
1 1 Yesu iami pemuleana Datu Daudi, 
pemuleana Burahima. Mepongka 
hangko i Burahima hawe i Daudi, 
hanganda au mampemuleaka Yesu, 
idemohe: 

2Burahima mopaara Isaki; Isaki 
mopaara Yako; Yako mopaara Yahuda 
hai halaluna: 

3Yahuda mopaara Peres hai Sera 
(hangana inanda: Tamar), Peres 
mopaara Hesron, Hesron mopaara Ram, 

“Ram mopaara Aminadab; Aminadab 
mopaara Nahason; Nahason mopaara 
Salmon; 

“Salmon mopaara Boas (hangana 
inana: Rahab); Boas mopaara Obed 
(hangana inana: Rut), Obed mopaara 
Isai: 

Shai Isai mopaara Datu Daudi. 
Mepongka hangko i Datu Daudi hawe 
i karatawaninda to Yahudi lao i kota 
Babeli, hanganda au mampemuleaka 
Yesu, idemohe: Daudi mopaara Salomo 
(inana: bembana Uria), 

7 Salomo mopaara Rehabeam; 
Rehabeam mopaara Abia; Abia mopaara 
Asa; 

8 Asa mopaara Yosapat: Yosapat 
mopaara Yoram; Yoram mopaara Usia; 

?Usia mopaara Yotam; Yotam mopaara 
Ahas; Ahas mopaara Hiskia; 

10 Hiskia mopaara Manase; Manase 
mopaara Amon; Amon mopaara Yosia; 

11 Yosia mopaara Yekonya hai 
halalunahe. I tempo iti to Yahudi 
ratawani lao i Babeli. 

1? Mepongka hangko i karatawaninda to 
Yahudi lao i Babeli hawe i karapoanakana 
Yesu, hanganda au mampemuleaka 
Yesu, idemohe: Yekonya mopaara 
Sealtiel: Sealtiel mopaara Serubabel: 

13 Serubabel mopaara Abihud: Abihud 
mopaara Elyakim, Elyakim mopaara 
Asor; 

14 Asor mopaara Sadok; Sadok mopaara 
Akim; Akim mopaara Eliud; 

15 Eliud mopaara Eleasar; Eleasar 
mopaara Matan; Matan mopaara Yako; 

16 Yako mopaara Yusupu tobalilona 
Maria. Maria itimi au mampoanaka Yesu 
au rahanga Kerisitu. 

17 Mewali, mepongka hangko i 
Burahima hawe i Daudi, kabosanda 
au mampemuleaka Yesu hampulo hai 
iba lapina. Mepongka hangko i Daudi 
hawe i karatawaninda to Yahudi lao i 
Babeli, hampulo wori hai iba lapina. Hai 
mepongka hangko i karatawaninda to 
Yahudi lao i Babeli hawe i karapoanakana 
Kerisitu, hampulo wori hai iba lapina. 

18 Idemi tuntukana karapoanakana 
Yesu Kerisitu. Maria, inana, momanu 
hai Yusupu, agayana hangko damanihe 
mohamboko, mantimimi. Kamantimina 
iti, hangko i kuasana Inao Malelaha. 

19 Yusupu, hampomanuna, tauna au 
manoto poantina. Ido hai nauli laluna: 
"Kubotuki ngkandii pomanungku hai ia," 
lawi bara naunde mopakaea Maria. 

20Tangana Yusupu mampepekiri iti, 
mangipimi. I lalu pangipina, moita hadua 
malaekana Pue au mouliangaa: "Yusupu, 
pemuleana Datu Daudi! Ineeko langa 
mamposamboko Maria. Lawi Anangkoi 
au nakantimia iti mewali anti kuasana 
Inao Malelaha. 

21 Maria ina moana hadua tobalilo. 
Anangkoi iti, hangangaa nuhanga 'Yesu', 

lawi la au ina mohorema taunaNa 
hangko i dosanda." 

22 Ope-ope iti mewali bona tepabukei 
Ngkorana Pue au naukimi nabiNa 
hangkoya: 

23 "Hadua anantowawine ina mantimi, 
hai moana hadua tobalilo. Anangkoi iti 
ina rahanga Imanuel." #Lempona: "Pue 
Ala mamporangaike." 

24 Mearomi Yusupu, napeulai mpuumi 
apa au nauliangaa malaekana Pue Ala 
iti. Naposambokomi Maria, 

25 3gayana bara manihe hampapaturua 
duuna Maria moana. I karapoanakana 
Anangkoi iti, Yusupu mohanga Yesu. 

2 1I tempona Datu Herode moparenta, 

Yesu rapoanaka i boea Beteleme 
i tampo Yudea. I tempo iti, arahe 
bahangkia tauna au hawe i Yerusale 
hangko i tamponda au karao i tanda 
pembetoa alo. To Mata Alo iti mapande 
moparesa tanda i betue. 

2 Mekunemohe i ampu boea Yerusale, 
rauli: "Iumbari Anangkoi au rapoanaka 
bona mewali datunda to Yahudi? Kiitami 
betue i pembetoa alo au mopakanoto 





A# Yes 7:14 

pesupaaNa. Ido hai maingkai, lawi 
kipeinao menomba Iria." 

3 Kanahadina Datu Herode bambari iti, 
tingkara laluna, nodo worihe ope-ope 
tauna i Yerusale. 

4Hangko inditi, ia mokakiomi ope-ope 
kapala tadulako menomba hai guru 
agama Yahudi bona maihe mogulu. 
Moteruhumohe ope-ope, Datu Herode 
mekunemi irihira, nauli: "Tumba mpuu 
karapoanakana Datu Topehompo au 
nadandi Pue Ala hangkoya?" 

> Mehanahe, rauli: "I boea Beteleme i 
tampo Yudea, lawi arami lolitana Pue au 
nauki hadua nabi hangkoya. Nauli Pue: 

S'Boea Beteleme i tampo Yudea, 
barako boea au tepakokoi. Ina mahile 
hangamu hangko i ope-ope boea i tampo 
Yudea. Lawi hangko irio ina mesupa 
hadua Tadulako Mahile: batena la au 
motadulakoi taunaNgku to Isaraeli.'" b 

7 Kanahadina Herode lolitanda, nakakio 
ngkandiimohe to Mata Alo dati raisa 
tauna ntanina. Napekunehe impira mpuu 
betue iti nguru-nguruna mesupa. 

8 Roo indo, natudumohe lao i Beteleme, 
nauliangaahe: "Laomokau i Beteleme, 

nihaoki mpuu Anangkoi iti. Ane 
nilambimi, maimokau niuliangaana, 
bona lao worina menomba Iria." Lao 
mpuumohe. 

91 tanga rara, moita mbulihe betue iti 
tanda i pembetoa alo. Matana ntepuuhe, 
hai betue iti mampoiyoruahe duuna 
hawe i wongko paidaana Anangkoi iti. 

10 (2:9) 

11 Kahawenda, mesuamohe i lalu 
sou, hai liliune moita Anangkoi 
iti hihimbela hai Maria, inana. 
Motumpamohe menomba Iria. Roo indo, 
mobungkahimohe pambolia anu-anunda, 
hai moantihe popenombanda Tria. 
Popenombanda iti lami bulawa hai 
anu-anu mawongi au masuli nodo dupa 
hai mur. 

12 Tanga kaindi, Pue Ala 
mampopaingaahe i lalu pangipinda, 
Nauli: "Ineekau mesule i Herode!" Mewali 
i pesulenda i tamponda, barahe moliu i 
Yerusale, moulamohe rara ntanina. 

131 pesulenda to Mata Alo, 
mampatongawa mbulimi malaekana Pue 
i Yusupu i lalu pangipina. Nauli malaeka 
iti: "Yusupu! Herode mohaoki Anangkoi 
iti lawi napeinao napapate. Mearomoko, 

antimide Anangkoi iti hai inana lao i 
tampo Masiri! Maidamokau hampai inditi 
duuna mololita mbulina irikamu." 

14 Kaindi iti, mearomi Yusupu, hai 
moanti Maria hai Yesu lao i tampo Masiri. 

15 Maidamohe inditi duuna Datu Herode 
mate. Mewali, tepabukeimi Ngkorana 
Pue au napahawe nabiNa hangkoya au 
manguli node: "Kukakio mai AnaNgku 
hangko i tampo Masiri." 

16 Kanaisana Herode karaakalangina to 
Mata Alo, rumihi ntepuu karumpuna. 
Ido hai napohawaami surodadona lao 
mopapate ope-ope anangkoi tobalilo 
i Beteleme hai i boea au hungku 
inditi bona Anangkoi au ina mewali 
datu kana wori rapapate. Naisa mpuu 
Herode impira pesupaana betue iti, lawi 
napekune hangkoya i to Mata Alo. Ido 
hai natuduhe bona ope-ope anangkoi 
tobalilo i Beteleme rapapate, hangko i 
analei au hangko rapoanaka duuna hawe 
i anangkoi au romparemi tinuwunda. 

17 Bosa ampu boea Beteleme moteriahi 
ananda au rapapate surodadona Herode. 
Ido hai tepabukei lolitana nabi Yeremia 
hangkoya au manguli: 

18 "I boea Rama tehadi topoteria hai 
topandawi. Raheli moteriahi ananahe. 
Bara mau rapalindo, lawi barapohe ara." 
C 


19 Tanganda mani Yusupu, Maria hai 
Yesu i tampo Masiri, matemi Datu 
Herode. Roo indo, hawe mbulimi 
malaekana Pue i Yusupu i lalu pangipina. 

20 Nauli malaeka iti: "Tauna au 
mampeinao mopapate Anangkoi iti, 
matemi. Mewali, mearomoko, antimide 
Anangkoi hai inana, mesulemokau lao i 
boeami i tamponda to Isaraeli." 

21 Mearo mpuumi Yusupu moanti 
Anangkoi iti hai Maria mesule lao i 
tamponda to Isaraeli. 

22 Ngayana nahadi Yusupu, Arkelaus 
anana Herode mopahuru umana mewali 
datu i tampo Yudea. Mewali, langa 
mesule inditi. Roo indo, ara mbuli au 
napahawea Pue i lalu pangipina. Ido hai 
laohe i tampo Galilea, 

23hai maidahe i boea au rahanga 
Nasare. Mewali tepabukeimi lolitanda 
nabi hangkoya kana i Datu Topehompo 
au manguli node: Ia ina rauli to Nasare. 

3 1I tempo iti, maimi hadua tauna au 
rahanga Yohane Toperiu. la lao i pada 
wungi i tampo Yudea, hai mepongka 
mobambari Ngkorana Pue i tauna bosa, 

2 nauliangaahe: "Menosomokau hangko 
i dosami, lawi barapi mahae ina hawe 
poparentana Pue Ala i dunia." 

3 Yohane itimi au natunggai lolitana nabi 
Yesaya hangkoya au manguli node: "Ara 
tauna au mekakakio i pada wungi, nauli: 
'Ina hawe Pue! Nipasilolonga raraNa, 
Nipakanoto rara au ina Napoliungi."" 4 

4Hampina Yohane rababehi hangko 
i wulu onta. Pampouna hangko i koli. 
Paandena kakomba hai tinaha. 

> Bosa tauna au hawe mampeinaohe 
mampehadingi lolitana. Arahe hangko 
i kota Yerusale hai hangko i humalele 
tampo Yudea. Ara worihe hangko i 
boea-boea au i wiwi owai Yarade. 

6 Maihe mopangaku dosanda, hai 
nariuhe i owai Yarade. 

7Bosa wori tadulako agama Yahudi au 
rahanga to Parisi hai to Saduki maihe 
mampoperiu i Yohane. Kanaitanda hawe, 
nauliangaahe: "Ikamu au motengko 
babehiami, moapari hai maikau? Ba 





dy Yes 40:3 

nipehangu peisakau tekabaha hangko i 
karumpuna Pue Ala au ina morumpakau 
deade? 

8 Ane tou-tou menosokau hangko i 
dosami, nibabehimide babehia au maroa. 

9Hai ineekau mampemahile, niuli: 
'Ikita ide, pemuleanake Burahima. 
Barake ina nahuku Pue Ala.' Iti bara 
tou! Nipehadingi: ane naunde Pue Ala, 
pemuleana Burahima peisa Napopewali 
hangko i watu ide. 

101na hawe pehukuna Pue Ala! 
PehukuNa nodo owahe au masilolongami 
i patoa kau. Ope-ope kau au bara maroa 
wuana ina ratiwi hai ratende i lalu api." 

11 Nauli mbulimi Yohane: "Iko 
ide moriukau hai owai, tanda 
pampenosoimimi dosami. Agayana 
ina hawe hadua tauna au meliu kuasaNa 
hangko iriko. Mogalori mowosui peana 
kandupaNa, barana hintoto. la au ina 
moriukau hai Inao Malelaha hai api. 

12 Ja peisa rapandiri nodo hadua tauna 
au motapihi pare bona tepatani pare au 
moihi hai tepatani wori pare au wara. 
Pare au moihi napopesua i lalu tambaru, 
hai pare au wara natende i api." 

131 tempo iti, Yesu hawe hangko i tampo 
Galilea lao i owai Yarade mampoperiu i 
Yohane. 

14 Agayana Yohane, bara bai moriu, 
hai nauliangaa: "Katouana, ideri iko 
au hintoto Nuriu. Moapari hai Oyo mai 
iriko?" 

15 Agayana nahanai Yesu: "NuriumoNa. 
Hintotomi au nubabehi ide, bona 
tapabukei ope-ope peundeana Pue Ala." 
Hangko indo, nariu mpuumi. 

16 Karoona Yesu rariu, mesoremi hangko 
i lalu owai. Unga pea tebungkahi langi, 
hai Ia moita Inaona Pue Ala mendaulu 
nodo tadasi manggebodo memua i 
tanoanaNa. 

17 Roo nodo, rahadimi wotuna Pue 
Ala hangko i langi au manguli: "Ia 
idemi AnaNgku au Kupokakaya hai 
Kupokatana." 

4 1 Roo indo, Yesu naanti Inaona Pue 
Ala lao i pada wungi bona nakelo 
Datu Tokadake. 

“Iba pulona alona hai iba pulona 
wengina mopuasa. Ido hai marimi. 

31 tempo iti, hawemi Datu Tokadake 
manguliangaa: "Ane tou-tou AnanaKo 
Pue Ala, Nutuduhe watu ide mewali roti!" 

4Nahanai Yesu: "I lalu Sura Malelaha 
teuki node: 'Tauna bara pea tuwo 
hangko i roti, agayana tuwo worihe 
hangko i pampeulainda ope-ope lolita au 
napahawe Pue Ala." 

> Roo indo, Datu Tokadake moanti Yesu 
lao i Yerusale, kota au malelaha, hai 
napopeangka i wongko wumbu Souna 
Pue Ala, 

Snauliangaa: "Ane Anana mpuuKo Pue 
Ala, mengkanawomoKo hangko inde! 
BaraKo moapa-apa, lawi ara teuki i 
lalu Sura Malelaha: 'Pue Ala motuduhe 
malaekaNa mokampaiKo datiKo marugi. 
Ina radokoKo dati tetuhu bitiMu i watu."" 
e 

7 Nahanai Yesu: "Agayana ara wori teuki 
| lalu Sura Malelaha au manguli node: 
'Ineeko mampetandaka Ampumu, Pue 
Ala." 

8 Roo indo, Datu Tokadake moanti 
mbulimi Yesu lao i wongko bulu au 
mapangka ntepuu, hai natudungia 
ope-ope kadatua i dunia hai peawanda, 

? nauli: "Ope-ope ide kuweiKo, ane 
motumpaKo menomba iriko." 

10 Nahanai Yesu: "Peloho Tokadake! 
Lawi i lalu Sura Malelaha teuki node: 
'Hangangaa menombako i Ampumu, 
Pue Ala. Batena pea Ia au hintoto 
nupengkorui.'" 

11 Hangko inditi, padu mpuumi 
Datu Tokadake mopalehi Yesu, pane 
hawemohe malaeka morora. 

12 Bara mani mahae hangko inditi, 
Yohane Toperiu rahaka hai ratarunggu. 
Kanahadina Yesu bambari iti, lao hulemi 
i boea Nasare i tampo Galilea. 

13 Roo indo, Napalehimi boea Nasare lao 
maida i boea Kapernaum. Kapernaum 
iti, boea au i wiwi rano Galilea, i tampo 
Sebulo hai Natali. 

14Inditi Yesu moanti Ngkorana Pue i 
ampu boea, alana tepabukei lolita au 
napahawe nabi Yesaya hangkoya au 
manguli node: 

15 "Tamponda to Sebulo hai to Natali 
au hungku i rano Galilea, ara i tanda 
orupena owai Yarade. Tampo iti iami 
Galilea au rapaidai tauna bosa au barahe 
to Yahudi. 

16 Hangkoya, tauna iti tuwohe i lalu 
kakaindiana, hai monontohihe kapate. 
Agayana ide-ide, moitamohe pewangka 

au mahile, lawi mesupami hadua tauna 
au nodo alo au mowangkahihe." f 

17 Mepongka hangko indo, Yesu 
mopahawe Ngkorana Pue, Nauli: 
"Nipenosoimide dosami, lawi barapi 
mahae ina hawe poparentana Pue Ala i 
dunia." 

18 Tangana Yesu molumao i wiwi rano 
Galilea, la moita rodua tauna, hanganda 
Simo (au rahanga wori Peturu) hai 
Andaria, adina. I tempo iti, tanganda 
modala i rano, lawi itimi bagonda. 

19 Yesu mouliangaahe: "Maimokau hai 
meulakau Iriko! Barapi ikane au nidala, 
agayana manusiami au nidala." 

201hira mopalehi mpuumohe dalanda, 
hai mepongka alo iti, meulamohe i Yesu. 

21 Karoona Yesu mopaliliu polumaoNa, 
Naita mbulimi rodua topohalalu: Yakobu 
hai Yohane, anana Sebedeus. Ihira hai 
umanda tanganda mopakaroa dalanda 
i lalu duanga. Yesu mokakiohe bona 
meulahe Iria. 

22 Mopalehi mpuumohe duanganda hai 
umanda, pane meula worihe i Yesu. 

23 Yesu molumao i humalele tampo 
Galilea hai mepaturo i ope-ope sou 

penombaa. Ila mopahawe Ngkora 
Marasa kana i poparentana Pue Ala, hai 
mopakaoha worihe ope-ope tauna au 
mahai hai au bara masilolonga watanda. 

24 Pobagona Yesu tebambari i ope-ope 
boea i tampo Siria, alana bosa tauna 
au mai mampeinaohe mohidupa hai 
la. Tauna iti moantihe ranganda ba 
halalunda au mantodiha ngkaya pakana 
hakinda hai kaparinda, au napesawii 
seta, au mohaki dungka, hai au palu. 
Yesu mopakaohahe ope-ope. 

251 tempo iti, bosa mpuu tauna au 
meula Iria. Arahe au hangko i tampo 
Galilea, hangko i Dekapolis, hangko i 
Yerusale, hangko i tampo Yudea, hai ara 
worihe au hangko i tanda orupena owai 
Yarade. 

1 Kanaitanda Yesu tauna bosa, Ia 
5 mempanaimi lao i tongku-tongkuna, 
hai mohuda. Hawemohe topeguruNa 
Iria, 

2Ia mepongkami mepaturo, 
Nauliangaahe: 

3 "Morasihe tauna au moisa kameahi- 
ahina tuwonda i peitana Pue Ala, lawi 
ihirami au mewali taunana Pue Ala i lalu 
poparentaNa. 

4Morasihe tauna au mapari lalunda, 
lawi Pue Ala ina mopalindohe. 

> Morasihe tauna au mengkaiwoi, lawi 
ihira ina molambi apa au nadandiahe 
Pue Ala. 

6Morasihe tauna au mampeinao mewali 
manoto i peitana Pue Ala, lawi Pue Ala 
ina mopakanotohe. 

7 Morasihe tauna au mampokaahi 
hangka ranganda, lawi Pue Ala ina 
mampokaahihe. 

8 Morasihe tauna au malelaha lalunda, 
lawi ihira ina moita Pue Ala. 

9 Morasihe tauna au moanti pohintuwu 
i hangka ranganda, lawi ihirami au ina 
rauli anana Pue Ala. 

10 Morasihe tauna au rapopeahi-ahi 
anti poulanda peundeana Pue Ala, lawi 
ihirami au mewali taunana Pue Ala i lalu 
poparentaNa. 

11 Morasikau ane rakakabosaikau, 
rapopeahi-ahikau hai rasalaikau hai 
mampopengaa lolita au kadake anti 
peulami Iriko. 

1? Nabi-nabi au hangkoya, rapopeahi- 
ahi worihe. Mewali, nipamatana lalumi, 
lawi mahile hurungina au ina nihumba i 
lalu suruga." 

13 "Ikamu au meula Iriko, nodokau 
bure, lawi moantikau roa ngkatuwo i 
tauna i dunia. Agayana ane bure iti 
mewali matawaa, peisa pae rapakebure 
hule? Bara! Barapi ara bunduna. Aginami 
ratende hai rapangka-pangka tauna. 

14Ikamu au meula Iriko, nodokau 
pewangka au raita ope-ope tauna. 
Kota au raaro i wongko bulu bara ina 
tewuniangi. 

15 Hai bara ara hadua tauna au 
mohuwe hulo hai nabobongi kori mahile. 
Hulo batena nawoli i paidaana bona 
pewangkana raita ope-ope tauna i lalu 
sou. 

16 Nodo wori pewangka au ara i lalumi, 
inee niwuni. Nipakaroa babehiami, bona 
ope-ope tauna ina moita babehiami iti, 
pane motoyahe Umami au ara i suruga." 

17 "Inee nipehangu tunggaiana 
kamaiNgku ide bona mogeroNa Aturana 
Pue Ala au nauki Musa hai paturonda 
nabi hangkoya. BaraNa mai mogero. 
MaiNa bona kupabukei Atura iti. 

18 Tou mpuu au Kuuliangaakau: ope-ope 
lolita au teuki i lalu Sura Aturana Pue Ala 
hangangaa mewali. Ane ara mani langi 
hai dunia ide, batena bara ara hambua 

lolita i lalu Aturana Pue Ala au bara ina 
mewali, nauri au koi ntepuu. 

191domi hai Kuuliangaakau, hema 
au moliungi hampaka pea parenta i 
lalu Aturana Pue Ala, nauri parenta 
au koi ntepuu, hai mopaturo tauna 
ntanina bona mobabehi nodo, tauna 
itimi au koi ntepuu katuwona hangko 
i ope-ope taunana Pue Ala. Agayana 
hema au mampeulai ope-ope parenta i 
lalu Aturana Pue Ala hai mopaturo tauna 
ntanina mobabehi nodo, tauna itimi 
au mahile ntepuu katuwona hangko i 
ope-ope taunana Pue Ala. 

20 Mewali, Kuuliangaakau: ane niunde 
bona mewalikau taunana Pue Ala, 
hangangaa nipeulai peundeaNa, hai 
peulami hangangaa meliu hangko i 
peulanda guru agama hai to Parisi." 

21 "Niisa ntepuu parenta au raweihe 
toiyorunta hangkoya au manguli: 'Inee 
mepapate, hai hema au mepapate 
hangangaa rabotusi kara-karana hai 
rahuku.' 

22 Agayana ide-ide Kuuliangaakau: 
hema au mampokarumpu hangka 
rangana, ina rabotusi wori kara-karana. 
Hema au motunda-tunda hangka 


MATIUS 5.23-28 19 


rangana, ina raanti i Topeparesa Mahile. 
Hai hema au mampotontulia hangka 
rangana, hintoto mpuu ratende i lalu api 
naraka. 

23 Mewali, ane pandirina mesuako i 
Souna Pue Ala moanti popenombamu, 
hai ane unga pea nukatuinao kaarana 
mani rangamu au koi inaona irio, 

24 nukabahami hampai popenombamu, 
hai mesuleko lao modame hai rangamu. 
Roori iti, hangko mesuleko lao mohuhu 
popenombamu i Pue Ala. 

25 Nodo wori, ane ara au mampeinao 
mosalaiko i lindona topobotusi, 
hangangaa modameko hai rangamu iti 
i tempomi mani lao i topobotusi. Lawi 
ane barakau modame, ina rahawirako 
i topobotusi, hai topobotusi iti ina 
mohuhuko i pulisi, hai pulisi ina 
mopusako i lalu tarunggu. 

26 Tou mpuu au Kuuliangaakau: 
barapoko tekabaha hangko i tarunggu 
ane bara mani piri indamu nubayari." 

27 "Niisato ara parenta au raweike 
hangkoya au manguli: 'Inee mebualosi.' 

28 Agayana ide-ide Kuuliangaakau: 
hema au mototoki hadua towawine hai 
napokaelu, mebualosimi i laluna. 

29 Mewali, maroa-roako bona ineeko 
madosa i apa au nuita ba apa au 
nubabehi. Ane pandirina mata koanamu 
au moantiko madosa, nudungkiki peami 
hai nutende. Aginami matanta matamu 
hambali hai barapoko mobabehi dosa, 
paneko ratende i lalu naraka. Ane 
pandirina taye koanamu moantiko 
madosa, nubohoki hai nutende. Aginami 
matanta tayemu hambali hai barapoko 
mobabehi dosa, paneko ratende i lalu 
naraka." 

30 (5:29) 

31 "Ara wori paturo au raweike hangkoya 
au manguli: ane ara hadua tobalilo au 
mampogaaki towawinena, ia hangangaa 
mowei sura mpogaa iria. 

32 Agayana ide-ide Kuuliangaakau: 
hema au mampogaaki towawinena au 
barato masala iria, madosa, lawi anti 
kanapogaakina, ia moanti towawinena 
mebualosi, ane towawinena iti motambi 
hule. Hai tobalilo au mampotambia 
towawine au napogaaki rangana, 
mebualosi worimi." 

33 "Niisa worimi kaarana parenta au 
rapahawea toiyorunta hangkoya au 
manguli: 'Ineeko mousuli hangko i 

podandimu ba posumpamu. Apa au 
nudandi i lindona Pue Ala, hangangaa 
nupabukei." 

34 Agayana ide-ide Kuuliangaakau: 
ineeko mosumpa! Ane modandiko, inee 
mosumpa mokabelai langi ba tampo. 
Lawi langi iami pohudaana Pue Ala, hai 
tampo pepangkaaNa. Ineeko mosumpa 
mokabelai kota Yerusale, lawi iti kotana 
Pue Ala, Datu au mahile. 

35 (5:34) 

39Inee wori mosumpa mokingki welua 
au ara i tanoanamu, lawi bara nubuku 
mopabula ba mopamaeta weluamu, 
nauri hangkau pea. 

37 Ane nuunde mobabehi, nuuli 'Io.' Ane 
bara nuunde, nuuli 'Bara.' Bara maroa 
ane nupakaroho lolitamu hai mosumpa, 
lawi babehia au nodo mesupa hangko i 
Datu Tokadake." 

38 "Niisato kaarana parenta au raweike 
hangkoya au manguli: 'Ane ara au 
mombetie hai hadua modungkiki matana 
rangana ba mowuka ngihina rangana, 
nidungkiki wori matana, hai niwuka wori 
ngihina.' 

39 Agayana ide-ide Kuuliangaakau: inee 
nuhurungi babehiana hangka rangamu 

au mobabehi dake irio. Ane pandirina ara 
au mohapa kalimpimu hambali, nuwei 
mbuli kalimpimu au hambali. 

40 Ane ara au mosalaiko i topobotusi 
hai mamperapi badumu, nuwei wori 
komomu. 

41 Ane hadua surodado mopari-pariko 
mohalea antiana hakilo kakaraona, 
nuhaleami antiana rokilo kakaraona. 

42 Ane ara au mamperapi ba apa pea, 
nuwei woya. Hai inee nupokabohii i 
hangka rangamu au mampeinao mebolo 
irio." 

43 "Niisato wori paturo au manguli: 
'Nupokaahi hangka rangamu, hai 
nukahihi iwalimu.' 

44 Agayana ide-ide Kuuliangaakau: 
nupokaahi iwalimu, hai 
nupekakaengaahe tauna au 
mampopeahi-ahiko. 

45 Lawi ane maroa lalumu i iwalimu, 
babehiamu ina nodo babehiana Umamu 
au ara i suruga, hai ina tongawa kaoyona 
anana Pue Ala. Lawi maroa laluna Pue 
Ala i ope-ope tauna. Ia mampopesupa 
alo i tauna au maroa hai i tauna au 
kadake. Napaara mai uda i tauna au 
manoto hai i tauna au motengko lalunda. 

46 Ane nupokaahi peahe tauna au 
mampokaahiko, babehiamu iti barako 
ina nahurungia Pue Ala. Mogalori 
toperuru asele au nuimba nodo 
topodongko, maahihe i tauna au 
mampokaahihe. 

47 Ane maroa pea lalumu i himadamu, 
ba nuuli maroa babehiamu? Mogalori 
tauna au bara moisa Pue Ala, nodomi 
babehianda. 

48 Kamaahina Pue Ala bara ara 
kamakurana. Mewali, iti wori au 
hangangaa nubabehi." 

1 "Nupamaroa-roa, bona ineeko 

mobabehi rara mpoagama i lindonda 
tauna bosa bona raita pea hangka 
rangamu. Lawi ane nodo babehiamu, 
barako ina nawati Pue Ala, Umamu au 
ara i suruga. 

2Mewali, ane motulungiko tauna au 
meahi-ahi, inee nupopaisa i tauna bosa, 
nodo au rababehi tauna au maroa i raoa 
pea. Ihira mampetudungia kamaroana 
lalunda i lalu sou penombaa ba i rara au 
mahile bona ratoya hangka ranganda. 
Bara ara apa-apa au ina rahumba hangko 
i Pue Ala, lawi rahumbami petoyanda 
ranganda. 

3 Agayana oyo, ane moweiko, nuwei 
ngkandii i suka kabulana lalumu, 

“bona dati raisa tauna bosa. Hai 
Umamu au ara i suruga ina moisa 
kamaroana babehiamu au bara raisa 
rangamu, hai Ia ina mohurungiako." 

>"Ane mekakaeko, inee nodo 
tauna au maroa peahe i humenda. 
Raunde meangka mekakae i lalu sou 
penombaa ba i porompengaa rara bona 
raitahe hai ratoya tauna. Mewali, anti 
karahumbanami petoyanda ranganda, 
barapohe molambi pewati hangko i Pue 
Ala. 

6 Agayana oyo, ane mekakaeko, 
mesuako i lalu lincumu, nutuko babamu, 
hangko mekakaeriko i Umamu au bara 
nuita. Lawi Ia moita mpuu babehiamu 
au bara raisa rangamu, hai Ia ina 
mohurungiako. 

7 Ane mekakaeko, inee nupopenggoli- 
nggoli nodoko tauna au bara moisa 
Pue Ala. Pekirinda, ane ngkalanga 
pololitanda, ina tepabukei pekakaenda. 

8Inee nupeulai babehianda! Lawi naisa 
amimi Umamu au ara i suruga apa au 
nuparaluu hangko damani nuperqapi. 

9 Mewali, mekakaeko node: Umangki au 
ara indora i suruga, Kipakahile hangaMu 
au malelaha. 

10 Nupopewali poparentaMu i dunia, 
bona ope-ope tauna mobabehi 
peundeaMu nodo au rababehi i suruga. 

11 Nuweingkai paandeki au handa i alo 
ide. 

1? Nuampungi salangki, nodo wori ikami 
moampungi salanda rangangki irikami. 

13 Ineengkai Nupogiangaa rakelo, 
Nukabahamongkai hangko i kuasa 
au kadake. [Lawi Oyomi Datu au 
makuasa hai au meawa tuwoNa duuna 
kamahae-haea. Amin. | 

14 Ane nuampungi rangamu au masala 
irio, Umamu au i suruga ina moampungi 
wori salamu. 

15 Agayana ane bara nuampungi 
rangamu au masala irio, Umamu au 
i suruga bara wori ina moampungi 
salamu." 

l6 "Ane mopuasako, inee marinti 
lindomu nodohe tauna au maroa i raoa 
pea. Ane mopuasahe, marinti lindonda 
hai raoaka barahe mewawalindo 
ba mekarabi, bona raita tauna 
kamopuasanda. Nikatuinao: anti 

karalambinami petoyanda ranganda, 
barapohe molambi apa-apa hangko i Pue 
Ala. 

17 Agayana oyo, ane mopuasako, 
mewawalindoko hai mekarabiko, 

18 hona dati raisa tauna kamopuasamu. 
Batena pea Umamu i suruga au bara 
raita au moisa kamopuasamu. Ia ina 
moita mpuu babehiamu au bara raisa 
rangamu, hai ina mohurungiako." 

19 "Ineeko morampu anu-anu i dunia. 
Lawi anu-anu i dunia peisa naande bubu 
ba mewali tagara. Pambolia anu-anumu 
peisa rabungkahi hai ihina rapanangka. 

20 Agina nubabehi babehia au maroa, 
lawi ane nubabehi nodo, lempona nuwoli 
anu-anumu i lalu suruga. Anu-anumu iti 
bara ina matanta, lawi indora bara ara 
au mopatagara, bara ara au mopabubu, 
bara ara au morugii, hai bara ara au 
mopanangka. 

21 Lawi iumba kaarana anu-anumu, 
inditi wori lalumu.”" 

22 "Matamu iami hulona watamu, lawi 
ane maroa matamu, manoto petotokimu. 

23 Agayana ane wura matamu, makaindi 
ntepuu petotokimu. Ane hulo au ara i 

watamu mewali makaindi, meruu ntepuu 
kamakaindina." 

24 "Bara ara hadua tauna au nabuku 
mampobagoa rodua tauna, lawi hadua 
ina napokaahi, hai hadua nakahihi. 
Hadua ina napeulai hawana, hai hadua 
nasapuaka. Nodo wori oyo, barako peisa 
mampeulai peundeana Pue Ala, hai 
mohahaoki woriko anu-anu dunia." 

25 "Mewali, Kuuliangaakau: inee karao 
inaomi ba niuli: 'Apami wei au taande 
hai taenu?' Inee karao inaomi ba niuli: 
'Apami au tapohampi?' Lawi katuwomi 
melumbu hangko i paande hai pehampi. 

29 peitahe tadasi au membaro node 
hou node mai. Barahe mowia, barahe 
mepare, bara ara tambarunda. Nauri 
nodo, Umami au ara i suruga batena 
mopaandehe. Apa mani ikamu. I 
peitana Pue Ala, meliu katuwomi pane 
katuwonda tadasi. 

27 Apami pobunduana ngkaya au 
nipekiri? Kehapiri karao inaomi 
mampekiri mampopengaa, barakau 
peisa motambai tinuwumi nauri 
hambengia pea. 

28 Moapari hai karao inaomi mampekiri 
pehampimi? Peita bunga i pada. Barahe 
mobago, barahe mandau. 

29 Agayana Kuuliangaakau: mogalori 
Datu Salomo au pebuku ntepuu, 
hampina bara himbela peraena hai 
bunga iti. 

30 Mewali, ane Pue Ala mampoperae 
hehi i pada au ara i alo ide, hai 
rahuwe kahalo, apa mani ikamu? Meliu 
pekadipurana Pue Ala irikamu. Moapari 
hai bara niharunga pekadipuraNa? 

31 Tnee karao inaomi ba niuli: 'Apami 
wei au taande hai taenu? Apami wei au 
tapohampi?' 

32 Ope-ope iti rapekiri liliu tauna au bara 
moisa Pue Ala. Agayana inee nipokalanga 
iti, lawi ope-ope au niparaluu, naisa haha 
Umami au i suruga. 

33 Mewali, hangangaa nipaiyoru 
poparentana Pue Ala i lalu katuwomi 
hai hangangaa nibabehi liliu babehia 
au manoto i peitaNa. Ane nibabehi 
nodo, hinangkana au niparaluu batena 
Naweikau. 

34 Mewali, inee karao inaomi mampekiri 
apa au ina mewali kahalo. Alo ide 
handami kamaparina, inee mbuli 

nitambai mampekiri apa au ina mewali 
kahalo." 
1 "Ineeko mosalai rangamu, bona 
dati woriko nasalai Pue Ala. 

2Lawi hoka au nupake i rangamu, iti 
wori ina rapopohokaako. Lempona, ane 
mobotusiko rangamu, nodo wori Pue Ala 
ina mobotusi kara-karamu. 

3Moapa hai nuparesa pupu i matana 
rangamu, moleri rangka kau au ara i 
matamu bara nuita? 

4Noumba pane peisa nuuliangaa 
rangamu: 'Mai kuingihi pupu matamu,' 
moleri ara mani rangka kau i matamu. 

> Ineeko mengkamaroa! Hangangaa 
nuingihi hampai rangka au ara i matamu, 
hangko manotori petotokimu moingihi 
pupu i matana rangamu." 

6 Roo indo, Yesu mopahawe ngkora 
pandiri ide, Nauli: "Ineeko mowei 
paande au maroa i dike au maila, bona 
datihe menggoli hai rakekiko. Ineeko 
mowei apa au masuli i boe, bona dati 
rapangka-pangka mbero pea." 

7"Perapimide i Pue Ala, ina Naweiko. 
Haokimide apa au nuparaluu i Pue Ala, 
ina nulambi. Tidongkomide baba, ina 
Nabungkahiako. 

8 Lawi hema au merapi ina rawei. Hema 
au mohaoki ina molambi. Hema au 
motidongko baba, ina rabungkahia. 

9 Ba arakau au mowei watu i anami ane 
merapi roti? Ba arakau au mowei ile ane 
merapi bau? Bara! 

10 (7:9) 

11 Kehapiri kadake lalumi, niisa mani 
mowei apa au maroa i anami. Apa mani 
Umami au ara i suruga! Naisa mpuu 
mowei apa au maroa i tauna au merapi 
Iria." 

12"I paka-pakana, apa au nuunde 
rababehi rangamu irio, iti wori au 
hangangaa nubabehi i rangamu. Itimi 
paturona Aturana Musa hai paturonda 
nabi. 

13 Mesuako moliu i baba au maigu, 
lawi maemba baba hai mahile rara au 
monontohi naraka, hai bosa wori tauna 
au moliu i rara iti. 

14 Agayana maigu baba hai kokoi rara 
au monontohi katuwo maroa, hai haodi 
pea tauna au molambi." 

15 "Mainga-ingakau i nabi au 
mepakanawohe. Ihira hawe i olomi 
nodohe dimba agayana katouana nodohe 
serigala au maseke. 

16 Niisa podongkonda ane niita wuana 
pobagonda au kadake. Anggoro bara 
rapupu hangko i dui sumbali. Kau rodo 
bara mowua gambu. 

17 Kau au marudu, maroa wuana. Kau 
au maduhu, bara maroa wuana. 

18 Bara ara kau au maroa au kadake 
wuana, hai bara ara kau au kadake au 
maroa wuana. 

19 Kau au bara mowua maroa, ina ratiwi 
hai raintuki. 

20 Niisa pepakanawonda nabi iti ane 
niita wuana pobagonda. 

21 Bara ope-ope tauna au mokabelaiNa 
'Pue,' ina mesua i lalu poparentana 
UmaNgku au ara i suruga. Batena pea 
tauna au mobabehi peundeaNa au ina 
mesua i lalu poparentaNa. 

221 alo pobotusi i kahopoa dunia, bosa 
tauna ina mouliangaaNa: 'Pue! Pue! 
Bara pae Nuisa kaikamina au mopahawe 
Ngkorana Pue Ala i lalu hangaMu! I 
lalu hangaMu kipopeloho seta. Hai 
ngkaya wori tanda kuasa kibabehi i lalu 
hangaMu.' 

23Ina Kuhanaihe: 'Barakau Kuisa! 
Pelohokau hangko inde, ikamu au 
kadake babehiami."" 

24 "Hema au mampehadingi lolitaNgku 
hai napeulai, peisa rapandiri nodo hadua 
tauna au mapande moaro souna i 
wongko watu au maroho. 

25 Toa uda, meumbalami owai, hai 
angi morumpa sou iti, agayana bara 
madungka, lawi raaro i wongko watu au 
maroho. 

26 Agayana tauna au mampehadingi 
lolitaNgku ide hai bara napeulai, peisa 
rapandiri nodo hadua tauna au ntuli au 
moaro souna i wongko wungi. 

27 Toa uda, meumbalami owai, hai angi 
morumpa sou iti, pane liliu madungka, 
magero ope-ope." 

28 Karoona Yesu mololita, tingkaramohe 
ope-ope tauna au mohadi paturoNa, 

29 Jawi pepaturoNa bara nodo guru-guru 
agama, agayana nodo tauna au makuasa 
ntepuu. 

8 1 Pendauluna Yesu hangko i tongku- 
tongkuna, bosa tauna meula 
Iria. 

21 tempo iti, maimi hadua tauna au 
ketangga molingkudu motumpa i lindona 
Yesu, nauli: "Pue, kuisa kaNubukuna 
mopakaohana. Ane Nuunde, pakaohana 
wongkoya!" 

3Napetobomi Yesu tauna iti, 
Nauliangaa: "Kuunde mpuu. 
Maohamoko!" Tempo iti peawomi, 
maoha. 

“Roo indo, nauli mbuli Yesu iria: "Inee 
nupopololita i hema pea apa au mewali 
inona. Laomoko hampai nupetudungia 
watamu i tadulako menomba bona 
naita kamaohamumi, hai nuantimi 
popenombamu moula parenta au teuki 
i lalu Aturana Musa, bona tongawa i 
ope-ope tauna kamaohamumi." 

> PesuaNa Yesu i boea Kapernaum, 
hawemi hadua tadulakonda surodado to 
Roma mampohidupaa Yesu hai merapi 
tulungi, 

6 nauli: "Tua, hawingku au ara i sou, 
rumihi kamahaina. Maturu liliu pea anti 
pantodihana." 

7 Nauli Yesu: "Ina laoNa mopakaoha." 

8Nahanai tadulako surodado iti: 
"Barana hintoto Nusondaki. Kehapiri 
hantepo pea lolitaMu Nuuli, hangangaa 
maoha hawingku. 

9 Kuisa Oyo au makuasa mobabehi iti, 
lawi iko ide, ara wori au i wongkoku, hai 
ara worihe au kupohawaa. Ane rapana 
kupohawaa hadua surodado, kuuliangaa: 

'Laoko!' hangangaa lao. Ane kukakio 
surodado au ntanina: 'Maiko!' hangangaa 
mai. Ane kuuliangaa hawingku: 'Babehi 
iti!! hangangaa nababehi. Nodo wori 
Oyo Tua, apa au Nuuli inde, itimi au ina 
mewali i soungku." 

10Tingkara Yesu mampehadingi 
lolitana tadulako surodado iti. Ido hai 
Napembalilingimohe au meula Iria, 
Nauli: "Mahile ntepuu pepoinalaina tauna 
ide! Kehapiri i to Isaraeli, bara mani ara 
hadua Kuhumba au mahile pepoinalaina 
nodo tauna ide au bara to Yahudi. 

11 Mewali, bona niisa: i lalu poparentaNa 
Pue Ala, bosa tauna au barahe to Yahudi 
ina mewali taunaNa. Ina maihe hangko i 
pembetoa alo hai hangko i katampua alo, 
mohudahe hai maande matana-tanahe 
i lalu suruga hihimbela hai Burahima, 
Isaki hai Yako, toiyorunda to Yahudi. 

12 Katouana, ketoYahudimi au 
hintoto mewali taunana Pue Ala i lalu 
poparentaNa. Agayana bosahe ina 
ratende i lalu kakaindiana au karao 
hangko i Pue Ala. Inditi, ina moteria hai 
mantodiha liliuhe." 

13 Roo indo, nauli Yesu i tadulako 
surodado iti: "Mesulemoko, lawi apa au 

nupoinalai ina mewali." Tempo iti, maoha 
mpuumi hawina au mahai i souna. 

14 Hambela tempo, Yesu lao i souna 
Peturu. Inditi, Naita pengantina Peturu 
au towawine maturu i paturuana lawi 
napawembe. 

15 Nakingkimi Yesu tayena towawine iti, 
liliu maoha. Hangko inditi, ia mearomi 
hai morora Yesu. 

16 Kalumbami, bosa tauna mai i Yesu 
moanti ranganda hai halalunda au 
mahai hai au napesawii seta. Yesu 
mampopeloho seta iti hai lolitaNa pea, 
hai tauna ntanina au mahai Napakaoha 
worihe. 

17 Ope-ope au nababehi Yesu ide 
mopabukeimi lolitana nabi Yesaya 
hangkoya au manguli: "lami au mohalea 
pantodihanta hai mopakaoha hakinta." 9 

18 Hambela tempo, bosa mpuu tauna 
motoleliki Yesu. KaNaitanda, Ia motudu 
topeguruNa mowetahe lao i tanda 
orupena rano. 

191 tempo iti, ara hadua guru agama to 
Yahudi au mai i Yesu, nauliangaa: "Guru, 
iumba pea kalaoaMu, kupeinao meula 
Irio!" 





9# Yes 53:4 

20 Nahanai Yesu, Nauli: "Serigala ara 
kalolunda, hai tadasi ara haranda, 
agayana Iko, Ana Manusia, bara ara sou 
au Kupaturui." 

21 Roo indo, ara wori hadua tauna 
au meula Iria au manguliangaa: 

"Pue, Nupaliuna hampai lao motawu 
umangku." 

22 Ngayana nauli Yesu iria: "Meulako 
Iriko! Pogiangamohe tomate motawu 
hangka tomatenda." 

23 Hangko inditi, mesawimi Yesu i lalu 
duanga hihimbela hai topeguruNa, pane 
meangkamohe. 

24 Unga pea keangi mata au rumihi 
i rano, alana balumba morumpa 
duanganda. I tempo iti, Yesu tangana 
leta. 

25 TopeguruNa lao morua, rauliangaa: 
"Pue! Tulungingkai! Ina marugike!" 

26 Yesu mouliangaahe: "Moapari hai 
langakau? Ikamu ide makura gaga 
pepoinalaimi." Mearomi Yesu hai liliu 
mokambaroa himburu hai balumba i 
rano. Unga pea lene rano. 

27 Tingkara mpuuhe topeguruNa, rauli: 
"Hemari tauna ide pane himburu hai 
balumba moula hawaNa!" 

28 Kateduunda i tampo Gadara i 
hambali rano, maimohe rodua tauna 
au napesawii seta mampohidupaa 
Yesu. Hawehe hangko i talumba lawi 
maida-idahe inditi. Tauna au rodua iti 
rumihi kakadakenda, ido hai barapi ara 
tauna au bai moliu inditi. 

29 Monganga-ngangahe seta au 
mesawihe iti, rauli: "Anana Pue 
Ala! Moapari hai maiKo? Ineengkai 
Nuhuku! Bara mani hawe tempona 
Nupakaparingkai." 

30 Bara karao hangko inditi, arahe boe 
hambanguna tanganda masui. 

3t Seta au mesawi i tauna iti 
merapi i Yesu, rauli: "Ane hangangaa 
Nupopelohongkai hangko inde, 
Nutudungkai mesua i boe itihe." 

32 Nauli Yesu: "Laomokau!" Meloho 
mpuumohe seta iti liliu mesua i boe. 
Melangkahe boe iti lao mengkanawo i 
rano pane matehe maliso. 

33 Tauna au mokampai boe iti moitahe 
apa au mewali i boenda hai apa au 
mewali i tauna au napesawii seta iti. 
Melangkamohe lao i boea mopahawe apa 
au mewali. 

34 Ido hai mokoloromohe mai ampu 
boea mampeinao mampohidupaa Yesu. 
Karaitana Yesu, mamperapihe bona la 
padu hangko i boeanda. 

1 Hangko inditi, mesawimi Yesu i 
9 duanga hihimbela hai topeguruNa, 
mowetahe mesule lao i paidaanda i boea 
Kapernaum. 

2 Kahawenda, arahe tauna au mokowa 
hadua topalu au rapopaturu i ale, maihe 
i Yesu. Kanaitana Yesu kamahilena 
pepoinalainda, la manguli i topalu 
iti: "AnaNgku, nupakaroho lalumu! 
Teampungimi dosamu." 

3Bahangkia guru agama mohadi 
lolitana Yesu iti. Nauli lalunda: "Kadake 
mpuu tauna ide. la mopahimbela 
kuasaNa hai Pue Ala!" 

4 Agayana naisa ntepuu Yesu apa au 
ara i lalunda. Ido hai Nauliangaahe: 
"Moapari hai koi inaomi? 

> Umba au mamura rauli: 'Teampungimi 
dosamu,' ba 'Pearo hai molumaomoko.' 

6 Bona niisa, Iko ide, Ana Manusia, 
makuasa moampungi dosa i dunia. 
Ide-ide ina Kupatongawaakau kaarana 
kuasaNgku moampungi dosa." Hangko 
inditi, membalilimi i topalu iti, 

Nauliangaa: "Mearomoko, nulolomi 
alemu, hai mesulemoko!" 

7 Mearo mpuumi topalu iti, hai mesule 
lao i souna. 

8 Karaitana tauna bosa apa au mewali 
iti, langamohe, hai motoyahe Pue Ala, 
rauli: "Mahile mpuu kuasana Pue Ala au 
Nawei wori i manusia!" 

?Roo indo, padumi Yesu hangko inditi. 
I tanga rara, naita hadua toperuru 
asele au mohuda i kantorona, hangana 
Matiu. Nauli Yesu iria: "Meulako Iriko!" 
Meangkami Matiu hai liliu meula i Yesu. 

10 Hangko inditi, Yesu hai topeguruNa 
maandehe i souna Matiu. Tanganda 
maande, mai worihe bosa toperuru asele 
hai tauna ntanina au maande sambela 
hai ihira. Tauna iti raimba nodo tauna au 
kadake. 

11 Arahe to Parisi au moita iti. Ido hai 
rapekune i topeguruna Yesu: "Moapari 
hai gurumi maande sambela hai toperuru 
asele hai tomadosa?" 

12 Nahadi Yesu lolitanda, ido hai 
Nauliangaahe: "Tauna au bara mahai, 
bara paraluu mohaoki sando. Tauna au 
mahai pea au paraluu mohaoki sando. 

13BaraNa mai mokakio tauna au 
manoto babehianda. Kamaingku ide, 
mokakioNa tomadosa bona menosohe 
hangko i dosanda. Mewali, nipekiri 
hampai apa lempona Ngkorana Pue Ala 
au teuki node: 'Bara Kuperapi binata au 
nipopenomba Iriko. Au Kuperapi, bona 
maahikau i hangka rangami." h 

14 Hangko inditi, hawehe bahangkia 
topeguruna Yohane Toperiu i Yesu, 
rapekune iria: "Ikami hai to Parisi 
mopuasa. Moapari pane topeguruMu 
barahe mopuasa?" 

15 Yesu mohanaihe hai ngkora pandiri 
ide, Nauli: "Tauna i posusa petauna 
barahe mopuasa i tempona toratauna 
tobalilo ara mani i olonda. Agayana 
hambela tempo, toratauna tobalilo ina 
raala hangko i olonda. I tempo itiri, 
hangko mopuasahe." 

16 Roo indo, Yesu mopahawe ngkora 
pandiri au rompaka, Nauli: "Bara ara 
hadua tauna au motampelei badu au 
hae hai hasepa bana au wou. Lawi 
hasepa bana au wou ina mengkuru 
duuna mahepa badu au hae iti, alana 
kahile-hileari kahepana. 





hy Hos 6:6 

17 Nodo wori bara maroa mokando 
anggoro au wou i pambolia au hae. Lawi 
ane rengke, ina mahepa pamboliana 
au hae iti, alana mabubu anggoro, hai 
marugi wori pamboliana. Mewali anggoro 
au wou hangangaa rakando i pambolia 
au wou, bona maroa ope-ope." 

18 Tangana mani Yesu mololita i 
topeguruna Yohane Toperiu, hawemi 
hadua tadulako sou penombaanda 
to Yahudi molingkudu i lindona Yesu 
merapi tulungi, nauliangaa: "Anangku 
towawine hangko mate. Laoke i soungku, 
Nupetobo bona tuwo hule." 

19 | aomi Yesu meula i tauna iti, hai 
topeguruNa meula worihe. 

201 tanga rara, maimi hadua towawine 
mohungkuki hangko i taleuNa. Towawine 
iti, hampulomi hai rompare nahumba 
liliu, bara ara pengkarooangana. Nauli 
i laluna: "Ane kupetobo pea wuntu 
baduNa, hangangaa maohana." Hangko 
inditi, ia mohungkuki Yesu hangko i 
taleuNa hai napetobo wuntu baduNa. 

21(9:20) 

22 Napembalilingimi Yesu towawine iti, 
Nauliangaa: "AnaNgku, nupakaroho 
lalumu! Maohamoko, lawi mepoinalaiko 

Iriko." Tempo iti peawomi, maohami 
towawine iti. 

23 Roo indo, pulomi Yesu lao i souna 
tadulako sou penombaa. Kahawena, 
Naita bosa tauna au motulali hai au 
moteria. 

24 Nauliangaahe: "Pelohokau ope-ope 
hangko inde. Anangkoi ide bara mate. 
Leta pea." Karahadina iti, raele-eleri. 

25 Padumohe ope-ope, Yesu mesua i 
paturuana anangkoi iti, hai Nakingki 
tayena. Liliu mearo anangkoi iti. 

29 Bambari ide tehawukami i humalele 
tampo iti. 

27 Tangana Yesu mopaliliu polumaoNa, 
ara rodua tobilo au meula-ula i bokoNa 
hai mekakakiohe, rauli: "Pemuleana 
Datu Daudi, Nupokaahi wongkamia!" 

28 Pesuana Yesu i lalu sou, maimohe 
tobilo au rodua iti mampohidupaa. 
Napekunehe Yesu: "Ba nipoinalai 
kaarana kuasaNgku mopakaohakau?" 
Rahanai: "Kipoinalai, Pue!" 

29 Hangko inditi, Napetobomi matanda 
hai Nauliangaahe: "Kupakaohamokau 
moula pepoinalaimi." 


MATIUS 9.30-36 43 


30 Unga pea meitahe. Roo indo, Yesu 
mokontohe, Nauli: "Inee nipopololita i 
hema pea apa au Kubabehi irikamu ide." 

31 Agayana lao peamohe mobambari 
apa au nababehi Yesu i humalele tampo 
iti. 

3? Kapadunda tobilo iti, raanti wori i 
Yesu hadua tauna au mahai. Tauna iti 
bara peisa mololita lawi napesawii seta. 

33 Yesu mampopelohomi seta hangko 
i tauna iti, pane peisami mololita. 
Rapotingkara tauna bosa moita au 
mewali iti, rauli: "Mahile ntepuu 
kuasaNa! Bara mani hambela taita au 
nodo la i tamponda to Isaraeli!" 

34 Agayana to Parisi, barahe 
mampoinalai kahangko i Pue Alana 
kuasana Yesu, rauli: "KuasaNa iti 
hangko i Datu Tokadake. Ido hai peisa 
mampopeloho seta." 

35 Nodomi Yesu mampolumaongi 
boea-boeana. la mepaturo i sou 
penombaa, mopahawe Ngkora Marasa 
kana i poparentana Pue Ala. Napakaoha 
wori ope-ope tauna au mahai hai au bara 
masilolonga watanda. 

36 Maahi laluNa moita tauna bosa, 
lawi ngkaya kaparinda, hai bara ara au 

motulungihe, nodohe dimba au bara 
raporewu. 

37 Nauli Yesu i topeguruNa: "Tauna bosa 
nodohe pare au mangka. Ngkaya pare 
au mangkami, agayana topepare barahe 
bosa. 

38 Ido hai hangangaa niperapi i ampu 
bonde bona Natuduhe tauna lao mepare 
| bondena." 

1 O 1 Yesu mokakio topeguruNa 

au hampulo hai rodua, hai 
Naweihe kuasa mampopeloho seta hai 
mopakaoha ope-ope tauna au mahai hai 
au bara masilolonga watanda. 

2 Hanganda surona Pue Yesu au 
hampulo hai rodua iti, idemohe: Au 
nguru-nguruna Simo, au rahanga wori 
Peturu: roo indo, Andaria adina Simo, 
Yakobu anana Sebedeus, Yohane adina 
Yakobu, Pilipu, Bartolomeus, Tomas, 
Matiu toperuru asele, Yakobu anana 
Alfeus, Tadeus, Simo to Selot, hai Yudasi 
Iskariot au mampobalu Yesu i iwalina. 

3 (10:2) 

4(10:2) 

3 Au hampulo hai rodua iti natuduhe 
Yesu lao moanti Ngkora Marasa. Hangko 
damanihe meangka, Napaturohe node: 

"Ineekau lao i boeanda tauna au barahe 
to Yahudi. Ineekau lao i boeanda to 
Samaria. 

6 Agayana laokau hampai i hangka 
to Yahudinta, pemuleanda to Isaraeli. 
Ihirami nodo dimba au puha. 

7 Niuliangaahe node: 'Barapi mahae ina 
hawe poparentana Pue Ala i dunia.' 

8 Nipakaoha tauna au mahai, nipatuwo 
tauna au mate, nipakaoha tauna au 
kehaki tangga, nipopeloho seta au 
mampesawii tauna. Ope-ope pewati 
nawei mberokau Pue Ala. Mewali, 
hangangaa niwei mbero worihe apa au 
ara irikamu. 

?Ineekau moanti anu-anumi i 
polumaomi. Ineekau moanti doi ba 
bulawa ba salaka. 

101neekau mebaku, ineekau moanti 
badumi morontau ba kandupa ba lai. 
Lawi hintotokau molambi kaparaluuami 
hangko i tauna au nibambaria Ngkorana 
Pue. 

11 Ane hawekau i hambua boea, 
nihaoki inditi tauna au maroa lalunda au 
raunde motarimakau i lalu sounda. Hai 
maidakau inditi duumi meangka lao i 
boea ntanina. 

12 Ane mesuakau i lalu sou, niuliangaahe 
ampu sou: 'Pue mowatikau!' 

13 Ane maroa lalunda ampu sou, ina 
nawatihe Pue Ala. Agayana ane bara 
maroa lalunda, barahe ina molambi 
pewati hangko i Pue. 

14 Ane ara ampu sou ba ampu boea au 
barakau motarima ba au bara mounde 
mampehadingi lolitami, nipalehi sou ba 
boea iti, hai nitaronta awu au mentaka i 
palanta bitimi, iti tandana barapi ikamu 
au mohuru ane Pue Ala mohukuhe. 

15 Tou mpuu au Kuuliangaakau: i 
alo pobotusi kahopoa dunia, meliu 
pehukuna Pue Ala mohukuhe tauna iti 
pane pehukuNa i ampu boea Sodomo hai 
Gumora hangkoya." 

16 "Maroa-roakau, lawi Kutudukau lao 
i tauna au kadake. Ikamu ina nodo 
dimba i olonda serigala. Hangangaa 
mapande-pandekau nodo ile, agayana 
hangangaa nipamaalusu wori poantimi 
nodo tadasi au bara ara tunggaianda au 
kadake. 

17 Mainga-ingakau, lawi ikamu ina 
rahaka hai raanti lao i tadulako agama. 
Ina rawombe-wombekau i lalu sou 
penombaa. 

18 Anti peulami Iriko, ikamu ina rahuhu i 
topoparenta hai i datu-datu. I tempo iti, 
ina raweikau katepaka mopahawe kana i 
pepoinalaimi Iriko i lindonda topoparenta 
hai i tauna au bara manihe moisa Pue 
Ala. 

19 Agayana ane raantikau lao i 
topoparenta, ineekau langa ba apa 
au ina niuliangaahe ba noumba 
pehanami. Lawi i tempo iti, Pue Ala ina 
mouliangaakau apa au hintoto niuli. 

20Mewali, apa au niuli i tempo iti, 
bara hangko i pekirimi. Lolitami iti ina 
mesuwu hangko i Inao Malelaha au 
Naweikau Umami au ara i suruga. lami 
au ina mopakanotoakau apa au niuli i 
tempomi mololita. 

21 Hambela tempo, tauna ina mohuhuhe 
halalunda ba ananda bona rapapate anti 
peulanda Iriko. Ara wori anangkoi au 
ina moewa tosaenda hai mokirahe bona 
rapapate. 

22 Īkamu ina rakahihi ope-ope tauna 
anti peulami Iriko. Agayana tauna au 
meula liliu Iriko duuna i kahopoana ina 
molambihe katuwo maroa. 

23 Ane rapopeahi-ahikau i boea au 
hambua, padukau lao i boea hambuana. 

Bona niisa, kuuliangaakau: hangko 
damanikau roo moanti Ngkora Marasa i 
humalele tamponda to Isaraeli, Iko, Ana 
Manusia, ina hawe. 

24 Toposikola bara meliu karabilana 
hangko i guruna. Hadua hawi bara meliu 
karabilana hangko i ampuna. 

25 Apa au mewali i hadua guru, iti 
wori au ina mewali i topeguruna. Apa 
au mewali i hadua tuana, iti wori au 
ina mewali | hawina. Maroa-roakau, 
lawi Iko ide, Ampumi, hai ikamu, 
topeguruNgku. Mewali, ane rapana Iko 
rahanga Beelsebul, datunda ope-ope 
seta, pelumbunami ikamu au meula 
Iriko. Ina rakakabosai worikau." 

29" Agayana kehapiri nodo, ineehe 
nipokalanga tauna au moewakau. Lawi 
ope-ope au Kuuliangaakau ide ina 
tewungkehi. Hai ope-ope lolitaNgku au 
tewuniangi mani ina tongawa. 

27 Apa au Kuuliangaakau au bara rahadi 
tauna ntanina, hangangaa nipololita i 
ope-ope tauna. Apa au Kukaneniakau i 
talingami, nipasimbuku kanipahawena i 
talinganda tauna bosa. 

28 Tneekau mampokalanga tauna 
au mampeinaohe mopapatekau, 

lawi bara ara kuasanda mohukukau 
duuna kamahae-haea. Au hangangaa 
nipokalanga iami Pue Ala, lawi la au 
makuasa motendekau i lalu naraka. 

29 Rombaa dena peisa rapobalu 
hampeka pea doi see. Agayana nauri 
nodo, bara ara hambaa au mate ane 
bara peundeana Pue Ala Umami. 

30 Apa mani ikamu. Mogalori weluami, 
naisa Pue Ala kangkayana. 

31 Mewali, ineekau langa. Melumbu 
pekadipurana Pue Ala irikamu pane 
pokadipuraNa dena au bosa. 

32 Hema au mopangaku i rangana 
peulana Iriko, ia wori ina Kupangaku i 
UmaNgku au ara i suruga. 

33 Agayana hema au mosapuaka 
peulana Iriko i lindonda tauna, ia wori 
ina Kusapuaka i UmaNgku au ara i 
suruga." 

34 "Inee niharunga kamaiNgku ide ina 
mopahintuwu tauna. Bara! KamaiNgku 
ide ina mampoposisala tauna. 

35 Lawi i kamaiNgku ide, tauna au 
hantambi ina mobungka-bungka, lawi 
hantanga meula Iriko, hantangahe bara. 
Ananda tobalilo moewa umana, ananda 

towawine moewa inana, maniana moewa 
pengantina. 

36 (10:35) 

37 Hema au melumbu pampokakayana 
inana ba umana pane pepokaahina Iriko, 
bara hintoto mewali topeulaNgku. Hema 
au melumbu pampokakayana anana 
pane pepokaahina Iriko, bara hintoto 
mewali topeulaNgku. 

38 Hema au bara mau mohalea kau 
mombehape hai meula Iriko, bara 
hintoto mewali topeulaNgku. 

39 Hema au mokabaha peundeana 
haduduana hai meula Iriko kehapiri 
rapapate, iami au molambi katuwo 
maroa. Agayana hema au mampeulai 
peundeana haduduana, bara molambi 
katuwo maroa. 

40 Hema au motarimakau, himbelami 
Iko au natarima. Hema au motarimaNa, 
himbelami Pue Ala au natarima, lawi 
lami au motuduNa. 

41 Hema au motarima hadua surona 
Pue Ala lawi ia mpuumi surona Pue Ala, 
ia ina molambi hurungina au hintoto 
i tauna au natudu Pue Ala. Hema au 
motarima hadua tauna au manoto lawi 
ia mpuumi tauna au manoto, ia ina 

molambi hurungina au hintoto i tauna au 
manoto. 

42 Hema au motulungi hadua 
topeulaNgku lawi ia mpuumi 
topeulaNgku, ina molambi hurungina 
i alo au ina mai. Kehapiri hadua 
tauna mowei pea owai ntoo i hadua 
topeulaNgku au koi tuwona, ia ina 
molambi hurungina hangko i babehiana 
au maroa." 

1 1 1 Karoona Yesu mopaturo 
topeguruNa au hampulo hai 
rodua, Ia laomi mepaturo hai mobambari 
Ngkora Marasa i boea-boea au hungku. 
21 tempo iti, Yohane Toperiu tangana 

ratarunggu. Kanahadina Yohane apa 

au napobago Kerisitu, ia motudumi 
bahangkia topeguruna lao i Yesu 
mampekune iria: 

3 "Ba Oyo mpuu Datu Topehompo au 
nadandi Pue Ala? Ba ara mani au ntanina 
au kipegia?" Lao mpuumohe topeguruna 
Yohane mopahawe pampekunena iti i 
Yesu. 

4Kanahadina Yesu pekunenda, 
Nauliangaamohe: "Mesulemokau, hai 
nipetumbuia Yohane apa au nihadi hai 
au niita: 


MATIUS 11.5-10 52 


> au bilo meitami, au palu molumaomi, 
au ketangga maohami, au bongo 
mehadimi, tauna au mate Kupatuwo 
hule, hai Ngkora Marasa Kupahawemi i 
tauna au meahi-ahi tuwonda. 

6Morasihe tauna au bara bata-bata 
lalunda Iriko." 

71 pesulenda surona Yohane Toperiu, 
mololitami Yesu i tauna bosa kana i 
Yohane, Nauli: "Apa tunggaiami lao i 
Yohane i pada wungi hangkoya? Ba 
mampeinao peakau moita tiko au nawui 
himburu node hou node mai? Bara! 

8Mewali, apari au nipeinao lao nipeita? 
Ba mampeinaokau mampeita tauna au 
makara hampina? Bara wori, lawi tauna 
au makara hampinda maida peahe i 
souna datu. 

93 Mewali, apari au nipeinao lao nipeita? 
Ba mampeinaokau mampeita nabi? Ane 
nodo, tou mpuu. Agayana Kuuliangaakau 
meliu kamahilena tuwona Yohane 
hangko i nabi au ntanina. 

10 Lawi Yohane iti au natunggai i lalu 
Sura Malelaha hangkoya. Nauli Pue 
Ala i AnaNa: 'Idemi suroNgku, au ina 

Kutudu moiyoru hangko Irio, bona 
mopasilolonga raraMu."" | 

11 Nauli mbuli Yesu: "Bona niisa: 
hangko i ope-ope tauna au rapoanaka 
i dunia ide, bara ara hadua au meliu 
kamahilena tuwona hangko i Yohane 
Toperiu. Agayana mepongka ide-ide, 
morasi mpuuhe tauna au mengkoru 
i Pue Ala. Mogalori hadua tauna au 
tepakoi tuwona i lalu poparentana Pue 
Ala, mahile tuwona pane Yohane. 

1? Hangko i pobagonami Yohane Toperiu 
hawe i tempo ide, tauna au kadake 
mopari-parihe moewa taunana Pue Ala 
mampeinao mokuasaihe. 

13 Hangko i nabi-nabi hangkoya duuna 
hawe i Yohane ide-ide, ope-ope nabi hai 
Aturana Musa mopahawe apa au ina 
mewali i tempo ide. 

14 Mewali, ane niunde mampoinalai 
lolita ide, Yohanemi au natunggai hadua 
nabi hangkoya au mopahawe kaina 
hawena hule nabi Elia. 

15 Hemakau au motalinga, nipehadingi 
maroa! 

16 Ikamu au tuwo ide-ide peisa rapandiri 
nodo anangkoi au mohuda-huda i 
pobalu-balua au mombekakiohe, 

17 rauli: 'Kiwawahakau monani-nani 
i lalu katana-tana, agayana barakau 
meula irikami, Kiwawahakau moteteria, 
agayana bara worikau mau moteria 
hihimbela hai ikami.' 

18| empona: Yohane Toperiu bara 
niunde. Iko wori, baraNa niunde. 
Kamaina Yohane, mopuasa hai bara 
moenu au melangui. Nisapuaka liliu, niuli 
node: 'la napesuangi seta!' 

19 KamaiNgku Ana Manusia, maenuNa 
hai maandeNa. Agayana nisapuaka 
woriNa, niuli: 'Peita! Topehioro, 
tomalangu, ranganda toperuru asele 
hai tomadosa!' Agayana nauri nodo, 
kamanotona rarana Pue Ala tongawa 
i lalu katuwonda tauna au mampeulai 
peundeaNa." 

20 Hangko inditi, Yesu mokontohe 
to Yahudi au maidahe i bahangkia 
kota i tampo Galilea, lawi nauri paka 
Nababehiahe tanda kuasa i boeanda, 
bara mpuuhe menoso hangko i 
babehianda au kadake. 

21 Nauli Yesu: "Marugikau to Korasim 
hai to Betsaida! Ngkaya mpuu tanda 
kuasa au Kubabehi i boeami, agayana 
bara mpuukau menoso hangko i dosami. 
Ane rapana tanda kuasa iti Kubabehi i 
lalu kota Tirus hai Sidon, kemahaemohe 
menoso hangko i dosanda, nauri 
barahe to Yahudi. Kemangalamohe 
waru ngkasusa rapohampi, hai watanda 
raawui, tanda katebalikinami lalunda. 

22 Mewali, bona niisa: i alo pobotusi 
kahopoa dunia, ina rumihi mpuu 
pehukuna Pue Ala irikamu pane 
pehukunNa i to Tirus hai to Sidon. 

23 Hai ikamu wori to Kapernaum! Ba 
nipehangu ina naangkakau Pue Ala hawe 
i suruga? Bara! Ina Natendekavu i lalu 
naraka! Ane rapana tanda kuasa au 
Kubabehimi i boeami, Kubabehi wori i 
kota Sodomo hangkoya, kota iti kebara 
napakarugi Pue Ala, ara mani duuna 
ide-ide. 

24 Mewali, bona niisa: i alo pobotusi 
kahopoa dunia, rumihi mpuu pehukuna 
Pue Ala irikamu pane pehukunNa i 
to Sodomo au kadake babehianda 
hangkoya." 

251 tempo iti, mekakaemi Yesu, 
nauli: "O Uma, Ampu langi hai dunia! 
KutoyaKo, lawi ope-ope au tewuniangi 
hangkoya, Nupopaisaamohe tauna au i 
woi tuwonda, agayana Nuwuniangiahe 
tauna au mapangka posikolanda hai 
tauna au mapande, 

26 lawi nodomi peundeaMu, Uma." 

27 Roo indo, nauli mbuli Yesu: "Ope-ope 
NaweimoNa UmaNgku. Bara ara hadua 
au moisaNa, Iko Anana Pue Ala, batena 
pea UmaNgku au moisaNa. Nodo wori, 
bara ara au moisa UmaNgku, batena pea 
Iko AnaNa hai hema pea au Kupopaisaa. 

28 Maimokau ope-ope au mawowe hai 
au mantimi haleami. Ina Kuweihaakau 
haleami. 

29 Nihaleami haleaNgku, hai megurukau 
Iriko, bona molambikau katinda lalu. 
Lawi maalusuNa hai mengkaiwoiNa. 

30 HawaNgku bara mapari, hai mangaa 
haleaNgku au Kuweikau nihalea." 

1 2 11 alo penombaa, Yesu hai 

topeguruNa moliuhe i hambua 
bonde. Tanganda moliu i bonde iti, 
topeguruNa mopupuhe wua pare, ranuku 
hai raande lawi marimihe. 


MATIUS 12.2-7 57 


2 Arahe to Parisi au moita apa au 
rababehi. To Parisi iti mouliangaa Yesu: 
"Peita topeguruMu! Moliungihe atura 
agamanta, mobagohe i alo penombaa!" 

3 Mehana Yesu: "Bara pae nibasa apa au 
nababehi Daudi hai ranganahe hangkoya 
i temponda marimi? 

“la mesua i lalu sou penombaa, hai 
maandehe roti au rapopenomba i Pue 
Ala. Moula ada agamanta, tadulako 
menomba pea au peisa maande roti iti. 
Agayana nauri nodo, babehiana Daudi iti 
bara rasalai. 

> Nipekiri wori apa au teuki i lalu 
Aturana Musa: tadulako menomba i lalu 
Souna Pue Ala, mobago ntepuuhe i alo 
penombaa, agayana barahe rasalai. 

6 Mewali, pelumbunami Iko, lawi meliu 
kamahilena tuwoNgku pane Souna Pue 
Ala, 

7 lawi Iko Ana Manusia au natudu Pue 
Ala. Ara kuasaNgku mopakanoto apa au 
peisa rababehi i alo penombaa. I lalu 
Sura Malelaha, Pue Ala manguli node: 
'Bara Kuperapi binata au nipopenomba 
Iriko. Au Kuperapi, bona maahikau i 
hangka rangami.' JMewali, ane rapana 

niisa lempona lolita ide, kebarahe nisalai 
au bara masala." 

8(12:7) 

9 Padumi Yesu hangko inditi, laomi i sou 
penombaanda to Yahudi. 

10 Inditi, ara hadua tauna au mate 
tayena hambali. Bahangkia tauna 
mohaoki kanawoana Yesu, ba mobago i 
alo penombaa. Ido hai mekunehe i Yesu, 
rauli: "Guru, ba peisake mopakaoha 
tomahai i alo penombaa?" 

11 Nahanaihe Yesu: "Ane rapana ara 
dimbamu hambaa, hai dimba iti manawo 
i lalu kalolu tampo i alo penombaa. Ba 
nupogiangaa pea i lalu kalolu tampo? Ba 
nuhore, kehapiri i alo penombaa? 

1? Apa mani manusia au melumbu 
tuwona pane dimba. Mewali ane nodo, 
hangangaa peisake motulungi tauna i 
alo penombaa." 

13 Roo indo, Yesu mouliangaa tauna 
au mate tayena: "Ona tayemu!" Naona 
mpuumi tayena, liliu maoha, hai maroho 
hule nodo tayena au hambali. 

141do hai to Parisi padumohe hangko i 
sou penombaa, hai mohaokihe rara bona 
Yesu rapapate. 


MATIUS 12.15-22 59 


15 Naisa Yesu kaarana tunggaianda to 
Parisi au kadake Iria. Ido hai padumi 
hangko inditi, hai bosa tauna meula Iria. 
la mopakaoha ope-ope tauna au mahai, 

16 hai Nauliangaahe: "Inee nipahawe 
bambari kana Iriko." 

17 Tepabukeimi Ngkorana Pue Ala au 
napahawe nabi Yesaya hangkoya. Nauli 
Pue Ala node: 

18 "Idemi hawiNgku au Kupilei, au 
Kupokakaya, hai au mopamatana 
laluNgku. Ina Kuwei InaoNgku Iria. Ia 
ina mopahawe parentaKu au manoto i 
ope-ope tauna. 

19 Ta bara ina mombehehe, bara ina 
monganga-nganga, hai bara ina mololita 
masisimbuku i tanga rara au mahile. 

20Tala au malute bara ina Natepoki, hai 
hulo au mewao-wao pewangkana bara 
ina Napapate. la ina mobago liliu duuna 
notona Pue Ala tongawa. 

„7 Ope-ope tauna ina meharunga Iria." 


22 Hangko indo, ara hadua tauna au 
raanti i Yesu. Tauna iti, bilo, bara peisa 
mololita, hai napesawii seta. Yesu 





k4 Yes 42:1-4 


MATIUS 12.23-27 60 


mopakaohami, alana meita hai peisami 
mololita. 

23 Tingkaramohe tauna au moita iti, 
alana mombepekunehe, rauli: "Ba la 
idemi Datu Topehompo pemuleana Datu 
Daudi au radandi hangkoya?" 

24 Karahadina to Parisi lolitanda, 
rauli: "KuasaNa iti hangko i Beelsebul, 
datunda ope-ope seta. Ido hai peisa 
mampopeloho seta." 

25 Agayana naisari Yesu apa au ara 
i lalunda. Ido hai Nauliangaahe: "Ane 
pandirina ara hadua datu, hai tauna 
bosa i lalu kadatuana mosisala liliuhe 
hai mombeewa, kadatua iti bara ina 
mantaha. Ane tauna hamboea ba tauna 
hantina paka mosisala, bara ina hintuwu 
boea ba potina iti. 

29 Nodo wori i kadatua seta. Ane 
Datu Tokadake mampopeloho hangka 
tokadakena, lempona seta moewa 
hangka setana, alana magero 
kadatuanda seta iti. 

27 Niuli mampopelohoNa seta hai 
kuasa hangko i Beelsebul. Agayana 
ara wori rangami au mampopeloho 
seta. Kuasa apa au rapake rangami iti 
mampopeloho seta? Manoto kuasana 

Pue Ala. Mewali, hangko i babehianda 
rangami iti, tongawami kadana tou 
lolitami au manguli mampopelohoNa 
seta hai kuasana Datu Tokadake. 

28 MampopelohoNa seta hangko i 
kuasana Inaona Pue Ala. Itimi au 
mopakanoto kahawenami poparentana 
Pue Ala i olomi. 

29 Datu Tokadake peisa rapandiri nodo 
hadua tauna au maroho. Ane mesuake 
i lalu souna tauna au maroho hai 
mampeinaoke morampaki ihi souna, 
hangangaa tahilu hampai ampu sou 
iti, hangko peisarike moanti anu- 
anuna tapalimba. Nodo wori, ane Iko 
mampopeloho seta, lempona, Kunangimi 
Datu Tokadake. 

30 Hema au bara hihimbela hai Iko, iami 
iwaliNgku. Hema au baraNa motulungi 
mobago, iami au moewaNa. 

31 Mewali, bona niisa: ope-ope dosa hai 
lolita pesapuaka peisa raampungi. Ane 
ara tauna au mosapuaka kalkona Ana 
Manusia, sala iti peisa mani raampungi. 
Agayana ane ara tauna au mosapuaka 
Inao Malelaha, bara ara ampungiana, 
maroa tempo ide, maroa i alo pobotusi." 

32(12:31) 


MATIUS 12.33 -38 62 


33 Nauli mbuli Yesu i to Parisi: "Ane 
kau au maroa, maroa wori wuana. Ane 
kau au bara maroa, bara wori maroa 
wuana. Kamaroana kau ba kadana, taisa 
i Wuana. 

34Ikamu tauna au kadake! Bara 
mpuukau peisa mohowara lolita au 
maroa anti kakadakena lalumi. Lawi apa 
au ara i lalunta, iti wori au mesuwu i 
humenta. 

35 Tauna au maroa, batenda mohowara 
apa au maroa, lawi lalunda buke roa. 
Tauna au kadake, batenda mohowara 
apa au kadake, lawi lalunda buke dake. 

36 Mewali, bona niisa: i alo pobotusi 
kahopoa dunia, ope-ope tauna 
hangangaa mopangaku ope-ope 
lolitanda. Kehapiri lolita au bara 
mobundu, hangangaa rapangaku. 

37 Lawi hangko i lolitamu haduduamu, 
ina rabotusi kamasalamu ba 
kamanotomu." 

38 Roo indo, bahangkia guru agama 
hai to Parisi mouliangaa Yesu: "Guru, 
kipeinao moita tanda kuasa au 
Nubabehi, bona kiisa kahangko i Pue 
Alana mpuuKo." 


MATIUS 12.39-42 63 


39 Nauli Yesu: "Kadake ntepuukau! 
Nisapuaka liliu Pue Ala! Niperapi 
bona Kupopaitaakau tanda kuasa. 
Agayana bara ara tanda kuasa au ina 
rapopaitaakau. Au ina rapopaitaakau, 
batena pea tanda nodo au mewali i nabi 
Yunus hangkoya. 

40 Nodo nabi Yunus talu alona talu 
wengina i lalu tai bau au mahile, nodo 
wori Iko Ana Manusia ina talu alona talu 
wengina i lalu talumba. 

411 alo pobotusi kahopoa dunia, 
ampu boea Niniwe ina rapatuwo hule 
hihimbela hai ikamu au tuwo ide-ide, 
hai ihira ina motudungiakau salami, 
lawi menosomohe hangko i dosanda i 
pampehadinginda lolitana nabi Yunus. 
Agayana ide-ide arami i olomi au meliu 
kamahilena tuwoNa pane nabi Yunus, 
hai bara nipoinalai lolitaNa. 

42 Nodo wori i alo pobotusi kahopoa 
dunia, datu towawine hangko i Selatan 
ina rapatuwo hule hihimbela hai ikamu au 
tuwo ide-ide, hai ia ina motudungiakau 
salami. Lawi datu towawine iti hawe 
hangko i tampona au karao mampeinao 
mampehadingi lolitana kapandena Datu 
Salomo. Agayana arami i olomi au meliu 

kamahilena tuwoNa hangko i Salomo, 
hai bara nipoinalai lolitaNa." 

43 "Tauna kadake au tuwo tempo ide 
peisa rapandiri nodo hadua tauna au 
napesuangi seta. Padumi seta hangko i 
tauna iti, hai molulumao i pada wungi 
mohaoki paidaana. Anti kadana ara 
nalambi, 

44 ido hai nauli: 'Agina mesule peana 
lao i paidaa au kupalehi hangkoya.' 
Mesule mpuumi lao i tauna au napalehi 
hangkoya, naita bara ara au mampaidai. 
Tauna iti nodo mpuu sou au soa, au 
tekawohi malelaha hai tekadipura 
maroa. 

45 Ido hai lao mokakio pitu hangka 
setana au meliu kakadakenda hangko 
iria. Laomohe mesua i tauna au napalehi 
hangkoya, hai maidamohe inditi. 
Kahopoana, tetambaimi kameahi-ahina 
tauna iti hangko i nguru-nguruna. 
Nodomi pewalina i tauna au kadake i 
tempo ide." 

46 Tangana mani Yesu mololita hai 
tauna bosa, hawehe inaNa hai adiNa. 
Meangkamohe i raoa sou mampeinao 
mololita hai Ia. 


MATIUS 12.47-13.5 65 


47 Hadua tauna mouliangaa Yesu: 
"Guru, inaMu hai halaluMu arahe i raoa 
mampeinao mampohidupaaKo." 

48 Nahanai Yesu: "Hema inaNgku? 
Hema halaluNgku?" 

49 Roo indo, Yesu motudungiahe 
ope-ope tauna au meula Iria, Nauli: "Ane 
inaNgku hai halaluNgku, ihirami ide. 

>0 Lawi hema-hema au mobabehi 
peundeana UmaNgku au ara i suruga, 
ihirami halaluNgku hai ihirami inaNgku." 
1 3 11 alo iti wori, padumi Yesu 

hangko i sou lao mohuda i wiwi 
rano. 

2 Bosa mpuu tauna teruhu motoleliki, 
ido hai laomi mesawi i duanga hai 
mohuda i laluna. Tauna bosa meangkahe 
i wiwi rano. 

3 Roo indo, Yesu mopahaweahe ngkaya 
pakana paturo i lalu ngkora pandiri, 
Nauli: "Ara hadua tauna au lao mohawu. 

41 pohawuna iti, ara tinuda au manawo 
i rara. Hawehe tadasi, motilo duuna ope. 

> Ara wori tinuda au manawo i tampo 
au mowatu-watu, haodi pea tampona. 
Tinudana iti holiga mpuu tuwo, lawi 
manipi tampona. 


MATIUS 13.6-12 66 


6 Ane kealo, malau duuna bangi, lawi 
bara kaladu uakana. 

7 Ara wori tinuda au manawo i lalu dui. 
Dui mobalungkuhi tinuda iti, alana mate. 
8 Ara wori tinuda au manawo i tampo 

au marudu. Mowua tinuda iti, ara au 
hangatu belana hangko i tinudana, ara 
au ini pulona belana, hai ara au talu 
pulona belana." 

?Roo mopahawe ngkora pandiri 
iti, Nauliaingaamohe: "Hemakau au 
motalinga, nipehadingi maroa!" 

10 Maimohe topeguruna Yesu Iria, hai 
mekunehe, rauli: "Guru, apa tunggaiaMu 
mopake ngkora pandiri ane mopaturoKo 
tauna bosa?" 

11 Nahanai Yesu: "Hangkoya, tewuniangi 
mani paturo kana i poparentana Pue 
Ala. Ide-ide Naweikau Pue Ala pekiri 
bona niisa lempona paturo iti. Agayana 
ane tauna bosa, barahe Nawei pekiri 
molempo paturo iti. 

1? Tauna au mampoinalai Ngkorana 
Pue Ala, rapakanoto lalunda bona 
katetetambaia au ara irihira. Agayana 
tauna au barahe mampoinalai Ngkorana 
Pue Ala, nauri arami haodi au raisa, 
hangangaa raala hule. 


MATIUS 13.13-17 67 


13 Idomi hai Kupake ngkora pandiri ane 
mololitaNa i tauna bosa, lawi 'Meitatohe 
agayana barahe moisa lempona apa au 
raita. Mehaditohe agayana barahe moisa 
tunggaiana apa au rahadi.' 

141do hai tepabukeimi Ngkorana 
Pue Ala au napahawe nabi Yesaya 
hangkoya au manguli node: 'Meitatohe, 
agayana barahe moisa apa au mewali. 
Mehaditohe, agayana barahe moisa 
lempona. 

15 Lawi tuhumi lalunda, talinganda 
rasisingi hai matanda rampidika. 

Lawi lohehe mototoki hai matanda, 
lohehe mohadi hai talinganda, lohehe 
mopakanoto lalunda. Kahopoana, barahe 
ina mesule Iriko, hai barahe ina Kuwei 
katuwo maroa." | 

16 Napaliliumi Yesu lolitaNa i 
topeguruNa, Nauli: "Agayana ikamu, 
morasi mpuukau, lawi niitami apa au 
Kubabehi hai nihadimi paturoNgku, hai 
niisa lempona. 

17 Tou mpuu au Kuuliangaakau: 
hangkoya arahe bosa nabi hai tauna au 
manoto au mampeinaohe moita apa au 
niita, agayana bara raita. Mampeinao 

mpuuhe mampehadingi apa au nihadi, 
agayana bara rahadi." 

18 "Pehadingi, Kuuliangaakau apa 
lempona ngkora pandiri topohawu iti. 

19 Tinuda au manawo i tanga rara 
lempona tauna au mampehadingi mpuu 
bambari kana i poparentana Pue Ala, 
agayana barahe moisa lempona. Hawemi 
Datu Tokadake morampaki ngkora iti 
hangko i lalunda. 

20Tinuda au manawo i tampo au 
mowatu-watu lempona tauna au 
mampehadingi Ngkora Marasa, hai 
tou-tou matana lalunda mampehadingi. 

21 Agayana bara kaladu pouakana 
Ngkorana Pue Ala i lalunda, ido hai 
barahe mantaha. Ane rapopeahi-ahihe 
ba rapamaparihe anti pepoinalainda i 
Ngkorana Pue, mousulihe hai barapohe 
mepoinalai. 

22 Tinuda au manawo i olo dui lempona 
tauna au mampehadingi Ngkorana 
Pue Ala, agayana mopailalu liliu peahe 
katuwonda i lalu dunia, hai mampeinao 
peahe morampu anu-anu dunia. Ido hai 
barapi ara paidaana Ngkorana Pue Ala i 
lalunda, hai barapi mobundu Ngkora iti i 
lalu katuwonda. 

23 Tinuda au manawo i tampo au marudu 
lempona tauna au mampehadingi hai 
mopailalu Ngkorana Pue Ala. I tauna iti, 
Ngkorana Pue Ala mowua. Ara au mowua 
hangatu belana hangko i tinudana, ara 
au mowua ini pulona belana hangko i 
tinudana, hai ara au mowua talu pulona 
belana hangko i tinudana." 

24 Napahawe mbuli Yesu hampaka 
ngkora pandiri i tauna bosa, Nauli: 
"Poparentana Pue Ala nodo ngkora 
pandiri ide: hadua topobonde lao 
mohawu tinuda au maroa i bondena. 

291 lae mbengi tangana tauna leta, 
hawemi iwalina topobonde iti mohawuka 
wua dana au ina himbela hai pare i 
bonde iti, hai roo indo, ia padu. 

26 Tuwo mpuumi pare iti duuna mowua, 
tuwo worimi dana i olo pare. 

27 Hawemohe topobonde mouliangaa 
ampu bonde iti: 'Tua, bara pae tinuda 
au maroa au tahawuka? Hangko iumbari 
mai dana iti tuwo?' 

28 Nahanai ampu bonde iti: 'Iti bagona 
iwalinta.' Hangko indo, rauli mbuli 
topobondena: 'Ane nuunde, aginami lao 
kiwuka dana au ara iti!' 


MATIUS 13.29- 34 70 


29 Nahanai ampu bonde: 'Inee, lawi ane 
niwuka danana, ina tewuka wori parena. 

30 Pogiangaa peami dana tuwo 
hihimbela hai pare, duuna tempota 
mepare. I tempo iti, ina kutuduhe 
topepare mowuka hampai dana, ragulu, 
raboke hai rahuwe. Roo indo, hangko 
raguluri pare, hai rawoli i lalu tambaru." 

31 Roo indo, Yesu mopahawe mbuli 
hampaka ngkora pandiri i tauna bosa, 
Nauli: "Poparentana Pue Ala nodo lihu 
hahawi i lalu lolita ide: ara haogu lihu 
hahawi au naala hadua tauna, hai 
nahawuka i bondena. 

32 Lihu hahawi iti manete mpuu, 
agayana ane tuwo, meliumi 
kamapangkana pane halo-halo au 
ntanina. Tuwo nodo kau hangkawu, alanda 
hawe tadasi mobabehi haranda i daana." 

33 Ara mbuli hampaka ngkora pandiri 
au Napahave i tauna bosa, Nauli: 
"Poparentana Pue Ala nodo ragi au naala 
hadua towawine, hai nagalo hai tapu au 
ngkaya alana membongke ope-ope." 

341 lalu ope-ope pepaturoNa i tauna 
bosa, Yesu mopake ngkora pandiri. Bara 
ara au Napaturoahe ane bara hai ngkora 
pandiri. 


MATIUS 13.35-41 71 


35 Mewali, tepabukeimi lolita ide au 
nauki hadua nabi hangkoya: "Ina 
Kupaturohe hai ngkora pandiri. Ina 
Kupahaweahe paturo au tewuniangi 
hangko i pewaliana dunia." " 

36 Roo indo, Yesu mopalehi tauna au 
bosa, hai mesua i lalu sou. Maimohe 
topeguruNa mohungkuki, rauli: "Guru, 
Nuuliangaangkai lempona ngkora pandiri 
dana au olo pare." 

37 Nahanai Yesu: "Ampu bonde au 
mohawu tinuda au maroa, lempona 
Ikomi, Ana Manusia. 

38 Bonde, lempona dunia ide. Tinuda 
au maroa, lempona tauna au mengkoru 
i Pue Ala bona mewalihe anaNa i lalu 
poparentaNa. Dana, lempona tauna au 
meula i Datu Tokadake. 

39 Iwali au mohawu dana, iami Datu 
Tokadake. Tempo pepare, lempona alo 
pobotusi kahopoa dunia. Hai topepare, 
lempona malaeka. 

40 Nodo dana ragulu hai rahuwe, nodo 
wori tauna au kadake ina rahuku i alo 
pobotusi kahopoa dunia. 

Iko Ana Manusia ina motudu 
malaekaNgku lao morampu ope-ope 

tauna au mepakanawo hai au kadake 
hangko i olonda taunaNgku. 

42 Ope-ope tauna iti ina ratendehe i lalu 
api au rore ntepuu. Inditi, ina moteria 
hai mantodiha liliuhe. 

43 Agayana tauna au manoto 
babehianda, ina mewangkahe nodo alo i 
lalu poparentana Pue Ala Umanda. Hema 
au motalinga, pehadingi maroa!" 

44 Nauli Yesu: "Ane hadua tauna 
mengkoru i Pue Ala au moparenta i 
poparentaNa, ia nodo tauna i lalu ngkora 
pandiri ide: ara hadua tauna au molambi 
bulawa au tetawu i lalu tampo, hai liliu 
natawu hule. Anti kamatanana laluna, 
laomi i souna mampobalu ope-ope 
anu-anuna, naholoa tampo polambiana 
bulawa iti. 

4> Nodo wori, ane ara hadua tauna au 
mengkoru i Pue Ala au moparenta i 
poparentaNa, ia nodo tauna i lalu ngkora 
pandiri ide: ara hadua topobalu-balu au 
mohaoki mutiara. 

46 Kanalambina haogu mutiara au 
masuli mpuu holona, liliu mampobalu 
ope-ope anu-anuna, naholoa mutiara 
iti." 

47"I alo pobotusi kahopoa dunia, 
poparentana Pue Ala nodo ngkora pandiri 
ide: hambua dala au mahile ratende 
topebau i lalu rano. Ngkaya pakana bau 
mesua i lalu dala iti. 

48 Bukemi, dalanda raore lao i lore, 
hai mohudamohe mampilei bau iti. Au 
maroa rapopesua i pamboliana, au bara 
maroa ratende. 

49 Nodo wori i alo pobotusi kahopoa 
dunia: malaeka ina laohe mopatani 
tauna au kadake hai tauna au manoto. 

30 Tauna au kadake ina ratende i lalu api 
naraka. Ihira ina moteria hai mantodiha 
liliuhe." 

"1 Roo indo, Yesu mekune i topeguruNa, 
Nauli: "Ba niisa lempona ngkora 
pandiriKu inona?" Rahanai: "Kiisato." 

32 Hangko inditi, Nauliangaa 
mbulimohe: "Ane nodo, ara mbuli 
hampaka ngkora pandiriKu: ane ara 
hadua guru agama to Yahudi au meula 
Iriko hai au rapaguru paturo kana i 
poparentana Pue Ala, guru agama iti 
peisa rapandiri nodo ampu sou au 
ara anu-anuna au hae hai ara wori 
anu-anuna au wou." 


MATIUS 13.53-14.2 74 


53 Karoona Yesu mopahawe ope-ope 
ngkora pandiri, padumi hangko inditi, 

34 a0 i boea karapakahileana. Inditi, 
la mepaturo i lalu sou penombaa. 
Tingkaramohe tauna au mampehadingi 
lolitaNa, rauli: "Hemari au mopaturo la 
pane nodo kamapandeNa? Hai hangko 
ijumba mai kuasaNa mobabehi tanda 
kuasa? 

>> Lawi Ia anana pea basi. InaNa, Maria. 
HalaluNahe, Yakobu, Yusupu, Simo hai 
Yudasi. 

59 HalaluNa towawine, ara worihe 
hihimbela hai ikita inde. Moapari hai ara 
kuasaNa mobabehi ope-ope iti?" 

37 Ido hai lohehe mepoinalai i Yesu. 
Hangko inditi, Yesu mouliangaahe: 
"Hadua nabi ina rabila iumba kalaoana. 
Batena pea i boeana haduduana hai i 
souna, bara rabila." 

>8 Idomi hai Yesu bara mobabehi 
ngkaya tanda kuasa inditi, lawi barahe 
mepoinalai Iria. 

14 LI tempo iti topoparenta i Galilea, 

lami Herode Antipas. Nahadi 
Herode apa au nababehi Yesu, 

2ido hai nauliangaahe topobagona: 

"Yesu jami Yohane Toperiu au tuwo hule 


MATIUS 14.3-7 75 


hangko i kapate. Ido hai ara kuasaNa 
mobabehi tanda au metingkarai." 

3 Idemi tuntukana kamatena Yohane 
Toperiu. Datu Herode moala Herodias 
napotambia. Herodias iti iami 
towawinena halaluna au rahanga 
Pilipu. Bosa belana Yohane mokambaroa 
Herode hangko i babehiana iti, 
nauliangaa: "Barako peisa mampotambia 
towawine iti! Babehiamu iti moliungi 
Aturana Musa!" Ido hai Herode motudu 
surodadona mohaka Yohane, rahilu hai 
rapopesua i lalu tarunggu. 

4(14:3) 

3Katouana, napeinao peami 
Herode mopapate Yohane, agayana 
mampokalanga tauna bosa, lawi rauli 
tauna bosa iami hadua nabi. 

6 Hangko inditi, i tempona Herode 
mopaara susa mokatuinao alo 
karapoanakana, anana Herodias au 
towawine motaro i lindonda torare. 
Matana mpuu Herode mampeita 
potarona. 

7 Anti kamatanana, modandimi 
hai mosumpa i anantowawine iti, 
nauliangaa: "Apa pea au nuperapi, ina 
kuweiko!" 

8 Kanahadina Herodias lolitana, 
ia moatei anana bona mamperapi 
waana Yohane Toperiu. Mewali, nauli 
anantowawine iti i Herode: "Merapina 
waana Yohane Toperiu rawoli i wongko 
dula ide!" 

9 Kanahadina Herode pamperapina, 
masusami laluna. Agayana sumpana 
barapi peisa nadii hule, lawi rahadimi 
torarena. Ido hai Herode mohawami 
bona pamperapina anantowawine iti 
rapabukei. 

10 Natudumi surodadona lao i lalu 
tarunggu mobohoki tambolona Yohane. 

11 Waana Yohane raanti i wongko dula, 
hai rawei i anantowawine iti, pane ia 
moanti lao irinana. 

1? Karahadina topeguruna Yohane apa 
au mewali, laohe mangala watana hai 
ratawu. Roo indo, laomohe mobambaria 
Yesu. 

13 Kanahadina Yesu bambari kana i 
kamatena Yohane, ia padu hangko inditi, 
hai mesawi i duanga lao mopatani i 
paidaa au boa. Tunggaiana Yesu bona 
mopalehi tauna bosa. Agayana tauna 
bosa mohadi kalaona Yesu, ido hai 

mopalehimohe boeanda hai mekulelehe 
moula rara au metalinti i rano. 

14 Pendauluna Yesu hangko i duanga, 
la moita bosa tauna mampegia. Maahi 
laluNa moitahe, hai Napakaoha tauna au 
mahai. 

15 Kalumbami, maimohe topeguruNa 
mohungkuki, rauliangaa: "Guru, ide 
paidaa au boa, hai ina tampumi alo. 
Agina Nutudumohe tauna bosa lao i boea 
au hungku bona meholohe paandenda." 

16 Nauli Yesu: "Ineemohe lao. Ikamu au 
mopaandehe." 

17 Rahanai topeguruNa: "Bara huba apa 
au ara irikami, batena pea lima oguna 
roti hai rombaa ikane." 

18 Nahanai Yesu: "Anti mai." 

19 Hangko indo, Natudumohe tauna 
bosa mohuda i hehi. Mohudamohe i 
hehi, Naalami Yesu roti au lima oguna 
hai ikane au rombaa, hai mengoa i 
langi mekakae i Pue Ala. Roo nodo, 
Nabise-bisemi roti iti, pane Naweihe 
topeguruNa bona rakira-kira i tauna 
bosa. 

20 Maandehe ope-ope duunda mabuhu. 
Karoonda maande, topeguruNa mogulu 
pentarana, hampulo hai rombingka. 

21 Kabosanda au maande i tempo iti, 
arahe kira-kira lima sabuna tobalilo, bara 
mani teimba towawine hai ananda. 

22 Roo indo, Yesu motudumohe 
topeguruNa moduanga moiyoru lao i 
tanda orupena rano, hai motuduhe tauna 
bosa mesule. 

231 pesulenda tauna iti, mempanaimi 
Yesu lao i bulu, hai mekakae haduduana. 
la haduduana inditi hawe kaindi. 

241 tempo iti, topeguruNa i tanga 
ranomohe, karaomi hangko i lore. 
Duanganda narumpa balumba, lawi 
rumihi ntepuu himburu au mewui hangko 
i lindo duanganda. 

25 Hungku mabaa, Yesu molumao i 
wongko owai monontohihe. 

26 Karaitana topeguruNa ara tauna au 
molumao i wongko owai, langamohe, 
pane rauli: "Olou mai tanoana!" 
Mongangamohe anti kalanganda. 

27 Agayana Yesu mokambaroahe, Nauli: 
"Pakaroho lalumi! Ineekau langa! Ikoto 
dide." 

28 Nauli Peturu: "Ane Oyoto diti Pue, 
Nukakio worina molumao i wongko 
owai." 

29 Nahanai Yesu: "Maimoko!" Mendaulu 
mpuumi Peturu hangko i lalu duanga, hai 
molumaomi i wongko owai monontohi 
Yesu. 

30 Agayana i kamoitana himburu kebuu 
i rano, langami hai mepongkami tiri. 
Mekakio, nauli: "Tulungi wongkoya Pue!" 

31 Naonami Yesu tayeNa mohintaki 
Peturu, Nauliangaa: "Makura mani 
pepoinalaimu! Moapa hai bata-bata mani 
lalumu?" 

3? Mesawimohe i lalu duanga, liliu 
mengkaroo himburu. 

33TopeguruNa au i lalu duanga iti 
menombahe Iria, rauli: "Tou mpuu, 
AnanaKo Pue Ala!" 

34 Kahawenda i tanda orupena rano, 
mesoremohe lao i tampo au rahanga 
Genesaret. 

35 Karaisana ampu boea kaarana Yesu 
i boeanda, ihira mobambarimi i boea au 
hungku, alana ope-ope au mahai raantia 
Yesu. 

36 Merapihe i Yesu, rauli, "Ane peisa, 
huba wuntu baduMumi kipetobo." Mewali 
ope-ope tauna au mampetobo baduNa, 
liliu mpuumohe maoha. 

1 5 1 Hambela tempo, arahe to Parisi 

hai guru agama to Yahudi au 
hangko i Yerusale lao mampohidupaa 
Yesu, rauli: 

2 "Moapari hai topeguruMu moliungihe 
adanda toiyorunta? Ane maandehe, 
barahe hampai memando moula 
aturanta." 

3 Nahanaihe Yesu: "Moapari hai niliungi 
parentana Pue Ala i kamampeulaimi 
adanda toiyorumi? 

“Lawi nauli Pue Ala: 'Bila umamu 
hai inamu.' Hai Nauli mbuli: 'Hema 
au motunda-tunda umana ba inana 
hangangaa rapapate.' 

> Agayana ikamu mepaturo node: barapi 
paraluu tabila inanta hai umanta ane 
tauliangaahe node: 'Apa au hangangaa 
kuweikau, kupopenombami i Pue Ala.' 
Mewali, Ngkorana Pue Ala au manguli 
bila inami hai umami, barari nipeulai. 
Ada toiyorumiri au nipomahile. 

6(15:5) 

71 raoana pea peulami i Pue Ala! Tou 
mpuu lolitana nabi Yesaya hangkoya au 
mololita kana ikamu node: 

8 Nauli Pue Ala: 'Tauna iti, i humenda 
pea mobilaNa, lalunda karao hangko 
Iriko. 

9 Bara mobundu penombanda Iriko, 
lawi paturonda hangko i manusia pea, 
bara paturo hangko Iriko.'" n 

10 Roo indo, Yesu mokakiomohe tauna 
bosa, pane Napahaweahe ngkora pandiri 
ide, Nauli: "Nipehadingi bona niisa. 

11 paande au mesua i nganganta, bara 
iti au mopakedaike i peitana Pue Ala. 
Lolita au mesuwu hangko i humenta, iti 
au mopakedaike i peitana Pue Ala." 

12 Hangko inditi, maimohe topeguruNa 
manguliangaa: "Bara pae Nuisa koi 
inaonda to Parisi mohadi lolitaMu inona?" 

13 Nahanai Yesu: "Pogiangamohe to 
Parisi iti lao! Ihirami nodo tuda-tuda au 
bara natuda UmaNgku au ara i suruga, 
hai batenda rawuka. To Parisi iti nodohe 
tadulako au bilo, lawi barahe moisa rara 
au manoto lao i Pue Ala. Hai ane hadua 
tobilo monini hangka tobilona, batena 
ina manawohe rorodua i lalu kalolu 
tampo." 

14 (15:13) 





N# Yes 29:13 

15 Nauli Peturu: "Guru, 
Nupakanotoangkai ngkora pandiri 
iti inona." 

16 Mehana Yesu, Nauli: "Bara pae niisa 
lempona? 

17 Paande au mesua i lalu nganganta 
liliu mesua i lalu tainta, hai hangko 
inditi tatende. Bara iti au mopakedaike i 
peitana Pue Ala. 

18 Agayana lolitanta au kedai au hangko 
i lalunta hai mesuwu i humenta, itimi au 
mopakedaike i peitana Pue Ala. 

19 Lawi hangko i lalunta mesupa 
hinangkana pekiri au kedai, alana ara 
au mepapate, mebualosi, mobabehi 
sala, manangka, mosabiki dongko hai 
mengkora-ngkora. 

20 Babehia au nodo iti au mopakedaike 
i peitana Pue Ala. Ane maande hai 
bara hampai memando, bara iti au 
mopakedaike i peitana Pue Ala." 

21 Hangko indo, laomi Yesu i tampo au 
hungku i kota Tirus hai Sidon. 

22 Inditi, ara hadua towawine to 
Kanaa, au bara to Yahudi. Towawine 
iti mai i Yesu, hai meraroa liliu, nauli: 
"Pue, pemuleana Datu Daudi! Pokaahi 

wongkoya! Anangku towawine napesawii 
tokadake, rumihi kamahaina." 

23 Agayana Yesu bara mehana. Maihe 
topeguruNa mohungkuki, rauli: "Guru, 
Nutudumi padu towawine iti, lawi paka 
monganga-nganga meula irikita." 

24 Nauli Yesu i towawine iti: "Pue Ala 
motuduNa mai motulungi pemuleana 
pea to Isaraeli, lawi ihira nodo dimba au 
puha." 

25 Agayana mai pea towawine iti 
molingkudu motumpa i lindona Yesu, 
nauli: "Pue, tulungi wongkoya!" 

26 Nahanai Yesu: "Bara maroa mangala 
paandena anangkoi hai rawei dike." 

27 Mehana towawine iti, nauli: "Tou 
mpuu, Pue, agayana dike maande wuta 
paande au manawo hangko i wongko 
meja paandeana ampuna." 

28 Hangko inditi, nauli Yesu: "Mahile 
mpuu pepoinalaimu! Ina mewali nodo 
peundeamu." Tempo iti peami, maoha 
mpuu anana. 

29 Roo indo, padu worimi Yesu 
hangko inditi, molumao metalinti 
i wiwi rano Galilea. Mempanai lao i 
tongku-tongkuna, hai mohuda mepaturo. 

30 Mokoloromohe tauna bosa monontohi 
la, moantihe au palu, au bara 
masilolonga watanda, au bilo, au bara 
peisa mololita hai tomahai au ntanina 
wori. Rawolihe i lindona Yesu, hai 
Napakaohahe. 

31Tingkaramohe tauna bosa moita ope- 
ope tauna au napakaoha Yesu: tauna 
au bara peisa mololita, mololitamohe, 
au bara masilolonga watanda, maroa 
hulemi watanda, au palu molumaomohe, 
au bilo meitamohe. Ido hai tauna iti 
mobila Pue Ala au rapenombai to Yahudi. 

32 Roo indo, Yesu mokakio topeguruNa, 
Nauliangaahe: "Maahi laluNgku moitahe 
tauna au bosa ide. Talumi alonda inde, 
bara ara paandenda. Bara turu inaoNgku 
motuduhe mesule i lalu kamariminda, 
laloarahe pae deade i rara." 

33 Rauli topeguruNa: "Hangko iumba 
ina tahumba paande au tapaandeahe 
tauna hanode kabosanda, lawi paidaa 
ide boa?" 

34 Yesu mekune irihira: "Hangkia oguna 
roti au ara irikamu?" Rahanai: "Pitu 
oguna, hai ikane au koi bahangkia pea 
baana." 

35 Hangko inditi, Natudumohe tauna au 
bosa mohuda i tampo. 

36 Naalami roti au pitu oguna hai ikane 
au koi bahangkia baana iti, hai mekakae 
i Pue Ala. Roo indo, Nabise-bisemi roti 
hai bau, Naweihe topeguruNa bona 
rakira-kiraahe tauna bosa. 

37 Maandemohe ope-ope duunda 
mabuhu. Karoonda maande, topeguruNa 
morampu pentarana, pitu bingkana. 

38 Kabosanda au maande i tempo iti, iba 
sabuna tobalilo, bara teimba towawine 
hai ananda. 

39 Roo indo, Natudumohe mesule lao 
i sounda, hai mesawimi i duanga lao i 
tampo Magadan. 

1 6 tHangko inditi, bahangkia to 

Parisi hai to Saduki hawe i Yesu 
mohaoki kanawoaNa. Merapihe i Yesu, 
rauliangaa: "Nubabehiangkai tanda 
kuasa bona tongawa irikami kahangko i 
Pue AlaMu." 

2Nahanaihe Yesu: "Ane ina tampumi 
alo hai malei langi, niuli: 'Malelaha deade 
raoa.' 

3 Ane madondo-dondo niuli: 'Deade ina 
keuda, lawi makaindi raoa hai ngembe 
pea.' Niisa mpuu mampekatandai raoa. 

Agayana bara niisa mampekatandai apa 
au nababehi Pue Ala i tempo ide. 

4Kadake ntepuukau! Nisapuaka liliu 
Pue Ala! Niperapi bona Kupopaitaakau 
tanda kuasa. Agayana bara ara tanda 
kuasa au ina rapopaitaakau. Au ina 
rapopaitaakau, batena pea tanda nodo 
au mewali i nabi Yunus hangkoya." Roo 
indo, Napalehimohe. 

3 Laomohe Yesu hai topeguruNa 
moweta rano, agayana topeguruNa bara 
mokatuinao moanti bakunda. I tempo iti, 
Yesu mopahaweahe lolita ide: 

6"Maroa-roakau, hai mainga-ingakau i 
raginda to Parisi hai to Saduki!" 

7 Agayana barahe moisa lempona 
lolitaNa iti, mewali mololitahe, rauli 
hadua hai hadua: "Ido hai Nauli nodo, 
lawi bara takatuinao moanti roti." 

8 Agayana naisari Yesu apa au rauli 
topeguruNa, idomi hai Nauliangaahe: 
"Moapa hai nipololita liliu kadami moanti 
roti? Makura mpuu pepoinalaimi! 

9Bara mani liliu niisa! Bara pae 
nikatuinao roti au lima oguna au 
Kupaandeahe tauna au lima sabuna? Hai 
hangkia bingkana pentarana au nigulu? 

10 Noumba wori hai roti au pitu oguna 
Kupaandeahe tauna au iba sabuna? Hai 
hangkia wori bingkana pentarana au 
nigulu? 

11 Moapari hai bara liliu niisa kadana 
roti au Kutunggai? Mainga-ingakau i 
raginda to Parisi hai to Saduki." 

12 Roo indo, hangko raisari topeguruNa 
kadana ragi au rapoporoti au natunggai 
Yesu. Tunggaiana lolitaNa, bona mainga- 
ingahe i paturonda to Parisi hai to 
Saduki. 

13 | aomohe Yesu hai topeguruNa i 
tampo au hungku i kota Kaisarea Pilipi. 
Inditi, Yesu mekune i topeguruNa: 
"Moula pangulinda tauna bosa, hema 
Ana Manusia ide?" 

14Rahanai topeguruNa: "Arahe au 
manguli kaOyona Yohane Toperiu au 
tuwo hule. Ara worihe au manguli Oyo 
hadua nabi au tuwo hule, nodo nabi Elia, 
nabi Yeremia, ba nabi au ntanina." 

15 Napekune mbulihe, Nauli: "Ane 
polambiami, Iko ide, hemaNa?" 

16 Nahanai Simo Peturu: "Oyomi Datu 
Topehompo, Anana Pue Ala au tuwo." 

17 Nauli Yesu: "Simo anana Yunus, 
morasi mpuuko, lawi bara manusia au 

mampopaisaako iti, agayana UmaNgkuri 
au ara i suruga. 

18 Mewali, ido hai rahangako Peturu, 
lempona 'watu.' Hai i wongko watu 
ide, Kuaro souNgku lempona, Kugulu 
ope-ope tauna au mampoinalaiNa. 
Ope-ope kuasa tokadake bara peisa 
monangihe. 

19 Ina Kuweiko kuasa motosaengi 
taunana Pue Ala: apa au nubotusi i 
dunia, iti wori au ina nabotusi Pue 
Ala i lalu suruga. Ane nuuli hadua 
tauna hangangaa rahuku, Pue Alami 
au mohuku. Ane nuuli hadua tauna 
raampungi dosana, Pue Alami au 
moampungi." 

20 Roo indo, Nauliangaahe: "Inee 
hampai niuli i hema pea kaIkona Datu 
Topehompo." 

21 Mepongka hangko inditi, Yesu 
mopakanoto i topeguruNa apa 
au hangangaa mewali i wataNa, 
nauliangaahe: "Hangangaa laoNa i 
Yerusale. Inditi ina rapopeahi-ahiNa 
totosae boea, kapala-kapala tadulako 
menomba hai guru-guru agama. Ina 
rapapateNa, agayana i kataluna alona, 
ina tuwo huleNa." 

22 Ngayana Peturu modii Yesu i holana 
hai nakambaroa, nauli: "Inee Pue! 
Kuperapi i Pue Ala bona iti Napakarao 
hangko Trio." 

23 Yesu mampembalilingi Peturu, hai 
Nauliangaa: "Peloho Datu Tokadake! Ba 
nupeinao mohombokiNa, bona datiNa 
mampeulai peundeana UmaNgku? 
Pekirimu iti pekiri manusia, bara pekirina 
Pue Ala." 

24 Roo indo, Yesu mouliangaahe 
topeguruNa: "Hema au mampeinao 
meula Iriko hangangaa mokabaha 
peundeana haduduana hai mohalea kau 
popakuana. Ane nodo, hangko peisari 
meula Iriko. 

25 Hema au mokabaha peundeana 
haduduana anti peulana Iriko, kehapiri 
rapapate, ia au molambi katuwo 
maroa. Agayana hema au mampeulai 
peundeana haduduana, bara molambi 
katuwo maroa. 

26 Apa bunduna morampu ope-ope 
peawa i dunia, ane barake molambi 
katuwo maroa i alo pobotusi. Lawi bara 
ara au peisa taintolohia katuwo maroa 
iti. 

27 Hambela tempo Iko Ana Manusia ina 
maiNa hangko i suruga mampetudungia 
peawana tuwoNgku au himbela peawana 
tuwona UmaNgku. I tempo iti, bosa 
wori malaeka ina moulaNa, hai batena 
Kuhurungi babehianda ope-ope tauna. 

28 Nipehadingi maroa apa au 
Kuuliangaakau ide: arakau inde au bara 
ina mate hangko damaniNa niita, Iko 
Ana Manusia, hawe nodo Datu." 

17 LIni alona hangko inditi, 

Yesu moanti talu topeguruNa 
mempanai lao i wongko bulu au 
mapangka. TopeguruNa au talu iti iami: 
Peturu, Yakobu hai Yohane adina Yakobu, 
ihira pea au mamporangai Yesu. 

2Temponda ara inditi, mobalimi 
lenggena Yesu. LindoNa mewangka nodo 
alo, hai hampiNa mengkila-ngkila. 

3 Unga pea topeguruNa moita worihe 
rodua nabi au mololita hihimbela hai 
Yesu. Nabi au rodua iti iami: Musa hai 
Elia. 

#Hangko inditi, Peturu mouliangaa 
Yesu: "Pue, maroa mpuu ane maidake 
inde. Ane Nuunde Pue, kubabehi talu 
oguna bambaru inde: haogu Irio Pue, 
haogu i Musa hai haogu wori i Elia." 

> Tangana mani Peturu mololita, 
unga pea hawemi gawu au mewangka 
mobalungkuhihe, hai hangko i lalu gawu 
iti rahadimi hambua wotu au manguli: 
"Ia idemi AnaNgku au Kupokakaya hai 
au Kupokatana. Nipehadingi lolitaNa!" 

5Karahadina topeguruNa wotu iti, 
madampamohe i tampo lawi rumihi 
kalanganda. 

7 Agayana laomi Yesu mohungkukihe 
hai Napetobohe, pane Nauliangaahe: 
"Pearo, ineekau langa!" 

8 Metotokihe hai barapi ara au raita 
inona, batena pea Yesu. 

9 Pendaulunda hangko i wongko bulu 
iti, Yesu mouliangaahe: "Inee hampai 
niuli-uli i hema pea apa au niita inona 
hangko damaniNa Iko Ana Manusia 
rapatuwo hule hangko i kapate." 

10 Mekunemohe topeguruNa, rauli: 
"Wulingkai. Moapari hai rauli guru 
agama, nabi Elia hangangaa hawe iyoru, 
hangko haweri Datu Topehompo?" 

11 Nahanai Yesu: "Tou mpuw, Elia 
hangangaa hawe iyoru, lawi ia au 
mopasilolonga hinangkana. 

1? Agayana Kuuliangaakau, hawemi Elia, 
agayana tadulako boeanta bara moisa. la 

rapopeahi-ahi moula peundeanda. Nodo 
wori Iko Ana Manusia ina rapopeahi-ahi 
moula peundeanda." 

131 tempo itimi, hangko raisarihe 
topeguruNa lempona lolitana Yesu inona: 
au rapandiri nodo nabi Elia, lami Yohane 
Toperiu. 

141 pesulenda Yesu hai topeguruNa au 
talu iti, mampohidupaahe tauna bosa, 
hai ara hadua tobalilo au mai molingkudu 
i lindoNa, nauli: 

15 "Pye, Nupokaahi woya anangku. 
Mohaki dungka, hai doko malimpu 
ane hawe hakina. Hambela-hambela 
madungka i lalu api, hambela-hambela 
wori madungka i lalu owai. 

16 Kuantimi i topeguruMu, agayana bara 
rabuku mopakaoha." 

17 Nauli Yesu i tauna bosa hai i 
topeguruNa: "Noumbarikau dide? 
Moapari pane bara mani maroho 
pepoinalaimi? Nisapuaka mani 
peundeana Pue Ala! Hangkia mani 
kamahaena ina hihimbelaNa hai ikamu? 
Hangkia mani kamahaena hangangaa 
Kutaha peewami? Anti mai anangkoi iti!" 

18 Hangko inditi, Yesu mokambaroami 
seta au mopakasusa anangkoi iti. 
Melohomi seta, hai maoha mpuumi. 

19 Roo indo, topeguruNa mai 
mampohidupaa Yesu i tempona 
haduduaNa, rapekune Iria: "Guru, 
moapa hai bara kibuku mampopeloho 
seta iti?" 

20Nahanaihe Yesu: "Nodomi, 
lawi makura mani pepoinalaimi. 
Kuuliangaakau: ane arami pepoinalaimi 
nauri kokoi pea nodo lihu hahawi, ope- 
ope peisa mewali. Peisakau mouliangaa 
bulu iti: 'Melimbako hangko inditi!' hai 
batena melimba. 

21 [Agayana seta au kadake iti, peisa 
pea rapopeloho ane mekakaeke hai 
mopuasake.]" 

221 tempona Yesu hai topeguruNa 
teruhu i Galilea, Yesu mouliangaahe: 
"Iko Ana Manusia, ina rahuhuNa i kuasa 
manusia. 

23 Ina rapapateNa, agayana i kataluna 
alona ina tuwo huleNa." Indo, masusa 
ntepuumi lalunda topeguruNa. 

24 Kahawena Yesu hai topeguruNa i 
boea Kapernaum, hawemi hadua au 
mampesingarai asele Souna Pue Ala i 

Peturu hai mampekune: "Ba Gurumu 
mobayari wori asele Souna Pue Ala, ba 
bara?" 

25 Nahanai Peturu: "Nabayari!" Hangko 
inditi, mesulemi Simo Peturu lao | sou 
paidaanda. Kahawena, bara mani tepaka 
mololita, iyorumi Yesu mampekune: 
"Simo, noumba pelambiamu: hema 
au hangangaa mobayari asele i datu 
au mokamumu tampo ntanina? Ba 
taunana haduduana, ba tauna i tampo 
au nakamumu?" 

29 Nahanai Peturu: "Manoto tauna au 
maida i tampo au nakamumu.”" Nauli 
Yesu: "Ane nodo, taunana haduduana 
bara paraluu mobayari. Nodo wori ikita 
au mewali taunana Pue Ala, barake 
hangangaa mobayari asele Souna Pue 
Ala. 

27 Agayana nauri nodo, agina 
mobayarike, bona dati koi inaonda 
irikita. Mewali, laomoko i rano mopeka. 
Nualami ikane au nguru-nguruna 
nupeka. Ina nuhumba doi i lalu 
ngangana sukana handa tapopobayari 
aselenta rodua. Ala doi iti, hai nubayaria 
asele Souna Pue Ala." 

1 8 11 tempo iti, maihe topeguruna 
Yesu mekune Iria, rauli: "Pue, 
hema wei au tepamahilea ntepuu tuwona 

i lalu poparentana Pue Ala?" 

“Yesu mokakio hadua anangkoi, 
Napopeangka i lindonda, 

3hai Nauliangaahe: "Tou mpuu 
lolitaNgku ide: ane barakau mobaliki 
babehiami hai mewali nodo anangkoi 
ide, barakau ina mewali taunana Pue Ala 
i lalu poparentaNa. 

“Hema au mengkaiwoi laluna hai 
mewali nodo anangkoi ide, iami au 
mahile ntepuu tuwona hangko i ope-ope 
taunana Pue Ala i lalu poparentaNa. 

> Hema au modoko hadua anangkoi 
nodo anangkoi ide anti peulana Iriko, 
lempona Ikomi au nadoko. 

6 Agayana hema au mopakanawo hadua 
anangkoi au nodo anangkoi ide alana 
barapi mepoinalai Iriko, ina rumihi 
ntepuu pehukuna Pue Ala i tauna iti. 
Aginami hambua watu pogjilia au mahile 
ratoe i tambolona hai ratende i lalu tahi. 

7 Meahi-ahi tauna i dunia ide, lawi 
bosa au mopamanawohe. Agayana 
marugimohe tauna au mepamanawo iti. 

8 Maroa-roakau bona ineekau madosa. 
Ane pandirina tayemu hambali ba bitimu 
hambali au moantiko madosa, nubohoki 
peami hai nutende. Agina hambali pea 
tayemu ba bitimu, asala molambiko 
katuwo maroa hihimbela hai Pue Ala 
pane rombali tayemu hai rombali bitimu, 
agayana kahopoana ratenderiko i lalu 
api au rore liliu. 

9 Hai ane pandirina matamu hambali 
au moantiko madosa, nudungkiki 
peami hai nutende. Aginami hambali 
pea matamu asala molambiko katuwo 
maroa hihimbela hai Pue Ala, pane 
rombali matamu, agayana kahopoana 
ratenderiko i lalu api naraka." 

10 "Mewali, mainga-inga mpuukau. 
Inee nipakoi tauna au koi tuwona 
nodo anangkoi ide, nauri hadua pea. 
Lawi tou-tou Kuuliangaakau: malaeka 
au mokampaihe maida liliu i lindona 
UmaNgku au ara i suruga. 

11 [Lawi tunggaiaKu Iko Ana Manusia 
mai i dunia bona mohaokiNa tauna au 
karao hangko i Pue Ala hai mohoremahe 
hangko i huku dosanda.] 

12 Noumba pelambiami? Ane pandirina, 
ara hadua tauna au dimbana hangatu 

baana, hai matanta hambaa, apa au 
ina nababehi? Batena napalehi dimbana 
au hahio pulona hai hahio i tongku- 
tongkuna, hai lao mohaoki hambaa au 
matanta iti. 

13 Hai ane nalambi hule, rumihi 
kamatanana mampokatana dimbana 
au hambaa iti pane dimbana au hahio 
pulona hai hahio au barahe matanta. 

14 Nodo wori Umami au ara i suruga, 
bara Naunde ane ara hadua nodo 
anangkoi ide au puha." 

15 "Ane ara halalumu hampepepoinalai 
au masala irio, lao nupombelambia, hai 
nuuliangaa salana. Hangangaa nubabehi 
iti bona dati ara au moisa, batena pea 
ikamu rodua. Ane napoinalai lolitamu, 
maroa hule pohintuwumi. 

16 Agayana ane bara naunde mampeulai 
lolitamu, nuporanga hadua ba rodua 
tauna i popahawena lolitamu iria. Lawi | 
lalu Sura Malelaha hangkoya teuki node: 
'Ane ara tauna au rasalai, hangangaa ara 
rodua ba talu tauna au mosabiki katouna 
kamasalana, bona manoto kara-karana.' 
O 

17 Ane bara naunde mampehadingi 
lolitanda sabi iti, nupahawemi i ope- 
ope halalumi hampepepoinalai. Ane 
bara liliu napoinalai kehapiri ope-ope 
halalu hampopeinalaimi mokambaroa, 
pogiangaamide, hai niimbami nodo 
tauna au bara moisa Pue Ala hai au 
kadake babehiana. 

18 Nipehadingi: apa au nibotusi i dunia, 
iti wori au nabotusi Pue Ala i lalu suruga. 
Ane niuli tauna hadua hangangaa 
rahuku, Pue Alami au mohuku. Ane nivuli 
tauna hadua raampungi dosana, Pue 
Alami au moampungi. 

19 Kuuliangaa mbulikau: ane arakau 
rodua i dunia ide au hintuwu mekakae 
mamperapi ba apa pea, pekakaemi iti 
ina nahanai UmaNgku au ara i suruga. 

20 Lawi iumba tauna teruhu anti 
kalkona, nauri rodua ba talu peahe, Iko 
araNa hihimbela hai ihira." 

21 Roo indo, Peturu mohungkuki Yesu 
hai mekune Iria, nauli: "Pue, ane 
halalungku hampepepoinalai masala 
iriko, hangkia belana hangangaa 
kuampungi? Kira-kira pitu belana?" 

22 Nahanai Yesu: "Bara pea pitu belana. 
Kehapiri i atuna belana masala irio, 
hangangaa nuampungi. 

23 Lawi Pue Ala nodo datu au i lalu 
ngkora pandiri ide: ara hadua datu au 
moparesa indanda hawina. 

24 Nguru-nguruna, ara hadua hawi au 
raanti i lindona au moinda i jutana. 

25 Bara mpuu woya nabuku mobayari 
indana. Mewali, nahawakami datu, nauli: 
'Pobalu peami hawi iti hai anana hai 
towawinena hai ope-ope anu-anuna, 
bona tebayari indana.' 
merapi ampu, nauli: 'Sabarako, ina 
kubayari pea wokoya indaku!' 

27 Hangko inditi, tumbumi ahina datu 
mampokaahi hawina iti, hai nauliangaa: 
'Indamu, barapi nubayari.' 

28 | aomi hawi iti, mampohidupaa hadua 
hangka hawina au moinda iria i sabuna 
pea. Ia liliu mohaka rangana iti, naime 
hai nauliangaa: 'Nubayari ope-ope 
indamu!' 

29 Molingkudumi rangana iti merapi 
ampu, nauli: 'Sabarako hampai ene, ina 
kubayari pea wokoya indaku!' 

30 Agayana bara napoinalai 
pamperapina iti. Napopesua pea i 
lalu tarunggu duuna tebayari ope-ope 
indana. 

31 Karaitana hawi au ntanina apa au 
mewali, wiora mpuu lalunda. Laomohe i 
datu mopahawe babehiana hawi iti. 

3? Kanahadina datunda lolitanda, ia 
motudumi tauna lao mokakio hawi au 
kadake babehiana iti. Kahawena hawi 
iti, datu mouliangaa: 'Kadake mpuuko! 
Indamu kugewomi hangko i surangku, 
lawi merapi ampuko iriko. 

33 Moapari hai bara nupokaahi hangka 
hawimu, nodo kakupokaahimu?' 

34 Masodo ntepuu datu. Hawi au kadake 
babehiana iti napopesua i lalu tarunggu 
duuna tebayari ope-ope indana." 

35 Napahopo Yesu ngkora pandiri iti, 
Nauli: "Iti wori au ina nababehiakau 
UmaNgku i lalu suruga, ane barakau 
moampungi rangami hangko i lalumi." 
1 9 1 Karoona Yesu mopahawe 

ope-ope iti, padumi hangko i 
tampo Galilea lao i tampo Yudea au i 
tanda orupena owai Yarade. 

2Bosa tauna meula Iria, hai au mahai 
Napakaohahe. 

3 Arahe bahangkia to Parisi au mai 
mohaoki kanawoana Yesu, rapekune: 
"Moula atura agamanta, ba peisa mpuu 
tobalilo mogaa hai towawinena kehapiri 
bara motoka patoana?" 

4Nahanai Yesu: "Bara pae nibasa 
apa au teuki i lalu Sura Malelaha: 
nguru-nguruna Pue Ala mampopewali 
hadua tobalilo hai hadua towawine. 

> Hai roo indo, Nauli: 'Ido hai hadua 
tobalilo hangangaa mopalehi umana 
hai inana, hai tuwo hihimbela hai 
towawinena, bona au rodua iti mewalihe 
hawata-wata.' 

6 Mewali i peitana Pue Ala, barapohe 
rodua, agayana mewalihe hadua. Ido hai 
Kuuliangaakau: apa au napahintuwumi 
Pue Ala, bara mpuu peisa nagaa 
manusia." 

7 Mehanahe to Parisi: "Ane nodo, 
moapari hai Musa mohawa bona tobalilo 
mowei sura mpogaa i towawinena, ane 
napeinao napogaaki?" 

8Nahanai Yesu: "Anti kamatuana 
lalumi, Musa mopaliu tauna mogaa. 
Agayana katouana, bara nodo hangko i 
nguru-nguruna. 


MATIUS 19.9-14 102 


9 Bona niisa: hema au mampogaaki 
towawinena hai mampotambia towawine 
au ntanina, mebualosi. Ane mebualosi 
towawinena iti, hangko peisa napogaaki." 

10 Hangko inditi, topeguruNa 
mouliangaa Yesu: "Ane nodori 
kamaparina ada posamboko, agina 
ineemoke motambi." 

11 Nahanai Yesu: "Bara ope-ope tauna 
au peisa motarima lolita ide. Agayana 
ara tauna au napakanoto Pue Ala bona 
barahe motambi. 

12 Ara tauna au bara peisa motambi lawi 
nodomi watana hangko i karapoanakana. 
Ara wori au bara motambi anti babehiana 
tauna ntanina i watana. Ara wori au bara 
motambi anti peundeana haduduana, 
bona tepaka mampopolumao bagona 
Pue Ala. Hema au peisa mampeulai 
paturo ide, maroa ane napeulai." 

13 Hambela tempo, arahe tauna au 
moanti ananda i Yesu bona Napetobo hai 
Napekakaengaahe. Agayana topeguruNa 
mampokarumpuhe tauna iti. 

14 Nauli Yesu i topeguruNa: 
"Pogiangaamohe anangkoi mai 
Iriko. Ineehe nikonto, lawi tauna au 

nodohe anangkoi ide ina mewali taunana 
Pue Ala i lalu poparentaNa." 

15 Napetobomohe anangkoi iti, hai 
Nawati. Roo indo, padumi hangko inditi. 
16 Hambela tempo, ara hadua tobalilo 

au hawe i Yesu mampekune: "Guru, 
babehia apa au hangangaa kubabehi 
bona molambina katuwo maroa au bara 
mokahopoa?" 

17 Nauli Yesu: "Moapa hai nupekune 
kana i babehia au maroa? Bara ara 
ntanina au maroa, batena pea Pue Ala. 
Ane mampeinaoko molambi katuwo 
maroa, peulaimide hawana Pue Ala." 

18 Mekune mbuli tauna iti: "Hawa 
au noumba?" Nahanai Yesu: "Inee 
mepapate, inee mebualosi, inee 
manangka, inee mosabiki dongko, 

19 pubila inamu hai umamu, hai 
nupokaahi hangka rangamu nodo 
pampokaahimu watamu haduduamu." 

20 Nauli anantomoane iti: "Ope-ope 
hawa iti, kupeulaimi. Apa mani au 
hangangaa kubabehi?" 

21 Nahanai Yesu: "Ane mampeinaoko 
mampeulai Pue Ala hangko i kabulana 
lalumu, laomoko hampai mampobalu 
anu-anumu, hai holona nuweihe tauna 

au meahi-ahi tuwonda. Ane nodo au 
nubabehi, ina mahile hurungina au 
nuhumba i lalu suruga. Roo indo, 
maimoko meula Iriko." 

22 Kanahadina lolitana Yesu, mapari 
laluna hai padumi, lawi ngkaya 
anu-anuna. 

231do hai nauli Yesu i topeguruNa: 
"Nipehadingi maroa au Kuuliangaakau: 
mapari mpuu tauna au pebuku mewali 
taunana Pue Ala i lalu poparentaNa. 

24 Bona niisa: mamura mani hambaa 
onta mesua i kalolu gigiu pane 
topebuku mewali taunaNa Pue Ala i lalu 
poparentaNa." 

25 Karahadina topeguruNa lolitana Yesu, 
rapotingkara mpuu, rauli: "Oo, ane 
nodori, hema pae au nabuku molambi 
katuwo maroa au bara mokahopoa?" 

26 Natotokihe Yesu hai Nauliangaahe: 
"Ane manusia, bara mpuu nabuku. 
Agayana ane i Pue Ala, bara ara au bara 
Nabuku." 

27 Hangko inditi, nauli Peturu i 
Yesu: "Noumbami ikami? Kipalehimi 
hinangkana bona kiulaKo. Apa au ina 
kihumba?" 

28 Nahanai Yesu: "Bona niisa: i alo 
pobotusi i tempona Pue Ala mopawou 
ope-ope, Iko Ana Manusia ina mohuda 
moparenta i pohudaa au meawa. I 
tempo iti, ikamu au meula Iriko ina 
mohuda worikau i pohudaa au hampulo 
hai rombua, moparentai to Isaraeli au 
hampulo hai rontina. 

29 Hema au mopalehi halaluna, inana 
ba umana, anana ba souna ba bondena 
lawi meula Iriko, batena ina molambi 
hurungina au hangatu belana hangko 
i apa au napalehi, hai molambi wori 
katuwo maroa au bara mokahopoa. 

30 Agayana bosa tauna au tepaiyoruami 
tuwonda ide-ide ina mewali tepaibokoa 
i alo au ina mai. Hai bosa wori tauna au 
tepaibokoa tuwonda ide-ide ina mewali 
tepaiyorua i alo au ina mai." 

20 1 Nauli Yesu: "Ane Pue Ala 

mohurungi pobagonda ope-ope 
taunaNa i alo au ina mai, pewalina nodo 
ngkora pandiri ide: Hadua ampu bonde 
anggoro lao mohaoki tauna au raunde 
mobago i bondena. Madondo-dondo 
nalambihe tauna, hai nauliangaahe: 
'Laomokau mobago i bondeku, hai ina 
kuweikau hadua-hadua saromi hampeka 

doi pera hangalo.' Rapokanami lolitana 
iti, lao mpuumohe. 

2(20:1) 

3Tinti hahio madondo, lao mbulimi 
mohaoki au ntanina, naita bahangkia 
tauna mohuda-huda i pobalu-balua. 

4Nauliangaahe: 'Laomokau mobago i 
bondeku, kuweikau saromi au hintoto 
hai pobagomi.' Lao mpuumohe. 

> Pualomi, lao mbuli mohaoki tauna, 
nauliangaahe: 'Laokau mobago i 
bondeku.'" Nodo wori au nababehi i tinti 
talu kalumba. 

6 Kalumbami, ina tinti lima, nalambi 
mbuli tauna au mohuda-huda. 
Napekunehe: 'Moapa hai mohuda-huda 
peakau hangaloa, barakau mobago?' 

'Rahanai: 'Lawi bara ara au 
mampopobagongkai.' Nauli ampu 
bonde iti: 'Ane nodo, laomokau mobago 
i bondeku.' Lao mpuumohe. 

8Tampumi alo, naulimi ampu bonde i 
mandorona: 'Kakiomohe topobago iti, 
hai nuweimohe saronda. Nuwei hampai 
saronda i tauna au hangko mepongka 
mobago tinti lima inona. Roo indo, nuwei 
worihe saronda i tauna au mepongka 
mobago tinti talu. Nubabehi nodo duuna 

hawe i tauna au mobagohe mepongka 
madondo-dondo.' 

9 Mai mpuumohe au mobago mepongka 
tinti lima kalumba, molambihe saronda 
hadua-hadua hampeka doi pera. 

10 Nodo mpuumi duuna hawehe i 
topobago au mepongka madondo- 
dondo. Topobago au mepongka madondo 
iti manguli i lalunda: 'Manoto hangangaa 
melabi au naweike ikita, lawi hangaloake 
mobago!' Agayana batena hampeka doi 
pera pea wori au rahumba. 

111 polambinda saronda iti, mohume- 
humehe i ampu bonde, rauli: 

1? 'Au hawe mobago i boko, mobagohe 
hajaa pea. Agayana ikami, mobagongkai 
hangaloa, nasimbakingkai alo au 
makere. Moapari hai nubayarihe himbela 
hai ikami?' 

13 Nahanai ampu bonde iti: 'Ene, barana 
masala irikamu. Bara pae kudandimi 
molambikau saromi hampeka doi pera i 
lalu hangaloa? 

14 Alami saromi hai laomokau! 
Peundeakumi mowei saronda i tauna au 
hawe i boko himbela hai au kuweikau. 

15 Kuula pea peundeaku 
mampopobundu doingku. Moapa 

hai mahinakau i rangami ane maroa 
lalungku irihira?"" 

16 Napahopo Yesu ngkora pandiri iti, 
Nauli: "Nodo wori i alo pobotusi: bosa 
tauna au tepaibokoa tuwonda i tempo 
ide ina mewali tepaiyorua i alo au ina 
mai. Hai bosa wori tauna au mahile 
tuwonda i tempo ide ina mewali tepakoi i 
alo au ina mai." 

171 tempo iti, Yesu molumao monontohi 
kota Yerusale. I tanga rara Nakakiohe 
topeguruNa au hampulo hai rodua 
mogulu mopatani, hai Nauliangaahe: 

18 "Nipehadingi maroa! Ide-ide laomoke 
monontotohi Yerusale. Inditimi, Iko Ana 
Manusia ina rahuhuNa i kapala-kapala 
tadulako menomba hai guru-guru 
agama, hai ina rabotusi bona rahuku 
mateNa. 

19 Roo indo, ina rahuhuNa i tauna au 
barahe to Yahudi bona rakakabosaiNa, 
rapapahaiNa, hai rapapateNa i kau 
mombehape. Agayana i kataluna alona, 
ina tuwo huleNa." 

201 tempo iti, towawinena Sebedeus 
hai anana rodua maihe i Yesu. Inanda iti 
molingkudu motumpa i lindoNa lawi ara 
au ina naperapi. 

21 Napekune Yesu iria: "Apa au 
nuperapi?" Nahanai inanda iti: 
"Pamperapiku, bona ane mewaliKo Datu, 
anangku au rodua mohuda moparenta 
hihimbela hai Oyo, hadua tanda i 
koanaMu, hadua tanda i kabeoMu." 

22 Nauliangaahe Yesu: "Bara pae niisa 
apa au niperapi? Nibuku pae mohalea 
kapari au hangangaa Kuhalea?" Rahanai 
topeguruNa au rodua iti: "Kibuku!" 

23 Nauli Yesu: "Tou, hangangaa nihalea 
kapari nodo au Kuhalea. Agayana 
bara Iko au mopakanoto hema au 
mohuda tanda i koanaNgku hai tanda 
i kabeoNgku. Batena pea UmaNgku au 
mopakanoto." 

24 Karahadina topeguruNa au hampulo 
pamperapinda ranganda au rodua, 
rumpumohe. 

251do hai Yesu mokakio ope-ope 
topeguruNa, hai Nauliangaahe: "Niisato 
kamakancana poparentanda tauna 
au bara moisa Pue Ala moparentai 
tauna bosa. Tauna au mahile lantinda 
mopari-pari tauna bosa mampeulai 
hawanda. 

26 Agayana ikamu, inee nodo babehiami. 
Hema au mampeinao mapangka lantina, 

hangangaa mewali hampai nodo hadua 
topekadipura. 

27 Hai hema au mampeinao mahile 
hangana hangangaa mewali hampai 
nodo hadua hawi. 

28 Hangangaa nipeulai poantiKu, Iko 
Ana Manusia. Lawi bara tunggaiaKu mai 
i dunia ide bona mewaliNa topohawa. 
KamaiNgku ide, bona mewaliNa hawi, 
hai bona Kukira wataNgku rapapate 
mohuru salanda tauna au bosa." 

29 Kapadunda Yesu hai topeguruNa 
hangko i boea Yeriko, mokoloromohe 
tauna meula Iria. 

301 wiwi rara, arahe rodua tobilo au 
mohuda. Kamohadinda Yesu au moliu, 
meraroahe, rauli: "Pue, pemuleana Datu 
Daudi! Pokaahi wongkamia!" 

31 Bosa tauna mokarumpuihe, rauli: 
"Mandiikau!" Agayana to bilo iti 
monganga-nganga peahe masisimbuku: 
"Pue, pemuleana Datu Daudi, pokaahi 
wongkamia!" 

32 Mengkaroomi Yesu, Nakakiohe, 
hai Nauliangaahe: "Apa au niunde 
Kubabehiakau?" 

33 Rahanai: "Pue, kiunde wokamia 
meita!" 

34 Maahi laluna Yesu moitahe, pane 
Napetobo matanda. Unga pea meitahe, 
hai meulamohe Iria. 

2 1 1 Hungkumohe i kota Yerusale, 

hawehe i boea Betpage i Bulu 
Saitun. Inditi, Yesu motudumohe rodua 
topeguruNa moiyoru, 

2 Nauliangaahe: "Laomokau i boea au 
talindo. Ane hawekau inditi, ina niita 
hambaa kalide au tetaka hai anana 
hungku indo. Nikakahii kolorona hai 
niantiaNa mai. 

3 Ane ara au mokambaroakau, 
niuliangaahe: 'Pue moparaluu. Ina 
Napopesulea peakau deade." 

41ti mewali bona tepabukei apa au nauli 
hadua nabi hangkoya, node: 

> "Uliangaamohe ampu boea Sion i 
Yerusale: Peita, oloumi mai Datumi! 
la mengkaiwoi, mampodara hambaa 
kalide. la mampodara hambaa kalide au 
mangura mani." P 

5Mewali, lao mpuumohe topeguruNa 
au rodua iti mobabehi nodo au 
Nauliangaahe. 

7 Kalide au ntalianahe iti raanti i Yesu 
hai ralampii hai badunda. Roo ralampii, 
mesawimi Yesu. 

81 poliuna Yesu, bosa mpuuhe tauna 
mowoke hampinda i tanga rara, hai 
hantanga mobataki daangkau hai rawoke 
i tanga rara, tanda pampomahilenda 
Yesu. 

9Bosa tauna au meula i Yesu, arahe 
au moiyoru, ara worihe au i boko. 
Monganga-nganga liliuhe, rauli: 
"Tetoyami pemuleana Datu Daudi! Pue 
Ala mowati tauna au mai i lalu hangaNa! 
Tetoyami Pue Ala au indora i suruga!" 4 

10 pesyana Yesu i kota Yerusale, 
mombekune-kunemohe ampu boea, 
rauli: "Hema ide?" 

11 Rahanai tauna au hihimbela hai Ia: 
"Idemi Yesu, hadua nabi hangko i Nasare 
i tampo Galilea." 

12 Hangko inditi, mesuami Yesu 
i tabangaa Souna Pue Ala. Inditi, 
Napopelohomohe ope-ope tauna au 
mobalu-balu. Nadungkami mejanda 
topointolohi doi, hai Nadungka wori 
pohudaanda topobalu-balu tadasi 
manggebodo. 

13 Nauliangaahe: "I lalu Sura Malelaha, 
Pue Ala manguli node: 'SouNgku 
rauli sou pekakaea.' Agayana ikamu, 
nipopewaliri sou pogulua topanangka!" 

141 Souna Pue Ala, tauna au bilo hai au 
palu hawe i Yesu, hai la mopakaohahe. 

15 Agayana kapala-kapala tadulako 
menomba hai guru-guru agama, 
rumpuhe mampeita tanda kuasa au 
nababehi Yesu. Hai koi inaonda mohadi 
anangkoi au monganga-nganga i lalu 
Souna Pue Ala au manguli: "Tetoyami 
pemuleana Datu Daudi!" 

161do hai rauliangaa Yesu: "Bara pae 
nuhadi apa au rauli?" Nahanai Yesu: 
"Kuhadito. Bara mani pae nibasa apa au 
teuki i lalu Sura Malelaha au mangulli: 
'Pue Ala, roomohe Nupaturo anangkoi 
hai analei mohowara lolita mpetoya 
Irio.'" " 

17 Hangko inditi, padumi Yesu mopalehi 
kota Yerusale, lao mohambengi i boea 
Betania. 

18 Kahalona madondo, molumaomohe 
Yesu hai topeguruNa mesule lao i 
Yerusale, pane marimimi Yesu. 





r# Mazm 8:2 


MATIUS 21.19-23 114 


19 Naita i wiwi rara hampoa kau 
ara. Laomi i patoana Nahaoki wuana, 
agayana bara huba haogu wuana, batena 
pea tawena. Ido hai Yesu mogane kau 
iti, Nauli: "Mepongka alo ide, barapoko 
mowua!" Liliu malau hai bangi kau ara 
iti. 

20 Karaitana topeguruNa apa au mewali 
iti, rapotingkara, rauli: "Noumba hai liliu 
malau hai bangi kau ara iti?" 

21 Nahanai Yesu: "Tou mpuu au 
Kuuliangaakau, ane nipoinalai hai bara 
bata-bata lalumi, peisa wori nibabehi 
nodo au Kubabehi i kau iti. Mogalori 
bulu olou, peisa nipohawaa, niuli: 
'Teangkamoko, pengkanawo i lalu tahi!' 
hai batena ina mewali. 

22 Npa pea au niperapi i lalu pekakaemi, 
ane nipoinalai, batena ina nilambi.” 

23 Roo indo, Yesu mesuai lalu Souna Pue 
Ala hai mepaturo. Tangana mepaturo, 
hawemohe kapala-kapala tadulako 
menomba hai totosaenda to Yahudi 
mekune Iria, rauli: "Nuuliangaangkai, 
hangko iumba kuasaMu mobabehi 
ope-ope iti i Souna Pue Ala? Hema au 
moweiKo kuasa iti?" 

24 Nahanai Yesu: "Ara wori hampaka 
pampekuneKu irikamu. Ane nihanaiaNa, 
hangko kuuliri kahemana au moweiNa 
kuasa mobabehi ope-ope iti. 

25 Hangko iumba kuasana Yohane 
Toperiu moriu tauna? Hangko i Pue Ala, 
ba hangko i manusia?" Mololitamohe 
tadulakonda to Yahudi iti, rauli hadua 
hai hadua: "Noumbami katahanaina? 
Ane tauli hangko i Pue Ala kuasaNa, ina 
Nauliangaake: 'Ane nodo, moapari hai 
barakau mepoinalai i Yohane?' 

26 Agayana ane tauli hangko i manusia 
pea kuasana, langake i tauna bosa, lawi 
tauna bosa manguli Yohane iti hadua 
nabi." 

27 Mewali, rahanai: "Bara kiisa." Ido 
hai Yesu mouliangaahe: "Ane nodo, 
bara worikau ina Kuuliangaa kahangko 
ijumbana kuasaNgku mobabehi iti!" 

28 Napaliliu Yesu lolitaNa i tadulako 
agama Yahudi, Nauli: "Noumba 
pelambiami: ara hadua uma, rodua 
anana, ope-ope tobalilo. Ia lao i towutu, 
nauliangaa: 'Anangku, alo ide, laoko 
mobago i bonde.' 

29 Nahanai: 'Lohena Uma!' Agayana 
kahopoana tebaliki laluna, hai lao 
mpuumi mobago i bonde. 

30 Hangko indo, lao wori umana iti i 
anana au toadi, nauliangaa: 'Anangku, 
laoko mobago i bonde.' Nahanai anana: 
'To, laona Uma.' Agayana bara lao!" 

31 Roo indo, mekune Yesu i tadulako 
agama Yahudi, Nauli: "Mewali, hangko 
i anangkoi au rodua iti, hema au 
mampeulai hawana umanda?" Rahanai 
tadulakonda to Yahudi: "Au towutu." 
Nauli Yesu: "Tou pehanami. Agayana 
Kuuliangaakau: tauna au madosa, 
nodo toperuru asele hai towawine au 
bara hintoto babehianda, ihirari au ina 
nadoko Pue Ala mewali taunaNa i lalu 
poparentaNa, bara ikamu. 

32 Lawi ikamu, bara nipoinalai lolitana 
Yohane Toperiu au mopaturoakau rara 
au manoto. Agayana toperuru asele hai 
towawine au bara hintoto babehianda, 
ihirari au mepoinalai Iria. Hai nauri nodo, 
bara nipenosoi babehiami hai barakau 
mepoinalai Iria." 

33 Napaliliu Yesu lolitana i tadulako 
agama Yahudi, Nauli: "Pehadingi 
wori ngkora pandiri ide. Ara hadua 

ampu bonde au motudai bondena hai 
anggoro. Ampu bonde iti mokadipura 
bondena bona rawala mantoleli. 
Nababehi worimi popiengaa anggoro hai 
bambaru pokampaia. Roo indo, nasarohe 
bahangkia tauna mokampai, hai laomi 
modaga i tampo au karao. 

34 Hawemi tempona mopupu wua 
anggoro, napohawaami bahangkia 
hawina lao merapi kirana hangko i 
topokampai bondena. 

35 Agayana topokampai iti mohakahe 
hawi au rapohawaa: arahe au rapapahai, 
arahe au rawedu watu, ara worihe au 
rapapate. 

36 Ampu bonde iti mampohawaa mbuli 
hawina au ntanina, meliu kabosanda 
pane au nguru-nguruna. Agayana nodo 
pea karababehina. 

37 Kahopoana, natudumi anana 
haduduana lao i topokampai bondena. 
Nauli ampu bonde i laluna: 'Batena ina 
rapengkorui.' 

38 Agayana, i temponda topokampai 
bonde moita anana iti, mogombomohe, 
rauli: 'Oloumi mai anana, ia au ina 
mewali ampu bonde ide. Agina tapapate, 
hai taala bondena hai ope-ope ihina.' 

39 Mewali, rahaka mpuumi anana iti, 
radii lao i raoa bonde hai rapapate." 

40 Roo indo, napekune Yesu: "Mewali, 
ane hawe hule ampu bonde, apa au ina 
nababehi i topokampai bondena?" 

#1Rahanai: "Manoto ia ina mopapate 
tauna au kadake iti, hai bondena ina 
nasaroahe tauna ntanina au mounde 
mowei ihi bondena iria i tempo pepare." 

42 Nauliangaahe Yesu: "Bara mani pae 
nibasa lolita ide i lalu Sura Malelaha au 
manguli node: 'Watu au ratende topoaro 
sou, watu iti au mewali pohudaa sou. Iti 
mewali moula peundeana Pue Ala, hai 
maroa ntepuu apa au nababehi Pue Ala 
iti." 5 

43 Nauli mbuli Yesu: "BaraNa nidoko 
nodo Datumi, ido hai bara worikau 
Nadoko Pue Ala mewali taunaNa. Kirami 
i lalu poparentana Pue Ala, ina raala 
hangko irikamu hai raweihe tauna 
ntanina au mampeulai hawana Pue Ala. 

44 Hema au manawo i watu ide ina 
mareta, hai hema au narumpa watu ide 
ina marupu." 

451 temponda kapala-kapala tadulako 
menomba hai to Parisi mohadi ngkora 

pandiri au napahawe Yesu, raisa 
kaihirana au natunggai lolitaNa iti. 

461do hai rahaokimi rara bona 
mohaka la, agayana barahe bai. 
Mampokalangahe tauna bosa, lawi tauna 
bosa manguli Yesu iami hadua nabi. 
22 1 Mololita mbulimi Yesu i tadulako 

agama Yahudi, Napahaweahe 
ngkora pandiri ide, Nauli: 

2"pue Ala nodo datu i lalu lolita ide: 
hadua datu mobabehi susa i petaunana 
anana. 

3 Napohawaa hawina lao mokakio tauna 
node: 'Laomoke maande i posusaa 
petauna!' Agayana ope-opehe au 
rakakio, barahe mau lao. 

41do hai natudu mbulimohe hawina 
au ntanina, nauliangaahe: 'Nipahawe 
i tauna au rakakio: japi rasambalemi, 
paande lehami, masilolongami ope-ope. 
Laomoke i posusaa petauna!' 

> Agayana ope-ope tauna au rakakio 
barahe mohaile pekakio iti. Hadua- 
hadua, laohe i bagonda. Arahe au lao 
i bondenda, arahe au lao i bagonda 
ntanina. 

6 Ara worihe au mohaka hawina datu iti, 
rapapahai hai rapapate. 

7 Kanahadina datu apa au mewali, 
rumpu ntepuumi. Natudumohe 
surodadona lao mopapate topepapate iti 
hai mohuwe boeanda. 

8Roo indo, nakakio mbulimohe 
hawina, nauliangaahe: 'Posusa petauna 
masilolongami, agayana tauna au 
kukakiomi, barahe hintoto. 

9 Mewali, laomokau i penga-penga 
rara, hai hema pea au nipohidupa, 
niwawahamohe mai mesua i posusa 
petauna.' 

10 Lao mpuumohe hawi iti i penga-penga 
rara, mokakio ope-ope tauna au moliu, 
bara rapopontani au maroa babehianda 
ba au kadake. Kahopoana, buke ntepuu 
sou petauna hai torare. 

11 Mesuami datu mokamata torare, 
Naita i olonda, ara hadua au bara 
mehampi posusa. 

12 Nauli datu: 'Ene, moapari hai maiko i 
posusaa barako mehampi posusa?' Bara 
mehana. 

13 Hangko indo, datu iti motuduhe 
hawina, nauli: 'Nihilu bitina hai tayena, 
hai nitende i raoa i lalu kakaindiana! 
Inditi, ia ina moteria hai mantodiha." 

14 Napahopo Yesu ngkora pandiriNa 
hai lolita ide: "Bosa mpuu tauna au 
Nakakio Pue Ala bona mewali taunaNa 
i lalu poparentaNa, agayana bosahe au 
bara mau. Kahopoana, haodi peahe au 
Napilei." 

15 Roo indo, padumohe to Parisi hangko 
i Souna Pue Ala. Mohaokihe akalanda 
lawi rapeinao molambi kamasalana 
lolitana Yesu hai pampekunenda. 

16 1do hai rapohawaamohe bahangkia 
topegurunda hai bahangkia taunana 
Datu Herode lao i Yesu. Kahawenda, 
rauliangaa: "Guru, kiisami kaOyona 
tauna au manoto. MepaturoKo i katou- 
touana moula peundeana Pue Ala. Bara 
Nupeulai pampekirinda ba hema pea, 
lawi baraKo mampopontani tauna. 

17 Guru, ido hai kiperapi bona 
Nuuliangaangkai, noumba pelambiaMu: 
moula atura agamanta, ba hangangaa 
mobayarike asele i Kaisar, ba bara?" 

18 Naisami Yesu tunggaiana lalunda 
au kadake, ido hai Nauliangaahe: 
"Modongko mpuukau! Moapa hai nihaoki 
kamasalana lolitaNgku? 

19 NitudungiaNa mai doi au biasa 
nipopobayari asele." Rahuhua hampeka 
doi pera. 

20 Mekune Yesu: "Lenggena hema hai 
hangana hema au ara i doi ide?" 

21 Rahanai: "Lenggena hai hangana 
Kaisar." Nauli Yesu: "Ane nodo, wei 
Kaisar apa au hintoto rawei Kaisar, hai 
wei Pue Ala apa au hintoto rawei Pue 
Ala." 

22 Karahadina pehanaNa, tingkarahe, 
hai padumohe mopalehi Yesu. 

231 alo iti wori, arahe bahangkia to 
Saduki au hawe i Yesu. To Saduki iti, 
lami tadulako agama Yahudi au manguli 
tauna au mate bara ina rapatuwo hule. 

24 Kahawenda to Saduki iti, mohaokihe 
kanawoana Yesu, rauliangaa: "Guru, 
nabi Musa mepaturo node: ane hadua 
tobalilo mate agayana bara ara anana, 
halaluna hangangaa mampotambia 
bembana, bona ara pemuleana. 

25 Mewali, arahe pitu topohalalu, 
ope-opehe tobalilo. Au towutu, motambi. 
Bara mani woya ara anana, matemi. 
Bembana naposambokoa adina. 

26 Bara mani wori tepaka moana, 
matemi. Nodo wori au mewali i kataluna 
duuna hawe i kapituna. 

27 Kahopoana, mate worimi towawine 
iti. 

28 Mewali i alo pobotusi, ane tou-tou 
tuwo hule ope-ope tomate, hemami 
ampuna towawine iti? Lawi pitumohe au 
mampotambia." 

29 Nahanai Yesu: "Sala ntepuu pekirimi, 
lawi bara niisa ihi Sura Malelaha, bara 
wori niisa kuasana Pue Ala. 

30 Lawi ane tuwo hulehe tauna au 
mate, katuwonda nodo katuwo malaeka 
i lalu suruga, barapohe motambi ba 
rapopotambi. 

31 Kutudungiaakau lolita au ara i lalu 
Sura Malelaha au mopakanoto pearonda 
tomate. Ara lolitana Pue Ala hangkoya 
au mouliangaakau node: 

3? Ikomi Pue Ala au rapenombai liliu 
Burahima, Isaki, hai Yako.' Lempona, 
nauri matehe Burahima, Isaki hai Yako, 
batena tuwohe, lawi tauna au menomba 
i Pue Ala, batena tuwo liliuhe." 

33 Karahadina tauna bosa paturona Yesu 
iti, tingkara mpuuhe. 

34 To Saduki iti, barapi rabuku mehana, 
lawi nanangihe Yesu. Ido hai to Parisi, 
teruhu mbulimohe mohaoki rara 
moakalangi Yesu. 

35 Ara hadua guru agama hangko i 
olonda au mohaoki kamasalana lolitana 
Yesu hai pampekunena, nauli: 

36 "Guru, hangko i ope-ope parenta i 
lalu Aturana Musa, parenta umba au 
mahile ntepuu?" 

37 Nahanai Yesu: "Teuki node: 
'Nipokaahi Pue Ala, Ampumi, i sukana 
kabulana lalumi, i sukana pekirimi hai i 
sukana kapandemi.' 

38 Itimi parenta au mahile ntepuu, hai 
au nguru-nguruna. 

39 Hai parenta karompakana au himbela 
hai au nguru-nguruna iami: 'Nipokaahi 
rangami nodo pampokaahimi watami 
haduduami.' 

40 Pparenta rompaka iti au mewali patoa 
hangko i ope-ope Aturana Musa hai 
paturonda nabi." 

41 Tanganda mani to Parisi mogulu 
inditi, Yesu mekune irihira, Nauli: 

4? "Noumba pelambiami: hema 
Datu Topehompo au nadandi Pue Ala 

hangkoya? Pemuleana hema?" Rahanai: 
"Pemuleana Datu Daudi." 

43 Nauli Yesu: "Mewali, moapari pane 
nauli Daudi pemuleana iami Pue au 
napenombai? Lawi hangkoya anti 
peninina Inao Malelaha, Daudi manguli: 

44 Pue Ala mololita i Ampuku au 
kupenombai, Nauli: 'MohudamoKo tanda 
i koanaNgku, duuna Kupopengkoruhe 
ope-ope iwaliMu Irio.' t 

4> Mewali, ane Datu Topehompo jami 
pemuleana Daudi, moapa hai nauli Daudi 
kaiana Pue au napenombai?" 

46 Bara ara hadua au mohanai. 
Mepongka i alo iti, barapi ara hadua au 
bai mampekune ba apa-apa i Yesu. 
23 1 Hangko indo, Yesu mouliangaahe 

tauna bosa hai topeguruNa, Nauli: 

2 "Guru-guru agama hai to Parisi nodohe 
tauna au mohuda i pohudaana Musa, 
lawi ihirami au mopaturoakau Aturana 
Musa. 

3Ido hai hangangaa nipeulai 
hinangkana apa au rapaturoakau. 
Agayana inee nipeulai babehianda, 
lawi ihira iti barahe mampeulai apa au 
rapaturoakau. 

“Thira mopahaleangaahe tauna bosa 
hai parenta hai ada agama au mantimi, 
agayana bara mpuuhe motulungi tauna 
bosa mampeulai parenta hai ada iti. 

> Ngkaya mpuu babehianda au maroa, 
agayana tunggaianda mobabehi babehia 
iti, bona ratoya peahe ranganda. 
Mopakehe bana pekakae au mapeka au 
nodo siga hai rapamandoehe dambu- 
dambu badunda, bona pampeulainda 
Aturana Musa raita ranganda. 

5Matanahe ane rapopohudahe i 
pohudaa au maroa i posusaa hai 
pohudaa au raadai i sou penombaa. 

7 Matanahe ane rabila tauna i pobalu- 
balua au motumpahe mokakiohe 
'Guru.' 

8 Agayana ikamu, ineekau mampeinao 
rabila hai rakakio 'Guru,' lawi hadua pea 
gurumi, iami Kerisitu, hai ikamu ope-ope 
topohalalu peakau. 

9 Hai inee wori nipomahile tauna i dunia 
ide hai nikakiohe 'Uma,' lawi Umami 
hadua pea, iami Umami au ara i suruga. 

10 Hai inee worikau mampeinao rakakio 
'Tadulako,' lawi tadulakomi hadua pea, 
iami Kerisitu. 

11 Hema au mounde bona mahile 
tuwona, hangangaa mewali hampai hawi 
i rangana. 

1? Tauna au mengkaiwongko batena 
rapaiwoi, hai tauna au mengkaiwoi 
batena rapaiwongko. 

13 Marugikau, guru agama hai to Parisi! 
Batena ina molambikau rugi, lawi maroa 
i raoa peakau! Ikamu bara mounde 
mampeulai paturoNgku bona mewalikau 
taunana Pue Ala i lalu poparentaNa. Hai 
tauna ntanina au mau, nikonto. 

14[Marugikau, guru agama hai to 
Parisi! Lawi maroa i raoa peakau! Niuli 
motulungikau towawine tobemba au 
meahi-ahi tuwonda. Agayana katouana 
nipakanawo peahe hai nirampaki sounda. 
Hai roo indo, mekakaekau mahae-hae 
motabungihi babehiami au kadake. Ido 
hai pane ina rahuku mantimikau! | 

15 Marugikau, guru agama hai to Parisi! 
Maroa i raoa peakau! Madota mpuukau 
mopaturo rangami bona mampeulaihe 
paturomi. Niagikato pae moweta tahi 
hai molumao karao, bona ara pea hadua 
tauna au mewali topegurumi. Hai ane 
arami topegurumi, nipaturohe bona 
mampeulaihe dongkomi, alana rumihiri 

kakadakena babehianda pane ikamu, hai 
meliu kahintotonda rahuku i naraka pane 
ikamu. 

16 Batena ina marugikau! Nodokau 
tobilo au mampeinao monini rangami! 
Ikamumi au mewali guru agama, 
agayana nipakanawo peahe tauna bosa 
hai paturomi au bara tou. Mepaturokau 
node: ane ara hadua tauna au modandi 
hai mosumpa mokabelai Souna Pue 
Ala, niuli bara tetaka hai sumpana iti. 
Agayana ane mokabelai bulawa au i lalu 
Souna Pue Ala, tetaka hai sumpana iti. 

17 Ntuli mpuukau, nodokau tobilo! Ba 
niuli bulawa meliu peawana pane Souna 
Pue Ala? Katouana Souna Pue Ala iti au 
mopamalelaha bulawa au i laluna. 

18 Mepaturo worikau node: ane ara 
hadua tauna au mosumpa mokabelai 
meja pointua popenomba au i lalu Souna 
Pue Ala, bara tetaka hai sumpana iti. 
Agayana ane mokabelai popenomba au 
rahuwe i wongko meja iti, batena tetaka 
hai sumpana iti. 

19 Nodo mpuukau tobilo! Ba niuli, 
popenomba meliu pane meja pointua 
popenomba? Bara, lawi meja itimi 

au mopamalelaha popenomba au i 
wongkona. 

20 Ane hadua tauna mosumpa 
mokabelai meja pointua popenomba, 
lempona mokabelai meja iti hai ope-ope 
au rahuwe i wongkona. 

21 Hai ane hadua tauna mosumpa 
mokabelai Souna Pue Ala, lempona 
mokabelai Souna Pue Ala hai Pue Ala au 
maida i sou iti. 

22 Hai ane hadua tauna mosumpa 
mokabelai suruga, lempona mokabelai 
pohudaana Pue Ala, hai mokabelai wori 
Pue Ala au mohuda i pohudaa iti. 

23 Marugikau, guru agama hai to 
Parisi! Maroa i raoa peakau! Madota 
mpuukau mampeulai parenta au koi. 
Mogalori tuda-tuda au koi i tabangaami 
nodo hare, suderei hai bunga-bunga 
i bondemi, nipopenomba hangkira 
hampulo i Pue Ala moula parentana 
Musa. Agayana parenta mahile au 
manguli hangangaa mopamanotokau 
babehiami, mampokaahikau rangami, 
hai mopabukeikau dandimi, bara 
nipeulai. Katouana, parenta itimi au 
hangangaa nipeulai, hai inee wori 
nikabaha peulami i parenta au koi. 

24Ikamu nodo tauna au moingihi dale 
hangko i owai au nienu, agayana hambaa 
onta niame pea. Ikamu nodo tobilo au 
mampeinao monini rangami. 

25 Marugikau, guru agama hai to Parisi! 
Maroa i raoa peakau! Ikamu nodo hadua 
tauna au mobahoi paenua hai tabo i 
raoana pea. Agayana i lalumi, ikamu 
buke pehioro hai dosa. 

29Ikamu to Parisi, nodo mpuukau 
tobilo! Hangangaa nibahoi hampai laluna 
paenuami, bona malelaha wori i raoana. 

27 Marugikau, guru agama hai to Parisi! 
Maroa i raoa peakau! Nodokau talumba 
au radayo hai rawone bula: i raoana 
maroa raita, agayana i laluna teihi buu 
tomate hai ngkaya pakana au merikai. 

28 Nodo wori ikamu, manoto babehiami 
i raoa bona ratoyakau rangami. Agayana 
i lalumi, topodongkokau hai kadake 
babehiami. 

29 Marugikau, guru agama hai to Parisi! 
Maroa i raoa peakau! Nipakaroa liliu 
dayonda nabi hai tauna au manoto 
hangkoya. 

30 Mampemahilekau, niuli: 'Ane 
rapana tuwongkai hihimbela hai 

toiyorungki hangkoya, kebarangkai 
moula babehianda mopapate nabi-nabi.' 

31 Mewali, nipangaku mpuu kaikamuna 
pemuleanda au mopapate nabi-nabi, hai 
babehianda toiyorumi iti batena niula. 

3? Mewali, nipaliliu peami mobabehi 
dosa moula babehianda toiyorumi! 

33 Topodongkokau! Motengko lalumil! 
Ba nipehangu ina tekabahakau hangko i 
karahukumi i lalu naraka? 

34 Toiyorumi hangkoya mopapatehe 
bosa tauna au manoto babehianda, 
mepongka hangko i kamopapatenda 
Habeli, hawe-hawe i kamopapatenda 
nabi Sakaria anana Berekia, au rapapate 
i tabangaa Souna Pue Ala i olonda 
sou au malelaha hai meja pointua 
popenomba. Mewali, ina kutuduhe 
nabi-nabi, tauna au mapande hai 
guru-guru bona laohe irikamu au tuwo 
ide-ide hai mopaturoakau lolitaNgku. 
Agayana arahe au ina nipapate, arahe au 
ina nipaku i kau, arahe au ina nipapahai 
i lalu sou penombaami, hai ara worihe 
au ina nipelangkaha lao i boea ntanina. 
Kahopoana, ikamu au tuwo ide-ide ina 
mohalea ope-ope kanawoana toiyorumi 


MATIUS 23.35-24.2 132 


hangkoya au mopapatehe tauna au 
manoto. 

35 (23:34) 

36 Tou mpuu au Kuuliangaakau, ikamu 
au tuwo ide-ide batena rahuku anti 
babehiami hai anti babehianda toiyorumi 
au kadake." 

37 "To Yerusale, to Yerusale! Nipapate 
nabi-nabi. Hai tauna au natuduakau Pue 
Ala, niwatuihe. Bosa belana Kupeinao 
moona tayengku mokalapuikau nodo 
hambaa manu ntina au motoboki anana 
i woi kapina, agayana bara niunde. 

38 Nipehadingi: sou penombaami ide ina 
napalehi Pue Ala. 

39 Tou mpuu au Kuuliangaakau, 
barapoNa niita duuna hawe tempona 
niuli: 'Pue Ala mowati tauna au mai i lalu 
hangaNa!" 

24 1 Mesuwumi Yesu hangko i 

Souna Pue Ala, topeguruNa mai 
motudungia kamaroana karababehina 
sou iti. 

2 Nauliangaahe Yesu: "Niitami ope-ope 
iti. Bona niisa: ina bara ara hambua watu 
au mentara i paidaana. Batena ragero 
ope-ope." 

3 Roo indo, laomi Yesu mohuda i Bulu 
Saitun. Tangana mohuda, hawemohe 
topeguruNa i tempona bara ara tauna 
ntanina, hai mekunehe Iria: "Impira 
pewaliana au Nuuli inona?" Hai mekune 
mbulihe, rauli: "Apa tanda au ina mewali 
i kahaweMu i kahopoa dunia ide?" 

4Nahanai Yesu: "Mainga-ingakau, bona 
datikau rapakanawo. 

> Lawi bosa tauna ina mai hai manguli 
kaihirana Datu Topehompo. Bosa tauna 
ina rapakanawo. 

6Tna mohadikau bambari pombeala, 
agayana ineekau langa. Lawi ope-ope 
iti hangangaa mewali hampai, agayana 
bara mani hawe kahopoa dunia. 

71 tempo iti, tohangamba ina mombeala 
hai toehangambana, kadatua hambua ina 
moewa kadatua hambuana, hai iumba 
pea ina ara rimi hai linu. 

8 Agayana ope-ope iti, hangko 
pepongkana, nodo kapari au nahadi 
hadua towawine hangko damani moana. 

91 tempo iti, ikamu ina rahaka hai 
rahuhu i tauna bona rapopeahi-ahikau 
hai rapapatekau. Anti peulami Iriko, 
tauna i humalele dunia ina mokahihikau. 

10Bosa tauna ina mosapuaka peulanda 
Iriko. Ara au ina mohuhu halalunda 
hampepepoinalai i iwalinda. Bosa tauna 
mombekahihi. 

11 Hai ina hawe worihe bosa nabi au 
mopakanawo bosa tauna. 

121 tempo iti, katetetambaia 
kakadakenda tauna, duuna makura 
kamaahina lalunda tauna. 

13 Agayana tauna au mepoinalai liliu 
Iriko duuna i kahopoana ina molambihe 
katuwo maroa. 

14 Hai Ngkora Marasa kana i 
poparentana Pue Ala batena rabambari 
i humalele dunia, bona ope-ope tauna 
peisa mampehadingi. Roo indo, hangko 
haweri kahopoa dunia." 

15 "Hangkoya nabi Danieli mampololita 
kahawena au rahanga 'Topegero-gero 
au kadake.' (Hema au mobasa lolita 
ide, niparesa lempona!) Ane niita au 
natunggai Danieli iti meangka i Souna 
Pue Ala, 

16 agina tauna au maida i Yudea 
melangkahe lao i bulu. 

17 Tauna au mohuda i tarampa, ineehe 
hampai mesua i lalu souna mangala ba 
apa-apa. 

18 Tauna au i bonde, ineehe hampai 
mesule i boea mangala hampinda. 
Hangangoaa liliuhe melangka! 

19 Ina masusa mpuu tuwonda towawine 
au mantimi hai au mopatomi ananda. 

20 Mekakaekau i Pue Ala bona alo 
pelangkami iti inee i tempo makuli ba i 
alo penombaa. 

21 Lawi i tempo iti, ina hawe kapari au 
rumihi ntepuu au bara mani hambela 
mewali hangko i pewaliana dunia duuna 
ide-ide, hai bara wori ara au ina mewali 
nodo i alo au i bokona. 

22 Agayana tempo kapari iti ina 
napaholiga Pue Ala, lawi ane bara 
Napaholiga, bara ara hadua au tuwo. 
Mewali, anti pampokaahiNa tauna au 
Napilei, ido hai ina Napaholiga tempo 
kapari iti. 

231 tempo iti, ane ara au 
mouliangaakau: 'Peita, idemi Datu 
Topehompo!' ba 'Olou mai!' ineehe 
nipoinalai. 

24 Lawi ina hawe bosa tauna au 
mepakanawo au mouli kaihirana Datu 
Topehompo, ba au mouli kaihirana nabi. 
Ina mobabehihe tanda kuasa hai tanda 
au metingkarai bona mopakanawohe 

bosa tauna. Ane kepeisa, mogalo tauna 
au napilei Pue Ala, rapakanawo wori. 

2> Nikatuinao! Kuuliangaa amimokau 
ope-ope iti hangko damani mewali. 

29 Mewali, ane ara au mouliangaakau: 
'Peita, Datu Topehompo ara indolou i 
pada wungi,' ineekau lao! Ane rauli: 
'Peita, ara inditi i lalu sou,' ineehe 
nipoinalai! 

27 Lawi ane hawe huleNa, Iko 
Ana Manusia, ina tongawa mpuu. 
KahaweNgku ina raita i humalele dunia, 
nodo pewangka kila au mesupa i 
pembetoa alo hai mewangka hawe-hawe 
i katampua alo. 

28 Ane moitakau tadasi kaloa mogulu, 
niisa kaarana au mate inditi. Nodo wori, 
ina tongawa mpuu kahaweNgku hule i 
dunia." 

29 "Ane liu tempo kapari iti, 'alo ina 
mobali mewali makaindi, wula barapi 
mewangka, hai betue ina manawo 
hangko i langi. Ina rumihi pokalena 
ope-ope au makuasa i langi." “ 

301 tempo iti, ina ara tanda i langi au 
lempona kahaweNgku Iko Ana Manusia. 
Hai ope-ope tauna i dunia ina moteria, 

lawi raitaNa i langi mendaulu mai i 
wongko gawu. Ina makuasaNa hai 
meawa ntepuuNa. 

31 Tatamburu au mahile ina ratawue, 
hai ina Kutudu malaekaNgku lao mogulu 
tauna au Kupilei hangko i humalele 
dunia, mepongka i wuntuna hambali 
hawe i wuntuna hambali." 

32 "Nipailalu apa au Kupaturoakau 
hangko i kau ara. Ane niita pengana 
motumbe hai motawe, niisa kaina 
hawena tempo madii. 

33 Nodo wori ane niita pewalina 
hinangka au Kuuli inona, niisa barapi 
mahae ina mewali ope-ope au natunggai 
Pue Ala. 

34 Tou mpuu au Kuuliangaakau, ope-ope 
au Kuuli inona batena mewali hangko 
damani mate ope-ope tauna au tuwo 
tempo ide. 

35 Langi hai dunia ina magero, 
agayana lolitaNgku batena ara duuna 
kamahae-haea." 

39" Agayana alo hai jaa pewaliana 
ope-ope iti, batena pea UmaNgku 
au moisa. Bara ara tauna au moisa. 
Mogalorihe malaeka au ara i suruga, 

bara wori raisa. Hai Iko AnaNa, bara wori 
Kuisa. 

37 Apa au mewali i tempona nabi 
Noho hangkoya, ina mewali wori i alo 
kahaweaNgku Iko Ana Manusia. 

381 tempona nabi Noho hangkoya, 
manusia mampomalea, bara raisa apa au 
ina morumpahe. Maande hai maernu liliu 
peahe, motambihe hai rapopotambihe. 
Iti au rababehi liliu duuna nabi Noho 
mesua i lalu duanga mahile. 

39 Nabalumbangihe owai au meumbala, 
hangko raisari apa au mewali. Nodo wori 
kamampomaleanda tauna i kahaweNgku 
hule Iko Ana Manusia i dunia. 

401 tempo iti, rodua tauna mobago 
sambelahe i bonde, hadua raala hai 
hadua rapalehi. 

41 Rodua towawine tanganda mombau, 
hadua raala hai hadua rapalehi. 

42 Ido hai Kuuli mainga-ingakau, lawi 
bara niisa impira Ampumi ina hawe!" 

43 "Hangangaa nipailalu ngkora pandiri 
ide: ane naisa ami ampu sou impira 
kahawena topanangka, batena mainga- 
inga, bara napogiangaa mesua i lalu 
souna. 

44 Ido hai hangangaa mainga-ingakau, 
lawi bara niisa impira kahaweNgku Iko, 
Ana Manusia." 

4> "Nipailalu ngkora pandiri ide: ara 
hadua hawi au manoto laluna hai au 
peisa napoinalai ampuna. la naangka 
ampuna motosaengi hawi ntanina hai 
mourusi paandenda alo-alona. 

461 pesulena ampuna, morasi mpuu 
katuwona hawi iti ane nahumba tangana 
mampopolumao bagona. 

47 Hawi iti batena naangka ampuna 
mokadipura ope-ope anu-anuna. 

48 Agayana noumba ane bara maroa 
poantina hawi iti? Nauli laluna: 'Bara 
ina holiga hawe ampuku!' alana barapi 
mampopolumao bagona. 

49 Napepongkami mopapahai hangka 
hawina, pane maande hai maernu liliu 
hihimbela hai tauna au malangu-langu. 

30 Agayana, unga pea ina hawe ampuna 
i alo hai i jaa au bara naharunga. 

31 Hawi iti ina napapahai hai naweduka 
i raoa nodo hadua topodongko. Inditi, ia 
ina moteria hai mantodiha." 

25 1 "Ane hawe huleNa nodo Datu, 

ara tauna au masilolonga hai 
ara wori au bara masilolonga. Pewalina 

nodo ngkora pandiri ide: hampulo 
anantowawine motunggai lao modupa 
toratauna tobalilo, hadua-haduahe 
moanti hulonda. 

2Limahe au ntuli, limahe au mapande. 

3 [ima anantowawine au ntuli iti, 
moantihe hulonda, agayana bara melabi 
minanda. 

4Lima anantowawine au mapande 
moanti hulonda hai moanti worihe mina 
i pambolianda au ina rapopotambai 
minana hulonda. 

> Mahae mpuu hangko haweri toratauna 
tobalilo, alanda malelue anantowawine 
iti, hai kahopoana letamohe ope-ope. 

0 Tanga kaindi, hangko arari tauna au 
mekakio, nauli: 'Oloumi mai toratauna 
tobalilo! Maimokau, nidupami.' 

7Pearondami anantowawine 
au hampulo iti, hadua-haduahe 
mopasilolonga hulonda. 

8 Anantowawine au ntuli mouliangaahe 
ranganda au mapande: 'Ene, niwei 
wongkamia minami haodi, ina mate 
hulongki.' 

?Rahanaihe au mapande: 'Minangki 
bara wori handa! Laomokau hampai 
meholo i topobalu-balu mina.' 

10 Lao mpuumohe anantowawine 
au ntuli iti meholo mina. I kalaonda 
meholo, hawemi toratauna tobalilo. 
Lima anantowawine au mapande iti, 
masilolonga amimi hulonda, ido hai 
liliuhe mesua hihimbela hai toratauna 
tobalilo i lalu sou posusaa, pane ratukomi 
baba. 

11 Roo indo, hawe mbulimohe 
anantowawine au ntuli. Mekakiohe 
hangko i raoa, rauli: 'Ee tua! Bungkahia 
wongkamia baba!' 

1? Nauli toratauna tobalilo: 'Barakau 
kuisa."" 

13 Napahopo Yesu ngkora pandiriNa 
node: "Ido hai hangangaa 
masilolongakau, lawi bara niisa 
kaimpirana kahaweNgku." 

14 "Ane hawe huleNa, pewalina nodo 
ngkora pandiri ide: hadua tuana ina 
lao i kota au karao. Hangko damani 
padu, mokakio hawina hai naweihe doi 
rapopolumao bona ara anana. 

15 Naweihe hadua-hadua moula i 
pesauruanda. Hadua nawei lima sabuna 
doi bulawa, au hadua rosabu, hai au 
hadua hasabu. Roo indo, padumi. 

16 Hawina au nawei lima sabuna doi 
bulawa liliu mampopolumao doi iti 
mohaoki anana, nalambi mpuumi anana 
lima wori sabuna. 

17 Nodo wori hawina au nawei rosabu, 
ia molambi wori anana rosabu. 

18 Agayana hawina au nawei hasabu 
pea laori mokae tampo napowunii doina 
ampuna. 

19 Mahae hangko indo, mesulemi 
ampunda, hai nakakiomohe hawina 
napekune noumba karapopolumaona 
doina. 

20Hawina au nawei lima sabuna 
doi bulawa mai hai moanti i ampuna 
hampulo sabuna, nauli: 'Ampu, au 
nuweina hangkoya lima sabuna. Idemi 
anana, lima wori sabuna.' 

21 Nauli ampunda: 'Maroa mpuu 
kanupopolumaona bago au kuweiko. 
Mewali, anti kamanotomu i bago au koi, 
kupoinalaiako bago au mahile. Maimoko 
hihimbela hai iko i lalu katana-tana.' 

22 Hawina au nawei rosabu doi bulawa 
hawe worimi, nauli: 'Ampu, rosabu 
hangkoya au nuweina. Idemi anana 
rosabu wori." 

23 Nauli ampunda iti: 'Maroa mpuu 
kanupopolumaona bago au kuweiko. 
Mewali, anti kamanotomu i bago au koi, 
kupoinalaiako bago au mahile. Maimoko 
hihimbela hai iko i lalu katana-tana.' 

24 Roo indo, hawe worimi hawina 
au nawei hasabu, nauli: 'Ampu, 
kuisa kamakancamu. Nupopobago 
mantimingkai. Nutudungkai mehua hai 
mantuda, bona irio haha wuana. 

25 | angana, ido hai laona mowuni doimu 
i lalu tampo. Mewali, idemi doimu.' 

29 Nauli ampunda iti: 'Oyo hawi au 
kadake hai au lohe mobago! Nuisa 
iko ide tauna au mampopobago 
mantimi hawingku. Kutuduhe mehua hai 
mantuda, bona iriko haha wuana! 

27 Ane nodo, moapari hai bara 
nupopesua pea doingku i bank, bona ane 
mesulena, hangangaa kulambi doingku 
hai ara wori anana!' 

28 Nauli mbuli ampunda iti i hawi 
tohaduana: 'Nuala doi au ara iria, hai 
nuwei i hawingku au molambi doi bulawa 
hampulo sabuna. 

29 Lawi tauna au peisa rapoinalai hai 
apa au rawei, ina rawei mbuli bona 
tetambai. Agayana tauna au bara peisa 

rapoinalai, nauri haodi pea au rawei, 
batena ina raala hule. 

30 Hai hawi au bara mobundu iti, 
nitendemide i lalu kakaindiana. Inditi ia 
ina moteria hai mantodiha liliu.'" 

31 "Iko Ana Manusia, ane hawe 
huleNa, ina meawaNa hai mahile mpuu 
kamakuasaNgku, hai ina raporangaiNa 
ope-ope malaeka. Ina mohudaNa i 
pohudaa kadatuaNgku au meawa. 

32 Ype-ope tauna ina teruhu i lindoKu 
hai Kugaahe mewali rontobu, nodo 
hadua toporewu mopatani dimbana hai 
towauna. 

33 Tauna au mobabehi peundeana Pue 
Ala Kupahantobuhe tanda i koanaNgku, 
hai tauna au mesapuakahe tanda i 
kabeoNgku. 

34 Hai Iko Datu, Kuuliangaahe au 
i tanda koanaNgku: 'Maimokau au 
nawati UmaNgku! Mesuamokav i lalu 
poparentaKu. Paidaami Kupasilolongaa 
amimokau i pewalia dunia hangkoya. 

35 Lawi i tempoKu marimi, nipaandeNa. 
MangkadouNa, nipaenuNa. MoliuNa i 
soumi, nipopehupeNa. 

36 Bara ara hampiKu, nihampiiNa. 
MahaiNa, nipakuliiNa. TangaNgku 
ratarunggu, nisondakiNa.' 

37 Mehanahe au i tanda koanaNgku, 
rauli: 'Pue, impiraKo kiita marimi hai 
kipaandeKo, ba mangkadouKo hai 
kipaenuKo? 

38 ImpiraKo moliu i soungki, hai 
kipopehupeKo? ImpiraKo kiita bara ara 
hampiMu, hai kihampiiKo? 

39 ImpiraKo kiita mahai hai kipakuliiKo, 
ba i lalu tarunggu, hai kisondakiiKo?' 

40 Hai Iko Datu, Kuhanaihe: 'Bona niisa: 
apa au nibabehi motulungi halaluNgku, 
nauri hadua pea halaluNgku au meahi- 
ahi katuwona, lempona, himbelami hai 
nibabehi Iriko.' 

41 Roo indo, Kuuliangaahe au i tanda 
kabeoNgku: 'Padumokau hangko 
inde, ikamu au harara i UmaNgku! 
Mesuamokavu i lalu api au rore liliu, 
au rapasilolonga mewali karahukuanda 
Datu Tokadake hai hinangka malaekana. 

42 Lawi i tempoKu marimi, baraNa 
nipaande. MangkadouNa, baraNa 
nipaenu. 

43 LiuNa i soumi, baraNa nipopehupe. 
Bara ara hampiKu, baraNa nihampii. 

MahaiNa, baraNa nipakulii. TangaNgku 
ratarunggu, baraNa nisondaki.' 

44 Rahanai woriNa, rauli: 'Pue, impiraKo 
kiita marimi ba mangkadou ba nodo 
tauna au moliu, ba baraKo mehampi, 
ba mahai ba ratarunggu, hai baraKo 
kitulungi?' 

4> Hai Iko Datu, Kuhanaihe: 'Bona 
niisa: anti kadana nitulungi tauna au 
meahi-ahi tuwonda, lempona, Ikomi au 
bara nitulungi."”" 

46 Napahopo Yesu lolitaNa, Nauli: 
"Ope-ope tauna au kadake iti ina 
ratendehe i lalu naraka hai rahuku duuna 
kamahae-haea, hai tauna au manoto 
ina molambihe katuwo maroa au bara 
mokahopoa." 

26 1 Karoona Yesu mopahawe 

ope-ope iti, Nauliangaahe 
topeguruNa: 

2 "Niisa rongalo rai, ina hawe alo mahile 
Pasa. Hai Iko Ana Manusia ina rahuhu i 
tayenda iwaliNgku bona rapakuNa i kau." 

31 tempo iti, kapala-kapala tadulako 
menomba hai totosaenda to Yahudi 
mogulumohe i souna Tadulako Menomba 
Mahile au rahanga Kayapas. 

4Mohawamohe, rauli: "Noumbami 
raranta mohaka Yesu bona rapapate? 

> Agina inee hampai tahaka i alo mahile, 
bona dati ara pohiho i olonda tauna 
bosa." 

6I tempona Yesu maida i boea Betania, 
Ia lao i souna hadua tauna au rahanga 
Simo, au hangkoya ketangga. 

7Tangana maande inditi, hawemi hadua 
towawine moanti hambua botolo au 
buke lana wongi au masuli mpuu holona. 
Towawine iti mobumbuhia lana wongi i 
waaNa tanda pebilana. 

8 Karaitana topeguruNa apa au nababehi 
towawine iti, rumpuhe, rauli: "Moapari 
hai lana au masuli iti ratende mbero 
pea? 

3 Aginami rapobalu bona holona raweihe 
tauna au meahi-ahi." 

10 Naisa Yesu pekirinda, ido hai 
Nauliangaahe: "Moapari hai nipakasusa 
laluna towawine ide? Apa au nababehi 
Iriko, maroa. 

11 Ane tauna au meahi-ahi, ara mani 
katepakami motulungihe lawi ara 
mpaliliuhe irikamu. Agayana Iko, baraNa 
ara liliu irikamu. 

12 Towawine iti mobumbuhiNa hai 
lana wongi bona mopasilolonga ami 
wataNgku i karatawuNgku. 

13 Bona niisa: i humalele dunia, iumba 
pea Ngkora Marasa rabambari, apa au 
nababehi towawine iti batena tekabelai, 
bara naliu inaonda." 

141 tempo iti, hadua hangko i 
topeguruNa au hampulo hai rodua, 
au rahanga Yudasi Iskariot, lao i 
kapala-kapala tadulako menomba, 

15 napekunehe: "Ane kuhuhu Yesu i lalu 
tayemi, apa au ina niweina?" Raimbami 
doi pera talu pulona, pane rawei iria. 

16 Hangko inditi, Yudasi mohaoki 
katepaka au maroa mohuhu Yesu irihira 
bona rahaka. 

171 alo pepongkaana Posusa Roti Au 
Bara Raragii, maimohe topeguruNa i 
Yesu, rapekune: "Pue, iumba peundeaMu 
kipasilolonga paande Pasa au ina 
taande?" 

18 Nahanaihe: "Laomokau i hadua 
tauna i lalu kota, niuliangaa node: 
'Nauli Guru: "Hawemi tempoKu. Kuunde 
mamposusai alo mahile Pasa i soumu hai 
topeguruNgku."" 


MATIUS 26.19-26 149 


19 Lao mpuumohe topeguruNa Yesu 
moula apa au Nauliangaahe, hai 
mopasilolongahe paande Pasa. 

20 Kaindina, Yesu hai topeguruNa au 
hampulo hai rodua mohudahe maande. 

21Tanganda maande, nauli Yesu: "Tou 
mpuu lolitaNgku ide: hadua hangko 
irikamu ina mampobaluNa i iwaliNgku." 

22 Karahadina topeguruNa lolitaNa, 
masusa lalunda, hai mekunemohe 
hadua-hadua i Yesu, rauli: "Bara pae iko 
au Nutunggai Pue?" 

23 Nahanai Yesu: "Tauna au moeme roti 
i lalu mangko hihimbela hai Iko, iami au 
ina mampobaluNa. 

241ko Ana Manusia hangangaa mateNa 
nodo au tepakanoto i lalu Sura Malelaha. 
Agayana rumihi kamarugina tauna au 
mampobaluNa. Agina tauna iti, ineemi 
rapoanaka." 

25 Hangko inditi, nauli wori Yudasi au 
ina mampobalu Yesu: "Bara pae iko 
au Nutunggai Guru?" Nahanai Yesu: 
"Nodomi pangulimu!" 

26 Tanganda maande, naalami Yesu 
roti hai mekakae i Pue Ala. Roo indo, 
Nabise-bisemi roti iti hai Nakira-kiraahe 

topeguruNa, Nauli: "Nialami, hai niande. 
Idemi wataNgku." 

27 Roo indo, Naala wori hambua 
paenua anggoro, mekakae i Pue Ala, 
hai Nahuhuahe, Nauli: "Maenumokau 
ope-ope. 

28 Lawi idemi waheNgku au tebumbuha i 
kapateNgku. WaheNgku ide mopakaroho 
dandina Pue Ala au mopahintuwu Pue Ala 
hai manusia bona teampungi dosanda 
tauna bosa. 

29 Bona niisa: mepongka ide-ide, barapi 
Kuenu anggoro ide duuna maenuna 
anggoro au wou hihimbela hai ikamu i 
lalu poparentana UmaNgku." 

30 Roo indo, monanihe hampaka nani 
petoya. Karoonda monani, padumohe 
hangko i kota lao i Bulu Saitun. 

31 Hangko inditi, Yesu mouliangaahe: 
"Deade kaindi, ikamu ope-ope ina 
mopalehiNa, lawi ara teuki i lalu 
Ngkorana Pue Ala node: 'Ina Kupapate 
toporewu iti, alanda dimbaNa mahawu.' 
V 


32 Agayana i katuwoNgku hule, ina 
moiyoruNa lao i tampo Galilea, hai 
Kupegiakau indolou." 

33 Nauli Peturu: "Kehapiri ope-ope tauna 
mopalehiKo Pue, agayana iko bara!" 

34 Nauli Yesu: "Tou mpuu au 
Kuuliangaako: hangko damani 
motuturua manu deade kaindi, talumi 
belana ina nusapuakaNa." 

35 Nauli Peturu: "Kehapirina mate 
hihimbela hai Oyo, bara mpuu ina 
kusapuaka kakuisaMu!" Nodo wori 
pololitanda topeguruNa ntanina. 

36 Roo indo, hawemohe i bonde 
au rahanga Getsemani. Inditi Yesu 
mouliangaahe topeguruNa: "Ikamu, 
mohudamokau inde. Iko, laoNa hampai 
mekakae." 

37 Agayana Ia mowawaha Peturu hai 
anana Sebedeus au rodua bona meulahe 
Iria. I tempo iti, mapari Nahadi hai 
moradami laluNa. 

38 Nauliangaahe: "Mapari mpuu 
laluNgku, nodoNa ina mate Kuhadi. 
Indemokau hampai, niporangaiNa 
mekakae. Ineekau leta!" 

39 Roo indo, lao karao haodi, 
molingkudumi motumpa mekakae, 
Nauli: "UmaNgku, ane peisa, Nupakaraoa 
wongkoya kapari au ina morumpaNa 

ide. Agayana bara peundeaKu au Kuula, 
peundeaMuri, Uma." 

40 Roo indo, lao mbulimi i topeguruNa 
au talu, Nahumbahe tanganda leta. Nauli 
i Peturu: "Peita! Mogalori hajaa pea, bara 
nibuku mojaga-jaga hihimbela hai Iko! 

41 Mainga-ingamokau hai 
mekakaemokau bona datikau narumpa 
pekelo. I lalumi niunde mpuu mobabehi 
au manoto, agayana bara nibuku lawi 
watami batena malede." 

42 Hangko inditi, lao mbulimi mekakae 
haduduana, Nauli: "UmaNgku, ane 
kapari ide bara peisa rapakarao hangko 
Iriko, batena peundeaMuri au mewali." 

43 Roo indo, mesule mbulimi 
mampombelambia topeguruNa. 

Leta mbulihe anti kamaleluenda. 

44 Yesu mopalehihe lao mekakae i 
kataluna belana. PekakaeaNa iti himbela 
hai pekakaeNa au inona. 

45 Karoona mekakae, mesule mbulimi 
i topeguruNa au talu, Nauliangaahe: 
"Maturu hai leta manikau pae? Peita, 
hawemi tempona Iko Ana Manusia ina 
rapobalu hai rahuhu i tauna au kadake. 

46 Mearomokau! Laomoke! Peita, oloumi 
mai tauna au mampobaluNa." 

47 Tangana mani Yesu mololita, hawemi 
Yudasi, hadua hangko i topeguruNa au 
hampulo hai rodua, hihimbela hai bosa 
tauna au moanti piho hai pewombe. 
Tauna iti rapohawaahe kapala-kapala 
tadulako menomba hai totosaenda to 
Yahudi bona laohe mohaka Yesu. 

48 Yudasi mopahawe amihe hambua 
tanda bona raisa kahemana Yesu, nauli: 
"Hema au kuangki, iami Yesu. Hakami!" 

49 Mewali, kahawenda inditi, laomi 
Yudasi mampohidupaa Yesu, nauli: 
"Ngkaya tabea, Guru!" hai naangki 
moula adanda to Yahudi. 

50 Nauli Yesu: "Ido pae hai maiko, ene!" 
Unga pea maihe bosa tauna mohungkuki 
Yesu hai rahaka. 

"1 Inditi, hadua topeguruNa au ara 
hihimbela hai Yesu mowukami pihona 
mobata hawina Tadulako Menomba 
Mahile, kana talingana pane maingihi. 

32 Nauliangaa Yesu: "Pusa hule pihomu! 
Lawi hema au mopake piho mopapate 
rangana, batena ina rapapate wori hai 
piho. 

53 Bara pae nuisa, ane mamperapiNa 
tulungi i UmaNgku, hampalai pea ina 

Napohawaa mai hampulo hai rontobu 
surodado malaekaNa, ba melabitori! 

34 Agayana ane taewahe au mohakaNa 
ide, bara ina tepabukei apa au teuki i 
lalu Sura Malelaha hangkoya au manguli 
ope-ope iti hangangaa mewali Iriko." 

>>I] tempo iti, nauli mbuli Yesu i tauna 
bosa: "Ba tauna kadakeNa dide, pane 
maiNa nihaka moantikau piho hai 
pewombe? Alo-alona mohudaNa i Souna 
Pue Ala mepaturo. Moapari hai baraNa 
nihaka i tempo iti? 

56 Agayana ope-ope ide hangangaa 
mewali, bona tepabukei apa au rauki 
nabi hangkoya i lalu Sura Malelaha." 
Roo indo, melangkamohe ope-ope 
topeguruNa mopalehi Ia. 

37 Hangko inditi, tauna au mohakahe 
Yesu moanti ia lao i souna Tadulako 
Menomba Mahile Kayapas. Guru-guru 
agama hai totosaenda to Yahudi 
mogulumohe inditi. 

58 peturu meula ngkarao pea, duuna 
hawe i tabangaa souna Tadulako 
Menomba Mahile. la mesua i tabangaa 
hai mohuda hihimbela hai topokampai, 
lawi mampeinao moita ba apa au ina 
mewali i Yesu. 

591 tempo iti, kapala-kapala tadulako 
menomba hai ope-ope tadulako agama 
mohaoki sabi au bara tou bona Yesu 
peisa rahuku mate. 

60 Nauri bosa sabi au mosalai Yesu, 
agayana bara ralambi salaNa au hintoto 
bona rahuku mate. Kahopoana, ara 
rodua sabi au mai i lindonda topogombo 
iti au himbela lolitanda, 

61 rauli: "Tauna ide manguli: 'Souna Pue 
Ala peisa Kugero, hai i lalu talu alona 
Kuaro hule." 

62 Meangkami Tadulako Menomba 
Mahile mouliangaa Yesu: "Barahe pae 
Nuhanai tauna au mosalaiko iti?" 

63 Agayana Yesu, bara mehana. Nauli 
mbuli Tadulako Menomba Mahile iria: 

"I lalu hangana Pue Ala au tuwo, 
uliangaangkai au manoto! Ba tou mpuu 
kaOyona Datu Topehompo, Anana Pue 
Ala?" 

64 Nahanai Yesu: "Tou mpuu, nodo au 
nuuli iti. Hai Kuuliangaa mbulikau: ina 
niitaNa Iko Ana Manusia, mohuda tanda 
i koanana Pue Ala au makuasa, hai ina 
niita woriNa mendaulu mai hangko i 
suruga i wongko gawu." 

65 Kanahadina Tadulako Menomba 
Mahile apa au nauli Yesu, ia mohepami 
baduna anti karumpuna, hai nauli: 
"Tauna ide mopahimbela kuasaNa hai 
Pue Ala! Barapi mobundu ara sabi! 
Nihadi mpuumi lolitaNa mopakoi tuwona 
Pue Ala. 

69 Noumba pelambiami?" Rahanai 
topogombo iti: "Hangangaa rahuku 
mate!" 

67 Hangko inditi, arahe au motinuduhi 
lindoNa hai mopapahai wataNa. Ara 
worihe au mopakoi: rabungkuhi mataNa, 
rahapa hai rauliangaa: 

68 "Ee Datu Topehompo! Nuuli ba hema 
au mohapaKo?" 

69T tempona Peturu mohuda i tabangaa, 
maimi hadua towawine au mobago i 
souna Tadulako Menomba Mahile 
mouliangaa Peturu: "Bara pae oyo wori 
hadua rangana Yesu to Galilea iti?" 

70 Agayana nasapuakami Peturu i 
lindonda ope-ope, nauli: "Bara kuisa apa 
au nuuli!" 

71Hangko inditi lao worimi Peturu 
meangka hungku i babaka. Ara wori 
hadua towawine au moita ia hai 

mouliangaahe tauna au inditi: "Ia ide ara 
wori hihimbela hai Yesu to Nasare iti." 

72 Nasapuaka mbulimi Peturu hai 
mosumpa, nauli: "Bara kuisa tauna iti!" 

73Bara mahae hangko indo, tauna 
au meangkahe inditi mohungkuki wori 
Peturu, rauliangaa: "Oyo mpuu hadua 
rangaNa! Manoto hangko i pololitamu 
katoGalileamu." 

74 Mosumpa mbulimi Peturu, nauli: 
"Mate-mate raina! Bara mpuu kuisa!" I 
tempo iti, motuturuami manu. 

739 Nakatuinaomi Peturu lolitana Yesu au 
mouliangaa: "Hangko damani motuturua 
manu, talumi belana ina nusapuakaNa." 
Padumi Peturu lao i raoa, hai rumihi 
poteriana lawi masusa laluna. 

27 1 Madondo-dondo, ope-ope 

kapala tadulako menomba hai 
totosaenda to Yahudi mobotusi: Yesu 
hangangaa rapapate. 

2 Roo indo, Ia rahilumi hai raanti lao i 
lindona Gubernur Pilatu. 

3Yudasi, au mohuhu Yesu i iwaliNa, 
anti kanaisanami Yesu ina rahuku mate, 
ido hai tebaliki laluna. Kalaonami i 
kapala-kapala tadulako menomba hai 

totosaenda to Yahudi, napopesuleahe doi 
pera au talu pulona pekana, 

“nauli: "Madosamona! Mampobaluna 
tauna au bara masala, alana rahuku 
mate!" Rahanai: "Apa pae au kiuli! 
Babehiamuto pae!" 

> Hangko indo, Yudasi motendemi doi iti 
i lalu Souna Pue Ala, hai lao menoo. 

5Kapala-kapala tadulako menomba 
motimahe doi iti, rauli: "Doi ide, doi 
intolohi wahe. Moula atura agama, doi 
ide bara peisa rapake i Souna Pue Ala." 

7 Himbelami pelambianda bona doi 
iti rapopeholo tampo au rahanga 
Tampo Topobabehi Kori, hai tampo iti 
rapotalumba tauna au barahe to Yahudi. 

8 Idomi pongkana tampo iti rahanga 
Tampo Wahe duuna ide-ide. 

9 Anti babehianda iti, tepabukeimi apa 
au natunggai nabi Yeremia hangkoya, au 
manguli node: "Moula ada to Isaraeli, 
holona hadua hawi iami talu pulona doi 
pera. Mewali, talu pulona doi pera raala 
hai 

10 rapopeholo tampona topobabehi kori. 


Iti mewali moula hawana Pue Ala iriko." 
WwW 

11 Roo indo, Yesu raanti i Gubernur 
Pilatu hai rapopeangka i lindona. Pilatu 
mekune Iria, nauli: "Ba Oyo mpuu 
datunda to Yahudi?" Nahanai Yesu: "Tou 
mpuu au nuuli iti." 

12 Agayana i karasalaina kapala-kapala 
tadulako menomba hai totosaenda to 
Yahudi, Yesu bara mehana. 

13 Ido hai Pilatu mekune mbuli Iria, 
nauli: "Bara pae Nuhadi ope-ope au 
rasalaiaKo?" 

14 Agayana Yesu bara mau mehana, ido 
hai tingkara mpuu Gubernur. 

15 Pare-parena i Alo Mahile Pasa, 
Gubernur biasana mokabaha hadua 
tauna au ratarunggu, ba hema au 
rapakanoto tauna bosa. 

16 Mewali, pare iti, ara hadua 
toratarunggu au raisa mpuu tauna bosa, 
hangana Yesu Baraba. 

17 Mewali, i pohudana Pilatu mobotusi 
kara-karana Yesu, bosa tauna teruhu. 
Napekunehe Pilatu: "Hema au niunde 
kukabahaakau pare ide? Yesu Baraba, 
ba Yesu au rahanga Kerisitu?" 

18 Pilatu manguli nodo lawi naisa 
tunggaianda tadulakonda to Yahudi 

au mowei Yesu iria anti kamahinana 
lalunda. 

191 tempona Pilatu mohuda mobotusi 
kara-karana, hawemi hadua suro hangko 
i towawinena au mouliangaa: "Inee 
nuhuku tauna au bara masala iti! Anti 
kalana panena mangipi au mewulungai 
inona kaindi." 

20 Agayana kapala-kapala tadulako 
menomba hai totosaenda to Yahudi 
mohuweki lalunda tauna bosa, 
rauliangaahe: "Niperapi i Gubernur 
bona Baraba nakabaha hai Yesu nahuku 
mate!" 

21 Roo indo, mekunemi Gubernur Pilatu 
i tauna bosa, nauli: "Hangko i olonda 
tauna au rodua ide, hema au niunde 
kukabahaakau?" Rahanai: "Baraba!" 

22 Napekune mbuli Pilatu: "Ane nodo, 
kupoapami Yesu au rahanga Kerisitu?" 
Rahanai: "Pakumi i kau!" 

23 Napekune mbuli Pilatu: "Dake apari 
au Nababehi?" Agayana mongangahe 
masisimbuku: "Paku peamide i kau!" 

24 Kahopoana naita Pilatu barapi 
ara bunduna mololita irihira, lawi 
mogewo-gewohe. Ido hai naalami owai 
napemandoi i lindona tauna bosa hai 

nauli: "Memandona! Bona niita bara 
kupesuaki kanipapatena tauna ide! 
Ikamu rai au mohuru." 

25 Mehana tauna bosa, rauli: "Io, ikami 
hawe-hawe i pemuleangki au mohalea 
kapateNa." 

26 Hangko inditi, ia mokabahaamohe 
Baraba, hai natudu surodadona 
mopapahai Yesu. Roo indo, 
nahuhuamohe bona rapaku i kau. 

27 Roo indo, surodadona Gubernur 
moantihe Yesu lao i paidaanda i lalu 
souna Gubernur, hai mokakiohe ope-ope 
ranganda mai motoleliki. 

28 Rawosuimi hampina Yesu hai 
rabaduia badu au malei maleleintoro 
nodo badu datu. 

29 Rababehimi hambua songko hangko 
i daangkau au modui, hai rasongkoia. 
Rawei wori hambua lai au rawoli i taye 
koanaNa nodo lai au nakingki datu, 
hai molingkudumohe i lindoNa, rauli: 
"KibilaKo, datunda to Yahudi!" 

30 Ratinuduhimi Yesu, hai raala lai au i 
tayeNa rawombea waaNa. 

31 Karoona rakakabosai, rawosuimi 
badu au rabaduia inona, hai rabaduia 
hule hampiNa haduduaNa. Roo indo, 

Yesu raantimi lao i raoa kota bona rapaku 
i kau. 

321 tanga rara, mampohidupaahe hadua 
tauna au rahanga Simo hangko i boea 
Kirene. Surodado to Roma mopari-pari 
Simo mohalea kau popakuana Yesu. 

33 Bara mani mahae, hawemohe i 
paidaa au rahanga Golgota, lempona 
Bulu Bangawaa. 

34Inditi, Yesu rapaenu anggoro 
au ragalo hai puru binata. Karoona 
Napemina, lohe moenu. 

35 Roo nodo, Yesu rapakumi i kau, 
hai hampiNa rakira-kira. Motendehe 
dadu bona mopakanoto kahemana au 
molambi hampiNa. 

36 Hangko indo, mohudahe mokampai 
Ia. 

371 kau popakua i wongko waaNa, 
rapatakami hampeka pata. I pata iti, 
teuki apa au rasalaia Yesu node: IDEMI 
YESU DATUNDA TO YAHUDI. 

38 Ara wori rodua topanangka au rapaku 
i kau hihimbela hai Ia, hadua tanda i 
koanaNa hai hadua tanda i kabeoNa. 

39 Tauna au melempo inditi, moliliahe 
waanda mopakoi Yesu, 

40 rauli: "Nuuli ina mogeroKo Souna 
Pue Ala hai Nuaro hule i lalu talu alona! 
Ane Anana mpuuKo Pue Ala, tulungimide 
wataMu! MendaulumoKo hangko i 
popakua iti!" 

41 Nodo wori kapala-kapala tadulako 
menomba, guru agama hai totosaenda 
to Yahudi mopakoihe Yesu, rauli: 

42 "Tauna ntanina Natulungihe, wataNa 
haduduana bara Nabuku Natulungi! Ba 
la au rauli Datunda to Isaraeli? Ane 
mendaulu hangko i kau mombehape iti, 
hangko tapoinalairi! 

la mepoinalai i Pue Ala, hai Nauli 
kaiana Anana Pue Ala. Tapeita ba mai 
mpuu nakabaha Pue Ala!" 

44 Nodo wori topanangka au rapaku i kau 
hihimbela hai la, monganga-ngangahe 
mopakoi Yesu. 

4> Pualomi, unga pea makaindi i 
humalele tampo iti i lalu talu jaa. 

46 Tinti talu kalumba, meraroami Yesu 
masisimbuku, Nauli: "Pue AlaNgku! Pue 
AlaNgku! Moapari hai NupalehiNa?" 

I lalu basa Yahudi: "Eloi, Eloi, lama 
sabaktani?" 

47 Arahe bahangkia tauna au meangka 
hungku i popakuaNa au mohadi 

peraroaNa, rauli: "Pehadingi! Ia mokakio 
nabi Elia!" 

48 Ara hadua au melangkami lao 
mangala hambua lomo, naeme i lalu 
owai anggoro au mangilu, nawoli i wuntu 
daangkau hai napakana humena Yesu 
bona Naenu. 

43 Agayana tauna au ntanina manguli: 
"Pegia hampai, tapeita ba mai mpuu Elia 
motulungi." 

>0 Roo indo, monganga mbulimi Yesu 
masisimbuku, pane opemi inaoNa. 

311 tempo iti, rindi bana au tetoe i lalu 
Souna Pue Ala bila-bila mahepa ntanga 
hangko i wongko hawe i woi. Kelinu 
worimi, hai watu-watu mahile mabika. 

52 Karoona Yesu rapatuwo, bosa 
talumba tebungkahi, hai bosa tauna au 
manoto babehianda hangkoya rapatuwo 
hule. Mearomohe hangko i talumbanda, 
pane mesuahe i kota Yerusale au rauli 
kota au malelaha. Bosahe tauna au 
moita. 

53 (27:52) 

34 Tadulako surodado hai surodadona au 
mokampai Yesu, langa mpuuhe mohadi 
linu hai moita ope-ope au mewali iti. 
Rauli: "Ia ide Anana mpuu Pue Ala!" 

>> Inditi, bosa wori towawine au 
metotoki ngkarao. Ihira iti au mampeulai 
hai motulungi Yesu, mepongka hangko i 
pobagoNa i tampo Galilea. 

39 Hangana au hadua, Maria Magdalena. 
Ara wori Maria inana Yakobu hai Yusupu. 
Hai hadua wori inanda Yakobu hai 
Yohane. 

>/ Ina tampumi alo, maimi hadua 
topebuku au hangko i boea Arimatea, 
hangana Yusupu. Yusupu iti, meula wori 
i Yesu. 

58 Ta lao i Pilatu mamperapi watana 
Yesu, hai Pilatu motudumi surodadona 
mowei wataNa iria. 

>? Naalami Yusupu watana Yesu, 
nabungkuhi bana au bula, 

60 hai napopaturu i lalu talumbana au 
rapatimama. Talumba au wou mani 
iti rakalolungi i tabingke bulu watu. 

Roo indo, nalolimi hambua watu au 
mahile napopotuko baba talumba iti, hai 
padumi. 

61 Agayana Maria Magdalena hai Maria 
au ntanina, mohudahe i raoa talumba iti. 
62 Kahalona madondo i alo penombaa, 
kapala-kapala tadulako menomba hai to 

Parisi laohe i Pilatu, 

63rauli: "Tua Gubernur, kikatuinao 
lolitana topodongko iti, lawi i tempona 
mani tuwo, Nauli: 'Kaliuna talu alona, 
ina tuwo huleNa.' 

641do hai kiperapi Tua bona nutuduhe 
surodadomu lao mokampai talumbaNa 
maroa-roa duuna hawe i kataluna 
alona, bona datihe lao topeguruNa hai 
mopanangka wataNa pane rauli i tauna 
bosa Yesu tuwo hule. Ane nodo, bosa 
tauna ina rapakanawo, hai ina meliu 
kabosanda au meula Iria i tempo ide 
pane i tempona mani tuwo." 

65 Nahanai Pilatu: "Idemohe surodado. 
Antimohe lao mokampai talumbaNa 
maroho-roho." 

66 Lao mpuumohe i talumbaNa. Watu 
petukona rapekatandai, bona dati peisa 
rabungkahi, hai surodado iti ratuduhe 
mokampai talumbaNa, bona dati ara au 
mokakalea. 

28 t Kaliuna alo penombaa, hangko 

damani mesupa alo i alo Minggu, 
Maria Magdalena hai Maria au ntanina 
lao mampeita talumba iti. 

2 Unga pea ara linu mahile, lawi hadua 
malaekana Pue mendaulu hangko 

i suruga mai mololi watu popetuko 
talumba, hai mohuda i wongkona. 

3 Lenggena, mewangka nodo kila, hai 
hampina bula ntepuu. 

4Surodado au mokampai inditi, 
langa mpuumohe, moradahe, hai 
madungkahe. Mewalihe nodo tauna au 
mate. 

> Nauli malaeka i towawine iti: "Ineekau 
langa. Kuisa kanihaokina Yesu au rapaku 
i kau. 

6 Barapi ara inde, tuwo hulemi nodo au 
Nauliangaakau hangkoya. Mai nipeita 
karadampaaNa hangkoya. 

7 Mewali, laomokau hoholiga, 
niuliangaahe topeguruNa katuwona 
hulemi Yesu. Hai la moiyorumi lao 
i tampo Galilea. la ina niita inditi. 
Nikatuinao apa au kuuliangaakau ide!" 

8Hoholigahe towawine iti padu hangko 
i talumba. Langa mpuuhe, agayana 
matana worihe. Melangkamohe lao 
i topeguruNa Yesu lawi rapeinao 
mopahawe apa au mewali. 

9 Bila-bila Yesu hawemi i olonda 
towawine iti, hai Natabehe. Maimohe 
hungku-hungku, mokalapui bitiNa hai 
menomba Iria. 

10 Yesu mouliangaahe: "Ineekau langa! 
Laomokau niuliangaahe halaluNgku bona 
laohe i Galilea, lawi ina raitaNa indolou." 

111 kapadunda towawine iti, bahangkia 
surodado au mokampai talumba laohe 
i lalu kota mopahawe i kapala-kapala 
tadulako menomba ope-ope au mewali i 
talumba inona. 

12 Mohawamohe kapala-kapala tadulako 
menomba hai totosaenda to Yahudi 
au ntanina. Kabotuana lolitanda, 
agina moweihe surodado doi ngkaya 
rapopotuko humenda bona inee 
rapopololita. 

13 Rauli kapala-kapala tadulako 
menomba i surodado iti: "Niuliangaahe 
tauna node: 'I tanga kaindi, topeguruna 
Yesu mai mopanangka wataNa tangangki 
leta.' 

14 Ane lolitami iti nahadi Gubernur, 
ikami rai au mololita iria bona ineekau 
rapopoapa." 

15 Surodado iti modokohe doi au 
raweihe, hai mopahawehe apa au 
roomohe rapaturoa. Duuna hawe 
ide-ide, tebambari liliu lolita iti i to 
Yahudi. 

16 Topeguruna Yesu au hampulo hai 
hadua laohe i tampo Galilea. Laohe i 
bulu au natudungia amihe Yesu. 

17Inditi, moita mpuumohe Yesu, hai 
menombahe Iria. Agayana ara wori au 
bata-bata mani lalunda. 

18 Yesu mohungkuki topeguruNa, 
Nauliangaahe: "Ope-ope kuasa i suruga 
hai i dunia rahuhuamoNa. 

19 Mewali, laomokau i humalele dunia, 
nipaturohe ope-ope tauna bona meulahe 
Iriko. Niriuhe i lalu hangana Uma hai Ana 
hai Inao Malelaha. 

20 Nipaturomohe bona mampeulaihe 
hinangkana au Kupohawaakau. Hai bona 
niisa: ina Kuporangaikau duuna hawe i 
kahopoa dunia ide." 


Markus 


11demi Ngkora Marasa, tuntukana 
katuwona Yesu Kerisitu, Anana Pue 
Ala. 

?TuntukanaNa mepongka hangko i 
kahawena Yohane Toperiu. Kahawena 
Yohane iti, napahawemi nabi Yesaya 
hangkoya. I lalu surana Yesaya, Pue 
Ala mouliangaa AnaNa node: "Idemi 
suroNgku au ina Kutudu moiyoru hangko 
Irio, bona mopasilolonga raraMu." 2 

3 "Iami au mekakakio i pada wungi, 
nauli: 'Ina hawe Pue! Nipasilolonga 
raraNa. Nipakanoto rara au ina 
Napoliungi.'" b 

4Moula apa au teuki iti, hawe mpuumi 
Yohane Toperiu i pada wungi. la 
mopahawe Ngkorana Pue Ala i tauna 
bosa, nauli: "Menosomokau hangko i 
dosami hai maimokau kuriu bona dosami 
naampungi Pue Ala." 

> Bosa tauna lao i pada wungi 
mampeinao mohadi lolitana Yohane. 
Arahe au hangko i kota Yerusale hai 





a# Mal3:1 P# Yes 40:3 

hangko i humalele tampo Yudea. Maihe 
mopangaku dosanda, hai nariuhe Yohane 
i owai Yarade. 

6 Hampina Yohane rababehi hangko 
i wulu onta. Pampouna hangko i koli. 
Paandena kakomba hai tinaha. 

'Yohane mopahawe bambari ide: "Ina 
hawe hadua tauna au meliu kuasaNa 
hangko iriko. Kehapina mokakahi pekapu 
kandupaNa, barana hintoto. 

8Iko moriukau hai owai, agayana Ia ina 
moriukau hai Inao Malelaha." 

91 tempo iti, Yesu lao hangko i boea 
Nasare i tampo Galilea, mampoperiu i 
Yohane. Ia nariumi Yohane i owai Yarade. 

10 pesorena Yesu hangko i owai, Naitami 
langi tebungkahi hai Inao Malelaha 
mendaulu mai nodo tadasi manggebodo 
memua i tanoanaNa. 

11 Roo nodo, rahadimi wotuna Pue 
Ala hangko i langi au manguli: 

"Oyomi AnaNgku au Kupokakaya hai 
Kupokatana." 

12 Roo indo, Inao Malelaha moanti Yesu 
lao i pada wungi. 

13]a maida inditi iba pulona alona 
kamahaena, hai i tempo iti nakelo Datu 

Tokadake. Binata au maila ara hihimbela 
hai Ia, hai malaeka mokadipura Ia. 

14 Bara mani mahae hangko inditi, 
Yohane Toperiu rahaka hai ratarunggu. I 
tempo iti, laomi Yesu i tampo Galilea, hai 
mopahawe Ngkora Marasa au hangko i 
Pue Ala, 

15 Nauli: "Barapi mahae ina hawe 
poparentana Pue Ala i dunia! 
Menosomokau hangko i dosami, 
nipoinalaimide Ngkora Marasa." 

16 TangaNa Yesu molumao i wiwi rano 
Galilea, moitami rodua tauna, hanganda: 
Simo hai Andaria, adina. I tempo iti, 
tanganda modala i rano, lawi itimi 
bagonda. 

17 Nauliangaahe Yesu: "Maimokau hai 
niulaNa! Barapi ikane au nidala, agayana 
manusiami au nidala." 

18 Ihira mopalehi mpuumi dalanda, hai 
mepongka alo iti, meulamohe i Yesu. 

19 Roo indo, napaliliumi Yesu 
polumaoNa, hai Naita mbuli rodua 
topohalalu: Yakobu hai Yohane, anana 
Sebedeus. Ihira iti, tanganda mopakaroa 
dalanda i lalu duanga. 

20Yesu mokakiohe bona meulahe Iria. 
Mewali, ihira mopalehi mpuu umanda i 


MARKUS 1.21-27 4 


lalu duanga hihimbela hai topobagona, 
pane meula worihe i Yesu. 

21 Hangko indo, Yesu hai topeguruNa lao 
i boea Kapernaum. I alo penombaanda 
to Yahudi, Yesu mesuami i lalu sou 
penombaa hai mepongka mepaguru. 

22Tingkaramohe tauna au mohadi 
paturoNa, lawi pepaturoNa bara nodo 
guru-guru agama. PepaturoNa, nodo 
tauna au makuasa mpuu. 

231 tempo iti, ara hadua tauna au 
napesawii seta mesua wori i sou 
penombaa, hai monganga-nganga, 
nauli: 

24 "Ee Yesu to Nasare! Ina 
Nupoapangkai? Ba Nupeinao 
mopakarugingkai? Kuisa kaOyona 
mpuu Suro au malelaha hangko i Pue 
Ala." 

25 Agayana Yesu mokambaroa, Nauli: 
"Mandiiko! Pelohomide hangko i tauna 
iti!" 

26 Tauna iti morada-rada anti 
kanapesawiina seta, hai monganga- 
nganga. I tempo iti wori, melohomi 
seta. 

27 Tingkaramohe ope-ope tauna au 
moita iti, alana molololitahe, rauli 

hadua hai hadua: "Apa wei dide? Idemi 
paturo au wou, hai tauna ide makuasa 
mpuu! Mogalori tokadake, mampeulaihe 
hawaNa!" 

28 Hangko inditi, bambari kana i Yesu 
tepahawe i humalele tampo Galilea. 

29 pesulenda Yesu hai topeguruNa 
hangko i sou penombaa iti, laomohe i 
sounda Simo hai Andaria. Yakobu hai 
Yohane lao worihe. 

30 Inditi, pengantina Simo au towawine 
maturu i paturuana lawi napawembe. 
Rapahawea Yesu kamahaina. 

31 Roo indo, laomi Yesu i paturuana, 
Nakingki tayena hai Napopearo. Liliu 
maoha, pane towawine iti mororahe. 

3? Kalumbami, i katampuna alo, bosa 
tauna mai i Yesu moanti ope-ope tauna 
au mahai hai au napesawii seta. 

33 Bosa ampu boea mai moteruhu i 
tabangaa souna Simo. 

34Bosa tauna au Napakaoha hangko 
i hakinda au ngkaya pakana. Ngkaya 
wori seta au Napopeloho hangko i 
tauna au napesawii. Agayana seta iti, 
barahe Napaliu Yesu mololita, lawi moisa 
mpuuhe kahemaNa. 

35 Kahalona madondo hungku mabaa, 
mearomi Yesu hai padu hangko i boea iti 
lao i paidaa au boa, pane mekakae. 

36 Simo hai rangana lao mohaoki. 
Ralambimi, rauliangaa: 

37 "Bosa tauna mohaokiKo, Guru." 

38 Nauliangaahe: "Laomoke i boea 
ntanina au hungku bona Kuanti wori 
Ngkorana Pue Ala inditi. Lawi itimi 
tunggaiaKu mai i dunia." 

39 Roo indo, laomi Yesu hai topeguruNa 
moanti Ngkorana Pue Ala i ope-ope 
boea i tampo Galilea. la mepaturo i lalu 
sou-sou penombaa, hai mampopeloho 
seta au mesawi i tauna. 

40 Ara hadua tauna au ketangga au mai 
molingkudu i lindona Yesu. Naperapi 
tulungi, nauli: "Kuisa KaNubukuna 
mopakaohana. Ane Nuunde, pakaohana 
wongkoya!" 

41 Maahi laluna Yesu moita. Ido hai 
Napetobo hai Nauliangaa: "Kuunde 
mpuu. Maohamoko!" 

42 Unga pea, matanta hakina, maohami. 

43 Roo indo, natudu Yesu bona ia padu, 
Nauliangaa: 

44 "Inee nupopololita i hema pea apa 
au mewali inona. Laomoko hampai 

nupetudungia watamu i tadulako 
menomba, bona naita kamaohamumi, 
hai nuantimi popenombamu moula 
parenta au teuki i lalu Aturana 
Musa, bona tongawa i ope-ope tauna 
kamaohamumi." 

4> Agayana, iumba pea kalaoana tauna 
iti, mampololita liliu kanapakaohana 
Yesu, alana Yesu barapi peisa mesua i 
lalu boea dati ratoleliki tauna bosa. Ido 
hai Yesu maida pea i raoa boea i pada 
wungi. Agayana nauri nodo, ara liliu bosa 
tauna au mai hangko i boea-boeana 
mampeinao mampohidupaa. 

1 Bara mahae hangko indo, Yesu 
mesule lao i boea Kapernaum. 
Tebambarimi kaarana Yesu i lalu sou. 
21do hai bosa tauna mai, alana buke 
i lalu sou, hai baba sou iti buke wori 
tauna. Yesu mopahaweahe Ngkorana 

Pue Ala. 

3Tangana mololita, maimohe iba tauna 
mokowa ranganda au palu. 

“Bara ara raranda mohungkuki Yesu 
lawi sou iti buke ntepuu tauna. Ido hai 
mengkahemohe i tuka lao i wongko sou 
moangka atu sou au ara i wongkona 

Yesu, hai raulu ranganda bona toa i lalu 
sou. 

> Kanaitana Yesu kamahilena 
pepoinalainda, Naulimi i topalu iti: 
"AnaNgku, teampungimi dosamu." 

6 Ara worihe bahangkia guru agama 
to Yahudi au mohuda i lalu sou iti. Koi 
inaonda mohadi lolitana Yesu iti. Nauli 
lalunda: 

7"Pebai mpuu tauna ide mololita nodo! 
Ba la mopahimbela kuasaNa hai Pue 
Ala? Bara ara hadua tauna au peisa 
moampungi dosa, batena pea Pue Ala." 

8 Agayana naisami Yesu apa au ara i 
lalunda. Ido hai Nauliangaahe: "Moapari 
hai koi inaomi? 

9 Umba au mamura rauli: 'Teampungimi 
dosamu,' ba 'Pearo, nulolomi alemu, hai 
molumaomoko.' 

10 Bona niisa, Iko ide, Ana Manusia, 
makuasa moampungi dosa i dunia. 
Ide-ide ina Kupatongawa kaarana 
kuasaNgku moampungi dosa." Hangko 
inditi, membalilimi Yesu i topalu iti, 

11 Nauliangaa: "Mearomoko, nulolomi 
alemu, hai mesulemoko!" 

1? Mearo mpuumi topalu iti, nalolo 
alena, hai molumaomi lao i olonda tauna 

bosa. Karaitana tauna bosa apa au 
mewali iti, tingkaramohe ope-ope, hai 
motoyahe Pue Ala, rauli: "Bara mani 
hambela taita au mewali nodo!" 

13 Roo indo, lao mbulimi Yesu i wiwi 
rano. Bosa mpuu tauna mai Iria, hai Ia 
mopaturohe. 

14Tangana Yesu molumao, Naitami 
hadua toperuru asele au mohuda i 
kantorona, hangana Lewi anana Alfeus. 
Nauli Yesu iria: "Peulamide Iriko!" 
Meangkami Lewi, hai liliu meula Iria. 

15 Roo indo, Yesu hai topeguruNa 
maandehe i souna Lewi. Tanganda 
maande, mai worihe bosa toperuru 
asele hai tauna ntanina au maande 
sambela hai ihira, lawi bosa tauna meula 
i Yesu. Tauna iti raimba tauna au kadake 
babehianda. 

16 Arahe inditi bahangkia guru agama 
au moula paturonda to Parisi. Karaitana 
guru agama Yesu maande hihimbela hai 
tauna au kadake babehianda, rapekune 
guru agama iti i topeguruNa: "Moapari 
pane gurumi maande sambela hai 
toperuru asele hai tomadosa?" 

17 Nahadi Yesu lolitanda, ido hai 
Nauliangaahe: "Tauna au bara mahai, 

bara paraluu mohaoki sando. Tauna au 
mahai pea au paraluu mohaoki sando. 
BaraNa mai mokakio tauna au manoto 
babehianda. KamaiNgku ide, mokakioNa 
tomadosa bona menosohe hangko i 
dosanda." 

18 Hambela tempo, topeguruna 
Yohane Toperiu hai to Parisi tanganda 
mopuasa. Aramohe tauna au hawe i 
Yesu hai mekune Iria: "Topeguruna 
Yohane Toperiu mopuasa. Nodo wori 
topegurunda to Parisi. Mewali, moapari 
pane topeguruMu barahe mopuasa?" 

19 Yesu mohanaihe hai ngkora pandiri 
ide, Nauliangaahe: "I posusa petauna, 
ba mopuasahe torare tangana toratauna 
tobalilo ara mani i olonda? Bara. Lawi 
ane ara mani toratauna tobalilo i olonda, 
barahe mopuasa. 

20 Agayana hambela tempo, toratauna 
tobalilo ina raala hangko i olonda. I 
tempo itiri, hangko mopuasahe." 

21 Roo indo, Yesu mopahawe ngkora 
pandiri au rompaka, Nauli: "Bara ara 
hadua tauna au motampelei badu au 
hae hai hasepa bana au wou. Lawi 
hasepa bana au wou ina mengkuru, 

duuna mahepa badu au hae iti, alana 
kahile-hileari kahepana. 

22 Nodo wori, bara ara tauna au 
mokando anggoro au wou i pambolia 
au hae. Lawi ane rengke, ina mahepa 
pambolia au hae iti, alana mabubu 
anggoro, hai marugi wori pamboliana. 
Mewali, anggoro au wou hangangaa 
rakando i pambolia au wou." 

23 Hambela tempo i alo penombaa, 
Yesu hai topeguruNa moliuhe i hambua 
bonde. Tanganda moliu i bonde iti, 
topeguruNa mokanukihe wua pare hai 
raande. 

24To Parisi au arahe inditi mekune i 
Yesu, rauli: "Moapari hai topeguruMu 
moliungi atura agamanta? Mobagohe i 
alo penombaa!" 

25 Nauli Yesu: "Bara pae nibasa apa 
au nababehi Datu Daudi hai rangana 
hangkoya i temponda marimi? 

291 tempona Abyatar mewali Tadulako 
Menomba Mahile, mesuami Daudi 
i lalu sou penombaa, hai moande 
roti au rapopenomba i Pue Ala, pane 
nakira-kiraa worihe rangana. Moula ada 
agamanta, tadulako menomba pea au 

peisa moande roti iti. Agayana nauri 
nodo, babehiana Daudi iti bara rasalai." 

27 Hangko inditi, nauli mbuli Yesu: 
"Pue Ala mobabehi alo penombaa 
bona motulungi manusia. Manusia bara 
Nababehi bona Napakapari ada alo 
penombaa. 

28 Mewali, Iko Ana Manusia, ara 
kuasaNgku mouli apa au peisa rababehi 
i alo penombaa." 

1 Hambela tempo, mesua mbulimi 
Yesu i lalu sou penombaanda to 
Yahudi. Inditi, ara hadua tauna au mate 

tayena hambali. 

2 Ara worihe to Parisi inditi au mohaoki 
kanawoana Yesu, ba ina mobago i alo 
penombaa. Ido hai mampeita mpuuhe 
apa au ina nababehi Yesu, lawi rapeinao 
mosalai. 

3 Nauli Yesu i tauna au mate tayena 
hambali: "Maiko meangka inde i lindo." 

“Roo indo, nauli Yesu i to Parisi: "Moula 
atura agamanta, apa au peisa tababehi 
i alo penombaa: mobabehike au maroa 
ba au kadake? Motulungi ranganta ba 
mopapate ranganta?" Agayana to Parisi 
iti, barahe mau mohanai, mandii-ndii 
peahe. 


MARKUS 3.5-10 13 


> Membalilimi Yesu mototokihe. Rumpu 
hai mapari Nahadi lawi matua mpuu 
lalunda. Ido hai Nauliangaa tauna au 
mate tayena: "Ona tayemu!" Naona 
mpuumi tayena, liliu maoha. 

6 Padumohe to Parisi hangko i sou 
penombaa, hai laohe moteruhu hai 
taunana Datu Herode. Mohaokihe rara 
bona Yesu rapapate. 

7 Yesu hai topeguruNa meangka hangko 
inditi lao i wiwi rano. Bosa to Galilea 
meula Iria. Bosa wori au mai hangko i 
tampo Yudea, 

Shangko i Yerusale, hangko i tampo 
Idumea, hangko i tanda orupena owai 
Yarade, hai ara wori hangko i kota 
Tirus hai Sidon. Bosa ntepuu tauna au 
mai i Yesu lawi mohadihe ope-ope au 
Nababehi. 

9Bosa tauna au mahai Napakaoha, 
alana mombemberirihe tauna lao 
mohungkuki bona mampetobohe Yesu. 
Anti kabosanda tauna, ido hai Yesu 
motudu topeguruNa mopasilolonga 
duanga rapesawii, bona dati raupi-upi 
tauna bosa. 

10 (3:9) 

11 Mai worihe tauna au napesawii seta. 
I poitanda Yesu, liliu molingkuduhe 
i lindoNa, hai seta iti monganga- 
ngangahe, rauli: "Oyomi Anana Pue 
Ala!" 

1? Agayana Yesu mokonto ntepuuhe, 
bona inee rauli kahemaNa. 

13 Roo indo, mempanaimi Yesu lao i 
tongku-tongkuna, hai mokakio tauna 
hintoto hai peundeaNa. Kahawenda, 

14 Ta mopilei hampulo hai rodua hangko 
i olonda, Nauliangaahe: "Kupileikau 
bona niporangaiNa. Ina Kutudukau lao 
mopahawe Ngkora Marasa, 

15 hai ina Kuweikau kuasa mampopeloho 
seta." 

16 1demi hanganda au hampulo hai 
rodua iti: Simo (au nahanga Yesu 
Peturu): roo indo, Yakobu anana 
Sebedeus, hai Yohane adina Yakobu 
(Yesu mohangahe Boanerges -- 
lempona: ana gumpata): roo indo, 
Andaria, Pilipu, Bartolomeus, Matiu, 
Tomas, Yakobu anana Alfeus, Tadeus, 
Simo to Selot, hai Yudasi Iskariot au 
mampobalu Yesu i iwaliNa. 

17 (3:16) 

18 (3:16) 

19 (3:16) 

20Roo indo, Yesu mesule lao i sou. 
Agayana bosa wori tauna mai motoleliki, 
alana Yesu hai topeguruNa barahe 
tepaka maande. 

21 Ara worihe tauna inditi au mololita 
kana i Yesu, rauli "Magilami!" Ido hai 
laohe halaluNa mangala Yesu. 

22 Ara worihe guru agama to Yahudi 
au hawe hangko i Yerusale. Rauli guru 
agama iti: "la napesuangi Beelsebul, 
datunda ope-ope seta. Datu seta itimi au 
mowei kuasa mampopeloho seta." 

231do hai Yesu mokakiohe mai Iria 
bona Napololitaahe bahangkia pakana 
ngkora pandiri, Nauli: "Peisa pae seta 
mampopeloho hangka setana? 

24 Ane pandirina ara hadua datu, hai 
tauna bosa i lalu kadatuana mosisala 
liliuhe, kadatua iti bara ina mantaha. 

25 Ane tauna hantina mobungka-bungka 
liliu, bara ina hintuwu potina iti. 

29 Nodo wori i kadatua seta: ane 
Datu Tokadake mampopeloho hangka 
tokadakena, lempona seta moewa 
hangka setana, alana magero 
kadatuanda seta iti. 

27 Datu Tokadake peisa rapandiri 
nodo tauna au maroho. Ane mesuake 
i lalu souna tauna au maroho hai 
mampeinaoke morampaki ihi souna, 
hangangaa tahilu hampai ampu sou 
iti, hangko peisarike moanti anu- 
anuna tapalimba. Nodo wori, ane Iko 
mampopeloho seta, lempona, Kunangimi 
Datu Tokadake. 

28 Mewali, bona niisa: ope-ope dosa hai 
lolita pesapuaka peisa raampungi. 

29 Agayana hema au mosapuaka Inao 
Malelaha, bara ara ampungiana. Babehia 
iti ina rasalai duuna kamahae-haea." 

30 Yesu manguli nodo, lawi ara au mouli 
kanapesawiiNa tokadake. 

31 Hangko inditi, hawemohe inana hai 
halaluna Yesu meangka i raoa sou. 
Motuduhe tauna lao mokakio Yesu, lawi 
rapeinao mololita iria. 

321 tempo iti, bosa tauna motoleliki 
Yesu, rauliangaa: "Guru, inaMu hai 
halaluMu, arahe i raoa mohaokiKo." 

33 Napekune Yesu: "Hema inaNgku? 
Hema halaluNgku?" 

34 Roo indo, Yesu mototoki tauna au 
motoleliki, Nauli: "Ane inaNgku hai 
halaluNgku, ihirami ide. 

35 Lawi hema-hema au mobabehi 
peundeana Pue Ala, ihirami halaluNgku 
hai ihirami inaNgku." 

4 1 Hambela tempo, Yesu mepaturo 

mbulimi i wiwi rano. Bosa mpuu 
tauna teruhu motoleliki. Ido hai laomi 
Yesu mesawi i duanga au i wongko 
owai, hai mohuda i laluna. Tauna bosa 
meangkahe i wiwi rano. 

2 Ngkaya pakana au Napaturoahe i lalu 
ngkora pandiri, Nauli: 

3 "Pehadingi! Ara hadua tauna au lao 
mohawu. 

41 pohawuna iti, ara tinuda au manawo 
i rara. Hawehe tadasi, motilo duuna ope. 

3 Ara wori au manawo i tampo au 
mowatu-watu, haodi pea tampona. 
Tinudana iti holiga mpuu tuwo, lawi 
manipi tampona. 

6 Ane kealo, malaumi duuna bangi, lawi 
bara kaladu uakana. 

7 Ara wori au manawo i lalu dui. Dui 
mobalungkuhi tinuda iti, alana bara 
mowua, hai mate. 

8 Ara wori tinuda au manawo i tampo 
au marudu. Tuwo maroa tinuda iti. 
Kamahile-hilea, alana mowua. Ara au 
talu pulona belana hangko i tinudana, 

ara au ini pulona belana, ara wori au 
hangatu belana hangko i tinudana." 

?Roo mopahawe ngkora pandiri 
iti, Nauliangaamohe: "Hemakau au 
motalinga, nipehadingi maroa!" 

10 Roo indo, i tempona Yesu haduduana, 
topeguruNa au hampulo hai rodua hai 
topeguruNa au ntanina maihe mekune 
Iria: "Apari lempona ngkora pandiri iti 
inona?" 

11 Nauli Yesu: "Hangkoya, tewuniangi 
mani paturo kana i poparentana Pue Ala. 
Ide-ide Naweimokau Pue Ala pekiri bona 
niisa lempona paturo iti. Agayana ane 
tauna au bara meula Iriko, Kupaturohe 
hai ngkora pandiri, 

12 bona tepabukei au teuki i lalu Sura 
Malelaha node: 'Meitatohe, agayana 
barahe moisa lempona apa au raita. 
Mehaditohe, agayana barahe moisa 
tunggaiana apa au rahadi. Mewali, 
barahe mesule i Pue Ala, hai dosanda 
bara teampungi.'" € 

13 Roo indo, Yesu mouliangaahe: "Ane 
bara niisa lempona ngkora pandiri 
iti inona, noumba kaniisana lempona 
ngkora pandiri au ntanina? 





C# Yes 6:9-10 

14Topohawu, iami au mopahawe 
Ngkorana Pue Ala. 

15 Arahe tauna au peisa rapandiri 
nodo tinuda au manawo i rara. Mohaadi 
mpuuhe Ngkorana Pue Ala, agayana 
Datu Tokadake mopawuli lalunda, alana 
barapohe mopailalu Ngkora iti. 

16 Ara worihe tauna au peisa rapandiri 
nodo tinuda au manawo i tampo au 
mowatu-watu. Kamohadinda Ngkorana 
Pue Ala, tou-tou matana lalunda. 

17 Agayana bara kaladu pouakana 
Ngkorana Pue Ala i lalunda, ido hai 
barahe mantaha. Ane rapopeahi-ahihe 
ba rapamaparihe anti pepoinalainda i 
Ngkorana Pue, mousulihe hai barapohe 
mepoinalai. 

18 Ara worihe tauna au rapandiri nodo 
tinuda au manawo i olo dui. Mohadi 
mpuuhe Ngkorana Pue Ala, 

19 agayana mopailalu liliu peahe 
katuwonda i lalu dunia ide, hai 
mampeinao peahe morampu peawa 
dunia, hai ngkaya pakana peundeana 
lalunda au kadake. Ido hai barapi ara 
paidaana Ngkorana Pue Ala i lalunda, 
hai barapi mobundu Ngkora iti i lalu 
katuwonda. 

20 Ara wori tauna au rapandiri nodo 
tinuda au manawo i tampo au marudu. 
Karahadina Ngkorana Pue Ala, liliuhe 
motarima hai mopailalu. I tauna iti 
Ngkorana Pue Ala mowua. Arahe au 
talu pulona belana hangko i tinudana, 
arahe au ini pulona belana, ara worihe 
au hangatu belana hangko i tinudana." 

21 Nauli mbulimi Yesu: "Ba ara tauna 
au moanti hulo i lalu sou hai nabobongi 
kori ba nawoli i woi koi? Manoto bara 
ara. Hulo batena rawoli i paidaana bona 
pewangkana raita ope-ope tauna i lalu 
sou. 

22 Nodo wori ope-ope paturoNgku au 
tewuniangi mani ina tewungkehi. Hai 
ope-ope lolitaNgku au tebalungkuhi mani 
ina tongawa. 

23 Hema au motalinga, pehadingi 
maroa!" 

24 Nauli mbuli Yesu: "Nipailalu apa 
au nihadi ide. Lawi ane ngkaya au 
nihadi hai nipeulai, ngkaya wori au ina 
napakanotoakau Pue Ala, ba melumbu 
mbuli hangko inditi. 

25 Tauna au mampoinalai Ngkorana Pue 
Ala, rapakanoto lalunda bona tetambai 
au ara irihira. Agayana tauna au barahe 

mampoinalai Ngkorana Pue Ala, nauri 
arami haodi au raisa, hangangaa raala 
hule." 

26 Nauli Yesu: "Ane hawemi poparentana 
Pue Ala i dunia, pewalina nodo ngkora 
pandiri ide: hadua tauna lao motudai 
bondena. 

27 Maroa kaindi ba mabaa, maroa i 
tempona maturu ba i tempona mearo, 
tinudana tuwo liliu duuna mahile. 
Agayana bara naisa topobonde noumba 
katuwona tinudana iti hai pane mahile. 

28 Hangko i tampo, pesupaana wuana. 
Nguru-nguruna tawena hai kauna au 
mesupa, hangko inditi mowuami, duuna 
moihi. 

29 Ane mangka pare, laomi ampuna 
mohambe, lawi temponami rapepare." 

30 Nauli Yesu: "Ane poparentana Pue 
Ala hawe i dunia, noumba pewalina? 
Poparentana Pue Ala nodo lihu hahawi i 
lalu ngkora pandiri ide: 

31 Ara hadua tauna au mohawu lihu 
hahawi i bondena. Lihu hahawi iti 
manete mpuu, meliu kakokoina hangko i 
ope-ope lihu au ara i dunia. 

32 Ngayana ane rahawuka hai tuwo, 
meliu kamapangkana pane halo-halo au 

ntanina. Tuwo nodo kau hangkau duuna 
daana rapoharai tadasi hai rapeongai." 

33 Hai ngkaya mbuli ngkora pandiri au 
napake Yesu mopahawe Ngkorana Pue 
Ala i tauna bosa. Napaturohe moula 
karabukuna moisa lempona. 

34 Bara ara au Napaturoahe ane bara 
hai ngkora pandiri. Agayana ane Ia 
pea hihimbela hai topeguruNa, hangko 
Napakanotoarihe lempona ope-ope. 

35 Kalumbami, Nauli Yesu i topeguruNa: 
"Laomoke i tanda orupena rano." 

36 Mewali, lawi arami Yesu i lalu duanga, 
meangkamohe mopalehi tauna bosa au i 
wiwi rano. Ara wori duanga ntanina inditi 
au meula. 

37 Bara mahae hangko indo, hawemi 
himburu mahile. Duanganda narumpa 
balumba, alana ina buke duanganda hai 
owal. 

381 tempo iti, Yesu tangana leta i ale 
au ara i wuntu duanga. TopeguruNa lao 
morua, rauliangaa: "Guru! Moapari hai 
leta peaKo? Ina marugike!" 

39 Kamearonami Yesu, mokambaroa 
himburu hai balumba, Nauli: "Pengkaroo 
himburu! Tindamoko balumba!" 


MARKUS 4.40-5.6 23 


Mengkaroo mpuumi himburu, hai unga 
pea lene rano. 

40 Roo indo, Yesu mouliangaahe 
topeguruNa: "Moapari hai langakau? 
Moapari hai baraNa nipoinalai?" 

41Tingkara mpuuhe topeguruNa, hai 
molololitahe, rauli hadua hai hadua: 
"Hemari tauna ide mogalo himburu hai 
balumba moula hawaNa?" 

1 Hangko inditi, laomohe i tanda 
orupena rano, i tampo Gerasa. 

2 Kahawenda i tampo Gerasa, maimi 
hadua tauna au napesawii tokadake 
mampohidupaa Yesu. 

3 Tauna iti maida pea i talumba. 
Mogalori hai rante, bara rabuku tauna 
mohilu, lawi rumihi kamarohona. 

4 Bosa belana bitina hai tayena rahilu, 
agayana koloro hai rante batena pea 
nabotu-botu liliu. Ido hai bara ara hadua 
au pebai mohaka. 

> Alo-alona hai wengi-wengina, ia 
molulumao i talumba hai i tongku- 
tongkuna, monganga-nganga hai 
mobelai watana hai watu. 

6Karao mani Yesu, tauna iti moitami 
hai melangka lao Iria, pane molingkudu i 
lindoNa menomba. 

7 Yesu motudumi seta au mampesawii 
tauna iti, Nauli: "Melohomoko hangko i 
tauna ide!" Monganga tauna iti, nauli: 
"Yesu Anana Pue Ala au i suruga! 
Moapari hai maiKo? Kuperapi bona 
Nudandi i lalu hangana Pue Ala, barana 
ina Nupopeahi-ahi." 

8 (5:7) 

?Yesu mekune iria: "Hema hangamu?" 
Nahanai: "Hangangku Legion, lawi 
bosangkai au mesawi i tauna ide." 
(Hangana Legion iti, lempona: i sabuna.) 

10 Raperapi seta iti i Yesu bona ineehe 
Napopeloho hangko i tampo iti. 

11 Bara karao hangko inditi, arahe boe 
hambanguna tanganda masui i bulu. 

12 Seta iti merapi i Yesu, rauli: 
"Tudungkai mesua i boe olou." 

13 Nauli Yesu: "Laomokau!" Hangko 
inditi, meloho mpuumohe seta iti 
liliu mesua i boe. Pesuanda i boe, 
melangkamohe boe iti lao mengkanawo 
i rano, pane matehe maliso. Kabosanda 
au mate kira-kira rosabu baana. 

14 Karaitana tauna au mokampai boe 
apa au mewali, melangkamohe lao i 
boea hai i bonde au hungku mopahawe 

apa au raita i ranganda. Ido hai maimohe 
ampu boea mampeinao moita. 

15 Kahawenda i Yesu, moitahe tauna 
au napesawii seta inona, mohuda nodo 
tauna biasa, mebadu, hai manotomi 
pekirina. Ido hai langamohe. 

16 Tauna au moita apa au nababehi Yesu 
inona, mopatuntuahe apa au mewali 
i tauna au napesawii seta, hai apa au 
mewali i boenda. 

17 Roo indo, ampu boea iti merapihe 
i Yesu bona padu hangko i tamponda. 
Mewali, mesawi mbuli Yesu i lalu duanga. 

18 TangaNa mesawi i duanga, tauna au 
napesawii seta inona merapi bona lao 
hihimbela hai Ia. 

19 Agayana bara Napaliu, Nauliangaa: 
"Mesulemoko lao i soumu, nuuliangaahe 
hambomboeamu apa au nababehiako 
Pue Ala hai noumba ahiNa irio." 

20 Lao mpuumi i tampo Dekapolis 
(lempona: Hampulo Boea), mopahawe 
apa au nababehia Yesu. Tingkara 
ope-ope tauna au mohadi bambari iti. 

21 Mesule mbulimi Yesu lao i tanda 
orupena rano. I kahaweNa, bosa tauna 
motoleliki. TangaNa mani i wiwi rano, 

22 hawe hadua tadulako sou 
penombaanda to Yahudi, hangana 
Yairus. Kamoitana Yesu, ia molingkudumi 
i lindoNa 

23 merapi tulungi, nauli: "Ina mate 
anangku towawine i sou. Laoke i 
soungku, Nupetobo woya bona maoha 
hai bona dati mate." 

24 Laomi Yesu meula i tauna iti, hai bosa 
tauna moulahe duuna Yesu barapi peisa 
mokale. 

251 olonda tauna bosa, ara hadua 
towawine au hampulomi hai rompare 
nahumba liliu, bara mengkangkaroo. 

26 Bosa belana merapi bona rapakulii 
i sando, duuna ope ihi souna napobalu 
napopobayari. Agayana bara ara 
kamaohana, tetambairi hakina. 

27 Kanahadina apa au rapololita 
tauna kana i Yesu, nauli laluna: "Ane 
kupetobo pea wuntu baduNa, hangangaa 
maohana!" Mewali mengkalumpii i 
olonda tauna bosa mohungkuki Yesu 
i taleuNa, hai napetobo mpuu wuntu 
baduNa. 

28 (5:27) 

29 Kanapetobona, unga pea teompo 
wahena. Tou-tou nahadi kamaohanami. 

301 tempo iti wori, nahadi Yesu 
ara kuasa au mesuwu hangko Iria. 
Membalilimi i tauna bosa, Nauli: "Hema 
au mampetobo baduNgku?" 

31Rauli topeguruNa: "Guru, bosa 
ntepuu tauna au mombeupi-upi 
mogaguKo. Moapari hai Nupekune hema 
au mampetoboKo?" 

32 Agayana Yesu mototoki mantoleli 
mohaoki tauna au mampetobo. 

33 Naisa towawine iti apa au mewali 
i watana. Moradami anti kalangana, 
hai mai molingkudu i lindona Yesu 
mopangaku apa au nababehi. 

34Yesu mouliangaa towawine 
iti: "AnaNgku! Maohamoko lawi 
mepoinalaiko Iriko. Mesulemoko hai 
maroa tuwomu. Maohamoko, barapi ara 
hakimu." 

3” Tangana mani Yesu mololita, 
hawemohe bahangkia suro hangko i 
souna Yairus au mouliangaa Yairus: "Tua, 
matemi anamu. Ineemoko mopakasusa 
Guru." 

36 Kanahadina Yesu apa au rauli suro 
iti, Ia mouli i Yairus: "Ineeko langa! 
Mepoinalaimoko Iriko!" 

37 Napaliliumi Yesu polumaoNa agayana 
bara Napaliu tauna bosa meula Iria, 
batena pea Peturu, Yakobu hai Yohane 
adina Yakobu. 

38 KahaweNa i souna Yairus, naita Yesu 
bosa tauna au mogewo-gewo hai rumihi 
poterianda. 

39 pesuaNa i lalu sou, Nauliangaahe: 
"Moapari hai mogewo-gewokau hai 
rumihi poteriami? la barato mate. Leta 
pea." 

40 Karahadina, raele-eleri. Hangko indo, 
Yesu motuduhe ope-ope tauna meloho 
hangko i lalu sou, pane mesuami i 
paturuana anangkoi iti hihimbela hai 
inana hai umana, hai topeguruNa au 
talu. 

41 (Tinuwuna anangkoi iti hampulo hai 
rompare.) Yesu mokingkimi tayena, hai 
Nauliangaa: "Mearomoko anaNgku!" I 
lalu basanda to Yahudi, nodemi lolitaNa: 
"Talita kum!" Mearomi anangkoi iti hai 
liliu molumao. Tingkara mpuumohe 
ope-ope tauna au moita. 

42 (5:41) 

43 Agayana Yesu mokontohe, Nauli: 
"Inee nipololita apa au hangko mewali 

ide." Hai Nauli mbuli: "Nipaande 
anangkoi ide." 
1 Roo indo, Yesu meangka hangko i 
boea iti lao i boea karapakahileaNa 
hihimbela hai topeguruNa. 

21 alo penombaa, laomi i sou penombaa 
mopaguru tauna. Bosa tauna inditi. 
Karahadina paturona Yesu, tingkaramohe 
rauli: "Hemari au mopaturo la pane nodo 
kamapandeNa? Kapande apa au ara Iria? 
Hangko iumba kuasaNa mobabehi tanda 
kuasa? 

3Ta ide basi pea, anana Maria. 
HalaluNahe, Yakobu, Yoses, Yuda hai 
Simo. HalaluNa towawine, ara worihe 
hihimbela hai ikita inde." Ido hai lohehe 
mepoinalai i Yesu. 

4Hangko inditi, Yesu mouliangaahe: 
"Hadua nabi rabila iumba pea kalaoana. 
Agayana ane i boeana haduduana hai 
i souna, hai i olonda halaluna, bara 
rabila." 

> Tingkarami Yesu lawi barahe 
mepoinalai Iria. Ido hai bara peisa 
mobabehi ngkaya tanda kuasa inditi. 
Napetobo pea bahangkia tomahai 
bona maohahe. Roo indo, laomi Yesu 

mampolumaongi boea-boea au hungku 
inditi hai mopaguru tauna. 

6 (6:5) 

7Ta mokakio topeguruNa au hampulo 
hai rodua, Natuduhe rorodua lao moanti 
Ngkorana Pue hai Naweihe kuasa 
mampopeloho tokadake. 

8Hangko damanihe meangka, 
Napaturohe node: "Ineekau moanti 
apa-apa i polumaomi, batena pea lai. 
Ineekau moanti roti ba baku ba doi. 

9Peisakau mekandupa, agayana 
ineekau moanti badumi morontau." 

10 Nauli wori: "Ane hawekau i hambua 
boea hai arahe tauna au motarimakau 
i sounda, maidamokau inditi duumi 
meangka lao i boea ntanina. 

11 Ane ara ampu boea au barakau 
motarima ba au bara mounde 
mampehadingi lolitami, nipalehi boea iti, 
hai nitaronta awu au mentaka i palanta 
bitimi, iti tandana barapi ikamu au 
mohuru ane Pue Ala mohukuhe." 

12 Karoona Yesu mopaguruhe 
topeguruNa au hampulo hai rodua, 
meangkamohe lao mopaguru tauna bosa 
bona menosohe hangko i dosanda. 


MARKUS 6.13-17 31 


13 Topeguruna Yesu iti mampopeloho 
ngkaya seta au mampesawii tauna, hai 
morirohihe lana wongi i tomahai pane 
maohahe. 

141 tempo iti, Datu Herode Antipas 
mohadi apa au nababehi Yesu, lawi 
hangana Yesu tebambarimi iumba-umba 
pea. Ara au manguli: "Yesu iami Yohane 
Toperiu au tuwo hule! Ido hai ara kuasa 
mobabehi tanda au metingkarai." 

15 Agayana ara wori au manguli: 

"Yesu jami nabi Elia." Hai ara wori au 
manguli: "lami hadua nabi, nodo nabi au 
hangkoya." 

16 Kanahadina Datu Herode bambari 
iti, nauli: "Manotomi iriko kalanami 
Yohane Toperiu! Hangkoya kutudu tauna 
mobohoki waana, agayana ide-ide tuwo 
hule." 

17 Nodemi tuntukana kamatena 
Yohane Toperiu. Datu Herode moala 
Herodias napotambia. Herodias iti 
jami towawinena halaluna au rahanga 
Pilipu. Bosa belana Yohane mokambaroa 
Herode hangko i babehiana iti, 
nauliangaa: "Barako peisa mampotambia 
towawinena halalumu! Babehiamu iti 
moliungi Aturana Musa." Ido hai Herode 

motudu surodadona lao mohaka Yohane, 
rahilu hai rapopesua i lalu tarunggu. 

18 (6:17) 

191 tempo iti, koi inaona Herodias i 
Yohane, ido hai napeinao mopapate. 
Agayana bara tepaka mopabukei 
tunggaiana iti, 

20 Jawi Herode motuduhe surodadona 
mokampai Yohane i lalu tarunggu. 
Herode bara bai mopapate lawi naisa 
kaiana tauna au manoto babehiana hai 
malelaha laluna. Ane ia mampehadingi 
lolitana Yohane, wuli laluna, agayana 
matana wori mohadi apa au nauli. 

21 Hambela tempo ara katepakana 
Herodias. I tempo iti, Datu Herode 
mobabehi posusa mokatuinao alo 
karapoanakana. Ia mokakio bosa tuana, 
tadulako hai topebuku au hangko i 
tampo Galilea. 

221 posusa iti, anana Herodias au 
towawine mesua hai motaro i lindonda 
torare. Matana mpuu Datu Herode 
mampeita potarona anantowawine iti, 
hai nodo wori torarena. Nauli Herode i 
anantowawine iti: "Apa au nuunde? Apa 
pea au nuperapi, ina kuweiko!" 


MARKUS 6.23-30 33 


23Mosumpa mbulimi, nauli: "Apa pea 
au nuperapi, mogalori hantanga hangko 
i poparentaku, ina kuweiko!" 

24 Meangkami anantowawine iti lao 
mekune irinana, nauli: "Ina, apa au 
hangangaa kuperapi?" Nauli inana: 
"Perapimide waana Yohane Toperiu!" 

25 Roo indo, mesulemi lao i Datu, hai 
liliu nauli: "Ide-ide merapina waana 
Yohane Toperiu rawoli i wongko dula." 

29 Kanahadina Herode pamperapina, 
masusa laluna. Agayana sumpana i 
anantowawine iti barapi peisa nadii hule, 
lawi ia mosumpami i lindonda torarena. 

27 Ido hai liliu natudu hadua surodadona 
lao mangala waana Yohane Toperiu. 
Lao mpuumi surodado iti i tarunggu 
mobohoki tambolona Yohane. 

28 Waana naanti i wongko dula 
hai nahuhua anantowawine iti, hai 
anantowawine iti mowei irinana. 

29 Karahadina topeguruna Yohane apa 
au mewali iti, laomohe mangala watana 
Yohane hai ratawu. 

30 Roo indo, mesulemohe suroNa au 
natudu Yesu mopahawe Ngkorana Pue 
Ala, hai ihira mopahawe i Yesu ope-ope 

au rababehi hai au rapaturoahe tauna 
bosa. 

311 tempo iti, bosa mpuu tauna 
mombehuru-huru mai i Yesu, duuna ina 
barapohe tepaka maande. Ido hai nauli 
Yesu i topeguruNa: "Agina laoke i paidaa 
au boa mopalehike tauna bosa, bona 
mengkarooke sangka." 

32 Mewali, mengkahemohe i duanga lao 
i paidaa au boa. 

33 Ngayana tauna bosa moita 
kapadunda, hai moisa worihe iumba 
kalaoanda. Mewali, melangkamohe 
hangko i ope-ope boea au hungku lao 
i wiwi rano, alana ihirari au iyoru hawe 
pane Yesu hai topeguruNa. 

34 pendauluna Yesu hangko i duanga, 
la moita mbuli bosa tauna mampegia. 
Maahi laluNa moitahe, lawi nodohe 
dimba au bara raporewu. Mewali 
napepongkami Yesu mopaguruhe 
mampopengaa paturo. 

35Ina tampumi alo, laomohe 
topeguruNa mohungkuki, rauliangaa: 
"Guru, ide paidaa au boa, hai ina 
tampumi alo. 

36 Agina Nutudumohe tauna bosa 
lao i boea au hungku bona meholohe 
paandenda." 

37 Nauli Yesu: "Ikamu au mopaandehe." 
Rahanai topeguruNa: "Apami pae au 
kiweihe? Mogalori rongatu doi pera, bara 
handa tapopeholo roti tapopopaandehe 
tauna au node kabosanda." 

38 Nauli Yesu: "Nipeita, hangkia oguna 
roti au ara irikamu?" Karoona rapeita, 
rauli: "Lima pea oguna roti, hai rombaa 
ikane." 

39 Hangko inditi, natudumohe Yesu 
tauna bosa mohuda motobu-tobu i hehi 
au malewau. 

40 Mohudamohe motobu-tobu, ara au 
hangatu hantobu, ara wori au lima 
pulona hantobu. 

41 Roo indo, naalami Yesu roti au lima 
oguna hai ikane au rombaa, mengoa 
i langi mekakae i Pue Ala. Roo nodo, 
Nabise-bisemi roti iti, pane Naweihe 
topeguruNa bona rakira-kira i tauna 
bosa. Hai ikane au rombaa, Nakira-kiraa 
worihe ope-ope. 

42 Maandemohe ope-ope duunda 
mabuhu. 

43Roomohe maande, topeguruNa 
mogulu pentarana, hampulo hai 
rombingka au buke. 

44 Kabosanda au maande i tempo iti, 
arahe kira-kira lima sabuna tobalilo, 
barahe teimba towawine hai anangkoi. 

45 Roo indo, Yesu motudumohe 
topeguruNa moduanga moiyoru lao i 
tanda orupena rano i boea Betsaida, hai 
motuduhe tauna bosa mesule. 

46 Karoona mepalakana i tauna bosa, 
mempanaimi i bulu lao mekakae. 

47 Makaindimi, topeguruNa i tanga 
ranomohe. Agayana, Ia ara mani i lorena 
haduduaNa. 

481 tempo iti, Naita Yesu topeguruNa 
moduanga i rano, mapari rahadi mobohe, 
lawi himburu mewui mai hangko i lindo 
duanganda. Hungku mabaa, la molumao 
i wongko owai monontohihe, nodo ina 
Naliungihe. 

49 Karaitana topeguruNa ara tauna au 
molumao i wongko owai, monganga- 
ngangahe anti kalanganda, rauli: "Olou 
mai tanoana!" 

30 langamohe moita Ia. Ido hai Yesu 
mouliangaahe: "Pakaroho lalumi! 
Ineekau langa! Ikoto dide." 

71 Mesawimi i duanga hihimbela hai 
ihira, liliu mengkaroo himburu. Tingkara 
mpuuhe. 

52 Lawi kehapi bara manihe mahae 
moita tanda kuasa au Nababehi hai roti 
inona, bara mani liliu manoto i lalunda 
kahemana mpuu Yesu. Batena mani 
bata-bata lalunda mepoinalai Iria. 

53 Kahawenda i sondaka i tanda orupena 
rano, mendaulumohe hangko i duanga i 
tampo au rahanga Genesaret. 

34 pendaulunda hangko i duanga, ampu 
boea moita kaYesunami au hawe i 
tamponda. 

>> Melangkamohe lao i boea-boea au 
hungku, hai ope-ope ranganda au mahai 
rakowa raanti lao i Yesu. lumba pea 
rahadi kaarana Yesu, inditimi tauna 
moanti ranganda au mahai. 

>6 Iumba pea kalaoana Yesu, ba 
i boea mahile ba i boea au kokoi, 
moantihe ranganda au mahai rawoli i 
pobalu-balua, pane merapihe i Yesu bona 
mampetobohe wataNa, nauri wuntu 
baduNa pea. Ope-ope au mampetobo 
baduNa, liliu mpuumohe maoha. 

7 1 Hambela tempo, arahe to Parisi hai 
guru agama to Yahudi au hangko i 
Yerusale lao mampohidupaa Yesu. 

2 Tauna iti moitahe bahangkia 
topeguruna Yesu au maande agayana 
barahe hampai memando moula ada 
agama Yahudi. 

3 Anti katoYahudinda, ido hai rumihi 
pampeulainda ada toiyorunda, apa mani 
lawi ihira moula paturonda to Parisi. 
Bara manihe maande ane bara manihe 
memando moula ada. 

4 Ane mesulehe hangko i pobalu-balua, 
hangangaa mendoihe hampai hangko 
damanihe maande moula adanda. Hai 
ngkaya mani ada au ratarima hangko i 
toiyorunda au rapeulai mpuu, pandirina: 
ada mobahoi mangko, kori hai anu-anu 
au rababehi hangko i tambaga. 

> Ido hai to Parisi hai guru-guru agama 
iti mosalai Yesu, rauli: "Moapa hai 
topeguruMu barahe mampeulai adanda 
toiyorunta? Maandehe, agayana barahe 
hampai memando." 

6 Nauli Yesu: "Ane ikamu, i raoana pea 
peulami i Pue Ala! Tou mpuu lolitana 
nabi Yesaya hangkoya kana irikamu au 
manguli node: Nauli Pue Ala: 'Tauna 

itihe, i humenda pea mobilaNa, lalunda 
karao hangko Iriko. 

7 Bara mobundu penombanda Iriko, 
lawi paturonda hangko i manusia pea, 
bara paturo hangko Iriko.' 4 

8Mewali, hawana Pue Ala bara nipeulai, 
agayana rumihi mpuu pokingkimi ada 
manusia." 

?Hangko inditi, nauliangaa mbulihe 
Yesu: "Ikamu, mapande mpuukau 
mopakarao hawana Pue Ala hangko 
i katuwomi bona nipeulai pea adami 
haduduami. 

10 pandirina, i lalu Aturana Musa teuki 
node: 'Bila umamu hai inamu.' Hai 
'Hema au motunda-tunda umana ba 
inana hangangaa rapapate.' 

11 Agayana ikamu mepaturo node: 
barapi paraluu tabila inanta hai umanta 
ane tauliangaahe node: 'Apa au 
hangangaa kuweikau, kupopenombami i 
Pue Ala.' 

12 (7:11) 

13 Mewali, Ngkorana Pue Ala barari 
nipeulai, ada au nitarimami hangko i 
toiyorumi, iti peari au nipaturoahe tauna 





dy Yes 29:13 

bosa. Hai ngkaya mani babehiami au 
kadake au nodo." 

14 Roo indo, Yesu mokakio mbuli tauna 
bosa, Nauliangaahe: "Nipehadingi maroa 
bona niisa: 

15 kehapiri mampopengaa au taande, 
bara iti au mopakadakeke i peitana 
Pue Ala. Babehia au mesupa hangko i 
lalunta, itimi au mopakadakeke i peitana 
Pue Ala. 

16 Mewali, hemakau au motalinga, 
nipehadingi maroa!" 

17 Roo indo, Yesu mopalehi tauna 
bosa, hai mesua i lalu sou. TopeguruNa 
mekune Iria ba apa tunggaiana ngkora 

18 Nauliangaahe: "Bara wori pae niisa 
lempona? Paande au mesua i lalu 
nganganta, bara iti au mopakadakeke i 
peitana Pue Ala. 

19 Lawi paande iti, bara mesua i lalunta. 
Mesua pea i tainta, hai hangko inditi liliu 
tatende." (Hai lolita iti, Yesu mopakanoto 
kadana ara paande au rapalia.) 

20 Nauliangaa mbulihe Yesu: "Agayana 
babehianta, itiri au mopakadakeke i 
peitana Pue Ala, lawi babehianta mesupa 
hangko i lalunta. 

21 Lawi hangko i laluna manusia, 
mesupa hinangka pekiri au kadake, 
alana arahe au mobabehi sala i towawine 
ba tobalilo, arahe au manangka, au 
mepapate, 

22 au mebualosi, au mampokaelu anuna 
rangana, hai au mobabehi mampopengaa 
au kadake. Mepakanawohe, nakuasaihe 
peundeana lalunda au kadake, 
mahinahe, mepodongkoahe, 
mampemahilehe, hai barahe peisa 
rapaturo. 

23 Ope-ope babehia au kadake iti 
mesupa hangko i laluna manusia. Itimi 
au mopakadake tauna i peitana Pue Ala." 

24 Hangko inditi, laomi Yesu i tampo au 
hungku i kota Tirus, hai liliu mesua i lalu 
sou. TunggaiaNa bona dati raisa tauna 
kahaweNa, agayana kahaweNa bara 
peisa tewuniangi. 

251 boea iti, ara hadua towawine, hai 
anana towawine iti napesawii seta. 
Kanahadina towawine iti kaarana Yesu i 
boea, maimi Iria molingkudu i lindoNa 
merapi tulungi, nauli: "Popelohoana 
wongkoya seta au mampesawii 
anangku!" Towawine iti, bara to Yahudi, 
jami to Fenisia au hangko i tampo Siria. 

26 (7:25) 

271do hai nauli Yesu iria: "Maina 
hampai motulungi to Yahudi. Bara maroa 
mangala paandena anangkoi, hai rawei 
dike." 

28 Mehana towawine iti, nauli: "Tou 
mpuu, Pue, agayana dike au ara i woi 
meja paandea, maande worihe wuta 
paandena anangkoi au manawo hangko i 
wongko meja." 

29 Hangko inditi, nauli mbuli Yesu: 
"Kana pehanamu! Mewali, mesulemoko, 
lawi melohomi seta au mampesuangi 
anamu." 

30 Mesulemi towawine iti. Hawe i sou, 
naita maroa-roami anana i koina, lawi 
melohomi seta. 

31 Hangko indo, Yesu mopalehi kota 
Tirus mopaliliu polumaoNa moliu i kota 
Sidon, hai mesule mbuli lao i rano 
Galilea, hawe i tampo Dekapolis. 

32 Inditi, arahe tauna au moanti hadua 
tauna au bongo hai au bara peisa 
mololita. Merapihe bona Napetobo. 

33 Yesu mopatani tauna iti hangko i 
olonda tauna bosa. Karoona Napatani, 
Napopesuami karaweNa i talingana 

rombali, motinudu, hai mampetobo 
dilana tauna iti. 

34 Roo indo, mengoami i langi, hai modii 
inaona, Nauli: "Tebungkahimi!" (I lalu 
basanda to Yahudi, Nauli node: "Efata!") 

35 Mehadi mpuumi tauna iti, hai 
maluntumi dilana. Maroami pololitana. 

36 Hangko inditi, Yesu mokontohe 
tauna bosa bona inee rapololita i hema 
pea apa au mewali iti. Kehapi nodo 
kaNakontonda, bambari iti rapahawe 
pea. 

37 Tingkara mpuuhe tauna bosa, rauli: 
"Ope-ope au Nababehi, maroa. Tauna au 
bongo Napakaoha, mehadimohe! Tauna 
au bara peisa mololita, mololitamohe!" 

1 Bara mahae hangko inditi, bosa 

worimi tauna moteruhu hihimbela hai 
Yesu. Marimihe lawi bara ara paandenda. 
Ido hai Yesu mokakiohe topeguruNa, 
Nauliangaahe: 

2 "Maahi laluNgku moitahe tauna 
bosa ide. Talumi alona inde, bara ara 
paandenda. 

3 Bara turu inaoNgku motuduhe mesule 
i lalu kamariminda, laloarahe pae deade 
i rara. Lawi arahe au karao kamaianda." 

4 Rauli topeguruNa: "Hangko iumba ina 
tahumba paande au tapaandeahe, lawi 
paidaa ide boa?" 

> Napekunehe: "Hangkia oguna roti au 
ara irikamu?" Rahanai: "Pitu oguna." 

6 Hangko inditi, Natudumohe tauna 
bosa mohuda i tampo. Naalami roti 
au pitu oguna hai mekakae i Pue Ala. 
Roo indo, Nabise-bisemi hai Naweihe 
topeguruNa bona rakira-kiraahe tauna 
bosa. 

7 Ara wori bahangkia baana ikane au 
koi. Napekakaengaa wori hai Natudu 
topeguruNa mokira-kira i tauna bosa. 

8Maandemohe ope-ope duunda 
mabuhu. Karoonda maande, topeguruNa 
morampu pentarana, pitu mani 
bingkana. 

9 Kabosanda au maande i tempo iti, ba 
iba sabuna. Roo indo, Yesu motudumohe 
mesule lao i sounda, 

10 pane Ia hai topeguruNa mesawihe i 
duanganda lao i tampo Dalmanuta. 

11 Bahangkia to Parisi hawe i Yesu 
mampombehehea bona mohaoki 
kanawoaNa, rauliangaa: "Babehiangkai 
tanda kuasa bona tongawa irikami 
kahangko i Pue AlaMu." 

12 Kanahadina Yesu lolitanda, meraroa 
i laluNa, Nauli: "Moapari hai tauna au 
tuwo tempo ide mamperapi tanda kuasa? 
Kuuliangaakau, barakau ina Kupopaitaa 
tanda kuasa nodo au niperapi." 

13 Roo indo, Napalehimohe hai mesawi i 
duanga lao i tanda orupena rano. 

141 polumaonda iti, topeguruna Yesu 
bara mokatuinao moanti bakunda, 
batena pea haogu roti au ara i lalu 
duanganda. 

15 Yesu mopahave lolita ide irihira, 
Nauli: "Maroa-roakau, hai mainga- 
ingakau i raginda to Parisi hai ragina 
Datu Herode!" 

16 Agayana barahe moisa lempona lolita 
iti. Mololitamohe, rauli hadua hai hadua: 
"Ido hai Nauli nodo, lawi barake ara au 
moanti roti." 

17 Agayana naisari Yesu apa au rauli 
topeguruNa, ido hai Nauliangaahe: 
"Moapa hai nipololita liliu kadami moanti 
roti? Bara mani niisa lempona? Bara 
pae manoto pekirimi? Bosa belana 
nihadi paturoNgku, hai bosa belana niita 
kuasaNgku. Momata hai motalingatokau, 
agayana bara niisa apa au niita hai au 
nihadi. Bara pae nikatuinao 

18 (8:17) 

19 roti au lima oguna au Kubise-bise 
mopaandehe tauna au lima sabuna? Hai 
hangkia bingkana pentarana au nigulu?" 
Rahanai topeguruNa: "Hampulo hai 
rombingka." 

20 Napekune mbuli Yesu: "Hai roti 
au pitu oguna Kupaandehe tauna au 
iba sabuna, hangkia wori bingkana 
pentarana au nigulu?" Rauli: "Pitu 
bingkana." 

21 Nauliangaa mbulihe: "Bara mani 
pae niisa apa au kutudungiakau hai 
kupaturoakau ide?" 

22 Hangko inditi, hawemohe i boea 
Betsaida. Inditi, arahe tauna au moanti 
hadua tobilo i Yesu. Merapihe bona 
Napetobo. 

23 Yesu mokingkimi tayena, hai Nanini 
lao i raoa boea. Natinuduhi matana 
hai Napetobo. Roo indo, Napekune: 
"Aramoko peisa moita ba apa-apa 
ide-ide?" 

24 Tobilo iti metotoki, hai nauli: "Kuita 
tauna molumao mogawu-gawu nodo 
kau." 

25 Hangko inditi, Napetobo mbulimi 
matana, hai Natudu metotoki. Maoha 

mpuumi matana. Ope-ope au naita, 
tongawami. 

26 Roo indo, Yesu motudu mesule lao 
i souna, Nauliangaa: "Mesulemoko lao 
i soumu, agayana ineeko mesua i lalu 
boea." 

27 Yesu hai topeguruNa lao i boea 
au hungku i kota Kaisarea Pilipi. I 
tanga rara, Yesu mekune irihira, Nauli: 
"Moula pangulinda tauna bosa, Iko ide 
hemaNa?" 

28Rahanai topeguruNa: "Arahe au 
manguli Yohane Toperiu tuwo hule. Ara 
worihe au manguli nabi Elia. Ara worihe 
au manguli Oyo hadua nabi au tuwo 
hangkoya." 

29 Napekune mbulihe, Nauli: "Ane 
pelambiami, Iko ide, hemaNa?" Nahanai 
Peturu: "Oyomi Datu Topehompo!" 

30 Hangko inditi, nauliangaahe 
Yesu: "Inee hampai niuli i hema pea 
kahemaNgku." 

31 Roo indo, napepongkami Yesu 
mopaguru topeguruNa apa au hangangaa 
mewali i wataNa, Nauliangaahe: "Iko 
Ana Manusia hangangaa molambi 
ngkaya kapari. Ina rasapuakaNa totosae 
boea, kapala-kapala tadulako menomba 

hai guru-guru agama. Ina rapapateNa, 
agayana i kataluna alona ina tuwo 
huleNa." 

32 Ope-ope iti Napakanotoahe. Agayana 
Peturu modiimi Yesu i holana hai 
nakambaroa. 

33 Yesu membalilimi mototoki 
topeguruNa, hai mampokarumpu Peturu, 
Nauliangaa: "Pelohoko Datu Tokadake! 
Pekirimu iti pekiri manusia, bara pekirina 
Pue Ala." 

34 Roo indo, Yesu mokakio tauna 
bosa bona moteruhuhe hihimbela hai 
topeguruNa, Nauliangaahe: "Hema au 
mampeinao meula Iriko, hangangaa 
mokabaha peundeana haduduana hai 
mohalea kau popakuana. Ane nodo, 
hangko peisari meula Iriko. 

35 Hema au mokabaha peundeana 
haduduana anti peulana Iriko hai anti 
Ngkora Marasa, kehapiri rapapate, iami 
au molambi katuwo maroa. Agayana 
hema au mampeulai peundeana 
haduduana bara molambi katuwo maroa. 

36 Apa bunduna morampu ope-ope 
peawa i dunia, ane barake molambi 
katuwo maroa i alo pobotusi. 

37 Lawi bara ara au peisa taintolohia 
katuwo maroa iti. 

38 Maidakau i olonda tauna au kadake 
hai au bara meula Iriko. Agayana hema 
au maea mopangaku peulana Iriko hai 
mampokaea paturoNgku, Iko wori ina 
maea mopangaku kaiana topeulaNgku 
ane hawe huleNa hangko i suruga. I 
tempo iti, Iko Ana Manusia ina mendaulu 
mai hangko i suruga hihimbela hai 
malaeka au malelaha, hai ina meawaNa 
anti kuasana UmaNgku." 

1 Nauli mbulimi Yesu: "Nipehadingi 

maroa apa au Kuuliangaakau ide: 
arakau inde au bara ina mate hangko 
damani niita Pue Ala moparenta hai 
kuasaNa." 

2Ini alona hangko inditi, Yesu moanti 
talu topeguruNa mempanai lao i wongko 
bulu au mapangka. TopeguruNa au talu 
iti jami: Peturu, Yakobu hai Yohane. Au 
ara i tempo iti, Yesu pea hai topeguruNa 
au talu iti. Tanganda inditi, mobalimi 
lenggena Yesu. 

3HampiNa mewali bula mengkila- 
ngkila, bara ara hadua tauna i dunia 
ide au peisa mobahoi badu duuna nodo 
pengkilana. 

4Unga pea topeguruNa moita worihe 
rodua nabi au mololita hihimbela hai 
Yesu. Nabi au rodua iti iami: Musa hai 
Elia. 

> Hangko inditi, Peturu mouliangaa 
Yesu: "Guru, maroa mpuu ane maidake 
inde. Agina kibabehi talu oguna 
bambaru: haogu Irio Pue, haogu i Musa, 
hai haogu wori i Elia." 

6 Katouana, bara woya naisa Peturu apa 
au nauli iti anti kalanganda. 

7Unga pea, hawemi gawu 
mobalungkuhihe, hai hangko i lalu 
gawu iti rahadimi hambua wotu 
au manguli: "Ia idemi AnaNgku au 
Kupokakaya. Nipehadingi lolitaNa!" 

S Hai i tempo iti wori, metotokihe 
mantoleli, barapi ara tauna ntanina 
hihimbela hai ihira, haduduaNa pearai 
Yesu. 

9 Pendaulunda hangko i wongko bulu 
iti, Yesu mouliangaahe: "Inee hampai 
niuli-uli i hema pea apa au niita inona, 
hangko damaniNa Iko Ana Manusia 
rapatuwo hule hangko i kapate." 

10 Hawana iti rapeulai mpuuhe, bara 
rapololita i hema pea apa au mewali 
inona. Agayana i olonda topeguruNa 

iti, mombekune-kunemohe ba apa 
tunggaiana Yesu mouli kaina mearoNa 
hule hangko i kapate. 

11Hai mekunemohe i Yesu, rauli: 
"Wulingkai. Moapari hai rauli guru 
agama, nabi Elia hangangaa hawe iyoru, 
hangko haweri Datu Topehompo?" 

12 Nahanaihe: "Tou mpuu. Elia 
hangangaa hawe iyoru, lawi ia au 
mopasilolonga hinangkana. Agayana 
noumba Iko Ana Manusia? Moapa hai 
teuki i lalu Sura Malelaha ina molambiNa 
ngkaya kapari hai rakakabosaiNa tauna? 

13 Agayana Kuuliangaakau, hawemi 
nabi Elia, hai tauna moewa ia moula 
peundeanda, nodo au teuki i lalu Sura 
Malelaha." 

14 Roo indo, Yesu hai topeguruNa au 
talu iti mesulemohe hangko i wongko 
bulu mampohidupaa topeguruNa au 
ntanina. Kahawenda inditi, moitahe 
bosa tauna au motoleliki topeguruNa, 
hai bahangkia guru agama tanganda 
mombehahanai hai ihira. 

15 Karaitana tauna bosa oloumi mai 
Yesu, tingkaramohe hai melangkahe lao 
mampohidupaa. 

16 Yesu mekune irihira: "Apa au 
nipombehehei hai guru-guru agama iti?" 

17 Hadua hangko i tauna bosa iti 
manguli: "Guru, ide wokoya anangku 
kuanti bona Nupakaoha. Bara peisa 
mololita lawi napesuangi tokadake. 

18 Ane napesuangi tokadake, madungka 
i tampo, mowire ngangana, mokei-kei 
bagana, hai makodo watana. Kuperapimi 
i topeguruMu bona mampopelohohe 
tokadake iti, agayana bara rabuku." 

19 Nauli Yesu: "Noumbarikau dide? 
Moapari pane bara mani maroho 
pepoinalaimi? Hangkia mani kamahaena 
ina hihimbelaNa hai ikamu? Hangkia 
mani kamahaena hangangaa Kutaha 
peewami? Anti mai anangkoi iti!" 

20 Raanti mpuumi anangkoi iti i 
Yesu. Kanaitana tokadake iti Yesu, ia 
mampoporada-rada watana anangkoi iti 
duuna madungka hai tepalumba i tampo, 
hai mowire ngangana. 

21 Mekune Yesu i umana anangkoi iti, 
Nauli: "Hangkiami kamahaena narumpa 
haki ide?" Nauli umana: "Hangko i 
kaanangkoina mani. 

22 Bosa belana tokadake modungka 
watana i lalu api ba i lalu owai 

napeinao mopapate. Ane Nubuku 
Guru, Nupokaahingkai hai Nutulungi 
wongkamia!" 

23 Nauli Yesu: "Moapari hai nuuli 'Ane 
Kubuku?' Ope-ope peisa mewali i tauna 
au mepoinalai." 

24 Nahanai umana anangkoi iti 
masisimbuku: "Mepoinalaimona, Pue! 
Tulungi wongkoya, lawi iko ide makura 
pepoinalaingku." 

25 Kanaitana Yesu bosa tauna melangka 
mai moteruhu, la mampohawaami 
tokadake iti, Nauli: "Ee tokadake au 
mepabongo hai mepantuli! Peloho 
hangko i anangkoi iti, hai ineemoko 
mesua hule." 

29 Monganga-nganga tokadake, 
mampoporada-rada anangkoi iti, pane 
melohomi. I pelohona tokadake, barapi 
mokale-kale anangkoi iti, nodomi au 
mate, alanda bosa tauna manguli: 
"Matemi!" 

27 Agayana Yesu mokingki tayena 
motulungi mearo. Mearo mpuumi 
anangkoi iti. 

28 Roo indo, Yesu hai topeguruNa 
paduhe hangko inditi mesua i lalu sou. 
Pesuanda, mekunemohe topeguruNa 

iria, rauli: "Guru, moapari hai bara 
kibuku mampopeloho tokadake iti 
inona?" 

29 Nahanaihe: "Tokadake au nodo bara 
peisa rapopeloho hai kapande apa-apa, 
batena pea hai pekakae." 

30 Roo indo, Yesu hai topeguruNa 
meangka hangko inditi mopaliliu 
polumaonda moliu i tampo Galilea. 
Tunggaiana Yesu bona dati raisa tauna 
bosa kaiumbaNa, 

31|awi i tempo iti, Napeinao pea 
mopaguru topeguruNa. Nauliangaahe: 
"Iko Ana Manusia, ina rahuhuNa i kuasa 
manusia. Ina rapapateNa, agayana i 
kataluna alona, ina tuwo huleNa." 

32 Agayana topeguruNa barahe moisa 
tunggaiana lolitana Yesu, hai bara worihe 
bai mekune Iria. 

33 Hawemohe i boea Kapernaum. I 
lalu sou, mekunemi Yesu i topeguruNa, 
Nauli: "Apari au nipololita liliu i tanga 
rara inona?" 

34Barahe mehana, lawi au 
rapombehehei i tanga rara iami: 
ba hema au meliu kamahilena tuwona i 
olonda. 

35 Mewali, mohudami Yesu hai mokakio 
topeguruNa au hampulo hai rodua, 
Nauliangaahe: "Hema au mampeinao 
bona meliu kamahilena tuwona 
hangangaa mengkaiwoi laluna hangko i 
ope-ope rangana, hai hangangaa mewali 
topekadipura i ope-ope rangana." 

39 Roo indo, Naalami hadua anangkoi, 
Napopeangka i olonda. Nakalapuimi 
anangkoi iti, Nauli i topeguruNa: 

37 "Hema au modoko hadua tauna 
nodo anangkoi ide anti peulana Iriko, 
lempona Ikomi au nadoko. Hai hema 
au modokoNa, bara Iko pea au nadoko, 
agayana modoko wori Pue Ala au 
motuduNa." 

38 Roo indo, nauli Yohane: "Guru, ara 
kiita hadua tauna au mampopeloho seta 
i lalu hangaMu, agayana kikonto lawi ia 
bara meula irikita." 

39 Nauli Yesu: "Inee rakonto, lawi 
tauna au mobabehi tanda kuasa i lalu 
hangaNgku, barahe ina mokakabosai 
wataNgku. 

40 Tauna au barake moewa, lempona 
ihirami au hihimbela hai ikita. 

41 Bona niisa: hema pea au 
motulungikau anti peulami i Kerisitu, 

ina molambi hurungina i alo au ina 
mai. Kehapiri owai ntoo pea naweikau 
anti peulami i Kerisitu, ia ina molambi 
hurungina hangko i babehiana au maroa. 

42 Agayana hema au mopakanawo 
hadua anangkoi au nodo anangkoi ide 
alana barapi mepoinalai Iriko, ina rumihi 
mpuu pehukuna Pue Ala i tauna iti. 
Aginami hambua watu pogjilia au mahile 
ratoe i tambolona hai watana ratende i 
tanga tahi. 

43 Maroa-roakau bona ineekau madosa. 
Ane pandirina tayemu hambali au 
moantiko madosa, nubohoki peami. 
Agina hambali pea tayemu, asala 
molambiko katuwo maroa hihimbela hai 
Pue Ala. Aginami nodo, pane rombali 
tayemu, agayana kahopoana ratenderiko 
i lalu api naraka au rore liliu. 

44 [Inditi, api rore liliu, hai tabulu bara 
peisa mate. | 

45 Ane pandirina bitimu hambali 
moantiko madosa, nubohoki peami. 
Agina hambali pea bitimu, asala 
molambiko katuwo maroa hihimbela hai 
Pue Ala. Aginami nodo, pane rombali 
bitimu, agayana kahopoana ratenderiko 
| lalu naraka. 

46 [Inditi, api rore liliu, hai tabulu bara 
peisa mate. | 

47 Hai ane pandirina matamu hambali 
moantiko madosa, nudungkiki peami. 
Agina hambali pea matamu hai mewaliko 
taunana Pue Ala i lalu poparentaNa. 
Aginami nodo, pane rombali matamu, 
agayana kahopoana ratenderiko i lalu 
api naraka. 

#8Inditi, api rore liliu, hai tabulu bara 
peisa mate. 

49 Moula Aturana Musa, ope-ope paande 
au rapopenomba i Pue Ala hangangaa 
rapamalelaha hai bure. Nodo wori 
ope-ope tauna hangangaa rapamalelaha 
hai api. 

>0 Bure, mobundu ntepuu. Agayana 
ane matawaami, peisa pae rapakebure 
hule? Nodo wori, ikamu au meula Iriko 
hangangaa nodokau bure: lempona, 
inee nipogiangaa pepoinalaimi mewali 
malede. Hangangaa mohintuwukau." 

1 O 1 Meangkami Yesu hangko inditi 

lao i tampo Yudea hai i tampo au 
ara i tanda orupena owai Yarade. Bosahe 
tauna mai motoleliki, hai Ia mopaturohe 
nodo biasana. 

2 Ara bahangkia to Parisi au mai 
mohaoki kanawoana Yesu, rapekune: 
"Moula atura agamanta, ba peisa mpuu 
tobalilo mogaa hai towawinena?" 

3 Nauli Yesu: "Parenta apa au naweikau 
nabi Musa?" 

#Rahanai to Parisi: "Musa mopaliu 
tobalilo mampogaaki towawinena, asala 
nababehi hampai sura mpogaa." 

> Nauli Yesu: "Anti kamatuana lalumi, 
Musa mouki hai mopahaweakau parenta 
iti. 

6 Agayana hangko i pewaliana dunia, i 
tempona Pue Ala mampopewali manusia, 
la mampopewali hadua tobalilo hai 
hadua towawine. 

''Ido hai hadua tobalilo hangangaa 
mopalehi umana hai inana, hai tuwo 
hihimbela hai towawinena, 

8 bona au rodua iti mewalihe hawata- 
wata.' Mewali, i peitana Pue Ala, 
tohamboko iti barapohe rodua, agayana 
mewalihe hadua. 

?Ido hai Kuuliangaakau, apa au 
napahintuwumi Pue Ala, bara mpuu 
peisa nagaa manusia." 

10 Roo indo, Yesu hai topeguruNa 
mesua i lalu sou. Tanganda i lalu sou, 

topeguruNa mekune mbulihe Iria kana i 
ada mpogaa. 

11 Yesu mouliangaahe: "Hema 
au mampogaaki towawinena hai 
motambi hai towawine ntanina, 
lempona mobualosi towawinena au 
nguru-nguruna. 

12 Nodo wori towawine au mampogaaki 
tobalilona hai motambi hai tobalilo 
ntanina, mebualosi wori." 

13 Hambela tempo, arahe tauna au 
moanti ananda i Yesu bona Napetobohe 
hai Nawatihe. Agayana topeguruNa 
mokarumpuimohe tauna iti. 

14 Kanaitana Yesu apa au rababehi, 
la mokarumpuihe topeguruNa, Nauli: 
"Pogiangaamohe anangkoi mai Iriko. 
Ineehe nikonto, lawi tauna au nodohe 
anangkoi ide ina mewali taunana Pue Ala 
i lalu poparentaNa. 

15 Tou mpuu lolitaNgku ide: ane 
barakau mengkoru i Pue Ala nodo hadua 
anangkoi, barakau ina mewali taunaNa i 
lalu poparentaNa." 

16 Karoona mololita nodo, 
Nakalapuimohe anangkoi iti, Nawoli 
tayeNa i tanoananda hai Nawatihe. 

17 Ina meangka mbulimi Yesu mopaliliu 
polumaoNa, unga pea ara hadua tauna 
au melangka mai Iria, liliu molingkudu 
i lindoNa, hai mekune, nauli: "Guru au 
maroa, apa au hangangaa kubabehi 
bona molambina katuwo maroa au bara 
mokahopoa?" 

18 Nauli Yesu: "Moapa hai nuuli Iko ide 
tauna au maroa? Bara ara hadua tauna 
au maroa, batena pea Pue Ala. 

19 Nuisa mpuu hawa au teuki i lalu 
Aturana Musa: 'Inee mepapate, inee 
mebualosi, inee manangka, inee 
mosabiki dongko, inee mebagiu, hai 
nubila inamu hai umamu." 

20 Nauli tauna iti: "Guru, ope-ope 
hawa iti, aminami kupeulai hangko i 
kaanangkoiku mani." 

21 Yesu mototoki hai maahi laluNa, 
pane Nauliangaa: "Ara mani hampaka 
au hangangaa nubabehi. Laomoko 
hampai mampobalu anu-anumu, hai 
holona nuweihe tauna au meahi-ahi 
tuwonda. Ane nodo nubabehi, ina mahile 
hurungina au nuhumba i lalu suruga. 
Roo indo, maimoko meula Iriko." 

22 Kanahadina lolitana Yesu, mapari 
laluna hai padumi, lawi ngkaya 
anu-anuna. 

23Yesu mototoki topeguruNa au 
meangkahe mantoleli, hai Nauliangaahe: 
"Mapari mpuu tauna au pebuku mewali 
taunana Pue Ala i lalu poparentaNa." 

24Rapotingkara topeguruNa mohadi 
lolitaNa iti, ido hai Yesu mouliangaa 
mbulihe: "AnaNgku, mapari mpuu 
mewali taunana Pue Ala i lalu 
poparentaNa. 

25 Mamura mani hambaa onta mesua 
i kalolu gigiu, pane topebuku mewali 
taunana Pue Ala i lalu poparentaNa." 

29 Karahadina topeguruNa lolitana Yesu, 
rapotingkara mpuu, rauli: "Oo, ane 
nodori, hema pae au nabuku molambi 
katuwo maroa au bara mokahopoa?" 

27 Yesu mototokihe, Nauli: "Ane 
manusia, bara nabuku molambi katuwo 
maroa i lalu suruga. Agayana ane i Pue 
Ala, peisa mewali, lawi bara ara au bara 
nabuku Pue Ala." 

28 Hangko indo, nauli Peturu: 
"Noumbami ikami? Kipalehimi 
hinangkana bona kiulaKo." 

29 Nauli Yesu: "Bona niisa: hema au 
mopalehi halaluna, inana ba umana, 
anana ba souna ba bondena anti peulana 
Iriko hai anti Ngkora Marasa, 

30 batena ina molambi hurungina au 
mahile. I dunia ide ina molambi hangatu 
belana kangkayana souna, halaluna, 
inana, anana, bondena, hai molambi 
wori pepopeahi-ahi. Hai i alo pobotusi, 
batena ina molambi katuwo maroa au 
bara mokahopoa. 

31 Agayana bosa tauna au tepaiyoruami 
tuwonda ide-ide ina mewali tepaibokoa 
i alo au ina mai. Hai bosa wori tauna au 
tepaibokoa tuwonda ide-ide ina mewali 
tepaiyorua i alo au ina mai." 

32 Yesu hai topeguruNa mopaliliu 
polumaonda lao i Yerusale. Yesu lao 
iyoru, topeguruNa i boko. Tingkarahe 
topeguruna hai langahe tauna bosa au 
meula i boko. Ido hai Yesu mokakio 
mbulimi topeguruNa au hampulo hai 
rodua Napatanihe, hai Nauliangaahe apa 
au hangangaa mewali i wataNa. 

33 Nauli: "Nipehadingi maroa! Ide-ide 
laomoke monontohi Yerusale. Inditimi, 
Iko Ana Manusia ina rahuhuNa i kapala- 
kapala tadulako menomba hai guru-guru 

agama, hai ina rabotusi bona rahuku 
mateNa. Roo indo, ina rahuhuNa i tauna 
au barahe to Yahudi. 

34Ina rakakabosaiNa, ratinuduhiNa, 
rawombeNa, hai rapapateNa. Agayana i 
kataluna alona, ina tuwo huleNa." 

35 Roo indo, Yakobu hai Yohane, 
anana Sebedeus, mohungkuki Yesu, 
rauliangaa: "Guru, ara hampaka au 
kipeinao kiperapi hangko Irio." 

36 Nauli Yesu: "Apa au niperapi Iriko?" 

37Rahanai: "Ane mewaliKo Datu 
au meawa, nupaliungkai mohuda 
hai moparenta hihimbela hai Oyo, 
hadua tanda i koanaMu, hadua tanda i 
kabeoMu." 

38 Nauliangaahe Yesu: "Bara pae niisa 
apa au niperapi? Nibuku pae mohalea 
kapari au hangangaa Kuhalea? Ba nibuku 
mantodiha au ina Kutodiha?" 

39Rahanai Yakobu hai Yohane: 
"Kibuku!" Nauli Yesu: "Tou, hangangaa 
nihalea mpuu kapari nodo au Kuhalea, 
hai ina nitodiha apa au Kutodiha. 

40 Agayana bara Iko au mopakanoto 
hema au mohuda tanda i koanaNgku 
hai tanda i kabeoNgku. Batena pea 
UmaNgku au mopakanoto." 

41 Karahadina topeguruNa au hampulo 
pamperapinda Yakobu hai Yohane iti, 
rumpumohe. 

421do hai Yesu mokakio ope-ope 
topeguruNa, Nauliangaahe: "Niisato 
kamakancana poparentanda tauna 
au bara moisa Pue Ala moparentai 
tauna bosa. Tauna au mahile lantinda 
mopari-pari tauna bosa mampeulai 
hawanda. 

43 Agayana ikamu, inee nodo babehiami! 
Hema au mampeinao mapangka lantina 
hangangaa mewali hampai nodo hadua 
topekadipura. 

44 Hai hema au mampeinao mahile 
hangana hangangaa mewali hampai 
nodo hadua hawi i ope-ope rangana. 

43 Mogalori Iko Ana Manusia, bara 
tunggaiaKu mai i dunia ide bona 
mewaliNa topohawa. KamaiNgku ide, 
bona mewaliNa hawi, hai mokiraNa 
wataNgku rapapate mohuru salanda 
bosa tauna." 

46 Yesu hai topeguruNa hawe i boea 
Yeriko. Kapadunda hangko i boea iti, 
bosa tauna meula irihira. I wiwi rara, 
mohudami hadua tauna au bilo merapi- 

rapi. Hangana Bartimeus (lempona: 
Anana Timeus). 

47 Kanahadina Bartimeus kaYesuna to 
Nasare au moliu, meraroami, nauli: 
"Yesu pemuleana Datu Daudi! Pokaahi 
wongkoya!" 

48 Bosa tauna mampokarumpu, 
rauliangaa: "Mandiiko!" Agayana to bilo 
iti monganga-nganga pea masisimbuku: 
"Pemuleana Datu Daudi, pokaahi 
wongkoya!" 

49 Mengkaroomi Yesu, Nauli: "Kakio 
mai!" Rakakiomi tobilo iti, rauliangaa: 
"Patinda lalumu! Meangkamoko, lawi 
Nakakiomoko!" 

30 Meangkami tobilo iti mokabaha 
komona i rara, hai hoholiga lao i Yesu. 

31 Napekune Yesu iria: "Apa au nuunde 
Kubabehiako?" Nahanai tobilo iti: "Guru, 
kuunde wongkoya bona meitana!" 

32 Nauli Yesu: "Laomoko. Anti 
pepoinalaimu Iriko, Kupakaohamoko!" 
Unga pea meita, hai meula i Yesu. 

1 1 1 Hungkumohe i kota Yerusale, 

hawehe i boea Betpage hai 
Betania i Bulu Saitun. Inditi, Yesu 
motudumi rodua topeguruNa moiyoru, 

2Nauliangaahe: "Laomokau i boea 
au talindo. Ane hawekau inditi, ina 
niita hambaa ana kalide au tetaka, au 
bara mani hambela rapodara. Nikakahii 
kolorona hai niantiaNa mai. 

3 Ane ara tauna mekune irikamu moapa 
hai nikakahi, niuliangaahe node: 'Lawi 
naparaluu Pue, Napebolo hampai hai ina 
Napopesule pea." 

4Kalaondami topeguruNa au rodua iti, 
rahumba mpuumi hambaa ana kalide au 
tetaka i wiwi rara hungku i baba sou. 
Tanganda mokakahi kolorona, 

3tauna au meangkahe inditi mekune 
irihira: "Moapa hai nikakahi kalide ide?" 

6 Rahanai nodo au nauliangaahe Yesu 
inona. Karahadina tauna iti lolitanda, 
rapogiangaamohe moanti kalide iti. 

7 Kalide iti raanti lao i Yesu hai ralampii 
hai badunda. Roo ralampii, mesawimi 
Yesu. 

8Laomohe monontohi Yerusale. Bosa 
tauna meula Iria, arahe au moiyoru, ara 
worihe au i boko. Bosahe au mowoke 
hampinda i tanga rara au napoliungi 
Yesu, hai hantanga worihe lao mangala 
daangkau i bonde rawoke i tanga rara, 
tanda pampomahilenda Yesu. Tauna au 

bosa iti, monganga-nganga liliuhe, rauli: 
"Tetoyami Pue Ala! Pue Ala mowati tauna 
au mai i lalu hangaNa! 

9(11:8) 

10 Pue mowati poparentaNa. Ia ina 
moparenta nodo Datu Daudi, toiyorunta 
hangkoya. Tetoyami Pue Ala au indora i 
suruga!" € 

11 Kahawena Yesu i kota Yerusale, 
liliu mesua i lalu Souna Pue Ala. Inditi 
la moparesa mantoleli. Roo indo, 
lawi ina kaindimi, mesule mbulimi hai 
topeguruNa au hampulo hai rodua laohe 
maturu i boea Betania. 

1? Kahalona, padu mbulimohe hangko 
i Betania lao i Yerusale. I tanga rara, 
marimimi Yesu. 

13 Karao mani, Naitami hampoa kau 
ara au marumba tawena. Laomi i kau iti 
bona Napeita ba ara wuana. Agayana 
bara huba haogu wuana, lawi bara mani 
tempona mowua. 

141do hai Yesu moganemi kau iti, 
Nauliangaa: "Mepongka alo ide, barapi 
ara hadua tauna au ina moande wuamu.' 
Rahadi topeguruNa lolitaNa iti. 

15 Hawe mbulimohe i Yerusale, laomi 
Yesu i tabangaa Souna Pue Ala. Inditi, la 
mampopelohomohe tauna au mobalu- 
balu. Nadungkami mejanda topointolohi 
doi, hai Nadungka wori pohudaanda 
topobalu-balu tadasi manggebodo. 

16 Bara Napaliu tauna moanti anu- 
anunda moliu i tabangaa Souna Pue 
Ala. 

17 Roo indo, Ia mopaturohe, Nauli: 
"Bara pae niisa apa au teuki i lalu 
Sura Malelaha? Pue Ala manguli node: 
'SouNgku ina mewali sou pekakaea 
au rapake tauna hangko i humalele 
dunia." Agayana ikamu, nipopewaliri sou 
pogulua topanangka!" f 

18 Karahadina kapala-kapala tadulako 
menomba hai guru agama apa au 
nababehi Yesu iti, mohaokimohe 
rara mopapate. Langahe Iria, lawi 
ope-ope tauna matanahe mampehadingi 
paturoNa. 

19 Ina kaindimi, Yesu hai topeguruNa 
paduhe hangko i kota Yerusale. 

20 Kahalona madondo-dondo, lao 
mbulimohe i Yerusale. I tanga rara, 

moitahe kau ara au nagane Yesu. 
Matemi, bangi hawe i uakana. 

21 Nakatuinaomi Peturu lolitana Yesu. 
Ido hai mouliangaa Yesu: "Guru! Peita 
pae kau ara au Nugane iti, bangimi!" 

22 Nauli Yesu: "Mepoinalaimokau i Pue 
Ala! 

23 Tou mpuu au Kuuliangaakau: 
ane rapana niuliangaa bulu iti: 
'Teangkamoko, pengkanawo i lalu tahi!' 
batena ina mewali asala bara bata-bata 
lalumi hai nipoinalai mpuu apa au niuli. 

24 Mewali, nipehadingi lolitaNgku 
ide: ane mekakaekau mamperapi ba 
apa-apa, nipoinalaimi kanaweimi Pue Ala 
apa au niperapi, hai batena nitarima. 

25 Ane mekakaekau hai ara rangami au 
nipakoi inaona, niampungi hampai, bona 
Umami au ara i suruga moampungi wori 
salami. 

29[Agayana ane bara niampungi 
rangami, Umami au i suruga bara wori 
ina moampungi salami. ]" 

27 Hawe mbulimohe Yesu hai 
topeguruNa i Yerusale. I temponda 
molulumao i tabangaa Souna Pue Ala, 
hawemohe kapala tadulako menomba, 

guru agama hai totosaenda to Yahudi au 
ntanina. 

28 Mekunehe i Yesu, rauli: 
"Nuuliangaangkai, hangko iumba 
kuasaMu mobabehi ope-ope iti i Souna 
Pue Ala. Hema au moweiKo kuasa iti?" 

29 Nahanai Yesu: "Ara wori hampaka 
pampekuneKu irikamu. Ane nihanaiNa, 
hangko kuuliri kahemana au moweiNa 
kuasa mobabehi ope-ope iti. 

30 Hangko iumba kuasana Yohane 
Toperiu moriu tauna? Hangko i Pue Ala, 
ba hangko i manusia?" 

31 Mololitamohe tadulakonda to Yahudi 
iti, rauli hadua hai hadua: "Noumbami 
katahanaina? Ane tauli hangko i Pue 
Ala kuasaNa, ina Nauliangaake: 'Ane 
nodo, moapari hai barakau mepoinalai i 
Yohane?' 

32 Agayana mapari wori ane tauli 
hangko i manusia pea kuasana." 
Tadulakonda to Yahudi iti langahe 
mopakoi Yohane Toperiu datihe raewa 
tauna bosa, lawi ope-ope tauna manguli 
Yohane iti hadua nabi. 

33 Mewali, rahanai: "Bara kiisa." Ido 
hai Yesu mouliangaahe: "Ane nodo, 

bara worikau ina Kuuliangaa kahangko 
lumbana kuasaNgku mobabehi iti." 

1 2 1 Roo indo, Yesu mopahawemi 
hampaka ngkora pandiri i 
tadulakonda to Yahudi, Nauli: "Ara hadua 
tauna au motudai bondena hai anggoro. 

Tauna iti mokadipura bondena bona 
rawala mantoleli. Nakaemi tampona 
mobabehi kalolu popiengaa anggoro. 
Naaro worimi bambaru pokampaia. Roo 
indo, nasaromohe bahangkia tauna 
mokampai, hai ia laomi modaga i tampo 
au karao. 

2Hawemi tempona mopupu wua 
anggoro, napohawaami hadua hawina 
lao merapi kirana hangko i topokampai 
bondena. 

3 Agayana topokampai iti mohakami 
hawina, rapapahai hai rapopasule mbero. 
“Roo indo, ampu bonde iti 
mampohawaa mbulimi hadua hawina. 
Hawe inditi, rapapahai wori duuna bela 
waana, ratunda-tunda hai rapopeloho. 

> Hangko indo, natudu mbulimi hadua 
hawina. Hawe inditi, rapapateri. Batena 
nodo haha karababehinda i ope-ope hawi 
au natudu: arahe au rawombe-wombe, 
arahe au rapapate. 

6Barapi ara au ntanina au peisa natudu 
ampu bonde iti, batena rai anana 
haduduana au napokakaya. Kahopoana 
anana iti natudumi lao i topokampai 
bondena. Nauli ampu bonde i laluna: 
'Batena ina rapengkorui.' 

7 Agayana, i karaitana topokampai 
bonde anana iti, mogombomohe, rauli: 
'Oloumi mai anana, ia au ina mewali 
ampu bonde ide. Agina tapapate, hai 
taala bondena hai ope-ope ihina.' 

8Mewali, rahaka mpuumi anana iti, 
rapapate hai ratende i raoa bonde." 

3 Roo indo, napekune Yesu: "Mewali, 
apa au ina nababehi ampu bonde iti? 
Batena mai mopapate topokampai 
bondena, hai bondena ina naweihe tauna 
ntanina. 

10 Bara mani pae nibasa lolita ide i lalu 
Sura Malelaha au manguli node: 'Watu 
au ratende topoaro sou, watu iti au 
mewali pohudaa sou. 

11 Tti mewali moula peundeana Pue Ala, 
hai maroa ntepuu apa au nababehi Pue 
Ala iti!'" 9 

12 Karahadina tadulakonda to Yahudi 
lolitana Yesu, rapeinaomi mohaka lawi 

raisa kaihirana au Natunggai hai ngkora 
pandiri iti. Agayana barahe bai mohaka, 
lawi mampokalangahe tauna bosa. 
Mewali, padumohe. 

13 Hangko inditi, tadulakonda to Yahudi 
motudumohe bahangkia to Parisi 
hai taunana Datu Herode lao i Yesu. 
Tunggaianda, rapeinao mopakanawo hai 
pampekunenda. 

14 Kahawenda i Yesu, rauliangaa: 
"Guru, kiisa kaOyona tauna au manoto. 
MepaturoKo i katou-touana moula 
peundeana Pue Ala. Bara Nupeulai ba 
hema pea, lawi baraKo mampopontani 
tauna. Ido hai kipekuneKo: moula atura 
agamanta, ba hangangaa mobayarike 
asele i Kaisar, ba bara?" 

15 Naisa Yesu tunggaiana lalunda au 
tewuniangi. Ido hai Nauliangaahe: 
"Moapa hai nihaoki kanawoana 
pololitaNgku? Anti mai doi au biasa 
nipopobayari asele bona Kuita." 

16 Hangko inditi, rahuhua hampeka 
doi pera. Nauli: "Lenggena hema hai 
hangana hema au ara i doi ide?" 
Rahanai: "Lenggena hai hangana Kaisar." 

17 Nauli Yesu: "Ane nodo, wei Kaisar 
apa au hintoto rawei Kaisar, hai wei 

Pue Ala apa au hintoto rawei Pue Ala." 
Tingkaramohe mohadi pehanaNa iti. 

18 Roo indo, arahe bahangkia to Saduki 
au hawe i Yesu. To Saduki iti iami 
tadulako agama Yahudi au manguli 
tauna au mate bara ina rapatuwo hule. 

19 Kahawenda to Saduki iti, mohaokihe 
kanawoana Yesu, rauliangaa: "Guru, 
nabi Musa mouki i lalu sura atura 
agamanta node: ane hadua tobalilo 
mate agayana bara ara anana, halaluna 
hangangaa mampotambia bembana, 
bona ara pemuleana. 

20 Mewali, arahe pitu topohalalu, 
ope-opehe tobalilo. Au towutu motambi. 
Bara mani woya ara anana, matemi. 

21 Adina mampotambia bembana. Bara 
wori moana, matemi. Nodo wori au 
mewali i kataluna, 

22 duuna hawe i kapituna. Matemohe 
ope-ope hai bara ara ananda. 
Kahopoana, mate worimi towawine iti. 

23 Mewali, i alo pobotusi, ane tou-tou 
tuwo hule ope-ope tomate, hemami 
ampuna towawine iti? Lawi pitumohe au 
mampotambia.” 

24 Nahanai Yesu: "Sala mpuu pekirimi 
iti, lawi bara niisa ihi Sura Malelaha, bara 
wori niisa kuasana Pue Ala. 

25 Lawi ane tuwo hulemohe tauna au 
mate, katuwonda nodo katuwo malaeka 
i lalu suruga, barapohe motambi ba 
rapopotambi. 

26 Kutudungiaakau lolita au ara i 
lalu Sura Malelaha au mopakanoto 
katuwonda hule tomate. I lalu sura 
Aturana Musa, tabasa tuntukana 
au mopahaweake noumba Pue Ala 
mongkora i nabi Musa hangko i 
lalu walaa dui au rore. I tempo iti, 
Burahima, Isaki hai Yako mahaemohe 
mate. Agayana nauri nodo, Pue Ala 
mouliangaa Musa node: 'Ikomi Pue Ala 
au rapenombai liliu Burahima, Isaki, hai 
Yako.' 

27 Mewali, hangko i lolitana Pue Ala iti, 
taisa ntepuu Burahima, Isaki hai Yako, 
batena tuwo manihe. Lawi tauna au 
menomba i Pue Ala, batena tuwo liliuhe. 
Sala ntepuu pekirimi iti." 

281 tempo iti, hadua guru agama to 
Yahudi hawe i Yesu. Guru agama iti 
mohadimi pombehanainda to Saduki 
hai Yesu inona, hai nauli laluna: "Maroa 

mpuu pehanana Yesu!" Ido hai mekune 
worimi i Yesu, nauli: "Parenta umba 
au meliu kamahilena hangko i ope-ope 
parenta?" 

29 Nauli Yesu: "Idemi parenta au meliu 
kamahilena: 'Nipehadingi to Isaraeli! 
Amputa Pue Ala hadua pea. 

30 Nipokaahi Pue Ala, Ampumi, i sukana 
kabulana lalumi, i sukana pekirimi, i 
sukana kapandemi, hai i sukana rohomi.' 
Itimi parenta au kaisa. 

31 Hai parenta au karompakana, node: 
'Nipokaahi rangami nodo pampokaahimi 
watami haduduami.' Bara ara parenta 
ntanina au meliu kamahilena hangko i 
au rompaka iti." 

32 Nauli guru agama iti i Yesu: "Tou 
mpuuri Guru! Lawi kana mpuu au Nuuli 
iti. Pue Ala batena hadua pea, bara ara 
au ntanina. 

33 Hai hangangaa tapokaahi Pue Ala 
hangko i sukana kabulana lalunta, 
hangko i sukana kapandeta, hai hangko 
i sukana rohonta. Hai hangangaa 
tapokaahi ranganta nodo watanta 
haduduanta. Iti au meliu kamaroana 
hangko i ope-ope binata hai anu-anu 
ntanina au tapopenomba i Pue Ala." 

34 Kanahadina Yesu kamanotona 
pehanana tauna iti, Nauliangaa: "Barako 
karao hangko i poparentana Pue Ala!" 
Hangko indo, barapi ara hadua au bai 
mampekune ba apa-apa i Yesu. 

351 tempona Yesu mepaturo i Souna 
Pue Ala, Nauli: "Moapa hai guru 
agama manguli Datu Topehompo iami 
pemuleana Datu Daudi? 

36 Lawi Daudi haduduana mopakanoto 
Datu Topehompo iami Pue au 
napenombai. Anti peninina Inao 
Malelaha Daudi mampololita kana i 
Datu Topehompo node: Pue Ala mololita 
i Ampuku au kupenombai, Nauli: 
'MohudamoKo tanda i koanaNgku duuna 
Kupopengkoruhe ope-ope iwaliMu Irio.' "1 

37 Mewali, ane Datu Topehompo iami 
pemuleana Daudi, moapa hai nauli Daudi 
kaiana Pue au napenombai?" Bosa mpuu 
tauna au moteruhu i Souna Pue Ala i 
tempo iti, hai matanahe mampehadingi 
paturoNa. 

381 tempona Yesu mopaguru tauna 
bosa, Nauliangaahe: "Maroa-roakau, 
ineekau mampeulai babehianda guru 
agama. Ihira mounde molumao mopake 

badu au ngkalanga, hai matanahe ane 
rabila tauna bosa i pobalu-balua. 

39 Matanahe rapopohuda i pohudaa 
au raadai i sou penombaa. Matanahe 
ane rapopohuda i pohudaa au maroa i 
posusaa. 

40 Mopakanawohe towawine au bemba 
bona morampakihe sounda. Hai 
mekakaehe mahae-hae motabungihi 
babehianda au kadake. Ina mantimi 
mpuu karahukunda." 

41 Yesu mohuda hungku i peti pambolia 
doi popenomba, hai mototoki tauna au 
mopusa doi popenombanda i lalu. Bosa 
tauna au pebuku mopusa doi au ngkaya. 

421 tempo iti, hawe worimi hadua 
towawine tobemba au meahi-ahi tuwona 
au mopusa doi popenombana. Au 
napopesua iti, rompeka doi tambaga au 
haodi pea imbana. 

43Yesu mokakio topeguruNa, 
Nauliangaahe: "Tou mpuu au 
Kuuliangaakau: tobemba au meahi-ahi 
tuwona iti, meliu kabulana laluna hangko 
i kabulana lalunda ope-ope tauna ntanina 
au mampopesua popenombanda, 

44 lawi ihira mokira hangko i pelabiana 
doinda. Agayana towawine iti, nauri 

meahi-ahi tuwona, ia mokira ope-ope 
au ara iria au naparaluu woya i lalu 
katuwona alo-alona." 

1 3 1 Roo indo, padumi Yesu hangko i 

Souna Pue Ala. Ara hadua hangko 
i topeguruNa au mouliangaa: "Guru, 
peita olou sou! Peita watuna! Maroho hai 
makara ntepuu!" 

2 Nauli Yesu: "Nipeita Souna Pue Ala 
au mahile ide. Agayana kuuliangaakau: 
ina bara ara hambua watu au mentara i 
paidaana. Batena ragero ope-ope." 

3 Roo indo, laomi Yesu i Bulu Saitun 
hai mohuda molindo Souna Pue Ala. 
TangaNa mohuda, Peturu, Yakobu, 
Yohane hai Andaria maimohe mololita 
iria i tempona bara ara tauna ntanina, 

4rauli: "Nuuliangaangkai ba impira 
pewaliana au Nuuli inona. Hai tanda 
apa au ina mewali ane hawe tempo 
pewaliana?" 

> Nauli Yesu: "Mainga-ingakau, bona 
datikau rapakanawo. 

6 Lawi bosa tauna ina mai rauli kaihirana 
Datu Topehompo, alana bosa tauna ina 
rapakanawo. 

7 Ane mohadikau bambari pombeala, 
ineekau langa, lawi ope-ope iti 

hangangaa mewali hampai, agayana 
bara mani hawe kahopoa dunia. 

81 tempo iti, tohangamba ina mombeala 
hai toehangambana, kadatua hambua ina 
moewa kadatua hambuana, hai iumba 
pea ara linu hai rimi. Agayana ope-ope 
iti, hangko pepongkana, nodo kapari au 
nahadi hadua towawine hangko damani 
moana. 

9 Agayana ikamu ide, mainga-ingakau! 
Lawi ikamu ina rahaka hai raanti 
lao i tadulako agama. Ina rawombe- 
wombekau i lalu sou penombaa. 

Anti peulami Iriko, ina rahuhukau i 
topoparenta hai i datu. I tempo iti, ina 
raweikau katepaka mopahaweahe kana i 
pepoinalaimi Iriko. 

10 Hai Ngkora Marasa hangangaa 
rapahawe hampai i humalele dunia, 
hangko peisari mewali ope-ope au 
natunggai Pue Ala. 

11 Ane rahakakau hai raanti i tadulako, 
ineekau langa ba noumba pehanami. 
Ane hawe tempomi mololita, niuli peami 
apa au nawoli Pue Ala i lalumi. Lawi 
apa au niuli tempo iti, bara hangko i 
pekirimi. Lolitami iti mesupa hangko i 
Inao Malelaha. 

12 Hambela tempo tauna ina mohuhuhe 
halalunda ba ananda bona rapapate anti 
peulanda Iriko. Ara wori anangkoi au 
ina moewa tosaenda hai mokirahe bona 
rapapate. 

13 Anti peulami Iriko, ina rakahihikau 
ope-ope tauna. Agayana tauna au 
meula liliu Iriko duuna i kahopoana ina 
molambihe katuwo maroa." 

14 "Hangkoya nabi Danieli mampololita 
kahawena hadua au rauli 'Topegero-gero 
au kadake.' (Hema au mobasa lolita ide, 
niparesa lempona!) Mewali, ane niita au 
natunggai Danieli iti meangka i paidaa 
au bara rakira rapaidai, agina tauna au 
maida i Yudea melangkahe lao i bulu. 

15 Tauna au mohuda i tarampa, ineehe 
hampai mesua i lalu sounda mangala ba 
apa-apa. 

19 Tauna au i bonde, ineehe mesule i 
boea mangala hampinda. Hangangaa 
liliuhe melangka! 

17Ina masusa mpuu tuwonda towawine 
au mantimi hai au mopatomi ananda. 

18 Mekakaekau i Pue Ala bona alo 
pelangkami iti inee i tempo makuli. 

19 Lawi i tempo iti, ina hawe kapari au 
rumihi ntepuu au bara mani hambela 

mewali hangko i nguru-nguruna i 
tempona Pue Ala mampopewali dunia 
duuna ide-ide, hai bara wori ara au ina 
mewali nodo i alo au i bokona. 

20 Agayana tempo kapari iti ina 
napaholiga Pue Ala, lawi ane bara 
Napaholiga, bara ara hadua au tuwo. 
Mewali, anti pampokaahiNa tauna au 
Napilei, ido hai ina Napaholiga tempo 
kapari iti. 

211 tempo iti, ane ara au 
mouliangaakau: 'Peita! idemi Datu 
Topehompo!' ba 'Olou mai!' ineehe 
nipoinalai. 

22 Lawi ina hawe bosa tauna au 
mepakanawo au mouli kaihirana Datu 
Topehompo, ba au mouli kaihirana nabi. 
Ina mobabehihe tanda kuasa hai tanda 
au metingkarai bona mopakanawohe 
bosa tauna. Ane kepeisa, mogalo tauna 
au napilei Pue Ala, rapakanawo wori. 

23 Agayana ikamu ide, mainga-ingakau! 
Kuuliangaa amimokau ope-ope iti 
hangko damani mewali." 

24 "Mewali, i tempo iti, ane liu tempo 
kapari, alo ina mobali mewali makaindi, 
wula barapi mewangka, hai betue ina 
manawo hangko i langi. 

25 Tna rumihi pokalena ope-ope au 
makuasa i langi. 

261 tempo iti, ope-ope tauna ina 
moitaNa, Iko Ana Manusia, mendaulu 
mai i wongko gawu. Ina makuasaNa hai 
meawa ntepuuNa. 

27 Ina Kutudu malaekaNgku lao mogulu 
tauna au Kupilei hangko i humalele 
dunia, mepongka i wuntuna hambali 
hawe i wuntuna hambali." 

28 "Nipailalu apa au Kupaturoakau 
hangko i kau ara. Ane niita pengana 
motumbe hai motawe, niisami kaina 
hawena tempo madii. 

29 Nodo wori, ane niita pewalina au 
Kuuli inona, niisa barapi mahae ina 
mewali ope-ope au natunggai Pue Ala. 

30 Tou mpuu au Kuuliangaakau: ope-ope 
au Kuuli inona batena mewali hangko 
damani mate ope-ope tauna au tuwo i 
tempo ide. 

3i Langi hai dunia ina magero, 
agayana lolitaNgku batena ara duuna 
kamahae-haea." 

3? "Agayana ane alo hai jaa pewaliana 
ope-ope iti, batena pea UmaNgku au 
moisa. Bara ara hadua tauna au moisa. 
Mogalorihe malaeka au i suruga, bara 

wori raisa. Hai Iko AnaNa, bara wori 
Kuisa. 

33 1do hai hangangaa mainga-ingakau 
hai masilolongakau, lawi bara niisa 
tempo pewaliana. 

34 Ane hawe huleNa, pewalina nodo 
ngkora pandiri ide. Hadua ampu 
sou motunggai lao i kota au karao. 
Hangko damani meangka, natudumi 
topekadipurana mokadipura souna, 
hadua-hadua naweihe bagonda. 

I topokadipura baba, nauliangaa: 
'Mainga-ingako!' 

35 Mewali, ikamu wori hangangaa 
mainga-inga bona ane unga pea hawe 
ampu sou datikau nahumba tangami 
leta, lawi bara niisa ba impira kahaweana 
ampu sou, ba kalumba ba i tanga 
kaindi ba madondo ba i pesupaana alo. 
Hangangaa mainga-ingakau, lawi bara 
niisa impira kahaweaNgku. 

36 (13:35) 

37 Apa au Kuuliangaakau ide, Kuuli 
wori i ope-ope tauna. Mainga-inga 
mpuumokau!" 

14 t Rongalo rai ina hawe Alo Posusa 

Pasa hai Posusa Roti au Bara 
Raragii. I tempo iti, kapala-kapala 

tadulako menomba hai guru agama 
tanganda mohaoki rara mohaka ngkandii 
Yesu bona rapapate. 

2 Rauli: "Agayana inee hampai tahaka i 
tempo alo mahile, bona dati ara pohiho i 
olonda tauna bosa." 

3I tempona Yesu maida i boea Betania, 
laomi i souna hadua tauna au rahanga 
Simo, au hangkoya ketangga. TangaNa 
maande inditi, hawemi hadua towawine 
moanti hambua botolo buke lana 
wongi au masuli mpuu holona, au 
rababehi hangko i uaka kau au mawongi. 
Towawine iti mopengkami botolo iti 
nabumbuha lana iti i waana Yesu tanda 
pebilana. 

4 Arahe bahangkia tauna inditi au 
rumpu moita apa au nababehi towawine 
iti. Mololitamohe, rauli hadua hai hadua: 
"Moapari pane lana au masuli iti ratende 
mbero pea? 

> Ane rapana lana wongi iti rapobalu, 
holona labi talu atuna doi pera. Aginami 
rapobalu bona holona raweihe tauna au 
meahi-ahi." Ido hai rumpuhe i towawine 
iti. 

SNauliangaahe Yesu: "Pogiangaa 
peamide. Moapari hai nipakasusa laluna 

towawine iti? Apa au nababehi Iriko, 
maroa. 

7 Lawi tauna au meahi-ahi, ara 
mpaliliuhe irikamu. Ane niunde 
motulungihe, arato katepakami. 
Agayana Iko, baraNa ara liliu irikamu. 

8Towawine iti mobabehi apa au nabuku 
nababehi. NabumbuhiaNa lana wongi 
bona mopasilolonga ami wataNgku i 
karatawuNgku. 

9 Bona niisa: i humalele dunia, iumba 
pea Ngkora Marasa rabambari, apa au 
nababehi towawine iti batena tekabelai, 
bara naliu inaonda." 

101 tempo iti, hadua hangko i 
topeguruNa au hampulo hai rodua, 
au rahanga Yudasi Iskariot, lao i 
kapala-kapala tadulako menomba, 
mouliangaahe tunggaiana mampobalu 
Yesu irihira. 

11 Matanamohe mohadi tunggaiana iti, 
hai radandia rawei doi. Hangko inditi, 
Yudasi mohaoki katepaka au maroa 
mohuhu Yesu irihira bona rahaka. 

121 alo pepongkaana Posusa Roti 
au Bara Raragii i tempona dimba 
Pasa rasambale, topeguruna Yesu 
mekune Iria: "Pue, iumba peundeaMu 

kipasilolonga paande Pasa au ina 
taande?" 

13 Mewali natudumi Yesu rodua 
topeguruNa, Nauliangaahe: "Laomokau 
i lalu kota. Inditi ina nipohidupaa hadua 
tobalilo au moanti pantambuana au 
moihi owai. Peulamide iria. 

14 Ane mesuakau i lalu sou, niuliangaa 
ampu sou iti: 'Nauli Guru: iumba 
paandeaKu Posusa Pasa hihimbela hai 
topeguruNgku?' 

15 Ampu sou iti ina motudungiaakau 
hambua lincu mahile au i wongko. 
Lincu iti tepasilolonga amimi, handami 
parewana. Inditi ina nipasilolongaake 
paande Pasa." 

16 Lao mpuumohe topeguruNa au rodua 
iti mesua i lalu kota. Kahawenda inditi, 
ope-ope mewali nodo au nauliangaahe 
Yesu, hai mopasilolongamohe paande 
Pasa. 

17 Kaindina, hawemi Yesu hihimbela hai 
topeguruNa au hampulo hai rodua i lincu 
au rapasilolongami inona. 

18 Tanganda mohuda, nauli Yesu: "Tou 
mpuu lolitaNgku ide: hadua hangko 
irikamu au maande sambela hai ikita 
ide-ide, ina mampobaluNa i iwaliNgku." 

19 Karahadina topeguruNa lolitaNa, 
mapari lalunda, hai mekunemohe 
hadua-hadua i Yesu, rauli: "Bara pae iko 
au Nutunggai Pue?" 

20 Nahanai Yesu: "Au mampobaluNa, 
lami hadua hangko irikamu au hampulo 
hai rodua ide au moeme sambela roti hai 
Iko i hambua tabo. 

21 Tou mpuu, Iko Ana Manusia batena 
mateNa nodo au tepakanoto i lalu Sura 
Malelaha. Agayana rumihi kamarugina 
tauna au mampobaluNa. Aginami tauna 
iti, ineemi rapoanaka." 

22 Tanganda maande, naalami Yesu 
roti hai mekakae i Pue Ala. Roo indo, 
Nabise-bisemi roti iti hai Nakira-kiraahe, 
Nauli: "Nialami, hai niande. Idemi 
wataNgku." 

23 Roo indo, Naala worimi hambua 
paenua anggoro, mekakae i Pue Ala, 
hai Nahuhuahe. Ope-opemohe maenu 
hangko i paenua anggoro iti. 

241 tempo iti, Yesu mouliangaahe: 
"Idemi waheNgku au tebumbuha i 
kapateNgku bona mohuru salanda 
tauna bosa. WaheNgku ide mopakaroho 
dandina Pue Ala au mopahintuwu Pue 
Ala hai manusia. 

25 Bona niisa: mepongka ide-ide, barapi 
Kuenu anggoro duuna maenuna anggoro 
au wou hihimbela hai ikamu i lalu 
poparentana UmaNgku" 

26 Roo indo, monanihe hampaka nani 
petoya. Karoonda monani, padumohe 
hangko i kota lao i Bulu Saitun. 

27 Hangko inditi Yesu mouliangaahe 
topeguruNa: "Ikamu ope-ope ina 
mopalehiNa, lawi ara teuki i lalu 
Ngkorana Pue Ala node: 'Ina Kupapate 
toporewu iti, alanda dimbana mahamu.' | 

28 Agayana i katuwoNgku hule, ina 
moiyoruNa lao i tampo Galilea, hai 
Kupegiakau indolou." 

29 Nauli Peturu: "Kehapiri ope-ope tauna 
mopalehiKo Pue, agayana iko bara!" 

30 Nauli Yesu: "Tou mpuu au 
Kuuliangaako: hangko damani 
motuturua manu i karombelana deade 
kaindi, talumi belana ina nusapuakaNa." 

31 Agayana hambela mani napakaroho 
Peturu lolitana, nauli: "Kehapirina 
mate hihimbela hai Oyo, bara mpuu 
ina kusapuaka kakuisaMu!" Nodo wori 
pololitanda topeguruNa au ntanina. 





l# Za 13:7 


MARKUS 14.32 -38 90 


32 Roo indo, hawemohe i bonde 
au rahanga Getsemani. Inditi Yesu 
mouliangaahe topeguruNa: "Ikamu, 
mohudamokau inde. Iko, laoNa hampai 
mekakae." 

33 Agayana Peturu, Yakobu hai Yohane 
Nawawahamohe lao Iria. I tempo iti, 
mapari Nahadi hai moradami laluNa. 

34 Nauliangaahe: "Mapari mpuu 
laluNgku, nodoNa ina mate Kuhadi. 
Indemokau hampai hai mainga- 
ingamokau. Ineekau leta!" 

35 Roo indo, lao karao haodi, molingkudu 
motumpa mekakae. I lalu pekakaeNa, 
merapi bona ane peisa bara molambi 
kapari iti, 

36 Nauli: "UmaNgku! Bara ara au 
bara Nubuku Nubabehi. Nupakaraoa 
wongkoya kapari au ina morumpaNa 
ide. Agayana bara peundeaKu au Kuula, 
peundeaMuri Uma." 

37 Roo indo, lao mbulimi i topeguruNa au 
talu, Nahumbahe tanganda leta. Nauli i 
Peturu: "Simol Ba letakau pae? Mogalori 
hajaa pea bara nibuku mojaga-jaga? 

38 Mainga-ingamokau hai 
mekakaemokau, bona datikau narumpa 
pekelo. I lalumi niunde mpuu mobabehi 

au manoto, agayana bara nibuku lawi 
watami batena malede." 

39 Hangko inditi, lao mbulimi mekakae. 
PekakaeNa iti himbela hai pekakaeNa au 
nguru-nguruna. 

40 Roo indo, mesule mbulimi 
mampombelambia topeguruNa, hai 
leta mbulihe anti kamaleluenda. Barahe 
moisa apa au hangangaa rauli Iria. 

41 Lao mbulimi Yesu mekakae i kataluna 
belana, hai roo indo, mai mbulimi i 
topeguruNa, Nauliangaahe: "Maturu hai 
leta manikau pae? Handami! Hawemi 
tempona Iko Ana Manusia rapobalu hai 
rahuhu i tauna au kadake. 

42 Mearomokau! Laomoke! Peita, oloumi 
mai tauna au mampobaluNa." 

43 Tangana mani Yesu mololita, hawemi 
Yudasi, hadua hangko i topeguruNa au 
hampulo hai rodua, hihimbela hai bosa 
tauna au moanti piho hai pewombe. 
Tauna iti rapohawaahe kapala-kapala 
tadulako menomba, guru agama hai 
totosaenda to Yahudi bona laohe mohaka 
Yesu. 

#Yudasi mouliangaa amimohe tanda 
bona raisa kaumbana Yesu, nauli: "Hema 

au kuangki, iami Yesu. Hakami, nianti, 
hai nikampai ntepuu." 

4> Mewali, kahawenda inditi, laomi 
Yudasi mampohidupaa Yesu, nauli: 
"Guru!" hai naangki moula adanda to 
Yahudi. 

46 Roo indo, Yesu rahakami hai rahilu. 

47 Hangko inditi, hadua tauna au 
meangka hungku i Yesu mowuka pihona 
mobata hawina Tadulako Menomba 
Mahile, kana talingana pane maingihi. 

#8 Nauli Yesu i tauna au mohaka: "Ba 
tauna kadakeNa dide, pane maiNa 
Nihaka moantikau piho hai pewombe? 

49 Alo-alona araNa hihimbela hai ikamu 
i Souna Pue Ala mepaturo. Moapa hai 
baraNa nihaka i tempo iti? Agayana 
ope-ope ide hangangaa mewali, bona 
tepabukeimi apa au teuki i lalu Sura 
Malelaha." 

>0 Roo indo, melangkamohe ope-ope 
topeguruNa mopalehi Yesu. 

311 tempo iti, ara wori hadua 
anantomoane au meula i Yesu au 
motabungi watana hai komo au bula. 
Arahe au mohaka, 

52 ido hai nawosuimi komona, hai 
melangka mengkabela. 

33 Hangko inditi, Yesu raantimi lao i 
souna Tadulako Menomba Mahile. Inditi, 
moteruhumohe ope-ope kapala-kapala 
tadulako menomba, guru agama hai 
totosaenda to Yahudi au ntanina. 

34 Peturu meula ngkarao pea duuna 
hawe i tabangaa souna Tadulako 
Menomba Mahile. Inditi, ia mohuda 
mamindu hihimbela hai topekampai. 

591 tempo iti, kapala-kapala tadulako 
menomba hai ope-ope tadulako agama 
mohaokimohe sabi au mosalai Yesu, 
bona rahuku mate. Agayana bara ralambi 
salaNa. 

>6 Bosa mpuu sabi au mosalai, agayana 
tongawami dongkonda pea lawi bara 
himbela lolitanda. 

37 Ara bahangkia au meangka hai au 
mosabiki dongko, rauli: 

38 "Tauna ide, kihadi manguli node: 
'Ina kugero Souna Pue Ala au naaro 
manusia, hai i lalu talu alona ina kuaro 
hule au ntanina, au bara nababehi taye 
manusia." 

>? Agayana i posabinda iti, bara wori 
himbela lolitanda. 

60 Meangkami Tadulako Menomba 
Mahile i lindonda ope-ope tadulako 

mouliangaa Yesu: "Barahe pae Nuhanai 
au mosalaiKo iti?" 

61 Agayana Yesu bara mehana, nauri 
hampaka lolita. Hambela mani Tadulako 
Menomba Mahile mekune Iria: "Ba Oyo 
mpuu Datu Topehompo, Anana Pue Ala 
au hintoto ratoya?" 

62 Nahanai Yesu: "Io, Ikomi, hai ina 
niitaNa, Iko Ana Manusia, mohuda tanda 
i koanana Pue Ala au makuasa, hai ina 
niita woriNa mendaulu mai hangko i 
suruga i wongko gawu." 

63 Kanahadina Tadulako Menomba 
Mahile apa au nauli Yesu, ia mohepami 
baduna anti karumpuna, nauli: "Barapi 
mobundu ara sabil 

64 Nihadi mpuumi lolitaNa mopakoi Pue 
Ala. Noumbami pobotusimi?" Himbelami 
pobotusinda ope-ope, rauli: "Masala 
mpuu! Hangangaa rahuku mate!" 

65 Hangko inditi, arahe au motinuduhi, 
ara worihe au mampopowadi-wadi: 
ratabungi lindoNa, rawombe, hai 
rauliangaa: "Ee nabi! Uli ba hema au 
mohapaKo!" Topokampai mohapa wori 
Yesu. 

66I tempona mani Peturu i tabangaa, 
maimi hadua towawine au mobago i 
souna Tadulako Menomba Mahile. 

67 Kanaitana Peturu mamindu, ia liliu 
mouliangaa: "Bara pae oyo wori hadua 
rangana Yesu to Nasare olou?" 

68 Agayana nasapuaka Peturu, nauli: 
"Bara kuisa apa au nuuli!" Hangko 
inditi melimbami lao hungku i babaka. 
Motuturuami manu. 

69 Towawine iti moita mbulimi Peturu, 
hai nauli i tauna au ara inditi: "Ia ide au 
hihimbela hai Yesu." 

70 Agayana nasapuaka mbulimi Peturu. 
Bara mahae hangko indo, tauna au 
meangka inditi mouliangaa wori: "Oyo 
mpuu rangaNa! Lawi oyo to Galilea 
woriko." 

71Mosumpami Peturu, nauli: "Mate- 
mate raina! Bara mpuu kuisa tauna au 
niuli iti!" 

721 tempo iti, motuturuami manu i 
karombelana. Nakatuinaomi Peturu 
lolitana Yesu au mouliangaa: "Hangko 
damani motuturua manu i karombelana, 
talumi belana ina nusapuakaNa." Ido hai 
rumihi mpuu poteriana Peturu. 

1 5 1 Madondo-dondo, ope-ope 

tadulako agama hai kapala- 
kapala tadulako menomba hai guru 
agama hai totosaenda to Yahudi au 
ntanina mobotusi bona Yesu rahilu hai 
raanti lao i lindona Pilatu. Kahawena 
Yesu inditi, 

2mekunemi Pilatu iria: "Ba Oyo mpuu 
datunda to Yahudi?" Nahanai Yesu: "Tou 
mpuu au nuuli iti." 

3 Ngkaya pakana pesalai i Yesu au 
rapahawe kapala-kapala tadulako 
menomba i Pilatu. 

41do hai mekune mbuli Iria: "Bara pae 
Nuunde mohanaihe? Ngkaya pakana au 
rasalaiaKo." 

> Agayana Yesu bara mau mehana, ido 
hai tingkara mpuu Pilatu. 

6 Pare-parena i Alo Posusa Pasa, Pilatu 
biasana mokabaha hadua tauna au 
ratarunggu, ba hema au raperapi tauna 
bosa. 

71 pare iti, ara hadua toratarunggu au 
meewa i topoparenta, hangana Baraba. 
Baraba hai rangana mopapatehe tauna i 
lalu peewanda i topoparenta. 

8 Mewali, moteruhumohe tauna bosa, 
raperapi i Pilatu bona nakabaha hadua 

tauna au ratarunggu nodo au biasa 
nababehi pare-parena. 

9 Napekunehe: "Noumba, ba niunde ane 
kukabahaakau datunda to Yahudi ide?" 

10 Pilatu manguli nodo, lawi naisa 
kapala-kapala tadulako menomba 
mohuhu Yesu iria anti kamahinanda pea. 

11 Agayana kapala-kapala tadulako 
menomba mohuweki lalunda tauna 
bosa, rauliangaahe: "Niperapi bona 
nakabahaake Baraba!" Ido hai raperapi 
mpuu bona Baraba rakabaha. 

12 Hangko inditi, nauli mbuli Pilatu i 
tauna bosa: "Ane rapana Baraba au 
kukabahaakau, kupoapami tauna au 
niuli datumi to Yahudi?" 

13 Mongangamohe tauna bosa, rauli: 
"Pakumi i kau!" 

14 Napekune Pilatu: "Dake apari au 
Nababehi?" Agayana mongangahe 
masisimbuku: "Paku peamide i kau!" 

15 Pilatu mampeinao mopabukei 
peundeanda tauna bosa, ido hai 
nakabahaamohe Baraba. Roo indo, 
natudumi surodadona mopapahai Yesu, 
hai nahuhuamohe bona rapaku i kau. 

16 Roo indo, surodado moantihe Yesu 
lao i paidaanda i lalu souna Gubernur, 
hai mokakiohe ope-ope ranganda. 

17 Yesu rabaduiami hantau badu au 
malei maleleintoro nodo badu datu. 
Hangko inditi, rababehimi hambua 
songko hangko i walaa au modui au 
nodo songko datu, rasongkoia. 

18 Roo indo, Yesu rakakabosai, 
rauliangaa: "KibilaKo, datunda to 
Yahudi!" 

19 Rawombe-wombemi waaNa hai lai, 
hai roo ratinuduhi, molingkudumohe 
motumpa i lindoNa nodo i tauna au 
raadai. 

20 Karoona rakakabosai, rawosuimi 
badu au malei au rabaduia inona, hai 
rabaduia hulemi hampiNa haduduaNa. 
Roo indo, Yesu raantimi lao i raoa kota 
bona rapaku i kau. 

211 tanga rara, mampohidupaahe hadua 
tauna au hangko hawe i kota. Hangana 
Simo to Kirene, umanda Aleksander hai 
Rupus. Surodado to Roma mopari-parimi 
Simo mohalea kau popakuana Yesu. 

22 Bara mani mahae, hawemohe i 
paidaa au rahanga Golgota, lempona 
Bulu Bangawaa. 


MARKUS 15.23-31 99 


23 Inditi, Yesu rapaenu anggoro au 
ragalo mur, agayana ia lohe moenu. 

24 Roo indo, Yesu rapakumi i kau, hai 
hampiNa rakira-kira. Motendehe dadu 
bona mopakanoto kiranda hadua-hadua. 

25 KarapakuNa i kau iti, tinti hahio 
madondo. 

261 kau popakua i wongko waaNa, 
rapataka hampeka pata. I pata iti teuki 
apa au rasalaia node: DATUNDA TO 
YAHUDI. 

27 Ara wori rodua topanangka au rapaku 
i kau hihimbela hai Ia, hadua tanda i 
koanaNa hai hadua tanda i kabeoNa. 

28 [Mewali, apa au rababehi iti 
mopabukei apa au teuki i lalu Sura 
Malelaha au manguli: "Datu Topehompo 
rapahimbela tauna au kadake."] 

29 Tauna au melempo inditi, moliliahe 
waanda mopakoi Yesu, rauli: "Ee! Nuuli 
ina mogeroKo Souna Pue Ala hai Nuaro 
hule i lalu talu alona! 

30 Ane nodori, tulungimide wataMu! 
MendaulumoKo hangko i kau 
mombehape iti!" 

31 Nodo wori kapala-kapala tadulako 
menomba hai guru agama mopakoi liliu 
Yesu. Mololitahe, rauli hadua hai hadua: 

"Tauna ntanina Natulungihe. WataNa 
haduduaNa bara Nabuku Natulungi! 

32 Nauli kalana Datu Topehompo, 
Datunda to Isaraeli! Ane nodo, agina 
mendaulu hangko i kau popakuaNa 
iti, bona taita hai tapoinalai!" Mogalo 
tauna au rapaku i kau hihimbela hai Ia, 
mekakabosai worihe. 

33 Pualomi, unga pea makaindi i 
humalele tampo iti i lalu talu jaa. 

34 Tinti talu kalumba, meraroami Yesu 
masisimbuku, Nauli: "Pue AlaNgku! Pue 
AlaNgku! Moapari hai NupalehiNa?" 

I lalu basa Yahudi: "Eloi, Eloi, lama 
sabaktani?" 

35 Arahe bahangkia tauna au meangka 
hungku i popakuaNa mohadi peraroaNa, 
rauli: "Pehadingi! Ia mokakio nabi Elia." 

36 Ara hadua au melangkami lao 
mangala hambua lomo, naememi i lalu 
owai anggoro au mangilu, nawoli i wuntu 
daangkau, hai napakana humena Yesu 
bona Naenu. Nauli: "Pegia hampai, 
tapeita ba mai mpuu Elia mokabaha 
hangko i kau mombehape!" 

37 Hangko inditi, mongangami Yesu 
masisimbuku, pane opemi inaoNa. 

381 tempo iti, rindi bana au tetoe i lalu 
Souna Pue Ala mahepa ntanga hangko i 
wongko hawe i woi. 

39 Tadulako surodado au meangka 
molindo kau mombehape iti, moitami 
noumba kapatena Yesu. Nauli: "Ia ide 
Anana mpuu Pue Ala!" 

40 Ara inditi bahangkia towawine au 
metotoki ngkarao. Hangana au hadua, 
Maria Magdalena. Ara wori Maria inanda 
Yakobu au toadi hai Yoses. Au hadua 
wori, Salome. 

41 Towawine itihe au moula Yesu hai 
motulungi la i tampo Galilea. Hai bosa 
mani wori towawine au ntanina au meula 
i Yesu mai hangko i Galilea hawehe i 
Yerusale. 

421 tempo iti, ina tampumi alo. Hai 
alo iti lami Alo Pampasilolongaa, lawi 
kahalona iami alo penombaa. Moula ada 
to Yahudi mepongka kalumba iti, rapalia 
mobago. Mewali, 

43maimi hadua tauna au rahanga 
Yusupu to Arimatea. Yusupu iti, 
hadua tadulako agama Yahudi au 
rabila hai au mahaemi mampegia 
kahawena poparentana Pue Ala i dunia. 

Napengkabaiki lao i Pilatu mamperapi 
watana Yesu. 

44 Tingkara Pilatu lawi nahadi Yesu 
polo mate. Ido hai nakakiomi tadulako 
surodado napampekunei ba mahaemi 
mate. 

45 Kanahadina Pilatu lolitana tadulako 
iti, napaliumi Yusupu mangala watana 
Yesu. 

46 Yusupu meholo bana au bula bona 
napopobungkuhi. Napopendaulumi 
watana Yesu hangko i kau mombehape, 
nabungkuhi hai bana iti. Roo indo, 
napopaturumi wataNa i lalu talumba au 
rakalolungi i tabingke bulu watu, hai 
nalolimi hambua watu napopotuko baba 
talumba iti. 

47 Maria Magdalena hai Maria inana 
Yoses mampekatandai kaiumbana 
watana Yesu rawoli. 

1 6 1 Kaliuna alo penombaa, Maria 

Magdalena, Maria inana Yakobu, 
hai Salome, laohe meholo lana wongi. 
Tunggaianda, bona laohe molanai 
watana Yesu. 

2Mewali, madondo-dondo i alo Minggu, 
i pesupaana alo, laomohe i talumba. 

31 tanga rara molololitamohe, rauli: 
"Hemami au ina motulungike mololi 
watu petuko baba talumba?" Lawi watu 
iti mahile mpuu. Agayana kahawenda i 
talumba, raita telolimi watu iti. 

4(16:3) 

> Pesuanda i lalu talumba, moitamohe 
hadua anantomoane au mohuda tanda i 
koanana, mebadu au bula. Tingkarahe 
towawine iti moita. 

6 Nauli anantomoane iti: "Ineekau 
tingkara! Kuisa kanihaokina Yesu to 
Nasare au rapaku i kau. Ia tuwo hulemi! 
Barapi ara inde. Nipeita karadampaaNa 
hangkoya. 

7Laomokau i Peturu hai topeguruNa 
au ntanina hai niuliangaahe node: tuwo 
hulemi Yesu. Ia moiyoru lao i tampo 
Galilea. Ina niita la inditi nodo au 
roomokau Nauliangaa." 

8Padumohe towawine iti hangko i 
talumba, hai melangkahe, lawi langa 
mpuuhe hai tingkara. Anti kalanganda, 
barahe hampai mopahawe bambari iti i 
hema pea. 

9[Pearona Yesu hangko i kapate 
madondo-dondo i alo Minggu, la nguru- 
nguruna mopatongawa wataNa i Maria 


MARKUS 16.10-16 104 


Magdalena. Maria iti, au napakaoha Yesu 
hangkoya i kanapesawiina pitu seta. 

10 Laomi Maria i topeguruna Yesu, 
nahumbahe tanganda moteria hai 
masusa lalunda. Nauliangaahe: "Tuwo 
hulemi Pue; kuitami inona!" Agayana 
ope-ope au napololita Maria iti bara 
mpuu rapoinalai. 

11 (16:10) 

12 Roo indo, Yesu mopatongawa mbulimi 
wataNa i rodua topeulaNa tanganda 
molumao lao i raoa boea. I tempo iti, 
lenggeNa Yesu bara nodo biasa. 

131] pesulenda tauna au rodua iti, 
rapahawe wori i ranganda apa au 
mewali. Agayana bara worihe rapoinalai. 

14 Hangko inditi, Yesu hawe worimi 
i topeguruNa au hampulo hai hadua 
tanganda maande. Nakambaroamohe 
lawi makura pepoinalainda hai matua 
lalunda. Nauri arahe tauna au moita 
Yesu karoona tuwo hule, barahe liliu 
mampoinalai lolitanda. 

15 Nauliangaahe Yesu: "Laomokau i 
humalele dunia, mopahawe Ngkora 
Marasa i ope-ope tauna. 

16 Hema-hema au mepoinalai Iriko 
hai rariu, ina tehoremahe hangko i 

huku dosanda. Agayana hema au bara 
mepoinalai batena rahuku. 

171 tauna au mepoinalai, ina Kuweihe 
kuasa mobabehi tanda kuasa au 
node: i lalu hangaNgku, ihira ina 
mampopelohohe seta. Ina mololitahe i 
lalu basa au bara raisa. 

18 Arahe au ina mokingki ile, ba maenu 
rasu, agayana bara mpuuhe moapa. Ane 
mampetobohe tauna au mahai, tomahai 
iti batena ina maoha." 

19 Karoona Pue Yesu mololita irihira, 
la teangkami lao i suruga, hai mohuda 
tanda i koanana Pue Ala. 

20 Hangko inditi, topeguruNa lao 
mopahawe Ngkora Marasa iumba-umba 
pea. Pue mobago hihimbela hai ihira, 
Naweihe kuasa mobabehi tanda au 
metingkarai bona tongawa katouna 
Bambari au raanti.] 


Lukas 


1 1 Teopilu au kubila, bosa tauna 
mopari-pari mouki tuntukana au 
mewalimi i olonta. 

2 Au rauki i lalu suranda iami au 
rapahaweake tauna au moita mata apa 
au mewali hangko i nguru-nguruna, 
hai tauna iti mewalihe topoanti Ngkora 
Marasa. 

3Mewali, karoona kuparesa maroa 
hinangka au mewali hangko i 
pepongkana, nauli lalungku agina 
worina mouki hambua sura bona 
mopakanotoako tuntukanana moula 
pombeusuna. 

4Tunggaiaku, bona nuisa mpuu apa au 
roomi rapaturoako. 

3Tempona mani Datu Herode 
moparenta i tampo Yudea, ara hadua 
tadulako menomba, hangana Sakaria. 
Sakaria iti hantina-ntinahe hai tadulako 
menomba pemuleana Abia. Hangana 
towawinena Elisabet, pemuleana wori 
tadulako menomba au mepongka hangko 
i Haruni. 

5Tohamboko iti, manoto babehianda i 
peitana Pue Ala, lawi hangko i lalunda 
mpuu mampeulaihe ope-ope atura hai 
parentana Pue Ala. 

7 Agayana, barahe moana, lawi Elisabet 
lalo hai saemohe. 

8 Hawemi temponda tadulako menomba 
pemuleana Abia mampopolumao bagona 
Pue Ala, Sakaria rapakana mobago i 
Souna Pue Ala. 

9 Moula adanda, raundi bona manoto 
kahemana au tepilei mesua i lalu Souna 
Pue Ala mointu dupa. Au molambi iami 
Sakaria. 

10 Mewali, tanganda tauna bosa 
mekakae i raoa, mesuami Sakaria i lalu 
Souna Pue Ala lao mointu dupa. 

111 tempo iti, hadua malaekana Pue Ala 
mopatongawami watana iria. Malaeka iti 
meangka tanda i koanana meja pointua 
dupa. 

12 Kanaitana Sakaria malaeka iti, 
tingkara hai langa. 

13 Nauli malaeka iti iria: "Ineeko langa, 
Sakaria, lawi pekakaemu nadokomi Pue 
Ala. Elisabet towawinemu ina moana 
hadua tobalilo. Anangkoi iti hangangaa 
nuhanga Yohane. 

14 Anangkoi iti ina nupokatana mpuu, 
hai i karapoanakana, ina rapokatana 
wori bosa tauna ntanina. 

is Ta ina mewali tauna au mahile 
tuwona i peitana Pue Ala. Ia bara ina 
maenu apa au melangui. Hai mepongka 
i karapoanakana, ina nakuasai Inao 
Malelaha. 

16 Hai i pepaturona, ia ina monini bosa 
to Yahudi bona mepoinalai hulehe i Pue 
Ala au rapenombai toiyorunda hangkoya. 

17 Anamu iti ina mewali suro au hawe 
iyoru hangko i Pue Yesu. Kamarohona 
hai kuasana nodo nabi Elia hangkoya. 
Anti kuasana hai pepaturona, ia ina 
mopahintuwu anangkoi hai umanda. 
Hai tauna au barahe meula i Pue ina 
nanini hule i rara au manoto. Ope-ope au 
nababehi iti ina mopasilolonga lalunda 
tauna bosa bona motarimahe Pue." 

18 Nauli Sakaria i malaeka: "Noumba 
kakuisana katouna au nuuli iti? Lawi 
saemona. Apa mani towawinengku, sae 
ntepuu worimi." 

19 Nahanai malaeka: "Iko ide Gabriel. 
Meangkana i lindona Pue Ala mampegia 
hawaNa. lami au motuduna mai 
mopahaweako bambari au maroa ide. 

20 Apa au kuuliangaako ide batena ina 
mewali ane hawe tempona. Agayana anti 
kadana nupoinalai lolitangku, mepongka 
ide-ide, barapoko peisa mololita duuna 
tepabukei apa au kuuli ide." 

21 Tangana Sakaria i lalu Souna Pue 
Ala, tauna bosa mangingimohe mepegia. 
Rapowuli moapari hai mahae gaga i lalu 
Souna Pue Ala. 

22 Pesuwuna Sakaria i raoa, ia barapi 
peisa mololita, mekawe-kawe pearai. 
Ido hai tongawami i tauna bosa, ara au 
napetudungia Pue Ala i lalu SouNa. 

23 Hopomi tempona mobago i Souna 
Pue Ala, mesulemi Sakaria lao i boeana. 

24Bara mani mahae hangko indo, 
mantimi mpuumi Elisabet towawinena. 
Lima wulana kamahaena, Elisabet 
mengkatuhu pea i lalu souna. I tempo 
iti, nauli: 

25 "Au mewali ide, nababehiana Pue! 
Ide-ide Nawati worimona bona moanana, 
barapona maea." 

29 Handami ini wulana Elisabet mantimi, 
Pue Ala motudumi malaeka Gabriel lao i 
boea Nasare i tampo Galilea 

27 bona mampohidupaa hadua 
anantowawine au rahanga Maria. 

Anantowawine iti, momanu hai hadua 
anantomoane au rahanga Yusupu, 
pemuleana Datu Daudi. 

28 Kahawena malaeka iti i Maria, 
nauliangaa: "Tabea. Oyomi au napilei 
Pue Ala molambi pewati! Pue Ala au 
mamporangaiko!" 

29Tingkara Maria mohadi lolitana 
malaeka, hai napekiri mpuu apa 
lempona lolitana iti. 

30 Nauli mbuli malaeka iria: "Ineeko 
langa, Maria, lawi oyo au napilei Pue Ala 
molambi pewati. 

311na mantimiko, hai ina moanako 
hadua tobalilo au hangangaa nuhanga 
Yesu. 

32 Ina mahile tuwoNa, hai Ia ina rauli 
Anana Pue Ala au melumbu kuasaNa 
hangko i ope-ope au rapenombai. Hai 
Pue Ala ina moangka mewali Datu, hai 
la ina Napopohuda i pohudaana Datu 
Daudi, toiyoruNa. 

33 Anamu iti ina moparenta to Yahudi 
duuna kamahae-haea, hai poparentaNa 
bara ina mokahopoa." 

34 Nauli Maria i malaeka iti: "Noumba 
pane peisa mewali apa au nuuli iti? Lawi 
bara manina wongkoya motambi." 

35 Nahanai malaeka: "Inao Malelaha 
ina mendaulu irio, hai kuasana Pue Ala 
ina mobobongiko. Ido hai anangkoi au 
nupoanaka iti ina rauli Anana Pue Ala au 
Malelaha. 

36 pehadingi: halalumu Elisabet, au 
sae ntepuumi hai au rauli lalo, ide-ide 
mantimimi ini wulana! 

37 Lawi ane Pue Ala, bara ara au bara 
Nabuku Nababehi." 

38 Nauli Maria: "Ane nodo, mengkoruna 
i hawana Pue Ala, bona tunggaiaNa iriko 
ina mewali moula apa au nuuliangaana 
iti.” Roo indo, padumi malaeka iti 
mopalehi Maria. 

39 Hangko indo, meangkami Maria lao 
i tampo Yudea i hambua boea au arai 
tongku-tongkuna. 

40 Kahawena i souna Sakaria, mesuami 
hai motabe Elisabet. 

41 Kanahadina Elisabet petabena Maria, 
mokalemi anangkoi au i laluna, hai 
Elisabet nakuasai Inao Malelaha, 

42 pane nauli masisimbuku: "Oyomi 
au nawati Pue Ala hangko i ope-ope 
towawine, hai anangkoi au nukantimia iti 
nawati wori Pue Ala. 

43 Oyomi, inana Pue au kupenombai! 
Hemana wongkoya pane maina 
nusondaki? 

44 Kakuhadina petabemu inona, liliu 
mokale anangkoi au kukantimia lawi 
rumihi kamatanana. 

4> Anti pepoinalaimu i lolitana 
Pue, morasi mpuuko, lawi apa au 
Nauliangaako, batena mewali!" 

46 Nauli Maria: "Hangko i lalungku mpuu 
kutoyami Pue. 

47 Matana mpuu lalungku lawi Pue Ala 
mohoremana hangko i huku dosangku. 

#8 Nakatuinao wongkoya, iko hawiNa au 
meahi-ahi. Mepongka ide-ide, ope-ope 
tauna ina mouli kaikonami au molambi 
pewati hangko i Pue Ala. 

49 Lawi Pue Ala au makuasa 
motudungiamona kamahilena kuasaNa. 
Malelaha mpuu hangaNa! 

50 Napopaitami ahiNa i ope-ope tauna 
au mengkoru Iria, duuna hawe i 
pemuleanda. 

51 Anti kamarohona kuasaNa, Ia 
mobabehi apa au maroa ntepuu. Tauna 
au mampemahile, Nahawu-hawuhe bona 
tunggaianda bara mewali. 


LUKAS 1.52 -59 8 


52 Datu Napopendauluhe hangko i 
lantinda, Agayana tauna au mengkaiwoi, 
Napaiwongkohe. 

53 Tauna au marimi, Napamabuhuhe i 
paka-pakana paande au maroa. Agayana 
topebuku, Nawura matahe hai bara ara 
au raanti. 

>4 Pue Ala mopabukei dandiNa au 
Nadandi hangkoya i toiyorunta Burahima 
hai i pemuleana. Ido hai ikita to Isaraeli 
Natulungike, hai Napopaitaake ahiNa 
duuna kamahae-haea." 

>> (1:54) 

59 Maria maida hihimbela hai Elisabet 
kira-kira talu wulana kamahaena, 
hangko mesuleri lao i boeana. 

>/ Hawemi tempona, Elisabet moanami 
hadua tobalilo. 

38 Hintonggina hai halaluna 
mohadimohe noumba Pue motudungia 
ahiNa i Elisabet i kaNaweina anana iti: 
ido hai matana worihe hihimbela hai 
Elisabet. 

>? Handami ualu alona tinuwuna 
anana Sakaria iti, maimohe ope-ope 
hintongginda hai halalunda mobabehi 
ada petile moula adanda to Yahudi. 


LUKAS 1.60-67 9 


Tunggaianda bona anangkoi iti rahanga 
Sakaria moula hangana umana. 

60 Agayana nauli inana: "Inee hangana 
umana au tapake! Hangangaa rahangari 
Yohane." 

61 Mehanahe, rauli: "Agayana bara mani 
ara halalumi au rahanga nodo!" 

62 Ido hai mokawemohe Sakaria bona 
rapekune iria ba hema au naunde 
rapopohanga anana. 

63 Sakaria mamperapi hambua watu 
poukia hai nauki: "Hangana Yohane." 
Tingkaramohe ope-ope. 

641 tempo iti, unga pea peisa mololita, 
pane motoyami Pue Ala. 

65Tingkara mpuumohe ope-ope 
hintongginda, hai bambari iti tehawukami 
i tongku-tongkuna i tampo Yudea. 

66 Bambari au tehawuka iti, rapailalu 
ope-ope tauna au mampehadingi. Ido 
hai rauli: "Apa au ina nababehi anangkoi 
iti?" lawi tongawami kuasana Pue Ala ara 
iria. 

67 Sakaria, umana anangkoi iti, 
nakuasaimi Inao Malelaha, hai 
mohowara lolita ide au hangko i Pue Ala, 
nauli: 


LUKAS 1.68-75 10 


68 "Ikita to Yahudi, tatoyami Pue Ala 
Amputa! Lawi lami au maike mosondaki, 
ikita anaNa, hai lami au mokabahake 
hangko i iwalinta. 

69 Naweimoke hadua Datu au makuasa 
au peisa mohoremake, lami pemuleana 
Datu Daudi, hawiNa hangkoya. 

70 Hangkongkoyapi dandina Pue Ala 
rapahawe nabi-nabi au malelaha. Pue 
Ala modandi 

71 kaina Nakabahanta hangko i iwalinta 
hai hangko i tunggaianda tauna au 
mokahihike. 

72 Pue Ala motudungia ahiNa i 
toiyorunta, hai mopabukei dandiNa 
au malelaha au Nadandi i toiyorunta 
hangkoya. 

73 Maroho mpuu podandiNa i toiyorunta, 
lawi Nadandi hai mosumpa i Burahima, 
bona ikita au mewali pemuleana ina 
Nakabahake hangko i iwalinta. Ina 
mewalike taunaNa au malelaha au 
mopakatana laluNa, hai ina Napaaraake 
rara mengkoru Iria dati ara kalanganta 
hawe i kahopoana tuwonta." 

74(1:73) 

75(1:73) 


LUKAS 1.76-2.1 11 


79Roo indo, Sakaria mouliangaa anana: 
"Oyo, anangku, ina rauliko nabina Pue 
Ala au melumbu kuasaNa hangko i 
ope-ope au rapenombai. Lawi oyomi 
au ina lao iyoru hangko i Pue Yesu, 
mopasilolonga lalunda tauna bosa 
motarima Ia. 

77 Oyo au ina mopahawe i tauna bosa 
noumba rara bona dosanda naampungi 
Pue Ala bona molambihe katuwo maroa 
au bara mokahopoa 

78 anti kamaahina Pue Ala Amputa. Ia 
mai mosondakike hangko i suruga nodo 
pembetona alo. 

79 Lawi nodo alo mosimbaki dunia au 
makaindi ide, nodo wori Pue mowangkahi 
tauna au tuwo i lalu kakaindiana hai au 
mampokalanga kapate. la ina moninike 
bona molambike roa ngkatuwo." 

80 Anana Sakaria iti, kahile-hilea hai 
kamanoto-notoa laluna. Mahilemi, 
laomi maida i pada wungi duuna hawe 
tempona mampepongka mopahawe 
Ngkorana Pue Ala i to Yahudi. 

2 LI tempo iti, Datu Mahile Kaisar 

Agustus mohawami bona hanganda 
ope-ope tauna i humalele kadatua Roma 
rauki bona raisa kabosanda. 


LUKAS 2.2-8 12 


2Poimbaa tauna au nguru-nguruna ide 
rapopolumao i tempona Kirenius mewali 
gubernur i tampo Siria. 

3Ope-ope tauna lao mampopeuki 
hanganda, hadua-hadua i boeana 
tosaenda. 

4Nodo wori Yusupu meangkami hangko 
i boea Nasare hihimbela hai Maria 
hampomanuna au tangana mantimi. 
Meangkahe hangko i tampo Galilea, 
mempanai lao i tampo Yudea monontohi 
boea Beteleme, boea karapoanakaana 
Datu Daudi hangkoya. Inditi, Yusupu 
mampopeuki hangana, lawi ia pemuleana 
Daudi. 

(2:4) 

5Kahawenda i Beteleme, hawemi 
tempona Maria moana. 

7Moanami hadua tobalilo, anana au 
nguru-nguruna. Anana iti nalempingi 
haihampi, pane nadampa i lalu dula 
dimba, lawi inditi barapi ara sou au peisa 
rapaidai. 

8 Kaindi iti, i raoa boea Beteleme, 
ara bahangkia toporewu au mokampai 
dimbanda i pada. Unga pea hawe hadua 
malaekana Pue Ala i olonda, hai peawana 
Pue Ala mowangkahihe duunda langa. 


LUKAS 2.9-16 13 


9 (2:8) 

10 Nauliangaahe malaeka iti: "Ineekau 
langa, lawi maina moanti bambari maroa 
irikamu, bambari au rapokatana ope-ope 
tauna. 

11 Kaindi ide i boeana Datu Daudi, 
rapoanakami hadua Datu au moanti 
katuwo maroa irikamu, iami Kerisitu, 
Amputa. 

121demi tanda bona niisa katouna 
lolitangku: ina nilambi hadua analei au 
ralempingi haihampi, hai radampa i lalu 
dula dimba." 

13 Toporewu iti, unga peahe moita 
bosa malaeka hihimbela hai malaeka 
au nguru-nguruna inona. Malaeka iti, 
motoyahe Pue Ala, rauli: 

14 "Motoyamoke Pue Ala au i suruga! 
Tauna i dunia au napokatana Pue Ala ina 
molambihe roa ngkatuwo." 

151 pesulenda malaeka iti lao i suruga, 
mogombomohe toporewu iti, rauli: 
"Laomoke i Beteleme mampeita apa au 
mewali au napahaweake Pue inona." 

16 | aomohe mampohidupaa Maria hai 
Yusupu, hai analei au radampa i lalu dula 
dimba. 


LUKAS 2.17-24 14 


17 Karaitana analei iti, mopahawemohe 
apa au nauliangaahe malaeka kana Iria. 

18 Tingkarahe ope-ope tauna au mohadi 
lolitanda toporewu. 

19 Agayana Maria mopailalu pea 
ope-ope au mewali iti. 

20 Roo indo, toporewu iti mesulemohe, 
hai i tanga rara motoyahe hai 
mopakahilehe Pue Ala, lawi ope-ope au 
rahadi hai au raita, tou-tou mewali nodo 
au nauliangaahe malaeka. 

21 Kahandana ualu alona tinuwuNa, 
anangkoi iti ratile moula adanda to 
Yahudi. Hai i tempo iti, Yesu rahanga 
moula lolitana malaeka hangko damani 
nakantimia inaNa. 

22 Moula ada agamanda au teuki i 
Aturana Musa, ara wori au hangangaa 
rababehi i tempona moana. I tempo au 
tepakanoto, ananda iti raanti lao i Souna 
Pue Ala i Yerusale bona rahuhu i Pue Ala, 

23 lawi teukimi i lalu Sura Aturana Pue 
node: "Ope-ope anangkoi tobalilo au 
towutu hangangaa rahuhu i Pue Ala bona 
mewalihe kiraNa." 

24 Ido hai moanti worihe popenombanda 
i Pue Ala nodo au tepakanoto i lalu Sura 


LUKAS 2.25 -32 15 


Aturana Musa: hamboko tadasi tokuku 
ba rombaa ana tadasi manggebodo. 

251 Yerusale, ara hadua tauna au 
rahanga Simeo. Simeo iti, iami tauna 
manoto au mengkoru i Pue Ala hai au 
mampoinalai kaina hawena tempona 
Pue Ala mokabaha to Isaraeli. Hai ia 
naporangai Inao Malelaha au mouliangaa 
kadana ina mate ane bara mani moita 
Datu Topehompo au nadandi Pue Ala. 

26 (2:25) 

27 Simeo iti naantimi Inao Malelaha 
mesua i Souna Pue Ala i temponda 
Yusupu hai Maria moanti Yesu rahuhu i 
Pue Ala moula Aturana Musa. 

28 Ia moalami anangkoi iti, naawi hai 
motoya Pue Ala, nauli: 

29 "O Pue, kehapirina unga pea mate, 
barapi moapa. Matana lalungku, lawi 
tepabukeimi dandiMu. 

30 Kuita mpuumi Datu Topehompo au 
hangko Irio Pue, 

31 au Nupasilolongaa ope-ope tauna. 

3? Datu Topehompo ide iami pewangka 
au ina mopakanoto lalunda tauna au 
barahe to Isaraeli bona raisaKo, Pue. Hai 
la ide ina moanti pebila i anaMu, ikami 
to Isaraeli." 


LUKAS 2.33-38 16 


33Tingkaramohe Maria hai Yusupu 
mohadi lolitana kana i ananda. 

34 Roo indo, Simeo mowatihe hai 
mouliangaa Maria: "Anti kahawenami 
Anamu ide, bosa to Isaraeli ina molambi 
pehuku, agayana bosa wori tauna ina 
Nahorema bona molambihe katuwo 
maroa. lami au Napilei hai au Natudu 
mai Pue Ala, agayana Ia ina rasapuaka 
tauna bosa, 

35 glana ihi lalunda tauna iti ina 
tewungkehi. Oyo Maria, ina narumpako 
kapari. Ina rumihi kawiorana lalumu, 
nodoko nabelai piho." 

36 Kahawenda Yusupu hai Maria i 
Souna Pue Ala, ara wori inditi hadua 
nabi towawine. Hangana Hana, anana 
Fanuel, pemuleana Aser. Hana iti, 
ualumi pulona hai iba parena tinuwuna. 
Hangkoya motambi, agayana pitu pea 
parena hangko indo, materi tobalilona. 
Mepongka i tempo iti, ia bemba hai 
maida liliu i Souna Pue Ala. Alo-alona 
hai wengi-wengina Hana menomba i Pue 
Ala, mekakae hai mopuasa. 

37 (2:36) 

38 Kamoitana Yesu i Souna Pue Ala, ia 
manguli ngkaya kamaroana i Pue Ala, hai 


LUKAS 2.39-46 17 


mampololita kana i Anangkoi iti i ope-ope 
tauna au mampegia karakabahanda 
ampu boea Yerusale hangko i iwalinda. 

39 Karoonda Yusupu hai Maria mobabehi 
ope-ope atura moula Sura Aturana Musa, 
mesulemohe lao i boea Nasare i tampo 
Galilea. 

40 Ananda iti, kamahile-hilea hai 
kamaroho-rohoa. Manoto mpuu laluNa, 
hai nawati Pue Ala. 

41 pare-parena, inana hai umana Yesu 
laohe i Yerusale moula alo mahilenda to 
Yahudi au rahanga Alo Posusa Pasa. 

42 Handami hampulo hai rompare 
tinuwuna Yesu, laomohe i posusa iti 
nodo kabiasaanda. 

43 Liumi alo mahile iti, mesulemohe lao 
i boeanda. Agayana Yesu bara meula 
irihira. Ia ara mani i Yerusale, agayana 
bara raisa tosaeNa. 

441 pesulenda, rapehangu pea arato 
hihimbela hai ranganda hampopolumaoa. 
Hangaloamohe molumao, hangko 
rahaokiri i ranganda hai halalunda. 

45 Anti kadana ralambi, mesulemohe 
mohaoki i Yerusale. 

46 Talumi alona rahaoki, hangko 
ralambiri i Souna Pue Ala. Yesu tangana 


LUKAS 2.47-3.1 18 


mohuda i olonda guru-guru agama, 
mampehadingi hai mekune-kune. 

47 Ope-ope tauna au mohadi pehanaNa 
manguli: "Mapande ntepuu Anangkoi 
iti!" 

#8Tingkarahe inaNa hai umaNa moita 
la. Nauli inaNa: "AnaNgku, moapari hai 
Nubabehi node? Iko hai umaMu, mapari 
kihadi mohaokiKo!" 

49 Nahanaihe: "Moapari hai nihaokiNa? 
Bara pae niisa, Iko hangangaa araNa i 
lalu souna UmaNgku?" 

30 Agayana bara raisa lempona lolitaNa. 

51 Roo indo, lao sambelamohe i Nasare, 
hai Yesu mampeulai ope-ope hawanda. 
Ope-ope au mewali iti batena napailalu 
inaNa. 

52 Yesu, kahile-hilea, hai kamanoto- 
notoa laluNa. la napokatana Pue Ala, hai 
napokatana wori manusia. 

1 Hampulomi hai lima parena Datu 

Mahile Kaisar Tiberius moparenta 
i kota Roma, Pontius Pilatu mewali 
gubernur i tampo Yudea, hai Herode 
Antipas au moparenta i Galilea. Pilipu, 
halaluna Herode, jami au moparenta i 
Iturea hai i Trakonitis, hai Lisanias au 
moparenta i Abilene. 


LUKAS 3.2-7 19 


2 Au mewali Tadulako Menomba Mahile 
i tempo iti, Hanas hai Kayapas. I pare 
iti, Pue Ala mongkorami i Yohane anana 
Sakaria i pada wungi. 

3Tdo hai Yohane molumaomi moure 
hai moisau owai Yarade mopahawe 
Ngkorana Pue Ala i tauna bosa, nauli: 
"Menosomokau hangko i dosami hai 
maimokau kuriu bona dosami naampungi 
Pue Ala." 

4 Pobagona Yohane iti mopabukei apa 
au teuki i lalu Surana Nabi Yesaya 
au manguli node: Ara hadua tauna 
au mekakakio i pada wungi, nauli: 
"Ina hawe Pue! Nipasilolongaa raraNa! 
Nipakanoto rara au ina Napoliungi! 

> Au mokalo-kalo hangangaa ratabungi, 
au mapangka hai au mobulu-bulu 
hangangaa rapahindere. Au motengko- 
tengko hangangaa rapakanoto, hai au 
motataloke hangangaa raparata. 

6 Roo indo, ope-ope tauna ina moita 
Datu Topehorema au natudu Pue Ala." è 

7Bosa tauna lao mampoperiu i 
Yohane, hai Ia mouliangaahe: "Ikamu 
au motengko babehiami, moapari 
hai maikau? Ba nipehangu peisakau 





A# Yes 40:3-5 


LUKAS 3.8-13 20 


tekabaha hangko i karumpuna Pue Ala 
au ina morumpakau? 

8 Ane tou-tou menosokau hangko 
i dosami, nibabehimide babehia au 
maroa. Hai inee nauli lalumi: 'Ikita 
ide, pemuleanake Burahima. Barake 
ina nahuku Pue Ala." Iti bara tou! 
Nipehadingi: ane naunde Pue Ala, 
pemuleana Burahima peisa Napopewali 
hangko i watu ide. 

9 Ina hawe pehukuna Pue Ala! Pehukuna 
iti nodo owahe au masilolongami i patoa 
kau. Ope-ope kau au bara maroa wuana 
ina ratiwi hai ratende i lalu api." 

10 Tauna bosa mekune i Yohane, 
rauli: "Ane nodo, apami au hangangaa 
kibabehi?" 

11 Nahanai Yohane: "Hema au morontau 
baduna, hantau hangangaa nawei i 
tauna au bara ara baduna. Nodo wori, 
hema au ara paandena, hangangaa 
nakira i tauna au marimi." 

12 Ara worihe toperuru asele au lao 
mampoperiu i Yohane. Mekunehe, rauli: 
"Guru, apami au hintoto kibabehi?" 

13 Nahanaihe: "Ineekau mesingara 
asele melumbu hangko i au rapakanoto 
topoparenta." 


LUKAS 3.14-19 21 


14 Arahe surodado au lao mekune 
iria, rauli: "Noumba wori ikami? Apami 
au hintoto kibabehi?" Nauliangaahe: 
"Ineekau morampaki anu-anuna tauna 
ntanina, hai ineekau mampopalanga 
tauna bona raweikau doi. Saromi 
hangangaa nipokatana." 

151 tempo iti, tauna bosa 
mampempegiahe kahawena Datu 
Topehompo au nadandi Pue Ala. Ido hai 
mombepekunehe, ba Yohane itimi Datu 
Topehompo. 

19 Nahanaihe Yohane: "Ane iko, kuriu 
peakau hai owai. Agayana ara hadua 
au ina mai au meliu kuasaNa hangko 
iriko. Mogalorina mokakahi pekapu 
kandupaNa, barana hintoto. la au ina 
moriukau hai Inao Malelaha hai api. 

17 Ta peisa rapandiri nodo hadua tauna 
au motapihi pare bona tepatani pare au 
moihi hai tepatani wori au wara. Pare au 
moihi napopesua i lalu tambaru, hai au 
wara natende i api." 

181 tempona Yohane moanti Ngkora 
Marasa i tauna bosa, ngkaya pakana 
paturo au napahaweahe. 

19]a mokambaroa Herode Antipas, 
gubernur i tampo Galilea, lawi Herode 


LUKAS 3.20-23 22 


moala Herodias, towawinena wutuna, 
bona napotambia. Bara iti pea au 
Nakambaroa Yohane. Ngkaya mani 
babehiana au kadake. 

20 Kanahadina Herode pekambaroana 
Yohane iti, ia bara mokabaha babehiana 
au kadake, agayana natambairi, ia 
motudu surodadona bona Yohane rahaka 
hai ratarunggu. 

21 Hangko damani Yohane ratarunggu, 
bosa tauna lao iria bona rariu. Yesu lao 
wori mampoperiu i Yohane. Karoona Yesu 
rariu, i tempona mekakae, tebungkahimi 
langi, 

22 hai Inao Malelaha mendaulumi Iria 
nodo tadasi manggebodo au memua i 
tanoanaNa. Hai ara hambua wotu hangko 
i suruga au manguli: "Oyomi AnaNgku 
au Kupokakaya hai Kupokatana." 

23 Handami talu pulona parena 
tinuwuNa, Yesu mampepongkami 
pobagoNa au nawei Pue Ala. Moula 
polambianda tauna, Yesu jami anana 
Yusupu, Yusupu anana Eli, Eli anana 
Matat, Matat anana Lewi, Lewi anana 
Malki, Malki anana Yanai, Yanai anana 
Yusupu, Yusupu anana Matica, Matica 
anana Amos, Amos anana Nahum, 


LUKAS 3.23 23 


Nahum anana Hesli, Hesli anana Nagai, 
Nagai anana Maat, Maat anana Matica, 
Matica anana Simei, Simei anana Yosek, 
Yosek anana Yoda, Yoda anana Yohanan, 
Yohanan anana Resa, Resa anana 
Serubabel, Serubabel anana Sealtiel, 
Sealtiel anana Neri, Neri anana Malki, 
Malki anana Adi, Adi anana Kosam, 
Kosam anana Elmadam, Elmadam anana 
Er, Er anana Yesua, Yesua anana Elieser, 
Elieser anana Yorim, Yorim anana Matat, 
Matat anana Lewi, Lewi anana Simeo, 
Simeo anana Yehuda, Yehuda anana 
Yusupu, Yusupu anana Yonam, Yonam 
anana Elyakim, Elyakim anana Melea, 
Melea anana Mina, Mina anana Matata, 
Matata anana Natan, Natan anana Daudi, 
Daudi anana Isai, Isai anana Obed, 
Obed anana Boas, Boas anana Salmon, 
Salmon anana Nahason, Nahason anana 
Aminadab, Aminadab anana Admin, 
Admin anana Arni, Arni anana Hesron, 
Hesron anana Peres, Peres anana 
Yehuda, Yehuda anana Yako, Yako anana 
Isaki, Isaki anana Burahima, Burahima 
anana Terah, Terah anana Nahor, Nahor 
anana Serug, Serug anana Rehu, Rehu 
anana Peleg, Peleg anana Eber, Eber 


LUKAS 3.24-4.1 24 


anana Salmon, Salmon anana Kenan, 
Kenan anana Arpaksad, Arpaksad anana 
Sem, Sem anana Noho, Noho anana 
Lamek, Lamek anana Metusala, Metusala 
anana Heno, Heno anana Yared, Yared 
anana Mahalaleel, Mahalaleel anana 
Kenan, Kenan anana Enos, Enos anana 
Set, Set anana Adama, Adama anana 
Pue Ala. 


4 1 Karoona Yesu rariu, Ia mopalehimi 
owai Yarade. I tempo iti, Yesu 
nakuasai Inao Malelaha hai Naanti lao i 
pada wungi. 


LUKAS 4.2-9 25 


21 lalu iba pulona alona, Ia nakelo Datu 
Tokadake. I tempona Yesu inditi, la bara 
maande, kehapi ba apa pea. Liumi iba 
pulona alona, marimimi. 

3 Nauli Datu Tokadake i Yesu: "Ane 
tou-tou AnanaKo Pue Ala, Nutuduhe 
watu ide mewali roti!" 

4Nahanai Yesu: "I lalu Sura Malelaha 
teuki node: 'Tauna bara pea tuwo hangko 
| roti." 

> Roo indo, Datu Tokadake moantimi 
Yesu lao i kapangka-pangkaana. I tempo 
iti, ia motudungia ope-ope kadatua i 
dunia, 

Snauliangaa: "Ope-ope kadatua hai 
peawana dunia, ina kuweiKo Nuparentai, 
lawi ope-ope ide iko ampuna, hai peisa 
wori kuwei i hema peundeaku. 

7Mewali, ane menombakKo iriko, ina 
kuweiKo ope-ope." 

8Nahanai Yesu: "Teuki i lalu Sura 
Malelaha: 'Hangangaa menombako i 
Ampumu, Pue Ala. Batena pea Ia au 
hintoto nupengkorui.'" 

3 Roo indo, Datu Tokadake moantimi 
Yesu lao i Yerusale, napopeangka 
i wongko wumbu Souna Pue Ala, 


LUKAS 4.10-17 26 


nauliangaa: "Ane tou-tou AnanaKo Pue 
Ala, pengkanawo hangko inde! 

10 BaraKo ina moapa-apa, lawi ara teuki 
i lalu Sura Malelaha: 'Pue Ala motuduhe 
malaekaNa mokampaiKo, datiKo marugi. 

11Ina radokoko, dati tetuhu bitiMu i 
watu." 

12 Nahanai Yesu: "Teuki wori i lalu 
Sura Malelaha: 'Ineeko mampetandaka 
Ampumu, Pue Ala." 

13 Karoona Yesu nakelo nodo, padumi 
Datu Tokadake mampegia tempo au 
maroa bona mekelo mbuli. 

14 Roo indo, mesulemi Yesu lao i 
tampo Galilea, hai Ia nakuasai Inao 
Malelaha. Bambari kana Iria tehawukami 
| humalele tampo Galilea. 

15 Ta mepaturo i sou-sou penombaanda 
to Yahudi, hai ratoya ope-ope tauna. 

19] aomi Yesu i Nasare, boea 
karapakahileaNa. Hai nodo biasana, 
mesuami i sou penombaa i alo Satu, alo 
penombaanda to Yahudi. Meangkami 
bona mobasa Sura Malelaha, 

17 hai rahuhuami sura au nauki nabi 
Yesaya hangkoya. la mowile sura iti 
duuna molambi lolita au manguli node: 

18 "Inaona Pue Ala mendaulu Iriko, lawi 
Ikomi au Napakanoto moanti Ngkora 
Marasa i tauna au meahi-ahi tuwonda. 
NatuduNa mopahawe i toratawani kaina 
rakabahanda, hai mouliangaahe tobilo 
kaina meitanda. NatuduNa mokabahahe 
au rapohawi, 

19 hai Kubambari kaina hawena 
tempona Pue motudungia ahiNa i 
manusia." P 

20 Karoona mobasa, Nawilolo hulemi 
sura iti, Napopesule i ampu bago, pane 
mohudami hai mepongka mepaturo. 
Ope-ope tauna i lalu sou penombaa 
iti mototokihe Ia lawi mampeinaohe 
mohadi lolitaNa. 

21 Napepongkami Yesu mopaguruhe, 
Nauli: "I alo ide, tepabukeimi Ngkorana 
Pue Ala au hangko nihadi Kubasa inona!" 

22 Tingkaramohe ope-ope tauna au 
mampehadingi lolitaNa, rauli: "Maroa 
mpuu pololitaNa! Manoto ntepuu au 
Nahowara, nauri ananato pea Yusupu!" 

23 1do hai naulingaahe Yesu: "Manoto 
arakau au ina mouliangaaNa node: 

'Ee sando, nupakaoha hampai watamu 
haduduamu! Ane tou-tou mpuuKo nabi, 





b# Yes 61:1-2 

Nupopaitaangkai kuasaMu i boeaMu 
haduduaMu. Tanda kuasa au kihadi 
Nubabehi i boea Kapernaum, Nubabehi 
wori inde." 

24 Napaliliu Yesu lolitaNa, Nauli: "Tou 
mpuu au Kuuliangaakau, bara ara hadua 
nabi au rabila i boeana haduduana. 

25 Takatuinao apa au teuki kana i nabi 
Elia hangkoya. I lalu talu parena hai ini 
wulana madii, alana hawe rimi mahile 
i humalele tampo iti. I tempo iti, bosa 
towawine au bemba maidahe i tampo 
Isaraeli. 

26 Nauri nodo, Pue Ala bara motudu 
Elia motulungi tobemba iti. Agayana Elia 
ratudu lao i boea Sarapat, motulungi 
hadua towawine au bemba i tampo Sidon 
au bara to Isaraeli. 

27 Nodo wori i tempona nabi Elisa, bosa 
mpuu tauna au ketangga maida i tampo 
Isaraeli. Agayana bara ara hadua to 
Yahudi au napakaoha Elisa. Batena pea 
Naaman, to Siria, au napakaoha." 

28 Karahadina tauna i lalu sou penombaa 
lolitana Yesu, rumpu mpuuhe. 

29 Meangkamohe mowura Yesu lao i 
raoa boea. Tunggaianda mohumbanga 

bona manawo hangko i tabingke, lawi 
boeanda i wongko bulu. 

30 Agayana Yesu molumao i olonda 
tauna bosa, hai liliuhe Napalehi. 

31 Roo indo, Yesu lao i boea Kapernaum 
i tampo Galilea. KahaweNa inditi, 
mepaturo i sou penombaa i alo 
penombaanda to Yahudi. 

32Tingkaramohe tauna au mohadi 
paturoNa, lawi pepaturoNa nodo au 
napahawe hadua tauna au makuasa 
mpuu. 

33 Ara wori inditi hadua tauna au 
napesuangi seta au kadake. Monganga- 
ngangami, nauli: 

34 "Ee Yesu to Nasare! Ina 
Nupoapangkai? Ba Nupeinao 
mopakarugingkai? Kuisa kaOyona 
mpuu Suro au malelaha hangko i Pue 
Ala!" 

35 Agayana Yesu mokambaroa, Nauli: 
"Mandiiko! Pelohomide hangko i tauna 
ide!" I lindonda tauna bosa, seta iti 
modungkami tauna au napesuangi hai 
padu, agayana maroami tauna iti. 

39Tingkaramohe ope-ope tauna au 
moita iti, alana mololitahe, rauli hadua 
hai hadua: "Apa wei dide? Makuasa mpuu 

lolitaNa! Mogalori seta, mampeulaihe 
hawaNa." 

37 Hangko indo, bambari kana i Yesu 
tehawukami i humalele tampo iti. 

38 Roo indo, padumi Yesu hangko i lalu 
sou penombaa, lao i souna Simo Peturu. 
Pengantina Simo au towawine, rumihi 
kanapawembena. Ido hai tauna inditi 
merapihe i Yesu bona Natulungi woya. 

39 Laomi Yesu meangka i hambali 
paturuana, Nauli: "Peloho haki!" Tou- 
tou mpuu maohami, mearo, hai liliu 
mororahe. 

40 Tampumi alo, bosa tauna laohe 
i Yesu, moanti ope-ope halalunda 
au mantodiha ngkaya pakana haki. 
Yesu mampetobomohe ope-ope hai 
Napakaohahe. 

41 Hai ngkaya wori seta au napopeloho 
Yesu hangko i tauna au napesuangi. 
Seta au Napopelohohe iti, monganga- 
ngangahe, rauli: "Kiisami, kaOyona 
Anana Pue Ala!" Agayana seta iti 
nakontohe Yesu. Barahe Napaliu 
mololita, lawi moisa mpuuhe kalana 
Datu Topehompo. 

42 Kahalona madondo, padumi Yesu 
hangko i boea iti lao i hambua paidaa 

au boa. Bosa tauna lao mohaoki, duuna 
ralambi. Merapihe bona ineehe Napalehi. 

43 Agayana nahanai Yesu: "Bambari 
kana i poparentana Pue Ala hangangaa 
Kuanti wori i boea-boea ntanina. Lawi 
itimi tunggaiana Pue Ala motuduNa mai i 
dunia." 

44 Hangko inditi, Yesu mopahawe 
Ngkora Marasa i sou-sou penombaa i 
humalele tamponda to Yahudi. 

5 1 Hambela tempo, tangana Yesu 
meangka i wiwi Rano Genesaret, 
bosahe tauna mombeupi-upi mampeinao 

mohadi Ngkorana Pue Ala. 

21 tempo iti, naitami Yesu rombua 
duanga i wiwi rano; ampu duanga 
mendauluhe hangko i duanganda laohe 
mobahoi dalanda. 

3Laomi Yesu mesawi i duanga au 
hambuana, duangana Simo Peturu, hai 
Naperapi bona Simo mobohe duangana 
karao haodi hangko i wiwi rano. Roo 
indo, mohudami i lalu duanga mopaguru 
tauna bosa. 

4Roomi mepaturo, nauli Yesu i Simo: 
"Nubohe duangamu i kakaladuana, hai 
nitende dalami bona molambikau ikane." 

> Nahanai Simo: "Guru, 
hambengiamongkai modala, agayana 
bara huba hambaa ihi dalangki. Agayana 
nauri nodo, ina kutende mpuu, lawi 
Oyomi au motudungkai." 

6 Hangko inditi, ratendemi dalanda, hai 
ngkaya mpuu ikane au mesua i lalu, 
alana dalanda mepongka mahepa. 

7Rakawemohe ranganda au i lalu 
duanga ntanina bona maihe medurei. 
Mai mpuumohe, hai rombua duanga 
iti raihii ikane duunda ina tiri anti 
kamantimina. 

8Tingkaramohe Simo Peturu hai 
rangana moita kangkayana ikane au ara 
i lalu dalanda. Ido hai molingkudumi 
Peturu i lindona Yesu, nauli: "Ineena 
Nuhungkuki, Pue, lawi iko ide 
tomadosana." 

9 (5:8) 

10 Arahe rodua rangana Simo Peturu 
au rapotingkara wori. Hanganda Yakobu 
hai Yohane, ananahe Sebedeus au 
mobago sambela hai Simo Peturu. Nauli 
Yesu i Simo: "Ineeko langa. Mepongka 
ide-ide, barapi ikane au nidala, agayana 
manusiami au nidala." 

11 Roo indo, modiimohe duanganda 
i lorena hai mopalehihe ope-ope 
anu-anunda, pane meulahe Iria. 

1? Tangana Yesu i hambua boea, maimi 
hadua tauna au ketangga humalele 
watana. Kamoitana Yesu, molingkudumi 
motumpa i lindoNa, hai merapi 
Iria, nauli: "Pue, kuisa KaNubukuna 
mopakaohana. Ane Nuunde, pakaoha 
wongkoya!" 

13 Napetobomi Yesu tauna iti, 
Nauliangaa: "Kuunde mpuu. 
Maohamoko!" Unga pea, maoha. 

14 Roo indo, Yesu mokonto tauna 
iti, Nauli: "Inee nupopololita i hema 
pea apa au mewali inona. Laomoko 
hampai nupetudungia watamu i tadulako 
menomba bona naita kamaohamumi, 
hai nuantimi popenombamu moula 
parenta au teuki i lalu Aturana 
Musa, bona tongawa i ope-ope tauna 
kamaohamumi." 

15 Agayana nauri nodo lolitana Yesu, 
bambari iti tehawukami iumba pea, 
alanda bosa tauna mai i Yesu bona 
mampehadingi lolitaNa hai Napakaohahe 
hangko i hakinda. 

16 Agayana bosa belana Yesu 
haduduaNa lao mekakae i hambua 
paidaa au boa. 

17 Hambela tempo, tangana Yesu 
mepaturo, arahe bosa to Parisi hai 
guru-guru agama au mohuda inditi. Ihira 
hawe hangko i boeanda i tampo Galilea, 
Yudea, hai hangko i kota Yerusale. 
Kuasana Pue Ala ara i Yesu, ido hai 
Nabuku mopakaoha tomahai. 

181 tempo iti, hawemohe bahangkia 
tauna au mokowa hadua topalu. 
Mohaokihe rara mesua i lalu sou, lawi 
mampeinaohe moanti ranganda i Yesu. 

19 Agayana barahe peisa mesua, lawi 
sou iti buke ntepuu tauna. Ido hai 
mengkahemohe i tuka moanti ranganda 
lao i wongko sou. Roo indo, atu sou 
raingihi, pane topalu iti hai alena raulu 
duuna toa i lindona Yesu au ara i olonda 
tauna bosa. 

20 Kanaitana Yesu pepoinalainda, 
Naulimi i topalu iti: "Halalu, teampungimi 
dosamu." 

21 Bahangkia guru agama hai to Parisi 
mohadimohe lolitana Yesu iti. Nauli 
lalunda: "Hemari wei tauna ide pane bai 
mopahimbela kuasaNa hai Pue Ala? Bara 

ara hadua au peisa moampungi dosa, 
batena pea Pue Ala!" 

22 Naisa Yesu apa au ara i lalunda. 
Ido hai Nauliangaahe: "Moapari hai koi 
inaomi? 

23 Umba au mamura rauli: 
'Teampungimi dosamu,' ba 'Pearo, 
hai molumaomoko.' 

24 Bona niisa, Iko ide, Ana Manusia, 
makuasa moampungi dosa i dunia. 
Ide-ide ina Kupatongawaakau kaarana 
kuasaNgku moampungi dosa i dunia." 
Hangko inditi, membalilimi i topalu 
iti, Nauliangaa: "Mearomoko, nulolomi 
alemu, hai mesulemoko! 

25 Mearo mpuumi topalu iti i lindonda 
tauna bosa, nalolomi alena, hai mesule 
lao i souna. I tanga rara, motoya liliu 
Pue Ala. 

26 Tingkara mpuumohe ope-ope tauna 
au moita, hai motoyahe Pue Ala. Langa 
worihe, rauli: Metingkarai mpuu apa au 
taita inona!" 

27 Roo indo, padumi Yesu, hai i tanga 
rara, la moita hadua toperuru asele au 
mohuda i kantorona, hangana Lewi. 
Nauliangaa Yesu: "Peulamide Iriko." 

28 Meangkami Lewi mopalehi 
hinangkana anu-anuna, pane meula i 
Yesu. 

29T tempo iti, Lewi mopaaraa Yesu susa 
mahile i souna, hai arahe bosa toperuru 
asele hai tauna ntanina au rakakio 
maande sambela hai ihira. 

30 Inditi wori arahe bahangkia tadulako 
agama hai guru agama au mampeulai 
paturonda to Parisi. Mosasalaihe Yesu 
i topeguruNa, rauli: "Moapari pane 
ikamu maande hai maenu hihimbela 
hai toperuru asele hai tauna ntanina au 
kadake babehianda?" 

31 Nahanaihe Yesu: "Tauna au bara 
mahai, bara paraluu mohaoki sando. 
Tauna au mahai pea au paraluu mohaoki 
sando. 

32 BaraNa mai mokakio tauna au 
manoto babehianda. KamaiNgku ide, 
mokakioNa tomadosa bona menosohe 
hangko i dosanda." 

331 tempo iti, arahe bahangkia tauna au 
mouliangaa Yesu: "Topeguruna Yohane 
dokohe mopuasa hai mekakae. Nodo 
wori topegurunda to Parisi. Moapari pane 
topeguruMu barahe mopuasa? Maande 
hai maenu liliuhe." 

34 Nahanaihe Yesu hai ngkora pandiri 
ide, Nauli: "Tauna i posusa petauna 
barahe mopuasa i tempona toratauna 
tobalilo ara mani i olonda. 

35 Agayana hambela tempo, toratauna 
tobalilo ina raala hangko i olonda. I 
tempo itiri, hangko mopuasahe." 

36 Hai napahawe Yesu ngkora pandiri 
ide, Nauli: "Bara ara hadua tauna au 
motampelei badu hae hai hasepa bana 
au nahepaki hangko i badu au wou. 
Lawi ane nababehi nodo, ina mahepa 
pea badu au wou iti. Hai bara wori 
maroa raita ane hasepa bana au wou 
ratampeleika i badu au hae. 

37 Nodo wori, bara ara hadua tauna au 
mokando anggoro au wou i pambolia 
au hae. Lawi ane rengke, ina mahepa 
pambolia au hae iti, alana mabubu 
anggoro, hai marugi wori paidaana. 

38 Mewali anggoro au wou hangangaa 
rakando wori i pambolia au wou. 

39 Bara ara hadua tauna au mounde 
maenu anggoro au wou ane roo maenu 
au hae. Lawi ina nauli: 'Anggoro au hae 
iti matama." 

G 1 Hambela tempo i alo penombaa, 
Yesu hai topeguruNa moliuhe i 

hambua bonde. Tanganda moliu i bonde 
iti, topeguruna Yesu mopupu wua pare, 
hai ranuku bona raande. 

2Karaitanda to Parisi, liliuhe 
rakambaroa, rauli: "Moapari pane 
niliungi atura agamanta? Mobagokau i 
alo penombaa!" 

3 Nahanaihe Yesu, Nauli: "Bara pae 
nibasa apa au nababehi Datu Daudi hai 
rangana hangkoya i temponda marimi? 

4Mesuami Daudi i lalu sou penombaa, 
moande roti au rapopenomba i Pue Ala, 
hai nakira-kiraa worihe rangana. Moula 
ada agamanta, tadulako menomba pea 
au peisa moande roti iti. Agayana nauri 
nodo, babehiana Daudi iti bara rasalai." 

> Napaliliu Yesu lolitaNa, Nauli: "Nodo 
wori Iko, Ana Manusia au natudu Pue 
Ala. Ikomi au makuasa mouli apa au 
peisa rababehi i alo penombaa." 

61 alo penombaa au ntanina, laomi 
Yesu i sou penombaanda to Yahudi hai 
mepaturo inditi. I sou penombaa iti, ara 
hadua tauna au mate taye koanana. 

7 Ara worihe bahangkia to Parisi hai 
guru agama au mohaoki kanawoana 
Yesu, ba ina mobago i alo penombaa. Ido 

hai rapeita mpuu apa au ina nababehi 
Yesu, lawi rapeinao mosalai. 

8 Agayana naisari Yesu tunggaiana 
lalunda. Ido hai nauliangaa tauna au 
mate tayena iti: "Maiko meangka inde i 
lindo!" Lao mpuumi meangka inditi. 

?Roo indo, Yesu mouliangaahe: "Moula 
atura agamanta, apa au peisa tababehi 
i alo penombaa: mobabehike au maroa 
ba au kadake? Motulungike ranganta ba 
mopapateke ranganta?" 

10 Membalilimi Yesu mototokihe 
ope-ope, hai Nauliangaa tauna au 
mate tayena iti: "Ona tayemu!" Naona 
mpuumi tayeNa, liliu maoha. 

11 Hangko indo, rumpu mpuumohe 
guru agama hai to Parisi. Ido hai 
mogombomohe mohaoki akala, ba apa 
au ina rababehia Yesu. 

1? Hambela tempo, Yesu laomi i tongku- 
tongkuna, hai mekakae hambengia i Pue 
Ala. 

13 Simbami alo, Nakakiomohe tauna 
au meula Iria, hai Napilei hampulo hai 
rodua hangko i olonda. Ihira itimi au 
Napakanoto Yesu bona mewali suroNa 
au moanti Ngkora Marasa i tauna bosa. 

141demi hanganda: Simo (au nahanga 
Pue Yesu Peturu), Andaria adina 
Simo, Yakobu hai Yohane, Pilipu hai 
Bartolomeus, Matiu hai Tomas, Yakobu 
anana Alfeus, Simo to Selot, Yudasi 
anana Yakobu, hai Yudasi Iskariot au 
mampobalu Yesu i iwaliNa. 

15 (6:14) 

16 (6:14) 

17 Roo indo, mendaulumi Yesu hangko 
i tongku-tongkuna hihimbela hai 
topeguruNa. Mengkaroomohe i lempena, 
lawi inditi bosahe tauna au meula Iria 
mampegia. Inditi ara worihe bosa tauna 
au hangko i humalele tamponda to 
Yahudi, hangko i kota Yerusale hai 
hangko i kota Tirus hai Sidon au i wiwi 
ntahi. 

181do hai hawehe inditi, lawi 
mampeinaohe mohadi lolitana Yesu 
hai mamperapihe bona Napakaoha. Au 
napesuangi seta mai worihe Iria, hai 
Napakaohahe. 

19 Bosahe tauna au mopari-pari 
mampetobo Yesu, lawi ara kuasaNa 
au mesuwu hangko i wataNa au 
mopakaohahe ope-ope tauna. 

20 Yesu mototoki topeulaNa hai 
Nauliangaahe: "Morasikau au meahi-ahi 
tuwomi, lawi ikamumi au mewali taunana 
Pue Ala i lalu poparentaNa. 

21 Morasikau au marimi ide-ide, lawi 
ikamumi au ina rapamabuhu. Morasikau 
au moteria ide-ide, lawi ikamu au ina 
matana-tana. 

22 Morasikau au rakahihi, rapopeloho, 
rakakabosai hai rasalai tauna anti 
peulami Iriko Ana Manusia. 

23Tti au rababehi worimi toiyorunda i 
nabi-nabina Pue Ala hangkoya. Mewali, 
ane iti au rababehiakau, mesende- 
sendekau anti kamatanana lalumi. 
Hangangaa matanakau lawi mahile 
hurungina au ina nihumba i lalu suruga. 

24 Agayana marugikau, ikamu au 
pebuku ide-ide, lawi nihumbami 
kamatanami, hai barapokau ina matana. 

25 Marugikau au mabuhu ide-ide, lawi 
ina marimikau. Marugikau au matana 
ide-ide, lawi ina masusa lalumi hai ina 
moteriakau. 

29 Marugikau ane ratoyakau ope-ope 
tauna, lawi nabi-nabi au mepakanawo 
ratoya worihe toiyorunda hangkoya." 

27 "Agayana ikamu au mampehadingi 
lolitaNgku, idemi hawaNgku: nipokaahi 
iwalimi, hai nibabehi au maroa irihira au 
mokahihikau. 

28 Niwatihe au motunda-tundakau, 
nipekakaengaahe au kadake irikamu. 

29 Ane pandirina ara tauna au mohapa 
kalimpimi hambali, inee nihurungi. Niwei 
mbuli kalimpimi au hambali. Ane ara au 
moala komomi, niwei mbuli badumi. 

30 Ane ara au mamperapi ba apa pea, 
niwei woya. Hai ane ara au moala ba 
apa-apa hangko irikamu, inee niperapi 
hule. 

311 paka-pakana, apa au niunde 
rababehi rangami irikamu, iti wori au 
hangangaa nibabehi i rangami. 

32 Ane nipokaahi peahe tauna au 
mampokaahikau, inee nipehangu 
Pue Ala ina mowatikau. Mogalori 
tauna au kadake, maahihe i tauna au 
mampokaahihe. 

33 Ane maroa pea babehiami i tauna au 
mobabehi roa irikamu, inee nipehangu 
Pue Ala ina mowatikau. Mogalori tauna 
au kadake, nodomi babehianda. 

34 Ane nikira ba apa pea rapebolo 
hai niharunga ina rapopesule, inee 


LUKAS 6.35 -38 43 


nipehangu Pue Ala ina mowatikau. 
Mogalori tauna au kadake, mowei worihe 
doi i hangka ranganda au kadake, lawi 
raharunga ina rapopesule pea. 

35 Ineekau nodo! Hangangaa nipokaahi 
iwalimi, hai hangangaa nibabehiahe apa 
au maroa. Ane ara tauna au mampeinao 
mebolo hangko irikamu, niwei woya hai 
inee niharunga pesuleana. Ane nodo 
nibabehi, ngkaya pewati ina naweikau 
Pue Ala, hai ikamu ina raimba anaNa, 
lawi nodomi kamaroana laluna Pue Ala 
i tauna au kadake hai i tauna au bara 
raisa manguli ngkaya kamaroana Iria. 

39 Kamaahimi hangangaa nodo 
kamaahina Umami i suruga." 

37 "Ineekau mosalai rangami, hai bara 
worikau ina nasalai Pue Ala. Inee niuli 
tauna ntanina au masala hangangaa 
rahuku, hai ikamu bara worikau ina 
nahuku Pue Ala. Niampungi kamasalana 
rangami, hai ikamu wori ina naampungi 
Pue Ala. 

38 Niwei i rangami, hai Pue Ala ina 
mowei wori irikamu. Hai apa au naweikau 
Pue Ala peisa rapandiri nodo pare bae 
au kehapiri radua-dua hai rapii-pii i lalu 
hambua popohoka, melumbea mani. 

Lawi hoka au nipake i rangami, iti wori 
au ina rapopohokaakau." 

39 Napaliliu Yesu lolitaNa hai ngkora 
pandiri ide: "Ane ara hadua tobilo au 
monini hangka tobilona, batena ina 
manawohe rorodua i lalu kalolu tampo. 

40 Nodo wori, bara ara toposikola au 
meliu karabilana hangko i guruna. Ane 
hopomi posikolana, hangko himbelari hai 
guruna." 

41 Roo indo, Yesu mopahawe ngkora 
pandiri ide, Nauli: "Moapa hai nuparesa 
pupu i matana rangamu, moleri rangka 
kau au ara i matamu bara nuita? 

42 Noumba pane peisa nuuliangaa 
rangamu: 'Halalu, mai kuingihi pupu 
matamu,' moleri rangka kau i matamu 
bara nuita? Ineeko mengkamaroa! 
Hangangaa nuingihi hampai rangka 
au ara i matamu, hangko manotori 
petotokimu moingihi pupu i matana 
rangamu." 

43 "Bara ara kau au maroa au kadake 
wuana, hai bara ara kau au kadake au 
maroa wuana. 

44 Niisa kamaroana hinangkana kau ane 
niitami powuana. Anggoro bara rapupu 

hangko i dui sumbali. Kau rodo bara 
mowua gambu. 

4> Nodo wori i manusia. Tauna au 
maroa ina mohowara apa au maroa, lawi 
lalunda buke roa. Tauna au kadake ina 
mohowara apa au kadake, lawi lalunda 
buke dake. Lawi apa au ara i lalunta, iti 
wori au mesuwu hangko i humenta." 

46 "Moapa hai nikakioNa Pue, agayana 
bara nipeulai hawaNgku? 

47 1demi ngkora pandiriKu: hema au 
mampehadingi hai mampeulai lolitaNgku 
peisa rapandiri nodo hadua tauna au 
mapande moaro sou. Ia mokae tampo 
napakaladu, nawoli hampai watu au 
maroho, hangko naarori souna i wongko 
watu iti. Toa uda kebuu, meumbalami 
owai morumpa souna, agayana bara 
madungka lawi souna raaro i wongko 
watu au maroho. 

48 (6:47) 

49 Agayana tauna au mampehadingi 
lolitaNgku hai bara napeulai, ia nodo 
hadua tauna au moaro souna i wongko 
tampo pea, bara mopake watu. Ane 
meumbala owai morumpa souna, ina liliu 
madungka duuna magero ope-ope." 

7 1 Karoona Yesu mololita i tauna bosa, 
laomi i boea Kapernaum. 

21 boea iti, ara hadua tadulakonda 
surodado to Roma. Hawina tadulako iti 
rumihi kamahaina, ina mate, hai ia au 
napokakaya mpuu. 

3 Kanahadina tadulako iti kaarana Yesu 
i lalu boea, natudumohe bahangkia 
totosaenda to Yahudi lao merapi tulungi i 
Yesu, bona mai mopakaoha hawina. 

4 Kahawenda i Yesu, merapimohe, rauli: 
"Tadulako ide, hintoto mpuu Nutulungi, 

>lawi ia mampokaahike, ikita to 
Yahudi, hai mokira doina rapopoaro sou 
penombaaki." 

6 Hangko inditi, laomi Yesu hihimbela hai 
ihira. Hungkumi Yesu i souna, tadulako 
iti motudumi bahangkia rangana lao 
mampohidupaa Yesu bona rauliangaa: 
"Tua, baraKo paraluu mai i soungku, lawi 
barana hintoto Nusondaki. 

7 Hai masandaana lao Trio, lawi barana 
hintoto mampohidupaaKo. Kehapiri 
hantepo pea lolitaMu Nuuli, hangangaa 
maoha hawingku. 

8 Kuisa Oyo au makuasa mobabehi nodo, 
lawi iko ide, ara wori au i wongkoku, hai 
ara worihe au kupohawaa. Ane rapana 

kupohawaa hadua surodado kuuliangaa: 
'Laoko!' hangangaa lao. Ane kukakio 
surodado au ntanina: 'Maiko!" hangangaa 
mai. Ane kuuliangaa hawingku: 'Babehi 
iti!' hangangaa nababehi. Nodo wori 
Oyo Tua, apa au Nuuli inde, itimi au ina 
mewali i soungku." 

9Tingkara Yesu mampehadingi lolitana 
tadulako iti. Ido hai mampembalilingihe 
tauna bosa au meula Iria, Nauliangaahe: 
"Mahile ntepuu pepoinalaina tauna ide! 
Kehapiri i to Isaraeli, bara mani ara 
hadua Kuhumba au mahile pepoinalaina 
nodo tauna ide." 

10 Roo indo, mesulemohe rangana 
tadulako iti lao i souna. Kahawenda 
inditi, maohami hawina au mahai. 

11 Bara mahae hangko indo, laomi Yesu 
i boea au rahanga Nain. TopeguruNa hai 
bosa tauna ntanina lao worihe hihimbela 
hai Ia. 

12 Hungkumohe i baba bente boea, 
moitamohe hadua tomate au rakowa 
lao i raoa boea. Tomate iti, hadua 
anantomoane, ana saduduana hadua 
tobemba. Bosa ampu boea lao i talumba 
mamporangai inana. 

13 Kanaitana Pue Yesu towawine 
iti, maahi laluNa, hai Nauliangaa: 
"Ineemoko moteria!" 

14 Nahungkukimi popakowa tomate iti 
hai Napetobo. Mengkaroomohe tauna 
au mokowa. Nauli Yesu: "Anantomoane! 
Mearomoko!" 

15 Tuwo hulemi anantomoane au mate 
iti. Ia liliu mohuda hai mololita. Nauli 
Yesu irinana: "Ina, idemi anamu." 

16 Tauna au moitahe apa au mewali iti, 
langamohe ope-ope, hai mepongkahe 
motoya Pue Ala, rauli: "Hadua nabi au 
makuasa mpuu ara i olonta! Hawemi Pue 
Ala irikita taunaNa." 

17 Bambari iti tehawukami i humalele 
tamponda to Yahudi hai i ope-ope boea 
au hungku. 

18Topeguruna Yohane Toperiu 
mopahawe i Yohane ope-ope au 
nababehi Yesu. Ido hai Yohane mokakio 
rodua topeguruna, 

19 nauliangaahe: "Laomokau i Yesu 
hai niuliangaa: 'Ba Oyo mpuu Datu 
Topehompo au nadandi Pue Ala? Ba ara 
mani au ntanina au kipegia?"" 

20 | ao mpuumohe topeguruna au 
rodua iti, rauliangaa Yesu: "Ido hai 

maingkai i Tua, lawi natudungkai 
Yohane. NapekuneKo, ba Oyo mpuu 
Datu Topehompo au nadandi Pue Ala? Ba 
ara mani au ntanina au kipegia?" 

211 tempo iti wori, Yesu mopakaoha 
bosa tauna au mahai hangko i hakinda, 
Napopeloho seta hangko i tauna au 
napesawii, hai Napakaoha tobilo bona 
meitahe. 

22 Mewali, Ia mohanaihe topeguruna 
Yohane, Nauli: "Mesulemokau, hai 
nipetumbuia Yohane apa au niita hai 
au nihadi: au bilo meitami, au palu 
molumaomi, au ketangga maohami, 
au bongo mehadimi, tauna au mate 
Kupatuwo hule, hai Ngkora Marasa 
Kupahawemi i tauna au meahi-ahi 
tuwonda. 

23 Morasihe tauna au bara bata-bata 
lalunda Iriko." 

241 pesulenda topeguruna Yohane 
iti, Napepongkami Yesu mololita i 
tauna bosa kana i Yohane, Nauli: "Apa 
tunggaiami lao i Yohane i pada wungi 
hangkoya? Ba mampeinao peakau moita 
tiko au nawui himburu node hou node 
mai? Bara! 

25 Mewali, apari au nipeinao lao nipeita? 
Ba mampeinaokau mampeita tauna au 
makara hampina? Bara wori, lawi tauna 
au makara hampinda hai au pebuku 
tuwonda maida peahe i souna datu. 

26 Mewali, apari au nipeinao lao 
nipeita? Ba mampeinaokau mampeita 
nabi? Ane nodo, tou mpuu. Agayana 
Kuuliangaakau, meliu kamahilena 
tuwona Yohane hangko i nabi au ntanina. 

27 Lawi Yohane iti au natunggai i lalu 
Sura Malelaha hangkoya. Nauli Pue 
Ala | AnaNa: 'Idemi suroNgku au ina 
Kutudu moiyoru hangko Irio, bona 
mopasilolonga raraMu."" < 

28 Hai nauli mbuli Yesu: "Pehadingi 
maroa: hangko i ope-ope tauna au 
rapoanaka i lalu dunia ide, bara 
ara hadua au meliu kamahilena 
tuwona hangko i Yohane. Agayana 
mepongka ide-ide, morasi mpuuhe 
tauna au mengkoru i Pue Ala. Mogalori 
hadua tauna au tepakoi tuwona i lalu 
poparentana Pue Ala, mahile tuwona 
pane Yohane." 

29Lolitana Yesu iti rapehadingi ope- 
ope tauna, tepesua toperuru asele. 





C# Mal 3:1 

Tauna bosa iti mampokanami ope-ope 
tunggaiana Pue Ala, lawi roomohe 
mampoperiu i Yohane. 

30 Agayana to Parisi hai guru-guru 
agama mosapuakahe tunggaiana Pue 
Ala irihira, lawi barahe mampoperiu i 
Yohane. 

31 Hai nauli mbuli Pue Yesu: "Ikamu 
au tuwo i tempo ide peisa rapandiri 
nodo anangkoi au mohuda-huda i 
pobalu-balua hai au mombekakiohe, 
rauli: 'Kiwawahakau monani-nani i 
lalu katana-tana, agayana barakau 
mau mampeulaingkai, Kiwawahakau 
moteteria, agayana bara worikau mau 
moteria hihimbela hai ikami.' 

32(7:31) 

33 | empona: Yohane Toperiu bara 
niunde. Iko wori, baraNa niunde. 
Kamaina Yohane, ia mopuasa hai bara 
moenu au melangui. Nisapuaka liliu, 
niuli: 'Ia napesuangi seta!' 

34 KamaiNgku Iko Ana Manusia, 
maenuNa hai maandeNa. Agayana 
nisapuaka woriNa, niuli: 'Peita! 
Topehioro, tomalangu, ranganda 
toperuru asele hai tomadosa!' 


51 

35 Agayana nauri nodo, kamanotona 
rarana Pue Ala tongawa i lalu katuwonda 
tauna au mampeulai peundeaNa." 

36 Ara hadua to Parisi, hangana Simo, 
au mokakio Yesu maande i souna. 

Lao mpuumi Yesu i souna. I tempo iti, 
mohudahe lawi ina maande. 

371 lalu boea iti, ara wori hadua 
towawine au doko mobabehi sala. 
Kanahadina Yesu ara maande i souna to 
Parisi, laomi moanti hambua pambolia 
lana wongi. Masuli mpuu holona. 

38 Maimi towawine iti hungku-hungku i 
bitina Yesu. Ia moteria, pane mowurui 
bitiNa hai owai matana. Roo indo, 
nabowohi weluana napopoumpahi bitiNa. 
BitiNa naangki wori hai nabumbuhia lana 
wongi. 

39 Kanaitana Simo babehiana towawine 
iti, nauli laluna: "Ane tauna ide tou-tou 
mpuu hadua nabi, hangangaa Naisa 
kahemana towawine au mampetobo, hai 
hangangaa Naisa wori kadana hintoto 
babehiana." 

401do hai nauli Yesu i to Parisi iti: 
"Simo, ara au Kupeinao Kuuliangaako." 
Nauli Simo: "Guru, ulimide." 

41 Nauli Yesu: "Ara rodua tauna au 
moinda i hadua tauna au moweithe doi 
rapebolo. Indana hadua lima atuna doi 
pera, hai indana tohaduana lima pea 
pulona doi pera. 

42 Anti kadana rabuku mobayari 
indanda, naulimi tauna au moweihe doi 
iti: 'Barapi paraluu nibayari indami.' 
Mewali, hangko i tauna au rodua iti, 
hema au ina meliu ahina i tauna au 
moweihe doi rapebolo?" 

43 Nahanai Simo: "Moula iko, tauna au 
ngkaya indana iria." Nauli Yesu: "Tou 
pehanamu." 

44 Roo indo, Yesu mototoki towawine 
iti hai mololita i Simo, Nauli: "Peita 
towawine ide. KahaweNgku inde inona, 
baraNa nupasilolongaa owai pobahoiana 
bitiNgku, moula adanta i torare. Agayana 
towawine ide mobahoi bitiNgku hai owai 
matana, pane naumpahi hai weluana. 

45 Oyo, baraNa nutabe ba nuangki 
moula adanta i torare. Agayana towawine 
ide moangki liliu bitiNgku mepongka i 
kahaweNgku inona. 

46 Oyo, bara nubumbuhi waaNgku hai 
lana moula adanta i torare. Agayana 

towawine ide mobumbuhi bitiNgku hai 
lana wongi au masuli holona. 

47 Anti kamahilena ahina, dosana au 
ngkaya raampungimi. Agayana tauna au 
bara ngkaya dosana raampungi, haodi 
pea ahina." 

48 Roo indo, nauli Yesu i towawine iti: 
"Teampungimi dosamu." 

491do hai mololitamohe tauna au 
maande sambela, rauli hadua hai 
hadua: "Hemari tauna ide, pane Nabuku 
moampungi dosa?" 

50 Hangko inditi, nauli Yesu i towawine 
iti: "Anti pepoinalaimu, ido hai 
tekabahamoko hangko i huku 
dosamu. Mesulemoko. Roa ngkatuwo 
mamporangaiko." 

1 Bara mahae hangko indo, Pue Yesu 

mampolumaongi boea au mahile hai 
au koi mopahawe Ngkora Marasa kana i 
poparentana Pue Ala. Ia raporangai liliu 
topeguruNa au hampulo hai rodua. 

2 Ara worihe bahangkia towawine au 
mamporangai Yesu. Towawine iti au 
napakaohahe Yesu hangko i hakinda 
ba hangko i seta au mampesuangihe. 
Hangana au hadua, Maria au rakakio 
wori Magdalena. Maria iti, au napakaoha 

Yesu hangkoya i kanapesawiina pitu 
seta. 

3 Hadua wori iami Yohana towawinena 
Kusa, topohawa i lalu souna Datu Herode. 
Susana meula wori hihimbela hai bosa 
towawine au ntanina. Ope-opehe 
motulungi Pue Yesu hai topeguruNa 
hangko i doinda haduduanda. 

4 Ara liliuhe tauna au mai i Yesu hangko 
i boea-boeana. Kahawenda tauna bosa, 
Yesu mopahaweahe ngkora pandiri ide, 
Nauli: 

3 "Ara hadua topobonde au lao mohawu. 
I pohawuna iti, ara tinuda au manawo i 
rara. Tinuda iti rapangka-pangka tauna 
hai ratilo tadasi duuna ope. 

6 Ara wori tinuda au manawo i tampo 
au mowatu-watu. Tuwohe, agayana liliu 
malau lawi bangi tampona. 

7 Ara wori au manawo i lalu dui. Pare 
iti tuwo sambela hai dui. Agayana 
kahopoana nabalungkuhi dui duuna 
mate. 

8 Ara wori tinuda au manawo i tampo 
au marudu. Tuwo maroa tinuda iti alana 
ara wuana au hangatu belana hangko 
i tinudana." Roo mopahawe ngkora 

pandiri iti, nauli Yesu: "Hemakau au 
motalinga, nipehadingi maroa!" 

?Roo indo, topeguruNa mekune i Yesu 
ba apa lempona ngkora pandiri iti. 

10 Nahanai Yesu: "Hangkoya, tewuniangi 
mani paturo kana i poparentana Pue 
Ala. Ide-ide Naweikau Pue Ala pekiri 
bona niisa lempona paturo iti. Agayana 
tauna bosa, Kupaturohe hai ngkora 
pandiri, bona lempona rawuniangiahe. 
'Meitatohe, agayana barahe moisa 
lempona apa au raita. Mehaditohe, 
agayana barahe moisa tunggaiana apa 
au rahadi.' 

111demi lempona ngkora pandiriKu 
inona: tinuda au rahawv iti, lempona 
Ngkorana Pue Ala. 

1? Arahe tauna au peisa rapandiri 
nodo tinuda au manawo i rara. Mohadi 
mpuuhe Ngkorana Pue Ala, agayana 
Datu Tokadake mopawuli lalunda, duuna 
barahe mepoinalai, hai barahe tekabaha 
hangko i huku dosanda. 

13 Ara worihe tauna au peisa rapandiri 
nodo tinuda au manawo i tampo au 
mowatu-watu. Kamohadinda Ngkorana 
Pue Ala, tou-tou matana lalunda. 
Mepoinalaimohe, agayana pepoinalainda 

iti bara maroho, nodo tuda-tuda au bara 
mouaka. Ido hai ane molambihe kapari 
anti pepoinalainda i Ngkorana Pue Ala, 
mousulihe hai barapohe mepoinalai. 

14 Ara worihe tauna au rapandiri nodo 
tinuda au manawo i lalu dui. Mohadi 
mpuuhe Ngkorana Pue Ala, agayana 
mopailalu liliu peahe katuwonda i 
lalu dunia ide, hai mampeinao peahe 
morampu peawa dunia. Buke lalunda hai 
ngkaya pakana peundeanda au kadake. 
Ope-ope iti mopaara pea kadanda 
tinda, alana barapohe mepoinalai hai 
bara mobundu Ngkorana Pue Ala i lalu 
katuwonda. 

15 Ara worihe tauna au rapandiri nodo 
tinuda au manawo i tampo au marudu. 
Karahadina Ngkorana Pue Ala, liliuhe 
motarima i kanoto-notona hangko i 
lalunda mpuu. Hai mantaha mpuuhe i 
pampeulainda Ngkorana Pue Ala duuna 
mowua i lalu katuwonda." 

16 "Bara ara hadua tauna au mohuwe 
hulo hai nabobongi kori ba nawoli i woi 
koina. Hulo batena rawoli i paidaana 
bona pewangkana raita ope-ope tauna 
au mesua. 

17 Nodo wori, ope-ope paturoNgku au 
tewuniangi mani batena ina tebungkahi. 
Hai ope-ope lolitaNgku au tewuniangi 
mani batena ina tongawa. 

18 Ido hai Kuuliangaakau, nipehadingi 
maroa-roa Ngkorana Pue Ala. Lawi tauna 
au mampoinalai Ngkorana Pue Ala, 
rapakanoto lalunda bona tetambai apa 
au ara irihira. Agayana tauna au barahe 
mampoinalai Ngkorana Pue Ala, nauri 
arami haodi au raisa, hangangaa raala 
hule." 

19 Hambela tempo, inana hai halaluna 
Yesu hawehe lawi mampeinaohe 
mohidupa hai la, agayana barahe peisa 
anti kabosanda tauna au ara inditi. 

20 Ara hadua tauna au mololita i Yesu, 
nauli: "Guru, inaMu hai halaluMu, arahe 
i raoa mampeinao mampohidupaaKo." 

21 Agayana nauli Yesu: "Hema-hema au 
mampehadingi hai mampeulai Ngkorana 
Pue Ala, ihirami halaluNgku hai ihirami 
inaNgku." 

22 Hambela tempo, Yesu hai topeguruNa 
mesawihe i duanga. Nauliangaahe 
Yesu: "Laomoke i tanda orupena rano." 
Meangka mpuumohe. 

231 lalu poduanganda, letami Yesu. 
Bara mahae hangko indo, unga pea hawe 
himburu mahile i rano morumpahe. 
Duanganda narumpa balumba, alana ina 
buke owai, hai ina tiri. 

24TopeguruNa laohe morua Yesu, 
rauliangaa: "Guru! Guru! Tulungingkai. 
Ina marugike!" Mearomi Yesu, 
mokambaroami himburu hai balumba, 
alana mengkaroo mpuu himburu, hai 
unga pea lene rano. 

25 Hangko inditi, naulimi Yesu i 
topeguruNa: "Moapari hai baraNa 
nipoinalai?" Tingkara hai langamohe. 
Mololitahe, rauli hadua hai hadua: 
"Makuasa ntepuu tauna ide! Mogalo 
himburu hai balumba, moula hawaNa!" 

26 Hangko inditi, mopaliliumohe 
poduanganda duunda hawe i tampo 
Gerasa au ara i tanda orupena rano 
hangko i tampo Galilea. 

271 tampo Gerasa iti, ara hadua ampu 
boea au napesuangi seta au bosa. Tauna 
iti, mahaemi bara naunde mehanpi, 
hai bara maida i sou. I talumba pea 
paidaana. Bosami belana napesawii 
seta. Nauri rahilu hai rante hai rakampai 
liliu, agayana rante iti batena pea 

nabotu-botu liliu, hai ia melangka 

pea lao i pada wungi, lawi naanti 
kuasanda seta au mampesawii. Mewali, 
i pendauluna Yesu hangko i duanga 
lao i lore, maimi tauna au napesuangi 
seta iti mampohidupaa. Kamoitana 
Yesu, meraroami hai molingkudu i 
lindoNa. Yesu motudumohe seta iti 
bona melohohe, agayana nauli tauna iti 
masisimbuku: "Yesu, Anana Pue Ala au 
i suruga! Moapari hai maiKo? Kuperapi 
bona ineena wongkoya Nupopeahi-ahi!" 

28 (8:27) 

29(8:27) 

30 Mekunemi Yesu i tauna iti: "Hema 
hangamu?" Nahanai: "Legion." ("Legion", 
lempona "i sabuna" lawi bosa mpuu seta 
au mampesawii.) 

31Seta iti mamperapi mpuuhe i 
Yesu bona ineehe Napopeloho lao i 
karahukuanda seta. 

32 Bara karao hangko inditi, arahe boe 
hambanguna tanganda masui i tabingke 
bulu. Raperapi seta iti bona Napaliuhe 
Yesu mesua i boe iti. Napaliu mpuuhe. 

33 Mewali, melohomohe seta hangko 
i tauna iti, hai liliuhe mesua i boe. 
Pesuanda i boe, melangkamohe boe iti 

hai mengkanawohe hangko i tabingke i 
lalu rano, pane matehe maliso. 

34 Karaitanda tauna au mokampai boe 
apa au mewali iti, melangkamohe lao i 
boea hai i bonde au hungku mopahawe 
apa au raita i ranganda. 

35 Roo indo, mai mpuumohe ampu boea 
i Yesu mampeinao moita apa au mewali. 
Kahawenda i Yesu, moitahe tauna au 
napesawii seta inona, mohuda nodo 
tauna biasa i holana Yesu, mebadu hai 
manotomi pekirina. Ido hai langamohe. 

36 Tauna au moita apa au nababehi 
Yesu inona, mopatuntuahe noumba 
kaNapakaohana. 

37 Īdo hai ope-ope tauna i tampo 
Gerasa merapi i Yesu bona padu hangko 
i tamponda, lawi langa mpuuhe. Mewali 
mesawi mbulimi Yesu i duanga hihimbela 
hai topeguruNa bona mesulehe. 

38 TangaNa Yesu mesawi i duanga, 
tauna au napesawii seta inona merapi 
bona lao hihimbela hai Ia. Agayana bara 
napaliu Yesu, Nauliangaa: 

39 "Mesulemoko lao i soumu hai 
nupololitaahe hambomboeamu apa au 
nababehiako Pue Ala." Lao mpuumi 

mopahawe apa au nababehia Yesu i 
humalele boeana. 

401 pesulena Yesu hangko i tanda 
orupena rano, matanamohe tauna bosa 
mampohidupaa, lawi mahaemi rapegia. 

41Mai worimi hadua tadulako sou 
penombaa i boea iti, hangana Yairus. 
Kamoitana Yesu, molingkudumi i lindoNa 
merapi bona Yesu lao i souna, 

42 lawi anana towawine au mahai 
ina mate. Anana towawine iti iami 
ana sadudua, tinuwuna hampulo hai 
rompare. Laomi Yesu monontohi souna 
Yairus, hai i tanga rara bosa tauna 
mombeupi-upi duuna mapari nahadi 
Yesu i olonda. 

431 olonda tauna bosa iti, ara hadua 
towawine, hampulomi hai rompare 
nahumba liliu, bara mengkangkaroo. 
Nauri bosami belana rapakulii, bara ara 
kamaohana. 

44 Maimi towawine iti mohungkuki 
Yesu hangko i taleuNa hai mampetobo 
wuntu baduNa. Kanapetobona, unga pea 
teompo wahena. 

45 Mekune Yesu: "Hema au 
mampetoboNa?" Mesapuhe ope- 
ope. Nauli Peturu: "Guru, bosa ntepuu 

tauna au motolelikike, mombeupi-upihe 
mogaguKo." 

46 Nauli Yesu: "Batena ara au 
mampetoboNa! Kuisa, lawi ara kuasa au 
mesuwu hangko i wataNgku." 

47 Naisami towawine iti kanaisana Yesu 
babehiana. Moradami anti kalangana, hai 
mai molingkudu i lindona Yesu. I olonda 
tauna au bosa, towawine iti mopahawemi 
apa tunggaiana mampetobo baduNa hai 
kamaohanami hangko i hakina. 

48 Yesu mouliangaa: "AnaNgku, 
maohamoko lawi mepoinalaiko Iriko. 
Mesulemoko, hai roa ngkatuwo 
mamporangaiko." 

49 Tangana mani Yesu mololita, hawemi 
hadua suro hangko i souna Yairus 
au mouliangaa Yairus: "Tua, matemi 
anamu. Ineemoko mopakasusa Guru." 

50 Kanahadina Yesu lolitana iti, 
Nauliangaa Yairus: "Ineeko langa. Ane 
nupoinalaiNa, ina maoha anamu." 

51 Kahawenda i souna Yairus, Yesu bara 
mopaliu tauna bosa mesua i paturuana 
anangkoi iti, batena pea Peturu, Yohane, 
Yakobu hai inana hai umana anangkoi iti 
au peisa mesua. 

52 Qpe-ope tauna au mogulu inditi 
moteriahihe anangkoi au mate. Agayana 
nauli Yesu: "Ineemokau moteria. 
Anangkoi ide, barato mate, leta pea." 

53 Karahadina lolitaNa, raele-eleri, lawi 
raisami kamatena. 

34Roo0 indo, Yesu mokingkimi tayena 
anangkoi iti hai Nauliangaa: "Mearomoko 
anaNgku!" 

>> Moinao hulemi anangkoi iti, hai liliu 
mearo. Roo indo, Yesu motuduhe bona 
anangkoi iti rapaande. 

39Tingkara mpuumohe tosaena 
anangkoi iti. Agayana nakontohe Yesu, 
bona inee rauli-uli i hema pea apa au 
mewali iti. 

1 Yesu mokakiohe topeguruNa au 
hampulo hai rodua, hai Naweihe 
kuasa hai roho mampopeloho ope-ope 
seta hai mopakaohahe tauna au mahai. 

2 Natuduhe lao mopahawe bambari kana 
i poparentana Pue Ala hai mopakaohahe 
tauna au mahai. 

3 Nauliangaahe Yesu: "Ineekau moanti 
apa-apa i polumaomi. Ineekau moanti 
lai ba tas ba baku ba doi. Inee worikau 
moanti badumi morontau. 

4 Ane ratarimakau tauna i sou haogu, 
maidamokau inditi duumi padu lao i boea 
ntanina. 

3 Ane hawekau i boea hai barakau 
ratarima ampu boea, nipalehi boea iti, 
hai nitaronta awu au mentaka i palanta 
bitimi, tandana barapi ikamu au mohuru 
ane Pue Ala mohukuhe." 

6 Karoona Pue Yesu mopaturohe, 
meangkamohe lao i boea-boeana moanti 
Ngkora Marasa hai mopakaohahe tauna 
au mahai iumba pea. 

71 tempo iti, Herode Antipas au 
moparenta i Galilea. la mohadi ope-ope 
au nababehi Yesu, ido hai wuli laluna. 
Lawi ara au manguli: "Yesu iami Yohane 
Toperiu au tuwo hule." 

8 Ara wori au manguli: "Yesu jami 
nabi Elia au hawe mbuli." Hai ara wori 
au manguli: "Yesu iami hadua nabi 
hangkoya au tuwo hule." 

9 Nauli Herode: "Hangkoya kutudu 
tauna mobohoki waana Yohane. Mewali, 
hemari Yesu ide? Bosami belana kuhadi 
tauna mololita kana Iria." Ido hai Herode 
mohaoki rara mampohidupaa Yesu. 

101 pesulenda topeguruna Yesu au 
hampulo hai rodua, mopahawehe i Yesu 

ope-ope au rababehimi i boea-boeana. 
Roo indo, Yesu moanti topeguruNa lao i 
paidaa au boa hungku i boea Betsaida. 
Tunggaiana Yesu bona mopalehihe tauna 
bosa. 

11 Agayana tauna bosa moisa kalaonda, 
ido hai meulamohe i Yesu. Kahawenda 
i Yesu, la motarimahe hai mopaturohe 
kana i poparentana Pue Ala. Hai hema 
pea au mahai, Napakaoha. 

121na tampumi alo, laomohe 
topeguruNa au hampulo hai rodua i 
Yesu, rauliangaa: "Guru, idemi paidaa 
au boa. Agina Nutudumohe tauna bosa 
lao i boea au hungku bona mohaokihe 
paandenda hai paturuanda." 

13 Agayana nahanai Yesu: "Ikamu au 
mopaandehe." Rahanai topeguruNa: 
"Apami pae au kiweihe? Lawi au ara 
irikami, batena pea lima oguna roti hai 
rombaa ikane. Peisato asala laongkai 
hampai meholo paande bona handa 
tapaandeahe tauna bosa ide." 

14 (Kabosanda kira-kira lima sabuna 
tobalilo, barahe teimba towawine hai 
anangkoi.) Nauli Yesu i topeguruNa: 
"Nituduhe tauna bosa iti mohuda 

motobu-tobu, lima pulona i lalu 
hantobu." 

15 Apa au natuduahe Yesu, rapeulai 
mpuumi topeguruNa. 

16 Mohudamohe ope-ope, naalami Yesu 
roti au lima oguna hai ikane au rombaa, 
mengoa i langi mekakae i Pue Ala. 

Roo nodo, Nabise-bisemi roti hai ikane 
iti, pane Naweihe topeguruNa bona 
rakira-kiraahe tauna bosa. 

17 Maandemohe ope-ope duunda 
mabuhu. Karoonda maande, topeguruNa 
moguluhe pentarana, hampulo hai 
rombingka. 

18 Hambela tempo, Yesu mekakae 
haduduaNa, hai topeguruNa hawehe 
Iria. Mekunemi Yesu i topeguruNa: 
"Moula pangulinda tauna bosa, Iko ide 
hemaNa?" 

19 Rahanai: "Arahe au manguli Yohane 
Toperiu au tuwo hule. Ara worihe au 
manguli nabi Elia. Ara worihe au manguli 
Oyo hadua nabi hangkoya au tuwo hule." 

20 Napekune mbulihe, Nauli: "Ane 
pelambiami, Iko ide, hemaNa?" Nahanai 
Peturu: "Oyomi Datu Topehompo au 
nadandi Pue Ala!" 

21 Agayana nakonto mpuuhe Yesu bona 
inee hampai rauli i hema pea. 

22 Nauli mbulimi Yesu: "Iko, Ana 
Manusia, hangangaa molambi ngkaya 
kapari. Ina rasapuakaNa totosae boea, 
kapala-kapala tadulako menomba hai 
guru-guru agama. Ina rapapateNa 
agayana i kataluna alona ina tuwo 
huleNa." 

23 Hangko inditi, Yesu mouliangaahe 
ope-ope tauna: "Hema au mampeinao 
meula Iriko, hangangaa mokabaha 
peundeana haduduana hai alo-alona 
mohalea kau popakuana. Ane nodo, 
hangko peisari meula Iriko. 

24 Hema au mokabaha peundeana 
haduduana anti peulana Iriko kehapiri 
rapapate, iami au molambi katuwo 
maroa. Agayana hema au mampeulai 
peundeana haduduana bara molambi 
katuwo maroa. 

25 Apa bunduna morampuke ope-ope 
peawa i dunia ide, ane barake molambi 
katuwo maroa i alo pobotusi? 

29 Hema au maea mopangaku peulana 
Iriko hai mampokaea paturoNgku, 

Iko wori ina maea mopangaku kaiana 
topeulaNgku i kahaweNgku hule hangko i 

suruga. I tempo iti, Iko, Ana Manusia, ina 
mendaulu mai hangko i suruga, hai ina 
meawaNa anti kuasaNgku hai kuasana 
UmaNgku hai peawanda malaeka au 
malelaha. 

27 Nipehadingi maroa apa au 
Kuuliangaakau ide: arakau inde au ina 
moita poparentana Pue Ala hangko 
damanikau mate." 

28 Yalu alona hangko i pepaturoNa iti, 
Yesu moanti Peturu, Yohane hai Yakobu 
mempanai lao i wongko bulu bona 
mekakae. 

29 Tangana Yesu mekakae, tebalikimi 
lindoNa, hai hampiNa mengkila-ngkila. 

30 Unga pea arahe rodua nabi au 
molololita hai Ia, iami Musa hai Elia. 

31 Mewangka hai meawa mpuuhe au 
rodua iti. Mampololita amihe kapatena 
hai pengkaorena Yesu au hangangaa 
mewali i Yerusale. 

321 tempo iti, letahe Peturu hai rangana. 
Pearonda, moitamohe Yesu, meawa 
mpuu wataNa, hai rodua tauna arahe i 
holaNa. 

331 kapadunda tauna au rodua iti 
mopalehi Yesu, Peturu mouliangaa: 
"Guru, maroa mpuu ane maidake inde! 

Agina kibabehi talu oguna bambaru, 
haogu Irio Pue, haogu i Musa, hai haogu 
wori i Elia." (Agayana bara naisa apa au 
nahowara.) 

34Tangana mani Peturu mololita, 
hawemi gawu mobalungkuhihe. 
Langamohe moita gawu iti. 

35 Unga peahe mohadi hambua wotu 
hangko i lalu gawu au manguli: "Idemi 
AnaNgku au Kupilei. Nipehadingi 
lolitaNa!" 

36 Karoonda mohadi lolita iti, moitamohe 
Yesu haduduaNa pearai. Apa au raita 
topeguruNa au talu iti, bara hampai 
rapopololita i hema pea. 

37 Kahalona, mendaulumohe hangko 
i wongko bulu, hai bosahe tauna mai 
mampohidupaa Yesu. 

38 Ara hadua tobalilo i olonda tauna bosa 
au mekakio, nauli: "Guru! Tulungina! 
Peitaana wongkoya anangku. la ana 
saduduangku. 

39 Ane napesuangi seta, monganga- 
ngangari hai morada-rada watana, 
duuna mowire ngangana. Seta iti 
mampopeahi-ahi liliu. 

40 Kuperapimi i topeguruMu bona 
tokadake iti rapopeloho, agayana bara 
rabuku." 

41 Nauli Yesu i tauna bosa: 
"Noumbarikau dide? Moapari pane 
bara mani maroho pepoinalaimi? 
Nisapuaka mani peundeana Pue 
Ala! Hangkia mani kamahaena ina 
hihimbelaNa hai ikamu? Hangkia 
mani kamahaena hangangaa Kutaha 
peewami?" Roo indo, Nauliangaa tauna 
iti: "Anti mai anaMu!" 

42 Tangana mani anangkoi iti molumao 
monontohi Yesu, watana nadungka 
mbulimi seta au mampesawii, hai 
morada-rada. Yesu mokambaroa seta 
iti, alana maoha anangkoi iti. Roo indo, 
nauli Yesu: "Alamide anamu. Maohami." 

43Tingkara mpuumohe ope-ope 
tauna moita kamahilena kuasana 
Pue Ala. Tanganda mani tauna bosa 
mampotingkara ope-ope tanda kuasa iti, 
nauli Yesu i topeguruNa: 

44 "Nipehadingi maroa-roa lolitaNgku 
ide: Iko Ana Manusia, ina rahuhuNa i 
kuasa manusia au kadake." 

45 Agayana topeguruNa bara moisa 
tunggaiana lolitana Yesu, lawi tewuniangi 

mani lempona irihira. Bara worihe bai 
mekune Iria apa lempona lolitaNa. 

46 Hambela tempo, 
mombehahanaimohe topeguruna 
Yesu, ba hema hangko i olonda au meliu 
kamahilena tuwona. 

47 Naisa Yesu apa au ara i lalunda. 

Ido hai Naalami hadua anangkoi, 
Napopeangka i holaNa, 

48 hai Nauliangaahe: "Hema au modoko 
hai au motulungi anangkoi ide anti 
peulana Iriko, lempona Ikomi au nadoko. 
Hai hema au modokoNa, bara Iko pea 
au nadoko, agayana modoko wori Pue 
Ala au motuduNa. Hema au mengkaiwoi 
laluna, ia mpuumi au mahile tuwona." 

49 Nauli Yohane: "Guru, ara kiita hadua 
tauna au mampopeloho seta i lalu 
hangaMu, agayana kikonto lawi ia bara 
meula irikita." 

>0 Nauli Yesu i Yohane: "Inee rakonto, 
lawi hema au barakau moewa, lempona 
iami au hihimbela hai ikamu." 

“I Hungkumi tempona Yesu ina 
mengkaore lao i suruga, Ia 
mopakanotomi tunggaiaNa lao i 
Yerusale. 

5? Natudumi bahangkia topeguruNa 
moiyoru. TopeguruNa au ratudu iti 
mehupemohe i hambua boeanda to 
Samaria bona mopasilolongahe ope-ope 
au raparaluu i kahawena Yesu. 

33 Agayana ampu boea iti, barahe mau 
motarima Yesu, lawi raisa tunggaiaNa 
lao i Yerusale. 

34 Karaisana Yakobu hai Yohane 
kadanda mau motarima la, merapihe i 
Yesu, rauli: "Pue, ane Nuunde, kiperapi 
bona api hangko i langi mopapatehe 
ampu boea ide!" 

>> Agayana Yesu mampembalilingihe, 
hai Nakambaroahe. 

59 Roo indo, liliumohe lao i boea ntanina. 

>/ Tanganda molumao, ara hadua 
tauna au mouliangaa Yesu: "Tumba pea 
kalaoaMu, kupeinao meula Irio!" 

38 Nahanai Yesu: "Serigala ara 
kalolunda, hai tadasi ara haranda, 
agayana Iko, Ana Manusia, bara ara sou 
au Kupaturui." 

59 Roo indo, nauli Yesu i tohaduana: 
"Meulako Iriko." Agayana nahanai tauna 
iti: "Pue, Nupaliuna hampai lao motawu 
umangku." 

60 Nauli Yesu: "Pogiangaamohe tomate 
motawu hangka tomatenda. Agayana 
oyo, laomoko mopahawe bambari kana i 
poparentana Pue Ala!" 

61 Ara wori hadua au mouliangaa Yesu: 
"Pue, kuunde mpuu meula Irio. Agayana 
Nupaliuna hampai mesule mepalakana i 
halalungku." 

62 Nauliangaa Yesu: "Tauna au 
mepongka mopajeko, bara peisa 
membalili i taleu. Nodo wori tauna 
au mampeinao meula Iriko agayana 
mobuhuinao liliu apa pea au napalehi, 
bara hintoto mewali topobago i lalu 
poparentana Pue Ala." 

1 O 1 Roo indo, Pue Yesu mopilei pitu 

pulona topeguruNa au ntanina hai 
Natuduhe rorodua moiyoru i ope-ope 
boea au ina Nakalaongi. 

2Nauliangaahe: "Tauna bosa nodohe 
pare au mangka. Ngkaya pare au 
mangka, agayana topepare barahe bosa. 
Ido hai hangangaa niperapi i ampu 
bonde bona natuduhe tauna lao mepare 
i bondena. 

3[aomokau, agayana hangangaa 
maroa-roakau. Lawi Kutudukau lao i 

olonda tauna au kadake. Ikamu nodo 
ana dimba i olonda serigala. 

4Ineekau moanti dompe ba tas ba 
kandupa. Ineekau metabe mahae-hae i 
tanga rara. 

> Ane mesuakau i lalu sou, hangangaa 
niuliangaa ampu sou: 'Tabea! Roa 
ngkatuwo hangko i Pue Ala hawe 
irikamu!' 

6 Ane maroa laluna ampu sou 
motarimakau, batena ina nawati Pue Ala. 
Agayana ane bara naunde motarimakau, 
bara ina molambi pewati hangko i Pue 
Ala. 

7 Ane ratarimakau, ineekau melimba- 
limba. Maidakau i sou iti duumi meangka 
lao i boea ntanina. Niande hai nienu 
apa au raweikau lawi hintoto mpuu ane 
topobago molambi sarona. 

8 Ane mesuakau i lalu hambua boea hai 
ratarimakau, niande apa au raweikau. 

9 Nipakaoha tomahai au ara i lalu boea 
iti, hai niuliangaahe ampu boea: 'Ina 
hawe poparentana Pue Ala irikamu.' 

10 Agayana ane mesuakau i lalu hambua 
boea hai barakau ratarima, laomokau i 
rara mahile hai niuliangaahe: 

1! 'Mogalo awu hangko i boeami au 
mentaka i palanta bitingki, kitaronta 
i lindomi bona niisa barapi ikami au 
mohuru ane Pue Ala mohukukau. 
Agayana maroa-roakau, lawi barapi 
mahae ina hawe poparentana Pue Ala!' 

1? Kuuliangaakay, i alo pobotusi 
kahopoa dunia, ina meliu pehukuna Pue 
Ala i tauna iti pane pehukuNa i ampu 
boea Sodomo hangkoya." 

13 "Marugikau to Korasim hai to 
Betsaida! Ngkaya mpuumi tanda kuasa 
au Kubabehi i boeami, agayana bara 
mpuukau menoso hangko i dosami. Ane 
rapana tanda kuasa iti Kubabehi i lalu 
kota Tirus hai Sidon, kemahaemohe 
menoso hangko i dosanda, nauri 
barahe to Yahudi. Kemangalamohe 
waru ngkasusa rapohampi, hai watanda 
raawui, tanda katebalikinami lalunda. 

141 alo pobotusi kahopoa dunia, ina 
rumihi mpuu pehukuna Pue Ala irikamu 
pane pehukuNa i to Tirus hai to Sidon. 

15 Hai ikamu wori to Kapernaum! Ba 
nipehangu ina naangkakau Pue Ala hawe 
i suruga? Bara! Ina Natendekavu i lalu 
naraka!" 

16 Roo indo, Yesu mololita mbuli i 
topeguruNa, Nauli: "Hema au motarima 
lolitami, himbelami lolitaNgku au 
natarima. Hema au mosapuakakau, 
himbelami Iko au nasapuaka. Hai hema 
au mosapuakaNa, himbelami Pue Ala au 
nasapuaka, lawi lami au motuduNa." 

17 Bahangkia kamahaena hangko indo, 
mesulemohe topeguruNa au pitu pulona. 
Matana mpuu lalunda, rauliangaa 
Yesu: "Pue, mogalori seta, mengkoru 
worihe irikami, hai kipopelohohe i lalu 
hangaMu." 

18 Nauli Yesu: "Kuitami Datu Tokadake 
manawo hangko i langi nodo kila! 

19 Nipehadingi lolitaNgku: Kuweimokau 
kuasa moiheki ile ba alipaa hai kuasa 
monangi ope-ope kamarohona iwalinta. 
Bara ara hadua au peisa mopakarugikau. 

20 Agayana nauri nodo, inee nipokatana 
pengkorunda seta irikamu. Agjinari 
nipokatana kateukinami hangami i lalu 
suruga." 

211 tempo iti, Yesu nakuasai Inao 
Malelaha, hai hangko i kamatanana 
laluNa, Nauli: "O Uma, Ampu langi 
hai dunia! KutoyaKo, lawi ope-ope au 
tewuniangi hangkoya Nupopaisaamohe 

tauna au i woi tuwonda, agayana 
Nuwuniangiahe tauna au mapangka 
posikolanda hai tauna au mapande. Lawi 
nodomi peundeaMu, Uma." 

22 Roo indo, nauli mbuli Yesu: "Ope-ope 
naweimoNa UmaNgku. Bara ara hadua 
au moisaNa Iko Anana Pue Ala, batena 
pea UmaNgku au moisaNa. Nodo wori, 
bara ara au moisa UmaNgku, batena pea 
Iko AnaNa hai hema pea au Kupopaisaa." 

23 Hangko inditi, bona dati rahadi 
tauna, Pue Yesu membalili i topeguruNa, 
Nauliangaahe: "Morasi mpuukau, lawi 
niitami ope-ope ide. 

24 Lawi hangkoya arahe bosa nabi hai 
datu au mampeinaohe moita apa au 
niitami, agayana bara raita. Mampeinao 
mpuuhe mampehadingi apa au nihadi, 
agayana bara rahadi." 

25 Ara hadua guru agama to Yahudi 
au mampeinao mampetandaka Yesu. 
Napekune: "Guru, apa au hangangaa 
kubabehi bona molambina katuwo 
maroa au bara mokahopoa?" 

29 Nauli Yesu: "Apa au teuki i lalu 
Aturana Musa? Apa au nubasa inditi?" 

27 Nahanai guru agama iti: "Au kubasa, 
node: 'Nipokaahi Pue Ala, Ampumi, 

i sukana kabulana lalumi, i sukana 
pekirimi, i sukana rohomi, hai i sukana 
kapandemi.' Hai 'nipokaahi rangami nodo 
pampokaahimi watami haduduami."" 

28 Nauli Yesu: "Kanami pehanamu. 
Babehimide nodo, bona molambiko 
katuwo maroa." 

29 Agayana guru agama iti mampeinao 
mopakanoto babehiana. Ido hai nauli: 
"Hemahe rangangku au hangangaa 
kupokaahi?" 

30 Nahanai Yesu: "Ara hadua tobalilo 
au molumao hangko i Yerusale 
hawe i boea Yeriko. I tanga rara, 
tauna iti rapohidupaa toperampaki. 
Mamperampaimohe anu-anuna hai 
hampina, hai watana rapapahai duuna 
malimpu. Kahopoana rapalehi tedampa i 
tanga rara. 

311 tempo iti, ara hadua tadulako 
menomba au moliu i rara. Kamoitana 
tauna au marugi iti, naliu pea i hambali 
rara. 

3? Nodo wori ara hadua topobago i 
Souna Pue Ala au moliu inditi. Kamoitana 
tauna au marugi iti, naliu pea i hambali 
rara. 

33 Bara mahae hangko indo, moliu wori 
hadua to Samaria i rara iti. Kamoitana 
tauna au marugi iti, maahi laluna iria. 

34 Laomi i tauna iti, nabahoi belana 
mopake lana wongi hai anggoro, pane 
nawewehi. Roo indo, napopesawimi i 
darana, naanti lao i sou posanggaraha, 
hai nakadipura inditi. 

35 Kahalona madondo, naalami rompeka 
doi pera, nawei ampu sou, nauliangaa: 
'Nukadipura hampai tauna ide. Ane 
mesulena mai deade hai doi ide bara 
mani handa, ina kubayari ope-ope.'" 

36 Roo indo, napekunemi Yesu i guru 
agama iti, Nauli: "Moula polambiamu, 
hangko i tauna au talu inona, hema au 
mewali rangana tauna au rapakarugi iti?" 

37 Nahanai guru agama: "Tauna au 
motudungia ahina." Nauli Yesu: "Kanami. 
Ido hai hangangaa nubabehi wori nodo." 

38 Hangko indo, Yesu mopaliliumi 
polumaona hihimbela hai topeguruNa, 
duuna mehupehe i hambua boea. I lalu 
boea iti, ara hadua towawine au rahanga 
Marta au morora Yesu. 

39 Ara wori hadua halaluna Marta 
au towawine, hangana Maria. Maria iti 

mohuda i lindona Yesu hai mampehadingi 
liliu lolitaNa. 

401 tempo iti, Marta rumpu i Maria, 
lawi ngkaya bagona morora torare. Ido 
hai laomi Marta i Yesu, nauliangaa: 
"Pue, halalungku ide barana nadurei. 
Haduduangku pea mobago! Nuuliangaa 
bona ia mai modureina." 

41 Nauli Pue Yesu: "Marta! Inee 
karao inaomu, hai inee mampopengaa 
nupekiri. 

42 Katouana, ara hampaka au paraluu: 
hangangaa mampehadingike Ngkorana 
Pue Ala. Iti au maroa ntepuu, hai itimi 
au napilei Maria. Hai apa au napilei Maria 
bara peisa raala hangko iria." 

1 1 1 Hambela tempo, Yesu lao 

mekakae. KarooNa mekakae, 
hadua topeguruNa mouliangaa: "Pue, 
Nupaturo wongkamia mekakae, nodo 
Yohane Toperiu mopaturo worihe 
topeguruna." 

2Nauliangaahe Yesu: "Ane 
mekakaekau, niuli node: Uma, 
kipakahile hangaMu au malelaha. 
Nupopewali poparentaMu i dunia. 

3 Nuweingkai paandeki au handa i alo 
ide. 

4Nuampungi salangki, lawi ikami wori 
moampungi salanda rangangki irikami. 
Hai ineengkai Nupogiangaa rakelo." 

> Nauliangaa mbulihe Yesu: "Pandirina, 
ane ara hadua hangko irikamu au lao 
i rangana i tanga kaindi, nauli: 'Ene, 
nuwei wongkoya talu oguna roti, 

6 |awi ara torarengku au hangko hawe, 
hai bara ara apa-apa au ina kuwei.' 

7 Agayana ia mehana node: 'Ineena 
nuganggu. Tegilimi baba. Anangku, 
letamohe ope-ope hihimbela hai iko. 
Barana peisa mearo. Barako peisa kuwei 
ba apa-apa.' 

8Mewali noumbami? Nauri ia rangamu, 
bara naunde mearo hai moweiko ba 
apa-apa. Agayana ane barako maea 
mamperapi liliu, kahopoana ia ina mearo 
hai moweiko apa au nuparaluu. 

9? Mewali Kuuliangaakau: perapimide 
i Pue Ala, ina Naweikau. Haokimide 
apa au niparaluu i Pue Ala, ina 
nilambi. Tidongkomide baba, ina 
Nabungkahiakau. 

10 Lawi hema au merapi ina rawei. 
Hema au mohaoki ina molambi. Hema 
au motidongko baba, ina rabungkahia. 

11 Ba arakau au mowei ile i anami ane 
anami merapi bau? 

12Ba arakau au mowei alipaa ane 
merapi tulu manu? Bara! 

13 Kehapirikau kadake, niisa mani 
mowei apa au maroa i anami. Apa mani 
Umami au ara i suruga! la ina mowei 
Inao Malelaha i tauna au merapi Iria." 

14 Hambela tempo, ara hadua tauna 
au raanti i Yesu. Tauna iti napesawii 
seta, hai bara peisa mololita. Yesu 
mampopelohomi seta iti hangko 
i watana, alana peisa mololita. 
Tingkaramohe tauna bosa. 

15 Agayana ara worihe tauna au 
manguli: "KuasaNa iti hangko i 
Beelsebul, datunda ope-ope seta. Ido 
hai peisa mampopeloho seta." 

16 Ara worihe au mampeinao mohaoki 
kanawoana Yesu. Merapihe i Yesu bona 
Napopaitaahe tanda kuasa bona tongawa 
kahangko i Pue Alana. 

17 Agayana naisari Yesu apa au ara 
| lalunda. Ido hai Nauliangaahe: "Ane 
pandirina ara hadua datu, hai tauna 
bosa i lalu kadatuana mosisala liliuhe 
hai mombeewa, kadatua iti bara ina 
mantaha. Ane tauna hantina paka 

mosisala, ina marugi pohintuwunda tina 
iti. 

18 Nodo wori i kadatua seta. Niuli, 
mampopelohoNa seta hai kuasa hangko 
i Beelsebul, datunda ope-ope seta. 
Agayana ane Datu Tokadake moewa 
hangka tokadakena, batena ina magero 
kadatuana. 

19 Niuli mampopelohoNa seta hai 
kuasa hangko i Beelsebul. Agayana 
ara wori rangami au mampopeloho 
seta. Kuasa apa au rapake rangami iti 
mampopeloho seta? Manoto kuasana 
Pue Ala. Mewali, hangko i babehianda 
rangami iti, tongawami kadana tou 
lolitami au manguli mampopelohoNa 
seta hai kuasana Datu Tokadake. 

20 MampopelohoNa seta hangko i 
kuasana Pue Ala. Itimi au mopakanoto 
kahawenami poparentana Pue Ala i 
olomi. 

21 Datu Tokadake peisa rapandiri nodo 
hadua tobalilo au maroho au mokampai 
souna. Ane handa parewa pombealana, 
ihi souna bara peisa raala. 

22 Agayana ane mai hadua au meliu 
kamarohona, topokampai sou iti peisa 
naewa hai nanangi. Parewa pombealana 

ina naala hai ope-ope ihi souna ina 
nakira-kiraahe rangana. Nodo wori, 
ane Iko mampopeloho seta, lempona 
Kunangimi Datu Tokadake. 

23 Hema au bara hihimbela hai Iko, iami 
iwaliNgku. Hema au baraNa motulungi 
mobago, iami au moewaNa." 

24 "Tauna kadake au tuwo tempo ide 
peisa rapandiri nodo hadua tauna au 
napesuangi seta. Padumi seta hangko i 
tauna iti, hai molulumao i pada wungi 
mohaoki paidaana. Anti kadana ara 
au nalambi, ido hai naulimi: 'Agina 
mesule peana lao i paidaa au kupalehimi 
hangkoya.' 

25 pesulenami lao i tauna au napalehi 
hangkoya, naita tauna iti nodo sou 
au tekawohi malelaha hai tekadipura 
maroa. 

291do hai laomi mokakio pitu hangka 
setana au meliu kakadakenda hangko 
iria. Laomohe mesua i tauna au 
napalehimi hangkoya, hai maidamohe 
inditi. Kahopoana, tetambaimi kameahi- 
ahina tauna iti hangko i nguru-nguruna." 

27 Karoona Yesu mololita nodo, ara 
hadua towawine i olonda tauna bosa au 

mouliangaa: "Morasi mpuu towawine au 
mampoanakaKo hai au mopatomiKo!" 

28 Agayana nahanai Yesu, Nauli: 
"Ngkalinari! Au morasihe jami tauna 
au mampehadingi hai mampeulaihe 
Ngkorana Pue Ala." 

29 Tanganda tauna bosa motoleliki 
Yesu, Napaliliumi lolitaNa irihira, 

Nauli: "Kadake ntepuukau au merapi 
bona Kupopaitaakau tanda kuasa. 
Agayana bara ara tanda kuasa au ina 
rapopaitaakau. Au ina rapopaitaakau, 
batena pea tanda nodo au mewali i nabi 
Yunus hangkoya. 

30Hangkoya Yunus mewali tanda i 
ampu boea Niniwe. Nodo wori Iko Ana 
Manusia ina mewali tanda i tauna au 
tuwo ide-ide. 

311 alo pobotusi kahopoa dunia, 
datu towawine hangko i Selatan ina 
rapatuwo hule hihimbela hai ikamu au 
tuwo ide-ide, hai ia ina motudungiakau 
salami. Lawi datu towawine iti hawe 
hangko i tampona au karao, mampeinao 
mampehadingi lolitana kapandena Datu 
Salomo. Agayana arami i olomi au meliu 
kamahilena tuwoNa hangko i Salomo, 
hai bara nipoinalai lolitaNa. 

3? Nodo wori i alo pobotusi kahopoa 
dunia, ampu boea Niniwe ina rapatuwo 
hule hihimbela hai ikamu au tuwo 
ide-ide, hai ihira ina motudungiakau 
salami, lawi menosomohe hangko i 
dosanda i pampehadinginda lolitana nabi 
Yunus. Agayana ide-ide arami i olomi 
au meliu kamahilena tuwoNa pane nabi 
Yunus, hai bara nipoinalai lolitaNa." 

33 "Bara ara hadua tauna au mohuwe 
hulo hai nabobongi. Hulo batena nawoli 
i paidaana bona pewangkana raita 
ope-ope tauna au mesua. 

34 Matamu iami hulona watamu, lawi 
ane maroa matamu, manoto petotokimu. 
Agayana ane wura matamu, makaindi 
ntepuu petotokimu. 

35 Nodo wori hai lalumu. Hangangaa 
nupamaroa-roa, bona lalumu au 
napamabaa Pue Ala inee nupamakaindi. 

36 Ane mabaa lalumu lawi nasimbaki 
pewangkana Pue duuna barapi ara au 
makaindi, ina mabaa wori ope-ope 
katuwomu nodo apa au nawangka hulo." 

37 Karoona Yesu mololita, ara hadua to 
Parisi au mokakio lao maande i souna. 
Lao mpuumi maande. 

38 Tingkaramohe to Parisi moita Yesu 
maande, lawi bara hampai memando 
moula ada agamanda. 

391do hai Yesu mouliangaa: "Ikamu 
to Parisi nodo hadua tauna au mobahoi 
paenua hai tabo i raoana pea. Agayana 
i lalumi, kadake mpuukau hai nipokaelu 
anu-anuna rangami. 

40 Ntuli mpuukau! Bara watanta pea au 
napopewali Pue Ala. la mampopewali 
wori lalunta. 

41 Apa au ara irikamu hangangaa 
niweihe tauna au meahi-ahi tuwonda. 
Ane nodo nibabehi, ina mewali mpuukau 
tauna au malelaha. 

42 Marugikau to Parisi! Madota mpuukau 
mampeulai parenta au koi. Mogalori 
tuda-tuda i tabangaami nodo tangkada 
hai kulapare, nipopenomba hangkira 
hampulo i Pue Ala moula parentana 
Musa. Agayana parenta au mahile 
au manguli hangangaa nibabehi apa 
au manoto i rangami hai hangangaa 
nipokaahi Pue Ala, bara nipeulai. 
Katouana parenta itiri au hangangaa 
nipeulai, hai inee wori nikabaha peulami 
i parenta au koi. 

43 Marugikau to Parisi! Lawi matanakau 
ane rapopohudakau i pohudaa au raadai 
i lalu sou penombaa. Matanakau ane 
rabilakau tauna bosa i pobalu-balua. 

44 Marugikau, lawi ikamu nodo talumba 
au bara mokatandaa. Talumba iti 
raihe-iheki tauna, agayana bara raisa 
kaarana ngkaya pakana au merikai i 
laluna. Nodo wori ikamu, maroa i raoa 
peakau, agayana kadake lalumi." 

4> Hadua guru agama to Yahudi 
mouliangaa Yesu: "Ee Guru, ane nodo 
lolitaMu, ikami wori au Nusalai!" 

46 Mehana Yesu: "Marugi worikau guru 
agama! Lawi ikamumi au mopahaleangaa 
tauna bosa hai parenta hai ada agama 
au mantimi, agayana barahe niunde 
motulungi. Mogalori hangkau karawemi 
bara nipake modureihe. 

47 Marugikau! Nipakaroa liliu 
talumbanda nabi au hangkoya, agayana 
nodokau toiyorumi au mopapatehe nabi 
iti. I babehia iti, nipokana babehianda 
toiyorumi. 

48 (11:47) 

49 Pue Ala moisa kakadakena 
babehiami. Babehiami iti himbela hai 
babehianda toiyorumi au kadake. Ido 

hai Nauli Pue Ala node: 'Ina Kutuduhe 
nabi-nabi hai suro-suroNgku lao irihira. 
Hantangahe ina rapapate, hantangahe 
ina rapopeahi-ahi.' 

59 Mewali, ido hai tauna au tuwo i 
tempo ide ina rahuku anti karapapatenda 
ope-ope nabi hungkana dunia ide 
rapopewali 

51 mepongka i karapapatena Habeli 
hawe-hawe i Sakaria au rapapate i 
tabangaa Souna Pue Ala i olonda sou au 
malelaha hai meja pointua popenomba. 
Tauna au tuwo i tempo ide ina rahuku 
anti ope-ope babehia iti! 

52? Marugikau guru agama! Katouana, 
keikamumi au hangangaa mopaturo 
rangami bona moisahe noumba rara lao 
i Pue Ala. Agayana ikamuri haduduami 
bara mounde mampeulai rara iti, hai 
nihombo worihe tauna au mampeinao 
moula rara au manoto." 

33 Kapaduna Yesu hangko inditi, rumpu 
ntepuuhe guru agama hai to Parisi. Ido 
hai raoaka mopaara ngkaya pampekune 
au rapekune Iria, 

34]awi mohaokihe kanawoana 
pololitaNa. 

1 2 1 Arahe tauna i sabuna au 

mai mampeinao moita 
Yesu, mombeupi-upihe alana 
mombepangka-pangkahe. I tempo 
iti, Yesu mouliangaahe topeguruNa: 
"Maroa-roakau i raginda to Parisi. 
Ineekau meguru i to Parisi, lawi maroahe 
i raoa agayana kadake lalunda. 

2 Agayana ope-ope au ara i lalunda ina 
tewungkehi. Lawi ope-ope au ratuko ina 
tebungkahi, hai ope-ope au rawuniangi 
ina tongawa. 

3 Mewali, apa au nipololita i tanga kaindi 
batena ina tewungkehi i tanga pualo. Hai 
apa au nikanenia rangami i lalu soumi 
au tetuko, batena rabambari i humalele 
boea." 

4"Halalu, nipehadingi maroa lolitaNgku: 
ineekau mampokalanga tauna au 
mampeinaohe mopapatekau, lawi 
bara ara kuasanda mohukukau duuna 
kamahae-haea. 

3 Agayana au hangangaa nipokalanga 
lami Pue Ala. Lawi Pue Ala makuasa 
mopapate watami, hai makuasa wori 
motendekau i lalu naraka. Tou mpuu 
au Kuuliangaakau, lami au hangangaa 
nipokalanga. 

Lima baana dena peisa rapobalu 
rompeka pea doi see. Agayana nauri 
nodo, bara ara hambaa au bara 
nakadipura Pue Ala. 

7 Apa mani ikamu. Mogalori weluami, 
naisa Pue Ala kangkayana. Mewali 
ineekau langa. Melumbu pekadipurana 
Pue Ala irikamu pane pokadipuraNa dena 
au bosa." 

8 "Pehadingi maroa lolitaNgku: hema au 
mopangaku peulana Iriko, Ana Manusia, 
i lindonda tauna, ia wori ina Kupangaku i 
UmaNgku i lindonda malaekana Pue Ala. 

9 Agayana hema au mosapuakaNa i 
lindonda tauna, ia wori ina Kusapuaka i 
lindonda malaekana Pue Ala. 

10 Hema au mosapuakaNa, Iko Ana 
Manusia, peisa mani teampungi salana. 
Agayana hema au mosapuaka Inao 
Malelaha, barapi peisa raampungi 
salana. 

11 Ane raantikau i tadulako agama ba 
i topoparenta boea anti peulami Iriko, 
ineekau langa ba apa au ina niuliangaahe 
ba noumba pehanami. 

12 Lawi i tempo iti, Inao Malelaha 
ina mopagurukau apa au hangangaa 
nihowara." 

13 Ara hadua tauna hangko i olonda 
tauna bosa au mai i Yesu, nauli: "Guru, 
Nuuliangaa halalungku bona naweina 
wongkoya kirangku hangko i sosoranda 
tosaengki." 

14 Nahanai Yesu: "Halalu, hema au 
moangkaNa mewali topetanga-tangaimi 
au mampokiraakau sosoranda tosaemi?" 

15 Roo indo, nauli Yesu i tauna bosa: 
"Mainga-ingakau hai maroa-roakau, 
ineekau mampeinao morampu anu-anu 
dunia. Lawi kehapiri ngkaya anu-anumi, 
barari iti au mopaara katuwo maroa." 

16 Ido hai napahawe Yesu ngkora pandiri 
ide, Nauli: "Ara hadua topebuku, ngkaya 
tampona hai maroa tuda-tudana. 

17 Nauli laluna topebuku iti: 'Apa au 
hangangaa kubabehi? Barapi handa 
tambaruku kupambolii parengku.' 

18 Kahopoana nahumba akala, nauli: 
'Agina tambaru au koi ide kubaliki, hai 
kuaro au mahile, bona inditi kuwoli 
ope-ope parengku hai anu-anungku. 

19 Roo indo, barapona paraluu mobago, 
lawi ngkaya pamboliku, handami 
kupake bahangkia parena. I tempo iti, 
ina maande hai maenu peana i lalu 
katana-tana!' 

20 Agayana nauliangaari Pue Ala: 'Ee 
tontuli! Kaindi ide, inaomu ina raala. 
Mewali, ope-ope au nugulu iti, hemami 
ampuna?" 

21 KarooNa mopahawe ngkora pandiri 
iti, nauli Yesu: "Nodomi kamaruginda 
tauna au mampeinao morampu peawa 
dunia. Meahi-ahi tuwonda i lindona Pue 
Ala." 

22 Nauli Yesu i topeguruNa: "Ido hai 
Kuuliangaakau: inee karao inaomi ba 
niuli: 'Apami wei au taande?' Inee karao 
inaomi ba niuli: 'Apami au tapohampi?' 

23 Lawi katuwomi melumbu hangko i 
paande hai pehampi. 

24 Nipeitahe tadasi kaloa. Barahe 
mowia, barahe mepare, bara ara 
tambarunda. Nauri nodo, Pue Ala 
batena mopaandehe. Apa mani ikamu. I 
peitana Pue Ala, meliu katuwomi pane 
katuwonda tadasi. 

25 Apami pobunduana ngkaya au 
nipekiri? Kehapiri karao inaomi 
mampekiri mampopengaa, barakau 
peisa motambai tinuwumi nauri 
hambengia pea. 

29 Mewali, ane bara nibuku mobabehi 
au koi iti, moapari hai nipokalanga 
mampopengaa? 

27 Nipeita bunga au tuwo i tanga 
mpada. Barahe mobago, barahe 
mandau. Agayana Kuuliangaakau, 
mogalori Datu Salomo au pebuku 
ntepuu, hampina bara himbela peraena 
hai bunga iti. 

28 Mewali, ane Pue Ala mampoperae 
hehi i pada au tuwo ide-ide hai 
rahuwe kahalo, apa mani ikamu! 
Meliu pekadipurana Pue Ala irikamu. 
Mewali, moapari hai bara niharunga 
pekadipuraNa iti? 

29Inee karao inaomi ba niuli: 'Apami 
wei au taande hai taenu? Apami wei au 
tapohampi?' 

30 Ope-ope iti rapepekiri liliu tauna 
au bara moisa Pue Ala. Agayana 
inee nipokalanga iti, lawi ope-ope au 
niparaluu, naisa haha Umami au i 
suruga. 

31 Mewali, hangangaa nipaiyoru 
poparentana Pue Ala i lalu katuwomi, 
hai hinangkana au niparaluu batena 
Naweikau." 

32 "Nauri barakau bosa, ineekau langa, 
ikamu au meula Iriko. Lawi hangko 
i kabulana laluNa, Pue Ala Umami 
mopileikau molambi katuwo maroa i lalu 
poparentaNa. 

33 Ido hai Kuuli, nipobalumi anu-anumi, 
hai holona niweihe tauna au meahi-ahi 
tuwona. Lawi ane nibabehi nodo, 
niwoli anu-anumi i lalu pundi au bara 
peisa mahepa, lempona, i lalu suruga. 
Anu-anumi iti bara ina matanta, lawi 
bara peisa rapanangka hai bara peisa 
naande bubu. 

34 Niwolimi anu-anumi i lalu suruga, 
lawi iumba kaarana anu-anumi, inditi 
wori lalumi." 

35 Roo indo, napahawe Yesu ngkora 
pandiri ide, Nauli: "Hangangaa mainga- 
inga liliukau hai hangangaa masilolonga 
mpuukau, bona ineekau napatingkara 
ba apa pea. Ikamu hangangaa nodokau 
hawi au mampegiahe ampunda mesule 
hangko i posusaa petauna. Hawi iti, 
tekadipura hampinda, masilolonga 
liliuhe, hai hulonda tuwo liliu. Ane 
hawemi ampunda motidongko baba, liliu 
rabungkahia. 

36 (12:35) 

37 Morasihe hawi au mainga-inga hai 
mampegia duuna ampunda hawe. 

Lawi ampunda iti ina mangala komo 
naweweha i pekona, napopohudahe, hai 
narorahe. 

38 Morasi mpuuhe hawi au mepegia 
hai masilolonga i kahawena ampunda, 
kehapiri i tanga kaindi ba liu hangko 
indo. 

39 Hangangaa nipailalu ngkora pandiri 
ide: ane naisa ami ampu sou impira 
kahawena topanangka, batena mainga- 
inga; bara napogiangaa mesua i lalu 
souna. 

40 Ido hai hangangaa mainga-ingakau, 
lawi bara niisa impira kahaweNgku Iko 
Ana Manusia." 

41 Napekune Peturu i Yesu: "Pue, hema 
au Nutunggai i lalu ngkora pandiri iti, ba 
ikami pea ba tauna bosa worihe?" 

42 Nahanai Pue Yesu: "Nipailalu ngkora 
pandiri ide: ara hadua hawi au manoto 
laluna hai au peisa napoinalai ampuna. 
la naangka ampuna motosaengi 
hawi ntanina hai mourusi paandenda 
alo-alona. 

43 Morasi mpuu katuwona hawi iti, ane 
i pesulena ampuna, nahumba tangana 
mampopolumao bagona. 

44 Hawi iti batena ina naangka ampuna 
mokadipura ope-ope anu-anuna. 

4> Agayana noumba ane bara maroa 
poantina hawi iti? Nauli laluna: 'Bara 
ina polo hawe ampuku,' alana barapi 
mampopolumao bagona. Napepongkami 
mopapahaihe hangka hawina maroa 
towawine maroa tobalilo. la maande hai 
maenu liliu duuna malangu-langu. 

46 Agayana, unga pea ina hawe ampuna 
i alo hai i jaa au bara nahaharunga. 
Hawi iti ina napapahai duuna mate hai 
napahimbela hai tauna au bara moisa 
Pue Ala. 

47 Hadua hawi au moisa peundeana 
ampuna, agayana bara mainga-inga hai 
bara nababehi peundeana ampuna, hawi 
iti batena rapapahai ntepuu. 

48 Agayana ane ara hadua hawi au 
bara woya moisa peundeana ampuna 
hai mobabehi au sala, mangaa pea 
karapapahaina. Lawi hema au rawei 
ngkaya, ngkaya wori au ina raperapi 
hangko iria. Hai ane ngkaya au 

rapoinalaia hadua tauna, ngkaya wori au 
ina rahaoki hangko iria." 

49 "MaiNa moanti api i dunia. Maroa 
mpuu ane api iti rore. 

30 Agayana ara mani kapari au 
hangangaa morumpaNa. Ina masusa 
laluNgku duuna mewali. 

71 Inee niharunga kamaiNgku ide ina 
mopahintuwu tauna. Bara! KamaiNgku 
ide ina mampoposisala tauna. 

3? Mepongka ide-ide, tauna hantambi 
ina mosisalahe. Pandirina, ane ara lima i 
lalu hantambi, ina mosisalahe lawi talu 
meula Iriko, hai rodua bara. 

53 AU rapouma ina moewa anana 
tobalilo, hai anana tobalilo ina moewa 
umana. Au rapoina ina moewa anana 
towawine, hai anana towawine ina 
moewa inana. Au rapopenganti ina 
moewa maniana, hai maniana ina 
moewa pengantina." 

34 Nauli mbulimi Yesu i tauna bosa: 
"Ane niita gawu tanda i katampua alo, 
niuli ina keuda, hai keuda mpuu. 

>> Ane mewui himburu hangko i selatan, 
niuli ina madii, hai batena mewali nodo. 

39 Mengkamapande mpuukau! Niisa 
mampekatandai tanda i langi hai i dunia, 

agayana bara niisa mampekatandai apa 
au nababehi Pue Ala i tempo ide." 

37 "Ikamu ide, moapari pane bara 
nipokana apa au manoto? 

38 Agina nipokana apa au manoto i 
tempona mani ara katepakami. Ane 
rapana, ara hadua tauna au mampeinao 
mosalaiko i lindona tadulako boea, 
hangangaa modamekau i tempomi mani 
i tanga rara. Lawi ane barakau modame, 
ina naanti mpuuko lao i topobotusi, hai 
topobotusi iti ina mohuhuko i pulisi, hai 
pulisi ina mopusako i lalu tarunggu. 

>? Tou mpuu au Kuuliangaakau: 
barapoko tekabaha hangko i lalu 
tarunggu ane bara mani piri indamu 
nubayari." 

13 LI tempo iti, arahe tauna 

au mopahawe i Yesu kana i 
bahangkia to Galilea au napapate Pilatu 
tanganda mohuhu popenombanda i Pue 
Ala. 

2 Kanahadina Yesu lolitanda, Nauli: 
"Ba nipehangu to Galilea iti rapapate 
nodo lawi melumbu dosanda hangko i 
ranganda? 

3 Bara! Agayana ane barakau menoso 
hangko i dosami, batena worikau rahuku. 

4 Ara wori hampulo hai ualu tauna 
au mate lawi nadungkangi sou au 
mapangka i Siloam au ara i Yerusale. Ba 
nipehangu kapatenda iti mewali nodo 
lawi melumbu dosanda hangko i ope-ope 
tauna ntanina i Yerusale? 

> Bara! Agayana ane barakau menoso 
hangko i dosami, batena worikau 
rahuku." 

6 Roo indo, napaliliumi Yesu lolitaNa hai 
ngkora pandiri ide, Nauli: "Ara hadua 
tauna au motuda kau ara i bondena. 
Hambela tempo, laomi ampu bonde bona 
mampeita ba ara wuana. Agayana bara 
huba haogu wuana. 

7Ido hai nauli ampu bonde iti i 
topokadipura bondena: 'Peita, i lalu 
talu parena, maina moparesa kau ide, 
agayana bara huba haogu wuana au 
kulambi. Mewali, nutiwi peami! Apa 
bunduna tuwo inde, mopaope pea 
karudu tampo.' 

8 Agayana nahanai topokadipura 
bondena: 'Ampu, nupogiangaa hampai 
tuwo hampare mani. Ina kubahi patoana, 
hai kuwoli awu bona marudu. 

9 Mole mowua pae pare mai. Ane bara 
mowua, hangko kutiwiri.'" 

10 Hambela tempo, Yesu mepaturo i sou 
penombaa i alo Satu, alo penombaanda 
to Yahudi. 

11Inditi, ara hadua towawine au 
hampulomi hai ualu parena mahai, lawi 
napesuangi seta. Towawine iti bungku, 
bara nabuku meangka togo. 

12 Kanaitana Yesu towawine iti, 
Nakakiomi mai, Nauliangaa: "Ina, 
maohamoko hangko i hakimu." 

13 Roo indo, Napetobomi towawine iti. 
Unga pea manoto bengona, meangkami, 
hai motoyami Pue Ala. 

14 Agayana ara inditi hadua tadulako 
sou penombaa au koi inaona moita 
Yesu mopakaoha tauna i alo penombaa. 
Ido hai nauli i tauna bosa: "Ini alona, 
peisake mobago. I alo-alo iti, peisakau 
mai mampopepakaoha, inee i alo 
penombaa!" 

15 Nahanai Pue Yesu: "Ikamu, maroa i 
raoa peakau! I alo penombaa, ope-ope 
tauna mokabaha japinda hai baulanda 
hangko i gimpunda bona raanti lao i raoa 
rapaenu. 

191nde, ara hadua towawine au 
pemuleana Burahima, hampulomi hai 
ualu parena nahilu Datu Tokadake. Bara 

pae hintoto ane towawine ide rakabaha 
hangko i karatakana i alo penombaa?" 

17 Lolitana Yesu iti mopakaeahe iwaliNa, 
agayana tauna bosa mampokatana 
ope-ope au nababehi Yesu iti. 

18 Napaliliu Yesu lolitaNa, Nauli: "Ane 
poparentana Pue Ala hawe i dunia, 
noumba pewalina? Poparentana Pue Ala 
nodo lihu hahawi i lalu ngkora pandiri 
ide: ara haogu lihu hahawi au naala 
hadua tauna, hai nahawuka i bondena. 
Lihu hahawi iti tuwo hai kamahile-hilea, 
duuna mewali nodo hangkau kau. 
Hawemohe tadasi mobabehi haranda i 
daana." 

19 (13:18) 

20 Napahawe mbuli Yesu hampaka 
ngkora pandiri i tauna bosa, Nauli: 
"Poparentana Pue Ala nodo ragi i lalu 
ngkora pandiri ide: 

21 Ara ragi au naala hadua towawine, 
nagalomi hai tapu au ngkaya alana 
membongke ope-ope." 

221 polumaona Yesu lao i Yerusale, Ia 
mampolumaongi ngkaya boea au mahile 
hai au koi, mopaguru tauna. 

23 Ara hadua tauna au mekune i Yesu: 
"Pue, ba haodi pea tauna au ina molambi 

katuwo maroa au bara mokahopoa?" 
Nahanai Yesu: 

24 "Au molambi katuwo maroa, peisa 
rapandiri nodo hadua tauna au mesua i 
baba au maigu. Hangangaa nipari-pari 
mesua i baba au maigu iti tangana mani 
tebungkahi. Lawi ane hawe tempona 
baba iti natuko ampu sou, bosa tauna 
ina mampeinaohe mesua, agayana 
barapohe peisa. Mewali ane meangka 
manikau i raoa, ina mekakiokau merapi 
bona baba rabungkahiakau. Ina niuli: 
'Pue, bungkahia wongkamia baba!' Ina 
Nahanai: 'Barakau Kuisa, hai bara Kuisa 
kahangko iumbami mai." 

25 (13:24) 

29Ina niuliangaa: 'O Pue! Maande 
hai maenu sambelamongkai hai Oyo! 
MepaturomoKo i lalu boeangki!' 

27 Agayana ina nahanaikau ampu sou: 
'Barakau Kuisa, hai bara Kuisa kahangko 
iumbami mai. Pelohokau hangko inde, 
ikamu ope-ope au kadake babehiami.' 

281 tempo iti, ina niita toiyorumi 
hangkoya nodo Burahima, Isaki hai 
Yako hai ope-ope nabi. Ina mohudahe 
matana-tana i lalu poparentana Pue Ala. 
Agayana ina moteteriakau hai mantodiha 

liliukau, lawi ratukoakau baba, hai ikamu 
i raoakau. 

29 Bosa tauna au barahe to Yahudi 
ina mewali taunaNa Pue Ala i lalu 
poparentaNa. Ina maihe hangko 
i humalele dunia, mohudahe 
hai maandehe matana-tana i lalu 
poparentana Pue Ala. 

30 Kahopoana, tauna au tepaibokoa 
tuwonda ina mewali tepaiyorua. Hai 
tauna au tepaiyorua tuwonda ina mewali 
tepaibokoa." 

311 tempo iti, arahe bahangkia to Parisi 
au mai i Yesu, rauliangaa: "PadumoKo 
hangko inde, hai laoKo i boea ntanina, 
lawi ara tunggaiana Datu Herode 
mopapateKo." 

32 Yesu mouliangaahe: "Niuliangaa 
topeakalangi iti node: Alo ide hai 
kahalo Kupopolumao mani pobagoNgku 
mampopeloho seta hai mopakaoha tauna 
au mahai. Agayana i kataluna alona, ina 
hopomi bagoNgku. 

33 Agayana kehapiri nodo, hangangaa 
molumao liliuNa monontohi Yerusale. 
Lawi bara hintoto ane hadua nabi 
rapapate i raoa kota Yerusale. 

34To Yerusale, to Yerusale! Nipapate 
nabi-nabi. Hai tauna au natuduakau Pue 
Ala, niwatuihe. Bosa belana Kupeinao 
moona tayeNgku mokalapuikau nodo 
hambaa manu ntina au motoboki anana 
i woi kapina, agayana bara niunde. 

35 Bona niisa: ina napalehikau Pue Ala! 
Tou mpuu Kuuliangaakau, barapoNa 
niita, duuna hawe tempona niuli: 'Pue Ala 
mowati tauna au mai i lalu hangaNa!" 
14. 1 Hambela tempo i alo penombaa, 

Yesu lao maande i souna hadua 
tadulakonda to Parisi. Tangana i sou iti, 
bosa tauna mototoki lawi mohaokihe 
kanawoaNa. 

21 tempo iti wori, hawemi hadua tauna 
au mahai mangkawae. 

3 Yesu mekune i guru agama hai to 
Parisi au ara inditi, Nauli: "Moula atura 
agamanta, ba peisake mopakaoha 
tomahai i alo penombaa, ba bara?" 

4Guru-guru agama hai to Parisi 
iti, barahe mehana. Mewali, Yesu 
mokingkimi tomahai iti, Napakaoha hai 
Natudu mesule. 

> Roo indo, Nauliangaahe: "Ane rapana 
ara anami ba japimi au manawo i 
tibubu i alo penombaa. Ba nipogiangaa 

i lalu tibubu? Ba nihore, kehapiri i alo 
penombaa?" 

6 Agayana bara ara hadua au bai 
mohanai pampekunena Yesu iti. 

71 sounda to Parisi iti, Yesu moita hadua 
torare au mampilei pohudaa au teadai. 
Ido hai Yesu mopaturohe hai ngkora 
pandiri ide, 

8 Nauli: "Ane rakakioko lao i posusa 
petauna, ineeko mohuda i pohudaa au 
teadai. Mole pae ara tauna ntanina au 
rakakio au melumbu karabilana hangko 
irio. 

9 Ane nodo, ampu sou ina mouliangaako 
node: 'Pelimba! Ia mohuda inde.' Ina 
maeako melimba lao mohuda i taleu. 

10 Mewali, ane rakakioko lao i posusa, 
agina mohudako hampai i taleu, bona 
ampu sou ina mouliangaako: 'Ene, maike 
mohuda i pohudaa au maroai lindo.' Ane 
nodo, ina rabilako i lindonda tauna bosa. 

11 Hema au mampemahile ina rapaiwoi, 
hai hema au mengkaiwoi ina rapakahile." 

12 Roo indo, Yesu mololita i to Parisi 
iti, Nauli: "Ane mokakioko tauna mai 
i posusamu, maroa pualo ba kaindi, 
ineeko mokakio rangamu, halalumu, 
hai topebuku i lalu boeamu. Lawi ihira, 

batenda ina mokakio woriko, hai apa au 
nubabehi iti ina tehurungi. 

13 Agayana ane mopaarako susa, 
hangangaa nukakio tauna au meahi-ahi 
tuwonda, au bara masilolonga watanda, 
au palu hai au bilo. 

14 Ane nodo babehiamu, ina nawatiko 
Pue Ala, lawi bara rabuku tauna 
iti mohurungi babehiamu. Apa au 
nubabehi iti ina nahurungi Pue Ala i 
karapatuwonda hule ope-ope tauna au 
maroa babehianda." 

15 Tanganda maande, ara hadua torare 
au mohadi lolitana Yesu inona. Ido hai 
nauli i Yesu: "Morasi mpuu tauna au 
ina maande hihimbela hai Pue Ala i lalu 
poparentaNa." 

16 Agayana nauli Yesu i tauna iti: 
"Hambela tempo ara hadua tauna au 
mobabehi posusa mahile, hai bosa tauna 
nakakio. 

17 Masilolongami ope-ope, ampu susa 
motudumi hawina lao mouliangaahe 
tauna au rakakio: 'Laomoke maande, 
lawi masilolongami ope-ope.' 

18 Agayana ope-opehe au rakakio, ara 
penggolianda pane barahe peisa lao i 
posusana. Hadua au nguru-nguruna 

rakakio manguli: 'Hangko meholona 
tampo, hai hangangaa lao hampai 
kupeita. Merapina ampu, barana peisa 
lao." 

19 Ara mbuli hadua au manguli: 
'Hangko meholona lima bokona japi, hai 
hangangaa laohe hampai kupopopajeko. 
Merapina ampu, barana peisa lao!' 

20 Ara mbuli hadua au manguli: 'Hangko 
rataunana! Mewali, barana peisa lao.' 

21 pesulena hawina, ia mopahave i 
ampuna pehananda tauna au rakakio. 
Rumihi mpuu karumpuna ampu susa iti, 
ido hai nauliangaa hawina: 'Laomoko 
hoholiga i rara mahile hai i penga-penga 
rara i boea. Nukakio mai ope-ope 
tauna au meahi-ahi tuwonda, au bara 
masilolonga watanda, au bilo, hai au 
palu." Lao mpuumi hawina iti moula 
hawana ampuna. 

22 Pesulena mbulimi, nauli i ampuna: 
'Ampu, hawamu kupopolumaomi, 
agayana bara mani buke soumu, ara 
mani pohudaa.' 

23 Ido hai ampu susa iti mouliangaa: 
'Lao mbuliko i raoa boea bona nubambari 
posusa ide iumba pea, maroa i rara au 
mahile maroa i rara au koi. Hangangaa 

nupasimbukuhe tauna mai, bona 
soungku buke. 

24 Lawi tou mpuu kuuliangaakau: 
bara huba hadua tauna au kukakio 
nguru-nguruna ina mampemina 
paandeku!" 

25 Bosa tauna meula i Yesu i lalu 
polumaoNa. Yesu mampembalilingimohe, 
Nauli: 

26 "Nipehadingi, ikamu au mampeinao 
meula Iriko: hema au melumbu 
pampokakayana inana, umana, 
towawinena, anana, halaluna, ba watana 
haduduana hangko i ahina Iriko, ia bara 
peisa mewali topeulaNgku. 

27 Nipehadingi, ikamu au mampeinao 
meula Iriko: hema au bara mau mohalea 
kau mombehape hai meula Iriko, bara 
peisa mewali topeulaNgku. 

28 Ane ara hadua hangko i olomi 
au mampeinao moaro haogu sou au 
mahile, hangangaa nupepekiri hampai 
popobayarina poarona soumu iti, ba ina 
handa doimu ba bara. 

29 Lawi ane nupopeangka ariina, 
agayana ope doimu hangko damani roo, 
ina raele-eleko ope-ope tauna au moita. 

30 Ina rauli: 'Ae! Tauna ide mampeinao 
moaro sou mahile, agayana bara handa 
doina!' 

31 Nodo wori, ane ara hadua datu au 
moanti surodadona au hampulo sabuna 
bona mobungka hadua datu au ara 
rompulo sabuna surodadona, agina datu 
iti mampepekiri hampai, ba nabuku 
moewa iwalina ba bara. 

32 Lawi ane naisa kadana nabuku 
moewahe, i tempona karao mani, ia 
peisa motudu bahangkia surona lao 
modame hai iwalina." 

33 Napaliliu Yesu lolitaNa, Nauli: "Nodo 
wori ikamu, agina nipepekiri hampai apa 
au hangangaa nibabehi bona mewalikau 
topeulaNgku. Lawi ane bara niunde 
mokabaha ope-ope au ara irikamu, 
barakau peisa mewali topeulaNgku." 

34 "Bure, mobundu ntepuu. Agayana 
ane matawaa, peisa pae rapakebure 
hule? 

35 Kehapiri rapopakarudu pea tuda- 
tuda, barapi mobundu. Aginami ratende. 
Hemakau au mohadi lolitaNgku ide, 
nipehadingi maroa!" 

1 5 1 Hambela tempo, bosa toperuru 

asele hai tauna ntanina mai i 

Yesu lawi mampeinaohe mampehadingi 
lolitaNa. Tauna iti raimba tauna au 
kadake babehianda. 

2 Ara worihe to Parisi hai guru-guru 
agama au moitahe. Mohume-humemohe, 
rauli: "Ae! Ta mohimada hai tomadosa, 
hai maande sambelahe!" 

3Tdo hai Yesu mopahaweahe ngkora 
pandiri ide, 

4 Nauli: "Ane rapana ara hadua rangami 
au ara dimbana hangatu baana. Ane 
matanta hambaa, apa au nababehi? 
Batena napalehi dimbana au hahio 
pulona hai hahio i pada, hai lao mohaoki 
hambaa au matanta duuna nalambi. 

> Ane nalambi hule, matana mpuu. Anti 
kamatanana, nahompomi dimbana hai 
naanti hule lao i gimpuna. 

6 Roo indo, mokakiomi himadana 
hai hintonggina, nauliangaahe: 
'Mosusamoke! Lawi dimbaku au matanta 
kulambi hulemi.' 

7 Nodo wori i suruga, ane hadua 
tauna au madosa menoso hangko i 
dosana, melumbu kamatanana Pue 
Ala mampokatana tauna iti pane hahio 
pulona hai hahio tauna au manoto au 
bara paraluu menoso." 

8Napaliliu Yesu lolitaNa hai ngkora 
pandiri ide, Nauli: "Pandirina ara hadua 
towawine au mowoli hampulo pekana 
doi pera. Ane matanta hampeka, apa 
au nababehi? Ia lao mohuwe hulo hai 
mokawohi souna. Batena nahaoki duuna 
nalambi. 

9 Kanalambina, ia mokakiomi rangana 
hai hintonggina, nauli: 'Maimoke 
mosusa! Matana mpuuna, lawi kulambi 
hulemi doingku au matanta.' 

10 Nodo wori kamatananda malaekana 
Pue Ala mampokatana hadua tomadosa 
au menoso hangko i dosana." 

11 Nauli mbuli Yesu: "Pandirina, ara 
hadua uma au ara rodua anana, tobalilo 
ope-ope. 

1? Au toadi mouliangaa umana: 'Uma, 
nuweimona hampai kirangku hangko i 
anu-anumu.' Mewali, umanda mokira- 
kiraamohe anu-anuna i anana au rodua 
iti. 

13 Bahangkia alona roo indo, anana 
au toadi mampobalumi kirana hai 
molumao hawe i tampo au karao. Inditi, 
ia mopaope mbero doina i babehia au 
bara hintoto. 

14 Opemi doina, arami rimi mahile i lalu 
tampo iti, duuna meahi-ahi tuwona. 

15 | aomi mampedurei i hadua ampu 
boea bona molambi paandena. Ampu 
boea iti motudumi mokampai boena. 

16 Anti kamarimina, naunde woya 
moande paande boe. Nauri nodo, bara 
ara hadua au mowei paande. 

17 Kahopoana, mokatuinaomi umana, 
hai nauli laluna: 'Mogalori topobago i 
souna umangku, melabi-labi paandenda, 
agayana iko ide, ina mateohona. 

18 Mewali, ina mesulena lao i umangku, 
hai ina kuuliangaa: Uma, masalamona i 
Pue Ala hai irio. 

19 Barapona hintoto nukakio anamu. 
Agina nuimbana hawimu.' 

20 Roo indo, mesulemi lao i umana. 
Karao mani hangko i souna, umana 
moitami anana. Anti kamaahina, 
melangkami lao mampohidupaa, 
nakalapui hai naangki. 

21 Nauli anana iti: 'Uma, masalamona 
i Pue Ala hai irio. Barapona hintoto 
nukakio anamu.' 

22 Agayana umana mokakiomohe 
topobagona, nauliangaahe: 'Holigakau 
mai! Nianti mai hampi au makara 

nibaduia. Nipusa sisikale i karawena, hai 
nikandupai. 

23 Roo indo, laomokau mopakala ana 
japi au marudu hai nisambale. Ina 
mosusake hai maandeke i katana-tana! 

24 Lawi anangku ide matemi hangkoya, 
agayana tuwo hulemi. Matanta 
hangkoya, agayana kulambi hulemi.' 
Mewali mosusamohe i katana-tana. 

251 tempo iti, anana au towutu ara 
i bonde. Pesulena hangko i bonde, 
hungkumi i sou, mohadimi topotulali hai 
topodero. 

29 Ido hai mokakiomi hadua topobagona 
umana, pane napekune ba apa au 
tangana rababehi. 

27 Nahanai topobago iti: 'Adimu hawe 
hulemi! Umamu motudumi tauna 
mosambale ana japi au marudu, lawi 
anana au matanta nalambi hulemi i 
kamaroa-roana.' 

28 Masodo mpuu anana au towutu iti, 
alana bara mau mesua i lalu sou. Umana 
lao mowawaha mesua. 

29 Agayana nauli: 'I pare-parena 
madotana mobago irio, Uma. Bara 
hambela kusapuaka hawamu. Nauri 
nodo, apa au nubabehiana? Mogalori 

hambaa towau, bara mani ara au 
nuweina bona kubabehi posusa 
hihimbela hai himadangku. 

30 Anamu au hangko mesule iti motende 
mbero anu-anumu i towawine au kadake 
babehiana, agayana i pesulena ide, 
nusambaleari japi!' 

31 Nahanai umana: 'Anangku, oyo 
maida liliuko hihimbela hai iko. Ihi 
soungku, oyo wori ampuna. 

32 Nauri nodo, hintoto mpuuke mosusa 
i katana-tana, lawi adimu au mate 
hangkoya, tuwo hulemi. Matanta 
hangkoya, agayana talambi hulemi."" 
1 6 1 Roo indo, Yesu mopahawe 

ngkora pandiri ide i topeguruNa, 
Nauli: "Ara hadua topebuku au ngkaya 
doina. Ia moangka hadua tauna 
mokadipura doina hai anu-anuna. 
Agayana arahe tauna au mosalai 
topobagona iti, rauliangaa ampuna: 
'Topobagomu iti motende ntoo pea 
doimu!' 

2Ido hai topebuku iti mokakiomi 
topobagona, nauliangaa: 'Ara bambari 
au rapahaweana au mosalaiko i 
pobagomu. Mewali, hangangaa 
nupetudungiana ope-ope suramu. Oyo 


LUKAS 16.3-8 117 


barapi ina mokadipura doingku hai 
anu-anungku.' 

3 Nauli laluna topobago iti: 'Oo, 
apami au hangangaa kubabehi? 
Nakabahamona ampuku hangko i 
bagongku. Ane motongkona bonde, bara 
kubuku, hai maeana merapi-rapi.' 

4Hangko indo, nauli laluna: 'Aa, 
ide-ide kuisami! Lawi ina rakabahana 
hangko i bagongku, agina mohaokina 
hampai rangangku au bosa, bona ihira 
motarimana i lalu sounda.' 

> Mewali, ia mokakiohe ope-ope tauna 
au moinda i ampuna. I tauna au 
nguru-nguruna, nauli: 'Hangkia indamu i 
ampuku?' 

6 Nahanai tauna iti: 'Hangatu belena 
lana." Nauli topobago iti: 'Idemi sura 
indamu. Mohudamoko, nuuki pea inde 
lima pulona belena!' 

7Roo indo, lao i tauna au hadua, 
nauliangaa: 'Oyo, hangkia indamu?' 
Nahanai: 'Hasabu karuna pare.' Nauli 
topobago iti: 'Idemi sura indamu. 
Mohudamoko, nuuki pea inde ualu atuna 
karuna." 

#Kanahadina topebuku iti apa au 
nababehi topobagona, natoyari, lawi 

nauri motengko babehiana agayana 
naisa mampekiri karao bona maroa 
katuwona. Lawi tauna au kadake 
babehianda moisa mampekiri karao 
bona maroa katuwonda i alo au ina mai. 
Kamapandenda melumbu pane tauna au 
mengkoru i Pue Ala. 

?Ido hai Kuuliangaakau: tauna 
au mengkoru i Pue Ala hangangaa 
mampepekirihe karao. Anu-anumi i 
dunia ide hangangaa nipake motulungi 
hangka rangami, bona ane hawe 
tempona anu-anumi iti barapi mobundu, 
ina ratarimakau i paidaa au maroa duuna 
kamahae-haea. 

10 Ane hadua tauna peisa rapoinalaia 
anu-anu au haodi pea, ia peisa wori 
rapoinalaia anu-anu au ngkaya. Agayana 
ane bara manoto pokadipurana anu-anu 
au haodi, apa mani pokadipurana 
anu-anu au ngkaya! 

11 Mewali, ane bara nibuku mokadipura 
maroa anu-anumi i dunia ide, hema pae 
ina mampoinalaiakau peawa au tou-tou i 
suruga? 

12 Hai ane bara niisa mokadipura 
maroa anu-anunda tauna ntanina au 

rapoinalaiakau, hema pae ina moweikau 
anu-anu au mewali anumi haduduami? 

13 Bara ara hadua tauna au nabuku 
mampobagoa rodua tauna, lawi hadua 
ina napokaahi, hai hadua nakahihi. 
Hadua ina napeulai hawana, hai hadua 
nasapuaka. Nodo wori ikamu, barakau 
peisa mampeulai peundeana Pue Ala hai 
mohahaoki wori anu-anu dunia." 

14 Karahadina to Parisi lolitana Yesu, 
ihira moele-eleri, lawi raunde mohahaoki 
doi. 

15 Agayana Yesu mouliangaahe: 
"Mampemanotokau i peitana manusia. 
Agayana Pue Ala moisa ihi lalumi. 

Lawi apa au nahaoki manusia, itimi au 
nakahihi Pue Ala. 

16 Mepongka hangkoya duuna 
kahawena Yohane Toperiu, Aturana 
Musa hai suranda nabi-nabi rabambarimi 
hai rapaturoahe tauna. Agayana 
mepongka ide-ide, Ngkora Marasa kana i 
poparentana Pue Ala au rabambari liliu. 
Ido hai bosa tauna mopari-pari mesua i 
lalu poparentaNa. 

17 Ope-ope lolita au teuki i lalu Sura 
Aturana Pue Ala hangangaa mewali. Ane 
ara mani langi hai dunia, batena bara 

ara hambua lolita i lalu Sura Aturana Pue 
Ala au bara ina mewali. 

18 Hema au mampogaaki towawinena 
hai mampotambia towawine au ntanina, 
mebualosi. Hai hadua tobalilo au 
mampotambia hadua towawine au 
napogaaki rangana, mebualosi wori." 

19 Hangko indo, nauli Yesu: "Ara hadua 
topebuku. Hampina nodo hampi datu, 
ope-ope hampina au masuli holona. 
Katuwona alo-alona, mosusa pea. 

201 baba souna, rawolimi hadua tauna 
au meahi-ahi tuwona, hangana Lasaru. 
Watana buke tangga. 

21 Anti kamarimina, napeinao woya 
maande wuta au manawo hangko i 
wongko mejana topebuku iti, agayana 
bara rapaliu. Tangana mohuda inditi, 
radilai dike tanggana. 

22 Roo indo, matemi Lasaru, hai ia 
raanti malaeka lao i pohudaa au maroa 
i holana Burahima. Bara mahae hangko 
indo, mate worimi topebuku iti, hai 
ratawu. 

23 Agayana topebuku iti raanti i paidaa 
tomate, hai inditi ia mantodiha liliu. 
Roo indo, mengoami hai moita ngkarao 
Burahima. Lasaru mohuda i holana. 

24 Mekakiomi topebuku iti, nauli: 'Uma 
Burahima! Nupokaahina wongkoya! 
Nutuduana Lasaru moeme karawena i 
owai bona mai motudoi dilangku. Mapari 
ntepuu kuhadi i lalu api ide!' 

25 Nahanai Burahima: 'Anangku, 
nukatuinao tuwomu i dunia: i tempo 
iti, molambimoko ope-ope au maroa, 
agayana Lasaru molambi pea kapari. 
Ide-ide, tepalindomi Lasaru inde, 
agayana oyo hangangaa molambi kapari. 

291 olonta ara hambua kabe au matindo 
ntepuu, au bara peisa rapoliungi. Ido hai 
tauna hangko inde bara peisa lao inditi, 
hai tauna hangko inditi bara peisa mai 
inde." 

27 Roo indo, nauli mbuli topebuku iti: 
'Ane nodori, kuperapi mpuu bona nutudu 
Lasaru lao i souna umangku, 

28 lawi ara manihe lima halalungku 
au maida inditi. Nutudu Lasaru 
mampopaingaahe kana i apa au mewali 
iriko dati worihe molambi paidaa au 
mapari inde.' 

29 Nahanai Burahima: 'Bara! Lawi arami 
surana Musa hai suranda nabi-nabi au 
raukiahe. Pogiangaamohe mampeulai 
apa au teuki i lalu sura iti.' 


LUKAS 16.30-17.4 122 


30 Nauli topebuku iti: 'Uma Burahima, 
ane iti pea, bara handa! Ane nutudu 
hadua tomate au tuwo hule lao 
mololita irihira, hangko mampenosoirihe 
dosanda!' 

31 Agayana nauli Burahima: 'Ane 
lolitana Musa hai lolitanda nabi-nabi bara 
ratarima, batena barahe ina mepoinalai, 
kehapiri ara tomate au tuwo hule." 
17 1 Roo indo, nauli Yesu i 

topeguruNa: "Batena ara pekelo 
au mopamanawo tauna alanda madosa. 
Agayana marugi mpuuhe tauna au 
mopaara pekelo iti! 

2 Hema au mopakanawo hadua tauna 
au koi tuwona alana barapi mepoinalai 
Iriko, ina rumihi mpuu pehukuna Pue Ala 
i tauna iti. Aginami hambua watu pogjlia 
au mahile ratoe i tambolona hai ratende 
i tanga tahi. 

3Tdo hai hangangaa mainga-ingakau! 
Ane halalumu mobabehi sala, hangangaa 
nikonto. Ane tebalikimi laluna, niampungi 
woya. 

4 Ane masala halalumu irio kehapiri pitu 
belana i lalu hangalo, hai bela-belana 
mai merapi ampu irio, hangangaa 
nuampungi." 

> Rauli topeguruNa: "Pue, pakarohoa 
wongkamia pepoinalaingki!" 

6 Nahanai Yesu: "Ane arami pepoinalaimi 
nauri kokoi pea nodo lihu hahawi, peisa 
niuliangaa kau au mahile ide: 
'Mawukamoko hangko inde, hai 
melimbako i tahi!' hai batena ina mewali 
moula hawami." 

7 Napaliliu Yesu lolitana hai ngkora 
pandiri ide, Nauli: "Pandirina, ara hadua 
hangko irikamu au ara hawina. Hawi 
iti lao mowia ba mokampai porewumu. 
Ane mesule hangko i pobagoana, apa au 
niuliangaa? Ba niuli: 'Maimoko maande'? 

8Manoto bara! Ina niuliangaari 
node: 'Nupasilolongaana paandeku! 
Mempahuruko hampai. Nurorana 
tangangku maenu hai maande. Ane 
roona maande, hangko peisariko 
maande. ' 

9 Bara wori ina niuli ngkaya kamaroana 
i hawimu iti, lawi oyomi ampuna hai ia 
mia-mia moula hawamu. 

10 Nodo wori ikamu. Ane roomi nipeulai 
ope-ope au napohawaakau Pue Ala, 
hangangaa niuli: 'Ikami ide, hawi 
biasa peangkai. Kibabehi pea apa au 
Napohawaangkai ampuki."" 

111 lalu polumaoNa lao i Yerusale, Yesu 
moula tampa tamponda to Samaria hai 
to Galilea. 

12 KahaweNa i hambua boea, hampulo 
tauna au ketangga mai mampohidupaa. 
Kakarao mani, mekakiomohe, 

13 rauli: "Yesu! Guru! Nupokaahi 
wongkamia!" 

14 Kanaitanda Yesu, Nauliangaahe: 
"Laomokau hampai nipetudungia watami 
i tadulako menomba, bona tongawa 
kamaohamimi." Tanganda molumao, 
maohamohe. 

15 Hadua hangko i tauna iti mesulemi 
lao i Yesu, nauli masisimbuku: "Toyami 
Pue Ala. Maohamona!" 

161a molingkudu motumpa i lindona 
Pue Yesu hai manguli ngkaya kamaroana 
Iria. Tauna iti iami hadua to Samaria. 

17 Roo indo, nauli Yesu i ope-ope tauna 
au meula Iria: "Barahe pae hampulo au 
Kupakaoha? Iumbamohe rangana au 
hahio? 

18 Moapari pane hadua pea au mesule 
manguli ngkaya kamaroana i Pue Ala? 
Hai ia bara to Yahudi!" 

19 Hangko indo, nauli mbulimi Yesu i 
tauna iti: "Meangkamoko, hai laomoko. 

Anti pepoinalaimu Iriko, ido hai 
maohamoko." 

20 Bahangkia to Parisi mekune i Yesu, 
ba impira ina hawe poparentana Pue Ala 
i dunia. Nahanai Yesu: "Nguru-nguruna i 
kahawena poparentana Pue Ala i dunia, 
bara ara tanda-tanda au ina raita. 

21 Nodo wori, bara ara tauna au ina 
manguli: 'Peita olou, itimi!' ba: 'Peita 
inde, idemi!' Lawi poparentana Pue Ala 
ara i olomi." 

22 Roo indo, nauli Yesu i topeguruNa: 
"Hambela tempo, ina nipeinao mpuu 
moitaNa, agayana baraNa ina niita. 

231 tempo iti, ara tauna au ina 
mouliangaakau: 'Peita, oloumi mai Ana 
Manusia!' Ara wori au ina manguli: 
'Idemi!' Agayana ineekau lao meula 
irihira! 

24L awi ane hawe huleNa, Iko 
Ana Manusia, ina tongawa mpuu. 
KahaweNgku ina raita nodo pewangka 
kila au mesupa i pembetoa alo hai 
mewangka hawe-hawe i katampua alo. 

25 Agayana nguru-nguruna, Iko 
hangangaa ina rapopeahi-ahiNa hai 
rasapuakaNa tauna au tuwo ide-ide. 

29 Apa au mewali i tempona nabi 
Noho hangkoya, ina mewali wori i alo 
kahaweaNgku, Iko Ana Manusia. 

271 tempona nabi Noho hangkoya, 
manusia mampomalea, barahe moisa 
apa au ina morumpahe. Maande hai 
maenu liliu peahe, motambihe hai 
rapopotambihe. Iti au rababehi liliu 
duuna nabi Noho mesua i lalu duanga 
mahile. Unga pea ihira naumbala owai, 
hai matehe ope-ope. 

28 Nodo wori kamampomaleanda tauna 
i kota Sodomo i tempona Lot maida 
inditi. Maande liliu peahe, maenu-enuhe, 
mobalu-baluhe, mowiahe hai moarohe 
sou. 

29 Agayana i kapaduna Lot hangko i 
kota Sodomo, tauna iti ranawongihe api 
hai watu au mawaa hangko i langi, hai 
tehuwehe ope-ope. 

30 Nodo wori kamampomaleanda tauna 
i kahaweNgku hule Iko, Ana Manusia, i 
dunia. 

311 alo iti, tauna au mohuda i tarampa, 
ineehe hampai mesua i lalu sou mangala 
anu-anunda. Nodo wori tauna au i 
bonde, ineehe hampai mesule i boea 

mangala ba apa-apa. Hangangoaa liliuhe 
melangka! 

3? Nikatuinao apa au mewali i 
towawinena Lot! 

33 Hema au mampeulai peundeana 
haduduana, bara molambi katuwo 
maroa. Agayana hema au mokabaha 
peundeana hai meula Iriko kehapiri 
rapapate, iami au molambi katuwo 
maroa. 

34Tou mpuu au Kuuliangaakau: i alo 
pesuleaNgku, ara rodua au maturu i 
hambua koi, hadua raala hai hadua 
rapalehi. 

35 Rodua towawine tanganda mombau, 
hadua raala hai hadua rapalehi. 

36 [Rodua tauna mobago sambela i 
bonde, hadua raala hai hadua rapalehi.]" 

37 Karoona Yesu mololita, mekunehe 
topeguruNa Iria, rauli: "Pue, iumba 
pewaliana ope-ope iti?" Nahanaihe 
Yesu, Nauli: "Ane moitakau tadasi 
kaloa mogulu, niisa kaarana au mate 
inditi. Nodo wori, ina tongawa mpuu 
kahaweNgku hule i dunia." 

18 1 Roo indo, Yesu mopahawe 

hampaka ngkora pandiri i 

topeguruNa bona mekakae liliuhe hai 
inee malede lalunda. 

2Nauli: "I lalu hambua boea, ara hadua 
topobotusi au bara mengkoru i Pue Ala 
hai bara wori mobila ba hema pea. 

31 boea iti, ara wori hadua towawine 
au bemba. Bosa belana laomi molindo 
topobotusi iti moanti kara-karana, nauli: 
'Tulungi wongkoya mampombelindoa 
iwalingku.' 

41 lalu bahangkia kamahaena, 
topobotusi iti bara mau modurei. 
Agayana kahopoana, nauli laluna: 
'Kehapirina bara mengkoru i Pue Ala hai 
bara mobila ba hema pea, 

> agayana anti kahawena liliu tobemba 
iti maina mosalempori, agina kubotusi 
peami kara-karana. Lawi ane bara 
kutulungi, ia ina mai liliu iriko."" 

6 Roo indo, nauli Pue Yesu: "Nipehadingi 
apa au nauli topobotusi iti. Nauri 
bara manoto laluna, agayana naunde 
motulungi tobemba au merapi liliu iria. 

7Mewali, apa mani Pue Ala au Naunde 
mohanai pamperapinda taunaNa au 
meraroa Iria maroa kaindi ba mabaa. 
Ba nipehangu, hangangaa mahae-hae 
tapegia, hangko Natulungirike Pue Ala? 

8Bara! Batena holiga kaNatulunginta. 
Agayana ane hawe huleNa, Iko Ana 
Manusia, ba Kulambi mani tauna au 
mepoinalai i lalu dunia ide?" 

9 Napahawe mbulimi Yesu ngkora 
pandiri ide i tauna au mampetomanoto 
hai au mopapakoihe ranganda. 

10 Nauli Yesu: "Ara rodua tauna au lao i 
Souna Pue Ala bona mekakae, hadua to 
Parisi, hai hadua, toperuru asele. 

11 To Parisi iti meangkami hai mekakae 
i laluna, nauli: 'Pue Ala, kuuli ngkaya 
kamaroana Irio, lawi barana nodo tauna 
ntanina au manangka, au motengko 
lalunda, hai au mebualosi. Kuuli ngkaya 
kamaroana Irio lawi barana nodo olou 
toperuru asele. 

1? Mopuasana rombela i lalu haminggu. 
Hai hangko i ope-ope wuana bagongku, 
kuweiKo hangkira hampulo.' 

13 Agayana toperuru asele iti, meangka 
ngkarao pea, hai bara bai mengoa 
i langi. Anti kanaisana dosana, ia 
mohapa-hapa pondana, nauli: 'Pue Ala! 
Nupokaahi wongkoya, lawi iko ide tauna 
au madosa!"" 

14 Hangko indo, napahopo Yesu lolitaNa, 
Nauli: "Tou mpuu au Kuuliangaakau: 


LUKAS 18.15-19 130 


i pesulenda i sounda, toperuru asele 

iti nadokomi Pue Ala hai Naimba 
manoto i peitaNa, agayana to Parisi iti, 
bara nadoko Pue Ala. Lawi hema au 
mampemahile, ina napaiwoi Pue Ala. Hai 
hema au mengkaiwoi, ina napakahile 
Pue Ala." 

15 Hambela tempo, arahe tauna au 
moanti ananda i Yesu bona Napetobohe 
hai Nawatihe. Karaitana topeguruNa apa 
au rababehi tauna iti, rakarumpuirihe. 

16 Agayana Yesu mokakiomohe 
anangkoi iti, hai Nauliangaahe 
topeguruNa: "Pogiangaahe anangkoi 
mai Iriko. Ineehe nikonto, lawi tauna au 
nodohe anangkoi ide ina mewali taunana 
Pue Ala i lalu poparentaNa. 

17 Tou lolitaNgku ide: ane barakau 
mengkoru i Pue Ala nodo hadua 
anangkoi, barakau ina mewali taunaNa i 
lalu poparentaNa." 

18 Hambela tempo, ara hadua tuana 
au mekune i Yesu, nauli: "Guru au 
maroa, apa au hangangaa kubabehi 
bona molambina katuwo maroa au bara 
mokahopoa?" 

19 Nauli Yesu i tauna iti: "Moapari hai 
nuuli Iko ide tauna au maroa? Bara ara 

hadua tauna au maroa, batena pea Pue 
Ala. 

20 Nuisami hawa au teuki i lalu Aturana 
Musa: inee mebualosi, inee mepapate, 
inee manangka, inee mosabiki dongko, 
hai nubila inamu hai umamu." 

21 Nauli tauna iti: "Ope-ope hawa iti, 
aminami kupeulai hangko i kaanangkoiku 
mani." 

22 Kanahadina Yesu lolitana, Naulimi: 
"Ara mani hampaka au hangangaa 
nubabehi. Laomoko hampai mampobalu 
ope-ope anu-anumu, hai holona nuweihe 
tauna au meahi-ahi tuwonda. Ane 
nodo nubabehi, ina mahile hurungina 
au nuhumba i lalu suruga. Roo indo, 
maimoko meula Iriko." 

23 Kanahadina lolitana Yesu, masusami 
laluna, lawi ngkaya anu-anuna. 

24 Naisami Yesu kamasusana laluna, 
ido hai Nauli: "Mapari mpuu tauna au 
pebuku mewali taunana Pue Ala i lalu 
poparentaNa. 

25 Mamura mani hambaa onta mesua 
i kalolu gigiu pane topebuku mewali 
taunana Pue Ala i lalu poparentaNa." 

29Tingkaramohe tauna au mohadi 
lolitana Yesu iti, rauli: "Oo, ane nodori, 

hema pae au nabuku molambi katuwo 
maroa au bara mokahopoa?" 

27 Nahanai Yesu: "Ane manusia, bara 
nabuku. Agayana ane i Pue Ala, ope-ope 
peisa mewali, lawi bara ara au bara 
Nabuku." 

28 Hangko indo, nauli Peturu: 
"Noumbami ikami? Kipalehimi 
hinangkana bona kiulaKo." 

291do hai nauli Yesu i topeguruNa: 
"Bona niisa: hema au mopalehi souna, 
ba towawinena ba halaluna ba tosaena 
ba anana anti pengkoruna i Pue Ala, 

30 batena ina molambi bosa belana 
hurungina hangko i ope-ope au napalehi 
i dunia ide, hai molambi wori katuwo 
maroa au bara mokahopoa i alo au ina 
mai." 

31 Hambela tempo, Yesu mokakiomohe 
topeguruNa au hampulo hai rodua 
mogulu mopatani, hai Nauliangaahe: 
"Nipehadingi maroa! Ide-ide laomoke 
monontohi Yerusale. I kota iti, ina 
tepabukei ope-ope au rauki nabi-nabi 
kana Iriko. 

32 Ina rahuhuNa i tauna au barahe to 
Yahudi. Ina rakakabosaiNa, rapakoiNa, 
ratinuduhiNa, 

33 rawombeNa, hai rapapateNa. 
Agayana i kataluna alona, ina tuwo 
huleNa." 

34 Agayana topeguruNa barahe moisa 
tunggaiana Yesu, lawi lempona lolitaNa 
tewuniangi mani irihira. 

35 Hungkumi Yesu i boea Yeriko, ara 
hadua tobilo au mohuda i wiwi rara 
merapi-rapi. 

36 Pohadina tauna bosa moliu, 
mekunemi, nauli: "Moapari?" 

37 Rahanai tauna bosa: "Yesu to Nasare, 
lami au moliu!" 

38 Kanahadina tobilo iti lolitanda, 
meraroami, nauli: "Yesu, pemuleana 
Datu Daudi! Nupokaahi wongkoya!" 

39 Tauna au moiyoruhe mampokarumpu, 
rauliangaa "Mandiiko!" Agayana tobilo 
iti, monganga-nganga pea masisimbuku, 
nauli: "Pemuleana Datu Daudi! 
Nupokaahi wongkoya!" 

40 Mengkaroomi Yesu hai Natudu tauna, 
Nauli: "Anti mai tobilo iti!" Raanti 
mpuumi i Yesu, hai Yesu mekune iria, 
Nauli: 

41 "Apa au nuunde Kubabehiako?" 
Nahanai tobilo iti: "Pue, kuunde 
wongkoya bona meitana!" 

42 Nauli Yesu: "Meitamoko. Anti 
pepoinalaimu Iriko, Kupakaohamoko." 

43 Unga pea meita. Hangko indo, liliu 
meula i Yesu hai motoya Pue Ala. Hai 
ope-ope tauna au moita apa au mewali, 
motoya worimohe Pue Ala. 

1 9 11 polumaoNa Yesu monontohi 

Yerusale, Ia moliu i boea Yeriko. 

21 boea iti, ara hadua kapala toperuru 
asele au pebuku, hangana Sakeu. 

3 Sakeu iti mampeinao mpuu moita 
Yesu. Agayana anti kantembena, ia bara 
peisa moita, lawi bosa mpuuhe tauna au 
mogulu inditi. 

41do hai melangkami Sakeu 
mampehindorungi tauna bosa, hai 
mengkahemi i kau ara bona ia peisa 
moita Yesu ane moliu inditi. 

> KahaweNa Yesu inditi, mengoami, 
Nauliangaa: "Sakeu, mendaulumoko 
holiga! Lawi ina Kusondakiko | soumu." 

5Hoholigami Sakeu mendaulu, hai 
matana laluna motarima Yesu i souna. 

7 Karaitana tauna bosa apa au mewali 
iti, mohume-humemohe, rauli: "Ae, 
moapari pane la mesonda i souna 
tomadosa?" 

8Tangana Yesu i lalu sou, meangkami 
Sakeu mouliangaa: "Pue, hantanga 
hangko i ope-ope anu-anungku 
ina kuweihe tauna au meahi-ahi 
tuwonda. Hai hema pea au kubagiu, ina 
kupopesuleahe iba belana hangko i apa 
au kubagiungaahe." 

9 Nauli Yesu: "I alo ide, katuwo maroa 
hawe i soumu. Tekabahamoko hangko 
i huku dosamu, lawi mepoinalaimoko i 
Pue Ala nodo Burahima toiyorunta. 

101do hai Iko, Ana Manusia, maiNa 
i dunia ide. Lawi tunggaiaKu bona 
mohaokiNa tauna au karao hangko i 
Pue Ala hai mohoremahe hangko i huku 
dosanda." 

111 tempona Yesu bara mani karao 
hangko i kota Yerusale, bosahe tauna 
meula Iria. Tauna bosa iti mampehangu: 
ane hawe Yesu i Yerusale, poparentana 
Pue Ala unga pea ina hawe i dunia. 
Mewali, Yesu mopaliliumi lolitaNa hai 
ngkora pandiri ide, 

12 Nauli: "Ara hadua tuana au 
motunggai lao i tampo au karao bona 
ralanti mewali datu, hai roo indo, ina 
mesule. 

13 Mewali, hangko damani padu, 
mokakiomi hampulo hawina, hai 
naweihe hadua-hadua hampeka doi 
bulawa. Naulimi tuana iti i hawina: 
'Doi au kuweikau ide, hangangaa 
nipopolumao bona i pesuleangku deade, 
ara anana.' 

14 Agayana i tampona tuana iti, ara 
worihe tauna au mokahihi. Mewali, i 
kapaduna, rahawami bona bahangkia 
suro lao mouliangaa Datu Mahile: 'Tua, 
inee talanti ia mewali datungki, lawi bara 
kiunde!' 

15 Nauri nodo, tuana iti ralanti pea, 
hai mesule lao i boeana. I pesulena, 
nakakiomohe hawina, mampekune 
noumba karapopolumaona doina. 

16 Au nguru-nguruna mai iria, nauli: 
'Datu, au nuhuhuana hangkoya, doi 
bulawa au hampeka. Idemi anana, doi 
bulawa au hampulo pekana.' 

17 Nauli datu iti: 'Maroa mpuu 
kanupopolumaona bago au kuweiko. 
Oyomi hawi au maroa. Mewali, anti 
kamanotomu i bago au koi, ina 
kupoinalaiko motadulakoi hampulo 
boea.' 

18 Hawi au karoduana mai wori iria, 
nauli: 'Datu, au nuhuhuana hangkoya, 
doi bulawa au hampeka. Idemi anana, 
doi bulawa au lima pekana.' 

19 Nauli mbulimi datu i hawi au 
karoduana iti: 'Maroami. Mewali, ina 
kupoinalaiko motadulakoi lima boea.' 

20 Roo indo, mai worimi hawi au hadua. 
Nauli: 'Idemi doimu Datu. Kuwoli maroa, 
kupoto i lalu lencoku. 

21 | angana irio Datu, lawi kuisa 
kamakancamu. Nupopobago 
mantimingkai. Nutudungkai mehua 
hai mantuda, bona irio haha wuana.' 

22 Nauliangaa datu: 'Oyomi hawi au 
kadake! Nuisa iko ide tauna au makanca 
au mampopobago mantimi hawingku. 
Kutuduhe mehua hai mantuda, bona 
iriko haha wuana! 

23 Ane nodo, moapari hai bara 
nupopesua peami doingku i bank, bona 
ane mesulena, hangangaa kulambi 
doingku hai ara wori anana!' 

24 Roo indo, nauli mbulimi datu i tauna 
au meangka i holana: 'Niala doi au ara 
iria, hai niwei i hawingku au molambi 
hampulo pekana doi bulawa.' 

25 Wulimohe tauna au meangka i 
holana, rauli: 'Moapari, Datu? Lawi arami 
hampulo pekana iria!' 

29 Nahanai datu: 'Tou-tou 
kuuliangaakau: hema au peisa 
rapoinalai hai apa au rawei, ina rawei 
mbuli. Agayana hema au bara peisa 
rapoinalai, nauri haodi pea au rawei, 
batena ina raala hule.' 

27 Roo indo, nauli mbulimi datu 
iti: 'Antimide mai iwalingku au 
mosapuaka karalantiku mewali datunda. 
Nipapatemohe ope-ope inde bona 
kuita!" 

28 Karoona Yesu mololita nodo, 
moiyorumi lao monontohi kota Yerusale. 

29 Hungkumohe i boea Betpage hai 
Betania i bulu Saitun, Yesu motudumi 
rodua topeguruNa moiyoru, 

30 Nauliangaahe: "Laomokau i boea 
au talindo. Ane hawekau inditi, ina 
niita hambaa ana kalide au tetaka, au 
bara mani hambela rapodara. Nikakahi 
kolorona hai niantiaNa mai. 

31 Ane ara au mekune irikamu moapa 
hai nikakahi, niuliangaa node: 'Pue 
moparaluu.'" 

3? Kalaondami topeguruNa au rodua iti, 
rahumba mpuumi nodo au nauliangaahe 
Yesu. 

33 Tanganda mokakahi koloro kalide iti, 
ampuna kalide mekunehe: "Moapa hai 
nikakahi kalide ide?" 

34Rahanai: "Pue moparaluu." 

35 Roo indo, kalide iti raanti lao i 
Yesu, ralampii hai badunda, pane Yesu 
rapopesawi. 

36 Poliuna Yesu, bosa tauna mowokehe 
hampinda i tanga rara anti pebilanda 
Iria. 

37 Hungkumi i kota Yerusale i 
pendauluana hangko i bulu Saitun, ope- 
ope topeulaNa mopakahilehe hangana 
Pue Ala. Anti kamatanana lalunda, 
monganga-ngangamohe motoya Pue 
Ala lawi raitami ngkaya tanda kuasa au 
nababehi Yesu. 

38Monani-nanihe, rauli: "Pue Ala 
mowati Datu au mai i lalu hangaNa! 
Maroa hulemi pohintuwuta hai Pue Ala. 
Tetoyami Pue au i suruga!" 4 

39 Hangko inditi, bahangkia to Parisi i 
olonda tauna bosa mouliangaa Yesu: 

"Guru, Nukontomohe topeulaMu bona 
ineehe manguli nodo!" 

40 Nahanai Yesu: "Bara! Lawi ane 
mandiihe topeulaNgku, watu-watu ide 
ina monganga-nganga motoyaNa." 

41 Hungkumi Yesu i Yerusale, Ia 
mampetiro kota iti, hai Nateriahi, 

42 Nauli: "Meahi-ahikau to Yerusale! 
Morasi mpuukau ane keniisa apa au 
peisa mopahintuwukau hai Pue Ala i 
alo ide. Agayana ope-ope iti tereromi 
hangko i matami. 

43Hambela tempo, iwalimi ina 
mampombealaa boeami. Boeami ina 
ratoleliki surodado, duuna barapi ara 
rarami mesuwu. 

44 Ina marugikau, ikamu hai boeami hai 
ope-ope ihina, duuna barapi ara hambua 
watu i soumi au mentara i paidaana. 
Ope-ope iti hangangaa mewali, lawi bara 
niisa alo kamaina Pue Ala irikamu." 

43 Roo indo, Yesu mesua i tabangaa 
Souna Pue Ala. Inditi, Ia mampopeloho 
tauna au mobalu-balu, 

46 Nauliangaahe: "I lalu Sura Malelaha, 
Pue Ala manguli node: 'SouNgku ide 
jami sou pekakaea.' Agayana ikamu, 
nipopewaliri sou pogulua topanangka!" 

47 Alo-alona Yesu mepaturo i Souna Pue 
Ala. Kapala-kapala tadulako menomba 
hai guru-guru agama hai totosaenda to 
Yahudi mampeinaohe mopapate Yesu, 

48 agayana bara ara raranda mobabehi 
tunggaiana lalunda, lawi tedii lalunda 
tauna bosa mampehadingi lolitaNa. 
20 1 Hambela tempo, Yesu mepaturo 

hai mopahawe Ngkora Marasa 
i tauna bosa au mogulu i Souna Pue 
Ala. Unga pea, hawehe kapala-kapala 
tadulako menomba hai guru-guru agama 
hai totosaenda to Yahudi. Mekunemohe i 
Yesu, rauli: 

2 "Nuuliangaangkai hangko iumba 
kuasaMu mobabehi ope-ope iti i Souna 
Pue Ala. Hema au moweiKo kuasa iti?" 

3 Nahanai Yesu: "Ara wori hampaka 
pampekuneKu irikamu. 

4Hangko iumba kuasana Yohane 
Toperiu moriu tauna? Hangko i Pue Ala, 
ba hangko i manusia?" 

> Mololitamohe tadulakonda to Yahudi 
iti, rauli hadua hai hadua: "Noumbami 
katahanaina? Ane tauli hangko i Pue 
Ala kuasaNa, ina Nauliangaake: 'Ane 
nodo, moapari hai barakau mepoinalai i 
Yohane?' 


LUKAS 20.6-11 142 


6 Agayana ane tauli hangko i manusia 
pea kuasana, ina rawatuike tauna bosa, 
lawi ope-ope tauna manguli Yohane iti 
hadua nabi." 

7Mewali, rahanai: "Bara kiisa." 

8Ido hai Yesu mouliangaahe: "Ane 
nodo, bara worikau ina Kuuliangaa 
kahangko iumbana kuasaNgku mobabehi 
iti!" 

3 Roo indo, Yesu mopahawe hampaka 
ngkora pandiri i tauna bosa, Nauli: 
"Ara hadua tauna au motudai bondena 
hai anggoro. Ampu bonde iti mosaro 
bahangkia tauna mokampai bondena i 
tempona padu lao i boea ntanina, lawi 
tunggaiana mahae haodi maida inditi. 

10 Hawemi tempona mopupu wua 
anggoro, napohawaami hadua hawina 
lao merapi kirana hangko i topokampai 
bondena. Agayana topokampai iti 
mohakari hawina, rapapahai hai 
rapopasule mbero. 

11 Roo indo, ampu bonde iti 
mampohawaa mbulimi hadua hawina. 
Hawemi inditi, rapapahai, rakakabosai 
hai rapopasule mbero. 

1? Hangko inditi, natudu mbulimi hadua 
hawina. Hawe inditi, rapapahai wori hai 
ratende i raoa bonde. 

13 Roo indo, naulimi ampu bonde iti: 
'Apa au hangangaa kubabehi? Aginami 
anangku au kupokaahi kutudu lao. 
Batena ina rapengkorui.' 

14 Agayana, i temponda topokampai 
bonde moita anana iti, mogombomohe, 
rauli: 'Oloumi mai anana, ia au ina 
mewali ampu bonde ide. Agina tapapate, 
hai taala bondena hai ope-ope ihina.' 

15 Mewali, rahaka mpuumi anana iti, 
rabisoso lao i raoa bonde hai rapapate." 
Roo indo, napekune Yesu: "Ane mesule 
ampu bonde iti, apa au ina nababehi? 

16 Batena mai mopapatehe topokampai 
bondena, hai bondena ina naweihe tauna 
ntanina." Karahadina tauna bosa ngkora 
pandiri iti, ihira mouliangaa Yesu: "Inee 
nodo! Ikita to Yahudi, barake ina nahuku 
Pue Ala nodo topokampai bonde i lalu 
ngkora pandiriMu iti!" 

17 Agayana Yesu mototokihe, Nauli: 
"Apa lempona lolita ide au teuki i lalu 
Sura Malelaha: 'Watu au ratende topoaro 
sou, watu iti au mewali pohudaa sou'?" € 

18 Hai nauli mbulimi Yesu: "Ope-ope 
tauna au manawo i watu iti ina 
maretahe. Hai hema au narumpa watu 
iti ina marupu." 

19 Guru-guru agama hai kapala-kapala 
tadulako menomba moisa kaihirana au 
natunggai Yesu i lalu ngkora pandiriNa 
inona. Ido hai arami tunggaianda 
mohaka Yesu i tempo iti. Agayana 
barahe bai, lawi mampokalangahe tauna 
bosa. 

20 Mewali, mohaokihe katepaka au 
maroa, hai motudumohe bahangkia 
tauna lao i Yesu mohaoki kamasalana 
lolitaNa bona peisa raanti lao i gubernur 
Roma hai rasalai i lindona. Tauna au 
ratudu iti, mengkamaroa peahe lawi 
tunggaianda mopakanawo Yesu. 

21 Kahawenda i Yesu, rauliangaa: "Guru, 
kiisa katouna lolitaMu hai ope-ope 
paturoMu. MepaturoKo i katou-touana 
moula peundeana Pue Ala, hai baraKo 
mampopontani tauna. 

22 Ido hai kipekuneKo: moula aturana 
agamanta, ba hangangaa mobayarike 
asele i Kaisar, ba bara?" 

23 Agayana naisari Yesu tunggaiana 
lalunda au tewuniangi. Ido hai 
Nauliangaahe: 

24 "NipopaitaaNa mai hampai doi 
hampeka! Lenggena hema hai hangana 
hema au ara i doi ide?" Rahanai: 
"Lenggena hai hangana Kaisar." 

25 Nauli Yesu: "Ane nodo, wei Kaisar 
apa au hintoto rawei Kaisar, hai wei Pue 
Ala apa au hintoto rawei Pue Ala." 

29 Kahopoana, Yesu monangihe iwalina 
iti. Bara ara kamasalana lolitaNa au 
ralambi i lindonda tauna bosa. Mandii- 
ndii peahe lawi tingkarahe mohadi 
pehanaNa. 

27 Roo indo, arahe bahangkia to Saduki 
au hawe i Yesu. To Saduki itihe iami 
tadulako agama Yahudi au manguli 
tauna au mate bara ina rapatuwo hule. 

28 Kahawenda to Saduki iti, mohaokihe 
kanawoana Yesu, rauliangaa: "Guru, 
nabi Musa mouki i lalu sura atura 
agamanta node: ane hadua tobalilo 
mate agayana bara ara anana, halaluna 
hangangaa mampotambia bembana, 
bona ara pemuleana. 


LUKAS 20.29-37 146 


29 Mewali, arahe pitu topohalalu, 
ope-opehe tobalilo. Au towutu, motambi. 
Bara mani woya ara anana, matemi. 

30 Adina mampotambia bembana. Bara 
wori moana, matemi. 

31 Nodo wori au mewali i kataluna 
duuna hawe i kapituna. 

32 Kahopoana mate worimi towawine iti. 

33 Mewali, i alo pobotusi, ane tou-tou 
tuwo hule ope-ope tomate, hemami 
ampuna towawine iti? Lawi pitumohe au 
mampotambia." 

34 Nahanai Yesu: "Tauna au tuwo 
ide-ide, motambihe hai rapopotambi. 

35 Agayana tauna au hintoto molambi 
kiranda i dunia au wou hai au napatuwo 
hulehe Pue Ala, barapohe motambi. 

36 Lawi katuwonda nodo katuwo 
malaeka, hai barapohe mate. Ihira 
iti, napoanahe Pue Ala, lawi Pue Ala 
mopatuwo hulehe. 

37 Ina Kutudungiaakau lolita au ara 
i lalu Sura Malelaha au mopakanoto 
katuwonda hule tomate. I lalu sura 
Aturana Musa, tabasa tuntukana noumba 
Pue Ala mongkora i nabi Musa hangko 
i lalu walaa dui au rore. I tempo iti, 
Burahima, Isaki hai Yako, mahaemohe 

mate. Agayana nauri nodo, Pue Ala 
mouliangaa Musa node: 'Ikomi Pue Ala 
au rapenombai liliu Burahima, Isaki hai 
Yako.' 

38 Mewali, hangko i lolitana Pue Ala iti, 
taisa ntepuu Burahima, Isaki hai Yako, 
batena tuwo manihe. Lawi barari tauna 
au mate au menomba i Pue Ala. Batena 
pea tauna au tuwo au menomba i Pue 
Ala. Lawi i Pue Ala ope-ope tauna tuwo." 

391 tempo iti, bahangkia guru agama 
mouliangaa Yesu: "Guru, tou mpuu 
pehanaMu." 

40 Roo indo, barapi ara hadua au bai 
mampekune ba apa-apa i Yesu. 

41 Hangko indo, mekune Yesu i guru 
agama iti, Nauliangaahe: "Moapa hai 
guru agama manguli Datu Topehompo 
lami pemuleana Datu Daudi? 

42 Lawi Daudi haduduana mopakanoto 
Datu Topehompo iami Pue au 
napenombai. I lalu Sura Nani, nauli 
Daudi node: Pue Ala mololita i Ampuku 
au kupenombai, Nauli: 'MohudamoKo 
tanda i koanaNgku 

43 duuna Kupopengkoruhe ope-ope 
iwaliMu Trio." f 

44 Mewali, ane Datu Topehompo iami 
pemuleana Daudi, moapa hai nauli Daudi 
kalanami Pue au napenombai?" 

4> Tanganda mani tauna bosa 
mampehadingi lolitaNa, nauli Yesu i 
topeguruNa: 

46 "Mainga-ingakau, ineekau mampeulai 
babehianda guru-guru agama. Ihira 
mounde molumao mopake badu au 
mandoe, hai mampeinaohe ratoya 
tauna bosa. Matanahe ane rapopohuda i 
pohudaa au teadai i sou penombaa haii 
posusaa. 

47 Mopakanawohe towawine au bemba 
bona morampakihe sounda. Hai 
mekakaehe mahae-hae motabungihi 
babehianda au kadake. Ina mantimi 
mpuu karahukunda!" 

2 1 11 lalu Souna Pue Ala, Yesu moita 

bahangkia tauna au pebuku 
mopusa doinda au ngkaya i lalu peti 
pambolia doi popenomba. 

2 Naita worimi hadua towawine 
tobemba au meahi-ahi tuwona mopusa 
doi popenombana. Au napopesua iti, 
rompeka doi tambaga au haodi pea 
imbana. 

3 Nauli Yesu: "Tou mpuu au 
Kuuliangaakau: tobemba au meahi-ahi 
tuwona, meliu kabulana laluna hangko i 
kabulana lalunda ope-ope tauna ntanina 
au mampopesua popenombanda, 

4lawi ihira mokira hangko i pelabiana 
doinda. Agayana towawine iti, nauri 
meahi-ahi tuwona, ia mokira ope-ope 
au ara iria au naparaluu woya i lalu 
katuwona alo-alona." 

> Roo indo, ara bahangkia topeguruNa 
au mouliangaa Yesu: "Maroa mpuu 
Souna Pue Ala ide, lawi raparewai hai 
watu-watu au makara hai parewa au 
rapopenomba i Pue Ala." Ido hai Nauli 
Yesu: 

6"Nipeita Souna Pue Ala au mahile ide. 
Agayana Kuuliangaakau: i alo au ina mai, 
ina bara ara hambua watu au mentara i 
paidaana. Batena ragero ope-ope." 

7 Hangko indo, mekunemohe 
topeguruNa i Yesu, rauli: "Guru, 
impira pewaliana au Nuuli inona? Hai 
tanda apa au ina mewali ane hawe 
tempo pewaliana?" 

8 Nauli Yesu: "Mainga-ingakau, bona 
datikau rapakanawo, lawi bosa tauna 
ina mai hai manguli kaihirana Datu 

Topehompo. Ara worihe au ina manguli 
kahawenami alo pobotusi kahopoa 
dunia. Agayana ineehe nipoinalai. 

9 Ane mohadikau bambari pombeala, 
ineekau langa, lawi ope-ope iti 
hangangaa mewali hampai, agayana 
bara mani hawe kahopoa dunia." 

10 Hangko indo, napaliliumi Yesu 
lolitaNa, Nauli: "I tempo iti, tohangamba 
ina mombeala hai tohangambana, 
kadatua hambua ina moewa kadatua au 
hambuana. 

Tumba pea ina ara linu mahile, haki, 
hai rimi. Hai batena ara wori tanda i 
langi au melangaki. 

12 Agayana hangko damani ope-ope iti 
mewali, ikamu ina rahaka hai rapopeahi- 
ahi. Ina rasalaikau i lalu sou penombaa 
hai ratarunggukau. Anti peulami Iriko, 
ikamu ina rahuhu i datu hai topoparenta. 

131 tempo iti, ina raweikau katepaka 
mopahawe kana i pepoinalaimi Iriko. 

14 Hangangaa nipakaroho lalumi, hai 
ineekau langa ba noumba pehanami 
mouli notomi. 

15 Lawi Iko ina mowoli i lalumi pehanami 
au manoto alana bara rabuku iwalimi 
mosapuaka apa au niuli. 


LUKAS 21.16-23 151 


161 tempo iti, ikamu ina rahuhu i 
iwalimi. Ina rapobalukau tosaemi, 
halalumi, hantambiami, hai rangami. 
Hantangakau ina rapapate. 

17 Anti peulami Iriko, ina rakahihikau 
ope-ope tauna. 

18 Agayana katouana, barakau ina 
rapopoapa. Mogalori hangkau weluami, 
bara ara au ina matanta. 

19 Nipakaroho pepoinalaimi bona 
mantahakau i lalu ope-ope kapari ide, 
lawi hema au mantaha ina molambi 
katuwo maroa au bara mokahopoa." 

20 "Ane niita surodadonda iwalimi 
motoleliki kota Yerusale ide, niisa 
kadanapi mahae Yerusale ina ragero. 

211 tempo iti, tauna au maida i Yudea, 
agina melangkahe lao i bulu. Tauna au 
i lalu kota, agina melangkahe hangko i 
kota. Hai tauna au i raoa kota, ineehe 
mesua i lalu kota. 

22 Lawi i alo iti, ina hawe Alo Pehukuana 
Pue Ala, bona tepabukeimi ope-ope au 
teuki i lalu Sura Malelaha. 

23Ina masusa mpuu tuwonda towawine 
au mantimi hai au mopatomi ananda. 
Lawi i tempo iti tauna ina narumpahe 

kapari hai pehukuna Pue Ala au rumihi 
ntepuu. 

24 Arahe ampu boea Yerusale au ina 
rapapate hai piho. Ara worihe au ina 
ratawani hai rahawu-hawuhe iumba 
pea i humalele dunia. Hai kota Yerusale 
ide ina ranangi hai raparentai tauna au 
barahe to Yahudi duuna hopo tempona 
au napakanoto Pue Ala." 

25"1 alo, i wula hai i betue, ina ara 
tanda-tanda au metingkarai. Ope-ope 
tauna i dunia, ina langa hai wulihe moita 
balumba tahi hai mohadi pogumuruna 
tahi. 

26 Anti kalanganda moita ope-ope au 
mewali i humalele dunia, arahe tauna au 
ina malimpu, lawi ina mokale ope-ope 
au makuasa i langi. 

271 tempo iti, tauna ina moitaNa, Iko 
Ana Manusia, mendaulu mai hangko 
i wongko gawu. Ina makuasaNa hai 
meawa ntepuuNa. 

28 Ane niita pepongkana tanda- 
tanda ide, nipakaroho lalumi hai 
mengoamokau, lawi ina rakabahakau 
hangko i kaparimi." 

29 Pue Yesu mopahawe ngkora pandiri 
ide i topeguruNa, Nauli: "Nipailalu apa 

au Kupaturoakau hangko i kau ara hai 
kau-kau au ntanina. 

30 Ane niita pengana motumbe hai 
motawe, niisami kaina hawena tempo 
madii. 

31 Nodo wori, ane niita hinangka au 
Kuuliangaakau inona, niisami kaina 
hawena poparentana Pue Ala i dunia. 

32 Tou mpuu au Kuuliangaakau: ope-ope 
au Kuuli inona, batena mewali hangko 
damani mate ope-ope tauna au tuwo i 
tempo ide. 

33 Langi hai dunia ina magero, 
agayana lolitaNgku batena ara duuna 
kamahae-haea." 

34 "Mainga-ingakau, datikau mosusa- 
susa hai malangu-langu liliu. Mainga- 
ingakau datikau mampepekiri 
liliu katuwomi i dunia ide, alana 
mampomaleakau. Lawi alo kahaweNgku 
hule unga pea ina morumpa ope-ope 
tauna i dunia. KahaweNgku hule iti peisa 
rapandiri nodo tilobu au mopakanawo 
tauna au mampomalea. 

35 (21:34) 

36 Mewali, mainga-ingakau, hai 
mekakaekaui Pue Ala, bona tekabahakau 
hangko i ope-ope kapari au ina mewali, 

hai bona mampohidupaakau hai Iko Ana 
Manusia." 

37 Ane mabaa, Yesu mepaturo i Souna 
Pue Ala. Ane kaindi, lao mohambengi i 
raoa kota i Bulu Saitun. 

38 Alo-alona hungku mabaa, bosa 
tauna mogulu i Souna Pue Ala bona 
mampehadingi paturoNa. 

22 1 Barapi mahae ina hawe alo 

mahilenda to Yahudi au rahanga 
Posusa Roti au Bara Raragii hai au 
rahanga wori Posusa Pasa. 

21 tempo iti, kapala-kapala tadulako 
menomba hai guru-guru agama 
mohaokihe rara mopapate ngkandii 
Yesu, lawi mampokalangahe tauna bosa. 

3 Roo indo, Datu Tokadake 
mampesuangimi Yudasi, au rahanga wori 
Iskariot, hadua hangko i topeguruna 
Yesu au hampulo hai rodua. 

41do hai laomi Yudasi i kapala- 
kapala tadulako menomba hai kapala 
topokampai Souna Pue Ala mouliangaahe 
tunggaiana ina mampobalu Yesu irihira. 

> Matanahe mohadi tunggaiana iti, hai 
radandia rawei doi. 

5Napokanami Yudasi lolitanda, hai 
nahaoki katepaka au maroa mohuhu 

Yesu irihira bona rahaka i tempona bara 
raisa tauna bosa. 

7 Hawemi alo pepongkaana Posusa 
Roti au Bara Raragii, hai moula ada 
agamanda to Yahudi, hambaa dimba 
hangangaa rasambale i alo iti bona 
raande i Posusa Pasa. 

8I1do hai Yesu motuduhe Peturu hai 
Yohane, Nauliangaahe: "Laomokau 
mopasilolongaake paande Pasa au ina 
taande." 

?Rapekune: "Pue, iumba peundeaMu 
kipasilolonga paande iti?" 

10 Nahanai Yesu: "Ane mesuakau i lalu 
kota, ina nipohidupaa hadua tobalilo au 
moanti pantambuana au moihi owai. 
Meulamokau iria hawe i souna. 

11 Ane mesuakau i lalu souna, niuliangaa 
ampu sou iti: 'Nauli Guru: iumbaNa 
peisa maande Posusa Pasa hihimbela hai 
topeguruNgku?' 

12 Ampu sou iti ina motudungiaakau 
hambua lincu mahile au i wongko. 
Lincu iti tepasilolonga ami, hai handa 
parewana. Inditi ina nipasilolongaake 
paande Pasa." 

13 Lao mpuumohe Peturu hai Yohane 
i lalu kota. Kahawenda inditi, ope-ope 

mewali nodo au nauliangaahe Yesu, hai 
rapasilolongami paande Pasa. 

14 Hawemi temponda maande paande 
Pasa, mohudami Yesu hai topeguruNa i 
sou iti. 

15 Tanganda mohuda, Yesu 
mouliangaahe: "Kuunde mpuu 
maande sambela hai ikamu i Alo Posusa 
Pasa hangko damaniNa molambi kapari. 

16 Lawi tou-tou Kuuliangaakau, 
barapoNa maande paande Pasa duuna 
tepabukei lempona Posusa Pasa ide i 
kahawena poparentana Pue Ala i dunia." 

17 Roo indo, Yesu mangalami hambua 
paenua au buke anggoro, mekakae i Pue 
Ala, pane Nauliangaahe topeguruNa: 
"Nialami hai nikira-kira. 

18 Bona niisa: mepongka ide-ide, barapi 
Kuenu anggoro duuna hawe poparentana 
Pue Ala i dunia." 

19 Roo indo, Naala mbulimi Yesu roti 
hai mekakae i Pue Ala. Roo indo, 
Nabise-bisemi roti iti hai Nakira-kiraahe, 
Nauli: "Idemi wataNgku au Kuhuhu 
mopahurukau. Nibabehimi ada ide bona 
nikatuinaoNa." 

20 Nodo wori, karoonda maande, 
Nahuhuamohe paenua anggoro, 


LUKAS 22.21-27 157 


Nauliangaahe: "Ihi paenua anggoro 
ide, lempona dandina Pue Ala au wou, 
au mopahintuwu Pue Ala hai manusia. 
Dandi ide Napakaroho hai waheNgku au 
tebumbuha i kapateNgku. 

21 Agayana nipehadingi hampai! Hadua 
hangko irikamu au maande sambelake 
ide-ide, ina mampobaluNa i iwaliNgku! 

22 Iko Ana Manusia batena mateNa nodo 
au napakanoto Pue Ala. Agayana rumihi 
kamarugina tauna au mampobaluNa iti!" 

23 Karahadina topeguruNa lolitaNa, 
mombekunemohe ba hema au ina 
mobabehi iti. 

24 Hangko indo, mombehanaimohe 
topeguruna Yesu, ba hema i olonda au 
melumbu kamahilena tuwona. 

251do hai Yesu mouliangaahe: "Datu- 
datu i dunia mampohawaahe tauna, hai 
ope-ope topohawa manguli kaihirana 
ranganda tauna bosa. 

26 Agayana ikamu, ineekau nodo! 
Aginari tauna au meliu kamahilena 
tuwona hangangaa mengkaiwoi. Hai 
tauna au mepohawaa hangangaa mewali 
hampai nodo hadua hawi. 

27 Mewali, hemami au tepamahilea 
tuwona: hadua tauna au mohuda-huda 

maande, ba hadua tauna au merora? 
Taisami: i dunia ide, au mahile tuwona 
jami au mohuda-huda. Agayana bara 
nodo irikita, lawi Ikori au mororakau 
nodo hadua hawi. 

28 NiporangaiNa i lalu hinangkana 
kapariNgku. 

291do hai Kuuliangaakau: nodo 
UmaNgku moweiNa kuasa moparenta, 
Iko wori ina moweikau kuasa moparenta, 

30 hona maande hai maenu sambelake i 
hambua meja i lalu poparentaKu. Hai ina 
mohuda worikau i pohudaa au hampulo 
hai rombua moparentai to Isaraeli au 
hampulo hai rontina." 

31 Roo indo, Yesu mouliangaa Simo 
Peturu: "Simo! Nupehadingi: Datu 
Tokadake rawei mpuumi katepaka 
mokelokau. Nodo pare au ratapihi, ina 
napetandakako Datu Tokadake. 

32 Ngayana Kupekakaengaako Simo, 
bona dati maguli pepoinalaimu. 

Mewali, ane menosoko hai mesuleko 
Iriko, hangangaa nupakaroho lalunda 
halalumu." 

33 Nahanai Peturu: "Pue, baraKo ina 
kupalehi! Kehapirina ratarunggu ba mate 

hihimbela hai Oyo, ina meula liliuna 
Irio!" 

34 Nauli Yesu: "Peturu, tou mpuu au 
Kuuliangaako: alo ide, hangko damani 
motuturua manu, talumi belana ina 
nusapuaka kanuisaNgku." 

35 Roo indo, Yesu mouliangaahe 
topeguruNa: "KaKutudumi lao moanti 
Ngkora Marasa, barakau Kupaliu moanti 
dompe ba baku ba kandupami. I tempo 
iti, ba ara kamakurami?" 

39Rahanai: "Bara ara." Nauli Yesu: 
"Agayana mepongka ide-ide, ane ara doi 
ba baku i olomi, hangangaa nianti. Hai 
ane bara ara pihomi, nipobalu badumi 
nipopeholo piho. 

37 Lawi teukimi node i lalu Sura 
Malelaha: 'Datu Topehompo ina 
rapahimbela hai tauna au kadake.' Hai 
apa au teuki ide hangangaa mewali Iriko, 
lawi ope-ope au teuki i lalu Sura Malelaha 
kana Iriko, batena ina tepabukei." 

38 Rauli topeguruNa: "Pue, idemi piho 
romata." Nahanai Yesu: "Handami." 

39 Nodo biasana, padumi Yesu hangko 
i kota lao i Bulu Saitun hihimbela hai 
topeguruNa. 

40 Kahawenda inditi, Nauliangaahe: 
"Mekakaemokau bona datikau narumpa 
pekelo." 

41 Roo indo, laomi karao haodi hangko 
irihira, hai molingkudu mekakae, 

42 Nauli: "UmaNgku, ane Nuunde, 
Nupakaraoa wongkoya kapari au 
ina morumpaNa ide. Agayana bara 
peundeaKu au Kuula, peundeaMuri, 
Uma." 

43 [Roo indo, hawemi hadua malaeka 
hangko i suruga mai mopakaroho laluNa. 

44 Mapari mpuu Nahadi, ido 
hai Napasimbuku mekakae. Anti 
kamasusana laluNa, tumbumi siwuniaNa 
moogu-0gu nodo wahe au tudo i tampo. | 

45 Roo mekakae, meangkami Yesu lao i 
topeguruNa. Nahumbahe tanganda leta. 
Anti kawiorana lalunda, ido hai malelue 
mpuuhe. 

46 Nauliangaahe: "Moapari hai letakau? 
Pearo hai mekakaemokau datikau 
narumpa pekelo." 

47 Tangana mani Yesu mololita, unga 
peahe hawe tauna au bosa. Tauna 
iti naanti Yudasi, hadua hangko i 
topeguruna Yesu. Kahawenda inditi, 

laomi Yudasi i Yesu, natabe hai naangki 
moula adanda to Yahudi. 

48 Agayana nauli Yesu: "Yudasi, moapari 
hai nuangkiNa? Ba ina nuhuhuNa i 
iwaliNgku, Iko Ana Manusia?" 

49 Karaitana topeguruNa apa au ina 
mewali, rauli: "Pue, noumba? Ba kiewahe 
hai piho?" 

>0 Roo indo, hadua hangko i topeguruNa 
mowukami pihona mobata hawina 
Tadulako Menomba Mahile, kana talinga 
koanana pane maingihi. 

>t Yesu mouliangaahe: "Inee!" hai 
Napetobo talingana pane maoha. 

52 Roo indo, Yesu mouliangaahe 
kapala-kapala tadulako menomba 
hai topokampai Souna Pue Ala hai 
totosaenda to Yahudi au mai mohaka, 
Nauli: "Ba tauna kadakeNa dide, pane 
maiNa nihaka moantikau piho hai 
pewombe? 

53 Alo-alona araNa hihimbela hai ikamu 
i Souna Pue Ala mepaturo. Moapa hai 
baraNa nihaka i tempo iti? Agayana 
kaindi rai hangko baikau mohakaNa. 
Idemi tempomi, lawi ide wori tempona 
Datu Tokadake au makuasa i hinangkana 
au makaindi!" 

34 Hangko inditi, Yesu rahaka mpuumi 
hai raanti lao i souna Tadulako Menomba 
Mahile. Peturu meula ngkarao pea. 

>>I tabangaa sou iti, arahe bahangkia 
tauna au mopatuwo api rapamindui. 
Peturu lao worimi mohuda hihimbela hai 
ihira. 

59 Hadua towawine au mobago i souna 
Tadulako Menomba Mahile moitami 
Peturu tangana mamindu. Natotoki pane 
nauli: "Tauna ide ara hihimbela hai Yesu 
inona!" 

37 Nasapuaka Peturu, nauli: "Bara kuisa 
tauna iti!" 

38 Bara mahae hangko indo, hadua 
mbuli moita Peturu, nauliangaa: "Bara 
pae oyo wori hadua topeguruNa?" 
Nasapuaka mbuli Peturu, nauli: "Bara, 
bara iko!" 

>? Kira-kira hajaa hangko indo, ara mani 
hadua au manguli: "Ia wori meula i Yesu, 
lawi ia to Galilea!" 

60 Nahanai Peturu: "Bara mpuu kuisa 
apa au nuuli!" Tangana mani mololita, 
motuturuami manu, 

61hai membalilimi Pue Yesu mototoki 
Peturu. I tempo iti, nakatuinaomi 
Peturu lolitana Pue Yesu au mouliangaa: 

"Hangko damani motuturua manu, 
talumi belana ina nusapuakaNa." 

62 padumi Peturu lao i raoa, hai rumihi 
poteriana lawi masusa laluna. 

63 Roo indo, tauna au mokampai Yesu 
mopapakoi hai mopapahaimohe wataNa. 
64 MataNa rabungkuhi, rauliangaa: "Ee 

nabi! Uli ba hema au mohapaKo!" 

65 Ta rakakabosai wori hai 
mampopengaa lolita au kadake. 

69 Kahalona madondo ope-ope kapala- 
kapala tadulako menomba hai guru-guru 
agama hai totosaenda to Yahudi 
mogulumohe i Pogombo Topeparesa 
Mahile Agama Yahudi, hai Yesu raanti i 
lindonda. 

67Rauli tadulako iti i Yesu: 
"Nuuliangaangkai ide-ide, ba Oyo 
mpuu Datu Topehompo?" Nahanai Yesu: 
"Kehapirikau Kuhanai, batena ina bara 
nipoinalai. 

68 Hai ane Kupekune nodo irikamu, 
batena ina baraNa nihanai. 

69 Mewali, idemi pehanaNgku: 
mepongka ide-ide Ana Manusia ina 
mohuda tanda i koanana Pue Ala au 
makuasa." 

70Rauli mbuli tadulako iti i Yesu: "Ba 
Anana mpuuKo Pue Ala?" Nahanai Yesu: 
"Tou mpuu, nodo au nuuli iti." 

71Hangko indo, raulimi: "Barapi 
mobundu ara sabi! Tahadi mpuumi 
lolitaNa haduduaNa mopakoi Pue Ala!" 

23 1 Roo indo, laomohe ope-ope 

tadulako iti hai moantihe Yesu i 
lindona Gubernur Pilatu. 

2 Kahawenda inditi, rapepongkami 
mosalai Yesu, rauli: "Kilambi tauna ide 
tangaNa mopakanawo tauna bosa! Nauli 
hangangaa barake mobayari asele i 
datunta i Roma. Hai Nauli wori kalanami 
hadua datu au rahanga Kerisitu." 

3 Mewali, mekunemi Pilatu i Yesu, nauli: 
"Ba Oyo mpuu datunda to Yahudi?" 
Nahanai Yesu: "Tou mpuu au nuuli iti." 

4Hangko indo, nauli Pilatu i kapala- 
kapala tadulako menomba hai i tauna 
bosa: "Bara kulambi salana tauna ide." 

> Agayana rapaliliumi pesalainda Iria, 
rauli: "Anti pepaturoNa, la mohuweki 
lalunda tauna bosa moewa poparenta 
i humalele tampo Yahudi, mepongka i 
Galilea duuna hawe inde." 

6 Kanahadina Pilatu lolitanda iti, 
napekunehe: "Ba tauna ide to Galilea?" 

7Rahanai: "Io, Ia to Galilea." 
Kanahadina pehananda, ia motudumi 
tauna moanti Yesu lao i Datu Herode, 
lawi Herode jami datu au moparenta i 
tampo Galilea. I tempo iti wori, Herode 
ara i Yerusale. 

8 Matana mpuu Herode moita Yesu, 
lawi mahaemi nahadi lolitanda tauna 
kana Iria, hai naharunga wori kaina 
Natudungiana hampaka tanda kuasa au 
metingkarai. 

9 Tdo hai Herode mopahawemi ngkaya 
pakana pampekune i Yesu, agayana bara 
ara au Nahanai. 

10 Ara worihe inditi kapala-kapala 
tadulako menomba hai guru-guru agama 
au mosalai ntepuuhe Yesu i lindona 
Herode. 

11 Roo indo, Herode hai surodadona 
mampopowadi-wadi hai mopapakoimohe 
Yesu. la rabaduiami badu datu, hai 
raanti hule lao i Pilatu. 

121 alo iti, Herode hai Pilatu 
mombepomaroahe, lawi hangkoya 
moiwalihe. 

13 Hangko indo, Pilatu mogulu mbulimi 
ope-ope kapala tadulako menomba hai 
totosae boea hai tauna bosa, 

14 pane nauliangaahe: "Tauna ide, 
nianti mai iriko hai niuli kalanami au 
mohuweki lalunda tauna bosa bona 
moewa poparentata. Alo ide kuparesami 
i lindomi, agayana bara kuhumba 
hampaka babehiaNa au kadake nodo au 
nisalaia. 

15 Nodo wori polambiana Herode, lawi 
napopesule pea mai iriko. Tauna ide bara 
mobabehi apa pea au hintoto rahukua 
mate. 

16 Mewali, ina kupapahai peami hai roo 
indo, hangangaa kukabaha." 

17[Pilatu manguli nodo, lawi pare- 
parena i Alo Posusa Pasa, ia mokabaha 
hadua tauna au ratarunggu, ba hema au 
raperapi tauna bosa.] 

18 Karahadina tauna bosa lolitana, 
monganga-ngangamohe manguli: "Ia 
hangangaa rapapate! Baraba nukabaha!" 

19 (Baraba iti, ratarunggu anti 
pepapatena hai peewana i lalu kota.) 

20 Naunde mani Pilatu mokabaha Yesu, 
ido hai mololita mbulimi i tauna bosa. 

21 Agayana monganga-nganga liliuhe 
masisimbuku, rauli: "Pakumi i kau! 
Pakumi i kau!" 

221 kataluna belana, Pilatu 
mouliangaahe: "Apa dakeNa? Mogalori 
hampaka salaNa au hintoto rapapatea, 
bara ara kulambi. Kupapahai pea hai 
kukabaha." 

23 Agayana tauna bosa iti 
mopasimbukumohe pamperapinda 
bona Yesu rapaku i kau. Kahopoana 
menangihe. 

24 Pilatu mobotusimi bona Yesu 
rahuku mate hai Baraba rakabahaahe 
moula pamperapinda. Baraba iti au 
ratarunggu anti pepapatena hai peewana 
i topoparenta. Roo indo, ia mohuhumi 
Yesu i surodadonda to Roma bona 
rapapate moula peundeanda to Yahudi. 

25 (23:24) 

29 Hangko inditi, surodado to Roma 
moantimohe Yesu lao i raoa kota, hai i 
tanga rara mampohidupamohe hadua 
to Kirene au hangko hawe i Yerusale, 
hangana Simo. Simo iti rahintakimi 
hai rapasimbuku lao mohalea kau 
mombehape meula i bokona Yesu. 

27 Tangana Yesu raanti lao i raoa 
kota, bosa mpuu tauna meula Iria, 
tepesua worihe bahangkia towawine au 
moteriahi. 

28 Agayana Yesu mampembalilingihe, 
Nauli: "Towawine to Yerusale, ineemoNa 
niteriahi. Agina niteriahi watami 
haduduami hai anami. 

29[awi barapi mahae tauna ina 
manguli: 'Morasihe towawine au lalo hai 
au bara mopatomi ananda!' 

301 tempo iti, tauna ina manguli: 'Barapi 
kiunde tuwo! Agina narumpingingkai 
bulu hai natabungingkai tampo!' 

31 Ane Iko au baraNa masala 
narumpatoNa dake, apa mani ikamu." 

321 karaantina Yesu lao rapaku, ara wori 
rodua tauna au kadake babehianda au 
raanti hihimbela hai la bona rapapate. 

33 Kghawenda i bulu au rahanga 
Bulu Bangawaa, Yesu rapakumi i kau 
mombehape hihimbela hai rodua tauna 
au kadake iti. Hadua rapaku tanda i 
koanaNa hai hadua tanda i kabeoNa. 

34Yesu mekakae, Nauli: "Uma, 
Nuampungi wohiraya tauna ide, 
lawi barahe moisa apa au rababehi." 
Surodado au mopaku Yesu motendemohe 
dadu bona mopakanoto kahemana au 
molambi hampiNa. 

35 Bosa tauna meangka i woi kau 
mombehape mampengoa Yesu. Ara 

worihe tadulakonda to Yahudi au 
mopakoi Ia, rauli: "Peita! Ia motulungi 
tauna ntanina, agayana wataNa 
haduduaNa bara Nabuku Natulungi. Ane 
tou-tou mpuu kalana Datu Topehompo 
au napilei Pue Ala, hangangaa mendaulu 
hangko i kau mombehape iti!" 

36 Surodado mopapakoi worihe Yesu, 
hai rahungkuki pane rapaenu anggoro 
au mangilu, 

37 rauli: "Ane tou-tou datundaKo to 
Yahudi, tulungimide wataMu!" 

381 kau popakua i wongko waaNa, teuki 
node: IDEMI DATUNDA TO YAHUDI. 

39 Hadua tauna au kadake babehiana 
au rapaku i kau hihimbela hai Yesu, 
mopapakoi Ia, nauli: "Nuuli kaOyona 
Datu Topehompo! Ane tou mpuu apa 
au Nuuli iti, tulungimide wataMu hai 
Nutulungi woringkai!" 

40 Agayana tohaduana mokambaroa 
rangana, nauliangaa: "Barako pae 
mengkoru i Pue Ala? Ikita ide, 
hihimbelake rahuku mate. 

41 Oyo hai iko, hintotoke rahuku mate 
anti babehianta au kadake, agayana Ia, 
bara mpuu ara salaNa." 

42 Roo indo, nauli mbuli tauna iti: "Yesu, 
Nukatuinao wongkoya, ane haweKo i 
poparentaMu!" 

43 Nauli Yesu: "Tou mpuu au 
Kuuliangaako, i alo ide peami, ina 
hihimbelako hai Iko i lalu Firdaus." 

44 Pyalomi, kira-kira tinti hampulo hai 
dua, unga pea makaindi i humalele 
tampo iti duuna have tinti talu. 

4> Rindi bana au ratoe i lalu Souna Pue 
Ala, mahepa ntanga. 

46 Roo indo, naulimi Yesu masisimbuku: 
"Uma, i lalu tayeMu Kupaisare inaoNgku!" 
KarooNa mololita nodo, opemi inaoNa. 

47 Kanaitana tadulako surodado apa 
au mewali iti, motoyami Pue Ala, 
nauli: "Tongawa mpuu! Ia ide tauna au 
manoto!" 

48 Pesulenda tauna bosa au mai 
mosabiki iti, mohapa-hapamohe 
pondanda tanda kawioranda. 

49 Ope-ope tauna au mahaemohe moisa 
Yesu tepesuahe towawine au meula 
hangko i Galilea, meangka ngkaraohe 
bona mampeitahe hinangkana au mewali 
iti. 

501 tempo iti, ara hadua tobalilo au 
rahanga Yusupu au hangko i boea 

Arimatea i tampo Yudea. Yusupu 

iti, iami tauna au maroa laluna hai 
manoto babehiana. Mahaemi mampegia 
kahawena poparentana Pue Ala. la wori 
hadua tadulako i Pogombo Topeparesa 
Mahile Agama Yahudi, agayana bara 
napokana pobotusinda tadulako iti au 
manguli Yesu hangangaa rapapate. 

>1 (23:50) 

521 kapatena Yesu, laomi Yusupu 
mampombelambia Pilatu mamperapi 
wataNa bona ratawu. 

53 Roo indo, napopendaulumi watana 
Yesu hangko i kau mombehape, 
nabungkuhi hai bana au bula, hai 
nawoli i lalu talumba au rakalolungi i 
tabingke bulu watu. Talumba iti bara 
mani hambela rapotawui tomate. 

24 Alo iti iami Alo Pampasilolongaa, lawi 
kahalona alo penombaa. Moula adanda 
to Yahudi, mepongka kaindi iti, rapaliami 
mobago. 

>>] kanaantina watana Yesu lao 
i talumba, ope-ope towawine au 
mamporangai Yesu hangko i Galilea 
meulahe i Yusupu. Kahawenda i talumba, 
moitamohe noumba watana Yesu rawoli 
inditi. 

>6 Roo indo, mesulemohe lao i boea 
mopasilolonga rampa-rampa hai lana 
wongi bona rapake mobumbuhi watana 
Yesu, agayana i alo penombaa barahe 
mobago moula Aturana Musa. 

24 1 Madondo-dondo i alo 

Minggu, laomohe towawine 

iti i talumba moanti lana wongi au roomi 
rapasilolonga. 

2Hawemohe inditi, raita telolimi watu 
petuko baba talumba. 

3 Mesuamohe i lalu talumba, agayana 
watana Pue Yesu barapi ralambi. 

4Wuli mani lalunda moita iti, unga 
peahe hawe rodua tobalilo au mehampi 
mengkila-ngkila meangka i holanda. 

“langa mpuumohe towawine iti, hai 
motumpahe i tampo. Agayana rodua 
tobalilo iti mouliangaahe: "Moapari hai 
nihaoki tauna au tuwo i olonda tomate? 

6Barapi ara inde. Ia tuwo hulemil! 
Nikatuinao apa au Nauliangaakau 
hangkoya i tempomi mani i tampo 
Galilea, 

7 Nauli: Ana Manusia hangangaa rahuhu 
i tauna au kadake bona rapaku i kau, 
agayana i kataluna alona ina tuwo hule." 

8 Roo indo, hangko rakatuinaori lolitana 
Yesu. 

9 Pesulendami towawine iti hangko i 
talumba, mopahawemohe ope-ope au 
mewali iti i topeguruna Yesu au hampulo 
hai hadua hai i ope-ope tauna au ara 
inditi. 

10 Towawine iti, iami Maria Magdalena, 
Yohana, hai Maria inana Yakobu, hai 
ara worihe towawine au ntanina au 
hihimbela hai ihira. 

11 Agayana karahadina topeguruNa 
lolitanda iti, bara rapoinalai:, raimba pea 
lolita au bara tou. 

12 peturu liliu meangka hai melangka 
lao i talumba. Kahawena, motumpami 
meloga i lalu, naita pea bana 
popebungkuhina au ara inditi. Roo 
indo, mesulemi, hai ngkaya mpuu 
pampepekirina kana i apa au mewali iti. 

131 alo iti wori, ara rodua topeulana 
Yesu au lao i boea Emaus. Kakaraona 
boea Emaus iti, kira-kira hampulo hai 
hakilo hangko i Yerusale. 

14Tanganda molumao, molololita liliuhe 
kana i ope-ope au hangko mewali. 

15 Tanganda mololita, unga pea mai 
Yesu mohungkukihe hai molumao 
sambelahe. 

16 Moitamohe Yesu, agayana ara au 
mopawuli pekirinda alana bara raisa 
kalana Yesu. 

17 Tanganda molumao, Yesu 
mouliangaahe: "Apari au nipololita 
liliu i polumaoami?" Mandii-ndii peahe 
hai tongawa kamasusana lalunda. 

18 Roo indo, hadua au rahanga Kleopas 
mekune i Yesu, nauli: "Hangko iumbariKo 
mai pane bara Nuisa apa au mewali inde 
i Yerusale bahangkia alona au liu?" 

19 Nauli Yesu: "Apari au mewali?" 
Mehanahe, rauli: "Au mewali iti kana 
| Yesu to Nasare! la hadua nabi au 
makuasa i pobagoNa hai i pololitaNa, 
maroa i lindona Pue Ala maroa i lindona 
manusia. 

20 Kapala-kapala tadulako menomba hai 
totosae boea mohuhu Ia i topoparenta 
bona rahuku mate. Ido hai Yesu 
rapakumi i kau mombehape. 

21 Katouana, lami au kiharunga ina 
mokabahake ikita to Isaraeli hangko 
i iwalinta. Hai alo ide, alo katalunami 
hangko i karapapateNa, 

22 hahangkia towawine au 
hamporangaangkai laomohe i talumba 
madondo-dondo, agayana wataNa bara 
rahumba. Tingkara mpuumongkai lawi i 
pesulenda rapahaweangkai karaitanda 
malaeka i talumba au mouli katuwonami 
hule Pue Yesu. 

23 (24:22) 

24 Hangko indo, bahangkia rangangki 
lao worimohe i talumba. Kahawenda 
inditi, raita batena nodo au rauli 
towawine inona. Agayana Yesu bara ara 
raita." 

25 Roo indo, Yesu mouliangaahe: 
"Moapari pane bara niisa lempona apa 
au mewali? Bara pae nipoinalai ope-ope 
au rauli nabi hangkoya? 

291demi au rapahaweakau nabi 
hangkoya: Datu Topehompo, hangangaa 
narumpa kapari, hangko molambiri 
pohudaa au meawa hai au teadai." 

27 Hangko indo, Yesu mopakanotoahe 
ope-ope au teuki i lalu Sura Malelaha 
kana i wataNa, mepongka hangko i 
surana nabi Musa duuna i ope-ope 
suranda nabi au ntanina. 

28 Hungkumi boea au ratunggai, Yesu 
mengkaliliu. 

29 Agayana tauna au rodua iti 
mamperapi mpuumohe Iria bona 
dati mopaliliu polumaona ane bara 
mehupe hampai irihira. Rauliangaa: 
"Mehupemoke inde lawi ina kaindi." 
Mewali mehupe mpuumi Yesu hihimbela 
hai ihira. 

30 Mohuda sambelamohe bona maande. 
Naalami Yesu roti, Napekakaengaa, 
Nabise-bise hai Nahuhuahe. 

311 tempo iti, hangko manotori lalunda 
kaYesunami au maande sambelahe. Roo 
indo, unga pea matanta Yesu, barapi 
raita. 

32 Mololitamohe, rauli: "I tanga 
rara inona, tekalea mpuu lalunta i 
kaNapakanotoanta ope-ope au teuki i 
lalu Sura Malelaha kana i wataNa!" 

33 | iliuhe meangka mesule i Yerusale. 
Kahawenda inditi, topeguruna Yesu 
au hampulo hai hadua moguluhe hai 
ranganda, 

34 rauli: "Tou mpuu, Pue Yesu tuwo 
hulemi. Ia mopatongawami wataNa i 
Simol" 

35 Mewali, tauna au rodua iti motuntua 
worihe ope-ope au mewali i tanga rara 
inona, hai mopahaweamohe apa au 

mewali i tempona Yesu mobise-bise 
roti, lawi i tempo iti, hangko manotori i 
lalunda kaYesunami au ara hihimbela hai 
ihira. 

39Tanganda mani mololita, unga pea 
Yesu meangka i olonda hai motabehe, 
Nauli: "Roa ngkatuwo hawe irikamu." 

37 Tingkaramohe hai langahe, lawi 
rapehangu tanoana. 

38 Ido hai Yesu mouliangaahe: "Moapa 
hai langakau hai karao inaomi? 

39 Nipeita lari ide i tayeNgku hai i 
bitiNgku. Ikomi ide! NipetoboNa hai 
nitotokiNa. BaraNa tanoana, lawi 
moontoNa hai mobuuNa." 

40 Roo indo, Napopaitaamohe tayeNa 
hai bitiNa. 

41 Wulimohe topeguruNa iti. Matana 
worihe, agayana makura mani 
pepoinalainda. Ido hai nauli Yesu: "Ba 
ara paandemi inde?" 

42 Rahuhua hantepo ikane au ragore. 

43 Nadokomi Yesu Naande, bona raita 
kadana mpuu tanoana. 

44 Roo indo, Nauliangaamohe: 

"AU mewali ide-ide, itimi au 
Kuuliangaamokau i tempoKu mani 
hihimbela hai ikamu. Hinangkana au 

teuki i lalu Sura Aturana Musa hai 
suranda nabi-nabi hai Sura Nanina Daudi 
kana i wataNgku, ope-ope hangangaa 
mewali." 

43 Roo indo, Napakanotoamohe apa au 
teuki i lalu Sura Malelaha, 

46 Nauli: "I lalu Sura Malelaha teuki 
node: Datu Topehompo hangangaa 
molambi kapari hai kapate, hai i 
kataluna alona ina tuwo hule. 

47 Hai ope-ope tauna hangangaa 
menoso hangko i dosanda, bona 
dosanda ina naampungi Pue Ala anti 
kanapahurunda Datu Topehompo. 

Hai bambari iti hangangaa rabambari 
i humalele dunia, mepongka inde i 
Yerusale. 

48 Ikamumi au mewali sabiNgku lawi 
niita matami ope-ope au mewali ide. 

49 Nipehadingi lolitaNgku! Ina Kutudu 
Inao Malelaha mai irikamu moula 
dandina UmaNgku. Agayana hangangaa 
nipegia hampai inde i kota Yerusale, 
duuna napakarohokau kuasa au hawe 
hangko i Pue Ala irikamu." 

>0 Roo indo, Yesu mamporangamohe 
lao i raoa kota Yerusale, hungku i boea 

Betania, pane Naangkami tayeNa hai 
Nawatihe. 

31 TangaNa mewati, teangkami wataNa 
lao i suruga. 

32? Molingkudumohe menomba Iria, 
pane mesulehe i Yerusale hai matana 
mpuu lalunda. 

53 1 Yerusale, alo-alona maidahe i Souna 
Pue Ala hai motoyahe Pue Ala. 


Yohanes 


1 1 Nguru-nguruna, hangko damani 
dunia rapopewali, arami Ngkora. 
Ngkora iti, aminami hihimbela hai 

Pue Ala, hai Ngkora iti iami Pue Ala 
haduduaNa. 

2 Nguru-nguruna la hihimbela hai Pue 
Ala. 

3]ami au napopatoa Pue Ala 
mampopewali hinangkana au ara. Bara 
ara hampaka au mewali ane bara Ia. 

4Tami pongkana katuwo. Hai katuwoNa 
mopamabaa laluna manusia. 

ami pewangka au mewangka liliu i 
lalu dunia au makaindi ide, hai Ia bara 
peisa nanangi kamakaindi. 

5Hambela tempo, hawemi hadua tauna 
au natudu Pue Ala, hangana Yohane. 

7 Kamaina Yohane, ia mopahawe kana 

i pewangka iti i ope-ope tauna bona 
mohadihe posabina hai mepoinalai i 
pewangka iti. 

8 Agayana Yohane bara pewangka iti. Ia 
mai pea mopahawe kana i pewangka iti i 
ope-ope tauna. 

9 Ngkora iti iami pewangka au tou au 
mopamabaa lalunda ope-ope tauna. 
lami au hawe i dunia. 

10]a au napopatoa Pue Ala 
mampopewali dunia ide. Agayana i 
tempoNa ara i dunia, la bara raisa tauna. 

11 Mogalo i tampoNa haduduaNa, bara 
ratarima. 

12 Agayana hema-hema au motarima 
hai mepoinalai Iria, ihirami au 
Napopewali anana Pue Ala. 

13 Barahe mewali anana Pue Ala hangko 
i karapoanakana, ba hangko i kuasa 
manusia ba hangko i peundeanda tauna. 
Batena Pue Ala mpuu au mampopewalihe 
anaNa. 

14 Ngkora iti mewali manusia, Hai 
maida i olonta i dunia ide. Ikami, 
kiitami kamahilena kuasaNa. KuasaNa 
iti Nalambi hangko i UmaNa, lawi iami 
AnaNa HaduduaNa. LolitaNa tou mpuu, 
hai tongawa ope-ope kabulana laluNa 
irikita. 

15 Yohane mampopaisa i tauna bosa 
kahemana Ngkora iti. Ia mopahawe 
masisimbuku, nauli: "Ia idemi au 
kupakanotoakau hangkoya! Kuuli: ara au 
ina mai roo iko, agayana meliu kuasaNa 

hangko iriko. Lawi hangko damanina 
rapoanaka, ara amimi la." 

16 Bara mokahopoa ahiNa, hai hangko i 
ahiNa iti, Ia mowatimoke ope-ope. Bara 
mabotu-botu pewati au tahumba hangko 
Iria. 

17 Hangkoya, Pue Ala motudu nabi 
Musa mopahawe AturaNa. Agayana 
anti kataisana katouna lolitana Yesu 
Kerisitu hai kabulana laluNa irikita, ido 
hai moisamoke Pue Ala. 

18 Bara ara hadua au moita Pue 
Ala, Batena AnaNa Haduduana au 
ara liliu hihimbela hai la. lami au 
mopakanotoake kahemana Pue Ala. 

19 Idemi posabina Yohane au mopahawe 
kahemana Yesu. Hambela tempo, 
tadulakonda to Yahudi i Yerusale 
motudumohe bahangkia tadulako 
menomba hai to Lewi lao i Yohane. 
Kahawenda i Yohane, rauliangaa: 
"Tunggaiaki mai inde bona mekune 
irio ba hemako. Ba Datu Topehompo 
mpuumoko?" 

20 Nahanaihe Yohane i katou-touana, 
nauli: "Iko, barana Datu Topehompo." 

21 Mekune mbulihe: "Ane nodo, 
hemako? Ba nabi Eliako?" Nauli Yohane: 

"Bara." Mekune mbulihe: "Ba oyomi nabi 
mahile au radandi hangkoya au rauli ina 
mai i dunia?" Nauli Yohane: "Bara wori 
iko." 

22 Hangko inditi, rauliangaa: "Ane nodo, 
nuuliangaangkai ba hema mpuuko, 
bona ara hanaina pekunenda au 
motudungkai. Apa pehanamu kana i 
watamu haduduamu?" 

23 Nahanaihe Yohane hai lolitana nabi 
Yesaya hangkoya, nauli: "Iko ide, tauna 
au monganga-nganga i pada wungi: 'Ina 
hawe Pue. Nipasilolonga raraNa!'" a 

24 Rauli mbuli suronda to Parisi iti: "Ane 
barako Datu Topehompo, barako nabi 
Elia, hai bara woriko nabi au radandi, 
moapari pane baiko moriu tauna?" 

25 (1:24) 

29 Nauli Yohane: "Iko moriu tauna hai 
owai pea. Ide-ide arami hadua i olomi, 
agayana bara mani niisa. 

27 lami au hawe roo iko. Mogalorina 
mokakahi pekapu kandupaNa, barana 
hintoto." 

28 Ope-ope iti mewali i boea Betania, i 
periuana Yohane i tanda orupena owai 
Yarade. 

29 Kahalona, Yohane moitami Yesu 
mai iria. Nauli i tauna bosa: "Nipeita! 
Oloumi mai Ana Dimba au napasilolonga 
Pue Ala. lami au ina mewali pahuruna 
watanta au mohompo dosa manusia. 

30]ami au kuuli hangkoya ina hawe 
roo iko, agayana meliu kuasaNa hangko 
iriko. Lawi hangko damanina rapoanaka, 
la aminami ara. 

31 Nguru-nguruna, bara mani wori kuisa 
kalanami Datu Topehompo. Agayana 
idemi tunggaiaku, maina moriuhe to 
Isaraeli hai owai, bona kutudungiaahe 
kahemana Datu Topehompo iti." 

32 Ara wori posabina Yohane ide, 
nauli: "Nguru-nguruna bara mani kuisa 
kaYesuna Datu Topehompo. Agayana 
Pue Ala motuduna moriu tauna hai owai, 
Nauliangaana node: 'Ane nuita Inao 
Malelaha mendaulu hai mengkatoa i 
hadua tauna, lami au ina meriu hai Inao 
Malelaha.' Mewali, kuita mpuumi Inao 
Malelaha mendaulu hangko i suruga 
nodo tadasi manggebodo au mengkatoa 
i tanoanana Yesu. Ido hai kuuli: Yesu 
iami Anana Pue Ala." 

33 (1:32) 

34 (1:32) 

35 Kahalona, Yohane ara wori inditi 
hihimbela hai rodua topeguruna. 

36 Poitana Yesu moliu, nauli: "Peita, 
ehoumi Ana Dimbana Pue Ala!" 

37 Karahadina topeguruna lolitana 
Yohane, laomohe meula i Yesu. 

38 Membalilimi Yesu, Naitahe meula. 
Napekunehe: "Apa au nihaoki?" 
Rauliangaa: "Guru, iumba paidaaMu?" 

39 Nauli Yesu: "Maimokau, niita 
pea deade." Meulamohe Iria hawe i 
paidaaNa. Mepongka tinti iba duuna 
makaindi, inditimohe hihimbela hai Ia. 

40 Tauna au rodua iti meulahe i Yesu 
anti pohadinda lolitana Yohane. Hadua 
hangko irihira, hangana Andaria, 
halaluna Simo Peturu. 

41 Liliu Andaria lao mohaoki Simo, 
nauliangaa: "Kilambimi au rauli Mesias" 
(au rauli wori Kerisitu, lempona: Datu 
Topehompo). 

42 Roo indo, naporangami lao i Yesu. 
Yesu mototoki Simo, Nauliangaa: "Oyo 
Simo anana Yohane. Agayana mepongka 
ide-ide, ina rahangako Kefas." (Lempona 
"Kefas" i lalu basanda to Yahudi, himbela 
hai lempona "Peturu" i lalu basa Yunani. 
Lempona: watu.) 

43 Kahalona, Yesu motunggai lao i tampo 
Galilea. Hangko damani meangka, laomi 
mampombelambia Pilipu hai Nauliangaa: 
"Meulako Iriko!" 

44 Pilipu iti, hangko i boea Betsaida, 
boeanda Andaria hai Peturu. 

45 Hangko inditi, lao worimi Pilipu 
mampombelambia rangana au rahanga 
Natanael, nauliangaa: "Kilambimi 
Datu Topehompo, nodo au teuki i lalu 
Sura Aturana Musa hai suranda nabi 
hangkoya! Hangana Yesu. lami anana 
Yusupu hangko i boea Nasare." 

46 Mehana Natanael, nauli: "Ara wori 
pae au maroa au hangko i boea Nasare?" 
Nauli Pilipu: "Maimoko, bona nuita!" 
Laomohe i Yesu. 

47 Kanaitana Yesu Natanael mai 
mampohidupaa, la mololita kana iria, 
Nauli: "Olou mai hadua to Isaraeli au 
mampeulai mpuu babehiana toiyorunta 
to Isaraeli, bara topodongko!" 

48 Nauli Natanael: "Noumbari hai 
Nuisana, Guru?" Nauli Yesu: "Hangko 
damaniko nakakio Pilipu, Kuitamoko i 
woi kau ara." 

49 Nauli Natanael: "Guru, Anana 
mpuuKo Pue Ala! Oyo mpuumi Datunda 
to Isaraeli!" 

50 Nauli Yesu: "Ba nupoinalai lawi Kuuli 
kaKuitamu i woi kau ara? Ina nuita 
mbuli tanda kuasa au meliu kamahilena 
hangko iti." 

51Roo0 indo, nauli mbulimi Yesu: "Tou 
mpuu lolitaNgku ide: ina niita langi 
tebungkahi hai malaekana Pue Ala 
mengkahe hai mendaulu mai Iriko, Ana 
Manusia." 

2 t Liu rongalo hangko inditi, ara 

posusa petauna i boea Kana i tampo 
Galilea. Inana Yesu ara i posusa iti. 

“Yesu hai topeguruNa rakakio worihe 
lao i posusa iti. 

3Tanganda mosusa, nakaopeihe 
anggoronda. InaNa Yesu manguli Iria: 
"Opemi anggoronda." 

4Nauli Yesu: "Ina, apa tunggaiamu 
mouliangaaNa nodo? Bara mani hawe 
tempona Kupopaisaahe kahemaNgku." 

> Hangko inditi, nauli inana Yesu i 
topobago susa: "Apa pea au natuduakau 
Yesu, nibabehi!" 

61 sou iti, ara ini mbuana kori au mahile 
au rababehi hangko i watu. Kori iti 

raihii owai pobahoia taye moula adanda 
to Yahudi. Kangkayana ihina kori iti, 
kira-kira hangatu lima pulona kati i 
haogu kori. 

'Yesu mouliangaahe topobago iti: 
"Niihii kori iti hai owai." Rapabuke 
mpuumi. 

8 Roo indo, Nauliangaahe: "Tabuiki 
haodi, hai lao niantia topokadipura 
susa." Ratabuiki mpuumi hai raanti lao i 
topokadipura susa. 

9 Topokadipura susa iti mampemina 
owai au raantia. Barapi matawaa nodo 
owai biasa, tebalikimi mewali anggoro. 
Agayana bara naisa kahangko iumbana 
mai anggoro iti, au moisa batenda pea 
topobago. Karoona mampemina anggoro 
iti, mokakiomi toratauna tobalilo, 

10 nauliangaa: "Matama mpuu anggoro 
ide. Katouana moula adanta, anggoro 
au maroa hangangaa rakando iyoru i 
toposusa. Ane bahahe maenu, hangko 
rakandori au bara gaga maroa. Agayana 
oyo, nupaibokori anggoro au matama, 
hai ide-ide hangko nupopesuwuri." 

1!Yesu mobabehi tanda kuasa au 
nguru-nguruna iti i boea Kana i 
tampo Galilea. Hai tanda kuasa iti, 

la mopatongawa peawaNa. Indo 
topeguruNa mepoinalaimohe Iria. 

1? Roo posusa iti, laomi Yesu i boea 
Kapernaum hihimbela hai inaNa, 
halaluNa hai topeguruNa. Maidahe inditi 
bahangkia wengina. 

13 Ina hawemi tempona alo mahile 
agama Yahudi au rauli Alo Posusa Pasa, 
ido hai laomi Yesu i Yerusale. 

141 tabangaa Souna Pue Ala, Ia 
moitahe tauna au mampobalu japi, 
dimba hai tadasi manggebodo. Ara 
worihe topointolohi doi au mohuda inditi 
i mejanda. 

15 Kanaitana Yesu ope-ope iti, Ia 
mobabehimi pekandangi hangko i 
koloro hai mowura ope-ope japinda hai 
dimbanda hangko i tabangaa Souna 
Pue Ala. Nadungka-dungkami mejanda 
topointolohi doi, alana mahawu doinda. 

16 Roo indo, Nauliangaahe topobalu- 
balu tadasi manggebodo: "Nianti 
ope-ope iti lao i raoa! Souna UmaNgku 
inee nipopewali sou pobalu-balua!" 

17 TopeguruNa mokatuinao apa au teuki 
i lalu Sura Malelaha au manguli node: 

"Rumihi pampokaahiNgku SouMu Pue, 
itimi au mohuweki laluNgku." b 

18 Hangko inditi, tadulakonda to Yahudi 
mouliangaa Yesu: "Hema au moweiKo 
kuasa mobabehi iti? Ane ara mpuu 
kuasaMu, Nupopaitaangkai hambua 
tanda kuasa!" 

19 Nauli Yesu: "Nigeromide Souna Pue 
Ala ide, hai ina niita mpuu i lalu talu 
alona Kuaro hule." 

20 Tingkaramohe tadulakonda to Yahudi, 
rauli: "Noumba? Souna Pue Ala ide raaro 
i lalu iba pulona hai ini parena. Agayana 
Nuuli ina Nuaro hule i lalu talu pea 
alona!" 

21 Katouana wataNa haduduaNa au 
natunggai Yesu i tempona mokabelai 
Souna Pue Ala. 

221 katuwona hule Yesu, topeguruNa 
mokatuinao lolitaNa iti. Roo indo, 
mampoinalaimohe apa au teuki i lalu 
Sura Malelaha hai apa au nauli Yesu. 

23 Tangana Yesu i Yerusale moula alo 
Posusa Pasa, bosa tauna mepoinalai 
Iria, lawi moitahe tanda-tanda kuasa au 
Nababehi. 

24 Agayana Yesu haduduaNa, barahe 
Napoinalai, lawi Naisa haha apa au i 
lalunda ope-ope tauna. 

25 Bara paraluu tauna mouliangaa 
kanoumbana manusia, lawi Naisa mpuu 
apa au i laluna manusia. 

1 Ara hadua tauna au rahanga 
Nikodemus. Nikodemus iti iami to 
Parisi hai tadulako agama Yahudi. 

2 Kaindimi, ia mai mampohidupaa Yesu, 
nauliangaa: "Guru, kiisa Oyo hadua guru 
au natuduKo mai Pue Ala, lawi bara ara 
tauna au peisa mobabehi tanda kuasa 
nodo au Nubabehi, ane bara naporangai 
Pue Ala." 

3 Nauli Yesu: "Tou mpuu lolitaNgku ide: 
ane hadua tauna bara rapoanaka hule, 
bara peisa mewali taunana Pue Ala i lalu 
poparentaNa." 

4Nauli Nikodemus: "Noumbami 
kapeisana tauna au saemi rapoanaka 
hule? Peisa pae mesua hule i lalu taina 
inana hai rapoanaka mbuli?" 

> Nauli Yesu: "Tou mpuu lolitaNgku 
ide: ane tauna bara rapoanaka hai 
owai hai kuasana Inaona Pue Ala, bara 
peisa mewali taunana Pue Ala i lalu 
poparentaNa. 

6 Manusia molambi katuwona watana 
hangko i tosaena. Agayana katuwona 
inaona nahumba hangko i Inao Malelaha. 

7 Mewali, inee nupotingkara lolitaNgku 
ide au manguli: hangangaa rapoanaka 
hulekau. 

8 Pandirina, himburu mewui iumba 
peundeana. Tahadi pewuina, agayana 
bara taisa hangko iumba kamaina hai 
iumba kalaoana. Nodo wori tauna au 
rapoanaka hule hai kuasana Inaona Pue 
Ala." 

9 Nauli Nikodemus: "Noumba pewalina 
iti?" 

10 Nauli Yesu: "Oyo hadua guru agama 
to Isaraeli au rabila. Bara pae nuisa 
lempona lolitaNgku ide? 

11 Tou lolitaNgku ide: ikami mouli apa 
au kiisa, kipololita apa au kiita. Agayana 
bara niunde motarima lolitangki. 

12 Kutuntuakau apa au mewali i dunia, 
agayana bara nipoinalai lolitaNgku. Apa 
mani ane Kutuntuakau apa au mewali i 
suruga. 

13 Bara ara hadua hangko i dunia ide au 
mengkaore lao i suruga. Batena pea Iko, 
Ana Manusia, au moisa apa au mewali 
i suruga, lawi Iko au maida i suruga 

hangkoya, hai mendauluNa mai hangko i 
suruga. 

14 Hangkoya i pada wungi, nabi 
Musa mobabehi ile hangko i tambaga, 
hai nawoli i wuntu kau hangkau hai 
naaro. Hema peahe au natilo ile hai 
mampengoahe ile tambaga iti, maoha 
hai tuwohe. Mewali, nodo ile tambaga 
iti rapamapangka i pada wungi, nodo 
wori Iko Ana Manusia hangangaa 
rapamapangka i kau mombehape, 

15 bona hema au mepoinalai Iriko 
ina molambi katuwo maroa au bara 
mokahopoa." 

16 Anti kamahilena ahina Pue Ala i 
ope-ope tauna i dunia, ido hai Nakirami 
AnaNa au HaduduaNa, bona hema 
pea au mepoinalai Iria, bara rahuku, 
agayana molambi katuwo maroa au bara 
mokahopoa. 

17 Pue Ala bara motudu AnaNa 
mai i dunia bona mohuku manusia. 
TunggaiaNa motudu mai AnaNa bona 
mohorema manusia hangko i huku 
dosanda. 

18 Tauna au mepoinalai i Anana Pue Ala, 
barahe rahuku. Agayana tauna au bara 
mepoinalai, manotomi kanahukunda Pue 

Ala, lawi barahe mepoinalai i Anana Pue 
Ala au Haduduana. 

19 Hawemi Anana Pue Ala i dunia moanti 
kamabaana i ope-ope tauna. Agayana 
manusia mounde mani kakaindiana pane 
kamabaana, lawi kadake babehianda. 
Ido hai Pue Ala mohukuhe. 

20 Ope-ope tauna au mobabehi dake, 
mokahihihe kamabaana. Barahe mau 
mohungkuki kamabaana dati raita tauna 
babehianda au kadake. 

21 Tauna au manoto babehianda, maihe 
i kamabaana bona babehianda raita hai 
tongawami poulanda peundeana Pue 
Ala. 

22 Roo indo, Yesu hai topeguruNa laohe 
i tampo Yudea. Maidahe inditi bahangkia 
alona, moriuhe tauna. 

231 tempo iti, Yohane bara mani 
ratarunggu. Meriu i boea Ainon, bara 
karao hangko i boea Salim, lawi inditi 
ngkaya owai. Alo-alona tauna lao 
mampoperiu i Yohane. 

24 (3:23) 

25 Hambela tempo, bahangkia 
topeguruna Yohane mombehehemohe 
hai hadua to Yahudi mampombehanaingi 
ada pobahoi moula agamanda. 

29 | aomohe i Yohane, rauliangaa: 
"Guru, ba nukatuinao mani hangkoya 
hadua tauna au hihimbela hai ikita 
i tanda orupena owai Yarade au 
nutudungiangkai? la meriu wori, hai 
kabosa-bosaari tauna au lao Iria!" 

27 Nauli Yohane: "Ikita manusia bara 
peisa mobabehi apa-apa ane barake 
Nawei kuasa au hangko i Pue Ala. 

28 Hangkoya, nihadi mpuumi lolitangku 
au manguli: 'Iko barana Datu 
Topehompo. Hai tunggaiana kamaingku, 
maina mopasilolongaa raraNa." 

29 Napaliliu Yohane lolitana, nauli: 
"Pandirina, i posusa petauna, toratauna 
tobalilo au mewali patoa, iami 
ampuna towawine au rabua. Ane 
tauna au mamporangai toratauna 
tobalilo, meangka peahe mohiawe 
hai mampehadingi hawana. Matanahe 
mohadi lolitana toratauna tobalilo. 
Nodo wori iko, iko nodona tauna au 
mamporangai toratauna tobalilo iti. 
Matanana, hai rumihi kamatanangku 
mohadi lolitana Yesu. 

30 Lawi Iami au hangangaa kamahile- 
hilea tuwoNa, hai ikomi au hangangaa 
kakoi-koia tuwongku." 


YOHANES 3.31-4.1 17 


31 Yesu jami au mai hangko i suruga, 
hai meliu kuasaNa hangko i hinangkana. 
Tauna au hangko i dunia, batena 
manusia biasa, hai lolitanda mopahawe 
apa au mewali i dunia. Agayana Yesu, 
hangko i suruga, au meliu kuasaNa 
hangko i hinangkana. 

321a mololita kana i apa au Naita hai 
au Nahadimi, agayana bara ara au 
mampoinalai lolitaNa. 

33 Tauna au mampoinalai lolitaNa, 
mopangaku katouna Pue Ala. 

34 Lawi lami au natudu Pue Ala 
mohowara lolitaNa, hai Pue Ala mowei 
Inao Malelaha Iria au bara ara hokana. 

35 Pue Ala Umanta mampokaahi AnaNa 
hai moweimi ope-ope kuasaNa. 

36 Tauna au mepoinalai i AnaNa iti, 
molambimohe katuwo maroa au bara 
mokahopoa. Agayana tauna au bara 
mengkoru i Anana Pue Ala, barahe 
molambi katuwo. Molambirihe pehukuna 
Pue Ala au bara mokahopoa. 

4 1 To Parisi mohadimohe bambari au 

manguli kabosa-bosaami tauna au 
lao mampoperiu i Yesu, alana meliu 
kabosanda tauna au meula i Yesu pane 
tauna au meula i Yohane. 

2(Katouana, bara Yesu au meriu, 
topeguruNari au meriu.) 

3 Kanaisana Yesu apa au rahadi to Parisi 
iti, Ia padumi hangko i tampo Yudea 
mesule lao i tampo Galilea. 

41 lalu polumaoNa iti, Ia hangangaa 
moliu i tamponda to Samaria. 

>I tanga pualo, hawemi i boeanda to 
Samaria au rahanga Sikar, bara karao 
hangko i tampo au nawei Yako hangkoya 
i Yusupu anana. I raoa boea iti, ara 
hambua tibubu au rahanga tibubuna 
Yako. Mohudami Yesu i wiwi tibubu iti, 
lawi mawowemi molumao. 

6 (4:5) 

'TopegurunNa liliuhe lao i boea meholo 
paandenda. Bara mani mahae, hawemi 
hadua towawine to Samaria mai 
mantambu. Yesu mouliangaa: "Ina, wei 
wongkoya owai Kuenu." 

8(4:7) 

9Tingkara laluna towawine iti, 
lawi biasana bara raunde to Yahudi 
mampogaloahe to Samaria. Ido hai 
nauli: "Oyo to Yahudi, iko to Samaria. 
Moapari pane merapiKo owai iriko?" 

10 Nauli Yesu: "Ane kenuisa kamahilena 
pewati au nawei Pue Ala hai kahemaNgku 

au merapi owai, kemerapi woriko owai 
Iriko, hai Kuweiko owai ngkatuwo." 

11 Nauli towawine iti: "Hangko iumba 
owai ngkatuwo au Nuuli iti? Lawi bara 
ara popetambuMu, hai tibubu ide kaladu. 

1? Tibubu ide sosorangki hangko i Yako, 
toiyorungki hangkoya. la maenu owai 
hangko inde, nodo worihe anana hai 
binatana. Ba Nuuli meliu kamahilena 
tuwoMu hangko i Yako pane peisaKo 
mowei owai au meliu kamaroana hangko 
| owai tibubu ide?" 

13 Nauli Yesu: "Ope-ope tauna au 
maenu owai hangko i tibubu ide, ina 
mangkadou hulehe. 

14 Agayana hema au moenu owai au 
Kuwei, barapohe mangkadou duuna 
kamahae-haea. Lawi owai au Kuweihe 
iti, mewali owai ngkatuwo au moili liliu 
i lalunda: lempona, molambihe katuwo 
maroa au bara mokahopoa." 

15 Nauli towawine iti: "Ane nodo tua, 
Nuweimona owai iti, bona barapona 
mangkadou, hai barapona paraluu mai 
mantambu alo-alona inde." 

16 Nauli Yesu: "Laomoko hampai 
mokakio tobalilomu, pane mesuleKo 
mai.” 

17 Nauli towawine iti: "Bara ara 
tobabilongku." Nauli Yesu: "Tou lolitamu. 
Bara ara tobalilomu, 

18 lawi limami belamu motambi, hai 
tobalilo au nuporangai ide-ide, barato 
tobalilomu. Mewali, tou mpuu lolitamu 
inona." 

19 Nauli towawine iti: "Ide-ide kuisami, 
Oyo hadua nabi! 

201kami to Samaria menomba i bulu 
ide, i bulu penombaanda toiyorungki. 
Agayana pangulimi to Yahudi, i Yerusale 
pea penombaa au tou." 

21 Nauli Yesu: "Nupoinalai lolitaNgku 
ide: ina hawe tempona, bara i Yerusale 
tauna menomba i Pue Ala, hai bara wori 
i bulu ide. 

22Ikamu to Samaria, bara niisa 
kahemana au nipenombai. Ikami to 
Yahudi, kiisa kahemana au kipenombai, 
lawi ara dandina Pue Ala au manguli 
katuwo maroa ina hawe i manusia 
hangko i to Yahudi. 

23 Agayana ina hawe tempona, hai 
katouana hawemi tempona iti, tauna au 
menomba i Pue Ala Umanta, hangangaa 
menombahe Iria hangko i lalunda mpuu 

moula rara au tou. Popenomba itimi au 
naunde Pue Ala Umanta. 

24 Pue Ala iami Inao. Ido hai tauna au 
menomba Iria, hangangaa menomba 
hangko i lalunda mpuu moula rara au 
tou." 

25 Nauli towawine iti: "Au kuisa, ina 
hawe Datu Topehompo, au rauli Kerisitu. 
Ane hawe, lami au ina mopakanoto 
irikita hinangkana au ara." 

26 Nauli Yesu: "Ikomi ide, au tangaNgku 
mololita irio." 

27 Tanganda mani mololita, hawemohe 
topeguruNa hangko i boea. Tingkarahe 
moita Yesu mololita hai hadua towawine. 
Agayana bara ara hadua au bai mekune 
i towawine iti ba apa paraluuna. Bara 
worihe bai mekune i Yesu ba apa 
tunggaiaNa mololita iria. 

28 Roo indo, towawine iti mopalehimi 
pambolia owaina, pane laomi i boea 
mouliangaahe tauna inditi: 

29 "Ane maroa, laoke mampeita 
hadua tauna au mouliangaana ope-ope 
babehiangku. Ba la mpuumi Datu 
Topehompo?" 

30 Ido hai laomohe i raoa boea bona 
mampohidupaahe Yesu. 

31 Tangana towawine iti lao i boea, 
topeguruna Yesu mouliangaa: "Guru, 
maandemoke." 

32 Ngayana nauli Yesu: "Ara paandeKu 
au bara niisa." 

33 Mombekune-kunemohe topeguruNa, 
rauli: "Hemari au moantia paandeNa?" 

341do hai nauliangaahe Yesu: 
"PaandeKu, iami moulaNa peundeana 
Pue Ala au motuduNa, hai moparooNa 
bago au NaweiNa. 

35 Ikamu biasa manguli node: iba mani 
wulana, hangko meparerike. Agayana 
Iko mouliangaakau: nipeita olou bonde. 
Mabadami parena, sukanami rapepare. 

36 Tauna au mopahawehe Ngkorana 
Pue Ala peisa rapandiri nodo tauna au 
mantuda hai au mepare. Mepongka 
ide-ide, ngkaya wua au rapepare. Anti 
pobagonda, bosa tauna molambi katuwo 
maroa au bara mokahopoa. Topepare 
iti ina molambi mpuu saronda. Ina 
matana-tanahe hihimbela hai tauna au 
mantuda. 

37 Mewali, tou mpuu lolita au manguli: 
'Hadua au mantuda, tohaduana au 
mampepare.' 

38 Kutudukau lao mepare i bonde 
au bara nitudai. Tauna ntaninari au 
mantuda, ikamumi au mampepare wua 
pobagonda." 

391 boeanda to Samaria, bosa tauna 
mepoinalai i Yesu, lawi mohadihe 
lolitana towawine iti inona au 
manguli: "Nauliangaamona hinangkana 
babehiangku." 

40 Mewali, laomohe mampohidupaa 
Yesu, pane raperapi ntepuu bona 
mehupe i boeanda. Ido hai Yesu maida 
inditi rombengi. 

41 Hangko inditi, kabosa-bosaa ampu 
boea au mepoinalai i Yesu, lawi 
mampehadingi mpuumohe lolitaNa. 

42 Rauli ampu boea i towawine iti: 
"Ide-ide kipoinalai mpuumi, bara pea 
hangko i lolitamu, agayana lawi kihadimi 
lolitaNa, hai kiisa kalana mpuumi Datu 
au mohorema manusia hangko i huku 
dosanda." 

43Liumi rongalo i Samaria, Yesu 
mopaliliumi polumaoNa lao i tampo 
Galilea. 

44 Yesu haduduana au manguli: "Hadua 
nabi bara rabila i tampona haduduana." 

4> Kahawena i Galilea, ampu boea 
motarima Yesu hangko i lalunda mpuu, 
lawi arahe hangkoya i Yerusale i 
tempona Yesu moula Alo Posusa Pasa, 
hai moita matahe ope-ope tanda kuasa 
au Nababehi i tempo iti. 

461 tampo Galilea, hawe mbulimi Yesu 
i boea Kana, i boea pampopewaliaNa 
owai mewali anggoro. Inditi ara hadua 
tuana au mobago i souna datu i boea 
Kapernaum. Anana, rumihi kamahaina. 

47 Kanahadina tuana iti kamaina Yesu 
hangko i Yudea hawe i tampo Galilea, 
laomi i boea Kana mampohidupaa, 
nauliangaa: "Guru, laoke i Kapernaum, 
Nupakaohaana wongkoya anangku, lawi 
ina mate." 

48 Nauli Yesu iria: "Ikamu au maida i 
tempo ide, ane barakau moita tanda 
kuasa, barakau ina mepoinalai!" 

49 Nauli tuana iti: "Guru, laomoke 
holiga, lawi ina mate anangku!" 

50 Nauli Yesu: "Mesulemoko, maohami 
anamu." Tuana iti mampoinalai mpuu 
lolitana Yesu, hai mesulemi. 

>i Tangana mani i rara, bahangkia 
hawina mai mampohidupaa, rauliangaa: 
"Maohami anamu!" 

3? Napekunehe: "Tinti hangkia 
maoha?" Rauli: "Imaindi, tinti isa pualo, 
mengkaroomi kanapawembena." 

53 Naisami tuana, i tempona Yesu 
mouliangaa: "Maohami anamu," tempo 
iti womi maoha. Hangko indo, tuana 
iti mepoinalaimi i Yesu hihimbela hai 
ope-ope tinana. 

341timi tanda kuasa karombelana au 
nababehi Yesu i Galilea | kahaweNa 
hangko i Yudea. 

1 Roo indo, mesulemi Yesu lao i 
Yerusale bona moula alo mahilenda 
to Yahudi inditi. 

21 Yerusale hungku i babaka au rahanga 
"Babaka Dimba", ara hambua wuhu; | 
lalu basa Yahudi hangana Betesda. Ara 
lima mbuana tambale au motoleliki wuhu 
iti. 

3 Bosa tomahai mogulu inditi. Arahe 
au bilo, au wara bitinda, hai au palu, 
ope-opehe maturu liliu i tambale, 
[mampegiahe pokalena owai. 

“Lawi hambela-hambela ara malaekana 
Pue au mendaulu mai i wuhu iti 
mampopokale owai. Hai hema au iyoru 
mendaulu i lalu wuhu i tempona owai 
mokale, maohami hangko i hakina.) 


YOHANES 5.5- 14 26 


> Ara inditi hadua tobalilo, talumi pulona 
hai ualu parena mahai. 

Yesu moita ia maturu inditi, hai 
Naisa kamahaenami mahai. Napekune: 
"Nuunde pae maoha?" 

7 Nauli tomahai iti: "Pue, bara 
wongkoya ara au moantina lao i lalu 
wuhu i tempona owai mokale. Kelaona, 
arami au mampehindorungina." 

8Nauli Yesu: "Mearomoko, nulolomi 
alemu, hai molumaomoko." 

9 Maoha mpuumi tauna iti, nalolo alena, 
hai molumao. Iti mewali i alo Satu, alo 
penombaanda to Yahudi. 

101do hai tadulakonda to Yahudi 
mokambaroa tauna au hangko maoha iti, 
rauliangaa: "Ide alo penombaa! Barako 
peisa moanti alemu." 

11 Nauli tauna iti: "Natuduna tauna au 
mopakaohana inona, Nauliangaana: 
'Lolomi alemu hai molumaomoko."" 

12 Rapekune: "Hema au motuduko 
moanti alemu hai molumao?" 

13 Agayana bara naisa kahemana au 
mopakaoha, lawi Yesu padu ngkandii hai 
barapi raita i olonda tauna bosa. 

14 Bara mahae hangko inditi, Yesu 
mampohidupaami tauna iti i Souna Pue 

Ala, Nauliangaa: "Maohamoko, ineemoko 
mobabehi dosa, bona datiko narumpa ba 
apa-apa au meliu kakadakena." 

15 Hangko inditi, laomi tauna iti 
mampohidupaahe tadulakonda to 
Yahudi, nauliangaahe kaYesuna au 
mopakaoha. 

161do hai tadulakonda to Yahudi 
mohaoki rara mopakasusa Yesu, lawi Ia 
mepakaoha i alo penombaa. 

17 Yesu mouliangaahe: "UmaNgku 
mobago duuna ide-ide, hai Iko wori 
mobago." 

18 Hangko inditi, tadulakonda to 
Yahudi mopari-pari mohaoki raranda 
mopapate. Mobabehihe nodo, bara pea 
anti kaNaliungina ada i alo penombaa, 
agayana lawi Nauli wori kaPue Alana 
UmaNa, lempona, Ia mopahimbela 
wataNa hai Pue Ala. 

19 Mehana Yesu, Nauli: "Tou mpuu 
lolitaNgku ide: Iko Anana Pue Ala, 
baraNa peisa mobago moula peundeaKu 
haduduaNgku. Kuitami apa au Nababehi 
UmaNgku, hai batena itimi au Kupobago. 
Apa pea bagona UmaNgku, iti wori 
bagoNgku, 

20 Jawi UmaNgku mampokakayaNa, hai 
NapopaitaaNa ope-ope au Nababehi. Hai 
ara mbuli bago au ina NapopaitaaNa 
au meliu kamahilena hangko i bago au 
roomi Kubabehi. Ina Kubabehi bago iti 
alana tingkara mpuukau. 

21 Nodo UmaNgku mampopearo tomate 
hai moweihe katuwo, Iko wori mowei 
katuwo i hema pea moula peundeaKu. 

22 JmaNgku barapi mobotusi hinangka 
kara-karana manusia, agayana kuasa 
pobotusi iti Nahuhumi Iriko, AnaNa. 

23Ta mobabehi nodo, bona ope-ope 
tauna mobilaNa nodo pebilanda i 
UmaNgku. Hema au baraNa mobila, bara 
worihe mobila UmaNgku au motuduNa. 

24 Tou mpuu lolitaNgku ide: hema- 
hema au mampehadingi lolitaNgku hai 
mepoinalai i Pue Ala au motuduNa, 
molambihe katuwo maroa au bara 
mokahopoa. Barahe ina rahuku anti 
dosanda. Tekabahamohe hangko i 
kapate, hai molambihe katuwo. 

25 Tou mpuu lolitaNgku ide: ina hawe 
tempona hai katouana hawemi tempona 
tomate ina mohadi wotuna Anana Pue 
Ala, hai ihira au mohadi wotuNgku ina 
molambi katuwo au wou. 

26 Lawi UmaNgku makuasa mowei 
katuwo. Nodo wori, NaweiNa kuasa 
mowei katuwo. 

27 Nawei woriNa kuasa mobotusi 
kara-kara manusia, lawi Iko Ana 
Manusia. 

28 Inee nipotingkara lolitaNgku ide, 
lawi hambela tempo ope-ope tauna au 
mate ina mohadi wotuNgku, hai ina 
mearohe hangko i talumbanda. Tauna 
au mobabehi roa ina rapopearohe bona 
molambihe katuwo maroa. Agayana 
tauna au mobabehi dake ina rapopearohe 
bona rahuku." 

29 (5:28) 

30 "Iko, baraNa peisa mobabehi apa-apa 
moula peundeaKu haduduaNgku. 
Kubotusi hinangkana moula apa au 
nahawaaNa UmaNgku. PebotusiNgku 
manoto, lawi baraNa moula peundeaKu 
haduduaNgku, moulariNa peundeana 
Pue Ala au motuduNa. 

31 Ane rapana Iko haduduaNgku au 
mouli kahangko i Pue AlaNgku, hai bara 
ara tauna ntanina au mosabikiNa, kebara 
niisa ba tou lolitaNgku ba bara. 

32 Ngayana ara au ntanina au 
mosabikiNa iami UmaNgku, hai Kuisa 
katouna posabikiNa. 

33 Hangkoya ikamu motudukau suromi 
lao i Yohane mampekune kana Iriko, 
hai ia mouliangaahe posabikina. Apa au 
nauli iti, ope-ope batena tou. 

34 Agayana katouana bara 
Kuparaluu posabi hangko i manusia. 
Kupopaingaakau lolitana Yohane iti, bona 
molambikau katuwo maroa. 

35 Yohane iti nodo hulo au mewangka 
hai moanti kamabaana irikamu. Hai 
ikamu, matana mpuukau mohadi 
lolitana. Agayana kamatanami iti sangka 
pea. 

36 Agayana Iko, ara sabiNgku au 
mopakanoto kahemaNgku, hai sabi iti 
meliu hangko i posabina Yohane. Ane 
niita pobagoNgku, itimi au mopakanoto 
kahemaNgku. Apa au Kubabehi ide-ide 
lami bago au nahawaaNa UmaNgku 
bona Kuparoo. PobagoNgku idemi 
au mopakanoto kaIkona au natudu 
UmaNgku mai i dunia ide. 

37 Hai meliu hangko iti, UmaNgku au 
motuduNa mai, Ia haduduaNa mewali 
sabiNgku bona mopakanoto kalkona 

suroNa. Agayana ikamu, bara mani 
hambela nihadi wotuNa, bara mani niita 
lenggeNa. 

38 | olitaNa bara niwoli i lalumi, lawi 
barakau mepoinalai Iriko au Natudu mai. 

39 Moparesamokau Sura Malelaha, 
lawi nipehangu hangko i Sura Malelaha 
iti nilambi katuwo maroa au bara 
mokahopoa. Hai Sura Malelaha iti au 
mololita kana Iriko. 

40 Agayana nauri nodo, bara mani 
niunde mai Iriko bona molambikau 
katuwo maroa. 

41 BaraNa mampepotoya i manusia. 

42 Agayana Kuisa mpuukau, kadana ara 
ahimi i Pue Ala. 

43 UmaNgku au motuduNa mai. 
KuasaNgku kulambi hangko Iria, 
agayana baraNa nitarima. Ane arahe 
au mai i lalu kuasanda haduduanda, 
nitarimamohe. 

44 Noumba pepoinalaimi Iriko? Lawi 
mampeinao peakau ratoya rangami, 
bara niunde mobaliki babehiami bona 
Pue Ala HaduduaNa motoyakau. 

4> Agayana inee nipehangu kaIkona au 
ina mosalaikau i UmaNgku. Nabi Musari 
au ina mosalaikau. Nipehangu anti 

peulami i hawana Musa ina molambikau 
katuwo maroa. 

46 Agayana ane tou-tou nipoinalai mpuu 
Musa, manoto nipoinalai woriNa, lawi apa 
au nauki Musa, itimi au mampololitaNa. 

47 Ane bara nipoinalai apa au nauki 
Musa, apa mani lolitaNgku." 

6 1 Roo indo, laomi Yesu i tanda 
orupena Rano Galilea, au rahanga 
wori Rano Tiberias. 

2Bosa mpuu tauna meula Iria, lawi 
moitahe ope-ope tanda kuasa au 
Nababehi i kamopakaohaNa tomahai. 

3Yesu mempanaimi lao i tongku- 
tongkuna hihimbela hai topeguruNa, hai 
mohudahe inditi. 

41 tempo iti, ina hawe alo mahile agama 
Yahudi au rahanga alo Posusa Pasa. 

> Napeitami Yesu mantoleli, 
mokoloromohe tauna bosa mai 
mohungkuki Ia. Nauli i Pilipu: "Tumbake 
moholo paande, tapaandeahe tauna au 
node kabosanda?" 

6 (Katouana, naisa Yesu apa au ina 
Nababehi. Napekune nodo i Pilipu, 
lawi napeinao Yesu mampetandaka 
pepoinalaina.) 


YOHANES 6.7-13 33 


7 Nauli Pilipu: "Kehapiri rongatu doi pera 
tapopeholo paande hai taweihe ope-ope 
tauna, bara ina handa nauri haodi-haodi 
pea rawei hadua." 

8Hangko inditi, hadua topeguruNa au 
rahanga Andaria, halaluna Simo Peturu, 
manguli: 

9 "Inde ara hadua anangkoi au mebaku 
lima oguna roti hai rombaa ikane, 
agayana apami pae pobunduana i tauna 
bosa ide?" 

10 Nauli Yesu: "Popohudahe!" Mohuda 
mpuumohe, hai i pohudaanda iti ara 
ngkaya hehi. Kabosanda tauna iti, 
kira-kira lima sabuna tobalilo, bara 
raimba towawine hai anangkoi. 

11 Hangko inditi, naalami Yesu roti, 
Napekakaengaa, hai Nakira-kira i tauna 
bosa au tanganda mohuda. Nodo wori 
kaNababehina i ikane. Maandemohe 
ope-ope duunda mabuhu. 

1? Mabuhumohe ope-ope, nauli Yesu i 
topeguruNa: "Nigulu pentarana, bona 
dati ara au ratende mbero." 

13 Ragulu mpuumi, hampulo hai 
rombingka pentarana hangko i lima 
oguna roti au raande tauna bosa inona. 

14 Karaitanda tauna bosa tanda kuasa 
iti, mololitamohe hadua hai hadua, rauli: 
"Ta mpuumi nabi au radandi hangkoya, 
au rauli ina mai i dunia!" 

15 Mewali, ara tunggaianda mopari-pari 
la mewali datunda. Kanaisana Yesu 
tunggaianda, Ia padumi hangko inditi lao 
i tongku-tongkuna mampasadudua. 

19 Kalumbami, mendaulumohe 
topeguruNa lao i rano mampegia 
kahawena Yesu. 

17 Yesu rapegia duuna makaindi, 
agayana bara mani hawe. Mewali, 
moduangamohe lao monontohi boea 
Kapernaum. 

18Tanganda moduanga, hawemi 
himburu kebuu, alana mahile balumba i 
rano. 

19 Karoonda mobohe lima ba ini kilo 
hangko i wiwi rano, moitamohe Yesu 
molumao i wongko owai mai modupahe. 
Langa mpuumohe. 

20 Nauli Yesu: "Ineekau langa! Ikoto 
dide." 

21 Karahadina wotuna, matanamohe 
motarima Yesu i duanganda. Pesawina 
Yesu i lalu duanga, hampalai pea 
hawemohe i wiwi rano au ratunggai. 

22 Kahalona, bosa tauna i tanda 
orupena rano mohaoki Yesu, rauli: 
"Tumbami? Bara moduanga hihimbela 
hai topeguruNa inona. Agayana bara ara 
duanga ntanina inde, batena pea duanga 
au rapesawii topeguruNa." 

23 Roo indo, hawemohe tauna hangko 
i kota Tiberias i lalu duanganda, hai 
mesorehe hungku i paandeanda tauna 
bosa hangkoya au maandehe roti au 
nawati Pue Yesu. 

24 Karaisana tauna bosa kadanapi 
ara Yesu inditi hai topeguruNa bara 
wopohe ara, moduangamohe lao i boea 
Kapernaum mohaoki Ia. 

25 Kahawenda tauna bosa i tanda 
orupena rano mampohidupaa Yesu, 
rapekune: "Guru! ImpiraKo hawe inde?" 

26 Mehana Yesu: "Tou mpuu lolitaNgku 
ide: Kuisa tunggaiami mohaokiNa. 

Bara pae niisa lempona tanda kuasa au 
Kubabehi? NihaokiNa lawi mabuhumokau 
Kupaande. 

27 Ineekau mobago mohaoki paande au 
hampalai kaopena hai au polo mawai. 
Mobagomokau mohaoki paande au bara 
peisa mawai hai au mowei katuwo maroa 
au bara mokahopoa. Iko Ana Manusia au 

mowei paande iti, lawi Ikomi au Napilei 
Pue Ala hai au Napokatana." 

28 Mekunehe tauna bosa: "Apa au 
hangangaa kipobago bona pobagongki 
moula peundeana Pue Ala?" 

29 Nauli Yesu: "Idemi bago au naunde 
Pue Ala: mepoinalaikau Iriko au Natudu 
mai.” 

30 Rauli mbuli tauna bosa: "Ane nodo, 
tanda apa au Nupopaitaangkai, bona 
kipoinalai kahangko i Pue Alana mpuuKo? 
Apa au ina Nubabehi? 

31 Wei wongkamia paande, nodo au 
raande toiyorunta hangkoya. Tanganda 
i pada wungi, maandehe paande au 
rahanga manna, nodo au teuki i lalu 
Sura Malelaha: 'Pue Ala moweihe paande 
hangko i suruga." 

32 Nauli Yesu: "Tou mpuu lolitaNgku 
ide: bara nabi Musa au mowei paande 
hangko i suruga. UmaNgku au moweikau 
paande au tou-tou hangko i suruga. 

33 Paande au naweikau Pue Ala, 
lempona, hadua au mendaulu mai 
hangko i suruga hai au mowei katuwo i 
manusia." 

34 Rauliangaa tauna bosa: "Ane nodo, 
wei wongkamia paande iti alo-alona!" 

35 Nauli Yesu: "Ikomi ide paande au 
mowei katuwo. Hema au mai Iriko 
hai mepoinalai, barapohe marimi 
hai barapohe mangkadou duuna 
kamahae-haea. 

36 Agayana, nodo au Kuuli inona, 
kehapiriNa niita, bara maniNa nipoinalai. 

37 Qpe-ope tauna au naweimoNa 
UmaNgku, batena mai Iriko. Hai 
hema-hema au mai Iriko, batena Kudoko 
hai bara Kusapuaka. 

38 Lawi kamaiNgku hangko i suruga, 
baraNa mobabehi peundeaKu 
haduduaNgku. MaiNa mobabehi 
peundeana Pue Ala au motuduNa. 

39 1demi peundeaNa: bona hangko i 
ope-ope tauna au NaweiNa, inee ara 
hadua au matanta: batena Kupopearohe 
ope-ope hangko i kapate i alo pobotusi 
kahopoa dunia. 

401demi peundeana UmaNgku: bona 
ope-ope tauna au moitaNa hai au 
mepoinalai Iriko AnaNa, ina molambihe 
katuwo maroa au bara mokahopoa, hai 
ina Kupopearohe i alo pobotusi kahopoa 
dunia." 

41 Hangko inditi, mohume-humemohe 
to Yahudi, lawi nauli Yesu kalanami 

paande au mendaulu mai hangko i 
suruga. 

42 Mololitamohe, rauli hadua hai hadua: 
"Bara pae Yesu iti, anana Yusupu? Taisa 
mpuu inaNa hai umaNa. Moapari hai 
Nauli kalana hangko i suruga?" 

43Yesu mouliangaahe: "Ineekau 
mohume-hume. 

44 Bara ara hadua au peisa mai Iriko, 
ane bara naanti UmaNgku au motuduNa. 
Hai hema pea au mai Iriko ina Kupopearo 
hangko i kapate i alo pobotusi kahopoa 
dunia. 

451 lalu sura nabi-nabi hangkoya teuki 
node: 'Pue Ala ina mopaguru ope-ope 
topeulaNa.' “Mewali, ope-ope tauna 
au mohadi hai motarima paturona 
UmaNgku, batena maihe Iriko. 

46 Ineeri nipehangu arahe au moita 
UmaNgku. Batena pea Iko au moita, lawi 
Iko hangko i Pue Ala. 

47 Tou lolitaNgku ide: hema au 
mepoinalai Iriko, molambihe katuwo 
maroa au bara mokahopoa. 

48 Ikomi paande au mowei katuwo. 

43 Ppaande au rahanga manna au raande 
toiyorumi hangkoya i pada wungi bara 
mowei katuwo, lawi matemohe ope-ope. 

30 Agayana bara nodo paande au 
mendaulu mai hangko i suruga. Hema 
pea au maande paande ide, barahe 
mate. 

31 Ikomi ide paande au mendaulu mai 
hangko i suruga, paande ngkatuwo! 
Tauna au maande paande ide molambihe 
katuwo au bara mokahopoa. Paande 
ngkatuwo ide, lempona wataNgku au 
Kukira bona manusia molambi katuwo." 

52 Karahadina to Yahudi lolitana Yesu 
iti, mombehanaimohe hadua hai hadua, 
rauli: "Noumba hai peisa mokira wataNa 
irikita bona taande?" 

>3 Ido hai Nauliangaahe: "Tou mpuu 
lolitaNgku ide: ane bara niande 
wataNgku, Iko Ana Manusia, hai bara 
nienu waheNgku, barakau ina molambi 
katuwo duuna kamahae-haea. 

>4 Tauna au maande wataNgku hai 
moenu waheNgku, molambihe katuwo 
maroa au bara mokahopoa, hai 
Kupopearohe hangko i kapate i alo 
pobotusi kahopoa dunia, 

>> Jawi wataNgku tou-tou mpuu paande, 
hai waheNgku tou-tou mpuu paenu. 

39 Tauna au maande wataNgku hai 
moenu waheNgku, mohintuwu liliuhe 
hihimbela hai Iko, hai Iko hai ihira. 

37 UmaNgku au motuduNa, Iami 
pongkana katuwo, hai Iko tuwo hangko 
Iria. Nodo wori tauna au maande 
wataNgku, molambihe katuwo hangko 
Iriko. 

>8 Iti mpuumi paande au mendaulu 
hangko i suruga. Paande iti bara nodo 
manna au raande toiyorumi hangkoya. 
Naurihe maande manna iti, batenda 
mate. Agayana tauna au maande paande 
ide, ina tuwohe duuna kamahae-haea." 

>? Yesu mopahawe ope-ope iti i tempona 
mepaturo i sou penombaa i Kapernaum. 

60 Karahadina topeulaNa lolitaNa, 
bosahe au manguli: "Ae! Mapari mpuu 
paturo iti. Hema pae au peisa moisa 
lempona?" 

61 Agayana naisa Yesu pohume- 
humenda topeulaNa. Ido hai 
Nauliangaahe: "Ba nipohumpuinao 
mohadi paturoNgku inona? 

62 Ane nodori, noumba ane niitaNa, 
Iko Ana Manusia, mengkaore lao i 
paidaaNgku nguru-nguruna? 

63 Inaonami Pue Ala au mowei katuwo. 
Kamaroho manusia bara mobundu. 
LolitaNgku au Kupahaweakau mesuwu 
hangko i Inaona Pue Ala hai mowei 
katuwo. 

64 Agayana nauri nodo, ara mpuu 
hantanga hangko i olomi au bara 
mepoinalai.” Nauli Yesu nodo lawi 
Naisa mpuumi hangko i nguru-nguruna 
kahemanda au bara ina mepoinalai 
Iria, hai Naisa wori kahemana au ina 
mampobalu wataNa i iwaliNa. 

65 Nauli mbuli Yesu: "Ido hai Kuuli 
inona, bara ara hadua au peisa mai Iriko 
ane bara nanini UmaNgku Iriko." 

66 Mepongka i tempo iti, bosa topeulaNa 
mopalehi. Barapi raunde meula Iria. 

67 Mewali, Yesu mekune mbulimi i 
topeguruNa au hampulo hai rodua, 
Nauli: "Ba ina nipalehi woriNa?" 

68 Nauli Simo Peturu: "Ane kipalehiKo 
Pue, i hemamongkai lao? Oyo pea au 
mohowara lolita au mowei katuwo maroa 
duuna kamahae-haea. 

69Ikami, kipoinalaimi hai kiisa kaOyona 
Suro au malelaha hangko i Pue Ala." 

70 Nauli Yesu: "Iko mpuumi au 
mopileikau au hampulo hai rodua ide. 
Nauri nodo, ara hadua hangko irikamu 
au ara tokadake i laluna." 

71 Au natunggai Yesu iami Yudasi anana 
Simo Iskariot. Lawi nauri Yudasi mewali 
hadua hangko i hampulo hai rodua 
topeguruNa, iami au ina mampobalu 
Yesu i iwaliNa. 

7 1 Roo indo, Yesu lao i humalele tampo 

Galilea. Barapi Naunde lao i tampo 
Yudea, lawi arahe tadulakonda to Yahudi 
inditi au mampeinao mopapate. 

21 tempo iti, ina hawe alo mahilenda to 
Yahudi au rauli Posusa Pobambaru. 

31do hai rauli halaluna Yesu Iria: 
"Ineeko inde liliu! Laomoko i Yudea, 
bona topeulaMu moita tanda kuasa au 
Nubabehi. 

4 BaraKo ina mewali tauna mahile 
ane inde liliuKo. Ane mobabehiKo 
tanda kuasa, hangangaa Nupopaitaahe 
ope-ope tauna i dunia!" 

> Nodomi lolitanda halaluna Yesu, lawi 
bara worihe mepoinalai Iria. 

6 Yesu mouliangaahe: "Bara mani hawe 
tempona Kupatongawaahe wataNgku. 
Ane ikamu, bara moapa ba impirakau lao 
i Yerusale, 

7 lawi bara ara tauna au mokahihikau. 
Iko, rakahihiNa tauna au kadake i dunia 
ide, lawi Kupakanotoahe kakadakena 
babehianda. 

8 Moiyorumokau lao i posusaa iti. Iko, 
bara maniNa lao, lawi bara mani hawe 
tempoKu." 

9 Nodomi lolitana Yesu i halaluNa, hai 
maida liliu mani i Galilea. 

10 Lao mpuumohe halaluna Yesu i 
Yerusale bona moula Posusa Pobambaru. 
Kalaonda iti, meula ngkandii Yesu 
haduduaNa, bona dati raisa tauna bosa. 

111 posusaa iti, tadulakonda to Yahudi 
mohaoki liliu Yesu, rauli: "Tumbami la?" 

12 Hai tauna bosa wori, 
mombekakanenimohe. Arahe au 
manguli: "Tauna au maroa mpuu la." 
Hantanga wori manguli: "Bara! la 
mopakanawo pea tauna bosa!" 

13 Agayana bara hadua au bai mololita 
i katongawana, lawi mampokalangahe 
tadulakonda to Yahudi. 

141 tanga mposusa iti, Yesu mesua i 
lalu Souna Pue Ala, hai Napepongkami 
mepaturo. 

15Tingkarahe to Yahudi mohadi 
paturoNa, rauli: "Noumba pane Naisa 
ope-ope au teuki i lalu Sura Malelaha, 
lawi Ia bara toposikola?" 

16 Nauliangaahe Yesu: "Au 
Kupaturoakau, paturo hangko i 
Pue Ala au motuduNa, bara paturoNgku 
haduduaNgku. 

17 Hema au mampeinao mobabehi 
peundeana Pue Ala ina raisa kahangko 
ijumbana paturoNgku ide, ba hangko 
i Pue Ala mpuuri ba lolitaNgku pea 
haduduaNgku. 

18 Ane keKupahawe paturoNgku 
haduduaNgku, manoto mampopetoya 
peaNa. Agayana ane Kupeinao mobila 
Pue Ala au motuduNa, lempona, tauna 
au manotoNa, baraNa mepodongkoa. 

19 Nabi Musa hangkoya moweikau 
Aturana Pue Ala. Agayana barakau ara 
hadua au mampeulai Atura iti. Moapa hai 
nipeinao mopapateNa?" 

20 Rauli tauna bosa: "MagilaKo! Hema 
pae au mampeinao mopapateKo?" 

21 Nauli Yesu: "Tingkaramokau, lawi 
mopakaohaNa tauna i alo penombaa. 

22 Ngayana ikamu wori mobago i alo 
penombaa ane mobabehikau ada petile. 
Nabi Musa hangkoya motudukau motile 
anami. (Agayana katouana ada petile iti 
hangko i toiyorunta au moiyoru hangko i 
Musa, bara hangko i Musa haduduana.) 
Ane ara anami au hangangoaa ratile i alo 
penombaa, batena mpuu nitile. 

23 Mewali, ane metilekau i alo penombaa 
datikau moliungi Aturana Musa, moapari 
hai nikarumpuiNa ane mopakaohaNa 
tauna i alo penombaa bona humalele 
watana maroa? 

24 Tneekau mosalai rangami moula 
pea apa au niita, agayana hangangaa 
nibotusi i kanoto-notoana." 

25 Karahadina ampu boea Yerusale 
lolitana Yesu iti, wulimohe. Arahe au 
manguli: "Ba tauna itimi au rahaoki 
tadulakonta bona rapapate? 

29 Moleri olouto mepaturo hai bara 
ara kalangaNa, hai bara ara au 
mokambaroa. Ba tadulakonta moisa 
kalana Datu Topehompo? 

27 Agayana bara hintoto kalana Datu 
Topehompo, lawi taisa kahangko 

jumbaNa mai. Ane hawe mpuu Datu 
Topehompo au radandi hangkoya, bara 
ara au ina moisa kahangko iumbaNa 
mai." 

28 Mewali, tangana Yesu mepaturo i lalu 
Souna Pue Ala, mololitami masisimbuku, 
Nauli: "Niuli niisato kahemaNgku hai 
kahangko iumbaKu. BaraNa mai moula 
peundeaKu haduduaNgku. MaiNa moula 
peundeana Pue Ala au motuduNa. lami 
au hintoto rapoinalai. Agayana ikamu, la 
bara niisa. 

291Iko, Kuisa lawi hangko Iria 
kamaiNgku, hai Ia au motuduNa." 

301 tempo iti, arahe au mampetandaka 
mohaka, agayana bara ara au toa 
tayenda Iria, lawi bara mani hawe 
tempoNa. 

31 Agayana arahe bosa tauna i olonda au 
mepoinalai Iria, rauli: "Datu Topehompo 
mpuu, lawi ngkayami tanda kuasa au 
Nababehi." 

3? Arahe to Parisi au mohadi 
pombekakaneninda tauna bosa 
mololita kana i Yesu. Ido hai to Parisi 
hai kapala-kapala tadulako menomba 
motudumohe bahangkia topokampai 
Souna Pue Ala lao mohaka. 

33T tempo iti, Yesu mopaturo tauna 
bosa, Nauliangaahe: "BarapoNa mahae 
hihimbela hai ikxamu, ina mesuleNa lao 
Iria au motuduNa. 

34 Ina nihaokiNa, agayana barapoNa 
nilambi. Hai i kalaoaNgku barakau peisa 
lao." 

35 Wulimohe to Yahudi mohadi lolitaNa, 
hai mombekune-kunemohe, rauli: 
"Iumba ina lao pane Nauli barapi 
talambi? Ba lao i tampo ntanina 
maida hihimbela hai to Yahudi au 
mampogaloahe to Yunani bona 
mopaguruhe to Yunani inditi? 

39 Hai apa lempona lolitaNa au manguli, 
ina tahaoki agayana bara talambi, hai 
barake peisa lao i kalaoaNa?" 

37 Alo kahopoana posusa iti iami alo 
au meliu karapomahilena. I alo iti, 
meangkami Yesu lao i lalu Souna Pue 
Ala, hai mololita masisimbuku: "Hema 
au mangkadou, maimokau maenu Iriko! 

38 Mepoinalaimokau Iriko bona 
tepabukei irikamu apa au teuki i lalu 
Sura Malelaha au manguli: hangko i 
lalunda, moilimi owai ngkatuwo." 

39 Au natunggai lolitana Yesu iami 
Inao Malelaha, au ina mendaulu i tauna 

au mepoinalai Iria. I tempona Yesu 
mololita nodo, Inao Malelaha bara mani 
mendaulu i topeulaNa, lawi Yesu bara 
mani rapomahile. 

40 Bosa tauna mohadi lolitana Yesu, hai 
arahe hantanga au manguli: "Ia mpuumi 
nabi au nadandi Pue Ala hangkoya." 

41 Hantanga worihe manguli: "Ia idemi 
Datu Topehompo!" Agayana ara worihe 
au manguli: "Ae! lami to Galilea! Bara 
hintoto Datu Topehompo mesupa hangko 
i Galilea. 

42 Lawi i lalu Sura Malelaha teuki: 
Datu Topehompo iami pemuleana Datu 
Daudi au hangko i boea Beteleme, boea 
pesupaana Daudi." 

431do hai mombehanaimohe tauna 
bosa: hantangahe mepoinalai i Yesu, 
hantangahe bara. 

44 Arahe au mampeinao mohaka, 
agayana bara ara au toa tayenda Iria. 

45 Topokampai Souna Pue Ala au ratudu 
mohaka Yesu mesulemohe lao i to Parisi 
hai kapala-kapala tadulako menomba. 
Barahe mewali mohaka la. Mekunehe 


bara nihaka hai nianti mai?" 

46 Rahanai: "Lawi bara mani ara kihadi 
tauna mololita au nodo Ia!" 

47 Mehanahe to Parisi iti: "Ba Naakalangi 
worimokau? 

48 Peita pae, bara ara hadua tadulako 
ba to Parisi au mepoinalai i Yesu. 

49 Batena pea tauna bosa au mepoinalai 
Iria, lawi barahe moisa Aturana Musa. 
Hararamohe!" 

50 Roo indo, mololita worimi hadua to 
Parisi au rahanga Nikodemus. Nikodemus 
iti, hambelami mampombelambia Yesu. 
Nauli Nikodemus i hangka rangana: 

s1 "Moula aturanta, barake peisa 
mohuku hadua tauna ane bara mani 
rahadi notona hai raparesa babehiana." 

32 Mehanahe rangana, rauli: "Nodoko 
to Galilea! Nuwile hai nuparesa i lalu 
Sura Malelaha. Bara ara nabi au mesupa 
hangko i Galilea." 

53 [Roo indo, mesulemohe hadua-hadua 
lao i sounda.[] 

1 Agayana Yesu laomi i Bulu Saitun. 

2 Kahalona madondo-dondo, lao 
mbulimi i Souna Pue Ala. Maimohe 
tauna bosa mohungkuki, hai Ia mohuda 
mopaguruhe. 

3 TangaNa Yesu mepaturo, guru agama 
hai to Parisi hawemohe moanti hadua 
towawine au ralambi tangana mebualosi, 
rapopeangka i olonda tauna bosa. 

“Rauliangaa Yesu: "Guru, towawine ide 
ralambi tonto tangana mebualosi! 

>I lalu Aturana Musa, ara parenta au 
manguli: towawine au mobabehi nodo 
hangangaa rawatui duuna mate. Mewali 
Oyo, noumba pobotusiMu?" 

5Tunggaiana pampekunenda iti, 
mohaoki kanawoana lolitana Yesu bona 
rasalai. Agayana Yesu, bara mehana. 
Motumpa pea hai mouki i tampo hai 
karaweNa. 

7 Mekune liliuhe Iria, ido hai mengoami 
Yesu, Nauliangaahe: "Hema irikamu au 
bara madosa, iami au iyoru mowatui 
towawine iti!" 

8 Roo indo, motumpa mbulimi, hai 
mouki liliu i tampo hai karaweNa. 

9 Karahadina tadulako to Yahudi 
lolitana Yesu iti, padu ngkandiimohe 
hadua-hadua, mepongka hangko i tosae 
duuna hawe i au mangura. Kahopoana, 
padumohe ope-ope, Yesu pearai au ara 
inditi hai towawine iti. 

10 Roo indo, Yesu mengoami hai 
mouliangaa towawine iti: "Tlumbamohe 
tauna au mosalaiko inona? Bara pae ara 
au mampeinao mani mohukuko?" 

11 Nahanai towawine iti: "Barapohe 
ara, Pue." Nauli Yesu: "Iko wori, barako 
Kuhuku. Mewali, mesulemoko, hai 
ineemoko mobabehi dosa."] 

12 Roo indo, mololita mbulimi Yesu i to 
Yahudi, Nauli: "Iko idemi pewangka au 
mopamabaa laluna manusia i humalele 
dunia. Tauna au moulaNa, barahe 
molumao i lalu kakaindiana. Batena 
molambihe kamabaa au mopaara 
katuwo." 

13 Rauli to Parisi: "Bara tou lolitaMu, lawi 
Nupakanoto pea wataMu haduduaMu." 

14 Nauli Yesu: "Nauri mololitaNa kana 
i wataNgku haduduaNgku, batena tou 
lolitaNgku, lawi Kuisa kahangko iumbaKu 
mai hai Kuisa iumba kalaoaNgku. 
Agayana ikamu, bara niisa. 

15Ikamu mebotusi moula pea pekiri 
manusia. Iko, baraNa mampohuda- 
hudaa kara-karanda ba hema pea. 

16 Ane rapana, mampohuda-hudaaNa 
kara-karanda tauna, pobotusiNgku 
batena manoto, lawi bara haduduaNgku. 

UmaNgku au motuduNa, lami au 
mamporangaiNa. 

171 lalu Sura Aturami ara teuki node: 
'Ane ara rodua sabi au himbela lolitanda, 
posabinda iti peisa rapoinalai.' 

18 Ara rodua sabiNgku: Iko 
haduduaNgku, hai karoduana UmaNgku 
au motuduNa." 

19 Rapekune to Parisi: "Tumba UmaMu?" 
Mehana Yesu: "BaraNa niisa, ido hai bara 
wori niisa UmaNgku. Ane rapana niisa 
mpuuNa, keniisa wori UmaNgku." 

20 Ope-ope iti napahawe Yesu tangana 
mepaturo i lalu Souna Pue Ala hungku 
i peti pambolia doi popenomba. Bara 
mani mpuu rahaka, lawi bara mani hawe 
tempoNa. 

21 Nauli mbuli Yesu i tadulakonda to 
Yahudi: "Ina paduNa, hai ina nihaokiNa, 
agayana ina matekau lawi madosa liliu 
manikau. I kalaoaNgku barakau peisa 
lao." 

22 Karahadina tadulakonda to Yahudi 
lolitaNa, mololitamohe hadua hai hadua, 
rauli: "Apa lempona lolitaNa inona? Ba 
mampeinaori menoo, pane Nauli barake 
peisa lao i kalaoaNa." 

23 Nauliangaahe Yesu: "Ikamu hangko i 
woi, Iko hangko i wongko. Ikamu hangko 
i dunia ide, Iko baraNa hangko i dunia 
ide. 

241do hai Kuuliangaakau, ina matekau 
lawi madosa liliu manikau. Ane bara 
nipoinalai lolitaNgku au mopakanoto 
kahemaNgku, batena mpuukau mate 
lawi madosa liliu manikau." 

25 Rapekune: "Katou-touana, hema 
mpuuKo?" Mehana Yesu: "Roomokau 
Kuuliangaa hangko i nguru-nguruna! 

26 Ngkaya mani au ina Kuuli mosalaikau. 
Agayana Ia au motuduNa, hintoto mpuu 
rapoinalai, hai apa au Kuhadi hangko 
Iria, itimi au Kupahawe irikamu i dunia." 

27 Au natunggai Yesu iami UmaNa, 
agayana bara raisa lempona. 

28 Ido hai Nauliangaa mbulihe: "Ane 
nipaiwongkoNa, Iko Ana Manusia, 
hangko niisari kahemaNgku. Bara 
ara hampaka au Kubabehi moula 
peundeaKu. Batena pea Kuuli apa au 
NapaturoaNa UmaNgku. 

291ami au motuduNa hai au 
mamporangai liliuNa. BaraNa 
Napogiangaa haduduaNgku, lawi 

Kubabehi liliu apa au mopakatana 
laluNa." 

30Tangana Yesu mopahawe ope-ope 
iti, bosa to Yahudi mepoinalai Iria. 
Mewali, Nauliangaahe: "Ane nipeulai liliu 
paturoNgku, ikamu ina mewali mpuu 
topeulaNgku, 

31(8:30) 

32 hai ane topeulaNgkumokau, ina 
niisa mpuu paturo au tou, alana 
tekabahakau." 

33 Mehanahe, rauli: "Ikami ide, 
pemuleana Burahima! Barangkai 
hambela rapohawi. Moapari hai Nuuli ina 
tekabahangkai?" 

34 Nauli Yesu: "Tou mpuu lolitaNgku 
ide: ope-ope tauna au mobabehi dosa, 
napohawihe dosa. 

35 Ane hawi, bara manoto kamaidana 
liliu i souna ampuna. Agayana ane anana 
ampuna, manoto kamaidana liliu i souna 
umana. 

36 Mewali, ane Iko mokabahakau 
hangko i dosami, tekabaha mpuumokau, 
lawi Iko AnanaNa Pue Ala. 

37 Kuisa kaikamuna pemuleana 
Burahima. Agayana arakau au 


YOHANES 8. 38-44 55 


mampeinao mopapateNa, lawi bara 
nipailalu lolitaNgku. 

38 Apa au kuita i lindona UmaNgku, 
itimi au Kuuliangaakau. Agayana ikamu 
mobabehi apa au napaturoakau umami." 

39Rauli to Yahudi: "Umangki iami 
Burahima!" Nauli Yesu: "Ane tou-tou 
ananakau Burahima, moapa hai bara 
nipeulai babehiana? 

40 Kupahaweakau paturo au tou au 
Kutarima hangko i Pue Ala, agayana 
nipeinao pea mopapateNa! Ane 
Burahima, bara nodo babehiana. 

41 Babehiami iti batena moula 
babehiana umami!" Rahanai to Yahudi: 
"Agayana ikami, barangkai ana i tampo! 
Umangki hadua pea, Iami Pue Ala." 

42 Nauli Yesu: "Ane tou-tou mpuu Pue 
Ala Umami, kenipokaahiNa, lawi Iko 
hangko i Pue AlaNa mai, hai Ikomi au 
Naposuro. BaraNa mai moula peundeaKu 
haduduaNgku. MaiNa moula peundeana 
Pue Ala, lawi Ia au motuduNa. 

43 Bara mpuu niisa lempona lolitaNgku, 
lawi bara nibuku mampehadingi 
paturoNgku. 

44 Umami iami Datu Tokadake! Hai 
nipeinao moula liliu peundeana umami 

iti. Hangko i nguru-nguruna iami 
topepapate. Paturona bara nodo paturo 
au tou, lawi bara ara au tou iria. Ane 
modongko, moula pea poantina, lawi ia 
topodongko mpuu, hai ope-ope tauna au 
modongko mampeulai peundena. 

4> Mewali, ido hai baraNa nipoinalai, 
lawi Kuuli apa au tou. 

46 Hemakau au peisa motudungia 
kaarana dosaNgku? Ane Kuuli apa au 
tou, moapari hai baraNa nipoinalai? 

47 Taunana Pue Ala mounde 
mampehadingi lolitana Pue Ala. 
Agayana ikamu, bara niunde mohadi 
lolitaNgku, lawi barakau hangko i Pue 
Ala." 

48 Rauli to Yahudi: "Tou mpuu au kiuli! 
HimbelaKo to Samaria au napesawii 
seta." 

49 Nauli Yesu: "BaraNa napesawii seta. 
Iko mobilaNa UmaNgku. Agayana ikamu, 
baraNa nibila. 

>0 BaraNa mampopetoya. Naunde Pue 
Ala bona rapomahileNa, hai Iami au 
mebotusi. 

>1 Tou mpuu lolitaNgku ide: hema au 
mampeulai lolitaNgku, barahe mate, 
tuwohe duuna kamahae-haea." 

52 Rauli to Yahudi: "Ide-ide kiisa mpuu 
kanapesawiiMu! Burahima, matemi. 
Nodo wori ope-ope nabi hangkoya, 
matemohe. Agayana Nuuliri hema au 
mampeulai lolitaMu barahe mate. 

53 Ba Nuuli meliu kamahilena tuwoMu 
hangko i toiyorunta Burahima au 
mahaemi mate? Ba meliu kamahilena 
tuwoMu hangko i ope-ope nabi au 
matehe? HemariKo pane Nuuli nodo?" 

34 Nauli Yesu: "Ane mengkaiwongkoNa, 
bara ara pobunduana. Agayana 
UmaNgku au mopaiwongkoNa. Nivuli 
kalana Pue Ala au nipenombai. 

>> Agayana katouana bara niisa Pue Ala. 
Ane Iko, Kuisa. Ane keKuuli bara Kuisa 
la, modongkoNa nodo ikamu. Agayana 
Kuisa mpuu, ido hai Kupeulai lolitaNa. 

56 Ane toiyorumi Burahima, matana 
laluna lawi naisa kaina naitaNgku i alo 
kahaweaNgku. la moitami kahaweNgku 
hai matana mpuu." 

57 Rauli to Yahudi: "TinuwuMu, bara 
mani handa lima pulona parena. Nuitami 
pae ido Burahima?" 

58 Nauli Yesu: "Tou mpuu lolitaNgku ide: 
hangko damani Burahima mesupa, Iko 
ara amimoNa!" 

59 Karahadina to Yahudi lolitaNa iti, 
motimamohe watu rapeinao mowatui 
duuna mate. Agayana Yesu padu 
ngkandii hangko i Souna Pue Ala hai 
barapi raita. 

1 Tangana Yesu molumao, moitami 
hadua tauna au bilo hangko i 
karapoanakana. 

2 TopeguruNa mekune Iria: "Guru, 
moapa hai bilo hangko i karapoanakana? 
Ba anti dosana haduduana, ba anti 
dosanda tosaena?" 

3 Mehanami Yesu, Nauli: "Bara dosana 
haduduana, hai bara wori dosanda 
tosaena. Ide mewali bona tongawa 
kuasana Pue Ala iria. 

4Tempona mani mabaa, hangangaa 
tapopolumao bagona Pue Ala au 
motuduNa. Lawi ina hawe tempo 
makaindi, hai ane makaindi, barapi ara 
tauna au peisa mobago. 

>TangaNgku mani i dunia, Ikomi 
ide pewangka au mopamabaa laluna 
manusia i humalele dunia." 

6Karoona Yesu mololita nodo, 
motinudumi i tampo. TinuduNa Nagalo 
hai tampo bona mewali reta, pane 
Napoporirohi matana tobilo iti. 

7 Roo indo, Nauliangaa: "Laomoko 
mewawalindo i Wuhu Siloam." ("Siloam" 
iti, lempona "Ratudu.") Lao mpuumi 
mewawalindo, hai i pesulena, meitami. 

8Hangko inditi, hintonggina hai 
tauna au biasa moita ia merapi-rapi, 
mombekune-kunehe, rauli: "Hemari 
olou? Bara pae ia tobilo au biasa mohuda 
merapi-rapi?" 

9 Ara au manguli: "Iami diti!" Ara 
hantanga wori au manguli: "Bara. 
Kahalengge-lenggeana pea." Agayana ia 
manguli: "Ikomi dide!" 

10 Mewali, rapekune: "Noumba pane 
peisako meita?" 

11 Nauliangaahe: "Tauna au rahanga 
Yesu mobabehi reta, Napoporirohi 
matangku, pane Nauliangaana: 'Laoko 
mewawalindo i Wuhu Siloam.' Lao 
mpuumona mewawalindo, hangko inditi 
meitamona!" 

12 Rapekune: "Iumbami tauna iti?" 
Nauliangaahe: "Bara kuisa." 

13 Ope-ope iti mewali i alo Satu, alo 
penombaanda to Yahudi. I tempo iti, 
Yesu mogalo walenguNa hai tampo, hai 
mopakaoha tobilo iti. Mewali, tobilo au 
meita iti raanti lao i to Parisi. 

14 (9:13) 

15 To Parisi mekune wori iria, rauli: 
"Noumba hai pane peisako meita?" 
Nauliangaahe: "Ia morirohi matangku 
hai reta, hai mewawalindona, pane 
meitana." 

16 Bahangkiahe to Parisi manguli: 
"Ane nodo, tauna iti bara hangko 
i Pue Ala, lawi bara mampeulai 
palianta i alo penombaa." Agayana au 
hantanga manguli: "Ane tomadosa, 
hangko iumbari kuasaNa mobabehi 
ngkaya tanda kuasa au nodo?" Ido hai 
mombehanaimohe hadua hai hadua. 

17 Hangko inditi, mekune mbulimohe 
to Parisi i tobilo iti, rauli: "Ane oyo, apa 
au nuuli, lawi la mopakaoha matamu." 
Nauli tobilo iti: "Manoto Ia hadua nabi." 

18 Agayana tadulakonda to Yahudi 
barahe mampoinalai kaiana mpuumi 
tauna au bilo hangkoya hai unga pea 
meita. Ido hai rakakio inana hai umana 
bona mampohidupaahe, 

19 hai rapekune: "Ba tou mpuu tauna 
ide anami? Ba iami au bilo hangko i 
karapoanakana? Noumbari hai pane 
peisa meita?" 

20 Rauli inana hai umana: "Au kiisa, 
ide mpuumi anangki au bilo hangko i 
karapoanakana. 

21 Agayana noumba rarana pane peisa 
meita, bara wokamia kiisa. Hai hema 
au mopakaoha, bara wori kiisa. Ia 
mahilemi. Nipekune rai iria. la peisa 
mohanai pampekunemi." 

22 1nana hai umana manguli nodo, lawi 
langahe i tadulakonda to Yahudi. Lawi 
arami kabotuana hawanda tadulako iti 
au node: hema-hema au mouli kaYesuna 
Datu Topehompo, barapohe rapaliu 
mesua i sou penombaa. 

231domi pongkana pane tosaena 
manguli: "Ia mahilemi. Nipekune pearai 
iria." 

24 Roo indo, rakakio mbuli tauna au bilo 
iti, hai rauliangaa: "Nuuli mpuu apa au 
tou i lindona Pue Ala! Kiisa Yesu iti iami 
tauna au madosa." 

2> Nauliangaahe: "Iko, bara kuisa ba 
tomadosa ba bara. Au kuisa pea, bilona 
hangkoya, agayana ide-ide meitamona." 

26 Hangko inditi, rapekune mbuli: 

"Apa au Nababehiako? Noumba raraNa 
mopakaohako?" 

27 Nahanaihe: "Roomokau kutuntua 
inona, bara pae nihadi? Moapari pane 
mekune liliukau iriko? Ba nipeinao wori 
mewali topeguruNa?" 

28 Hangko inditi, ratatarahumi hai 
rauliangaa: "Oyo topeguruNa tauna iti! 
Ikami topeguruna nabi Musa! 

29 Manoto kiisa Pue Ala mopahawe 
lolitaNa i Musa hangkoya. Agayana Yesu 
iti, bara kiisa kahangko iumbaNa mai." 

30 Mehana tobilo iti: "Mepawuli 
mpuukau! Niuli bara niisa kahangko 
jumbaNa, moleri Napakaoha matangku! 

31Taisa Pue Ala bara mohanai 
pamperapina tauna au madosa, agayana 
la mampehadingi pamperapina tauna 
au mengkoru Iria hai au mampeulai 
hawaNa. 

3? Hangko i pewaliana dunia, bara mani 
hambela tahadi tuntukana tauna au 
bilo hangko i karapoanakana au peisa 
rapakaoha. 

33 Ane Yesu bara hangko i Pue Ala, 
manoto bara peisa mobabehi apa-apa." 

34 Rahanai tadulakonda to Yahudi 
iti: "Oyomi buke dosa hangko i 
karapoanakamu. Moapari pane baiko 
mopaturongkai?" Mepongka inditi, ia 

rapopeloho hangko i sou penombaa hai 
barapi rapaliu mesua. 

35 Nahadi Yesu karapopelohona 
hangko i sou penombaa. Ido hai laomi 
Napombelambia, Nauliangaa: "Ba 
mepoinalaiko i Ana Manusia?" 

36 Nauli tauna iti: "Nuuliangaana 
kahemana, bona mepoinalaina Iria." 

37 Nauli Yesu: "Nuitami! lami au 
tangaNa mololita irio." 

38 Nauli tauna iti: "KupoinalaiKo, Pue!" 
hai molingkudumi menomba Iria. 

39 Nauli Yesu: "KamaiNgku i dunia ide, 
maiNa mobotusi kara-karanda tauna, 
bona tauna au bilo peisa meita, hai 
tauna au meita ina mewali bilo." 

40 Arahe bahangkia to Parisi inditi au 
mohadi lolitana Yesu, rauliangaa: "Ba 
Nuuli bilo woringkai?" 

41 Nauli Yesu: "Ane kebilokau, kebara 
ina niisa apa au tou, hai barakau 
madosa. Agayana, lawi niuli meita 
mpuukau, batena madosakau." 

1 O 1 Nauli Yesu: "Tou mpuu lolitaNgku 

ide: ane ara hadua tauna au 
mengkahe i wala bona mesua i lalu 
gimpu hai bara moliu i babaka, tauna iti 
jami topanangka hai tokadake. 

2 Ane toporewu, ia mesua moliu i 
babaka. 

3Topokampai gimpu mobungkahia 
babaka, hai dimbana moisa 
mampekatandai wotuna. Toporewu 
iti mokakio hanganda hambaa-hambaa 
hai moantihe lao i raoa. 

4Kanaantinda ope-ope dimbana lao 
i raoa, moiyorumi hangko irihira, 
hai dimbana meula iria, lawi raisa 
mampekatandai wotuna. 

> Barahe moula tauna ntanina. Ane 
ara tauna au bara toporewunda au 
mokakiohe, rapelohoa, lawi barahe 
moisa wotuna." 

6Yesu mopahawe lolita iti i to Parisi, 
agayana barahe moisa lempoNa. 

7īdo hai Nauli mbulimi: "Tou mpuu 
lolitaNgku ide: Ikomi ide peisa rapandiri 
nodo babaka au rapoliungi dimba mesua 
i lalu gimpu. 

8 Ope-ope tauna au moiyoru hangko 
Iriko au mouli kaihirana toporewo au 
maroa, topanangka hai tokadakehe. 
Agayana dimbaKu, barahe meula i 
pekakionda. 

9Ikomi ide babaka. Hema au mesua 
moliu Iriko, molambihe katuwo maroa. 

Ihira peisa rapandiri nodo dimba au 
mesua i lalu gimpu hai mesuwu lao i 
raoa molambi hehi au marudu. 

10 Ane tauna ntanina au mouli 
kaihirana Datu Topehompo, ihira peisa 
rapandiri nodo topanangka. Tunggaiana 
topanangka, mampeinao manangka, 
mepapate hai mepakarugi. Agayana 
kamaiNgku ide bona manusia molambi 
katuwo au rumihi kamaroana. 

11Ikomi ide toporewu au maroa. 
TuwoNgku Kuwei bona dimbaKu tuwohe. 

1? Ane ara hadua tauna au rasaro pea, 
bara maroa pamporewuna, lawi bara 
ia ampu dimba. Ane moita serigala 
mai, melangka mopalehi dimba iti. 
Mewali dimba iti nahaka serigala, alanda 
mahawu. 

13 Tauna au rasaro iti melangka, lawi ia 
mobago bona molambi pea sarona. Bara 
mampekiri dimba iti. 

14Ikomi ide toporewu au maroa. 

Nodo UmaNgku moisaNa hai Iko moisa 
UmaNgku, nodo wori Iko moisa dimbaKu, 
hai dimbaKu moisaNa. TuwoNgku Kuwei 
bona dimbaKu tuwohe. 

15 (10:14) 

16 Ara mani dimbaKu au ntanina, 
agayana barahe ara i lalu gimpu ide. 
Ihira wori, hangangaa Kuantihe mai. Ina 
moisa mpuuhe wotuNgku, hai ope-ope 
dimbaKu ina mewali peahe hantobu. 
Iko haduduaNgku au mamporewuhe 
oOpe-ope. 

17 UmaNgku mampokakayaNa, lawi 
Kuhuhu tuwoNgku bona tuwo huleNa. 

18 Bara ara hadua au mopapateNa 
ane bara peundeaKu. Kuunde 
mokira wataNgku moula peundeaKu 
haduduaNgku. Ara kuasaNgku mokira 
wataNgku bona rapapate, hai ara wori 
kuasaNgku tuwo hule. Itimi hawana 
UmaNgku au Kutarima hangko Iria." 

19 Karahadina to Yahudi pololitana Yesu, 
mombehanai mbulimohe. 

20Bosahe au manguli: "Napesawii 
wei seta hai magila! Barapi paraluu 
tapehadingi lolitaNa." 

21 Agayana ara wori au manguli: "Bara! 
Tauna au napesuangi seta bara mololita 
nodo. Ara pae seta au mopakaoha tauna 
au bilo?" 

221 tempo iti i Yerusale, tauna 
mopaarahe susa mokatuinao Alo 

Popamalelaha Souna Pue Ala hangkoya. 
I tempo iti, tempo makuli. 

23 Yesu molumaomi i Souna Pue Ala i 
tarampa au rahanga Tarampa Salomo. 

24 Tadulakonda to Yahudi motolelikimi 
Yesu, rauliangaa: "Moapa hai 
Nupogiangaa liliungkai wuli? 
Barangkai Nupakanotoa kahemaMu. 
Ane Datu Topehompo mpuuKo, 
Nupakanotoamongkai." 

25 Nauli Yesu: "Roomokau Kuuliangaa, 
agayana bara nipoinalai. Tanda kuasa au 
Kubabehi hai kuasana UmaNgku, itimi 
au mopakanoto kahemaNgku. 

26 Agayana bara liliu nipoinalai, lawi 
barakau dimbaKu. 

27 DimbaKu moisa wotuNgku. Kuisa 
mpuuhe, hai raulaNa. 

28 Kuweihe katuwo maroa au bara 
mokahopoa, hai manoto kadanda ina 
rahuku i naraka. Bara ara hadua au peisa 
mamperampaihe hangko Iriko. 

29 Meliu kuasaNa UmaNgku hangko 
| ope-opena, hai lami au moweiNa 
dimbaKu. Bara ara hadua au peisa 
mamperampaihe hangko i UmaNgku. 

30 Iko hai UmaNgku, hadua peaNgkai." 

31 Hangko inditi, to Yahudi motimamohe 
watu, rapeinao mowatui Yesu duuna 
mate. 

3? Nauliangaahe Yesu: "Niita mpuuNa 
mobabehi bago au maroa moula hawana 
UmaNgku. Hangko i ope-ope bagoNgku 
iti, umba au mewali pongkana pane 
nipeinao mopapateNa?" 

33 Rauli to Yahudi: "Barari anti bagoMu 
au maroa pane ina kipapateKo, agayana 
anti popakoiMuri Pue Ala! Manusia biasa 
peaKo, agayana Nuuliri Pue AlaKo!" 

34 Nauli Yesu: "I lalu Sura Aturami, 
teukimi lolitana Pue Ala i to Yahudi 
hangkoya au manguli node: 'pue alakau. 

35 Apa au teuki i lalu Sura Malelaha iti, 
bara ara katebaliana. Mewali, ane Sura 
Malelaha manguli 'pue alakau' i tauna au 
motarima Ngkorana Pue Ala hangkoya, 
pelumbunami Iko. 

36 Lawi Iko ide au napilei UmaNgku au 
motuduNa mai i dunia. Mewali, moapari 
hai niuli kaKupakoina Pue Ala ane Kuuli 
kaIkona AnaNa? 

37 Ane bara Kubabehi bago au hangko i 
UmaNgku, ineeNa nipoinalai. 

38 Agayana ane Kubabehi bago 
au hangko i UmaNgku, hangangaa 

nipoinalaiNa anti pobagoNgku iti. 
KehapiriNa bara nipoinalai, bagoNgku 
hangangaa nipoinalai. Ane nipoinalai 
pobagoNgku, ina niisa mpuu i lalumi: 
mohintuwuNa hai UmaNgku, hai 
UmaNgku mohintuwu hai Iko." 

39 Karahadina to Yahudi lolitana Yesu, 
rapetandaka mbulimi mohaka, agayana 
tekabaha pea hangko i tayenda. 

40 Hangko indo, meangka mbulimi 
Yesu lao i tanda orupena owai Yarade i 
periuana Yohane hangkoya, hai maida 
inditi. 

41 Bosa tauna laohe mampohidupaa. 
Rauli tauna iti: "Yohane bara mobabehi 
tanda kuasa. Agayana ope-ope au 
napahawe kana i Yesu mewali hahami." 

42 Ido hai bosa tauna inditi mepoinalai i 
Yesu. 

1 1 1 Hadua tobalilo au rahanga 

Lasaru maida i boea Betania 
hihimbela hai halaluna Maria hai Marta. 
(Maria itimi au ina mobumbuha lana 
wongi i bitina Yesu hai naumpahi hai 
weluana.) Hambela tempo, Lasaru 
mahai. 

2(11:1) 

3 Halaluna au rodua motudumohe tauna 
lao i Yesu mouliangaa: "Pue, rangaMu au 
Nupokaahi, tangana mahai." 

4 Kanahadina Yesu bambari iti, Nauli: 
"Hakina iti bara ina moanti mate. Iti 
mewali bona Pue Ala rapomahile, hai Iko 
AnaNa rapomahile." 

> Yesu mampokakaya Marta, Maria, hai 
Lasaru. 

6 Agayana kaNahadina kamahaina 
Lasaru, bara kasaliu lao, liliu pea i 
paidaana rongalo kamahaena. 

7 Liumi rongalo, hangko Nauliangaarihe 
topeguruNa: "Aginami mesulemoke lao i 
tampo Yudea." 

8 Rauli topeguruNa: "Guru, bara mani 
mahae to Yahudi inditi mampeinao 
mowatuiko duuna mateKo. Moapari hai 
Nupeinao mbuli lao indolou?" 

9 Nauliangaahe Yesu: "I lalu hangaloa, 
bara pae hampulo hai rojaa? Tauna 
au molumao mabaa, barahe tehube. 
Peisahe meita, lawi ara pewangka alo au 
mopamabaa dunia ide. 

10 Agayana tauna au molumao kaindi, 
batena tehubehe, lawi bara ara 
kamabaana." 

11 Nodomi lolitana Yesu, hai roo indo 
Nauli mbuli: "Ranganta Lasaru, letami. 
LaoNa bona Kurua." 

12 Katouana lolitana Yesu iti, lempona 
Lasaru matemi. Agayana topeguruNa 
barahe moisa lempona lolitaNa iti, 
nabuhu inaonda leta mpuu Lasaru. Ido 
hai rauliangaa: "Pue, ane leta pea, ia ina 
maoha." 

13 (13:12) 

14 Mewali, Ia mobungkahiamohe 
lempona lolitaNa, Nauli: "Lasaru matemi. 
15 MatanaNa lawi baraNa ara i tempo 

kamatena. Lawi apa au mewali, ina 
moanti roa ngkatuwo irikamu, bona 
mepoinalaikau Iriko. Laomoke i Lasaru." 

16 Tomas, au rauli Toporopa, 
mouliangaahe hangka topeguruna: 
"Agina meulake Iria, bona mateke 
hihimbela hai la." Mewali lao mpuumohe 
i tampo Yudea. 

17 Kahawenda i boea Betania, Yesu 
mohadi bambari au manguli ibami alona 
Lasaru ratawu. 

18 Betania iti hungku i Yerusale, kira-kira 
talu kilo kakaraona. 

19 Mewali, bosahe to Yahudi mai 
mopalindo Marta hai Maria i kapatena 
halalunda. 

20 Nahadimi Marta kaina hawena Yesu, 
ido hai laomi nadupa. Agayana Maria, i 
sou liliu pea. 

21 Nauli Marta i Yesu: "Pue, ane 
keindeKo i tempo kamahaina halalungku, 
bara ina mate. 

22 Agayana nauri nodo, kuisa: apa 
au Nuperapi i Pue Ala ide-ide, batena 
NaweiKo." 

23 Nauli Yesu iria: "Halalumu ina tuwo 
hule." 

24 Nauli Marta: "Io, au kuisa, ina tuwo 
hule i alo pobotusi kahopoa dunia, i 
karapopearonda ope-ope tomate." 

25 Nauli Yesu: "Ikomi ide au 
mampopearo tomate, hai au mowei 
katuwo. Tauna au mepoinalai Iriko, 
kehapirihe mate, ina tuwo hulehe. 

29 Hai ope-ope tauna au molambi 
katuwo hangko i pepoinalainda Iriko, 
batenda bara mate duuna kamahae- 
haea. Ba Nupoinalai au Kuuli iti?" 

27 Nauli Marta: "Io, Pue, kupoinalai 
kaOyona Anana Pue Ala, Datu 

Topehompo au nadandi Pue Ala 
hangkoya au ina mai i dunia." 

28 Karoona manguli nodo, laomi i 
sou mokakio Maria, hai nakaneni 
nauliangaa: "Indolou ara Guru, Napeinao 
mampohidupaako!" 

29 Kanahadina Maria lolitana, hoholiga 
mpuumi lao mampohidupaa Yesu. 

301 tempo iti, Yesu bara mani mesua 
i lalu boea, ara mani i raoa boea i 
pohidupaanda hai Marta inona. 

31 To Yahudi au maihe mepalindo i lalu 
sou, moitahe Maria hoholiga padu, rauli: 
"Ta lao i talumba moteria!" Ido hai meula 
worimohe. 

32 Hawemi Maria i pehupeana Yesu 
inona, ia moitami Yesu hai mai 
molingkudu i lindoNa, nauliangaa: "Pue, 
ane keindeKo i tempo iti, bara ina mate 
halalungku." 

33 Yesu moita Maria moteria hai to 
Yahudi au napohimbelaa moteria wori, 
ido hai wiora hai masusa laluNa. 

34 Napekunehe: "Iumba ratawu?" Rauli: 
"Pue, maimoKo lao tapeita." 

35 Moteriami Yesu. 

36 Rauli to Yahudi: "Peita! Maahi mpuu 
laluNa i Lasaru!" 

37 Agayana ara worihe au manguli: 
"Tauna au bilo Napakaoha. Moapari pane 
la bara mopakaoha Lasaru dati mate?" 

38 Hangko inditi, masusa mbulimi laluna 
Yesu, hai lao i talumba. Talumba iti, iami 
kalolu au rakae i tabingke bulu au ratuko 
hai watu mahile. 

39 Nauli Yesu: "Bungkahimi watu 
petukona iti!" Marta, halaluna tomate 
iti manguli: "Pue, ineemi rabungkahi. 
Bangkami, lawi ibami wengina ratawu." 

40 Nauli Yesu i Marta: "Bara 
pae Kuuliangaamoko inona, ane 
nupoinalaiNa, ina nuita mpuu kamahilena 
kuasana Pue Ala?" 

41 Roo indo, rabungkahimi watu petuko 
talumbana. Yesu mengoami i langi, Nauli: 
"UmaNgku, Kuuli ngkaya kamaroana 
Irio, lawi Nuhadimi pamperapiKu ide. 

42 Kuisa, batena Nuhadi liliu 
lolitaNgku. Agayana lolitaNgku ide 
Kuuli masisimbuku, bona rahadi tauna 
bosa inde, bona rapoinalai kaOyona 
mpuumi au motuduNa." 

43 Roo indo, nauli Yesu masisimbuku: 
"Lasaru! Mesuwumoko mai!" 

44 Mesuwu mpuumi tauna au 
mate iti hangko i lalu talumbana. 

Tayena hai bitina tebungkuhi mani 

hai bana popebungkuhina, hai 

waana tetolumbungi mani moula 

ada to Yahudi. Nauliangaahe Yesu: 
"Bungkahi pebalungkuhina bona maroa 
polumaona." 

43 Bosa to Yahudi au mai mosondaki 
Maria i tempo ido, moita apa au nababehi 
Yesu. Hai bosahe au mepoinalai Iria. 

46 Agayana ara worihe hantanga au lao i 
to Parisi mopahaweahe apa au nababehi 
Yesu iti. 

471do hai to Parisi hai kapala-kapala 
tadulako menomba mopaaramohe 
pogombo mahile hihimbela hai tadulako 
agama au ntanina, rauli: "Apa au 
hangangaa tababehi? Lawi ngkaya mpuu 
tanda kuasa au Nababehi. 

#8 Ane tapogiangaa liliu, ope-ope tauna 
ina mepoinalaihe Iria. Kahopoana, 
surodado to Roma ina mai mogero 
Souna Pue Ala hai ope-ope boeanta." 

49 Roo indo, mololitami hadua hangko 
i olonda au rahanga Kayapas, Tadulako 
Menomba Mahile i pare iti, nauli: "Bara 
niisa apa-apa! 

>0 Bara niisa apa au hangangaa 
rababehiahe tauna bosa. Agina hadua 

tauna mate mopahuru ope-ope tauna, 
dati ina ragero boeanta ope-ope." 

51 Lolita iti nawei Pue Ala iria, lawi iami 
Tadulako Menomba Mahile i pare iti. 
Nodemi tunggaiana pololitana Kayapas: 
Yesu hangangaa rapapate. Agayana ara 
wori lempona au karompakana, au bara 
naisa, iami kapatena Yesu mopahuru to 
Yahudi. 

52 Hai bara pea to Yahudi. Anti kapatena 
Yesu iti, ope-ope anana Pue Ala au 
mahawu-hawu i humalele dunia ina 
ragulu hai rapahantobuhe. 

33 Mepongka alo iti, tadulakonda to 
Yahudi mohawakamohe bona Yesu 
rapapate. 

34 Mewali, ido hai Yesu barapi 
mampatongawa i olonda to Yahudi, 
bona datipi raita tauna bosa. Ia padumi 
hangko inditi lao i boea au rahanga 
Epraim i wiwi pada wungi. Maidami inditi 
hihimbela hai topeguruNa. 

>>] tempo iti, ina hawe alo mahile 
agama Yahudi au rauli Alo Posusa Pasa. 
Hangko damani alo mahile iti, bosa tauna 
hangko i boea-boeana lao i Yerusale, 
bona mobahoihe watanda moula ada 
agamanda. 

59 Tauna au mogulu i Yerusale iti liliuhe 
mohaoki Yesu. Tanganda mogulu i Souna 
Pue Ala, mombekune-kunehe, rauli: 
"Noumba pelambiami? Ba la ina mai i 
posusa ide?" 

37 Nodomi lolitanda tauna bosa. Ane 
kapala-kapala tadulako menomba hai 
to Parisi, ara amimi parentanda i tauna 
bosa au manguli: "Hema-hemakau au 
moisa kaiumbana Yesu, hangangaa 
niuliangaangkai, bona rahaka." 

1 2 Ini alona hangko damani alo 

Posusa Pasa, laomi Yesu i Betania, 
boea paidaana Lasaru, au Napatuwo 
hule hangkoya. 

21 kahaweNa, tauna inditi mopaarahe 
susa, lawi matanahe motarima Yesu 
i boeanda. Marta morora torare, hai 
Lasaru ara hihimbela hai Yesu hai tauna 
ntanina au napohimbelaa. 

3Tanganda maande, maimi Maria 
moanti lana wongi habotolo. Lana iti 
ope-ope rababehi hangko i uaka kau au 
mawongi, hai masuli mpuu holona. Maria 
mobumbuhami lana iti i bitina Yesu, 
hai naumpahi hai weluana. Mawongi 
humalele lalu sou. 

#Hadua topeguruna Yesu au rahanga 
Yudasi Iskariot, au ina mampobalu Yesu 
| iwaliNa, manguli: 

3 "Masuli mpuu holona lana iti, kira-kira 
talu atuna doi pera. Moapari hai bara 
rapobalu peami, hai holona raweihe 
tauna au meahi-ahi?" 

SKatouana, Yudasi bara mampekiri 
katuwonda tomeahi-ahi, lawi ia 
topanangka! la au mogulu doinda 
topeguruNa, hai hambela-hambela naala 
ngkabuni. 

7 Nauli Yesu: "Pogiangaamide! Apa 
au nababehi ide, mopasilolonga amimi 
wataNgku i karatawuNgku. 

8 Ane tauna au meahi-ahi, ara mani 
katepakami motulungihe. Agayana Iko, 
ina barapi ara katepakami motulungiNa, 
lawi barapoNa mahae hihimbela hai 
ikamu." 

9Bosa to Yahudi mohadi kaarana Yesu i 
Betania, ido hai laomohe mampeita Ia. 
Hai mampeinao worihe moita Lasaru au 
napatuwo hule Yesu hangkoya. 

10 Indo, kapala-kapala tadulako 
menomba mogombomohe mampololita 
tunggaianda mopapate Lasaru. 

11|awi anti kaiana, bosa to Yahudi 
mopalehihe hai mepoinalaihe i Yesu. 

12 Kahalona, bosa tauna i Yerusale 
mohadi kamaina Yesu monontohi 
boeanda. I tempo iti, bosa mpuu tauna 
moteruhu i Yerusale lawi ina hawe alo 
Posusa Pasa. 

13 Mangalamohe tawengkau au nodo 
tawe handutu, hai laohe mampohidupaa. 
Monganga-nganga liliumohe, rauli: 
"Tetoyami Pue Ala! Pue Ala mowati tauna 
au mai i lalu hangaNa! Pue Ala mowati 
Datunda to Isaraeli!" 4 

14Yesu mangalami hambaa ana kalide, 
Napodara. PesawiNa iti mopabukei 
lolitana nabi hangkoya au manguli: 

15 "Ineekau langa, ampu boea Sion. 
Peita! Oloumi mai Datumi, mampodara 
hambaa ana kalide." € 

161 tempo iti, topeguruNa bara mani 
moisa apa lempona au mewali iti. 
Agayana karoona Yesu rapapate hai 
rapomahile, mokatuinaomohe apa au 
teuki i lalu Sura Malelaha au mopahawe 
amimi apa au mewali i Yesu. 

17 Ara worihe bosa tauna i Yerusale 
au hihimbela hai Yesu hangkoya i 

pokakioNa Lasaru hangko i lalu talumba 
i kaNapatuwona hule. Tauna iti mololita 
liliuhe kana apa au mewali. 

18 Ido hai pane bosa ntepuumohe tauna 
lao mampohidupaa Yesu, lawi mohadihe 
kalana au mobabehi tanda kuasa iti. 

19 Molololitamohe to Parisi, rauli hadua 
hai hadua: "Manangimoke dide! Peita, 
ope-ope tauna i dunia meula Iria." 

20 Bosa tauna lao i Yerusale menomba i 
alo Posusa Pasa. I olonda tauna iti, ara 
worihe bahangkia to Yunani. 

21 To Yunani iti laohe i Pilipu, rauli: 
"Mampeinao wongkamia mampohidupaa 
Yesu." (Pilipu iti hangko i boea Betsaida i 
tampo Galilea.) 

22 Laomi Pilipu mopahawe lolitanda i 
Andaria, hai roo indo, ihira rodua lao 
mopahawea Yesu. 

23 Yesu mouliangaahe: "Hawemi 
tempona, Iko Ana Manusia rapomahile. 

24 Tou mpuu lolitaNgku ide: Iko peisa 
rapandiri nodo haogu pare. Hangangaa 
mate hai ratuda i tampo, hangko arari 
wuana au ngkaya. Ane bara nodo, bara 
ina mowua. 

25 Tauna au mampeulai peundeana 
haduduana bara molambi katuwo maroa. 

Agayana tauna au mokabaha peundeana 
haduduana i dunia ide, ina molambi 
katuwo maroa au bara mokahopoa. 

26 Hema au mampeinao mewali 
hawiNgku, hangangaa meula Iriko, bona 
ijumba kalaoaNgku, inditi wori ia. Hai 
hema au mewali hawiNgku ina nabila 
UmaNgku." 

27 "Masusa laluNgku. Bara Kuisa 
apa au hangangaa Kuuli, lawi 
napombediingiNa laluNgku. LaluNgku 
ide mampeinao mekakae node: 'Uma, 
NukabahaNa wongkoya hangko i kapari 
au ina morumpaNa ide!' Agayana 
idomi tunggaiaKu mai i dunia, bona 
mantodihaNa kapari iti. 

28 Uma, pakahilemide hangaMu!" Roo 
indo, ara hambua wotu hangko i langi au 
manguli: "Roomi Kupamahile hangaNgku 
hai ina Kupamahile mbuli." 

29 Tauna bosa au mohadi wotu iti, 
manguli: "Iti pomoni gumpata!" Agayana 
hantanga manguli: "Bara. Ara malaeka 
au mololita Iria." 

30 Yesu mouliangaahe: "Wotu au nihadi 
inona, bara Napahawe bona motulungiNa 
agayana Napahawe bona motulungikau. 

311de-ide hawemi tempona Pue Ala 
hangangaa mampohuda-hudaa ope-ope 
kanawoa manusia i dunia. Hai hawe 
worimi tempona Datu Tokadake au 
mokuasai dunia ide hangangaa ranawo. 

32 Agayana Iko, ane rapamapangkaNa 
i kau mombehape, ina Kuanti ope-ope 
tauna Iriko." 

33 | olitana Yesu iti mopakanoto noumba 
kaina rapapateNa. 

34 Rauli tauna bosa: "I lalu Aturana Pue 
Ala kibasa: Datu Topehompo tuwo duuna 
kamahae-haea. Moapari hai Nuuli Ana 
Manusia hangangaa rapamapangka i kau 
mombehape? Hema Ana Manusia iti?" 

35 Nauliangaahe Yesu: "Hampalai pea, 
pewangka au mopamabaakau ide-ide 
barapi ina ara hihimbela hai ikamu. 
Molumao liliumokau i lalu kamabaana i 
tempona pewangka iti ara mani irikamu, 
bona datikau narumpa kamakaindi. 
Tauna au molumao i lalu kakaindiana, 
barahe moisa iumba kalaoanda. 

36 Mepoinalaimokau Iriko i tempoKu 
mani mewangka i olomi, bona mabaa 
lalumi." Karoona Yesu mopahawe 
ope-ope iti, padumi hangko inditi, hai 

barapi mopatongawa wataNa i tauna 
bosa. 

37 Nauri ngkaya tanda kuasa au 
nababehi Yesu i lindonda to Yahudi, bara 
manihe mepoinalai Iria. 

38 Tepabukeimi lolitana nabi Yesaya 
hangkoya au manguli: "Pue, barahe ara 
au mepoinalai i bambari au kiantiahe. 
Kehapirihe Nupopaitaa kuasaMu, bara 
manihe mepoinalai." f 

39 Mewali, barahe peisa mepoinalai, 
lawi ara au nauki nabi Yesaya hangkoya 
node: 

40 "Nauli Pue Ala: 'Kuoakahe Kupabilo, 
datihe meita. Kupamatua lalunda, bona 
barahe moisa peundeaKu. Kahopoana 
barahe mesule Iriko, hai barahe 
Kuhorema."'" 9 

41 Lolita iti napahawe nabi Yesaya 
hangkoya kana i Yesu, lawi naita amimi 
kuasaNa. 

42 Nauri nodo, ara worihe bosa 
tadulakonda to Yahudi au mepoinalai i 
Yesu. Agayana i lalunda pea mepoinalai, 
lawi mampokalangahe to Parisi, 
langahe ina barapi rapaliu mesua i sou 
penombaa. 

43 Lawi au rapaiyoru ntepuu iami petoya 
hangko i manusia, barahe mohaoki 
petoya au hangko i Pue Ala. 

44 Yesu mololita masisimbuku, Nauli: 
"Tauna au mepoinalai Iriko, bara Iko pea 
au rapoinalai, mepoinalai womohe i Pue 
Ala au motuduNa. 

45 Tauna au moitaNa, moita worihe Pue 
Ala au motuduNa. 

46 MaiNa i dunia ide mewali pewangka, 
bona ope-ope tauna au mepoinalai Iriko 
barapohe maida i lalu kakaindiana. 

47 Tauna au mohadi lolitaNgku agayana 
bara rapeulai, bara Iko au mohukuhe. 
Lawi tunggaiaKu mai i dunia ide, baraNa 
mai mohuku manusia. MaiNa, bona 
mokabahahe hangko i huku dosanda. 

48 Tauna au mosapuakaNa hai bara 
motarima lolitaNgku, arami au ina 
mohukuhe. Lolita au Kupahawe, itimi au 
ina mohukuhe i alo pobotusi kahopoa 
dunia. 

49 Lawi lolitaNgku bara hangko i 
peundeaKu haduduaNgku. Kupahawe 
hai Kupololita apa au naparentaiaNa 
UmaNgku, lawi lami au motuduNa mai. 

50 Hai Kuisa: hawaNa iti mopaara 
katuwo maroa au bara mokahopoa. 

Mewali, apa au Kuuli ide, batena lolita au 
napahawea amimoNa UmaNgku." 

1 2 1 Hangalo hangko damani hawe 

alo Posusa Pasa, Yesu moisa 
kaina hawena tempoNa mopalehi dunia 
hai mesule i UmaNa. la mampokaahihe 
ope-ope tauna au meula Iria, hai batena 
Napokaahihe duuna i kahopoana. 

“Yesu hai topeguruNa maandehe 
kaindi. I tempo iti, Datu Tokadake roomi 
mokalea laluna Yudasi anana Simo 
Iskariot, bona mampobalu Yesu i iwaliNa. 

3 Naisa Yesu kanaweiNa UmaNa ope-ope 
kuasa Iria. Naisa wori kahangko i Pue 
AlaNa, hai kaina mesuleNa mbuli i Pue 
Ala. 

41do hai meangkami, mowosui baduNa, 
hai mangala komo Naweweha i pekoNa. 

> Roo indo, Naalami owai Nakando i 
loya, pane mepongkami mobahoi bitinda 
topeguruNa, Naumpahi hai komo au i 
pekoNa. 

6 Hawemi i Simo Peturu, nauli Peturu: 
"Pue, moapa pane Oyori au mobahoi 
bitingku?" 

7 Nauli Yesu: "Ide-ide, bara mani nuisa 
apa au Kubabehi. I alo au ina mai, 
hangko nuisari." 

8 Nauli Peturu: "Inee, Pue! Bara hintoto 
ane Oyo mobahoi bitingku." Nauli 
Yesu: "Ane barako Kubahoi, bara ara 
pohintuwumu hai Iko." 

9 Nauli Simo Peturu: "Ane nodo Pue, 
inee bitingku pea agayana tayengku hai 
waangku wori." 

10 Nauli Yesu: "Tauna au roomi mendoi, 
barapi kedai, maitumi humalele watana, 
barapi paraluu rabahoi mbuli. Batena 
pea bitina au hangangaa rabahoi mbuli. 
Ikamu, tebahoimokau, agayana barakau 
ope-ope." 

11 Yesu mololita nodo, lawi Naisa ami 
kahemana au ina mampobalu wataNa i 
iwaliNa. Ido hai Nauli: "Tebahoimokau, 
agayana barakau ope-ope." 

12 Karoona Yesu mobahoi bitinda, 
Napusa hulemi baduNa, hai mohuda, 
pane Nauliangaahe: "Ba niisa apa au 
hangko Kubabehiakau? 

13 NikakioNa Guru hai Pue. Lolitami iti 
tou mpuu. 

14Iko, Ampumi hai Gurumi, mobagoNa 
nodo hadua hawi mobahoi bitimi. Mewali, 
ikamu wori hangangaa mombebahoi 
mpobitikau. 

15 Kupopaitaakau pandiri ide inona, 
bona nipeulai babehiaNgku. Iko 
motulungikau, mewali ikamu wori 
hangangaa motulungi rangami. 

16 Tou mpuu lolitaNgku ide: hadua hawi 
bara meliu karabilana hangko i ampuna. 
Hadua suro bara meliu karabilana 
hangko i tauna au metudu. 

17 Ane niisa hai nipeulai paturo ide, ina 
morasikau. 

18 Apa au Kuuli inona, barakau nakanai 
ope-ope. Kuisa ami hema au Kupilei. 
Agayana hangangaa tepabukei apa au 
teuki i lalu Sura Malelaha au manguli: 
'Hadua tauna au maande hihimbela hai 
Iko, iami au mewali iwaliNgku.' 

19 Ide Kupahawea amimokau hangko 
damani mewali, bona ane mewali, ina 
nipoinalai kalkona au tuwo hangko au 
nguru-nguruna. 

20 Tou mpuu lolitaNgku ide: hema 
au motarima suroNgku, himbelami 
Iko au natarima. Nodo wori, hema au 
motarimaNa, himbelami Pue Ala au 
natarima lawi lami au motuduNa." 

21 Karoona Yesu mololita nodo, 
wiorami laluna, hai Nauli: "Tou mpuu 

lolitaNgku ide: hadua hangko irikamu 
ina mampobaluNa i iwaliNgku." 

22 Anti kawulinda topeguruNa, 
mombetototokimohe lawi bara raisa 
kahemana au Natunggai. 

23 Ara hadua topeguruNa au 
napokakaya, mohuda i holaNa. 

24Simo Peturu mokampidimi 
topeguruNa iti, nauliangaa: "Nupekune i 
Guru, ba hema au Natunggai." 

251do hai topeguruNa au mohuda 
i holaNa Yesu iti mohungkuki Yesu, 
napekune Iria: "Hema, Pue?" 

29 Nauli Yesu: "Hema au Kuwei roti au 
Kueme i lalu paenua ide, iami taunana." 
Naalami hantepo roti, Naeme i lalu 
paenua iti, hai Nawei Yudasi, anana Simo 
Iskariot. 

27 Kanadokona Yudasi roti iti, Datu 
Tokadake mesuami i laluna. Roo indo, 
Yesu mouliangaa: "Apa au ina nubabehi, 
nubabehimi holiga." 

28 Ane ranganda au maande hihimbela 
hai ihira, barahe moisa tunggaiana Yesu 
mololita nodo i Yudasi. 

29 Hantangahe mampehangu Yesu 
motudu Yudasi lao moholo apa au 
raparaluu i posusanda, ba mowei doi 

i tauna au meahi-ahi, lawi Yudasi au 
mokingki doinda. 

30 Kanadokonami Yudasi roti iti, padumi 
lao i raoa. I tempo iti, kaindimi. 

31 Kapaduna Yudasi, naulimi Yesu: "Ide- 
ide Iko Ana Manusia ina rapomahile. Hai 
apa au ina mewali Iriko, ina mopakahile 
wori Pue Ala. 

32 Hai ane apa au mewali Iriko 
mopakahile Pue Ala, Pue Ala ina 
mopakahile woriNa hai kuasaNa. Au 
Kuuli ide hangangaa holiga mewali. 

33 AnaNgku, barapoNa mahae hihimbela 
hai ikamu. Ina nihaokiNa, agayana nodo 
au roomohe Kuuliangaa tadulakonda 
to Yahudi hangkoya, nodo wori 
Kuuliangaakau: i kalaoaNgku barakau 
peisa lao. 

34 Kuweikau hawa au wou: 
mombepokaahimokau. Hangangaa 
mombepokaahimokau nodo 
kaKupokaahimi. 

35 Ane mombepokaahikau, ope- 
ope tauna ina moisa kaikamuna 
topeguruNgku." 

36 Napekune Simo Peturu i Yesu: 

"Pue, iumbaKo ina lao?" Nauli Yesu: "I 

kalaoaNgku, bara maniko peisa lao. I alo 
au ina mai, hangko peisaNa nupeulai." 

37 Nauli mbuli Peturu: "Pue, moapari hai 
barana peisa meula Irio ide-ide? Baina 
mate anti peulangku Irio!" 

38 Nauli Yesu: "Ba bai mpuuko mate 
anti kalIkona? Tou mpuu lolitaNgku ide: 
hangko damani motuturua manu, talumi 
belana ina nusapuakaNa." 

14 1 Nauli Yesu i topeguruNa: 

"Inee bata-bata lalumi! 
Mepoinalaimokau i Pue Ala, hai 
mepoinalai worikau Iriko. 

21 souna UmaNgku, ngkaya paidaa. 
LaoNa mopasilolongaakau paidaami. Ane 
kebara nodo, barakau ina Kuuliangaa. 

3 KarooNgku mopasilolonga paidaami, 
ina mesule mbuliNa maikau moala, hai 
ina Kuantikau i paidaaNgku, bona iumba 
pea kaaraaNgku inditi worikau hihimbela 
hai Iko. 

4Niisami iumba rara kalaoaNgku." 

> Nauli Tomas: "Pue, bara wokamia 
kiisa iumba kalaoaMu. Mewali, noumba 
kakiisana rarana?" 

6 Nauli Yesu: "Ikomi ide rara. Ikomi 
au manoto, hai Ikomi au moweikau 

katuwo. Bara ara hadua au peisa hawe i 
UmaNgku, ane bara meula Iriko. 

7 Ane niisaNa, niisa wori UmaNgku. 
Mepongka ide-ide, niisami hai niitami." 

8 Nauli Pilipu: "Pue, Nutudungiangkai 
UmaMu. Iti pea au kiperapi." 

9 Nauli Yesu: "Bara maniNa pae nuisa, 
Pilipu? Mahaemoke sambela! Hema 
au moitaNa, moita wori UmaNgku. 
Mewali, moapari hai nuperapi bona 
Kutudungiakau UmaNgku? 

10 Ba bara mani nupoinalai kaIkona 
au mohintuwu hai UmaNgku hai 
UmaNgku au mohintuwu hai Iko? Apa 
au Kuuliangaakau ide, bara Kuuli moula 
peundeaKu haduduaNgku. UmaNgku au 
mohintuwu hai Iko, Iami au mobago liliu 
i lalu katuwoNgku. 

11 Nipoinalaimide kaIkona au 
mohintuwu hai UmaNgku hai UmaNgku 
mohintuwu hai Iko. Kehapiri bara 
nipoinalai lolitaNgku, hangangaa 
nipoinalai lawi niitami ope-ope au 
Kubabehi. 

1? Tou mpuu lolitaNgku ide: tauna au 
mepoinalai Iriko, peisahe mobabehi 
nodo au Kubabehi, ba melumburi hangko 

i au Kubabehi, lawi ina laoNa maida 
hihimbela hai UmaNgku. 

13 Mewali, apa au niperapi i lalu 
hangaNgku, ina Kuweikau, bona apa au 
Kubabehi iti mopakahile UmaNgku. 

14 Apa pea au niperapi i lalu hangaNgku, 
ina Kuweikau." 

15 "Ane nipokaahiNa, ina nipeulai 
hawaNgku. 

191na kuperapi i UmaNgku, bona 
Naweikau hadua Topetulungi au ntanina, 
bona la mamporangaikau duuna 
kamahae-haea. 

17 Topetulungi iti, iami Inaona Pue Ala 
au moninikau i paturo au tou. Tauna au 
bara mepoinalai, barahe peisa motarima 
Inaona Pue Ala, lawi barahe moita hai 
bara worihe moisa la. Agayana ikamu, 
niisami, lawi Naporangaikau ide-ide, hai 
la ina maida i lalumi. 

18 Barakau ina Kupalehi nodo ana toilu. 
Ina mesule mbuliNa irikamu. 

19 Hampalai pearai, barapoNa ina raita 
tauna i dunia. Agayana ikamu, ina 
niitaNa hai ina tuwokau, lawi Iko tuwo. 

20 Ane hawe tempo iti, ina niisa kaIkona 
au mohintuwu hai UmaNgku, hai ikamu 

mohintuwu hai Iko, hai Iko mohintuwu 
hai ikamu. 

21 Tauna au motarima hai moula 
hawaNgku, ihirami au mampokaahiNa. 
UmaNgku mampokaahi tauna 
au mampokaahiNa, hai Iko wori 
mampokaahihe, hai Kupatongawaahe 
wataNgku." 

22 Yudasi (agayana bara Yudasi Iskariot) 
mekune i Yesu: "Pue, moapa hai 
Nupatongawa wataMu irikami pea, hai 
bara i ope-ope tauna au i dunia?" 

23 Nauli Yesu: "Kupatongawa wataNgku 
i tauna au mampokaahiNa hai au 
moula lolitaNgku. Ihirami au napokaahi 
UmaNgku. UmaNgku hai Iko ina mai i 
tauna iti hai maidaNgkai hihimbela hai 
ihira. 

24 Tauna au baraNa mampokaahi, 
barahe moula lolitaNgku. Lolita au nihadi 
hangko Iriko, katouana bara hangko 
Iriko, agayana hangko i UmaNgkuri au 
motuduNa. 

25 Ope-ope ide Kuuliangaamokau i 
tempoKu mani inde hihimbela hai ikamu. 

26 Agayana ane hawe Inao Malelaha, 
la ina mopaturoakau hinangkana, hai 
Napopaingaakau ope-ope au roomi 

Kuuliangaakau, lawi iami Topetulungi au 
ina natudu mai UmaNgku mewali pahuru 
wataNgku. 

27 Katinda lalu au Kuwoliakau. Katinda 
lalu au hangko Iriko au Kuweikau. Au 
Kuweikau ide, bara nodo au nihumba 
hangko i dunia. Inee karao inaomi, hai 
ineekau langa. 

28 Nihadi lolitaNgku inona au manguli: 
laoNa, agayana ina mesule mbuliNa 
irikamu. Ane nipokaahi mpuuNa, 
hangangaa nipokatana wori kalaoNgku 
| UmaNgku, lawi meliu kamahilena 
tuwona UmaNgku hangko Iriko. 

291de Kuuliangaa amimokau hangko 
damani mewali, bona ane mewali, ina 
nipoinalai. 

30 Barapi ngkaya katepakaNgku mololita 
hai ikamu, lawi ina hawemi Datu 
Tokadake. Iami au mokuasai dunia ide, 
agayana bara ara kuasana Iriko. 

31 Agayana hinangkana ide hangangaa 
mewali, bona ope-ope tauna ina 
moisa kaKupokaahina UmaNgku 
hai kaKupeulaina liliu ope-ope au 
NahawaaNa. Padumoke hangko inde." 

1 5 1 Nauli Yesu: "Ikomi ide patoa 
anggoro au tou, hai UmaNgku 
jami topokadipura anggoro. 

2Ope-ope daa au tuwo hangko Iriko 
au bara mowua, Naingihi. Hai ope-ope 
daa au tuwo hangko Iriko au mowua, 
Napakabaa hai Nakadipura, bona 
tetambai powuana. 

3Tkamu, malelahamokau anti pohadimi 
lolita au Kuuliangaakau. 

4Mohintuwu liliumokau hai Iko, hai Iko 
wori ina mohintuwu hai ikamu. Daa au 
bara mentaka i patoa anggoro, bara 
mowua. Batena pea daa au mentaka i 
patoana ina mowua. Nodo wori ikamu: 
barakau peisa mowua ane barakau 
mohintuwu liliu hai Iko. 

> Ikomi ide patoa anggoro, hai ikamumi 
pengana. Tauna au mohintuwu liliu hai 
Iko, hai Iko mohintuwu hai ihira, rumihi 
powuanda. Agayana ane mepogaakikau 
hangko Iriko, barakau peisa mobabehi 
apa-apa. 

6 Hema au bara mohintuwu liliu hai Iko 
batenda ratende, nodo karatendena daa 
au rahapeki duuna mewali bangi. Daa iti, 
ragulu hai ratende i lalu api. 

7 Ane mohintuwu liliukau hai Iko hai 
lolitaNgku nipailalu liliu, niperapimi i 
Pue Ala ba apa peundeami, hai batena 
Naweikau. 

8 Ane rumihi powuami, UmaNgku 
rapomahile. Ane nodo nibabehi, 
topeguruNgku mpuumokau. 

9? Nodo UmaNgku mampokaahiNa, Iko 
wori mampokaahikau. Hangangaa tuwo 
liliukau i lalu ahiNgku. 

101ko mampeulaiNa hawana UmaNgku 
hai tuwo liliuna i lalu ahiNa. Nodo wori, 
ane nipeulai hawaNgku, ina tuwo liliukau 
i lalu ahiNgku. 

11 Ope-ope ide Kuuliangaakau, bona 
kamatanaNgku ara irikamu, hai bona 
buke kamatanami. 

121demi hawaNgku: 
mombepokaahimokau, nodo 
kaKupokaahimi. 

13 Bara ara ahi au meliu kamahilena 
hangko i ahina hadua tauna au mohuhu 
tuwona bona mohorema rangana. 

14 RangaNgkumokau ope-ope, ane 
nibabehi apa au Kuhawaakau. 

15 Barapokau Kuuli hawiNgku, lawi 
hadua hawi bara moisa apa au i 
laluna ampuna. Ide-ide, rangaNgku 

mpuumokau, lawi Kupahaweamokau 
ope-ope au nauliangaaNa UmaNgku. 

16 Bara ikamu au mopileiNa. Ikori au 
mopileikau. Kutudukau mowua, hai 
wua pobagomi iti bara ina matanta, 
ina mobundu duuna kamahae-haea. 
Mewali, apa au niperapi i UmaNgku i lalu 
hangaNgku, batena mpuukau Nawei. 

171demi hawaNgku irikamu: 
mombepokaahimokau!" 

18 "Ane rakahihikau tauna au bara 
mepoinalai Iriko, nikatuinao: Ikomi au 
iyoru rakahihi. 

19 Ane rapana, hamporangaakau hai 
tauna au bara mepoinalai, batena 
rapokaahikau, lawi rangandakau. 
Agayana Kupileimokau hai Kupatanikau 
hangko i olonda, alana barapokau 
raporanga. Ido hai rakahihikau. 

20 Nikatuinao apa au Kuuliangaakau 
inona: hadua hawi bara meliu 
karabilana hangko i ampuna. Mewali 
ane Iko rapopeahi-ahi, ikamu wori ina 
rapopeahi-ahi. Ane arahe tauna au 
moula lolitaNgku, batenda mampeulai 
wori lolitami. 

21 Ope-ope iti ina rababehiakau anti 
peulami Iriko lawi barahe moisa Pue Ala 
au motuduNa. 

22 Ane kebaraNa mai mopaturohe, 
kebara worihe masala. Agayana, lawi 
mai mpuumoNa mopaturohe, ido hai 
barapi ara rara mosapuaka kamasalanda. 

23 Tauna au mokahihiNa, mokahihi 
worihe UmaNgku. 

241 olonda tauna bosa, Kubabehi tanda 
kuasa au bara mani rababehi tauna 
ntanina. Ane kebara Kubabehi nodo, 
kebarahe masala. Agayana i karaitana 
apa au Kubabehi, ihira mokahihi liliuNa, 
hai UmaNgku rakahihi wori. 

2> Agayana batena nodo, bona 
tepabukei apa au teuki i lalu Sura 
Aturanda au manguli: 'Nauri bara ara 
salaNgku, rakahihiNa.' 

29Ina mai Inao Malelaha, lempona: 
Inao au mesuwu hangko i Pue Ala hai 
au moninikau i paturo au tou. lami 
Topetulungi au ina Kutudu mai irikamu 
au hangko i UmaNgku. Ane mai, Iami au 
ina mewali sabiNgku. 

27 Hai ikamu wori hangangaa mewali 
sabiNgku, lawi ikamumi au hihimbela hai 

Iko hangko i pepongkana bagoNgku i 
dunia." 

1 6 1 "Ope-ope ide Kuuliangaakau, 

bona dati tekabaha pepoinalaimi 
Iriko. 

2Ina rawurakau hangko i sou 
penombaa. Hai bara iti pea, agayana 
hambela tempo ane tauna mopapatekau, 
ina rauli, itimi peundeana Pue Ala. 

3 Ope-ope iti ina rababehi irikamu, lawi 
barahe moisa UmaNgku, hai Iko wori, 
baraNa raisa. 

4Kuuliangaakau iti, bona ane mewali, 
ina nikatuinao apa au roomokau 
Kuuliangaa." "Ope-ope paturo ide 
barakau Kuuliangaa hangko i nguru- 
nguruna, lawi inde maniNa hihimbela hai 
ikamu. 

3 Agayana ide-ide, ina laoNa i UmaNgku 
au motuduNa, hai barakau ara hadua au 
mekune Iriko ba iumba kalaoaNgku. 

6 Masusa lalumi i kanihadina lolitaNgku 
inona au mouli kaina laoNgku. 

7 Agayana katouana, ina molambikau 
roa ane laoNa! Lawi ane baraNa lao, 
bara ina hawe Topetulungi. Agayana ane 
laoNa, ina Kutudu hawe irikamu. 

8 Ane hawe Inao Malelaha, lami au ina 
mopakanoto i manusia kamadosana. la 
wori ina mopakanoto kamanotoNgku hai 
pehukuna Pue Ala. 

?Ta ina mopakanoto kamadosanda 
tauna, lawi barahe mepoinalai Iriko. 

10]a ina mopakanoto kamanotoNgku, 
lawi ina laoNa i UmaNgku, hai barapoNa 
niita. 

1l Hai Ia ina mopakanoto wori 
kanahukunda Pue Ala tauna au madosa, 
lawi Datu Tokadake au mokuasai dunia 
ide rahukumi. 

12 Ngkaya mani au Kupeinao 
Kuuliangaakau, agayana ide-ide 
bara mani nibuku motarima ope-ope. 

13 Ane hawe Inao Malelaha, Iami au ina 
moninikau hai mampopaisaakau ope-ope 
paturo au tou. la bara mololita moula 
peundeaNa haduduaNa. Apa au Nahadi 
hangko i UmaNgku, iti au Napololita. Hai 
la ina mopahaweakau apa au mewali i 
alo au ina mai. 

141a ina mopakahileNa, lawi lolita 
au Natarima hangko Iriko, itimi au 
Napahaweakau. 

15 Qpe-ope au ara i UmaNgku, ara wori 
Iriko. Ido hai Kuuli: apa au natarima 

Inao Malelaha hangko Iriko, itimi au 
Napahaweakau." 

16 Nauli mbuli Yesu: "Hampalai pearai, 
barapoNa ina niita. Hampalai pearai 
wori, ina niita mbuliNa." 

17 Wulimohe topeguruNa, hai arahe 
au mombekune-kune, rauli: "Apa 
tunggaiaNa pane Nauliangaake: 
'Hampalai pearai, barapoNa ina niita. 
Hampalai pearai wori, ina niita mbuliNa'? 
Hai apa mbuli tunggaiaNa pane Nauli: 
'LaoNa i UmaNgku'?" 

18 Mombekune-kune liliuhe, rauli: 
"Moapa hai Nauli liliu: 'Hampalai pearai'? 
Bara taisa lempona." 

19 Naisa Yesu karapeinaonda mekune 
Iria. Ido hai Nauliangaahe: "Mombekune- 
kunekau apa lempona lolitaNgku inona 
au manguli: 'Hampalai pearai, barapoNa 
ina niita. Hampalai pearai wori, ina niita 
mbuliNa.' 

20 Tou mpuu lolitaNgku ide: ina 
moteriakau, agayana tauna au bara 
mepoinalai Iriko, matana mpuuhe. Ina 
masusa lalumi, agayana kasusami iti ina 
tebaliki mewali kamatanami. 

21 Kamatanami iti, ina nodo kamatana 
au nalambi hadua towawine au ina 

moana. Nguru-nguruna mantodiha, 
lawi nodomi tempona moana. Agayana 
ane mesupa anana, towawine iti barapi 
mokatinao pantodihana, matanami lawi 
mesupami anana i dunia. 

22 Nodo wori ikamu: ide-ide masusa 
lalumi. Agayana ina Kupohidupaa 
mbulikau. I tempo iti, ina matana 
hulekau, hai bara ara au peisa moala 
kamatanami iti hangko irikamu. 

23T tempo iti, barapi paraluu nipekune 
ba apa-apa Iriko. Tou mpuu lolitaNgku 
ide: apa pea au niperapi i UmaNgku i lalu 
hangaNgku, batena mpuukau Nawei. 

24 Duuna ide-ide, bara manikau merapi 
apa-apa i lalu hangaNgku. Perapimide, 
hai ina nihumba bona buke ntepuu 
kamatanami." 

25 "Ope-ope ide Kuuliangaakau hai 
ngkora pandiri. Agayana hambela 
tempo barapi Kupake ngkora pandiri. 
Ina Kupololitaakau kana i UmaNgku i 
kanoto-notoana. 

261 tempo iti, ina merapikau i UmaNgku 
i lalu hangaNgku. Barapi paraluu 
Kuperapiakau apa au niparaluu i 
UmaNgku, 

27 lawi UmaNgku haduduaNa au 
mampokaahikau. Ia mampokaahikau, 
lawi nipokaahiNa, hai nipoinalai 
kalkonami au hangko i Pue Ala. 

28 MaimoNa i dunia ide hangko i 
UmaNgku. Ide-ide, Kupalehimi dunia 
ide, hai mesuleNa lao i UmaNgku." 

29 Rauli topeguruNa: "Pue, ide-ide 
manotomi lolitaMu, lawi barapoKo 
mopake ngkora pandiri. 

30 Manoto irikami: Oyo au moisa 
ope-ope. Barapi ara pampekuneki Irio. 
Ide-ide kipoinalai mpuu kaOyona hangko 
i Pue Ala." 

31 Nauli Yesu: "Ba mepoinalai mpuukau 
ide-ide? 

32 Nikatuinao! Ina hawe tempona 
hai katouana hawemi tempo iti, ina 
melangkakau hadua-hadua lao i 
soumi, hai ina nipalehiNa. Agayana 
baraNa haduduaNgku, lawi UmaNgku 
mamporangaiNa. 

33 Ope-ope ide Kuuliangaakau, bona 
molambikau katinda lalu hangko i 
pohintuwumi hai Iko. Tangami mani i 
dunia ide, batena rapopeahi-ahikau. 
Agayana nipakaroho lalumi, lawi 

Kunangimi kuasa tokadake au ara i lalu 
dunia ide." 

1 7 1 Karoona Yesu mopahawe 

ope-ope iti, mengoami i langi hai 

mekakae, Nauli: "UmaNgku, hawemi 
tempona! PakahilemoNa Iko AnaMu, 
bona Iko wori mopakahileKo Uma. 

2NuweimoNa kuasa motadulakoi 
ope-ope tauna, bona tauna au NuweiNa, 
Kuweihe katuwo maroa au bara 
mokahopoa. 

3 Ane moisahe kaOyona Pue Ala au tou 
au bara ara karoduaMu, hai moisahe 
kalkona Yesu Kerisitu au Nutudu mai, 
itimi au rauli katuwo maroa au bara 
mokahopoa. 

“Uma, i lalu dunia ide Kutudungiamohe 
peawana tuwoMu. Kuparoomi bago au 
NuweiNa. 

> Ido hai Kuperapi bona NupopeawaNa 
hule hihimbela hai Oyo, nodo peawaNta 
hangko damani dunia ide rapopewali. 

6 Ane tauna au NuweiNa hangko i 
dunia ide, Kupopaisaamohe kahemaMu 
Uma. KiraMumohe,: Nuhuhuhe Iriko, hai 
mampeulaimohe lolitaMu. 

7Ide-ide, moisamohe: hinangkana au 
NuweiNa, batena hangko Irio, Uma. 

8 Kupahaweamohe ope-ope lolita au 
NupahaweaNa. Lolita iti ratarimami, hai 
ide-ide moisamohe kaIkona hangko Irio 
Uma. Mampoinalaimohe kaOyona au 
motuduNa. 

9 Kupekakaengaahe topeulaNgku iti. 
Barahe Kupekakaengaa ope-ope tauna i 
dunia. Au Kupekakaengaa, batena pea 
tauna au NuweimoNa Uma, lawi ihirami 
kiraMu. 

10 Qpe-ope tauna au mewali kiraNgku, 
kiraMu worimohe. Hai ope-ope tauna 
au mewali kiraMu, kiraNgku worimohe. 
Ihirami au mopatongawa peawana 
tuwoNgku. 

11Ina maiNa Irio Uma, barapoNa mahae 
i dunia ide. Agayana topeulaNgkuhe 
ide, i dunia manihe. O UmaNgku au 
malelaha, Nukampaimohe hai kuasana 
hangaMu au NuweiNa. Kadipuramohe 
bona hampepekiri peahe, nodo Oyo hai 
Iko hampepekiriKe. 

1? TangaNgku mani hihimbela hai ihira, 
Ikomi au mokampaihe hai kuasana 
hangaMu au NuweiNa. Kukampaihe 
datihe ara au matanta. Batena pea 
hadua au matanta, iami au ina molambi 

rugi bona tepabukei apa au teuki i lalu 
Sura Malelaha. 

13 Ide-ide, ina laoNa Uma Irio. Ope-ope 
ide Kuuli i tempoKu mani hihimbela hai 
ihira i dunia ide, bona buke kamatananda 
au ralambi hangko Iriko. 

14 Kupahaweamohe lolitaMu, alanda 
tauna au bara mepoinalai mokahihihe, 
lawi barahe ranganda. Nodo wori, Iko 
baraNa ranganda tauna iti. 

15 Bara Kuperapi bona Nualahe 
topeulaNgku hangko i dunia ide. 
PamperapiKu bona Nupeparaihe hangko 
i Datu Tokadake. 

161ko baraNa ranganda tauna au bara 
mepoinalai, nodo wori topeguruNgku 
barahe ranganda. 

17 Nupamalelahamohe, hai 
Nupopewalimohe kiraMu anti paturoMu 
au tou. NgkoraMu Uma, itimi au tou. 

18 Uma, NutuduNa mai i dunia. Nodo 
wori Iko motuduhe lao i tauna ntanina i 
dunia. 

19 Uma, Kuhuhumi katuwoNgku Irio 
mewali kiraMu, bona ihira mewali kiraMu 
i pampeulainda paturo au tou. 

20 Bara pea topeguruNgku iti au 
Kupekakaengaa. Kupekakaengaa wori 

tauna au ina mepoinalai Iriko hangko i 
posabinda. 

21 PpamperapiKu bona ihira ope-ope 
hampepekiri. Nodo Uma mohintuwu hai 
Iko, hai Iko mohintuwuNa hai Uma, 
Kuperapi bona ihira wori mohintuwu 
hai Ikita bona ope-ope tauna ina 
mampoinalai kaOyona au motuduNa. 

22 Kuweimohe peawa au NuweiNa, bona 
mewalihe hampepekiri, nodo wori Ikita 
hampepekiriKe. 

231ko mohintuwu hai ihira, hai Oyo 
mohintuwu hai Iko, bona ihira ina mewali 
mpuuhe hampepekiri. Ane nodo, ope-ope 
tauna ina moisa kaNutuduNgku hai 
kaNupokaahinda tauna iti au mepoinalai 
Iriko. AhiMu irihira himbela hai ahiMu 
Iriko. 

24 Uma, peundeaKu bona ihira au 
NuweiNa ina maida hihimbela hai Iko i 
paidaaNgku, bona moitahe peawaNgku. 
PeawaNgku iti NuweimoNa, lawi 
NupokakayaNa hangko damani dunia ide 
rapopewali. 

250 UmaNgku au manoto, tauna i 
dunia ide bara moisa Oyo. Agayana 
Iko, KuisaKo. Hai ope-ope tauna au 

mepoinalai Iriko moisa kaOyona au 
motuduNa. 

29 Kupopaisaamohe kahemaMu, hai 
batena Kupahawe liliu kahemaMu, bona 
ihira mampokaahi ranganda nodo Oyo 
mampokaahiNa, hai bona mohintuwuhe 
hai Iko." 

1 8 1 Karoona Yesu mekakae, 

meangkami hai topeguruNa lao 
i raoa kota. Mowetamohe owai Kidron 
laohe i bonde au i tanda orupena. 

“Yudasi, au mampobalu Yesu, moisa 
kaiumbana bonde iti, lawi Yesu hai 
topeguruNa dokohe mogulu inditi. 

3Mewali Yudasi laomi i bonde iti 
hihimbela hai hamporangaa surodado 
to Roma hai topokampai Souna Pue Ala 
au rapohawaahe kapala-kapala tadulako 
menomba hai to Parisi lao mohaka Yesu. 
Moantihe pakakasi pombeala, lantera hai 
hulu. 

4Naisa Yesu ope-ope au hangangaa 
mewali i wataNa. Ido hai laomi 
mampohidupaahe tauna iti, Napekune: 
"Hema au nihaoki?" 

> Rauli: "Yesu to Nasare." Nauli Yesu: 
"Ikomi ide." Yudasi, au mampobalu Yesu 

| iwaliNa, meangka inditi hihimbela hai 
ihira. 

61 kanauliangaanda Yesu: "Ikomi ide," 
mousulimohe hai madungkahe i tampo. 

7 Napekune mbuli Yesu: "Hema au 
nihaoki?" Rauli: "Yesu to Nasare." 

8 Nauli Yesu: "Kuulimi inona, Ikomi 
ide. Mewali, ane Iko mpuu au nihaoki, 
nipogiangaamohe rangaNgku ide padu." 

9 (Nauli nodo bona tepabukeimi apa au 
Nauli i lalu pekakaeNa inona: "Hangko 
i ope-ope tauna au NuweiNa, bara ara 
hadua au matanta.") 

10 Hangko indo, Simo Peturu mowuka 
pihona mobata hadua hawina Tadulako 
Menomba Mahile, kana talinga koanana 
pane maingihi. Hangana hawi iti, Malkus. 

11 Nauli Yesu i Peturu: "Pusa hule 
pihomu! Ba nupehangu Kuposulia kapari 
au napakanotoa amimoNa UmaNgku?" 

1? Hangko inditi, surodado to Roma hai 
tadulakonda, hai topekampai au ratudu 
tadulakonda to Yahudi, laomohe mohaka 
Yesu. Ia rahilu 

13 hai raanti lao i souna Tadulako 
Menomba Mahile. Nguru-nguruna raanti 
lao i Hanas, pengantina Kayapas. 

Kayapas lami Tadulako Menomba Mahile 
i pare iti. 

14 Kayapas iti au mouliangaahe 
tadulakonda to Yahudi hangkoya: 
"Aginami hadua tauna mate mopahuru 
ope-ope tauna." 

15 Simo Peturu hai hadua topeguruNa 
au ntanina meulahe i Yesu. TopeguruNa 
au hadua iti, hampombekaisangana 
Tadulako Menomba Mahile. Mewali, 
topeguruNa iti mesuami hihimbela 
hai Yesu i tabangaa souna Tadulako 
Menomba Mahile. 

16 peturu mepegia pea i raoa babaka. 
Hangko inditi, topeguruNa au hadua iti, 
lao hulemi i raoa mololita i towawine au 
mokampai baba, ido hai Peturu rapaliu 
mesua i lalu hihimbela hai ia. 

17 Towawine topokampai baba iti 
mouliangaa Peturu: "Bara pae oyo wori 
hadua topeguruNa tauna olou?" Nauli 
Peturu: "Bara!" 

181 tempo iti, tempo makuli. Mewali, 
bahangkia hawi hai topekampai 
mopatuwo api i tabangaa, hai 
meangkahe motoleliki api rapamindui. 
Peturu wori meangka hai mamindu 
hihimbela hai ihira. 

191 lalu sou iti, Tadulako Menomba 
Mahile mekunemi i Yesu, nauliangaa: 
"Hemahe ope-ope topeguruMu? Apa au 
Nupaturoahe?" 

20 Nauli Yesu: "MololitaNa i katou- 
touana i ope-ope tauna. Mepaturo liliuNa 
i sou penombaa hai i Souna Pue Ala, au 
paka rapoteruhui to Yahudi. Bara ara au 
Kuwuniangi. 

21 Mewali, moapari hai nupekuneNa 
nodo? Nupekunemi i tauna au mohadiNa 
mepaturo. Hangangaa raisa mpuu apa 
au Kuuli." 

22 Kanaulina Yesu nodo, hadua 
topekampai au meangka i holaNa 
mohapami lindoNa, nauli: "Bai mpuuKo 
mololita nodo i Tadulako Menomba 
Mahile!" 

23 Nauli Yesu: "Ane bara tou au 
Kuuli, nuuli peami inde apa salaNgku. 
Agayana ane tou lolitaNgku, moapa hai 
nuhapaNa?" 

24 Hangko inditi, Hanas motudumohe 
topekampai moanti Yesu lao i Tadulako 
Menomba Mahile Kayapas. I tempo iti, 
tayena Yesu tehilu mani. 

25 Simo Peturu, meangka mamindu 
hihimbela hai topekampai. Arahe tauna 

au mouliangaa: "Bara pae oyo wori 
hadua topeguruNa?" Nasapuakami 
Peturu, nauli: "Bara wongkoya iko!" 

26 Ara wori inditi hadua hawina Tadulako 
Menomba Mahile. Hawi iti halaluna tauna 
au nabata Peturu talingana. Nauli hawi 
iti i Peturu: "Bara pae oyo au kuita inona 
i bonde iti hihimbelako hai Yesu?" 

27 Nasapuaka mbulimi Peturu, nauli: 
"Bara!" I tempo iti, motuturuami manu. 

28 Madondo-dondo, Yesu raanti hangko 
i souna Kayapas lao i souna gubernur. 
Tadulakonda to Yahudi, barahe mesua 
i lalu souna gubernur datihe mewali 
kedai moula atura agamanda to Yahudi, 
lawi gubernur iti bara to Yahudi. Hai 
ane mesuahe i lalu souna, barahe peisa 
moande paande Pasa. 

29 Mewali, Gubernur Pilatu laomi i raoa 
mampohidupaahe hai mampekunehe: 
"Apa au nisalaia tauna ide?" 

30 Rauli: "Ane rapana ia bara tauna au 
kadake, kebara kianti i Gubernur." 

31 Nauli Pilatu: "Nialami hai nianti hule! 
Nipohuda-hudaami salana moula ada 
agamami haduduami!" Rauli to Yahudi 
iti: "Ikami, barangkai rapaliu mohuku 
mate tauna." 

32 (Ide mewali bona tepabukei apa au 
nauli Yesu kana i kapateNa. ) 

33 Hangko inditi, Pilatu mesua hulemi 
i lalu sou, hai natudumohe taunana 
moanti Yesu i lindona, hai napekune: "Ba 
Oyo mpuu datunda to Yahudi?" 

34 Nauli Yesu: "Ane lolitamu iti, ba 
hangko irio haduduamu, ba nuhadi iti 
hangko i tauna ntanina?" 

35 Nauli Pilatu: "Iko barana to Yahudi! 
Hangka to YahudiMu hai kapala-kapala 
tadulako menomba au moantiKo mai 
iriko. Sala apari au Nubabehi?" 

36 Nauli Yesu: "Iko, baraNa nodo datu 
au moparenta i dunia ide. Ane kenodoNa 
datu i dunia ide, tauna au meula Iriko 
batena mobungka-bungkahe bona 
ineeNa rahaka hai rahuhu i tadulakonda 
to Yahudi. Agayana baraNa datu au 
hangko i dunia ide." 

37 Nauli mbuli Pilatu: "Ane nodo, tou 
mpuu pae datuKo?" Nauli Yesu: "Tou 
mpuu kanuulina Iko ide datu. Ido hai 
rapoanakaNa i dunia ide, bona Kupahawe 
apa au tou. Tauna au mounde moula apa 
au tou, mampoinalaihe lolitaNgku." 

38 Nahanai Pilatu: "Apari lempona Nuuli 
au tou iti?" Roo indo, lao mbulimi Pilatu 

i raoa mouliangaahe to Yahudi: "Nauri 
hampaka kanawoaNa, bara ara kulambi. 

39 Agayana, moula adami, pare-parena 
i alo Posusa Pasa, kukabahaakau hadua 
toratarunggu, ba hema peundeami. 
Mewali, noumba? Ba niunde ane 
kukabahaakau datunda to Yahudi ide?" 

40 Monganga-ngangamohe, rauli: "Inee, 
inee Ia! Aginari Baraba!" (Baraba iti, 
hadua toperampaki.) 

19 1 Roo indo, Pilatu motudumohe 

surodadona bona Yesu raala hai 
rakandangi. 

2 Surodado iti mobabehimohe hambua 
songko hangko i walaa au modui, hai 
rasongkoia Yesu. Roo indo, ia rabadui hai 
badu au malei maleleintoro nodo badu 
datu. 

3 Motumpamohe i lindoNa, rauliangaa: 
"KibilaKo, datunda to Yahudi!" Roo indo, 
rahapami lindoNa. 

4Hangko inditi, mesuwu mbulimi Pilatu 
lao i raoa, nauliangaahe to Yahudi: 
"Peita, kuantimi mai irikamu, bona niisa 
kadana kulambi salaNa nauri hampaka." 

>Hangko inditi, raantimi Yesu i raoa, 
mesongko dui hai mebadu hai badu au 

malei maleleintoro nodo badu datu. Nauli 
Pilatu: "Nipeita tauna ide!" 

61 temponda kapala-kapala tadulako 
menomba hai topekampai moita Yesu, 
mongangamohe, rauli: "Pakumi i kau! 
Pakumi i kau!" Nauli Pilatu: "Ane 
nipeinao mopaku i kau, nialami. Ikamu 
au hangangaa mopaku i kau, lawi iko, 
bara kulambi salaNa." 

7 Rauli to Yahudi: "Ane ikami, moula 
aturana agamangki, hangangaa rahuku 
mate, lawi Nauli kalana Anana Pue Ala." 

8 Kanahadina Pilatu iti, tetambaimi 
kalangana. 

9 Mesua hulemi i lalu souna, hai mekune 
mbuli i Yesu: "Hangko iumbaKo mai?" 
Agayana Yesu bara mehana. 

10 Nauli mbuli Pilatu: "BaraKo pae mau 
mohanaina? Bona Nuisa, iko ide, ara 
kuasangku mokabahaKo ba mopakuKo!" 

11 Nauli Yesu: "Ane barako nawei Pue 
Ala kuasa iti, bara ara kuasamu Iriko. 
Mewali, iami au mohuhuNa irio, meliu 
kamahilena dosana hangko irio." 

1? Mepongka indo, Pilatu mohaoki 
rara bona mokabaha Yesu. Agayana 
monganga mbulimohe to Yahudi, rauli: 
"Ane nukabaha, barako rangana Kaisar! 

Yesu iti mouli kalana datu, mewali la 
moewa Kaisar!" 

13 Kanahadina Pilatu lolitanda, ia 
moantimi Yesu i raoa. Roo indo, 
mohudami i pohudaa pobotusia i 
hambua paidaa au rahanga Lanta Watu. 
(I lalu basanda to Yahudi hangana 
Gabata.) 

141 tempo iti, ina pualomi, hangalo 
hangko damani alo Posusa Pasa. 

Pilatu mouliangaahe to Yahudi: "Idemi 
datumi!" 

15 Monganga-ngangamohe, rauli: 
"Papate! Papate! Paku i kau!" Nauli 
Pilatu: "Nipopepaku mpuu pae datumi?" 
Rahanai kapala-kapala tadulako 
menomba: "Kaisar pea datungki." 

16 Kahopoana Pilatu mohuhumi Yesu 
irihira bona rapaku i kau. Hangko inditi, 
surodado 

17 mopari-parihe Yesu motalondo kau 
mombehape lao i raoa kota hawe i Bulu 
Bangawaa. (I lalu basanda to Yahudi 
hangana Golgota.) 

18 Inditi, mopakumohe Yesu i kau. Ara 
wori rodua tauna ntanina au rapaku 
i kau hihimbela hai la, hadua tanda i 
kabeoNa, hadua tanda i koanaNa. 


YOHANES 19.19-24 117 


19 Pilatu motudu surodadona mopataka 
hampeka pata i kau popakuana Yesu. 

I pata iti, teuki: YESU TO NASARET, 
DATUNDA TO YAHUDI. 

20 Ukina iti rauki i lalu talu pakana basa: 
basanda to Yahudi, basanda to Roma, 
hai basanda to Yunani. Bosa to Yahudi 
mobasa uki i pata iti, lawi popakuana 
Yesu hungku i kota. 

21 Mewali, tadulako menomba 
mouliangaa Pilatu: "Inee rauki: Datunda 
to Yahudi! Agina rauki: 'Tauna ide mouli 
kalana datunda to Yahudi."" 

22 Nauli Pilatu: "Apa au kuuki, bara ina 
kubaliki!" 

23 Karoonda surodado mopaku Yesu, 
hampiNa raalami hai rakira iba, hadua- 
hadua hantau. Agayana baduNa, bara 
ara podaloana, lawi ratanu bona mewali 
hantau bana. 

241do hai mohawamohe surodado, 
rauli: "Inee taboho-boho badu ide. Agina 
motendeke dadu mopakanoto hema au 
molambi." Iti mewali bona tepabukei 
apa au teuki hangkoya i lalu Sura 
Malelaha, au manguli: "HampiKu raala 
hai rakira-kira. Au molambi baduNgku 

rapakanoto hai dadu." "Mewali, apa au 
rababehi surodado iti, batena mewali 
nodo au teuki hangkoya. 

25 Hungku i popakuana Yesu, 
meangkami inana hai hadua halaluna 
inana au towawine wori. Ara wori 
Maria towawinena Klopas, hai Maria 
Magdalena. 

29 Kanaitana Yesu inaNa meangka inditi 
i holana topeguruNa au Napokakaya, Ia 
mouliangaa inaNa: "Ina, idemi anamu." 

27 Hai Nauliangaa mbuli topeguruNa iti: 
"Idemi inamu." Roo indo, topeguruNa iti 
mokadipura inana Yesu i lalu souna. 

28 Naisa Yesu katepahoponami ope- 
ope, hai Nauli: "MangkadouNa" bona 
tepabukei apa au teuki i lalu Sura 
Malelaha. 

29 Inditi, ara hamangko anggoro au 
mangilu. Arahe tauna au lao moala 
hambua lomo, raeme i anggoro iti, 
rawoli i wuntu daangkau, hai rapakana i 
humena Yesu bona Naenu. 

30 Napeminami Yesu, pane Nauli: 
"Hopomi!" Roo indo, motumpami, hai 
mabotumi inaoNa. 

31 Alo karapakuna Yesu i kau iti 
mewali hangalo hangko damani alo 
penombaanda to Yahudi, hai moula 
palianda bara peisa ara tomate au tetoe 
i kau mombehape i alo penombaa. Apa 
mani lawi ina kana Posusa Pasa. Ido hai 
tadulakonda to Yahudi merapi i Pilatu 
bona torapaku itihe ratepo bitinda bona 
holigahe mate. Merapi worihe bona 
watanda rapopendaulu. 

32 Mewali, lao mpuumohe surodado 
motepo bitinda au rodua au rapaku i kau 
hihimbela hai Yesu. 

33 Ngayana kahawenaa i Yesu, raita 
matemi. Barapi mewali ratepo bitiNa. 

34 Agayana ara hadua surodado au 
motambuku lompeNa hai tawalana. 
Karatambukuna iti, moilimi wahe hai 
owal. 

35 Tauna au moita au mewali iti, iami 
au mopahaweakau apa au naita, bona 
mepoinalai worikau. Lolitana ide tou, hai 
ia moisa katouna. 

36 Iti mewali bona tepabukei apa au 
teuki hangkoya i lalu Sura Malelaha au 
manguli: "Bara mpuu ara hambua buuNa 
au ina ratepo." 

37 Ara wori au teuki i lalu Sura Malelaha 
au manguli: "Ihira ina mampengoahe au 
ratambukumi." 

38 Roo indo, ara hadua tauna au 
rahanga Yusupu hangko i boea Arimatea. 
la mepoinalai ngkandii i Yesu, lawi 
mampokalanga tadulakonda to Yahudi. 
Kapatena Yesu, Yusupu laomi i Pilatu, hai 
mamperapi watana Yesu bona ratawu. 
Napaliumi Pilatu, mewali laomi Yusupu 
mangala watana Yesu. 

39 Ara wori hadua tauna au lao 
hihimbela hai Yusupu, hangana 
Nikodemus. Hangkoya Nikodemus iti au 
lao mohidupa hai Yesu i tanga kaindi. 
Laomohe rodua tauna iti mopasilolonga 
watana Yesu. I kalaonda, Nikodemus 
moanti lana wongi, au rahanga mur 
hai gaharu, kira-kira talu pulona kilo 
kamantimina. 

40 Tauna au rodua iti mangalamohe 
watana Yesu, rabungkuhi bana bula au 
roomi rapambolii lana wongi moula ada 
popatawu to Yahudi. 

41 Hungku i popakuana Yesu, ara 
hambua bonde, hai i lalu bonde iti ara 
kalolu i tabingke bulu au rapasilolonga 


YOHANES 19.42-20.5 121 


mewali talumba. Talumba iti wou mani, 
bara mani hambela rapopatawui. 

42 Mewali, lawi hungkumohe i talumba 
iti hai barapi mahae ina mepongka alo 
penombaa, ido hai watana Yesu holiga 
rawoli i lalu talumba iti. 

20 1 Madondo-dondo i alo Minggu, 

i tempona mani makaindi, Maria 
Magdalena laomi i talumba. Hawe inditi, 
liliu naita watu petuko baba talumba 
tebungkahimi. 

2 Roo indo, ia melangkami lao i 
Simo Peturu hai hadua topeguruNa 
au napokakaya Yesu, nauliangaahe: 
"Watana Pue raalami hangko i 
talumbaNa, hai bara kiisa kaiumbana 
rawoli!" 

3 Laomohe Peturu hai topeguruNa au 
hadua iti i talumba. 

4Roduahe melangka sambela, agayana 
meliu kamagasina topeguruNa au hadua 
pane Peturu, ido hai iyoru hawe i 
talumba. 

> Napelogami i laluna, agayana bara 
hampai mesua. Naitami bana au 
rapopobungkuhi Yesu arato inditi. 

@Roo indo, Simo Peturu hawemi 
hai liliu mesua. Naita worimi bana 
popebungkuhiNa. 

7 Agayana bana au rapopowewe waana 
Yesu, tewilolo hai tepatani hangko i bana 
ntani. 

8Hangko inditi, topeguruNa au hadua, 
au iyoru hawe i talumba inona, mesua 
worimi. Ia moitami apa au ara i lalu 
talumba iti, pane napoinalai. 

?Duuna have i alo iti, bara manihe 
moisa apa au teuki i lalu Sura 
Malelaha hangkoya au mopakanoto: "la 
hangangaa tuwo hule." 

10 Roo indo, mesulemohe topeguruNa 
au rodua iti lao i sounda. 

11 Agayana Maria Magdalena meangka 
i raoa talumba, moteria liliu. Tangana 
moteria, ia mampeloga i lalu talumba. 

12 Unga pea naita rodua malaeka 
au mebadu bula hai mohudahe i 
karadampaana watana Yesu hangkoya, 
hadua tanda i waaNa, hai hadua tanda i 
bitiNa. 

13 Mekunehe malaeka iti i Maria, rauli: 
"Ina, moapari pane moteriako?" Nauli 
Maria: "Ampuku raalami hangko inde, 
hai bara kuisa iumba rawoli." 

14 Hangko inditi, membalilimi Maria hai 
naita hadua tauna meangka i taleuna. 
Katouana Yesumi, agayana bara naisa 
kaYesuna. 

15 Mekunemi Yesu iria: "Ina, moapari 
hai moteriako? Hema au nuhaoki?" Nauli 
laluna Maria: ba ampu bonde au kuita 
ide. Ido hai nauliangaa: "Tua, ane Oyo 
au mangala wataNa, Nutudungiaana 
ijumba paidaana, bona kuala." 

16 Nauli Yesu: "Maria." Membalilimi 
Maria i Yesu, hai nauli i lalu basanda to 
Yahudi: "Rabuni!" (Lempona: "Guru.") 

17 Nauli Yesu i Maria: "IneeNa hampai 
nukingki, lawi bara maniNa mengkaore 
lao i UMaNgku. Laomoko i topeguruNgku, 
nuuliangaahe kalaoNgkumi i UmaNgku 
hai Umamu wori, Pue AlaNgku hai Pue 
Alamu wori." 

18 | aomi Maria Magdalena 
mampohidupaahe topeguruNa, nauli: 
"Kuitami Pue!" Hai napahaweamohe 
ope-ope au nauli Yesu. 

19 Kaindina i alo Minggu iti, topeguruna 
Yesu moguluhe i sou au tegili babana, 
lawi mampokalangahe tadulakonda to 
Yahudi. Unga pea hawe Yesu meangka 

i olonda, hai Natabehe, Nauli: "Roa 
ngkatuwo hawe irikamu." 

20 Roo indo, Natudungiaamohe tayeNa 
hai lompeNa. Matana ntepuu lalunda 
moita Ampunda. 

21 Nauli mbuli Yesu: "Katinda lalu hawe 
irikamu. Nodo UmaNgku motuduNa, 
nodo wori Iko motudukau." 

22 Roo indo, Natawueamohe inaoNa 
pane Nauli: "Nidokomi Inao Malelaha. 

23 Hema au niampungi dosana, Pue 
Ala wori moampungi. Hema au bara 
niampungi dosana, Pue Ala bara wori 
moampungi." 

24 Tomas, hadua hangko i au hampulo 
hai rodua topeguruNa au rauli Toporopa, 
bara ara hihimbela hai rangana i 
kahawena Yesu nguru-nguruna. 

251do hai ranganahe mouliangaa: 
"Kiitami Pue!" Agayana nauli Tomas: 
"Ane bara kuita pepakua i tayeNa hai 
kupetobo pepakua iti, hai ane bara 
kuperera petambukua au i lompeNa, 
batena bara kupoinalai." 

26 Liumi haminggu, mogulu mbulimohe 
topeguruNa i lalu sou iti. I tempo iti, 
Tomas ara hihimbela hai ihira. Ragilimi 
ope-ope baba, agayana nauri nodo, 

unga pea hawe Yesu meangka i olonda, 
Nauliangaahe: "Katinda lalu hawe 
irikamu.” 

27 Roo indo, Ia mouliangaa Tomas: 
"Wolimi karawemu inde, hai peita 
pepakua au i tayeNgku. Nuperera 
petambukua au i lompeKu. Inee 
bata-bata lalumu. Nupoinalaimi!" 

28 Nauli Tomas: "Oyomi Ampuku hai 
Pue Alangku!" 

29 Nauli Yesu i Tomas: "Mepoinalaiko 
lawi nuitamoNa. Morasihe tauna au 
mepoinalai Iriko, kehapiriNa bara raita." 

30 Ngkaya mani tanda kuasa au 
nababehi Yesu hai au raita topeguruNa, 
agayana bara ope-ope teuki i lalu sura 
ide. 

31 Agayana apa au kuuki ide, kuuki bona 
nipoinalai kaYesuna Datu Topehompo, 
Anana Pue Ala, hai bona molambikau 
katuwo maroa au bara mokahopoa 
hangko i pepoinalaimi Iria. 

2 1 1 Roo indo, Yesu mopatongawa 
wataNa hambela mani i 
topeguruNa, i wiwi Rano Tiberias. Node 

tuntukana: 

2Bahangkia topeguruNa moguluhe 
inditi, iami Simo Peturu, Tomas au rauli 

Toporopa, Natanael hangko i boea Kana 
i tampo Galilea, anana Sebedeus au 
rodua, hai rodua topeguruNa au ntanina. 

3 Nauli Simo Peturu i rangana: "Laona 
modala." Rauli rangana: "Lao woringkai." 
Lao mpuumohe mesawi i duanga hai 
modala i rano. Agayana i lalu hambengia 
iti, bara huba hambaa au kana dalanda. 

4Hungku mabaami, Yesu meangka 
i wiwi rano, agayana barahe moisa 
kaYesuna. 

> Nauliangaahe: "Halalu, ba ara baumi?" 
Rauli: "Bara huba hambaa." 

SNauliangaahe: "Nitende dalami 
tanda i koanana duangami, batena 
ina morasikau." Motende mpuumohe 
dalanda, hai barapi rabuku modii, lawi 
ngkaya ntepuu ikane au ara i laluna. 

7 Hangko inditi, topeguruNa au 
napokakaya Yesu mouliangaa Peturu: 
"Olou mai Pue!" Kanahadina Peturu 
lolitana, napusami baduna (lawi ia 
bara mebadu), hai mengkanawo i owai 
monangu lao i lorena. 

8TopeguruNa au ntanina, liliuhe i 
duanga, modii dala au buke ikane lao i 
wiwi rano. Barahe karao hangko i lorena, 
kira-kira hangatu pea mete. 

9 Kamendaulunda i lorena, moitamohe 
api au tuwo inditi, hai i wongko api ara 
ikane hai ara wori roti. 

10 Yesu mouliangaahe: "Anti mai 
bahangkia baana ikane au hangko 
nipakala." 

11 Simo Peturu mengkahemi i duanga 
hai modii dalana lao i lorena. Dala iti 
buke hai ikane au mahile: hangatu lima 
pulona hai talu baana kangkayana. 
Agayana nauri nodo kangkayana, bara 
wori mahepa dala iti. 

1? Nauli Yesu: "Maimokau maande." 
Bara ara hadua topeguruNa au bai 
mekune Iria: "HemaKo?" lawi manotomi 
i lalunda kalanato Pue Yesu. 

13 | aomi Yesu mangala roti hai Naweihe. 
Nodo wori kaNababehina hai ikane. 

14 1timi kataluna belana Pue Yesu 
mopatongawa wataNa i topeguruNa 
mepongka i katuwoNa hule. 

15 Karoonda maande, Yesu mouliangaa 
Simo Peturu: "Simo anana Yona, 
ba nupokaahiNa meliu hangko i 
pepokaahinda rangamu iti Iriko?" 

Nauli Peturu: "Io, Pue. Nuisato 
kakupokaahiMu." Nauli Yesu: "Ane nodo, 
nukadipurahe ana dimbaKu." 

16 Roo indo, Yesu mekunemi i Peturu 
i karombelana: "Simo, anana Yona, ba 
nupokaahiNa?" Nauli Peturu: "Io, Pue. 
Nuisato kakupokaahiMu." Nauli Yesu: 
"Ane nodo, nukadipurahe dimbaKu." 

17 Hangko inditi, Yesu mekunemi i 
kataluna belana: "Simo, anana Yona, ba 
nupokaahiNa?" Masusa laluna Peturu, 
lawi Yesu mekune i kataluna belana 
ba napokaahi mpuu. Mewali, nauli 
Peturu: "Pue, Nuisa hinangkana. Nuisa 
kakupokaahiMu." Nauli Yesu: "Ane nodo, 
nukadipurahe dimbaKu. 

18 Tou mpuu lolitaNgku ide: i tempomu 
mani mangura, nuwewe komo i pekomu, 
hai laoko iumba pea peundeamu. 
Agayana ane saemoko hangalo, ina 
nuhuhu tayemu rataka tauna ntanina hai 
raantiko lao i paidaa au bara nuunde." 

19 Hai lolitaNa iti, Yesu mopakanoto 
noumba Peturu ina rapapate bona 
hangana Pue Ala rapakahile. Roo indo, 
nauli mbulimi Yesu i Peturu: "Meulamoko 
Iriko!" 

20 Hangko inditi, membalilimi Peturu, 
moita hadua topeguruNa au napokakaya 
Yesu au meula irihira. (TopeguruNa 
iti iami au mohuda i holana Yesu 

hangkoya tanganda maande kaindi 
hai mekune Iria: "Pue, hemari au ina 
mampobaluKo?") 

21 Kanaitana Peturu topeguruNa iti, 
napekunemi i Yesu: "Pue, apa au ina 
mewali i rangangku iti?" 

22 Nauli Yesu: "Ane Kuunde bona ia 
tuwo liliu duuNgku hawe i karombelana, 
bara paraluu nuisa! Meula peamoko 
Iriko." 

23 Hangko inditi, tebambarimi i 
topeulana Yesu, kadana ina mate 
topeguruNa iti. Agayana bara iti au nauli 
Yesu. Agayana noderi: "Ane Kuunde 
bona ia tuwo liliu duuNgku hawe i 
karombelana, bara paraluu nuisa!" 

24 TopeguruNa iti au moita hinangka au 
mewali hai au mopahawe posabina. lami 
au mouki sura ide. Hai taisa katouna 
lolita ide. 

25 Ngkaya mani au nababehi Yesu, 
agayana ane hinangkana au Nababehi iti 
rauki i lalu sura, kira-kira humalele dunia 
ide bara handa rapambolii sura iti. 


Kisah Para Rasul 


1 1 Teopilu au kubila: i lalu surangku 
au nguru-nguruna, kuukimi ope-ope 
au nababehi hai au napaturo Yesu, 
mepongka i pepongkana pobagoNa, 

2? duuna hawe i alo pengkaoreNa lao i 
suruga. Karoona rapapate hai tuwo hule, 
Yesu mopatongawa wataNa i suroNa. I 
lalu iba pulona alona, bosa belana Ia 
motudungiahe wataNa bona tongawa 
katuwoNa hule. I tempo iti, ihira ara 
hihimbela hai Ia, hai la mopahaweahe 
kana i poparentana Pue Ala. Hangko 
damani mengkaore lao i suruga, Naweihe 
hawaNa hai kuasaNa Inao Malelaha i 
suroNa au Napileimi. 

3 (1:2) 

4Hambela tempo, tangaNa mogulu 
hihimbela hai ihira, Ia mowei worimohe 
hawa ide, Nauli: "Inee hampai nipalehi 
Yerusale. Nipegia hampai inde duuna 
UmaNgku moweikau apa au Nadandi hai 
au Kuuliangaakau hangkoya. 

3 Lawi Yohane meriu hai owai. Agayana 
bahangkia mani alona, ikamu ina rariu 
hai Inao Malelaha." 

61 tempona suroNa iti hihimbela hai 
Yesu, mekunemohe, rauli: "Pue, bai 
tempo idemi Nuaro hule poparentanda 
to Yahudi, ba bamani?" 

7 Nahanai Yesu: "UmaNgku pea au 
mopakanoto ba impira ina mewali 
ope-ope tunggaiaNa au Nababehi hai 
kuasaNa. Bara paraluu niisa ikamu. 

8 Agayana ina nilambi kuasa ane 
mendaulu mai Inao Malelaha irikamu. 
Hai ikamu ina mewali sabiNgku i 
Yerusale, i humalele tampo Yudea hai 
Samaria, hawe-hawe i humalele dunia." 

9 Karoona mololita nodo, Ia teangkami 
lao i suruga. Mengoamohe mampeita 
duuna barapi raita lawi nabalungkuhi 
gawu. 

10Tanganda mani mengoa i langi 
mototoki pengkaoreNa, unga pea 
moitahe rodua tobalilo au mehampi bula 
hai au meangka i olonda. 

11 Rauli tauna au rodua iti: "Ee to 
Galilea! Moapa hai mengoa liliukau i 
langi? Yesu au niita teangka lao i suruga 

ina mesule mbuli hangko i suruga nodo 
au niita inona." 

12 Roo indo, mesulemohe topeguruNa 
hangko i Bulu Saitun lao i Yerusale. Bulu 
Saitun iti, hakilo kakaraona hangko i 
Yerusale. 

13 Kahawenda i Yerusale, liliuhe lao i 
sou paidaanda mengkahe i lincu au i 
wongko. Suronahe Pue Yesu iti jami: 
Peturu, Yohane, Yakobu hai Andaria: 
Pilipu hai Tomas, Bartolomeus hai Matiu; 
Yakobu anana Alfeus, Simo to Selot hai 
Yudasi anana Yakobu. 

14Teruhu liliuhe ope-ope, 
hampepekirihe, hai mekakae sambelahe. 
Inditi ara wori hihimbela hai ihira, 
bahangkia towawine, nodo Maria inana 
Yesu. Ara worihe halaluna Yesu. 

15 Hambela tempo, arahe kira-kira 
hangatu hai rompulo tauna au teruhu. I 
tempo iti, meangkami Peturu mololita i 
olonda halalu hampepepoinalaina, nauli: 

169 "Halalu-halalu, apa au teuki i lalu 
Sura Malelaha hangangaa mewali. 
Hangkoya ara lolitana Inao Malelaha au 
napahawe Datu Daudi kana i Yudasi au 
moanti tauna mohaka Yesu. 

17 Yudasi iti, napopewalimi Pue Yesu 
topeguruNa, hai ia mobago hihimbela 
hai ikami.” 

18 (Yudasi iti au meholo tampo 
au napotalumba hai doi hurungina 
babehiana au kadake. Inditimi, ia 
manawo hai mate, pane mapihe hai 
mabubu ope-ope ihi taina. 

19 Ope-ope to Yerusale moisa apa au 
mewali iti. Ido hai tampo iti rahanga 
"Akeldama." I lalu basanda, lempona: 
Tampo Wahe.) 

20 Nauli mbulimi Peturu: "I lalu Sura 
Masmur, teuki node: 'Pogiangaamide 
paidaana boa. Inee ara hadua au 
mampaidai.' “Hai ara wori au teuki node: 
Agina pohudaana naala tauna ntanina.'" 


21 Hangko inditi, napaliliu Peturu 
lolitana, nauli: "Halalu-halalu, ido hai 
hangangaa ara hadua ranganta au 
tapilei bona Ia mosabiki hihimbela hai 
ikita katuwona hule Pue Yesu. Tauna au 
tapilei iti, hangangaa hadua au biasami 
hihimbela hai ikita i tempona Pue Yesu 
ara i olonta, mepongka hangko i periuna 





a# Mazm 69:24 P# Mazm 109:8 

Yohane duuna hawe i pengkaorena 
Amputa hangko i dunia." 

22(1:21) 

23 Hangko inditi, ara rodua tobalilo 
au ratudungiahe. Hangana au hadua, 
Yusupu Barsabas, hai au hadua Matias. 
(Yusupu iti rahanga wori Yustus.) 

24 Roo indo, mekakaemohe, rauli: "Pue, 
Nuisa ope-ope lalunda tauna. Yudasi, 
au mewali suroMu hangkoya, ide-ide 
manawomi, hai rahuku hintoto hai 
babehiana. Ido hai kiperapi Pue bona 
Nutudungiaangkai kahemana hangko 
i tauna au rodua ide au Nupilei amimi 
mopahuru Yudasi." 

25 (1:24) 

26Roomohe mekakae, raundimi. Au 
molambi, iami Matias. la raangkami 
mewali surona Pue Yesu, bona 
handahe hampulo hai rodua nodo au 
nguru-nguruna. 

2 t Kahawena alo mahilenda to Yahudi 

au rahanga Alo Pentakosta, ope-ope 
tauna au mepoinalai i Yesu mogulu 
mopahantobu. 

2 Unga peahe mohadi pomoni hangko 
i langi, nodo pewui himburu au kebuu. 

Pomoni iti rahadimi i humalele sou 
poteruhuanda. 

3 Hai moitamohe rore api au nodo 
dila, mangulele hai mengkatoa irihira 
hadua-hadua. 

“Roo indo, ope-ope tauna iti 
nakuasaimohe Inao Malelaha, hai 
mepongkahe mololita i lalu ngkaya 
pakana basa au bara mani raisa, moula 
apa au napakanotoahe Inao Malelaha. 

> Tempo iti, arahe bosa to Yahudi au 
maida i Yerusale hangko i humalele 
dunia. Ope-ope tauna iti mengkoruhe i 
Pue Ala. 

6 Karahadina tauna bosa pomoni au 
nodo himburu inona, teruhumohe hai 
wulihe, lawi mohadihe surona Pue Yesu 
mololita i lalu basanda hadua-hadua. 

'Tingkara ntepuuhe, rauli: "Apa au 
mewali ide? Bara pae topololita iti 
ope-opehe to Galilea? 

8Moapa hai tahadihe mololita i lalu 
basanta? 

9 Lawi arake hangko i tampo Partia, 
Media, Elam, hangko i Mesopotamia, 
Yudea hai Kapadokia. Arake au hangko i 
Pontus hai Asia, 

10 hangko i Frigia hai Pampilia, hangko 
i Masiri hai hangko i tampo Libia au 
hungku i kota Kirene. Arake au hawe 
hangko i kota Roma. Hantangake to 
Yahudi, hai ara worihe tauna ntanina au 
mesua agama Yahudi. 

11 Arake au mai hangko i tampo 
Kreta hai tampo Arabia. Ikita ope-ope 
mampehadingi pololitanda i lalu basanta 
haduduanta au mampololita tanda kuasa 
au nababehi Pue Ala." 

1? Tingkara hai wulimohe ope-ope, pane 
mombepekunehe hadua hai hadua, rauli: 
"Apari wei lempona ide?" 

13 Agayana ara worihe au moele-elehe, 
rauli: "Nalanguihe anggoro!" 

14 Hangko inditi, Peturu meangkami 
hihimbela hai rangana au hampulo hai 
hadua, nauli masisimbuku: "Halalu- 
halalu to Yahudi, hai ikamu au maida i 
Yerusale! Nipehadingi maroa, lawi apa 
au mewali ide, ina kupakanotoakau. 

15 Ikami ide, barangkai malangu nodo 
au niuli. Ide-ide bara mani tempo paenu 
lawi hangko tinti hahio madondo. 

16 Agayana apa au mewali ide iami 
pobagona Inao Malelaha irikami moula 

apa au napahawe nabi Yoel hangkoya, 
node: 

17 Nauli Pue Ala: 'I kahopoa dunia, Iko 
ina mowei InaoNgku i ope-ope tauna. 
Anami tobalilo hai anami towawine ina 
mohowara lolitaNgku. Anantomoanemi 
ina moita apa au Kupopaitaahe. Tosaemi 
ina mangipi apa au Kupopangipiahe. 

18 Hawe-hawe i hawiNgku, tobalilo ba 
towawine, ina Kuweihe InaoNgku i alo 
iti, hai ihira ina mohowara lolitaNgku. 

19 Ina kupopaitaakau au metingkarai i 
langi hai tanda kuasa i dunia, nodo wahe 
hai api hai rambu au moramuku. 

20 Hangko damani hawe alo pobotusina 
Pue, alo ina mewali makaindi, hai wula 
ina mewali malei nodo wahe. 

211 tempo iti, hema-hema au meraroa 
i Pue batena tehoremahe hangko i huku 
dosanda." “ 

22 Hai napaliliumi Peturu lolitana, nauli: 
"Halalungku to Yahudi! Nipehadingi apa 
au kuuliangaakau ide. Au kutunggai iami 
Yesu to Nasare. la pea au napilei hai 
napakanoto Pue Ala mewali TopobagoNa 
au Malelaha. Iti niisa lawi anti kuasana 
Pue Ala, Pue Yesu mobabehi ngkaya 





C# Yoel 2:28-32 

tanda kuasa hai tanda au metingkarai i 
olomi. 

23 Yesu iti rahuhu irikamu, hai nipapate, 
nihuhu i tauna au kadake bona rapaku 
i kau. Agayana au mewali iti, batena 
moula apa au napakanoto amimi Pue 
Ala, lawi naisa Pue Ala apa au hangangaa 
ina mewali. 

241Ikamu mopapate Yesu, agayana 
Pue Ala mopatuwo hule. Ia mokabaha 
wataNa hangko i kuasa kapate, lawi bara 
mpuu peisa mate liliu. 

25 Lawi arami lolitana Datu Daudi 
hangkoya kana i Yesu au manguli: 
'Kuita, batena Pue au mamporangaiNa. 
Bara ara au Kupokalanga, lawi Pue au 
motulungiNa. 

291do hai matana mpuu laluNgku, 
hai Kutoya liliuKo, Pue. MasilolongaNa 
mampegiaKo. 

27 Lawi bara ina Nupogiangaa inaoNgku 
maida i paidaa tomate, wataNgku bara 
ina Nupogiangaa i lalu talumba duuna 
magoro, lawi Iko HawiMu au Malelaha. 

28 NutudungiamoNa rara ngkatuwo. Ina 
rumihi mpuu kamatanaNgku i tempoKu 
ara hihimbela hai Oyo." 4 





d# Mazm 16:8-11 

29 Hangko inditi, napaliliumi Peturu 
lolitana, nauli: "Halalu-halalu, 
kuuliangaakau i katou-touana, 

bara watana haduduana au natunggai 
Daudi i lolitana iti. Lawi umanta Daudi, 
matemi hai ratawu. Talumbana taisa 
mani hawe ide-ide. 

30 Daudi iti, hadua nabi au moisa ami 
apa au ina nababehi Pue Ala. Naisa 
kaarana podandina hai posumpana Pue 
Ala iria au manguli: hadua hangko i 
pemuleamu ina Kuangka Kupopohuda 
mewali datu. Mewali, ido hai Daudi 
mampopaisa ami katuwona hule Datu 
Topehompo, nauli: 'Ia bara rapogiangaa 
i paidaa tomate, hai wataNa bara 
rapogiangaa i lalu talumba duuna 
magoro.' € 

31(2:30) 

32 Yesu au natunggai Daudi i lolitana 
iti. Lawi Iami au napatuwo hule Pue Ala. 
Ikami ide mewali sabiNa, lawi kiita mata 
katuwoNa hule. 

33 Pue Ala moangkami Yesu Napopohuda 
i pohudaa au teadai tanda i koanaNa. 
Hai hangko indo, Pue Ala Umanta mowei 
i Yesu Inao Malelaha nodo au Nadandi. 





€# Mazm 16:10 

Mewali au niita hai au nihadimi inona, 
mewali anti kuasana Inao Malelaha au 
naweingkai Yesu. 

34 Mewali, halalu, bara mpuu watana 
haduduana au natunggai Daudi 
hai lolitana. Lawi bara woya Daudi 
au tuwo hule hai mengkaore lao i 
suruga. Agayana nauli Daudi: Pue Ala 
mouliangaa Ampuku: 'MohudamoKo 
tanda i koanaNgku, 

35 fuuna Kupopengkoruhe ope-ope 
iwaliMu Trio." 

39 Hangko inditi, napahopomi Peturu 
lolitana, nauli: "Mewali, ido hai ikamu to 
Yahudi, hangangaa nipakanoto i lalumi 
apa au kuuli ide: Yesu au nipaku i kau, 
lami au napilei Pue Ala mewali Amputa 
hai Datu Topehompo." 

37 Karahadina tauna bosa lolitana Peturu 
iti, tebalikimi lalunda, hai mekunehe i 
Peturu hai i surona Pue Yesu au ntanina, 
rauli: "Ane nodo, apami au hangangaa 
kibabehi?" 

38 Nahanai Peturu: "Hangangaa 
menosokau hadua-hadua hangko i 
dosami, hai hangangaa rariukau i lalu 
hangana Yesu Kerisitu. Ane nodo, Pue Ala 





f# Mazm 110:1 

ina moampungi dosami, hai Naweikau 
Inao Malelaha. 

39 Lawi dandina Pue Ala ide rawei irikita 
hai i pemuleanta duuna hawe-hawe 
i tauna ntanina au karao tamponda. 
Dandina Pue Ala ide, batena mewali 
kiranda ope-ope tauna au nakakio 
Amputa Pue Ala mewali taunaNa." 

40 Bara iti pea au nauli Peturu, 
agayana ngkaya mani au napololita. 
la mopaturohe tauna bosa hai 
napopaingaahe, nauli: "Menosomokau! 
Ineekau mampeulai tauna au kadake 
au tuwohe i tempo ide, bona datikau 
molambi pehukuna Pue Ala au ina 
morumpahe!" 

41Bosami tauna au mepoinalaimohe i 
lolitana Peturu, pane moantihe watanda 
rariu. I alo iti, kabosana tauna au 
mepoinalai i Yesu, tetambaimi kira-kira 
talu sabuna. 

42 Roo indo, bosa tauna au hangko 
mepoinalai i Yesu mampehadingi 
paturonda surona Pue Yesu, hai teruhu 
liliuhe. Maande sambelahe, mokira- 
kirahe roti anti pokatuinaonda Pue Yesu, 
hai mekakaehe. 

43 Surona Pue Yesu mobabehihe ngkaya 
tanda kuasa hai tanda au metingkarai. 
Ido hai tingkara mpuuhe tauna bosa. 

44 Hintuwumohe ope-ope au mepoinalai 
i Yesu. Anu-anunda rapoparewa sambela. 

4> Arahe i olonda au mampobalu ihi 
sounda, hai holona rakira-kira i hangka 
ranganda au barahe nakaarai. 

46 Alo-alona teruhuhe i Souna Pue Ala. 
Mokira-kirahe roti anti pokatuinaonda 
Pue Yesu, hai maande sambelahe 
i sounda i lalu katana-tana moula 
kabulana lalunda. 

47 Motoya liliuhe Pue Ala, hai 
rapokatanahe ope-ope tauna. Alo- 
alona katetetambaiarihe, lawi Pue 
motambaiahe tauna au molambi katuwo 
maroa. 

1 Tinti talumi kalumba, Peturu hai 
Yohane laohe i Souna Pue Ala i 
tempona pekakaeanda to Yahudi. 

21 babaka au rahanga Babaka Makara, 
ara hadua tobalilo au palu hangko i 
pesupaana. Alo-alona tauna iti raanti 
woya lao mohuda i babaka iti i Souna 
Pue Ala bona merapi-rapi i tauna au 
mesua inditi. 


KISAH PARA RASUL 3.3-11 14 


3 Kamoitana Peturu hai Yohane mesua, 
ia liliu merapi ahi irihira. 

#Peturu hai Yohane mototoki topalu iti. 
Naulimi Peturu iria: "Totokingkai mai!" 

> Natotoki mpuumohe manaa-naa, lawi 
naharunga ba ina molambi doi hangko 
irihira. 

6 Agayana nauli Peturu: "Bara ara doi 
irikami. Agayana apa au ara irikami, iti 
au kiweiko: i lalu hangana Yesu Kerisitu 
to Nasare, molumaomoko!" 

7 Hangko inditi, nakingkimi taye 
koanana topalu iti bona meangka. Unga 
pea maroho bitina. 

8Melumpami meangka, hai molumao 
node hou node mai. Roo indo, mesuami 
i lalu Souna Pue Ala hihimbela hai 
Peturu hai Yohane, molumao hai 
melumpa-lumpa motoya Pue Ala. 

9Bosa tauna moita ia molumao, hai 
motoyamohe Pue Ala. 

10Tingkara mpuumohe hai wuli lalunda 
moita au mewali iti, lawi raisa kaiana 
topalu au merapi-rapi alo-alona i Babaka 
Makara i Souna Pue Ala. 

11 Mewali, topalu au hangko rapakaoha 
iti meula liliu i Peturu hai Yohane. 
Kahawenda i tarampa Souna Pue Ala au 

rahanga Tarampa Salomo, bosa tauna 
maihe mogagu, lawi tingkarahe. 

12 Kanaitana Peturu tauna au bosa iti, 
nauliangaahe: "Halalungku to Yahudi! 
Moapari hai nipotingkara apa au niita 
ide? Moapa hai nitotoki liliungkai? 

Ba niuliri, tauna ide molumao anti 
kuasangki, ba hangko i kamalelahana 
lalungki? Bara! 

13 Pue Ala au rapenombai toiyorunta 
hangkoya, au rapenombai Burahima, 
Isaki hai Yako, Pue Ala iti au mopakahile 
TuduaNa, iami Yesu. Halalu-halalu, 
Yesu iti au nihuhu i topoparenta, hai au 
nisapuakami i lindona Pilatu i tempona 
ina nakabaha. 

14 Malelaha hai manoto laluNa, agayana 
nisapuakari, hai niperapi i Pilatu bona 
nakabahaakau hadua topepapate. 

15 Yesu iti au mowei katuwo maroa. 
Nauri nodo, nipapate mpuumi, agayana 
Pue Ala mopatuwo hule. Ikami ide 
sabiNa au moita katuwona hule Yesu. 

16 Kuasa hangko i hangana Yesu, 
iti au mopakaroho bitina topalu ide. 
Mewali, apa au niita hai au nisabiki 
ide, iti mewali anti pepoinalaingki i 

Yesu. Anti pepoinalaingki, ido hai kibuku 
mopakaoha tauna ide. 

17 Halalu-halalu, ikamumi hai 
tadulakonta au mopapate Yesu. Agayana 
kuisa, apa au nibabehi iti, nibabehi anti 
kadana niisa lempona. 

18 Agayana nauri nodo, hangko i apa au 
nibabehi iti, tepabukeimi apa au nauli 
Pue Ala hangkoya au rapahawe ope-ope 
nabiNa au manguli: Datu Topehompo 
hangangaa molambi kapari. 

19 Halalu-halalu, ido hai hangangaa 

menosokau hangko i dosami hai 
mengkorukau i Pue Ala, bona Ia 
moampungi dosami. Hangko indo, 
Pue Ala ina mopakaroho lalumi, hai 
Natudu mai Yesu irikamu. Lawi lami 
au napakanoto Pue Ala mewali Datu 
Topehorema. 

20(3:19) 

21 Ide-ide, Yesu maida i suruga, hai 
batena ara liliu indora duuna hawe 
tempona Pue Ala mopawou hinangkana, 
nodo au rapahawe nabi-nabiNa au 
malelaha hangkoya. 

22 Halalu-halalu, ara lolitana nabi Musa 
hangkoya kana i Pue Yesu au manguli 
node: 'Pue Ala ina moangka hadua 

hangko i halalumi bona mewali nabi 
nodo iko ide. Hangangaa nipeulai apa au 
nauliangaakau Nabi iti. 

23 Hema au bara mampeulai apa au 
nauli Nabi iti, ina raala hangko i taunana 
Pue Ala, hai batena rapapate.' 9 

24 Nabi-nabi au moanti lolitana Pue Ala, 
mepongka hangko i nabi Samueli hai 
nabi-nabi ntanina au mehuhu i Samueli, 
ope-opehe mopahawe apa au mewali i 
tempo ide. 

25Ikamumi halalu au molambi apa au 
nadandi Pue Ala hangkoya au rapahawe 
nabi-nabi iti. Ikamumi au molambi 
pewati hangko i dandina Pue Ala i 
toiyorunta hangkoya. Lawi hangkoya Pue 
Ala mongkora i Burahima node: 'Hangko 
i pemuleamu, ope-ope tauna i wongko 
dunia ina molambi pewati.' "Irikamumi 
halalu tunggaiana dandi iti! 

261do hai Pue Ala mopatuwo hule Yesu 
AnaNa. Nguru-nguruna Yesu Natudu 
mai irikita to Yahudi, bona Nawatike 
hai Naninike mampenosoi hinangkana 
babehianta au kadake." 

1 Tanganda mani Peturu hai Yohane 
mopaturo tauna i Souna Pue 

Ala, hawemohe bahangkia tadulako 
menomba hai to Saduki hai tadulakonda 
topokampai Souna Pue Ala au maihe 
mampohidupaa. 

2Rumpu mpuumohe i Peturu hai 
Yohane, lawi mobambariahe tauna bosa 
katuwona hule Yesu hangko i kapate. 
Hai paturonda iti, mopakanoto worihe 
katuwona hule tomate. 

3Tdo hai suro au rodua iti rahakahe hai 
rapopesua i lalu tarunggu. Ina kaindimi, 
ido hai ratahahe hampai duuna hawe 
madondo. 

4 Agayana tauna au mampehadingi 
paturonda Peturu hai Yohane i Souna 
Pue Ala, bosamohe au mepoinalai i Yesu, 
alana tetambai kabosanda tauna au 
mepoinalai duuna handahe lima sabuna 
tobalilo. 

?Kahalona, tadulako agama, 
tadulakonda to Yahudi hai guru- 
guru agama teruhumohe i Yerusale. 

6 Au ara worihe i pogombo iti: Tadulako 
Menomba Mahile Hanas, hai Kayapas, 
Yohane, Aleksander hai halaluna 
Tadulako Menomba Mahile. 

7 Teruhumohe ope-ope, pane ratudumi 
tauna moala Peturu hai Yohane 


KISAH PARA RASUL 4.8-12 19 


raanti mai i lindonda. Kahawenda, 
mekunemohe tadulako iti i Peturu hai 
Yohane, rauli: "Noumba pane nibuku 
mopakaoha topalu iti? Hangko iumba 
rohomi, hai hema au moweikau kuasa 
mobabehi iti?" 

81 tempo iti, Peturu nakuasai Inao 
Malelaha, hai mololitami, nauli: "Uma- 
uma, tadulakonda tauna bosa hai 
tadulako agama! 

9 Anti popakaohangki tauna au palu, ido 
hai niparesangkai i alo ide, hai nipeinao 
wori moisa noumba pepakaohangki. 

10 Mewali, bona niisa, hai bona raisa 
wori ope-ope halalunta to Yahudi, tauna 
ide maoha hai nabuku meangka inde 
anti kuasana Yesu Kerisitu to Nasare. 
Yesu iti nipaku i kau, agayana Pue Ala 
mopatuwo hule. 

11 Jami au natunggai lolitana Sura 
Malelaha au manguli node: 'Ikamu 
topoaro sou, watu au nitende, watu iti 
au mewali pohudaa sou." ! 

12 Hangko inditi, nauli mbulimi Peturu: 
"Bara ara rara ntanina molambi katuwo 
maroa hangko i Pue Ala, batena pea 
Yesu. Lawi i humalele dunia ide, bara 

ara tauna ntanina, batena pea Yesu au 
natudu mai Pue Ala i manusia, hai la pea 
au Nabuku mohoremake hangko i huku 
dosanta." 

13 Tingkara mpuumohe tadulako iti 
mohadi kamapandenda Peturu hai 
Yohane mololita, lawi barahe langa. 
Apa mani lawi Peturu hai Yohane, tauna 
biasa peahe au bara mosikola. Ihirami 
au hihimbela hai Yesu hangkoya. 

14 Agayana tadulako iti, barahe bai 
mehana, lawi topalu au rapakaoha iti, 
ara wori inditi meangka i holanda Peturu 
hai Yohane. 

15 Ido hai motudu pearaihe surona Pue 
Yesu padu hangko i peparesaanda, hai 
mogombo mbulihe, 

16 rauli: "Apa au ina tababehi i tauna au 
rodua iti? Lawi ope-ope tauna i Yerusale 
moisa kaihirana au mobabehi tanda 
kuasa au mahile iti. Bara wori peisa 
tasapuaka. 

17 Agayana bona dati humalele tauna 
mohadi, agina tapopalangahe hai 
takontohe bona ineehe mololita i hema 
pea kana i Yesu." 


KISAH PARA RASUL 4.18-24 21 


18 Mewali, roo indo, mokakio hulehe 
Peturu hai Yohane, rauli: "Ineemokau 
mepaturo ba mokabelai hangana Yesu." 

19 Mehana Peturu hai Yohane, rauli: 
"Nipekiri umba au naunde Pue 
Ala: mampeulaingkai hawami ba 
mampeulaingkai hawana Pue Ala! 

20 Lawi barapi peisa kipengkaroongaa 
mampololita apa au kiita hai au 
kihadimi." 

21 Hangko indo, rumihimi karumpunda 
tadulako iti, pane mampopalangahe 
Peturu hai Yohane. Kahopoana 
rakabahamohe. Bara ara rara mohukuhe 
lawi ope-ope tauna motoya Pue Ala anti 
tanda kuasa au rababehi iti. 

22 Tauna au rapakaoha iti, tinuwuna 
labimi iba pulona parena. 

23 Karakabahanda Peturu hai Yohane, 
laomohe mampohidupaa ranganda, hai 
mampololitahe apa au rauliangaahe 
kapala-kapala tadulako menomba hai 
totosaenda to Yahudi. 

24 Karahadina ranganda lolitanda iti, 
mekakae sambelamohe i Pue Ala, rauli: 
"Pue, Oyomi au mampopewali langi hai 
tampo hai tahi hai hinangkana ihina. 

25 Oyo au mongkora i Datu Daudi, 
toiyorungki hangkoya, lawi iami hawiMu. 
Hai tangana Daudi nakuasai Inao 
Malelaha, ia mampololita kana i Yesu, 
nauli: 'Moapari hai rumpuhe tauna au 
barahe to Yahudi? Moapari pane tauna 
bosa mobabehi tunggaianda au bara 
mobundu? 

29 Datu-datu i dunia mampasilolongahe 
ina mombeala. Nodo wori ope-ope 
topohawa, hintuwumohe mampeinao 
moewa Pue Ala hai Datu Topehompo au 
Napilei.' j 

270) Pue, tepabukei mpuumi lolitana 
Daudi iti. Lawi hangkoya i lalu kota ide, 
Datu Herode hai Pontiu Pilatu hintuwuhe 
hihimbela hai to Yahudi hai tauna au 
barahe to Yahudi. Kahintuwuanda iti, 
mampeinaohe moewa Yesu, AnaMu 
au Malelaha au Nupilei mewali Datu 
Topehompo. 

28 Mobotusimohe bona mopapatehe 
Yesu. Agayana au rababehi iti mopabukei 
apa au Nupakanoto amimi alana ope-ope 
mewali moula kuasaMu hai peundeaMu. 

29 Pue, ide-ide Nuhadimi lolitanda 
tauna au mampopalangangkai! Ido hai 

merapingkai Irio, ikami hawiMu ide, 
bona Nuweingkai roho lalu datingkai 
langa mopahawe NgkoraMu. 

30 Nupopaitaahe kuasaMu Pue. 
Nuweingkai kuasa hangko i Yesu, 
HawiMu au Malelaha, bona kibuku 
mopakaoha tauna au mahai hai 
mobabehi tanda au metingkarai." 

31 Karoonda mekakae, modua-duami 
sou au rapaidai, hai nakuasaimohe 
Inao Malelaha. Ido hai bai mpuumohe 
mopahawe Ngkorana Pue Ala i tauna 
bosa. 

32 Ype-ope tauna au mepoinalai i Yesu, 
mohintuwu hai hampepekirihe. Bara ara 
hadua au manguli: "Ide anungku mpuu," 
agayana ope-ope au ara irihira rapoanu 
sambela. 

331 tempo iti surona Pue Yesu 
molambihe kuasa au mahile bona 
mopahawehe katuwona hule Pue Yesu. 
Hai molambihe ope-ope pewati au 
mahile ntepuu hangko i Pue Ala. 

34 Bara mpuu ara hadua au nakakurai. 
Lawi hema pea au ara tampona ba 
souna, mampobalu tampo ba sou iti, 

35 hai doi holona raanti lao rahuhu i 
surona Pue Yesu bona rakira-kiraahe 
tauna au moparaluu. 

36 Nodo wori au nababehi Yusupu. 
la mampobalumi tampona, hai doi 
holona nahuhuahe surona Pue Yesu. 
Yusupu iti jami hadua pemuleana Lewi 
au maida i lewuto Siprus. Surona Pue 
Yesu mohanga wori Baranaba, lempona: 
topepalindo. 

37 (4:37) 

5 1 Ara wori tohamboko au 

mampobaluhe tamponda. Hangana 
tobalilo Ananias. Hangana towawinena 
Sapira. 

2Karoonda mampobalu tamponda, 
Ananias laomi mohuhu hantanga hangko 
i doi holona i surona Pue Yesu, nauli: 
"Idemi ope-ope doi holo tampoku." 
Agayana hantanga holona nawoliri. 
Babehia iti, rapokana sambela hamboko. 

3Ido hai nauli Peturu i Ananias: "Datu 
Tokadakemi au mokuasai lalumu! 
Mampodongkoako Inao Malelaha, lawi 
nuuli doi holona tampomu nuhuhumi 
ope-ope, agayana hantanga nuwoliri! 

4Hangko damani nupobalu tampo iti, 
oyo mpuu ampuna. Hai ane nupobalumi, 

oyo wori ampuna holona. Nupakanoto 
haduduamu hangkia au nupopenomba. 
Mewali, noumba pane ara tunggaiana 
lalumu mobabehi nodo? Bara manusia au 
nudongkoki. Pue Alari au nudongkoki!" 

> Kanahadina Ananias lolitana Peturu, 
madungkami hai liliu mate. Ope-ope 
tauna au mohadi apa au mewali, langa 
mpuuhe. 

6 Hangko inditi, bahangkia tobalilo 
mobungkuhi watana Ananias moula 
adanda to Yahudi, pane rakowa lao 
ratawu. 

7 Kira-kira talu jaa hangko inditi, hawe 
worimi towawinena Ananias i Peturu. 
Agayana bara woya naisa apa au mewali 
inona. 

8 Nauli Peturu iria: "Uliangaana, 
tampomi au nipobalu, ba ide mpuumi 
holona ope-ope?" Nahanai Sapira: "Iti 
mpuumi ope-ope." 

?Nauli Peturu: "Moapari hai 
hampepekirikau hamboko i babehiami 
iti? Ba nipeinao pae mampetandaka 
Inaona Pue? Peita! Tauna au hangko roo 
motawu tobalilomu, oloumohe i baba. 
Oyo ina rakowa wori lao ratawu." 

10 Kanahadina lolitana Peturu, 
madungka worimi towawinena hai liliu 
mate. Kahawenda tauna au motawu 
Ananias, moita worimohe towawinena 
mate. Liliu rakowa lao ratawu i hola 
talumbana tobalilona. 

11 Mewali, ope-ope tauna au mepoinalai 
i Pue Yesu au maida inditi hai tauna 
ntanina wori, langa mpuumohe mohadi 
apa au mewali iti. 

12 Surona Pue Yesu mobabehihe ngkaya 
tanda au metingkarai i olonda tauna 
bosa. Ope-ope tauna au mepoinalai i 
Yesu, hampepekirihe teruhu i Tambale 
Salomo i Souna Pue Ala. 

13 Tauna au barahe mepoinalai i Yesu, 
barahe bai meguluki hihimbela hai 
ihira. Agayana nauri nodo, ope-ope 
topepoinalai rabila mpuuhe tauna bosa. 

14 Katetetambaia tauna au mepoinalai 
i Pue Yesu, maroa tobalilo maroa 
towawine. 

15 Ngkaya tanda kuasa au rababehi 
suro iti, ido hai bosa tomahai raantihe 
mai hai alenda rapopaturu i wiwi rara. 
Mobabehihe nodo lawi raharunga ane 
Peturu moliu inditi, nau bao-baona pea 
kana i watanda, hangangaa maohahe. 

16 Mewali, mokoloromohe tauna hangko 
i boea-boea au hungku, laohe i kota 
Yerusale moanti halalunda au mahai hai 
tauna au napesuangi seta. Ope-opehe 
rapakaoha. 

171 tempo iti, Tadulako Menomba Mahile 
hai rangana au mampeulai paturonda to 
Saduki, mahina mpuuhe i surona Pue 
Yesu. Ido hai mampopeahi-ahihe. 

18 Surona Pue Yesu iti rahakamohe hai 
rataha i lalu tarunggu. 

19 Kaindi iti, hawemi hadua malaekana 
Pue mobungkahi baba tarunggu hai 
moantihe lao i raoa. Nauliangaahe 
malaeka iti: 

20 " aomokau i Souna Pue Ala, 
nipahaweahe tauna bosa ope-ope kana i 
Ngkora Ngkatuwo." 

21 Mewali, madondo-dondo, lao 
mpuumohe i Souna Pue Ala hai 
mepaturohe. Tanganda mepaturo, 
Tadulako Menomba Mahile hai rangana 
mokakio ope-ope tadulakonda to Yahudi 
bona teruhu i Pogombo Mahile to Yahudi. 
Mogulu mpuumohe ope-ope, hai ratudu 
tauna laohe mangala surona Pue Yesu 
au i lalu tarunggu bona raanti i lindonda. 

22 Ngayana kahawenda au ratudu 
iti i tarunggu, barahe ara rahumba! 
Mesulemohe i tadulakonda, rauli: 

23 "Kahawengki i tarunggu, kiita baba 
tarunggu mia-mia tetuko hai tegili. Hai 
surodado inditi, ara manihe mokampai 
baba. Kibungkahimi baba, bara ara 
hadua tauna kihumba i lalu!" 

24 Karoonda tadulako surodado 
topokampai Souna Pue Ala hai kapala- 
kapala tadulako menomba mohadi 
bambari iti, wulimohe. Bara raisa 
kaiumbanda suro iti. Hai langamohe 
kana apa au ina mewali. 

25 Hangko inditi, hawemi hadua tauna 
mouliangaahe: "Nipehadingi! Tauna au 
nitarunggu, aramohe mopaturo tauna 
bosa i Souna Pue Ala!" 

291do hai laomi tadulako surodado 
hihimbela hai rangana i Souna Pue 
Ala mangala suro iti. Suro iti, barahe 
hampai rakakarumpui ba rapapahai, lawi 
langahe surodado i tauna bosa datihe 
rawatui. 

27 Mewali, suro iti raantimohe i lindonda 
tadulako. Tadulako Menomba Mahile 
mekunemi irihira, nauli: 

28 "Kikontomokau hangkoya, ineekau 
mepaturo mokabelai hangana Yesu. Peita 
au nibabehi! I humalele kota Yerusale 
bosa tauna mampehadingi paturomi 
iti! Ba nipehangu ikami au masala i 
karapapatena tauna iti?" 

29 peturu hai surona Pue Yesu au 
ntanina mohanaihe, rauli: "Bara hawana 
manusia au kipeulai, agayana hawanari 
Pue Ala, batena iti au kipeulai. 

30 Yesu au nipapate, nipaku i kau 
mombehape. Agayana Pue Ala au 
rapenombai toiyorunta hangkoya 
mopatuwo hulemi Yesu 

31hai Naangka Napopohuda tanda i 
koanaNa, pane Nawei kuasa mewali 
Tadulako hai Topehorema, bona ikita to 
Yahudi peisa menoso hangko i dosanta 
hai molambi peampungi. 

32 Ikami idemi sabina hinangkana iti, 
ikami hai Inao Malelaha au nawei Pue Ala 
i ope-ope tauna au mengkoru i hawaNa." 

33 Karahadina tadulakonda lolitanda 
iti, rumpu ntepuuhe, hai mampeinaohe 
mopapate surona Pue Yesu iti. 

34 Agayana ara hadua hangko i olonda 
tadulako iti, hadua to Parisi au rahanga 
Gamaliel. Gamaliel iti, guru agama 

au rabila ope-ope tauna. Meangkami 
Gamaliel motudu tauna moantihe suro iti 
lao hampai i raoa. 

35 Roo indo, ia mopahavwe lolitana, 
nauli: "Halalu-halalu to Yahudi! Nipekiri 
maroa, ba apa au hangangaa nibabehi i 
tauna iti. 

36 Lawi bahangkia parena liu, ara hadua 
tobalilo au rahanga Teudas au mopahawe 
kaiana tauna au makuasa. Mewali, bosa 
tauna meula iria, ba arahe kira-kira iba 
atuna. Agayana kahopoana ia rapapate, 
hai topeguruNa mahawuhe, alana barapi 
mewali tunggaianda. 

37 Hambela wori, i tempona ope-ope 
tauna tanganda raimba topoparenta, ara 
hadua to Galilea, hangana Yudasi. Ia wori 
moanti bosa tauna moewa topoparenta. 
Agayana bara mahae rapapate, hai 
topeguruna mahawu worihe. 

38 Mewali, halalu, ide pea lolitangku: 
ineehe nipopoapa topeguruna Yesu iti. 
Agina nipogiangaahe. Lawi ane hangko i 
manusia pea paturonda hai tunggaianda, 
ina tunahe. 

39 Agayana ane hangko i Pue Alari, 
barahe peisa ninangi. Lawi ane niewahe, 

himbela peakau moewa Pue Ala." Mewali, 
lolitana Gamaliel iti ratarima tadulako. 

40 Roo indo, suro iti rakakio hulemohe 
hai rapapahaihe, rauli: "Ineemokau 
mopaturo tauna mokabelai hangana 
Yesu!" Hangko indo, rakabahamohe. 

41 Suro iti padumohe mopalehi 
poteruhuanda. Matana mpuu lalunda, 
lawi napatepakahe Pue Ala rapopeahi-ahi 
hai rakakabosai anti peulanda i Yesu. 
Mewali, karapapahainda iti, raimba pea 
pebila. 

42 Alo-alona i Souna Pue Ala ba i 
sou ntanina, mopahawe liliuhe Ngkora 
Marasa kana i Yesu, Datu Topehompo. 

1 Kamahae-haea tetambaimi tauna 

au meula i Yesu. I tempo iti, ope-ope 
tauna au mepoinalai i Yesu, to Yahudi 
peahe, agayana hantangahe mobasa 
Yunani, hai hantanga worihe mobasa 
Yahudi. Au mobasa Yunani, mohume- 
humehe mosalai ranganda au mobasa 
Yahudi, rauli: "Tobemba towawine au 
ara irikami barahe molambi kiranda 
hangko i apa au rakira-kira alo-alona i 
tomeahi-ahi." 

21do hai surona Pue Yesu au hampulo 
hai rodua mokakio ope-ope tauna au 

mepoinalai i Yesu bona teruhuhe, hai 
rauliangaahe: "Bara maroa ane ikami 
au mokadipura pokira-kira paande, lawi 
ane nodo, barapongkai tepaka moanti 
Ngkorana Pue Ala. 

3Mewali, halalu-halalu, agina nipilei 
hangko i olonta pitu tauna au maroa 
babehianda, au nakuasai Inao Malelaha 
hai au mapande. Irihira au kiwei bago 
mokadipura pokira-kira paande iti. 
4Lawi ikami hangangaa mekakae hai 
moanti Ngkorana Pue Ala." 

> Lolitanda suro iti rapokana ope- 
ope. Ido hai Setepanu rapilei lawi ia 
mepoinalai mpuu i Pue Yesu hai nakuasai 
Inao Malelaha. Au rapilei wori: Pilipu, 
Prokorus, Nikanor, Timon, Parmenas hai 
Nikolaus to Antiokia. (Nikolaus iti, bara 
to Yahudi, agayana mesuami agama 
Yahudi.) 

6 Au pitu iti raantimohe lao i surona 
Pue Yesu, hai suro iti moona tayenda 

i waanda hai mekakae bona Pue Ala 
mowatihe. 

7 Hangko inditi, tetambaimi tauna 
au mampehadingi Ngkorana Pue 
Ala. Tetambaimi kabosanda tauna au 
mepoinalai i Yesu i Yerusale, hai bosa 

wori tadulako menomba mepoinalaihe i 
Pue Yesu. 

8Setepanu, nawati mpuu Pue Ala 
au mowei kuasa iria. Ido hai nabuku 
mobabehi ngkaya pakana tanda kuasa i 
lindonda tauna bosa. 

9 Agayana ara worihe au moewa. 
Topeewa itihe iami tauna au menomba i 
sou penombaa au rahanga Sou Libertini 
(lempona: souna tauna au rakabaha 
hangko i karapohawinda). Ihira iti, to 
Yahudi au hangko i kota Kirene hai 
Aleksandria. Ara worihe to Yahudi au 
hawe hangko i Kilikia hai Asia mai 
moewa hai mampombehehea Setepanu. 

10 Agayana bara rabuku tauna iti 
mohanai apa au nauli Setepanu, lawi 
Inaona Pue Ala mopakanoto laluna 
mololita. 

11 īdo hai lao pearaihe mohuweki 
lalunda bahangkia tauna bona 
mobabehihe lolita au mosalai Setepanu, 
rauli: "Kihadi ia mopakoi Aturana Musa 
hai mopakoi Pue Ala!" 

12 Karahadina tauna bosa lolitanda au 
mesalai iti, rumpu mpuumohe hihimbela 
hai tadulakonda to Yahudi hai guru-guru 

agama, pane laomohe mohaka Setepanu 
bona raanti i lindonda tadulako agama. 

13 Kahawenda inditi, moanti worimohe 
bahangkia tauna au raoaka mosabiki 
dongko. Rauli sabi iti: "Tauna iti mopakoi 
liliu Souna Pue Ala hai mopakoi Aturana 
Musa! 

14 Kihadi ia manguli node: Yesu au 
hangko i Nasare ina mogero Souna Pue 
Ala hai mobaliki ope-ope ada au naweike 
Musa." 

15 Karahadina tadulako iti lolitanda, 
mototokimohe Setepanu, hai lindona 
raita nodo lindona malaeka. 

7 1 Mekunemi Tadulako Menomba 
Mahile i Setepanu, nauli: "Ba tou 
mpuu apa au rauli iwalimu iti?" 

2 Nahanai Setepanu: "Uma-uma, 
halalu-halalu! Nipehadingi wongkoya 
hampai lolitangku! Hangkoya, toiyorunta 
Burahima maida i tampo Mesopotamia. 
Hangko damani melimba lao i kota 
Haran, Pue Ala au mahile kuasaNa hawe 
i toiyorunta iti, 

3 Nauliangaa: 'Nupalehimi tampomu 
hai halalumu. Laomoko i tampo au ina 
Kutudungiaako." 

41do hai Burahima mopalehi tamponda 
to Kasdim lao i kota Haran. I kota Haran 
iti, matemi umana Burahima. Hai roo 
indo, Pue Ala motudu mbulimi Burahima 
melimba i tampo ide, au tapaidaimi 
ide-ide. 

>I tempo iti, bara ara tampo au rawei 
Burahima, batena hamposoungaa pea. 
Agayana Pue Ala modandimi i Burahima, 
Nauli: 'Tampo Kanaa ina Kuweiko 
hawe-hawe i pemuleamu.' I tempo iti, 
bara mani ara anana. 

6 Agayana nauli Pue Ala i Burahima 
node: 'Pemuleamu ina maida i 
tamponda tauna ntanina. Ihira ina 
rapohawihe ampu boea i tampo iti hai ina 
rapopeahi-ahihe i lalu iba atuna parena. 

7 Agayana roo indo, ina Kuhuku ampu 
boea au mampohawi pemuleamu, hai 
pemuleamu ina paduhe hangko i tampo 
iti mai menomba Iriko i tampo Kanaa 
ide." 

8Hangko indo, Pue Ala mopakanoto 
dandiNa i Burahima hai hambua 
tanda. la motudumi Burahima hai 
anana bona ratile. Mewali, Isaki anana 
Burahima ratilemi i alo kaualu hangko i 
karapoanakana. Nodo wori, Isaki motile 

Yako anana. Hai Yako motile anana 
au hampulo hai rodua. Hai ihira iti au 
mewali toiyorunta." 

9 Nauli mbulimi Setepanu i tadulako 
iti: "Toiyorunta itihe mahina i Yusupu 
halalunda, ido hai rapobalumi bona 
rapohawi i tampo Masiri. Agayana Pue 
Ala mamporangai Yusupu, 

10 hai kahopoana Nakabahami hangko 
i ope-ope kamaparina. Pue Ala mowei 
kapande iria au mopamatana laluna 
Pirao, datu i tampo Masiri, alana Pirao 
moangka ia mewali gubernur i tampo 
Masiri hai topohawa i lalu souna. 

11 Roo indo, hawemi rimi mahile i 
humalele tampo Masiri hai i tampo 
Kanaa. I tempo iti, bosa tauna 
mantodiha, hai toiyorunta wori barapi 
ara paandenda. 

12 Hangko inditi, nahadi Yako, ara pare 
bae au rapobalu i tampo Masiri. Ido 
hai natudumohe anana, toiyorunta, 
lao i Masiri meholo paandenda. Itimi 
polumaonda au nguru-nguruna. 

13 Kalaonda i karombelana, Yusupu 
mopakanotoahe kaianami halalunda. 
I tempo iti hangko naisari Pirao 
kahemanda halaluna Yusupu. 

14 Roo indo, Yusupu mopakatu bambari 
lao i Yako umana, naperapi bona ia hai 
tinana melimbahe lao i tampo Masiri. 
Kabosanda tauna au melimba lao i 
Masiri, pitu pulona hai lima. 

15 Mewali, melimbami Yako i tampo 
Masiri, hai maida inditi duuna mate. 
Nodo wori ope-ope anana. 

16 Agayana buunda raanti hule i boea 
Sike i tampo Kanaa hai ratawu i lalu 
talumba au naholo Burahima hangko i 
pemuleana Hemor. 

17 Mahae-hae hangko indo, hawe pea 
tempona Pue Ala mopabukei dandiNa i 
Burahima. Memule-mulehe toiyorunta i 
tampo Masiri duuna bosa mpuuhe. 

18 Kahopoana, ara hadua datu au 
moparenta i tampo Masiri au bara moisa 
kahemana Yusupu. 

19 Datu iti mopakasusa katuwonda 
toiyorunta hangkoya hai mampopeahi- 
ahihe. Natudumohe motende analeinda 
bona mate. 

201 tempo iti, mesupami Musa. Musa 
iti, hadua anangkoi au makara ntepuu. 
Talu pea wulana raporanga i lalu souna 
tosaena, hai roo indo, ratendemi. 

21 Anangkoi au ratende iti, naalami 
anantowawinena Pirao hai nakadipura 
nodo anana haduduana. 

22 Anti kanakadipurana, Musa rapaguru 
i hinangka kapandenda to Masiri, 
alana makuasa mpuu i pololitana hai i 
poantina. 

23Handami iba pulona parena 
tinuwuna, arami tunggaiana Musa 
mosondaki hangka to Yahudina. 

241 tempo iti, moitami hadua to Yahudi 
au napapahai hadua to Masiri. Laomi 
Musa mamperurui halaluna duuna 
mopapate to Masiri iti. 

25 Nauli laluna Musa, hangangaa raisa 
halaluna kaiana au Napilei Pue Ala 
mokabahahe hangko i karapohawinda. 
Katouana bara raisa. 

26 Kahalona, Musa moita worimi 
rodua to Yahudi au mombetie. Anti 
kanapeinaona mopahintuwuhe, ido hai 
nauliangaahe: 'Moapa hai mombetiekau? 
Ikamu topohalalu.' 

27 Agayana hadua au mopapahai 
rangana mohumbanga Musa, 
nauliangaa: 'Hema au moangkako 
mewali tadulako au mobotusi kara- 
karangki? 

28 Ba nupeinao wori mopapatena, nodo 
kanupapatena to Masiri imaindi?' 

29 Kanahadina Musa tewungkehimi 
babehiana, melangkami hangko i tampo 
Masiri lao maida i tampo Midian. Inditi, 
motambi hai mopaara rodua anana. 

30 Tba pulona parena hangko indo, 
hawemi hadua malaeka mampohidupaa 
Musa i pada wungi hungku i Bulu Sinai. 
Malaeka iti mesupa nodo api au rore i 
lalu binti manu. 

31Tingkarami laluna Musa moita api 
iti, ido hai laomi nahungkuki napeinao 
moisa ba apa. Unga pea, nahadimi 
wotuna Pue Ala au manguli: 

3? Tkomi Pue Ala au rapenombai 
toiyorumu. Ikomi Pue Ala au rapenombai 
Burahima, Isaki hai Yako.' Kanahadina 
Musa wotu iti, moradami anti kalangana, 
hai barapi bai moparesa api au rore iti. 

33 Roo indo, nauli mbulimi Pue Ala i 
Musa: 'Nuwosui kandupamu, lawi tampo 
au nupeangkai ide, tampo au malelaha 
lawi meangkako i lindoKu. 

34 Kuitami pantodihanda anaNgku 
to Yahudi i tampo Masiri. Kuhadimi 
peraroanda. Ido hai mendauluNa 
mai mokabahahe. Mewali maiko. 

Kutudumoko lao hule i tampo Masiri, 
bona nukabahahe to Yahudi." 

35 Napaliliumi Setepanu lolitana i 
tadulako itihe, nauli: "Mewali, Musa 
au rasapuaka to Yahudi hangkoya, 
lami au natudu Pue Ala mesule lao 
mokabahahe. Nguru-nguruna to Yahudi 
iti manguli i Musa: 'Hema au moangkako 
mewali tadulakongki au mobotusi 
kara-karangki?' Agayana kahopoana, iari 
au nakakio Pue Ala i tempona hadua 
malaeka mololita iria hangko i lalu binti 
manu au rore. lami au naangka Pue 
Ala mewali tadulakonda to Yahudi au 
mokabahahe hangko i karapohawinda. 

36 Musa iti au moanti to Yahudi hangko i 
tampo Masiri, hai au mobabehi ngkaya 
tanda kuasa hai tanda au metingkarai 
i tampo Masiri, i Tahi Malei hai i pada 
wungi i lalu iba pulona parena. 

37 Hai Musa wori au mopahave lolita 
ide i to Yahudi, nauli: 'Pue Ala ina 
moangka hadua hangko i halalumi. Ia 
ina Napopewali nabi nodo iko ide.' 

38 Musa iti au mokampaihe to Yahudi 
au bosa i pada wungi. Ia hihimbela hai 
toiyorunta hangkoya, hai ia wori au 
mohadi lolitana malaeka i Bulu Sinai. 

lami au motarima Ngkora Ngkatuwo 
hangko i Pue Ala bona rapahaweake 
duuna ide-ide. 

39 Agayana, nauri nodo, toiyorunta 
hangkoya barahe mounde mengkoru i 
Musa. Mosapuakamohe petadulakoina, 
rauli: 'Agina mesule peamoke lao i tampo 
Masiri.' 

40 Mewali, ido hai laomohe i Haruni, 
wutuna Musa, rauliangaa: 'Babehiangkai 
lengge ba apa pea au peisa tapenombai, 
bona lengge itimi au mewali tadulakonta. 
Lawi barapi kiisa apa au mewali i Musa 
au moantingkai mai hangko i tampo 
Masiri hangkoya.' 

41 Hangko inditi, mobabehimohe 
hambua ana japi hangko i bulawa. 
Lengge au rababehi iti, rapenombai hai 
rasambalea binata. Mosusamohe motoya 
apa au rababehi hai tayenda. 

421do hai Pue Ala mopalehimohe 
hai mampogiangaamohe menomba i 
betue i langi. Iti mewali moula lolitana 
Pue Ala au teuki i lalu sura nabi-nabi, 
node: 'Ikamu to Yahudi! Barari Iko au 
nisambalea binata au nipopenomba 
tangami i pada wungi i lalu iba pulona 

parena. Agayana ngkaya pakana anitu 
au nipenombai. 

43 Au nianti-anti iami sou paidaana anitu 
Molok hai mpinowali au molengge betue 
Repan. Lengge itimi au nibabehi bona 
nipenombai. Ido hai ina Kupogiangaa 
mpuukau ratawani, duuna raantikau 
hawe i tanda orupena kota Babeli."" k 

44 Hangko inditi, Setepanu mopaliliumi 
lolitana, nauli: "Tanganda toiyorunta i 
pada wungi, Pue Ala motudumi Musa 
mobabehi Bambaru Penombaa au peisa 
rabubungkahi hai raanti-anti iumba 
pea kalaoanda. Bambaru Penombaa iti 
mewali tanda kaarana Pue Ala i olonda 
to Yahudi, hai rababehi moula apa au 
napopaitaa Pue Ala i Musa. Mewali, 
Bambaru Penombaa iti raanti-anti liliu 
toiyorunta hangkoya tanganda i pada 
wungi. 

45 Mahae-hae, matehe toiyorunta i 
tampo au boa, hai Bambaru Penombaa 
iti raanti liliu ananda mesua i tampo 
Kanaa ide. Roo indo, Yosua moantimohe 
toiyorunta mampemala tamponda au 
tapaidai ide-ide. I tempo iti, Pue Ala 
mampopeloho ampu boea i tampo 

Kanaa. Hai Bambaru Penombaa to 
Yahudi ara mani i olonda duuna hawe i 
tempona Datu Daudi. 

46 Daudi mopakatana laluna Pue Ala, hai 
merapi i Pue Ala bona rapatepaka moaro 
sou penombaa i Pue Ala au napenombai 
Yako hangkoya. 

47 Agayana barari Daudi au moaro 
souna Pue Ala. Anana au rahanga 
Salomo, iari au moaro. 

48 Halalu-halalu, melumbu kuasaNa Pue 
Ala hangko i ope-ope au rapenombai. la 
bara maida i sou au nababehi manusia. 
Lawi i lalu sura nabi hangkoya, ara 
lolitana Pue Ala au teuki node: 

49 '| angi iami pohudaaNgku, hai dunia 
pepangkaaKu. Sou apa au nipeinao 
niaroaNa? Iumba sou au hintoto 
Kupaidai? Bara ara. 

>0 Lawi Iko au mampopewali 
hinangkana!'" | 

71 Napahopomi Setepanu lolitana 
i tadulako agama, nauliangaahe: 
"Rumihi pengkabatumi halalu hai rumihi 
pembongomi! Rumihi pengkantulimi 
mampehadingi lolitana Pue Ala! Ikamu 

himbela hai toiyorunta hangkoya, lawi 
mosapuaka liliukau Inao Malelaha. 

52 Qpe-ope nabi hangkoya rapopeahi- 
ahi toiyorunta. Hai toiyorunta mopapate 
worihe suro-surona Pue Ala au mouli 
kaina hawena Tuduana Pue Ala au 
manoto, iami Yesu. Hai ide-ide, ikamu au 
mampobalu Tuduana Pue Ala i iwaliNa. 
Ikamumi au mopapate Yesu. 

53 Nidokomi hawana Pue Ala au 
rapahawe malaeka i toiyorunta, agayana 
bara nipeulai." 

34 Karahadina tadulako iti lolitana 
Setepanu, rumpu mpuumohe hai koi 
inaonda. 

>> Agayana Setepanu nakuasaimi Inao 
Malelaha, hai mengoami i langi. Naita 
mpuumi peawana Pue Ala, hai naita wori 
Yesu meangka tanda i koanana Pue Ala. 

26 Nauli Setepanu: "Peita! Kuita langi 
tebungkahi hai Ana Manusia meangka 
tanda i koanana Pue Ala!" 

>/ Roo indo, tadulako agama iti 
motabungimohe talinganda, hai 
mongangahe masisimbuku dati rahadi 
lolitana. Unga pea lao sambelahe 
mohaka ia 

58 radii lao i raoa kota bona rawatui. 
Tauna au mosalai Setepanu iti, 
mowosuimohe badunda bona moalahe 
watu hai meweduhe. Badunda rawei 
hadua tobalilo au rahanga Saulu bona 
nakampai. 

>? Tangana Setepanu rawatui, 
meraroami, nauli: "Pue Yesu, tarimamide 
inaongku!" 

60 Roo indo, molingkudumi, nauli 
masisimbuku: "Pue, ineehe Nuhuku anti 
dosanda ide." Karoona mololita nodo, 
matemi. 

1t Saulu wori mampokatana 

karapapatena Setepanu iti. 
Mepongka alo iti, ope-ope topepoinalai i 
Pue Yesu au ara i Yerusale rapopeahi-ahi 
mpuuhe, alana mahawuhe i humalele 
tampo Yudea hai Samaria. Batena 
pearai suro-surona Pue Yesu au barahe 
melangka. 

2Bahangkia tauna au mengkoru i Pue 
Ala mangala watana Setepanu. Anti 
kawiorana lalunda, rateteriahi hampai 
watana, hangko ratawuri. 

3 Hai i tempo iti, Saulu mampopeahi-ahi 
liliuhe tauna au mepoinalai i Pue Yesu. 
Ope-ope sounda napesuangi, hai ope- 

ope tauna au mepoinalai i Yesu, maroa 
tobalilo maroa towawine, nahakahe hai 
naantihe lao natarunggu. 

4Mewali, topepoinalai au tehawukahe 
iti, ihirami au mopahawe Ngkorana Pue 
jumba pea kalaoanda. 

> Nodo wori, Pilipu laomi i hambua 
boea i tampo Samaria mopahaweahe 
kaYesuna Datu Topehompo. 

6 Matanahe ampu boea mohadi lolitana 
Pilipu hai moita tanda kuasa au nababehi, 

7 lawi ia mampopeloho seta hangko 
i bosa tauna au napesuangi, alana 
meloho mpuuhe seta iti hai monganga- 
ngangahe. Bosa wori tauna au palu hai 
au wara bitinda napakaoha Pilipu. 

8Matana mpuumohe ampu boea moita 
apa au mewali iti. 

91 lalu kota iti, ara hadua tobalilo 
au rahanga Simo. Simo iti, hadua 
topobalimata au mahaemi mampopaita 
isana au metingkarai i to Samaria. Nauli 
kaiana tauna au mahile kuasana. 

10 Mentaka mpuu lalunda ope-ope ampu 
boea iria, maroa tuana maroa tauna 
bosa, rauli: "Simo iti, ara kuasana Pue 
Ala iria au rahanga Kuasa Mahile." 

11 Mewali ope-ope ampu boea meula 
iria, lawi bosa belana tingkarahe moita 
isana. 

12 Agayana kahawena Pilipu i 
boeanda, ia mopahawe bambari kana i 
poparentana Pue Ala, hai napaturoahe 
kaYesuna Datu Topehompo alanda bosa 
tobalilo hai towawine mepoinalai i Yesu 
hai rariuhe. 

13 Hangko inditi, Simo mepoinalai 
worimi hai rariu. Karoona rariu, meula 
liliumi i Pilipu, lawi tingkara laluna moita 
tanda kuasa au nababehi Pilipu. 

14 Roo indo, surona Pue Yesu au ara 
i Yerusale mohadimohe bambari kana 
i potarimanda to Samaria Ngkorana 
Pue Ala. Ido hai mampohawaa pearaihe 
Peturu hai Yohane lao i Samaria. 

15 Kahawenda Peturu hai Yohane, 
mampekakaengaamohe to Samaria au 
mepoinalai i Pue Yesu, bona molambihe 
Inao Malelaha, 

l6 Jawi Inao Malelaha bara mani 
mendaulu irihira. Rariu peahe i lalu 
hangana Pue Yesu. 

17 Mewali Peturu hai Yohane 
mampekakaengaahe hai moangka 

tayenda i wongko waanda to Samaria iti. 
Unga peahe motarima Inao Malelaha. 

18 Naita Simo, hema-hema au rapetobo 
Peturu hai Yohane, ihira au motarima 
Inao Malelaha. Ido hai Simo moantimi 
doi lao i Peturu hai Yohane, 

19 nauliangaahe: "Weina wongkoya 
kuasami iti, bona hema-hema au 
kupetobo ina motarima Inao Malelaha." 

20 Agayana nauli Peturu iria: 
"Marugimoko hai marugi wori doimu! Ba 
nupehangu pae, kabulana laluna Pue Ala 
peisa raholo hai doi? 

21 Barako hintoto mobago hihimbela hai 
ikami, lawi bara manoto lalumu i Pue 
Ala. 

22 Menosomoko hangko i tunggaiamu 
au kadake iti, hai mekakaeko i Pue bona 
la moampungi tunggaiana lalumu au 
kadake. 

23 Lawi kuita mahina mani lalumu, hai 
teheako i dakemu." 

24 Nauli Simo i Peturu hai Yohane: 
"Nipekakaengaa wongkoya i Pue bona 
datina narumpa rugi au nuuli iti!" 

25 Karoonda Peturu hai Yohane 
mepaturo hai mopahawe Ngkorana 
Pue, mesulemohe lao i Yerusale. I 

polumaonda, Ngkorana Pue rabambari 
wori i boea-boea ntanina i tampo 
Samaria. 

26 Ara hadua malaekana Pue au 
mopahawe lolita ide i Pilipu, nauli: 
"Laoko tanda i selatan i rara au hangko 
i Yerusale hawe i Gasa." (Rara iti barapi 
doko rapolumaongi.) 

27 Lao mpuumi Pilipu monontohi rara 
au natudungia Pue. I tempo iti, ara 
wori hadua to Etiopia au moliu i rara iti 
mesule lao i boeana. Tauna iti, mapangka 
lantina lawi ia au mokingki hinangka ihi 
souna datu towawine i tampo Etiopia. 
(Datu towawine iti rahanga Kandake.) 
Karoona to Etiopia iti menomba i Pue 
Ala i Yerusale, ia mesawimi i kareta 
au nadii dara hai mesule lao i boeana. 
Tangana mohuda i lalu karetana, ia 
mobasa hambua sura au nauki nabi 
Yesaya hangkoya. 

28 (8:27) 

291 tempo iti, Inaona Pue Ala 
mouliangaa Pilipu: "Lao nuhungkuki 
kareta iti." 

30 Hangko indo, melangka mpuumi 
Pilipu i kareta iti. Kahawena, ia mohadi 
tauna iti mobasa hangko i Surana Nabi 

Yesaya. Napekune Pilipu: "Tua, ba nuisa 
lempona au nubasa iti?" 

31 Nahanai tauna iti: "Noumba 
kakuisana, lawi bara ara tauna au 
mopakanotoana." Roo indo, to Etiopia 
iti mowawahami Pilipu mengkahe i lalu 
karetana bona mohuda sambelahe. 

32 Īdemi lolita au nabasa hangko i 
Surana Nabi Yesaya: "la nodo hambaa 
dimba au raanti lao rasambale. Ia nodo 
hambaa ana dimba au ragundi wuluna 
agayana barari mobee-bee, mandii-ndii 
pea. 

33 Ta rakakabosai hai rahuku: bara 
hintoto karahukuNa. Bara ara hadua 
tauna au peisa mololita kana i 
pemuleaNa, lawi la rapapate." " 

34 Hangko inditi, mekunemi to Etiopia 
i Pilipu, nauli: "Uliangaana ba hema au 
natunggai nabi iti, ba watana haduduana 
ba tauna ntaninari?" 

35 Mewali, mepongka hangko i pobasana 
inona, Pilipu mopatuntua Ngkora Marasa 
kana i Yesu. 

36 Tanganda mokareta, moitamohe owai 
i wiwi rara. Nauli to Etiopia iti i Pilipu: 





M4 Yes 53:7-8 

"Peita, indolou ara owai. Ba peisana 
nuriu?" 

37 [Nahanai Pilipu: "Ane nupoinalai 
mpuumi, peisako kuriu." Nauli to Etiopia 
iti: "Kupoinalai Yesu Kerisitu. Kuisa 
kalanami Anana Pue Ala."] 

38 Hangko indo, rapopengkaroomi 
karetana, hai mendaulumohe lao i lalu 
owai, hai to Etiopia iti nariumi Pilipu. 

39 pesorenda hangko i lalu owai, unga 
pea Inaona Pue Ala moanti Pilipu hangko 
inditi. Mewali, Pilipu barapi naita to 
Etiopia, unga pea matanta. To Etiopia 
iti mopaliliumi polumaona hai matana 
mpuu laluna. 

40 Hai i tempo iti, Pilipu bila-bila mesupa 
i boea Asdod, hai mesulemi lao i kota 
Kaisarea. I tanga rara, ia mobambari 
liliu Ngkora Marasa i ope-ope boea au 
napoliungi. 

9 1I tempo iti, koi ntepuu inaona Saulu, 

hai napeinaomi mampopalanga hai 
mopapate tauna au mepoinalai i Pue 
Yesu. Ido hai laomi i Tadulako Menomba 
Mahile 

2 merapi sura kuasa au peisa naanti lao 
i tadulako sou penombaa i kota Damsik. 
Tunggaiana ane arahe nahumba tobalilo 

ba towawine au mampeulai paturona 
Yesu, ina nahakahe hai naanti hule i 
Yerusale. 

3 Mewali, i lalu polumaona lao i Damsik, 
hungkumi i kota, unga pea ara au 
mewangka hangko i langi motoleliki. 

4Madungkami Saulu hai ara hambua 
wotu au manguliangaa: "Saulu, Saulu, 
moapa hai nupopeahi-ahiNa?" 

> Nauli Saulu: "HemaKo, Pue?" Mehana 
au mololita iti, Nauli: "Ikomi Yesu, au 
nupopeahi-ahi! 

6 Mearomoko hai laomoko i kota. 
Indolou ina rapahawea peako apa au 
hangangaa nubabehi." 

7 Bara rabuku rangana Saulu iti mololita, 
lawi langahe. Mohadi mpuu worihe wotu 
iti, agayana barahe moita hema au 
mololita. 

8 Hangko inditi, meangkami Saulu. 
Nabungkahi matana, agayana barapi 
meita. Mewali, ido hai ranini lao i kota 
Damsik. 

Talu alona kamahaena, bara meita, 
hai bara wori maande ba maenu. 

101 kota Damsik, ara hadua tauna au 
mepoinalai i Yesu, Ananias hangana. I 
tempona Ananias bara leta, ara au naita 

nodo pangipi. I lalu pampetudungia iti, 
Pue Yesu mokakio, Nauli: "Ananias!" 
Mehana Ananias, nauli: "Idetona Pue." 

11 Nauli Pue: "Laomoko ide-ide i souna 
Yudasi i wiwi rara au rahanga Rara 
Manoto. Nuhaoki i sou iti hadua tauna 
hangko i kota Tarsus au rahanga Saulu. 
Tauna iti ina nuhumba tangana mekakae, 

12 hai i lalu pampetudungiaKu iria, ia 
moitako lao mampohidupaa hai moonako 
tayemu i watana bona meita hulemi." 

13 Nahanai Ananias: "Io, Pue. Agayana, 
bosa tauna mololita kana i Saulu iti. 
Rumihi pampopeahi-ahina i tauna au 
mepoinalai Irio i kota Yerusale. 

14 Hai ia mai wori inde, lawi rawei kuasa 
hangko i kapala tadulako menomba 
bona mohaka ope-ope tauna au 
mampoinalaiKo Pue." 

15 Nauli mbuli Pue Yesu i Ananias: 
"Hangangaa laoko! Lawi Saulu iti, 
Kuoakami Kupilei mewali topobagoNgku. 
la ina mopahawe hangaNgku i to Yahudi 
hai i tauna ntanina hawe-hawe wori i 
datu. 

161na Kutudungia kapari au hangangaa 
nahumba anti pobagona Iriko." 

17 Mewali, lao mpuumi Ananias i sou 
au natunggai Pue Yesu inona, hai 
moonami tayena i Saulu, nauli: "Saulu, 
halalungku! I kamaimu inde, nuita Pue 
Yesu i tanga rara. lami au motuduna 
mai mosondakiko bona meita huleko hai 
bona nakuasaiko Inao Malelaha." 

181 tempo iti, ara mpuu au nodo ruke 
ikane au mabebaki hangko i matana, hai 
unga pea, Saulu meita. Hangko inditi, 
meangkami hai liliu rariu. 

19 Roo indo, maandemi hai maroho hule 
watana. Bahangkia alona kamaheana, 
Saulu maida hihimbela hai topepoinalai i 
kota Damsik. 

201 kota Damsik, ia liliu lao i sou-sou 
penombaa inditi mopahawe bambari 
kana i Yesu i hangka to Yahudina, nauli: 
"Yesu iami Anana Pue Ala." 

21Tingkara mpuu tauna au 
mampehadingi Saulu, rauli: "Noumbari 
dide? Lawi hangkoya iami au mopapate 
tauna au menomba i Yesu i Yerusale. 
Hai tunggaiana mai inde, bona mohaka 
worihe tauna inde hai naantihe i 
kapala-kapala tadulako menomba i 
Yerusale." 

22 Agayana kamaroho-rohoari Saulu 
mepaturo, ido hai to Yahudi au i 
Damsik barapohe bai mosapuaka. 
Lawi pepaturona iti mopakanoto mpuu 
kaYesuna Datu Topehompo. 

23Bahangkia alona hangko inditi, 
mogombomohe to Yahudi ina mopapate 
Saulu. 

24 Tunggaianda ina mokampaihe 
ope-ope baba bente kota, maroa mabaa 
maroa kaindi, bona ane moliu Saulu, 
ina rapapate. Agayana naisari Saulu 
tunggaianda iti. 

25 Mewali, anti karakampaina ope-ope 
baba bente kota, nahaoki rara ntanina 
bona melangka. Ido hai i tanga kaindi, 
bahangkia rangana Saulu moanti lao i 
bente kota au motoleliki Damsik. Inditi, 
Saulu rapopohudami i lalu karanji, hai 
raulu hangko i wongko bente toa-toa i 
tampo i raoa kota, hai liliu melangka. 

29 Mesulemi Saulu lao i Yerusale. 
Kahawena, napeinao mohimada hai 
tauna au mepoinalai i Yesu, agayana 
tauna iti mampokalanga Saulu, lawi bara 
manihe mampoinalai peulana mpuumi i 
Yesu. 

27 Hangko inditi, Baranaba laomi 
mampohimada Saulu, hai naporanga 
lao i suro-surona Pue Yesu. Ia 
mampotuntuahe noumba Saulu moita 
Pue Yesu i tanga rara kalaona i Damsik, 
hai noumba Pue mololita iria. Napahawea 
worihe kapebaina Saulu mopahawe 
bambari kana i Pue Yesu i Damsik. 

28 Hangko inditi, Saulu laomi i humalele 
kota Yerusale hihimbela hai halalu 
hampepepoinalaina mopahawe bambari 
kana i Pue Yesu, hai bara ara kalangana. 

291a mololita hai mampombehehea 
to Yahudi au mobasa Yunani. Ido hai 
rapeinao to Yahudi iti mopapate Saulu. 

30 Mewali, karaisana halalu 
hampepepoinalaina tunggaianda tauna 
iti, ia raporangami lao i kota Kaisarea. 
Hangko i Kaisarea, rapopeangkami lao i 
kota Tarsus. 

31 Mewali i tempo iti, tauna au 
mepoinalai i Pue Yesu barapi rapopeahi- 
ahi i tampo Yudea, Galilea hai Samaria. 
Tetambaimi topepoinalai i Yesu, hai 
kamaroho-rohoari pepoinalainda, lawi 
mengkoru mpuuhe i Pue Ala, hai Inao 
Malelaha mopakaroho lalunda. 

32 peturu molumao iumba pea 
mosondaki topepoinalai i Pue Yesu. I 
polumaona iti, mehupe i boea Lida. 

331 boea Lida, ia mampohidupaa hadua 
tobalilo, hangana Eneas. Eneas iti, 
ualumi parena palu, bara mearo-aro 
hangko i paturuana. 

34 Nauli Peturu: "Eneas, Yesu Kerisitu 
mopakaohako! Meangkamoko, hai 
nulolomi alemu." Unga pea, meangka 
Eneas. 

35 9pe-ope tauna i boea Lida hai 
i Saron moitahe kamaohanami, hai 
mepoinalaimohe i Pue Yesu. 

36 Bara karao hangko i boea Lida, 
ara wori hambua kota au rahanga 
Yope. I Yope, ara hadua towawine au 
mepoinalai i Yesu, Tabita hangana. (I lalu 
basa Yunani hangana Dorkas, lempona 
lagiwa.) Maroa ntepuu babehiana, lawi 
ia motulungi liliuhe tauna au meahi-ahi. 

371 tempo iti, ia mahai pane liliu 
mate. Roomi radoi, watana rawolimi i 
paturuana i lincu au i wongko. 

38 Anti kadana karao kota Yope hangko 
i boea Lida, ido hai topepoinalai i Yope 
mohadi kaarana Peturu i Lida. Rodua 

tauna ratuduhe lao i Peturu merapi bona 
hoholiga mai i Yope. 

39 Mewali, Peturu meangka mpuumi lao 
hihimbela hai ihira. Kahawenda i Yope, 
liliu raanti lao i paturua pepowataana 
Dorkas. Ope-ope tobemba au towawine 
motoleliki Peturu. Moteriamohe hai 
ratudungiami i Peturu badu hai hampi au 
nadauahe Dorkas i tempona mani tuwo. 

40 Roo indo, Peturu mampopelohomohe 
ope-ope tauna hangko i lincu, hai 
molingkudumi mekakae. Roo mekakae, 
molindomi tomate iti, nauli: "Tabita, 
mearomoko!" Unga pea tebungkahi 
matana Dorkas. Kamoitana Peturu, liliu 
mohuda. 

41 Hangko inditi, Peturu mokingki 
tayena hai modii duuna meangka. Roo 
indo, nakakio hulemi ope-ope tauna 
au mepoinalai i Yesu hai tobemba iti, 
nauliangaahe: "Idemi halalumi au tuwo 
hulemi.” 

42 Au mewali iti rapololita i humalele 
kota Yope, alana bosa tauna mepoinalai i 
Pue Yesu. 

43 Roo indo, Peturu maida i Yope 
bahangkia alona kamahaena. Ia maida i 

souna Simo, hadua topobabehi parewa 
au hangko i koli. 

10 LI kota Kaisarea, ara hadua 

tobalilo, hangana Kornelius. 

Kornelius iti, hadua tadulako au 
motadulakoi hangatu surodado au 
hangko i tampo Italia. 

2a bara to Yahudi, agayana nauri 
nodo, mengkoru mpuu i Pue Ala, hai 
tinana menomba worihe i Pue Ala. 
Kornelius mowei ngkaya doi i to Yahudi 
au meahi-ahi, hai ia mekakae liliu i Pue 
Ala. 

3Hambela tempo, kira-kira tinti talu 
kalumba, ara au naita nodo pangipi. I 
lalu pampetudungia iti, naita mpuumi 
hadua malaekana Pue au mokakio, nauli: 
"Kornelius!" 

“Langa mpuu Kornelius mototoki 
malaeka iti, nauli: "Moapari Pue?" 
Nahanai malaeka iti: "Pue Ala mohadimi 
pekakaemu, hai Naisa kamaluluna 
lalumu motulungi tauna au meahi-ahi. 

> Mewali ide-ide, nutudumohe 
bahangkia tauna lao i Yope mohaoki hai 
mokakio mai hadua tauna au rahanga 
Simo Peturu. 

6 Paidaana hungku i wiwi ntahi i souna 
hadua tauna au mobabehi parewa au 
hangko i koli, hangana Simo." 

7 Kapaduna malaeka iti, Kornelius 
liliu mokakio rodua tuduana hai hadua 
surodado au napoinalai. Surodado iti 
mengkoru wori i Pue Ala. 

8 Kornelius mopahawe irihira apa 
au hangko naita hai nahadi, pane 
natudumohe lao i kota Yope. 

9 Kahalona, ina pualomi, tanganda mani 
molumao i rara au hungku i Yope, Peturu 
mengkahemi lao mekakae i hologa au 
ara i wongko sou au rata atuna. 

10 Bara mahae hangko indo, marimi 
mpuu Peturu napeinaomi maande. 
Mewali, tangana mampegia kalehana 
paande, unga pea naita hambua 
pampetudungia. 

111 lalu pampetudungia iti, naitami 
langi tebungkahi hai ara au nodo bana 
au mapeka. Hunona iba rabararangi, hai 
bana iti raulu hawe i tampo. 

121 lalu bana iti, ara ngkaya pakana 
binata. Ara au mobitii iba, au mendele, 
hai ara wori tadasi. 

13 Roo indo, nahadimi hambua wotu 
au manguli: "Peturu! Meangkamoko, 
nusambalemohe binata iti bona nuande." 

14 Nahanai Peturu: "Bara Pue! Lawi 
binata au ara i bana iti rapalia moula ada 
agamangki. Bara mani hambela kuande 
au rapalia." 

15 Nauli mbuli wotu iti i Peturu: "Apa 
au nauli Pue Ala maroa, inee nuuli kedai 
moula ada agamamu." 

16 Pampetudungia iti mewali talu 
belana, hai roo indo, teore hulemi bana 
iti lao i langi. 

17 Hangko inditi, wulimi Peturu 
mampekiri ba apa lempona 
pampetudungia au hangko naita. 
Tangana mani mampekiri iti, hawemohe 
tuduana Kornelius i kota Yope. 
Mampekunehe i ampu boea kaiumbana 
souna Simo. Tudua iti ratudungiaahe 
souna, hai laomohe meangka i tabangaa, 

18 rapekune: "Ba ara inde hadua torare 
au rahanga Simo Peturu?" 

19 Mewali, tangana mani Peturu 
mampekiri ope-ope au hangko naita, 
Inao Malelaha manguli iria: "Pehadingi, 
arahe talu tobalilo au mai mohaokiko. 

20 Hoholigamoko mendaulu. Ineeko 
langa meula irihira, lawi Iko au 
motuduhe." 

21 Mewali, Peturu mendaulumi hangko 
i sou iti, hai mouliangaahe au hangko 
hawe iti: "Ikomi au nihaoki. Apa au 
nihaokiana?" 

22Rahanai: "Tua Kornelius au 
motudungkai hawe inde. Ia iti, tauna 
au manoto laluna. la mengkoru mpuu 
i Pue Ala, hai rabila wori ope-ope to 
Yahudi. Hadua malaekana Pue motudu 
ia mokakioko lao i souna, bona ia 
peisa mampehadingi apa au nupeinao 
nuuliangaa." 

23 Roo indo, Peturu mowawahamohe 
tuduana Kornelius mohambengi i souna. 
Mohambengi mpuumohe inditi. Kahalona 
madondo, meangkami Peturu meula 
irihira lao i boea Kaisarea. Hai ara wori 
bahangkia halalu hampepepoinalaina 
hangko i Yope au lao sambelahe. 

24 Hambengiahe i tanga rara, hangko 
hawerihe i Kaisarea. Kahawenda, 
Kornelius hantina teruhuhe mampegia 
Peturu. Ara wori hintonggina hai rangana 
au nakakio Kornelius bona teruhuhe i 
souna. 

25 Mewali, kahawena Peturu i souna 
Kornelius, Kornelius mendaulumi 
hangko i souna lao mampombelambia. 
Molingkudumi motumpa i lindona Peturu 
bona menomba iria. 

26 Agayana Peturu modii hule hai 
nauliangaa: "Peangka. Iko ide manusia 
peana, nodo oyo." 

27 Tanganda mani mololita, mesuamohe 
i lalu sou. Pesuanda, Peturu moitami 
bosa tauna au teruhu inditi. 

28 Nauliangaahe Peturu: "Niisato, moula 
atura agamangki, ikami to Yahudi bara 
peisa mampogaloa tauna au barahe to 
Yahudi ba mesua i lalu sounda. Agayana 
ara pampetudungiana Pue Ala iriko 
hangkoya au mopakanotoana kadana 
ara manusia au kedai moula ada agama. 
Bara ara tauna au rapalia kipogaloahe. 

291do hai kanukakiongku mai, barana 
bai menggoli. Mewali, ide-ide kupeinao 
moisa tunggaiamu mokakiona mai." 

30 Mehanami Kornelius, nauli: "Iba 
alona liu, kira-kira i tempo au himbela 
hai ide, tangangku mekakae i soungku 
tinti talu kalumba, unga pea ara hadua 
tobalilo au meangka i lindoku. Hampina 
mengkila-ngkila. 

31 Nauliangaana tauna iti: 'Kornelius, 
Pue Ala mampehadingimi pekakaemu 
hai Naita kamaluluna lalumu. 

32 Nutudumi taunamu lao i kota Yope 
mokakio hadua tauna au rahanga Simo 
Peturu. Paidaana hungku i wiwi ntahi i 
souna Simo topobabehi parewa hangko i 
koli.' 

331do hai hoholiga kutudu hadua 
tauna lao mokakioko. Hai maroa mpuu 
lalumu, lawi maiko inde irikami. Ido hai 
teruhumongkai inde i lindona Pue Ala, 
lawi kipeinao kipehadingi ope-ope au 
natuduako Pue Ala nuuliangaangkai." 

34 Napepongkami Peturu pololitana, 
nauli: "Ide-ide kuisami Pue Ala bara 
mampopontani tauna. 

35 Hema-hema au mengkoru i Pue 
Ala hai au manoto babehianda, batena 
nadoko Pue Ala, hai bara mpuu 
Napoposisala kehapiri ba to apa pea. 

36 Manoto niisa mpuu Ngkora Marasa 
au napahawe Pue Ala irikami to Yahudi. 
Ngkora Marasa iti au mopakanoto rara 
mopamaroa pohintuwuna Pue Ala hai 
manusia anti kanahuruna Yesu Kerisitu 
dosanta. Yesu iti iami Ampunda ope-ope 
tauna. 

37 Niisa mpuu apa au mewali i humalele 
tamponda to Yahudi mepongka i Galilea 
i poriuna Yohane tauna au menoso 
hangko i dosanda. 

38 Niisa tuntukana Yesu to Nasare. 
lami au napilei Pue Ala hai Nawei 
Inao Malelaha hai kuasa. Iumba pea 
polumaoNa i tamponda to Yahudi, la 
mobabehi apa au maroa lawi naporangai 
Pue Ala, hai Ia mopakaoha ope-ope 
tauna au napopeahi-ahi Datu Tokadake. 

39 Ikami idemi au moita ope-ope au 
Nababehi i tamponda to Yahudi hawe 
i kota Yerusale. Kahopoana, Yesu iti 
rapapate, hai rapaku i kau mombehape. 

40 Agayana i alo kataluna, Pue Ala 
mopatuwo hule, hai Napopaita wataNa i 
manusia. 

41 Agayana Yesu bara tongawa i ope-ope 
tauna, batena pea irikami au napilei 
amimongkai Pue Ala mewali sabiNa. Hai i 
katuwona hule Yesu, maenu hai maande 
sambelangkai hai Ia. 

42 Hai ikami Natudungkai moanti Ngkora 
Marasa i ope-ope tauna, hai mosabiki 
kalana mpuu au napilei Pue Ala mewali 
Topobotusi ope-ope tauna, maroa au 
tuwo mani maroa au matemi. 

43 Ope-ope nabi hangkoya mampololita 
kana i Yesu, rauli: hema-hema au 
mepoinalai Iria, dosanda teampungi anti 
kuasaNa." 

44 Tangana mani Peturu mololita, 
mendaulumi Inao Malelaha i ope-ope 
tauna au mampehadingi lolitana. 

43 Tingkaramohe ope-ope to Yahudi au 
mepoinalai i Yesu au naporanga Peturu 
hangko i Yope, lawi tauna au barahe to 
Yahudi molambi worihe Inao Malelaha. 

46 Manotomi kamolambinda Inao 
Malelaha, lawi mololitahe i lalu basa au 
Naweihe Inao Malelaha motoya Pue Ala. 
Hangko inditi, naulimi Peturu: 

47 "Peita. Tauna ide molambimohe Inao 
Malelaha nodo au mewali irikita. Mewali, 
hangangaa rariu worihe." 

#8 Ido hai natuduhe Peturu bona rariuhe 
i lalu hangana Yesu Kerisitu. Roo indo, 
Kornelius hai rangana merapihe i Peturu 
bona maida hampai hihimbela hai ihira 
bahangkia wengina. 

1 1 1 Ope-ope surona Pue Yesu hai 

halalu hampepepoinalainda i 
tampo Yudea mampehadingi kaaranda 
tauna au barahe to Yahudi au motarima 
worimohe Ngkorana Pue Ala. 

21do hai kalaona Peturu i Yerusale, 
bahangkia to Yahudi au mepoinalai i 
Yesu mosasalai, 

3rauli: "Moapari hai mesuako i souna 
tauna au kedai moula ada agamanta, hai 
maande woriko hihimbela hai ihira?" 

41do hai natuntuahe Peturu ope- 
ope au mewali mepongka hangko i 
nguru-nguruna, nauli: 

= "Tangangku mekakae i kota Yope, 
unga pea kuita hambua pampetudungia. 
I lalu pampetudungia iti, kuita ara au 
nodo bana au mapeka, rabararangi iba 
hunona, hai bana iti raulu hangko i langi 
toa i lindoku. 

6 Kukamata ihina, kuita ngkaya pakana 
binata au mobitii iba, binata au maila, 
binata au mendele, hai ara wori tadasi. 

7 Bara mahae hangko indo, kuhadi 
hambua wotu au manguli: 'Peturu, 
meangkamoko, nusambalemohe hai 
nuandemi.' 

8Kuhanai: 'Bara Pue! Bara mani 
hambela kuande binata au rapalia ba au 
kedai moula ada agamangki.' 

9 Kuhadi mbuli wotu iti mouliangaana: 
'Apa au nauli Pue Ala maroa, inee nuuli 
kedai.' 

101ti mewali talu belana, pane teore 
hulemi lao i langi. 

11 Roo indo, arahe talu tobalilo au hawe 
i sou au kipaidai, agayana barahe to 
Yahudi. Au talu iti, ratuduhe hangko i 
kota Kaisarea lao i kota Yope mohaokina. 

121 tempo iti, Inao Malelaha 
mouliangaana: 'Peturu, ineeko 
langa meula irihira.' Mewali, lao mpuuna 
hihimbela hai ihira. Hai ara wori 
sabingku inde, lawi halalunta au ini 
ide lao worihe mamporangaina lao i 
Kaisarea. Kahawengki i souna Kornelius, 
mesuamongkai i lalu. 

13 Kornelius mopahawe irikami apa au 
naita, iami hadua malaeka au hawe i 
souna au mouliangaa: 'Nutudumohe 
bahangkia tauna lao i Yope mohaoki hai 
mokakio mai hadua tobalilo au rahanga 
Simo Peturu. 

1413 au ina mopahaweako bambari au 
moanti katuwo maroa irio hai i ope-ope 
tauna au ara i lalu soumu." 

15 Napaliliu Peturu lolitana, nauli: 
"Mewali, tangangku mani mopaturohe, 
mendaulumi Inao Malelaha mokuasaihe, 
nodo au mewali irikita to Yahudi 

nguru-nguruna i kanakuasainta Inao 
Malelaha. 

16 Roo indo, kukatuinaomi lolitana Pue 
au manguli: 'Yohane meriu hai owai, 
agayana ikamu ina rariukau hai Inao 
Malelaha.' 

17 Mewali, halalu, nauri barahe to 
Yahudi, manoto mpuumi kanaweinda Pue 
Ala Inao Malelaha, nodo au Nawei irikita 
anti pepoinalainta i Pue Yesu Kerisitu. 
Ane nodo, hemana pae ide iko, pane 
peisana moewa tunggaiana Pue Ala?" 

18 Karahadina tauna iti lolitana Peturu, 
barapohe mosalai ia. Motoyamohe Pue 
Ala, rauli: "Ide-ide tongawami irikami, 
Pue Ala modoko worihe tauna au barahe 
to Yahudi, hai Naweihe katepaka menoso 
hangko i dosanda duunda molambi 
katuwo maroa au bara mokahopoa." 

19 Mewali, mepongka hangko i 
karapapatena Setepanu, topepoinalai 
i Yesu au ara i Yerusale rapopeahi-ahi 
liliuhe, hai bosahe au melangka lao 
i boea ntanina, alanda mahawu. 

Arahe au hawe i tampo Fenisia, ara 
worihe au hawe i tampo Siprus hai 
i kota Antiokia. I ope-ope boea au 
rapolumaongi, mopahawehe Ngkorana 

Pue Ala, agayana bambari iti rapahawe 
pea i to Yahudi. 

20 Mewali anti pobagonda, ara worihe au 
mepoinalai i Yesu hangko i tampo Siprus 
hai Kirene. Hangko irihira, arahe au lao 
i kota Antiokia moanti Ngkora Marasa 
kana i Pue Yesu i tauna au barahe to 
Yahudi. 

21 Kuasana Pue ara hihimbela hai ihira, 
alanda bosa to Antiokia mepoinalai hai 
meula i Pue Yesu. 

22 Mewali, topepoinalai au ara i Yerusale 
mohadi worihe apa au mewali i Antiokia 
iti. Ido hai Baranaba ratudu lao i 
Antiokia. 

23 Baranaba iti, hadua tauna au maroa 
laluna. Ila nakuasai Inao Malelaha 
hai maroho pepoinalaina. Kahawena 
Baranaba i Antiokia, matana mpuu 
laluna, lawi naita kamahilena pewatina 
Pue Ala irihira au mepoinalai i Yesu. 
Mewali, Baranaba mopakaroho lalunda, 
hai nauliangaahe bona mampeulai liliuhe 
Pue Yesu hangko i lalunda mpuu. Ido hai 
bosa wori to Antiokia mepoinalai i Pue 
Yesu. 

24(11:23) 

25 Roo indo, laomi Baranaba i kota 
Tarsus mohaoki Saulu. 

29 Kanalambina, naporangami lao i 
Antiokia. Baranaba hai Saulu, maidahe i 
Antiokia hampare kamahaena. Teruhuhe 
inditi hihimbela hai tauna au mepoinalai 
i Yesu, hai mopaturohe tauna bosa. 
Nguru-nguruna i Antiokia, tauna au 
mepoinalai i Yesu rauli to Sarani. 

271 tempo iti wori, arahe bahangkia 
nabi hangko i Yerusale au lao i kota 
Antiokia. 

28 Hadua hangko i nabi itihe, hangana 
Agabus. Agabus iti meangkami, hai 
anti kuasa au nahumba hangko i Inao 
Malelaha, ia mopahawe amimi kaina 
arana rimi mahile i humalele Kadatua 
Roma. (Rimi iti mewali mpuu i tempo 
poparentana Datu Mahile Klaudius i 
Roma.) 

29 Karahadina to Sarani i Antiokia 
bambari iti, ihira mampeinao 
motulungihe halalu hampepepoinalainda 
au i tampo Yudea. Mewali, ope- 
opehe mowei doi moula pesauruanda 
hadua-hadua, 

30 hai doi iti ragulu. Roo indo, Baranaba 
hai Saulu rapoinalaiahe moanti doi iti lao 
i tadulakonda to Sarani i Yerusale. 

1 2 1I tempo iti, Datu Herode Agripa 

mepongka mampopeahi-ahi 
bahangkia tauna au mepoinalai i Pue 
Yesu. 

2Hai natudu worimi bona Yakobu 
wutuna Yohane rapapate hai piho. 

3 Apa au nababehi iti rapokana to 
Yahudi. Ido hai Herode motudumohe 
tauna mohaka Peturu. Iti mewali i alo 
mahilenda to Yahudi au rauli Posusa Roti 
Au Bara Raragii hai rauli wori Posusa 
Pasa. 

4Mohaka mpuumohe Peturu, hai 
ratarunggu. Iba tobuna surodado 
rapohawaa mokampai. Hantobu-hantobu 
surodado, iba-ibahe hamporangaa. 
Tunggaiana Herode bona kara-karana 
Peturu rapohuda-hudaa i lindonda tauna 
bosa ane liu Posusa Pasa. 

> Mewali, Peturu ara i lalu tarunggu, 
agayana topepoinalai i Pue Yesu mekakae 
liliuhe i Pue Ala, mampekakaengaa 
Peturu. 

5Hambela tempo, kaindimi, Peturu 
tangana maturu rapetangai rodua 

surodado. Tayena rahilu hai rante. Ara 
wori surodado ntanina au mokampai 
baba tarunggu. Tunggaiana Herode, 
bona kahalo madondo ia raanti i lindonda 
tauna bosa bona rahuku mate. 

7 Agayana tanga kaindi, unga pea 
ara au mewangka i lalu tarunggu, 
lawi mesupami hadua malaekana Pue. 
Malaeka iti moruami Peturu, nauliangaa: 
"Hoholigako mearo!" I tempo iti, unga 
pea tekakahi rante au rapopohilu tayena. 

8 Nauli mbuli malaeka iti i Peturu: 
"Alamide pampoumu, hai nupusami 
kandupamu!" Napeulai mpuumi Peturu 
hawana, hai roo indo, nauli mbuli 
malaeka: "Alamide komomu hai 
nupeulaimona." 

9 Meula mpuumi Peturu i malaeka iti. 
Agayana bara mani manoto i Peturu 
ba tou-tou mpuu malaeka iti naita, ba 
pangipina pea. 

10 Mewali, molumaomohe moliu 
surodado au mokampai baba au nguru- 
nguruna hai baba karombuana, pane 
hawemohe i babaka besi i rara lao i kota. 
Babaka besi iti tebungkahi sadudua. 
Liliuhe morara i baba iti lao i lalu kota. 

Bara manihe mahae molumao, unga pea 
matanta malaeka iti mopalehi Peturu. 

11 Hangko indo, manotomi i Peturu 
kadana mangipi, hai nauli: "Tou mpuumil! 
Pue au motudu malaekaNa maina 
mokabaha hangko i kuasana Herode hai 
hangko i ope-ope au ratunggai to Yahudi 
iriko." 

12 Roo indo, laomi Peturu i souna Maria, 
inana Yohane Markus. I sou iti, bosahe 
tauna teruhu mekakae. 

13 Mewali, Peturu motidongkomi baba 
i sou iti. Laomi hadua towawine au 
mobago inditi, hangana Rode, ina 
mobungkahi baba. 

14 Kanahadina wotuna Peturu, matana 
mpuu. Anti kamatanana, bara liliu 
mobungkahi baba, agayana holigari 
mesule lao i lalu sou, hai nauli: "Petururi 
wei au ara i baba!" 

15 Rauliangaa tauna iti: "Magilako!" 
Agayana napaliliu peami lolitana au 
manguli kaPeturuna au ara i baba. 

Ido hai rauliangaa: "Bara Peturu diti. 
Malaekari au mokampai." 

16 Mewali, tangana Rode lao i lalu sou, 
Peturu bara mokakabaha potidongkona 
baba. Roo indo, rabungkahia mpuumi 

baba, hai moitamohe Peturu. Tingkara 
mpuuhe. 

17 Hangko inditi, Peturu moona tayena 
mopakandiihe, hai napololitaamohe 
noumba Pue mampopesuwu hangko i 
lalu tarunggu. Napahopo Peturu lolitana 
hai pamperapina ide: "Apa au mewali 
iti, nipahawe i Yakobu hai i halalunta au 
ntanina." Roo indo, meangkami Peturu 
lao i paidaa ntanina. 

18 Kahalona madondo, mewalimi 
hambua posisala i olonda surodado 
topokampai. Wulihe ba apa au mewali i 
Peturu. 

19 Herode motudumi tauna mohaoki 
Peturu, agayana batena bara ralambi. 
Ido hai Herode motudu mbulimi bona 
surodadona au mokampai Peturu 
raparesahe hai rapapate. Roo indo, 
Herode padu hangko i tampo Yudea lao 
maida i kota Kaisarea. 

20 Hambela tempo, rumihi karumpuna 
Herode i tauna au maida i kota Tirus 
hai Sidon. Ido hai ampu boea iti 
mogombohe. Pogombonda iti, rabotusi 
bona hadua tauna ratudu lao i kota 
Kaisarea modame hai Datu Herode, 
lawi to Tirus hai to Sidon iti molambihe 

paandenda hangko i tampo au naparenta 
Herode. Nguru-nguruna ampu boea iti 
mohuweki laluna hadua topekadipura 
au napoinalai Herode, hangana Blastus, 
bona ia lao modame hai Herode. 

21 Mewali, i alo au rapakanoto, Herode 
mehampi datu hai mohuda i pohudaa 
kadatua, hai mololita i tauna bosa. 

22 Monganga-ngangamohe tauna bosa 
motoya Herode, rauli: "Lolitana ide bara 
hangko i manusia. Apa au nauli nodo 
pololitana Pue Ala!" 

23 Anti pampemahilena, Herode bara 
mounde mobila ba motoya Pue Ala. Ido 
hai unga pea nahuku malaekana Pue 
pane kekaindoro watana alana mate. 

241 tempo iti, tetambaimi tauna 
au mampehadingi Ngkorana Pue, 
hai tetambai worimi kabosanda au 
mepoinalai i Yesu. 

25 Roomi bagonda Baranaba hai Saulu i 
Yerusale, mesulemohe lao i Antiokia, hai 
moanti worihe Yohane Markus hihimbela 
hai ihira. 

1 3 11 olonda to Sarani i Antiokia, 

ara bahangkia nabi hai guru 
au moanti Ngkorana Pue, hanganda: 
Baranaba, Simeo au rakakio Tomaeta, 

Lukius au hangko i Kirene, Menahem 
(au maida hihimbela hai Datu Herode 
Antipas i temponda mani kokoi), hai 
Saulu. 

2Hambela tempo, tanganda menomba 
i Pue hai mopuasa, Inao Malelaha 
mouliangaahe: "Kupileihe Baranaba 
hai Saulu mewali topobagoNgku. 
Nipopeangka maroahe bona 
laohe mampopolumao bago au 
Kuhaleangaahe." 

3Mewali, karoonda mopuasa 
hai mekakae, modampamohe 
tayenda i Baranaba hai Saulu 
mampekakaengaahe. Roo indo, 
rapopeangka mpuumohe lao moanti 
Ngkora Marasa. 

4 Anti peninina Inao Malelaha, Baranaba 
hai Saulu laomohe i kota Seleukia au i 
wiwi ntahi. Hangko inditi, mesawimohe i 
kapala tahi lao i lewuto Siprus. 

3 Kahawenda i boea Salamis, 
mopahawemohe Ngkorana Pue Ala i sou 
penombaanda to Yahudi. Yohane Markus 
modureihe i lalu bagonda iti. 

6 Suro itihe mampolumaongi ope-ope 
boea i humalele lewuto iti duunda hawe 
i boea Pafos. Inditi mampohidupaahe 

hadua to Yahudi, hangana Baryesus. I 
lalu basa Yunani hangana Elimas. Elimas 
iti, hadua topobalimata au mouli kaiana 
nabina Pue Ala. la rangana gubernur au 
ara i lewuto iti, Sergius Paulu hangana. 
Gubernur iti hadua tauna au mapande 
ntepuu. Mewali, kahawenda Baranaba 
hai Saulu, gubernur iti mokakiohe, lawi 
mampeinao mohadi Ngkorana Pue Ala. 
Agayana Elimas moewa Baranaba hai 
Saulu hai mosapuaka paturonda bona 
dati iti au napoinalai Gubernur. 

7(13:6) 

8(13:6) 

9 Agayana Saulu, au rahanga wori 
Paulu, nakuasai Inao Malelaha, hai ia 
mototoki topobalimata iti, 

10 nauliangaa: "Ee! Topodongko 
mpuuko. Oyomi iwalina ope-ope au 
manoto. Poantimu nodo Datu Tokadake! 
Moapari hai nubaliki liliu paturona Pue 
Ala au manoto? 

11 Idomi hai nahukuko Pue! Mepongka 
ide-ide ina biloko, hai barako ina meita 
bahangkia alona kamahaena!" Unga 
pea, terero petotokina Elimas nodo ara 
rambu au maeta motabungi matana, 

alana mampemperera pearai mohaoki 
tauna au monini. 

12 Naitami Gubernur apa au mewali iti, 
tingkara mpuu, lawi tongawami kuasana 
paturona Pue Ala, hai ia mepoinalai i Pue 
Yesu. 

13 Hangko i Pafos, Paulu hai rangana 
mampesawii kapala lao i kota Perga 
i tampo Pampilia. I kota iti, Yohane 
Markus mopalehimohe hai mesule lao i 
Yerusale. 

14 Hangko i Perga, rapaliliu polumaonda 
hawe i kota Antiokia i tampo Pisidia. I 
alo penombaanda to Yahudi, laomohe 
mohuda i sou penombaa. 

15 To Yahudi au teruhu inditi mobasahe 
hangko i Sura Aturana Musa hai hangko 
i Sura Nabi-Nabi. Roo indo, tadulako 
sou penombaa motudu bahangkia 
tauna lao mekune i Baranaba hai 
Paulu, rauliangaahe: "Halalu, ane ara 
lolitami au nipeinao nipaturongkai, inde 
peisatokau mololita." 

16 Meangkami Paulu moona tayena, 
hai napakandiihe, nauli: "Halalungku to 
Yahudi, hai ikamu wori au barakau to 
Yahudi agayana au menombakavu i Pue 

Ala: nipehadingi lolitangku mopatuntu 
lolitakana toiyorunta hangkoya. 

17 Pue Ala, au tapenombai, mopileimi 
toiyorunta hangkoya, hai Napopemulehe 
alanda bosa ntepuu au maida i tampo 
Masiri. Hangko inditi, Napopaitaahe 
kuasaNa au mahile i kaNatadulakoinda 
padu hangko i Masiri. 

18 Roo indo, i lalu iba pulona parena 
kamahaena, sabara mani Pue Ala moita 
pesapuakanda tanganda molumao i pada 
wungi. 

19 Pitu kadatua i tampo Kanaa nageromi 
Pue Ala, hai tamponda Nakira-kiraahe to 
Yahudi bona ihira ampuna. 

20 Qpe-ope iti mewali i lalu kira-kira 450 
parena kamahaena. Roo indo, Pue Ala 
moangka bahangkia topobotusi duuna 
hawe i nabi Samueli. 

211 tempo iti, to Yahudi merapihe i Pue 
Ala bona Naweihe datu. Mewali, Nawei 
mpuuhe hadua datu, Saul hangana, 
anana Kis pemuleana Benami. Saul 
itimi mewali datunda to Yahudi i lalu iba 
pulona parena kamahaena. 

22 Agayana kahopoana, ia 
Napopendaulu Pue Ala hangko i 
pohudaa kadatuana, hai Daudi au 

Naangka mewali datunda to Yahudi. 
Idemi lolitana Pue Ala kana i Daudi: 
'Daudi anana Isai iami tauna au 
mopakatana laluNgku hai au mobabehi 
apa peundeaKu.' 

23 Hangko i pemuleana Daudi, Pue 
Ala moangkaake hadua Datu nodo 
au Nadandi hangkoya. Datu iti, Yesu 
hangaNa, hai iami Datu au mokabahake 
hangko i huku dosanta. 

24 Hangko damani Yesu mampepongka 
bagoNa, Yohane Toperiu mopahawe 
i ope-ope to Yahudi bona menosohe 
hangko i dosanda hai rariuhe. 

25Ina hopomi bagona, Yohane 
mouliangaahe tauna bosa: 'Moula 
polambiami, hemana iko ide? Iko dide 
bara wongkoya Datu au nipegia. Ane 
hopomi bagongku, Ia ina hawe. Mogalori 
mokakahina pekapu kandupaNa, barana 
hintoto."" 

26 Hangko inditi, napaliliumi Paulu 
lolitana, nauli: "Halalungku pemuleana 
Burahima, hai ikamu wori au barakau to 
Yahudi agayana au menombakau i Pue 
Ala: irikita idemi rapahawe bambari au 
mopakanoto rara bona peisake tekabaha 
hangko i huku dosanta. 

27 Lawi ampu boea Yerusale hai 
tadulakonda, barahe moisa kahemana 
Yesu iti. Barahe moisa lempona lolitanda 
nabi-nabi au rabasa i alo-alo Satu. Ido 
hai Yesu rahuku mate. Agayana apa au 
rababehi iti mewali bona tepabukei apa 
au rauli nabi-nabi hangkoya. 

28 Nauri bara rahumba salaNa au 
hintoto rahukua mate, agayana raperapi 
liliu i Pilatu bona rapapate. 

29 Karoona ope-ope au teuki hangkoya 
rababehi, wataNa rapopendaulumi 
hangko i kau popakuaNa hai ratawu. 

30 Agayana Pue Ala mopatuwo hulemi. 

31 Hai roo indo, i lalu bahangkia alona, 
Yesu mopatongawa wataNa i tauna 
au meula Iria mepongka i Galilea 
hawe-hawe i Yerusale. Ihira itimi au 
mewali sabiNa i ope-ope to Yahudi hai 
au mopahawehe kaYesuna mpuu Datu 
Topehompo." 

3? Napaliliu Paulu lolitana i to Yahudi 
i sou penombaa iti, nauliangaahe: 
"Mewali, halalu, ikamimi au 
mopahaweakau Ngkora Marasa 
ide. Apa au Nadandi Pue Ala hangkoya 
i toiyorunta, Napopewalimi irikita 
pemuleanda. Pue Ala mopatuwo hule 

Yesu hangko i kapate nodo au teuki i 
lalu Masmur au karombuana: 'Oyomi 
AnaNgku. Alo ide KupoanaKo.' " 

33 (13:32) 

34 Yesu iti napatuwo mpuumi Pue Ala, 
hai batena barapi mate ba mewali 
magoro i lalu talumba. Itimi lempona 
lolita ide au teuki i lalu Sura Malelaha: 
'Ope-ope dandi au malelaha au 
Kudandi i Datu Daudi hangkoya, batena 
Kupopewali irikamu.' ° 

35 Ara wori lolitana Daudi kana i 
Yesu, au teuki node: 'WataNgku 
bara Nupogiangaa i lalu talumba duuna 
magoro, lawi Ikomi HawiMu au Malelaha. 
p 

36 Halalu, bara watana Daudi au 
natunggai lolita iti. Lawi Daudi mobabehi 
ope-ope au natudua Pue Ala, hai hopomi 
tuwona i dunia ide, matemi. Watana 
ratawu i holana talumbana toiyoruna hai 
batena magoro. 

37 Agayana Yesu, au napatuwo hule Pue 
Ala, bara mewali magoro i lalu talumba. 

38 Bona niisa: anti kaYesuna, ido hai 
rapahaweakau bambari au manguli 
dosami peisa raampungi. 

39Barake peisa tekabaha hangko i 
dosanta hai rapakanoto i peitana Pue Ala 
hangko i pampeulainta Aturana Musa. 
Agayana ope-ope tauna au mepoinalai i 
Yesu, ina tekabahahe hangko i hinangka 
dosanda hai batena nadoko mpuuhe Pue 
Ala, Naimba nodo tauna au manoto. 

40 Agayana mainga-ingakau, bona 
dati mewali irikamu nodo au rapahawe 
nabi-nabi hangkoya. Nauli Pue Ala node: 

41 'Ikamu au mengkora-ngkora, 
ina tingkarakau moita babehiaNgku, 
agayana kahopoana ina rahuku matekau. 
Lawi mobagoNa i tempo ide mobabehi 
tanda au makuasa mpuu, agayana nauri 
ara au mopakanoto ope-ope iti, bara 
mpuu nipoinalai!'" 4 

42 Kaina padunda Paulu hai Baranaba, 
tauna au i sou penombaa merapimohe 
bona mai mbulihe i alo Satu au ina mai, 
bona mopakanotoa hulehe paturonda iti. 

43 Roo indo, padumohe hangko i sou 
penombaa, hai bosa to Yahudi meulahe 
i Paulu hai Baranaba. Ara worihe bosa 
tauna au bara to Yahudi, agayana au 
mesuahe i agama Yahudi, au meula 
irihira. Paulu hai Baranaba mopaturohe 

bona maroho liliu pepoinalainda i Pue 
Ala au moweihe katuwo maroa hangko i 
kabulana laluNa. 

44 Mewali, haminggu hangko indo, i alo 
Satu, ina opehe ampu boea au teruhu, 
lawi mampeinaohe mampehadingi 
Ngkorana Pue Ala au rapahawe Paulu hai 
Baranaba. 

43 Roo indo, mahina mpuuhe to Yahudi 
moita kabosana tauna au mampehadingi 
lolitana Paulu. Ido hai mopakoimohe hai 
mosapuaka mpuuhe ope-ope lolitana. 

46 Agayana bai mpuuhe Paulu hai 
Baranaba mouliangaahe: "Hintoto 
mpuu! Ngkorana Pue Ala nguru- 
nguruna rapahawe irikamu to Yahudi, 
agayana bara niunde motarima. Ikamu 
haduduami au mopakanoto kadami 
hintoto molambi katuwo maroa au bara 
mokahopoa. Ido hai ina kipalehikau lao i 
tauna au bara to Yahudi! 

47 Lawi nodemi hawana Pue Ala irikami: 
'Kupileimoko mewali pewangka au 
mopamabaa lalunda tauna au barahe to 
Yahudi, bona oyo moanti katuwo maraoa i 
tauna i humalele dunia.'"" " 

48 Karahadina tauna au barahe to 
Yahudi lolitana iti, matana mpuumohe 
hai motoyahe Ngkorana Pue. Hai hema 
pea au roomi Napilei Pue Ala molambi 
katuwo maroa au bara mokahopoa, 
ihirami au mepoinalai i Pue Yesu. 

49 Mewali, lolitana Pue tehawukami i 
humalele tampo iti. 

50 Agayana totosaenda to Yahudi 
i kota iti hai towawine au pebuku 
mohuwekihe lalunda tauna bosa bona 
Paulu hai Baranaba rapopeahi-ahi hai 
rapopelohohe hangko i kota Antiokia. 

51 Ido hai Paulu hai Baranaba motaronta 
awu au ara i bitinda, tanda kadanapi 
ihira au mohuru ane Pue Ala mohuku 
ampu boea iti. Hai roo indo, laomohe i 
kota Ikonium. 

32 Topepoinalai i Pue Yesu i Antiokia, 
nakuasaimohe Inao Malelaha hai matana 
mpuu lalunda. 

14 1 Apa au mewali i kota Antiokia, iti 

wori au mewali i Ikonium. Paulu 
hai Baranaba lao i sou penombaanda to 
Yahudi, hai mopahawe Ngkora Marasa i 
tauna au teruhuhe inditi, alana bosahe 
to Yahudi hai tauna au barahe to Yahudi 
mepoinalai i Yesu. 

2 Agayana to Yahudi au bara mepoinalai 
mohuweki lalunda tauna bosa au bara 
to Yahudi, bona mokahihihe tauna au 
mepoinalai i Pue Yesu. 

3 Mahae mpuuhe Paulu hai Baranaba 
maida i kota iti. Barahe langa mopahawe 
bambari kana i Pue. Hai Pue moweihe 
kuasa mobabehi tanda au metingkarai 
bona manoto i ope-ope tauna katouna 
Ngkora Marasa au raanti. Ngkora Marasa 
iti mampololita kabulana laluna Pue Ala 
au mowei katuwo maroa i manusia. 

41do hai ampu boea iti barahe hintuwu. 
Lawi arahe au hintuwu hai to Yahudi, hai 
ara worihe au hintuwu hai surona Pue 
Yesu. 

> Kahopoana tauna au barahe to Yahudi 
hai to Yahudi hai tadulakonda wori 
mohawamohe bona Paulu hai Baranaba 
rapopeahi-ahi hai rawatuihe. 

6 Agayana Paulu hai Baranaba moisari 
tunggaianda. Ido hai melangkamohe lao 
i kota Listra hai Derbe i tampo Likaonia. 

7Inditi mopahawe worihe Ngkora 
Marasa. 

81 kota Listra, ara hadua tobalilo 
au palu hangko i karapoanakana. Ia 

mohuda liliu pea, lawi bara maroho 
bitina hai bara mpuu nabuku molumao. 

?Topalu iti mohudami mampehadingi 
Paulu mololita. Kanaitana Paulu topalu 
iti, naisami kapeisana rapakaoha anti 
pepoinalaina. 

101do hai nauli Paulu masisimbuku iria: 
"Meangkamoko!" Meangka mpuumi hai 
melumpa topalu iti pane liliu molumao. 

11 Karaitana tauna bosa apa au 
nababehi Paulu, mololitamohe i lalu 
basanda, au rahanga Basa Likaonia, 
rauli: "Mendaulumi mai anitu i dunia 
nodo lengge manusia!" 

12 Roo indo, Baranaba rahanga Seus, 
hangana datu anitunda. Hai Paulu 
rahanga Hermes, hangana anitunda au 
mewali topololita, lawi Paulu au biasa 
mololita. 

131 tempo iti, ara hadua towalia au 
mobago i sou penombaa Seus i raoa 
kota. Towalia iti moanti bahangkia 
baana japi au laki hai bunga lao i baba 
bente kota hihimbela hai tauna bosa. 
Tunggaianda mosambale japi iti bona 
mampenombaihe Paulu hai Baranaba. 

14 Karahadina surona Pue Yesu au 
rodua iti apa au ratunggaia tauna bosa, 

mohepa-hepamohe hampinda, tanda 
kadana raunde tunggaianda iti, hai 
melangkahe lao i olonda tauna bosa, 
mololitahe masisimbuku, rauli: 

15 "Oo! Apari au nibabehi ide? Ikami ide, 
manusia biasa woringkai nodo ikamu. 
Maingkai moanti Ngkora Marasa irikamu, 
bona nikabaha penombami i anitu au 
bara mobundu hai menombakau i Pue 
Ala au tuwo, lawi lami au mampopewali 
langi, dunia, tahi hai hinangka ihina. 

16 Hangkoya Pue Ala mopaliuke manusia 
menomba moula peundeata haduduanta. 

17 Agayana nauri nodo, bara Naliu 
inaona mowei tanda-tanda au 
mopakanotoake kahemaNa. la 
mobabehiake apa au maroa: Naweike 
uda hangko i langi, Napopowua tuda- 
tudanta i tempona, Naweike paande, hai 
Naweike katana lalu." 

18 Nauri nodo pololitanda i tauna bosa, 
mapari mani mokontohe bona datihe 
moanti popenombanda irihira. 

19 Bara mahae hangko inditi, bahangkia 
to Yahudi hangko i kota Antiokia hai 
Ikonium hawe i boea Listra. To Yahudi 
itihe mohuweki lalunda tauna bosa 
i Listra bona laohe mowatui Paulu. 

Karoonda rawatui, watana radii lao i raoa 
kota hai rapalehi inditi, lawi rapehangu 
matemi. 

20 Agayana tanganda to Sarani i Listra 
meangka motoleliki, Paulu unga pea 
mearo, hai liliu mesua i lalu kota. 
Kahalona, laomohe Paulu hai Baranaba i 
kota Derbe. 

211 kota Derbe, Paulu hai Baranaba 
mopahawe worihe Ngkora Marasa, 
alanda bosa tauna mepoinalai i Yesu. 
Roo indo, mesulemohe lao i kota Listra 
hai Ikonium, pane liliuhe lao i kota 
Antiokia i tampo Pisidia. 

221 ope-ope boea au rapolumaongi, 
Paulu hai Baranaba mopakaroho 
lalunda tauna au mepoinalai i Yesu 
hai mopakanoto pepoinalainda, 
rauliangaahe: "Ikita hangangaa molambi 
ngkaya pakana kapari hangko damanike 
mesua i lalu poparentana Pue Ala." 

231 polumaonda iti, Paulu hai Baranaba 
mopilei hai moangka tadulako- 
tadulakonda to Sarani i boea-boeana. 
Mopuasa hai mekakaehe, merapi 
bona Pue mokadipurahe lawi la pea 
peharunganda. 

24 Roo indo, Paulu hai Baranaba 
mopaliliumohe polumaonda moliu i 
tampo Pisidia hawe i tampo Pampilia. 

25 Hangko inditi, moantimohe Ngkorana 
Pue Ala i kota Perga, hai mendauluhe lao 
i wiwi ntahi hawe i kota Atalia. 

29 Hangko i kota Atalia iti, mesawimohe 
i kapala tahi mesule lao i kota Antiokia 
i tampo Siria. Kota Antiokia iti iami kota 
pepongkaana polumaonda hangkoya. I 
tempo iti, to Sarani au nguru-nguruna 
i Antiokia mampekakaengaahe hai 
merapi bona Pue Ala mokadipurahe 
i suka kabulana laluNa tanganda 
mampopolumao bagonda au ide-ide 
hangko raparoo. 

27 Kahawenda i Antiokia, mogulumohe 
ope-ope topepoinalai i Pue Yesu, hai 
motuntuahe apa au Nababehi Pue Ala 
i polumaonda. Mampololita worimohe 
noumba Pue Ala mobungkahiahe 
rara bona tauna au barahe to Yahudi 
mepoinalai worihe i Yesu. 

28 Roo indo, Paulu hai Baranaba 
maidahe mahae haodi i kota iti hihimbela 
hai tauna au mepoinalai i Yesu. 

1 5 1 Hambela tempo, bahangkia 

to Yahudi hangko i Yudea au 

mepoinalai i Pue Yesu laohe i kota 
Antiokia. To Yahudi iti mopaturohe to 
Sarani i Antiokia, rauliangaahe: "Ane 
barakau ratile moula atura au naweike 
Musa, batena barakau ina tekabaha 
hangko i huku dosami!" 

2 Paulu hai Baranaba moewa mpuu 
paturonda iti. Kahopoana, rabotusi bona 
Paulu, Baranaba, hai bahangkia tauna 
ntanina lao mopahawe kara-kara iti | 
surona Pue Yesu hai tadulako-tadulako 
ntanina i Yerusale. 

3Mewali, Paulu hai Baranaba 
rapopeangkamohe to Sarani i Antiokia 
hai raporangaihe hawe i raoa kota. 
Hangko inditi, molumaomohe lao i 
Yerusale. I polumaonda iti, moliuhe i 
tampo Fenisia hai Samaria, hai i tanga 
rara, motuntuhe noumba tauna au 
barahe to Yahudi mepoinalai worihe i 
Yesu. Bambari iti mopakatana lalunda 
ope-ope halalu hampepepoinalainda. 

4Kahawenda i Yerusale, ratarima 
maroahe to Sarani hai surona Pue Yesu 
hai tadulako ntanina au ara inditi. Paulu 
hai Baranaba motuntuamohe ope-ope 
au nababehi Pue Ala i polumaonda 

hangkoya moanti Ngkora Marasa i 
tamponda tauna au barahe to Yahudi. 

> Agayana ara worihe bahangkia 
topepoinalai i Yesu au moula paturonda 
to Parisi. Meangkamohe tauna iti, 
rauli: "Tauna au barahe to Yahudi au 
mepoinalai i Yesu, batenda hangangaa 
ratile hai ratudu mampeulai Aturana 
Musa!" 

5I1do hai teruhumohe surona Pue 
Yesu hai tadulako-tadulako ntanina 
mampohuda-hudaa kara-kara iti. 

7Mahae mpuuhe mombehahanai. 
Hangko indo, meangkami Peturu, nauli: 
"Halalu, niisa mpuu apa au mewali 
iriko. Bahangkia parena liu, iko Napilei 
Pue Ala hangko i olomi, hai Natuduna 
moanti Ngkora Marasa i tauna au barahe 
to Yahudi, bona bambari iti rahadi hai 
rapoinalai wori. 

8 Hai Pue Ala au moisa lalunda tauna, 
modoko tauna au barahe to Yahudi, 
hai la mopakanoto tunggaiaNa iti | 
kaNaweinda Inao Malelaha nodo au 
mewali irikita hangkoya. 

9Ikita to Yahudi hai ihira au barahe to 
Yahudi, bara Napopontani Pue Ala. la 

mopamalelaha lalunda lawi mepoinalaihe 
i Yesu. 

10 Mewali, halalu, moapari hai nipeinao 
mopaara karumpuna Pue Ala? Moapa 
hai nipeinao mopakasusahe hai ngkaya 
parenta au mapari hai palia au mantimi 
ntepuu? Mepongka i toiyorunta hangkoya 
duuna hawe irikita ide-ide, bara tabuku 
mampeulai ope-ope parenta hai palia iti! 

11 Barake molambi katuwo maroa 
hangko i pampeulainta parenta hai palia 
au nodo. Ikita molambi katuwo maroa 
anti kabulana laluna Pue Yesu. Nodo wori 
ihira." 

12 Mandiimohe ope-ope tauna au teruhu 
iti, lawi mampehadingihe lolitanda 
Baranaba hai Paulu kana i tanda kuasa 
au rababehi hai kuasana Pue Ala 
tanganda i boeanda tauna au barahe to 
Yahudi. 

13 Karoonda Baranaba hai Paulu 
mololita, Yakobu mopahawemi lolitana, 
nauli: "Halalu, nipehadingi apa au 
kuuliangaakau. 

14 Simo Peturu roomi mopahaweake 
noumba Pue Ala nguru-nguruna 
motudungiahe ahiNa i tauna au barahe 

to Yahudi. Arahe au Napilei bona mewali 
taunaNa. 

15 Hintoto mpuu apa au rauki amimi 
nabi-nabi hangkoya, lawi ara teuki node: 

16 Nauli Pue: 'Hangko inditi, ina 
mesuleNa mosondaki pemuleana to 
Yahudi au naparenta Datu Daudi 
hangkoya. Ina Kuaro hule poparentana 
Datu Daudi, au nodo hambua sou au 
madungkami, 

17 bona ope-ope tauna ntanina 
au barahe to Yahudi, peisa worihe 
menomba Iriko, lawi Kukakiomohe 
mewali taunaNgku.' 

18 Nodomi pangulina Pue au 
mopakanoto tunggaiaNa hangkoya." $ 

19 Napaliliumi Yakobu lolitana, nauli: 
"Mewali, idemi polambiaku halalu. 
Ineeke mopakapari tuwonda tauna au 
barahe to Yahudi au mengkoruhe i Pue 
Ala. 

20 Agina tauki hambua sura mopaturohe 
bona ineehe maande paande au 
rapopenomba i anitu, ineehe maande 
wahe hai ineehe maande bau au bara 
hampai raingihi wahena. Hai tauliangaa 

worihe bona ineehe mobabehi sala i 
babehiana towawine hai tobalilo. 

21 Hangko i ope-ope Aturana Musa, 
hawa au bahangkia iti pea au 
tapahaweahe. Hawa-hawa iti hangangaa 
tauliangaahe bona rapeulai, datihe 
moringkui to Yahudi. Lawi mepongka 
hangkoya hawe ide-ide, to Yahudi 
au maida i boea-boeana mobasa 
Sura Aturana Musa alo-alo Satu i sou 
penombaa. Hai Atura iti rapaturo i 
ope-ope boeanda." 

22 Roo indo, suro-surona Pue Yesu hai 
tadulako ntanina hai ope-ope to Sarani 
au teruhu inditi mopileihe bahangkia 
ranganda bona ratudu lao i Antiokia 
hihimbela hai Paulu hai Baranaba. Au 
rapilei iti, rodua tobalilo au rabila halalu 
hampepepoinalainda. Hangana au hadua 
Silas, hai au haduana hangana Yudasi, 
au rahanga wori Barsabas. 

23 Sura au raanti suro au rodua 
iti, teuki node: "Ikami, surona Pue 
Yesu, hai tadulakonda to Sarani inde, 
mopakatungkai sura ide irikamu halalu 
hampepepoinalaingki au barakau to 
Yahudi i kota Antiokia, hai i tampo Siria 
hai Kilikia. Ngkaya tabea! 

24 Ara kihadi bahangkia tauna hangko 
irikami inde au lao irikamu mopawulikau 
i lalu pepoinalaimi hai lolitanda. Mewali, 
bona niisa: bara ikami au motuduhe. 

251do hai mogombongkai inde, hai 
hampepekiringkai mopilei bahangkia 
rangangki au kitudu lao irikamu 
hihimbela hai Baranaba hai Paulu au 
kipokaahi. 

29Baranaba hai Paulu iti mohuhuhe 
katuwonda i Pue Yesu Kerisitu 
duunda molambi ngkaya kapari anti 
pampopolumaonda bago au naweihe Pue 
Ala. 

27 Mewali, ide-ide kitudumohe Yudasi 
hai Silas lao irikamu. Au rodua iti ina 
mopahaweakau apa au hintoto hai ihina 
surangki ide. 

28 Halalu, idemi pobotusi au kihumba 
anti peninina Inao Malelaha, hai 
ikami tadulakomi, kipokana wori. 
Kiuliangaakau bona ineekau rapakasusa 
hai mampopengaa parenta. Batena ide 
pea au paraluu kipahaweakau: 

29 ineekau maande paande au 
rapopenomba i anitu. Inee maande 
wahe, hai inee maande bau au bara 
raingihi hampai wahena. Hai i babehiana 

towawine hai tobalilo, inee mobabehi 
sala. Ane nipakarao ope-ope babehia ide 
hangko i katuwomi, handami. Hampai 
indemi lolitangki." 

30 Karoonda mombetabe, tauna au iba 
iti rapopeangkamohe lao i kota Antiokia. 
Kahawenda i Antiokia, mogulumohe 
ope-ope topepoinalai i Pue Yesu bona 
raweihe sura au raanti. 

31 Karoona sura iti rabasa i tauna bosa, 
matanahe hai tepalindomi lalunda. 

32 Hangko inditi, Yudasi hai Silas 
mololita mahae, mopaturohe halalu 
hampepepoinalainda hai mopakanoto 
pepoinalainda, lawi ihira iti rodua nabi 
au moanti Ngkorana Pue Ala. 

33TIhira maida bahangkia alona 
hihimbela hai tauna i Antiokia, hai roo 
indo Silas hai Yudasi rapopeangkamohe 
mesule lao i Yerusale. Rauli to Antiokia 
iti: "Maroa-roakau i rara. Nipahawea 
wongkamia tabeangki irihira au 
motudukau mai." 

34 [Agayana Silas, napakanotomi bona 
maida liliu i Antiokia. | 

35 Paulu hai Baranaba, mahaehe 
haodi maida i Antiokia. Ihira hai bosa 

tauna ntanina mopaturo hai mopahawe 
Ngkorana Pue i tauna inditi. 

36 Hangko indo, nauli Paulu i Baranaba: 
"Mesulemoke lao mosondaki halalu 
hampepepoinalainta i ope-ope boea au 
tapoliungi hangkoya i tempoki moanti 
Ngkorana Pue, bona taita noumba 
katuwonda." 

37 Baranaba mampeinao moanti Yohane 
Markus i polumaonda iti, 

38 3gayana nauli Paulu: "Bara maroa 
taporanga, lawi napalehike hangkoya 
i tampo Pampilia hai bara mantaha 
mamporangaike duuna roo bagonta." 

39 Mewali, mombehanaimohe Paulu hai 
Baranaba, alana mogaahe. Baranaba 
mangala Markus naporanga, hai 
mesawimohe i kapala tahi lao i lewuto 
Siprus. 

40 Paulu mopilei Silas naporanga. 

Hai halalu hampepepoinalainda i kota 
Antiokia mampopeangkamohe hai 
mampekakaengaahe bona Pue Ala 
mokadipurahe i lalu ahiNa i tanga 
polumaonda. 

41 Paulu hai Silas mampolumaongi 
tampo Siria hai Kilikia, mopakaroho 
lalunda to Sarani au ara inditi. 

1 6 1 Paulu mopaliliu polumaona lao i 

kota Derbe hai Listra. I boea iti, 
ara hadua tobalilo au mepoinalai i Yesu, 
hangana Timotiu. Inana Timotiu, to 
Yahudi au mepoinalai wori i Yesu. Umana 
to Yunani. 

2 Timotiu iti rabila ope-ope halalu 
hampepepoinalaina i kota Listra hai 
Ikonium. 

3 Ppeundeana Paulu bona Timotiu lao iria 
i polumaona moanti Ngkora Marasa. Ido 
hai Timotiu natile hampai moula Aturana 
Musa. Tunggaiana bona dati raporingkui 
to Yahudi, lawi ope-ope to Yahudi i tampo 
iti moisa katoYunanina umana. 

4Hangko inditi, Paulu hai rangana 
meangka mbulimohe. I ope-ope boea 
au rapolumaongi, mopahawe liliuhe 
i to Sarani pobotusinda surona Pue 
Yesu hai tadulako ntanina i Yerusale, 
hai mopaturohe bona hawa-hawa au 
rapakanotomi rapeulai. 

> Hangko indo, karoho-rohoami 
pepoinalainda to Sarani hai kabosa- 
bosaami tauna au mepoinalai. 

5Inao Malelaha barahe mopaliu 
Paulu hai Silas mopahawe Ngkorana 
Pue Ala i propinsi Asia. Ido hai 

tebalikimi tunggaianda, hai laomohe 
mampolumaongi tampo Frigia hai 
Galatia. 

7 Kahawenda i tampana tampo Misia, 
ina liliuhe lao i tampo Bitinia, agayana 
Inao Malelaha au hangko i Pue Yesu 
mokontohe bona ineehe lao inditi. 

8Ido hai moliuhe i tampo Misia hai 
mendauluhe lao i boea Troas au i wiwi 
ntahi. 

91 tanga kaindi tanganda maturu 
i Troas, Paulu moitami hambua 
pampetudungia. Naita hadua tobalilo au 
hangko i tampo Makedonia au meangka 
i lindona, nauli: "Maimokau i Makedonia. 
Nitulungi wongkamia!" 

10 Karoona Paulu moita pampetudungia 
iti, mangkadipurangkai hai hoholigangkai 
lao i tampo Makedonia, lawi manoto 
irikami kanatudungki Pue Ala moanti 
Ngkora Marasa i tauna au arahe inditi. 

11 Meangkamongkai hangko i Troas 
mesawi i kapala tahi lao i lewuto 
Samotrake, hai kahalona laongkai i boea 
Neapolis. 

12 Roo indo, mendaulumongkai hangko i 
kapala tahi, hai molumaongkai lao i kota 
Pilipi. Kota Pilipi iti, lami hambua kota au 

mahile hangana i propinsi Makedonia au 
raparentai to Roma. Ikami maida i kota 
iti bahangkia alona. 

13] alo penombaanda to Yahudi, 
laongkai i wiwi owai i raoa kota, lawi 
kipehangu ara pekakaeanda to Yahudi 
inditi. Bahangkia towawine mai mogulu, 
ido hai mohudangkai hai mololitangkai 
irihira. 

14 Ara hadua towawine au rahanga 
Lidia hangko i kota Tiatira. Lidia iti, 
topobalu-balu bana au masuli holona, 
hai ia menomba i Pue Ala. Pue Ala 
mopakanoto laluna, alana natarima apa 
au napaturoa Paulu. 

15 Roo indo, Lidia hantambi rariumohe. 
Roomohe rariu, Lidia mowawahamongkai 
lao maida i souna, nauli: "Ane niimbana 
manoto i lalu pepoinalaingku i Pue 
Yesu, laomoke i soungku." Ido hai 
lao mpuumongkai i souna moula 
pamperapina. 

16 Hambela tempo, kalaongki 
i pekakaeanda to Yahudi, 
mampohidupaangkai hadua towawine 
au hawi tuwona. Towawine iti doko 
napesawii anitu, hai anti kuasana anitu 
iti, ia peisa mopahawe apa au ina 

mewali. Ido hai toiwongkona molambi 
ngkaya doi. 

171 polumaoangki hai Paulu, towawine 
iti meula liliu irikami, hai monganga- 
nganga liliu, nauli: "Tauna idehe hawina 
Pue Ala au melumbu kuasaNa pane 
ope-ope au rapenombai! Kamainda inde, 
mopahaweakau rara bona peisakau 
tekabaha hangko i pehukuna Pue Ala." 

181 lalu bahangkia alona, nodo 
liliu pea pololitana, alana baha 
Paulu mampehadingi. Hangko indo, 
membalilimi Paulu, nauli i anitu au 
mampesuangi towawine iti: "I lalu 
hangana Yesu Kerisitu, peloho hangko 
iria!" Meloho mpuumi anitu iti. 

19 Roo indo, rumpuhe ampuna towawine 
iti, lawi barapohe peisa molambi doi 
hangko iria. Ido hai laomohe mohaka 
Paulu hai Silas radii lao i tadulako boea i 
pobalu-balua. 

20 Kahawenda i lindonda topoparenta to 
Roma, rauli: "Tauna idehe to Yahudi au 
maihe mogero-gero boeanta. 

21 Mopaturohe ada-ada au mosisala 
hai adanta. Ikita to Roma bara peisa 
motarima ba mampeulai paturonda." 

22 Tauna bosa wori meula mosalai. 
Mewali, topoparenta iti motudumohe 
tauna bona hampinda Paulu hai 
Silas rawosui hangko i watanda hai 
rapapahaihe. 

23 Bosami belana rapapahai, hai roo 
indo ratarungguhe. Kapala tarunggu 
mampohawaamohe tauna bona Paulu 
hai Silas rakampai maroa. 

24 1do hai ihira rapopesua i tanga- 
tanga tarunggu iti, hai bitinda rombali 
rapopesua i lalu kalolu kau hai rahilu. 

251 tanga kaindi, Paulu hai Silas 
mekakaemohe hai monani motoya 
Pue Ala. Toratarunggu au ntanina 
mampehadingihe naninda. 

201 tempo iti, arami linu au mahile 
alana watu tarunggu mokale-kale. Unga 
pea tebungkahimi ope-ope baba, hai 
tebungkahi wori rante au rahiluahe 
ope-ope tauna au ratarunggu. 

27 Unga pea kapala tarunggu mearo, 
hai moita katebungkahinami ope-ope 
baba. Nawukami pihona ina menoo, 
lawi napehangu melangkamohe ope-ope 
tauna au ratarunggu. 

28 Agayana Paulu mokakio hangko i 
lalu tarunggu, nauli: "Ineeko menoo, 
indetongkai ope-ope!" 

29 Roo indo, kapala tarunggu iti 
mamperapi hulo, hai melangkami mesua 
i lalu tarunggu. Moradami watana 
molingkudu i lindona Paulu hai Silas, 

30 pane naantihe lao i raoa, 
nauliangaahe: "Tua, apa wongkoya au 
hangangaa kubabehi bona nahoremana 
Pue Ala?" 

31 Paulu hai Silas mehana, rauli: 
"Poinalaimide Pue Yesu, bona Nahorema 
mpuuko Pue Ala hangko i pehukuNa, oyo 
hai ope-ope tauna au i lalu soumu." 

32 Hangko inditi, Paulu hai Silas 
mopahawemi Ngkorana Pue i kapala 
tarunggu, hai i ope-ope tauna au i lalu 
souna. 

33 Mewali, i wengi iti kapala tarunggu 
mobahoi belanda. la hai ope-ope tauna 
au i lalu souna rariuhe. 

34 Roo indo, kapala tarunggu iti 
moantihe Paulu hai Silas lao i souna, 
napaandehe. Matana mpuuhe hantambi 
iti, lawi mepoinalaimohe i Pue Ala. 

35 Kahalona madondo topoparenta to 
Roma motudu pulisi lao i tarunggu 

mouliangaa kapala tarunggu: 
"Kabahamohe tauna au rodua iti 
au rahaka imaindi." 

39 Kanahadina kapala tarunggu hawa 
iti, naulimi i Paulu hai Silas: "Ara hawa 
hangko i topoparenta au mouliangaana 
bona rakabahakau. Mewali, laomokau, 
hai maroa-roakau i rara." 

37 Agayana nauli Paulu i pulisi iti: 
"Ikami ide to Romangkai. Hangko 
damani rapohuda-hudaa kara-karangki, 
rapapahaimoingkai i lindonda tauna 
bosa hai ratarunggungkai! Hai ide-ide 
nipeinao nipopeangka ngkandiingkai! 
Bara kiunde! Niuliangaahe, ihirari au 
hangangaa maingkai mokabaha." 

38 Mesulemohe pulisi iti moanti hule 
lolitana Paulu i topoparenta. Karahadina 
topoparenta Paulu hai Silas iti to Roma, 
langamohe. 

39 Laomohe merapi ampu i Paulu hai 
Silas, raporangahe lao i raoa tarunggu, 
rauli: "Agina padumokau hangko i kota 
ide." 

40 Mewali, padu mpuumohe Paulu hai 
Silas hangko i tarunggu iti lao i souna 
Lidia. Mampombelambiamohe halalu 
hampepepoinalainda, hai rapakaroho 

lalunda. Roo indo, padumohe mopalehi 
kota Pilipi. 

1 7 1 Paulu hai Silas mopaliliuhe 

polumaonda moliu i kota 
Ampipolis hai Apolonia hawe i kota 
Tesalonika. I Tesalonika, ara hambua sou 
penombaanda to Yahudi. 

2 Nodo biasana, laomi Paulu i sou 
penombaa iti mombepakana i lolita hai 
tauna au teruhu inditi. Talu mingguna 
mombeusu, Paulu mobabehi nodo i alo 
penombaa 

3 bona napakanotoahe lempona Sura 
Malelaha, nauli: "Datu Topehompo au 
nadandi Pue Ala hangkoya, hangangaa 
mohalea kapari duuna mate, agayana ia 
tuwo hule. Yesu au kupololitaakau ide 
iami Datu Topehompo." 

4 Arahe to Yahudi au motarima lolita 
iti hai au meulahe i Paulu hai Silas. Ara 
worihe tauna ntanina au mepoinalai, 
tepesua bosa to Yunani au mengkoru i 
Pue Ala hai bosa towawine au teadai. 

> Agayana to Yahudi au bara mepoinalai, 
mahinahe i Paulu hai Silas. Ido hai 
mohuwekihe lalunda tauna au lohehe 
mobago hai au mohuda-huda pea 
i pobalu-balua. Tauna iti, bosahe 

au teruhu, hai laomohe mobabehi 
silaka i lalu kota. Kahawenda i sou au 
rapaidai Paulu hai Silas, mesuamohe. 
Tunggaianda mohakahe hai raanti lao 

i lindonda tauna bosa, agayana bara 
ralambi. Ido hai mohakamohe ampu sou, 
hangana Yason. Yason iti hai bahangkia 
to Sarani raanti lao i lindonda tadulako 
boea. Kahawenda, monganga-ngangahe 
tauna bosa, rauli: "Paulu hai rangana ide 
mopawuli tauna i humalele dunia. Maihe 
inde mampeinao mogero-gero boeanta. 

6(17:5) 

7 Hai Yason ide motarimahe i lalu souna! 
Ihira iti au moewa hawana datunta i 
Roma, rauli kaarana datu ntanina au 
rahanga Yesu." 

8 Karoonda tauna bosa hai tadulakonda 
mohadi lolitanda, rumpu mpuumohe. 

9 Kahopoana, Yason hai halaluna 
hampepepoinalaina modandihe i 
lindonda tauna bosa hai tadulakonda 
bona ane ara silakana Paulu, ihirami au 
mohuru. Roo indo, hangko rakabaharihe. 

101 wengi iti, halalu 
hampepepoinalainda au i Tesalonika 
mouliangaahe Paulu hai Silas: "Agina 
padukau hangko inde lao i Berea." 

Mewali, lao mpuumohe. Kahawenda 
i Berea, Paulu hai Silas lao i sou 
penombaanda to Yahudi. 

11 Tauna i Berea iti maroa lalunda, 
bara nodo au i Tesalonika, lawi 
mampehadingihe lolitanda Paulu hai 
Silas hangko i katanana lalunda. 
Alo-alona moparesahe Sura Malelaha 
bona raisa ba manoto lolitana Paulu ba 
bara. 

12Bosahe to Yahudi au mepoinalai i 
Yesu. Hai bosa worihe to Yunani au 
mepoinalai. To Yunani itihe iami tobalilo 
hai towawine au teadai. 

13 Bara mahae hangko inditi, to Yahudi 
au i kota Tesalonika mohadimohe 
kanapahawena Paulu Ngkorana Pue Ala 
i kota Berea. Ido hai lao worihe i Berea 
mohuweki lalunda tauna bosa. 

14 Mewali, to Sarani inditi hoholigahe 
mamporanga Paulu lao i wiwi ntahi. 
Agayana Silas hai Timotiu, maida liliuhe 
i Berea. 

15 Paulu raporangami hawe i kota 
Atena. Roo indo, tauna au mamporanga 
iti, mesulemohe i Berea moanti hawana 
Paulu i Silas hai Timotiu bona holigahe 
lao mampohidupaa. 


KISAH PARA RASUL 17.16-21 110 


16 Tangana Paulu mampegia Silas 
hai Timotiu i Atena, masusa laluna 
moita kangkayana lenggenda anitu au 
rapenombai to Atena. 

17 Ido hai i sou penombaa, Paulu 
mombepakana i lolita hai to Yahudi 
hai tauna ntanina au mesua agama 
Yahudi. Alo-alona Paulu mopaturo worihe 
hema-hema au nalambi i pobalu-balua. 

181 kota Atena iti, ara worihe tauna 
mapande au mampeulai paturona 
Epikuros hai paturona to Stoa. Tauna 
au mapande iti mombehanai hai Paulu. 
Arahe au manguli: "Apari au nauli tauna 
au mengkamapande ide?" Ara worihe au 
manguli: "Ba ina napahaweake kana i 
hangana anitu hangko i tampo ntanina." 
Nodo lolitanda, lawi i pepaturona, Paulu 
mokabelai Yesu hai katuwonda hule 
tauna hangko i kapate. 

19 Ido hai tauna iti moantimohe Paulu 
i poteruhua mahile au rahanga Bulu 
Aeropagus, rauliangaa: "Kipeinao kihadi 
paturomu au wou iti. 

20 Bara mani ara kihadi paturo ntanina 
au nodo, hai kipeinao moisa lempona." 

21 (Lawi biasana to Atena hai tauna 
ntanina au maida i Atena mounde peahe 

mampehadingi hai mampololita liliu apa 
au wou.) 

22 Hangko inditi, meangkami Paulu 
i lindonda tauna au teruhu i Bulu 
Aeropagus, nauli: "Ampu boea Atena! 
Kuita topoagama mpuukau. 

23 Kuisa iti, lawi tangangku molumao 
i boeami ide, kuita penombaami hai 
kuita wori hambua watu penombaa 
au ara ukina node: 'Penombaa i Pue 
au Bara Raisa Hangana.' Mewali, pue 
au bara niisa hangana iti iami au ina 
kupahaweakau. 

24 Pue Ala au mampopewali dunia hai 
ope-ope ihina, iami Ampuna langi hai 
dunia. Ia bara maida i sou penombaa au 
nababehi manusia. 

25 Bara wori paraluu nadurei manusia, 
lawi Ia au moweike katuwonta hai 
inaonta hai hinangkana au taparaluu. 

29 Hangko i hadua tauna, Pue Ala 
mampopemule ope-ope tauna, hai 
Natuduke mampaidai dunia ide. 
la mopakanoto amimi hangko i 
nguru-nguruna tampana tampo au 
rapaidai ope-ope kadatua hai tempo 
poparentanda. 

27 Pue Ala mobabehi ope-ope iti bona 
tahaoki Ia. Hai ane tahaoki Pue Ala, 
peisa tahumba. Katouana, la bara karao 
hangko irikita ope-ope. 

28 Lawi idemi au rauli toiyorunta: 
'Hangko Iria pea katuwonta. Ido hai 
peisake maida hai mokale i dunia ide.' 
Himbela wori au nauki hadua toiyorumi 
hangkoya, nauli: 'Ikita ope-ope, anana 
Pue Ala.' 

29 Mewali, halalu, bara maroa ane 
ikita au mewali anana Pue Ala moimba 
la nodo lengge au rababehi hangko i 
bulawa ba hangko i salaka ba hangko i 
watu moula kapande manusia. 

30 Hangkoya, menombake i anitu. 
Nauri nodo, barake nahuku Pue Ala. 
la motuko pea mataNa i kantulita iti. 
Agayana ide-ide, Natudu ope-ope tauna 
i humalele dunia bona menosohe hangko 
i dosanda. 

31 Lawi i hambela tempo au Napakanoto, 
Pue Ala ina mobotusi kara-karanda 
tauna i humalele dunia i kanoto-notoNa. 
PobotusiNa iti ina napobago hadua 
tauna au napilei Pue Ala. Hai tauna iti 
Napatuwo hule hangko i kapate bona 

tongawa i ope-ope tauna kalana au 
Napilei." 

32 Karahadina lolitana Paulu, arahe au 
moele-ele, lawi barahe mampoinalai 
kaarana tauna au peisa tuwo hule. 
Agayana, ara worihe au manguli: 
"Kiunde mampehadingi mbuli lolitamu 
iti." 

33 Roo indo, padumi Paulu hangko i 
poteruhuanda. 

34 Agayana arahe au meula i Paulu hai 
mepoinalai i Yesu. Hadua au mepoinalai 
i Yesu, iami Dionisius, hadua tadulako 
i poteruhua i Bulu Aeropagus. Ara wori 
hadua towawine au rahanga Damaris, 
hai ara worihe au ntanina. 

1 8 1 Roo indo, padumi Paulu mopalehi 

kota Atena lao i kota Korintu. 

21 Korintu, Paulu mampohidupaa hadua 
tobalilo to Yahudi au rahanga Akwila. 
Akwila iti rapoanaka i tampo Pontus. 
Towawinena rahanga Priskila. Ihira 
hamboko melimba hangko i tampo Italia, 
hai barapi mahae hawehe i kota Korintu. 
Melimbahe hangko i tampo Italia iti, lawi 
ara hawana Datu Mahile Klaudius i Roma 
au mampopeloho ope-ope to Yahudi au 

ara i kota Roma. Paulu laomi mosondaki 
Akwila hai Priskila, 

3 hai maida hihimbela hai ihira. Mobago 
sambelahe, lawi pobagona Paulu himbela 
hai pobagonda, mobabehihe bambaru 
hangko i koli binata. 

4 Alo-alo Satu, Paulu lao i sou 
penombaanda to Yahudi mopaturo 
tauna au teruhu inditi, maroa to Yahudi 
maroa to Yunani. Tunggaiana Paulu bona 
mepoinalaihe i Pue Yesu. 

> Mewali, kahawenda Silas hai Timotiu 
hangko i tampo Makedonia, Paulu barapi 
mobago mobabehi bambaru hangko 
i koli, lawi ia mopahawe liliu Ngkora 
Marasa i to Yahudi, napololitaahe kana i 
Yesu, Datu Topehompo. 

6 Agayana to Yahudi i kota Korintu 
mosapuaka hai mopakoi liliu paturona. 
Ido hai Paulu mouliangaahe: "Ane ikamu 
nahuku Pue Ala, bara iko au mohuru! 
Batena ikamu! Mewali mepongka 
ide-ide, kupalehimokau, ina laona 
moanti Ngkora Marasa i tauna au barahe 
to Yahudi!" Tangana mololita nodo, Paulu 
motaronta awu hangko i hampina tanda 
kanapalehinda, 

7 hai meangka mpuumi lao i sou au ara 
i holana sou penombaa. Ampu sou iti, 
bara to Yahudi, agayana ia menomba i 
Pue Ala. Hangana Titius Yustus. 

8 Arami hadua tauna au motadulakoi 
sou penombaa au hungku i souna 
Titius, hangana Krispus. Ia hai ope-ope 
tinana, mepoinalaihe i Pue Yesu. Hai 
bosa to Korintu mampehadingi bambari 
au napahawe Paulu, alana mepoinalai 
worihe hai rariuhe. 

91 tanga kaindi, Paulu moita 
mbulimi hambua pampetudungia. 

I lalu pampetudungia iti, Pue 
mouliangaa: "Ineeko langa, hai 
inee nupengkarooangaa mopahawe 
NgkoraKu i kota Korintu ide. 

10 Lawi Ikomi au mamporangaiko, 
hai Kukakiomi bosa tauna i kota ide 
au ina mewali taunaNgku. Bara ara 
hadua au ina mopatoa tayena irio ba 
mampopeahi-ahiko." 

11 Mewali, Paulu maida i Korintu 
hampare ini wulana kamahaena, hai 
mopaturo liliu tauna kana i Ngkorana 
Pue Ala. 

121 tempona Galio mewali gubernur i 
tampo Akaya, hintuwumohe to Yahudi 

moewa Paulu. Paulu raanti i lindona 
gubernur, hai 

13 pasalai, rauli: "Tauna ide mopakanawo 
bosa tauna. la mopaturohe kana i rara 
menomba i Pue Ala, agayana apa au 
napaturoahe iti bara hintoto hai apa au 
teuki i Aturana Musa!" 

14 Hangko ina mehana Paulu, naulimi 
Galio: "To Yahudi! Ane tauna au nisalai 
iti mobabehi silaka ba babehiana au 
kadake ntepuu, sabarana mampehadingi 
popahawemi. 

15 Agayana popahawemi mokanai pea 
lolitana hai atura agamami. Mewali, 
ikamu au mourusi iti. Iko, lohena!" 

16 Roo indo, napopeangkamohe hangko 
i sou pobotusia. 

171 raoa sou pobotusia iti, tauna bosa 
mohaka Sostenes, hadua tadulako sou 
penombaa, hai rapapahai. Agayana Galio 
bara mopailalu babehianda iti. 

18Mahae mani Paulu maida i 
Korintu, hangko mepalakanari i halalu 
hampepepoinalaina. Roo indo, ia 
mengkahemi i kapala tahi lao i tampo 
Siria, hihimbela hai Priskila hai Akwila. 
Agayana hangko damanihe meangka, 
Paulu mampopegundi hampai weluana 

i boea Kengkrea, lawi ara dandina i 
Pue Ala. Hai moula adanda to Yahudi, 
ane hopomi tempo podandi, hangangaa 
ragundi weluanda. 

191 polumaonda iti, mehupehe i kota 
Epesu, hai Paulu lao i sou penombaa 
hai mombepakana i lolita hai to Yahudi 
au teruhuhe inditi. Tauna iti merapi 
bona Paulu mahae haodi hihimbela 
hai ihira, agayana bara naunde. Nauri 
nodo, i peangkaana, nauliangaahe: "Ane 
napokana Pue Ala, ina mesule peana mai 
inde." Priskila hai Akwila maida liliuhe 
i Epesu, agayana Paulu mopaliliumi 
polumaona mesawi i kapala tahi lao i 
tampo Siria. 

20(18:19) 

21(18:19) 

22 Kahawena i kota Kaisarea, lao hampai 
Paulu i Yerusale motabe to Sarani au 
ara inditi, hangko laori i kota Antiokia i 
tampo Siria. 

23 Bahangkia kamahaena hihimbela hai 
halalu hampepepoinalaina i Antiokia, 
meangka mbulimi lao i tampo Galatia hai 
Frigia mopakaroho pepoinalainda tauna 
au mepoinalai i Pue Yesu inditi. 

241 tempo iti, ara hadua to Yahudi 
au hawe i kota Epesu, hangana Apolo. 
Apolo iti rapoanaka i kota Aleksandria. Ia 
mapande molololita, hai moisa ihi Sura 
Malelaha. 

25 Apolo rapaturoa worimi tuntukanana 
Pue Yesu. Mewali, kahawena i Epesu, ia 
mololita hangko i laluna, mopaturoahe 
tauna tuntukanana Yesu i kanoto- 
notoana, nauri periuna pea Yohane au 
naisa. 

291 tempo iti, napepongkami mololita i 
sou penombaanda to Yahudi hai bara ara 
kalangana. Karahadina Priskila hai Akwila 
lolitana Apolo iti, ihira mamporanga 
lao i sounda hai mopakanotoa mbulimi 
Ngkorana Pue Ala au bara mani naisa. 

27 Roo indo, Apolo motunggai lao i tampo 
Akaya. Hai halalu hampepepoinalaina 
i Epesu motulungi ia: mopakatuhe 
hambua sura lao i hangka to Saraninda 
i Akaya bona Apolo ratarima maroa. 
Mewali, kahawena Apolo i Akaya, 
paturona moanti ngkaya pewati i 
ope-ope tauna au mepoinalaihe i Pue 
Yesu anti kabulana laluna Pue Ala. 

28 Anti kamapandena mololita, 

Apolo monangihe to Yahudi i lalu 

pombehanainda i lindonda tauna bosa. 
Hangko i Sura Malelaha, Ia mopatongawa 
kaYesuna Datu Topehompo au nadandi 
Pue Ala. 
1 9 1 Tangana Apolo i Korintu, Paulu 
mampolumaongi boea-boea au i 
bulu i tampo Galatia hai Frigia, hai roo 
indo mendaulumi lao i kota Epesu. Inditi 
ia mohidupa hai bahangkia topepoinalai. 

2 Napekunehe, nauli: "Aramokau 
molambi Inao Malelaha i tempomi 
mepoinalai?" Rahanai: "Oo. Bara mani, 
lawi bara mani kihadi kaarana Inao 
Malelaha iti!" 

3 Napekune mbuli Paulu, nauli: "Ane 
nodo, rariukau moula paturona hema?" 
Rahanai: "Moula paturona Yohane 
Toperiu." 

4Hangko inditi, nauliangaahe 
Paulu: "Periuna Yohane iami tanda 
pampenosointa dosanta. Agayana i 
tempona Yohane meriu, ia mopahawe i 
to Yahudi bona mepoinalaihe i tauna au 
ina hawe i bokona, hangana Yesu." 

> Karahadina lolitana, rariumohe i lalu 
hangana Pue Yesu. 

6 Paulu moonami tayena i tanoananda, 
hai mendaulu mpuumi Inao Malelaha 

mokuasaihe. Unga peahe mololita hai 
basanda tauna ntanina, hai mohowarahe 
lolita au hangko i Pue Ala. 

7 Kabosanda au nariu Paulu, kira-kira 
hampulo hai rodua tobalilo. 

8 Tangana Paulu i kota Epesu, ia mehupe 
liliu i sou penombaanda to Yahudi. I 
lalu talu wulana, ia mopaturo tauna au 
teruhu inditi, hai bara ara kalangana 
mopakanotoahe kana i poparentana Pue 
Ala bona rapoinalai. 

9 Agayana ara bahangkia tauna 
au matua lalunda au bara raunde 
mepoinalai. I lindonda tauna bosa, 
mosapuaka mpuuhe Paturona Pue 
Yesu. Ido hai Paulu mopalehimohe 
lao hihimbela hai bahangkia to Sarani 
i souna Tiranus. Souna Tiranus iti, 
mahile hai paka rapake nodo posikolaa. 
Alo-alona Paulu mepaturo inditi. 

10 Idomi bagona i lalu rompare, duuna 
ope-ope tauna i propinsi Asia mohadihe 
Ngkorana Pue, maroa to Yahudi maroa 
au bara to Yahudi. 

11 Pue Ala mowei kuasa i Paulu 
mobabehi tanda-tanda au metingkarai 
mpuu. 

12 Kehapiri lencona ba komono pea 
raanti i tomahai, batenda liliu maoha, 
hai meloho mpuuhe ope-ope seta au 
mampopeahi-ahihe. 

131 tempo iti, ara wori i Epesu bahangkia 
topepakulii to Yahudi au molulumaohe 
i humalele kota mampopeloho seta au 
mampesuangi tauna. Hangko i olonda, 
ara pitu tobalilo, ope-opehe anana 
kapala tadulako menomba au rahanga 
Skewa. Hambela tempo, topepakulii iti 
mampetandakahe mokabelai hangana 
Pue Yesu bona mampopelohohe 
seta hangko i hadua tauna, rauli: "I 
lalu hangana Yesu au naanti Paulu, 
kipopelohoko!" 

14 (19:13) 

15 Nahanai seta iti: "Ane Yesu 
kuisato, hai Paulu kuisa wori. Ikamu 
ide, ba hemakau pane baimokau 
mampopelohona!" 

16 Tauna au napesuangi seta iti unga 
pea melumpaki hai mohakahe. Bara 
rabuku moewa, lawi maroho mpuu. 
Melangkahe lao i raoa, agayana tauna iti 
mobelai liliune duunda mengkabela, lawi 
hampinda nahepa-hepami. 

17 Ope-ope tauna au maida i Epesu, 
maroa to Yahudi maroa au barahe to 
Yahudi, mohadimohe apa au mewali iti. 
Ido hai langahe, pane hangana Yesu 
rapomahile. 

18 Hangko inditi wori, bosa to Sarani 
mopangaku ngkaya babehianda au bara 
hintoto i lindonda tauna bosa. 

19 Bosa topangisa moanti sura-sura 
isanda, ragulu hai rahuwe i lindonda 
tauna bosa. Holona sura isanda iti ane 
raimba, kira-kira lima pulona sabuna doi 
pera. 

20 Mewali, hangko i pewalia au 
metingkarai iti, katetetambaia tauna au 
mampehadingi Ngkorana Pue, hai anti 
kuasana Ngkora iti, tetambai wori tauna 
au mepoinalai. 

21 Liumi au mewali iti, Paulu motunggai 
lao i tampo Makedonia hai Akaya, hai roo 
indo ina lao wori i kota Yerusale, nauli: 
"Roona i Yerusale, hangangaa laona i 
kota Roma." 

22 Hangko inditi, natudumohe rodua 
tauna au meula iria moiyoru lao i 
Makedonia. Hanganda, Timotiu hai 
Erastus. Paulu ara mani i propinsi Asia. 

23T tempo iti, ara posisisala au mahile 
ntepuu i kota Epesu. Posisisala iti mewali 
anti paturona Pue Yesu. Node tuntukana: 

241 kota Epesu iti, ara hadua tobalilo 
au mapande mobabehi parewa hangko 
i salaka, hangana Demetrius. Bagona 
lami mobabehi tambi-tambi hangko i 
salaka au nodo lenggena sou penombaa 
au rapake menomba i anitu towawine au 
rahanga Artemis. Hai hangko i bago iti, 
ia hai topobagona molambi ngkaya doi. 

25 Hambela tempo, ia mokakiomohe 
rangana au hampopobago hai topobago 
salaka au mapande, nauliangaahe: 
"Halalu, niisato, hangko i bagonta ide 
ngkaya ntepuu polambiata. 

29 Nauri nodo, niita hai nihadimi apa au 
nababehi hadua tauna au rahanga Paulu. 
Nauli Paulu iti, apa au nababehi manusia 
bona rapenombai bara ara kuasana. Anti 
pepaturona iti, bosahe tauna au meula i 
Paulu, hai bara pea i Epesu. I humalele 
propinsi Asia, batena nodo wori. 

27 Mewali, halalu, au tapokalanga 
ntepuu: inee deade bagonta ide barapi 
raunde tauna. Bara ido pea, agayana sou 
penombaata i anitu towawine Artemis 
barapi ina tepamahile, duuna hangana 

Artemis au makuasa mpuu barapi rabila. 
Lawi anitunta ide iami au rapenombai 
ope-ope tauna i Asia hai i humalele 
dunia." 

28 Karahadina lolitana Demetrius iti, 
rumpumohe hai monganga-ngangahe: 
"Toyami Artemis au tapenombai ikita to 
Epesu!" 

29 Posisisala iti hintulele duuna rame 
mpuu i humalele kota. Hangko inditi, 
laomohe tauna bosa mohaka Gayu hai 
Aristarkus. Gayu hai Aristarkus iti lami 
to Makedonia au mamporangai Paulu i 
polumaona. Rodua tauna iti rahakamohe 
hai raanti lao i sou poteruhua mahile i 
lalu kota. 

30 Paulu mampeinao lao hihimbela hai 
ihira mesua i lalu poteruhua mahile. 
Agayana halalu hampepepoinalaina 
mokonto bona inee lao. 

31 Ara worihe bahangkia tuana 
(himadana Paulu i propinsi Asia) au 
motudu tauna mouliangaa Paulu bona 
inee lao i poteruhua mahile. 

321 tempo iti, rumihi karamenda tauna 
i poteruhua mahile. Arahe au manguli 
node, arahe au manguli nodo. Kabosanda 

tauna au teruhu iti barahe moisa apa 
pongkana pane teruhuhe. 

33 Arahe au manguli hadua to Yahudi au 
rahanga Aleksander au mewali pongkana 
posisalanda, lawi ia au rapopeangka 
to Yahudi mopahawe lolita i tauna 
bosa. Ido hai Aleksander moonami 
tayena mopakandiihe, lawi mampeinao 
mohowara notona. 

34 Agayana, i karaitana tauna bosa 
kaiana to Yahudi, monganga-nganga 
liliumohe rojaa kamahaena, rauli: 
"Toyami Artemis au tapenombai inde i 
Epesu!" 

35 Kamaroana, peisahe napakandii 
hadua totosae boea. Totosae boea 
iti mouliangaahe: "Halalu-halalu to 
Epesu! Bara ara hadua tauna au bara 
moisa boeanta ide au mokadipura sou 
penombaa anitu towawine Artemis hai 
mokampai watu au makuasa au manawo 
hangko i langi. 

36 Bara ara hadua au peisa mosapuaka 
iti. Ido hai hangangaa mandiike hampai, 
ineeke naanti kamamuna lalunta. 

37 Lawi tauna iti, niantimohe mai, 
agayana barahe mosilakai sou 

penombaata ba mopakoi hangana 
anitunta. 

38 Mewali, ane Demetrius hai rangana 
au hampopobago mampeinao mosalai 
ba hema-hema, batena rapahavwe i 
tadulako boea. Lawi arami tempo au 
tepakanoto, hai i tempo iti tadulakonta 
peisa mampohuda-hudaa kara-karanta 
nodo au mewali ide. 

39 Mewali, halalu, ane ara mani 
kara-karami, kara-kara iti hangangaa 
rapohuda-hudaa i poteruhua moula 
atura topoparenta. 

40 Lawi apa au tababehi ide mewulungai 
mpuu. Peisake rarai topoparenta Roma. 
Ina rauli mopaarake peewa. Hai ane 
rarai mpuuke, apami au ina tauli, lawi 
bara ara pongkana pogombota ide." 

41 Karoona mololita, napopesulemohe 
oOpe-ope. 

20 1 Karoona posisisala i Epesu, Paulu 

mogulumohe tauna au mepoinalai 
i Yesu hai mopakaroho lalunda. Roo 
indo, mepalakanami hai napaliliumi 
polumaona lao i tampo Makedonia. 

21 polumaona iti, ia mosondakihe to 
Sarani, hai mopahaweahe ngkaya lolita 

bona maroho lalunda. Hangko inditi, lao 
wori i tampo Akaya, tamponda to Yunani, 
3hai maida inditi talu wulana 
kamahaena. Liumi talu wulana, napeinao 
mesawi i kapala tahi mesule lao i 
tampo Siria. Agayana ara bambari 
au manguli kaarana tunggaianda to 
Yahudi mopapate. Ido hai nauli laluna 
Paulu: "Agina mesulena moliu i tampo 
Makedonia." Mewali, lao mpuumi i 
Makedonia. 

41 polumaona iti, ara wori bahangkia 
rangana au lao sambelahe hai ia. 
Hanganda, Sopater anana Perus au 
hangko i Berea, Aristarkus hai Sekundus 
au hangko i Tesalonika, hai Gayu au 
hangko i Derbe. Ara wori Timotiu, Tikikus 
hai Tropimus, ope-opehe to Asia. 

> Mewali, hangko i tampo Makedonia, 
ihira iti moiyorumohe pane ikami, hai 
rapegiangkai i kota Troas. 

6 Liumi alo mahilenda to Yahudi au 
rahanga Posusaa Roti au Bara Raragii, 
mesawi mbulimongkai i kapala tahi 
mopalehi kota Pilipi. Hopomi lima alona, 
mohidupa hulengkai hai rangangki i 
Troas, hai inditi maidangkai haminggu 
kamahaena. 

7 Kaindimi i alo Minggu, mogulumongkai 
maande sambela hai halalu 
hampepepoinalaingki i Troas i 
pokatuinaongki kapatena Pue Yesu. 
Paulu mepaturo hai mololita duuna 
mahae wengi, lawi tunggaiana kahalona 
meangka. 

8 Sou poteruhuangki iti mapangka, hai 
teruhungkai i lincu au i wongko ntepuu. 
Ngkaya hulo rahuwe. 

91 poteruhuangki iti, ara hadua 
anantomoane, Eutikus hangana, au 
mohuda i sungkeke. Sungkeke iti katalu 
usuna hangko i tampo. Tangana Paulu 
mololita, maleluemi anantomoane iti 
hai leta, ido hai manawomi i tampo. 
Mendaulumohe rangana lao moangka, 
agayana matemi. 

10 Mendaulu worimi Paulu hangko i sou 
lao mokalapui anantomoane iti, nauli: 
"Ineekau langa, tuwo pea." 

11 Roo indo, mengkahe hulemi Paulu lao 
i wongko mobise-bise roti, hai maande 
sambelahe. Mololita mbuli Paulu hawe 
mabaa, hangko meangkari. 

1? Ane anantomoane au manawo inona, 
tuwomi, ido hai matanahe rangana au 
moanti lao i souna. 

13 Moiyorumongkai mampesawii kapala 
tahi lao i kota Asos, bona kipohidupaa 
Paulu inditi. Iti au naatoro ami Paulu, 
lawi napeinao molumao lao i Asos. 

14 Mohidupa mpuumongkai i Asos, hai 
mesawimi Paulu hihimbela hai ikami lao 
i kota Mitilene. 

15 Hangko inditi, kipaliliumi 
polumaongki, hai kahalona hawemongkai 
i tampo au mombehambali hai lewuto 
Kios. Karombengina hawemongkai i 
lewuto Samos, hai hangalo hangko indo 
hawengkai i kota Miletus. 

16 Paulu mopakanoto kadangki hampai 
mehupe i kota Epesu dati gagangkai 
mahae i propinsi Asia. la mampeinao 
mopaholiga polumaongki, lawi naunde 
hawe i Yerusale hangko damani hawe alo 
mahile au rahanga Pentakosta. 

17 Hangko i Miletus, Paulu mopakatumi 
bambari lao i Epesu, bona tadulakonda 
to Sarani au ara inditi maihe 
mampohidupaa. 

18Hawemohe i Miletus, Paulu 
mouliangaahe: "Halalu-halalu, niisa 
mpuu noumba poantiku hihimbela 
hai ikamu. Hangko i nguru-nguruna 

i kahawengku i propinsi Asia duuna 
ide-ide, 

19 mengkaiwoina i lalu pobagongku 
i olomi. Hai bosa belana moteriana i 
pampopolumaongku bagona Pue inde. 
Hai ngkaya wori kapari au kuhumba 
hangko i tunggaianda to Yahudi au 
mampeinao mopapatena. 

20 Niisa halalu kadangku langa 
mopahaweakau hinangkana au mobundu 
i lalu katuwomi. Kupaturokau halalu, 
maroa tangami teruhu node, maroa i 
soumi. 

21 Kupopainga liliukau, maroakau to 
Yahudi maroakau au bara to Yahudi, 
bona menosokau hangko i dosami hai 
mepoinalaikau i Amputa Pue Yesu. 

22 1de-ide ina laona i Yerusale moula 
hawana Inao Malelaha iriko. Bara kuisa 
ba apa au ina mewali i watangku inditi. 

23 Agayana ide kuisami: i ope-ope 
boea au kupolulumoungi, Inao Malelaha 
mopakanoto batengku ina rahaka hai 
molambi kapari. 

24 Kehapiri nodo, bara mpuu kupaiyoru 
watangku bona kuparoo bago au 
napoinalaiana Pue Yesu. Pobagongku 
ide, mopahawe Ngkora Marasa au 

mopatongawa kabulana laluna Pue Ala 
irikita. 

25 Mewali, halalu, kusondakikau 
hangkoya hai kupopaisaamokau kana i 
poparentana Pue Ala. Agayana manotomi 
i lalungku, kadangkupi ina niita. 

261do hai kupakanotoa amimokau alo 
ide: ane arakau au molambi rugi, barapi 
salangku. 

27 Lawi barana langa mopahaweakau 
ope-ope tunggaiana Pue Ala irikita. 

28 Maroa-roakau datikau madosa, hai 
nikadipura maroa ope-ope to Sarani 
au napoinalaiakau Inao Malelaha. 
Hangangaa nikadipurahe, nodo hadua 
toporewu mamporewu dimbana, lawi 
Anana Pue Ala mate mobayari huku 
dosanda bona ihira mewali taunana Pue 
Ala. 

29 Kuisa mpuu halalu, ane paduna 
hangko inde, batena ina hawehe 
tauna au kadake au mampopeahi-ahi 
tauna au niporewu iti, nodo serigala 
mampopeahi-ahihe dimba. 

30 Mainga-ingakau lawi ara worihe 
tauna i olonta au ina mopawuli tauna au 
mepoinalai i Yesu bona raanti hihimbela 
hai ihira i rara au mepakanawo. 

Nikatuinao, halalu, i lalu talu parena, 
barana mengkaroo mopaturokau hadua- 
hadua, maroa mabaa maroa kaindi, hai 
bosa belana molelea owai matangku 
moteriahikau. 

31(20:30) 

32 Tde-ide, halalu, mekakaemona i Pue 
Ala bona Ia pea au mokadipurakau. 
Kuweikau lolita bona mampeulai liliukau 
Ngkorana Pue au mopakanotoake 
kabulana laluna Pue Ala irikita. Lawi Pue 
Ala pea au makuasa mopakaroho lalunta 
hai moweike pewati au Napasilolonga 
amimi i tauna au Napatani mewali anaNa 
au malelaha. 

33 Bara kupokaelu anu-anuna tauna 
ntanina nodo salaka, bulawa ba hampi. 

34 Bona niisa halalu, mobagona hai 
tayengku haduduangku, bona kubuku 
meholo hinangkana au kiparaluu. 

351 paka-pakana, kupopaitaamokau 
kanoumbata hangangaa mobago 
motulungi ranganta au bara rabuku. 
Nikatuinao liliu lolitana Pue Yesu au 
manguli: 'Morasimi tauna au mokira 
pane tauna au motarima."" 

36 Karoona Paulu mololita, 
molingkudumi hihimbela hai ope- 

ope rangana au hangko i Epesu, hai 
mekakaemohe. 

37 Moteriamohe ope-ope mokalapui 
Paulu, rauliangaa: "Maroa-roako i rara." 

38 Au mopakasusa ntepuu lalunda, 
lolitana Paulu au mouli barapi ina raita. 
Hangko inditi, Paulu raporangai duuna 
mesawi i kapala tahi. 

2 1 1 Karoongki mepalakana i 

tadulakonda to Sarani au 
hangko i Epesu, kipalehimohe inditi hai 
mopaliliungkai polumaongki lao i tampo 
Siria. Mengkahemongkai i kapala tahi lao 
i lewuto Kos, hai kahalona hawengkai i 
lewuto Rodos. Hangko inditi, liliumongkai 
lao i boea Patara. 

21 Patara, mampohidupaangkai hambua 
kapala tahi au lao i Fenisia i tampo Siria. 
Mewali, mesawimongkai i kapala tahi iti 
mopaliliu polumaongki. 

31 tanga polumaongki, moitangkai 
lewuto Siprus tanda i kabeongki, agayana 
bara mahae hangko indo, hawemongkai 
i tampo Siria. Mendaulungkai hangko 
i kapala tahi i kota Tirus, lawi antiana 
kapala hangangaa rapopendaulu. 

#Inditi mosondakingkai to Sarani 
hai maidangkai hihimbela hai ihira 

haminggu. Anti peninina Inao Malelaha, 
rangangki i Tirus mampopaingaa Paulu 
bona inee liliu lao i Yerusale. 

> Agayana nauri nodo, i tempona 
peangkana kapala tahi, kiulimi batena 
liliungkai lao i Yerusale. Mewali, ope-ope 
rangangki hai towawinenda hai ananda 
mamporangaingkai lao i raoa kota. I 
wiwi ntahi, molingkudu sambelamongkai 
hai mekakae. 

6Karoongki mekakae, 
mombetabemongkai, hai 
mengkahengkai i lalu kapala tahi. 

Ihira au maihe meanti mesulemohe i 
sounda. 

7 Hangko i Tirus, liliumongkai hawe i 
kota Ptolemais. Inditi mosondakingkai 
halalu hampepepoinalaingki hai 
kipombetabeahe. Hambengiamongkai 
hihimbela hai ihira. 

8 Kahalona, meangka mbulimongkai lao 
i kota Kaisarea. Inditi maidangkai i souna 
Pilipu. Pilipu iti, hadua topoanti Ngkora 
Marasa, hai ia wori hadua hangko i tauna 
au pitu au rapilei i Yerusale hangkoya. 

9 Ara iba anana towawine au bara mani 
motambi, ope-opehe mewali nabi to 
Sarani. 

10 Bahangkiami alongki i souna Pilipu, 
hawemi hadua nabi to Sarani hangko i 
Yudea, hangana Agabus. 

11]a maimi mangala pampouna 
Paulu. Pampouna iti napopohilu bitina 
hai tayena haduduana. Roo indo, 
naulimi Agabus iti: "Idemi lolitana Inao 
Malelaha: ampuna pampou ide ina 
rahaka to Yahudi i Yerusale. la ina rahilu 
node, hai rahuhuahe tauna au barahe to 
Yahudi." 

1? Kakihadina nodo, ikami hai rangangki 
i Kaisarea, kiperapi mpuu i Paulu bona 
inee liliu lao i Yerusale. 

13 Agayana nahanaingkai, nauli: 
"Moapari hai moteriakau? Ineekau 
mopamalede pea lalungku! Kehapiri 
ba rahiluna ba rapapate mpuuna anti 
peulangku i Pue Yesu, masilolonga 
mpuumona lao i Yerusale." 

14 Anti kadana mampokana pekontoki, 
ido hai barapi kikonto. Kiuli pearai: 
"Peundeana pea Pue au mewali." 

15 Roo indo, mopasilolongaamongkai 
antiaki pane meangkangkai lao i 
Yerusale. 

18Bahangkia halalu 
hampepepoinalaingki hangko i 

Kaisarea laohe mamporangaingkai 
duuna hawe i sou paidaangki i Yerusale. 
Sou paidaangki iti iami souna hadua to 
Siprus au mahaemi mepoinalai i Yesu, 
hangana Manason. 

17 Kahawengki i Yerusale, halalu 
hampepepoinalaingki motarima 
maroangkai hai matana lalunda. 

18 Kahalona laomongkai hihimbela hai 
Paulu mosondaki Yakobu, tadulakonda 
to Sarani i Yerusale. Ope-ope tadulako 
ntanina teruhu worihe hihimbela hai 
Yakobu. 

19 Karoongki mombetabe, Paulu 
motuntuamohe ope-ope au nababehi 
Pue Ala tangana moanti Ngkora Marasa i 
tauna au barahe to Yahudi. 

20 Karahadina lolitana Paulu, 
motoyamohe Pue Ala. Hangko 
inditi, mopahawehe lolita ide i Paulu, 
rauli: "Halalu, bona nuisa, i sabunami 
halalunta to Yahudi au mepoinalai i Yesu. 
Ihira iti, ope-opehe mampeulai mpuu 
Aturana Musa hangko i lalunda. 

21 Mohadi worimohe bambari au 
mokakabosaiko. Rauli, nupaturohe to 
Yahudi au mampogaloa tauna au barahe 
to Yahudi bona barapohe mampeulai 

Aturana Musa. Rauli, nupaturohe 
bona ineehe motile ananda hai ineehe 
mampeulai adanda toiyorunta hangkoya. 

22 Mewali noumbami? Lawi batena ina 
rahadi kahawemu inde. 

23 Agina nupeulai paturongki ide: arahe 
inde iba rangangki au roomi modandi hai 
mosumpa i Pue Ala. 

24 Mewali, hangangaa laoko hihimbela 
hai ihira i Souna Pue Ala mobabehi ada 
agama pampobahoi wata, hai hangangaa 
nubayari holo binata popenombanda 
bona peisa ragundi weluanda moula 
dandinda. Ane nodo, ina manoto i 
ope-ope tauna kadana tou bambari au 
rahadi mokakabosaiko. Lawi nupeulai 
wori Aturana Musa. 

2> Mewali, itimi paturongki irio, halalu. 
Agayana i tauna au barahe to Yahudi au 
mepoinalai i Yesu, roomohe kipakatua 
sura mopahaweahe pobotusingki, bona 
ineehe maande paande au rapopenomba 
i anitu, hai inee worihe maande wahe 
ba bau au bara mani hampai raingihi 
wahena, hai bona ineehe mobabehi 
sala." 

26 Paulu mampoinalai mpuu paturonda 
iti. Ido hai kahalona laomi hihimbela hai 

rangana au iba mobabehi ada agama 
pampobahoi wata. Roo indo, mesuami 
Paulu i lalu Souna Pue Ala mopahawe i 
tadulako menomba kaimpirana ina hopo 
alo-alo pampobahoi watanda. Lawi ane 
hopomi tempo pampobahoi watanda, 
Paulu hai rangana au iba iti hangangaa 
mesua i lalu Souna Pue Ala hai moantihe 
popenombanda hadua-hadua. 

27 Ina hopomi pitu alona au rapakanoto, 
ara bahangkia to Yahudi hangko i 
propinsi Asia au moita Paulu i Souna Pue 
Ala. Mohuwekimohe lalunda tauna bosa 
bona mohakahe Paulu, 

28 rauli: "Halalu-halalu to Yahudi! 
Maimokau. Nidureingkai! Idemi tauna 
au lao iumba pea mopahawe i ope-ope 
tauna paturona au mosapuakake ikita to 
Yahudi, au mosapuaka Aturana Musa hai 
au mopakedai Souna Pue Ala ide! Nodo 
wori, ia moanti mai tauna au barahe to 
Yahudi i lalu Souna Pue Ala, mopakedai 
sou au malelaha ide." 

29 Mololitahe nodo, lawi moitahe 
Tropimus au mohimada hai Paulu i kota 
inona. Moula pekirinda, Tropimus au 
naanti Paulu mesua i lalu Souna Pue Ala. 
(Tropimus iti, to Epesu, bara to Yahudi.) 

30 Hangko inditi, mogewo-gewomohe 
tauna i humalele Yerusale, hai 
mokoloromohe tauna bosa lao i Souna 
Pue Ala. Paulu rahakami hai radii hangko 
i lalu Souna Pue Ala. Roo indo, baba 
Souna Pue Ala liliu ragili. 

31 Tanganda tauna bosa ina mopapate 
Paulu, ara wori hadua tauna au lao 
mopahawe apa au mewali i tadulako 
surodado to Roma. la mouli kaarana 
posisisala mahile au mewali i humalele 
kota. 

32 Mewali, tadulako surodado iti 
laomi moanti bahangkia tadulako 
hai surodadonda, liliuhe monontohi 
tauna bosa iti. Karaitana tauna bosa 
kahawenda surodadbo, liliune mengkaroo 
mowombe Paulu. 

33 Unga pearai tadulako surodado iti lao 
mohaka Paulu hai motudu surodadona 
motaka tayena rombali hai rante. Roo 
indo, ia mekune: "Hema tauna ide? Apa 
au nababehi?" 

34 Arahe au mohanai node, ara worihe 
au mohanai nodo. Anti pogewo-gewonda, 
mapari kanaisana apa au mewali inona. 
Ido hai natudumohe surodadona moanti 

Paulu lao i lalu sounda surodado, bona 
raparesa inditi. 

35 Kahawenda i tuka pengkahea i 
sounda, rumpu ntepuumohe tauna bosa 
mampeinao mohepa-hepa Paulu, ido hai 
surodado iti moangkahe Paulu rakowa. 

36 Tauna bosa meula liliuhe, hai 
monganga-ngangahe, rauli: "Papate 
peami!" 

37Ina mesuamohe i lalu sounda 
surodado, nauli Paulu i tadulako 
surodado: "Ba peisana wongkoya 
mopahawe irihira hantepo rontepo 
lolita?" Nauli tadulako surodado iti: "Ba 
nuisa basa Yunani? 

38 Ane nuisa, oyo barako to Masiri au 
mohuweki lalunda tauna bosa hai moanti 
iba sabuna topeewa lao i pada wungi." 

39 Nahanai Paulu: "Iko ide to Yahudi, 
hangko i Tarsus, kota au mahile hangana 
i tampo Kilikia. Kuperapi bona niwei 
wongkoya tempo mopahawe lolitangku i 
tauna bosa ide." 

40 Mewali, raweimi tempo mololita. 

Ido hai meangkami Paulu i tuka moona 
tayena i tauna bosa bona mopakandiihe. 
Mandiimohe, mepongkami Paulu mololita 
| lalu basa Yahudi. 

22 1 Nauli Paulu: "Uma-uma, halalu- 
halalu! Nipehadingina wongkoya, 
lawi ina kuuliangaakau notongku." 

2 Karahadina tauna bosa Paulu mololita 
i lalu basa Yahudi, mandii mpuumohe. 
Napaliliumi Paulu lolitana, nauli: 

3"Iko ide to Yahudi. Boea 
karapoanakangku, Tarsus i tampo 
Kilikia, agayana hangko anangkoi 
manina maidana inde i Yerusale. 
Mosikolana inde, napaguru maroana 
hadua guru au rabila mpuu, Gamaliel 
hangana. Ia mopaturo mpuuna ope-ope 
atura au nawei Musa i toiyorunta 
hangkoya. Madota mpuuna mampeulai 
ope-ope aturana Pue Ala, nodo wori 
ikamu. 

4Hangkoya kupopeahi-ahihe tauna 
au mampeulai Paturona Yesu. Arahe 
au kupapate. Ara wori bosa tauna 
au kuhaka hai au kutarunggu, maroa 
tobalilo maroa towawine. 

> Tadulako Menomba Mahile hai 
ope-ope tadulako agama peisa 
mopakanoto katouna lolitangku ide. 
Barana modongko, lawi hangkoya 
ihirami au moweina sura kuasa au 
mopaliuna lao i halalunta to Yahudi i 

kota Damsik. Tunggaiaku lao i Damsik, 
bona mohakana to Sarani au ara inditi, 
hai kuantihe i Yerusale bona rahuku." 

6 "Tanga pualo, i lalu polumaongku iti, 
hungkumongkai i kota Damsik. Unga 
pea ara au mewangka hangko i langi au 
motolelikina. 

7 Madungkana i tampo, hai mohadina 
hambua wotu au manguli: 'Saulu, Saulu, 
moapa hai nupopeahi-ahiNa?' 

8 Kupekune: 'HemaKo Pue?' Nahanaina: 
'Ikomi Yesu to Nasare au nupopeahi-ahi.' 

?Rangangku moita worihe au 
mewangka iti, agayana barahe moisa 
apa au nauliangaana wotu iti. 

10 Roo indo, kuuli: 'Pue, apa au 
hangangaa kubabehi?' Nahanaina Pue: 
'Mearomoko hai liliuko mesua i lalu 
kota Damsik. Indolou ina rapahaweako 
ope-ope au natuduako Pue Ala bona 
nubabehi.' 

11 Anti pewangka iti inona, makaindimi 
petotokingku. Ido hai raninina rangangku 
hawe i kota Damsik. 

121] Damsik, ara hadua tobalilo, Ananias 
hangana. Ananias iti, tauna manoto, hai 
maroho peulana i Aturana Musa. Ia rabila 
ope-ope to Yahudi au maida i Damsik. 

13 Maimi Ananias meangka i holangku, 
nauli: 'Halalungku Saulu, meita 
hulemoko!' I tempo iti pea womi, meita 
mpuumona, hai kuitami Ananias. 

14 Roo indo, nauliangaa mbulina: 'Pue 
Ala au rapenombai toiyorunta hangkoya 
mopileimoko bona nuisa apa peundeaNa. 
Napileiko bona nuita Yesu, Hawina Pue 
Ala au manoto, hai bona nuhadi lolitaNa. 

15 Oyomi au ina mewali sabiNa au 
mopahaweahe ope-ope tauna apa au 
nuita hai au nuhadimi. 

16 Mewali, apa mani au nupegia? 
Meangkamoko hai laoko rariu. 
Mekakaemoko i Pue Yesu bona dosamu 
Naampungi." 

17 "Mewali, hangko inditi, mesulemona 
lao i Yerusale, hai tangangku mekakae 
i Souna Pue Ala, kuita hambua 
pampetudungia. 

18 Kuita Pue Yesu mouliangaana: 
'Holigamoko padu hangko i Yerusale, 
lawi ampu boea Yerusale barahe ina 
mampoinalai kaKuposabimu.' 

19 Kuhanai: 'Pue, hangangaa ina 
radokona. Lawi tauna inde moisa 
mpuu babehiangku hangkoya. Moisahe 
noumba kalaongku i sou penombaa 

mohaka hai mopapahaihe tauna au 
mepoinalai Irio. 

20 Nodo wori, i tempona sabiMu 
Setepanu rapapate, ara worina indo 
hai kupokatana karapapatena, ikomi 
au mokampai hampinda tauna au 
mopapate.' 

21 Roo indo, Pue mouliangaa mbulina: 
'Hangangaa meangkako, lawi Kutuduko 
lao i tampo au karao, i tauna au barahe 
to Yahudi." 

22 Mandiimohe tauna bosa 
mampehadingi Paulu mololita. Agayana 
kanaulina ina lao i tauna au barahe 
to Yahudi, monganga-ngangamohe 
mopakoi Paulu, rauli masisimbuku: 
"Papate peami! Barapi hintoto tuwo!" 

231 pepakoinda iti, motendemohe 
badunda hai mohawukahe awu anti 
kamasodonda. 

241do hai tadulako surodado iti 
motudumi surodadona moanti Paulu 
mesua i sounda surodado, bona 
rapapahai hai raparesa bona raisa 
pongkana apa au rakahihia to Yahudi. 

25 Hawemohe inditi, Paulu ratakami i 
arii bona rapapahai. Ido hai ia mololita 
i hadua tadulako surodado au ara i 

holana, nauli: "Peisa pae hadua to Roma 
rapapahai ane bara mani raparesa hai 
rabotusi kara-karana?" 

26 Kanahadina tadulako iti lolitana, 
laomi i toiwongkona, nauli: "Tua, 
moapari hai nutudungkai mopapahai 
tauna iti? Lawi tauna iti to Roma!" 

27 Roo indo, tadulako surodado iti lao i 
Paulu, napekune: "Nuuliangaana, ba tou 
mpuu to Romako?" Nahanai Paulu: "Tou 
mpuu.”" 

28 Nauli tadulako surodado iti: "Masuli 
kakubayarina i topoparenta, bona 
mewalina to Roma." Nahanai Paulu: 
"Agayana iko ide, mewalina to Roma 
hangko i karapoanakangku." 

29 Roo indo, surodado au ina moparesa 
Paulu mousulimohe, hai langa worimi 
tadulako surodado iti. Lawi jami au 
motudu tauna motaka Paulu, agayana i 
tempo iti bara naisa katoRomana. 

30 Tadulako surodado iti mampeinao 
moisa ba apa mpuu salana Paulu pane 
rasalai to Yahudi. Ido hai kahalona, 
ia mokakiohe ope-ope kapala-kapala 
tadulako menomba hai tadulako agama 
Yahudi au ntanina bona teruhuhe. 

Roo indo, Paulu rakabahami hangko i 
tarunggu hai raanti lao rapombelindoa. 
23 1 Kahawena Paulu i poteruhuanda, 

ia mototokihe ope-ope tadulako 
iti, nauliangaahe: "Halalungku! Duuna 
ide-ide, mengkoruna i Pue Ala moula 
kabulana lalungku." 

2 Tangana Paulu mololita nodo, Tadulako 
Menomba Mahile Ananias motuduhe 
tauna au i holana Paulu mohapa humena. 

3 Mehana Paulu i Tadulako Menomba 
Mahile, nauli: "Pue Ala ina mohapa 
woriko, oyo au maroa i raoa peako! 
Hangangaa nubotusi kara-karangku 
moula Aturana Musa, agayana oyo 
haduduamu au moliungi ntepuu Aturana 
Musa, lawi nutuduhe tauna mohapana!" 

4Hangko inditi, ara hadua tauna i 
holana Paulu au mouliangaa: "Bai 
mpuuko mampohowara nodo i Tadulako 
Menomba Mahile au mobago i Souna Pue 
Ala!" 

> Nahanai Paulu: "Oo, bara wokoya 
kuisa kaiana Tadulako Menomba 
Mahile. Ara mpuu woa au teuki i lalu 
Sura Malelaha node: 'Ineeko mopakoi 
tadulakomu.'" 


KISAH PARA RASUL 23.6-10 147 


6 Naisa Paulu, i olonda tadulako iti, 
arahe au mampeulai pepaturonda to 
Saduki, ara worihe au mampeulai 
pepaturonda to Parisi. Ido hai ia mololita 
i ope-ope tauna, nauli masisimbuku: 
"Halalu! Iko ide to Parisina, hai 
pemuleana worina to Parisi. Idemi 
pongkana rapohuda-hudaana inde, lawi 
kupoinalai, tauna au mate, batena tuwo 
hule." 

7 Karahadina to Parisi hai to Saduki 
lolitana iti, mombehanaimohe hai 
barapohe hintuwu. 

8 Pombehanainda iti, lawi to Saduki 
mosapuaka katuwonda hule tauna au 
mate, hai barahe mampoinalai kaarana 
malaeka, hai bara worihe mampoinalai 
kaarana inao. Agayana to Parisi, batenda 
mampoinalai ope-ope iti. 

? Kahopoana, rumihi pombehanainda. 
Ara bahangkia guru agama au hihimbela 
hai to Parisi au meangkahe hai 
mehanaihe, rauli: "Moula polambiaki, 
bara ara salana tauna iti. Ara pae 
malaeka ba tomate au mololita iria." 

10 Hangko inditi, kahile-hileami 
pombehanainda, alana tadulako 
surodado iti mampokalanga Paulu 

ina rapombehepa-hepai. Ido hai 
natudumohe surodadona lao mangala 
Paulu raanti hule i sounda surodado. 

1! Kaindi i karombengina Paulu i 
sounda surodado iti, unga pea Pue 
Yesu meangka i holana Paulu, Nauli: 
"Pakaroho lalumu. KuposabimoKo inde i 
Yerusale, hai batena ina kuposabi woriKo 
i kota Roma." 

1? Kahalona, bahangkia to Yahudi 
mogombohe. I pogombonda, 
modandimohe hai mosumpahe, 
rauli kadanda hampai maande ba maenu 
ane Paulu bara mani rapapate. 

13 Kabosanda au mogombo iti, iba 
pulonda labi. 

14 Mewali, laomohe au mosumpa iti i 
kapala-kapala tadulako menomba hai 
totosaenda to Yahudi, rauli: "Modandi 
hai mosumpangkai, barangkai hampai 
maande apa-apa ane bara mani kipapate 
Paulu. 

15 Mewali, kiperapi i uma-uma hai 
tadulako-tadulako i Pogombo Mahile 
Agama bona nipakatu sura lao i 
tadulako surodado to Roma merapi 
bona Paulu raanti hule molindokau hai 
raparesa mbuli kara-karana. Agayana 

ina masilolongangkai mopapate i tanga 
rara." 

16 Pinoanana Paulu mohadi tunggaianda 
iti. Ido hai nagagumi lao i sounda 
surodado mopahawe tunggaianda i 
Paulu. 

17 Roo indo, Paulu mokakiomi hadua 
tadulako surodado, nauliangaa: 
"Nuporangai anangkoi ide lao i 
tadulakomi. Ara au ina napahawe." 

18 Surodado iti mamporanga mpuumi 
lao i tadulakona, nauli: "Tua, Paulu, 
au ratarunggu inde, merapi bona 
kuanti anangkoi ide irikita. Ara au ina 
napahaweake." 

19 Mewali, tadulako surodado iti 
mokingkimi tayena anangkoi iti, hai 
naanti lao i raoa, napekune: "Apa au ina 
nuuliangaana, anangku?" 

20 Nahanai anangkoi iti: "Tua, arahe 
to Yahudi au mogombo. Tunggaianda, 
ina mamperapi irio bona kahalo 
pinoumangku raanti i lindonda 
tadulakonda to Yahudi, rauli bona 
raparesa mbuli kara-karana. 

21Inee nupeulai pamperapinda, 
lawi arahe tauna au iba pulona labi 
au mentabungi i rara moawunga. 


KISAH PARA RASUL 23.22-27 150 


Modandi hai mosumpamohe bona 
barahe hampai maande ba maenu ane 
bara manihe mopapate pinoumangku. 
Masilolongamohe, mampegia pearaihe 
hurungina lolitanda hangko irio, Tua." 

22 Nauli tadulako surodado iti: 

"Inee nupololita i hema-hema 
kanuwungkehinami tunggaianda iti." Roo 
indo, natudumi mesule. 

23 Roo indo, tadulako surodado iti 
mokakio rodua tadulako au i woi lantina, 
nauliangaahe: "Pasilolonga rongatu 
surodado biasa, hai pitu pulona surodado 
au modara, hai rongatu surodado au 
metawala. Deade kaindi tinti hahio, 
meangkamokau ope-ope lao i Kaisarea. 

24 Nipasilolonga wori dara au peisa 
napesawii Paulu, hai nianti lao i Gubernur 
Feliks bona dati marugi i rara." 

25 Roo indo, naukimi tadulako surodado 
iti hambua sura lao i Gubernur, node 
wotuna: 

26 "Gubernur Feliks au rabila. Ngkaya 
tabea hangko iriko, Klaudius Lisias. 

27 Ara hadua tauna au rahaka to Yahudi 
hai ina rapapate. Agayana kuhadi tauna 
iti to Roma. Ido hai laomona hihimbela 

hai surodadongku, kiala hoholiga hangko 
i olonda. 

28 Anti kakupeinaona moisa apa au 
rasalaia, ido hai kuanti lao i lindonda 
tadulakonda to Yahudi. 

29 Raparesami, agayana bara ara salana 
au ralambi bona rapapate ba ratarunggu. 
Rasalai pea moula ada agamanda. 

30 Roo indo, kuhadi kaarana 
tunggaianda to Yahudi au kadake 
iria. Ido hai kupopeanti irikita, Tua 
Gubernur. Hai kuuliangaahe iwalina inde, 
hangangaa laohe mosalai i lindomu." 

31 Karoona sura iti nauki, surodado 
iti lao mpuumohe moula hawana 
toiwongkonda. Kaindi iti, Paulu raantimi 
lao i kota Antipatris. 

32 Kahalona madondo, surodado au 
molumao pea, mesulemohe lao i 
sounda surodado. Surodado au modara 
moantimohe Paulu liliu lao i Kaisarea. 

33 Kahawenda i Kaisarea, sura iti 
raweimi i Gubernur, hai Paulu wori 
rahuhu i kuasana Gubernur. 

34 Karoona Gubernur mobasa sura 
iti, napekunemi i Paulu katoapana. 
Kanaisana Gubernur Paulu hangko i 
tampo Kilikia, 

35 nauli: "Ane nodo, ina kuparesa mpuu 
kara-karamu ane hawehe iwalimu." Roo 
indo, natudumi surodadona mokampai 
Paulu i lalu sou mahile au naaro Datu 
Herode hangkoya. 

24 1 | ima alona roo indo, Tadulako 

Menomba Mahile Ananias hai 
bahangkia tadulakonda to Yahudi lao i 
Kaisarea hihimbela hai hadua tauna au 
mapande mololita, hangana Tertulus. 
Kahawenda inditi, laomohe i lindona 
Gubernur Feliks mopahawe pesalainda. 

2Gubernur Feliks motudumi tauna 
moanti Paulu i lindona, hai Tertulus rawei 
tempo mololita. Tertulus mepongka 
mopahawe pesalainda i Paulu, nauli: 
"Umangki Gubernur Feliks au kibila! 
Ikami, taunamu au bosa, tuwongkai 
hangko i kamaroana poparentamu 
Gubernur. Anti kamapandemu 
moparenta, maroa katuwongki i 
humalele tampoki ide. 

3 Ope-ope ide kiwoli mpuu i 
tanoanangki, hai barangkai oha- 
oha mouli ngkaya kamaroana i Tua 
Gubernur. 

4 Agayana, bona datingkai ngkaya 
motende mbero tempomu, kiperapi 

ahi hangko i Tua bona nupehadingi 
wongkoya lolitangku au sosoe ide. 

> Paulu ide mampopeahi-ahi ope-ope 
boea. Iumba pea, ia mohuweki lalunda 
to Yahudi moewa topoparenta. Hai ia 
idemi hadua tadulakonda tauna au 
mampeulai paturona Yesu to Nasare. 

6 Apa mani, ia mampeinao mopakedai 
Souna Pue Ala. Ido hai kihakami. (Ara 
tunggaiaki hangkoya mampohuda-hudaa 
kara-karana moula atura agamangki. 

7 Agayana tadulako surodado Lisias 
moala hoholiga hangko i tayengki. 

S Hai ia motudu bona hema au 
mampeinao mosalai hangangaa mai i 
Uma Gubernur.) Mewali, ane nuparesa 
deade, ina nuhadi mpuu hangko i 
humena katouna ope-ope lolitangki ide." 

93 Ope-ope to Yahudi au ara inditi, meula 
worihe mosalai Paulu hai mampokana 
lolitana Tertulus iti. 

10 Roo indo, Gubernur moonami tayena 
bona Paulu mololita. Mololitami Paulu, 
nauli: "Matana mpuuna, lawi raweina 
tempo mopahawe notongku i lindona 
Tua Gubernur. Lawi kuisa, i parenami 
kamahaena Gubernur mewali topobotusi 
i tampoki. 

11 Agina nuparesa lolitangku ide: 
hampulo pea hai rongalo au liu, laona i 
Yerusale menomba i Souna Pue Ala. 

12 Barana hambela ralambi mombehanai 
ba mohuweki lalunda tauna bosa i Souna 
Pue Ala ba i sou penombaa, ba iumba 
pea i lalu kota. 

13 Bara wori ara hadua tauna au peisa 
mopatongawa katouna popahawenda 
inona au rasalaiana. 

14 Agayana idemi au kupangaku i Tua: 
mampeulaina Paturona Pue Yesu au 
rasapuaka iwalingku. Moula paturo iti, 
menombana i Pue Ala au rapenombai 
toiyorungki hangkoya, hai batena 
kupoinalai ope-ope au teuki i lalu 
Aturana Musa hai Sura Nabi-Nabi. 

15 peharungangku i Pue Ala batena 
himbela hai peharunganda iwalingku 
ide: kupoinalai kaina arana tempo 
au napakanoto Pue Ala mopatuwo 
hule ope-ope tomate, maroa au 
manoto babehianda, maroa au kadake 
babehianda. 

191do hai mobabehi liliuna apa au 
maroa, bona kuisa i lalungku kadana 
ara apa-apa au peisa raraiana, maroa 

i peitana Pue Ala, maroa i peitana 
manusia. 

17 Bahangkia parena, barana lao i 
Yerusale. Roo indo, lao hulena bona 
moantina doi petulungi i halalungku to 
Yahudi hai moantina popenombaku i Pue 
Ala. 

18 Tangangku moanti popenombaku 
iti, bahangkia to Yahudi molambina i 
Souna Pue Ala. I tempo iti, roomona 
mobabehi ada pampobahoi wata moula 
ada agamangki. Bara bosa tauna au 
hihimbela hai iko, hai bara wori ara au 
mogewo-gewo. 

19 Agayana arahe inditi bahangkia to 
Yahudi hangko i propinsi Asia. Katouana, 
keihira au hangangaa mai mosalaina i 
Tua Gubernur, ane ara mpuu salangku 
irihira. 

20 Agayana ihira bara ara inde. Mewali, 
agina iwalingku au ara inde mouli 
ide-ide apa kakadakengku au ralambi 
i karaparesangku hangkoya i lindona 
tadulako agama i Yerusale. 

21Batena pea lolitangku ide au 
rasalaiana hangkoya, kuuli masisimbuku 
i lindonda: 'Iko ide raparesa, lawi 

kupoinalai tauna au mate batena tuwo 
hule."" 

22 Gubernur Feliks moisa mpuu apa 
au rapoinalai to Sarani kana i Yesu. 

Ido hai nauli: "Hampai indemi hampai 
pohuda-hudaanta. Kubotusi rai kara-kara 
ide, ane hawe tadulako surodado Lisias." 

23 Roo indo, napohawaami tadulakonda 
surodado mokampai Paulu. Agayana 
nauri rakampai, bara nodo tauna au 
ratarunggu. Lawi ia peisa molulumao, 
hai rangana rapaliu mowei apa au 
naparaluu. 

24 Bahangkia alona hangko inditi, hawe 
worimi Gubernur Feliks hai towawinena, 
hangana Drusila. Drusila iti to Yahudi. 
Feliks motudumi surodadona moanti 
Paulu i lindonda, bona mampehadingihe 
Paulu mopahawe kana i pepoinalaina i 
Kerisitu Yesu. 

25 Paulu mololita i Feliks node: ikita 
hangangaa manoto babehianta, hai 
hangangaa tabuku mokuasai peundeana 
lalunta, lawi ina hawe Alo Pehukuna 
Pue Ala. Kanahadina Feliks lolita iti, 
langami, pane nauli: "Nodomi hampai! 
Laomoko! Kukakio peako deade, ane ara 
katepakangku." 

29 Katouana, naharunga Feliks kaina 
naweina Paulu doi bona rakabaha. Ido 
hai Paulu doko rakakio mololita hai ia. 

27 Anti kanapeinaona Feliks mangala 
lalunda to Yahudi, ido hai Paulu 
napogiangaa ratarunggu liliu. Liumi 
rompare, Feliks napahurumi Perkius 
Festus mewali gubernur. 

25 1 Talumi alona moparenta i 

propinsi iti, Festus padu hangko i 
kota Kaisarea lao i Yerusale. 

2Kahawena inditi, kapala-kapala 
tadulako menomba hai tadulakonda to 
Yahudi laomohe i Festus mopahawe 
pesalainda i Paulu. 

3 Merapihe i Festus bona i kamaroana 
laluna natudu tauna moanti Paulu lao 
i Yerusale. Agayana akalanda pea bona 
Paulu rapapate i tanga rara. 

4 Agayana nahanai Festus: "Paulu 
hangangaa ratarunggu i Kaisarea hai iko 
hoholiga lao hule inditi. 

> Aginami tadulakomi lao hihimbela hai 
iko i Kaisarea, bona kupehadingi lolitami, 
ane ara mpuu babehiana au masala." 

6 Festus maida haminggu labi i 
Yerusale, hangko mesuleri lao i Kaisarea. 
Kahalona, ia mogulumohe ope-ope 

tadulako, hai napohawaahe bona Paulu 
raanti mai i poteruhuanda. 

7 Kahawena Paulu inditi, aramohe 
to Yahudi au hangko i Yerusale au 
meangka motoleliki Paulu, hai mosalai. 
Ngkaya pakana kanawoa au kadake 
au rapahawea, agayana katouna 
popahawenda iti bara peisa rapakanoto. 

8 Roo indo, Paulu mopahawemi notona, 
nauli: "Bara mani ara sala au kubabehi! 
Barana moliungi aturanda to Yahudi ba 
mopakedai Souna Pue Ala ba moewa 
Datu Mahile Kaisar i Roma!" 

9 Anti kanapeinaona Festus moala 
lalunda to Yahudi, ido hai ia manguli i 
Paulu: "Ba nuunde lao i Yerusale, bona 
kara-karamu kupohuda-hudaa indolou?" 

10 Nahanai Paulu: "Ide-ide, meangkana 
i lindona sarungkorona Kaisar, datu to 
Roma. Hai batena topoparenta to Roma 
au hintoto mobotusi kara-karangku. 
Nuisa mpuu, Tua Gubernur, kadana ara 
salangku i to Yahudi. 

11 Ane tou mpuu ara salangku au 
hintotona rahukua mate, agingku 
rapapate. Agayana ane bara tou 
popahawenda to Yahudi, bara ara hadua 
tauna au peisa mohuhuna i lalu tayenda. 

Hangangaa kupahawe kara-karangku i 
Kaisar!" 

12 Kanahadina Festus lolitana, 
mololitami i hangka tadulakona. 

Roo indo, mouliangaa Paulu: "Anti 
pamperapimu mopahawe kara-karamu i 
pobotusia Kaisar, batena ina lao mpuuko 
i kota Roma molindo Kaisar." 

13 Bara mahae hangko inditi, Datu 
Agripa hai Bernike lao i kota Kaisarea 
mopahawe tabeana i Festus anti 
karaangkana mewali gubernur. 

14 Bahangkiami alonda i Kaisarea, 
Festus mopahawe kara-karana Paulu 
i Datu Agripa, nauli: "Ara inde hadua 
tauna au ratarunggu i tempona 
poparentana Feliks. 

151 tempoku ara i Yerusale, kapala- 
kapala tadulako menomba hai 
totosaenda to Yahudi mopahaweana 
perainda i tauna ide, hai merapihe bona 
Paulu kuhuku. 

16 Kuhanaihe: moula aturanda to 
Roma, tauna au rasalai bara peisa unga 
pea rahuhu i iwalina. Ia hangangaa 
rapohuda-hudaa mombelindo hai 
iwalina, hai hangangaa rawei tempo 
mopahawe notona. 

17 Hangko inditi, bahangkia tadulakonda 
to Yahudi maihe hihimbela hai iko 
hangko i Yerusale. Kahawengki inde, 
bara kupegia mahae. Kahalona, 
kupohawaahe tauna moanti mai Paulu 
bona kupohuda-hudaa kara-karana. 

18 Ope-ope topesalai iti ara worihe 
i lindoku bona mopahawehe salana. 
Kupehangu ara babehiana au kadake 
mpuu au rasalaia. Agayana au rasalaia 
iti, bara nodo. 

19 Au kulambi, posisisalana 
pea polambianda i agamanda. 
Mampombehanaingihe hadua tauna au 
rahanga Yesu. Yesu iti mate, agayana 
nauli Paulu, tuwo hule. 

20 Mewali, wulina mobotusi kara-karana 
iti. Ido hai kupekune i Paulu, kuuliangaa: 
'Ba nuunde lao i Yerusale, bona 
kara-karamu rapohuda-hudaa inditi?' 

21 Agayana naperapi bona kara-karana 
rapahawe i Datu Mahile Kaisar. Hai 
naperapi wori bona rakampai duuna 
hawe i lindona Kaisar. Ido hai kutudumi 
bona Paulu ratarunggu liliu duuna ara 
hawangku motudu tauna moanti lao i 
Kaisar." 

22 Hangko inditi, Datu Agripa 
mouliangaa Festus: "Kupeinao wori 
mohadi lolitana." Nauli Festus: "Kahalo 
rai, ina nuhadi pololitana." 

23 Kahalona, hawe mpuumohe Datu 
Agripa hai Bernike, rapombelambia hai 
ngkaya pakana pebila. Mesuamohe i lalu 
sou poteruhua hihimbela hai tadulako 
surodado hai totosae i kota. Festus 
mampohawaamohe tauna bona Paulu 
raanti mai molindohe. 

24 Hangko inditi, Festus mololita, nauli: 
"Datu Agripa, uma-uma hai ope-ope au 
teruhu inde! Tauna ide rasalai ope-ope 
to Yahudi, maroa i Yerusale, maroa au 
inde. Monganga-ngangahe merapi iriko 
bona tauna ide rahuku mate. 

25 Nauri nodo, bara ara salana au 
kuhumba au hintoto rapapatea. Agayana 
Paulu merapi mpuu bona kara-karana 
rapahawe i Kaisar i kota Roma, ido hai 
kupakanotomi bona rapakatu i Datu 
Mahile Kaisar. 

26 Agayana bara mani ara kanotoana 
apa au ina kuuki i lalu surangku lao 
i Kaisar. Mewali, ido hai kuanti mai i 
lindomi, pelumbunami i Tua Datu Agripa 

au kubila. Tunggaiaku, bona karoona 
poparesa ide, arami au peisa kuuki. 

27 Lawi polambiaku, bara hintoto moanti 
tauna lao i pobotusia Kaisar ane bara 
rapakanoto apa au rasalaia." 

26 1 Roo indo, nauli Agripa i Paulu: 
"Ide-ide raweimoko tempo mouli 

notomu." Paulu moonami tayena, hai 

mepongkami mopahawe notona, nauli: 

2 "Datu Agripa au kubila! Iyoru kuuli, 
morasi mpuuna, lawi peisana mouli 
notongku i lindona Datu, mohanai 
ope-ope lolitanda to Yahudi iriko. 

3 Apa mani lawi Datu moisa mpuu 
adanda to Yahudi hai paturo au 
rapombehanaingi. Ido hai merapina 
wongkoya bona sabarako mampehadingi 
notongku. 

4Ope-ope to Yahudi moisa lolitakana 
katuwongku mepongka hangko i nguru- 
nguruna, maroa i tempoku kokoi mani 
i tampoku haduduangku, ba i tempoku 
maida i olonda halalungku i Yerusale. 

3Mahaemi to Yahudi moisa 
babehiangku. Ane raunde, peisahe 
mopatuntu lolitakana katuwongku. Iko 
ide tuwona moula paturonda to Parisi au 

rumihi poulanda ope-ope ada agamanda 
to Yahudi. 

51do hai raparesana inde, anti 
peharungangku i dandina Pue Ala i 
toiyorunta hangkoya. 

7 Dandina iti rapoinalai wori ope-ope 
halalunta to Yahudi i hampulo hai rontina 
au menomba liliuhe i Pue Ala. Datu au 
kubila, hangko i peharungangku iti, ido 
hai rasalaina to Yahudi. 

8 Hai ikamu halalungku to Yahudi, 
moapari pane bara nipoinalai 
kamakuasana Pue Ala mopatuwo 
hule tomate? 

9 Hangkoya wori, tunggaiaku moewa 
liliu ope-ope tauna au meula i Yesu to 
Nasare. 

10 Hai kuewa mpuuhe i Yerusale. I 
tempo iti, kulambimi sura kuasa hangko 
i kapala-kapala tadulako menomba, hai 
kutarunggu bosa to Sarani. Kuunde wori 
ane rahukuhe mate. 

11 Bosa belana kupopeahi-ahihe i 
lalu sou penombaanda, hai kupari- 
parihe mosapuaka pepoinalainda i 
Yesu. Masodo mpuuna moitahe. Ido 
hai laona i boea-boeana au karao 
mampopeahi-ahihe." 

1? Napaliliumi Paulu mouli notona, nauli: 
"Datu au kubila, itimi tunggaiaku lao i 
kota Damsik, lawi ratuduna hai raweina 
kuasa hangko i kapala-kapala tadulako 
menomba. 

13 Laona i Damsik, agayana pualomi i 
tanga rara, unga pea kuita pewangka 
hangko i langi au rumihi pane pewangka 
alo. Pewangka iti motolelikingkai. 

14 Madungkamongkai ope-ope hai 
kuhadimi hambua wotu au mololita iriko 
i lalu basa Yahudi, Nauliangaana: 'Saulu, 
Saulu, moapa hai nupopeahi-ahiNa? 
Mapari mpuu lalumu, lawi nuewa liliu 
peniniNgku.' 

15 Kupekune: 'Ba hemaKo Pue?' 
Nahanaina: 'Ikomi Yesu, au nupopeahi- 
ahi! 

16 Meangkamoko! Kupatongawaako 
wataNgku, lawi ara tunggaiaKu irio: 
Kupileimoko mewali topobagoNgku hai 
sabiNgku. Oyo hangangaa mopahawe i 
tauna ntanina apa au nuitami i alo ide 
hai apa au Kupopaitaako i alo-alo au ina 
mai. 

17 Ina Kukabahako hangko i kuasanda 
to Yahudi hai hangko i kuasanda tauna 

au barahe to Yahudi. Kutudumoko lao 
moanti NgkoraKu irihira. 

18 Kutuduko lao mobungkahi matanda 
bona mepoinalaihe. Nuninihe hangko i 
adanda au makaindi lao i kamabaana 
bona tekabahahe hangko i kuasana 
Datu Tokadake hai nakuasaihe Pue 
Ala. Kutuduko lao bona dosanda ina 
naampungi Pue Ala anti pepoinalainda 
Iriko, hai bona mewalihe taunana Pue 
Ala." 

19 "Datu Agripa au kubila, idomi 
hai kupari-pari mampeulai apa 
au nauliangaana Pue i lalu 
pampetudungiaNa iriko. 

201do hai kupahawe i ope-ope tauna, 
hangangaa menosohe hangko i dosanda 
hai mengkoruhe i Pue Ala, hai hangangaa 
mobabehihe apa au maroa bona tongawa 
penosonda. Nguru-nguruna bambari 
iti kupahawe i kota Damsik, roo indo i 
Yerusale hai i humalele tampo Yudea, hai 
i tauna ntanina au barahe to Yahudi. 

21 1do hai rahakana to Yahudi i Souna 
Pue Ala. Rapeinao mopapatena, 

22 3gayana nauri nodo, duuna ide-ide, 
Pue Ala mokampaina. Hai peisa manina 
meangka inde mampololita kana i 

posabikingku Pue Yesu i ope-ope tauna, 
maroa i tauna au mapangka lantina, 
maroa i tauna biasa. Apa au kuuli ide, 
batena himbela hai apa au rapahawe 
amimi Musa hai nabi-nabi hangkoya 

23qu manguli: Datu Topehompo 
hangangaa rapopeahi-ahi hai rapapate, 
hai lami au nguru-nguruna tuwo hule 
hangko i kapate. Hai hangko indo, Ia 
moanti Ngkora Marasa i ope-ope tauna, 
maroa to Yahudi maroa au barahe to 
Yahudi." 

24 Tangana mani Paulu mopahawe 
notona, Festus mongangami, nauli: 
"Magilako Paulu! Kapandemu iti au 
moantiko magila." 

25 Nahanai Paulu: "Barana wongkoya 
magila, O Gubernur au kubila. Tou 
mpuu lolitangku ide, hai manoto mpuu 
pekiringku. 

26 Datu Agripa moisa wori pewalina 
au kuuli inona. Ido hai barana langa 
mololita nodo i lindona. Kupekiri bara ara 
au bara mani nahadi Datu Agripa, lawi 
ope-ope au mewali hangkoya iti bara 
tewuniangi. 

27 Datu Agripa au kubila! Ba nupoinalai 
apa au rauli nabi-nabi hangkoya? Kuisa 
nupoinalai!" 

28 Nahanai Datu Agripa i Paulu: "Ba 
nupehangu pae ane kupehadingi apa au 
nupahawe iti, hampalai pea ina mewalina 
to Sarani?" 

29 Nahanai Paulu: "I tempo au hampalai 
ba i tempo au mahae, mekakaena i 
Pue Ala bona Datu hai ope-ope tauna 
au mampehadingi lolitangku alo ide ina 
mewali nodo iko. Kuperapi pea bona inee 
nulambi popetaka nodo au kuhumba i 
lalu tarunggu ide." 

30 Kahopoana, meangkamohe Datu 
Agripa, Gubernur Festus, hai Bernike 
hihimbela hai ranganda, hai padumohe 
hangko i sou poteruhua. 

31 Hawemohe i raoa, mololitahe, rauli: 
"Tauna iti, bara woya ara salana au 
hintoto rapapatea ba ratarunggua." 

32 Roo indo, Datu Agripa mouliangaa 
Festus: "Katouana, peisami rakabaha, 
ane kebara mohawira kara-karana i 
Kaisar." 

27 1 Roo indo, rapakanatomi 
hangangaa meangkangkai 
mesawi i kapala tahi lao i tampo Italia. 

Paulu hai bahangkia tauna ntanina 
au ratarunggu rahuhumi i Yulius, 

tadulakonda surodado to Roma au 
rapatoka peahe i pobagona Kaisar. 

2 Kapala tahi au kipesawii iami 
hambua kapala tahi mahile hangko i 
boea Adramitium au masilolonga lao 
monontohi boea-boea au i wiwi ntahi 
i propinsi Asia. Hadua rangangki au 
meula i polumaongki iami Aristarkus, 
au hangko i kota Tesalonika i tampo 
Makedonia. 

3 Meangka mpuumongkai. Hai kahalona, 
mehupemongkai i kota Sidon. Maroa 
mpuu laluna Yulius i Paulu, ido hai Paulu 
nawei katepaka mosondaki rangana i 
lalu kota, bona apa au naparaluu peisa 
rawel. 

4 Hangko inditi, kipaliliumi polumaongki. 
Anti pewuina himburu moewa polumaona 
kapala tahingki, ido hai menana peangkai 
| lewuto Siprus tanda i pembetoa alo 
datingkai narumpa ntepuu himburu. 

> Roo indo, mowetamongkai tahi au 
molindo tampo Kilikia hai Pampilia, 
duuna hawengkai i kota Mira i tampo 
Likia. 

61 Mira, tadulakonda surodado molambi 
hambua kapala tahi hangko i kota 
Aleksandria au monontohi tampo Italia. 
Ido hai napopelimbangkai i kapala tahi 
iti. 

71 lalu bahangkia alona, maole mpuu 
polumaona kapala tahi, hai kebarangkai 
hawe i kota Nidus. Anti pewuina 
himburu hangko i lindoki mai, bara 
kipaliliu polumaongki nodo au ratunggai 
nguru-nguruna. Ido hai kapala tahingki 
menana peami i lewuto Kreta moliu i 
wuntu Salmone, bona datingkai narumpa 
ntepuu himburu. 

8 Mapari ntepuu i tempoki menana 
i lewuto Kreta iti. Kahopoana, 
hawemongkai i pehupea kapala tahi au 
rahanga Pehupea Maroa, au hungku i 
boea Lasea. 

9 Anti kangkayana tempo au kipake 
i polumaongki, liumi alo mahile 
popuasaanda to Yahudi, hai ina hawe 
tempo makuli. Biasana i tempo iti, 
ope-ope kapala tahi mengkaroo lawi 
barapi maroa polumaonda i tahi. Ido hai 
Paulu mampopaingaahe, nauli: 

10 "Halalu, moula polambiaku, 
ina marugi mpuuke ane tapaliliu 

polumaonta. Ina ngkaya karugianta. 
Bara pea kapala tahi hai antiata au 
marugi, agayana inaonta wori ina 
matanta." 

11 Agayana tadulako surodado iti bara 
mampoinalai lolitana Paulu, lawi rumihi 
pampoinalaina lolitanda topoguli hai 
tadulakona kapala tahi. 

12 Mewali, anti kadana maroa pehupea 
iti i tempo makuli, ido hai bosa tauna 
merapi bona pehupea iti kipalehi pea, 
hai kipetandaka lao bona hawengkai 
i boea Feniks. Tunggaianda bona 
mampegiangkai kaliuna tempo makuli 
inditi. Feniks iti iami pehupea kapala 
tahi i Kreta au maroa rapehupei i tempo 
makuli, lawi terero haodi hangko i 
himburu. 

131 tempo iti, maroa pewuina himburu 
hangko i selatan. Mewali, moula 
polambianda topobago i kapala tahingki, 
peisangkai mopaliliu polumaongki. 

Ido hai besi popotahana kapala tahi 
iti raoremi, hai kapalangki molumao 
menana liliu i lewuto Kreta. 

14 Agayana, bara mani mahae hangko 
indo, hawemi himburu mahile hangko i 
lore. Himburu iti, rumihi pewuina hangko 

i mata alo, ido hai rahanga Himburu 
Mata Alo. 

15 Anti kadana nabuku kapala tahi 
molindo himburu, ido hai rauli topobago 
bona rapogiangaa nawui himburu. 

16 Bara mahae hangko indo, kapalangki 
nawuimi himburu i tanda selatan lewuto 
au kokoi au rahanga Kauda. I poliungki 
lewuto iti, tererongkai haodi hangko i 
himburu. I tempo iti, kipari-parimi modii 
hambua duanga au kokoi au biasana 
radii i taleu kapala tahi, au rahanga 
sekoci. 

17 Duanga au kokoi iti, kiangkami i 
wongko kapala tahi hai kitaka maroho- 
roho bona dati matanta. Roo indo, 
kapala tahingki rataka hai koloro bona 
maroho. Langamohe topobago i kapala 
tahi lawi rapekiri ina morumpangkai 
wungi i kahehea owai au hungku i tampo 
Libia. Ido hai hombana rapopendaulumi 
hai kapalangki rapogiangaami nawui 
himburu. 

18 Anti kanarumpaki uda hai angi, ido 
hai kahalona mepongkamohe motende 
antiana kapala i lalu tahi, bona mangaa 
pea kapala. 

19 Nodo mbuli kahalona, parewa kapala 
ratendemi i lalu tahi. 

20 Bahangkia alona, barangkai moita 
lenggena alo ba betue, hai bara ara 
katebaliana uda. Mewali masusami 
lalungki, hai kipehangu hangangaa 
molambingkai rugi. 

21 Anti kangkayana bagonda topobago 
i kapala tahi, barahe tepaka maande. 
Hangko inditi, meangkami Paulu i 
olonda, nauliangaahe: "Halalu-halalu, 
ane kenipoinalai lolitangku hangkoya 
bona ineeke padu hangko i Kreta, 
kebarake marugi node. 

22 Ngayana ide-ide kuuliangaakau, 
nipakaroho lalumi! Barake ara hadua au 
ina mate. Batena kapala tahi ide au ina 
marugi. 

23 Lawi inona kaindi, Pue Ala au 
kupenombai hai au mokadipurana, Ia 
motudumi malaekaNa bona hawe iriko. 

24 Nauli malaeka iti node: 'Paulu, ineeko 
langa. Lawi batemu ina lao molindo Datu 
Mahile Kaisar. Hai anti kamaahina Pue 
Ala irio, ope-ope tauna i lalu kapala 
tahimu ina tehore worihe.' 

251domi hai hangangaa nipakaroho 
lalumi. Lawi kupoinalai mpuu pewalina 
apa au Nauliangaana Pue Ala. 

29 Kehapiri magero kapala tahi ide, ina 
tehore peake ope-ope i hambua lewuto." 

27 Handami hampulo hai iba alona, 
kapalangki nawui liliu himburu mahile 
i tahi Adria. Laentanga wengimi, 
topobagona kapalangki mohadimohe 
balumba au morumpa lorena. Raisa 
kadanapi karao lorena. 

28 Ido hai hambua watu popehoka 
raulumi i tahi bona raisa kakaladuna. 
Kakaladuna iti, kira-kira rompulo 
dupana. Roo indo, raulu mbulimi alana 
toa, hampulo pea hai lima dupana 
kakaladuna. 

29 | angamohe topobagona kapalangki 
lawi rapehangu ina morumpangkai watu 
rangka. Ido hai iba mbuana besi raulu i 
lalu owai i taleu, bona tetaha kapalangki. 
Kiunde mpuu bona holiga mabaa. 

30 Hangko inditi, topobagohe i 
kapalangki mampeinaohe melangka 
ngkandii hangko i kapala. Laomohe nodo 
ina motoe besi au mantimi i lindo kapala. 
Katouana, mampopendaulurihe duanga 
au kokoi i tahi. 

31 Agayana Paulu moita apa au rababehi 
iti, ido hai mouliangaahe tadulako hai 
surodadona: "Ane topobago iti mopalehi 
kapala tahingki ide, bara mpuukau ina 
tuwo!" 

32 Mewali surodado iti mobotukimi 
popetoeana duanganda au kokoi, alana 
duanga iti manawo i tahi hai mailimi. 

33Ina mesupami alo, Paulu 
mouliangaahe: "Hangangaa maandekau 
ope-ope! Hampulomi hai iba alona, 
nipegia pea apa au ina mewali. Bara 
manikau tepaka maande. 

34 Mewali, ido hai kuuliangaakau, 
hangangaa maandekau hampai, bona 
marohokau. Lawi bara mpuukau ina 
moapa-apa." 

35 Karoona Paulu mololita nodo, 
naalami paande, hai mekakae i Pue 
Ala i lindonda ope-ope tauna. Paande 
iti nakira-kiraahe, hai ia haduduana 
mepongkami maande. 

36 Karahadina tauna iti lolitana, maroho 
hulemi lalunda, pane maande worihe. 

37 Qpe-ope tauna au ara i kapala tahi 
iti, kabosanda rongatu pitu pulona hai 
ini. 

38 Mabuhumohe maande, liliuhe 
motende antianda nodo gandum i lalu 
tahi. Tunggaianda, bona mangaa haodi 
kapala tahingki. 

39 Mabaami, topobagona kapala tahi 
moitamohe lorena, agayana bara raisa 
hangana tampo iti. Moita worimohe tahi 
au natoleliki tampo, hai wiwina bara 
mowatu-watu. Ido hai ara tunggaianda 
bona ane peisa, mesorehe indolou. 

40 Ope-ope koloro popotoe besi au 
motaha kapala tahi rabotukimi, hai 
besi iti rapogiangaa i lalu tahi. I tempo 
iti wori, koloro au motaka kamudi 
kapala tahi rakakahimi, bona kapala 
tahi peisa rapopolengko. Hombana 
kapalangki ratoemi i lindona bona 
manoto polumaongki lao i lorena. 

41 Agayana, morumparingkai wungi i 
kahehea owai, hai waa kapalangki tetaha 
inditi, alana barapi mokale-kale. Tanda i 
taleuna, kapalangki marupumi, narumpa 
balumba tahi au mahile. 

42 Hangko inditi, ara tunggaianda 
surodado mopapate ope-ope tauna au 
rataha, bona datihe ara au monangu lao 
i lorena hai melangka. 

43 Agayana tadulakonda mokontohe, 
lawi naunde bona Paulu inee rapoapa. 
Ido hai natudumi bona tauna au moisa 
monangu melumpa iyoru i tahi hai 
monangu lao i lorena. 

44 Roo indo, natudumohe bona tauna 
au bara raisa monangu moalahe pata 
ba kapengka kapala tahi bona rapake 
lao i lorena. Ido hai barangkai moapa, 
ope-opengkai hawe i lorena. 

28 1 Kahawengki ope-ope i lorena, 

hangko kiisari hangana lewuto iti 
lami Malta. 

2Maroa mpuu lalunda ampu boea 
irikami. Ihira motarima maroamongkai, 
rapatuwoangkai api kipamindui, lawi 
keuda hai makuli. 

31 tempo iti, Paulu lao morampu kau hai 
nawoli i wongko api. Tangana mobabehi 
nodo, unga pea mesupa hambaa ile 
hangko i lalu kau, lawi mamu nahonga 
api. Ile iti motilomi tayena. 

4 Karaitana ampu boea ile au mentoe 
i tayena Paulu, raulimi: "Tauna iti 
topepapate! Peita, nauri bara molambi 
rugi i tahi, agayana Anitu Topobotusi 
bara mampogiangaa tuwo!" 

> Agayana Paulu bara mahai nahadi. 
Nawalentaha pea ile iti i lalu api. 

6 Rauli ampu boea iti, mawae deade 
tayena, unga pea ina madungka hai 
mate. Mahae-hae rapegia, agayana 
bara wori moapa-apa. Mewali tebali 
worimi pekirinda, rauli: "Paulu iti, ia au 
makuasa!" 

7 Bara karao hangko inditi, ara hambua 
bonde. Bonde iti, bondena Publius, 
gubernur i lewuto iti. Anti kamaroana 
laluna, nakakiomongkai lao i souna, hai 
napotorarengkai i lalu talu alona. 

81 tempo iti, umana Publius mahai, 
napawembe hai mahai taina. Ido hai 
laomi Paulu i paturuana, naona tayena i 
watana, hai napekakaengaa. Unga pea 
maoha. 

9 Roo indo, ope-ope tauna au mahai 
i lewuto iti maihe mamperapi tulungi i 
Paulu, hai ope-opehe napakaoha hangko 
i hakinda. 

10 Anti pebilanda tauna iti, moweihe 
ngkaya anu-anunda irikami. Hai i 
peangkaki, rabakuimongkai, hai apa pea 
au kiparaluu raantimi mai hai rawoli i 
lalu kapala tahi. 

11 Handamongkai talu wulana i 
lewuto Malta, meangka mbulimongkai 
mampesawii kapala tahi au hangko i 
Aleksandria. Kapala tahi iti mahaemi 
mengkaroo i lewuto iti mampegia kaliuna 
tempo makuli. Hangana kapala tahi iti, 
Towalia Moropa. 

1? Mehupemongkai i kota Sirakusa, hai 
maidangkai talu alona inditi. 

13 Hangko indo, kipaliliumi polumaongki 
menana hawe i kota Regium. Kahalona, 
himburu au maroa mewui hangko 
i selatan, hai rongalo roo indo 
mendaulumongkai hangko i kapala tahi i 
kota Putioli i tampo Italia. 

14Inditi kipohidupaamohe bahangkia 
halalu hampepepoinalaingki. Ikami 
rakakio lao i sounda hai rapotorarengkai 
i lalu haminggu. Hangko inditi, 
molumaomongkai lao i Roma. 

15 Tangangki mani i tanga rara, 
halalu hampepepoinalaingki au i Roma 
mohadihe kaina hawengki. Ido hai 
maimohe mepohidupa i Pobalu-balua 
Apius hai i Sou Pehupea au Talu. I 
pohidupangki iti, Paulu motoyami Pue 
Ala, hai matana mpuu laluna. 

16 Kahawengki i Roma, Paulu barapi 
ratarunggu. la rapaliu maida iumba 
peundeana, agayana nakampai liliu 
hadua surodado. 

17 | jumi talu alona, Paulu mokakiomohe 
totosaenda to Yahudi bona rapohidupaa. 
Kahawenda, Paulu mololita, 
nauliangaahe: "Halalu-halalu, barato 
wokoya ara salangku i halalunta to 
Yahudi. Bara worina moliungi ada 
toiyorunta. Agayana nauri nodo, 
batengku rahaka i Yerusale hai rahuhuna 
i topoparenta to Roma. 

18 Kara-karangku raparesa topoparenta 
to Roma, hai rapeinao pea mokabahana, 
lawi manotomi kadana ara salangku au 
hintoto rapapateana. 

19 Agayana arahe to Yahudi hangko 
i Yudea au moewa liliuna. Ido hai 
kuperapi bona raweina tempo mohawira 
kara-karangku i Datu Mahile Kaisar. 
Nauri nodo, bara ara au kusalaiahe 
halalunta to Yahudi. 

20 Kukakiokau mai mampohidupaana 
lawi kupeinao kupololitaakau kana i 
pepoinalaingku i Datu Topehompo au 
rapoinalai worimi to Yahudi. Ido hai 
ratahana inde." 

21 To Yahudi iti mohanai, rauli: "Bara 
ara sura au kihumba hangko i Yudea au 
mampololita kana irio. Hai bara wori ara 
hadua tauna hangko inditi au mai moanti 
bambari ba mampololita dakemu. 

22 Kiunde mpuu mampehadingi noumba 
pepoinalaimu. Lawi kihadi lolitanda tauna 
jumba pea au mosapuaka paturomu au 
nupeulai." 

23 Roo indo, rapakanotomi alo 
poteruhuanda hai Paulu. Hawe mpuumi 
alo au rapakanoto, bosa tauna teruhu 
i paidaana Paulu. Mepongka madondo 
hawe kalumba, Paulu mopahaweamohe 
kana i poparentana Pue Ala, hai mobasa 
ihi Aturana Musa hai Suranda Nabi-nabi, 
napakanotoahe kahemana Yesu bona 
mepoinalaihe Iria. 

24 Arahe au mampoinalai lolitana, ara 
worihe au bara mampoinalai. 

25 Anti posisalana polambianda, ido hai 
mahawumohe hangko i poteruhuanda iti. 
Agayana hangko damanihe mogaa-gaa, 
Paulu mouliangaahe node: "Tou mpuuri 
lolitana Inao Malelaha au napahawe nabi 
Yesaya i toiyorunta hangkoya, node: 

29 Nauli Pue Ala: 'Laohe nuuliangaa to 
Yahudi node: Mehaditohe, agayana bara 

raisa lempona. Meitatohe, agayana bara 
raisa apa au mewali. 

27 Lawi tuhumi lalunda, talinganda 
rasisingi hai matanda rampidika. 

Lawi lohehe mototoki hai matanda, 
lohehe mohadi hai talinganda, lohehe 
mopakanoto lalunda. Kahopoana, barahe 
ina mesule Iriko, hai barahe ina Kuwei 
katuwo maroa."" t 

28 Roo indo, nauli mbulimi Paulu 
irihira: "Halalu, bona niisa, ara Ngkora 
Marasa au mopakanoto rarana Pue 
Ala mohorema tauna hangko i huku 
dosanda. Ngkora Marasa iti roomohe 
rapahawea tauna au bara to Yahudi. 
Ihirami au ina motarima bambari iti!" 

29[Karoona Paulu mololita 
nodo, padumohe to Yahudi hai 
mombehahanaihe. ] 

30 Roo indo, Paulu maida i Roma 
rompare kamahaena i hambua sou au 
nasaro. Matana laluna mampohidupaahe 
tauna au mosondaki. 

31 Hai bara ara kalangana mopahaweahe 
kana i poparentana Pue Ala hai kana i 
Pue Yesu Kerisitu. I hinangkana iti, bara 
ara au mosalempori. 





t# Yes 6:9-10 


Roma 


1 1 Sura ide hangko iriko, Paulu, 
hawina Yesu Kerisitu. la mopileina 
hai motuduna moanti Ngkora Marasa au 
hangko i Pue Ala. 

2 Ngkora Marasa iti nadandimi Pue Ala 
hai rapahawemi nabi-nabi hangkoya, 
nodo au teuki i lalu Sura Malelaha. 

3 Ngkora Marasa iti mampololita kana 
i Anana Pue Ala, Amputa Yesu Kerisitu. 
Moula karapoanakaNa nodo manusia, 
Yesu iami pemuleana Datu Daudi. 

4 Agayana Yesu iami Anana wori Pue 
Ala, lawi lami au malelaha nodo Pue 
Ala. Tongawami ope-ope iti lawi Pue 
Ala mopatuwo hule hangko i kapate. 
Hai tanda kuasa iti, Napakanoto kalana 
mpuumi Anana Pue Ala. 

> Hai anti kaYesuna, Pue Ala moweina 
pewati mahile, lawi Naangkana mewali 
suroNa, bona iko au moanti Ngkora 
Marasa i tauna au barahe to Yahudi 
i humalele dunia. Kupaguruhe bona 
mepoinalaihe hai mengkoruhe i Pue 
Yesu, duuna hangana Yesu rapomahile. 

6 Nodo wori ikamu to Sarani au i Roma. 
Kabosami, barakau to Yahudi, hai Pue 
Ala mokakio worikau mewali kirana Yesu 
Kerisitu. 

71do hai kupakatu sura ide i ope- 
ope to Sarani i Roma, lawi Pue Ala 
mampokaahikau hai mokakiokau mewali 
taunaNa au malelaha. Kuharunga Pue Ala 
Umanta hai Pue Yesu Kerisitu mowatikau 
hangko i kabulana laluNa hai moweikau 
roa ngkatuwo. 

8 Yesu Kerisitu mowatimoke. Ido hai 
nguru-nguruna kuuli ngkaya kamaroana 
i Ampuku Pue Ala anti kaikamuna halalu, 
lawi kamarohona pepoinalaimi i Pue Yesu 
tebambarimi i humalele dunia. 

9 Mobagona hangko i lalungku mpuu 
mampopolumao bago au naweina 
Pue Ala, mopahawe Ngkora Marasa 
au mampololita AnaNa. Hai Pue Ala 
moisa ihi lalungku. Naisa noumba 
kakukabelaimi liliu i lalu pekakaengku. 

10 Kupekakaengaa liliukau halalu, hai 
kuperapi mpuu i Pue Ala bona ane 
hintoto hai peundeaNa peisana lao 
mosondakikau. 

11 Kupeinao mpuu mampohidupaakau, 
bona kukira-kiraakau pewati hangko 

i Inao Malelaha au mopakaroho 
pepoinalaimi. 

1? Tunggaiaku bona iko wori tepakaroho 
anti pepoinalaimi, bona ikita 
momberohongi mpolaluke hadua 
hai hadua. 

13 Halalu, bona niisa: bosami belana 
kutunggai lao mosondakikau, agayana 
ara liliu au mohombokina. Tunggaiaku 
mosondakikau, bona ara wuana 
pobagongku i boeami, nodo wuana 
pobagongku au arami i olonda tauna au 
barahe to Yahudi i boea-boea ntanina. 

14 Kupeinao mosondakikau lawi 
moindana i ope-ope tauna. Hai rarangku 
mobayari indaku iti, lami mopahawena 
Ngkora Marasa i ope-ope tauna, maroa 
to Yunani ba au barahe to Yunani, maroa 
au mosikolahe ba au barahe mosikola. 

15 Idomi hai kupeinao mpuu mopahawe 
wori Ngkora Marasa irikamu au i Roma. 

16 Barana maea mopahawe Ngkora 
Marasa. Lawi hema pea au mampoinalai 
Ngkora Marasa iti, kuasana Pue Ala 
mokabahahe hangko i huku dosanda, 
nguru-nguruna i to Yahudi, hawe-hawe 
wori i tauna au barahe to Yahudi. 

17 Hangko i Ngkora Marasa iti, taisa 
noumba rarana Pue Ala moimbake 
manoto i peitaNa. Naimbake manoto anti 
pepoinalainta Iria. Bara ara rara ntanina, 
lawi i lalu Sura Malelaha teukimi node: 
"Tauna au manoto i peitana Pue Ala, 
ihirami au molambi katuwo maroa anti 
pepoinalainda." 

18 Hangko i suruga Pue Ala motudungia 
karumpuNa mampokarumpuhe ope-ope 
tauna au mosapuaka Ia hai au mobabehi 
babehia au kadake. Anti babehianda au 
kadake, manusia mosapuaka paturo au 
tou. 

19 Tongawami kaarana Pue Ala i 
ope-ope tauna, lawi Pue Ala mpuu au 
mopakanotoake. 

20 Hai kehapiri bara taita lenggena Pue 
Ala, agayana manusia moisa kaarana 
Pue Ala mepongka i pewaliana dunia. 
Lawi hangko i ope-ope au Napopewali, 
taita kamahilena tuwoNa hai taita wori 
kuasaNa au bara ara kaopeana. Mewali, 
bara ara manusia au peisa manguli: 
"Bara wokoya kuisa." 

21 Moisa mpuuhe kaarana Pue Ala, 
agayana barahe mengkoru i Pue Ala 
hai barahe moisa manguli ngkaya 

kamaroana Iria. Pekirinda kakakaraoaari 
hangko i Pue Ala, alana makaindi 
lalunda. 

22 Rapehangu mapandehe, agayana 
katouana ntulihe! 

23 Barahe mau menomba i Pue Ala au 
tuwo liliu hai au bara ara katebaliana. 
Menombahe i lenggenda anitu au 
rababehi moula lenggena manusia au 
peisa mate. Menombahe i anitu au nodo 
lengge tadasi ba ile ba binata ntanina. 

24Mewali, manusia bara raunde 
menomba i Pue Ala. Ido hai Ia 
mampogiangaa peahe moula peundeana 
lalunda au kadake, alana mobabehihe 
sala au merikai hai au mopakaea 
tohaduana. 

25 Barahe moula paturo au tou. Moula 
peahe paturo au mepakanawo. Lohehe 
menomba Iria au mampopewalihe. Apa 
au tuwo au napopewali Pue Ala, itiri au 
rapenombai hai au rapengkorui. Mole 
katouana, Tomepopewaliri au hangangaa 
tatoya duuna kamahae-haea. Amin! 

26 Mewali, anti kadanda mau menomba 
i Pue Ala, ido hai Napogiangaa peahe 
moula peundeana lalunda au mepakaea 
iti. Hawe-hawe i towawine, barapohe 

mobabehi nodo babehia manusia biasa. 
Hadua-hadua towawine mampotambia 
hangka towawinenda. 

27 Nodo wori tobalilo: barahe 
mampotambia towawine, agayana 
mohaokirihe hangka tobalilonda. Tobalilo 
mobabehi babehia au bara hintoto i 
hangka tobalilonda, hai kahopoana 
molambihe pehuku au hintoto hai 
babehianda au sala iti. 

28 Anti kadanda mounde mopangaku 
Pue Ala i lalu pekirinda, ido hai Pue 
Ala mampogiangaa pekirinda mewali 
kadake, alana mobabehihe au bara 
hintoto. 

29 Ngkaya pakana dosa hai pekiri au 
bara manoto i lalunda. Mehiorohe, 
kadake babehianda, mahinahe, 
mepapatehe, mobungka-bungkahe, 
mepodongkoahe, mombekahihihe, 
mekakabosaihe, 

30 mopapakoihe hangka ranganda, 
mokahihihe Pue Ala, makasarahe, 
mampemahilehe, hai mampopetoyahe. 
Mohaokihe raranda mobabehi au kadake. 
Mosapuakahe tosaenda. 

31 Barahe mapande, barahe mopabukei 
dandinda, bara ara ahinda, barahe 
motulungi hangka ranganda. 

32 Moisa mpuuhe aturana Pue Ala au 
manguli hema-hema au mobabehi nodo 
hangangaa rahuku mate. Agayana nauri 
nodo, mobabehi mpaliliuhe babehia 
au kadake iti, hai mampokatanarihe 
babehianda ranganda au meula wori 
irihira. 

1 Taisa mpuu halalu, ane Pue Ala 

mohuku tauna au mobabehi dake, 
pobotusiNa batena tou. Agayana ikita 
bara ara rarana mosalai ranganta, lawi 
ane tasalai ranganta, lempona tasalai 
wori watanta haduduanta, lawi apa au 
rababehi ranganta, iti wori au tababehi. 
Mewali, bara mpuu ara raranta mosalai 
salanda ranganta. 

2(2:1) 

3 Ane tababehi babehia au tasalaia 
ranganta, ineeri tapehangu barake 
nahuku Pue Ala. 

“Maroa mpuu laluna Pue Ala, sabara 
hai mahile ahiNa. Agayana inee 
tauli i lalunta: "Bara paraluu tabaliki 
babehianta." Nikatuinao halalu: 
tunggaiana kamaroana laluna Pue Ala, 

bona ara katepakanta menoso hangko i 
dosanta. 

> Mewali halalu, inee matua lalunta, 
ineeke bara mobaliki babehianta. 

Lawi ane bara tabaliki babehianta, 

ina mantimi hukunta i alo pobotusi 
kahopoa dunia. I alo pobotusi, Pue Ala 
ina mobotusi ope-ope i kanoto-notoaNa 
hai mohuku ope-ope tauna au kadake. 
61a ina mohurungi babehianda ope-ope 

tauna. 

7 Ara tauna au mobabehi liliuhe apa 
au maroa, lawi mampeinaohe molambi 
petoya, pebila hai katuwo au bara ara 
kahopoana hangko i Pue Ala. I tauna 
au nodo, Pue Ala ina moweihe katuwo 
maroa au bara mokahopoa. 

8 Agayana ara worihe tauna au 
mampekiri pea watanda haduduanda. 
Barahe mau moula peundeana Pue Ala, 
moula pearihe peundeanda haduduanda 
au kadake. Ihira iti au ina molambi 
karumpuNa hai pehukuna Pue Ala. 

9 Ope-ope tauna au mobabehi dake, 
batenda mantodiha hai molambi 
kapari, mepongka hangko i to Yahudi, 
hawe-hawe wori i tauna au barahe to 
Yahudi. 


ROMA 2.10-14 9 


10 Agayana tauna au mobabehi roa 
ina molambihe petoya, pebila hai roa 
ngkatuwo, nguru-nguruna i to Yahudi, 
hawe-hawe wori i tauna au barahe to 
Yahudi. 

11t Lawi Pue Ala bara mampopontani 
tauna. 

12 Tauna au bara moisa Aturana Musa 
hai au madosa, batena masalahe hai 
hintoto ragaakihe hangko i Pue Ala. 

Pue Ala mohukuhe anti kamadosanda, 
agayana barahe Nahuku anti poliunginda 
Aturana Musa. Nodo wori tauna au moisa 
Aturana Musa hai au madosa, Nahuku 
worihe Pue Ala, agayana ihira iti Nahuku 
anti poliunginda Aturana Musa. 

13 Lawi tauna au mohadi Aturana 
Musa, barari ihira au ina mewali 
manoto i peitaNa Pue Ala. Au bara ara 
kamasalanda i peitana Pue Ala, batena 
pea tauna au moulahe ope-ope Aturana 
Musa. 

14 Tauna au barahe to Yahudi bara moisa 
Aturana Pue au nauki Musa. Agayana 
nauri nodo, batena masala worihe i 
peitana Pue Ala. Lawi lalunda moisa 
mpuu babehia au maroa hai babehia au 
kadake. Iti taisa lawi hambela-hambela 


ROMA 2.15-18 10 


mobabehi worihe apa au maroa nodo au 
teuki i lalu Aturana Musa. Nauri barahe 
moisa Aturana Musa au teuki, lalunda 
haduduanda au mewali nodo Aturana 
Musa irihira. 

15 Anti babehianda, tongawami kaarana 
parenta hangko i Aturana Musa au teuki 
i lalunda. Hangko i pekirinda, taisa wori 
kaarana Aturana Pue Ala i lalunda, lawi 
hambela-hambela nauli lalunda: "Sala 
babehia iti," hai hambela-hambela wori, 
nauli lalunda "Maroa babehia iti." 

16 Nodo wori i alo pobotusi kahopoa 
dunia. I tempo iti, Pue Ala ina mowei 
kuasa i Yesu Kerisitu bona Nabotusi 
ope-ope au tewuniangi i laluna manusia. 
Itimi Ngkora Marasa au kuanti. 

17 Mewali, kaliliuana halalu, 
noumbamoke ikita to Yahudi? Ba 
arake au mampemahile lawi tauli 
mohintuwumoke hai Pue Ala? Ba arake 
au mouli kaina nadokonta Pue Ala anti 
peulanta i Aturana Pue au napahawe 
Musa? 

18 Ikita to Yahudi, taisa peundeana Pue 
hai taisa mampoposisala apa au maroa 
hai apa au kadake, lawi tahumba paturo 
hangko i Aturana Musa. 

19 Noumbari ane ikita to Yahudi manguli 
i lalunta: ikita ide au mapande. Taisa 
monini tauna au bara moisa Pue Ala. 
Ikita ide au hangangaa mopakanoto 
tauna au ara manihe i lalu kakaindiana 
hai au bara manihe moisa paturo au 
tou. Lawi paturo au tou iti teukimi i lalu 
Aturana Musa au ara irikita to Yahudi. 

20 (2:19) 

21 Mewali, ane ikita mopaturo tauna 
ntanina, moapari pane watanta 
haduduanta bara tapaturo? Tapaturo 
ranganta bona datihe manangka. Moleri 
ikita, manangkatoke! 

22 Tauliangaa ranganta inee mebualosi, 
moleri ikita, mebualositoke! Tauli barake 
menomba i anitu. Agayana ane tou-tou 
nodo, moapari hai arake au mopanangka 
anu-anu hangko i lalu sou penombaa 
anitu? 

23Ba mampemahileke lawi arami irikita 
Aturana Pue Ala au napahaweake Musa 
hangkoya? Agayana apami pobunduana 
ane takakabosai pea Pue Ala i kadanta 
mampeulai hawaNa? 

24 Ara au teuki i lalu Sura Malelaha 
hangkoya au manguli node: "Ikamu to 
Yahudi, anti kakadakena babehiami, ido 

hai tauna au barahe to Yahudi mopakoi 
wori hangana Pue Ala." 

2> Ikita to Yahudi, tauli ara pobunduana 
ada petilenta moula Aturana Musa. 

Hai ara mpuu pobunduana karatilenta, 
asala tapeulai mpuu Aturana Musa. 
Agayana ane taliungi Aturana Musa, 
barapi mobundu karatilenta. 

26 Tauna au barahe to Yahudi, barahe 
ratile moula Aturana Musa. Agayana 
ane manoto babehianda moula apa au 
ratuntu i lalu Aturana Musa, batena 
nadokohe Pue Ala himbela hai tauna au 
ratile moula Aturana Musa. 

27 Ane nodo, kahopoana, babehianda 
tauna au barahe to Yahudi ina 
mopatongawa kamasalanta ikita to 
Yahudi. Lawi ikita ide molambi Aturana 
Musa au teuki, hai ratile worike moula 
Atura iti, agayana nauri nodo, taliungi 
pea hawana Pue Ala. Hai ihira au bara 
ratile, ihirari au moula hawana Pue Ala. 

28 To Yahudi ratile moula Aturana Musa, 
agayana karatilenda iti iami ada au 
rabababehi pea i watanda hai raita 
pea i raoa. Bara iti au mampopewalihe 
taunana Pue Ala. 

29To Yahudi au nadokohe Pue Ala, 
lami tauna au moulahe Pue Ala hangko 
i lalunda hai ratile mpuuhe i lalunda. 
Lempona, nadokohe Pue Ala anti 
pobagona Inao Malelaha i lalunda, bara 
anti peulanda i atura-atura au teuki. 
Tauna itimi au ina natoya Pue Ala. 
Kehapirihe bara ratoya tauna, agayana 
Pue Ala batena motoyahe. 

1 To Yahudi hai tauna au barahe to 
Yahudi himbela pea, masalamohe 
ope-ope i peitana Pue Ala. Agayana inee 
tapehangu kadana melumbu porasinda 
to Yahudi hangko i tauna ntanina hai 

kadana mobundu ada petile. 

2 Ara mpuu pewati irikita to Yahudi, hai 
ngkaya pobunduana! Nguru-nguruna, 
Pue Ala mowei NgkoraNa i to Yahudi 
hangkoya. 

3To Yahudi au hantanga, barahe 
mepoinalai i Pue Ala. Agayana nauri 
nodo, Pue Ala batena mopabukei liliu 
dandiNa irihira. 

4Kehapiri ope-ope tauna modongko, 
batena tou lolitana Pue Ala. Takatuinao 
apa au nauli Datu Daudi hangkoya. Nauli 
node: "O Pue, batena tou mpuu lolitaMu. 

Kehapiri ba hema pea au mosalaiKo, 
batenda mopangaku kamanotoMu." 2 

> Mewali, babehiana manusia au bara 
manoto mopatongawa kamanotona Pue 
Ala. Agayana inee tapehangu kadana 
manoto Pue Ala ane la mokarumpuike 
anti babehianta au kadake. Ara mpuu 
manusia au rapehangu nodo, 

6 agayana pekirinda bara tou. Lawi ane 
rapana bara manoto Pue Ala, Ia bara 
peisa mampohuda-hudaa kara-karanda 
ope-ope tauna i alo pobotusi kahopoa 
dunia. 

7 Agayana ara tauna au manguli 
node: "Ane babehianta au motengko 
mopatongawa katouna Pue Ala pane 
ratoya, moapari hai Nahukuke anti 
dosanta?" 

8 Ane nodori, peisa tauli: "Agina 
tababehi peami babehia au kadake 
bona mesuwu au maroa." Ara tauna au 
mogoli-goli lolitangku, rauli mololitana 
nodo. Tauna iti, hintoto mpuuhe nahuku 
Pue Ala. 

9Mewali, node: ikita to Yahudi, bara 
meliu kamaroanta hangko i tauna 
ntanina. Lawi nodo au kuuli inona, 

ope-ope tauna batena masala, lawi ikita 
ope-ope tomadosake, maroa to Yahudi 
maroa tauna ntanina. 

10 Lawi ara teuki i lalu Sura Malelaha 
node: "Bara ara tauna au manoto, nauri 
hadua. 

11 Bara ara au mapande i peitana Pue 
Ala. Bara ara au mohaoki Ia. 

12 Ope-ope tauna mokaraohi Pue Ala, 
Barapi mobundu tuwonda. Bara ara 
tauna au maroa babehianda, nauri 
hadua. b 

13 Kedai hai mepakaea lolitanda, Lolita 
mpebagiu mesupa i humenda. Lolitanda 
mopakasusa pea lalunda ranganda nodo 
petilo ile au mobisa. “ 

14 Ope-ope lolitanda, petatarahu pea 
hai petunda-tunda. 4 

15 Mohiho liliune mampeinao mopapate 
ranganda. 

16 Tumba pea kalaoanda, moantihe dake 
hai kapari. 

17 Barahe mau modame. € 

18 Barahe moisa mengkoru i Pue Ala." f 





b# Mazm 14:1-3: 53:1-2 
C# Mazm 5:9: 140:3 4# Mazm 10:7 
€# Yes 59:7-8, # Ams 1:16 |# Mazm 36:1 

19 Hangko i apa au teuki i Aturana Musa, 
taisa kadana ara tauna au manoto. Hai 
taisa ope-ope au teuki i Aturana Musa, 
batena mokanai to Yahudi au rawei Atura 
iti. Mewali, bara ara hadua tauna au 
peisa mouli kamanotona. Ope-ope tauna 
batena masala i peitana Pue Ala. 

20 Bara ara hadua au manoto i peitana 
Pue Ala hangko i pampeulaina Aturana 
Musa. Lawi hangko i Atura itiri, taisa 
kamadosanta. 

21 Agayana ide-ide Pue Ala 
motudungiake noumba rarana manusia 
peisa mewali manoto i peitaNa. Hai rara 
iti tepahawemi hangkoya i lalu Sura 
Aturana Musa hai suranda nabi-nabi. 
Barake mewali manoto i peitana Pue Ala 
anti kamampeulainta Aturana Musa. 

22 Pue Ala mopakanotoke i peitaNa 
ane mepoinalaike i Yesu Kerisitu. Iti 
Nababehi i ope-ope tauna au mepoinalai, 
barake Napopontani moula katoapanta. 

23 Lawi madosamoke ope-ope, hai 
barake hintoto molambi kiranta i lalu 
peawana tuwona Pue Ala. 

24 Agayana Pue Ala mokabahamoke 
hangko i huku dosanta, hai moimbake 
manoto i peitaNa anti kanapahurunta 

Kerisitu Yesu. Ope-ope iti Nawei mberoke 
anti kabulana laluNa. 

25 Moula hawana Pue Ala, Yesu rapapate 
hai waheNa tebumbuha. Iti nababehi 
Pue Ala, bona Yesu rahuku mohalea 
dosa manusia, bona teampungi dosanta 
ane mepoinalaike Iria. Hangko damani 
Yesu mate, Pue Ala bara mohuku dosa 
manusia. Anti kasabaraNa, Napogiangaa 
pea dosa manusia i tempo iti. 

26 Agayana ane Pue Ala bara mohuku 
dosa, lempona la bara manoto. Mewali i 
kapatena Yesu, Pue Ala mampetudungia 
kamanotoNa, lawi dosa manusia nahuru 
Yesu. Ido hai taisa kamanotona Pue 
Ala hai taisa wori Pue Ala ina moimba 
manoto ope-ope tauna au mepoinalai i 
Yesu. 

27 Mewali, barapi ara raranta 
mampemahile. Lawi Pue Ala barake 
modoko anti babehianta au maroa. 
Nadokoke anti pepoinalainta i Pue Yesu. 

28 Lawi idemi patoana lolitangku: ikita 
mewali manoto i peitana Pue Ala anti 
pepoinalainta, bara hangko i babehianta 
au maroa moula Aturana Musa. 

29 Hai bara pea to Yahudi au napokaahi 
Pue Ala. la mampokaahi wori tauna au 
barahe to Yahudi. 

30 Lawi Pue Ala hadua pea, hai 
lami au mopakanoto to Yahudi 
anti pepoinalainda, hai la wori au 
mopakanoto tauna au barahe to Yahudi 
anti pepoinalainda. 

31 Mewali, Pue Ala moimbake manoto 
i peitaNa anti pepoinalainta pea, 
barari anti peulanta i Aturana Musa. 
Agayana ineeri tapehangu kadana tou 
Aturana Musa. Lawi anti pepoinalainta, 
tapokanami Atura iti. 

4 1 Mewali, peisa taala pandiri hangko 
i katuwona Burahima, toiyorunda 

to Yahudi. Noumba rarana Burahima 

mewali manoto i peitana Pue Ala? 

2 Ane rapana Burahima mewali manoto i 
peitana Pue Ala anti babehiana au maroa, 
peisami mampemahile. Agayana bara 
ara pongkana Burahima mampemahile 
i lindona Pue Ala, lawi ia bara mewali 
manoto i peitana Pue Ala anti babehiana 
au maroa. 

3 Lawi ara teuki i lalu Sura Malelaha au 
manguli node: "Burahima mepoinalai i 

Pue Ala, ido hai naimba Pue Ala manoto 
i peitaNa." 9 

4Pandirina, tauna au maande gaji ara 
rarana mampesingarai sarona. Sarona 
iti bara rawei mbero, batena anuna 
haduduana. 

3 Agayana pohintuwuta hai Pue Ala 
bara nodo tauna au maande gaji. Lawi 
barake nadoko Pue Ala anti kamaroana 
babehianta. Ane mepoinalaike i Pue Ala, 
kehapirike masala, la moimbake manoto 
i peitaNa anti pepoinalainta Iria. 

6 Paturo ide himbela hai lolitana Datu 
Daudi hangkoya. Lawi Daudi mampololita 
kana i kamorasinda tauna au nadoko 
Pue Ala, hai au Naimba manoto i 
peitaNa, agayana bara anti kamaroana 
babehianda. 

7 Nauli Daudi node: "Morasi tauna 
au teampungi salanda, hai au teingihi 
dosanda. 

8Morasi mpuuhe, lawi Pue Ala barapi 
mohaoki dosanda." h 

3 Pewati au napololita Daudi iti bara 
pea rahumba tauna au ratile, agayana 
rahumba worihe tauna au bara ratile. 
Lawi nodo au roomi kuuli inona, Pue 





J# Kej 15:6. M# Mazm 32:1-2 

Ala moimba Burahima manoto anti 
pepoinalaina pea. 

10 Lawi impira Burahima mewali manoto 
i peitana Pue Ala? Karoona ratile ba 
hangko damani ratile? Ane tabasa 
tuntukana, taisa mpuu: Burahima 
mewali manoto i peitana Pue Ala hangko 
damani ratile. 

111 boko karatilena, hai karatilena iti 
mewali tanda kamanotona i peitana Pue 
Ala. Mewali, tongawami irikita: Burahima 
mewali manoto i peitana Pue Ala anti 
pepoinalaina hangko damani ratile. Ido 
hai peisa tauli: Burahima rapouma tauna 
au barahe to Yahudi au mepoinalai i 
Yesu, lawi kehapirihe bara ratile moula 
Aturana Musa, batena mewalihe manoto 
i peitana Pue Ala anti pepoinalainda au 
himbela hai Burahima. 

1? Nodo wori Burahima rapouma to 
Yahudi, lawi iami au rapopandiri ope-ope 
to Yahudi au ratile hai au mepoinalai i 
Pue Ala nodo Burahima hangko damani 
ratile. 

13Hangkoya Pue Ala modandi i 
Burahima hai i pemuleana kaina 
Naweinda dunia. Tunggaiana Pue Ala 
bona Burahima hai pemuleana mewali 

manoto anti pepoinalainda alana 
molambihe apa au Nadandi iti. Barahe 
molambi apa au nadandi Pue Ala anti 
peulanda i Aturana Musa. 

14 | awi ane rapana, tauna au moula 
Aturana Musa molambi apa au nadandi 
Pue Ala, lempona pepoinalainta i Pue 
Ala bara mobundu, hai dandiNa bara ina 
mewali. 

15 Lawi au tahumba hangko i Aturana 
Musa iami karumpuna pea Pue Ala, lawi 
moliungike Atura iti. Ane rapana Pue Ala 
barake mowei AturaNa, kebarake masala 
moliungi Atura iti, lawi bara taisa. 

16 Mewali, Pue Ala moimbake manoto 
i peitaNa anti pepoinalainta, bona apa 
au nadandi Pue Ala iti tatarima nodo 
pea kabulana mbero laluNa au bara ara 
intolohina, bona ope-ope pemuleana 
Burahima batena molambi apa au 
Nadandi. Dandina Pue Ala iti bara pea 
kiranda to Yahudi au moisa Aturana 
Musa. Dandina Pue Ala iti batena kiranda 
hema-hema au mepoinalai i Pue Ala 
nodo Burahima. Lawi Burahima iami 
umanta ope-ope. 

17 Ara lolitana Pue Ala i Burahima au 
teuki node: "Kupopewalimoko umanda 

bosa tauna i humalele dunia." I peitana 
Pue Ala, Burahima mewali umanta 
ope-ope lawi Ia mepoinalai i Pue Ala. Hai 
Pue Alami au mopatuwo hule tomate hai 
au mopaara apa au bara mani ara, nauri 
hai lolitaNa pea. 

18 Bara ara peharungana Burahima 
moana i tempona saemi. Nauri nodo, 
Burahima mepoinalai hai meharunga 
i Pue Ala, alana ia mewali umanda 
bosa tauna i humalele dunia. Lawi 
hangko damani Burahima moana, Pue 
Ala modandi iria, Nauli: "Kabosanda 
pemuleamu ina mewali nodo betue i 
langi." 

19 Agayana i tempo iti, tinuwuna 
Burahima hungkumi hangatu parena. 
la nodo tauna au ina mate, lawi sae 
ntepuumi. Nodo wori Sara towawinena. 
Watana Sara nodo worimi au mate lawi 
lalo. Mewali, naisa Burahima kadanapi 
ara peharungana molambi anana. 
Agayana nauri nodo, bara makura 
pepoinalaina. Batena naharunga liliu 
kaina arana anana. 

20 Bara bata-bata laluna i dandina 
Pue Ala, agayana katetatambaiari 
pepoinalaina i dandina Pue Ala. Anti 

pepoinalaina iti, maroho laluna. Ido hai 
Burahima motoya liliu Pue Ala, 

21 Jawi napoinalai kamakuasana Pue Ala 
mopabukei dandiNa. 

22 Anti pepoinalaina iti, ara teuki i lalu 
Sura Malelaha hangkoya au manguli: 
"Pue Ala moimba Burahima manoto i 
peitaNa." 

23 Au teuki iti, bara pea kana i Burahima. 

24 Au teuki iti, batena mokanai worike. 
Ikita ide, nadoko worimoke Pue Ala 
au moimbake manoto i peitaNa, lawi 
mepoinalaike i Pue Ala au mopatuwo 
hule Amputa, Pue Yesu. 

25 Yesu itimi au mokira wataNa rapapate 
mohuru salanta. Hai roo indo, Pue Ala 
mopatuwo hule bona mewalike manoto i 
peitaNa. 

1 Mewali, ide-ide manotomoke i 

peitana Pue Ala anti pepoinalainta. 
Ido hai maroami pohintuwuta hai Pue 
Ala anti kanatanga-tangainta Amputa 
Yesu Kerisitu. 

2 Anti pepoinalainta i kanatanga- 
tangainta Yesu Kerisitu au 
mopahintuwuke hai Pue Ala, ido 
hai taisami kabulana laluna Pue Ala 
i lalu katuwonta ide. Hai matana 

lalunta, lawi maroho peharunganta. Anti 
peharunganta iti, taisa kaina molambita 
kiranta i lalu peawana tuwona Pue Ala. 

3Hai bara iti pea, matana worike i lalu 
kapari au morumpake, lawi taisa hangko 
i kapari iti, meguruke bona mantaha. 

4Hai ane mantahake, peisake monangi 
pekelo, hai Pue Ala ina mampokatana 
babehianta. Hai ane taisa babehianta 
moula peundeana Pue Ala, batena 
kamaroho-rohoa peharunganta i Pue 
Ala. 

> Hai ane meharungake i Pue Ala, 
peharunganta iti bara ina mepakanawo 
lawi ope-ope au taharunga hangko Iria 
ina mewali. Taisa iti, lawi tongawa ahina 
Pue Ala i lalunta anti pokalena Inao 
Malelaha au Naweike. 

6 Nodemi ahina Pue Ala irikita: i tempo 
au napakanoto Pue Ala, kadana ara 
rohonta mokaraohi dosanta, i tempo iti 
Kerisitu mate mopahuruke nauri bara 
manike mengkoru i Pue Ala. 

71 manusia, makura au raunde mate 
mopahuru rangana au bara masala. Ane 
rangana iti tauna au maroa mpuu laluna, 
babila ara mpuu hadua au naunde mate 
mopahuru. 

8 Agayana ahina Pue Ala bara nodo. Pue 
Ala motudungia ahiNa irikita tanganta 
mani madosa. Lawi tanganta mani 
madosa, Kerisitu mate mopahuruke. 

9 Mewali ide-ide, manotomoke i peitana 
Pue Ala lawi Yesu mate mohuru dosanta. 
Ido hai taisa katekabahantami hangko 
i karumpuna Pue Ala i alo pobotusi 
kahopoa dunia anti kanatanga-tangainta 
Yesu Kerisitu. 

10 Hangkoya, tanganta mani moiwali 
hai Pue Ala, la motudu mai AnaNa mate 
mohuru dosanta bona hintuwuke hai Ia. 
Mewali, ide-ide hintuwumoke hai Pue 
Ala, hai Yesu tuwo liliu hihimbela hai 
ikita. Ido hai manoto katekabahantami 
hangko i karumpuna Pue Ala i alo 
pobotusi kahopoa dunia. 

11 Hai bara iti pea, matana mpuu lalunta 
mampokatana roana Pue Ala au tahumba 
anti kanatanga-tangainta Amputa Yesu 
Kerisitu. Lawi hangko i Yesu Kerisitu, 
maroami pohintuwuta hai Pue Ala. 

12 Dosa ara i dunia anti hadua tauna au 
moliungi hawana Pue Ala, iami Adama. 
Anti dosana Adama, arami kapate i lalu 
dunia, alana kapate morumpa ope-ope 
tauna, lawi madosake ope-ope. 

13 Hangkoya, hangko damani ara 
Aturana Pue Ala au napahawe Musa, 
madosa mpuu ope-ope tauna. Agayana 
ane bara ara atura au raweihe, tauna 
bara peisa rasalai i dosanda. 

14 Agayana nauri nodo, mepongka i 
tempona Adama duuna hawe i tempona 
nabi Musa, kapate mangulele i ope-ope 
tauna. Kehapirihe bara moliungi hawana 
Pue Ala nodo au naliungi Adama, batena 
mate mpuuhe himbela hai Adama. 
Adama peisa rapandiri nodo Yesu, hadua 
tauna au hawe i bokona. 

15 Agayana pobagona Adama hai 
pobagona Yesu karao mpuu posisalana. 
Kabulana laluna Pue Ala irikita melumbu 
kamahilena hangko i peliungina Adama. 
Anti peliungina Adama, ope-ope tauna 
mate. Agayana melumbu mpuu kabulana 
laluna Pue Ala au Nawei mbero i manusia 
anti petanga-tangaina Yesu Kerisitu. 

16 Kabulana laluna Pue Ala irikita 
mosisala hai dosana Adama. Tauna au 
hadua iti moliungi hawana Pue Ala, 
alana ope-ope tauna masala i peitana 
Pue Ala hai hangangaa rahuku. Agayana 
anti kabulana laluna Pue Ala irikita, Ia 

moingihi ope-ope dosanta hai moimbake 
manoto i peitaNa. 

17 Anti peliungina tauna au haadua iti, 
kapate mokuasai ope-ope tauna anti 
pohintuwunda hai tauna au hadua iti. 
Agayana melumbu mpuu kamaroana 
babehiana tauna au hadua, iami Yesu 
Kerisitu! Hema pea au mepoinalai Iria 
molambihe kuasa hai katuwo maroa 
au bara mokahopoa. Iti ralambi anti 
kabulana laluna Pue Ala lawi mahile 
mpuu kamaahiNa irikita. Ia moimbake 
manoto i peitaNa anti pohintuwuta hai 
Yesu Kerisitu. 

18 Mewali, anti kamanawona Adama, 
ope-ope tauna masala hai hintoto 
rahuku. Nodo wori, anti babehiana Yesu 
au manoto, ope-ope tauna peisa mewali 
manoto i peitana Pue Ala hai molambi 
katuwo maroa au bara mokahopoa. 

19 Adama bara mengkoru i Pue Ala, 
alana ope-ope tauna madosa. Nodo wori, 
Yesu mengkoru i Pue Ala duuna mate i 
kau mombehape. Anti pengkoruNa iti, 
ope-ope tauna peisa mewali manoto i 
peitana Pue Ala. 

20 Arami tunggaiana Aturana Pue Ala 
au napahawe Musa. Atura iti nawei 

Pue Ala i manusia bona tongawa mpuu 
kamasalanda ope-ope tauna, lawi 
ngkaya peliunginda i Atura iti. Agayana 
nauri rumihi kamahilena dosa manusia, 
kamahile-hileari kabulana laluna Pue Ala 
i manusia! 

21 Hangkoya dosa iami au makuasa i lalu 
katuwona manusia, alana ope-ope tauna 
hangangaa rahuku mate hai ragaaki 
hangko i Pue Ala. Agayana ide-ide, 
kabulanari laluna Pue Ala au makuasa 
i lalu katuwonta. Hangko i kabulana 
laluNa iti, Pue Ala moimbake manoto i 
peitaNa hai moweike katuwo maroa au 
bara mokahopoa anti petanga-tangaina 
Yesu Kerisitu Amputa. 

6 1 Pue Ala moampungi dosanta anti 
kabulana laluNa irikita. Agayana 
ineeri tapehangu ane mobabehi liliuke 
dosa ina katetetambaia ahina Pue Ala 

moampungike. 

2Inee tapehangu nodo halalu! Bara 
hintoto ane mobabehi liliuke dosa, lawi 
matemoke hihimbela hai Kerisitu bona 
dosa barapi makuasa irikita. 

3 Niisa mpuu halalu, ikita ide rariu i lalu 
hangana Kerisitu Yesu, hai karariunta iti, 

lempona mateke hihimbela hai Kerisitu 
Yesu. 

41 karariunta iti, ikita nodoke tauna au 
mate hai ratawu hihimbela hai Kerisitu 
bona nodo Kerisitu rapatuwo hule 
hangko i kapate anti kuasana Pue Ala 
Umanta, nodo wori molambike katuwo 
au wou hai mobabehike apa au manoto i 
peitaNa. 

> Mewali, ane mohintuwu mpuuke hai 
Yesu i lalu kapateNa, ina Napatuwo hule 
worike himbela hai la, hai babehianta 
ina Napawou. 

6 Taisa halalu: katuwonta au hangkoya 
rapapatemi hihimbela hai Kerisitu i kau 
mombehape, bona magero kuasa dosa i 
lalu katuwonta datike napohawi dosa. 

7Lawi ane pandirina, hadua tauna 
mate, ina tekabaha hangko i kuasa dosa. 

8Mewali, ane mate mpuuke hihimbela 
hai Kerisitu, tapoinalai kaina tuwonta 
wori hihimbela hai Ia. 

9 Lawi taisa halalu, Kerisitu rapatuwo 
hule, hai roo indo, tuwo liliumi. Barapi 
ara kuasa au peisa mopapate Ia. 

10 Hambela pea Ia mate monangi kuasa 
dosa duuna kamahae-haea. Hai ide-ide, 
tuwo liliumi moula peundeana Pue Ala. 

11 Nodo wori ikita, hangangaa tauli i 
lalunta: "Matena hihimbela hai Kerisitu 
Yesu; barapona mohintuwu hai dosa. 
Tuwo peana moula peundeana Pue Ala 
anti pohintuwuku hai Kerisitu Yesu." 

121do hai kuweikau lolita, halalu: inee 
tapogiangaa dosa mokuasai katuwonta 
i dunia ide: inee tapeulai peundeana 
lalunta au kadake. 

13 Watanta ide inee tapake mobabehi 
dosa hai babehia au kadake. Agina 
tapaisare katuwonta i Pue Ala, lawi 
tekabahamoke hangko i katuwonta 
au hangkoya hai talambimi katuwo au 
wou. Hangangaa tahuhu watanta i Pue 
Ala bona watanta ide tapake mobabehi 
babehia au manoto. 

14 Lawi ikita, barapoke nakuasai dosa. 
Lawi barapoke meharunga i Aturana 
Musa, agayana meharunga peake i 
kabulana laluna Pue Ala. 

15 Mewali, barapoke meharunga i 
Aturana Musa. Pue Ala moimbake 
manoto i peitaNa anti kabulana laluNa, 
bara anti peulanta i Aturana Musa. 
Agayana inee tapehangu ane nodori 
kabulana laluNa irikita, peisa mpuuke 
mobabehi dosa. Inee tapehangu nodo! 

16 Niisato halalu: ane pandirina, 
mengkoruke i hadua tauna hai tapeulai 
hawana, ikita mewali hawina tauna 
iti. Nodo wori hai dosa: ane tapeulai 
liliu peundeana lalunta au kadake, 
napohawike dosa. Kahopoana ina 
molambike kapate au mogaakike hangko 
i Pue Ala duuna kamahae-haea. Agayana 
ane mengkoruke i Pue Ala, napohawike 
Pue Ala hai mobabehike peundeaNa. 

17 Hangkoya hangko damanikau 
mepoinalai i Yesu, napohawi mpuukau 
dosa. Agayana ngkaya kamaroana i Pue 
Ala! Lawi ide-ide mengkoru mpuumokau 
i Pue Ala hangko i lalumi moula paturo 
au rapahaweakau. 

18 Mewali, tekabahamokau hangko i 
kanapohawimi dosa, hai mewalimokau 
hawina Pue Ala au moula peundeaNa. 

19 Ngkora pandiriku ide kupake 
bona mamura kaniisana paturongku. 
Hangkoya napohawikau dosa, lawi 
watami nipogiangaa moula peundeana 
lalumi au kadake hai au bara hintoto, 
alana kakakadakeari babehiami. Mewali 
ide-ide, agina nihuhu watami i Pue Ala 
bona mewalikau hawiNa alana manoto 

mpuu babehiami hai malelaha wori 
tuwomi. 

20 Hangkoya tangami mani napohawi 
dosa, barakau mampeulai peundeana 
Pue Ala. 

21 pewati apami au nihumba hangko i 
katuwomi au hangkoya iti? Bara mpuu 
ara! Nipokaea peami babehiami au 
hangkoya. Babehia iti moantike i kapate 
au mogaakike hangko i Pue Ala. 

22 Ngayana ide-ide, tekabahamokau 
hangko i kuasa dosa hai napohawimokau 
Pue Ala. Iti au moanti pewati irikamu, 
alana malelaha tuwomi, hai kahopoana 
molambikau katuwo maroa duuna 
kamahae-haea. 

23 Hema au mobabehi dosa batena 
molambi sarona, hai sarona iti iami 
kapate au mogaakike hangko i Pue Ala. 
Agayana anti kabulana laluna Pue Ala 
irikita, ido hai Naweike katuwo maroa 
au bara mokahopoa. Kabulana laluNa iti 
tahumba anti pohintuwuta hai Kerisitu 
Yesu, Amputa. 

7 1 Mewali, halalu, ide-ide ina taala 
hambua ngkora pandiri hangko i 
aturana topoparenta. Niisa halalu: ikita 
manusia batena tuwoke i lalu kuasana 

aturana topoparenta tanganta mani 
tuwo. Agayana ane mateke, barapi ara 
kuasana atura iti irikita. 

2Pandirina, ara hadua towawine au 
motambi: ane tuwo mani tobalilona, 
batena tetaka i tobalilona moula 
atura posamboko. Agayana ane mate 
tobalilona, tekabahami hangko i atura au 
motaka i tobalilona. 

3Mewali, ane pandirina towawine iti 
mombekadipura hai tobalilo ntanina 
tangana mani tuwo tobalilona au 
nguru-nguruna, mebualosi hangana. 
Agayana ane matemi tobalilona, barapi 
tetaka hai atura iti. Kehapiri motambi hai 
tobalilo ntanina, barapi teimba masala. 
4Nodo wori ikita halalu: Aturana Musa 
peisa rapandiri nodo tobalilonta au 
hangkoya. Hangkoya tetakake i Aturana 
Musa. Agayana ane mateke hihimbela 
hai Kerisitu, tebolehimi pohintuwuta hai 
Atura iti. Hai ide-ide, mohintuwumoke 
hai tohaduana, iami Kerisitu au tuwo 
hule hangko i kapate. Anti pohintuwuta 
hai Kerisitu, ikita mobundu i Pue Ala. 

> Hangkoya, i kadanta mani mepoinalai 
i Yesu, ara peundeana lalunta au 
mampeinao mobabehi au kadake. Hai 

apa au rakontoake i Aturana Musa, 
itimi au tapeinao tababehi. Lawi i lalu 
katuwonta au hangkoya, watanta tapake 
mobabehi dosa, alana hintotoke rahuku 
mate hai ragaaki hangko i Pue Ala. 

6 Agayana ide-ide, tekabahamoke 
hangko i Aturana Musa au motakake 
hangkoya lawi matemoke hihimbela hai 
Kerisitu. Mewali, barapoke moula rara 
au hae; barapoke moula atura-atura au 
teuki bona mengkoruke i Pue Ala. Ide-ide 
moulamoke rara au wou, mengkoruke i 
Pue Ala anti kuasana Inao Malelaha. 

7 Tauli inona, Kerisitu mokabahake 
hangko i Aturana Pue Ala au napahawe 
Musa. Agayana inee tauli: kadake Atura 
iti. Bara tou lolita iti! Aturana Musa 
maroa, lawi hangko i Atura iti, taisa 
apa au rauli dosa. Ane rapana bara ara 
parenta au manguli: "Inee nupokaelu 
anu-anuna rangamu," kebara ina kuisa 
kakadakena hai kamahinana lalungku. 

8 Agayana i tempoku mohadi parenta au 
nodo hangko i Aturana Musa, tepakami 
dosa mokale i lalungku, alana mentumbu 
i lalungku hinangka pekiri au kadake 
hai tetambai pea peundeaku morampu 
kangkaya anu-anu. Ane rapana bara 

ara Aturana Musa au mopakanoto apa 
au rauli dosa, kebara ina tetambai 
peundeaku mobabehi dosa iti. 
9Hangkoya hangko damani kuisa 
Aturana Musa, kuuli maroa mpuu 
katuwongku. Agayana i kakuhadina 
Atura iti, tepakami dosa mokale i 
lalungku, 

10 alana nauli lalungku: hintoto mpuu 
ane rahukuna mate hai ragaakina 
hangko i Pue Ala. Katouana, tunggaiana 
Aturana Musa bona molambina katuwo 
maroa. 

11 Agayana i tempoku mohadi Aturana 
Musa, tepakami dosa mokale i lalungku. 
Mewali anti Atura iti, napakanawona 
dosa, alana hintotona rahuku mate hai 
ragaakina hangko i Pue Ala. 

12 Mewali, Aturana Musa iti malelaha, 
hai parentana Pue batena malelaha, 
manoto hai maroa. 

13 Ba Aturana Musa au maroa iti au 
mogaakina hangko i Pue Ala? Bara. 
Agayana Aturana Musa iti mewali rara 
au mogaakina hangko i Pue Ala anti 
dosangku. Hangko i Atura au maroa iti, 
tongawami kamadosangku, hai manoto 
worimi kakadakengku. 


ROMA 7.14-21 36 


14Taisa mpuu, halalu, Aturana Pue 
Ala batena maroa lawi hangko i Inao 
Malelaha. Agayana iko ide, tomadosana, 
lawi napohawina dosa. 

15 Kupowuli babehiangku ide lawi 
babehia au maroa au kupeinao, barari 
kubabehi, hai apa au kukahihi, itiri au 
kubabehi! 

16 Agayana ane kubabehi babehia 
au bara kuunde, lempona kupokana 
kamaroana Aturana Pue Ala, lawi kusalai 
babehiangku. 

17 Mewali, kotouana barari iko au 
mobabehi au kadake iti agayana dosari. 
Dosa iti au mobago i lalungku. 

18 | awi kuisa, bara ara au maroa iriko, 
iko ide manusia au madosa. Kuunde 
mpuu mobabehi babehia au maroa, 
agayana bara kubuku kubabehi. 

19 Bara kubabehi babehia au maroa 
nodo peundeaku. Au kubabehi liliu, iami 
babehia au kadake au bara kuunde. 

20 Agayana ane kubabehi babehia au 
bara kuunde, lempona bara iko au 
mobabehi iti. Dosari au i lalungku, iami 
au mobago. 

21 Itimi au mewali liliu i lalu katuwongku: 
kuunde mobabehi apa au maroa, 

agayana babehia au kadake peari au 
kubabehi. 

221 lalungku kuunde Aturana Pue Ala. 

23 Agayana barari kupeulai Atura iti, 
lawi ara kuasa ntanina i lalu katuwongku 
au monangina. I lalungku, kuunde 
mpuu moula Aturana Pue Ala, agayana 
kuasa dosa au i lalu katuwongku moewa 
peundeaku iti, alana nanangina dosa 
hai kupeulai pea peundeana lalungku au 
kadake. 

24 Mewali, i lalungku kuunde mpuu 
moula Aturana Pue Ala, agayana 
batengku madosa liliu anti peundeana 
lalungku au kadake, alana hintotona 
rahuku mate hai ragaakina hangko 
i Pue Ala. Meahi-ahi mpuuna dide! 
Hema wongkoya au ina mohoremana 
hangko i rugingku ide? Kuuli ngkaya 
kamaroana i Pue Ala lawi lami au 
mohoremana hangko i rugingku ide anti 
petanga-tangaina Yesu Kerisitu, Amputa! 

25(7:24) 

8 1 1do hai pane barapi ara pehuku 
irikita au mohintuwu hai Kerisitu 
Yesu. 

2Lawi anti pohintuwuta hai Kerisitu 

Yesu, kuasana Inao Malelaha moweike 

katuwo au wou hai mokabahake hangko 
i kuasa dosa au moanti kapate. 

3Ikita bara peisa tekabaha hangko i 
kuasa dosa anti peulanta i Aturana Musa, 
lawi bara tabuku moula Atura iti hangko i 
kamarohonta. Agayana ara au nababehi 
Pue Ala au melumbu hangko i kuasa 
AturaNa Musa. Ia motudumi AnaNa mai 
i dunia mewali manusia. Watana AnaNa 
himbela hai watana manusia au madosa. 
Hai AnaNa iti mokira wataNa rapapate 
mohuru dosa manusia. Mewali, hangko i 
kapateNa, Pue Ala monangi kuasa dosa 
au ara i manusia. 

4Tunggaiana Pue Ala mobabehi iti, 
bona mewalike tauna au manoto i 
peitaNa nodo au ratuntu i lalu Aturana 
Musa. Lawi ikita ide, barapoke moula 
peundeana lalunta au kadake. Ide-ide 
moulamoke peundeana Inao Malelaha. 

> Hema au moula peundeana lalunda 
au kadake, mopaiyoru liliuhe au kadake. 
Tauna au nodo, molambihe kapate au 
mogaakihe hangko i Pue Ala. Agayana 
hema au moula peundeana Inao 
Malelaha, peundeana Inao Malelaha iti 
au rapaiyoru, pane molambihe katuwo 
maroa hai mohintuwuhe hai Pue Ala. 

6 (8:5) 

7 Tauna au moulahe peundeana lalunda 
au kadake, moewahe Pue Ala. Barahe 
mengkoru i hawaNa, lawi bara rabuku. 

8 Tauna au moulahe peundeana lalunda 
au kadake, bara rabuku mopamatana 
laluna Pue Ala. 

9 Agayana ikamu halalu, barapokau 
moula peundeana lalumi au kadake. 
Moulamokau peundeana Inao Malelaha, 
ane Inaona Pue Ala iti maida i lalumi. 
Ane tauna au bara ara Inaona Kerisitu i 
lalunda, barahe to Sarani. 

10 Agayana ikita, ane arami Kerisitu 
i lalunta, kehapiri watanta ide ina 
mate anti dosa, tanoananta molambi 
katuwo maroa au bara mokahopoa, lawi 
manotomoke i peitana Pue Ala. 

11 Pue Ala mopatuwo hule Yesu anti 
kuasana Inao Malelaha, hai Inao 
Malelaha iti au maida i lalunta. Mewali, 
kehapiri ina mate watanta ide, Pue 
Ala batena mopatuwo hule watanta 
anti kuasana Inao Malelaha au maida i 
lalunta. 

1? Mewali, halalu, hangangaa moulake 
Pue Ala. Barapi paraluu tapeulai 
peundeana lalunta au kadake. 

13 Lawi ane tapeulai peundeana lalunta 
au kadake, ina mateke hai ragaakike 
hangko i Pue Ala. Agayana ane takabaha 
babehianta au kadake anti kuasana Inao 
Malelaha, ina molambike katuwo maroa 
hihimbela hai Pue Ala. 

14 Hema-hema au nanini Inaona Pue 
Ala, ihirami anana Pue Ala. 

15 Hangkoya, nodomoke hawi, lawi 
mampokalangake pehukuna Pue Ala. 
Agayana ide-ide, anti polambitami 
Inao Malelaha, barapoke langa. Lawi 
Inao Malelaha iti au mampopewalike 
anana Pue Ala. Hai anti pokalena Inao 
Malelaha, baimoke mokakio Pue Ala: 
"Uma! Umangku!" 

16 Anti pokalena Inao Malelaha i lalunta, 
taisa mpuumi kaikitana anana Pue Ala. 

17 Mewali, ane anana mpuuke Pue 
Ala, taisa kaina molambita pewati au 
napasilolonga Pue Ala i anaNa. Pewati 
iti tahumba hihimbela hai Kerisitu. Lawi 
i dunia ide, ane ikita rapopeahi-ahi 
himbela hai Kerisitu, i alo pobotusi 
ina molambi worike katuwo mahile 
hihimbela hai Ia. 

18 Moula polambiaku, ope-ope kapari 
au morumpake ide-ide haodi pea, ane 

tapahintoto hai kamahilena tuwonta au 
ina raweike i alo au ina mai. 

191 tempo ide, hinangkana ihi dunia 
au napopewali Pue Ala mampegia mpuu 
tempona Pue Ala motudungia ope-ope 
anaNa i peawana tuwonda. 

201de-ide ara haki, kapate hai ngkaya 
kapari i lalu dunia ide. Agayana bara 
nodo i pewaliana dunia. Anti dosa 
manusia, ido hai Pue Ala mampogiangaa 
dunia mewali node. 

21 Nauri nodo, ara mani peharungana 
dunia ide, lawi i hambela tempo, Pue 
Ala ina mokabaha dunia ide hangko i 
kakadakena duuna barapi ara kapari, 
haki hai kapate. I tempo iti, dunia ide 
ina molambi katuwo mahile hihimbela 
hai ikita, ananake Pue Ala. 

22 Lawi taisa halalu, ara ngkaya kapari 
au morumpa dunia ide. Hinangka ihi 
dunia ide mantodiha liliu, mampegia 
tempona Pue Ala mopawou ope-ope. 
Pantodihana dunia nodo pantodihana 
hadua towawine au mampegia poanana. 

23 Hai bara pea dunia ide au mantodiha. 
Ikita to Sarani, mantodiha worike i lalu 
katuwonta. Mampegiamoke tempona 
Pue Ala mokabaha watanta hangko 

i kapate, Nadokoke nodo anaNa, hai 
Naweike katuwo mahile. Taisa kaina 
hawena tempo iti, lawi tadokomi Inao 
Malelaha hangko i Pue Ala nodo tanda 
podandiNa irikita. 

24 1de-ide, tekabahamoke hangko i 
huku dosanta anti peharunganta i Pue 
Ala. Taharunga kaina Naweinta ope-ope 
au Nadandiake. Hai ane meharungake, 
lempona bara mani tahumba apa au 
taharunga iti. Lawi bara ara hadua tauna 
au moharunga anu-anu au nahumbami. 

25 Mewali, ane taharunga kaina 
molambita anu-anu au bara mani 
tahumba, hangangaa mantahake 
mampegia. 

26 Nodo wori, Inao Malelaha 
motulungike i lalu kamaledenta. 

Lawi bara mpuu taisa apa au hangangaa 
tauli i lalu pekakaenta. Agayana Inao 
Malelaha mamporangaike mohowara 
pamperapita i Pue Ala au melumbu 
hangko i katabukuna mopake basa 
manusia. 

27 Hai Pue Ala au moparesa laluna 
manusia, la moisa tunggaiana 
Inao Malelaha. Inao Malelaha iti 
mekakae moula peundeana Pue Ala, 


ROMA 8.28-32 43 


mampekakaengaake ope-ope au 
mepoinalai i Pue Ala. 

28 Ane mampokaahike Pue Ala hai ane 
Nakakioke Pue Ala moula tunggaiaNa, 
ope-ope au morumpa katuwonta batena 
napake Pue Ala bona Naweike roa 
ngkatuwo. 

29 Lawi hangko i nguru-nguruna, Pue Ala 
moisa kahemanda au ina Napoana. Hai 
ihira iti, Napileimohe bona Napahimbela 
hai Yesu, bona Yesu mewali Ana Towutu, 
hai ihira mewali halaluNa au bosa. 

30 Mewali, ikita au Napilei Pue Ala 
hangko i nguru-nguruna, Nakakioke 
bona mewalike anaNa. Hai ikita au 
Nakakioke mewali anaNa, Napakanoto 
mpuuke i peitaNa. Hai ikita au 
Napakanotoke i peitaNa, Naweike 
katuwo mahile i alo au ina mai. 

31 Ane tapailalu ope-ope au nababehi 
Pue Ala iti, marohomi lalunta. Ane Pue 
Ala motulungike, hema au mobuku 
moewake! 

32 Mogalori AnaNa haduduaNa, bara 
Napokabohi, Natudu mai bona mate 
mopahuruke. Mewali, ane AnaNa 
haduduaNa bara Napokabohi, manoto 
kaina Naweinta wori paka-pakana. 

33 Hai ikita au napilei Pue Ala, hema 
pae au peisa mosalaike, lawi Pue Ala au 
mouli kadanapi ara salanta? 

34 Hema pae au peisa manguli 
hangangaa rahukuke? Lawi Yesu Kerisitu 
au mate mohuru dosanta. Hai meliu 
hangko indo, Ia tuwo hulemi hai mohuda 
tanda i koanana Pue Ala. Yesu Kerisitu 
iti au mampekakaengaake i lindona Pue 
Ala. 

35 Hema au peisa mogaakike hangko 
i ahina Kerisitu? Kehapirike narumpa 
kasusa, ba kapari, ba pepopeahi-ahi, ba 
rimi, ba kamakuranta, ba pepopalanga, 
ba pepapate, bara tekabaha ahina 
Kerisitu irikita. 

391 lalu dunia ide, batena narumpake 
kapari, nodo au teuki i lalu Sura Malelaha 
hangkoya: "O Pue, ara liliuhe tauna 
au mampeinao mopapatengkai anti 
peulangki Irio. Ikami ide nodo dimba au 
ina rasambale." | 

37 Agayana kehapiri ba apa pea au 
morumpake, batena menangi liliuke, 
hai rumihi mpuu penanginta anti 
pepokakayana Yesu irikita! 





l# Mazm 44:22 

38 Lawi kupoinalai, barahe ara au peisa 
mohomboki ahina Pue Ala irikita. Mate 
ba tuwo, batena Napokaahi liliuke. Bara 
ara malaeka ba kuasa tokadake, bara 
ara pepopalanga maroa ide-ide ba i 
alo au ina mai, bara ara kuasa i langi 
ba i dunia, bara ara apa pea au peisa 
mogaakike hangko i ahina Pue Ala au 
tahumba anti pohintuwuta hai Amputa 
Kerisitu Yesu. 

39 (8:38) 

9 t Tou au kuuli ide hangko i lalungku 

mpuu. Barana modongko. Kerisitu au 
moisa lalungku. Hai notona lalungku ide 
nasabiki Inao Malelaha. 

2 Mapari mpuu kuhadi hai masusa mpuu 
lalungku, lawi hangka to Yahudingku 
barahe mau mepoinalai i Yesu. 

3 Ane kepeisa, aginami iko au 
rapaharara hai ragaakina hangko i 
Kerisitu, asala halalungku to Yahudi 
rakabahahe hangko i huku dosanda. 

4Hangkoya to Isaraeli molambihe 
ngkaya pewati hangko i Pue Ala, 
lawi ihirami au napilei Pue Ala hai 
Napopewalihe nodo anaNa haduduaNa. 
Pue Ala mopatongawaahe kuasaNa, hai 
anti podandiNa i to Yahudi hangkoya, 

ara pohintuwunda hai la. la moweihe 
AturaNa hai mopaturoahe ada penomba. 
Ngkaya dandina Pue Ala au Naweihe. 

>Ihira iti, pemuleanda Burahima, Isaki 
hai Yako, toiyorunda hangkoya au napilei 
Pue Ala. Hai Kerisitu au mewali manusia, 
rapoanaka wori hangko i pemuleanda 
to Yahudi. Melumbu kuasana Kerisitu 
hangko i hinangkana, iami Pue Ala au 
hintoto tatoya duuna kamahae-haea. 
Amin! 

51de-ide, kabosanda to Isaraeli, 
barahe taunana Pue Ala. Agayana ineeri 
tapehangu dandina Pue Ala i to Isaraeli 
bara tepabukei. Bara tou lolita iti! Lawi i 
olonda pemuleanda to Isaraeli au napilei 
Pue Ala hangkoya, barahe ope-ope 
mewali taunaNa. 

7 Hai i olonda pemuleana Burahima, 
barahe ope-ope naimba Pue Ala anana 
Burahima. Lawi Pue Ala modandimi i 
Burahima, Nauli: "Batena pea pemuleana 
Isaki au ina raimba anamu." 

8|empona: bara ara tauna au 
rapoanaka moula pemuleana Burahima 
au mewali anana Pue Ala, batena pea 
tauna au rapoanaka moula dandina Pue 
Ala au mewali anaNa. 


ROMA 9:9-13 47 


9 Anana Burahima au rahanga Isaki 
rapoanaka moula dandina Pue Ala i 
Burahima. Pue Ala mouliangaa Burahima 
node: "Ina maiNa i tempo au tepakanoto, 
hai Sara towawinemu ina moana hadua 
tobalilo." 

10 Hai bara iti pea, hangko i tuntukana 
Esau hai Yako, taisa noumba Pue 
Ala mopilei tauna mewali kiraNa. 

Esau hai Yako iti, toporopahe au 
napoanaka Ribka. Hangana umanda 
Isaki, toiyorunta hangkoya. 

111 tempona Ribka ina moana, Pue 
Ala mouliangaa: "Anamu au towutu 
ina mengkoru i adina." I kaNaulina 
nodo, anangkoi au rodua iti bara 
manihe rapoanaka, hai bara manihe 
mobabehi apa pea au maroa ba au 
kadake. Agayana i tempo iti, Pue Ala 
mopakanotomi hema au ina Napilei 
molambi pewatiNa. Pue Ala mobabehi 
nodo, bona taisa ntepuu: i kanapileinda 
Pue Ala tauna mewali kiraNa, barahe 
Napilei anti kamaroana babehianda, 
Napileihe anti pobotusiNa haduduaNa. 

12 (9:11) 

131 lalu Sura Malelaha, tabasa lolitana 
Pue Ala au teuki node: "Yako hai 


ROMA 9.14-18 48 


pemuleana, ihirari au Kupilei. Ane Esau 
hai pemuleana, barahe kupilei." 

14 Agayana inee tapehangu kadana 
manoto Pue Ala ane la mopilei au hadua 
hai mosapuaka au hadua! Bara tou lolita 
iti! 

15 Nikatuinaori lolitana Pue Ala i nabi 
Musa hangkoya au manguli: "Ikomi au 
mobotusi hema au ina Kupokaahi hai 
hema au ina Kupokakaya." 

16 Mewali, ane Pue Ala mampeinao 
motudungia ahiNa i hadua tauna, bara 
peundeana manusia au mopakanoto iti, 
bara wori rapakanoto anti babehiana 
manusia. Pue Ala peari au mopakanoto. 

17 Nikatuinao wori lolitana Pue Ala i 
Pirao, datunda to Masiri hangkoya, au 
manguli: "Kupopewaliko datu agayana 
hampaka pea tunggaiaKu: bona hangko 
i pesapuakamu, Kupopaita kuasaNgku, 
alana hangaNgku rapomahile i humalele 
dunia." 

18 Mewali, taisa mpuu: Pue Ala 
motudungia ahiNa i hadua tauna, 
hai mopamatua laluna tohaduana. 
la mobabehi nodo moula peundeaNa 
haduduaNa. 


ROMA 9.19-23 49 


19 Mewali, batena ina ara tauna au 
manguli: "Ane nodori, moapa hai Pue 
Ala mosalai babehianta au kadake, 
lawi babehianta iti batena moula 
popakanotoNa haduduaNa?" 

20Inee tauli nodo, halalu! Bara hintoto 
ane ikita manusia mehana nodo i 
Pue Ala. Ba hintoto ane haogu kori 
mouliangaa topobabehi: "Moapari hai 
nubabehina node?" 

21Topobabehi kori iti peisa moula 
peundeana haduduana. Hangko i 
hangkamumua tampo polo, ia peisa 
mobabehi roogu kori, haogu au nabati 
hai haogu au napake alo-alona. 

22 Nodo wori Pue Ala makuasa 
mobabehi apa peundeaNa irikita 
manusia. Katouana, ara tauna kadake 
au hintoto mpuu napokarumpu Pue Ala 
bona tongawa kuasaNa. Hintoto mpuuhe 
rahuku duuna kamahae-haea, agayana 
nauri nodo, sabara mani Pue Ala i tauna 
iti. 

23 Anti kasabaraNa, ido hai tongawa 
kamahilena tuwoNa i tauna au Napokaahi 
hai au Napatani amihe molambi kiranda 
i lalu peawana tuwoNa. 

24 Ikita idemi au Napilei molambi pewati 
iti, hai bara peake to Yahudi, agayana 
ara worike au bara to Yahudi. 

251 lalu sura nabi Hosea, Pue Ala 
manguli node: "Tauna au barahe 
taunaNgku hai au bara moisa ahiNgku, 
ina Kukakiohe mewali taunaNgku hai ina 
Kupopaitaahe ahiNgku." ] 

29 "Hangkoya Pue Ala mouliangaahe 
tauna au ara i hambua tampo: 'Barakau 
kiraNgku.' Agayana hambela tempo, 
Pue Ala au tuwo ina mouliangaahe: 
'AnaNgkumokau!"" k 

27 Hai Yesaya mololita kana i to Yahudi 
node: "Kabosanda to Isaraeli ina nodo 
kangkayana wungi i wiwi ntahi. Agayana 
kehapiri nodo, haodi peahe au ina 
molambi katuwo maroa. 

28 Lawi barapi mahae Pue ina mobotusi 
kara-karanda ope-ope tauna i dunia." | 

29 Ara wori lolita au nauki nabi Yesaya 
node: "Ane Pue Ala au makuasa bara 
mampentaraa bahangkia pemuleana, 
kemaropu mpuumoke, nodo ampu boea 
Sodomo hai Gumora hangkoya." m 





J# Hos 2:23 K# Hos 1:10 

30 Mewali node: tauna au barahe 
to Yahudi barahe mohaoki rara bona 
mewalihe manoto i peitana Pue Ala. 
Agayana arahe hantanga au mewali 
manoto i peitaNa. Pue Ala mopakanotohe 
i peitaNa anti pepoinalainda. 

31 Agayana to Isaraeli, mahaemohe 
mampeinao bona mewalihe manoto i 
peitana Pue Ala anti peulanda i Aturana 
Pue Ala au napahawe Musa, agayana 
bara rahumba au rahaoki iti. 

321ti bara rahumba, lawi meharunga 
peahe i babehianda haduduanda, barahe 
meharunga i Pue Ala. Tehubehe i watu 
katehubea: lempona, barahe mepoinalai 
i Datu Topehompo. 

33 Katehubeanda iti tepahawe i lalu Sura 
Malelaha hangkoya. Datu Topehompo 
rapandiri nodo hambua watu pohudaa 
sou. Nauli Pue Ala node: "Peita: Kuwoli 
hambua watu i Bulu Sion, Bosa tauna 
tehube i watu iti, alanda tepalumba. 
Agayana hema-hema au mepoinalai Iria, 
peharunganda ina tepabukei." " 


1 O 1 Halalungku hampepepoinalai! 
Kupeinao mpuu bona to Yahudi 

tekabahahe hangko i huku dosanda. Ido 
hai kupekakaengoaa liliuhe i Pue Ala. 

2 Kuisa maroho ntepuu poulanda ada 
penomba i Pue Ala lawi kusabikimi. 
Agayana barahe moisa rara au manoto 
au napasilolonga Pue Ala. 

3Barahe mengkoru i Kerisitu bona 
mewalihe manoto i peitana Pue 
Ala. Raunde mpuu moula raranda 
haduduanda, mampeinaohe mopakanoto 
watanda i poulanda Aturana Musa. 

4Katouana Kerisitu mopabukeimi Atura 
iti bona mopakanotoke i peitana Pue Ala 
anti pepoinalainta Iria. 

> Ara lolitana nabi Musa hangkoya au 
manguli: "Hema-hema au mampeinao 
mewali manoto anti peulanda i Aturana 
Pue Ala molambihe katuwo maroa asala 
mampeulaihe ope-ope Atura iti." ? 

6 Agayana ara mani lolitana Musa au 
manguli: ikita mewali manoto i peitana 
Pue Ala anti pepoinalainta. Node wotuna: 
"Inee nuuli i lalumu: 'Hema au ina 
mengkahe lao i suruga? Hema au ina 
mendaulu lao i paidaa tomate?"" Lawi 
bara ikita au hangangaa mengkahe 
lao i suruga mohaoki katuwo maroa, 

lawi Kerisitu mendaulu mai irikita. Bara 
wori ikita au hangangaa mendaulu lao i 
paidaa tomate mohaoki katuwo maroa, 
lawi Kerisitu tuwo hule hangko i kapate. 

7 (10:6) 

8 Nauli mbuli Musa node: "Bambarina 
Pue hungku ntepuu irikamu. Bambari iti 
peisa nuhowara hai nupailalu." PBambari 
au kipahawe i ope-ope tauna iti, iami 
bambari pepoinalai: 

9 Ane nipangaku i lolitami: "Yesu iami 
Pue," hai ane nipoinalai i lalumi Pue Ala 
mopatuwo hule hangko i kapate, batena 
ina tehoremakau hangko i huku dosami. 

10 Anti pepoinalainta i Yesu au 
hangko i lalunta, ido hai Pue Ala 
moimbamoke manoto i peitaNa. Hai anti 
katapangakunami Yesu i lolitanta, ido hai 
tehoremamoke hangko i huku dosanta. 

111 lalu Sura Malelaha, ara teuki 
node: "Hema-hema au mepoinalai Iria, 
peharunganda ina tepabukei." 4 

12 Ngkora iti batena mokanai ope-ope 
tauna, lawi bara ara posisalana to 
Yahudi hai tauna ntanina. Hadua pea 
Ampunda ope-ope tauna, hai mahile 

ahiNa i ope-ope tauna au merapi Iria 
bona Nahoremahe. 

13 Lawi i lalu Sura Malelaha, teuki node: 
"Hema-hema au meraroa i Pue, batena 
tehoremahe hangko i huku dosanda." " 

14 Agayana noumba ane bara manihe 
mohadi Ngkora Marasa? Bara ara tauna 
au peisa meraroa i Pue ane bara manihe 
mepoinalai. Hai bara wori ara tauna 
au peisa mepoinalai ane bara manihe 
mohadi Ngkora Marasa. Hai bara worihe 
peisa mohadi Ngkora Marasa ane bara 
ara tauna au mopahaweahe. 

15 Hai noumba karapahawenda, ane 
bara ara tauna au ratudu? Nodo au teuki 
hangkoya i lalu Sura Malelaha: "Maroa 
mpuu kahawenda tauna au moanti 
bambari maroa!" 5 

16 Arami tauna au ratudu moanti Ngkora 
Marasa, agayana barahe ope-ope tauna 
au mampoinalai Ngkora Marasa iti. 

Ara lolitana nabi Yesaya hangkoya au 
manguli: "Pue, barahe ara au mepoinalai 
i bambari au kiantiahe." t 

17 Mewali, tauna hangangaa mohadi 

hampai Ngkora Marasa, hangko peisarihe 

mepoinalai. Hai Ngkora Marasa iti lami 
bambari kana i Kerisitu. 

18 Mewali, ineeri tapehangu Ngkora 
Marasa iti bara mani rahadi to Isaraeli. 
Manotomi karahadina! I lalu Sura 
Malelaha teuki node: "Bambari iti 
tehawukami i humalele dunia. Ngkora iti 
rapahawemi i ope-ope tauna." 4 

19 Inee wori tapehangu to Isaraeli 
barahe moisa tunggaiana Pue Ala. 
Moisamohe! Nguru-nguruna, ara lolitana 
Pue Ala au napahawe nabi Musa, node: 
"Ikamu to Isaraeli, ina Kupamahinakau i 
kamoitami ahiNgku i tauna au barahe to 
Isaraeli. Ina nipohumpuinao i kamoitami 
pekadipuraNgku i tauna au baraNa moisa 
hangkoya." V 

20 Hai bai mpuu nabi Yesaya, lawi ia 
mopahawe Ngkorana Pue Ala node: Nauli 
Pue Ala: "Tauna au baraNa mohaoki, 
ihira au molambiNa. Hai tauna au 
baraNa mokakio, Kupopaisaamohe 
kahemaNgku." W 

21 Agayana kana i to Isaraeli, Pue 
Ala manguli node: "Kehapiri hangaloa 

Kuona tayeNgku bona modokohe, ihira 
mosapuakaNa hai matua liliu lalunda." x 
1 1 1 Mewali, kupekune: ba Pue Ala 

motende mpuuhe to Israeli au 
mewali taunaNa hangkoya? Bara wori. 
Lawi iko ide, to Israeli worina. Iko 
pemuleanana Burahima hangko i tinana 
Benami. 

2 Pue Ala bara motende tauna au 
roomi Napilei hangko i nguru-nguruna. 
Nikatuinao tuntukana nabi Elia au teuki 
i lalu Sura Malelaha. Elia mosalai to 
Isaraeli i Pue Ala, nauli: 

3"pye, ihira mopapatemohe nabiMu, 
hai mopakarugi worihe watu pointua 
popenombaki Irio. Batena pearai iko au 
tuwo, agayana iko rahaoki pea worina 
rapapate!" Y 

4 Nahanai Pue Ala: "Inee nupehangu 
oyo pearai au moulaNa. Ara manihe 
pitu sabuna tauna au Kupentara. Ihira 
iti, batena kiraNgku, barahe hambela 
menomba i anitu au rauli Baal." 

> Apa au mewali i tempona nabi Elia 
hangkoya, mewali nodo wori i tempo ide: 
kabosanda to Israeli barahe mepoinalai 
i Yesu, agayana arahe hantanga au 

mepoinalai, lawi ihira iti au napilei Pue 
Ala mewali kiraNa. Pue Ala mopileihe 
anti kabulana laluNa, 

Shara anti kamaroana babehianda. Lawi 
ane rapana, Napileihe bona mohurungi 
babehianda au maroa, lempona kabulana 
laluna Pue Ala barapi moleogu. 

7Mewali, taisa: to Isaraeli mampeinao 
mpuuhe moula raranda haduduanda 
bona mewalihe manoto i peitana Pue Ala, 
agayana au rahaoki iti bara rahumba. 
Arahe au molambi au napileimohe Pue 
Ala, agayana haodi peahe. Au ntanina 
mengkabatuhe i pekakiona Pue, 

8 nodo au teuki hangkoya i lalu Sura 
Malelaha: "Pue Ala mopatuhumi lalunda. 
Natuko matanda datihe moita rara au 
tou. Natuko talinganda datihe mohadi 
bambari au tou duuna ide-ide." 7 

? Nodo wori, ara lolitana Datu Daudi 
hangkoya kana i hangka to Yahudina 
au mewali iwalina. Nauli Daudi: "O 
Pue, kuperapi bona posusa katana 
lalunda mopakanawo peahe, duuna 
molambihe rugi hai pehuku, bona 
tehurungi babehianda au kadake. 

10 Nupamakaindi pekirinda datihe 
moita rara au tou. Nupakasusahe, bona 
bungkuhe mohahalea kaparinda." 2 

11 Mewali, bosahe to Yahudi tehube 
lawi barahe mepoinalai. Agayana 
inee tapehangu anti katehubenda iti, 
manawohe duuna kamahae-haea. Bara 
iti tunggaiana Pue Ala. Anti peewanda 
to Yahudi, tepakahe tauna au barahe 
to Yahudi mepoinalai i Pue Yesu duuna 
tehoremahe hangko i huku dosanda. 
TunggaiaNa bona i kahopoana, to 
Yahudi ina mokahinaihe tauna au 
barahe to Yahudi duuna rapeinao moula 
pandirinda. 

1? Kabosanda to Yahudi mesapuaka hai 
barahe molambi pewati mahile hangko i 
Pue Ala. Hai hangko indo, bosami tauna 
au barahe to Yahudi i humalele dunia 
molambi pewati mahile hangko i Pue 
Ala. Mewali, ina melumbu mpuu rasina 
tauna i dunia ane to Yahudi menoso hai 
mesulehe i Pue Ala! 

13 Au natunggai lolitangku iami 
halalungku au barakau to Yahudi. Iko 
ide, surona Pue Yesu au Natuduna 
moanti Ngkora Marasa irikamu au 

barakau to Yahudi. Bagongku ide kuwoli 
liliu i tanoanangku. 

14 Hangko i bagongku ide, kuharunga 
kaina aranda hangka to Yahudingku 
au moita tauna au barahe to Yahudi 
au mepoinalai i Pue Yesu duuna 
mahina lalunda hai mampeinao worihe 
mepoinalai Iria bona tehoremahe hangko 
i huku dosanda. 

15 Lawi i kanatendenda Pue Ala to 
Yahudi, tebungkahimi rara i ope-ope 
tauna i dunia bona mohintuwuhe hai Pue 
Ala anti pepoinalainda. Mewali, ina meliu 
porasina ihi dunia ane Pue Ala modoko 
hulehe to Yahudi. I tempo iti, ihira peisa 
rapandiri nodo tomate au tuwo hule. 

16 Ane moantike hangkira hangko i 
tuda-tudanta, tahuhu i Pue Ala nodo 
kabula lalu, lempona Pue Ala iami 
ampuna ope-ope tuda-tudanta. Ane 
uakana Pue Ala ampuna, daana wori Pue 
Ala ampuna. 

17 To Yahudi peisahe rapandiri nodo 
hangkau kau saitun au rakadipura. 
Daana au hantanga rahapeki, hai i 
pohapekiana iti, Pue Ala mampopentaka 
daa kau saitun au bara rakadipura, bona 
katuwona daa iti marudu hangko i uaka 

kau au rakadipura. Daa au Napopentaka 
iti, iami ikamu au barakau to Yahudi. 

18 Agayana halalu, ineekau 
mampemahile. Inee nikakabosai to 
Yahudi au rapandiri nodo daa au 
rahapeki iti. Nikatuinao: ikamu molambi 
pewati hangko i uaka kau au rakadipura, 
barari kau iti au molambi pewati hangko 
irikamu! 

19 Hai inee wori nipehangu kaikamuna 
au naunde Pue Ala lawi arahe daa au 
Natende bona ikamu au mopahuruhe. 

20Tou mpuu halalu. Agayana 
nikatuinao: ihira ratende lawi barahe 
mepoinalai. Ikamu rapatuwo, lawi 
mepoinalaikau. Ineekau mampemahile, 
aginami mengkaiwoikau hai mainga- 
ingakau lawi ikamu ina Nahapeki ane 
mesapuakakau. 

21 Lawi ane Pue Ala motendehe to 
Yahudi au nodo daangkau au mentaka 
i watana hangko i nguru-nguruna, apa 
mani ikamu. 

22 Mewali taisa mpuu kamaahina 
Pue Ala hai taisa wori kamanotona 
pehukuNa. Manotomi kaNahukunda 
tauna au mesapuaka. Pue Ala maahi 

irikamu ane tuwo liliukau i ahiNa iti. Ane 
barakau nodo, ina Natende worikau! 

23 Ane to Yahudi au mesapuaka iti 
menosohe hangko i pesapuakanda, 
ihira ina napopentaka hule Pue Ala. Ara 
kuasaNa mopataka hulehe i wata kau. 

24 Lawi ane ikamu au rapandiri nodo daa 
hangko i kau au bara rakadipura peisa 
rapopentaka i wata kau au rakadipura, 
apa mani daa hangko i kau au rakadipura 
peisa rapopentaka hule i pohapekianda. 

25 Halalungku hampepepoinalai! 
Kupeinao mouliangaakau apa tunggaiana 
Pue Ala au bara raisa tauna hangkoya. 
Kuuliangaakau ide bona ineekau 
mampemahile. Bona niisa: ide-ide 
hantanga to Yahudi matua lalunda. 
Agayana kamatuana lalunda iti sangka 
pea, duuna handa kabosanda tauna au 
barahe to Yahudi au mepoinalai i Yesu 
hintoto hai tunggaiana Pue Ala. 

29 Hangko indo, ope-ope to Yahudi ina 
tehoremahe hangko i huku dosanda. 
Ina tepabukei apa au teuki i lalu Sura 
Malelaha hangkoya. Nauli Pue Ala node: 
"Hambela tempo, Datu Topehompo 
ina mesuwu hangko i Bulu Sion, hai 
mopakarao ope-ope au kadake hangko 

i pemuleana Yako bona malelaha 
tuwonda. P 

27 Ttimi dandiKu irihira. Hai i tempo iti, 
ina Kuampungi dosanda." “ 

28 Ide-ide to Yahudi mewalihe iwalina 
Pue Ala, lawi barahe mau mampoinalai 
Ngkora Marasa. Hangko inditi, morasikau 
au bara to Yahudi. Agayana nauri nodo, 
to Yahudi iti batenda napokaahi liliu Pue 
Ala, lawi ihirami au Napilei hangkoya 
moula dandiNa i toiyorunda. 

29 Lawi ane Pue Ala mopilei hai mowati 
tauna, pewatiNa iti bara ina Nadii hule. 

30 Hangkoya barakau mengkoru i Pue 
Ala. Agayana ide-ide nihumbami ahina 
Pue Ala anti pesapuakanda to Yahudi. 

31 Nodo worihe to Yahudi. Ide-ide 
mesapuakahe, bona ahina Pue Ala hawe 
irikamu. Agayana ihira ina molambi wori 
ahina Pue Ala nodo ikamu. 

32 Lawi Pue Ala mopalikangaa ope-ope 
tauna madosa hai mesapuaka, bona 
ara raraNa motudungia ahiNa i ope-ope 
tauna. 

33 Rumihi ntepuu kamaroana Pue Ala! 
Mapande ntepuu hai manoto mpuu 
laluNa! Hema au peisa moparesa 

tunggaiaNa? Hema au peisa moisa 
ope-ope raraNa? 

34 "Hema pae au moisa pekirina Pue 
Ala? Hema pae au peisa mopaturo Ia?" 4 
35 "Hema pae au peisa mowei ba 
apa-apa i Pue Ala? la bara moinda i 
hema pea!" € 

36 Lawi ope-ope au ara, napopewali 
hai nakuasai Pue Ala bona la pea au 
rapakahile. Toyami Pue Ala duuna 
kamahae-haea! Amin! 

1 2 1 Mewali halalu, anti kamahilena 

ahina Pue Ala irikita, kuhuweki 

lalumi bona nihuhu watami i Pue Ala 
nodo popenombami au tuwo. Ane nodo 
nibabehi, lempona malelaha babehiami i 
lindona Pue Ala, lawi itimi ada penomba 
au mopakatana laluNa. 

2Inee nipeulai babehianda tauna au 
barahe moisa Pue Ala. Nipogiangaa 
Pue Ala mopawou pekirimi hai mobaliki 
babehiami. Lawi ane nodo nibabehi, ina 
niisa mpuu tunggaiana Pue Ala i lalu 
katuwomi. Ina niisa wori kamaroana 
tunggaiaNa au mopakatana laluNa hai 
au bara ara kamakurana. 

3 Anti kanaweingku Pue Ala pewati bona 
mewalina suroNa, ido hai kuweikau lolita 
ide: ineeke mampemahile. Hangangaa 
manoto lalunta mampekiri katuwonta 
haduduanta moula hokana pepoinalainta 
au nakira-kiraake Pue Ala hadua-hadua. 

4Pandirina, i watanta ara ngkaya 
kirana, agayana hambua pea wata. 
Ope-ope kirana montani-ntani bunduna. 

> Nodo wori ikita au mepoinalai i 
Kerisitu: bosake, agayana hambua 
peake i pohintuwuta hai Kerisitu, hai 
mohintuwuke ope-ope hadua hai hadua. 

6 Hadua-haduake ara karawatinta au 
mosisisala, moula apa au naweike 
Pue Ala. Tauna au molambi kapande 
mopahawe Ngkorana Pue Ala, hangangaa 
mampopolumao bago iti moula hokana 
pepoinalaina. 

7 Tauna au molambi kapande motulungi 
hangka rangana, hangangaa metulungi 
mpuu. Tauna au molambi kapande 
mepaturo, hangangaa mepaturo mpuu. 

8Tauna au molambi kapande 
mopakaroho laluna rangana, batena 
itimi bagona. Hema au molambi kapande 
mowei ba apa pea i rangana, hangangaa 
naweihe hangko i kabuluna laluna. 

Hema au molambi kapande motadulakoi 
to Sarani, hangangaa mewali mpuu 
tadulako au madota. Hai hema au 
molambi kapande motulungi rangana 
au meahi-ahi, hangangaa natulungihe 
hangko i laluna au matana. 

9 Nipokaahi rangami hangko i kabulana 
lalumi. Nitende babehia au kadake, 
nikingki babehia au maroa. 

10 Mombepokaahikau hadua hai hadua 
nodo topohalalu, hai mombeadaikau. 

11 Hangangaa madotakau mobago i 
Pue, ineekau lohe. Inee nipogiangaa 
apimi mate, hangangaa nipopolumao 
bagona Pue hangko i lalumi. 

1? Nipamatana lalumi anti peharunganta 
i hinangkana au ina nababehiake Pue 
Ala. Mantahakau i lalu kapari. Mekakae 
liliukau. 

13 Nitulungihe ranganta 
hampepepoinalai au ara i lalu 
kamakuranda. Hangangaa matanakau 
motarima torare. 

14 Ane ara tauna au mampopeahi- 
ahikau, niperapi i Pue Ala bona Nawatihe. 
Ineehe nitunda-tunda. 

15 Hangangaa matanakau hihimbela hai 
tauna au matana, moteriakau hihimbela 
hai tauna au moteria. 

16 Hintuwumoke hai ranganta. Ineeke 
mampemahile, agina tapogaloahe 
tauna au i woi katuwonda. Hai ineeke 
mampopetoya anti kamapandeta hangko 
i ranganta. 

17 Ane arahe au mobabehi dake irikamu, 
ineehe nihurungi. Nibabehi apa au maroa 
i peitanda ope-ope tauna. 

18 Ane ara au peisa nibabehi bona 
hintuwu hulekau hai rangami, nipari-pari 
mobabehi iti bona modamekau hai 
ope-ope tauna. 

19 Halalu au kupokaahi: inee 
nihurungi kakadakena hangka rangami. 
Nipogiangaa Pue Ala mohukuhe. Lawi 
i lalu Sura Malelaha, Pue Ala manguli: 
"Iko pea au makuasa mohurungi. Iko 
pea au makuasa mohuku." f 

20 Mewali, nipeulai paturo i lalu Sura 
Malelaha au manguli: "Ane iwalimi 
marimi, nipaandehe. Ane mangkadouhe, 
nipaenuhe. Ane nodo nibabehi, 
kahopoana ina mewalihe maea." 9 





f#U132:35. 9# Ams 25:21-22 


ROMA 12.21-13.4 67 


21 Inee tahurungi babehiana ranganta 
au kadake hai babehia au kadake 
wori. Ane nodo tababehi, manangike, 
lawi nanangike dake. Agina babehia 
au kadake tahurungi hai babehia au 
maroa, bona tanangi dake hai babehia 
au maroa. 

1 2 1 Ope-ope tauna hangangaa 

mengkoru i topoparenta. Lawi 
bara ara topoparenta au bara molambi 
kuasa hangko i Pue Ala. Hai topoparenta 
au ara, napakanotomi Pue Ala. 

21do hai tauna au moewa topoparenta 
mosapuaka apa au napakanoto Pue Ala. 
Hai tauna au nodo babehianda, batena 
rahuku! 

3 Ane maroa babehianta, barake langa 
i topoparenta. Au langa, batenda pea 
tauna au kadake babehianda. Mewali, 
hangangaa tababehi babehia au maroa, 
bona ratoyake hai datike langa i 
topoparenta. 

4Lawi topoparenta iti, ihirami 
topekadipurana Pue Ala au mobago 
bona maroa katuwonta. Agayana ane 
mobabehike dake, batena langake i 
topoparenta, lawi ara kuasanda mehuku. 
Lawi topoparenta itihe topekadipurana 

Pue Ala au mopabukei pehukuna Pue Ala 
i tauna au kadake. 

Ido hai hangangaa mengkoruke i 
hawanda topoparenta. Mengkoruke 
i topoparenta bona datike rahuku. 
Agayana melumbu hangko inditi, 
hangangaa tababehi nodo, lawi taisami i 
lalunta, itimi au hintoto tababehi. 

5I1domi hai hangangaa mobayarike 
asele, bona topoparenta peisa 
mampopolumao bagonda au 
napahaleangaahe Pue Ala. 

7 Niwei i ope-ope tauna apa au hintoto 
raweihe. Nibayari asele ba popobayari 
au ntanina i topoparenta. Nipengkorui 
tauna au totona rapengkorui. Bila tauna 
au totona rabila. 

8Ineeke moinda i ranganta. Agayana 
katouana ara indata i ranganta. Indata 
iti lami: hangangaa mampokaahike 
ranganta. Mewali, inee naliu inaonta 
mobayari indata iti. Lawi tauna au 
mampokaahi rangana, mampeulaihe 
ope-ope Aturana Pue Ala au napahawe 
Musa. 

Lawi i lalu Aturana Pue Ala ara 
hawa au node: "Inee mebualosi, 
inee mepapate, inee manangka, inee 

nupokaelu anuna rangamu." Ope-ope 
hawa ide hai hawa au ntanina wori, 
tapeulaimi ane mampeulaike hawa au 
hampaka ide: "Nipokaahi rangamu nodo 
pampokaahimu watamu haduduamu." 

10 Ane tapokaahi ranganta, barapoke 
mobabehi au kadake i ranganta iti. 
Mewali ane maahike, tapabukeimi 
Aturana Pue Ala. 

11 Ope-ope iti hangangaa nibabehi, 
halalu, lawi niisa mpuu apa au hintoto 
nibabehi i tempo ide. Mearomokau 
hangko i kaletami, lawi hambela tempo 
Pue Yesu ina maike mohorema hangko 
i dunia au kadake ide. Lawi hangko 
i kanipoinalaina Pue hangkoya duuna 
ide-ide, kahungku-hungkuami tempo 
kamaina Pue Yesu. 

12 Dunia ide napamakaindi dosa. 
Agayana tempo kamakaindiana ide ina 
liu, hai ina mabaa. Ido hai hangangaa 
tatende babehia au makaindi hai tapake 
parewa pombeala au mabaa. 

13 Nibabehi babehia au hintoto i 
kamabaana. Ineekau mosusa-susa hai 
malangu-langu. I babehia tobalilo hai 
towawine, ineekau mobabehi babehia au 
sala ba au moula peundeana lalunta au 

kadake. Ineekau mobungka-bungka ba 
mahina. 

14 Hangangaa tapeulai babehiana Pue 
Yesu Kerisitu i lalu katuwonta, inee 
tapeulai peundeana lalunta au kadake. 
14 1 Ara halalunta hampepepoinalai 

au bara mani maroho 

pepoinalainda, alana bata-bata 
lalunda mobabehi bahangkia pakana 
babehia. Hangangaa nidoko maroa tauna 
iti. Kehapiri mosisala polambianda hai 
polambiami, inee iti au nipombehehei. 

2Pandirina: arahe tauna au maroho 
pepoinalainda au manguli peisake 
maande mampopengaa paande. 
Agayana ara tauna ntanina au bara mani 
maroho pepoinalainda. Rauli tauna iti, 
bara naunde Pue ane maandeke bau, 
batena pea halo-halo au peisa taande. 

3Ikamu au maande mampopengaa, 
ineekau mopapakoi rangami au bara 
maande bau. Hai ikamu au bara maande 
bau, inee worikau mosalai rangami au 
maandehe mampopengaa. Lawi Pue 
Ala modoko worihe rangami iti mewali 
anaNa. 

4Hai rangami iti, mobago worihe i Pue. 
Hemakau pane baikau mosalai hangka 

rangami au mobago i Pue? Ba maroa 
pobagonda ba bara, iti popakanotona 
rai Pue au mewali Amputa. Hai batena 
ina maroa pobagonda, lawi nabuku Pue 
mopakanoto raranda. 

> Arahe tauna au manguli ara alo au 
tepakanoto au hangangaa tapenombai 
melumbu hangko i alo au ntanina. 
Agayana arahe tauna ntanina au 
manguli alo ope-ope himbela pea. Idemi 
au paraluu: i lalu apa au tababehi, 
hangangaa taisa i lalunta babehianta iti 
napokatana Pue Ala. 

6Tauna au mopaiyoru alo au 
tepakanoto, iti rababehi bona mobila 
Pue. Tauna au maande mampopengaa 
paande, iti raande bona mobila Pue, lawi 
mangulihe ngkaya kamaroana i Pue Ala. 
Nodo wori tauna au maande paande 
au tepakanoto pea. Tauna iti moulahe 
palianda bona mobilahe Pue, hai manguli 
worihe ngkaya kamaroana i Pue Ala. 

7 Lawi ikita to Sarani, barake ara 
hadua au tuwo moula peundeata 
haduduanta. Bara worike ara au mate 
moula peundeata haduduanta. 

8 Tuwo ba mateke, batena mobilake 
Amputa. Tuwoke ba mateke, batena 
kiranake Pue. 

91do hai Kerisitu mate hai tuwo hule, 
bona Ia mewali Ampunda ope-ope tauna, 
maroa au tuwohe, maroa au matehe. 

10 Mewali, moapa hai mosalaikau 
halalumi hampepepoinalai? Moapa 
wori hai mokakabosaikau halalumi 
hampepepoinalai? Lawi batena ina hawe 
tempona, ikita ope-ope meangka i 
lindona Pue Ala bona Napohuda-hudaa 
kara-karanta. 

11i Lawi i lalu Sura Malelaha, Pue Ala 
manguli: "Tou mpuu au Kuuli ide: Ope- 
ope tauna ina molingkudu i lindoKu. Hai 
ope-ope tauna hangangaa mopangaku 
kalkona Pue Ala." ” 

12 Mewali, ikita ope-ope hangangaa 
mohanai Pue Ala kana i babehianta. 

131do hai kuuliangaakau: ineeke 
mombesasalai. Agina maroa-roake dati 
ara babehianta au mokelo-kelo halalunta 
hampepepoinalai duuna madosa hai 
manawo. 

14 Anti pohintuwuku hai Pue Yesu, kuisa 
hai kupoinalai i lalungku kadana ara 

paande au rapalia i peitana Pue. Agayana 
ane ara hadua tauna au manguli paande 
au hampaka rapalia, batena mpuu 
masala ane naande. 

15 Nodo wori, ane kuande apa au nauli 
rangangku rapalia duuna kupakapari 
laluna, madosa worina, lawi barana 
maahi i rangangku. Ido hai kuuli, 
hangangaa tapamaroa-roa babehianta 
bona inee takelo ranganta hai paande au 
taande alana tapakanawo pepoinalaina. 
Lawi ranganta iti, iami halalunta 
hampepepoinalai au napahuru Kerisitu i 
kapateNa. 

19 Mewali, ane ara au tababehi au 
maroa moula polambiata agayana au 
mopakarugi pepoinalaina ranganta, 
agina inee tababehi, bona babehianta iti 
bara rasalai ranganta. 

17 Lawi i lalu poparentana Pue Ala, 
bara ada mpaande ba paenu au mewali 
patoana i peitana Pue Ala. Au patoana 
lami lalunta au manoto, pohintuwuta hai 
ranganta, hai kamatana lalu au naweike 
Inao Malelaha. 

18 Ane nodo peulanta i Kerisitu, ikita ina 
napokatana Pue Ala hai rabila ranganta. 

19 Ido hai hangangaa tapari-pari 
mohintuwu hai ranganta hai 
mombepakaroho mpolaluke hadua 
hai hadua. 

20Inee tapakarugi pobagona Pue Ala i 
kataandena au rauli ranganta bara peisa 
raande. Katouana, bara ara paande 
au rapalia. Agayana bara maroa ane 
takelo ranganta hai apa au taande duuna 
manawohe i lalu dosa. 

21 Aginami, ineeke maande bau ba 
maenuke au melangui ba mobabehike 
apa pea au mopakanawo halalunta 
hampepepoinalai. 

22 Ane nupoinalai kadamu masala 
mobabehi babehia iti, polambiamu 
iti hangangaa nukingki pea i lalumu 
haduduamu i lindona Pue Ala. Morasihe 
tauna au mobabehi apa au maroa moula 
polambianda, hai barahe rasalai lalunda. 

23 Agayana ane ara hadua tauna au 
bata-bata laluna moande bau ba paande 
ntanina, hai kahopoana naande pea, 
lempona madosa, lawi au nababehi iti 
bara moula apa au napoinalai i laluna. 
Mewali, ane tababehi apa au bara moula 
pepoinalainta i Pue, babehianta iti 
tapodosa. 

1 5 1 Ikita au maroho pepoinalainta 
i Pue Ala, hangangaa sabarake i 

kabata-batana lalunda ranganta au bara 
mani maroho pepoinalainda. Inee peake 
mohaoki kamatananta haduduanta. 
2Ikita ope-ope hangangaa mobabehi 
au mopakatana laluna ranganta hai au 
motulungi ranganta, bona tapakaroho 
pepoinalainda. 

3[awi Kerisitu wori bara mohaoki 
kamatanaNa haduduaNa. Anti peulaNa 

i Pue Ala, Ia molambi ngkaya kapari. I 
lalu Sura Malelaha hangkoya ara lolita au 
mokanai watana Pue Yesu au manguli: 
"Ope-ope lolita au mopapakoi Pue Ala, 
mokanai wori Iko." 

4Ope-ope au teuki hangkoya i lalu 
Sura Malelaha, teuki bona mopaguruke. 
Hangko i paturo au tahumba i lalu Sura 
Malelaha iti, ikita mewali mantaha i 
lalu kapari, hai tehuweki lalunta bona 
maroho peharunganta i Pue Ala. 

> Pue Alami au mohuweki lalunta hai 
au mopakarohoke, bona mantahake i 
lalu kapari. Ido hai mekakaena i Pue Ala 
bona mohintuwukau hadua hai hadua 
anti peulami i Kerisitu Yesu 

6 bona hampepekirikau motoya Pue Ala, 
Umana Amputa Yesu Kerisitu. 

7Mewali, halalu, ido hai kuuliangaakau: 
nidoko maroa halalumi hampepepoinalai, 
nodo Kerisitu modoko worike ope-ope. 
Lawi ane hintuwuke hai halalunta 
hampepepoinalai, Pue Ala rapomahile 
anti babehianta iti. 

8Nipailalu ide: Kerisitu mai i dunia 
motulungi to Yahudi, bona tepabukei 
dandina Pue Ala i toiyorunda to Yahudi 
hangkoya, alana tongawa i ope-ope 
tauna katouna Ngkorana Pue Ala. 

9 Kamaina Kerisitu i dunia ide, Ia 
mobungkahi rara bona tauna au barahe 
to Yahudi peisa molambi katuwo maroa 
hai motoya Pue Ala anti kamaroana 
laluNa irihira. I lalu Sura Malelaha 
ara lolita au teuki node: "O Pue Ala, 
kupakahileKo i olonda tauna au barahe 
to Yahudi. Monanina motoya hangaMu." ! 

10 Ara wori lolita au teuki i lalu 
Sura Malelaha hangkoya au manguli 
node: "Ikamu au bara to Yahudi, 
matanakau hihimbela hai to Yahudi au 
hangkongkoyami napilei Pue Ala." 





1# 2Sam 22:50: # Mazm 18:49 


ROMA 15.11-15 77 


11 Ara wori lolita au teuki node: "Ikamu 
au barakau to Yahudi, nitoyami Pue. 
Ikamu ope-ope tauna au tuwo i dunia, 
nitoyami!" j 

121de mani wori lolita au nauki nabi 
Yesaya hangkoya au manguli node: 
"Hangko i pemuleana Isai, ina hawe 
hadua tauna au moparentaihe tauna 
au bara to Yahudi. la iti au mewali 
peharunganda." K 

13 Pue Alami peharunganta! Ido hai 
mekakaena i Pue Ala bona Naweikau 
kamatana hai roa ngkatuwo anti 
pepoinalaimi i Pue Yesu. Kuperapi iti 
bona kamaroho-rohoa peharungami Iria 
anti kuasana Inao Malelaha. 

14 Halalungku ope-ope! Kuisa mpuu 
kangkayana babehiami au maroa. 
Niisami paturo hangko i Ngkorana Pue, 
hai niisa mombepakaroho mpolalu hadua 
hai hadua. 

15 Agayana nauri nodo, i lalu surangku 
ide, barana maea mopaturokau, 
mampololita bahangkia pakana paturo. 
Tunggaiaku bona mampopaingaakau 
ope-ope paturo ide, lawi itimi bago au 
naweina Pue Ala anti kabulana laluNa. 

161ko, naangkana mewali topobagona 
Kerisitu Yesu, hai Naposurona i tauna 
au barahe to Yahudi. Bagongku ide 
peisa rapandiri nodo pobagona tadulako 
menomba i Souna Pue Ala, lawi 
mopahawena Ngkora Marasa. Hai ihira 
au barahe to Yahudi au mepoinalai i Pue 
Yesu, kuimbahe nodo popenombaku i 
Pue Ala. Hai popenombaku iti, batena 
nadoko Pue Ala, lawi Inao Malelaha 
mopamalelahahe hai mampopewalihe 
kirana Pue Ala. 

17 Anti pohintuwuku hai Kerisitu Yesu, 
matana lalungku mopatuntu bago au 
kubagoa Pue Ala. 

18 Au kuuli ide, kupobago anti 
kuasana Kerisitu Yesu bona tauna au 
barahe to Yahudi mengkoru i Pue Ala. 
Mengkoruhe i Pue Ala anti pobagongku 
hai pepaturongku, 

19hai anti tanda-tanda kuasa au 
kubabehi hai kuasana Inao Malelaha. 
Hangko i kota Yerusale duuna hawe i 
tampo Ilirikum, kupahawemi Ngkora 
Marasa i ope-ope tauna, kupaturoahe 
kahemana Kerisitu. 

20 Tdemi peundeaku bona moanti liliuna 
Ngkora Marasa i tampo ntanina au bara 

manihe mohadi hangana Kerisitu. Bara 
kuunde moaro sou i wongko watu au 
naaro tohaduana. 

21 Kupeinao mopabukei lolita i lalu Sura 
Malelaha au manguli: "Tauna au bara 
manihe rabambaria kana Iria, ina moisa 
mpuuhe kahemaNa. Tauna au bara mani 
mohadi bambari kana Iria, ina mohadi 
aal moisa mpuuhe lempona bambari iti." 


22 Anti pobagongku ide, bosami belana 
tesalemporina mosondakikau halalu. 

23 Agayana ide-ide, hopomi pobagongku 
i tampo ide. Mewali, kuharunga 
hangangaa ara katepakangku mehupe 

i boeami mampombelambiakau, 
halalu, lawi i parenami kipeinao lao 
mosondakikau. Hai ane laona i tampo 
Spanyol, batena moliuna i kota Roma. 
Mewali, kahopoana ina matana-tanana 
hihimbela hai ixamu, kehapiri sangka 
pea. Hai kuharunga ina nipopeangka 
maroana lao i Spanyol. 

24 (15:23) 

25 Agayana ina laona hampai i Yerusale 
moanti doi petulunginda to Sarani inde i 
to Yahudi au hampepepoinalainta inditi. 

29 Lawi to Sarani au barahe to Yahudi 
i propinsi Makedonia hai Akaya ide 
moruruhe doi bona rawei i halalunda 
hampepepoinalai au meahi-ahi tuwonda 
i Yerusale. 

27 Babehianda iti mentumbu hangko 
i kamatanana lalunda. Hai hintoto 
mpuu ane tauna au barahe to Yahudi 
mokira-kiraahe paande wata i ranganda 
to Yahudi, lawi hangko i to Yahudi 
iti, tauna au bara to Yahudi molambi 
paandena tanoananda. 

28 Mewali, laomona hampai i Yerusale 
moanti doi petulunginda au tegulumi. 
Roori indo, hangko laona i tampo 
Spanyol moliuna i boeami. 

29 Hai kuisa, ane hawena irikamu, 
ngkaya pewati hangko i Kerisitu ina 
kuantiakau. 

30 Halalu! Mohintuwumoke hai Amputa 
Yesu Kerisitu, hai mombepokaahimoke 
anti pokalena Inao Malelaha i lalunta. 
Ido hai kuperapi bona mekakaekau i 
Pue Ala, nipekakaengaa wongkoya i lalu 
pobagongku. 

31 Mekakaekau bona Pue Ala 
mokampaina hangko i tauna au 
barahe mepoinalai ane laona deade i 

tampo Yudea. Mekakae worikau bona 
to Sarani au i Yerusale ina modoko 
maroahe doi petulungi au kuanti ide. 

3? Kahopoana, ane napokana Pue Ala, 
ina hawena i boeami i lalu katana lalu, 
hai ina tepalindona i olomi. 

33 Kuharunga Pue Ala au moweike roa 
ngkatuwo ina mamporangaikau ope-ope. 
Amin! 

1 6 1 Hai ide-ide, ina kupopaisaakau 

kahemana Febe. lami halalunta 
hampepepoinalai au motulungi to Sarani 
i boea Kengkrea. 

2 Kuperapi bona nidoko nodo halalumi 
i lalu hangana Pue Yesu, lawi itimi au 
hintoto tababehi, ikita au moulake Yesu. 
Ane ara apa-apa au naparaluu, niwei, 
lawi bosa tauna au natulungi, tepesua 
iko. 

3 Nipahaweana tabeangku i Priskila 
hai Akwila. Ihira iti, halalungku 
hampopobago au mampopolumao liliuhe 
bagona Kerisitu Yesu. 

4Hangkoya, kematehe anti 
petulunginda iriko. Kuuli ngkaya 
kamaroana irihira, hai bara iko pea, 
agayana ope-ope to Sarani au barahe to 

Yahudi manguli wori ngkaya kamaroana 
irihira. 

> Nipahawe wori tabeangku i ope-ope 
halalunta hampepepoinalai i Pue Yesu au 
mamingguhe i sounda Priskila hai Akwila. 
Tabeangku i Epenetus au kupokaahi. 
lami au nguru-nguruna mepoinalai i 
Kerisitu i propinsi Asia. 

6 Hai tabeangku wori i Maria. Rumihi 
pobagona irikamu. 

7 Nipahawe wori tabeangku i Andronikus 
hai Yunias. Ihira iti, hangka to 
Yahudingkuhe au ratarunggu hihimbela 
hai iko. Ope-ope surona Pue Yesu 
mobilahe. Mahaemohe mepoinalai i Pue 
Yesu. Hangko damanina mepoinalai i Pue 
Yesu, mepoinalaimohe. 

8Tabeangku i Ampliatus au kupokaahi i 
lalu hangana Pue Yesu. 

?Tabeangku i Urbanus, halalunta 
hampopobago au mampopolumao 
bagona Kerisitu. Tabeangku wori i Stakis 
au kupokaahi. 

10 Tabeangku i Apeles au narumpa 
ngkaya kapari, agayana meula liliu i 
Kerisitu. Tabeangku irihira au i souna 
Aristobulus. 

11 Tabeangku i Herodion, hangka to 
Yahudingku. Tabeangku wori i halalunta 
hampepepoinalai au ara i souna 
Narkisus. 

1? Tabeangku i Tripena hai Triposa au 
mobagohe i lalu bagona Pue Yesu, hai i 
Persis au kupokaahi, au mobago mantimi 
wori i lalu bagona Pue. 

13 Tabeangku i Rupus hai irinana au 
kuimbami inangku. Rupus iti ami hadua 
to Sarani au rabila. 

14 Nipahawe tabeangku i Asinkritus, 
Flegon, Hermes, Patrobas, Hermas hai 
ope-ope halalu au ara hihimbela hai 
ihira. 

15 Tabeangku i Filologus hai Yulia, 

i Nereus hai halaluna towawine, 
hai i Olimpas hai ope-ope halalunta 
hampepepoinalai i Pue Yesu au ara 
hihimbela hai ihira. 

16 Mombetabe-tabekau hangko i lalumi 
mpuu ane mombelambikau i paminggua. 
Ope-ope to Sarani inde mopakatu 
tabeanda irikamu, halalu. 

17 Halalu, kupopainga-ingaakau: 
hangangaa maroa-roakau i tauna au 
mopaara pogaa hai au mampeinao 
mopakanawokau i paturonda au 

mosisala hai paturo au rapaturoamokau. 
Nikaraohihe tauna au nodo! 

18 | awi tauna au nodo babehianda, 
barahe mampopolumao bagona Kerisitu 
Amputa: moula peahe peundeana 
lalunda. Mopakanawohe tauna au 
bara manihe moisa apa-apa hai lolita 
peroasinda au momi. 

19 Agayana ane ikamu, halalu, ope-ope 
tauna moisa pengkorumi i paturona Pue 
Ala. Matanana i kakuhadina babehiami 
iti. Peundeaku bona madotakau 
mobabehi babehia au maroa, hai 
mokaraohikau babehia au kadake. 

20 Pue Ala ina monangi hai mopakarugi 
kuasana Datu Tokadake i lalu katuwomi. 
Mekakaena i Pue Ala au moweike roa 
ngkatuwo bona kabulana laluna Amputa 
Pue Yesu Kerisitu hawe irikamu halalu. 
Amin! 

21Timotiu, rangangku au hampopobago 
inde, mopakatu tabeana irikamu. Nodo 
wori Lukius, Yason hai Sosipater, hangka 
to Yahudingkuhe. 

221ko, Tertius, au moukia Paulu sura 
ide, mopahawe worina tabeangku i lalu 
hangana Pue Yesu i halalungku i Roma. 

23 Gayu wori mopakatu tabeana. Iko, 
Paulu, maidana i souna Gayu, hai to 
Sarani i kota ide paka moguluhe inde. 
Erastus, hadua topoparenta au mokingki 
doi kota, hai halalunta wori Kwartus 
mopakatu tabeanda. 

24 [Kuharunga kabulana laluna Pue Yesu 
Kerisitu hawe irikamu ope-ope. Amin. | 

25 Toyami Pue Ala! Lawi lami au 
makuasa mopakaroho pepoinalaimi anti 
Ngkora Marasa au kupahaweakau bona 
niisa kahemana Yesu Kerisitu. I atunami 
parena, tunggaiana Pue Ala iti bara raisa 
tauna. 

26 Agayana ide-ide Pue Ala 
motudungiake tunggaiaNa i sura 
au rauki nabi-nabi hangkoya hai au 
rapahawe i ope-ope tauna moula 
parentana Pue Ala, bona ope-ope tauna 
peisa mepoinalai hai mengkoru Iria. Iami 
Pue Ala au tuwo duuna kamahae-haea, 

27 hai au moisa hinangkana, hai au bara 
ara karoduana! Toyami i lalu hangana 
Yesu Kerisitu duuna kamahae-haea. 
Amin! 


1 Korintus 


1 1 Sura ide au hangko iriko Paulu hai 
hangko i Sostenes, kipakatu irikamu 
to Sarani i kota Korintu au nakakiokau 
Pue Ala mewali taunaNa. lami au 
mopamalelahamokau anti pohintuwumi 
hai Kerisitu Yesu hihimbela hai ope-ope 
tauna au maida iumba pea au mekakae i 
Yesu Kerisitu, Amputa hai Ampunda. Iko 
ide, naangkana Pue Ala mewali surona 
Yesu Kerisitu moula peundeaNa. 

2(1:1) 

3 Ngkaya tabea! Mekakaena i Pue Ala 
Umanta hai i Pue Yesu Kerisitu bona la 
mowatikau hangko i kabulana laluNa hai 
moweikau roa ngkatuwo. 

4Halalu, barana mengkangkaroo 
manguli ngkaya kamaroana i Pue Ala 
anti kaikamuna, lawi la moweikau 
pewati hangko i kabulana laluNa anti 
pohintuwumi hai Kerisitu Yesu. 

> Anti pohintuwumi hai Kerisitu, 
Naweimokau hinangkana pewati au 
mobundu i katuwomi: Napopaisaamokau 

paturo au tou, hai Naweimokau kapande 
mopahawe paturo iti. 

6 Ope-ope iti mopakanoto kamarohona 
pepoinalaimi i bambari kana i Kerisitu au 
kipahaweakau, 

7 duuna barapi ara kamakurana pewati 
au nilambi. Nilambimi paka-pakana 
kapande hangko i Inao Malelaha, hai 
mampegiakau kahawena hule Amputa 
Yesu Kerisitu. 

81a ina mopakaroho pepoinalaimi 
duuna i kahopoa dunia, bona ane ikamu 
nakahawei Amputa Yesu Kerisitu i 
kahaweNa hule, barapi ara kamasalami. 

?Pue Ala mokakiokau bona 
mohintuwukau hihimbela hai AnaNa, 
Yesu Kerisitu Amputa, hai Ia mopabukei 
liliu dandiNa irikita. 

10 Halalu, hangko i kuasa au naweina 
Amputa Yesu Kerisitu, merapina bona 
mohintuwukau ope-ope. Ineekau 
mopaara posisala. Hangangaa 
mohintuwukau hai hampepekirikau. 

11 Halalungku, tunggaiaku manguli 
nodo, lawi arahe halalunta hasou-souna 
Kloe au mopahawe iriko kaarana 
posisalami. 

1? Mololitana nodo lawi arakau au 
mampeinao mampopontani hadua hai 
hadua. Arakau au manguli: "Iko meula i 
Paulu." Arakau au manguli: "Iko meula 
i Apolo." Au ntanina wori manguli: "Iko 
meula i Peturu." Ara mbuli au manguli: 
"Iko meula i Kerisitu." 

13 Maroa pae ane ikamu au meula 
i Kerisitu mosisala nodo? Ba iko au 
mate rapaku i kau mohuru dosami? Ba 
rariukau bona mewalikau topegurungku? 
Bara! 

14 Kuuli ngkaya kamaroana lawi barakau 
ara au kuriu, batenda pea Krispus hai 
Gayu, 

15 bona datihe ara au manguli kuriukau 
mewali topegurungku. 

16 (Oo, Setepanu wori hantambi, iko 
mpuu au moriuhe. Agayana i raoa 
hangko irihira, barapi kukatuinao tauna 
ntanina au kuriu.) 

17 Kerisitu barana moangka mewali 
suroNa bona moriuna tauna, agayana 
Naangkana bona moantina Ngkora 
Marasa. Ane kupahawe Ngkora Marasa, 
barana mololita hangko i kamapandeku 
datihe ara tauna au mampoinalai 
lolitangku anti kamapandeku moleri 

barahe moisa kuasana Kerisitu au mate i 
kau mombehape. 

18 Kipahawe bambari au manguli 
Kerisitu mohuru dosa manusia i 
karapapateNa i kau mombehape. Ane 
tauna au monontohi naraka mohadi 
bambari iti, rauli: "Iti lolita tontuli." 
Agayana ane ikita au nahoremake Pue 
Ala hangko i huku dosanta mohadi 
bambari iti, tauli: "Itimi kuasana Pue 
Ala!" 

191 lalu Sura Malelaha, Pue Ala manguli 
node: "Ina Kupaope kapande manusia, 
hai bara ina Kupake akalanda tauna au 
mapande." 4 

20 Apa bundunda tauna au mapande? 
Apa bundunda guru agama to Yahudi? 
Apa bundunda tauna au mapande 
mololita i lalu dunia ide? I peitana Pue 
Ala, ope-ope kapande manusia Naimba 
mbero-mbero pea. 

21 Lawi hangko i kapande manusia, 
ikita bara peisa moisa Pue Ala. Anti 
kamapandena Pue Ala, Ia mobotusi bona 
hema pea au mepoinalai i Ngkora Marasa 
au kipahawe, tauna iti ina Nahoremahe 
hangko i huku dosanda. Agayana ane 

kipahawe Ngkora Marasa, tauna au bara 
mepoinalai manguli: "Iti lolita tontuli." 

22 Ane to Yahudi, barahe mounde 
mepoinalai ane barahe kipopaitaa tanda 
kuasa. Hai ane to Yunani, barahe mounde 
mepoinalai ane barahe kipakanotoa hai 
kapande manusia. 

23 Agayana ikami mopahawe kapatena 
Kerisitu au rapaku i kau. Bambari iti 
rapokakoinao to Yahudi, hai i tauna au 
barahe to Yahudi, bambari iti raimba pea 
lolita tontuli. 

24 Agayana Pue Ala mokakio tauna 
hantanga mewali taunaNa. Arahe to 
Yahudi, ara worihe to Yunani. Ane 
tauna iti mohadihe Ngkora Marasa 
hai mepoinalai i Kerisitu, moisamohe 
kuasana hai kamapandena Pue Ala. 

25 Ane kipahawe kapatena Kerisitu 
au rapaku i kau, ikami raimba tontuli. 
Agayana katouana, meliu kamapandena 
Pue Ala hangko i kapande manusia. 
Moula lolita manusia, tunggaiana 
Pue Ala iti bara mobundu. Agayana 
meliu kuasana Pue Ala hangko i kuasa 
manusia. 

26 Halalu, nikatuinao katuwomi hangko 
damanikau nakakio Pue Ala mewali 

taunaNa. I tempo iti, barakau bosa 
au mapande ba au makuasa ba au 
mapangka lantimi i peitana manusia, 

27|awi Pue Ala mopilei tauna au bara 
mapande i peitana manusia, bona 
tomapande ina rapakaea. Naoaka 
mopileihe au malede, bona tauna au 
maroho ina rapakaea. 

28 Naoaka mopileihe au tepaiwoi 
tuwonda, au rakakabosai hai au bara 
mobundu i peitana manusia, bona 
manoto kadana mobundu au napomahile 
manusia. 

29 Mewali, ido hai bara ara tauna au 
peisa mampemahile. Bara ara hadua au 
peisa manguli: "Anti kamapandeku, ido 
hai napileina Pue Ala." 

30 Pue Ala pea au mobungkahiake rara 
pane mohintuwuke hai Kerisitu Yesu. 
Anti pohintuwuta hai Kerisitu Yesu, 
taisami kamapandena Pue Ala: Kerisitu 
au mopakanotomoke i peitana Pue Ala, 
au mopamalelahamoke, hai au mokira 
wataNa mohoremake hangko i huku 
dosanta. 

31Mewali, nodo au teuki i lalu 
Sura Malelaha: "Hema au naunde 

mampemahile, hangangaa mopakahile 

apa au nababehi Pue." b 

2 1 Halalu, kahawengku i boeami 
hangkoya, kupahaweamokau 

bambari au hangko i Pue Ala. I tempo iti, 

bara kupake basa au mapangka ba lolita 

au moula kamapandeku haduduangku. 

2 Lawi kupakanoto i lalungku: mepongka 
| kahawengku irikamu duuna ide-ide, 
barana ina mampololita au ntanina, 
batena pea Yesu Datu Topehompo au 
rapaku i kau duuna mate. 

3Tangangku mani ara hihimbela hai 
ikamu, maledena, hai moradana anti 
kalangangku. 

“Bambari au kupahaweakau, bara 
kupahawe hangko i kamapandeku 
haduduangku. Bara kamapandeku 
mololita au mopakanotoakau katouna 
bambari iti. Anti kuasana Inao Malelaha, 
ido hai pane niisa katouna bambari au 
kuanti. 

> Mewali, mepoinalaimokau i bambari 
au kuanti, bara anti kapande manusia, 
agayana anti kuasana Pue Ala. 

6 Nauri nodo, ane mololitangkai i 
tauna au manoto pepoinalainda i 

Kerisitu, ara mpuu kamapandeki. 
Agayana kamapandeki iti, bara nodo 
kamapandenda tauna au kadake i dunia 
ide ba kamapandenda tadulako i dunia 
ide, lawi kuasanda tadulako i dunia ide 
ina matanta. 

7 Au kipahaweakau, iami kapande au 
hangko i Pue Ala. Kipahawe tunggaiana 
Pue Ala moweike katuwo mahile i alo 
au ina mai. TunggaiaNa iti, bara mani 
raisa tauna hangkoya. Agayana hangko 
damani dunia ide rapopewali, Pue Ala 
mopakanoto amimi kaina Naweinta 
katuwo mahile iti. 

8 Ane tadulako i dunia ide, barahe 
moisa tunggaiana Pue Ala. Lawi ane 
keraisa, kebarahe mopaku i kau Amputa 
au meawa tuwoNa. 

9 Agayana ara teuki i lalu Sura Malelaha 
node: "I tauna au mampokaahi Pue Ala, 
Napasilolongaamohe au maroa mpuu, 
au bara mani raita ba rahadi tauna, hai 
au bara mani hambela mesupa i pekiri 
manusia." “ 

10 Ikita ide, taisami tunggaiana Pue Ala, 
lawi tunggaiaNa iti napopaisaamoke Pue 
Ala hai kuasana Inao Malelaha. Hai bara 

ara au tewuniangi i Inao Malelaha, lawi 
la moparesa hinangkana hawe-hawe i 
tunggaiana Pue Ala au bara mani raisa 
tauna. 

11| awi au moisa ihi laluna hadua tauna, 
lami inaona tauna iti haduduana. Nodo 
wori, au moisa ihi laluna Pue Ala, batena 
Inaona Pue Ala. 

12 Hai ikita ide, barake molambi inao 
hangko i dunia ide, molambirike Inaona 
Pue Ala bona taisa hinangkana au nawei 
mberoke Pue Ala. 

13 Mewali, ane mopahawengkai Ngkora 
Marasa, barakau kipahawea hangko 
i kamapandeki mololita. Agayana 
kipakanoto bambari iti hai lolita hangko 
i Inao Malelaha i tauna au molambihe 
Inao Malelaha. 

14 Tauna au bara moisa Pue Ala, barahe 
mampoinalai paturo au hangko i Inaona 
Pue Ala, lawi rauli: "Paturo iti, lolita 
tontuli." Bara rabuku tauna iti motarima 
paturo au hangko i Inaona Pue Ala, lawi 
paturo iti hangangaa napakanoto Inao 
Malelaha i lalunta. 

15Ikita au molambi Inao Malelaha, 
manoto lalunta moparesa hinangkana: 
ba maroa ba bara. Agayana tauna au 

bara moisa Pue Ala, bara manoto lalunda 
moparesa apa au arai lalunta. 

16 Lawi teukimi i lalu Sura Malelaha: 
"Hema pae au moisa pekirina Pue Ala? 
Hema pae au peisa mopaturo Ia?" 
dAgayana ikita ide naweike Pue Ala pekiri 
au himbela hai Kerisitu. 

3 1 Halalu, i tempoku mani hihimbela 
hai ikamu hangkoya, barakau peisa 
kupaturo nodo tauna au molambihe 
Inao Malelaha. Kupaturokau nodo tauna 
au moula manihe peundeana lalunda 
au kadake. Lawi i tempo iti, bara mani 
manoto pepoinalaimi i Kerisitu: nodo 
manikau analei i lalu pepoinalaimi. 

2 Ane analei au mentomi mani, bara 
peisa rawei andea. Nodo wori ikamu 
hangkoya, kupahaweakau paturo au 
hintoto i tauna au bara mani maroho 
pepoinalainda. Bara manikau kupahawea 
paturo au hintoto i tauna au manoto 
pepoinalainda, lawi bara mani nibuku 
motarima. Hai duuna ide-ide, bara mani 
nibuku motarima, 

3 lawi moula liliukau peundeana lalumi 
au kadake. Mahinakau hai mobungka- 
bungka manikau, itimi au mopakanoto 

poulami peundeana lalumi au kadake, 
nodo tauna au bara manihe moisa Pue. 

4Hadua manguli: "Iko meulana i Paulu." 
Au hadua manguli: "Iko meulana i 
Apolo." Babehiami iti nodo babehianda 
tauna au bara mani moisa Pue. 

3 Ane iko hai Apolo, hawina peangkai Pue 
Ala au moninikau bona mepoinalaikau 
i Pue Yesu. Ikami hadua-hadua 
mampopolumao bago au naweingkai 
Pue. 

Iko au mohawu, Apolo au mobumbuhi, 
agayana Pue Ala au mopatuwo. 

7Topohawu hai topobumbuhi, barari 
ihira au patoana pobago iti. Batena pea 
Pue Ala au mewali patoana pobago iti, 
lawi lami au mopatuwo tuda-tudanda. 

8 Au mohawu hai au mobumbuhi, 
himbela peahe. Ihira rodua molambi 
saronda moula kamantimina bagonda. 

9 Ikami hampopobago peangkai i lalu 
bagona Pue Ala, hai ikamu, halalu, peisa 
rapandiri nodo bondena Pue Ala. Ikamu 
peisa wori rapandiri nodo souna Pue Ala. 

10 Anti kabulana laluna Pue Ala, 
Naangkana mewali suroNa, hai iko au 
nguru-nguruna moanti Ngkora Marasa 
irikamu. Iko nodo hadua topoaro sou 

au mapande au nguru-nguruna moaro 
watu pohudaa sou, hai tauna ntanina 
moaro i wongko watu pohudaa sou 
iti. Hai ope-ope topobago hangangaa 
mopamaroa-roa pobagonda i Pue. 

ll Lawi bara ara rara ntanina mewali 
anana Pue Ala, batena pea mepoinalai 
i Yesu Kerisitu. Ido hai Yesu Kerisitu 
rapandiri nodo watu pohudaa sou au 
naaro Pue Ala. Bara ara pohudaa sou au 
ntanina. 

12 Ane ara tauna au maroa 
pampopolumaonda bagoNa Pue, 
ihira peisa rapandiri nodo topoaro sou 
au mopake pakakasi au maroa, nodo 
bulawa, salaka hai watu au masuli 
holona. Ane ara tauna au bara maroa 
pampopolumaonda bagona Pue, ihira 
nodo topoaro sou au mopake pakakasi 
au bara maroa, nodo kau, hehi hai 
deami. 

13 Mewali, ane sou iti naande api, ina 
taisa mpuu pakakasi au maroa hai 
pakakasi au bara maroa, lawi pakakasi 
au maroa ina mantaha mpuu, agayana 
pakakasi au bara maroa ina pumpuu 
naande api. Nodo wori i kahawena 

hule Pue, la ina moparesa pobagonda 
ope-ope tauna: ba maroa ba bara. 

14 Ane pobagona hadua tauna mantaha 
i poparesana Pue, ia ina molambi sarona. 

15 Agayana ane pobagona bara mantaha 
i poparesana Pue, ia ina molambi rugi. 
Lempona, ia ina tekabaha hangko i huku 
dosana, agayana bara molambi sarona. 
la peisa rapandiri nodo tauna au tehuwe 
souna: matanta ope-ope anu-anuna, 
watana pearai au bara naande api. 

16 Bara pae niisa halalu: ikamu nodo 
sou au napaidai Pue Ala, hai Inaona Pue 
Ala maida i lalumi. 

17 Ane ara hadua tauna au mogero 
pohintuwunda taunana Pue Ala, ia ina 
nahuku Pue Ala. Lawi paidaana Pue Ala, 
malelaha. Hai ikamu halalu, iami sou 
paidaana Pue Ala. 

18 Ineekau mopakanawo watami 
haduduami. Ane ara hadua tauna i olomi 
au mengkamapande i lindo manusia, 
agina tauna iti mewali nodo tontuli i 
lindo manusia bona ia mewali mapande i 
lindona Pue Ala. 

19 Lawi apa au rauli kapande manusia, 
nodo pekiri tontuli i peitana Pue Ala. Ara 
au teuki i lalu Sura Malelaha node: "Pue 

Ala monangi liliuhe tauna au mapande 
hai au moakala." € 

20 Ara wori au teuki node: "Pue Ala 
moisa pekirinda tauna au mapande, bara 
ara pobunduana." f 

21 Mewali, ido hai kuperapi bona inee 
nipomahile kapande manusia. Lawi 
hinangkana au niparaluu, naweimokau 
Pue Ala. Nodo wori 

22 Apolo, Peturu, hai iko nawei Pue 
Ala irikamu bona motulungikau. Hai 
Pue Ala moweimokau katuwo au wou 
hai mokabahakau hangko i kapate. 
Hinangkana au ara i dunia, hai apa au 
mewali ide-ide, ba apa au mewali i alo- 
alo au ina mai, ope-ope iti nakadipura 
Pue Ala bona moweikau katuwo maroa. 
Ope-ope iti mewali kirami halalu. 

23 Hai ikamu iami kirana Kerisitu, hai 
Kerisitu iami kirana Pue Ala. 

4 1 Ane ikami, tadulakomi, agina niuli 

hawi peangkai, lawi hawinangkai 

Kerisitu au moharungangkai moanti 
bambari hangko i Pue Ala au bara mani 
raisa tauna i dunia. 

2 Au paraluu i tauna au raparenta, 
hangangaa moula liliuhe hawana 
toiwongkonda. 

3Mewali, ane arakau au mampeinao 
mokakabosaina ba mosalai pobagongku, 
bara kupailalu. Nodo wori ane arahe 
tauna ntanina au mosalai pobagongku, 
bara ina kupailalu. Bara wori kupakanoto 
ba maroa pobagongku ba bara. 

4Kuisa kabulana lalungku, agayana 
bara iti au mopakanotona. Pueri au ina 
moparesa lalungku ba manoto ba bara. 

5Ido hai kuuli, ineekau mosalai 
pobagonda hangka rangami. Nipegia 
hampai kahawena hule Pue. lami au 
ina mobungkahi ope-ope au tewuniangi 
mani i lalu kamakaindiana. la au ina 
mopatongawa ope-ope tunggaianda 
tauna au rawoli i lalunda. I tempo itimi, 
hadua-hadua tauna ina molambi petoya 
hangko i Pue Ala moula kahintotoana. 

6 Halalu, apa au kuuli inona, mokanai 
Apolo hai watangku haduduangku. Ikami 
rodua kupopandiri, bona kupagurukau 
moula parenta au manguli: "Ineekau 
moliungi apa au teuki." Tunggaiaku, 
bona datikau ara au mampemahile anti 
peulami i hadua tadulakomi. Ineekau 

motoya hadua tadulakomi hai mopakoi 
tohaduana. 

7Ba niuli maroa lalumi hangko i 
rangami? Apa pae au ara irikamu au 
bara nitarima hangko i Pue Ala? Moapari 
hai mampemahilekau ane ope-ope au 
ara irikamu naweikau Pue Ala? 

8 Ba nipehangu barapi ara kamakurami? 
Ba nipehangu handa mpuu kamarohona 
pepoinalaimi i Pue? Ba niuli 
moparentamokau nodo datu, hai 
ikami surona Pue Yesu barapi niparaluu? 
Kemaroa mpuu halalu ane mewalikau 
datu, bona moparenta worikau hihimbela 
hai ikami. 

9 Agayana bara maningkai mewali datu 
i dunia. Moula polambiaku, ikami surona 
Pue Yesu napopewalimongkai Pue Ala 
tauna au meahi-ahi tuwona hangko 
i ope-ope tauna. Ikami rapahimbela 
tauna au ina rahuku mate i lindonda 
tauna bosa. Tepaiwoi tuwongki i lindona 
manusia hai malaeka. 

10Ikami raimbangkai tontuli lawi 
mopahawengkai bambari kana i Kerisitu, 
agayana niuliri kaikamuna to Sarani au 
mapande! Ikami, maledengkai, agayana 
niuliri maroho pepoinalaimi! Ikamu 

raadai tauna i dunia, agayana ikami, 
rakakabosaingkai! 

11 Duuna ide-ide, bara handa paandeki, 
bara handa paenungki, bara handa 
hampiki. Rapopeahi-ahi liliungkai. Bara 
ara paidaangki au maroa. 

1? Mobago mantimingkai hai tayengki 
haduduangki. Ane arahe au motunda- 
tundangkai, kihurungihe hai pewati. 
Ane arahe au mampopeahi-ahingkai, 
mantahangkai. 

13 Ane arahe au motatarahungkai, 
kihanaihe hai lolita au maalusu. Duuna 
ide-ide ikami raimba nodo pupu hai dai 
dunia. 

14 Halalu! Bara tunggaiaku ide 
bona mopakaeakau. Lolitangku ide, 
mopaturokau, lawi kuimbakau anangku 
au kupokaahi. 

15 Lawi kehapi ba i sabuna gurumi au 
moninikau i peulami i Kerisitu, iko pea 
au nipouma, lawi iko au nguru-nguruna 
moanti Ngkora Marasa irikamu, alana 
mepoinalaikau i Kerisitu Yesu. 

191do hai kuperapi ntepuu, halalu, bona 
nipeulai babehiangku. 

17 Mewali, ina kutudu Timotiu 
lao mampohidupaakau. Timotiu iti 

mampopolumao liliu bagona Pue, hai 
kuimba nodo anangku au kupokaahi. Ane 
hawe irikamu, ia ina mampopaingaakau 
noumba peulangku i Kerisitu moula 
paturongku au kupahawe i ope-ope to 
Sarani i boea-boeana. 

18 Arakau au mampemahile, 
lawi nipehangu barana ina lao 
mampohidupaakau. 

19 Agayana ina lao mpuuna 
mosondakikau. Barapi mahae ina 
hawena ane napokana Pue. I tempo 
iti, ina kuita apa au rababehi tauna 
au mampemahile iti. Ina kuita ba ara 
kuasana Pue Ala irihira, ba i lolitanda 
pea. 

20 Lawi ane Pue Ala mewali Datunta, 
hangangaa moulake peundeaNa, bara 
pea i lolitanta agayana i babehianta lawi 
ara kuasa au tahumba hangko Iria. 

21 Mewali, umba au niunde: lawi 
ane hawena mopaturokau hai bara 
mani nikabaha babehiami au kadake, 
ina makasara pololitangku. Agayana 
ane tebaliki babehiami, ina maalusu 
lolitangku hai maahi lalungku. 

5 1 Ara kuhadi au mololita kana 
i babehianda tauna i olomi au 

bara hintoto. Ara hadua rangami au 
mampotambia towawinena umana. 
Mogalori i olonda tauna au bara moisa 
Pue Ala, barahe ara au mobabehi nodo. 

2 Agayana ikamu, nauri ara au mobabehi 
nodo i olomi, mampemahile manikau! 
Katouana, hangangaa masusa lalumi, hai 
tauna iti hangangaa nipopeloho hangko i 
olomi. 

3 Nauri karaona hangko irikamu, 
agayana lalungku arato hihimbela 
hai ikamu, hai ara mpuu kuasangku 
mampohawaakau. Mewali, hai kuasa 
au naweina Pue Yesu Kerisitu, 
kupakanotomi: tauna au kadake 
babehiana iti hangangaa rahuku. Ane 
mogulukau, niimbana hihimbela hai 
ikamu, hai kuperapi i lalu kuasana Yesu 
Amputa 

4(5:3) 

3 bona nihuhu pea tauna iti i kuasana 
Datu Tokadake. Lempona, nitudumi 
meloho hangko i olomi, hai inee 
nipaliu maminggu sambela hai ikamu. 
Hangangaa nibabehi nodo, bona watana 
tauna iti molambi pehuku agayana 
inaona molambi katuwo maroa i 
kahawena hule Pue Yesu. 

6 Arahe au kadake babehianda i olomi, 
agayana mampemahile liliukau! Bara 
pae niisa lolita au manguli: "Ragi au 
haodi mampopembongke tapu mewali 
ngkaya"? Lempona, hadua tauna au 
madosa peisa mopakanawo bosa tauna i 
olomi. 

7 Ane to Yahudi mobabehi ada Posusa 
Pasa, ope-ope ragi hangangaa raingihi 
hampai hangko i sounda, hai hambaa 
dimba hangangaa rasambale mohompo 
dosanda. Nodo ragi raingihi hangko i 
sounda, ikamu wori hangangaa moingihi 
tauna au madosa iti hangko i olomi, 
bona malelaha tuwomi, lawi ikamu 
napamalelahamokau Pue Ala. Hai nodo 
hambaa dimba rasambale i Posusa Pasa, 
Kerisitu rapapate wori bona mohompo 
dosanta. 

8 Mewali, maimoke mamposusai Posusa 
Pasa i lalunta. Hangangaa tatende ragi 
au hae, lempona babehianta hangkoya 
au kadake. Hai hangangaa maandeke 
roti au wou au bara raragii. Lempona 
hangangaa moulake peundeana Pue Ala 
hangko i kabulana lalunta. 

91 lalu surangku hangkoya, 
kuuliangaakau bona ineehe nipogaloa 

tauna au mobabehi sala i babehianda 
towawine hai tobalilo. 

10 Agayana bara tunggaiaku bona 
ineehe nipogaloa tauna au bara moisa 
Pue Ala hai au mobabehi sala, au 
mehioro, au modongko, ba au menomba 
i anitu. Barari ihira au kutunggai. Lawi 
ane keihira au kutunggai, lempona 
hangangaa padukau hangko i dunia ide. 

11 Tunggaiaku ide, ineehe nipogaloa 
tauna au mouli katoSaraninda agayana 
mobabehi liliuhe sala, mehiorohe, 
menombahe i anitu, metunda- 
tundahe, malanguhe, hai modongkohe. 
Mogalorikau maande sambela hai tauna 
au nodo, inee! 

12 Ane tauna au barahe to Sarani, 
bara ara kuasangku mohukuhe. Pue 
Ala peari au mohukuhe. Agayana 
ikamu hangangaa mohuku halalumi 
hampepepoinalai au mobabehi liliu sala. 
Lawi ara au teuki i lalu Sura Malelaha 
node: "Popeloho tauna au kadake 
babehiana hangko i olomi!" Lempona, 
ineehe nipaliu maminggu sambela hai 
ikamu. 

13 (5:12) 

1 Moapari hai niunde mosalai halalumi 

hampepepoinalai i lindona tadulako 
au bara mepoinalai i Pue Yesu? Moapari 
hai bara nipahawe kara-karami i halalumi 
hampepepoinalai? 

2Bara pae niisa halalu, i alo pobotusi 
kahopoa dunia, tauna au mepoinalai 
i Pue Yesu ina mampohuda-hudaa 
kara-karanda tauna i dunia. Mewali, 
ane ikamu ina mewali tadulako au 
mampohuda-hudaa kara-karanda tauna 
i dunia, noumbami pae ane bara nibuku 
mobotusi kara-karami au koi i tempo 
ide? 

3 Bara pae niisa, i alo pobotusi kahopoa 
dunia ikita to Sarani au ina mampohuda- 
hudaa kara-karanda malaeka. Mewali, 
hangangaa nibuku mpuu mobotusi 
kara-karanda tauna i dunia ide. 

4 Ane ara posisisalami, moapari pane 
nipahawe iti i tauna au barahe to Sarani 
au bara ara pohudaanda i olomi? 

?Tunggaiana lolitangku ide, bona 
maeakau. Halalungku au mepoinalai 
i Kerisitu, bara pae ara hadua i olomi 
au manoto laluna au peisa mobotusi 
kara-karami? 

6 Ara kuhadi hadua tauna hangko i olomi 
au mosalai halaluna hampepepoinalai 
i lindona tadulako au bara mepoinalai i 
Pue Yesu! 

7Ineekau moanti kara-karami i 
tauna au bara to Sarani. Ane ara 
posisisalami i olomi, mepakaea mpuu, 
lawi iti mopakanoto kadami mobabehi 
apa au hintoto i peitana Pue Yesu. 
Katouana, ane ara au mopakanawokau 
ba mopakarugikau, agina molambi 
peakau rugi pane nipahawe iti i hadua 
tadulako. 

8 Agayana melumbu kakadakena 
babehiami, lawi nipakanawo hai 
nipakarugi rangami, hai nibabehi iti i 
halalumi hampepepoinalai. 

9 Bara pae niisa halalu, tauna au kadake 
babehianda, barahe ina mewali taunana 
Pue Ala i lalu poparentaNa. Ineekau 
ranawo-nawo. Tauna au mobabehi sala, 
au menomba i anitu, au mebualosi, 
au mobabehi sala nodo tobalilo au 
mampotambia hangka tobalilona ba 
nodo towawine au mampotambia hangka 
towawinena, 

10au manangka, au mehioro, au 
malangu, au metunda-tunda, au 

modongko, tauna au nodo, barahe 
mewali taunana Pue Ala i lalu 
poparentaNa. 

11 Arakau halalu au nodo 
babehiami hangkoya. Agayana 
Pue Ala mopamalelahakau hai 
mampopewalimokau taunaNa. Ikamu 
Napakanoto i peitaNa anti pohintuwumi 
hai Pue Yesu Kerisitu hai anti kuasana 
Inaona Pue Ala Amputa. 

12 Arakau au manguli: "Anti 
kanakabahanta Pue Ala hangko i 
huku dosanta, ido hai peisake mobabehi 
apa pea peundeata." Tou, agayana iko 
manguli: ara au mobundu tababehi, 
ara wori au bara mobundu. Peisana 
mobabehi apa peundeaku, agayana bara 
kuunde ane watangku ide nakuasai ba 
apa pea. 

13 Ara worikau au manguli: "Paande 
mobundu i tainta, hai tai mobundu 
rapoihii paande." Tou lolita iti, agayana 
hambela tempo hinangkana iti ina 
natende Pue Ala. Agayana watanta 
ide bara napopewali Pue Ala bona 
mebualosike. Watanta hangangaa 
tapake mobabehi peundeana Pue. lami 
ampuna watanta. 

14 Hai nodo Pue Yesu napatuwo hule 
Pue Ala hangko i kapate, watanta ide 
ina Napatuwo hule hangko i kapate i alo 
pobotusi anti kuasaNa. 

15 Bara pae niisa halalu, watami iami 
hangkira hangko i watana Kerisitu. Ba 
maroa ane tapake watanta au mewali 
kirana Kerisitu bona tababehi sala hai 
towawine au kadake babehiana? Inee! 

16 Bara pae niisa, hema au mebualosi 
hai hadua towawine au kadake 
babehiana mewali hawata-wata hai 
towawine iti. Lawi i lalu Sura Malelaha 
teuki node: "Tauna au rodua iti mewalihe 
hawata-wata." 9 

17 Agayana hadua tauna au mohintuwu 
hai Pue, ia hampepekiri hai Pue. 

18 Mewali, nipakarao watami hangko i 
babehia au sala iti. Hema au mobabehi 
sala hai towawinena rangana ba hai 
anantowawine, dosa iti mopakarugi 
tuwona haduduana. Bara ara dosa 
ntanina au mopakarugi tuwonta nodo 
dosa iti. 

19 Bara pae niisa halalu, watami iami 
paidaana Inao Malelaha. lami au maida 
i lalumi. Pue Ala haduduaNa moweikau 

Inao Malelaha. la au makuasa i watami, 
bara ikamu au ampuna watami. 

20 Lawi ikita ide Naholomoke Pue Ala, 
hai pirimoke Nabayari. Ido hai watanta 
hangangaa tapake mobila Pue Ala. 

7 1 Kaliliuana halalu, ide-ide ina 

kuhanai pampekunemi i lalu surami 
au nipakatuana. Ikamu tobalilo, maroa 
ane barakau motambi. 

2 Agayana bona datihe ara au mobabehi 
sala au bara hintoto, agina motambi 
peamokau. Maroa ane ope-ope tobalilo 
ara towawinenda hai ope-ope towawine 
ara tobalilonda. 

3Bara hintoto ane tobalilo 
mokaraohi towawinena ba towawine 
mokaraohi tobalilona alana barapohe 
hampapaturua. Tobalilo hangangaa 
mopabukei ada potambi i towawinena, 
nodo wori towawine i tobalilona. 

4Towawine bara makuasa i watana 
haduduana agayana tobalilonari. Nodo 
wori tobalilo bara makuasa i watana 
haduduana agayana towawinenari. 

> Ikamu tobalilo hai towawine, ineekau 
mombekaraohi alana barapokau 
mombehungkuki moula ada potambi. 
Ane rapana, ikamu rodua mampeinao 

mopatani bahangkia kamahaena bona 
mekakae, peisato. Agayana roo iti, 
hangangaa mombelambi mbulikau 
moula ada potambi bona datikau nakelo 
Datu Tokadake mobabehi sala anti 
kadana nibuku morempeki peundeana 
lalumi. 

6 Au kuuli ide, bara nodo parenta 
agayana itiri paturongku irikamu. 

7 Katouana, kuunde ane ope-ope tauna 
bara motambi nodo iko. Agayana bara 
ope-ope tauna au rabuku ane barahe 
motambi. Hadua-hadua tauna molambi 
kapande au montani-ntani hangko i Pue 
Ala. 

81 tauna au bara mani motambi ba i 
tobemba, idemi lolitangku: maroa ane 
barakau motambi nodo iko. 

9 Agayana ane bara nibuku morempeki 
peundeana lalumi, agina motambikau 
datikau naanti peundeana lalumi i 
babehia au kadake. 

101kamu au motambimi, idemi 
hawangku (katouana bara hawangku, 
agayana hawanari Pue Yesu): ikamu 
towawine, inee nipogaaki tobalilomi. 

11 Agayana ane nipogaakihe, inee 
mbulikau motambi. Ane bara nodo, 

hangangaa mesule hulekau i tobalilomi. 
Hai ikamu tobalilo, inee worikau 
mampogaaki towawinemi. 

1? Kaliliuana, halalu, idemi lolitangku 
(idemi lolitangku haduduangku, bara 
hawana Pue): ane ara hadua tobalilo to 
Sarani au mampotambia hadua towawine 
au bara to Sarani, inee napogaaki asala 
towawine iti mounde maida liliu hai ia. 

13 Nodo wori ane hadua towawine to 
Sarani mampotambia hadua tobalilo au 
bara to Sarani, inee napogaaki asala 
tobalilo iti mounde maida liliu hai ia. 

14 | awi towawine to Sarani iti 
mopamalelaha potambinda, hai tobalilo 
to Sarani iti mopamalelaha potambinda. 
Ane rapana bara nodo, ananda ina 
raimba nodo anangkoi au bara moisa 
Pue. Agayana ananda iti napokira Pue Ala 
lawi hadua hangko i tosaenda mepoinalai 
i Pue Yesu. 

15 Agayana ane tauna au bara 
mepoinalai i Pue mampeinao mogaa, 
pogiangaamide megaaki. Ane nodo, 
towawine ba tobalilo au mepoinalai i 
Pue bara tetaka i ada potambi. Agayana 
Pue Ala mokakioke mewali anaNa bona 
mohintuwuke hai ranganta. 

le Lawi ane barakau megaaki, ikamu 
towawine, ara mani katepakami moanti 
tobalilomi mepoinalai i Pue. Hai nodo 
wori ikamu tobalilo, ara mani katepakami 
moanti towawinemi mepoinalai i Pue. 

17 Hangangaa tapokatana katuwonta au 
Napakanotoake Pue Ala i kaNakakionta 
mewali anaNa. Itimi parentaku au 
kupaturoahe ope-ope to Sarani iumba 
pea kalaoangku. 

18 pandirina, ane hadua to Yahudi 
mepoinalai i Pue Yesu, ia bara 
hangangaa mokabaha katoYahudina. 
Nodo wori ane hadua tauna au bara to 
Yahudi mepoinalai i Pue Yesu, ia bara 
hangangaa ratile mewali nodo to Yahudi. 

19 Lawi i peitana Pue, ane ratileke ba 
barake ratile, bara ara lempona, himbela 
pea. Au paraluu ntepuu, tapeulaimi 
hawana Pue Ala. 

20Ikita ope-ope, kehapi ba noumba 
katuwonta i kanakakionta Pue mewali to 
Sarani, agina tapokatana katuwonta iti 
au napakanotoamoke Pue. 

21 Ane rapana hawi tuwonta hai 
nakakioke Pue Ala mepoinalai i Pue 
Yesu, inee masusa lalunta mampekiri 
kahawinta. Agayana ane ara katepakanta 

bona tekabahake hangko i kahawinta, 
agina tapepakai tempo iti. 

22Ba hawi tuwonta ba tekabahake, 
himbela peake i peitana Pue Ala. 

Lawi hadua hawi au nakakio Pue Ala 
mepoinalai i Pue Yesu ina tekabaha 
hangko i huku dosana anti pohintuwuna 
hai Pue. Nodo wori, hadua tauna au 
bara hawi tuwona au nakakio Pue Ala 
mepoinalai i Pue Yesu, ina mewali hawina 
Kerisitu. 

23 Naholomokau Pue Ala, pirimi 
Nabayari. Ineemokau moula peundeana 
manusia. 

24 Mewali, nodo au kuuli inona: kehapiri 
ba noumba katuwonta i kanakakionta 
Pue Ala mewali to Sarani, bara paraluu 
tabaliki. Agina tapokatana katuwonta iti 
hai tapeulai apa au napakanotoake Pue 
Ala. 

25 Ide-ide kupaturoahe tauna au bara 
mani motambi. Bara ara parentaku 
au kutarima hangko i Pue Yesu, 
agayana kupaturokau moula pekiringku. 
Paturongku ide hintoto mpuu rapoinalai, 
lawi naangkana Pue mewali suroNa anti 
ahiNa. 

26 Mewali, idemi polambiaku: i tempo 
ide ikita to Sarani narumpake ngkaya 
pakana kapari. Ido hai kuuli agina inee 
tabaliki katuwonta au Napakanotoake i 
dunia ide. 

27 Pandirina: ikamu tobalilo au 
motambimi, ineekau mohaoki rara 
mampogaaki towawinemi. Ikamu au 
bara motambi, inee nipari-pari bona 
motambi. 

28 Agayana ane ara hadua anantomoane 
au mampeinao motambi, bara wori 
mobabehi dosa. Hai ane ara hadua 
anantowawine au mampeinao motambi, 
bara wori mobabehi dosa. Agayana 
nikatuinao: tauna au motambi ina 
molambi kapari i lalu dunia ide. Hai 
peundeaku bona datikau narumpa kapari 
iti. 

29 Halalu, tunggaiaku node: ikita to 
Sarani, hangangaa takatuinao kadanapi 
ngkaya tempota i dunia ide. Ido hai 
kuuli, mepongka ide-ide, ikamu au 
motambimi, inee nipaiyoru potambimi. 
Batena bagona Pue au hangangaa 
tapaiyoru. 

30Ikamu au moteria, inee masusa gaga 
lalumi. Ikamu au matana, inee melumbu 

kamatanami. Ikamu au meholo ba 
apa-apa, inee mentaka lalumi i anu-anu 
iti. 

31 Ikamu au mowulai anu-anu dunia, 
inee nipekiri pea katuwomi i dunia ide. 
Lawi dunia au tapaidai ide ina ope. 

32 Peundeaku, halalu, bona ineekau 
mampepekiri liliu katuwomi. Tobalilo 
au barahe motambi, peisahe 
mampopolumao liliu bagona Pue, 
hai peisahe mampekiri liliu apa 
peundeana Pue irihira. 

33 Agayana tobalilo au motambimi, 
hangangaa mampekiri worihe katuwonda 
i lalu dunia ide, lawi mampeinaohe 
mopakatana lalunda towawinenda. 

34 Ido hai morompenga lalunda. Nodo 
wori, towawine au bara motambi, 
peisahe mampopolumao liliu bagona 
Pue, hai peisahe mampekiri liliu apa 
peundeana Pue irihira bona malelaha 
katuwonda i lindona Pue. Agayana 
towawine au motambimi, hangangaa 
mampekiri worihe katuwonda i dunia ide, 
lawi mampeinaohe mopakatana laluna 
tobalilonda. 

35 Ope-ope ide kuuliangaakau halalu, 
bona maroa tuwomi. Bara kuunde ane 

tetakakau hai ngkaya pakana parenta. 
Tunggaiaku bona nibabehi liliu apa au 
hintoto, bona moulakau peundeana 
Pue hai bona dati ara au mosalempori 
peulami Iria. 

36 Ane rapana ara hadua anantomoane 
au momanu hai hadua anantowawine, 
hai nauli anantomoane iti: "Bara hintoto 
ane bara kupotambia hampomanungku, 
lawi kasae-saeami." Mewali, ane barapi 
rabuku morempeki peundeana lalunda 
hai ane mampeinaohe motambi, agina 
motambi peamohe, barahe madosa. 

37 Agayana ane rapana anantomoane 
iti manguli i laluna: "Agina ineena 
motambi," hai bara wori rapari-pari 
motambi, ia peisa moula peundeana 
haduduana. Hai ane nabuku morempeki 
peundeana laluna, agina ineemi 
motambi. 

38 Mewali, ane motambi maroa, agayana 
ane bara motambi, meliu kamaroana. 

39 Moula atura potambi, hadua towawine 
tetaka liliu i tobalilona tangana mani 
tuwo. Ane mate tobalilona, tekabahami 
hangko i atura au motaka i tobalilona. 
Towawine iti peisa mbuli motambi, asala 
mampotambia tobalilo to Sarani. 

40 Agayana meliu kamaroana ane barapi 
motambi. Iti polambiaku pea. Agayana 
kupekiri paturongku ide napahaweana 
Inaona Pue Ala au ara i lalungku. 

8 1 Kaliliuana, ina mololitana kana 

i paande au rapopenomba 
i anitu. Niuli: "Ikita to Sarani, 
mapandeke, taisami paturo au tou." 
Tou mpuu agayana kuuliangaakau: 
anti kamapandemi iti, arakau au 
mampemahile. Aginami maahike i 
ranganta hai tapakaroho lalunda hangka 
ranganta. 

2 Ane hadua tauna manguli: 
"Mapandena, kuisa paturo au tou," 
agayana bara ara ahina, makura mani 
kamapandena. 

3 Agayana tauna au tou-tou 
mampokaahi Pue Ala, Pue Ala 
moisa ihi lalunda. 

4Mewali, kana i paande au 
rapopenomba i anitu, niuli peisa 
raande, lawi taisa kadana ara pue 
ntanina, batena pea Pue Ala. I dunia 
ide, ara lengge anitu au rababehi tauna 
hangko i watu ba kau hai rapenombai. 
Hai taisa: ope-ope lengge anitu au 
rapenombai, bara ara au tou. 

3 Ara ngkaya pakana au napenombai 
manusia, au rauli pue ba anitu, maraoa i 
langi ba i wongko dunia. 

6 Agayana irikita, hadua pea Pue 
Ala, iami Umanta au mampopewali 
hinangkana au ara, la pea pongkana 
katuwonta. Hai hadua wori Amputa, 
Yesu Kerisitu, Jami au napopatoa Pue Ala 
mampopewali hinangkana au ara. lami 
au moweike katuwo. 

7 Agayana nauri nodo, bara ope-ope 
to Sarani moisa iti. Arahe au menomba 
i anitu hangko damanihe mewali to 
Sarani, hai duuna ide-ide ane moitahe 
paande au rapopenomba i anitu, rauli 
lalunda: "Iti popenomba i anitu!" Mewali, 
ane maandehe paande iti, rauli lalunda: 
"Madosake," lawi bata-bata mani lalunda 
ba peisa raande ba bara. 

8Katouana, paande iti barake moanti 
hungku i Pue Ala hai bara worike moanti 
karao hangko i Pue Ala. Ane taande, 
barake morasi. Ane bara taande, bara 
worike marugi. 

9 Agayana hangangaa maroa-roakau 
halalu. Peisa mpuuke maande paande 
iti hangko i kabulana lalunta, agayana 

inee tapakanawo ranganta au bara mani 
woya maroho pepoinalaina. 

10 Tunggaiaku node: ane rapana tauli: 
"Mapandeke. Taisami paturo au tou; 
bara moapa ane maandeke paande 
au rapopenomba i anitu." Hai ane 
rapana lao mpuuke i sou penombaanda 
topoanitu hai maandeke paandenda iti. 
Tanganta maande, ara hadua ranganta 
au moitake, agayana bata-bata mani 
laluna ba peisa raande ba bara. Mewali, 
lawi naitake maande paande iti, ia 
maande wori. 

11 Kahopoana, hangko i kamapandeta, 
tapakanawo halalunta au bata-bata 
mani laluna. Hai au tapakanawo iti, iami 
halalunta hampepepoinalai au napahuru 
Kerisitu i karapapateNa. 

12 Mewali, ane tababehi nodo, masala 
mpuuke, lawi tapakanawo pepoinalaina 
halalunta au bata-bata mani laluna. Hai 
meliu hangko iti, madosake i peitana 
Kerisitu. 

131do hai kuuliangaakau: ane 
rapana kupakanawo halalungku 
hampepepoinalai i kakuandena bau 
ba paande, barapi ina kuande paande 

iti, bona datihe ara halalungku au 
rapakanawo anti babehiangku. 
1 Ba niuli barana peisa mobabehi apa- 
apa moula peundeaku haduduangku? 
Ba niuli barana surona Pue Yesu? Ba niuli 
bara mani kuita Yesu Amputa? Kuitami, 
hai Ia au mampopewalina suroNa. 
Hai ikamumi wuana pobagongku au 
kupobago i Pue. 

2 Nauri tauna ntanina bara mopangaku 
kaikona surona Pue Yesu, agayana 
ikamu halalu, hangangaa nipangaku. 
Lawi ikomi au moanti Ngkora Marasa 
hawe i boeami. Pepoinalaimi i Pue Yesu 
mopakanoto mpuu kaikona suroNa. 

31 tauna au mosalaina, idemi 
pehanangku. 

“Ikami au mewali surona Pue Yesu, ba 
niuli bara hintoto ane kilambi paandeki 
ba paenungki hangko i pobagongki 
moanti Ngkorana Pue? 

> Ba niuli barangkai peisa motambi, hai 
barangkai peisa moanti towawinengki au 
hampepepoinalai i polumaoangki, nodo 
au rababehi surona Pue Yesu au ntanina 
hai halaluna Pue Yesu hai Peturu? 

Ba niuli Baranaba hai iko pea au 
hangangaa mobago mohaoki paandeki? 

Ba niuli bara hintoto ane kilambi sarongki 
nodohe surona Pue Yesu au ntanina? 
Bara tou lolita iti! 

7Lawi bara ara hadua surodado 
au mosaro watana haduduana lao i 
pombealaa. Hintoto mpuu ane ope-ope 
tauna molambi kiranda hangko i 
pobagonda. Tauna au mowia, peisahe 
maande wua tuda-tudanda. Tauna au 
mamporewu dimba, peisahe moenu owai 
tomia porewunda. 

8 Apa au kuuli ide, ngkora pandiri 
hangko i katuwonta alo-alona. Agayana 
himbela wori paturo au tahumba i lalu 
Aturana Musa. 

91 lalu Sura Aturana Pue au nauki Musa, 
teuki node: "Inee raboke hume japi 
ane tanganda rapopobago, pogiangaahe 
mangkuku i polumaonda." "Ba japiri au 
natunggai Pue? 

10 Ba ikitami au Natunggai i lalu 
ngkora pandiri iti? Manoto apa au teuki 
hangkoya iti mokanai wori ikita. Tauna 
au mobago hangangaa molambi kiranda 
hangko i wua pobagonda. Tauna au 
mowia ba au mombau, mobagohe lawi 

raharunga kaina molambinda kiranda 
hangko i wua pobagonda. 

11Ikami ide nodo topohawu au 
motudangkai Ngkorana Pue i lalu 
katuwomi. Katouana, hintoto mpuu ane 
kilambi paandeki hangko irikamu. 

12 Ane arahe tauna ntanina au peisa 
molambi saronda hangko irikamu, 
pelumbunami ikami! Peisa mpuu kiperapi 
sarongki irikamu halalu, agayana bara 
kiunde. Kehapiri ngkaya kapari au 
morumpangkai, bara kiperapi apa pea 
irikamu bona dati ara au mopakasusa 
pekirimi duuna barakau mepoinalai i 
Ngkora Marasa au kianti. 

13 Bara pae niisa halalu: tauna au 
mobago i lalu Souna Pue Ala molambi 
paandenda hangko i Souna Pue Ala. 
Tadulako menomba au mokadipura 
popenombanda tauna bosa i meja 
pointua popenombaa, molambihe 
kiranda hangko i popenomba iti. 

14 Nodo wori paturo au tahumba hangko 
i Pue Yesu. Ia moparenta bona tauna 
au moanti Ngkora Marasa molambi 
paandenda hangko i tauna au rapahawea 
bambari iti. 

15 Mewali peisa mpuu kuperapi sarongki 
irikamu, agayana bara kiunde. Hai ineeri 
nipehangu tunggaiaku mouki sura ide 
bona kupari-parikau moweingkai ba 
apa pea. Matana lalungku lawi barana 
hambela merapi irikxamu. Agingku mate 
pane kupalehi apa au kupakanoto i 
lalungku ide. 

16 Barana peisa mampemahile anti 
pobagongku moanti Ngkora Marasa, lawi 
natuduna Pue Ala mampopolumao bago 
iti. Marugina ane barana moanti Ngkora 
Marasa! 

17 Ane rapana moantina Ngkora 
Marasa anti peundeaku haduduangku, 
hangangaa raweina sarongku. 

Agayana bara nodo. Natuduna Pue Ala 
mampopolumao bago ide. Ba kuunde 
ba bara, hangangaa kupahawe Ngkora 
Marasa, lawi itimi bago au naweina Pue 
Ala. 

18 Mewali, moantina Ngkora Marasa 
hai bara kuperapi sarongku i tauna au 
kupahawea bambari iti. Peisa mpuu 
kuperapi sarongku i tauna au kupahawea 
bambari iti, agayana bara kuunde. 
Idemi au kuimba nodo sarongku: 
katana lalungku au kuhumba hangko 

pobagongku moanti Ngkora Marasa au 
kupahawe mbero i ope-ope tauna. 

19 Barana hawina tauna, ido hai peisana 
moula peundeaku. Agayana nauri nodo, 
kuoaka tuwo nodona hawinda ope-ope 
tauna. Kubabehi iti bona tetambai tauna 
au kuanti mepoinalai i Kerisitu. 

20 Ane kuanti Ngkora Marasa i to 
Yahudi, mewalina nodo hadua to Yahudi, 
bona bosa to Yahudi kuanti mepoinalai 
i Kerisitu. Ane iko arana hihimbela hai 
tauna au moula Aturana Musa, moula 
worina Atura iti. Katouana barana 
nataka Aturana Musa, agayana kupeulai 
mpuu bona tauna iti kuanti mepoinalai i 
Kerisitu. 

21 Ane kupahawe Ngkora Marasa i 
tauna au bara moisa Aturana Musa, 
mewalina nodo hadua tauna au bara 
moula Aturana Musa, bona kuantihe 
mepoinalai i Kerisitu. (Agayana inee 
rauli: bara kupeulai hawana Pue Ala. 
Mengkoru liliuna i hawana Kerisitu.) 

22 Ane kuporangaihe au bara mani 
maroho pepoinalainda, kubabehi mpuu 
nodo ihira, bona kutulungihe meula i 
Kerisitu. Mewali, i ope-ope tauna au 
kupombelambia, kuhaoki rara bona 

mewalina nodo ihira, bona ane peisa, 
arahe au kuanti mepoinalai i Kerisitu. 

23 Qpe-ope iti kubabehi bona tetambai 
tauna au mepoinalai i Ngkora Marasa 
hai bona molambi worina katuwo maroa 
hihimbela hai ihira. 

24Halalu, niisa ane tauna momberiri 
melangka, bosa tauna au melangka, 
agayana hadua pea au molambi parasee. 
Ikamu wori halalu peisa rapandiri 
nodo tauna au momberiri melangka: 
hangangaa nipari-pari moula peundeana 
Pue Ala duuna molambikau parasee. 

25 Tauna au momberiri iti, hangangaa 
moatoro watanda, molati liliuhe 
hai mampeulaihe atura pelangka. 
Hangangaa mokuasaihe watana i 
paka-pakana bona molambihe parasee. 
Parasee iti, iami bunga au ina malau pea. 
Agayana ikita, hangangaa mantahake i 
hinangkana kapari lawi mampeinaoke 
molambi parasee au bara mokahopoa. 

26 Tauna au momberiri melangka, 
barahe melangka mbero, ara mpuu au 
ratunggai. Tauna au mombejangguru, 
bara peunde-undeana pea mejangguru. 
Nodo wori iko, iko peisa rapandiri nodo 
tauna au melangka ba au mejangguru, 

lawi barana mobago mbero-mbero. Apa 
au kubabehi, kubabehi bona molambina 
parasee. 

27 Hai kulati watangku bona mantahana, 
hai kurempeki peundeana lalungku. 
Bara kuunde ane roo kupahawe Ngkora 
Marasa i tauna ntanina, ikomi au bara 
molambi parasee. 

10 tHalalu, nikatuinao apa au 

mewali i toiyorunta hangkoya au 
naantihe nabi Musa mopalehi tampo 
Masiri. I kapadunda hangko i tampo 
Masiri, Pue Ala moninihe hai gawu 
au mampoiyoruahe i polumaonda. 
Ihira ope-ope mowetahe Tahi Malei au 
napopogaa Pue Ala bona rapoliungi. 

2 Nodo ikita rariu mewali topeulana Pue 
Yesu, ihira rariu worihe i lalu gawu hai 
owai mewali topeulana Musa. 

3Thira ope-ope maande paande au 
himbela, hai maenuhe paenu au himbela. 
Paandenda hai paenunda iti, iami paande 
hai paenu au hangko i Pue Ala. Maenuhe 
owai au mesupa hangko i watu mahile, 
hai watu iti rapopandiri Kerisitu au 
mamporangaihe hai moweihe katuwo. 

4(10:3) 

> Nauri ihira ope-ope molambi pewati 
hangko i Pue Ala, agayana anti 
babehianda au kadake, bosa i olonda 
barahe napokatana Pue Ala, ido hai 
matehe hai watanda tehawuka i pada 
wungi. 

6 Ope-ope au mewali i to Yahudi 
hangkoya mobundu irikita ide-ide, lawi 
talambi paturo hangko i katuwonda 
datike mobabehi apa au kadake nodo 
ihira. 

7Ineeke menomba i lengge anitu, 
nodo au rababehi tauna i olonda 
hangkoya. Lawi ara teuki i lalu Sura 
Malelaha au manguli: "Maande hai 
maenu sambelamohe, hai roo indo 
motaro-tarohe hai menombahe i lengge 
ana japi." ! 

8Ineeke mobabehi sala hai towawinena 
ranganta ba hai anantowawine, nodo au 
rababehi tauna i olonda hangkoya. Anti 
babehianda au masala, matehe rompulo 
hai talu sabuna tauna i lalu hangalo. 

9 Ineeke mopaara karumpuna Pue, nodo 
au rababehi tauna i olonda hangkoya, 
alana matehe natilo ile. 





i# Kel 32:1-6 

10 Hai ineeke mohume-hume, nodo au 
rababehi tauna i olonda hangkoya, alana 
napapatehe malaeka au mepapate. 

11 Ope-ope au mewali irihira hangkoya 
hangangaa tapailalu nodo ngkora pandiri 
irikita ide-ide. Hai ope-ope au mewali iti, 
teuki bona datike molambi pehukuna Pue 
Ala nodo ihira. Lawi ikita ide, tuwomoke 
hungku i kahopoa dunia. 

1? Mewali, ane arakau au manguli: 
"Maroho mpuu pepoinalaingku i Pue," 
hangangaa maroa-roakau bona datikau 
manawo i lalu dosa! 

13 Hinangka pekelo au morumpake, 
pekelo biasa pea au ralambi wori 
tauna ntanina. Agayana Pue Ala 
mokatuinao liliu dandiNa irikita: barake 
ina Napogiangaa rakelo meliu hangko i 
rohona lalunta. Bela-belana narumpake 
pekelo, Pue Ala ina moweike rara 
monangi pekelo iti, bona ikita peisa 
mantaha i lalu pepoinalainta. 

14Mewali, halalu au kupokaahi, 
hangangaa nipalehi ada penomba i 
anitu! 

15 Kuimbakau nodo tauna au manoto 
lalunda. Ido hai kuuliangaakau: niparesa 
lolitangku ide, ba tou ba bara. 

16 Ane maenu sambelake anggoro, 
takatuinao wahena Kerisitu au 
tebumbuhami i kau mombehape hai 
tauli ngkaya kamaroana i Pue Ala. 

Ada iti mopakanoto kaikitana tauna 

au Napahuru Kerisitu hai waheNa. Hai 
ane roti rakira-kiraake, taande sambela 
bona mokatuinao kapatena Kerisitu i 
kau mombehape. Ada iti mopakanoto 
pohintuwuta i lalu watana Kerisitu. 

17 Lawi roti au haogu pea rakira-kiraake, 
hai ikita hadua-hadua maande hangkira 
hangko i roti iti. Lempona ada iti: ikita 
au bosa nodo hawata-wata peake i 
pohintuwuta hai Kerisitu. 

18 Nodo wori adanda to Isaraeli. Ane 
mohuhuhe popenombanda i Pue Ala 
i wongko meja pointua popenomba, 
mokakiohe ranganda mamporangaihe 
maande hangkira hangko i popenomba 
iti. Ada iti mopakanoto pohintuwunda i 
penombanda i Pue Ala. 

19 Agayana bara kuuli: ara pue ntanina 
hangko i Pue Ala. Bara ara! Hai 
bara kuuli: ara bunduna paande au 
rapopenomba i anitu. Bara mobundu! 

20 Tunggaiaku: ope-ope au 
rapopenomba i anitu, bara rapopenomba 


1 KORINTUS 10.21-24 47 


i Pue Ala, rapopenombari i seta. Hai 
bara kuunde ane niporangaihe tauna au 
menomba i seta. 

21 Ane maenukau anggoro i penombami 
i Pue Yesu, bara hintoto ane lao worikau 
maenu anggoro hihimbela hai ihira au 
menombahe i tokadake. Ane maandekau 
roti mokatuinao kapatena Pue, bara 
hintoto ane lao worikau maande 
hihimbela hai ihira au menombahe i 
tokadake. Ido hai kuuli: ineekau mesua 
i lalu sou penombaanda topoanitu hai 
maande sambelakau hai ihira. 

22 Ba baikau mopaara karumpuna Pue? 
Ba niuli meliu kamarohonta hangko i 
Pue? 

23 Arakau au manguli: "Anti 
kanakabahanta Pue Ala hangko i 
huku dosanta, ido hai peisake mobabehi 
apa pea peundeata." Tou, agayana iko 
manguli: ara au mobundu tababehi; 
ara wori au bara mobundu. Peisake 
mobabehi apa peundeata, agayana 
bara ope-ope au ina mopakaroho laluna 
ranganta. 

24Tnee tababehi au motulungi pea 
watanta haduduanta. Hangangaa 
tababehi wori au motulungi ranganta. 

25 Apa pea au rapobalu i pobalu-balua, 
peisa taholo hai taande. Inee tapekune 
hampai ba rapopenomba i anitu ba bara. 
Peisa taande hangko i kabulana lalunta, 

26 lawi "Dunia ide hai ope-ope ihina, 
Pue Ala ampuna." Í 

27 Ane arakau au rakakio rangami 
au barahe to Sarani lao maande i 
sounda, hai niunde lao maande sambela, 
niandemi apa au rahuhuakau. Inee 
nipekune ba bau iti rapopenombami i 
anitu ba bara. 

28 Agayana ane arahe au mouliangaake: 
"Bau iti rapopenombami i anitu," aginami 
inee taande datike mopakasusa laluna 
ranganta au bara maroho pepoinalaina. 

29 Tunggaiaku node: hangangaa 
takatuinao laluna ranganta. Ane lalunta 
haduduanta, bara moapa ane taande 
paande iti. Agayana hangangaa ara 
tauna au ina mampekune: "Moapari 
hai peundeaku peisa rahomboki tauna 
ntanina? 

30 Ane kuande bau iti, hai kuuli ngkaya 
kamaroana i Pue Ala, moapari pane 
arahe tauna au mosalaina?" 

31 Agayana kuuli: ane maandeke ba 
maenuke, ba apa pea au tababehi, 
babehimide bona Pue Ala rapakahile. 

32 Tneeke mobabehi apa pea au 
mopakanawo ranganta, maroa to 
Yahudi ba tauna au barahe to Yahudi ba 
halalunta hampepepoinalai au mengkoru 
i Pue Ala. 

33 Nodo wori iko, i paka-pakana 
kubabehi liliu apa au maroa i peitanda 
ope-ope tauna. Bara kuhaoki apa au 
mobundu pea i watangku haduduangku, 
agayana kubabehi apa au ina mobundu 
i rangangku bona tehoremahe hangko i 
huku dosanda. 

1 1 1 Nipeulaimi apa au kubabehi, 

nodo wori iko meula i Kerisitu. 
2Kaliliuana halalu, kutoyakau lawi 
i paka-pakana nikatuinao liliuna, 
hai nipeulai liliu paturongku au 
kupahaweakau. 

3 Agayana ara hampaka au hangangaa 
kupopaingaakau. Kerisitu motadulakoi 
ope-ope tobalilo. Hai tobalilo wori 
motadulakoi towawine, hai Pue Ala 
motadulakoi Kerisitu. 

4 Ane hadua tobalilo metolombu hai 
mekakae ba mopahave lolitana Pue Ala i 

paminggua, tobalilo iti mopakoi Kerisitu, 
tadulakona. 

> Agayana ane hadua towawine 
mekakae ba mopahawe lolitana Pue 
Ala i paminggua hai bara metolombu, 
towawine iti mopakoi tobalilona au 
mewali tadulakona. Towawine au bara 
metolombu iti, hangangaa maea nodo 
hadua towawine au rakou weluana. 

5Mewali, ane ara hadua towawine au 
bara mounde metolombu i paminggua, 
agina ragundi peami weluana. Agayana 
ane maea ragundi ba rakou, hangangaa 
metolombu. 

7 Tobalilo au mekakaehe ba mopahawe 
lolitana Pue Ala, ineehe metolombu, lawi 
tobalilo rapopewali nodo Pue Ala bona 
hangana Pue Ala rapakahile. Towawine 
hangangaa metolombuhe lawi towawine 
rapopewali bona hangana tobalilo 
rapakahile. 

8Lawi tobalilo bara rapopewali hangko 
i towawine, agayana towawineri au 
rapopewali hangko i tobalilo. 

9 Hai nodo wori, tobalilo bara rapopewali 
bona motulungi towawinena, agayana 
towawinenari au rapopewali bona 
motulungi tobalilona. 

101domi pongkana pane towawine 
hangangaa metolombuhe, lawi tolombu 
iti nodo tanda pengkorunda i tobalilonda. 
Hai hangangaa metolombuhe lawi ara 
worihe malaeka au mampetiroke. 

11 Agayana irikita au mepoinalai i Pue, 
towawine hai tobalilo mombeparaluuhe. 
Towawine hangangaa motulungihe 
tobalilo, hai tobalilo hangangaa 
motulungihe towawine. 

12 Lawi nguru-nguruna towawine 
rapopewali hangko i tobalilo, agayana 
roo indo, ope-ope tobalilo rapoanaka 
hangko i towawine, hai au mopaara 
hinangkana iami Pue Ala. 

13 Nipepekiri: ba hintoto ane hadua 
towawine mekakae i Pue Ala i lalu 
paminggua ane bara metolombu? Bara. 

14 pandirina ane ara hadua tobalilo au 
ngkalanga weluana, tauli bara hintoto. 

153 Agayana ane ngkalanga weluana 
hadua towawine, tauli maroa. Weluana 
au ngkalanga iti mopamakara watana, 
lawi weluana iti mewali rapotolombu. 

16 Agayana ane ara au mampeinao 
mosapuaka au kuuli ide, idemi 
lolitangku: moula ada au kipeulai, 
towawine hangangaa metolombu i 

paminggua, hai ada iti rapeulai wori 
halalunta hampepepoinalai i boea- 
boeana. Au ntanina hangko ide, bara 
ara. 

17 Kaliliuana, ara wori hampaka au 
kupeinao kuuliangaakau, hai bara wori 
kutoyakau anti babehiami ide. Lawi 
poteruhumi barakau moanti mengkoru i 
Pue Ala, agayana moantirikau i babehia 
au kadake. 

18 Nguru-nguruna, kuhadi bambari au 
manguli: ane moteruhukau maminggu, 
ara posisalami hadua hai hadua. Hai 
kupekiri bambari iti hangangaa tou! 

19 Agayana kuisa hangangaa 
mosisalakau, bona raisa ba hema 
au maroho peulana i Pue. 

20 Masusa lalungku, lawi ane teruhu 
sambelakau, bara nibabehi apa au 
hintoto i tauna au maande roti hai 
maenu anggoro mokatuinao kapatena 
Pue Yesu. 

21 Lawi i poteruhumi, arakau hantanga 
au liliu maande paande hai maenu 
anggoro duuna malangu-langukau. Iti 
nibabehi i lindonda rangami au meahi-ahi 
tuwonda, marimihe hai mangkadouhe. 

22 Barakau pae mosou? Agina maande 
hai maenukau hampai i lalu soumi moula 
peundeami. Moapari hai nibabehi nodo i 
paminggua? Ba niunde mopakoi hangka 
rangami au mewali kirana Pue Ala? 

Ba nipeinao nipakaeahe halalumi au 
meahi-ahi tuwonda? Apa au hangangaa 
kuuliangaakau? Ba hintoto kutoyakau? 
Bara! I babehiami iti barakau kutoya. 

23 Lawi kupaturo mpuukau hangkoya 
apa lempona maande hai maenu 
sambela mokatuinao kapatena Pue Yesu. 
Hai apa au kupaturoakau iti, kuhumba 
hangko i Pue. I kaindi karapobaluNa, Pue 
Yesu mangalami roti 

24 hai roo mekakae, Nabise-bisemi 
hai Nauliangaahe topeguruNa: "Idemi 
wataNgku au Kuhuhu mopahurukau. 
Nibabehimi ada ide bona nikatuinaoNa." 

25 Nodo wori, karoonda maande, 
Nahuhuamohe paenua anggoro, 
Nauliangaahe: "Ihi paenua anggoro 
ide, lempona dandina Pue Ala au wou 
au mopahintuwu Pue Ala hai manusia. 
Dandi ide Napakaroho hai waheNgku au 
tebumbuha i kapateNgku. Bela-belana 
nienu, nibabehi bona nikatuinaoNa." 

29Mewali, bela-belana maandeke 
roti hai maenuke anggoro, tabambari 
kapatena Pue Yesu duuna i kahaweNa 
hule. 

27 Mewali, hema au maande roti hai 
maenu anggoro i lalu hangana Pue 
moula rara au bara hintoto, tauna iti 
masala, lawi bara moadai watana hai 
wahena Pue Yesu au rapandiri nodo roti 
hai anggoro. 

28 Agina ope-ope tauna moparesa 
hampai lalunda, hangko peisarihe 
maande roti hai maenu anggoro iti. 

29 Lawi tauna au maande roti hai maenu 
anggoro moula rara au bara hintoto, ina 
nahukuhe Pue Ala, lawi barahe moadai 
watana Pue. 

30 Idomi pongkana pane arahe bosa 
tauna i olomi au mahai hai malede, hai 
ara wori rangami au mate. 

31 Agayana ane taparesa hampai 
lalunta, barake ina nahuku Pue. 

32 Ngayana ane nahukuke Pue, lempona 
la mokambaroake nodo hadua uma 
mokambaroa anana, bona datike ina 
rahuku hihimbela hai tauna au bara 
moisa Pue. 

33 Mewali halalungku, ane moteruhukau 
maande roti hai maenu anggoro, agina 
mombepegiakau hampai. Ane aramokau 
ope-ope, hangko maande sambelarikau. 

34 Ane ara au marimi, agina maande 
hampai i sou. Ane nibabehi apa au 
hintoto i poteruhuami maminggu, bara 
ina nilambi pehuku hangko i Pue. 

Au ntanina, ina kupakanotoakau ane 
hawena deade. 

1 2 t Kaliliuana halalu, ina mololitana 

kana i kapande au tahumba 
hangko i Inao Malelaha. Tunggaiaku 
bona niisa mpuu apa au tou. 

2 Nikatinao halalu, hangkoya hangko 
damani niisa Pue Ala, tedii lalumi 
menomba i lengge anitu au rababehi 
hangko i watu ba kau hai au bara 
mololita. 

3Ido hai kupopaisaakau: hadua tauna 
au mololita anti peninina Inao Malelaha, 
bara ina manguli: "Hararami Yesu!" Nodo 
wori bara ara hadua tauna au manguli: 
"Yesu iami Pue!" ane bara nanini Inao 
Malelaha. 

4Inao Malelaha moweike paka-pakana 
kapande mampopolumao bagona Pue 
Ala. Ikita hadua-hadua molambike 

kapande au montani-ntani, agayana 
hinangka kapande iti, naweike Inao 
Malelaha au hadua pea. 

> Ngkaya pakana bago au tapobago i 
Pue, agayana Pue au tapobagoa, hadua 
pea. 

6 Ngkaya pakana rara au napake 
Pue Ala motudungiake kuasaNa i lalu 
katuwonta, agayana Pue Ala au hadua 
pea, lami au mampobago paka-pakana i 
lalu katuwonta. 

7Ikita hadua-hadua rawei kapande 
hangko i Inao Malelaha, bona tapake 
motulungi halalunta hampepepoinalai. 

81 hadua tauna, Inao Malelaha mowei 
kapande mepaturo. I tohaduana, Ia 
mowei kapande mopakanoto lempona 
Ngkorana Pue Ala. 

91 tauna ntanina, Nawei pepoinalai au 
maroho. Hai i tohaduana, Inao Malelaha 
mowei kuasa mepakaoha. 

101 hadua, Nawei kapande mobabehi 
tanda kuasa; i tohaduana, Nawei 
kapande mopahawe lolita hangko i 
Pue Ala. I hadua wori, Nawei kapande 
mampopontani apa au hangko i Inao 
Malelaha hai apa au bara hangko i 
Inao Malelaha. I tauna ntanina, Nawei 

kapande mololita i lalu basa au hangko i 
Inao Malelaha. Hai i hadua wori, Nawei 
kapande mopalimba lempona basa iti 
bona raisa hangka rangana. 

11 Ope-ope iti nababehiake Inao 
Malelaha au hadua pea. lami au 
moweike kapande au montani-ntani 
moula peundeaNa haduduaNa. 

12Ikita au mepoinalai i Kerisitu peisa 
rapandiri nodo wata tauna. Ane wata 
tauna, hambua pea, agayana ngkaya 
kirana. Nauri ngkaya kirana, ope-ope 
kirana iti mewali pea hambua wata. 

13 Nodo wori ikita. Ikita ope-ope mewali 
nodo hambua wata, lawi rariuke ope-ope 
hai Inao Malelaha au hadua pea. Ikita 
ope-ope molambi Inao Malelaha au 
himbela, maroa to Yahudi ba au bara to 
Yahudi, maroa au hawi tuwonda ba au 
bara wori hawi. 

14 Lawi i watanta, ara biti, ara taye, hai 
ngkaya pakana kirana au ntanina. Bara 
hangkira peake. 

15 Ane rapana, biti manguli: "Iko, 
barana taye, ido hai barana hangkira 
hangko i wata." Agayana kehapiri nodo, 
biti iti mia-mia pea hangkira hangko i 
wata. 

16 Ane talinga manguli: "Iko, barana 
mata, ido hai barana hangkira hangko i 
wata," talinga iti mia-mia pea hangkira 
hangko i wata. 

17 Ane rapana, ope-ope kirana watanta 
mewali haha mata, noumba rara bona 
watanta peisa mehadi. Ane ope-ope 
mewali haha talinga, noumba rara bona 
watanta peisa meenga. 

181do hai Pue Ala mohawa bona 
watanta rababehi hangko i paka-pakana 
kirana. Paka-pakana Nawoli i watanta 
moula peundeaNa i paidaa au hintoto. 

19 Ane rapana Napahampaka pea 
ope-ope kirana watanta, noumbami 
katuwonta ide? 

20 Mewali, ngkaya kirana wata, agayana 
hawata-wata pea. 

21 Mata bara peisa mouliangaa taye: 
"Barako kuparaluu!" Hai waa bara peisa 
mouliangaa biti: "Barako kuparaluu!" 

22 Katouana kirana watanta au raimba 
malede, itiri au paraluu ntepuu. 

23 Kirana watanta au raimba bara 
makara, kirana iti au tapoperae. Kirana 
watanta au bara hintoto ratotoki 
ranganta, kirana itiri au tahampii hai 
hampi maroa. 

24 Agayana kirana watanta au maroa 
raita tauna, bara paraluu tapoperae. 
Pue Ala mokadipura kirana watanta 
bona hangkira au makura rabila, itiri au 
takadipura ntepuu. 

25 Nodo wori ikita au mepoinalai i 
Pue Yesu: ikita ope-ope rapandiri nodo 
kira-kirana wata au hambua pea, hai 
hangangaa mombekadipurake hadua hai 
hadua, bona dati ara posisalanta. 

26 Ane ara hadua ranganta au mahai, 
ikita ope-ope ina mantodiha anti 
kamahaina ranganta iti. Ane ara hadua 
ranganta au ratoya, ikita ope-ope ina 
matana sambelake. 

27 Pue Ala mampopewali watanta 
hangko i ngkaya kirana. Nodo wori 
ikamu au bosa Napopewalimi hawata- 
wata anti pohintuwumi hai Kerisitu. Ikita 
ope-ope peisa rapandiri nodo hangkira 
hangko i watana Kerisitu. 

28 Hai irikita au mepoinalai, Pue Ala 
mohawa bona hadua-hadua ara bagona: 
nguru-nguruna arahe au mewali suroNa, 
karompakana arahe au mopahawe 
NgkoraNa, kataluna arahe au mepaturo. 
Ara worihe au Nawei kuasa mobabehi 
tanda kuasa. Arahe au Nawei kuasa 


1 KORINTUS 12.29-13.2 60 


mepakaoha, arahe au molambi kapande 
motulungi hangka rangana, arahe au 
mewali tadulako, arahe au molambi 
kapande mololita i lalu basa au hangko i 
Inao Malelaha. 

29 Bara ope-ope au mewali suroNa, ba 
nabi ba guru. Bara ope-ope au peisa 
mobabehi tanda kuasa 

30 ba mopakaoha tauna. Bara ope-ope 
au molambi kapande mololita i lalu basa 
au hangko i Inao Malelaha ba mopalimba 
basa iti bona raisa tauna ntanina. 

31 Mewali, nipari-parimi molambi 
kapande hangko i Inao Malelaha au 
meliu kamaroana. Agayana ara au 
melumbu mpuu kamaroana, itimi au ina 
kupahaweakau. 

1 3 1 Ane rapana, molambina kapande 

hangko i Inao Malelaha bona 
mololitana i lalu basa malaeka ba basa 
manusia au bara kuisa, agayana bara 
maahi lalungku, bara mpuu ara bunduna 
katuwongku. Ope-ope kapande iti nodo 
pea pomoni ndonge ba porio-riona 
timbonga. 

2 Ane rapana, molambina kapande 
mopahawe lolita hangko i Pue Ala hai 
molambina ope-ope kapande hangko 

i Pue Ala au bara raisa rangangku, 

hai ane maroho pepoinalaingku pane 
kubuku mopalimba bulu, agayana bara 
maahi lalungku, bara mpuu ara bunduna 
katuwongku. 

3 Ane ope-ope anu-anungku kuweihe 
tauna au meahi-ahi tuwonda, hai kukira 
watangku rahuwe mate anti peulangku i 
Pue Yesu, agayana bara maahi lalungku, 
bara mpuu ara bunduna katuwongku. 

4 Apa lempona au rauli ahi? Tauna 
au mampokaahi hangka ranganda, 
sabarahe hai maroa lalunda, barahe 
mahina, barahe mampopetoya, barahe 
mampemahile, 

3barahe makasara, barahe mohaoki 
peundeanda haduduanda, bara koi 
inaonda, hai barahe mepailalu. 

6 Ane maahike i ranganta, lempona, 
bara tapokatana apa au kadake, 
tapokatana apa au manoto, 

'mantahake i lalu hinangka kapari, 
mepoinalai liliuke, meharunga liliuke, 
hai sabara liliuke kehapi ba apa pea au 
morumpake. 

8 Ahi bara ara kahopoana. Agayana 
ane arake au mapande mopahawe 
lolita hangko i Pue Ala, hambela tempo 

kapande iti barapi ina ara. Ane arake au 
mapande mololita i lalu basa au hangko i 
Inao Malelaha, hambela tempo kapande 
iti ina mokahopoa. Ane molambike 
kapande hangko i Pue Ala bona moisake 
apa au bara raisa ranganta, hambela 
tempo, kapande iti barapi raparaluu. 

9 Lawi ide-ide makura mani ope-ope 
kapande au tahumba hangko i Pue 
Ala. Mogalori tauna au mopahave lolita 
hangko i Pue Ala, makura mani kapande 
iti. 

10 Agayana ane hawe tempona Pue Ala 
mampopeawa hinangkana, barapi ara 
kapande iti. Barapi raparaluu. 

11 pandirina ane anangkoi manina, 
mololitana nodo anangkoi, pekiringku hai 
lalungku nodo wori anangkoi. Agayana 
ide-ide, mahilemona: kupalehimi apa au 
kubabehi hangkoya. Nodo wori, hambela 
tempo kapande au tahumba hangko i 
Inao Malelaha ina mokahopoa. 

12 Lawi ide-ide, ikita nodo tauna au 
mampeita hambua lengge i pampewaoa 
au mogawu-gawu, lawi bara mani taisa 
hinangkana i katou-touana. I alo au ina 
mai, hangko taisari hinangkana, lawi 
ina tapombelindoa Pue Ala hai ina taita 

i katongawaana. Ide-ide, makura mani 
kamapandeku. Agayana i alo au ina mai, 
ina kuisa ntepuu hinangkana, nodo wori 
Pue Ala moisana. 

13 Mewali, ide-ide, ara talu pakana au 
hangangaa tababehi: mepoinalaike i Pue 
Ala, meharungake i dandina Pue Ala, hai 
maahike i hangka ranganta. Agayana 
hangko i talu pakana iti, au melumbu 
kamaroana iami ahi. 

1 4 1 Mewali, au hangangaa tapaiyoru, 

iami kamaahinta i ranganta. Roo 
iti, hangangaa tapari-pari wori molambi 
kapande hangko i Inao Malelaha. 
Agayana kapande au meliu pobunduana, 
iami kapande mopahawe lolita hangko i 
Pue Ala. 

2? Lawi tauna au mololita i lalu basa au 
hangko i Inao Malelaha, barahe mololita 
i ranganda, mololitarihe i Pue Ala. Lawi 
ranganda barahe moisa apa au rauli. Anti 
peninina Inao Malelaha, mampololitahe 
apa au bara raisa tauna. 

3 Agayana tauna au mopahawe lolita 
hangko i Pue Ala, mopaturohe tauna, 
lawi lolitanda mopakaroho pepoinalainda 
ranganda, mohuweki lalunda hai 
mopalindohe. 

4Tauna au mololitahe i lalu basa au 
hangko i Inao Malelaha mopakaroho 
pea lalunda haduduanda. Tauna au 
mopahawe lolita hangko i Pue Ala 
mopakaroho lalunda ranganda au 
maminggu sambelahe. 

> Peundeaku halalu, bona ikita ope-ope 
peisa mololita i lalu basa au hangko i Inao 
Malelaha. Agayana ane mopahaweke 
lolita hangko i Pue Ala, itiri au meliu 
kamaroana. Lawi ane mopahaweke lolita 
hangko i Pue Ala, meliu pobunduana i 
ranganta pane mololitake i lalu basa 

au hangko i Inao Malelaha. Agayana 
ane arahe au mopalimba basa iti 

bona manoto lempona, hangko arari 
pobunduana mopakaroho lalunda 
ranganta au maminggu sambelake. 
5Mewali halalu, ane rapana laona 
maminggu sambela hai ikamu, hai 
mololitana i lalu basa au hangko i Inao 
Malelaha, apami bunduna irikamu? 
Agayana ane mopakanotona tunggaiana 
Pue Ala ba mopahawena bambari hangko 
i Pue Ala au bara mani niisa, ba moantina 
Ngkorana Pue, ba mepaturona, hangko 
arari pobunduana irikamu. 

7 Mogalori anu-anu au bara tuwo nodo 
tulali ba dunde, ane bara rapopowadi 
maroa, bara ara pobunduana. Pandirina, 
ane bara maroa potawuena tulali ba ane 
bara tou pokaleana dunde, tauna au 
mohadi barahe moisa apa au raponani. 

8 Hai ane ara tatamburu au ratawue 
mokakio surodado lao mombeala 
agayana bara maroa potawuena, hema 
au ina masilolonga lao mombeala? 

93 Nodo wori hai ikamu halalu: ane 
mololitakau i lalu basa au bara raisa 
rangami, noumba karaisana apa au 
niuli? Ikamu nodo pea tauna au mololita 
i himburu. 

101 lalu dunia ide, ara ngkaya pakana 
basa, hai paka-pakana basa, ara 
lempona. 

11 Agayana ane arahe tauna au mololita 
irikita i lalu basa au bara mani taisa, ina 
tapowuli apa pea au rahowara. Nodo 
wori ane ikita mololita i lalu basa au bara 
raisa, ina rapowuli apa pea au tahowara. 

12 Nodo wori hai ikamu halalu: ane 
mololitakau i lalu basa au hangko i 
Inao Malelaha, bara ina raisa rangami 
lempona. Mewali, ane nipeinao molambi 
kapande hangko i Inao Malelaha, 

hangangaa niperapi i Pue bona Naweikau 
kapande mopakaroho laluna rangami au 
maminggu sambela. 

131do hai kuuliangaakau: hema au 
mololita i lalu basa au hangko i Inao 
Malelaha, agina merapi i Pue bona 
molambi kapande mopalimba lempona 
basa iti bona ope-ope rangana moisa 
lempona lolitana. 

14 awi ane mekakaeke i lalu basa au 
hangko i Inao Malelaha, mekakaeke 
hangko i lalunta, agayana pekirinta bara 
lumao. 

15 Mewali, apa au maroa tababehi? 
Agina mekakaeke i lalunta i lalu basa au 
hangko i Inao Malelaha, hai mekakae 
worike i lalu basa au raisa ranganta. 
Monanike motoya Pue Ala i lalunta i lalu 
basa au hangko i Inao Malelaha, hai 
monani worike motoya Pue Ala i lalu 
basa au raisa ranganta. 

16 Ane rapana mololitake i lalu basa au 
hangko i Inao Malelaha manguli ngkaya 
kamaroana i Pue Ala, hai bara manoto 
lempona lolitanta i tauna au mohadi, 
tauna iti barahe peisa mampokana 
lolitanta lawi barahe ina moisa apa au 
tauli. 

17 Kehapiri maroa pekakaenta manguli 
ngkaya kamaroana i Pue Ala, agayana 
bara ina mobundu i ranganta, lawi 
pekakaenta iti bara mopakaroho lalunda. 

18 Kuuli ngkaya kamaroana i Pue Ala 
lawi kamapandeku mololita i lalu basa 
au hangko i Inao Malelaha meliu hangko 
irikamu ope-ope. 

19 Agayana i lalu paminggua, agina 
mololitana i lalu basa au raisa ranganta 
bona moisahe lempona lolitangku. 
Agina mololitana hampaka rompaka pea 
mopaguru ranganta, pane mololitana 
ngkangkalanga i lalu basa au hangko i 
Inao Malelaha au bara raisa ranganta. 

20Halalu! Ineekau mampekiri nodo 
anangkoi, hangangaa manoto lalumi 
nodo hadua tosae. Agayana i babehiami, 
ikamu hangangaa nodo hadua analei 
au bara mani moisa mobabehi apa au 
kadake. 

211 lalu Aturana Pue Ala, teuki node: 
Nauli Pue Ala: "Hangko i lolitanda tauna 
au barahe to Yahudi ina Kupaturohe to 
Yahudi. Ina Kukakiohe tauna hangko i 
tampo au karao bona mololita irihira 
i lalu basa au bara raisa. Agayana 

kehapiri nodo, barahe ina mampoinalai 
lolitaNgku." K 

22 Mewali, ane arake au mololita i lalu 
basa au hangko i Inao Malelaha, lolitanta 
iti mewali tanda kuasa hangko i Pue Ala 
i tauna au bara mani mepoinalai Iria, 
barari i tauna au mepoinalai. Agayana 
ane mopahaweke lolita hangko i Pue Ala, 
lolitanta iti mewali tanda kuasa hangko 
i Pue Ala i tauna au mepoinalai, bara i 
tauna au bara mepoinalai. 

23 Nauri nodo, ane arahe tauna au 
bara to Sarani ba au bara mani moisa 
Ngkorana Pue Ala hai laohe maminggu 
i boeami, apa au ina rauli ane ikamu 
ope-ope mololita i lalu basa au hangko 
i Inao Malelaha? Manoto ina rauli 
magilakau. 

24 Agayana ane ikamu ope-ope 
mopahawe lolita hangko i Pue Ala hai 
mesua hadua tauna au bara to Sarani 
ba au bara mani moisa Ngkorana Pue 
Ala, ia ina moisa lempona lolitami alana 
manoto kamadosana hai 

25 gpe-ope au tewuniangi i laluna 
ina tewungkehi. Kahopoana, ia ina 

molingkudu menomba i Pue Ala, nauli: 
"Tou-tou mpuu Pue Ala ara irikamu!" 

26 Mewali halalu, apa lempona ope-ope 
iti? Ane maminggukau, hadua-hadua 
tauna ara kamapandenda: arahe au 
monani, arahe au mepaturo, arahe au 
mopahawe lolita hangko i Pue Ala, arahe 
au mololita i lalu basa au hangko i Inao 
Malelaha, arahe au mopalimba lempona 
lolitanda iti bona raisa ope-ope tauna. 
Agayana hinangkana iti hangangaa 
nibabehi bona nipakaroho lalunda 
rangami. 

27 Ane arahe tauna au mololita i lalu 
basa au hangko i Inao Malelaha, agina 
rodua pea, inee melabi hangko i talu. 
Hai ineehe mololita haha i hambela 
tempo, hangangaa mombehuru-huruhe. 
Hai hangangaa ara tauna au mopalimba 
lempona lolitanda. 

28 Ane bara ara au mopalimba lolitanda, 
tauna au mololita i lalu basa hangko i 
Inao Malelaha hangangaa mandii-ndiihe 
i lalu paminggua, agina i lalunda pea 
mololitahe i Pue Ala. 

29 Ane arahe au mopahawe lolita 
hangko i Pue Ala, agina rodua ba talu 
peahe au mololita, hai hangangaa arahe 

tauna ntanina au moparesa lolitanda, ba 
hangko i Pue Ala mpuuri ba bara. 

30 Ane rapana, ara hadua tauna au 
mohuda au mohumba lolita hangko i Pue 
Ala, agina tauna au tangana mololita 
mengkaroo hampai, bona rangana peisa 
mololita. 

31 Ane nodo, peisakau mombehuru-huru 
mopahawe lolita hangko i Pue Ala, bona 
ikamu ope-ope molambi paturo au 
mopakaroho pepoinalaimi. 

32 Tauna au mopahave lolita hangko i 
Pue Ala hangangaa morempeki watana 
haduduana. Hangangaa rabuku mololita 
hai mengkaroo moula peundeana. 

33 Lawi moula peundeana Pue Ala, 
penombata hangangaa rakadipura 
maroa, bara naunde Pue ane arahe 
tauna au mogewo-gewo. Itimi atura au 
rapeulai i lalu ope-ope pamingguanda to 
Sarani i boea-boeana. 

34 Mewali, towawine hangangaa mandii- 
ndii i lalu paminggua. Barahe rapaliu 
mololita mbero, hangangaa mengkoruhe 
nodo au teuki i lalu Aturana Pue Ala. 

35 Ane mampeinaohe moisa ba apa pea, 
agina rapekune i tobalilonda i sou, lawi 

bara hintoto ane towawine paka mololita 
| paminggua. 

39 Moapari hai arakau au bara mounde 
moula paturo iti? Ba niuli ikamu au 
nguru-nguruna mopahawe Ngkorana Pue 
Ala? Ba niuli Ngkorana Pue Ala rapahawe 
pea irikamu? 

37 Ane arahe tauna au manguli: 
"Molambina kapande mopahawe lolita 
hangko i Pue Ala," ba "Molambina 
kapande hangko i Inao Malelaha," tauna 
iti hangangaa mopangaku apa au kuuki 
ide lami parenta hangko i Pue. 

38 Agayana ane barahe mampoinalai 
paturongku ide, ineehe rapoinalai! 

39 Mewali halalu, hangangaa nipari-pari 
molambi kapande mopahawe lolita 
hangko i Pue Ala, agayana inee worihe 
nikonto au mololita i lalu basa au hangko 
i Inao Malelaha. 

40 Ope-ope hangangaa rababehi moula 
rara au hintoto hai moula atura. 

1 5 1 1de-ide halalu, kupeinao 

kupopaingaakau lempona Ngkora 
Marasa au kupahaweamokau. Ngkora 
Marasa iti nidokomi hai nipopobundumi i 
katuwomi mopakaroho pepoinalaimi. 

2 Tehoremamokau hangko i huku 
dosami, asala mepoinalai liliukau i 
Ngkora Marasa au kupahaweakau. Ane 
bara iti au nipoinalai, mbero-mbero pea 
pepoinalaimi. 

3 Ngkora Marasa au kupahaweakau 
halalu, iami au kudoko wori. Au patoana: 
Kerisitu mate mohuru dosanta nodo au 
teuki i lalu Sura Malelaha. 

4 Karoona mate, Ia ratawu, hai i alo 
kataluna rapatuwo hulemi, nodo au teuki 
i lalu Sura Malelaha. 

>I katuwoNa hule, Ia mopatongawami 
wataNa i topeguruNa, nguru-nguruna 
i Peturu, hai roo indo i topeguruNa au 
ntanina. 

6 Hangko inditi, mampatongawa 
mbulimi i lindonda topeulaNa au lima 
atuna labi. Kabosanda tauna iti tuwo 
mani duuna ide-ide, agayana aramohe 
bahangkia au mate. 

7 Roo indo, Napatongawa mbulimi 
watana i Yakobu hai i ope-ope suroNa. 

8 Kahopoana, mampatongawami iriko. 
Iko, barana nodo suro au ntanina. 
Raangkana mewali surona Pue Yesu i 
tempo au bara rahaharunga, nodo hadua 

anangkoi au rapoanaka i tempona bara 
mani handa wulana. 

9Lawi iko ide, surona Pue Yesu au 
tepakoi tuwongku hangko i ope-ope 
suroNa. Katouana, barana hintoto rauli 
suro, lawi hangkoya kupopeahi-ahihe 
tauna au mepoinalai i Pue Yesu. 

10 Agayana anti kabulana laluna Pue 
Ala hai anti petulungiNa iriko, ido 
hai raangkana mewali suroNa hawe 
ide-ide. Hai mobundu mpuu kabulana 
laluNa hai petulungiNa iriko. Lawi 
mepongka i karaangkaaku, meliu 
pobagongku i Pue hangko i ope-ope 
surona Pue Yesu au ntanina. Hangko i 
rohongku haduduangku, bara kubuku 
mampopolumao bago iti agayana 
anti kabulana laluNa Pue Ala hai anti 
petulungiNa iriko, ido hai kubuku. 

11 Arakau au kupaturo, ara worikau 
au rapaturo suroNa Pue Yesu au 
ntanina, agayana bara topoanti Ngkora 
au tapaiyoru. Au tapaiyoru iami 
Ngkora Marasa. Ngkora Marasa iti au 
kibambariakau hai au nipoinalai. 

12 Mewali, ane kibambari katuwona 
hule Kerisitu hangko i kapate, moapari 
hai ara tauna i olomi au mosapuaka 

katuwonda hule tauna au mate i alo 
pobotusi kahopoa dunia? 

13 Ane rapana barahe tuwo hule tauna 
au mate, manoto wori Kerisitu bara tuwo 
hule. 

14 Ane rapana Kerisitu bara tuwo 
hule, bara ara pobunduana pobagongki 
mopahawe Ngkora Marasa, hai bara wori 
ara pobunduana pepoinalaimi. Lawi ane 
Kerisitu bara tuwo hule, mepoinalaikau i 
bambari au bara tou. 

15 Melumbu hangko indo, ikami peisa 
raimba topodongko, lawi kipahawe 
bambari au manguli: Pue Ala mopatuwo 
hulemi Kerisitu. Agayana ane rapana 
tauna au mate bara ina rapatuwo hule, 
bara tou lolitangki, 

16|awi ane tauna barahe rapatuwo 
hule hangko i kapate, Kerisitu bara wori 
rapatuwo hule. 

17 Hai ane Kerisitu bara rapatuwo hule, 
bara mobundu pepoinalaimi hai barakau 
ina tekabaha hangko i huku dosami. 

18 Hai ane nodo, to Sarani au matehe, 
bara ara peharunganda. 

19 Ane rapana Kerisitu motulungike 
tanganta mani tuwo i dunia hai roo indo 
barapoke Natulungi, lempona, hangko 

i ope-ope tauna i dunia ide, ikita au 
meahi-ahi mpuu tuwonta. 

20 Agayana idemi paturo au tou: 
Kerisitu rapatuwo hulemi. Ia au nguru- 
nguruna tuwo hule hangko i kapate. 
Hai karapatuwoNa hule mewali nodo 
dandiNa irikita kaina rapatuwonda hule 
wori ope-ope tauna au mate hai au 
mepoinalai Iria. 

21 Anti kamadosana hadua tauna, ido 
hai ope-ope tauna hangangaa mate. 
Nodo wori, anti kapatena hai katuwona 
hule hadua tauna, ido hai tauna au mate 
ina rapatuwo hulehe. 

22 Ope-ope pemuleana Adama 
hangangaa mate. Nodo wori, ope-ope 
tauna au mohintuwu hai Kerisitu 
molambihe katuwo au wou au bara 
mokahopoa. 

23 Agayana ope-ope tauna ina rapatuwo 
hule moula tempona hadua-hadua: au 
nguru-nguruna iami Kerisitu. Roo indo 
i kahaweNa hule i dunia ide, ope-ope 
tauna au meula Iria ina rapatuwo hule. 

24 Karoonda rapatuwo hule, hangko 
ina haweri kahopoa dunia ide. I tempo 
iti, Kerisitu ina monangi ope-ope 
topoparenta, ope-ope tadulako, hai 

ope-ope au makuasa. Ia ina moparenta 
nodo hadua datu, hai kahopoana, Ia ina 
mohuhu kadatuaNa i Pue Ala Umanta. 

25 Lawi Kerisitu hangangaa 
moparenta nodo datu duuna Pue 
Ala mampopengkoru ope-ope iwaliNa 
Iria, 

26 hai iwaliNa au kahopoana au ina 
Nanangi, iami kapate. 

27 Ara teuki i lalu Sura Malelaha au 
manguli: "Pue Ala mampopengkoru 
hinangkana Iria." |[Mewali taisa ntepuu: 
hinangakana au ara ina rapopengkoru 
i Kerisitu. Batena pearai Pue Ala au 
bara mengkoru Iria, lawi lami au 
mampopengkoru hinangkana i Kerisitu. 

28 Mewali, ane hinangkana 
rapopengkoru i Kerisitu, Kerisitu 
ina mengkoru i UmaNa bona tongawa 
kamakuasana Pue Ala i hinangkana. 

29 Noumbami halalu? Ane tauna au 
mate bara ina rapatuwo hule, moapari 
pane arahe tauna au rariua ranganda au 
mate? Ane tomate bara ina rapatuwo 
hule, apa pongkana pane ada iti 
rababehi? 

30 Tkami ide rapopeahi-ahi liliungkai 
anti pobagongki moanti Ngkora Marasa. 
Agayana ane tomate bara ina rapatuwo 
hule, apa bunduna hinangkana au 
kitodiha iti? 

31 Alo-alona molindona kapate anti 
pobagongku mopahawe Ngkora Marasa. 
Tou mpuu lolitangku ide, hai matana 
mpuu lalungku anti kaikamuna halalu, 
lawi mepoinalaikau i Amputa Kerisitu 
Yesu. 

32 Tangangku inde i kota Epesu, 
raewana tauna au nodo binata maila. 
Ane rapana tauna au mate bara ina 
rapatuwo hule, apa bunduna hinangkana 
au kutodiha iti? Ane rapana tomate bara 
ina rapatuwo hule, agina maande hai 
maenu peake mohaoki katana-tana, 
lawi hangalo rongalo tuwoke, hai roo 
indo ina mateke. Nodomi lolitanda tauna 
hantanga. 

33Ineekau rapakanawo! Ane 
nipogaloahe tauna au kadake 
babehianda, babehiami au maroa 
ina tebaliki mewali kadake, nodo 
babehianda. 

34 1do hai kuuliangaakau: nipakanoto 
lalumi moula paturo au tou, hai nikabaha 

ope-ope dosami. Lawi arakau au bara 
mani moisa Pue Ala. Kupahawe iti bona 
maeakau. 

35 Manoto arahe au ina mekune: 
"Noumba katouana tomate ina rapatuwo 
hule? Wata au noumba ina raweihe?" 

36 Ntuli mpuu tauna au mekune nodo! 
Ane mantudake ba apa pea, tinuda 
iti bara ina tuwo ane bara ratawu hai 
ratabungi tampo hampai nodo tomate. 

37 Hai apa au tatuda iti iami tinuda pea, 
maroa pare ba tinuda au ntanina. Barari 
patoa pare au tatuda, agayana wuanari. 

38 Karoona ratuda, Pue Ala mopatuwo 
moula peundeaNa, duuna mesupa 
hampoa pare ba hampoa gogoa ba apa 
pea. Paka-pakana tuwo moula lengge 
tuda-tuda iti. 

39 Ane tapekiri ope-ope binata au 
tuwo i wongko dunia, bara himbela 
lenggenda. Lengge manusia bara nodo 
lengge tadasi. Lengge ikane, ntanina 
wori. Paka-pakana binata, montani-ntani 
lenggenda. 

40 Nodo wori i langi, ara alo, wula 
hai betue, agayana ope-ope iti bara 
himbela hai apa au ara i dunia. Peraenda 


1 KORINTUS 15.41-45 79 


alo, wula hai betue, bara himbela hai 
peraenda apa au ara i dunia ide. 

41 pewangka alo bara himbela hai 
pewangka wula. Pewangka betue, 
ntanina wori. Mogalori betue au ngkaya, 
montani-ntani pewangkanda. 

42 Nodo wori tomate ane tuwo hulehe. 
Tanganta tuwo mani i dunia ide, 
maledeke hai bara maroa watanta. 

Ane mateke, watanta ina ratawu hai 
mahae-hae ina magoro. Agayana ane 
rapatuwo huleke, watanta ide ina rabaliki 
hai wata au maroa hai maroho, au barapi 
mate hai barapi ina magoro. 

43 (15:42) 

44 Au ratawu, iami wata au hintoto 
tuwo i dunia ide. Agayana ane rapatuwo 
huleke, watanta ide ina rabaliki mewali 
wata au hintoto maida i suruga anti 
kuasana Inao Malelaha. Watanta ide iami 
wata au hintoto maida i dunia. Watanta 
i alo au ina mai lami wata au hintoto 
maida i suruga. 

45 Ara teuki i lalu Sura Malelaha au 
manguli: tauna au nguru-nguruna 
napopewali hai napatuwo Pue Ala iami 
Adama. Agayana Kerisitu peisa rauli 


1 KORINTUS 15.46-50 80 


Adama au kahopoana. lami au moweike 
katuwo maroa au bara mokahopoa. 

46 Pue Ala bara liliu mobaliki watanta. 
Nguru-nguruna la moweike watanta ide 
au hintoto maida i dunia ide. I alo au ina 
mai, hangko Naweirike wata au hintoto 
maida i suruga. 

47 Adama, au nguru-nguruna maida i 
wongko dunia ide, rapopewali hangko 
i tampo. Agayana Kerisitu peisa rauli 
Adama au kadua. Ia hangko i suruga. 

48 Ope-ope tauna i dunia tuwo nodo 
Adama, lawi ikita ope-ope pemuleana. 
Agayana ikita ope-ope au mohintuwu 
hai Kerisitu ina molambike katuwo 
au hangko i suruga, nodo katuwona 
Kerisitu. 

49 Ide-ide, katuwonta nodo katuwona 
Adama, lawi watanta ide iami wata au 
hintoto maida i dunia. I alo au ina mai, 
hangko tuworike nodo Kerisitu, hai i 
tempo iti ina molambike wata au hintoto 
maida i suruga. 

30 Halalu, tunggaiaku node: watanta 
i dunia ide rapopewali hangko i onto 
hai wahe. Hai watanta ide ina mate. 
Ane kebara tebaliki watanta, kebarake 

peisa maida i lalu poparentana Pue Ala i 
suruga, lawi indora bara ara kapate. 

51 Mewali, bona niisa, kupahaweakau 
paturo au tewuniangi hangkoya, agayana 
au Napakanotoake Pue Ala ide-ide. Ane 
hawe mbuli Pue Yesu, arake au bara ina 
mate. Agayana ikita ope-ope ina rabaliki, 
maroa au tuwo mani, maroa au mate. 

52 Ane tatamburu au kahopoana 
ratawue, ope-ope iti ina mewali i 
lalu hangkapira mata pea. Lawi ane 
tatamburu iti ratawue, Pue Ala ina 
mopatuwo hule tomate, hai Naweihe 
wata au barapi ina mate. Hai ikita au 
tuwo mani, ina rabaliki worike. 

53 Lawi watanta ide ina mate hai 
mahae-hae ina magoro. Ido hai watanta 
hangangaa rabaliki mewali wata au 
barapi ina mate. Hai ane tebaliki 
watanta, ina tepabukei apa au teuki i 
lalu Sura Malelaha au manguli node: 
"Pue Ala monangi kapate." " 

54 (15:53) 

>> "Ee kapate, iumba penangimu? Ee 
kapate, iumba pehoimu?" ^ 





M4# Yes 25:8  "# Hos 13:14 

59 Manusia hangangaa mate anti 
kamadosanta, hai manusia hangangaa 
rahuku lawi moliungike Aturana Pue Ala. 

77 Agayana kiuli ngkaya kamaroana i 
Pue Ala, lawi Nakabahamoke hangko i 
dosa hai kapate anti pohintuwuta hai 
Yesu Kerisitu Amputa. 

38 Mewali halalu au kupokaahi, 
hangangaa nipakaroho pepoinalaimi. 
Inee bata-bata lalumi. Hangangaa 
nipopolumao liliu bagona Pue, lawi 
niisa apa au nipobago i Pue bara 
mbero-mbero. 

1 6 1 Kaliliuana halalu, ina mololitana 
kana i doi au nigulu bona 
motulungikau halalunta hampepepoinalai 
au meahi-ahi tuwonda i kota Yerusale. 
Kuperapi bona nibabehi iti moula apa 
au kupohawaamohe to Sarani au ara i 

tampo Galatia. 

2Inee nipegia kahawengku, hangko 
nipateruhuri apa au ina niweihe. Agayana 
minggu-mingguna i alo kaisa, nipatani 
hampai doi iti i soumi moula polambiami 
hadua-hadua, hai niwoli doi iti maroa-roa 
duungku hawe. 

3 Ane hawena deade, nipilei bahangkia 
rangami au niharunga bona kuweihe sura 

hai kutuduhe moanti doi petulungimi lao 
i Yerusale. 

4Hai ane raparaluu, lao worina 
hihimbela hai ihira. 

> Arato tunggaiaku mosondakikau roona 
mosondaki to Makedonia, lawi kupeinao 
hampai lao irihira. 

6 Peundeaku bona mahaena haodi 
hihimbela hai ikamu. Maroa ane maidana 
irikamu duuna liu tempo makuli, hai 
roo indo peisana nipopeangka mopaliliu 
polumaongku lao i tampo ntanina. 

7 Bara kuunde ane laona sangka pea 
mosondakikau. Ane napokana Pue, 
kupeinao bona mahaena haodi hihimbela 
hai ikamu. 

8 Agayana ide-ide, hangangaa maidana 
hampai inde i Epesu duuna hawe alo 
mahile Pentakosta, 

?lawi kehapirihe bosa tauna au 
moewana, mobundu mpuu mani 
pobagongku inde. 

10 Ane hawe Timotiu, kuharunga nidoko 
maroa hai niadai, lawi ia mampopolumao 
bagona Pue, nodo iko. 

11 Mewali, inee ara au bara mohaile. 
Nipopeangka maroami i pesulena iriko, 

lawi kupegia inde hihimbela hai halalunta 
hampepepoinalai. 

12 Kaliliuana, ane halalunta Apolo, 
bosami belana kuuliangaa: "Arahe 
halalunta au ina meangka lao i 
Korintu. Agina lao woriko hihimbela hai 
ihira." Ide-ide bara mani naunde lao. 
Agayana ane ara katepakana, ina lao 
mosondakikau. 

13 Mainga-ingakau. Nipakaroho 
pepoinalaimi! Nipakaroho lalumi! 
Mantahakau i pepoinalaimi! 

14 Apa pea au nibabehi, babehimide 
hangko i lalumi au buke ahi. 

15 Halalu, niisami Setepanu hantambi 
au nguru-nguruna mewali to Sarani i 
propinsi Akaya. Ihira mohuhu katuwonda 
i Pue bona motulungihe halalunda 
hampepepoinalai. Mewali, kuperapi 
halalu 

16 bona niula paturonda hai paturonda 
ope-ope ranganda au mampopolumao 
liliu bagona Pue. 

17 Matana lalungku lawi hawemohe 
Setepanu, Fortunatus hai Akaikus. 
Barakau tepaka motulungina, agayana 
kuimbahe pahurumi au motulungina 
inde. 

18 Halalunta iti mopakaroho lalungku, 
nodo wori karapakarohona lalumi. Ido 
hai kuperapi bona nibila tauna au nodo 
ihira. 

19 Qpe-ope to Sarani au ara i propinsi 
Asia mopakatu tabeanda irikamu. Akwila 
hai Priskila hihimbela hai ope-ope to 
Sarani au maminggu i sounda mopakatu 
tabea i lalu hangana Pue. 

20 Ngkaya tabea hangko i ope-ope 
halalumi inde. Ane mohidupakau 
i paminggua, mombetabe-tabekau 
hangko i lalumi. 

21 Kahopoana sura ide kuuki hai 
tayengku haduduangku: ngkaya tabea 
hangko iriko Paulu! 

22 Tauna au bara mampokaahi Pue Yesu, 
hararamohe i Pue Ala. -iMaranata!-r 
MaimoKo, Pue! 

23 Pue Yesu mowatikau! 

24 Kupokaahikau ope-ope i lalu hangana 
Kerisitu Yesu. 


2 Korintus 


1 1 Sura ide au hangko iriko Paulu, 
au naangka Pue Ala mewali surona 
Kerisitu Yesu moula peundeaNa, 

hai hangko i Timotiu, halalunta 
hampepepoinalai, kipakatu irikamu 
halalu au mepoinalai i Pue Ala i kota 
Korintu hawe-hawe i ope-ope to Sarani 
au i propinsi Akaya. 

2Ngkaya tabea: kiharunga Pue Ala 
Umanta hai Pue Yesu Kerisitu moweikau 
pewati hai roa ngkatuwo. 

3Tetoyami Pue Ala Umana Amputa Yesu 
Kerisitu! Lawi lami Umanta au mahile 
ahiNa hai au mopakaroho liliu lalunta. 
“Ta mopakaroho lalungki i lalu paka- 
pakana kapari au morumpangkai, bona 
karoho au kitarima hangko Iria, kipake 
wori mopakaroho lalunda rangangki au 
narumpa kapari ba apa pea. 

> Ngkaya kapari au nahumba Kerisitu, 
hai kapari iti kihumba wori. Agayana 
tetambai wori karoho lalu au kilambi 
hangko i Kerisitu. 

6 Ane narumpangkai kapari, kapari 
iti kihalea bona kipakaroho lalumi 
hai bona nilambi katuwo maroa. Hai 
ikamu, narumpa worikau kapari nodo 
au kihumba. Mewali, ane Pue Ala 
mopakaroho lalungki i lalu kapari, 
karoho iti kipake wori mopakaroho lalumi 
bona mantahakavu i lalu kapari. 

7Tdo hai bara bata-bata lalungki. Kiisa 
kaina mantahami i lalu kapari, lawi 
kiisa karumihina kapari au nilambimi 
himbela hai ikami, hai kiisa Pue Ala ina 
mopakaroho lalumi himbela hai ikami. 

8Halalu, bona niisa, rumihi ntepuu 
kapari au morumpangkai hangkoya 
i propinsi Asia, meliu hangko i 
pebukuangki. Mapari ntepuu lalungki. 
Pehadingki nodongkai ina mate. 

9 Nauli lalungki: "Hangangaa mate 
mpuuke." Agayana ikami narumpa 
kapari iti bona datingkai meharunga 
i rohongki haduduangki, agayana 
meharunga peangkai i Pue Ala, lawi lami 
au mopatuwo tomate. 

10 Mewali, halalu, Pue Ala mokabaha 
mpuumongkai hangko i kapari au 
rumihi iti, hai bara woringkai mate. 
Hai kiisa Pue Ala ina mokabahangkai 

hangko i hinangka kapari, maroa au 
morumpangkai ide-ide ba i alo-alo au ina 
mai. 

11 Hai ikamu wori, hangangaa 
nipekakaengaangkai. Lawi ane bosa 
tauna mampekakaengaangkai, Pue Ala 
ina motulungingkai, alana bosa tauna 
ina manguli ngkaya kamaroana Iria. 

1? Matana lalungki halalu, lawi kiisa 
kabulana lalungki. Manoto babehiangki 
| ope-ope tauna, pelumbunami irikamu 
halalu. I hinangkana au kibabehi, bara 
ara au kiwuniangi, manoto tunggaiaki 
moula peundeana Pue Ala. Apa au 
kibabehi, kibabehi hangko i karoho au 
kihumba hangko i Pue Ala, bara hangko i 
kapande manusia. 

13 Ihi surangki, peisa mpuu nibasa hai 
niisa lempona, bara ara au kiwuniangi. 
Agayana ide-ide bara mani niisa ntepuu 
tunggaiaki. Kuharunga bona ikamu 
ope-ope ina moisa ntepuu tunggaiaki, 
bona ane hawe Amputa Pue Yesu, 
ina matana lalumi anti kaikamina, hai 
ikami wori, ina matana lalungki anti 
kaikamuna. 

14(1:13) 

15 Mewali, anti kakuisana hinangkana iti, 
ido hai arami tunggaiaku mosondakikau 
karombelana, bona rombela nilambi 
pewati. Moula tunggaiaku au nguru- 
nguruna iti, kekusondakikau i 
polumaongku lao i tampo Makedonia, 
hai ane mesulena hangko i tampo 
Makedonia, ina mehupe mbulina 
irikamu, bona peisana nitulungi i 
polumaongku lao i tampo Yudea. 

16 (1:15) 

17 Agayana tebalikimi tunggaiaku iti. 
Ba niuli bara tou dandiku? Ba niuli: 
kubabehi tunggaiaku moula peundeaku 
haduduangku, hambela kuuli: "Io," hai 
roo indo kuuli: "Bara"? 

18 Bara nodo halalu! Pue Ala mopabukei 
ope-ope dandiNa irikita, hai nodo wori 
lolitangki irikamu. Bara kiuli: "Io" 
irikamu ane tunggaiaki: "Bara." 

19 Lawi iko, Silas hai Timotiu, 
kipahaweakau bambari hangko i Yesu 
Kerisitu, Anana Pue Ala. Hai ane 
Yesu Kerisitu, bara ara katebaliana 
tunggaiaNa irikita. Bara hambela Nauli 
"To" ane tunggaiaNa "Bara." Manoto 
mpuu tunggaiaNa irikita. 

20 Lawi ngkaya dandina Pue Ala irikita, 
hai anti kaYesuna Ia mopabukei ope-ope 
dandiNa. Anti pohintuwuta hai Kerisitu, 
ido hai motoyake Pue Ala hai tauli: 
"Amin!" 

21 Pue Ala haduduaNa au mopakaroho 
lalungki hai lalumi bona ikita ope-ope 
mohintuwu hai Kerisitu. Ia mopileimoke 
mewali taunaNa, 

22 hai moweike Inao Malelaha au 
mopakanoto kaikitana taunaNa. Inao 
Malelaha iti iami pekatandaina Pue Ala 
i lalunta, lawi Ia mopakaroho dandina 
Pue Ala irikita, bona manoto irikita 
kaNaweinta hinangkana au Nadandiake i 
alo pobotusi. 

23 Halalu, barana modongko, Pue Ala 
sabingku. la au moisa ihi lalungku. 
Barana lao i Korintu hangkoya lawi bara 
kuunde mokambaroakau hai lolita au 
makasara. 

24 Bara kiunde kiparenta liliukau, lawi 
maroho pepoinalaimi i Kerisitu. Kiunde 
mobago hihimbela hai ikamu bona 
matana lalumi. 

t Mewali, nauli lalungku: ineena 
hampai lao mosondakikau, lawi bara 
kuunde kupakapari mbuli lalumi, nodo 


2 KORINTUS 2.2-6 6 


au mewali i tempona kusondakikau 
hangkoya. 

2Lawi ane kupakasusa lalumi, hema 
pae au ina mopalindona? 

31do pongkana pane kupakatumi 
hambua sura irikamu hangkoya, bona 
ane hawena deade, barapi nipakasusa 
lalungku. Lawi katouana, ikamuri au 
hangangaa mopakatana lalungku. Hai 
kuisa, ane matanana, ikamu wori ina 
matana. 

41 tempona kuuki sura iti hangkoya, 
mapari kuhadi hai karao inaongku, 
tudomi owai matangku. Bara kuuki sura 
iti bona kupakasusa lalumi, agayana sura 
iti kuuki bona niisa noumba kamahilena 
ahingku irikamu. 

> Hangkoya ara hadua tauna i olomi 
au masala mpuu. Anti babehiana, 
mapari lalungku, hai ane Ia mopakasusa 
lalungku, apa mani lalumi. Agayana bona 
inee makasara gaga lolitangku iria, kuuli 
pea ia mopakasusa lalunda bahangkia 
tauna i olomi. 

6 Bosa tauna hangko irikamu mohuku 
tauna iti. Mewali, kuuliangaakau: 
handami pehukumi iria. 

71de-ide hangangaa niampungi. 
Nipalindo laluna dati masusa ntepuu 
pekirina duuna barapi ara peharungana. 

8I1do hai kuperapi bona nitudungia 
kamaahimi iria. 

91 lalu surangku hangkoya, kutudukau 
mohuku. Tunggaiaku mouki sura iti, bona 
kupetandakakau ba nipeulai ope-ope 
hawangku. Nipeulai mpuumi hawangku 
iti, 

10 agayana ide-ide kuuliangaakau, 
agina inee nihuku liliu. Ane niampungi 
woya, iko wori moampungi. Ane ara 
mpuu salana iriko, kuampungi. Kerisitu 
moisa ihi lalungku! Lawi peundeaku bona 
mohintuwukau hadua hai hadua. 

111do hai kuuli agina taampungi woya, 
bona datike nakelo Datu Tokadake. 
Lawi taisa: Datu Tokadake iti mapande 
moakalangi tauna bona manawohe i 
dosa. 

12 Kaliliuana halalu, hangkoya i 
kapadungku hangko i kota Epesu, laona 
moanti Ngkora Marasa kana i Kerisitu 
i kota Troas. Kahawengku i Troas, Pue 
mobungkahiana rara bona mobagona 
inditi. 

13 Agayana nauri nodo, bara tinda 
lalungku, lawi bara mani kuhadi bambari 
hangko i Titu kana irikamu halalu. 

Ido hai mepalakanamona i halalungku 
inditi bona maina inde mohaoki Titu i 
Makedonia. 

14 Agayana kuuli ngkaya kamaroana 
i Pue Ala, lawi anti pohintuwuta hai 
Kerisitu, menangike, hai Ia mewali 
tadulakonta au monini liliuke. Iumba pea 
kalaoangki, kipahawe Ngkora Marasa i 
ope-ope tauna bona peisahe moisa Pue 
Ala. Ngkora Marasa iti peisa rapandiri 
nodo lana wongi. 

151 peitana Pue Ala, ikami nodo dupa au 
rahuwe, au raenga ope-ope tauna, lawi 
ikami au Natudu mopahawe bambari 
kana i Kerisitu i ope-ope tauna. I 
tauna au mampoinalai Ngkora Marasa, 
ikami nodo dupa au mawongi, lawi 
kiuliangaahe bambari au moantihe i 
katuwo maroa au bara mokahopoa. 
Agayana i tauna au mosapuaka Ngkora 
Marasa, ikami nodo enga tomate 
au bangka, lawi kiuliangaahe kaina 
nahukunda Pue Ala i lalu naraka. Hema 
au peisa mampopolumao bago ide? 
Hangko i rohonta haduduanta, bara ara. 

16(2:15) 

17 Agayana ikami, barangkai nodo 
tauna au mohaoki peahe doi hangko i 
popahawenda Ngkorana Pue. Kipahawe 
Ngkorana Pue hangko i kabulana lalungki 
anti pohintuwuki hai Kerisitu moula 
tunggaiana Pue Ala au motudungkai 
mampopolumao bagoNa. lami au 
mampetirongkai. 

1 Agayana ineeri nipehangu 

mampopetoya mbulimongkai! 
Barangkai nodo bahangkia guru agama 
au hawe irikamu. Kahawenda i boeami, 
ihira mampetudungiahe sura petoya 
hangko i ranganda bona nitarimahe. Hai 
ane paduhe hangko i boeami, merapi 
worimohe sura petoya hangko irikamu. 
Ikami bara paraluu sura au nodo. 
2Ikamumi nodo sura petoya au kianti 
hai au teuki i lalungki. Anti katebalikina 
lalumi, ope-ope tauna au moita 
katuwomi moisa kamaroana pobagongki 
moanti Ngkora Marasa irikamu. 

3 Nipetudungia i ope-ope tauna wua 
pobagongki moanti bambari kana i 
Kerisitu irikamu. Ikamu nodo hambua 
sura au nauki Kerisitu. Sura iti bara 
Nauki hai tinta ba i watu poukia. Lawi 

Kerisitu mouki lolitaNa i lalumi anti 
kuasana Inaona Pue Ala au tuwo. 
4Kiisa katouna lolitangki ide, 

lawi anti pohintuwuki hai Kerisitu, 
meharungangkai i Pue Ala au 
mopileingkai mewali topobagoNa. 

> Bara kiuli kibuku mpuu 
mampopolumao bagona Pue. Bara 
kibuku hangko i kapandeki haduduangki, 
Pue Ala au moweingkai kapande. 

61a moweingkai kapande mewali 
topobagoNa au mopaguru tauna i 
dandiNa au wou. Barahe kipaturo bona 
mampeulaihe atura-atura au teuki bona 
mewalihe manoto i peitana Pue Ala. 
Agayana kipaturohe bona motarimahe 
katuwo au wou hangko i Inao Malelaha. 
Lawi ane mampeinaoke mewali manoto 
i peitana Pue Ala i kamampeulainta 
atura au teuki, ina molambike kapate. 
Agayana ane meulake i Pue Ala anti 
kuasana Inao Malelaha, molambike 
katuwo maroa au bara mokahopoa. 

7 Hangkoya Pue Ala mouki AturaNa 

i watu poukia au Nawei i nabi Musa. 

I tempo iti, bara rabuku to Yahudi 
mototoki lindona Musa, lawi lindona 
mewangka anti kuasana Pue Ala. 

Agayana pewangka iti hampalai pea, 
hai bara mahae ope. Aturana Pue 

Ala au teuki i watu moanti kapate i 
manusia, lawi bara tabuku moula atura 
iti. Agayana nauri nodo, mahile kuasana 
Pue Ala au raita to Yahudi i lindona Musa. 
Mewali, ane mahile kuasa aturana Musa 
au moanti kapate, 

8 apa mani kuasa dandina Pue Ala au 
wou, lawi hangko i dandiNa au wou, 
Naweike Inao Malelaha i lalunta. 

9 Hangkoya to Yahudi moliungi aturana 
Pue Ala, hai anti poliunginda aturaNa, 
molambihe pehuku. Agayana nauri nodo, 
mahile kuasana Pue Ala au raita to 
Yahudi hangkoya. Mewali, ane mahile 
kuasana Pue Ala au raita to Yahudi 
hangkoya, apa mani kuasa dandina Pue 
Ala au wou, lawi anti pepoinalainta i 
dandiNa au wou, la mopakanotoke i 
peitaNa. 

10 Mahile kuasana dandina Pue Ala au 
hae. Agayana ane tapahimbela kuasa iti 
hai kuasana dandiNa au wou, dandiNa au 
hae iti raimba nodo barapi ara kuasana. 

11 Lawi ane makuasa dandiNa au hae au 
hampalai pea, melumbu mpuu kuasana 
dandiNa au wou au bara mokahopoa. 

1? Mewali, anti peharungangki i dandina 
Pue Ala au wou, ido hai barangkali 
langa mopahawe Ngkora Marasa i 
kanoto-notoana. 

13 Bara ara au kiwuniangi. Ikami 
barangkai nodo nabi Musa hangkoya 
au mowuni lindona hai tolombu. la 
motolombungi lindona bona to Yahudi 
bara moita pewangkana lindona au 
kamakura-kuraa duuna ope. 

14 Hai ane to Yahudi, tetuko pekirinda, 
barahe moisa tunggaiana Aturana Pue 
Ala. Duuna ide-ide, ane mobasahe sura 
podandina Pue Ala au hae, ihira peisa 
rapandiri nodo tauna au metolombu, 
lawi ara au mobalungkuhi pekirinda. 
Ane mepoinalaihe i Kerisitu, hangko 
tebungkahiri pekirinda. 

15 Duuna ide-ide, ane mobasahe sura 
au nauki nabi Musa, ihira peisa rapandiri 
nodo tauna au metolombu, lawi tetuko 
mani lalunda hai pekirinda. 

16 Agayana ane mepoinalaihe i Pue, 
tolombunda iti ina tewungkehi hangko i 
lalunda. 

17 Lawi Pue iami Inao Malelaha. Hai 
ane Inaona Pue maida i lalunta, ina 

tekabahake hangko i hinangka au 
mampopogaake hai Pue. 

18 Mewali, ikita ope-ope au mepoinalai i 
Pue, barapi ara tolombu au mobalungkuhi 
lalunta. Taisa kuasana Pue, hai kuasaNa 
iti mobaliki liliu lalunta. Kamahae-haea, 
katetetambaia kuasana Pue i katuwonta 
duuna ikita mewali nodo la. Inaona Pue 
haduduaNa au mampopolumao bago iti i 
lalunta. 

4 1 Pue Ala moangkangkai 

mewali topobagoNa, hai kibuku 
mampopolumao bago ide anti 
petulungiNa irikami. Ido hai bara ope 
peharungangki i Pue Ala. 

2 Kitendemi hinangka babehia au 
mepakaea, bara ara au kiwuniangi: 
barangkai mopakanawo tauna, barangkai 
mobaliki tunggaiana Ngkorana Pue Ala. 
Kipahawe apa au tou i kanoto-notoana, 
bona ope-ope tauna mopangaku 
katouna bambari au kianti. Pue Ala au 
mampetirongkai! 

3 Ara mpuu tauna au bara mampoinalai 
Ngkora Marasa au kianti. Tauna au 
monontohihe naraka, ihirami au bara 
mepoinalai, lawi tetuko mani pikirinda 

alana bara raunde mampoinalai Ngkora 
Marasa. 

4Napawulihe Datu Tokadake au 
mokuasai dunia ide datihe mampoinalai 
Ngkora Marasa. Kuasana Ngkora Marasa 
bara mopamabaa lalunda. Mewali, 
barahe moisa peawana tuwona Kerisitu 
au himbela hai peawana Pue Ala. 

> Barangkai mopahawe bambari kana 

i watangki haduduangki. Au kipahawe, 
bambari au manguli: Yesu Kerisitu iami 
Pue. Hai ikami ide mewali nodo hawimi 
moula hawana Yesu. 

5|awi i kanapopewalina Pue Ala 

langi hai dunia, Nauli: "Hangko i 
kamakaindiana, mewalimi mabaa!" 

Hai Pue Ala mopamabaa lalunta, bona 
tongawa irikita peawana tuwoNa. 
Hangkoya to Yahudi moita peawana 
tuwona Pue Ala i lindona Musa, hai 
ide-ide taisa wori peawana tuwoNa ane 
moisake Kerisitu. 

7Ikami manusia peangkai, agayana 
mahile mpuu kuasana Pue Ala au 
mobago i lalungki. Ikami peisa rapandiri 
nodo kori tampo au buke anu-anu au 
masuli holona. Hangko i ngkora pandiri 
ide, tongawami kuasa au ara irikami 

bara kuasangki haduduangki, agayana 
kuasa iti kihumba hangko i Pue Ala. 

8 Tumba pea kalaoangki, narumpangkai 
ngkaya kapari, agayana barangkai 
rapakanawo. Wulingkai, agayana bara 
ope peharungangki i Pue Ala. 

?Rapopeahi-ahingkai, agayana Pue 
barangkai mopalehi. Rawombengkai 
alangki madungka, agayana barangkai 
mate. 

101umba pea kalaoangki, ikami 
monontohi kapate nodo Pue Yesu bona 
katuwona Yesu rapatongawa i lalu 
watangki. 

11 Tangangki mani tuwo i dunia 
ide, bosahe tauna au mampeinao 
mopapatengkai anti peulangki i Pue 
Yesu. Agayana iti mewali bona tongawa 
katuwona Pue Yesu i lalu watangki au 
malede ide. 

121kami monontohi liliu kapate, 
agayana bara kipailalu, lawi anti 
pobagongki ide, ikamu molambi katuwo 
maroa au bara mokahopoa. 

131 lalu Sura Malelaha, teuki node: 
"Anti pepoinalaingku, ido hai barana 
langa mololita." Nodo wori irikami. 
Mepoinalaingkai i Pue Ala, ido hai 

barangkai langa mopahawe Ngkora 
Marasa. 

14 Pue Ala mopatuwo hule Pue Yesu. Ido 
hai kiisa hambela tempo Ia ina mopatuwo 
hule woringkai hai moantingkai i lindoNa 
hihimbela hai ikamu. 

15 Qpe-ope ide mobundu irikamu, bona 
kabosa-bosaa tauna mohadi Ngkora 
Marasa alana Pue Ala mohoremahe 
hangko i huku dosanda anti kabulana 
laluNa. Ido hai ikita ope-ope ina manguli 
ngkaya kamaroana i Pue Ala, alana 
hangaNa rapakahile. 

16 Mewali, ido hai kuuli bara ope 
peharungangki i Pue Ala. Nauri 
kamalede-ledea watangki ide, agayana 
alo-alona kilambi karoho lalu au wou 
hangko i Pue. 

17 Kapari au tahumba ide-ide, barapi 
mahae ina ope. Hai kapari ide bara 
tapailalu, lawi ane mantahake, ina 
molambike katuwo mahile au bara 
mokahopoa. 

18 Mewali, bara tapepekiri apa au raita. 
Au tapepekiri, au bara mani raita. Lawi 
au taita, hampalai pea, agayana au bara 
mani taita, itiri au mantaha liliu duuna 
kamahae-haea. 

1 Watanta i dunia ide peisa rapandiri 

nodo sou. Hai taisa, ane sounta ide 
ragero (lempona, ane mateke), Pue Ala 
ina mopasilolongaake hambua sou i 
suruga, au bara rababehi tauna hai au 
bara mokahopoa (lempona, watanta au 
WOU). 

2 Tanganta mani tuwo i dunia ide, 
mantodihake hai mampeinaoke molambi 
watanta au wou i suruga. 

3 Katouana, bara taunde mate hai 
mopalehike watanta ide. Peundeata bona 
tapahuru watanta ide hai watanta au 
WOu. 

4Lawi tanganta mani tuwo i dunia ide, 
mantodihake lawi mantimi haleanta. 
Agayana bara taunde mopalehi watanta 
ide. Bara taunde mate, agayana taunde 
bona watanta ide liliu rapahuru hai wata 
au bara mokahopoa. 

>Pue Ala haduduaNa au 
mopasilolongaake hinangkana iti, 
hai Ia moweike Inao Malelaha nodo 
tanda kaina Naweinta wata au wou i 
suruga. 

6I1domi hai maroho liliu lalungki. 
Agayana taisa mpuu, watanta ide nodo 
sou au tapaidai i dunia ide. Mewali, 

tanganta mani tuwo i dunia ide, karaoke 
hangko i Pue, 

7 lawi tanganta mani tuwo i dunia ide, 
meulake i Pue anti pepoinalainta, bara 
manike moita Pue. 

8 Mewali, maroho liliu lalunta. Kehapirike 
mate, taporasi lawi ane mogaake hangko 
i watanta ide, ina hihimbelake hai Pue. 

93Mewali, mate ba tuwo manike 
i kahawena hule Pue, tapari-pari 
mobabehi liliu apa au mopakatana 
laluNa. 

10 Lawi hambela tempo, ikita ope-ope 
hangangaa molindo Kerisitu bona 
Naparesa pobagonta, hai ikita ope-ope 
ina molambi hurungina hangko i apa au 
tababehi tanganta mani i dunia ide, ba 
maroa ba kadake. 

11 Mewali, langangkai mobabehi apa 
pea au bara naunde Pue, lawi kiisa 
la ina moparesa babehianda ope-ope 
tauna. Ido hai kipari-pari moanti tauna 
mepoinalai i Pue Yesu. Pue Ala moisa 
ihi lalungki. Peundeaki halalu, bona 
barapi ara au bata-bata lalumi irikami. 
Peundeaki bona ikamu ope-ope ina 
moisa kabulana lalungki. 


2 KORINTUS 5.12-16 19 


12 Inee nipehangu kipeinao motoya 
watangki haduduangki. Kipopaisaakau 
babehiangki au maroa au peisa 
nitoya, bona ara rarami mohanaihe 
tauna au moewangkai. Lawi tauna iti 
mampemahilehe anti kamapandenda hai 
lantinda i dunia ide, agayana ihi lalunda 
bara maroa. 

13 Arahe au manguli magilangkai. 
Agayana barangkai magila. Ane ikami 
nodo tomagila, iti mewali lawi kiunde 
moula Pue Ala hangko i lalungki mpuu. 
Agayana, ane manoto pekiringki, iti 
mewali lawi kiunde motulungikau. 

14 Anti kamaahina Kerisitu irikami, ido 
hai kipari-pari mampopolumao bagongki 
mopahawe Ngkora Marasa. Lawi kiisa: 
Kerisitu mate mohuru dosanda ope-ope 
tauna, mewali ikita ope-ope peisa 
rapandiri nodo tomate. 

15 Lawi tunggaiana Kerisitu mate 
mohuru dosanda ope-ope tauna, bona 
ikita au tuwo mani i dunia ide barapoke 
moula peundeata haduduanta, agayana 
moularike peundeana Kerisitu. lami au 
mate mohuru dosanta hai au tuwo hule. 

16 Mewali, ido hai barapongkai 
mampopontani tauna moula apa au raita 

i raoa. Hangkoya kiuli Kerisitu manusia 
biasa pea, agayana ide-ide barapi nodo 
pekiringki. 

17 Mewali, ane ara hadua tauna au 
mohintuwu hai Kerisitu, ia mewali 
manusia au wou. Katuwona au hangkoya 
liumi. Ia molambi katuwo au wou. 

18 Pue Ala mampopolumao hinangkana 
ide. Anti kanatanga-tangainta Kerisitu, 
Pue Ala mopahintuwumoke hai 
wataNa haduduaNa, hai Naweike bago 
mopahawe bambari iti i tauna ntanina, 
bona ihira wori mohintuwu hai Pue Ala. 

191demi bambari au kipahawe: 
anti petanga-tangaina Kerisitu, Pue 
Ala mopahintuwu tauna hai wataNa 
haduduaNa, hai barapi Napailalu 
salanda. Ikami ide, Naweingkai bago 
moanti bambari iti i tauna ntanina, bona 
mohintuwuhe hai Pue Ala. 

20I1kami napokambahume Kerisitu. 
Kipahawe lolitana Pue Ala irikamu. Moula 
peundeana Kerisitu, kiperapi mpuu 
irikamu bona mohintuwukau hai Pue Ala. 

21 Kerisitu, bara madosa, agayana 
Pue Ala mopahaleangia dosanta. Ia 
Napahimbela tauna au madosa bona 
mopahuru watanta. Tunggaiana Pue Ala 

bona ikita au mohintuwu hai Kerisitu 
raimba nodo tauna au manoto i peitaNa. 

1 Mewali, ikami ide, mobagongkai 

hihimbela hai Pue Ala mopahawe 
NgkoraNa i tauna. Ido hai kiperapi mpuu 
halalu, bona inee nisapuaka bambari 
kana i kamaroana laluna Pue Ala au 
nitarima. 

21 lalu Sura Malelaha hangkoya, nauli 
Pue Ala node: "I tempo au Kupakanoto, 
ina Kupehadingi pekakaemu, Kutulungiko 
hai Kuhoremako hangko i huku dosamu." 
aHalalu, kuuliangaakau, ide-ide Pue Ala 
masilolonga bona motulungikau. Alo ide 
Naunde mohoremakau hangko i huku 
dosami. 

3Hangangaa kipamaroa-roa mpuu 
babehiangki dati ara tauna au 
kipakanawo anti kamasalana 
babehiangki, hai dati ara tauna au 
mopakoi bagongki moanti Ngkorana Pue 
Ala. 

41 paka-pakana, kibabehi liliu apa 
au maroa, bona tongawa kaikamina 
topobagona Pue Ala au manoto. 
Mantahangkai i lalu mampopengaa 
kasusa hai kapari. 

?Rapapahaingkai, ratarunggungkai, 
hai radulungkai. Mobago mantimingkai. 
Bosa belana barangkai peisa leta. Bosa 
belana bara ara paandeki. 

91 paka-pakana, kipakanoto kaikamina 
topobagona Pue Ala, lawi malelaha 
babehiangki, mopahawengkai Ngkorana 
Pue Ala i kanoto-notoana, sabarangkai, 
maroa lalungki i ope-ope tauna, 
nakuasaingkai Inao Malelaha, hai 
mampokaahingkai rangangki hangko i 
kamaluluna lalungki. 

7 Kipakanoto kaikamina topobagona 
Pue Ala, lawi kipahawe paturo au tou. 
Kipopolumao bagongki hangko i kuasa 
au kihumba hangko i Pue Ala. Kibabehi 
liliu apa au manoto. Babehiangki au 
manoto peisa rapandiri nodo piho hai 
laba, lawi ane manoto babehiangki, 
kibuku moewa iwalingki, hai kibuku 
mantaha. 

8Kehapiringkai rakakabosai ba 
ratoya, kehapiringkai rasalai ba rabila, 
kipopolumao liliu bagona Pue Ala. Tou 
mpuu lolitangki agayana arahe au 
manguli topodongkongkai. 

?Tauna hantanga barangkai mohaile. 
Tauna ntanina mopakahile hangangki. 

Mapari katuwongki. Ikami nodo 
tauna au ina mate agayana tuwo 
maningkai! Rapapahaingkai, agayana 
bara maningkai rapapate. 

10 Narumpangkai ngkaya kapari, 
agayana matana liliungkai. Meahi-ahi 
tuwongki, agayana ikami au moanti 
pewati i tauna bosa. I peitana manusia, 
ngkaya kamakurangki, agayana 
katouana hinangkana ara irikami. 

11 Halalungku to Korintu! Manotomi 
lolitangki. Bara ara au kiwuniangi hangko 
irikamu. Niita mpuumi kamaahina 
lalungki irikamu. 

12 Bara ikami au motuko lalungki 
irikamu. Ikamuri au motuko lalumi 
irikami. 

131 lolitangku ide, nodona 
mopaturo anangku haduduangku: 
nibungkahiangkai lalumi! 

14Ineekau mohintuwu hai tauna au 
barahe mepoinalai i Pue Yesu. Ba 
niuliri himbela pea tauna au moulahe 
peundeana Pue Ala hai tauna au 
mosapuakahe Pue Ala? Peisa pae au 
mabaa mohintuwu hai au makaindi? 

15 Peisa pae Kerisitu mohintuwu hai 
Datu Tokadake? Peisa pae hadua tauna 

au mepoinalai mohintuwu hai hadua 
tauna au bara mepoinalai? 

16 Apa kasimbelana Souna Pue Ala hai 
sou penombaa i anitu? Bara ara! Ikita 
ide rapandiri nodo souna Pue Ala, lawi 
Pue Ala au tuwo maida i lalunta. Ido hai 
bara hintoto ane ikita au menomba i Pue 
Ala meulake i tauna au menomba i anitu. 
Lawi Pue Ala manguli hangkoya: "Ina 
maidaNa i olonda hai ina Kuporangaihe. 
Iko ina mewali Ampunda, hai ihira ina 
mewali taunaNgku." b 

17 "Mewali, hangangaa nikabaha 
peulami i babehianda tauna au baraNa 
moisa. Ineehe nipohintuwua! Nipakarao 
watami hangko i ope-ope babehianda 
au kadake. Ane nibabehi nodo, ina 
Kudokokau." “ 

18 "Iko nipouma, hai ikamu, Kupoana." 
Nodomi pangulina Pue Ala au meliu 
kuasaNa hangko i hinangkana au ara. 4 

t Mewali, halalungku au kupokaahi, 

anti kanaweinta Pue Ala dandiNa iti, 
ido hai hangangaa takabaha hinangkana 
au moantike i babehia au kadake, maroa 

au i watanta ba i lalunta. Hangangaa 
tapeulai peundeana Pue Ala hangko 

i lalunta, hai hangangaa langake 
mobabehi apa pea au bara moula 
peundeaNa. 

2Halalu! Nidokomongkai i lalumi! 
Bara ara salangki i hema pea, bara 
kipakanawo tauna, barakau kiakalangi 
mohaoki ba apa pea irikamu. 
3Tunggaiaku, barakau kusalai. Lawi 
nodo au kuuli inona, rumihi kamaahingki 
irikamu. Tuwo ba matengkai, batena 
kipokaahikau. 

4Halalu, barana langa mololita irikamu 
i katou-touana. Matana mpuu lalungku 
lawi meulakau i Pue. Ngkaya kapari 
au morumpangkai, agayana anti 
kaikamuna, tepalindo lalungku hai 
matanana. 

> Tepalindo lalungku, lawi kuhadi 
bambari au naanti Titu hangko irikamu. 
Nodo au kutuntu inona, hangkoya 
meangkamongkai hangko i kota Troas 
hawe i tampo Makedonia. Agayana 
kahawengki inde, bara tinda lalungki. 
Iumba pea kalaoangki, narumpangkai 
ngkaya kapari. Rapombeheheangkai 

bosa tauna, ido hai langangkai. Masusa 
lalungki i tempo iti. 

6 Agayana kuuli ngkaya kamaroana i 
Pue Ala au mopalindo tauna au mapari 
lalunda, lawi i tempo iti hawemi Titu 
moanti bambari hangko irikamu. Mewali, 
lalungki au masusa napalindo Pue Ala i 
kahawena Titu. 

7 Hai meliu hangko iti, matanangkai 
mohadi lolitana kana irikamu. 

Titu mopahawe irikami noumba 
kanipalindona laluna tangana maida 

i olomi. Nauli rumihi kamabilami iriko 
hai nipeinao bona hawena irikamu. 
Nauli wori: tebaliki lalumi hai niperapi 
ampu iriko lawi nipeinao modame hai 
iko hangko i lalumi. Kakuhadina iti, 
tetambaimi kamatanangku, halalu. 

8 Nauri ihi surangku hangkoya mobelai 
lalumi, agayana barapi masusa 
lalungku i kakupakatuami sura iti. 
Nguru-nguruna mapari mpuu kuhadi, 
lawi kuisa hangangaa masusa lalumi 
ane mobasakau sura iti. Agayana 
kamasusana lalumi iti hampalai pea. 

9 Mewali, ido hai kuuli barapi masusa 
lalungku. Matana peana! Barana matana 
anti kamasusami. Matanana lawi 

kamasusami iti moantikau menoso 
hangko i babehiami au bara maroa. 
Lawi nauri masusa lalumi mobasa 
surangku iti, kamasusana lalumi 
naporara Pue Ala moanti pewati irikamu. 
Mewali, lolitangku i lalu sura iti barakau 
mopakanawo. 

10 Lawi ara kasusa lalu au moula 
peundeana Pue Ala, hai kasusa iti 
moantike menoso hangko i babehianta 
au kadake, alana Pue Ala mohoremake 
hangko i huku dosanta. Kasusa iti 
bara tapenosoi, agayana tapokatanari. 
Agayana ane masusa lalunta nodo i 
tauna au bara mepoinalai i Pue Ala, 
kasusa iti barake moanti menoso 
hangko i babehianta au kadake, alana 
molambike kapate au mogaakike hangko 
i Pue Ala. 

11 kamasusami mobasa surangku 
hangkoya, iami kasusa au moula 
peundeana Pue Ala. Nipekiri maroa 
ba apa wuana kamasusami iti. Anti 
kamasusami iti, mampeinaokau 
mobabehi apa au manoto. Bara niunde 
babehianda tauna au mosapuaka 
paturongki. Nikahihi dosanda tauna au 
masala, hai langakau moula babehianda. 


2 KORINTUS 7.12-15 28 


Mabilakau iriko, mampeulaikau 
hawangku, hai masilolongakau mohuku 
tauna au masala. I hinangkana, 
tongawami kabulana lalumi. 

12 Halalu, i lalu surangku irikamu 
hangkoya, bara tunggaiaku bona 
nikahihi tauna au masala iti. Bara 
wori tunggaiaku mokampai tauna 
au molambi rugi hangko i tauna au 
masala. Tunggaiaku mouki sura iti, bona 
nipatongawa i peitana Pue Ala noumba 
kamahilena ahimi irikami. 

13 Mewali, maroho mbulimi lalungki! 
Hai meliu hangko iti, matana woringkai 
moita kamatanana Titu. Tepalindo laluna 
moita babehiami au maroa tangana 
maida i olomi. 

14 Hangko damani kutudu lao irikamu 
hangkoya, kupahawe amimi noumba 
kamaroana lalumi, kutoya hangami. 
Morasina halalu, barana nipakaea. 
Ope-ope au kuuliangaakau, tou mpuu. 
Nodo wori ope-ope au kupahawea Titu 
kana irikamu, bara ara au sala, tou 
mpuu ope-ope. 

15 Hai ia wori, tetambai ahina irikamu, 
lawi nakatuinao noumba peulami 

i hawana. Nitarima maroami hai 
nipengkorui mpuu. 

16 Mewali halalu, hambela mani kuuli: 
matana mpuuna dide, lawi maroa hule 
pohintuwuta. Peisamokau kuharunga i 
hinangkana. 

1 Kaliliuana halalu, kupeinao 

kuuliangaakau apa au mewali inde 
i tampo Makedonia. Mahile ahina Pue i 
halalumi hampepepoinalai i Makedonia. 

2Molambihe pekelo hai kapari au 

mantimi mpuu. Agayana i lalu kaparinda 
iti, matanahe. Hai nauri meahi-ahi mpuu 
tuwonda, mahile ahinda mogulu doi 
bona motulungihe ranganda. 

3 Kuita noumba kamaroana lalunda 
mokira popenombanda. Moweihe doi 
iti i sukana pesauruanda, hai melumbu 
wori hangko i pesauruanda. Bara ara au 
mopari-parihe, rakira anti kamaluluna 
lalunda. 

4Hai mamperapi worihe irikami bona 
peisahe mokira doi i to Sarani i kota 
Yerusale. 

> Kabulana lalunda meliu hangko i apa 
au kiharunga. Bara pea doi au rawei. 
Nguru-nguruna mopaisarehe lalunda i 

Pue Ala. Mengkoruhe i Pue hai irikami 
wori, moula peundeana Pue Ala. 

6 Anti kamaroana lalunda to Makedonia 
iti, ido hai kitudu Titu lao irikamu. lami 
au nguru-nguruna motulungikau mogulu 
doi au ina nipakatu lao i halalunta 
hampepepoinalai au meahi-ahi tuwonda. 
Mewali, ido hai kitudu mbuli lao irikamu 
mopaliliu bagona au maroa i olomi. 

7Halalu, i peulami i Pue Ala, bara ara 
kamakurami: maroho pepoinalaimi, niisa 
paturo au tou, mapandekau mepaturo, 
bosa belana motulungikau rangami, 
mahile kamaahimi irikami. Idomi halalu 
hai kuperapi bona inee ara kamakurami 
i lalu pobagomi motulungi rangami au 
meahi-ahi tuwonda. 

8 Au kuuliangaakau ide bara 
nodo parenta. Tunggaiaku bona 
kupopaisaakau noumba kamahilena 
ahinda to Makedonia mokira doi 
petulunginda i ranganda. Hai hangko iti, 
peisa kuita noumba kamahilena ahimi. 

9 Barakau kuparentai halalu, lawi niisa 
mpuu kamahilena ahina Amputa Yesu 
Kerisitu irikita. la pebuku, agayana anti 
kamahilena ahiNa irikita, Ia mewali 
nodo hadua tauna au meahi-ahi tuwona, 

bona anti katuwoNa au meahi-ahi, 
ikita peisa mewali pebuku. la mopaiwoi 
tuwoNa mewali manusia, bona ikita 
peisa molambi katuwo maroa. 

10 Mewali, idemi lolitangku irikamu 
halalu: agina nipahopo bagomi au 
nipepongka pare liu, lawi ikamumi au 
nguru-nguruna motunggai mogulu doi 
au peisa rapakatu i rangami au ara i lalu 
kamakuranda. Mewali moula tunggaiami 
au nipeinao mobabehi hangkoya, 
hangangaa nipobago liliu duuna hopo 
lawi ikamu au nguru-nguruna mepongka 
mogulu doi iti. Agina moweikau moula 
sukana pesauruami hadua-hadua. 

11 (8:10) 

12 Lawi ane mampeinaoke motulungi 
ranganta hai mokirake popenombata 
moula apa au ara irikita, Pue Ala 
mounde modoko popenombata iti. Bara 
Naperapi irikita apa au meliu hangko i 
pesauruanta. 

13 Bara tunggaiaku motimbingi tuwomi 
hai mampoporasi tauna ntanina. 
Tunggaiaku bona himbela katuwonta, 
bara ara kamakuranta. 

141de-ide, anti kahandakana 
polambiami, ikamu hangangaa 

mopahandai kamakuranda halalunta 
hampepepoinalai i Yerusale. Hai ane 
rapana ara kamakurami deade, ihira 
hangangaa mopahandai apa au makura 
irikamu. Ane iti au nibabehi, ina 
mombekadipurakau hadua hai hadua 
alana bara ara kamakurami. 

15 Lawi ara teuki i lalu Sura Malelaha 
au manguli: "Tauna au mogulu ngkaya, 
bara ara pelabiana. Hai tauna au mogulu 
haodi pea, bara wori ara kamakurana." € 

16 Kuuli ngkaya kamaroana i Pue Ala, 
lawi Ia au mampopokale laluna Titu pane 
naunde motulungikau. Tunggaiana Titu 
iti, himbela wori hai tunggaiaki. 

171do hai kipekune iria: "Ba nuunde lao i 
Korintu motulungihe mourusi pogulunda 
doi?" Nahanai: "Kuunde mpuu!" 

Meliu hangko indo, arami tunggaiana 
haduduana lao mosondakikau. 

18 Kitudu wori hadua halalunta lao 
irikamu hihimbela hai Titu. la ratoya 
ope-ope to Sarani anti pobagona moanti 
Ngkora Marasa. 

19]a rapilei ope-ope to Sarani 
inde bona mamporangaingkai i 
polumaongki lao moanti doi petulungimi 

i halalunta hampepepoinalai au ara i 
lalu kamakuranda. Lawi tunggaiana 
polumaongki ide, bona hangana Pue 
rapakahile, hai bona tongawa kamahilena 
ahinta i halalunta hampepepoinalai. 

20 Tunggaiaki motudu halalunta ide lao 
hihimbela hai Titu, bona dati ara au 
mosalaingkai i poantiki kabulana lalumi 
au mahile. 

21 Ido hai kikadipura amimi hema au 
meula i polumaongki ide, bona tongawa 
kamanotona babehiangki, bara pea i 
peitana Pue, agayana i peitana wori 
manusia. 

22 Ara mani hadua tauna au kitudu 
lao irikamu hihimbela hai ihira. Kiisa 
kamadotana medurei i lalu bagona Pue, 
lawi kiita babehiana i lalu paka-pakana 
bago. Hai ide-ide, napeinao mpuu 
motulungikau, lawi naisa tunggaiami 
modurei halalunta hampepepoinalai. 

23 Ane arahe tauna au mampekune kana 
i Titu, iami rangangku au hampopobago 
au kutudu lao motulungikau. Hai ane 
arahe au mampekune kana i rangana au 
rodua, ihirami tauna au ratudu to Sarani 
inde bona laohe motulungikau i bagomi. 
Tauna ide mopakahile hangana Kerisitu. 

24 Mewali, kuperapi bona nidoko 
maroahe, hai nipetudungiahe ahimi, 
bona ope-ope to Sarani moisa kamaahimi 
hai katouna lolitangki au motoyakau. 

1 Katouana, barapi paraluu kuukiakau 
sura kana i doi au ina kianti lao 
i halalunta hampepepoinalai i kota 
Yerusale. 

2 Kuisa niunde mpuu metulungi, ido 
hai kutoya amimokau i to Makedonia, 
kuuliangaahe: "Ane halalunta au 
maidahe i tampo Akaya, mepongka 
pare liu, masilolongahe mowei doi i 
halalunta hampepepoinalai au meahi- 
ahi tuwonda." Mewali, karahadinda 
kamaahina lalumi mowei doi iti, 
tehuweki wori lalunda to Makedonia, 
alana bosahe au mokira popenombanda. 

3 Agayana nauri nodo, kutuduhe Titu hai 
rodua rangana moiyoru lao irikamu bona 
motulungikau mokadipura kabulana 
lalumi. Hai kuharunga ane hawe worina 
deade, masilolonga mpuukau, bona 
lolitangku au motoyakau bara raimba 
dongkoku pea. Lawi roomohe kuuliangaa 
to Makedonia kana i kabulana lalumi au 
nipasilolonga ami. 

4Lawi ane hawehe to Makedonia au 
mamporangaina lao irikamu, hai ane 
rapana bara mani ragulu doi petulungimi, 
ina rumihi kamaeangki, lawi roomokau 
kitoya i lindonda. Ikamu ina maea 
worikau. 

> Ido hai nauli lalungku agina kutuduhe 
Titu hai rodua rangana moiyoru, bona 
doi kabulana lalumi au nidandi peisa 
rakadipura ami. Mewali, ane hawena 
deade hai nipasilolonga kabulana 
lalumi, ina tongawa i ope-ope tauna 
doi iti nikira hangko i lalumi, bara anti 
karapari-pariami. 

6 Nipailalu lolitangku ide: apa au tatuda, 
iti wori au tapupu. Tauna au motuda 
haodi, haodi pea au rapupu. Tauna au 
motuda ngkaya, ngkaya wori au rapupu. 

7 Agina hadua-hadua tauna mokira 
popenombana i sukana kabulana laluna. 
Ineekau mokira hangko i kasusa lalu, hai 
ineekau mokira anti karapari-pariami. 
Lawi Pue Ala mampokaahi tauna au 
mokira hangko i katana lalu. 

8 Hai Pue Ala ina moweikau hinangkana 
pewati duuna barapi ara kamakurami 
bona nibuku mampopolumao hinangkana 
bago au motulungi rangami. 

9 Lawi ara teuki i lalu Sura Malelaha 
au manguli: "Ia motulingihe tauna au 
meahi-ahi tuwonda hangko i kabulana 
laluNa. Kamaroana laluNa bara ara 
kahopoana." f 

10 Pue Ala mowei tinuda i topohawu, hai 
hangko i tinuda iti, Ia moweike paande. 
Nodo wori, Pue Ala ina motambai apa au 
ara irikamu bona tetambai kamaroana 
lalumi motulungi tauna ntanina. 

11 Ikamu ina Napoporasikau i hinangka 
pewati, bona malulu lalumi i rangami. 
Mewali, ane kianti popenombami i 
ranganta au meahi-ahi tuwonda, bosa 
tauna ina manguli ngkaya kamaroana i 
Pue Ala. 

12 popenombami iti ina mopabukei 
kamakuranda to Sarani i Yerusale. Hai 
bara iti pea, anti kamaluluna lalumi, bosa 
tauna ina manguli ngkaya kamaroana i 
Pue Ala. 

13 Ane tauna moita kabulana lalumi, ina 
motoyahe Pue Ala lawi anti kamaroana 
lalumi nipatongawa kamarohona 
pepoinalaimi i Ngkora Marasa kana i 
Kerisitu hai pengkorumi i hawaNa. Ina 

motoyahe Pue Ala, lawi malulu lalumi 
motulungi tauna iti hai tauna ntanina. 

14 Hai ihira ina mampekakaengaakau 
hangko i lalunda, lawi mahile mpuu 
ahina Pue Ala au mobago i lalumi. 

15 Tauli ngkaya kamaroana i Pue Ala, 
lawi mahile mpuu kabulana laluNa irikita, 
melumbu hangko i apa au peisa tauli! 
10 1 Halalu, iko ide Paulu, ara 

pamperapiku irikamu. Arahe 
tauna i olomi au manguli: "Ane Paulu 
karao hangko irikami, pololitana 
makasara i lalu surana, agayana ane 
mombelindoke, maalusu mpuu." Mewali, 
hangko i lalungku au mengkaiwoi hai au 
maalusu, nodo laluna Kerisitu, 

2 kuperapi halalu bona inee ara tauna 
au mosapuaka kuasangku. Kuperapi 
nodo, bona ane hawena irikamu, barapi 
paraluu kupetudungiakau kuasangku iti! 
Lawi arahe tauna i olomi au manguli 
babehiangki nodo pea babehianda tauna 
au bara moisa Pue Ala. I tauna iti, kuuli: 
"Pegia hampai! Ane hawena deade, ina 
niita mpuu kuasangku!" 

3Ikami, manusia peangkai. Agayana 
ane moewangkai tauna au mosapuaka 
paturongki, kiewahe hai karoho au 

hangko i Pue Ala. Babehiangki bara 
nodo tauna au bara moisa Pue Ala, hai 
bara wori kipake kapande manusia. Au 
kipake, batena karoho au hangko i Pue 
Ala. Ikami peisa rapandiri nodo surodado 
au mogero bente iwalingki. Lempona, 
anti karoho au kihumba hangko i Pue 
Ala, 

4(10:3) 

? kinangihe tauna au moewa paturo au 
tou, au mampemahile hai au mohomboki 
raranda tauna au mampeinao moisa Pue 
Ala. Anti karoho au kihumba hangko i 
Pue Ala, kibaliki lalunda tauna iti, hai 
kiantihe mengkoru i Kerisitu. 

5Mewali, ane maroa pengkorumi 
irikami, ina kihukuhe tauna au 
mosapuaka maningkai. 

7 Hangangaa niparesa tauna i kanoto- 
notoana! Ane niuli kaikamuna topeulana 
Kerisitu, agina nipakanoto lalumi, hai 
nipangaku wori kaikamina topeulana 
Kerisitu. 

8 Ba niuli mampemahilena? Bara kuunde 
mampemahile, agayana barana maea 
mopakanoto kuasangku mopaturokau. 
Lawi au kupakanoto, iami kuasa 
au naweina Pue bona kupakaroho 


2 KORINTUS 10.9-13 39 


pepoinalaimi. Barana Nawei kuasa bona 
kupakanawo pepoinalaimi. 

?Mewali, hangangaa nipegia 
kahawengku, bona dati ara au 
manguli kupopalanga peakau hai 
surangku au makasara. 

10 Lawi arahe tauna i olomi au 
mokakabosaina, rauli: "Ane i surana, ara 
kuasana lolitana hai pemoso pepaturona, 
agayana ane ara inde hihimbela hai ikita, 
bara maroa tuntuna hai bara mobundu 
lolitana!" 

11 Mewali, hangangaa niuliangaahe 
tauna iti: ara kuasana lolitangki i lalu 
surangki, hai ane rasapuaka maningkai, 
ina kipetudungiahe kuasangki i 
kahawengki irikamu! 

12 Barangkai bai moula babehianda 
tauna i olomi au mampemahile. 
Barangkai himbela hai ihira. Tauna 
iti, mombetoyahe hadua hai hadua, 
rauli manoto mpuu babehianda, 
agayana lolitanda moula pea pekirinda 
haduduanda. Rumihi ntepuu kantulinda! 

131kami bara nodo. Ane kitoya 
watangki, bara kipopelumbu hangko i 
apa au hintoto. Ane kitoya watangki, 
kipololita pea bagongki au nakira- 

kiraangkai Pue Ala. Hai bagongki iti 
mokanai wori ikamu, halalu, lawi Pue Ala 
motudungkai moanti Ngkora Marasa i 
boeami. 

14 Mewali, ane kipakanoto kuasangki 
irikamu halalu, barangkai moliungi apa 
au hintoto. Ane rapana barangkai hawe 
i boeami moanti Ngkora Marasa, kebara 
ara kuasangki mopaturokau. Agayana 
ara mpuu kuasangki mopaturokau, lawi 
ikami au nguru-nguruna moanti Ngkora 
Marasa i boeami. 

15 Arahe tauna au mampemahile. 
Ihira mampololita kamaroana wuana 
pobagonda, agayana katouana bara 
wuana pobagonda, wuanari pobagonda 
ranganda. Ane ikami, bara kibabehi 
nodo. Bara kipololita wuana pobagongki 
au i raoa hangko i bago au naweingkai 
Pue Ala. Agayana kiharunga halalu, ane 
tetambai kamarohona pepoinalaimi, ina 
tetambai wori kamahilena pobagongki i 
olomi, 

16 juuna kamaemba-embaami 
pobagoangki. Lawi kipeinao moanti 
Ngkora Marasa i boea-boeana au karao 
mani hangko irikamu. Bara kiunde 
moanti Ngkora Marasa i tauna au 

mohadihe bambari iti bona datingkai 
mampemahile anti wuana pobagongki 
au katouana rapobago tauna ntanina i 
bonde pobagoanda. 

17 Ara au teuki i lalu Sura Malelaha 
node: "Hema au naunde mampemahile, 
hangangaa mopakahile apa au nababehi 
Pue." 9 

18 Lawi ane tapakahile watanta 
haduduanta, bara taisa ba ina nadokoke 
Pue ba bara. Agayana ane Pue 
au mampokatanake, taisa ntepuu 
kaNadokonta. 

1 1 1 Mewali halalu, kuperapi bona 

nipehadingi hampai lolitangku, 
nauri mololitana nodo tontuli. 

2Mohirina lawi arahe tauna au 
mampeinao moalakau hangko iriko. 
Agayana kamohirungku ide moula 
peundeana Pue Ala. Lawi ikomi au 
nguru-nguruna moantikau mepoinalai i 
Kerisitu. Peundeaku, bona mepoinalai 
liliukau Iria. Ikamu peisa rapandiri nodo 
anantowawine au ina rapopotambi hai 
hadua tobalilo, iami Kerisitu. 

3 Agayana kuperapi bona datikau 
rapakanawo alana barapokau mepoinalai 

i Kerisitu hangko i lalumi mpuu. Nodo 
Hewa nakelo ile hai lolitana au maalusu, 
ara worihe tauna au mampeinao bona 
moulakau paturonda au mosisala hai 
pepoinalaimi i Kerisitu. 

4Lawi aramohe guru i olomi au 
mopagurukau kana i Yesu, agayana 
paturonda bara himbela hai apa au 
kipaturoakau. Agayana ane nodo 
paturonda, moapari hai niunde 
mampehadingi lolitanda? Niunde pae 
motarima inao ntanina au mosisala hai 
Inao Malelaha au nitarimami? Ba niunde 
motarima bambari au mosisala hai 
Ngkora Marasa au nipoinalaimi? Halalu, 
inee nodo. 

Guru iti doko mopakahile watanda 
haduduanda, agayana kuperapi bona 
nipeulai paturongku, lawi bara tepaiwoi 
tuwongku hangko irihira. 

6Lawi nauri bara gaga kuisa mololita, 
agayana kuisa ntepuu paturo au tou. 
Hai paturo iti nihadi hai niita mpuumi i 
hinangkana babehiangki i olomi. 

71 tempoku moanti Ngkora Marasa 
irikamu hangkoya, barana merapi 
sarongku irikamu nauri haodi pea. 
Mengkaiwoina, mobagona hai tayengku 

bona kupahawe bambari au moanti 
pewati irikamu. Ba masalana, halalu, 
ane bara kuperapi sarongku irikamu? 

8Tangangku mani i boeami hangkoya, 
to Sarani au arahe i boea ntanina 
mopakatuhe doi iriko. Peisa tauli: ihira 
au marugi, lawi doi au raweina kupake i 
lalu pobagongku moanti Ngkora Marasa 
irikamu. 

91 tempo iti, ara wori kamakurangku, 
agayana barana merapi irikamu. Lawi 
arahe halalunta au hawe hangko i tampo 
Makedonia moanti doi au mopahandai 
apa au kuparaluu. Kupamaroa-roa 
babehiangku i olomi. Bara kuperapi 
ba apa pea irikamu, bona datikau 
kupakapari. Hai apa au kubabehi 
hangkoya, iti au ina kubabehi liliu. 

10 Tou mpuu apa au kuuli ide, lawi 
paturona Kerisitu au tou ara i lalungku. 
Matana lalungku lawi barana mamperapi 
sarongku irikamu ba i hema pea au 
maida i tampo Akaya. Kamatanana 
lalungku ide bara ina tebali. 

11 Moapa hai mololitana nodo? Ba niuli 
barakau kupokaahi, halalu? Pue Ala 
moisa kamaahina lalungku irikamu. 

1? Apa au kubabehi ide, bara ina 
kukabaha. Barana ina merapi sarongku 
irikamu. Arahe tauna au mampemahile 
hai au mamperapi saronda hai au motoya 
liliu watanda haduduanda. Agayana iko, 
barana mau merapi irikamu, bona dati 
rauli pobagongki himbela hai pobagonda. 

13 Tauna au nodo, iami suro au 
mepakanawo. Mobagohe i olomi nodo 
surona Kerisitu, agayana modongkohe! 

14 Bara tapotingkara babehianda, lawi 
nodo wori babehiana Datu Tokadake au 
mobaliki watana mewali nodo hadua 
malaeka au mewangka. 

151do hai barake tingkara ane 
topobagona Datu Tokadake mowuni 
babehianda au kadake bona raita 
nodo topobagona Pue Ala. Agayana 
kahopoana, ina molambihe hurungina au 
hintoto hai babehianda. 

16 Mewali, nodo au kuuli inona, kuperapi 
bona nipehadingi mpuu lolitangku, nauri 
mololitana nodo tontuli. Inee nipehangu 
iko ide tontuli, agayana ane ara manikau 
au manguli iko ide tontuli, nipogiangaa 
peamona motoya hampai watangku 
haduduangku. 

17 1de-ide ina kupakahile watangku. 
Agayana bara Pue au motuduna mololita 
node. Mololitana nodo tontuli. 

18Bosa tauna motoya watanda 
haduduanda hai mampololita bagonda 
au rababehi hangko i karohonda 
watanda. Hai ide-ide ina kupakahile wori 
watangku. 

19 Lawi lenggena, nipokatana mpuu 
paturonda tauna au ntuli, lawi niuli 
kaikamuna tomapande! 

20 Ane arahe guru au mampohawikau, 
nitarima peamohe. Ane arahe au 
mopakanawokau hai mobagiukau, 
nidokohe. Ane arahe au mampemahile 
hai mohapakau, niunde mampehadingi 
paturonda. 

21 Ba niuliri hangangaa maeana lawi 
barangkai bai moula babehianda iti? 
Agayana ane baihe motoya watanda 
haduduanda, hangangaa mengkabai 
worina motoya watangku. (Nikatuinao, 
mololitana nodo tontuli.) 

22 Rauli guru iti, kaihirana to Yahudi. 
Nodo wori iko! Rauli kaihirana pemuleana 
Isaraeli hai pemuleana Burahima. Nodo 
wori iko! Lawi iko ide to Yahudina, 

pemuleana Isaraeli hai pemuleana 
worina Burahima. 

23 Rauli, kaihirana topobagona Kerisitu, 
apa mani iko! (Mololitana nodo tauna 
au barapi manoto pekirina.) Meliu 
pobagongku hangko i pobagonda. Bosa 
belana ratarungguna, meliu hangko 
irihira! Rumihi karawombeku, meliu 
hangko irihira! Bosa belana kematena. 

24 | ima belana iko rahukuna to Yahudi; 
rawombena talu pulona hai hahio belana. 

25 Talu belana rahukuna to Roma: 
rawombena hai lai. Hambela wori 
rawatuina tauna au mampeinao 
mopapatena. Talu belana tekawuna 
i kapala tahi au kupesawii. Hambela 
monanto-nantona i wongko tahi 
hambengia hai hangaloa. 

201 lalu polumaongku, bosa belana 
molambina rugi, narumpana owai 
meumbala. Molambina rugi i tayenda 
topanangka. Rapopeahi-ahina to Yahudi. 
Rapopeahi-ahina tauna au barahe to 
Yahudi. Molambina rugi i lalu kota. 
Molambina rugi i raoa kota. Molambina 
rugi i wongko tahi. Molambina rugi 
hangko i tauna au mouli kaihirana 

halalungku hampepepoinalai, agayana 
katouana bara! 

27 Mantimi pobagongku i Pue, 
mobagona i suka pebukuangku. Bosa 
belana barana peisa leta, marimina hai 
mangkadouna. Bosa belana bara ara 
paandeku, makulina hai bara handa 
hampiku. 

281 raoa hangko i hinangkana iti, karao 
mpuu inaongku, lawi alo-alona kupekiri 
liliu noumba katuwonda to Sarani i 
boea-boeana. 

29 Ane arahe halalungku 
hampepepoinalai au masusa lalunda anti 
kamaledena pepoinalainda, masusa wori 
lalungku. Ane arahe au manawo i lalu 
dosa, mapari wori lalungku. 

30 Ane hangangaa kupakahile watangku 
haduduangku, mampemahilena i 
kakupahawena ope-ope kamaledengku. 

31 Ope-ope au kuuli inona, tou haha, 
barana modongko. Pue Ala, Umana Pue 
Yesu, iami sabingku! Tatoyami duuna 
kamahae-haea! 

321 tempoku ara i kota Damsik, 
ara tunggaiana gubernur au i woi 
poparentana Datu Aretas bona 
mopapatena. Natudu surodadona 

mokampai baba bente kota bona 
rahakana. 

33 Agayana rangangku motulungina. 
Rapusana i lalu karanji hai rauluna moliu 
i kalolu bente, ido hai tekabahana. 

1 2 1 Bara ara bunduna motoya 

watanta haduduanta. Agayana 
nauri nodo, kutoya liliu watangku 
haduduangku. Kutuntuakau hampai apa 
au napetudungiana Pue. 

2Hampulo hai iba parena au liu, raorena 
lao i paidaana Pue Ala i suruga. Bara 
kuisa ba watangku mpuu au raore, ba 
mangipi peana. Pue Ala pea au moisa. 

3 Au kuisa mpuu, raorena lao i paidaa au 
rumihi kamaroana au rahanga Paradesi. 
Hambela mani kuuli, bara kuisa ba raore 
mpuuna, ba mangipi peana. Pue Ala pea 
au moisa. Tangangku indora, kuhadi 
hambua lolita au maroa mpuu au bara 
mani rahadi tauna hai au bara peisa 
nahowara manusia. 

4(12:3) 

> Katouana, hintoto mpuu ane 
kutoya watangku lawi hangkoya kuita 
ope-ope iti, agayana bara kuunde. 
Kutoya watangku haduduangku anti 
kamaledengku. 

5Katouana, ane kupeinao motoya 
watangku, ngkaya mani au peisa 
kupahaweakau hai bara worina 
modongko. Agayana kurempeki 
peundeana lalungku. Barapi ina 
kutuntu hinangkana iti, bona dati ara 
au motoyana anti kaarana au kuita 
hangkoya. Ane ara tauna au mampeinao 
motoyana, agina ratoyana moula apa 
au raita i babehiangku hai rahadi i 
lolitangku. 

7Mewali, anti karumihina kamaroana 
hinangkana au napetudungiana Pue Ala, 
la moweina haki au morumpa watangku, 
bona datina mampemahile. Haki ide 
peisa rapandiri nodo dui i watangku ba 
nodo hadua surona Datu Tokadake au 
hawe iriko bona mampopeahi-ahina. 

8 Talumi belana mekakaena i Pue, 
kuuli: "O Pue, kuperapi bona Nuingihia 
wongkoya kamalede ide hangko i 
watangku." 

9 Agayana Nauliangaana: "Bara 
Kuingihi, agayana ina Kutulungiko 
hangko i kabulana laluUNgku. Handami iti. 
Lawi hangko i kamaledemu, kuasaNgku 
ina rapatongawa i lalu katuwomu." 

Ido hai matana lalungku mopahawe 

hinangkana kamaledengku, lawi i 
tempoku malede, Kerisitu mopakaroho 
watangku hai kuasaNa. 

10 Mewali, ane maledena, kupokatana 
mpuu. Matanana ane rakakabosaina ba 
rapopeahi-ahina, ba molambina kasusa 
hai kapari anti peulangku i Kerisitu. Lawi 
ane maledena, i tempo iti marohona. 

11 Inona mololitana motoya watangku 
nodo hadua tontuli, agayana apa 
au kubabehi iti kubabehiakau, lawi 
ikamumi au kupaiyoru. Ido hai nilambina 
node. Katouana, keikamuri halalu au 
hangangaa motoyana. Iko ide barana 
apa-apa, agayana raangkana mewali 
surona Pue Yesu, hai bara tepaiwoi 
tuwongku hangko i suro au ara i olomi 
au mopakahile hanganda haduduanda. 

1? Tangangku hihimbela hai ikamu, 
kubabehi mpuu tanda-tanda au 
mopakanoto kaikona surona Pue Yesu. 
Mobago liliuna i lalu kapari, mobabehina 
tanda kuasa hai tanda au metingkarai 
anti karoho au kuhumba hangko i Pue 
Ala. 

13Halalu, ba niuli bara handa 
pobagongku i olomi! Pobagongku 
irikamu ina himbela hai pobagongku i 

tauna au i boea ntanina. Ane i boea 
ntanina, merapina sarongku, agayana 
irikamu halalu bara kuperapi sarongku. 
Ba paraluu kuperapi ampu irikamu anti 
kamasalangku iti? Bara! 

14 Nipehadingi maroa! Ina laona 
mosondakikau i kataluna belana. Hai 
bara kuperapi ba apa pea irikamu. 

Au kuhaoki, bara anu-anumi. Lalumiri 
au kuhaoki bona nipokaahina. Lawi 
bara anangkoi au mohaoki paandena 
tosaenda, tosaeri au mohaoki paandena 
ananda. 

15 Mewali, kuunde mopake hinangkana 
au ara iriko bona motulungikau. Mogalori 
watangku haduduangku, kuunde 
mokira bona motulungikau. Ane nodo 
kamahilena ahingku irikamu halalu, 
moapari pane makura mani ahimi iriko? 

16 Niisa halalu barakau hambela 
kupakapari. Agayana arahe tauna au 
mokakabosaina, rauli kuakalangikau. 
Rauli molambina rasi hangko irikamu 
anti podongkoku. 

17 Bara tou! Arahe pae tauna au kutudu 
lao irikamu bona moakalangikau bona 
molambina rasi? Bara ara! 

18 Hangkoya kuperapi bona Titu lao 
mosondakikau, hai ara wori hadua 
halalunta au kutudu mamporangai. Ba 
Titu moakalangikau i tempo iti? Niisa 
mpuu halalu, Titu hai iko hampepekiri 
peangkai, himbela pea kamaroana 
babehiangki. 

19 Ineeri nipehangu kiuki ope-ope ide 
bona mouli pea notongki. Halalu au 
kipokaahi! Mololitangkai irikamu anti 
pohintuwuki hai Kerisitu. Pue Ala au 
mampetiroke! Ope-ope au kipahawe, 
ope-ope au kibabehi, kipahawe hai 
kibabehi bona maroho pepoinalaimi. 

20 Ane laona mosondakikau, kuperapi 
bona kuhumbakau nodo au kupeinao hai 
bona nihumba worina nodo au nipeinao. 
Agayana langana. Au kupokalanga: 
ina kuhumbakau i tempomi mohiho 
hai mombekahinai, mombekarumpui 
hadua hai hadua, mengkaiwongko, 
mombekakabosai, mombepodongkoa, 
hai mampemahile. Bara kuunde ane 
barakau mohintuwu. 

21 Au kupokalanga: i kahawengku 
irikamu, Pue Ala Ampuku ina mopaiwoina 
i lindomi, hai ina moteriana lawi bosa 
tauna i olomi bara manihe menoso 

hangko i babehianda au kadake, 
pebualosinda hai babehianda au bara 
hintoto. 

1 2 1Idemi kataluna belana ina laona 

mosondakikau. Nikatuinao apa au 
teuki i lalu Sura Malelaha au manguli: 
"Ane ara hadua tauna au rasalai, 
hangangaa ara rodua ba talu tauna au 
mosabiki katouna kamasalana, bona 
manoto kara-karana." 

2 Tangangku hihimbela hai ikamu i 
karombelana, kuweihe lolita i tauna i 
olomi au mobabehi dosa. Mewali, ide-ide, 
i tempoku mani karao, kuhuleki mbuli 
paturongku irihira hai i hema pea au 
paraluu paturo ide: ane hawena deade 
hai ane barahe mampenosoi babehianda, 
ina makasara lolitangku, barahe ara 
hadua au ina tekabaha hangko i pehuku. 

3 Arakau au merapi bona kupopaitaakau 
tanda au mopakanoto kaikona surona 
Kerisitu. Pegia peamide! Ane hawena 
irikamu, ina niita mpuu kuasa au 
naweina Kerisitu! Bara ara kamakurana 
paturona Kerisitu irikxamu lawi maroho 
kuasaNa i olomi. 

4Hangkoya malede watana Kerisitu i 
tempona rapaku i kau. Agayana anti 

kuasana Pue Ala, Ia tuwo hulemi. 
Ikami malede woringkai hihimbela hai 
Kerisitu. Agayana anti kuasana Pue Ala, 
molambingkai katuwo au wou hihimbela 
hai Kerisitu. Mewali ane hawena deade 
halalu, ina niita mpuu kuasa iti au 
naweingkai Pue Ala. 

> Halalu, niparesa hampai lalumi, ba 
tou mpuu pepoinalaimi i Kerisitu ba 
bara. Ane tou pepoinalaimi, lempona 
Kerisitu Yesu maida i lalumi. Kuharunga 
pepoinalaimi bara mbero-mbero. 

6 Kuharunga mpuu halalu, bona manoto 
irikamu katouna pepoinalaingki i Kerisitu. 

7Mekakaengkai i Pue Ala bona 
datikau mobabehi sala. Barakau 
kipekakaengaa bona mampemahilengkai 
anti kamarohona pepoinalaingki hai 
kamaroana pobagongki. Tunggaiaki, 
bona ikamu mobabehi apa au maroa. 
Nauri ara manihe tauna au mosapuaka 
liliu kuasangki, bara moapa, asala ikamu 
mobabehi apa au maroa. 

8 Bara kibuku moewa paturo au tou, 
agayana kipeinao motulungikau moula 
paturo iti. 

9 Matana lalungki ane maledengkai, hai 
ikamu au maroho. Mekakaengkai bona 
manoto lalumi i peitana Pue. 

101do hai kuukiamokau sura ide i 
tempoku mani karao hangko irikamu, 
bona ane hawena deade, barapi 
makasara paturongku irikamu au 
kupahawe hai kuasa au naweina Pue. 
Lawi kuasa iti barana Nawei bona 
kupakanawo pepoinalaimi; Naweina 
bona kupakaroho pepoinalaimi. 

11 Kahopoana halalu, hangangaa 
matanakau. Nipakanoto peulami i Pue. 
Nipakaroho lalumi hangko i paturongku. 
Hangangaa hampepekirikau hai 
hangangaa mohintuwukau. Hai Pue Ala 
ina mamporangaikau, mampopaitaakau 
ahiNa, hai moweikau roa ngkatuwo. 

1? Ane mogulukau i paminggua, 
mombembetabekau hangko i lalumi. 
Ope-ope to Sarani inde mopakatu 
tabeanda irikamu halalu. 

13 Pue Yesu Kerisitu mowatikau, Pue 
Ala mampokaahikau, hai Inao Malelaha 
mamporangaikau ope-ope. 

14 (13:14) 


Galatia 


1 1 Sura ide au hangko iriko, Paulu, 
surona Pue Yesu, kupakatu irikamu, 
halalungku to Galatia au mepoinalai i 
Pue Yesu. Iko hai ope-ope halalungku 
hampepepoinalai au ara inde manguli 
ngkaya tabea! Bona niisa halalu, bara 
mpuu manusia au motuduna, hai bara 
wori manusia au moangkana mewali 
surona Pue Yesu. Agayana Yesu Kerisitu 
hai Pue Alami au mampopewalina 
suroNa. Pue Ala Umanta au mopatuwo 
hule Yesu hangko i kapate. 

2(1:1) 

3Mekakaena i Pue Ala Umanta hai i 
Amputa Yesu Kerisitu bona Nawatikau 
i kabulana laluNa hai Naweikau roa 
ngkatuwo. 

4 Pue Yesu au mokira wataNa rapapate 
mohuru dosanta bona tekabahake 
hangko i kuasa dunia au kadake ide. 
Iti Nababehi moula peundeana Pue Ala 
Umanta. 

> Tatoyami Pue Ala duuna kamahae- 
haea. Amin. 

“Kupotingkara mpuu halalu! Bara 
manikau mahae nakakio Pue Ala 
anti kabulana laluna Kerisitu bona 
mampoinalaikau Ngkora Marasa, 
agayana ide-ide barapokau mengkoru i 
Pue Ala, moularikau paturo au ntanina. 

7 Katouana, bara ara paturo au ntanina 
au peisa mopahaweake noumba rara 
molambi katuwo maroa au hangko i 
Pue Ala, batena pea Ngkora Marasa 
au kipahaweakau. Agayana arahe 
tauna au hawe i olomi au mopawulikau 
hai paturonda au sala. Tunggaianda 
mampeinaohe mobaliki Ngkora Marasa 
kana i Kerisitu. 

8 Agayana kuuliangaakau, hema pea 
au moanti Ngkora Marasa au bara 
himbela hai Ngkora Marasa au roomokau 
kipahawea, hangangaa nahukuhe Pue 
Ala! Mogalori ikami ba malaeka hangko i 
suruga, batena nahuku Pue Ala! 

9 Kiuliangaamokau hangkoya, i tempoki 
mani hihimbela hai ikamu inditi, hai 
ide-ide kuuliangaa mbulikau hambela: 
ane ara tauna au moanti Ngkora Marasa 
au montani hangko i au nitarima, batena 
nahukuhe Pue Ala! 

10 Mewali, halalu! Ba nipehangu 
mampopetoyana i manusia anti 
pololitangku inona? Bara, agayana 
mampeinao peana molambi petoya 
hangko i Pue Ala. Ba niuli node: "Paulu 
mampeinao pea mopamatana laluna 
manusia?" Bara kuunde mopamatana 
pea laluna manusia, lawi Iko ide, 
hawinana Kerisitu. 

11 Bona niisa halalu, Ngkora Marasa au 
kuanti, bara hangko i pekiri manusia. 

12 Ngkora Marasa iti, bara kutarima 
hangko i manusia, bara wori ara tauna au 
mopaguruana. Agayana Yesu Kerisituri 
au mopahawe Ngkora Marasa iti iriko. 

13 Niisa, halalu, lolitakana katuwongku 
hangkoya i poulangku agama Yahudi. 
Bosa mpuuhe rangangku au moula 
agama Yahudi, agayana batena iko au 
melumbu peulangku i ope-ope atura 
agama, lawi hangko i lalungku mpuu 
moulana adanda toiyorungki. Hai i tempo 
iti, kupari-pari mampopeahi-ahihe 
ope-ope to Sarani au menombahe i Pue 
Ala, lawi kupeinao mopatunahe. 

14 (1:13) 

153 Agayana i tempo iti, Pue Ala 
mampopaisaana kahemana AnaNa, bona 

kupahawe bambari kana i AnaNa iti i 
tauna au barahe to Yahudi. Lawi Pue Ala 
mopileina hangko damanina rapoanaka, 
hai i tempo au Napakanotomi, la 
mokakiomona anti kabulana laluNa bona 
mewalina suroNa. I kaNakakiongku, bara 
ara hadua au mopaguruna. 

16 (1:15) 

17 Barato worina hampai lao i kota 
Yerusale meguru irihira au iyoruhe 
mewali surona Pue Yesu. Agayana laona 
hampai i pada wungi i Arabia, hangko 
mesule mbulirina lao i kota Damsik. 

18 Talu parena roo indo, hangko laorina 
i Yerusale bona kupohidupaa Peturu. 
Maidana hihimbela hai ia rominggu 
kamahaena. 

19 Tempo iti, kupohidupaa wori Yakobu 
halaluna mpuu Pue Yesu. Agayana 
surona Pue Yesu au ntanina, barahe 
kuita. Au rodua pea iti au kuita. 

20 (Apa au kuuki ide batena tou. Pue Ala 
au moisa lalungku!) 

21 Hangko inditi, laomona i tampo Siria 
hai Kilikia. 

22 Hungkaku inditi, barana hambela lao 
i tampo Yudea, ido hai to Sarani inditi 
bara manihe hambela moita lenggeku. 

23 Mohadi peahe lolitanda ranganda 
au manguli: "Hadua tauna au 
hangkoya mampopeahi-ahike, ide-ide 
mopahawemi Ngkora Marasa au 
napari-pari napatuna hangkoya." 

241do hai motoyamohe Pue Ala, lawi 
mohadihe apa au mewali iriko. 

1 Hampulo hai iba parena roo indo, 
laomona i Yerusale hihimbela hai 
Baranaba. Hai Titu kuporanga wori lao. 

2 Laona i Yerusale lawi ara lolita hangko 
i Pue Ala iriko au manguli hangangaa 
laona. Kahawengku i Yerusale, 
kupombelambiamohe tadulakonda to 
Sarani. I tempo iti, au kupokalanga: 
paturongku ina rasalai duuna barapi 
mobundu bagongku mopaturuahe tauna 
Ngkora Marasa, maroa au roo kupobago, 
maroa au tangana mani kupobago. Ido 
hai mogombomongkai hihimbela hai 
tadulako-tadulako to Sarani i Yerusale, 
hai kupahaweahe kana i Ngkora Marasa 
au kuanti i tauna au barahe to Yahudi. 

3 Karahadina tadalako i Yerusale 
lolitangku iti, ihira mampokana 
paturongku. Agayana ara worihe tauna 
au moewa paturongku. Tauna iti moulihe 
katoSaraninda, agayana modongkohe. 

Mesua ngkandii-ndiihe i olongki lawi 
tunggaianda bona ope-ope to Sarani 
hangangaa mengkoru i Aturana Musa. 
Agayana ikita bara paraluu mengkoru i 
Aturana Musa bona mewalike manoto i 
peitana Pue Ala. Tekabahamoke hangko 
i Aturana Musa anti pohintuwuta hai 
Kerisitu Yesu. Mewali, kahopoana, Titu 
au kuporanga iti, bara wori rapari-pari 
ratile moula Aturana Musa, nauri bara to 
Yahudi. 

4(2:3) 

> Barangkai mengkoru i paturonda au 
sala iti. Batena mantahangkai bona 
Ngkora Marasa inee ragalo hai paturonda 
au sala, bona Ngkora Marasa au nitarima 
iti batena tou mpuu. 

5Mewali, tadulako i Yerusale au mahile 
lantinda barahe motambai ba apa pea i 
paturongku. (Ba mapangka lantinda ba 
bara, himbela peake ope-ope, lawi Pue 
Ala bara mampopontani tauna.) 

7 Barahe motatambai apa pea i 
paturongku, agayana rapangakuri 
kaikona au napoinalaia Pue Ala moanti 
Ngkora Marasa i tauna au barahe to 
Yahudi, nodo wori Peturu napoinalaia Pue 
Ala moanti Ngkora Marasa i to Yahudi. 


GALATIA 2.8-12 7 


8 Lawi Pue Ala mowei karoho i Peturu 
bona mewali surona Pue Yesu i to 
Yahudi. Hai Pue Ala moweina karoho 
bona mewalina suroNa i tauna au barahe 
to Yahudi. 

9 Mewali, Yakobu, Peturu hai Yohane 
iti, au rauli tadulakonda ope-ope to 
Sarani i Yerusale, ihira manguli: "Tou 
mpuu, Paulu nakakio Pue Yesu mewali 
suroNa." Ido hai iko hai Baranaba 
radoko maroangkai. Mombetabe hai 
mombekingki potayemongkai au mewali 
tanda kahintuwuki. I tempo iti, himbela 
pea lolitangki: ihira au mopahawe 
Ngkora Marasa i to Yahudi, hai ikami au 
mopahawe bambari iti i tauna au bara to 
Yahudi. 

10Barahe mosalai paturongku. Au 
raperapi pea irikami, bona dati naliu 
inaongki motulungi tauna au meahi-ahi 
tuwonda, hai ido wori au kiunde kibabehi. 

11 Hambela tempo, i kahawena 
Peturu i kota Antiokia, barana tontoa 
mokambaroa. Lawi masala mpuu 
babehiana i tempo iti. 

12 Nguru-nguruna ia bara 
mampopontani to Yahudi hai tauna au 
barahe to Yahudi, lawi ia biasa maande 


GALATIA 2.13-15 8 


hihimbela hai halaluna hampepepoinalai 
au barahe to Yahudi. Agayana i 
kahawenda bahangkia rangana Yakobu 
hangko i Yerusale, Peturu mokaraohihe 
halaluna hampepepoinalai au bara to 
Yahudi. Kahopoana, barapi bai maande 
hihimbela hai ihira, lawi napokalanga 
apa au rapekiri to Yahudi au hangko 
hawehe. 

13 Hai arahe halaluna hampepepoinalai 
to Yahudi au moulahe babehiana Peturu 
au sala iti alana Baranaba meula wori 
irihira, barapi maande hihimbela hai 
tauna au barahe to Yahudi. 

14 Kuisa mpuu babehianda iti bara 
hintoto hai paturo au tou au tahumba i 
Ngkora Marasa. Ido hai kukambaroami 
Peturu i lindonda tauna bosa au teruhuhe 
inditi, kuuliangaa: "Oyo to Yahudiko, 
agayana biasako tuwo nodo tauna au 
bara to Yahudi. Ide-ide barapi paraluu 
nupeulai ada to Yahudi. Mewali, moapari 
hai nupeinao mopari-pari to Sarani au 
barahe to Yahudi bona mampeulaihe 
adanda to Yahudi?" 

15Ikami to Yahudi hangko i 
karapoanakangkipi, bara kadake 

babehiangki nodo tauna au bara moisa 
Pue Ala. 

16 Agayana nauri nodo, kiisa 
kadana babehiangki au maroa au 
mopakanotongkai i peitana Pue Ala. 
Kehapiri kipeulai mpuu ope-ope 
parenta i lalu Aturana Musa, bara iti au 
mopakanotongkai i peitana Pue Ala. Ane 
taunde mewali manoto i peitana Pue Ala, 
hangangaa tapoinalai Kerisitu Yesu. Ido 
hai mepoinalaimongkai i Kerisitu bona 
mewalingkai manoto i peitana Pue Ala. 
Barapi kiharunga peulanta i Aturana 
Musa, lawi bara ara hadua tauna au 
mewali manoto i peitana Pue Ala anti 
peulana i parenta-parenta i lalu Aturana 
Musa. 

17 Mewali, idemi peharungangki: 
anti pohintuwuki hai Kerisitu, ido 
hai napakanotomongkai Pue Ala i 
peitaNa. Agayana ara tauna au mosalai 
pepaturongku, rauli: "Ane mepoinalai 
peakau i Yesu hai barapokau mengkoru 
i Aturana Musa, lempona mewalikau 
tomadosa himbela hai tauna au barahe 
to Yahudi. Madosa peakau anti peulami i 
Yesu." Bara kana lolita iti! 

18 Agayana ane rapana, kukabaha 
peulangku i Aturana Musa hai roo indo 
kuula hule Atura iti lawi kupeinao mewali 
manoto i peitana Pue Ala, madosa 
mpuuna. 

19 Lawi hangko i Aturana Musa, kuisa 
kamasalangku. Hintoto mpuu ane 
rahukuna mate. Bara mpuu ara rarangku 
mewali manoto i peitana Pue Ala i 
kamampeulaingku Aturana Musa. Ido hai 
kukabahami peulangku i Aturana Musa, 
bona kupeulai peundeana Pue Ala. I 
peitana Pue Ala, nodori iko au rapapate 
hihimbela hai Kerisitu, lawi la au mate 
mopahuruna. 

20Hai ide-ide barapi iko au tuwo, 
agayana Kerisitumi au tuwo i lalu 
katuwongku. Mewali, tangangku mani 
tuwo i dunia ide, batengku mepoinalai i 
Anana Pue Ala au mampokakayana hai 
au mokira wataNa rapapate bona iko 
mewali manoto i peitana Pue Ala. 

21 Pue Ala mopakanotoke i peitaNa i 
sukana kabulana laluNa. Mewali, bara 
maroa ane tasapuaka kabulana laluNa 
iti. Ane rapana, ikita peisa mewali 
manoto i peitaNa anti peulanta i Aturana 
Musa, bara mobundu kapatena Kerisitu. 


GALATIA 3.1-5 11 


3 I Ntuli mpuukau, halalu to Galatia! 
Moapari hai nipogiangaahe tauna 
mopakanawokau, alana barapi nipeulai 
paturo au tou? Manoto mpuu paturongku 
hangkoya irikamu au mopakanotoakau 
tunggaiana Yesu Kerisitu mate i kau 
mombehape. 

2 Nikatuinao halalu apa au mewali 
irikamu hangkoya. Ba nidoko Inao 
Malelaha anti peulami i Aturana Musa? 
Bara! Nidokori Inao Malelaha lawi nihadi 
Ngkora Marasa hai nipoinalai i Pue Yesu. 

3Mewali, moapa hai ntuli mpuukau? 
Nguru-nguruna i kanipoinalaina Yesu, 
nilambimi katuwo au wou hangko 
i kuasana Inao Malelaha. Ba nivuliri 
ide-ide peisakau mewali malelaha anti 
kamarohomi haduduami? Bara! 

#4Hangangaa mantahakavu i lalu 
pepoinalaimi, lawi ane bara nodo, barapi 
mobundu ope-ope pewatina Pue Ala au 
nidokomi. 

3Pue Ala moweikau Inao Malelaha 
hai mobabehiakau tanda kuasa. Ba Ia 
mobabehi nodo lawi meulakau i Aturana 
Musa? Bara. la mobabehi nodo, lawi 
nihadimi Ngkora Marasa hai nipoinalaimi 
Pue Yesu. 

6 Nodo wori ara teuki i lalu Sura 
Malelaha kana i Burahima au manguli 
node: "Burahima mepoinalai i Pue 
Ala, ido hai naimba Pue Ala manoto i 
peitaNa." 2 

7Mewali, taisami halalu: hema au 
mepoinalai, ihira au teimba pemuleana 
Burahima. 

8Mepongka hangkoya ara mpuu 
tunggaiana Pue Ala mopakanoto tauna 
au barahe to Yahudi anti pepoinalainda. 
Ido hai i lalu Sura Malelaha, Pue Ala 
nguru-nguruna mopahawe Ngkora 
Marasa i Burahima, nauli: "Hangko irio 
ina Kuwati ope-ope tauna i dunia." 

9 Mewali nodo Burahima nawati Pue Ala 
anti pepoinalaina, nodo wori ope-ope 
tauna au mepoinalai i Yesu batena ina 
nawati Pue Ala hihimbela hai Burahima. 

101 lalu Sura Malelaha hangkoya teuki 
node: "Hema-hema au bara mampeulai 
hinangkana parenta au teuki i lalu 
Aturana Musa, batenda napaharara Pue 
Ala." Mewali, halalu, taisa: ane ara tauna 
au mampeinao mopakanoto watana 
i peitana Pue Ala i kamampeulaina 
Aturana Musa, ina harara peahe i 





a# Kej 15:6 

lindona Pue Ala. Lawi hema pae au peisa 
mampeulai ope-ope hai au bara ara 
kamasalana? 

11 Mewali, taisa kadana ara hadua au 
manoto i peitana Pue Ala anti peulanta i 
Aturana Musa. Lawi ara wori lolita i lalu 
Sura Malelaha au teuki node: "Tauna 
au manoto i peitana Pue Ala molambi 
katuwo maroa anti pepoinalainda." 

12 Ane tapeinao mopakanoto watanta i 
peitana Pue Ala anti peulanta i Aturana 
Musa, lempona babehianta haduduanta 
au tapoinalai, barake mepoinalai i Pue 
Ala. Lawi ara teuki i lalu Sura Malelaha 
au manguli: "Hema au mampeulai mpuu 
ope-ope atura, ihira au molambi katuwo 
hangko i atura iti." 

13 Ikita ope-ope hintoto napaharara Pue 
Ala, lawi moliungike AturaNa. Agayana 
nauri nodo, Kerisitu mokabahamoke 
hangko i pepaharara iti. Teuki i lalu 
Sura Malelaha hangkoya node: "Ane ara 
tauna au rataka i kau bona rapapate, 
manoto tauna iti harara i Pue Ala." 
Mewali, i kapatena Kerisitu i kau 
mombehape, lami au mopahuruke 
molambi pepaharara hangko i Pue Ala au 
katouana hangangaa morumpake. 

14 Tunggaiana Yesu mate rapaku i kau, 
bona tauna au barahe to Yahudi peisa 
wori molambi pewati au nadandi Pue 
Ala i Burahima. Pewati iti tahumba 
anti pohintuwuta hai Yesu Kerisitu. 
Mewali, ane mepoinalaike i Yesu Kerisitu, 
molambike Inao Malelaha au nadandi 
Pue Ala hangkoya. 

15 Halalu, kuala pandiri hangko i 
katuwonta alo-alona. Pandirina, ara 
hadua tauna au mouki sura podandi. Ane 
sura iti natandataye hai rapekatandai 
moula atura topoparenta, ihina barapi 
peisa ratambai tauna ntanina hai 
tunggaiana barapi peisa rabaliki. 

16 Nodo wori hai podandina Pue Ala. 
Pue Ala mopaara dandiNa i Burahima 
hai i pemuleana. (Paresa maroa lolita 
iti inona. Bara teuki "i pemuleanahe" 
Burahima au bosa. Au teuki: "i 
pemuleana", lawi au natunggai lolita ide, 
lami pemuleana Burahima au hadua pea, 
iami Kerisitu.) 

17 Mewali halalu, nodemi lempona 
ngkora pandiriku inona: nguru-nguruna 
Pue Ala mampekatandaimi dandiNa i 
Burahima. Iba atuna hai talu pulona 
parena roo indo, la mowei wori Aturana 

Musa i manusia. Agayana bara mpuu 
tebali laluna Pue Ala i dandiNa au 
Napaara hangkoya i Burahima. DandiNa 
iti batena mpuu hangangaa mewali. 

18 Ane rapana pemuleana Burahima 
hangangaa mampeulai Aturana Musa 
bona molambi apa au nadandi Pue Ala 
i Burahima, lempona pewati iti bara 
rahumba hangko i dandina Pue Ala. 
Agayana taisa: Burahima molambi 
pewati iti batena hangko i dandina Pue 
Ala anti kabulana laluNa. 

19 Mewali, batena ina ara tauna 
au manguli node: "Ane nodori, apa 
tunggaiana Aturana Musa?" Aturana 
Musa nawei Pue Ala bona mopakanoto 
i manusia kamadosanta moliungi 
peundeaNa. Tunggaiana Pue Ala, bona 
manusia mampeulai Aturana Musa duuna 
hawe pemuleana Burahima au Natunggai 
i lalu dandina Pue Ala hangkoya, 
lami Kerisitu. Pue Ala mampohawaa 
malaekaNa mopahawe AturaNa i Musa, 
hai Musa iti mewali topetanga-tangai au 
mopahawe Aturana Pue i manusia. 

20Mewali, Aturana Musa rapahawe 
i manusia i petanga-tangaina Musa. 
Agayana i kanapahawena Pue Ala 

dandiNa i Burahima, bara ara au 
metanga-tangai. Batena pea Pue Ala 
haduduaNa au mopahawe dandi iti. 

21 Kaliliuana halalu, Aturana Musa 
bara moewa tunggaiana dandina 
Pue Ala. Hangangaa takatuinao apa 
tunggaiana Pue Ala mowei Aturana 
Musa iti. Ane rapana, peisa tapeulai 
atura-atura bona molambike katuwo 
maroa, lempona atura itimi au mewali 
raranta mopakanoto watanta i peitana 
Pue Ala. 

22 Ngayana i lalu Sura Malelaha, Pue 
Ala mopakanoto kamasalanda ope-ope 
tauna i peitaNa anti kamadosanda. 
Mewali, bara ara rara ntani au 
mampopewalike manoto i peitaNa, 
batena pea pepoinalainta i Yesu Kerisitu. 
Katuwo maroa au nadandi Pue Ala, 
batena Nawei i hema pea au mepoinalai 
i Yesu Kerisitu. 

23 Hangkoya, hangko damani taisa 
rara mepoinalai i Yesu, mengkoruke 
i atura-atura. I tempo iti, ikita nodo 
tauna au ratarunggu hai rakampai, 
lawi rakonto liliuke hai ratahake anti 
atura-atura iti. Nodomi katuwonta duuna 

Pue Ala mopakanoto noumba raranta 
mepoinalai i Pue Yesu. 

24 Aturana Musa peisa rapandiri nodo 
hadua guru au moninike duuna hawe 
Kerisitu, bona ikita mewali manoto i 
peitana Pue Ala anti pepoinalainta i 
Kerisitu. 

25 Mewali ide-ide, barapi ara bunduna 
tapengkorui Aturana Musa lawi 
manotomoke i peitana Pue Ala anti 
pepoinalainta i Kerisitu. 

26 Mewali, Pue Ala mampoanamoke 
ope-ope anti pepoinalainta i Kerisitu 
Yesu. 

27 Lawi ikita ope-ope rariu mewali 
tauna au mohintuwu hai Kerisitu, ido 
hai manotomoke i peitana Pue Ala au 
moimbake himbela hai Kerisitu. 

28 Pue Ala bara mampopontani tauna: 
to Yahudi ba au bara to Yahudi, au hawi 
ba au bara hawi, tobalilo ba towawine: i 
peitana Pue Ala himbela peake ope-ope 
anti pohintuwuta hai Kerisitu Yesu. 

29 Anti pohintuwuta hai Kerisitu, 
Naimbamoke pemuleana Burahima, hai 
batena mohumbake apa au nadandi Pue 
Ala i Burahima. 

1 Mewali, halalu: ane pandirina ara 

hadua anantuana au kokoi mani, ia 
nodo hadua hawi, agayana katouana 
ope-ope anu-anuna umana, iari ampuna. 

2la nodo hadua hawi lawi tauna 

ntaninari au mokadipura hai mourusi 
anu-anuna duuna hawe tempona au 
napakanoto umana. 

3 Nodo wori ikita halalu: hangko 
damanike moisa Pue Ala, nodomoke 
anangkoi iti, lawi mengkoruke i ada hai 
atura au i dunia ide. 

4 Agayana i tempo au napakanotomi 
Pue Ala, la mampohawaami AnaNa mai 
i dunia. AnaNa iti napoanaka hadua 
towawine, hai katuwoNa nodo to Yahudi 
au mengkoru i Aturana Musa. 

> Pue Ala mampohawaa AnaNa mai 
i dunia bona mokabahake hangko i 
Aturana Musa bona peisake mewali 
anaNa. 

5Mewali, anti kanapoananta Pue Ala, 
la motudumi Inaona AnaNa maida i 
lalunta. Anti pobagona Inao Malelaha 
i lalunta, ido hai peisa tauli i Pue Ala, 
"Uma! Umangku!" 

7Mewali, barapoke mampeulai Aturana 
Musa bona mewalike manoto i peitana 

Pue Ala, lawi napoanamoke Pue Ala! 
Hai ane anaNake, batena ina Naweike 
ope-ope pewati au Napasilolongaake 
ikita anaNa. 

8Hangkoya hangko damanikau moisa 
Pue Ala, mengkorukau i anitu, agayana 
karao posisalana kuasanda hai kuasana 
Pue Ala. 

9 Agayana ide-ide niisami Pue Ala. 
Katouana Pue Alari au iyoru moisakau! 
Mewali, moapari hai nipeinao moula 
hule ada hai atura dunia ide? Nipeulai 
ope-ope ada agama to Yahudi nodo palia 
au rapopolumao i alo au rapakanoto 
i lalu Aturana Musa. Ada hai atura iti 
bara mopaara pewati, hai barakau ina 
tekabaha hangko i dosami anti peulami 
i atura iti. Mewali, moapari hai nipeinao 
mampeulai hule ada iti? 

10 (4:9) 

11 Au kupokalanga: ina bara mobundu 
kamawowengku mopahawe Ngkora 
Marasa irikamu. 

12 Halalungku to Galatia! Kuperapi 
bona nipeulai mpuu babehiangku. 
Lawi naurina to Yahudi, kukabahami 
peulangku i adanda to Yahudi bona 

mewalina nodo ikamu au barakau to 
Yahudi. Hangkoya barana nisapuaka. 

13 Manoto nikatuinao mani kahawengku 
i boeami nguru-nguruna hai 
popahawengku Ngkora Marasa 
irikamu. I tempo iti mahaina. 

14 Agayana kehapiri niporingku 
hakingku iti, bara mpuuna nisapuaka 
ba nikahihi. Nidoko maroana, niimbana 
nodo hadua malaeka au hangko i Pue 
Ala. Niimbana nodo Kerisitu Yesu. 

15 Matana mpuu lalumi i tempo iti. 
Agayana ide-ide, moapari hai tebaliki 
lalumi? Hangkoya, kuisa mpuu halalu, 
ane ara ba apa pea au kuparaluu, 
barana nipokabohia. Mogalori matami 
haduduami, ane kepeisa nidungkiki hai 
niweina, bara nipokabohi. 

16 Ba ide-ide niimbana nodo iwalimi, 
lawi kupahaweakau apa au tou? 

17 Arahe tauna au mampeinao mangala 
lalumi. Agayana tunggaianda bara 
maroa, lawi mampeinaohe mogaakikau 
hangko iriko, bona nipeulaihe. 

18 Barakau kusalai ane arahe au 
modiikau mewali ranganda, asala 
maroa tunggaianda. Hai tunggaianda 

hangangaa maroa liliu, bara pea i 
tempoku ara i olomi. 

19 Halalu, kuimba mpuumokau 
anangku. Hai ide-ide mapari lalungku 
mampepekirikau. Kamaparina lalungku 
ide nodo kamaparina hadua towawine au 
ina moana. Hai ina mapari liliu lalungku 
duuna poantimi himbela hai poantina 
Kerisitu. 

20 Ide-ide kupeinao mpuu bona iko ara 
hihimbela hai ikamu, bona lolitangku au 
makasara peisa kubaliki, lawi wuntumi 
pekiringku. 

21 Halalungku, ikamu au mampeinao 
moula Aturana Musa, nipehadingi 
lolitangku! Ina kupakanotoakau apa au 
teuki i lalu Sura Aturana Musa. 

22 Inditi teuki: Burahima mopaara rodua 
anana. Anana au hadua napoanaka 
Hagari, au hawi katuwona. Hai anana 
au hadua napoanaka towawinena au 
rahanga Sara, au bara hawi. 

23 Anangkoi au napoanaka towawine au 
hawi tuwona, rapoanaka nodo anangkoi 
biasa. Agayana anangkoi au napoanaka 
towawine au bara hawi, rapoanaka lawi 
ara dandina Pue Ala i Burahima. 

itihe lempona rompaka dandi au nawei 
Pue Ala i manusia: dandi au hampaka 
mokanai Aturana Musa; hai dandi au 
hampakana iami dandi au nawei Pue 
Ala i Burahima. Ope-ope tauna au 
mampeulai Aturana Musa, katuwonda 
nodohe katuwo hawi, lawi mengkoruhe i 
Aturana Musa. 

25 Mewali, Hagari au hawi tuwona 
rapandiri nodo Atura au natarima Musa 
i wongko Bulu Sinai i tampo Arabia. 
Hai Hagari iti peisa wori rapandiri nodo 
kota Yerusale au i dunia ide. Lawi ampu 
boea Yerusale tuwohe nodo hawi, lawi 
mengkoruhe i Aturana Musa. 

26 Agayana Sara iami towawinena 
Burahima au bara hawi. Ia nodo kota 
Yerusale au i suruga. Sara itimi au 
tapoina, lawi tekabahamoke hangko i 
Aturana Musa, barake napohawi Atura 
iti. 

27 Nguru-nguruna Sara lalo, agayana 
kahopoana ia moana hadua anangkoi 
moula dandina Pue Ala i Burahima. Iti 
mewali moula apa au teuki i lalu Sura 
Malelaha au manguli: "Matanako oyo 

towawine au lalo, au barako hambela 
moana! Matanako hai mengeleko, 
au bara hambela mantodiha moana! 
Lawi nauri barako moana, ina meliu 
kabosanda pemuleamu pane towawine 
au tuwo hihimbela hai tobalilona." 
bIkitami halalu au mewali anana Pue Ala 
moula dandiNa. Ikita nodo Isaki, anana 
Burahima au rapoanaka moula dandina 
Pue Ala. 

28 (4:27) 

291 tempo iti, anana Burahima 
au rapoanaka nodo anangkoi biasa 
mampopeahi-ahi adina au rapoanaka 
moula kuasana Inao Malelaha. Nodo 
wori au mewali i tempo ide: ikita au 
mampeulai peundeana Inao Malelaha 
rapopeahi-ahi tauna au mampeinao 
mopari-parike mampeulai Aturana Musa. 

30 Agayana apa au teuki i lalu Sura 
Malelaha? Ara au teuki node: "Popeloho 
towawine au hawi tuwona hihimbela hai 
anana! Lawi anangkoi hawi iti bara peisa 
modoko sosorana umana. Sosorona iti 
hangangaa rawei pea i anangkoi au 
napoanaka towawine au bara hawi." 





b4 Yes 54:1 

31 Mewali, ikita ide halalu, barake nodo 
anana Hagari, au hawi katuwona. Ikita 
ide nodo anana Sara, au bara hawi. 

5 1 Kerisitu mokabahamoke hangko 

i Aturana Musa bona tekabaha 
mpuuke. Ido hai hangangaa tapatetida 
lalunta. Ineeke rapohawi hule. 

2 Pehadingi maroa lolitangku! Lawi iko 
dide, Paulu, hai kuuliangaakau: ane 
nipetandaka mewali manoto i peitana 
Pue Ala i kamampeulaimi ada petile i 
Aturana Musa, lempona, Kerisitu barapi 
mobundu irikamu. 

3 Hai kuuliangaa mbulikau: hema-hema 
au mampopetile hangangaa mampeulai 
worihe ope-ope parenta ntanina i lalu 
Aturana Musa. 

4 Ane nipetandaka mewali manoto i 
kamampeulaimi Aturana Musa, nibotuki 
pohintuwumi hai Kerisitu. Lawi Pue Ala 
mampeinao mopakanoto mberoke anti 
kabulana laluNa. Mewali, ane nipeinao 
mopakanoto watami haduduami, 
nisapuaka kabulana laluNa iti. 

3 Agayana ikita halalu, anti peninina 
Inao Malelaha, meharungake i Pue 
Ala au mopakanotoke i peitaNa anti 

pepoinalainta i Kerisitu Yesu. Hai batena 
iti au tapegia. 

6 Ane mohintuwuke hai Kerisitu Yesu, 
bara ara lempona ane ratileke ba barake 
ratile. Patoana, mepoinalaike i Yesu. Hai 
ane maahike i ranganta, ina tongawa 
pepoinalainta iti. 

7 Hangkoya, maroa peulami i Ngkora 
Marasa. Moapari hai barapi nipeulai 
paturo au tou? Hemahe au mobalikikau 
hai paturonda? 

8Manoto mpuu halalu, paturonda iti 
bara hangko i Pue Ala au mokakioke 
mewali taunaNa. 

9 Paturonda au mepawuli iti nodo ragi, 
lawi "ragi au haodi mampopembongke 
tapu mewali ngkaya." 

10 Agayana nauri nodo, batena 
kupoinalai kadana mpuu nipeulai paturo 
au mepawuli iti, lawi mohintuwumoke 
hai Pue Yesu. Hai manoto wori iriko, 
hema pea au mopawulikau hai paturona, 
batena nahuku Pue Ala au bara 
mampopontani tauna. 

11 Halalu, arahe tauna au mouli kaikona 
au mopaguru tauna mampeulai ada 
petile Aturana Musa. Bara tou lolitanda 
iti! Ane kenodo pepaturongku, kebara 

ara to Yahudi au moewana. Idemi 

au kupaturoakau: ikita hangangaa 
mepoinalai i Kerisitu, lawi anti kapatena 
Kerisitu au rapaku i kau mombehape, ido 
hai peisake mewali manoto i peitana Pue 
Ala. Anti pepaturongku ide, ido hai to 
Yahudi iti rumpuhe hai rapopeahi-ahina. 

12 Aginami tauna au mopawuyo 
pepoinalaimi iti bara peahe ratile, 
agayana rakabiriri! 

13 Tunggaiana Pue Ala mokakioke, 
bona tekabahake. Agayana inee 
tauli node: "Ane tekabaha mpuuke 
hangko i Aturana Musa, peisake 
mobabehi apa peundeata." Inee 
halalu! Aginari mombepokaahimoke hai 
mombetulungimoke hadua hai hadua. 

14 Ara parenta au manguli: "Nupokaahi 
hangka rangamu nodo pampokaahimu 
watamu haduduamu." Ane tapeulai 
parenta au hampaka iti, himbela pea hai 
mobabehike ope-ope Aturana Musa au 
nahawaake Pue Ala. 

15 Agayana ane mobungka-bungkakau 
hai mombepakoi inaokau, maroa-roakau 
lawi ina marugikau. 

16 Nodemi tunggaiaku: hangangaa 
naninike Inao Malelaha bona datike 


GALATIA 5.17-21 27 


mampeulai peundeana lalunta au 
kadake. 

17 Lawi peundeana lalunta au kadake 
moewa peundeana Inao Malelaha. Ane 
tapeulai au hampaka, bara peisa tapeulai 
au hampakana. Ane tapeulai peundeana 
lalunta au kadake, bara tababehi apa 
au maroa moula peundeana Inao 
Malelaha: hai ane tapeulai peundeana 
Inao Malelaha, bara tababehi apa au 
kadake au ara i lalunta. 

18 Mewali, ane naninike Inao Malelaha, 
barake paraluu mengkoru i Aturana 
Musa. 

19 Ina tongawa, ane tauna mobabehi 
babehia au moula peundeana lalunda au 
kadake. Pandirina: tauna au mebualosihe 
ba mobabehihe sala i babehianda tobalilo 
hai towawine, 

20 menombahe i anitu, 
mampopobunduhe kuasa hangko i 
seta, mokahihihe ranganda, mobungka- 
bungkahe, mohirihe, polo rumpuhe, 
mengkaiwongkohe, mosisalahe hai 
mogaahe, 

21 mahinahe, malanguhe, mosusa-susa 
liliuhe, hai ara mani wori au ntanina. 
Mewali, ope-ope iti, kupopaingaa 

mbulikau nodo au kuuliangaakau 
hangkoya: hema-hema au mobabehi 
nodo, barahe ina maida hihimbela hai 
Pue Ala i lalu poparentaNa. 

22 Ngayana ane naninike Inao Malelaha, 
la ina mopaara wua au node i lalu 
katuwonta: ina mombepokaahike, 
matanake, tinda lalunta, sabarake, 
maalusu lolitanta, maroa babehianta: 
mopabukeike dandita, 

23 mengkaiwoike, hai morempekike 
peundeana lalunta. Bara mpuu ara 
parenta au mohomboki babehianta au 
nodo. 

24 Ane ikita au mewali taunana Kerisitu 
Yesu, ikita nodo tauna au rapaku i kau 
hihimbela hai Kerisitu lawi barapoke 
nakuasai peundeana lalunta au kadake. 

25 Anti kanaweinta Inao Malelaha 
katuwo au wou, hangangaa tapeulai 
peundeana Inao Malelaha iti. 

26 Ineeke mampemahile, ineeke 
mombepamahai mpolalu ba mokahinaike 
ranganta. 

tHalalu, ane moitake ranganta 

mobabehi sala, ikita au mampeulaike 
peundeana Inao Malelaha, hangangaa 
tanini hule wohiraya i rara au manoto. 

Agayana ane tababehi iti, hangangaa 
tapamaalusu lalunta. Hai maroa-roake, 
bona inee worike mobabehi dosa. 

2Hangangaa mombetulungike hadua 
hai hadua, bona hangko i babehianta iti, 
tapeulaimi hawana Kerisitu. 

3 Ane ara hadua tauna au moimba 
watana mahile hangko i rangana, moleri 
bara, lempona mopakanawo watana 
haduduana. 

4 Agina ikita ope-ope mampekirike 
babehianta haduduanta, ba maroa ba 
bara. Ane maroa, peisa tapokatana. Inee 
tapahintoto babehianta hai babehiana 
ranganta. 

Lawi ikita ope-ope hangangaa 
mohaleake bagonta haduduanta. 

6Tauna au rapagurua Ngkorana Pue Ala 
hangangaa mampokiraia guruna hangko 
i polambiana ba apa pea au ara iria. 

7 Mainga-ingakau halalu! Ane tauli 
peisake mampodongkoa Pue Ala, 
watanta haduduanta au tapodongkoa. 
Apa au tatuda, iti wori au tapupu. 

8 Ane mobabehi liliuke babehia au 
moula peundeana lalunta au kadake, 
molambike wuana babehianta iti: ina 
ragaakike hangko i Pue Ala duuna 


GALATIA 6.9-12 30 


kamahae-haea. Agayana ane babehianta 
mampeulai liliu peundeana Inao 
Malelaha, ina molambike katuwo 
maroa hihimbela hai Pue Ala duuna 
kamahae-haea lawi katuwo maroa iti 
naweike Inao Malelaha. 

93Mewali halalu, ineeke oha-oha 
mobabehi apa au maroa, lawi ane 
mobabehi liliuke apa au maroa, 
batena ina talambi wuana i tempo au 
tepakanoto. 

10 Tangana mani ara katepakanta, 
hangangaa mobabehike apa au maroa i 
ope-ope tauna, pelumbunami i halalunta 
hampepepoinalai. 

11 Nipailalu hangkira sura ide au 
kuuki hai tayengku haduduangku. Niita 
ukingku au kuuki mahile-hile. 

1? Guru au moanti paturo au mepawuli 
mampopetoya peahe i ranganda. Ido hai 
meulahe i ada-ada au i raoana pea raita. 
Idomi hai mopari-parihe bona ikamu 
ratile moula Aturana Musa. Agayana 
tunggaianda bona datihe rapopeahi-ahi 
to Yahudi, lawi idemi au rapokalanga: 
ane mepoinalaihe i Kerisitu au rapaku i 
kau hai barapohe mampeulai ada-ada iti, 
batenda ina rapopeahi-ahi. 

13 Katouana tauna au mampeulai 
ada petile iti, barahe mampeulai 
ope-ope Aturana Musa. Tunggaianda 
mampopetilekau bona mampemahilehe 
anti kanipeulainami hawanda iti. 

14 Agayana iko, bara kuunde 
mampemahile. Au kuunde kupakahile 
iami Pue Yesu Kerisitu anti kapateNa 
rapaku i kau. Ane iko, nodo worina 
rapaku i kau hihimbela hai Ia lawi barapi 
kuunde mampeulai peundeanda tauna 
au kadake i dunia ide. Anti pohintuwuku 
hai Pue Yesu, kukabahami ope-ope au 
kuharunga hangkoya. 

15 Ratile ba bara, bara iti au paraluu. Au 
paraluu iami katuwo au wou hangko i 
Pue Ala. 

16 Mekakaena i Pue Ala bona 
molambikau roa ngkatuwo hai ahina 
Pue Ala au Nawei i ope-ope tauna au 
mampeulai paturo ide hai au mewali 
taunaNa. 

17 Kahopoana, kuperapi bona datipi ara 
au mopakasusana. Lawi lari watangku 
ide mopakanoto kaikona surona Pue 
Yesu. 


GALATIA 6.18 32 


18 Mekakaena bona Amputa Yesu 
Kerisitu mowatikau hangko i kabulana 
laluNa. Amin. 


Efesus 


1 1 Sura ide hangko iriko, Paulu, surona 
Kerisitu Yesu moula peundeana Pue 
Ala. Hai kupakatu sura ide irikamu to 
Sarani i Epesu au tetida pepoinalaimi i 
Kerisitu Yesu. 

2Ngkaya tabea! Kuharunga Pue Ala 
Umanta hai Pue Yesu Kerisitu moweikau 
pewati hai roa ngkatuwo. 

3Tatoyami Pue Ala, Umana Amputa 
Yesu Kerisitu! Lawi la mowatike hai 
hinangkana pewati au maroa i lalu 
suruga, anti pohintuwuta hai Kerisitu. 
4Hangko damani dunia ide rapopewali, 
la mopileimoke mohintuwu hai Kerisitu, 
bona ikita mewali taunaNa au malelaha 
au bara ara kamasalanta i peitaNa. 
3Hangkoya Ia mopakanoto 
kaNaangkata mewali anaNa, lawi 
maahi laluNa irikita. Naangkamoke 
mewali anaNa anti kanahoremanta Yesu 
Kerisitu, lawi itimi au Natunggai hai 
Napakanoto hangko i nguru-nguruna. 
51domi hai tatoya Pue Ala, lawi mahile 
ntepuu ahiNa irikita. Hangko i kabulana 


EFESUS 1.7-11 2 


laluNa, Ia mowei mbero ahiNa irikita 
anti pohintuwuta hai Yesu, AnaNa au 
Napokaahi. 

7 Anti kapatena Yesu hai anti 
pohintuwuta hai la, Pue Ala mokabahake 
hangko i huku dosanta hai moampungi 
salanta hangko i kabulana laluNa au 
mahile mpuu. 

8 Ta motudungiake ahiNa au bara ara 
hokana, moula ope-ope kapandeNa. 

9 Moula peundeaNa, Napopaisaamoke 
tunggaiaNa au mahaemi tewuniangi. 
TunggaiaNa iti iami bona hinangkana, 
maroa au i suruga ba au i dunia, 
Napahintuwu anti pohintuwunda hai 
Kerisitu, hai Kerisitu au moparentai 
hinangkana. Hangkoya Pue Ala 
mopakanoto tunggaiaNa au ina 
Napabukei hai Kerisitu, hai tunggaiaNa iti 
batena Napopewali ane hawe tempona. 

10(1:9) 

11 Pue Ala mobabehi hinangkana 
moula peundeaNa hai pobotusiNa 
haduduaNa. Hangkoya i pewaliana 
dunia, la mopileimoke hai mopakanoto 
mpuu kaikitanami au mewali taunaNa 
anti pohintuwuta hai Kerisitu. 


EFESUS 1.12-15 3 


121do hai hintoto mpuu Pue Ala 
ratoya hai rapomahile anti kamahilena 
ahiNa irikami to Yahudi, lawi ikami au 
nguru-nguruna meharunga i Kerisitu. 

13 Nodo wori ikamu au mewali taunana 
Pue Ala i boko. I kamohadimi bambari au 
tou, nipoinalaimi Ngkora Marasa iti, hai 
Pue Ala mohoremamokau hangko i huku 
dosami. Anti pohintuwumi hai Kerisitu, 
Pue Ala moweikau Inao Malelaha au 
Nadandi hangkoya. Inao Malelaha 
lami pekatandaina Pue Ala i lalumi au 
mopatongawa kaikitana taunana Pue 
Ala. 

14 Pue Ala moweike Inao Malelaha 
bona mopakaroho dandiNa irikita, bona 
manoto irikita kaina Naweinta wori 
ope-ope au Nadandiake i alo pobotusiNa. 
I tempo iti, Ia ina mokabahake hangko 
huku dosanta hai mampopewalike 
taunaNa. Ido hai hintoto mpuu tatoya 
hai tapomahile Pue Ala. 

15 Mewali, anti kakuhadina bambari au 
mouli noumba pepoinalaimi i Pue Yesu 
hai noumba kamaahimi i ope-ope tauna 
au mepoinalai i Pue Yesu, 


EFESUS 1.16-21 4 


16 ido hai kuuli liliu ngkaya kamaroana 
i Pue Ala anti kaikamuna, hai kukabelai 
liliukau i lalu pekakaengku. 

17 Mekakaena i Pue Ala, Umana Amputa 
Yesu Kerisitu hai Umanta au mahile 
hangaNa, kuperapi bona manoto lalumi 
anti kuasana Inao Malelaha, duuna niisa 
mpuu Pue Ala. 

18 Kuperapi bona Pue Ala mopakanoto 
lalumi, bona niisa noumba kamaroana 
pewati au niharunga hangko i Pue 
Ala au mokakiokau mewali anaNa. 
Kuperapi bona Ia mopamabaa lalumi 
bona niisa mpuu kamahilena pewati 
au Napasilolonga i ope-ope tauna au 
Napoana, 

19 hai bona niisa wori kamahilena 
kuasana Pue Ala au mobago i lalunta hai 
i lalunda ope-ope tauna au mepoinalai 
Iria. KuasaNa iti himbela hai kuasa au 
mahile ntepuu 

20 au Napake mampopearo Kerisitu 
hangko i kapate bona Napopohuda tanda 
i koanaNa i lalu suruga. 

21 Kuasa au Nawei Pue Ala i Kerisitu iti, 
meliu kamahilena hangko i kuasanda 
ope-ope topoparenta, ope-ope tadulako, 
ope-ope au makuasa, hai ope-ope au 


EFESUS 1.22-2.3 5 


rapenombai. Meliu kamahilena kuasaNa 
iti hangko i ope-ope au molambi pohudaa 
au teadai, maroa au tuwo ide-ide, maroa 
au tuwo i alo au ina mai. 

22 Pue Ala mampopengkoru hinangkana 
au ara i Kerisitu, hai moangka Kerisitu 
mewali Tadulako au moparentai ope-ope 
tauna au mepoinalai Iria. 

23Ikita au mepoinalai Iria, peisa 
rapandiri nodo Watana Kerisitu, hai 
Kerisitu mewali Waanta lawi lami au 
mampobago hinangkana bona ope-ope 
mewali moula tunggaiaNa. 

1 Hangkoya, hangko damanikau 

mepoinalai i Yesu, nodokau tomate 
lawi madosakau hai moliungikau hawana 
Pue Ala. 

21 tempo iti, babehiami alo-alona nodo 
babehianda tauna au kadake i dunia ide, 
hai moulakau peundeana Datu Tokadake. 
Datu Tokadake iti, iami tadulakonda 
tokadake au i laerawa. Duuna ide-ide, 
ia mobago liliu i lalunda tauna au bara 
mengkoru i Pue Ala. 

3Hangkoya, ikita ope-ope, nodo 
pea babehianta. Babehianta moula 
peundeana lalunta hai pekirinta au 
kadake. I tempo iti hintoto mpuuke 

nakarumpui Pue Ala anti babehianta au 
kadake nodo au rababehi tauna ntanina. 

4 Agayana maroa ntepuu laluna Pue 
Ala, hai mahile ntepuu ahiNa au 
Natudungiake. 

> Naurike mate i lalu kamasalanta, 

Ia moweike katuwo au wou hihimbela 
hai Kerisitu. Nikatuinao: batena pea 
anti kabulana laluna Pue Ala pane 
tehoremake hangko i huku dosanta! 

6 Anti pohintuwuta hai Kerisitu 
Yesu, Pue Ala mampopearoke hai 
mampopohudamoke i pohudaa au 
meawa i lalu suruga hihimbela hai 
Kerisitu. 

7 Tunggaiana Pue Ala, bona i alo au mai, 
ina Natudungiake kamahilena ahiNa hai 
kamaroana laluNa au tahumba hangko i 
pohintuwuta hai Kerisitu Yesu. 

8 Pue Ala mohoremamoke hangko i 
huku dosanta anti kabulana laluNa 
hai anti pepoinalainta i Yesu. Barake 
Nahorema anti babehianta au maroa, 
batena pea anti kabulana laluNa irikita. 
Ido hai bara ara hadua au peisa manguli: 
"Anti kamaroana babehiangku, ido hai 
nahoremana Pue Ala hangko i huku 
dosangku." 


EFESUS 2.9-13 7 


9 (2:8) 

10 Bara ara hadua au peisa manguli 
nodo, lawi Pue Ala mampopewalimoke 
manusia au wou anti pohintuwuta hai 
Kerisitu Yesu. Ikita Napopewali manusia 
au wou bona mobabehike apa au maroa 
moula tunggaiaNa irikita au Napakanoto 
hangkoya. 

11 Mewali, halalu, nikatuinao katuwomi 
au hangkoya. Moula karapoanakami, 
barakau to Yahudi. Moula lolitanda to 
Yahudi, ikamu "tauna au bara ratile." 
Hai to Yahudi iti mouli kaihirana pea 
taunana Pue Ala, lawi ratilehe moula 
atura agamanda. Ada petile iti, iami ada 
au rababehi pea tauna i watanda. 

12 Hangkoya, bara manikau mohintuwu 
hai Kerisitu. Ikamu nodo tauna au 
tepairaoa, barakau hamporangaa hai 
to Yahudi au napilei Pue Ala mewali 
taunaNa. Bara ara kirami i lalu dandina 
Pue Ala i to Yahudi. I lalu katuwomi i 
dunia ide, bara ara peharungami, hai 
karaokau hangko i Pue Ala. 

13 Agayana ide-ide, anti pohintuwumi 
hai Kerisitu Yesu, barapi nodo katuwomi. 
Ikamu au karao hangko i Pue Ala 
hangkoya, hungkumokau ide-ide lawi 


EFESUS 2.14-17 8 


Kerisitu mokirami wataNa rapapate 
mopahurukau. 

14 Lawi Kerisitu au mopahintuwuke hai 
Pue Ala. la mokira wataNa rapapate 
bona la haduduaNa mewali pahuruna 
watanta. Anti kapateNa, la mokabahake 
hangko i atura agama Yahudi hai ope-ope 
parentana. Iti Nababehi bona mopatuna 
posisala au mampopontani to Yahudi hai 
tauna au barahe to Yahudi. Hangkoya 
atura agama Yahudi iti mewali nodo wala 
au mampopogaake. Agayana ide-ide, 
ikami to Yahudi hai ikamu au bara to 
Yahudi, Napahintuwumoke Kerisitu. 
Napahintuwumoke bona Napopewalike 
manusia au wou au mohintuwu hai Ia. 
Nodomi rarana la mopaara pohintuwu. 

15 (2:14) 

16 Anti kapateNa i kau mombehape, 
Kerisitu mopahintuwu to Yahudi hai 
tauna au barahe to Yahudi. Hai hangko 
inditi, Napahintuwumoke ope-ope 
hai Pue Ala. Kapatena Kerisitu i kau 
mombehape mopatuna hinangkana 
posisala. 

171do hai hangkoya Kerisitu mai 
mopahawe bambari pohintuwu irikamu 

au karao hangko i Pue Ala hai irikami to 
Yahudi au hungku i Pue Ala. 

18 Lawi anti pohintuwunta hai Kerisitu, 
ikita ope-ope peisa mohungkuki Pue Ala 
Umanta, maroa ikami to Yahudi, maroa 
ikamu au barakau to Yahudi. Peisake 
mohungkuki Pue Ala anti kuasana Inao 
Malelaha au hadua pea. 

19 Hangkoya, ikamu au barakau to 
Yahudi, nodokau tauna au tepairaoa. 
Agayana ide-ide barapokau nodo. 
Mewalimokau hamporangaa hai 
ope-ope tauna au mepoinalai i Yesu. 
Hantambimokau hai ope-ope anana Pue 
Ala. 

20Ikita au mepoinalai i Yesu peisake 
rapandiri nodo sou au naaro Pue Ala. 
Surona Pue Yesu hai nabi-nabi, ihirami 
nodo ariina. Hai Kerisitu Yesu, iami watu 
pohudaa sou. 

21 Ikita au mohintuwu hai Yesu nodoke 
parewa sou au raparampi i watu au 
maroho, bona tearo haogu sou au 
malelaha au hintoto napaidai Pue Ala. 

22 Hai ikamu wori halalu. Anti 
pohintuwumi hai Kerisitu, ikamu 
raaro hihimbela hai ope-ope tauna au 
mepoinalai i Kerisitu. Hai mewalike nodo 

haogu sou au napaidai Pue Ala hangko i 
kuasana Inao Malelaha. 
1 Idomi hai pane, iko Paulu, hawina 
Kerisitu Yesu, mampekakaengaakau 
i lindona Pue Ala. Iko ide, tangangku 
ratarunggu, lawi moantina Ngkora 
Marasa irikamu au barakau to Yahudi. 

2 Manotomi kanihadina noumba Pue 
Ala moweina bago ide, bona moantina 
Ngkora Marasa au mopahawe kamaahina 
Pue Ala irikamu au barakau to Yahudi. 

3 Hangkoya, tunggaiana Pue Ala iti 
tewuniangi mani. Agayana ide-ide 
Napatongawami iriko, hai iti au kuuki i 
lalu surangku inona nauri sosoe pea. 

4Mewali ane nibasa surangku, ina niisa 
wori tunggaiana Pue Ala kana i Kerisitu 
au tewuniangi hangkoya. 

> Hangkoya, tunggaiaNa iti bara 
Napatongawa i manusia. Agayana 
ide-ide tunggaiana Pue Ala tongawami 
irikami suroNa hai nabi-nabiNa 
au malelaha, lawi Inao Malelaha 
mopakanotoamongkai. 

5I1demi tunggaiaNa au tewuniangi iti: 
tauna au barahe to Yahudi molambi 
worihe pewatina Pue Ala hihimbela hai 
to Yahudi. Pue Ala mampopewalimohe 

hambua wata hihimbela hai to Yahudi, 
hai molambi worihe apa au Nadandi 

i ope-ope anaNa. Iti ralambi anti 
pohintuwunda hai Kerisitu Yesu, lawi 
mepoinalaihe i Ngkora Marasa. 

7 Mewali, iko au moanti Ngkora 
Marasa lawi naangkana Pue Ala mewali 
topobagoNa anti kabulana laluNa. 
la mopakarohona hai kuasaNa bona 
kubuku mampopolumao bago iti. 

8Hangko i ope-ope tauna au mepoinalai 
i Pue Yesu, ikomi ide au tepakoi 
tuwongku. Agayana nauri nodo, anti 
kabulana laluna Pue Ala, la mopileina 
mopahawe Ngkora Marasa i tauna au 
barahe to Yahudi, bona kuuliangaahe 
kamahilena pewati au tahumba hangko i 

Kerisitu au bara ara kaopeana. 

?Pue Ala moweina bago mopakanoto i 
ope-ope tauna noumba la mopahintuwu 
to Yahudi hai tauna au barahe to Yahudi 
anti pohintuwunda hai Yesu. Hangkoya, 
Pue Ala au mampopewali langi hai dunia 
mowuniangi mani tunggaiaNa iti. 

10 Agayana ide-ide to Yahudi hai 
tauna au bara to Yahudi Napahintuwu 
anti pepoinalainda bona tongawa 
kamanotoNa hinangkana pobotusiNa 

| ope-ope topoparenta hai ope-ope au 
makuasa i laerawa. 

11 pye Ala mobabehi ope-ope iti moula 
tunggaiaNa au Napakanoto hangkoya 
i pewaliana dunia, hai tunggaiaNa iti 
Napopewali i lalu watana Kerisitu Yesu 
Amputa. 

12 Anti pohintuwuta hai Kerisitu Yesu hai 
pepoinalainta Iria, baimoke mohungkuki 
Pue Ala hai barapi bata-bata lalunta. 

131do hai pane kuperapi bona inee 
masusa lalumi mohadi karapopeahi- 
ahingku hai karatarungguku, lawi apa au 
kutodiha ide moanti pewati irikamu. 

14 Ido hai halalu au barakau to Yahudi, 
ane kupailalu ope-ope pewati au 
nihumba anti pohintuwumi hai Kerisitu, 
hangangaa molingkuduna i lindona Pue 
Ala Umanta 

15 au tapouma ope-ope, maroa ikita au 
i dunia, maroa au ara i lalu suruga. 

16 Mekakaena i Pue Ala au mahile 
mpuu kuasaNa, kuperapi bona hangko i 
kuasaNa au mahile iti, la ina mopakaroho 
lalumi hai InaoNa, 

17 duuna Kerisitu maida liliu i lalumi anti 
pepoinalaimi. Mekakaena bona ahina 

Pue Ala molempingi katuwomi, hai ahiNa 
iti mouaka i lalumi. 

18 Mekakaena bona ikamu hihimbela 
hai ope-ope tauna au mepoinalai i 
Kerisitu moisa kamahilena ahina Kerisitu 
irikita. AhiNa iti melumbu hangko i 
apa au tabuku tahowara, bara tehoka 
kakaladuna, hai bara wori tabuku 
mohoka kamahilena. Mekakaena bona 
nihadi ahiNa iti i lalu katuwomi, bona 
ope-ope au ara i Pue Ala ara wori 
irikamu. 

19 (3:18) 

20 Mahile mpuu kuasana Pue Ala au 
mobago i lalu katuwonta. Hai kuasa 
iti, la peisa mopaara au melumbu 
mpuu hangko i ope-ope au taperapi, 
pelumbunami au tapekiri. 

211do hai hintoto mpuu ane ikita au 
mepoinalai i Yesu mopakahile hangaNa. 
Tatoyami anti kamaroana Kerisitu Yesu, 
mepongka ide-ide duuna kamahae-haea. 
Amin. 

4 1 Idomi hai, halalu, kuweikau 
paturo, iko ide au ratarungguna anti 
pobagongku i Pue. Kuweikau lolita bona 
mobabehikau apa au hintoto i anana Pue 
Ala, lawi Nakakiomokau mewali anaNa. 


EFESUS 4.2-8 14 


2Hangangaa mengkaiwoikau hai 
hangangaa maalusu poantimi i 
paka-pakana. Hangangaa sabarakau 
hai nipatongawa kamaahimi i lalu 
pombetulungimi hadua hai hadua. 

3 Maroa-roakau bona dati ara posisisala, 
lawi Inao Malelaha au mopahintuwukau 
ope-ope. Kahintuwumi iti hangangaa 
nikadipura maroa. 

4Ikita ope-ope au mepoinalai i Yesu 
Kerisitu, hawata-wata peake, hai hadua 
pea Inao Malelaha au mampaidaike. Hai 
himbela wori peharunganta ope-ope, 
lawi Pue Ala mokakioke mewali anaNa. 

> Hadua pea Amputa, hambua pea 
pepoinalainta, hai himbela wori 
karariunta. 

6 Hadua pea Pue Ala au tapouma 
ope-ope, hai Ia au mokuasai ope-ope, 
au mampobago ope-ope, hai au 
mampaidaike ope-ope. 

7 Agayana nauri ara kahimbelata, 
karawatinta bara himbela, lawi ikita 
ope-ope raweike kapande hadua-hadua 
mampopolumao bagona Pue hintoto hai 
apa au naweike Kerisitu. 

8Ido hai ara teuki i lalu Sura 
Malelaha kana i Kerisitu au manguli 

node: "Karoona monangi iwaliNa, 
mengkaoremi i kapangkaaNa, hai Ia 
mokira-kira pewati | taunaNa." 2 

9 Apa lempona lolita iti? Ane ia 
mengkaore i kapangkaaNa, manoto 
hangkoya mendaulu mai i kantembeaNa 
i dunia ide. 

10 Kerisitu au mendaulu iti, Ia wori au 
mengkaore duuna molambi pohudaa 
au meliu kapangkana hangko i ope-ope 
au i langi, bona la au mampopoleogu 
hinangkana. 

11 Kerisitu iti au mokira-kira pewati 
i ope-ope tauna au mepoinalai Iria: 
arahe au Napopewali suroNa, arahe 
au Napopewali nabi, hai ara worihe au 
Napopewali topoanti Ngkora Marasa, 
guru jumaa, hai guru agama. 

121a mokira-kira pewati iti bona 
ikita ope-ope au mepoinalai Iria 
raparewai handa-handa bona peisake 
mampopolumao bagona Pue. Lawi ane 
iti au tababehi, ikita au rauli Watana 
Kerisitu ina tetambai kamarohona 
pepoinalainta, 

13 duuna hambela tempo ina mewalike 
hampepekiri i lalu pepoinalainta, hai 





A# Mazm 68:18 


EFESUS 4.14-16 16 


ina taisa mpuu Anana Pue Ala. Ina 
kamanoto-notoake, duuna barapi ara 
kamakuranta hai mewalike nodo Kerisitu. 

14 Mewali, ane nodo kamarohona 
pepoinalainta, barapoke ina mamura 
rapakanawo nodo anangkoi, lawi 
pekirinda anangkoi nodo hehi au nawui 
himburu node hou node mai. Agayana 
ikita, barapoke nodo. Barapoke ina 
mampeulai hinangkana paturo hangko i 
tauna au mepawuli hai mepakanawo. 

15 Barapoke ina mamura rapakanawo 
lawi marohomi peulanta i paturo 
au tou hangko i lalunta au maahi. 
Kamaroho-rohoa hai kamanoto-notoake 
i hinangkana, duuna mewalike nodo 
Kerisitu au taimba nodo Waanta. 

16 Hai ikita ope-ope rapandiri nodo 
hangkira hangko i Watana Kerisitu. 
Ane i wata manusia, hinangkana kirana 
mombeusu maroa hai mohiumpu 
maroa bona mewali hambua wata. 
Nodo wori ikita au mepoinalai i 
Kerisitu: anti pohintuwuta hai Kerisitu, 
mohintuwuke hadua hai hadua. Hai 
ane ikita hadua-hadua mokadipura 
bago au nakira-kiraamoke Pue, ina 
kamaroho-rohoa peulanta i Pue hai 

pohintuwuta hadua hai hadua anti 
pombepokaahinta. 

17 Mewali, hai kuasa au naweina Pue, 
kuuli hai kuweikau lolita i kanoto- 
notoana: ineemi nipeulai babehianda 
tauna au barahe moisa Pue Ala, lawi 
bara mobundu pekirinda 

18 hai makaindi lalunda. Barahe 
mohumba katuwo au hangko i Pue 
Ala, lawi barahe moisa Pue Ala. 
Mengkantulihe lawi matua lalunda. 

19 Barapi raisa maea, alana moulahe 
peundeana lalunda au kadake, hai 
raunde ntepuu mobabehi hinangkana 
babehia au bara hintoto. 

20 Ane ikamu, bara babehia iti au 
rapaturoakau kana i Kerisitu. 

21 Nihadi mpuumi kana Tria. I 
pohintuwumi hai Yesu, rapaturoamokau 
paturo au tou au tahumba hangko Iria. 

22 Rapaturomokau node: hangangaa 
nitende babehiami au hangkoya au 
nipeulai i kadami mani mepoinalai i 
Pue. Ope-ope peundeana lalumi au 
nipeulai i tempo iti mopakanawokau hai 
mopakarugi katuwomi. 

23 Rapaturokau bona nitende babehiami 
au hangkoya, hai niperapi i Pue Ala bona 
pekirimi Napawou. 

24 Hai hangko inditi, hangangaa 
niula babehia au wou, lawi Pue Ala 
mampopewalimokau manusia au wou, 
au manoto hai au malelaha moula 
poantiNa haduduaNa. 

25 Mewali halalu, nitendemide 
babehiami au hangkoya: inee modongko, 
hangangaa niuli au manoto i ope-ope 
rangami, lawi ikita ope-ope kiranake 
Watana Kerisitu. 

26 Ane rumpukawu, inee nipogiangaa 
karumpumi iti moantikau madosa. 
Ineekau rumpu duuna tampu alo, 

27 dati ara katepakana Datu Tokadake 
mokelokau. 

28 Tauna au manangka, ineemohe 
manangka. Aginda mobago, bona 
molambihe paandenda hai bona peisahe 
motulungi ranganda au nakakurai. 

29Inee ara lolita kadake au mesuwu 
hangko i humemi. Agina mohowarakau 
lolita au hintoto au ina metulungi hai 
mopakaroho laluna hangka rangami. 
Lolita au nodo ina moanti roa ngkatuwo i 
tauna au mohadi. 

30 Nipamaroa-roa babehiami datikau 
mopakasusa laluna Inao Malelaha au 
naweikau Pue Ala. Nikatuinao: Inao 
Malelaha iami pekatandaina Pue Ala 
i lalumi au mopakanoto kaikitana 
taunaNa. Anti kaarana Inao Malelaha 
i lalumi, niisa kaina hawena tempona 
Pue Ala mokabahakau hangko i dunia au 
kadake ide. 

31Mewali, nikabahami ope-ope 
babehia au node: kahai lalu, karumpu, 
pepailalu, pobungka, pepodongkoa, hai 
pekakabosai. Nikabahami babehia iti hai 
hinangka babehia au kadake. 

32 Agina nipamaroa-roa lalumi, 
mombepokaahikau hadua hai hadua, 
hai niampungi salana hangka rangami, 
nodo Pue Ala moampungi salami anti 
pohintuwumi hai Kerisitu. 

t Mewali, lawi napoanamokau Pue Ala 

5 hai Napokaahikau, ido hai hangangaa 
moulakau poantina Pue Ala. 

21 babehianta alo-alona, 
hangangaa maahike i ranganta, 
nodo kanapokaahinta Kerisitu. Anti 
kamaahiNa irikita, la mokira wataNa 
rapapate mopahuruke. Babehia iti 

mopakatana laluna Pue Ala, nodo 
popenomba au mawongi au rahuhu Iria. 

3 Agayana inee mpuukau ara au 
mebualosi ba mobabehi babehia ntanina 
au merikai ba mampokaelu anuna 
rangami datikau ara au mosalai. Babehia 
au nodo bara hintoto irikamu, lawi to 
Saranimokau. 

4Inee worikau metatarahu ba 
mohowara lolita au bara mobundu ba au 
bara hintoto rahadi tauna. Agina tauli 
ngkaya kamaroana i Pue Ala. 

> Bona niisa: hema-hema au mebualosi 
ba mobabehi babehia ntanina au merikai 
ba mampokaeluhe anuna ranganda, 
barahe hintoto molambi kiranda i lalu 
poparentana Kerisitu hai Pue Ala. Tauna 
au mobabehi iti, nodo peahe tauna au 
menomba i anitu. 

5Mewali, ineekau rapakanawo hai 
lolitanda tauna au mampeinaohe bona 
ikita moula babehianda au nodo. 
Lolitanda iti batena bara tou. Lawi 
hangko i babehia au nodo, Pue Ala ina 
mohuku tauna au bara mengkoru Iria. 

7Mewali, ineehe nipohintuwua tauna au 
nodo babehianda. 

8L|awi hangkoya, makaindi mani 
lalumi, agayana ide-ide mabaamokau 
anti pohintuwumi hai Pue. Mewali, 
tuwomokau i lalu kamabaana. 

9 Lawi hangko i kamabaana lalumi, 
mesupa ope-ope babehia au maroa, au 
tou hai au manoto. 

10 Nipailalu babehia au hintoto i peitana 
Pue. 

11 Mewali, inee nipeulai babehianda au 
makaindi mani, lawi bara ara babehia au 
maroa au mesupa hangko i kakaindiana. 
Agina nipakanoto peami kakadakena 
babehianda iti. 

12 Lawi babehianda au tewuniangi, 
kehapiri rapololita pea, mepakaea. 

13 Agayana ane tauna au kadake moita 
babehiami au maroa, ina tongawa 
kakadakena babehianda, alana arahe au 
ina mokabaha babehianda au makaindi, 
hai ina tuwo worihe i lalu kamabaana. 

141do hai ara lolita au manguli: 
"Mearomokau au leta, Mearomokau 
hangko i kapate, Hai Kerisitu ina 
mowangkahikau." 

15 do hai hangangaa nipamaroa-roa 
babehiami: ineekau nodo tauna au ntuli; 

babehiami hangangaa nodo babehianda 
tauna au manoto lalunda. 

16 Hangangaa nipopobundu maroa 
tempo au ara irikamu, lawi i tempo ide 
kadake mpuu babehia manusia. 

17 Mewali, ineekau ntuli, nipekiri maroa 
babehia apa au naunde Pue. 

18Ineekau malangu, lawi iti ina 
moantikau mobabehi ngkaya pakana au 
kadake. Hangangaa nakuasaikau Inao 
Malelaha. Anti kuasana Inao Malelaha iti, 

19 mombepakaroho mpolalukau hai 
mamponanikau masmur, nani petoya hai 
nani ntanina au naweikau Inao Malelaha. 
Monanikau matana-tana motoya Pue 
hangko i lalumi, hai 

20 piuli liliu ngkaya kamaroana i Pue 
Ala Umanta i lalu hangana Yesu Kerisitu 
Amputa lawi Naweike hinangkana. 

21 Hai hangangaa mombepengkoruikau 
hadua hai hadua anti pebilami i Kerisitu. 

221kamu towawine, hangangaa 
mengkorukau i tobalilomi, nodo 
pengkorumi i Pue. 

23 pandirina, i wata manusia, kirana 
tanda i wongko, iami waa, lawi waa iti 
au mampohawaa watana. Hai hadua 
tobalilo peisa rapandiri nodo waa i 

towawinena, nodo Kerisitu mewali 
Waa irikita au mepoinalai Iria. Ikita 
au mepoinalai, peisake rapandiri nodo 
hangkira hangko i Watana Kerisitu hai 
jami Datu Topehoremanta. 

24 Mewali, nodo ikita ope-ope mengkoru 
i Kerisitu, nodo wori towawine hangangaa 
mengkoru i tobalilona i paka-pakana. 

25 Hai ikamu tobalilo, hangangaa 
nipokakaya towawinemi moula pandirina 
Kerisitu au mampokakayake au 
mepoinalai Iria duuna Nakira wataNa 
rapapate mohuru dosanta. 

26 Anti kapateNa mohuru dosanta, 
Napatanike mewali taunaNa haduduaNa, 
hai Nabahoike hangko i dosanta hai owai 
periu hai NgkoraNa, 

27 bona ikita mewali taunaNa au 
malelaha hai meawa, duuna barapi ara 
kamasalanta hai kamakuranta, bona 
hintotoke Nakahawei. 

28 Mewali, tobalilo hangangaa 
mampokakaya towawinena nodo ahina 
Kerisitu irikita. Hai pepokakayana iti 
hangangaa nodo wori pampokakayana 
watana haduduana. Hema au 
mampokakaya towawinena, himbela pea 
mampokakaya watana haduduana. 

29 Bara ara tauna au mokahihi 
watana haduduana, batena nakampai 
hai nakadipura. Nodo wori Kerisitu 
mokadipura tauna au mepoinalai Iria. 

301a mokadipurake lawi ikita au 
mepoinalai Iria mewalike hangkira 
hangko i WataNa. 

311 lalu Sura Malelaha, teuki node: "Ido 
hai hadua tobalilo hangangaa mopalehi 
umana hai inana, hai tuwo hihimbela hai 
towawinena, bona au rodua iti mewalihe 
hawata-wata." b 

32 Lolita ide, iami lolita au kaladu 
lempona. Agayana tunggaiaku ide, 
kupololita pohintuwuna Kerisitu hai 
taunaNa. 

33 Agayana nauri nodo, batena 
ara wori lempona irikamu: ope-ope 
tobalilo hangangaa mampokakaya 
towawinena nodo pampokakayana 
watana haduduana, hai towawine wori 
hangangaa mobila tobalilona. 

1 Anangkoi, nipeulaimide hawana 
tosaemi, lawi iti au hintoto nibabehi. 

21 lalu Sura Malelaha ara parenta au 
teuki node: "Bila inamu hai umamu." 
Hangko i hawa hampulo, itimi parenta 

au nguru-nguruna au ara dandina, iami 
bona 

3 "maroa tuwomu hai ngkararu 
tinuwumu i lalu dunia ide." 

4Hai ikamu au rapouma, inee nibelai 
laluna anami. Nikadipurahe, nipaturohe 
hai niweihe lolita au hangko i Pue. 

> Halalungku au rapohawi, nipeulai 
hawana ampumi i lalu dunia ide. Nibila 
hai nipengkoruihe hangko i kabulana 
lalumi. Nibabehi iti nodo pengkorumi i 
Kerisitu. 

5Inee nibabehi nodo i peitanda 

pea ampumi bona ratoyakau hangka 
manusiami. Mobagokau nodo hawina 
Kerisitu au moula peundeana Pue Ala 
hangko i lalumi haduduami. 

7Ineekau mobago anti 
karapasimbukumi pea, agayana 
mobagokau i lalu kamatanana lalumi. 
Nipobago bagomi nodo i Pue, bara pea i 
manusia. 

8Niisa mpuu: ope-ope tauna au 
mampopolumao maroa bagonda batena 
molambi saronda hangko i Pue, maroa 
hawi ba au bara hawi tuwonda. 

9 Hai ikamu ampunda hawi, hangangaa 
nipanodo wori babehiami i hawimi. 

Ineehe nipopalanga. Agina nipekiri node: 
ikamu ampunda hai hawimi, hadua pea 

Ampumi, iami Pue i lalu suruga au bara 

mampopontani tauna. 

10 Kahopoana halalu, hangangaa 
marohokau i karoho au nihumba hangko 
i kuasana Pue, lawi mohintuwumokau 
hai Ia. 

11 Hangangaa nipake hinangka parewa 
pombeala au napasilolongaamokau Pue 
Ala, bona maroho peangkami moewa 
akalana Datu Tokadake. 

12 Lawi i pombealata ide, barake 
moewa manusia agayana moewake 
au makuasa au bara taita. Moewake 
tadulako-tadulako kakaindiana au 
makuasa i dunia. Moewake hinangkana 
seta hai tokadake au mokuasai laerawa. 

13 Ido hai, hangangaa nipake hinangka 
parewa pombeala au hangko i Pue 
Ala, bona ane hawe alo pombeala, ina 
nibuku moewa perumpana iwalimi duuna 
i kahopoana, hai batena maroho liliu 
peangkami. 

14 Mewali, nipakaroho peangkami hai 
parewa pombeala au hangko i Pue 
Ala. Nipakaroho peulami i paturo au 
tou au mewali nodo pampou i pekomi 

bona datikau mampomalea. Nipakanoto 
babehiami au mewali nodo badu besi au 
mokampai watami hangko i iwalimi. 

15 Hangangaa masilolongakau 
mopahawe Ngkora Marasa au 
mopahintuwu tauna hai Pue Ala, 
lawi iti mewali nodo kandupami au 
mopakaroho peangkami. 

16 Hai i hinangkana, hangangaa maroho 
pepoinalaimi i Pue Ala. Pepoinalaimi 
iti nipolaba liliu. Anti pepoinalaimi, 
peisakau mohungki hinangka mata pana 
au napatotoiakau Datu Tokadake. 

17 Meharungakau i Pue Ala au 
mohoremakau hangko i huku dosanta. 
KaNahoremanta iti, nodo songko besi au 
mopakarohokau bona mantahakau. Hai 
Ngkorana Pue Ala nodo piho au naweike 
Inao Malelaha. 

18 Hai i lalu pombealami moewa Datu 
Tokadake, mekakaekau hai merapi 
liliukau i Pue Ala. I hinangkana, 
mekakaekau moula peninina Inao 
Malelaha. I lalu pekakaemi iti, 
hangangaa mainga-ingakau hai 
hangangaa nipekakaengaa liliu ope-ope 
tauna au mepoinalai i Pue Yesu. 

19 Hai nipekakaengaa worina, bona i 
tempoku mololita, Pue Ala moweina 
lolita au manoto, bona datina langa 
mopahawe Ngkora Marasa au bara mani 
raisa tauna hangkoya. 

20 Pue Yesu moangkana mewali 
suroNa, bona moantina Ngkora Marasa, 
alana ide-ide ratarungguna. Mewali, 
nipekakaengaa wongkoya bona baina 
mopahawe Ngkora Marasa moula 
kahihintotoana. 

21 Mewali, bona niisa noumba 
katuwongku hai pobagongku, kutudu 
halalunta Tikikus lao mosondakikau 
hai mouliangaakau hinangka apa au 
mewali inde. Tikikus iti, iami halalunta 
au tapokaahi, hai au mampopolumao 
liliu bagona Pue Ala. 

221do hai kutudu lao irikamu 
mouliangaakau kanoumbaki inde, bona 
tepalindo lalumi. 

23 Kuharunga Pue Ala Umanta hai Pue 
Yesu Kerisitu mowei roa ngkatuwo i 
ope-ope halalungku hampepepoinalai. 
Kuharunga Pue Ala ina motatambai 
ahimi hai pepoinalaimi. 

24 Pue mowati ope-ope tauna au 
mampokakaya Amputa Yesu Kerisitu hai 
ahi au bara ara kahopoana. 


Filipi 


t Sura ide au hangko irikami 

Paulu hai Timotiu, hawina Kerisitu 
Yesu, kipakatu irikamu halalungki 
hampepepoinalai i lalu Kerisitu Yesu au i 
kota Pilipi, hai i tauna au mampopolumao 
bagona Pue i olomi, maroa tadulakomi, 
maroa topobagona. 

2Ngkaya tabea: kiharunga Pue Ala 
Umanta hai Pue Yesu Kerisitu ina 
moweikau pewati hai roa ngkatuwo. 

3Halalu, bela-belana kukatuinaokau, 
kuuli ngkaya kamaroana i Ampuku Pue 
Ala anti kaikamuna. 

4Hai i lalu pekakaengku, matana mpuu 
lalungku mampekakaengaakau ope-ope, 

>lawi hangko i nguru-nguruna duuna 
ide-ide nidurei liliuna i lalu pobagongku 
mopahawe Ngkora Marasa au hangko i 
Pue Ala. 

6 Pue Alari au mobago i lalumi, hai 
maroa mpuu bagoNa au Napepongka i 
lalu katuwomi. Hai kupoinalai Pue Ala 
ina mopaliliu bagoNa iti duuna Napahopo 

apa au Natunggai i lalu katuwomi i alo 
kahawena hule Kerisitu Yesu. 

7Hintoto mpuu kupekiri nodo, lawi 
kupokakayakau. I lalu bagongku au 
naweina Pue Ala, nidurei liliuna, maroa 
ide-ide tangangku i lalu tarunggu, maroa 
i tempoku mouli kamonotongku hai 
mopakanoto katouna Ngkora Marasa. 

8 Pue Ala moisa katouna lolitangku 
ide. Rumihi mpuu kakukabilaimi, hai 
pekabilaingku ide nodo kamaahina 
Kerisitu Yesu. 

9 Mewali, idemi pekakaengku i Pue 
Ala, bona tetambai liliu kamaahimi, hai 
tetambai wori kamapandemi moisa apa 
au tou, duuna manoto mpuu lalumi. 

10 Kuperapi nodo halalu, bona niisa 
rara mopilei apa au maroa ntepuu 
hai malelaha tuwomi duuna barapi ara 
kamasalami i alo kahawena hule Kerisitu. 

11 Mekakaena bona nibabehi liliu apa 
au manoto anti pobagona Yesu Kerisitu i 
lalu katuwomi, alana bosa tauna motoya 
hai mopakahile Pue Ala. 

12 Mewali, bona niisa halalu, nauri 
ratarungguna, matanana, lawi anti 
karatarungguku ide, kabosa-bosaa tauna 
mohadi Ngkora Marasa. 

13 Surodado au mokampai souna 
datu hai ope-ope tauna inde moisa 
karatarungguku anti peulangku i 
Kerisitu. 

14 Nodo wori, tepakaroho pepoinalainda 
bosa to Sarani inde, lawi moitahe noumba 
Pue motulungina i karatarungguku, 
alana barapohe langa, kapepebaiarihe 
mopahawe Ngkorana Pue Ala. 

15 Arahe au moanti bambari kana i 
Kerisitu anti kamahinanda lawi rapeinao 
monangina. Agayana ara worihe au 
moanti bambari iti anti kabulana lalunda. 

16 Thira iti mopahawe bambari kana i 
Kerisitu anti kamaahinda iriko, lawi raisa 
kaikona au naangka Pue Ala mewali 
suroNa au mopakanoto Ngkora Marasa i 
ope-ope tauna. 

17 Agayana tauna au mahinahe 
iti, mopahawehe bambari kana i 
Kerisitu hangko i lalunda au kadake, 
lawi raunde mopakahile hanganda 
haduduanda. Tunggaianda bona 
motambai kamaparingku i lalu tarunggu. 

18 Agayana nauri nodo, bara kupailalu. 
Lawi kehapiri ba noumba tunggaianda, 
maroa ba bara maroa, bambari kana i 


FILIPI 1.19-25 4 


Kerisitu batena rabambari liliu. Iti au 
kupokatana. Hai batena matana liliuna, 
19 lawi kuisa anti pekakaemi hai anti 
petulungina Inao Malelaha au hangko i 

Yesu Kerisitu, batena tekabahana. 

20 peundeaku hai peharungangku, bona 
barana maea mampopolumao bagongku 
au Napatokami Pue Ala iriko. Kuharunga 
ina baina mopahawe liliu posabikingku, 
pelumbunami ide-ide, bona kupakahile 
hangana Kerisitu, maroa i tuwongku, 
maroa i kapatengku. 

21 Lawi tunggaiana tuwongku, bona 
mopakahilena Kerisitu. Hai ane matena, 
morasi mpuuna. 

22 Ngayana ane tuwo manina i dunia 
ide, peisa manina mampopolumao bago 
au mobundu. Mewali, bara kuisa umba 
au kupilei. 

23 Au rompaka iti mombedii mani i 
lalungku. Kupeinao mopalehi dunia ide 
hai laona maida hihimbela hai Kerisitu, 
lawi iti au maroa ntepuu. 

24 Agayana ane tuwo manina i dunia 
ide, ngkaya pobunduana irikamu halalu, 
lawi niparaluu manina. 

251ti au manoto i lalungku. Ido hai 
kuuli, batena tuwo manina, hai ina 

kupatepaka mani lao mosondakikau 

hai motulungikau bona tetambai 
kamarohona pepoinalaimi i Pue Yesu hai 
tetambai wori kamatanami mepoinalai 
Iria. 

26 Mewali, ane hawena irikamu deade, 
ina tetambai kamatanami hai petoyami i 
Kerisitu Yesu. 

27 Mewali, kehapiri ba apa au mewali 
iriko, babehiami hangangaa hintoto 
nodo tauna au moula Ngkora Marasa au 
hangko i Kerisitu. Hangangaa nibabehi 
nodo, bona ane kupohidupaa manikau 
ba barapi, ina kuisa kamarohona 
pepoinalaimi hai kamarohona 
pohintuwumi i lalu pobagomi moanti 
Ngkora Marasa. 

28 Inee mpuukau mampokalanga tauna 
au moewakay, lawi iti au mopakanotoahe 
kaina nahukunda Pue Ala, hai ikamu 
halalu ina nahorema Pue Ala. 

29 Mewali, ineekau langa i tauna au 
moewakau, lawi tunggaiana Pue Ala 
mopileikau, bara pea bona mepoinalaikau 
i Kerisitu, agayana ara wori tunggaiaNa 
bona molambikau kapari alana hangana 
Kerisitu rapakahile. 

30 Mewali i tempo ide, molambi 
worimokau kapari nodo kapari au 
kuhumba i tempoku mani hihimbela hai 
ikamu, hai niisa, halalu, kupolumaongi 
liliu kapari iti duuna ide-ide. 

1 Mewali halalu, maroho lalumi anti 

pohintuwumi hai Kerisitu. Tepalindo 
lalumi lawi napokaahikau Kerisitu. 
Ikamu naporangai liliu Inao Malelaha. 
Mombepokaahikau hadua hai hadua. 
2Ido hai kuperapi bona nipamatana 
mpuu lalungku: mohintuwumokau 
hadua hai hadua, mombepokaahi 
mpuukau, nipahangau-ngau lalumi, hai 
nipahimbela tunggaiami. 

3Inee nipaiyoru watami haduduami, 
ineekau mampemahile. Agina ikita 
hadua-hadua mengkaiwoi, hai 
hangangaa taimba ranganta melumbu 
hangko irikita. 

4Inee peake mampekiri watanta 
haduduanta, hangangaa tapekiri wori 
katuwona ranganta. 

> Poantita hangangaa nodo poantina 
Kerisitu Yesu. 

6 Nauri katuwona Kerisitu himbela hai 
Pue Ala, la bara mokingki kahimbelaNa 
hai Pue Ala iti. 

7 Agayana Nakabaha hinangkana iti, 
hai tuwo nodo hawi. Ia mewali nodo 
manusia, hai katuwoNa himbela hai 
katuwona manusia. 

81 tempona tuwo nodo manusia i 
wongko dunia ide, ia mengkaiwoi moula 
hawana Pue Ala, duuna mate rapaku i 
kau hihimbela hai tauna au kadake. 

9Tdo hai Pue Ala moangkami Kerisitu 
i pohudaa au meawa, hai Nawei kuasa 
au melumbu hangko i ope-ope kuasa au 
ara, 

10 bona ope-ope au tuwo ina mengkoru i 
Yesu, maroa ihi suruga, maroa ihi dunia, 
maroa au i paidaa tomate; ope-opehe 
ina molingkudu menomba Iria, 

Uhai mopangaku: Yesu Kerisitu 
jami Amputa, alana Pue Ala Umanta 
rapomahile. 

1? Mewali, halalu au kupokaahi, kuisa 
peulami i hawangku tangangku mani 
ara hihimbela hai ikamu. Pelumbunami 
ide-ide i tempoku karao hangko irikamu, 
kuperapi bona nipamaroa-roa babehiami 
bona nibabehi apa au hintoto i tauna 
au nahorema Pue Ala hangko i huku 
dosanda. Mengkorumokau i Pue Ala, 


FILIPI 2.13-17 8 


hai nipokalanga mpuu mobabehi apa au 
kadake. 

13 Lawi Pue Ala au mampopokale lalumi 
pane niunde moula peundeaNa, hai Ia 
au moweikau karoho moula peundeaNa. 

141 paka-pakana au nibabehi, ineekau 
mohume-hume ba mombembehanai, 

15 bona tongawa i ope-ope tauna 
kaikamuna anana Pue Ala, au bara ara 
kamasalami, au malelaha tuwomi hai au 
bara ara tunggaiami au kadake. Nodo 
betue au mewangka i lalu kakaindiana, 
nodo wori ikamu au maida i olonda tauna 
au motengko babehianda hai au kadake 
lalunda, 

16 |awi nipeulai Ngkora Marasa au 
mopaara katuwo. Mewali halalu, ane 
nodo liliu babehiami, ina matana 
lalungku i kahawena hule Kerisitu, lawi 
babehiami iti au mopakanoto kadana 
mbero-mbero ope-ope bagongku i olomi; 
ara mpuu wuana. 

17 Halalu, i kakubambariami Ngkora 
Marasa hangkoya, mepoinalaimokau i 
Pue Yesu, hai nipaisaremi katuwomi Iria 
bona moulakau peundeaNa. Mewali, 
kehapirina rahuku mate anti pobagongku 
mopahaweakau Ngkora Marasa, bara 


FILIPI 2.18-24 9 


kuposulia. Batena kuuli liliu ngkaya 
kamaroana i Pue Ala, hai matanana 
hihimbela hai ikamu. 

18 Kuharunga wori bona ikamu ina 
matanakau hihimbela hai iko. 

19 Ane peundeana Pue Yesu, ara 
tunggaiaku motudu Timotiu lao 
mosondakikau, bona ane mesule mai, 
ina tepalindona mohadi bambarimi. 

201 olonda tauna au arahe inde, batena 
pea Timotiu au hampepekiri hai iko, 
lawi iami au mampeinao bona ikamu 
molambi roa ngkatuwo. 

21 Au ntantaninahe, mampekiri peahe 
watanda haduduanda, barahe mampaekiri 
peundeana Yesu Kerisitu. 

22 Ngayana ane Timotiu, niisami 
kamarohona pepoinalaina, lawi ia 
mobago hihimbela hai iko mopahawe 
Ngkora Marasa. Hai Timotiu ide kuimba 
nodo anangku i lalu pobagongki. 

23Mewali, ane kuisa noumba 
karabotusina kara-karangku, ina kutudu 
lao mosondakikau. 

24 Hai kuharunga anti petulungina 
Pue, barapi mahae ina lao worina 
mosondakikau. 


FILIPI 2.25 - 30 10 


25 Ane halalunta Epafroditus, au 
mahaemi nitudu mai modureina, 
aginami kutudu mesule irikamu. Ikami 
rodua, nodongkai tauna au lao sambela 
mombeala, lawi hampopobagongkai i 
lalu bagona Pue, hai ia motulungina i lalu 
kaparingku. 

26 Agina kutudu mesule, lawi ia mabila 
mpuumi irikamu ope-ope, hai masusa 
laluna lawi nihadimi kamahaina. 

27Rumihi kamahaina, kematemi. 
Agayana kahopoana maohami lawi 
napokaahi Pue Ala. Bara pea ia 
au napokaahi Pue Ala, iko wori au 
Napokaahi, lawi ane mate, ina tetambai 
kamasusana lalungku. 

281domi pongkana hai ina kutudu 
mesule hoholiga lao irikamu, bona ane 
mohidupakau hai ia, ina tepalindokau, 
hai lalungku ide ina tinda. 

29 Mewali, nitarimami i kamatanana 
lalumi nodo au hintoto i halalunta au 
mepoinalai i Pue. Nibila wori ope-ope 
tauna au himbela poantina. 

30 Anti pobagona i Kerisitu, ina 
naanti mate. la bara mpuu mampekiri 
watana haduduana, lawi mampeinao 


FILIPI 3.1-5 11 


motulungina inde. la mewali pahurumi, 
lawi barakau tepaka motulungina. 
t Mewali halalu, hangangaa 
matanakau, lawi mohintuwumokau 
hai Pue. Bara kupomapari mohuleki apa 
au kuuki hangkoya, lawi kupeinao bona 
mepoinalai liliukau i paturo au tou. 

2 Mainga-ingakau i tauna au moanti 
paturo au kadake. Babehianda nodo 
dike. Ihira mampeinao mopari-parikau 
ratile moula Aturana Musa, lawi moula 
paturonda, iti au mopakanotoke i peitana 
Pue Ala. 

3 Katouana ikita ide mewali manoto i 
peitana Pue Ala lawi menombake Iria 
moula peninina Inaona Pue Ala hai 
tapomahile pohintuwuta hai Kerisitu 
Yesu. Barake moharunga ada au raita 
pea i raoa bona mewalike manoto i 
peitana Pue Ala. 

4Katouana, ane kuunde, peisa worina 
mampoinalai ada iti. Ane ara tauna au 
mouli rumihi poulanda ada au raita pea, 
pelumbunami iko! 

>I kaualuna alona tiniwungku, 
ratilemona moula Aturana Musa. 

Iko to Ibrani mpuuna, pemuleana 
to Isaraeli hangko i tinana Benami. 


FILIPI 3.6-10 12 


Hangko damanina mepoinalai i Pue 
Yesu, kupeulai Aturana Musa moula 
pepaturonda to Parisi. 

6I tempo iti kupeulai mpuu 
agama Yahudi, duuna mopari-parina 
mampopeahi-ahi tauna au mepoinalai 
i Yesu. Kupeulai hinangka parenta au 
teuki i lalu Aturana Musa, bara ara tauna 
au peisa molambi kamasalangku. 

7 Hangkoya ope-ope iti kuimba 
pewati iriko. Agayana ide-ide kuuli au 
mepakarugi pea, lawi batena Kerisitu au 
kuharunga. 

8 Mewali, ide-ide kuisa: hinangkana 
iti bara mobundu iriko, lawi ara au 
melumbu kamaroana, iami pohintuwuku 
hai Kerisitu Yesu Ampuku. Ido hai 
kukabahami ope-ope au ntanina, kuimba 
pea pupu bona meulana i Kerisitu, 

?hai mohintuwuna hai Ia. Pue Ala 
moimbana manoto i peitaNa, bara anti 
peulangku i Aturana Musa, agayana 
anti pepoinalaingku i Kerisitu. Mewalina 
manoto i peitana Pue Ala anti kabulana 
laluNa, lawi mepoinalaina i Kerisitu. 

10 Kupeinao moisa Kerisitu i lalu 
katuwongku, bona molambina kuasa 
nodo kuasana Pue Ala au Napake 


FILIPI 3.11-15 13 


mopatuwo hule Yesu hangko i kapate. 
Kupeinao molambi kapari hai kapate, 
nodo au Nahumba Yesu, 

11 lawi kuharunga ina rapatuwo hule 
worina hangko i kapate. 

12 Halalu, bara kuuli kakuisana mpuumi 
Kerisitu duuna malelahana hai barapi 
ara dosangku. Bara wokoya. Agayana 
kupari-pari bona mewalina himbela hai 
la, lawi nodomi tunggaiana Kerisitu Yesu 
au mokakiona mewali taunaNa. 

13 Halalungku ope-ope, kupangaku: 
bara manina malelaha, ara mani 
dosangku. Agayana ara hampaka au 
kubabehi: naliumi inaongku ope-ope au 
kutaleuki, hai kupari-pari monontohi apa 
au kulindo. 

14 Iko nodona hadua tauna au momberiri 
melangka: bara kupembalilingi apa au i 
taleungku, melangka liliuna monontohi 
au kutunggai. Kupari-pari moula 
peundeana Pue Ala, bona molambina 
parasee penangi au naweina Pue 
i suruga, ido hai pane Nakakiona 
mohintuwu hai Kerisitu Yesu. 

15 Mewali, ikita au manoto peulanta 
i Pue, hangangaa hampepekirike 
mobabehi nodo au kuuli inona. Agayana 


FILIPI 3.16-20 14 


ane arakau au bara himbela pekirimi, 
Pue Ala au ina mopakanotoakau paturo 
au tou. 

16 Kehapiri ba noumba pekirinda 
tauna, apa au taisa, itimi au hangangaa 
tapeulai. 

17 Halalungku ope-ope, kuperapi 
bona nipeulai babehiangku. Tangangki 
hihimbela hai ikamu, kipopaitaamokau 
babehia au maroa. Hangangaa nipeulai 
pandirinda tauna au moula babehiangki. 

18 Lawi apa au paka kuuliangaakau, 
iti wori au kuuliangaa mbulikau ide-ide 
i lalu poteriangku: arahe bosa tauna 
au kadake babehianda au mosapuaka 
tunggaiana kapatena Kerisitu au rapaku 
i kau. 

19 Tauna au nodo batenda molambi 
pehuku i lalu naraka. Menombahe 
i peundeana watanda haduduanda. 
Mampomahilehe babehianda au 
mepakaea. Mampaiyoruhe katuwonda i 
dunia ide. 

20 Agayana ikita halalu, bara nodo 
babehianta, lawi ikita idemi ampu 
suruga. Hai hangko indora, tapegia 
mpuu kamaina Amputa Yesu Kerisitu. 


FILIPI 3.21-4.4 15 


lami au mohoremake hangko i huku 
dosanta. 

21 Ane mai deade, Ia ina mobaliki 
watanta au meahi-ahi ide duuna himbela 
hai wataNa au meawa ntepuu moula 
kuasaNa au melumbu hangko i ope-ope 
kuasa au ntanina. Hai kuasaNa iti, Ia ina 
mampopengkoru hinangkana au ara Iria. 

1 Mewali halalu au kupokaahi hai au 

kukabilai: nipakaroho pepoinalaimi 
i Pue. Ikamumi au kupomahile hai au 
kupokatana lalu. 

2Halalungku Euodia hai halalungku 
Sintike! Kuperapi bona hintuwukau nodo 
au hintoto i tauna au mepoinalai i Pue. 

3Hai kuperapi irio, Sunsugus, 
rangangku au tetida lalumu, nutulungi 
wohiraya towawine au rodua iti, 
bona ineehe mosisala. Tangangku 
mani hihimbela hai ikamu, madotahe 
mamporangaina mopahawe Ngkora 
Marasa hihimbela hai Klemens hai 
rangangku au hampopobago ntanina. 
Hanganda ope-ope ara teuki i lalu Sura 
Ngkatuwo. 

4Halalu, hangangaa matana liliukau 
anti pohintuwumi hai Pue. Hambela mani 
kuuli: hangangaa matanakau. 


FILIPI 4.5-10 16 


> Kuharunga ope-ope tauna ina moita 
kamaroana lalumi. Nikatuinao, barapi 
mahae ina hawe Pue. 

5Inee karao inaomi. Ineekau 
mampokalanga ba apa pea. I paka- 
pakana mekakae liliukau, merapikau i 
Pue Ala, hai niuli ngkaya kamaroana Iria. 

7 Ane nipaisare ope-ope i Pue Ala, Ia 
ina mopatinda lalumi anti pohintuwumi 
hai Kerisitu Yesu. Hai ane la mopatinda 
lalumi, barapokau ina langa, lawi 
melumbu kuasaNa hangko i ope-ope au 
peisa tapekiri. 

8Kahopoana halalu, kuperapi bona 
nipailalu liliu hinangkana au maroa 
hai au hintoto ratoya. Apa au tou, apa 
au hintoto, apa au manoto, apa au 
malelaha, apa au merae, hai apa au 
teadai, itimi au hangangaa nipailalu. 

? Apa au nipegurui hangko iriko, maroa 
paturongku au nihadi hai au nitarima, 
maroa babehiangku au niita, itimi 
au hangangaa nibabehi. Ane nodo 
nibabehi, Pue Ala ina mamporangaikau 
hai mopatinda lalumi. 

10 Matana mpuu lalungku halalu, hai 
motoyana Pue, lawi nauri mahaemoke 
mogaa, nipakatua worina petulungimi. 


FILIPI 4.11-16 17 


Barari kuuli kadangkupi nikatuinao 
hangkoya. Nikatuinao liliuna, agayana 
i tempo iti bara manikau tepaka 
motulungina. 

11 Tunggaiaku manguli nodo bara 
anti kamakurangku, lawi kupobiasami 
mampokatana apa au ara iriko. 

12 Peisana tuwo i anu-anu au haodi 
pea, peisa worina tuwo i anu-anu au 
ngkaya. Kehapiri ba apa au morumpana, 
kupamatana liliu lalungku maroa i tempo 
mabuhu, maroa i tempo rimi, ngkaya ba 
haodi, nakaarai ba da nakaarai. 

13 Kubuku molindo hinangka au 
merumpa, lawi Kerisitu au mopakaroho 
lalungku. 

14 Agayana nauri nodo, maroa mpuu 
lalumi motulungina tangangku i lalu 
kapari ide. 

1> Niisami, halalungku to Pilipi, 
hangkoya kupahawe Ngkora Marasa 
i boeami, hai i kapadungku hangko i 
tampo Makedonia, bara ara to Sarani i 
boea ntanina au motulungina. Batena 
pea ikamu halalu au motulungina i 
tempo iti. 

16 Hai bara ido pea, agayana i 
kamakurangku i tempoku mani i 


FILIPI 4.17-21 18 


kota Tesalonika, bahangkiami belana 
nipakatuana mai apa au kuparaluu. 

17 Au kuuli ide, bara anti 
kamampeinaongku molambi kabulana 
lalumi. Peundeaku, bona hangko i 
kamaroana lalumi, katetetambaia 
pewatina Pue Ala irikamu. 

18 Mewali bona niisa: ope-ope 
au nipakatu, kulambimi hangko i 
Epafroditus. Pakatumi iti bara pea 
handa, agayana melabi hangko i apa 
au kuparaluu. Kabulana lalumi iti nodo 
anu-anu mawongi au nipopenomba i Pue 
Ala. Popenombami iti Naunde mpuu, hai 
matana laluNa modoko. 

19 Pue Ala au kupenombai, Iami au 
ina mopaara hinangkana au niparaluu, 
moula peawaNa au mahile ntepuu, lawi 
mohintuwumokau hai Kerisitu Yesu. 

20 Tatoyami Pue Ala Umanta duuna 
kamahae-haea. Amin. 

21 Pahaweana tabeangku i ope-ope 
tauna au mepoinalai i Kerisitu Yesu au 
ara inditi. Nidoko wori tabea hangko 
i halalumi hampepepoinalai au arahe 
hihimbela hai iko inde. 


FILIPI 4.22-23 19 


22 Qpe-ope to Sarani i kota ide, 
pelumbunami ihira au ara i souna Kaisar, 
mopakatu tabea irikamu halalu. 

23 Amputa Yesu Kerisitu mowatikau 
ope-ope. 


Kolose 


1 1 Sura ide au hangko iriko Paulu, 
au naangkana Pue Ala mewali 
surona Kerisitu Yesu moula peundeaNa, 
hai hangko i Timotiu, halalunta 
hampepepoinalai, 

2 kipakatu irikamu halalungki au 
hampepepoinalai i Kolose, au mewali 
kirana Pue Ala hai au mepoinalai i 
Kerisitu. Ngkaya tabea! Kiharunga Pue 
Ala Umanta ina moweikau pewati hai roa 
ngkatuwo. 

3 Bela-belana kipekakaengaakau, kiuli 
liliu ngkaya kamaroana i Pue Ala, Umana 
Amputa Yesu Kerisitu, 

“lawi kihadimi bambari au mopahawe 
noumba kamarohona pepoinalaimi i 
Kerisitu Yesu hai kamaahimi i ope-ope 
tauna au mepoinalai. 

> Maroho pepoinalaimi hai ahimi, 
lawi niharunga mpuumi apa au 
Napasilolongaakau Pue Ala i suruga, 
nodo au nihadimi i lalu Ngkora Marasa 
au tou au rapahaweakau. 


KOLOSE 1.6-11 2 


6 Ngkora Marasa iti, tebambarimi i 
humalele dunia alana kabosa-bosaa 
tauna au mepoinalai i Pue Yesu hai 
mobabehi apa au maroa. Himbela pea 
au mewali irikamu halalu. I kamohadimi 
Ngkora Marasa iti, liliumokau mepoinalai 
i Pue Yesu, alana moisakau katouna 
kabulana laluna Pue Ala irikita. 

7 Ngkora Marasa iti nihadi hangko 
i Epafras, rangangki hampopobago 
au tapokaahi. Epafras iti iami hawina 
Kerisitu au mobago liliu motulungikau. 

8 Tami au mopahaweangkai noumba 
kamaahimi anti peninina Inao Malelaha. 
9 Mewali, halalu, i kakihadina bambari 
kana i pepoinalaimi, kipekakaengaa 

liliukau. Mekakaengkai i Pue Ala, 
kiperapi bona Napakanoto lalumi hai 
Napopaisaakau ope-ope peundeaNa, 

10 hona babehiami ina hintoto i tauna au 
moula peundeana Pue, hai bona ope-ope 
babehiami ina mopamatana laluNa. Ane 
nodo katuwomi, ina nipobago hinangka 
bago au maroa, hai ina katetetambaiari 
poisami Pue Ala i lalu katuwomi. 

11 Merapingkai i Pue Ala bona 
Napakaroho lalumi hai ope-ope kuasaNa 
moula kamarohoNa au mahile ntepuu, 


KOLOSE 1.12-16 3 


bona mantaha liliukau i hinangkana au 
morumpakau. 

12 Mekakaengkai bona matana liliu 
lalumi manguli ngkaya kamaroana i 
Umanta, lawi lami au mampopewalikau 
anaNa, alana hintotokau molambi kirami 
hihimbela hai ope-ope taunaNa i lalu 
poparentaNa au mabaa. 

13 Ia mokabahamoke hangko i kuasa au 
makaindi, hai Napopewalimoke taunaNa 
i lalu poparentana AnaNa au Napokaahi. 

14 AnaNa iti au mewali pahuruna 
watanta, bona teampungi dosanta. 

15 Pue Ala, bara taita. Agayana ane 
taisa poantiNa hai kuasana Yesu, taisa 
wori poantiNa hai kuasaNa Pue Ala. Yesu 
iti taimba nodo AnaNa au Towutu, lawi 
meliu kuasaNa hangko i ope-ope au 
napopewali Pue Ala. 

16 Lawi lami au napopatoa Pue Ala 
mampopewali hinangkana au ara, maroa 
au i suruga hai au i dunia, maroa 
au raita hai au bara raita, tepesua 
ope-ope au makuasa hai au moparenta. 
Hinangkana Napopewali hai kuasaNa 
moula peundeaNa. 


KOLOSE 1.17-22 4 


17 Hangko damani hinangkana ara, 
aminami ara Yesu. Hai ope-ope au ara, 
Nakadipura hai kuasaNa. 

18 Ikita au mepoinalai i Kerisitu rapandiri 
nodo wataNa, hai Kerisitu iami waanta. 
Nodo waa iami au moparentai wata, 
Kerisitu iami au moparentai ope-ope 
tauna au mepoinalai Iria. Hai la au 
moweike katuwo au wou, lawi lami au 
Towutu, lempona, au nguru-nguruna 
tuwo hule hangko i kapate. Ido hai la 
mewali patoana hinangka au ara. 

19 Ane taisa Anana Pue Ala, taisa wori 
Pue Ala, lawi Pue Ala mopakanoto bona 
ope-ope au ara Iria ara wori i AnaNa, ido 
hai bara ara kamakuraNa. 

20 Pue Ala motudu AnaNa bona mate 
i kau mombehape, bona ope-ope au 
ara rapahintuwu hule hai la, maroa au 
i dunia maroa au i suruga. Kapatena 
Yesu i kau mombehape mopahintuwu 
hinangkana hai Pue Ala. 

21 Hangkoya halalu, karaokau hangko i 
Pue Ala. Nipoiwali lawi kadake lalumi hai 
babehiami. 

22 Ngayana ide-ide, anti kapatena 
AnaNa, mohintuwumokau hai Pue Ala, 
hai la mopamalelahamokau duuna 


KOLOSE 1.23-26 5 


barapi ara kamasalami ba kamakurami i 
peitaNa. 

23 Mewali halalu, mepoinalai liliumokau, 
mantahakau, hai ineehe nipogiangaa 
tauna mopakanawokau. Nipakaroho 
peulami i paturo au nihadimi. Inee 
nikabaha peharungami i apa au 
nadandiakau Pue Ala i lalu Ngkora 
Marasa. Ngkora Marasa iti rabambarimi i 
humalele dunia. Hai iko wori, mewalina 
hawina Pue au mopahawe Ngkora 
Marasa iti. 

241de-ide halalu, matana mpuuna 
mohalea kapari anti pobagongku 
motulungikau. Lawi ara mani kapari au 
hangangaa morumpana anti pobagongku 
i Kerisitu, hai kapari au kuhumba ide-ide, 
kuhumba anti pobagongku motulungi 
ope-ope tauna au mepoinalai i Kerisitu. 
Ikita ope-ope au mepoinalai i Kerisitu 
peisa rapandiri nodo wataNa. 

25 Pue Ala moangkana mewali hawinda 
ope-ope tauna au mepoinalai Iria, bona 
kupahawe ope-ope NgkoraNa irikamu au 
barakau to Yahudi. 

26 Pue Ala mampeinao mopahawe i 
taunaNa noumba kamaroana tunggaiaNa 
irikamu au barakau to Yahudi. 


KOLOSE 1.27-2.2 6 


TunggaiaNa iti iami bona Kerisitu maida 
i lalumi, bona manoto kamolambimi 
katuwo au merae hihimbela hai Pue 
Ala. I atunami parena tunggaiana Pue 
Ala iti tewuniangi i manusia. Agayana 
ide-ide rapatongawami i ope-ope tauna 
au mewalihe kiraNa. 

27 (1:26) 

28 Mewali, kibambari i ope-ope tauna 
kana i Kerisitu, moula kanotona lalungki. 
Kiweihe lolita hai kipaturohe, hai 
kininihe ope-ope, bona ane hawengkai i 
lindona Pue Ala, peisahe kianti ope-ope 
Iria hai bara ara kamakuranda, lawi 
mohintuwumohe hai Kerisitu. 

29 Idomi hai madotana mobago. Kupari- 
pari mopaliliu pobagongku moula karoho 
au kuhumba hangko i Kerisitu, lawi 
mahile mpuu kuasaNa i lalu katuwongku. 
2 t Kupeinao mouliangaakau noumba 

kamantimina pobagongku i ope-ope 
tauna au bara manina moisa, tepesua 
ikamu au i kota Kolose hai ihira au i kota 
Laodikia. 

?Tunggaiaku ide, bona maroho lalumi 
ope-ope hai mombepokaahikau, alana 
mohintuwukau hadua hai hadua. 
Peundeaku, bona tongawa i lalumi 


KOLOSE 2.3-8 7 


tunggaiana Pue Ala au tewuniangi 
hangkoya hai bara bata-bata lalumi, 
tunggaiaNa iti bona niisa Kerisitu. 

3 Lawi Kerisitu iti au mopakanoto lalunta 
bona taisa ope-ope tunggaiana Pue Ala 
irikita. 

4Ope-ope ide kuuliangaakau, 
bona datikau rapakanawo tauna au 
moakalangikau hai lolitanda. 

Lawi nauri karaona hangko irikamu, 
agayana i lalungku ara mpuuna 
hihimbela hai ikamu. Matana mpuuna 
mohadi kamarohona pohintuwumi hai 
pepoinalaimi i Kerisitu. 

51do hai halalu, anti kanidokona 
Kerisitu Yesu mewali Ampumi, babehiami 
alo-alona hangangaa moula peundeaNa, 
lawi mohintuwumokau hai Ia. 

7Mewali, hangangaa nipakaroho hai 
nipatetida lalumi Iria. Nipakaroho 
pepoinalaimi, nodo au roomi 
rapaturoakau. Hai niuli liliu ngkaya 
kamaroana i Pue Ala. 

8Maroa-roakau, bona dati ara tauna 
au mopakanawokau hai mopari-parikau 
meula i paturo agama au sala hai au 
bara mobundu. Lawi paturonda iti iami 
paturo au mesupa pea hangko i pekiri 


KOLOSE 2.9-12 8 


manusia hai rapaturokau moula ada 
hai atura au mokanai pea dunia ide. 
Paturonda iti mosisala hai paturo au tou 
au mampopatoa Kerisitu. 

9 Mewali, ineekau rapakanawo, lawi i 
Kerisitu au mewali manusia tahumba 
ope-ope kuasana hai poantina Pue Ala, 
bara ara kamakurana. 

10 Mewali, ane mohintuwukau 
hai Kerisitu, handami. Barapi ara 
kamakurami, lawi ope-ope au ara i 
Kerisitu ara wori irikxamu, hai Ia au meliu 
kuasaNa hangko i ope-ope au makuasa 
hai au moparenta. 

11 Anti pohintuwumi hai Kerisitu, 
ratilemokau. Karatilemi iti, barari petile 
au nababehi manusia, agayana petile au 
nababehi Kerisitu i lalumi. Lempona, la 
mokabahamokau hangko i kuasa dosa 
au i lalumi. 

121 tempomi rariu i lalu hangana 
Kerisitu, ikamu nodo tauna au mate hai 
au ratawu hihimbela hai Kerisitu, lawi 
nikabahami katuwomi hai babehiami 
au hangkoya. Hai i karariumi iti, ikamu 
mewali nodo tauna au rapatuwo hule 
hihimbela hai Ia, lawi molambimokau 
katuwo au wou anti pohintuwumi hai 


KOLOSE 2.13-16 9 


Yesu hai pepoinalaimi i kuasana Pue Ala 
au mopatuwo hule Yesu hangko i kapate. 
13 Hangkoya kadami mani mepoinalai i 
Kerisitu, nodo manikau tauna au mate, 

lawi moliungikau hawana Pue Ala, hai 
barakau ratile i lalumi. Agayana nauri 
hangkoya nodokau tauna au mate, 
ide-ide anti pohintuwumi hai Kerisitu, Ia 
mopatuwo hulemokau hihimbela hai Ia, 
hai moampungi ope-ope dosami. 

14 Katouana, masalamoke ope-ope pane 
hintotoke rahuku hai ragaa hangko i Pue 
Ala, lawi moliungike aturaNa. Agayana 
anti kapatena Yesu i kau mombehape, 
Pue Ala moumpahi ope-ope peliunginta, 
hai Nakabahamoke hangko i atura au 
taliungi iti, alana barapoke molambi 
pehuku. 

151 kapatena Kerisitu i kau mombehape, 
Pue Ala monangi ope-ope tokadake hai 
ope-ope au makuasa bona kaNananginda 
raita i humalele dunia. 

16 Halalu, arahe tauna au mampeinao 
mopari-parikau moula ada agamanda. 
Thira mosalaikau lawi barakau mampeulai 
palianda i paande hai i paenu. Rasalaikau 
lawi barakau moula ada alo mahile 
agama Yahudi, nodo alo mahile wula 


KOLOSE 2.17-19 10 


wou hai palia mobago i alo penombaa. 
Ineehe nipoinalai tauna iti, 

17 lawi bara nodo tunggaiana Pue Ala 
kana i ope-ope ada hai atura iti. Pue Ala 
mowei atura iti hangkoya nodo pandiri 
irikita kana apa au ina mewali, hai 
ope-ope atura iti napabukeimi Kerisitu. 

18 Mewali, ane ara tauna au mosalaikau 
lawi bara nipeulai paturonda, ineehe 
nipoinalai. Tauna iti mampemahilehe, 
rauli ara kapandenda hangko i apa au 
ratudungiahe malaeka. Rauli barakau 
ina nadoko Pue Ala ane barakau 
mengkaiwoi hai menomba i malaeka. 
Ineehe nipogiangaa tauna iti mosalaikau. 
Bara ara kuasanda mopagurukau, lawi 
paturonda iti mesuwu hangko i lalunda 
haduduanda au mokanai pea dunia ide. 

19 Tauna iti barapohe moula paturo au 
mampopatoa Kerisitu. Katouana Kerisitu 
iti au taimba waanta. Ikita ope-ope 
au mepoinalai i Kerisitu rapandiri 
nodo watana Kerisitu. Nodo waa iami 
au mokuasai wata hai hinangka au 
ara i wata rapopombedai, Kerisitu 
mopahintuwumoke hai moninike bona 
kamaroho-rohoa peulanta Iria moula 
peundeana Pue Ala. 


KOLOSE 2.20-23 11 


20Ikita au mepoinalai i Kerisitu peisa 
rapandiri nodo tauna au mate hihimbela 
hai Kerisitu. Lawi anti pohintuwuta hai Ia, 
tekabahamoke hangko i ada hai atura au 
i dunia ide. Barapoke mampeulai ada hai 
atura iti bona mewalike manoto i peitana 
Pue Ala. Mewali, ane matekau hihimbela 
hai Kerisitu, ineemi nipengkorui atura au 
ngkaya pakana iti, nodo tauna au bara 
mani moisa Kerisitu. 

21 Inee nipeulai atura au manguli: "Inee 
nikingki ide!" "Inee niande iti!" "Inee 
nipetobo ide hai iti!" 

22 Atura au nodo bara moanti katuwo 
maroa irikita, lawi atura iti kana pea 
i paande hai anu-anu au peisa ope: 
hampalai pea rapake hai kahopoana 
ratende. Atura iti mesuwu hangko i hawa 
hai paturo manusia. 

23 Ane raita tauna, atura iti raimba 
maroa, lawi tauna au moula atura 
iti, moagamahe, mengkaiwoihe, hai 
mampopeahi-ahihe watanda moula 
ada agamanda. Agayana atura iti bara 
mobundu, lawi tauna au moula atura 
iti moula peahe peundeana lalunda au 
kadake. 


KOLOSE 3.1-5 12 


1Ikamu nodo tauna au rapatuwo 
hule hihimbela hai Kerisitu. Ido hai 

hangangaa nihaoki apa au i suruga, i 
kaaraana Kerisitu au mohuda tanda i 
koanana Pue Ala. 

2Lempona, hangangaa nipekiri 
katuwomi au mohintuwu hai Kerisitu au i 
suruga. Inee nipekiri pea katuwomi au i 
dunia ide. 

3Lawi ikita nodo tauna au mate 
hihimbela hai Ia. Hai tahumba katuwo 
au wou hangko i Kerisitu, au maida 
hihimbela hai Pue Ala i suruga. Kerisitu 
iti au moweike katuwo au wou. Ide-ide, 
bara mani taita, agayana ane hawe hule 
deade, Ia ina motudungiake kuasaNa hai 
peawana tuwoNa. Hai ikita halalu, ina 
rapomahile worike hihimbela hai Ia. 
1(373) 

> Mewali, anti kamatenta hihimbela hai 
Kerisitu, takabahami babehianta hai 
katuwonta au hangkoya. Ineekau 
mebualosi, ineekau mobabehi 

sala ba babehia au bara hintoto. 
Ineekau mohaoki au kadake, ineekau 
mampokaelu anuna rangami. Lawi hema 
au mobabehi iti, nodo peahe tauna au 
menomba i anitu. 


KOLOSE 3.6-11 13 


Hai Pue Ala batena ina 
mampokarumpu tauna au moliungi 
hawaNa iti. 

7 Hangkoya, kadami mani mengkoru i 
Pue Ala, batena nodo babehiami. 

8 Agayana ide-ide, hangangaa nikabaha 
ope-ope babehia au kadake. Ineekau 
rumpu, ineekau mepailalu, ineekau 
mekahihi. Ineekau mepodongkoa ba 
mohowara lololita au merikai. 

93Ineekau modongko i rangami. 
Nikabaha ope-ope babehia au nodo, lawi 
tekabahamoke hangko i katuwonta hai 
babehianta au hangkoya au tapeulai 
kadanta mani mepoinalai i Pue Yesu. 

10 Hai ide-ide mohumbamoke katuwo 
au wou, lawi Pue Ala mampopewalimoke 
manusia au wou. Ia mopawou liliu 
lalunta bona mampeulaike babehiaNa, 
hai bona moisake apa au tou kana Iria. 

11 Mewali, anti kaNapopewalinta 
manusia au wou, Pue Ala barapi 
mampopontani to Yahudi hai tauna au 
barahe to Yahudi, lawi i peitaNa himbela 
pea tauna au ratile hai tauna au bara 
ratile. la bara mampopontani tauna au 
mosikola hai au bara mosikola, tuana ba 


KOLOSE 3.12-16 14 


hawi. Kerisitu lami au tepaiyoro. la au 
tuwo i lalunta ope-ope. 

12 Pue Ala mampokaahikau hai 
mopileimokau mewali kiraNa 
au malelaha. Ido hai hangangaa 
mombetulungikau, hangangaa maroa 
lalumi hadua hai hadua, mengkaiwoikau, 
nipamaalusu poantimi, hai sabarakau i 
rangami. 

13Inee nipailalu salana rangami. 
Niampungi rangami au masala irikamu. 
Nodo Pue moampungi salanta, ikita wori 
hangangaa moampungi ranganta au 
masala irikita. 

14 Au paraluu ntepuu, hangangaa 
mombepokaahikau, lawi ane 
mombepokaahikau, ikamu ina 
mohintuwukau hai bara ara kamakurami. 

15 Pue Ala mokakiomokau hai 
mampopewalikau hawata-wata anti 
pohintuwumi hai Kerisitu. Mewali, 
nipakaroho liliu kahintuwumi hai 
katindana lalumi au hangko i Kerisitu. 
Hai niuli liliu ngkaya kamaroana i Pue 
Ala. 

16 Hangangaa nipailalu liliu Ngkorana 
Kerisitu. Mombepakaroho mpolalumokau 
hai mombepaturokau moula sukana 


KOLOSE 3.17-22 15 


kanotona lalumi. Mamponanikau 
masmur, nani petoya hai nani ntanina au 
naweikau Inao Malelaha. Hangko i lalumi 
mpuu, monanikau manguli ngkaya 
kamaroana i Pue Ala. 

17 Apa pea au nibabehi ba au nipololita, 
hangangaa nibabehi hai nipololita hintoto 
hai poantinda tauna au meula i Pue 
Yesu. Hai niuli ngkaya kamaroana i Pue 
Ala Umanta i lalu hangana Pue Yesu. 

18 Ikamu towawine au motambimi, 
mengkorukau i tobalilomi, itimi au 
hintoto i tauna au meula i Pue. 

19 Hai ikamu wori tobalilo au 
motambimi, hangangaa nipokakaya 
towawinemi. Ineekau makasara irihira. 

20 Anangkoi, hangangaa nipeulai 
ope-ope hawana tosaemi, lawi iti au 
naunde Pue Ala. 

21 Hai ikamu au rapouma, inee nibelai 
laluna anami bona dati masusa lalunda. 

22 Halalu au hawi tuwomi, nipeulai 
liliu ope-ope hawana ampumi au i 
dunia ide. Inee nipeulai hawanda anti 
kamampeinaomi raita hai ratoya tauna. 
Nipeulai hawanda hangko i kabulana 
lalumi, nodo pengkorumi i Pue. 


KOLOSE 3.23-4.4 16 


23Bago apa pea au ratuduakau, 
nipobago hangko i lalumi mpuu. 
Nipobago bago iti nodokau mobago i 
Pue, bara pea i manusia. 

24 Hai nipailalu lolita ide: Pue ina 
moweikau saromi moula apa au Nadandi 
i ope-ope tauna au Napoana. Kerisitu 
lami Ampumi, hai ikxamu iami hawiNa. 

25 Hema pea au mobabehi dake ina 
mohumba wori hurungina au kadake, 
lawi Pue bara mampopontani tauna. 

4 1Ikamu au rapoampu, niwei hawimi 
apa au maroa hai au hintoto, lawi 
niisa kaarana Ampumi i suruga. 

2 Mekakae liliukau, hai i lalu pekakaemi 
hangangaa mainga-ingakau hai niuli liliu 
ngkaya kamaroana i Pue Ala. 

3Hai nipekakaengaa woringkai, 
bona Pue Ala mobungkahiangkai rara 
mopahawe NgkoraNa au mampololita 
tunggaiaNa au napabukei Kerisitu. 
Hangkoya tunggaiaNa iti tewuniangi 
mani, agayana ide-ide iko au mopahawe 
bambari kana i Kerisitu. Ido hai 
ratarunggumona. 

4Nipekakaengaa wongkoya, bona 
kubuku mopakanoto bambari kana i 
Kerisitu moula kahihintotoana. 


KOLOSE 4.5-10 17 


> Ane nipogaloahe tauna au barake 
hampepepoinalai, niparesa hampai 
lalumi bona nipopobundu maroa 
katepakami mopahaweahe rara 
mepoinalai i Pue. 

6 Ane molololitakau hihimbela hai ihira, 
nipamaalusu lolitami bona nianti katuwo 
maroa irihira. Hai nipekiri maroa apa au 
nipahaweahe bona niisa rara mohanai 
pampekunenda. 

7 Kutudumi halalunta Tikikus lao 
irikamu, bona ia mouliangaakau apa 
au mewali iriko inde. Tikikus iti iami 
halalunta au tapokaahi hai rangangku 
hampopobago au mampopolumao liliu 
bagona Pue. 

8 Kutudumi lao mosondakikau bona 
niisa noumba katuwongki hai bona 
maroho lalumi. 

9 Hihimbela hai Tikikus, kutudu worimi 
Onesimus, halalumi hambomboeami au 
tapokaahi, hai ia mepoinalai liliu i Pue. 
Ihira rodua ina mouliangaakau ope-ope 
au mewali inde. 

10 Aristarkus, au hihimbela hai iko 
i lalu tarunggu, mopakatu tabeana 
irikamu. Markus halaluna Baranaba, 
mopakatu wori tabeana. (Nikatuinao apa 


KOLOSE 4.11-16 18 


au kuperapi hangkoya bona ane hawe 
Markus deade, nitarima i lalu soumi!) 

11 Tabea wori hangko i Yesu, au rahanga 
wori Yustus. Hangko i ope-ope to 
Yahudi, au talu pearaihe ide au mobago 
hihimbela hai iko mampopolumao bago 
poparentana Pue Ala. Hai ihira au 
mopakaroho lalungku. 

1? Tabea wori hangko i Epafras, hawina 
Kerisitu Yesu au hambomboeami. la 
mampekakaengaa liliukau, bona maroho 
peangkami hai manoto pepoinalaimi 
moula ope-ope peundeana Pue Ala bona 
datikau masala. 

13 Kusabiki kamadotana i lalu pobagona 
irikamu au ara i Kolose hawe-hawe wori 
i halalunta au i Laodikia hai Hierapolis. 

14 Tabea wori hangko i Dokter Lukasi au 
tapokaahi, hai hangko i Demas. 

153 Nipahawea wongkamia tabeangki 
i halalumi hampepepoinalai au i kota 
Laodikia. Tabeangki i Nimpa hai i to 
Sarani au menomba i lalu souna. 

16 Ane roomi nibasa sura ide, kuperapi 
bona nipakatuahe to Sarani au i Laodikia 
bona rabasa wori i olonda. Hai surangku 
au kupakatuahe to Laodikia, nibasa wori 
i olomi. 


KOLOSE 4.17-18 19 


17 Nipahawe i Arkipus bona ia moparoo 
bagona au nawei Pue! 

18 Tabea hangko iriko, Paulu. Kahopoa 
sura ide kuuki hai tayengku. Nikatuinao 
wongkoya i tempoku mani i lalu tarunggu 
ide. Pue mowatikau. 


1 Tesalonika 


1 t Sura ide hangko irikami au talu: 
Paulu, Silas hai Timotiu. Kipakatu 
hawe i halalungki hampepepoinalai 

i Tesalonika au menomba i Pue Ala 
Umanta hai i Pue Yesu Kerisitu! 
Mekakaengkai i Pue Ala bona Nawatikau 
i sukana kabulana laluNa hai Naweikau 
roa ngkatuwo. 

2Halalu, barangkai oha-oha manguli 
ngkaya kamaroana i Pue Ala anti 
kaikamuna. 

3 Ane mekakaengkai i Pue Ala Umanta, 
kikatuinao liliu pobagomi i Pue anti 
pepoinalaimi, kikatuinao petulungimi i 
rangami anti kamaahimi, hai kikatuinao 
kamantahami i lalu kapari anti 
peharungami i kahawena hule Yesu 
Kerisitu Amputa. 

4 Kiisa halalu, Pue Ala mampokakayakau 
hai Napileimokau mewali taunaNa. 

> Kiisa iti, lawi bara lolita pea au 
kipahawe irikamu. Ngkora Marasari 
au kipahaweakau hangko i kuasana 
Inao Malelaha. Hai kipoinalai mpuu 


1 TESALONIKA 1.6-9 2 


katouna Ngkora Marasa iti. Niisa noumba 
babehiangki i tempoki mani hihimbela 
hai ikamu. Babehiangki mopakanoto 
irikamu katouna bambari au kianti. 

6 Hai ikamu halalu, kanihadina Ngkora 
Marasa iti, nipeulaimi babehiangki hai 
babehiana Pue Yesu. Lawi nauri rumihi 
karapopeahi-ahimi, matana liliu lalumi 
motarima Ngkora Marasa. Kamatanami 
iti naweikau Inao Malelaha. 

7 Mewali, ide-ide babehiami rapeulai 
ope-ope halalumi hampepepoinalai i 
tampo Makedonia hai Akaya. 

8 Lawi mepongka hangko irikamu, 
Ngkorana Pue rabambari i humalele 
Makedonia hai Akaya. I raoa hangko 
indo, pepoinalaimi i Pue Ala iumba-umba 
pea rapololita. Mewali, i ope-ope 
boea au kikalaongi, ampu boea inditi 
moisa noumba kanitarimangki. Ikita 
barapi paraluu mopahawe ba apa-apa, 
lawi tauna iti mohadimohe bambari 
au manguli noumba kanikabahana 
menomba i anitu, katebalikina lalumi hai 
pengkorumi i Pue Ala au manoto hai au 
tuwo liliu. 

9(1:8) 


1 TESALONIKA 1.10-2.4 3 


10 Tauna iti mampololita worihe noumba 
kanipegiana kahawena Anana Pue Ala 
hangko i suruga. lami Yesu au napatuwo 
hule Pue Ala hangko i kapate. Yesumi au 
mohoremake hangko i karumpuna Pue 
Ala au ina morumpa tauna au barahe 
mepoinalai Iria. 

2 1 Niisato halalu, bara mbero-mbero 
wowengki mosondakikau i boeami. 
2Hangko damaningkai hawe i boeami, 
rapopeahi-ahingkai hai rakakabosaingkai 

i kota Pilipi. Niisa amimi tuntukana 
halalu! Hai nauringkai raewa tauna 
bosa i boeami, Pue Ala mopakaroho 
lalungki bona barangkai langa mopaliliu 
pobagongki mopahawe Ngkora Marasa 
au hangko i Pue Ala irikamu. 

3 Barakau kiwawaha mampeulai paturo 
au sala. Bara wori ara tunggaiana 
lalungki au kadake, hai barangkai 
mampeinao mopakanawo ba hema pea. 

4Bara woringkai mololita bona 
kipakatana pea lalunda tauna, agayana 
mopahawengkai apa au mopakatana 
laluna Pue Ala, lawi la au moparesa 
lalungki hai au mopakanoto kaikamina 
au hintoto moanti Ngkora Marasa. 


1 TESALONIKA 2.5-10 4 


3Bona niisa halalu, barangkali 
mopahawe apa au momi i humengki. 
Bara kiwuniangi tunggaiaki au kadake 
bona kilambi ba apa-apa hangko irikamu. 
Pue Ala sabingki! 

6 Bara woringkai mampopetoya irikamu 
ba i tauna ntanina. Katouana, barangkai 
masala ane merapingkai ba apa-apa 
irikamu halalu, lawi ikami ide surona 
mpuungkai Kerisitu. 

7 Agayana bara turu inaongki mobabehi 
nodo. I tempoki hihimbela hai ikamu, 
maalusu poantiki, nodo hadua ina au 
mokadipura anana. 

8 Kipahaweakau Ngkora Marasa hangko 
i Pue Ala. Hai i raoa hangko indo, 
anti kamaahingki irikamu, mia-mia 
kitulungikau, maroa tuwo maningkai ba 
matemongkai. 

9Halalu, manoto nikatuinao mpuu 
noumba kamawowengki mobago 
hangkoya. Mabaa ba kaindi mohaoki 
liliungkai paandeki, bona datikau 
kipakapari tangangki mopaturoakau 
Ngkora Marasa au hangko i Pue Ala. 

10 Niisa kamanotona babehiangki 
irikamu au mepoinalai i Pue Yesu. Manoto 
babehiangki, bara ara kamasalangki. 


1 TESALONIKA 2.11-14 5 


Ikamu au mewali sabingki hihimbela hai 
Pue Ala. 

11 Niisami pekadipurangki irikamu ope- 
ope, nodo hadua uma au mokadipura 
anana. Kipakaroho lalumi hai kiweikau 
lolita, 

12 bona babehiami moula peundeana 
Pue Ala. Lawi Pue Ala mokakiokau 
mewali taunaNa i lalu poparentaNa 
bona molambikau kirami i lalu peawana 
tuwoNa. 

13 Ara mani hampaka au morua lalungki 
manguli liliu ngkaya kamaroana i Pue 
Ala. Ngkorana Pue au nihadi hangko 
irikami, bara nitarima nodo lolita 
au hangko i manusia pea. Agayana 
nitarima i katou-touana nodo bambari 
hangko i Pue Ala. Hai ide-ide, Ngkorana 
Pue Ala iti mokale liliu i lalumi, lawi 
mepoinalaimokau i Pue Yesu. 

14 Kiisa iti, halalu, lawi apa au mewali 
i to Sarani au menomba i Pue Ala i 
tampo Yudea mewali wori irikamu. 
Nodo halalunta hampepepoinalai i 
tampo Yudea rapopeahi-ahihe hangka to 
Yahudinda, ikamu wori rapopeahi-ahikau 
hambomboeami. 


1 TESALONIKA 2.15-19 6 


15 Hangkoya to Yahudi iti mopapatehe 
nabi-nabi, hai i tempo ide mopapatehe 
Pue Yesu duuna ikami wori rapopeahi-ahi 
to Yahudi iti. Barahe napokatana Pue 
Ala, hai mewalimohe iwalinda ope-ope 
tauna. 

16 Lawi mohomboki liliuhe rarangki bona 
dati kipahawe bambari i tauna au barahe 
to Yahudi au peisa mohoremahe hangko 
i huku dosanda. Mewali, anti ope-ope 
babehianda au kadake, melumbu 
mpuumi dosanda, hai molambihe 
karumpuna Pue Ala. 

17 Halalu, hangko i pogaanta au 
sangka ide, mabila mpuungkai irikamu. 
Kehapirike mogaa i mata, ikamu ara liliu 
i lalungki. Anti kamabilangki, kihaoki 
mpuu rara bona laongkai mesonda 
irikamu. 

18 Arami tunggaiaki lao mosondakikau. 
Iko Paulu, bahangkiami belana kutunggai 
lao irikamu, agayana Datu Tokadake 
mohomboki liliuna. 

19 Kipeinao mpuu mosondakikau, lawi 
ane hawe deade Amputa Pue Yesu 
hai moguluke i lindoNa, ikamumi au 
mewali wua pobagongki au kipokatana. I 

tempo iti ina mahile ntepuu kamatanana 
lalungki anti kaikamuna. 

20 Batena ikamu au kipomahile hai au 
kipokatana! 

3 1 Kahopoana, barapi kibuku motaha 
kamabilangki. Ido hai kiuli, agina 
mepegiangkai i kota Atena, hai halalunta 

Timotiu kitudu lao irikamu halalungki 

i Tesalonika. Timotiu iti, rangangki 

i lalu bagona Pue Ala, lawi ia wori 
mopahawe Ngkora Marasa kana i 
Kerisitu. Mewali kitudumi Timotiu lao 
irikamu, kiuliangaa: "Oyo peami lao 
mosondakihe halalunta i Tesalonika, hai 
nupakaroho pepoinalainda." 

2(3:1) 

3 Kiuliangaa nodo, bona dati ara hadua 
au mousuli hangko i pepoinalaina anti 
kapari au morumpakau. Lawi niisato 
halalu, kapari au morumpake ide moula 
tunggaiana Pue Ala. 

4Tangangki mani hihimbela hai ikamu 
hangkoya, kiuli amimi kaina rapopeahi- 
ahinta tauna. Hai ide-ide tongawami 
pewalina. 

> Ido hai kutudu Timotiu lao irikamu, 
bona kuisa noumba pepoinalaimi, lawi 
barapi kubuku motaha kamabilangku. 

Hai langana, datikau nakelo Datu 
Tokadake duuna napakanawokau hai 
barapi mobundu bagongki moanti 
Ngkora Marasa irikamu. 

6 Mewali, ide-ide, Timotiu mesulemi 
inde, hai napahaweamongkai bambari 
au mopakatana lalungki. Nauli: 

"To Tesalonika iti, maroho mpuu 
pepoinalainda hai kamaahinda. 

Mabila worihe irikita, hai ikita ara 

liliu i lalunda. Nodo katapeinaona 
mampohidupaahe, ihira wori mampeinao 
mampohidupaake." 

7 Kakihadina bambari au naanti 
Timotiu, tepalindomongkai halalu. Nauri 
rapopeahi-ahingkai hai molambingkai 
kapari inde, tepalindo lalungki mohadi 
kamarohona pepoinalaimi. 

8 Mewali, matana lalungki, lawi maroho 
pepoinalaimi i Pue Yesu. 

?Rumihi kamatanangki anti kaikamuna, 
halalu. Mewali, apa au peisa kihurungia 
Pue Ala hangko i ope-ope katana au 
Naweingkai ide? Bara ara ntanina, 
batena pea kiuli ngkaya kamaroana i lalu 
pekakaengki i Pue Ala Umanta. 

10 Wengi-wengina hai alo-alona 
merapingkai i Pue Ala hangko i lalungki 

bona peisa mbulikau kisondaki, bona 
kipahandai apa au makura mani i 
pepoinalaimi. 

111 lalu pekakaengki kiuli: "Pue Ala 
Umangki! Ampuki Pue Yesu! Kiperapi 
bona Nubungkahiangkai rara bona 
kibuku mampohidupaahe halalungki i 
Tesalonika. 

1? Kiperapi bona katetetambaia ahinda, 
alanda mombepokaahi mpuuhe hadua 
hai hadua, hai mampokaahihe ope-ope 
tauna, nodo kamaahingki irihira. 

13 Pue, kiperapi bona Nupakaroho 
lalunda, bona malelahahe hai bara 
ara kamasalanda i lindoMu ane hawe 
hule Pue Yesu hai ope-ope taunaNa au 
malelaha. Amin." 

4 t Mewali halalu, kiperapi bona 

nipeulai ope-ope hawa au nihadimi 
hangko irikami, bona babehiami moula 
peundeana Pue Ala. Katouana, ide-ide 
maroami babehiami. Agayana anti kuasa 
au naweingkai Pue Yesu, kiperapi hai 
kipari-pariakau bona nitambai mbuli 
kamaroana babehiami. 

2 Niisami paturo au kipahaweakau hai 
kuasana Pue Yesu. 

3 Ide peundeana Pue Ala, bona malelaha 
katuwonta, hai ineekau mokara-kara. 
41kamu tobalilo, hangangaa 
mohintuwukau hai towawinemi 
moula rara au maroa i peitana Pue Ala 
hai i peitana manusia. 

> Ineekau naanti peundeana lalumi au 
kadake, nodo au biasa mewali i tauna au 
barahe moisa Pue Ala. 

51 babehia tobalilo hai towawine, 
inee nibabehi sala. Hangkoya 
kipakanotoamokau pehukuna Pue 
Ala i tauna au mobabehi nodo. 

7Lawi apa tunggaiana Pue Ala 
mokakioke halalu? Barake Nakakio bona 
mobabehike sala agayana Nakakioke 
bona malelaha tuwonta. 

81do hai ane ara tauna au mosapuaka 
paturo ide, barari manusia au nasapuaka, 
Pue Alari au nasapuaka! Tunggaiana 
Pue Ala moweike Inao Malelaha, bona 
malelaha katuwonta. 

9 Kaliliuana halalu, ara paturo au 
manguli hangangaa mampokaahike 
halalunta hampepepoinalai. Katouana 
barapi paraluu kiukiakau paturo iti, 
lawi Pue Ala mopaturomokau bona 
mombepokaahikau hadua hai hadua. 

10 Katouana, maahimokau i ope-ope 
halalumi hampepepoinalai i Makedonia. 
Agayana kiperapi mpuu halalu, bona 
babehiami iti nitambai mbuli. 

11 Nipari-pari mohintuwu hai rangami. 
Nipopolumao maroa bagomi haduduami, 
inee nipesuangi urusiana rangami. 
Mobagokau mohaoki paandemi, nodo au 
kipaturoamokau hangkoya. 

12 Ane nodo nibabehi, barapokau 
ina merapi-rapi i rangami. Hai tauna 
au barahe mepoinalai i Pue Yesu ina 
moadaikau. 

13 Halalu, tunggaiana lalungki bona niisa 
mpuu apa au ina mewali i ranganta au 
mate, bona dati masusa ntepuu lalumi 
nodohe tauna au bara ara peharunganda 
i Pue Ala. 

14 Mepoinalaimoke i Pue Yesu au mate 
hai tuwo hule. Mewali ope-ope tauna 
au mate hai au mepoinalai Iria ina 
tuwo hule worihe. Ane hawe mbuli Pue 
Yesu, Pue Ala ina moanti hule tauna iti 
hihimbela hai Ia. 

15 Idemi paturo au kitarima hangko i 
Pue Yesu: ane hawe hule Pue, ikita au 
tuwo mani, barake moiyoru hangko i 
ranganta au mate. 

16 Lawi ane mendaulu mai Pue Yesu 
hangko i suruga, ina tahadi pekakiona 
tadulakonda malaeka hai pomoni 
tatamburuna Pue Ala. Hai i tempo iti, 
ina tuwo hulehe ope-ope tomate au 
mepoinalai i Kerisitu. 

17 Hai roo indo, ikita au tuwo mani ina 
Naore hihimbela hai ihira lao i lalu gawu 
mampohidupaa Pue Yesu i wongko langi. 
Hai ina maidake hihimbela hai Pue duuna 
kamahae-haea. 

18 Mewali halalu, hangko i bambari ide, 
hangangaa mombepalindoke hadua hai 
hadua. 

1 Halalu ope-ope, bara paraluu 
kiukiakau kaimpirana mpuu alo 
kahawena hule Pue. 

2Lawi niisa halalu: alo kahawena hule 
Pue ina hawe nodo topanangka i tanga 
kaindi, ina tingkara ope-ope tauna i 
dunia. 

3 Ane hawe tempona, tauna au barahe 
moisa Pue Ala ina manguli: "Maroa 
mpuu katuwonta, bara ara kalanganta." 
Agayana i tempo itiri, ina hawe kapari 
mahile au unga pea morumpahe, 
nodo pantodihana hadua towawine au 

ina moana. Bara mpuu ara raranda 
mokaraohi pehukuna Pue Ala. 

4 Agayana ikamu, halalu, niisa Pue Ala, 
hai barapokau ara i lalu kakaindiana. 
Mewali, ane hawe alo kahawena hule Pue 
Yesu, barakau ina tingkara nodo tauna 
au nakahawei topanangka. 

> Ikamu ope-ope ara i lalu kamabaana. 
Lempona, mobabehikau apa au maroa 
nodo au rababehi tauna i kamabaana: 
barake mobabehi dake nodo au rababehi 
tauna i lalu kakaindiana. 

5Mewali, ineeke lera, ineeke leta mposo 
nodo tauna au bara mani moisa Pue 
Ala. Mainga-ingake, hai hangangaa 
tapakanoto pekirinta. 

7 Lawi tauna au ara i lalu kakaindiana, 
maturu peahe hai malangu-languhe, hai 
bara manoto pekirinda. 

8 Agayana ikita ide, tuwoke i lalu 
kamabaana. Ido hai hangangaa 
tapakanoto pekirinta. Hangangaa 
tapakaroho mpuu pepoinalainta i Pue 
Ala hai kamaahinta i ranganta, bona 
marohoke nodo hadua surodado au 
mebadu besi. Hangangaa tapakaroho 
peharunganta i kaNaweinta Pue Ala 
katuwo maroa i alo pobotusi, bona 

marohoke nodo hadua surodado au 
mesongko besi. 

9 Pue Ala ina moweike katuwo maroa. 
Taisa iti lawi barake Napilei bona 
molambike karumpuNa. Napileirike bona 
molambike katuwo maroa lawi Pue Yesu 
Kerisitu mohompo dosanta. 

10 Yesu Kerisitu mate mopahuruke, bona 
ane hawe deade, ina tuwoke hihimbela 
hai la. Kehapirike mate ba tuwo manii 
tempo iti, ina tuwoke hihimbela hai Ia. 

111domi hai halalu, hangangaa 
mombepaturokau hai mombepakaroho 
mpolalukau nodo au nibabehi ide-ide. 

12 Halalu, kiperapi bona nibilahe tauna 
au mobago mantimi i lalu bagona Pue 
i olomi, lawi ihira au napilei Pue bona 
moninikau hai mopaturokau. 

13 Nibilahe, nipengkoruihe, hai 
nipokaahihe anti pobagonda. 
Mohintuwukau hadua hai hadua. 

14 Halalu, kiperapi wori bona niweihe 
lolita i rangami au lohe mobago. 
Nipalindohe au masusa lalunda. 
Nipakarohohe au malede pepoinalainda. 
Hangangaa sabarakau i ope-ope tauna. 

15 Ane ara au mobabehi dake irikita, 
inee tahurungi. Agina tababehi liliu au 
maroa i ranganta hai i ope-ope tauna. 

16 Anti pohintuwuta hai Yesu Kerisitu, 
hangangaa matana liliuke, mekakae 
liliuke hai manguli liliu worike ngkaya 
kamaroana i Pue Ala kehapiri ba apa au 
mewali, lawi itimi peundeana Pue Ala 
irikita. 

17 (5:16) 

18 (5:16) 

19 Inee niewa pobagona Inao Malelaha. 

20Inee nisapuaka lolitana Inaona Pue 
Ala au rapahawe suroNa. 

21 Niparesa maroa ope-ope lolita bona 
niisa ba hangko i Pue Ala mpuu ba bara. 
Nikingkimi apa au maroa. 

22 Nikaraohi ope-ope babehia au 
kadake. 

23 Mekakaengkai i Pue Ala au moweike 
roa ngkatuwo, kiuli: "Pue Ala! Kiperapi 
bona Nupakanoto babehianda to 
Tesalonika, duuna malelaha katuwonda. 
Nuporangaihe i lalu katuwonda, maroa 
lalunda ba inaonda ba watanda, bona 
dati ara kamasalanda i kahaweNa 
hule Ampuki Yesu Kerisitu." Nodomi 
pekakaengki. 

24 Pue Ala mokakioke bona malelaha 
katuwonta. Mewali, la pea au ina 
mobabehi hinangkana iti, lawi apa au 
Nadandi batena mewali. 

25 Halalu, kiperapi bona nipekakaengaa 
woringkai. 

26 Nipahaweangkai tabeangki hai 
kamaahingki i ope-ope halalunta 
hampepepoinalai. 

27 Hai kuasa au naweina Pue 
Yesu, kuuliangaakau bona sura ide 
rabasa i lindonda ope-ope halalunta 
hampepepoinalai au arahe inditi. 

28 Amputa Yesu Kerisitu mowatikau 
oOpe-ope. 


2 Tesalonika 


1 t Sura ide hangko irikami au talu: 
Paulu, Silas hai Timotiu. Kipakatu 
irikamu halalungki hampepepoinalai i 
boea Tesalonika au menombakau i Pue 
Ala Umanta hai i Pue Yesu Kerisitu! 
Mekakaengkai i Pue Ala Umanta hai 

i Pue Yesu Kerisitu bona Nawatikau i 
sukana kabulana laluNa hai Naweikau 
roa ngkatuwo. 

2(1:1) 

3Halalu, barangkai oha-oha manguli 
ngkaya kamaroana i Pue Ala anti 
kaikamuna. Hai hintoto mpuu 
kibabehi nodo, lawi kamaroho- 
rohoami pepoinalaimi i Pue Yesu, 

hai katetetambaiami ahimi i ope-ope 
rangami. 

41do hai i boea ntanina kitoyakau 

i halalunta hampepepoinalai. Anti 
kamatanangki, ido hai kiuliangaahe: "To 
Tesalonika iti, naurihe rapopeahi-ahi 
hai narumpa kapari, batena mepoinalai 
liliuhe i Pue Yesu." 

> Mewali, anti kamarohona pepoinalaimi, 
tongawa kamanotona pobotusina Pue 
Ala. Moula pobotusiNa, ikamu ina 
mewali taunaNa i lalu poparentaNa 
lawi mantahakau i lalu kapari au 
morumpakau anti peulami i Pue Ala. 

6 Pue Ala mobabehi apa au manoto hai 
batena mohurungi babehianda tauna au 
mampopeahi-ahikau. 

7 Hai la ina mokabahakau hangko i 
kaparimi, nodo wori ikami. Hinangkana 
iti ina Nababehi i kahawena hule Pue 
Yesu au ina mendaulu mai hangko i 
suruga hai malaekaNa au makuasa hai 
api au rore ntepuu. 

8 Hai lami au ina mohukuhe tauna au 
bara moisa Pue Ala hai au bara mounde 
mampeulai Ngkora Marasa au mopahawe 
kahemana Yesu Amputa. 

Tauna au barahe mepoinalai ina 
molambi pehuku au bara mokahopoa, 
hai ina ratendehe karao hangko i Pue, 
alana barapohe moita kamakuasaNa hai 
peawaNa au mahile. 

10 Ope-ope iti ina mewali i kahawena 
hule Pue Yesu. I tempo iti, ope-ope 
taunaNa ina mopakahile hangaNa, hai 
ope-ope tauna au mepoinalai Iria ina 

manguli: "Tongawa mpuu peawaNa!" Hai 
ikamu wori halalu, batena nipomahile 
Pue Yesu i alo iti, lawi nipoinalaimi 
bambari au kipahaweakau. 

111domi hai kipekakaengaa liliukau 
halalu. I pekakaengki kiuli node: 

"O Pue Ala Umangki! Kiperapi bona 
Nupopewali tunggaiaMu i lalu katuwonda 
to Tesalonika duuna Nuimbahe tauna au 
hintoto rauli taunaMu, lawi Nupileimohe. 
Kiperapi bona anti kuasaMu, Nupopewali 
ope-ope tunggaianda au maroa, hai 
Nupahandai hinangkana au rapobago 
anti pepoinalainda i Pue Yesu." 

12 Tunggaiaki mekakae, bona anti 
babehiami au maroa hangana Yesu 
Amputa rapakahile, hai bona ikamu wori 
ina napomahile Pue Yesu. Ope-ope iti 
hangangaa mewali anti kabulana laluna 
Pue Ala Umanta hai Pue Yesu Kerisitu. 
2 1 Kaliliuana halalu, kipeinao 

kiuliangaakau hantepo rontepo lolita 
kana i apa au ina mewali ane hawe 
hule Amputa Yesu Kerisitu i tempota 
ikita ope-ope Nagulu hihimbela hai 
la. Arahe tauna au mouliangaakau 
hawemi alona kahawena hule Pue. 
Agayana bara tou lolitanda. I olonda 

tauna iti, arahe au mouli Inao Malelaha 
au mampopaisaahe nodo. Ara worihe 
au mouli kaarana sura hangko iriko au 
mopakanoto kahawenami alona Pue. 
Agayana kiperapi mpuu halalu, ineekau 
langa ba wuli lalumi, lawi bara tou 
bambari iti. 

2 (2:1) 

3 Kehapiri ba noumba lolitanda rangami, 
ineekau rapakanawo. Lawi hangko 
damani hawe alo iti, au rompaka 
ide hangangaa mewali hampai: bosa 
tauna hangangaa moewa Pue Ala, 
hai hangangaa hawe hadua tauna au 
rahanga Manusia au Kadake. Manusia 
au Kadake iti iami iwalina Pue Ala. Ia 
ina mampemahile hai mengkabatu, 
mengkaiwongko hangko i ope-ope au 
rapenombai i dunia. Hai ia ina bai ntepuu 
mohuda i lalu Souna Pue Ala mouli 
kaiana Pue Ala. Mewali, manoto mpuu ia 
ina ratende i lalu naraka. 

4(2:3) 

> Nikatuinao mpuu halalu, 
kupaturoamokau ope-ope ide hangkoya i 
tempoku hihimbela hai ikamu. 

6 Ane ide-ide, bara mani hawe Manusia 
au Kadake iti, lawi ara mani au 

mohomboki ia. Agayana, ane hawe 
tempona au napakanoto Pue Ala, 
Manusia au Kadake iti ina hawe. 
(Manotomi nikatuinao mpuu apa au 
mohomboki iti.) 

7 Hai tempo ide, kuasana au kadake 
mobago ngkandii-ndii i dunia. Agayana 
ia bara mani hawe, lawi ara mani au 
mohohomboki. Mewali, ane teweiha 
topehomboki iti, hangko ina haweri 
Manusia au Kadake. Agayana ane hawe 
Pue Yesu hai kuasaNa au meawa, ina 
ope kuasana Manusia au Kadake iti, lawi 
ia ina napapate Pue Yesu hai inaoNa au 
natawueka hangko i humeNa. 

8(2:7) 

9 Manusia au Kadake iti ina hawe hai 
kuasana Datu Tokadake, hai kuasa iti ina 
napake mobabehi ngkaya pakana tanda 
kuasa au mepakanawo. 

10 Qpe-ope akalana au kadake ina 
napake mopakanawohe tauna au 
tepakanoto rahuku. Ina marugihe, lawi 
barahe mau mampoinalai Ngkorana Pue 
au peisa mohoremahe hangko i huku 
dosanda. 

111do hai Pue Ala mopawulihe alana 
mepoinalaihe i lolita au mepakanawo au 
naanti Manusia au Kadake. 

1? Kahopoana, Pue Ala ina mohuku 
ope-ope tauna au mounde mobabehi 
dosa hai au barahe mampoinalai 
NgkoraNa au manoto. 

13 Mewali, halalu au napokaahi 
Pue, hintoto mpuu kiuli liliu ngkaya 
kamaroana i Pue Ala anti kaikamuna. 
Lawi Pue Ala mopileikau hangko i 
nguru-nguruna bona tehoremakau 
hangko i huku dosami anti pepoinalaimi 
| bambari au tou. Napileimokau bona 
Nahoremakau anti kuasana Inao 
Malelaha au mampopewalikau taunana 
Pue Ala au malelaha. 

14 Ta mokakiomokau i tempomi 
mampehadingi Ngkora Marasa au 
kipahaweakau bona molambikau kirami i 
peawana tuwona Amputa Yesu Kerisitu. 

15 Mewali halalu, nipakaroho 
pepoinalaimi, nikingki mpuu hinangkana 
au kipaturoakau, maroa au kiuliangaakau 
ba au kiukiakau i lalu surangki. 

16 Pue Ala motudungiake ahiNa, hai 
Napakaroho lalunta duuna kamahae- 
haea, hai Naweike peharunga au 

maroa anti kabulana laluNa. Ido hai 
mekakaengkai i Amputa Yesu Kerisitu hai 
Pue Ala Umanta bona Napakaroho hai 
Napatetida lalumi, bona maroa ope-ope 
lolitami hai babehiami. 

17 (2:16) 

1 Mewali, kaliliuana halalu, kiperapi 
bona nipekakaengaa woringkai. 

Nguru-nguruna, merapikau i Pue 
Ala bona kabosa-bosaa tauna ina 
mampehadingi hai motarima Ngkorana 
Pue, nodo au mewali irikamu hangkoya. 

2 Niperapi wori bona Pue Ala 
mokabahangkai hangko i tauna au 
kadake hai au mepopeahi-ahi, lawi bara 
ope-ope tauna mepoinalai. 

3Pue Yesu bara mokabaha 
pekadipuraNa irikamu. la ina 
mopakaroho lalumi hai mampeparaikau 
hangko i Datu Tokadake. 

4Mewali, anti pekadipurana Pue 
irikamu, ido hai kiisa mpuu kanipeulaina 
apa au kipaturoakau, hai kiisa wori 
paturo iti ina nipeulai liliu. 

> Kipekakaengaakau bona Pue Yesu 
moninikau duuna niisa mpuu ahina Pue 
Ala irikamu, hai bona mantahakau i lalu 
kapari, nodo kamantahana Kerisitu. 

6 Halalu, hai kuasa au naweingkai Pue 
Yesu Kerisitu, kipohawaakau: ineehe 
nipohintuwua halalumi hampepepoinalai 
au lohehe mobago hai au bara 
mampeulai atura au nitarima hangko 
irikami. 

7Niisa mpuu halalu babehiangki, 
barangkai lohe mobago i tempoki 
hihimbela hai ikamu hangkoya. 
Babehiangki iti au hangangaa nipeulai. 

8Barangkai maande paande au bara 
kiholo. Mabaa ba kaindi mobago 
mantimingkai dati kipamapari katuwomi. 

9 Katouana, barangkai masala ane 
merapingkai irikamu. Agayana kiunde 
kipopaitaakau pandiri au maroa au peisa 
niula. 

101 tempoki mani hihimbela hai ikamu 
hangkoya, arami hawa au kiwoliakau, 
kiuli: tauna au lohe mobago, inee rawei 
paande. 

11 Tunggaiaki pane kiuli nodo, lawi 
kihadi bambari au mouli kaaranda tauna 
i olomi au lohe mobago. Mampesuaki 
liliuhe urusianda ranganda, hai bara 
mpuuhe mounde mobago. 

1? Mewali, hai kuasa au naweingkai 
Pue Yesu Kerisitu, kipohawaa tauna iti 

hai kihuweki lalunda bona madotahe 
mobago mohaoki paandenda. 

13 Hai ineeke oha-oha mobabehi apa au 
maroa. 

14 Ane pandirina, ara tauna au bara 
raunde mampeulai apa au kiuki i lalu 
sura ide, nipailaluhe. Ineehe nipogaloa, 
bona maeahe. 

15 Agayana ineehe niimba iwalimi. 
Hangangaa niimbahe nodo halalumi hai 
niwei wohiraya lolita. 

16 Batena Pue au peisa moweike roa 
ngkatuwo. Ido hai mekakaengkai i Pue 
bona alo-alona Naweikau katinda lalu 
i paka-pakana. Pue mamporangaikau 
ope-ope. 

17 Tabea hangko iriko, Paulu. 
Kahopoana sura ide kuuki hai tayengku. 
Idemi lenggena ukingku i lalu ope-ope 
surangku, bona niisa mpuu kaikona au 
mouki sura ide. 

18 Amputa Yesu Kerisitu mowatikau 
ope-ope. 


1 Timotius 


1 Sura ide hangko iriko Paulu, 

surona Kerisitu Yesu. Iko mewali 
suroNa moula hawana Pue Ala au 
mohoremake hangko i huku dosanta, hai 
moula hawana Kerisitu Yesu au mewali 
peharunganta. 

2Sura ide kupakatu irio Timotiu au 
kupoana lawi himbela pepoinalainta. 
Mekakaena i Pue Ala Umanta hai i 
Kerisitu Yesu Amputa bona Nawatiko, hai 
Natudungiako ahiNa, hai Naweiko roa 
ngkatuwo. 

3 Kuperapi bona oyo maida liliu i Epesu 
nodo au kuuli hangkoya i peangkaku 
mai inde i Makedonia. Lawi inditi arahe 
bahangkia tauna au moanti paturo au 
sala, hai oyo hangangaa mokontohe 
bona ineehe moanti liliu paturo au 
mepakanawo. 

4Nukontohe bona ineehe mopailalu 
liliu lolita au bara tou hai tuntukana 
pemuleanda au bara ara kahopoana. 
Lawi tauna au mopailalu liliuhe lolita hai 
tuntukana iti mombehehe peahe, barahe 

mampeulai tunggaiana Pue Ala au taisa 
hangko i pepoinalainta Iria. 

> Tunggaiana paturongku ide, bona ikita 
ope-ope mombepokaahike. Hangangaa 
mombepokaahike hangko i lalunta au 
malelaha, hangko i kabulana lalunta hai 
hangko i kamarohona pepoinalainta i 
Pue Ala. 

6 Arahe bahangkia tauna au barapi 
mampeulai rara ide. Morara ntanihe 
hangko i rara au manoto, hai 
mampombehanaingi liliuhe lolita au bara 
mobundu. 

7Mampeinaohe mewali guru Aturana 
Musa, agayana barahe moisa lempona 
apa au rapaturo. Rauli, mapandehe 
mopakanoto lempona Aturana Musa, 
agayana katouana barahe moisa 
tunggaiana. 

8Taisa mpuu kamaroana Aturana Musa, 
asala tapake hintoto hai tunggaiana. 

9 Hangangaa takatuinao 
tunggaiana Aturana Musa bona 
tou katapopobunduna. Aturana Musa 
bara mokambaroa tauna au manoto 
babehianda. Tunggaiana, bona mokonto 
tauna au moliungi atura poparenta, 
tauna au meewa, tauna au barahe 

mengkoru i Pue Ala, tauna au madosa, 
tauna au barahe mopailalu agama, tauna 
au mohaoki pea peundeana lalunda i 
dunia ide, tauna au mopapate inanda ba 
umanda, hai topepapate au ntanina. 

10 Tunggaiana Aturana Musa bona 
mokonto tauna au mebualosi hai tauna 
au mobabehi sala nodo au rababehi 
tobalilo hore tobalilo ba towawine hore 
towawine. Au rakontoa worihe, tauna 
au motawani rangana bona rapohawi, 
tauna au modongko, tauna au mosabiki 
dongko, hai ope-ope tauna au mobabehi 
apa au bara hintoto hai paturo au tou. 

11 paturo au tou talambi i lalu Ngkora 
Marasa au hangko i Pue Ala au mahile 
tuwoNa hai au hintoto ratoya. Ngkora 
Marasa iti napoinalaiana Pue Ala bona 
kubambari i ope-ope tauna. 

1? Kuuli ngkaya kamaroana i Amputa 
Kerisitu Yesu, lawi Naweina karoho, 
Napoinalaiana mampopolumao bagoNa, 
hai Naangkana mewali topobagoNa. 

13 Hangkoya kupapakoi Yesu hai 
kupopeahi-ahi mpuu tauna au 
mepoinalai Iria. Agayana nauri nodo, Ia 
mampokaahi mpuuna, lawi i tempo iti 

bara manina mepoinalai Iria hai bara 
mani kuisa lempona apa au kubabehi. 

14 Agayana nauri mahile mpuu 
dosangku, melumbu mani kamahilena 
ahina Pue Ala. Ia motulungina i sukana 
kabulana laluNa, alana kupoinalai hai 
kupokaahi Kerisitu Yesu. 

15 Manoto mpuu lolita au manguli: 
"Kerisitu Yesu mai i dunia bona 
mohorema tomadosa hangko i huku 
dosanda." Tou mpuu lolita iti hai 
hintoto tapoinalai. Hai hangko i ope-ope 
tomadosa, ikomi ide au melumbu 
dosangku. 

16 Nauri nodo, mia-mia ahina Pue 
Ala iriko, bona i lalu katuwongku au 
melumbu kamadosangku ide, tongawa 
kangkalangana kasabarana Yesu 
Kerisitu. Mewali, i lalu katuwongku ide, 
tongawa mpuumi ahina Pue, alana iko 
mewali pandiri i ope-ope tauna bona 
mepoinalai worihe i Yesu hai molambihe 
katuwo maroa au bara mokahopoa. 

17 Hintoto mpuu tabila hai tatoya 
Pue Ala, Datunta au moparenta duuna 
kamahae-haea, au bara ara kapatena, au 
bara raita, hai au bara ara kasimbelana. 

Hintoto tabila hai tapakahile hangaNa 
duuna kamahae-haea. 

18Timotiu, anangku! Nupeulai 
paturongku au kuwoliako ide. Nukatuinao 
lolitanda tauna au motadulakoiko i lalu 
pepoinalaimu, au mopakaroho lalumu 
hai au mopaturoko. Nupailalu paturonda 
iti, bona maroho pampopolumaomu 
bago au nukingki nodo hadua surodado 
au keate mombeala. 

19 Mantahako i lalu pepoinalaimu, hai 
nubabehi liliu babehia au maroa hangko 
i kabulana lalumu. Ara bahangkia tauna 
au mosapuaka ope-ope paturo ide, alana 
marugi pepoinalainda. 

20 Arahe rodua au marugi pepoinalainda 
lami Himeneus hai Aleksander. Au rodua 
iti kuhuhuhe i kuasana Datu Tokadake 
bona molambihe pehuku datihe mopakoi 
kuasana Pue Ala. 

2 1 Nguru-nguruna, kuperapi mpuu 
bona ope-ope tauna au mepoinalai 
i Pue Yesu moore pekakaenda, 
pamperapinda hai poulinda ngkaya 
kamaroana i Pue Ala. Hangangaa 
tapekakaengaahe ope-ope tauna, 

Zope-ope datu hai ope- 

ope topoparenta. Hangangaa 

tapekakaengaahe topoparenta, bona 
maroa katuwonta hai bara ara tauna 
au mampopeahi-ahike, bona peisake 
menomba i Pue Ala hai mobabehi liliuke 
babehia au hintoto rabila ranganta. 

3 Maroa ane mekakaeke nodo, lawi iti 
au naunde Pue Ala au mohoremake 
hangko i huku dosanta. 

4Lawi peundeaNa bona ope-ope tauna 
tehorema hangko i huku dosanda, hai 
moisa paturo au tou. 

> Hadua pea Pue Ala, hai hadua wori 
Topetanga-tangai au mopahintuwu Pue 
Ala hai manusia. Topetanga-tangai iti, 
manusia wori, iami Kerisitu Yesu. 

la mohuhu wataNa rapapate mohuru 
dosanda ope-ope tauna. Iti Nababehi 
i tempo au napakanoto Pue Ala, bona 
tongawa irikita peundeana Pue Ala 
mohorema ope-ope tauna hangko i huku 
dosanda. 

7Tdo hai naangkamona Pue Ala mewali 
suroNa. la motuduna mopahawe 
bambari iti i tauna au barahe to Yahudi. 
Natuduna mopaguruhe paturo au tou, 
bona mepoinalaihe i Yesu. Tou mpuu au 
kuuli ide, barana modongko. 

8 Peundeaku bona ane mamingguke ba 
iumba pea, tobalilo hangangaa mekakae. 
Hai ane mekakaehe, hangangaa 
malelaha lalunda, hai barahe peisa 
mosisala ba masodo. 

? Nodo wori towawine. Towawine 
hangangaa mopake hampi au 
hintoto, moula ada au maroa. Ineehe 
mobubungai hampinda bona ratoyahe 
ranganda, ineehe mampopengaa-ngaa 
weluanda, ineehe mopake bulawa ba 
mutiara hai hampi-hampi au masuli. 

10 Aginami towawine ratoya anti 
babehianda au maroa, nodo au hintoto i 
towawine au mengkoru i Pue Ala. 

11Towawine hangangaa mandii 
mampehadingi paturo hangko i lalunda 
au mengkaiwoi. 

12 Bara kupaliu towawine mopaturo 
tobalilo ba moparentaihe. Hangangaa 
mandii-ndii peahe mampehadingi. 

13 Lawi au nguru-nguruna napopewali 
Pue Ala, iami Adama, hangko Hewari. 

14Bara Adama au naakalangi 
Datu Tokadake, agayana Hewari au 
naakalangi, alana moliungi parentana 
Pue Ala. 

151do hai towawine hangangaa 
mantodiha kapari i poananda. Agayana 
nauri nodo, molambi worihe katuwo 
maroa ane mepoinalai liliuhe i Pue, 
mampokakaya liliuhe ranganda, hai 
malelaha tuwonda moula ada au maroa. 
t Tou mpuu lolita au manguli node: 
tauna au mampeinaohe motadulakoi 

to Sarani mohaoki bago au maroa. 

2Ido hai hadua tadulakonda to 
Sarani hangangaa au bara ara 
kamasalana. Hangangaa hadua pea 
towawinena, hai hangangaa nabuku 
morempeki peundeana laluna au 
kadake. Hangangaa manoto laluna hai 
maroa adana. Hangangaa matana ane 
motorare. Hangangaa naisa mepaturo. 
3 Bara peisa au malangu-langu ba au 
paka mobungka. Hangangaa au maalusu 
poantina, au mohintuwu hai rangana, 
hai au bara mohaoki pea doi. 
4Hangangaa naisa mokadipura maroa 
tauna au maida i lalu souna, hai anana 
hangangaa mengkoruhe i tosaenda hai 
mebilahe. 

Lawi ane ara hadua tauna au bara 
naisa mokadipura tauna i lalu souna, 

bara wori nabuku mokadipura halaluna 
hampepepoinalai. 

6 Ane ara hadua tauna au hangko 
mepoinalai i Pue Yesu, ia bara peisa 
raangka mewali tadulakonda to Sarani, 
dati mampemahile, alana molambi 
pehuku nodo au rahukua Datu Tokadake. 

7Kaliliuana, hadua tauna au 
motadulakoi to Sarani hangangaa 
au bara ara kamasalana i peitanda 
tauna au barahe to Sarani. Lawi ane ia 
nakelo Datu Tokadake alana manawo, 
kahopoana ina rakakabosai tauna. 

8Poantinda tauna au rapilei medurei 

i lalu bagona Pue hangangaa nodo 
wori. Hangangaa manoto babehianda 
hai au hintoto rabila. Bara peisa au 
mobatantimalihe ba au malangu-languhe 
ba au mohaoki peahe doi. 

?Hangangaa motarima mpuuhe 
paturo au napahaweake Pue Ala, 
hai mampeulaihe paturo iti hangko i 
kamalelahana lalunda. 

10 Ane ara hadua tauna au mampeinao 
mewali topobago au medurei i 
lalu bagona Pue, niparesa hampai 
babehiana, hai ane bara masala, hangko 
peisari raangka mewali topobago. 

11 Nodo wori towawinenda, hangangaa 
manoto babehianda hai au hintoto 
rabila. Bara hintoto ane moanti-antihe 
lolita. Hangangaa moisahe morempeki 
peundeana lalunda au kadake, hai 
hangangaa rapoinalai i paka-pakana. 

1? Topobago au medurei i lalu bagona 
Pue, hangangaa hadua pea towawinena, 
hai hangangaa moisahe mokadipura 
maroa ananda hihimbela hai tauna au 
maida i lalu sounda. 

13 Ane maroa pokingkinda bagona Pue, 
ina rabilahe tauna, hai ina tetambai 
kapebainda mopahawe pepoinalainda i 
Kerisitu Yesu. 

14Timotiu, ara mpuu tunggaiaku lao 
mosondakiko. Agayana nauri nodo, 
kuukiako sura ide, 

15 bona ane rapana mahae manina 
hangko hawe, nuisa babehia au hintoto i 
ope-ope taunana Pue Ala. Lawi ikita ide, 
menombake i Pue Ala au tuwo duuna 
kamahae-haea. Ikita au mokingki paturo 
au tou au hangko i Pue Ala. Maroho 
mpuu pepoinalainta i paturo iti, hai 
takampai paturo iti bona dati ara au 
mobaliki. 

16 Maroa ntepuu paturo au tapeulai 
anti pengkoruta i Pue Ala. Hangkoya 
paturo iti bara raisa tauna, agayana 
ide-ide natudungiaamoke Pue Ala. 
Lawi idemi au tapoinalai: Kerisitu iami 
au mewali manusia, au napakanoto 
Inao Malelaha, hai au raita malaeka. 
BambariNa rapahawe i tauna au bara 
manihe moisa Pue Ala, hai la rapoinalai 
tauna i humalele dunia, hai naore Pue 
Ala lao i suruga i lalu peawaNa. 

1Inao Malelaha manguli i kanoto- 
notoana: i alo au ina hawe, 
arahe tauna au ina mousuli hangko 
i pepoinalainda i paturo au tou. Ina 
mengkoruhe i kuasa au menawo-nawo 
hai mampeulaihe paturo au hangko i 
seta. 

2 Paturo iti rapahawe tauna au 
mepakanawo. Lolitanda bara himbela hai 
babehianda. Makaindi lalunda, barapi 
raisa maea ane mobabehihe babehia au 
kadake. 

3Mopaturohe tauna bona ineehe 
motambi hai inee maande apa au 
rapalia. Katouana ope-ope paande iti 
napopewali Pue Ala bona raande tauna 
au mepoinalai i Kerisitu hai au moisahe 

paturo au tou. Peisa taande hai tauli 
ngkaya kamaroana i Pue Ala. 

4Lawi maroami ope-ope au napopewali 
Pue Ala, bara ara au rapalia ane tatarima 
hai tauli ngkaya kamaroana i Pue Ala. 

> Moula Ngkorana Pue Ala, ope-ope 
peisa taande, hai tapekakaengaa wori 
bona Nawatiake. 

6 Ane nupaturo ope-ope ide i halalunta 
hampepepoinalai, ina mewaliko 
topobagona Kerisitu Yesu au maroa. Hai 
ina maroho mpuu lalumu anti Ngkorana 
Pue Ala au tapoinalai hai paturo au 
maroa au mahaemi nupeulai. 

7Inee nutende tempomu moparesa 
lolita au bara tou hai au moanti peake 
moula peundeana lalunta au kadake. 
Agina nupakaroho lalumu mengkoru i 
Pue Ala. 

S Lawi ane tapakaroho watanta, 
haodi pea pobunduana. Agayana ane 
tapakaroho lalunta mengkoru i Pue Ala, 
ngkaya pobunduana, lawi pengkoruta 
i Pue Ala moanti pewati i katuwonta 
maroa ide-ide maroa i alo au ina mai. 

?Tou mpuu lolita ide. Hangangaa 
tapoinalai mpuu. 

101domi hai mobagoke mantimi, 
lawi mepoinalaike i Pue Ala au tuwo 
duuna kamahae-haea hai au mohorema 
ope-ope tauna, pelumbunami tauna au 
mepoinalai. 

11 Ope-ope au kuuliangaako ide, 
nupaturoahe hai nuhawaahe bona 
rapeulai. 

1? Nauri mangura maniko, hintotoko 
rabila tauna. Hangangaa mewaliko 
pandiri i halalunta hampepepoinalai i 
lalu pololitamu, babehiamu, kamaahimu 
i rangamu, pepoinalaimu i Pue, hai 
katuwomu au malelaha. 

13 Hangko damanina hawe, hangangaa 
nubasa liliu Sura Malelaha i halalunta 
hampepepoinalai. Hangangaa 
nupakaroho liliu lalunda hai nupaturohe. 

14Inee nukabaha bagomu au 
hangangaa nupopolumao moula 
kapande au naweiko Inao Malelaha. 
Oyo rawei kapande iti i temponda 
tadulakonda to Sarani moona tayenda 
| tanoanamu mopahawe lolita hangko i 
Pue Ala kana irio. 

15 Ope-ope bagomu hangangaa 
nupopolumao hangko i lalumu mpuu, 

bona tongawa i ope-ope tauna 
kamaroa-roaami pobagomu i Pue. 

16 Nukampai babehiamu, hai nukampai 
wori paturomu. Nupobago liliu ope-ope 
ide, bona molambiko katuwo maroa, 
nodo worihe tauna au mampehadingi 
paturomu. 

1 Ane nupaturo hadua tobalilo au 
5 matinuwu hangko irio, ineeko 
makasara. Agina nupamaalusu lolitamu 
mokambaroa, nuimba mpuu umamu. 
Anantomoane, nuimbahe halalumu. 

2 Towawine au matinuwu hangko irio 
nuimbahe inamu, hai towawine au 
mangura hangko irio nuimbahe adimu, 
nupamaroa mpuu ope-ope babehiamu 
irihira. 

3 Ane arahe towawine au bemba, au 
meahi-ahi mpuu tuwonda, hangangaa 
tabila hai takadipura wohiraya. 

4 Agayana ane tobemba au ara anana 
ba ampuna, anana hai ampuna iti 
hangangaa nupaturohe kana i rara 
mokadipura tinanda bona mohurungihe 
kamaroana tosaenda. Lawi iti au 
mopamatana laluna Pue Ala. 

> Ane ara tobemba au meahi-ahi mpuu 
tuwona, lempona tuwo sadudua, bara 

ara au mokadipura. Batena mepoinalai 
pea i Pue Ala, hangaloa hambengia 
mekakae i Pue Ala. 

6 Agayana tobemba au mohaoki peahe 
katana-tana, nuimbahe mate i lalu 
pepoinalainda, naurihe tuwo mani. 

7 Nupahaweahe paturongku ide i 
halalunta hampepepoinalai, bona bara 
masala babehianda. 

8 Lawi ane ara hadua tauna au manguli 
maroa pepoinalaina i Pue Ala, agayana 
bara mokadipura halaluna hai tinana, 
babehiana iti mosapuaka pepoinalaina. 
Melumbu kakadakena hangko i tauna au 
bara mepoinalai i Pue Ala. 

?Tobemba au peisa rapopesua 
hanganda i lalu sura tobemba bona 
ratulungi hangka topepoinalainda, 
batena pea tauna au node: tinuwunda 
bara makura hangko i ini pulona parena 
hai au hambela pea motambi. 

10 Hangangaa au manoto babehianda, 
pandirina: mokadipura maroahe ananda, 
matanahe motarima torare i sounda, 
motulungihe halalunda hampepepoinalai, 
mokadipurahe tauna au i lalu kapari, hai 
mobabehihe hinangkana bago au maroa. 

11 Ane tobemba au mangura, inee rauki 
hanganda i lalu sura tobemba. Lawi ane 
ara mani peundeana lalunda motambi, 
batenda ina motambi. Kahopoana 
masalahe lawi moliungihe dandinda i 
Kerisitu kadandapi ina motambi. 

12 (5:11) 

13 Mewali, ane mangura manihe, inee 
rauki hanganda i lalu sura tobemba. 
Lawi biasana lohehe mampopolumao 
bagonda au hintoto i lindona Pue, 
hai mesonda-sonda liliuhe i sounda 
ranganda. Hai bara iti peari, agayana 
moanti-anti worihe lolita i ranganda. 
Raunde peami mampesuaki urusiana 
ranganda, hai mopahawe liliuhe lolita au 
bara totona rahowara. 

14 Ido hai kuuli, tobemba au mangura 
mani, agina motambi hulehe, moanahe, 
hai mokadipura maroahe tauna au i lalu 
sounda, bona dati ara raranda iwalinta 
mokakabosaike au meula i Kerisitu. 

15 Lawi arahe tobemba au barapi 
mampeulai peundeana Kerisitu, 
mampeulairihe peundeana Datu 
Tokadake. 

16 Ane arahe to Sarani au ara 
tinanda au bemba, agina ihira au 

mokadipurahe. Bara maroa ane ope-ope 
halalunta hampepepoinalai hangangaa 
mokadipura tobemba iti. Lawi halalunta 
hampepepoinalai hangangaa mokadipura 
tobemba au meahi-ahi mpuu tuwonda 
au barapohe ara mokadipura. 

17 Tadulakonda to Sarani au maroa 
petadulakoinda, hintoto mpuuhe rawei 
peadai au rombela hangko i tauna 
ntanina, pelumbunami tadulako au 
mepaturo hai au mopahawe Ngkorana 
Pue. 

18 Lawi i lalu Sura Malelaha teuki node: 
"Inee raboke hume japi ane tanganda 
rapopobago." “Hai teuki wori: "Topobago 
hangangaa rawei saronda." 

19 Ane ara hadua tadulakonda to Sarani 
au rasalai tauna, inee liliu nutarima 
pesalainda. Ane ara rodua ba talu 
tauna au mosabiki katouna kamasalana, 
hangko peisari nutarima. 

20 Ane ara mpuu salana, nukambaroa 
i lindonda ope-ope halalunta 
hampepepoinalai, bona langahe 
mampeulai babehiana. 

21 Kuwei mpuuko lolita ide Timotiu, 
bona nupeulai ope-ope hawangku ide, 

hai ineeko mampopontani tauna. Pue 
Ala hai Kerisitu Yesu hai malaekaNa au 
tepilei mampetiroke. 

22 Ineeko hoholiga moangka tauna 
mewali tadulakonda to Sarani, bona 
dati oyo au mohuru ane mobabehihe 
dosa. Nuparesa hampai babehianda, 
hangko nudampari tayemu i waanda 
bona nuangkahe mewali tadulakonda to 
Sarani. Maroa-roako bona manoto liliu 
babehiamu. 

23Ineeko maenu owai au bula pea. 
Agina nugalo haodi hai anggoro, lawi 
kuisa doko mahai taimu. 

24 Arahe tauna, au kehapiri bara 
mani rapohuda-hudaa kara-karanda, 
tongawami kamadosanda. Ara worihe 
tauna au bara mani taisa dosanda. 
Ane roo rapohuda-hudaa kara-karanda, 
hangko taisari. 

25 Nodo wori, arahe tauna au manoto 
mpuu kamaroana babehianda. Hai ara 
worihe tauna au bara raisa ranganda 
babehianda au maroa, agayana i alo 
au ina mai babehianda au maroa iti ina 
raisa tauna, lawi babehianda au maroa 
bara peisa tewuniangi. 

1 Ane halalunta hampepepoinalai 
au hawi tuwonda, nupaturohe bona 
mobilahe hai mampeulaihe ampunda 
i hinangkana, bona dati ara hadua 
tauna au mopakoi hangana Pue Ala ba 
mosapuaka paturonta. 

2 Ane to Sarani ampunda, bara hintoto 
ane hadua hawi manguli node: "Bara 
paraluu kupeulai hawana, lawi iami 
halalungku i lalu hangana Pue." Agina 
napamaroari kanapopolumaona bagona 
ampuna, lawi ampuna au napobagoa 
iti lami halaluna hampepepoinalai 
au napokaahi. Nupaturohe tauna hai 
nupakaroho lalunda hai ope-ope au kuuli 
ide. 

3 Arahe au moanti paturo au mosisala 
hai paturonta. Barahe mampoinalai 
paturo au tou hangko i Amputa, Pue 
Yesu Kerisitu. Barahe mampoinalai lolita 
au mopaturoke bona mengkoruke i Pue 
Ala. 

4Tauna iti mengkamapande peahe, 
barahe moisa apa-apa. Peundeanda, 
bona mombehehe liliuhe hai mohaoki 
peahe posisisala i lolita. Anti paturonda 
iti, ido hai bosa tauna mahinahe, 

mobungka-bungkahe, mekakabosaihe, 
mesalaihe, 

“hai mombehehe hai ranganda. 
Pekirinda tauna iti barapi maroa, barahe 
moisa paturo au tou. Rauli, peisahe 
molambi rasi hangko i poagamanda. 

5Katouana, poagamanta moanti rasi au 
mahile, asala tapohandaka apa au ara 
irikita. 

7 Lawi i kahaweanta i dunia ide, bara ara 
au taanti mai. Nodo wori i pesuleanta, 
bara ara au ina taanti mesule. 

8Mewali, ane arami paandeta hai 
pehampita, handami. 

9 Agayana meahi-ahi katuwonda tauna 
au mampeinaohe mewali pebuku. 
Mamurahe tekelo mobabehi dosa: 
teheahe hai ngkaya peundeana lalunda 
au kadake. Peundeana lalunda iti bara 
mobundu, moanti peahe i kamarugi. 
Kahopoana, tauna au mampeinaohe 
mewali topebuku manawohe i lalu dosa, 
alana molambi mpuuhe rugi. 

10 Lawi ane mampokaeluke doi, 
itimi au mopaara ngkaya pakana 
babehia au kadake. Ara mpuu tauna au 
mohaoki liliuhe doi, alana mehupehe 

hangko i pepoinalainda, hai narumpahe 
mampopengaa kapari. 

11 Agayana oyo Timotiu, hawinamoko 
Pue Ala. Nupakarao tuwomu hangko 
| ope-ope babehia au nodo. Nupari- 
pari mampeulai babehia au manoto. 
Mengkoruko i Pue Ala. Nupakaroho 
pepoinalaimu i Kerisitu hai kamaahimu 
i rangamu. Mantahako i lalu kapari. 
Nupamaalusu poantimu i rangamu. 

121nee nukabaha peulami i 
pepoinalainta, hai nupakaroho 
pepoinalaimu moula rara ngkatuwo 
au maroa duuna kamahae-haea. Lawi 
itimi tunggaiana Pue Ala mokakioko 
mewali topeguruNa, bona molambiko 
katuwo maroa. Ia mokakioko mewali 
topeguruNa, hai i lindonda tauna bosa 
nupakanotomi pepoinalaimu i Pue Yesu. 

13 Mewali, idemi paturongku irio 
Timotiu. Kuweiko lolita i lindona Pue Ala 
au mopatuwo hinangkana, hai i lindona 
Kerisitu Yesu au mopahawe notoNa i 
Pontiu Pilatu. 

14 Kuweiko lolita bona nupeulai ope-ope 
hawa ide dati ara kamasalamu duuna 
hawe hule Amputa Yesu Kerisitu 

15j tempona au napakanoto Pue Ala 
moula peundeaNa. Batena pea Ia au 
makuasa hai au hintoto ratoya. lami 
Datu hangko i ope-ope datu, Pue hangko 
| ope-ope pue. 

16 Batena pea la au bara ara kapateana. 
la maida i lalu kamabaana au meawa 
ntepuu. Bara ara hadua au peisa 
mohungkuki ba moita Ia, lawi la 
bara raita. Batena pea Ia au hintoto 
rabila hai au hintoto moparenta duuna 
kamahae-haea. Amin. 

17 Ane tauna au pebuku i lalu dunia ide, 
nupaturohe bona ineehe mampemahile 
hai ineehe meharunga i anu-anu dunia, 
lawi anu-anu dunia peisa marugi. Agina 
mepoinalaihe i Pue Ala au moweike 
ope-ope pewati au bara ara hokana. 
lami au tapokatana. 

18 Nuweihe lolita bona manoto liliu 
babehianda, motulungihe ranganda, 
matanahe mowei ba apa-apa i ranganda, 
hai maroa lalunda. 

19 Lawi ane nodo babehianda, peisa 
tauli: morampuhe anu-anu au maroa 
i lalu suruga, au peisa rapoinalai i alo 
pobotusi, bona molambihe katuwo au 
maroa mpuu. 

20 Timotiu, Pue Ala mampoinalaiako 
moanti paturo au manoto. Mewali, 
nukingki maroa paturo iti, bona dati 
ara au mobaliki. Nukaraohihe tauna au 
moanti lolita au bara ara tunggaiana hai 
tauna au moewako hai paturonda au 
bara manoto. Rauli, ara kapandenda, 
agayana bara tou. 

21 Katouana tauna au mampeulai 
paturonda iti, mehupemohe hangko i 
pepoinalainda i Yesu. Pue mowatikau 
oOpe-ope. 


2 Timotius 


1 1 Sura ide au hangko iriko Paulu, 
kupakatu hawe irio Timotiu, anangku 
au kupokaahi. Moula peundeana Pue 
Ala, Naangkamona mewali surona 
Kerisitu Yesu, bona moantina Ngkora 
Marasa i ope-ope tauna. I lalu Ngkora 
Marasa iti, Pue Ala modandi node: 
hema au mepoinalai i Kerisitu Yesu, 
batena molambi katuwo maroa au 

bara mokahopoa. Mekakaena i Pue 

Ala Umanta hai i Amputa Kerisitu 

Yesu, kuperapi bona Nawatiko, hai 
Napatongawaako ahiNa, hai Naweiko roa 
ngkatuwo. 

2(1:1) 

3 Nguru-nguruna, kuuli ngkaya 
kamaroana i Pue Ala au kupenombai 
hangko i kabulana lalungku, nodo 
penombanda toiyorungku hangkoya. 
Manguli liliuna ngkaya kamaroana i Pue 
Ala anti kaoyona Timotiu. Kukabelai 
liliuko i lalu pekakaengku, maroa mabaa 
ba kaindi. 

4 Kukatinao poleleana owai matamu 
i pogaanta. Mabilana irio, ido hai 
kupeinaoko kuita, bona handa 
kamatanangku. 

? Kuuli ngkaya kamaroana i Pue Ala, lawi 
kuisa pepoinalaimu i Pue Yesu hangko i 
lalumu mpuu. Nguru-nguruna totuamu 
Lois hai inamu Eunike mepoinalaihe i 
Yesu. Hai kuisa pepoinalaimu batena ina 
moula pepoinalainda inamu hai totuamu. 

5Mewali, Timotiu! Kupopaingaako bago 
au naweiko Pue Ala hangkoya, i tempona 
kuona tayengku i tanoanamu moangkako 
mewali tadulakonda to Sarani. Ido hai 
kuperapi bona nupakaroho mpuu lalumu, 
bona nupopolumao liliu bagomu iti. 

7Ineeko langa mampopolumao 
bagomu, lawi ane langake, kalanga 
iti bara hangko i Pue Ala. Lawi Pue 
Ala moweike Inao Malelaha, bona 
molambike karoho mampopolumao bago 
au Naweike, mampokaahike ranganta 
hai morempekike peundeana watanta. 
8Ido hai kuweiko lolita bona ineeko 
maea mewali sabina Pue Yesu, hai 
inee woriko maea manguli kaikona 
rangamu nauri ratarungguna. Iko 

ide ratarungguna lawi mopahawena 


2 TIMOTIUS 1.9-12 3 


Ngkorana Pue. Mewali oyo wori 
hangangaa masilolonga mohalea kapari 
anti pobagomu moanti Ngkora Marasa. 
Pue Ala au moweiko roho mohalea kapari 
iti. 

?Ta mohoremamoke hangko i huku 
dosanta hai mokakioke mewali taunaNa 
au malelaha. Barake Nahorema hai 
Nakakio Pue Ala anti babehianta au 
maroa. Iti Nababehi anti kabulana laluNa 
moula tunggaiaNa. Lawi hangko damani 
dunia ide rapopewali, arami tunggaiana 
Pue Ala mopahintuwuke hai Kerisitu Yesu 
anti kabulana laluNa. 

10 Hai ide-ide, Napatongawaa 
mpuumoke kabulana laluNa, lawi 
hawemi Kerisitu Yesu au mohoremake 
hangko i huku dosanta. Yesu monangi 
kapate. Lempona: kehapirike mate, ane 
mepoinalaike i Ngkora Marasa, Yesu ina 
mopatuwo huleke hai Naweike katuwo 
au bara ara kahopoana. 

111do hai Naangkamona Pue Ala 
mewali surona Pue Yesu, bona iko 
mopahawe Ngkora Marasa ide i tauna hai 
mopaguruhe bona mepoinalaihe i Yesu. 

1? Mewali, anti pobagongku moanti 
Ngkora Marasa iti, ido hai molambina 

kapari duuna ratarungguna. Agayana 
nauri nodo, barana maea. Lawi kuisa 
kahemana au kupoinalai, hai kupoinalai 
kalana au ina mokadipurana, hai 
batena manoto i lalungku kamakuasaNa 
mokadipurana duuna hawe i alo pobotusi 
kahopoa dunia. 

13Timotiu! Kupopaingaako paturo 
au nuhadimi hangko iriko. Paturo 
au tou iti hangangaa nupeulai. Inee 
nukabaha pepoinalaimu i Kerisitu Yesu. 
Hangangaa nupokaahi hangka rangamu 
anti pohintuwumu hai Yesu. 

14 Pue Ala mampoinalaiake moanti 
paturo au tou. Mewali, anti kuasana Inao 
Malelaha au maida i lalunta, nukampai 
maroa paturo iti, inee nupogiangaa 
tauna ntanina mobaliki. 

15 Nuisa mpuu, hangko i ope-ope to 
Sarani i propinsi Asia, ina barapi ara 
au hihimbela hai iko. Himadangkuhe 
mopalehimona, tepesua Figelus hai 
Hermogenes. 

16 Agayana ane Onesiporus, bosami 
belana mopalindona. Lawi nauri 
ratarungguna, bara maea mesonda iriko. 
Kahawena inde i Roma, napari-pari 
mohaokina, duuna napohidupaana. 

Hai nuisa kangkayana petulungina 
iriko hangkoya tangangku i Epesu. 
Mekakaena i Pue, kuperapi bona Nawati 
ope-ope halaluna Onesiporus, hai bona 
ahiNa Napatongawa i Onesiporus i alo 
pobotusi kahopoa dunia. 

17 (1:16) 

18 (1:16) 

2 t Mewali, Timotiu anangku! 

Nupakaroho mpuu lalumu hangko i 

karoho au tahumba hangko i Kerisitu 
Yesu moula kabulana laluna Pue Ala. 
2Hangkoya nuhadi mpuumi ope-ope 
paturongku, hai bosa wori tauna au 
mosabiki hai mampehadingi paturongku 
iti. Mewali, paturo iti hangangaa 
nupahawea worihe tauna au peisa 
rapoinalai hai au moisa mopaguru tauna 
ntanina. 

3Hangangaa masilolonga woriko 
mohalea kapari hihimbela hai iko, anti 
pobagomu i Kerisitu Yesu. Tauna au 
mampopolumao bagona Pue peisa 
rapandiri nodo hadua surodado. Hadua 
surodado hangangaa mampeulai liliu 
hawana tadulakona. Kehapiri molambi 
kapari, bara mengkaroo. Hai bara wori 
mokadipura liliu urusiana haduduana, 

lawi mampeinao mopakatana laluna 
tadulakona. 

4(2:3) 

> Nodo wori, tauna au mampopolumao 
bagona Pue peisa rapandiri nodo hadua 
tauna au mombembeta i hambua wadi. 
la hangangaa mampeulai atura-atura 
powadi, lawi ane bara napeulai, bara ina 
molambi parasee. 

6 Hai tauna au mampopolumao 
bagona Pue peisa rapandiri nodo hadua 
topobonde. Ane ia madota mobago, 
batena ia au nguru-nguruna moande 
wua tuda-tudana. 

7 Nupailalu paturongku ide, lawi Pue ina 
mopakanoto lalumu bona nuisa ope-ope. 

8 Haleamide kapari, hai nukatuinao Yesu 
Kerisitu, Datu Topehompo, pemuleana 
Datu Daudi, au tuwo hule hangko i 
kapate. Itimi ihi Ngkora Marasa au 
kuanti. 

9 Anti kakupahawena Ngkora Marasa, 
ido hai narumpana kapari, duuna 
rahiluna inde i lalu tarunggu nodo hadua 
tauna au kadake. Agayana Ngkorana Pue 
Ala bara tehilu. 

101do hai kubuku mohalea ope-ope 
kapari ide. Nauri rapopeahi-ahina, 

kubambari liliu Ngkorana Pue Ala, bona 
tauna au Napilei ina mampehadingi hai 
mampoinalai Ngkora Marasa iti duunda 
molambi katuwo maroa hai katuwo 

au merae au bara mokahopoa anti 
pohintuwunda hai Kerisitu Yesu. 

11 Nuhaleami kapari, lawi tou mpuu 
lolita kana i Yesu au manguli: Ane 
mateke hihimbela hai Ia, ina tuwo worike 
hihimbela hai Ia. 

12 Ane sabarake mohalea kapari anti 
peulanta Iria, ina moparenta worike 
hihimbela hai la. Agayana ane tasapuaka 
peulanta Iria, ina Nasapuaka wori 
kaikitana taunaNa. 

13 Kehapiri takabaha pepoinalainta Iria, 
la ina mopabukei liliu ope-ope dandiNa 
irikita, lawi nodomi poantiNa au bara 
peisa tebaliki. 

14Timotiu! Ope-ope au kuuli ide 
hangangaa Nupopaingaahe. Weihe 
lolita i lindona Pue Ala bona ineehe 
mampombehanaingi rara agama. Lawi 
pombembehanai iti bara mobundu i lalu 
katuwonta, agayana mopakarugi pea 
pepoinalainda tauna au mampehadingi. 

15 Agayana oyo Timotiu, nupahawe 
paturo au tou i kanoto-notoana. 

Nupakaroho mpuu pampopolumaomu 
bago iti, datiko maea. Ane nubabehi 
nodo, Pue Ala ina mampokatana bagomu 
hai moimbako nodo topobagoNa au 
maroa. 

161neehe nupohintuwua tauna au 
moanti lolita au bara mobundu. Lawi 
paturonda iti bara moanti tauna i katuwo 
au malelaha, agayana moantirihe karao 
hangko i Pue Ala. 

17 Paturo iti nodo haki au melelehi hai 
au mopakadake katuwonda tauna bosa. 
Himeneus hai Filetus, ihira iti au moanti 
paturo au kadake. 

18 Mehupehe hangko i paturo au tou, 
rauli liumi pearonda ope-ope tauna au 
mate. Paturonda au sala iti mopawuli 
peahe bahangkia tauna, alana barapi 
mobundu pepoinalainda. 

19 Agayana nauri nodo, Ngkorana Pue 
Ala batena tou hai batena rapoinalai. 
Ngkorana Pue Ala rapandiri nodo hambua 
watu au bara peisa rakakalea. I lalu 
Ngkorana Pue Ala teuki node: "Pue moisa 
hema au Napilei mewali anaNa," hai, 
"Hema-hema au mopangaku kaYesuna 
Ampunda, hangangaa mokabahahe 
babehianda au kadake." 

201 lalu sou au mahile, ara ngkaya 
pakana parewa. Ara parewa au maroa, 
pandirina ara au rababehi hangko i 
bulawa hai salaka. Ara wori au rababehi 
hangko i kau ba tampo polo. Au maroa, 
rapake i kahawena torare au rabila. Au 
bara maroa, rapake alo-alona. 

21 Mewali, ane takabaha babehianta 
au kadake, ikita mewali nodo parewa 
au maroa, au rapake mobila torare. 
Lempona, mewalike topobago au 
malelaha hai au mobundu i Pue, hai 
masilolonga mpuuke mampopolumao 
hinangkana bago au maroa. 

221do hai kuweiko lolita, Timotiu, inee 
nupeulai peundeana lalumu nodo au 
biasa i tauna au mangura mani. Nupari- 
pari mampeulai babehia au naunde Pue. 
Nupakaroho pepoinalaimu i Pue hai 
kamaahimu i rangamu. Mohintuwuko 
hai ope-ope tauna au mekakaehe i Pue 
hangko i kabulana lalunda. 

23 Arahe tauna au mampombehanaingi 
liliu paturo au bara mobundu, agayana 
bara mani manoto i lalunda paturo au 
tou. Inee nupesuaki pombembehanainda 
iti, lawi nuisa paturo iti mopaara pea 
posisala. 

24 Hai bara hintoto ane ikita au 
mewali hawina Pue bara mohintuwu 
hai ranganta. Hangangaa tapamaalusu 
poantita i ope-ope tauna. Hangangaa 
mapandeke mepaturo, hai sabarake. 

25 Ane arahe tauna au moewake, 
hangangaa tapamaalusu lolitanta 
mokambaroahe, babila naweihe Pue 
katepaka menoso hangko i peewanda. 
Lawi ane menosohe, ina moisahe 
paturo au tou duuna manoto lalunda 
hai tekabahahe hangko i kuasana Datu 
Tokadake au mopari-parihe mampeulai 
peundeana. 

26 (2:25) 

1 Bona nulisa, i alo-alo au ina mai, 

masusa katuwonta i dunia, lawi 
kadake mpuu babehiana manusia. 
2Bosa tauna ina mampokakaya pea 
watanda, mampeinaohe mewali 
topebuku, mampopetoyahe, 
mampemahilehe, hai mopakoihe 
ranganda. Barahe mengkoru i tosaenda, 
barahe moisa manguli ngkaya 
kamaroana i Pue Ala, barahe meula Iria, 

3 harahe maahi, hai barahe mohintuwu. 
Mokakabosai liliuhe ranganda, barahe 
morempeki peundeana watanda, 


2 TIMOTIUS 3.4-8 11 


masekehe, hai mokahihihe apa pea au 
maroa. 

4Mopakanawohe ranganda, bara karao 
pampekirinda, hai mengkaiwongkohe. 
Barahe mampeulai peundeana Pue Ala, 
mampeulai peahe peundeana watanda. 

> Ane babehianda raita ranganda, 
mampeulai mpuuhe atura-atura agama 
nodohe tauna au mengkoru i Pue Ala, 
agayana rasapuaka peari kuasana Pue 
Ala au peisa mobaliki lalunda. Ineehe 
nupogaloa tauna au nodo babehianda. 

6 Arahe au moanti paturo au sala i 
sounda ranganda, hai mopakanawohe 
towawine au malede, bona towawine 
iti mampoinalai paturonda. Towawine 
iti, ngkaya ntepuu dosanda, hai 
ngkaya pakana peundeana lalunda au 
mokuasaihe. 

'Raunde mampehadingi liliu paturo, 
agayana barahe moisa i lalunda paturo 
au manoto au hangko i Pue Ala. 

8 Guru au mepakanawo iti, kadake 
pekirinda, hai pepoinalainda barapi 
ara, alana Pue Ala mosapuakahe. Ihira 
moewa paturo au tou, nodo Yanes hai 
Yambres au moewa nabi Musa i tampo 
Masiri hangkoya. 

Yanes hai Yambres iti, bara rabuku 
moewa kuasana Pue Ala au ara i Musa. 
Apa au mewali irihira, ina mewali wori 
i guru au mepakanawo i tempo ide. 
Bara rabuku moewa paturo au tou, lawi 
kantulinda batena raisa ope-ope tauna. 

10 Agayana oyo Timotiu, lawi 
mahaemoko kuporanga, nuisa mpuumi 
paturongku hai babehiangku hai 
tunggaiana lalungku. Nuita mpuumi 
pepoinalaingku, kasabarangku, 
kamaahingku, hai kamantahaku i lalu 
kapari. 

11 Nuita mpuu kamantahaku i 
pepopeahi-ahi hai kapari au morumpana 
i kota Antiokia, i Ikonium hai i Listra. 
Rumihi mpuu kapari iti! Agayana Pue 
mokabahana hangko i hinangkana iti. 

12 Taisami: ope-ope tauna au meula i 
Kerisitu Yesu hai au mengkoru i Pue Ala 
batena ina rapopeahi-ahi. 

13 Agayana tauna au kadake hai au 
modongko, ina tetambai kakadakena 
babehianda. Mopakanawohe ranganda 
hai paturonda au sala, agayana 
tepakanawo worihe. 

14 Agayana oyo Timotiu, hangangaa 
nukingki liliu paturo au roomoko 


2 TIMOTIUS 3.15-4.1 13 


rapaturoa hai au nupoinalaimi. Hai nuisa 
katouna paturo iti, lawi nuisa kahemanda 
au mopaguruko. 

15 Hai hangko i kaanangkoimu, nuisami 
apa au teuki i lalu Sura Malelaha. Sura 
Malelaha iti au peisa mopakanoto lalunta 
duuna mepoinalaike i Kerisitu Yesu hai 
tehoremake hangko i huku dosanta. 

16 Ope-ope au teuki i lalu Sura Malelaha, 
rauki moula kamanotona Pue Ala, hai 
mobundu irikita bona peisake mopahawe 
paturo au tou, moewa paturo au 
sala, mopakaroa babehia au kadake, 
hai mopaguru tauna bona manoto 
babehianda. 

17 Anti Sura Malelaha, handa 
karaparewainda ope-ope tauna 
au mengkoru i Pue Ala bona 
mampopolumaohe hinangka bago 
au maroa. 

4 1 Timotiu! Paturongku ide kupahawe 
hangko i lalungku mpuu. Ane 

Pue Yesu hawe hule i dunia ide, Ia 

ina moparenta nodo hadua Datu, 

hai mampohuda-hudaa kara-karanda 

ope-ope tauna, maroa au tuwo mani, 

maroa au matemi. Ido hai i lindona Pue 

Ala hai Kerisitu Yesu kuweiko lolita ide: 

2 Nupahawe liliu Ngkorana Pue Ala. 
Hangangaa masilolonga mpuuko 
mopahawe NgkoraNa i tempo au maroa 
ba i tempo au mapari. Nukambaroahe 
au moanti paturo au sala, nukontohe 
au kadake babehianda, hai nupakaroho 
lalunda halalumu hampepepoinalai bona 
maroa babehianda. Hangangaa sabara 
liliuko mopaguruhe. 

3Lawi i alo-alo au ina mai, tauna 
barapohe ina mounde mampehadingi 
paturo au tou. Ina mohaokihe guru-guru 
au mopaturohe lolita au mopakatana 
pea lalunda, bona peisahe mampeulai 
apa peundeana lalunda. 

4Mengkantulihe ane mohadihe paturo 
au tou, hai matanahe ane mampehadingi 
peahe paturo au rapapatunda. 

> Ido hai kuweiko lolita Timotiu bona 
nurempeki liliu peundeana lalumu. 
Mantahako mohalea kapari. Nupahawe 
liliu Ngkora Marasa i tauna au bara 
manihe mohadi. Nupahopo maroa 
ope-ope bago au naweiko Pue. 

6 Kuweiko paturongku ide, lawi kuisa 
barapona mahae i dunia ide: ina hawe 
alongku. Hai ane rapapatena deade, 

kupaisare katuwongku ide i Pue Ala nodo 
popenombaku Tria. 

7 Kupeulai maroami rara au 
napakanotoana Pue. Kupahopomi 
bagongku. Bara tebali pepoinalaingku 
duuna i kahopoana. 

8Mewali ide-ide, tepasilolongami 
hurungina penangingku i suruga, lawi 
kupeulaimi peundeana Pue. Hurungina 
penangingku iti ina Naweina Pue i alo 
pobotusi kahopoa dunia i tempona 
mampohuda-hudaa kara-karanda 
ope-ope tauna i kanoto-notoana. Hai 
bara iko pea au molambi parasee iti. 
Ina Nawei worihe i ope-ope tauna au 
mampokakaya Pue hai au mampegia 
kahaweNa hule. 

?Timotiu, kuperapi bona holigako mai 
nusondakina. 

l0] awi ina barapi ara au 
mamporangaina inde. Napalehimona 
Demas, lawi laomi i Tesalonika mohaoki 
katuwona i dunia ide. Ane Kreskes, lao i 
Galatia. Titu lao i Dalmatia. 

11 Batena pea Lukasi au hihimbela 
hai iko. Ane maiko deade, nuropoliu 
Markus nuporanga mai inde, lawi ia peisa 
motulungina i lalu bagongku. 


2 TIMOTIUS 4.12-18 16 


12 Tikikus kutudu lao i Epesu. 

13 Kuperapi wori bona nuantiana mai 
badungku au makumba lawi kupalehi i 
kota Troas i souna Karpus. Nuanti wori 
mai surangku au inditi. Au kuparaluu 
mpuu, sura au rababehi hangko i koli. 

14 Mainga-ingako i Aleksander, 
topobabehi parewa hangko i tambaga, 
lawi la moewa mpuuke bona dati 
ara tauna au mampoinalai paturonta. 
Ngkaya babehiana au kadake iriko. 
Babehiana iti ina nahurungi Pue. 

15 (4:14) 

16 Nguru-nguruna i karapohuda- 
hudaana kara-karangku hangkoya, 
barapi ara hadua au motulungina. 
Ope-opehe mopalehina. Mekakaena i 
Pue bona dati Nahurungi babehianda iti. 

17 Agayana nauri bara ara rangangku 
au mamporangaina, Pue mamporangai 
liliuna. Ia moweina karoho mopahopo 
bagongku mopahawe Ngkora Marasa, 
bona ope-ope tauna au barahe to Yahudi 
peisa mohadi bambari iti. Kahopoana, 
la mokabahana hangko i tayenda au 
mampeinaohe mopapatena. 

18 Hai ide-ide batengku nakabaha 
Pue hangko i ope-ope au kadake, hai 


2 TIMOTIUS 4.19-22 17 


Naantina mesua i lalu poparentaNa 

i suruga au bara ara kamakurana. 
Tapakahilemi hangaNa duuna kamahae- 
haea. Amin! 

19 Nupahawe tabeangku i Priska hai 
Akwila, hai i halaluna, Onesiporus. 

20 Erastus, ara mani i kota Korintu. 
Tropimus, kupalehi i Miletus lawi mahai. 

21 Nupari-pari mai hangko damani 
hawe tempo makuli! Ngkaya tabea 
hangko i Ebulus, Pudes, Linus hai 
Klaudia, hai hangko i ope-ope halalunta 
hampepepoinalai au ara inde. 

22Timotiu, Pue mamporangaiko. Hai 
Pue mowatikau ope-ope 


Titus 


1 Sura ide hangko iriko Paulu, 

hawina Pue Ala hai surona Yesu 
Kerisitu. Pue Ala moangkana mewali 
suroNa, hai Natuduna mopakaroho 
pepoinalainda tauna au Napilei. Natudu 
worina mopaguruahe paturo au tou, 
lawi ane tapeulai paturo au tou iti, ina 
mengkoruke i Pue Ala, 

2 duuna molambike katuwo maroa au 
bara mokahopoa nodo au Nadandiake. 
Lawi hangko damani dunia ide 
Napopewali, Nadandiamoke kaina 
molambita katuwo maroa, hai Pue Ala 
bara modongko. 

3Mewali, i tempo au Napakanoto, Ia 
mampopaisaa mpuumoke rara molambi 
katuwo maroa, lawi Natuduhe suroNa 
mopahawe NgkoraNa. Hai ikomi ide 
hadua au mopahawe NgkoraNa iti, 
moula hawana Pue Ala, au mohoremake 
hangko i huku dosanta. 

4Sura ide kupakatu irio Titu, au 
kupoana, lawi hampepepoinalaike. 
Mekakaena i Pue Ala Umanta hai i 


TITUS 1.5-8 2 


Kerisitu Yesu Datu Topehoremanta, bona 
Nawatiko, hai Naweiko roa ngkatuwo. 

> Kupopaida liliuko i Kreta, bona oyo 
au mourusi pobagonta au bara mani 
roo. Mewali, nodo au roomoko kuhawaa, 
hangangaa nuangka tauna i ope-ope 
boea au peisa motadulakoi to Sarani 
inditi. 

SC Hai tauna au raangka mewali 
tadulakonda to Sarani, hangangaa tauna 
au bara ara kamasalana, au hadua 
pea towawinena, anana hangangaa 
mepoinalai wori i Kerisitu, hai barahe au 
makasara hai au mearoha. 

7 Tauna au motadulakoi to Sarani, ihira 
au mokadipura bagona Pue Ala. Ido hai 
hangangaa nuangka tauna au bara ara 
kamasalana, au bara mampemahile ba 
au paka rumpu, au bara malangu-langu 
ba au mobungka-bungka liliu ba au 
mohaoki pea doi. 

8Tauna au nuangka motadulakoi to 
Sarani, hangangaa tauna au moisa 
motarima torare, maroa liliu babehiana, 
naisa mangkadipura, manoto laluna, 
malelaha katuwona, hai au nabuku 
morempeki peundeana laluna au kadake. 


TITUS 1.9-14 3 


9Hangangaa maroho pepoinalaina i 
paturo au tou, nodo au roomi tatarima, 
bona naisa rara mopaguru tauna i paturo 
au tou iti hai mopakaroho lalunda, hai 
bara wori langa mokambaroa salanda au 
moewa paturonta. 

10 Tunggaiaku mopaturoko nodo, lawi 
bosahe tauna au moewa paturonta, 
pelumbunami ihira au mampeulai ada 
petile Aturana Musa. Mearohahe, hai 
mopakanawohe ranganda hai paturo au 
bara mobundu. 

11 Tauna iti hangangaa rakonto, ineehe 
nupaliu mepaturo! Lawi bosa tauna 
rapawuli anti pepaturonda au bara 
hintoto. Hai tunggaianda mepaturo, 
bona molambi peahe doi. Bara maroa 
babehianda au nodo. 

1? Hangkoya ara hadua nabi au meula 
i agamanda to Kreta au manguli node: 
"To Kreta, ope-opehe modongko, nodohe 
dike maila, mehiorohe hai lohehe 
mobago." 

13 Tou mpuu! Ido hai hangangaa nuwei 
mpuuhe lolita i to Kreta au arahe inditi, 
bona mepoinalai liliuhe i paturo au tou. 

14 Weihe lolita bona inee rapoinalai 
lolitanda to Yahudi au moula pea 


TITUS 1.15-2.3 4 


parenta-parenta au hangko i manusia au 
mosapuaka paturo au tou. 

15 Tauna au malelaha lalunda, bara 
ara palianda. Agayana tauna au kadake 
lalunda hai au barahe mepoinalai, bara 
ara au malelaha, lawi motengko mpuumi 
pekirinda, hai kadake babehianda, duuna 
barapi raisa kamasalanda. 

16 Rauli, moisahe Pue Ala, agayana 
modongko peahe, lawi babehianda bara 
mampeulai apa au rauli. Kadake mpuu 
babehianda. Barahe peisa rapohawaa, 
hai bara rabuku mobabehi apa au maroa. 

1 Agayana oyo Titu, hangangaa 

nupaturohe au mepoinalai i Pue Yesu 
bona babehianda hintoto hai paturo au 
tou. 

2 Ane totosae tobalilo, hangangaa 
nupaturohe bona manoto lalunda, bona 
babehianda nodo tosae au hintoto rabila, 
hai bona moisahe morempeki peundeana 
lalunda au kadake. Pepoinalainda i 
Pue Yesu hangangaa maroho mpuu. 
Hangangaa maahihe i ranganda hangko i 
lalunda, hai hangangaa mantahahe i lalu 
kapari. 

3 Nodo worihe totosae towawine, 
nupaturohe bona babehianda hintoto hai 


TITUS 2.4-8 5 


tauna au mengkoru i Pue Ala, ineehe 
mokakabosai ranganda, hai ineehe 
paka maenu au melangui. Hangangaa 
mopaguru liliuhe ranganda bona maroa 
babehianda. 

4 Ane nodo babehianda, totosae 
towawine iti peisamohe mopaguru 
towawine au mangura manihe bona 
moisa worihe mampokakaya tobalilonda 
hai ananda, 

> morempekihe peundeana lalunda, 
malelaha katuwonda, mokadipura 
maroahe ananda hai sounda, maroa 
lalunda, hai mengkoruhe i tobalilonda. 
Ane nodo poantinda, ina bara ara tauna 
au mopakoi Ngkorana Pue Ala. 

6 Nodo worihe tobalilo au mangura 
mani, nupaturohe bona moisahe 
morempeki ope-ope peundeana lalunda 
au kadake. 

7 Hai oyo Titu, hangangaa mewaliko 
pandiri i ope-ope au nubabehi. Ane 
mepaturoko, mepaturoko hangko i 
lalumu mpuu, hai hangangaa manoto 
babehiamu bona hintotoko rabila tauna. 

8 Pololitamu hangangaa au manoto liliu 
hai au bara ara kamasalana. Ane nodo 
babehiamu, ina maea hulehe tauna au 


TITUS 2.9-12 6 


barahe hihimbela hai ikita, lawi bara 
ara lolitanda au kadake au peisake 
rakakabosaia. 

9 Ane tauna au hawi katuwona, 
nupaturohe bona mengkoruhe i 
ampunda i paka-pakana, hai mobabehi 
liliuhe peundeana ampunda. Ineehe 
mehahanai, 

10 hai ineehe mopanangka anu-anuna 
ampunda. Hangangaa rapamaroa-roa 
liliu babehianda, bona mewalihe tauna 
au peisa rapoinalai ampunda. Lawi ane 
nodo babehianda, ope-ope tauna ina 
motoya paturonta au manguli kaPue 
Alana au mohoremake hangko i huku 
dosanta. 

11 Titu, hangangaa nupaturohe i babehia 
au hintoto, lawi Pue Ala mobungkahimi 
rara | ope-ope tauna, bona tehoremake 
hangko i huku dosanta. Iti Nababehi 
hangko i kabulana laluNa. 

12 Anti kabulana laluNa, Napaturoke 
bona mokabahake babehianta au moula 
pea peundeana lalunta au kadake 
hai au bara hintoto hai peundeaNa. 
Napaturoke bona tapakanoto lalunta, 
tapamaroa babehianta, hai mengkoruke 
Iria tanganta mani tuwo i dunia ide. 


TITUS 2:13-3:2 7 


13 Lawi ide-ide, tapegia mani Alo Mahile 
au rumihi kamaroana hai au mewali 
peharunganta. I tempo iti, ope-ope 
tauna ina moita kuasana Pue Ala au 
mahile tuwoNa hai Datu Topehoremanta, 
lami Yesu Kerisitu. 

14 Yesu iti au mokira wataNa rapapate 
mohuru dosanta, bona Nakabahake 
hangko i ope-ope babehianta au kadake, 
hai Napopewalike taunaNa au malelaha 
hai au madota mobabehi apa au maroa. 

15 Mewali, Titu, ope-ope ide hangangaa 
nupaturoahe. Nupakaroho lalunda 
hai nuweihe lolita. Ineeko maea, 
lawi raweimoko kuasa mopaguruhe. 
Hangangaa rabilako tauna. Ineehe 
nupogiangaa ba hema pea mopakoiko. 

1 Nupopaingaahe to Sarani au 

ara inditi bona mengkoruhe i 
topoparenta hai i totosae boea. 
Hangangaa mampeulaihe hawanda 
topoparenta hai mampopolumaohe 
ope-ope bago au maroa. 

2Ineehe mombekakabosai, ineehe 
mombembehanai. Agina rapamaalusu 
babehianda, hai mengkaiwoi liliuhe i 
ope-ope tauna. 


TITUS 3.3-7 8 


3Lawi hangkoya, makaindi mani 
lalunta, bara taisa rara au manoto lao 
i Pue Ala, taliungi AturaNa. Katuwonta 
hangkoya, mampeulai peake peundeana 
lalunta au kadake hai katana dunia au 
mepakanawo. Kadake lalunta, mahinake 
i ranganta, hai mombekahihi peake. 

4 Agayana nauri nodo kakadakena 
babehianta, Pue Ala mia-mia 
mampokakayake hai Napopaitaamoke 
kamaroana laluNa i kaNahoremanta 
hangko i huku dosanta. 

> Moapa hai Nahoremake hangko i 
huku dosanta? Ba Nahoremake lawi 
manoto babehianta? Bara. Nahoremake 
anti kamaahina laluNa. Yesu Kerisitu 
mate mohuru dosanta, mewali Datu 
Topehoremanta. Ido hai pane Pue Ala 
moweike Inao Malelaha au mokale i 
lalunta. Anti kuasana Inao Malelaha 
iti, Nabahoimoke hangko i dosanta, 
Napopewalike anaNa haduduaNa, hai 
Naweike katuwo au wou. 

6(3:5) 

'Tunggaiana Pue Ala mobabehi nodo 
irikita, bona hangko i kabulana laluNa, 
Naimbamoke tauna au manoto, bona 
molambike katuwo maroa au bara 


TITUS 3.8-12 9 


mokahopoa, nodo au Nadandi i ope-ope 
tauna au Napoana. 

8Tou mpuu lolitangku inona. Ido hai 
kuperapi bona nupakanoto paturo ide 
| ope-ope tauna au mepoinalaihe i 
Pue Ala, bona mobabehi liliuhe apa au 
maroa. Paturo ide iami paturo au maroa, 
hai au mobundu i manusia. 

9 Agayana ara worihe tauna au 
mombehehe hai mampombehanaingi 
atura agama Yahudi ba tuntukana 
pemuleanda. Nupakarao ope-ope iti. 
Nupalehi peamohe i pombembehanainda 
au bara mobundu hai au bara moanti 
pewati i tauna. 

10 Ane ara tauna au mopaara posisala i 
halalunta hampepepoinalai, nukontohe 
hambela ba rombela. Ane bara liliu 
rakabaha, ineemohe nupogaloa hai 
ineemohe nupaliu mopaguru tauna bosa. 

li Lawi nuisa mpuu: tauna au nodo, 
raoaka mehupe hangko i paturo au tou. 
Anti dosanda au raoaka iti, mohuku 
mpuumohe watanda haduduanda. 

1? Ane hawe Artemas ba Tikikus 
au kutudu lao irikamu, nupari-pari 
mampohidupaana i boea Nikopolis, lawi 


TITUS 3.13-15 10 


tunggaiaku maida liliu inditi i tempo 
makuli. 

13 Ane Senas, guru Aturana Musa iti, 
hai Apolo, kuperapi bona nipopeangka 
maroahe, bona dati ara kamakuranda i 
lalu polumaonda. 

14Halalunta hampepepoinalai 
hangangaa mampopolumao liliuhe bago 
au maroa, bona molambihe apa au 
raparaluu alo-alona, hai bona mobundu 
katuwonda. 

15 Ngkaya tabea hangko i ope-ope 
rangangku au arahe inde. Nupahawea 
woringkai tabeangki i halalunta 
hampepepoinalai inditi. Pue mowatikau 
ope-ope. 


Filemon 


1 1 Sura ide hangko iriko Paulu, au 
ratarungguna anti pobagongku 
mopahawe bambari kana i Kerisitu 
Yesu, hai hangko i Timotiu, halalunta 
hampepepoinalai. Kipakatu sura ide irio 
Pilemo, halalungki hampopobago au 
kipokaahi. 

2Kipakatu wori i Apia, inangki au 
kipokaahi, hai i Arkipus, halalungki au 
hampopobago, hai i ope-ope to Sarani 
au mogulu i soumi. 

3 Ngkaya tabea: kiharunga Pue Ala 
Umanta hai Pue Yesu Kerisitu ina 
mowatikau hangko i kabulana laluNa hai 
moweikau roa ngkatuwo. 

41 lalu pekakaengku, kukabelai liliuko 
halalu, hai kuuli ngkaya kamaroana i Pue 
Ala. 

5 Lawi kuhadimi bambari au mopahawe 
noumba kamarohona pepoinalaimu i Pue 
Yesu hai kamahilena ahimu i ope-ope to 
Sarani. 

6 Mekakaena bona hangko i pohalalunta 
i lalu hangana Pue Yesu ina tetambai 


FILEMON 1.7-12 2 


kamapandeta moisa ope-ope pewati au 
maroa au tahumba anti pohintuwuta hai 
Kerisitu. 

7 Matana mpuuna hai tepalindo lalungku 
anti kamahilena ahimu iti, lawi oyo au 
mopakaroho lalunda ope-ope tauna au 
mepoinalai i Pue Yesu. 

8Halalungku Pilemo! Katouana, peisako 
kuparentai mobabehi apa au hintoto, 
lawi naweina Kerisitu kuasa iti. 

9 Agayana kukatuinao kamahilena 
ahimu, ido hai barako kuparentai. 
Kupahawe pea pamperapiku irio. Iko 
ide Paulu, hadua tosae au tangangku 
ratarunggu anti pobagongku i Kerisitu 
Yesu, 

10 hai kuperapi bona nutarima 
maroa woya ide anangku, Onesimus. 
Kupoanami, lawi tangangku ratarunggu 
inde, iko au mopaguru bona mepoinalai i 
Pue Yesu. Mewali, iko au napouma i lalu 
pepoinalaina. 

11 Ane hangkoya, ia bara mobundu irio 
Pilemo. Agayana ide-ide, mobundu mpuu 
irio, hai bara pea irio, agayana iriko wori. 

1? Mewali ide-ide, anangku au kupokaahi 
ide, kutudu mesule hule irio. 


FILEMON 1.13-18 3 


13 Ane moula pea peundeaku, kutaha 
mani inde hihimbela hai iko, lawi 
kuimbami pahurumu au motulungina 
tangangku ratarunggu anti pobagongku 
moanti Ngkora Marasa. 

14 Agayana bara turu inaongku motaha 
inde ane bara mani himbela pekirinta. 
Peundeaku bona apa au nubabehi, 
nubabehi mpuu hangko i lalumu. Barako 
kupari-paria mampeulai peundeaku. 

15 Hai pogaami au sangka ide naporara 
Pue bona ia peisa mesule irio duuna 
kamahae-haea. 

16 Hai Onesimus iti, barapi nuimba 
nodo hawimu lawi melumbu tuwona 
hangko i kahawina. Ide-ide hangangaa 
nuimba nodo halalumu hampepepoinalai 
au nupokaahi. Ane kupokaahi ia, 
pelumbunami oyo. Hangangaa 
nupokaahi lawi iami hangka manusiamu 
hai halalumu i lalu Pue Yesu. 

17 Mewali, ane nuimbana rangamu 
au hampepepoinalai, kuperapi bona 
nutarima hule Onesimus nodo 
kanutarimangku. 

18 Ane ara salana ba indana irio, iko au 
mohalea. 


FILEMON 1.19-24 4 


19 Au kuuki ide, kuuki hai tayengku: 
iko Paulu ina mobayari ope-ope indana. 
(Barako paraluu kupopaingaa kaikona au 
mopahaweako Ngkora Marasa. Mewali, 
anti kamolambimu katuwo maroa, 
moinda woriko iriko.) 

20 Anti pohintuwuta hai Pue, kuperapi 
bona nupeulai wongkoya pamperapiku 
ide. Anti pohalalunta i lalu Kerisitu, 
nudoko hulemi Onesimus, bona matana 
lalungku. 

21 Poukingku sura ide, kuharunga 
bona nubabehi apa au kuperapi. Hai 
kupoinalai batena ina melumbu au 
nubabehi hangko i apa au kuperapi. 

22 Hai kuperapi wori bona 
nupasilolongaana paturuangku i 
soumu, lawi kuharunga Pue Ala ina 
mohanai pekakaemi, bona tekabahana 
hangko i tarunggu ide, alana peisakau 
kusondaki. 

23 Epafras, au ara hihimbela hai iko i 
lalu tarunggu anti pobagona mopahawe 
bambari kana i Kerisitu Yesu, mopakatu 
wori tabeana. 

24 Tabea wori hangko i halalungkuhe au 
hampopobago, iami Markus, Aristarkus, 
Demas hai Lukasi. 


FILEMON 1.25 


25 Amputa Yesu Kerisitu mowatikau 
ope-ope. 


Ibrani 


1 1 Hangkoya, bosa belana Pue Ala 
mongkora i toiyorunta. LolitaNa 
rapahawe nabi-nabi, hai ngkaya pakana 
rara Napake mopaturohe. 

2 Agayana ide-ide i tempo kahopoa 
dunia, lolitana Pue Ala napahaweake 
AnaNa haduduaNa. Hai AnaNa iti 
Napopatoa mampopewali langi hai dunia. 
lami au Napakanoto Pue Ala molambi 
hinangkana au ara. 

3T]a au motudungiake peawana tuwona 
Pue Ala. PoantiNa hai kuasaNa himbela 
hai poantina hai kuasana Pue Ala. 
la au mokadipura hinangkana au 
ara hai lolitaNa au makuasa. Ia au 
mohuhu wataNa rapapate bona mobahoi 
manusia hangko i dosanda. Hai roo indo, 
mengkaoremi lao i suruga mohuda tanda 
i koanana Pue Ala i lalu poparentaNa. 

“Ta molambi kuasa hai pebila au meliu 
hangko i ope-ope malaeka, lawi meliu 
katebilana hangaNa au nawei Pue Ala 
Iria pane hanga au raweihe malaeka. 


IBRANI 1.5-9 2 


> Lolita ide bara hambela napahawe 
Pue Ala i malaeka: "Oyomi AnaNgku, 
Alo ide KupoanaKo." “Hai Pue Ala bara 
wori mololita i hadua malaeka node: 
"Iko NapoumaNa, hai Ia Kupoana." PAu 
Natunggai lolita iti iami Anana Pue Ala. 

6 Hai i kanatuduna Pue Ala AnaNa 
au towutu mai i dunia, node lolitaNa: 
"Ope-ope malaekaNgku hangangaa 
menomba Iria." € 

7 Hai idemi au napahawe Pue Ala kana i 
malaeka: "Pue Ala mopakanoto bagona 
malaekaNa. Malaeka iti topekadipuraNa 
au rapandiri nodo himburu hai rore api." 


8 Agayana Pue Ala mouliangaa AnaNa 
node: "O Pue Ala! Oyomi datu duuna 
kamahae-haea. Oyo moparenta i 
kanoto-notoana. 

9 Nuunde babehia au manoto, hai 
Nukahihi babehia au motengko. Idomi 
hai KupileiKo hai KubilaKo, Ikomi 
AmpuMu, Pue Ala. KuweiKo pebila 
au meliu hangko i rangaMu. Anti 
kaKubilaMu, KubumbuhiKo hai lana 
wongi, bona matana laluMu." € 





a# Mazm 2:7 P#2Sam7:14 C# Mazm 97:7 
d# Mazm 104:4 €# Mazm 45:6-7 


IBRANI 1.10-2.1 3 


10 Nauli wori Pue Ala i AnaNa: "O Pue, 
hangko i nguru-nguruna, Oyomi au 
mampopewali dunia ide, hai langi wori 
napopewali tayeMu. 

11 Ope-ope iti batena ina magero. 
Agayana Oyo, baraKo mobali. Langi hai 
dunia ide ina magero nodo hampi au 
hae. 

12 Hambela tempo ina Nulomu hai 
Nutende. Ina Nupahuru hai dunia au 
wou. Agayana Oyo, bara ara katebaliaMu, 
hai tuwoMu bara mokahopoa." f 

13 Hai ara wori hambua lolita au bara 
hambela napahawe Pue Ala i malaeka, 
lawi lolita ide Napahawe pea i AnaNa, 
Nauli: "MohudamoKo tanda i koanaNgku, 
duuna Kupopengkoruhe ope-ope iwaliMu 
Irio." 9 

14Mewali apa au taisa kana i ope- 
ope malaeka? Ihirami mobago nodo 
topekadipurana Pue Ala au Natuduhe 
motulungi tauna au ina molambi katuwo 
maroa au bara mokahopoa. 

1 Mewali, ido hai hangangaa 

tapamaroa-roa mpuu 
kamampeulainta bambari au tahadimi 
bona datike mopalehi pepoinalainta. 





f# Mazm 102:25-27 9# Mazm 110:1 


IBRANI 2.2-5 4 


2Lawi bara ara katebaliana Aturana Pue 
Ala au rapahawe malaeka i toiyorunta 
hangkoya. Ane tauna au barahe moula 
ba mampoinalai Atura iti molambi 
pehuku moula babehianda, 

3 apa mani pehukuna Pue Ala i tauna 
au bara mopailalu bambari kana i 
katuwo maroa. Lawi Anana Pue Ala au 
nguru-nguruna mopahawe bambari iti, 
ido hai meliu kamaroana pane apa au 
rapahawe malaeka hangkoya. Mewali, 
ane bara tapailalu bambari kana i 
katuwo maroa, batena barake tekabaha 
hangko i huku! Pue Yesu mpuumi au 
nguru-nguruna mopahawe bambari 
iti. Hai tauna au mohadi lolitana Yesu 
hangkoya mopakanotoake katouna 
bambari iti. 

4Hai Pue Ala mopakaroho mbuli 
posabikinda, lawi Naweihe kuasa 
mobabehi ngkaya pakana tanda kuasa 
hai tanda au metingkarai. Hai la 
mowei worihe kapande au montani- 
ntani hangko i Inao Malelaha moula 
peundeaNa. 

> Barari malaeka au ina molambi kuasa 
hangko i Pue Ala bona moparenta dunia 
wou au ina mai au tapololita ide-ide. 


IBRANI 2.6-10 5 


6Manusiari au ina molambi kuasa iti. 
Iti tepakanoto i lalu Sura Malelaha au 
manguli node: "O Pue Ala, apa woya pae 
manusia pane Nukatuinao? Apa pae ana 
manusia pane Nukadipura? 

71 tempo au sosoe, Nupopewali i woi 
hangko i malaeka. Roo indo, Nupomahile 
hai Nuwei pohudaa au meawa hai au 
tebila. 

8 Nupopengkoru hinangkana Iria." 
hMewali, au tabasa inona: Pue Ala 
mowei kuasa i manusia bona moparenta 
hinangkana. Lempona, bara ara 
hampaka au bara nakuasai manusia. Hai 
ide-ide, bara mani taita hinangkana au 
ara i lalu kuasa manusia. 

9 Agayana taitami Yesu. TangaNa 
mani tuwo i dunia ide, kamahilena 
tuwoNa Napaiwoi pane malaeka. Lawi 
anti kabulana laluna Pue Ala irikita, 
Napakanoto bona Yesu rapapate mewali 
pahuruna watanda ope-ope tauna. Hai 
anti kaNahuhuna wataNa rapapate, 
ide-ide la rapomahile hai rawei pohudaa 
au meawa hai au tebila. 

10 Pue Ala mampopewali hinangkana, 
hai ope-ope au ara moula pobotusiNa. 





h# Mazm 8:4-6 


IBRANI 2.11-14 6 


TunggaiaNa bona bosa tauna au 
Napopewalihe anaNa hai Napomahilehe. 
Ido hai Pue Ala mopakanoto bona Yesu 
molambi kapari duuna mate. Hintoto 
mpuu pobotusina Pue Ala iti, lawi hangko 
i kapari au nahumba Yesu, Yesu mewali 
Topehompo au bara ara kamakuraNa. la 
au mobungkahi rara au tapoliungi bona 
talambi katuwo maroa. 

11 Yesu mopamalelahamoke hangko i 
dosanta. la au mopamalelahake, hai 
ikita au Napamalelaha, hadua pea 
Umanta. Ido hai Yesu bara maea mouli 
kaNapohalalunta. 

1? Nauli Yesu i Pue Ala node: 
"Kupomahile hangaMu i halaluNgku. I 
pogulua taunaMu, monaniNa motoyaKo." 
l 


13 Nauli mbuli Yesu: "PeharungaNgku, 
Pue Ala pea." Hai hambela mbuli Yesu 
manguli: "IdemoNa, hihimbela hai anana 
Pue Ala au NaweimoNa." J 

14 Tauna au napoanahe Pue Ala, iami 
manusia au hangangaa mate. Ido hai 
Yesu mewali wori manusia hai tuwo nodo 
manusia, bona anti kapateNa Ia mogero 





i# Mazm 22:22 J# Yes 8:17,18 


IBRANI 2.15-3.2 7 


kuasana Datu Tokadake au moparenta i 
paidaa tomate. 

15 Kapatena Yesu naporara Pue Ala 
mokabahake hangko i kapate. Lawi 
hangkoya, tuwoke nodo hawi. Ikita 
rapandiri nodo hawina Datu Tokadake 
lawi tapokalanga kapate. 

16 Mewali, taisa ntepuu: barari malaeka 
au Natulungi Pue Yesu, ikitari pemuleana 
Burahima au Natulungi. 

171do hai Yesu hangangaa mewali 
manusia au himbela hai ikita halaluNa i 
paka-pakana bona la mewali Tadulako 
Menombata au Mahile. Maahi mpuu 
laluNa hai Ia mampopolumao liliu 
bagoNa i Pue Ala bona mohuru dosanda 
tauna bosa. 

18 Yesu molambi kapari i tempoNa 
rakelo, ido hai peisa motulungi tauna au 
rakelo, lawi Ia rakelo wori. 

1 Halalu au mewali taunana Pue Ala 

au Nakakio mesua i suruga! Nipailalu 
kahemana Yesu. lami Surona Pue Ala 
hai Tadulako Menombata Mahile au 
tapoinalai. 

2 Yesu mampopolumao liliu bagoNa 
au natudua Pue Ala. Nodo wori, Musa 
hangkoya mampopolumao liliu bagona 


IBRANI 3.3-7 8 


mokadipura souna Pue Ala; lempona, 
mokadipura taunana Pue Ala. 

3 Agayana hintoto mpuu Yesu molambi 
pebila au meliu hangko i Musa, lawi 
hadua tauna au moaro sou hangangaa 
meliu karabilana hangko i sou au naaro. 

1 Ope-ope sou, batena ara au 
mobabehi. Agayana au mobabehi 
hinangkana, batena pea Pue Ala. 

> Musa mampopolumao liliu bagona 
mokadipura taunana Pue Ala, nodo 
hadua topobago au mampopolumao liliu 
bagona i lalu souna ampuna. Hai apa au 
nababehi Musa iti, motudungiake apa 
au ina mewali i popahawena Ngkora 
Marasa. 

6 Agayana Kerisitu, bara pea topobago. 
lami Anana mpuu Pue Ala au 
mampopolumao liliu bagoNa nodo hadua 
tadulako au mokadipura ope-ope ihi 
souna Pue Ala. Ihi souna Pue Ala iti, 
himbela hai ikita ide halalu, asala maroho 
liliu pepoinalainta hai meharunga liliuke i 
Pue Yesu duuna i kahopoana. 

7 Mewali, halalu, hangangaa nipehadingi 
maroa paturona Inao Malelaha au teuki 
i lalu Sura Malelaha node: "Alo ide, ane 
nihadi wotuna Pue Ala, 


IBRANI 3.8-13 9 


8 inee nipamatua lalumi nodo toiyorumi 
hangkoya au naanti nabi Musa mopalehi 
tampo Masiri. Toiyorumi iti mosapuaka 
Pue Ala i temponda mampetandaka 
kasabaraNa i pada wungi. 

?Nauli Pue Ala: 'Toiyorumi 
mampetandaka hai mouji kasabaraNgku. 
Nauri moitahe tanda kuasa au 
Kubabehiahe i lalu iba pulona parena, 
mesapuaka peahe Iriko. 

101do hai rumpu laluNgku i tauna iti, 
lawi matua lalunda, hai barahe mau 
moula peundeaKu. 

11RumpuNa, hai Kusumpa, Kuuli: 
Barahe peisa mesua i tampo au 
ina Kuweihe. Barahe peisa molambi 
pengkarooangaa hihimbela hai Iko."" K 

12 Halalu, nipamaroa-roa, bona datikau 
ara au nodo kakadakena lalumi. Inee 
mewali nodo tauna iti au mopalehi 
pepoinalainta i Pue Ala au tuwo! 

13 Agina mombepakaroho mpolalukau 
alo-alona, datikau ara au napakanawo 
dosa duuna matua lalumi. 
Mombepakaroho mpolalukau tangami 
mani tuwo i tempo au rahanga "alo 





k# Mazm 95:7-11 


IBRANI 3.14-19 10 


ide," lempona, i tempomi mani ara 
katepakami. 

14 Lawi ikita ide mohintuwu hai Kerisitu, 
asala apa au tapoinalai hangko i nguru- 
nguruna takingki liliu hangko i lalunta au 
bara bata-bata duuna i kahopoana. 

15 Tnee naliu inaonta apa au tabasa 
inona au teuki node: "Alo ide, ane nihadi 
wotuna Pue Ala, inee nipamatua lalumi 
nodo toiyorumi hangkoya." ! 

le Lawi ane to Yahudi au naanti nabi 
Musa mopalehi tampo Masiri hangkoya, 
mohadi mpuuhe wotuna Pue Ala, 
agayana kahopoana rasapuaka. 

17 Ido hai Pue Ala mokarumpuihe i lalu 
iba pulona parena. Matemohe ope-ope i 
pada wungi anti dosanda. 

18 To Yahudi iti au natunggai Pue Ala 
i lalu sumpaNa au node: "Barahe peisa 
molambi pengkarooangaa hihimbela 
hai Iko." Barahe Napaliu molambi 
pengkarooangaa iti, lawi barahe moula 
hawaNa. 

19 Mewali, taisa: barahe peisa molambi 
pengkarooangaa hihimbela hai Pue Ala 
lawi barahe mepoinalai. 





p Mazm 95:7-8 

1 Mewali, ara mani dandina Pue 
4 na irikita bona peisake molambi 
pengkarooangaa hihimbela hai Ia. Ido 
hai hangangaa mainga-inga mpuuke, 
bona dati ara hadua hangko i olonta au 
bara molambi apa au Nadandi iti. 

2 Lawi ikita ide, rapahawea worimoke 
Ngkora Marasa, nodo to Yahudi 
hangkoya. Agayana Ngkora Marasa iti 
bara moanti pewati irihira, lawi rahadi 
mbero pea, barahe mepoinalai. 

3 Batena pea ikita au mepoinalai au 
molambi pengkarooangaa hihimbela hai 
Pue Ala. Ane tauna au bara mepoinalai, 
barahe molambi apa au Nadandi. 
Taisa iti hangko i Ngkorana Pue Ala 
inona au manguli: "RumpuNa, hai 
Kusumpa, Kuuli: Barahe peisa molambi 
pengkarooangaa hihimbela hai Iko." 
MIhira bara molambi pengkarooangaa, 
agayana nauri nodo, batena mpuu ara 
pengkarooangaa hihimbela hai Pue Ala 
au Napasilolonga hangkoya i pewaliana 
dunia. Lawi i lalu ini alona Pue Ala 
mampopewali langi hai dunia, hai i alo 
kapituna mengkaroomi. 





M4 Mazm 95:11 

4 Ara teuki i lalu Sura Malelaha au 
mokabelai alo kapituna node: "I alo 
kapituna, Pue Ala mengkaroo hangko i 
ope-ope bagoNa." " 

> Hai idemi Ngkorana Pue Ala au tahadi 
inona: "Bara mpuuhe peisa molambi 
pengkarooangaa hihimbela hai Iko." 

5Ihira au nguru-nguruna mohadi 
Ngkora Marasa, barahe molambi 
pengkarooangaa hihimbela hai Pue Ala, 
lawi barahe moula hawaNa. Agayana 
tunggaiana Pue Ala, hangangaa ara 
tauna au molambi pengkarooangaa iti. 

71do hai Pue Ala mopakanoto hangalo 
au ntanina bona manusia peisa molambi 
pengkarooangaa hihimbela hai Ia. Alo 
au Napakanoto iami alo ide halalu, lawi 
alo ide tahadimi Ngkora Marasa hangko 
i Pue Ala. Bahangkia atuna parena roo 
nabi Musa, Datu Daudi mouki Ngkorana 
Pue Ala au tahadi inona au manguli: "Alo 
ide, ane nihadi wotuna Pue Ala, inee 
nipamatua lalumi." ° 

8Hangkoya, Yosua moantihe to Yahudi 
mesua i tampo Kanaa au nadandiahe 
Pue Ala. Agayana bara iti pea au rauli 
pengkarooangaa hihimbela hai Pue Ala. 

Ane keiti pea au rauli pengkarooangaa 
hihimbela hai Pue Ala, moapari pane 
ara lolitana Pue Ala au mokabelai alo 
ntanina? 

9 Mewali, ara mani katepaka i taunana 
Pue Ala bona molambi pengkarooangaa 
hihimbela hai Ia. Pengkarooangaa iti, 
nodo pengkarooangaana Pue Ala i alo 
kapituna. 

10 Lawi ane mengkarooke hihimbela 
hai Pue Ala, lempona, takabahami 
peharunganta i pobagonta haduduanta 
hai meharunga peake i Pue Ala. 
Pengkarooangoaa iti rapandiri node: nodo 
Pue Ala mengkaroo hangko i bagoNa i 
alo kapituna, mengkaroo worike hangko 
i bagonta. 

11 Mewali halalu, hangangaa tapari-pari 
molambi pengkarooangaa hihimbela hai 
Pue Ala, bona datike ara au mousuli 
hangko i pepoinalainta, nodo to Yahudi 
hangkoya au bara moula hawaNa. 

12 Lawi Ngkorana Pue Ala iami lolita au 
tuwo hai au makuasa. Meliu kamataruna 
hangko i piho au momata mpotimali. 
Hamata piho peisa metohu duuna hawe 
i leho-leho buu hai ati buu. Nodo wori 
NgkoraNa Pue Ala metohu duuna hawe i 


IBRANI 4.13-16 14 


lalunta hai i tanoananta. Hai NgkoraNa 
iti Napake Pue Ala moparesa pekirinta 
hai tunggaiana lalunta. 

13 Bara ara hampaka au tewuni i 
peitaNa. Hinangkana au ara tongawa 
hai mabaa Iria. Hai Iria hangangaa 
tapangaku ope-ope babehianta. 

14Mewali, ara irikita hadua Tadulako 
Menomba Mahile au meliu mpuu 
kamahilena tuwoNa: jami Yesu Anana 
Pue Ala. la mengkaore lao i suruga 
hai mesua i lindona Pue Ala mewali 
Tadulako Menombata Mahile au 
mamperuruike. Ido hai hangangaa 
tapakaroho pepoinalainta hai tapangaku 
liliu kaYesuna Amputa. 

15 Lawi Tadulako Menombata au Mahile 
moisa kamaledenta. Naisa mpuu, lawi Ia 
rakelo worimi i hinangkana nodo ikita, 
agayana Ia bara madosa. 

161do hai halalu, ineemoke langa. 
Hangangaa baimoke mohungkuki Pue 
Ala anti kaYesuna au mewali Tadulako 
Menombata au Mahile. Maimoke 
mohungkuki Pue Ala i pohudaaNa au i 
suruga, bona tahadi ahiNa irikita, hai 
Natulungike hangko i kabulana laluNa i 
tempona au taparaluu. 


IBRANI 5.1-5 15 


1 Ope-ope Tadulako Menomba 
5 Mahile rapilei hangko i manusia, 
hai raangka mampopolumao bagona 
Pue Ala. Tadulako Menomba Mahile 
lami hadua tadulako agama au lao i 
lindona Pue Ala moanti kara-karanda 
tauna bosa. Bagona, mosambale binata 
mohuru dosanda tauna bosa hai mohuhu 
popenomba au ntanina i Pue Ala. 

2 Tadulako Menomba Mahile, 
manusia wori, hai batena ngkaya 
wori kamaledena. Ido hai moisa 
mopamaalusu babehiana mokadipura 
tauna au bara mani manoto lalunda hai 
au bara mani moisa rara au tou. 

3 Anti kamaledena, Tadulako Menomba 
Mahile bara pea mohuhu popenomba 
mohuru dosanda tauna bosa, agayana 
popenomba iti mohuru wori dosana 
haduduana. 

4Hai bara ara tauna au moangka 
watana haduduana mewali Tadulako 
Menomba Mahile. Tauna au mewali 
Tadulako Menomba Mahile, naangka pea 
Pue Ala au mokakio i bago iti, nodo au 
mewali hangkoya i Haruni. 

> Nodo wori Kerisitu, bara 
mengkaiwongko, hai bara moangka 


IBRANI 5.6-9 16 


wataNa haduduaNa mewali Tadulako 
Menomba Mahile. Pue Alari au moangka, 
Nauliangaa: "Oyomi AnaNgku, Alo ide 
KupoanaKo." P 

6 Hai i lalu Sura Malelaha, nauli wori Pue 
Ala i AnaNa: "Oyomi tadulako menomba 
duuna kamahae-haea. PobagoMu nodo 
pobagona Melkisedek hangkoya." 4 

71 tempona mani Yesu tuwo i lalu 
dunia ide, Ia meraroa hai moteria, 
mekakae hai mohowara pamperapiNa 
i Pue Ala. Naisa kamakuasana Pue Ala 
mokabaha hangko i kapate, agayana 
bara Nahaoki peundeaNa haduduaNa, 
batena mengkoru i peundeana Pue Ala. 
Ido hai Pue Ala mohadi pamperapiNa. 

8 Nauri Iami Anana Pue Ala, molambi 
wori kapari, hai i lalu kapari iti, Ia 
mampegurui rara mengkoru i Pue Ala 
nodo manusia. 

9 Hai anti pengkoruNa, Yesu mewali 
Topehompo au bara ara kamakuraNa, 
hai Ia au mowei katuwo maroa au 
bara mokahopoa i ope-ope tauna au 
mengkoru Iria. 

10 Hai Pue Ala moangka la mewali 
Tadulako Menomba Mahile nodo 
Melkisedek hangkoya. 

11 Halalu, katouana, ngkaya mani 
au kupeinao kuuliangaakau kana i 
Yesu hai Melkisedek, agayana mapari 
mopakanotoakau ope-ope iti, lawi 
nodokau tauna au mengkantuli. Bara 
niunde mohadi paturongku. 

12 Mahaemokau meula i Pue Yesu. 
Katouana hangangaa mewalikau 
guru i Ngkorana Pue. Agayana 
mampopepaguru manikau i tauna 
ntanina, lawi bara manikau moisa 
patoana paturo agama Sarani. Mogalori 
paturo au mamura, bara mani nipeulai 
maroa, apa mani paturo au mapari! 
Nodokau analei: bara mani nibuku 
maande paande au matua, mentomi 
manikau. 

13 Tauna au mentomi, analei manihe. 
Lempona, bara mani manoto lalunda 
mampopontani apa au tou hai apa au 
sala. 

14 Paande au matua, kiranda tauna 
au mahile; lempona, tauna au moisa 
hai mampeulaihe paturo au tou duuna 
manoto lalunda. Raisa mampopontani 


IBRANI 6.1-4 18 


babehia au maroa hai babehia au 
kadake. 

1 Mewali, halalu, agina barapokau 

kipagurua patoana paturo agama 
Sarani. Hangangaa kipahaweakau 
paturo kaliliuana bona manoto lalumi 
hai pekirimi. Inee tahuhuleki paturo 
au nguru-nguruna. Tauna au hangko 
mewali to Sarani hangangaa rapaturo 
bona menosohe hangko i babehianda au 
kadake hai mepoinalaihe i Pue Ala. 

2 Hangangaa rapaturohe bona 
mampoperiu i lalu hangana Pue Yesu, 
hai bona raisa raranda tadulako agama 
moona tayenda i tanoananda mowatihe. 
Hangangaa rapaturo worihe apa au ina 
mewali i alo au ina mai: Pue Ala ina 
mopatuwo hule tauna au mate, hai 
mohuku tauna au kadake babehianda 
duuna kamahae-haea. Ope-ope paturo 
iti, batena tou hai maroa. 

3 Agayana inee tahuhuleki paturo au 
nguru-nguruna iti. Agina tapololita 
paturo kaliliuana, ane napatepaka 
manike Pue Ala. 

4Lawi tauna au raoaka mousuli 
hangko i pepoinalainda, barapohe peisa 
ranini hule bona menosohe hangko i 


IBRANI 6.5-9 19 


dosanda. Lawi hangkoya, maidahe i lalu 
kamabaana, matana lalunda modoko 
pewatina Pue Ala, hai lalunda nakuasai 
Inao Malelaha; 

> moisa mpuuhe kamaroana Ngkorana 
Pue Ala hai kuasana Pue Ala au ina 
tongawa i alo-alo au ina mai. 

6 Mewali ane roo indo, raoaka mousuli 
hangko i pepoinalainda, barapohe peisa 
ranini hule bona menosohe hangko i 
dosanda. Anti posapuakanda Pue Yesu, 
nodo peahe tauna au mopaku hule 
Anana Pue Ala hai mokakabosai wataNa 
i lindonda tauna bosa. 

7 Tampo au paka naudahi hai au 
nakatuwoi tuda-tuda au mobundu i 
topobonde, tampo iti au nawati Pue Ala. 

8 Agayana ane tampo iti nakatuwoi pea 
dana hai dui, bara ara pobunduana. Ina 
napaharara Pue Ala, hai kahopoana ope 
rahuwe. 

9 Agayana ikamu halalu au kipokaahi, 
nauri nodo lolitangki, kiisa barakau nodo 
tampo au napaharara Pue Ala. Kiisa 
kaarana wuami au meliu kamaroana, 
itimi pepoinalaimi hai babehiami au 
hintoto i tauna au molambi katuwo 
maroa hangko i Pue Ala. 


IBRANI 6.10-16 20 


10 Pue Ala batena manoto. Bara ina 
naliu inaoNa bagomi au nipobago hangko 
i lalumi au buke ahi. Manoto nipokaahi 
Pue Ala, lawi bosa belana motulungikau 
halalumi hampepepoinalai, maroa i 
tempo au liu, maroa ide-ide. 

11 Agayana kiperapi mpuu halalu, bona 
nipari-pari mopaliliu babehia au nodo 
duuna i kahopoana, bona nihumba mpuu 
apa au niharunga hangko i Pue Ala. 

12 Tneekau ara au lohe moula peundeana 
Pue Ala. Peulaimide pandirinda tauna au 
mepoinalai i Pue Ala hai au sabarahe 
mampegia apa au Nadandiahe. 

13 Pandirina, hangkoya Pue Ala 
mopahawe dandiNa i Burahima. Bara 
ara au meliu kamahilena tuwona hangko 
i Pue Ala, ido hai Pue Ala mosumpa 
mokabelai wataNa haduduaNa, Nauli: 

14 "Ina Kupopewali apa au Kudandiako 
ide: Ina Kuwatiko hai Kupangkaya 
pemuleamu duuna bosa mpuuhe." 

15 Burahima mepoinalai liliu i Pue Ala 
duuna molambi apa au Nadandia. 

16 Ane pandirina ara hadua tauna 
au mosumpa, ia mokabelai apa au 
meliu kamahilena tuwona hangko iria. 


IBRANI 6.17-19 21 


Sumpana iti mopakaroho lolitana dati 
ara au bai mosapuaka. 

17 Nodo wori Pue Ala: i popahaweNa 
dandiNa i Burahima hai i pemuleana, 
Napeinao mopakaroho lalunda bona 
raisa kadana mobali tunggaiaNa irihira. 
Ido hai Napakaroho mbuli dandiNa hai 
posumpaNa. 

18 Ane Pue Ala mopahawe dandiNa, 
bara dongkona. Nodo wori ane 
Pue Ala mohowara sumpaNa, bara 
dongkona. Lolita au rompaka iti bara 
ara katebaliana. Pue Ala modandi hai 
mosumpa bona maroho lalunta. Hai 
ikita ide, mopalehimoke katuwonta hai 
dosanta hangkoya bona tapegia apa au 
Nadandiake, lawi meharungake i Pue Ala 
au mohoremake hangko i huku dosanta. 

19 Peharunganta ide nodo besi 
popotahana kapala tahi au mopatetida 
tanoananta bona dati marugi 
pepoinalainta. I lalu Bambaru Penombaa 
au naaro nabi Musa hangkoya, ara 
rindi bana au mohomboki rara manusia 
bona datihe mesua i lalu Lincu au Meliu 
Kamalelahana. Agayana ikita, bara ara 
au mohomboki raranta hawe i lindona 
Pue Ala. 


IBRANI 6.20-7.3 22 


20Barake langa hawe i lindoNa, 
lawi Yesu moiyorumi mesua inditi, 
mobungkahiake raranta bona tapeulai. 
Yesu au mewali Tadulako Menombata 
au Mahile duuna kamahae-haea, nodo 
Melkisedek hangkoya. 

7 1 Melkisedek iti, iami datu i kota 
Salem hangkoya hai ia wori hadua 
tadulako menomba au mampopolumao 
bago penomba i Pue Ala au makuasa 
i hinangkana. I pesulena Burahima 
hangko i pombealaa monangi bahangkia 
datu, Melkisedek mai mampohidupaa hai 
mowati. 

2 Roo indo, Burahima mokira-kira anu- 
anuna au nahumba i lalu pombeala, hai 
mowei hangkira hampulo i Melkisedek. 
Hangana Melkisedek, lempona: "Datu 
au manoto." Anti kaiana datu i Salem, 
rahanga wori: "Datu au moanti roa 
ngkatuwo," lawi lempona hangana 
Salem: roa ngkatuwo. 

3 Ane tabasa tuntukana, bara ara au 
motuntu kana i umana ba inana ba 
pemuleana. Bara ara au teuki kana 
i pepongkana tuwona ba kahopoana 
tuwona. Peisa tauli: Melkisedek iti 
himbela hai Anana Pue Ala, lawi ia 

mewali tadulako menomba duuna 
kamahae-haea. 

4Mewali, i tuntukana iti taita 
kamahilena tuwona Melkisedek. Ane 
Burahima, mahile mpuu wori tuwona, 
lawi ia au rapouma ope-ope to Yahudi. 
Agayana nauri nodo, Burahima mobila 
Melkisedek hai mowei iria hangkira 
hampulo hangko i anu-anuna au 
nahumba i lalu pombeala. 

> Moula atura agama Yahudi, ope-ope 
to Yahudi hangangaa mowei hangkira 
hampulo hangko i polambianda 
i pemuleana Lewi au mewalihe 
tadulako menomba. Nauri pemuleana 
Burahima ope-ope, tadulako menomba 
mampesingarai ada iti i halalunda. 

6 Melkisedek, bara pemuleana Lewi. 
Agayana nauri nodo, molambi hangkira 
hampulo hangko i Burahima. Hai nauri 
Burahima molambi dandina Pue Ala, 
bara Burahima au mowati Melkisedek, 
agayana batenari Melkisedek au mowati 
Burahima. 

7 Hai taisa ntepuu: tauna au rawati 
tepaiwoi tuwona hangko i topewati. 
Mewali, meliu kamahilena tuwona 
Melkisedek hangko i Burahima. 

8 Nodo wori, meliu kamahilena tuwona 
Melkisedek pane pemuleana Lewi au 
mewalihe tadulako menomba. Tadulako 
menomba iti, molambi mpuuhe hangkira 
hampulo hangko i ranganda. Agayana 
batena mate worihe nodo manusia 
biasa. Melkisedek molambi hangkira 
hampulo hangko i Burahima, agayana 
bara ara teuki i lalu Sura Malelaha kana i 
kapatena. Mewali, tongawa ia tuwo liliu. 

9 Pemuleana Lewi au mewalihe tadulako 
menomba molambi mpuuhe hangkira 
hampulo hangko i ranganda. Agayana 
peisa tauli: pemuleana Lewi mowei 
hangkira hampulo i Melkisedek i tempona 
nabayari Burahima. 

10 Lawi Lewi iti, ampuna Burahima 
i karolapina. I kamaina Melkisedek 
mampohidupaa Burahima, Lewi bara 
mani rapoanaka, ara mani i lalu watana 
Burahima. Mewali, ane Burahima 
mobayari i Melkisedek, manoto Lewi hai 
pemuleana tepaiwoi katuwonda hangko i 
Melkisedek. 

111 kanaweina Pue Ala AturaNa i to 
Yahudi, Ia moangka pemuleana Lewi 
Napopewalihe tadulako menomba au 
mampohawaa tauna bosa moula AturaNa 

iti. Agayana tauna bara mewali manoto i 
peitana Pue Ala anti pobagonda tadulako 
menomba iti. Ido hai hangangaa hawe 
hadua tadulako menomba au ntanina 
nodo Melkisedek, bara pea pemuleana 
Lewi nodo Haruni. 

12 Mewali, ane pemuleana Lewi au 
mewalihe tadulako menomba rapahuru 
hai hadua tadulako menomba au 
ntanina, Aturana Musa hangangaa 
rapahuru wori. 

13 Au ratunggai ide, bara tauna hangko 
i pemuleana Lewi, agayana hangko i 
pemuleana au ntanina au bara hambela 
mampopolumao bagona tadulako 
menomba. 

14 |empona, Amputa Pue Yesu 
rapoanaka hangko i pemuleana Yahuda, 
bara hangko i pemuleana Lewi. Hai i lalu 
atura tadulako menomba au nauki Musa, 
bara ara au teuki kana i tinana Yahuda. 

15 Tongawa pemuleana Lewi hangangaa 
rapahuru i lalu pobagonda nodo tadulako 
menomba, lawi hawemi Tadulako 
Menombata au Mahile nodo Melkisedek. 
la bara hangko i pemuleana Lewi. 

16 Hai Ia bara mewali tadulako 
menomba moula atura au mopakanoto 

tinana toiyoruna. la mewali tadulako 
menomba moula kuasaNa hai katuwoNa 
au bara mokahopoa. 

17 Lawi i lalu Sura Malelaha, teuki 
node: "Oyomi tadulako menomba 
duuna kamahae-haea. PobagoMu nodo 
pobagona Melkisedek." " 

18 Aturana Musa rakabahami lawi 
ngkaya kamakurana hai barapi 
mobundu. 

19 Lawi Atura iti bara moanti tauna i Pue 
Ala; lempona, barake mewali manoto i 
peitana Pue Ala anti peulanta i Aturana 
Musa. Ido hai atura iti rapahuru hai rara 
au meliu kamaroana. Ane tapeulai rara 
iti, tongawa irikita ina mohintuwuke hai 
Pue Ala. 

20 Meliu hangko iti, Yesu mewali 
tadulako menomba moula sumpana 
Pue Ala. Ane tadulako menomba au 
ntanina, barahe raangka mewali tadulako 
menomba moula sumpa. 

21 Agayana i karaangkana Yesu 
mewali tadulako menomba, Pue Ala 
mosumpa, Nauli: "Ikomi ide Pue Ala 
au mosumpa, hai bara ina Kubaliki 

lolitaNgku: Oyomi tadulako menomba 
duuna kamahae-haea." 5 

22 Mewali, anti posumpana Pue Ala, Yesu 
mopakaroho dandiNa au mopahintuwuke 
hai Pue Ala, hai meliu kamaroana dandi 
iti hangko i dandi au nguru-nguruna au 
napaara Pue Ala i to Yahudi. 

23 Ara mbuli hampaka: ane pemuleana 
Lewi au mewali tadulako menomba, 
bosahe, lawi tauna biasahe au 
hangangaa mate. Bara rabuku mopaliliu 
pobagonda duuna kamahae-haea. 
Mewali ane mate hadua, napahuru 
tohaduana. 

24 Agayana pohudaana Yesu nodo 
tadulako menomba bara tebali hai bara 
melimba i tohaduana, lawi Ia tuwo liliu. 

25 Ido hai Nabuku mokabahake hangko 
i huku dosanta hai moweike katuwo 
maroa au bara ara kamakurana, asala 
mohungkukike Pue Ala i lalu hangaNa. 
Lawi Ia au tuwo liliu hai mamperurui 
liliuke i lindona Pue Ala. 

26 Mewali, Yesu iami Tadulako 
Menombata Mahile au peisa motulungike. 
Malelaha tuwoNa, bara ara salaNa ba 
kamakuraNa. Nauri mewali manusia, 

la bara madosa nodo manusia. la 
raangkami i hambua pohudaa au meliu 
kamapangkana hangko i ope-ope au i 
langi. 

27 Ane Tadulako Menomba Mahile au 
ntanina, barahe nodo. Alo-alona tadulako 
menomba iti hangangaa mohuhuhe 
popenombanda, nguru-nguruna 
popenomba au mohuru dosanda 
haduduanda, hai roo indo popenomba 
au mohuru dosanda tauna bosa. 
Agayana Yesu hambela pea mohuhu 
popenombaNa i Pue Ala. Iti Nababehi i 
tempona mohuhu wataNa haduduaNa 
bona rapapate. PopenombaNa iti Nahuhu 
hambela pea, barapi hangangaa rahuleki 
duuna kamahae-haea. 

28 Tauna au mewali Tadulako Menomba 
Mahile moula Aturana Musa, tauna au 
malede, lawi manusia biasahe. Agayana 
roo Aturana Musa iti, Pue Ala mohowara 
sumpaNa, hai moula sumpaNa iti, 
Naangkami AnaNa au haduduaNa mewali 
Tadulako Menomba Mahile. Hai AnaNa 
iti mewali Topehompo au bara ara 
kamakuraNa hai au tuwo liliu duuna 
kamahae-haea. 


IBRANI 8.1-5 29 


1 Idemi patoana paturongki: ara 

mpuu Tadulako Menombata Mahile 
au mohuda tanda i koanana pohudaana 
Pue Ala i suruga. 

21a mampopolumao bagoNa nodo 
Tadulako Menomba Mahile i lalu sou au 
malelaha. Sou penombaa iti bara raaro 
tauna nodo Bambaru Penombaa au 
naaro Musa hangkoya, agayana naaro 
Pue Ala haduduaNa. 

3 Ope-ope Tadulako Menomba Mahile 
raangka bona mohuhu binata hai 
popenombanda au ntanina i Pue Ala. 
Nodo wori, Yesu Tadulako Menombata 
au Mahile hangangaa mohuhu 
popenombaNa i Pue Ala, itimi wataNa 
haduduaNa. 

4 Ane rapana Yesu ara mani i dunia, la 
bara mewali tadulako menomba, lawi 
arahe tadulako menomba au mohuhu 
popenombanda i Pue Ala moula Aturana 
Musa. 

> Tadulako menomba iti mobagohe 
i lalu sou penombaa au i dunia ide. 
Sou penombaa iti mewali nodo pandiri 
irikita kana i apa au ara i suruga. Ido 
hai hangko damani nabi Musa moaro 
Bambaru Penombaa hangkoya, Pue Ala 

mouliangaa node: "Nukatuinao! Ope-ope 
iti hangangaa nubabehi moula apa au 
ratudungiako i wongko bulu!" 

6 Agayana meliu kamaroana pobagona 
Yesu hangko i pobagonda tadulako 
menomba au i dunia ide, lawi Yesu 
mewali topetanga-tangai au mopahawe 
dandina Pue Ala au meliu kamaroana 
hangko i dandina Pue Ala au napahawe 
nabi Musa. Hai melumbu mpuu 
kamaroana apa au tatarima hangko i 
dandina Pue Ala au wou. 

7 Ane rapana bara ara kamakurana 
Aturana Musa, kebarapi paraluu tahaoki 
rara au ntanina mohintuwu hai Pue Ala. 

8 Agayana Pue Ala molambi kanawoanda 
taunaNa, hai Nauliangaahe node: 
"Pehadingi! Hambela tempo ina Kupaara 
dandi au wou i to Yahudi, maroa au 
maida i tampo Isaraeli, maroa au maida 
i tampo Yahuda. 

93 DandiKu au wou, bara ina nodo 
dandiKu au Kupaara i toiyorunda 
hangkoya i kaKunininda mesuwu 
hangko i tampo Masiri. Lawi barahe 
mampeulai apa au teuki i dandiKu 
au nguru-nguruna, alana barapohe 
Kukadipura. 

10 Mewali, idemi dandiKu au ina Kupaara 
hai to Isaraeli i alo au ina mai: HawaNgku 
ina Kuwoli i lalu pekirinda hai Kuuki i 
lalunda. Iko ina mewali Ampunda, hai 
ihira ina mewali taunaNgku au bosa. 

111 tempo iti, barapohe paraluu 
mopaturo halalunda ba hangka ranganda 
bona ihira moisaNa. Lawi ihira ope-ope 
ina moisaNa, maroa au koi tuwona ba au 
mahile tuwona. 

121 tempo iti, ina Kuampungi mpuu 
salanda, hai barapi ina Kukatuinao 
dosanda." t 

13 Mewali, halalu, i lalu Ngkorana Pue 
inona, Pue Ala mampololita kana i 
dandiNa au wou, hai moula lolitaNa, 
dandiNa au nguru-nguruna hangangaa 
rapahuru lawi haemi. Mewali, dandiNa 
au hae iti barapi rapake, batena ratende 
hai rapahuru hai au wou. 

9 11 lalu dandina Pue Ala au napahawe 

Musa i to Yahudi hangkoya, ara ada 
penomba, hai ara wori sou penombaanda 
au rababehi tauna. 

2Sou penombaanda iti, rahanga 
Bambaru Penombaa. I lalu sou iti, ara 
rombua lincu. Lincu au nguru-nguruna 

rahanga Lincu Malelaha. I lalu lincu iti, 
ara paidaa hulo, meja paidaa roti, hai 
roti au rapopenomba i Pue Ala. 

31 olona lincu au rombua ara hantau 
bana au mewali rindi ntanga. I lalu rindi 
ntanga iti, ara lincu karombuana au 
rahanga Lincu au Meliu Kamalelahana. 

41 lincu iti, ara meja pointua dupa au 
rababehi hangko i bulawa, hai ara wori 
hambua peti au rahanga Peti Podandi. 
Humalele peti iti ralapisi hai bulawa, 
maroa i raoana hai i laluna. I lalu peti 
iti, ara kawali bulawa au raihii paande 
au rahanga manna, ara laina Haruni au 
motumbe, hai ara wori rombua watu au 
rapoukii hawa hampulo au hangko i Pue 
Ala. 

>I wongko peti iti, ara rombua 
watutauna au nodo malaeka lenggena, 
au rahanga kerub. Kapinda kerub teona 
mobobongi petukona peti, hai hangko 
i kerub iti, tongawa peawana Pue Ala. 
Petuko iti rahanga Petuko Pohompo 
Dosa. Agayana ope-ope iti barapi peisa 
tatuntu hai taparesa inde. 

SNodomi karaatorona Bambaru 
Penombaa hangkoya. Alo-alona 
tadulako menomba mesua i lincu 

au nguru-nguruna mampopolumao 
bagonda. 

7 Agayana au peisa mesua i lincu 
karombuana, batena pea Tadulako 
Menomba Mahile. Hai ia bara peisa 
mesua morombela. Hangangaa mesua 
hambela pea i lalu hampare, hai ane 
mesua, hangangaa moanti wahe. Wahe 
iti, lami wahe binata au nahuhu i Pue 
Ala, pahuruna salana haduduana hai 
salanda tauna bosa au bara raoaka. 

8 Kana i ada penomba iti, Inao Malelaha 
mopaguruke node: ane ara mani lincu 
au nguru-nguruna, manusia bara mani 
rapaliu mesua i lalu Lincu au Meliu 
Kamalelahana bona mohungkuki Pue 
Ala. 

9 Ope-ope iti mewali ngkora pandiri 
irikita au tuwo ide-ide. Lempona: bara 
peisa tapamalelaha lalunta i peitana Pue 
Ala i pohuhunta binata hai popenomba 
ntanina Iria. 

10 Lawi ada iti mokanai pea watanta, 
nodo ada hai palia i paande hai paenu, 
hai bahangkia pakana ada periu agama. 
Pue Ala mowei ada iti i taunaNa bona 
rapeulai tanganda mampegia dandiNa 
au wou. 

11 Agayana ide-ide, hawemi Kerisitu 
mewali Tadulako Menomba Mahile au 
moanti katuwo maroa au tahumba ide- 
ide. la mesua i lalu Bambaru Penombaa 
i suruga au meliu kamaroana hai au 
meliu kamalelahana hangko i Bambaru 
Penombaa au naaro Musa hangkoya. 
Lawi sou penombaa au napesuangi 
Kerisitu, bara rababehi tauna; lempona 
bara hangko i dunia ide. 

121 tempoNa mesua i lalu Bambaru 
Penombaa, Ia liliu lao i lalu Lincu au Meliu 
Kamalelahana molindo Pue Ala. Hai wahe 
au Naanti mesua, bara wahe towau balilo 
ba wahe ana japi, agayana waheNari 
haduduaNa. PesuaNa iti, hambela pea, 
hai barapi paraluu rahuleki, lawi anti 
waheNa au Naanti, Ia mohuru dosanta 
duuna kamahae-haea. 

13 Moula Aturana Musa, ane arahe 
tauna au masala moula atura agama, 
towau balilo ba japi balilo hangangaa 
rasambale, hai wahena rahimpeaahe. Hai 
nodo wori, hambaa ana japi hangangaa 
rahuwe duuna mewali awu, hai awuna 
hangangaa rahawukaahe. Mewali, ane 
wahe hai awu iti peisa rapake mobahoi 

tauna au masala moula atura agama au 
mokanai pea watanta, 

14 pelumbunami wahena Kerisitu! Anti 
kuasana Inao Malelaha au tuwo duuna 
kamahae-haea, Kerisitu mohuhu wataNa 
haduduaNa i Pue Ala bona rapapate nodo 
popenomba au bara ara kamakurana. 
WaheNa iti mobahoi lalunta hangko i 
hinangkana babehianta au moantike i 
kapate, bona peisake menomba i Pue 
Ala au tuwo. 

15 Anti popenombaNa au bara ara 
kamakuraNa, Kerisitu mewali topetanga- 
tangai au mopahawe dandi wou au 
mopahintuwu manusia hai Pue Ala. 

Iti Nababehi bona ope-ope tauna au 
nakakio Pue Ala molambi pewati au bara 
mokahopoa moula apa au nadandiahe 
Pue Ala i anaNa. Lawi i tempona mani ara 
dandi au nguru-nguruna au napahawe 
Musa, manusia moliungi Aturana Pue 
Ala. Ido hai Kerisitu mate mohompo 
peliunginda iti. 

16 Ane pandirina ara hadua tosae au 
mampeinao mokira-kira anu-anuna i 
anana, ia hangangaa mobabehi mpuu 
sura peawili au mopakanoto pokirana 
anu-anuna. Agayana sura peawili iti 

bara mani peisa rapake ane bara mani 
manoto kapatena topeawili. 

17 Lawi ihina sura peawili iti bara peisa 
rapopobundu ane tuwo mani topeawili. 
Ane matemi topeawili, hangko peisari 
rapopobundu. 

18 Nodo wori, hangangaa ara kapate 
au mopakaroho dandina Pue Ala 
au napahawe nabi Musa. Kapate iti 
rapatongawa i wahena binata au raanti. 
Node tuntukana: 

19 Karoona Musa mopahawe hinangkana 
parenta au ara i lalu Aturana Pue Ala i 
ope-ope to Yahudi, naalami wahe ana 
japi hai wahe towau balilo nagalo hai 
owai. Roo indo, naala worimi hehi hisop 
au raboke hai wulu dimba au malei, 
naeme i lalu wahe, hai nahimpeka i Sura 
Aturana Pue Ala hai i tauna bosa. 

20Tangana Musa mobabehi iti, nauli: 
"Idemi wahe au mopakaroho dandina 
Pue Ala irikamu, hai hangangaa nipeulai 
dandiNa iti." 

21 Nodo wori, Musa mohimpeka wahe 
i Bambaru Penombaa hai i hinangkana 
parewa au rapake menomba i Pue Ala. 

22 Katouana moula Aturana Musa, 
paka-pakana hangangaa rabahoi hai 

wahe. Ane bara ara wahe hangko i 
kapate, bara teampungi dosanta. 

23 Ane Bambaru Penombaa au i dunia 
ide hai anu-anu au ara i laluna, ope-ope 
iti mewali nodo pandiri irikita kana apa 
au ara i suruga. Bambaru au i dunia ide 
hangangaa rabahoi hai wahe binata au 
rapopenomba i Pue Ala. Agayana ane 
sou penombaa au i suruga, hangangaa 
ara popenomba au meliu kamaroana. 

24 Lawi sou penombaa au napesuangi 
Kerisitu, bara sou au rababehi tauna. 
Sou penombaa iti iami suruga. Hai 
Kerisitu mesua mpuu i suruga. Ide-ide, 
arami i lindona Pue Ala mamperuruike. 

25 Ane Tadulako Menomba Mahile 
agama Yahudi, pare-parena mesua i lalu 
Lincu au Meliu Kamalelahana moanti 
wahe binata, bara wahena haduduana. 
Agayana Kerisitu, bara bosa belana 
mohuhu wataNa i Pue Ala. 

26 Lawi ane rapana nodo, kebosa belana 
Ia hangangaa mantodiha kapari duuna 
mate mepongka hangko i pewaliana 
dunia hangkoya. Mewali, ide-ide i tempo 
kahopoa dunia, Ia mai hambela pea i 
dunia bona moumpahi dosa manusia i 
pohuhuNa wataNa rapapate. 

27 Moula tunggaiana Pue Ala, hambela 
manusia hangangaa mate, hai roo indo 
hangangaa rabotusi kara-karanda. 

28 Nodo wori, hambela pea Kerisitu 
mohuhu wataNa i Pue Ala bona mohalea 
dosanda tauna bosa. Hai hambela 
tempo, la ina mai i karombelana i dunia 
ide. Ane mai mbuli, barapi ina mohalea 
dosanta. I tempo iti, la ina moanti 
katuwo maroa i tauna au mampegia 
kahaweNa. 

1 O 1 Aturana Pue Ala au napahawe 

Musa mewali nodo pandiri irikita 
kana i apa au ina mai. Hangko i Atura 
iti, bara mani taisa katuwo maroa au 
tahumba hangko i Kerisitu. Taita pea 
mewao-wao, bara lenggena ntepuu. 
Moula Aturana Musa iti, pare-parena 
tauna au mampeinao mohungkuki 
Pue Ala hangangaa moanti liliu 
popenombanda au himbela pea, agayana 
barahe peisa mewali manoto i peitana 
Pue Ala anti poantinda popenombanda. 

2 Ane rapana tauna iti tebahoi mpuu 
hangko i dosanda, kebarapohe ina 
moanti popenombanda, lawi ina raisa 
dosanda teampungi duuna kamahae- 

haea hai barapi ina mapari pekirinda anti 
kamadosanda. 

3 Agayana bara nodo. Hangko i 
popenombanda au raanti pare-parena, 
rakatuinao liliu kamadosanda. 

4Lawi wahe japi hai wahe towau bara 
peisa moumpahi dosa. 

>Ido hai pane i kahawena Kerisitu i 
dunia ide, Ia mouliangaa Pue Ala node: 
"Bara Nuperapi popenomba, hai bara 
Nuunde popenomba au rahuwe ba binata 
au rasambale bona mohuru dosa tauna, 
agayana wataNgku haduduaNgku au 
Nupasilolonga bona mewali popenomba 
Irio au Nupokatana. 

6(10:5) 

71do hai kuuli: idemoNa Pue Ala, maiNa 
mobabehi peundeaMu, nodo au teuki i 
lalu Sura Malelaha kana i wataNgku." “ 

8 Nguru-nguruna nauli Kerisitu node: 
"Pue Ala bara mamperapi popenomba, 
hai bara Naunde popenomba au rahuwe 
ba binata au rasambale bona mohuru 
dosa." (Nauri popenomba iti hangangaa 
rahuhu moula Aturana Pue Ala au nauki 
Musa, bara Naunde). 

9Roo indo, Nauli mbuli: "IdemoNa Pue 
Ala, maiNa mobabehi peundeaMu." Ada 
au hangkoya barapi Napeulai, lawi ara 
tunggaiana Pue Ala au wou, itiri au 
Napeulai. 

10 Yesu Kerisitu mobabehi mpuumi 
peundeana Pue Ala: wataNa haduduaNa 
hambela pea Napopenomba i Pue 
Ala. Hai hangko i popenombaNa iti, 
Napamalelahamoke duuna kamahae- 
haea. 

11 Alo-alona ope-ope tadulako 
menomba agama Yahudi meangkahe 
mampopolumao bagonda, hai mohuhu 
liliuhe popenombanda au himbela pea au 
bara peisa moumpahi dosa. 

1? Agayana Kerisitu, hambela pea 
mokira wataNa rapapate mohuru dosa 
manusia, hai popenombaNa iti barapi 
hangangaa rahuleki duuna kamahae- 
haea. Karoona mohuhu popenombaNa, 
mengkaoremi lao i suruga hai mohuda 
tanda i koanana Pue Ala. 

13 Tde-ide Kerisitu mampegia tempona 
Pue Ala mampopengkoru ope-ope 
iwaliNa Iria. 

14 Mewali, anti kapateNa au hambela 
pea, Napakanotoke i peitana Pue Ala 

duuna kamahae-haea. Au Natunggai ide, 
ikita ope-ope au tanganta Napamalelaha. 

15 Mewali, barapi paraluu tahaoki 
popenomba au ntanina bona mohuru 
dosanta. Popenombana Yesu handami. 
Hai paturo ide napakanoto wori 
Inao Malelaha. I lalu Sura Malelaha, 
Nauliangaake node: 

16 Nauli Pue Ala: "Idemi dandiKu au wou 
au ina Kubabehi hai ihira i alo-alo au ina 
mai. HawaNgku ina Kuwoli i lalunda hai 
Kuuki i lalu pekirinda." 

17 Roo indo, Nauli wori: "Dosanda hai 
salanda barapi ina Kukatuinao." V 

18 Mewali, ane teampungi mpuu dosanta 
hai salanta, barapi hangangaa taanti 
popenomba ntanina au mohuru dosanta. 

19 Halalu! Ane Tadulako Menomba 
Mahile hangkoya, peisahe mesua i 
lalu Lincu au Meliu Kamalelahana lawi 
moantihe wahe binata. Nodo wori ikita: 
anti wahena Yesu i kapateNa, barapoke 
langa mohungkuki Pue Ala, baimoke 
hawe i lindoNa. 

20 Ane maike mohungkuki Pue Ala, 
tapolumaongi rara au wou. Rara iti au 
Nabungkahiake Yesu bona moantike i 

katuwo maroa. I lalu sou penombaa 

to Yahudi hangkoya, rindi bana 
mohomboki rara tauna bosa mesua 

i lalu Lincu au Meliu Kamalelahana. 
Agayana ikita, barapi ara au mohomboki 
raranta mohungkuki Pue Ala, lawi Yesu 
mobungkahiake rara i tempona mohuhu 
wataNa rapapate. 

21 Yesumi au mewali Tadulako 
Menombata Mahile au mokadipura souna 
Pue Ala. Souna Pue Ala iti, lempona ikita 
ide. 

22 | aAlunta Napamalelaha hai waheNa 
bona taisa kadanapi ara kanawoanta. 
Watanta rariu hai owai tanda 
kaNabahointa hangko i dosanta. 

Ido hai kuhuweki lalumi halalu bona 
maike mohungkuki Pue Ala hangko i 
lalunta mpuu hai hangko i pepoinalainta 
au maroho. 

23 Hangangaa meharunga liliuke i Yesu, 
hai ineeke langa mopangaku kaiana 
Amputa, lawi Pue Ala mopabukei liliu 
dandiNa irikita. 

24 Hangangaa mombekakamatake 
hai mombehuweki mpolaluke bona 
mombepokaahike hangko i lalunta mpuu 
hai mobabehi liliuke apa au maroa. 

25 Arahe ranganta au barapi mogulu 
sambela. Inee tababehi nodo. Hangangaa 
mogulu liliuke hai mombepakaroho 
mpolaluke, pelumbunami i tempo ide, 
lawi taisa barapi mahae ina hawe Pue. 

29 Inee nikabaha pepoinalaimi halalu. 
Lawi ane tahadi hai taisa Ngkora 
Marasa au hangko i Pue, hai roo indo 
taoaka mobabehi liliu dosa, barapi ara 
popenomba ntanina au peisa mohuru 
dosanta. 

27 Ane nodo babehianta, batena langake 
mampegia kanapohuda-hudaana Pue Ala 
kara-karanta, lawi rumihi pehukuNa i 
tauna au meewa Iria. PehukuNa iti nodo 
api au rore ntepuu. 

28 Hangkoya ane ara hadua tauna au 
mosapuaka Aturana Musa hai arahe 
rodua ba talu tauna au mosabiki katouna 
kamasalana, bara ara ampungiana, 
batena rahuku mate. 

29 Ane tauna au mosapuaka Aturana 
Musa rahuku nodo, pelumbunami tauna 
au mokabaha pepoinalainda i Yesu! 
Tauna iti moihe-ihekihe Anana Pue Ala, 
lawi rauli bara ara pobunduana wahena 
Yesu au mopakaroho dandina Pue Ala hai 
au mopamalelahahe. Mopakoimohe Inao 

Malelaha au naweike Pue Ala hangko 

i kabulana laluNa. Manoto ina meliu 
karumihina pehukuna Pue Ala i tauna au 
nodo babehianda. 

30 Mewali, inee mpuu takabaha 
pepoinalainta halalu, lawi taisa Pue 
Ala au manguli: "Iko au mehurungi, 
Iko au mehuku." Hai teuki wori: "Pue 
ina mampohuda-hudaa kara-karanda 
taunaNa." 

31| anga ntepuuke, ane nodo 
pesapuakanta hai manawoke i lalu 
tayena Pue Ala au tuwo. 

32 Nikatuinao halalu noumba katuwomi 
hangkoya i tempomi hangko mepoinalai 
i Pue Yesu. I tempo iti, narumpakau 
ngkaya kapari anti peulami i Pue. 
Agayana nauri nodo, barakau mousuli, 
batena maroho liliu pepoinalaimi. 

33 Hambela-hambela rakakabosaikau 
hai rapopeahi-ahikau i lindonda tauna 
bosa, hambela-hambela motulungi 
worikau rangami au rapopeahi-ahihe 
nodo. 

34 Maahi lalumi i tauna au ratarunggu 
anti peulanda i Pue Yesu. Ane anu-anumi 
rarampaki, bara nipailalu. Matana 
mpuukau, lawi niisa kaarana au 

rapasilolongaakau i suruga au meliu 
kamaroana hai au bara mokahopoa. 

351 tempo iti halalu, maroho mpuu 
pepoinalaimi i Pue. Mewali, inee mpuu 
nikabaha pepoinalaimi iti, lawi ane 
mepoinalai liliukau, ina mahile hurungina 
au nihumba. 

36 Kehapiri ba apa au mewali, 
hangangaa mantahake. Nipeulai liliu 
peundeana Pue Ala hai ina molambikau 
apa au Nadandiakau. 

37 Barapi mahae, ina tepabukei 
Ngkorana Pue Ala au manguli: "Au ina 
mai batena mai, KahaweNa bara ina 
molia-lia. 

38 Tauna au manoto i peitaNgku ina 
molambihe katuwo maroa hangko i 
pepoinalainda. Agayana ane arahe au 
mousuli hangko i pepoinalainda, barahe 
Kupokatana." W 

39 Agayana ikita ide halalu, barake 
tauna au mousuli hangko i pepoinalainta 
hai au rahuku. Ikita ide, tauna au 
mepoinalai hai au molambi katuwo 
maroa. 

1 1 1 Au rauli pepoinalai, lempona: 

apa au taharunga i Pue Ala, taisa 

batena ina mewali. Kehapiri bara mani 
taita apa au tapegia, manoto i lalunta 
ina mewali. 

2 Anti pepoinalainda tauna hangkoya, 
napokatanahe Pue Ala. 

3 Anti pepoinalainta, taisa langi hai 
dunia Napopewali Pue Ala moula pea 
hawaNa. Mewali, ope-ope au taita, 
Nababehi hangko i apa au bara raita. 

4 Anti pepoinalaina Habeli, ia mohuhu 
popenombana i Pue Ala au meliu 
kamaroana hangko i popenombana Kai, 
wutuna. Taisami kaarana pepoinalaina, 
lawi matana laluna Pue Ala modoko 
popenombana. Hai anti pepoinalaina, 
Habeli naimba Pue Ala tauna au manoto. 
Ide-ide matemi, agayana nodo pea 
mololita mani, lawi anti pepoinalaina ia 
mewali pandiri irikita au tuwo ide-ide. 

> Anti pepoinalaina Heno, ia bara mate. 
la raore hangko i dunia ide i tempona 
mani tuwo. Bara ara au molambi watana, 
lawi Pue Ala moangka hangko i dunia 
ide. I lalu Sura Malelaha teuki: hangko 
damani Heno raangka, ia napokatana 
Pue Ala. 

5Mewali taisa mpuu: bara ara tauna au 
napokatana Pue Ala ane bara mepoinalai 

Iria. Lawi tauna au mohungkuki Pue 
Ala hangangaa moisa i lalunda: Pue 
Ala batena ara, hai batena ina mowei 
hurungina au maroa i ope-ope tauna au 
tou-tou mohaoki Ia. 

7 Anti pepoinalaina Noho, ia mengkoru 
i hawana Pue Ala. Pue Ala mouliangaa 
kaina arana owai meumbala au molaboa 
dunia. Mewali, kehapiri bara mani naita 
pewalina, napeulaimi hawana Pue Ala 
hai nababehi duanga mahile bona ia hai 
towawinena hai anana bara mate maliso. 
Anti pepoinalaina, ope-ope tauna i dunia 
rahuku, agayana ia Naimba manoto i 
peitana Pue Ala. 

8 Anti pepoinalaina Burahima, ia 
mampeulai hawana Pue Ala. Pue 
Ala mokakio hai Natudu lao i tampo 
au karao, Nauliangaa: "Tampo au 
Kutudungiako ina mewali kiramu hai 
kiranda pemuleamu." Mewali, kehapiri 
bara naisa iumba kalaoana, meangkami 
lao moula hawana Pue Ala. 

9 Kahawena i tampo iti, ia mepoinalai 
liliu i dandina Pue Ala au manguli 
tampo iti ina mewali kirana hai kiranda 
pemuleana. Nodo wori Isaki, anana, 
hai Yako, ampuna, modoko dandina 

Pue Ala iti. Agayana kehapiri tampo 

iti hangangaa mewali mpuu kiranda 
moula dandina Pue Ala, maidahe i 
tampo iti nodo pea torare. Bara ara 
sounda haduduanda, maida peahe i lalu 
bambaru. 

10 Nodo worimi paidaana Burahima, 
lawi mampegia hambua kota au maroho 
watu pohudaana, au napopewali hai au 
naaro mpuu Pue Ala. 

11 Anti pepoinalainda Burahima hai 
Sara, peisahe moana, nauri saemi 
Burahima hai towawinena lalo. Iti mewali 
lawi manoto i laluna Burahima kaina 
napabukeina Pue Ala dandiNa. 

121 tempo iti watana Burahima nodomi 
au mate lawi saemi. Agayana nauri 
nodo, anti pepoinalaina, Burahima 
mopaara bosa pemuleana au bara peisa 
teimba kabosanda. Kabosanda nodo 
kangkayana betue i langi hai wungi i 
wiwi ntahi. 

13 Ope-ope tauna iti mepoinalai liliuhe 
i dandina Pue Ala duuna i kapatenda, 
agayana bara manihe mohumba apa au 
nadandiahe Pue Ala. Peisa tauli: moita 
ngkarao peahe pewalina. Raisa mahae 
mani hangko mewaliri. Agayana nauri 

nodo, bara bata-bata lalunda i dandina 
Pue Ala. Matana mpuuhe mampegia 
pewalina, ido hai rauli: tuwohe i dunia 
ide nodo pea torare ba topolilo. 

14 Hangko i lolitanda tauna au mololita 
nodo, taisa apa au rahaoki. Au rahaoki 
lami tampo au peisa mewali tamponda 
haduduanda. 

15 Bara tampo au rapalehi hangkoya 
au rahaoki. Lawi ane rapana tampo iti 
au rahaoki, keara mpuu katepakanda 
mesule inditi. 

16 Agayana tampo au rahaoki, iami 
suruga au meliu kamaroana. Ido hai 
Pue Ala mopasilolongaamohe paidaanda 
i suruga, hai la bara maea rahanga 
Ampunda. 

17 Anti pepoinalaina Burahima, i 
tempona napetandaka Pue Ala, ia lao 
mohuhu Isaki anana nodo popenombana. 
Nguru-nguruna, Pue Ala manguli iria: 
"Hangko i anamu iti, ina molambiko bosa 
pemuleamu moula apa au Kudandiako." 
Agayana nauri nodo, masilolonga mpuu 
Burahima mohuhu anana au haduduana 
bona rasambale. 

18 (11:17) 

19 Lawi i tempo iti nauli laluna Burahima, 
makuasa mpuu Pue Ala mopatuwo hule 
Isaki hangko i kapate. Hai peisa tauli: Ia 
mohumba hule anana hangko i kapate. 

20 Anti pepoinalaina Isaki, ia mowati 
Yako hai Esau, hai mopahawe apa au ina 
mewali irihira i alo-alo au ina mai. 

21 Anti pepoinalaina Yako, i tempona 
ina mate, ia mowati ananahe Yusupu au 
rodua, hai menomba i Pue Ala tangana 
mopaisare waana i wuntu laina. 

22 Anti pepoinalaina Yusupu, i tempona 
ina mate, mopahawe mpuu kaina 
padunda pemuleana to Isaraeli hangko 
i tampo Masiri. Hai ia meawili, nauli: 
"Ane padukau hangko i tampo Masiri, 
hangangaa nianti buungku." 

23 Anti pepoinalainda tosaena Musa, 
Musa rawuni duuna tinuwuna talu 
wulana. Raita tosaena kamakarana, hai 
barahe langa moliungi hawana datunda 
to Masiri. 

24 Anti pepoinalaina Musa, i temponami 
mahile, bara naunde rakabelai ampuna 
datunda to Masiri. 

25 Bara naunde tuwo matana-tana i lalu 
dosa au hampalai pea, agayana nauli 

laluna agina molambi kapari hihimbela 
hai taunana Pue Ala au bosa. 

29 Naunde Musa rakakabosai anti 
pepoinalaina i Datu Topehompo au ina 
mai pane molambi peawana datu i tampo 
Masiri. Lawi ia meharunga liliu i Pue Ala 
bona nahumba hurungina au mahile i alo 
pobotusi. 

27 Anti pepoinalaina, Musa mopalehi 
tampo Masiri, bara napokalanga 
karumpuna datunda to Masiri. Mantaha i 
lalu kapari, lawi naitami Pue Ala au bara 
raita. 

28 Anti pepoinalaina, nababehimi ada 
alo Posusa Pasa, hai natudumohe to 
Yahudi mohimpeka wahe i baba sounda 
bona ane moliu malaeka au mepapate, 
ananda au towutu bara ina rapapate 
hihimbela hai ananda to Masiri au 
towutu. 

29 Anti pepoinalainda to Yahudi 
hangkoya, mowetahe Tahi Malei nodo 
peahe molumao i lorena. Agayana 
tanganda mani to Masiri mowulaihe 
moweta tahi iti, matemohe maliso. 

30 Anti pepoinalainda, to Yahudi 
motoleliki bente boea Yeriko i lalu pitu 
alona duuna magero bentenda. 

31 Anti pepoinalaina Rahab, ia bara 
rapapate hihimbela hai tauna au 
hambomboeana au barahe mengkoru 
i Pue Ala. Rahab iti, hadua towawine 
au bara hintoto babehiana. Agayana 
i temponda bahangkia surodado to 
Yahudi lao mampendenga boea Yeriko, 
napotorarehe i souna, hai natulungihe. 

3? Ngkaya mani au peisa kuuliangaakau, 
agayana barapi handa tempoku motuntu 
kana irihira ope-ope. Bara manikau 
kutuntua Gideo, Barak, Simson, Yepta, 
Daudi, Samueli hai nabi-nabi ntanina. 

33 Anti pepoinalainda, 
mampopengkoruhe datu, moparentahe 
i kanoto-notoana, molambihe au 
nadandiahe Pue Ala, motukohe nganga 
singa, 

34 harahe mate i lalu api au rore 
ntepuu, tekabahahe hangko i tauna 
au mampeinao mopapate, maledehe, 
agayana mewalihe maroho ntepuu, 
pebaihe mombeala, hai monangihe 
surodado iwalinda. 

35 Anti pepoinalainda, arahe towawine 
au molambi hule ananda au mate, 
rapatuwoa hulehe. Agayana ara worihe 
au rapopeahi-ahi anti pepoinalainda 

duunda mate. Raunde rapapate 

pane mosapuakahe Pue Ala, lawi 
mampeinaohe rapatuwo hule bona 
molambihe katuwo au meliu kamaroana. 

36 Arahe au rakakabosai hai rakandangi, 
ara worihe au rataka hai ratarunggu. 

37 Arahe au rawatui duunda mate, au 
rabohoki hai garagaji, hai au rapapate 
hai piho. Arahe au meahi-ahi mpuu 
katuwonda. Hampinda batena pearai koli 
dimba hai koli towau. Rapopeahi-ahihe 
hai rapapahaihe. 

38 Melangkahe lao i pada wungi hai i 
tongku-tongkuna, maidahe i lia watu. 
Katouana, tauna au nodo kamaroana 
lalunda, barahe hintoto maida i dunia 
ide. 

39 Anti pepoinalainda, ope-ope tauna 
iti napokatanahe Pue Ala. Agayana bara 
manihe mohumba apa au Nadandiahe. 

40 Bara mani rahumba, lawi Pue Ala 
mopasilolongaake au meliu kamaroana, 
bona i tempona ikita ara hihimbela hai 
ihira, ina Nawei worihe katuwo maroa au 
bara ara kamakurana. 

1 2 1 Halalu! Peisa tauli: ope-ope 

tauna au maroho pepoinalainda 
hangkoya motolelikike hai mosabiki 

katuwonta. Ido hai kuhuweki lalumi bona 
tatende ope-ope au doko mohomboki 
raranta meula i Pue. Ikita ide nodo 
tauna au momberiri. Hangangaa 
tatende dosanta au mopamantimike hai 
mantahake moula rara au napakanotoake 
Pue Ala. 

2 Au hangangaa tapaiyoru iami Yesu 
au mobungkahi rara pepoinalainta hai 
au mopahandai pepoinalainta. Yesu 
mantaha liliu i lalu kapari duuna mate i 
kau mombehape. KapateNa iti mepakaea 
ntepuu. Agayana nauri nodo, bara 
Napailalu, Nahuhu pea wataNa rapaku 
i kau, lawi Napeinao molambi katana 
au ina Nahumba i bokona. Ide-ide 
mohudami tanda i koanana pohudaana 
Pue Ala i suruga. 

3 Mapari ntepuu laluna Yesu molindo 
tauna kadake au mosapuaka, hai 
kahopoana ia rapapate. Mewali 
halalu, hangangaa nipekiri noumba 
kamantahana Yesu i lalu kapari bona 
datikau malede hai masusa lalumi. 

4Lawi ikamu wori raewa tauna au 
kadake, agayana i lalu pombealami 
moewa dosa, bara manikau rapapate 
nodo Yesu. 

> Hai hangangaa nikatuinao paturona 
Ngkorana Pue au mopaturokau nodo 
hadua uma mopaturo anana, nauli: 
"Anangku, nipailalu maroa paturona 
Pue, hai inee masusa lalumu ane 
Nakambaroako. 

6| awi Pue Ala mokambaroa ope-ope 
tauna au Napokaahi, hai mokarumpui 
ope-ope tauna au Napoana." X 

7Hangangaa mantahakauv i lalu kapari, 
niimba pea paturo ba pekambaroa 
hangko i Umami au i suruga. Pue Ala 
mopaturokau nodo hadua uma mopaturo 
hai mokambaroa anana. Lawi bara ara 
anangkoi au bara nakambaroa umana. 
8 Ope-ope tauna au napoana Pue Ala, 
batena Nakambaroa. Mewali, ane rapana 
barakau nakambaroa Pue Ala, lempona 
bara mpuukau anaNa. 

9Ikita ope-ope rakambaroamoke 
umanta i dunia, hai tabilahe. Apa 
mani Umanta au Ampuna inaonta. Ane 
Nakambaroake, hangangaa tapengkorui 
mpuu bona molambike katuwo maroa. 

10 Tosaenta i dunia mopaturoke 
bahangkia pea parena kamahaena. 
Paturonda iti, ara hokana, lawi raweike 

lolita moula apa au maroa i peitanda. 
Agayana Pue Ala mopaturoke bona 
molambike apa au maroa, bona 
malelahake nodo Ia. 

11 Tanganta rapaturo ba rakambaroa, 
barake matana, mapari lalunta. Agayana 
roo indo, ane tapeulai paturo iti, 
maroami katuwonta, hai manotomi 
babehianta. 

121do hai ineekau mampomalea. 
Nipakaroho pepoinalaimi au malede. 

13 Hangangaa nipakanoto peulami i 
Pue, bona ane ara mani rangami au 
bata-bata lalunda, barahe ina manawo, 
kamaroho-rohoa peari pepoinalainda. 

14 Hangangaa mohintuwukau hai ope- 
ope tauna. Nipari-pari bona malelaha 
tuwomi, lawi tauna au bara malelaha 
tuwona bara ina moita Pue. 

15 Mainga-ingakau dati ara rangami au 
mousuli hangko i Pue Ala hai mosapuaka 
ahiNa. Maroa-roakau datihe ara tauna 
au hawe i olomi nodo hehi au ara rasuna, 
hai kahopoana mopakarugi pohintuwumi 
alana bosa tauna teanti i lalu dosa. 

16 Nipamaroa-roa babehiami bona 
datikau ara au mebualosi ba mobabehi 
sala. Ineekau ara au bara meula i 

peundeana Pue Ala nodo Esau hangkoya, 
lawi ia bara moholoi pewatina Pue Ala 
hangko i katowutuna. Katowutuna au 
nahumba hangko i umana, napobalvuri 

| adina, naintolohi pea hai paande 
hantabo. 

17 Niisa mpuu tuntukana iti. Roo indo, 
napeinao molambi pewati iti hangko i 
umana, agayana barapi rawei. Nauri 
moteria mamperapi pewati iti, barapi ara 
rara mopakaroa kanawoana. 

18 Hangkoya, Pue Ala mongkora i to 
Yahudi hangko i Bulu Sinai i kaNaweinda 
AturaNa. Bulu iti, bulu biasa au peisa 
rapetobo. Tanganda to Yahudi molindo 
bulu iti, moitamohe api au rore ntepuu, 
rambu, gawu au makaindi, hai himburu 
kebuu. 

19 Mohadimohe pomoni au mahile nodo 
pomoni tatamburu hai ara wori hambua 
wotu au mololita irihira masisimbuku. I 
temponda mohadi lolitaNa, langamohe, 
rauli: "Kiperapi bona wotu iti ineemi 
mololita irikami, lawi kipokalanga 
wokamia." 

20 [anga mpuuhe mohadi parenta au 
napahawe wotu iti, lawi nauli Pue Ala: 
"Hema pea au moiho bulu ide hangangaa 

rawatui duuna mate, maroa binata ba 
tauna." 

21 Apa au ralindo to Yahudi iti 
mewulungai mpuu. Mogalori Musa, nauli 
wori: "Langana hai moradana." 

22 Agayana ikamu halalu, barakau 
mohungkuki bulu au nodo. Molindokau 
Bulu Sion hai kota Yerusale au i suruga, 
au napaidai Pue Ala au tuwo. Molindokau 
malaeka i sabuna au moguluhe i lalu 
katana-tana. 

23 Molindokau poguluanda anana Pue 
Ala au towutu au teuki hanganda i 
lalu suruga. Molindokau Pue Ala au 
mampohuda-hudaa kara-karanda 
ope-ope tauna. Molindokau tanoananda 
tauna au manoto babehianda hangkoya 
hai au rapamalelaha i peitana Pue Ala. 

24 Molindokau Yesu, topetanga- 
tangainta au mopakaroho dandina Pue 
Ala au wou au mopahintuwu manusia 
hai Pue Ala. I tempona Yesu rapapate, 
moilimi waheNa. Hai meliu kamaroana 
waheNa iti hangko i wahena Habeli 
hangkoya. 

25 1do hai hangangaa nipamaroa-roa 
peulami i Pue, lawi ide-ide Pue Ala au 
mololita irikamu! To Yahudi hangkoya, 

barahe mampoinalai lolitana Pue Ala 
au mongkora irihira i Bulu Sinai, hai 
batenda rahuku. Apa mani ikita au 
mohadi lolitana Pue Ala au mongkora 
irikita hangko i suruga. Ane tasapuaka 
NgkoraNa, batena barake tekabaha 
hangko i pehukuNa. 

291 tempona Pue Ala mongkora i to 
Yahudi i Bulu Sinai, wotuNa mokalea 
dunia. Agayana ide-ide, ara dandiNa au 
manguli: "Hambela mani ina Kukalea 
dunia ide duuna magero. Hai bara pea 
dunia au Kukalea, agayana langi wori." 

27 NgkoraNa au manguli "hambela 
mani", lempona: Pue Ala ina mokalea 
hai mogero dunia au Napopewali ide, 
lawi dunia ide bara mantaha duuna 
kamahae-haea. Mewali, i alo au ina mai, 
Pue Ala ina mogero hinangkana, bona 
apa au bara peisa rakalea, iti pearai au 
tetida. 

28 Mewali, halalu, anti kamolambita 
kiranta i lalu poparentana Pue Ala au 
bara peisa rakalea, ido hai hangangaa 
tauli ngkaya kamaroana i Pue Ala, 
hai hangangaa menomba mpuuke Iria 
moula peundeaNa. Hangangoaa tabila hai 
tapengkorui mpuu, 

29 Jawi Pue Ala au tapenombai nodo api 
au mepapumpu. 

1 3 1 Mombepokaahi liliukau hadua 

hai hadua nodo halalunta i lalu 

hangana Pue. 

2 Hangangaa nipopehupehe tauna 

au moliu i soumi, lawi bara niisa ba 
taunahe ba malaekarihe. Lawi arahe 
au mampopehupe tauna au moliu i 
sounda, rapehangu manusia biasa, mole 
malaekari! 

3 Hangangaa nikatuinao rangami au 

i lalu tarunggu. Hangangaa nihalea 
kamaparinda nodo worikau ratarunggu 
hihimbela hai ihira. Hai nitulungihe tauna 
au rapopeahi-ahi anti pepoinalainda. 
Hangangaa nihalea kamaparinda nodo 
worikau au rapopeahi-ahi hihimbela hai 
ihira. 

4Qpe-ope tauna hangangaa mampaeulai 
ada posamboko. Inee niliungi. Lawi 
tauna au mebualosi hai au mobabehi 
sala, batenda ina nahuku Pue Ala. 

>Inee worikau mohaoki liliu doi. 
Nipokatana apa au ara irikamu. Lawi ara 
lolitana Pue Ala au manguli: "Barako 
Kupalehi, hai barako Kukabaha." 

51do hai maroho lalunta, hai tauli: 
"Pue motulungina, barana langa. Bara 
kupokalanga apa au rababehiana tauna." 
y 

7 Hangangaa nikatuinao liliuhe 
tadulakomi hangkoya au mopahaweakau 
Ngkorana Pue Ala. Nipepekiri noumba 
kamaroana babehianda hai nipeulai 
pepoinalainda. 

8 Yesu Kerisitu bara mobali; Ia himbela 
pea hangkoya, ide-ide, hai duuna 
kamahae-haea. 

93 Mewali ineekau mampeulai paturo 
wou au mepakanawo hai au mosisala 
hai pepoinalainta, nodo ada hai palia 
i paande. Ane agamanda to Yahudi, 
ngkaya ada kana i paande au rapeulai, 
agayana ada iti bara moanti katuwo 
maroa i tauna. Aginami tapakaroho 
lalunta hangko i kabulana laluna Pue Ala, 
lawi iti au moanti katuwo maroa irikita. 

10 Ara irikita au meliu kamaroana 
hangko i ada agama Yahudi. Ane ikita 
ide, arami popenombata au mohompo 
salanta, hai tadulako menomba au 
mampeulai ada agama Yahudi bara 

molambi kiranda hangko i popenombata 
iti. 

11 Hangkoya ane hambaa binata 
rasambale mohuru dosa, wahena naanti 
Tadulako Menomba Mahile i lalu Lincu au 
Meliu Kamalelahana, agayana watana 
raanti lao i raoa kota hai rahuwe duuna 
mewali awu. 

12 Nodo binata iti rahuwe i raoa kota, 
Yesu wori raanti lao i raoa baba bente 
kota hai rapapate i raoa kota, bona 
waheNa mopamalelaha tauna bosa. 

13 Mewali halalu, nodo Yesu lao i raoa 
kota bona rakakabosai tauna, ikita wori 
hangangaa mokabaha hinangkana au 
hangko i dunia ide, hai meula peake i 
Yesu, kehapirike rakakabosai. 

14|awi i lalu dunia ide, bara ara 
paidaanta au mantaha liliu. Mohaokike 
paidaa au ina mai. 

15 Mewali, halalu, anti kanatanga- 
tangainta Yesu, maimoke mohuhu liliu 
popenombata i Pue Ala. Popenombata 
iti, lempona petoyanta au mopakahile 
hangaNa. 

16 Inee takabaha babehianta au maroa. 
Hangangaa motulungike ranganta, lawi 

itimi popenombata au napokatana Pue 
Ala. 

17 Nipeulaimi hawanda tadulakomi hai 
nipengkoruihe. Lawi ihira au mokadipura 
katuwona inaomi, hai au hangangaa 
mohanaihe Pue Ala kana i pobagonda. 
Nipeulai hawanda bona matanahe 
mobago. Ane bara nipeulai hawanda, 
ina masusa lalunda hai ikamu bara ina 
molambi pewati. 

18 Kiperapi bona nipekakaengaa 
liliungkai. Kiisa kabulana lalungki, lawi i 
paka-pakana kipeinao mobabehi liliu au 
manoto. 

19 Hai iko, kuperapi mpuu bona 
nipekakaengaa wongkoya, bona holigana 
mesule mampohidupaakau. 

20 Hangko i wahena Amputa Yesu 
au rapapate, Pue Ala mopakaroho 
dandiNa au mopahintuwuke hai Ia duuna 
kamahae-haea. Hai Pue Ala mopatuwo 
hule Yesu hangko i kapate, hai Naangka 
mewali Toporewu au meliu kamaroana, 
hai ikita ide dimbaNa. Ido hai mekakaena 
i Pue Ala, pesupaana roa ngkatuwo, 

21 kuperapi bona handa kaNaparewaimi 
i hinangkana au maroa bona peisakau 
mobabehi peundeaNa. Kuperapi bona 

anti pohintuwuta hai Yesu Kerisitu, Pue 
Ala mobago i lalunta duuna ikita ide 
Napokatana mpuu. Tatoyami Pue Yesu 
duuna kamahae-haea. Amin. 

22 Halalu, kuperapi bona nipehadingi 
mpuu paturongku ide, lawi surangku ide 
sosoe pea. 

23 Bona niisa wori: halalunta Timotiu 
rakabahami hangko i tarunggu. Ane polo 
hawe inde, kuporanga lao mosondakikau. 

24 Nipahaweangkai tabeangki i ope-ope 
tadulakomi hai i ope-ope to Sarani au ara 
inditi. Ngkaya tabea hangko i halalumi 
au hangko i Italia. 

25 Pue mowatikau ope-ope. 


Yakobus 


1 Sura ide au hangko iriko, Yakobu, 
hawina Pue Ala hai hawina Pue 
Yesu Kerisitu, kupakatuahe to Isaraeli 

au hampulo hai rontina au mahawu i 
humalele dunia. Ngkaya tabea! 

2Halalungku ope-ope! Ane narumpake 
mampopengaa kapari hai pekelo, inee 
koi inaonta. Aginari tapokatana. 

3 Lawi taisa: ane mepoinalai liliuke i Pue 
i lalu kapari, ina mantahake. 

4Hai hangangaa mantaha liliuke duuna 
i kahopoana, bona maroho mpuu 
pepoinalainta hai bara ara kamasalanta 
ba kamakuranta. 

> Ane arakau au bara moisa rara 
mokadipura katuwomi, agina niperapi 
kanoto lalu hangko i Pue Ala, hai batena 
Naweikau. Lawi apa au nawei Pue Ala, 
Nawei i ope-ope tauna hangko i kabulana 
laluNa, bara Nawei ngkahunda-hunda. 

6 Agayana ane merapike i Pue Ala, 
hangangaa mepoinalai mpuuke. Bara 
peisa bata-bata lalunta. Lawi hadua 
tauna au bata-bata laluna, peisa 

rapandiri nodo balumba tahi au nawui 
himburu node hou node mai. 

7 Lawi tauna au nodo, morompenga 
lalunda, bara tetida katuwonda. Ido 
hai barahe peisa moharunga apa pea 
hangko i Pue. 

8(1:7) 

9 Halalungku hampepepoinalai! 

To Sarani au meahi-ahi tuwonda, 
hangangaa matanahe, lawi nauri nodo 
tuwonda, batena napaiwongkohe Pue 
Ala. 

10 Nodo wori to Sarani au pebuku, 
hangangaa matanahe, lawi Pue Ala 
ina mopaiwoi tuwonda. Lawi tauna au 
pebuku peisa rapandiri nodo bunga hehi: 
hampalai pea katuwonda. 

11 Lawi ane bunga hehi iti nasimbaki 
alo au makere, liliu malau, alana mauru 
bungana, barapi makara. Nodo wori 
tauna au pebuku: ina matehe tanganda 
mourusi peawanda. 

1? Morasihe tauna au mantaha i lalu 
kapari hai pampetandaka. Lawi ane 
mantahahe, ina molambihe katuwo 
maroa au nadandi Pue Ala i tauna au 
mampokakaya Ia. 


YAKOBUS 1.13-18 3 


13 Ane arake au rakelo bona mobabehi 
dake, ineeri tapehangu pekelo iti hangko 
i Pue Ala. Lawi Pue Ala bara peisa rakelo 
bona mobabehi dake, hai bara worike 
napetandaka Pue Ala bona mobabehike 
dake. 

14 Agayana ope-ope tauna tekelo i 
temponda nadii peundeana lalunda au 
kadake. 

15 Ane mampeulaike peundeana lalunta, 
batena mobabehike dosa. Hai ane iti au 
tababehi liliu, kahopoana ina naantike i 
kapate. 

16 Halalungku au kupokaahi! Ineekau 
rapakanawo! 

17 Ope-ope au maroa hai au bara ara 
kamakurana tahumba hangko i Pue 
Ala. lami au mampopewali ope-ope 
au mewangka i langi. Ope-ope au 
mewangka iti, ara katebaliana. Agayana 
Pue Ala, bara ara katebaliaNa, hai Iria 
bara wori ara kamakaindi. 

18 Pue Ala mopahaweake NgkoraNa 
au tou, hai anti NgkoraNa iti, 
Napopewalimoke anaNa. Iti Nababehi 
moula peundeaNa haduduaNa, bona 
hangko i ope-ope au Napopewali, ikita 
au Napokatana mpuu. 


YAKOBUS 1.19-25 4 


19 Halalungku au kupokaahi! Nipailalu 
maroa lolita ide: ikita ope-ope hangangaa 
sabara mampehadingi lolitanda tauna 
ntanina, inee humpe-humpe mololita hai 
inee holiga rumpu. 

20 Lawi tauna au rumpu, barahe peisa 
moula peundeana Pue Ala. 

21 1do hai hangangaa nikabaha ope-ope 
babehia au kedai hai babehia au 
kadake au rapobiasa tauna i dunia 
ide. Hangangaa mengkaiwoikau 
mampehadingi Ngkora au nahawuka Pue 
Ala i lalumi, lawi Ngkora iti au makuasa 
mohoremakau hangko i huku dosami. 

22 Mewali, ane nihadi Ngkorana 
Pue, hangangaa nipeulai. Inee pea 
nipehadingi mbero. Lawi ane nodo, 
nipakanawo watami haduduami. 

23 Tauna au mampehadingi Ngkorana 
Pue hai bara rapeulai, ihira peisa 
rapandiri nodo hadua tauna au 
mampeita lenggena i pampewaoa. 

24 Karoona mampeita lenggena, padu 
hai barapi nakatuinao ba noumba 
lenggena. 

25 1do hai hangangaa nipailalu maroa 
Ngkorana Pue Ala hai nipeulai liliu. Lawi 
Ngkorana Pue bara ara kamakurana, 

hai ara kuasana mokabahake hangko 

i dosa. Mewali, inee nipehadingi pea 
NgkoraNa hai naliuri inaomi. Hangangaa 
nipeulai NgkoraNa, lawi ope-ope tauna 
au mobabehi nodo, batena nawatihe Pue 
Ala i ope-ope au rababehi. 

26 Ane ara hadua tauna au mouli kajana 
au moagama ntepuu agayana bara naisa 
motaha dilana bona maroa polololitana, 
ia mopakanawo watana haduduana. 
Poagamana iti bara ara pobunduana. 

27 Ane mampeinaoke mewali tauna 
au moagama mpuu hai au bara ara 
kamakurana ba kamasalana i peitana 
Pue Ala Umanta, idemi au hangangaa 
tababehi: motulungike anangkoi au ilu 
hai tobemba au meahi-ahi tuwonda, hai 
ineeke moula babehianda tauna au bara 
moisa Pue Ala. 

1 Halalungku ope-ope! Amputa, Pue 

Yesu Kerisitu, meawa mpuu tuwoNa. 
Mewali, ane mepoinalai mpuukau i Pue 
Yesu, ineekau mampopontani tauna. 

2 Ane rapana ara rodua tauna au hawe 
i pogulu-guluanta, hadua mesisikale 
bulawa hai mehampi au makara, hai au 
hadua meahi-ahi tuwona hai mehampi 
au magenta-genta. 

3 Ane melumbu pebilami i tauna au 
makara hampina, pane niuliangaa: 
"Maike mohuda i pohudaa au maroa 
inde," agayana i tauna au meahi-ahi 
tuwona niuli: "Meangkamoko inditi," ba 
niuliangaa: "Mohudamoko i lanta," 

4]empona, mampopontanikau hangka 
rangami, hai mampelenggekau tauna 
moula tunggaiami au kadake. 

> Halalungku au kupokaahi! Pehadingi 
maroa: tauna au meahi-ahi tuwonda i 
dunia ide napilei Pue Ala bona mewalihe 
pebuku i pepoinalainda. Ihira ina 
molambi pewati i lalu poparentaNa 
moula dandina Pue Ala i tauna au 
mampokakaya Ia. 

6 Agayana ane nodo polololitami i 
torarenta, nikakabosaimi rangami au 
meahi-ahi tuwona! Katouana, tauna 
au pebuku itihe au moewakau hai 
moantikau i lindona topoparenta. 

7Thirami au mopakoi hangana Pue Yesu 
au tebila hai au mewali Amputa. 

8Hangangaa maroa babehiami asala 
nipeulai hawana Datunta au tabasa i lalu 
Sura Malelaha au manguli: "Nipokaahi 
rangami nodo pampokaahimi watami 
haduduami." 

9 Agayana ane mampopontanikau 
tauna moula tuwonda ba lenggenda, 
madosamokau. Tongawami kamadosami, 
lawi moliungimokau Aturana Pue Ala. 

10 Ane rapana ara hadua tauna au 
moula ope-ope parenta au teuki i lalu 
Aturana Pue Ala, agayana ara hampaka 
pea au naliungi, batena masala, hai 
batena Napahimbela hai tauna au 
moliungi ope-ope parenta iti. 

11 Lawi nauli Pue Ala: "Inee mebualosi.' 
Hai Nauli wori: "Inee mepapate." Mewali, 
kehapirikau bara mebualosi, agayana 
ane mepapatekau, moliungi manikau 
Aturana Pue Ala. 

121do hai hangangaa nipamaroa-roa 
polololitami hai babehiami. Lawi kara- 
karanta ina rapohuda-hudaa moula 
Aturana Pue Ala au mokabahake hangko 
i huku dosanta. 

13 Lawi hema au bara ara ahina i 
rangana ina rahuku, hai i karahukuna 
iti, bara ara ahina Pue Ala iria. Agayana 
tauna au maahi i rangana, Pue Ala ina 
motudungia ahiNa iria i alo pobotusi. 

14 Halalungku ope-ope! Apami bunduna 
ane tauli mepoinalaike i Pue, agayana 
babehianta bara moula peundeaNa. Ane 

nodo pepoinalainta, barake ina tekabaha 
hangko i huku dosanta. 

15 pandirina, ara hadua halalunta au 
moparaluu pehampi, hai bara wori handa 
paandena alo-alona. 

16 Noumba ane niuliangaa node: 
"Maroa-roako i rara! Kuharunga 
molambiko badu au maroa hai 
maandeko hawe mabuhu!" Agayana ane 
bara niwei apa au naparaluu, apami 
bunduna? 

17 Nodo wori hai pepoinalainta. Ane tauli 
mepoinalaike i Pue, agayana babehianta 
bara moula peundeaNa, lempona 
mbero-mbero pea pepoinalainta. Peisa 
wori rauli mate pepoinalainta. 

18 Manoto arami au ina manguli node: 
"Hadua tauna meharunga i pepoinalaina, 
hai tohaduana meharunga i babehiana 
au maroa." Agayana iko manguli: ane 
bara maroa babehiamu, bara ina kuita 
pepoinalaimu iti. Hangko i babehiangku 
au maroa, ina kupopaitaa woriko 
pepoinalaingku i Pue. 

19 Ba nipoinalai kahaduduana pea 
Pue Ala? Tou mpuu diti. Agayana ane 
noiti pea, bara handa! Lawi mogalorihe 
seta, mampoinalai worihe kahaduduana 

pea Pue Ala. Ido hai moradahe anti 
kalanganda. 

20Ba tontulikau? Ba niuli handami 
pepoinalaimi i Pue Ala nauri bara 
ara babehiami au maroa? Ane nodo 
pepoinalaimi, bara ara pobunduana! 

21 Hangangaa nikatuinao tuntukana 
Burahima: ia naimba Pue Ala tauna au 
manoto anti kamaroana babehiana, lawi 
ia mampopenomba Isaki anana i Pue Ala 
i wongko watu pointua popenomba. 

221 tuntukana iti, tongawami 
pepoinalaina Burahima hangko i 
babehiana. Mewali, anti babehiana 
au maroa, bara ara kamakurana 
pepoinalaina. 

23 Ido hai tepabukei apa au teuki i lalu 
Sura Malelaha au manguli: "Burahima 
mepoinalai i Pue Ala, ido hai naimba 
Pue Ala tauna au manoto." “Mewali, 
Burahima rauli himadana Pue Ala. 

24 Taisami tauna au maroa babehianda 
naimba Pue Ala manoto i peitaNa, 
agayana tauna au mepoinalai pea bara 
Naimba manoto i peitana. 

25 Nodo wori tuntukana Rahab 
hangkoya, hadua towawine au 

bara maroa adana. Bahangkia 
surodado to Yahudi ratudu lao 
mampendenga boeanda iwalinda. Rahab 
iti au mampopehupehe i souna hai 
motulungihe i kapadunda moula rara au 
ntanina. Anti babehiana au maroa, ido 
hai naimbami Pue Ala tauna au manoto. 
26 Mewali, ane ara hadua tauna au 
barapi moinao, taulimi mate. Nodo 
wori, ane pepoinalainta i Pue bara 
tongawa i babehianta, lempona matemi 
pepoinalainta, bara ara pobunduana. 
1 Halalungku ope-ope! Ineekau bosa 
au mampeinao mewali guru agama 

i to Sarani. Lawi taisami halalu, ikita 
au mewali guru agama hangangaa 
mampeulai peundeana Pue Ala, hai ane 
masalake ina melumbu pehukunNa irikita 
pane pehukuNa i tauna ntani. 

2Ikita ope-ope, madahake mobabehi 
sala. Agayana ane rapana arahe tauna 
au bara mobabehi sala i polololitanda, 
ihira au malelaha tuwonda hai au peisa 
mokuasai ope-ope peundeana lalunda. 

31 dunia ide, au kokoi peisa mokuasai 
au mahile. Pandirina peisake mohamai 
dara bona mampeulai peundeata. 

Mewali, ane tapake hama au koi pea, 
peisake mokuasai dara au mahile. 
4Nodo wori kapala tahi. Kehapiri ara 
hambua kapala au mahile au nawui 
himburu kebuu, agayana kapala tahi iti 
peisa napopolumao topoanti iumba pea 
peundeana, lawi ia mopake peguli au 
kokoi. 

> Nodo wori dila manusia. Nauri kokoi 
pea, agayana peisa tapake mampemahile 
i polololitanta kana i paka-pakana au 
mahile. Api au kokoi peisa moande 
pandulu au maemba. 

6 Nodo wori lolita au tapahawe hai 
dilanta. Lolitanta iti nodo api, lawi peisa 
tapake mobabehi dake. I watanta ide, 
dilanta au mopaara hinangkana dosa 
au mopakedai humalele watanta. Lolita 
au tapahawe hai dilanta peisa rapandiri 
nodo api hangko i naraka au mopakarugi 
ope-ope katuwonta. 

7 Qpe-ope binata au maila, nodo tadasi, 
binata au mendele hai ikane i lalu owai, 
peisa rapakanondo, hai ara tauna au 
mopakanondohe. 

8 Agayana bara ara hadua tauna au 
peisa mopakanondo dila manusia! Dila 
manusia kadake mpuu, hai bara peisa 

rakuasai. Lolita au tapahawe hai dilanta 
nodo petilo ile au moipo. 

9 Dilanta peisa tapake motoya Pue Ala 
Umanta. Agayana peisa wori tapake 
mopakoi ranganta au napopewali Pue 
Ala moula wataNa haduduaNa. 

10 Hangko i humena haadua tauna, 
mesuwu lolita petoya hai lolita petunda- 
tunda. Halalungku ope-ope! Katouana, 
bara peisa nodo! 

11 Ane rapana ara hambua owai au 
tumbu, peisa pae mesupa owai au 
matawaa hai mesupa wori owai au 
mapai? Bara! 

1? Kau taipa bara mowua gambu. Hai 
kau gambu bara mowua taipa. Tibubu au 
kebure bara mopaara owai au matawaa. 
Nodo wori halalu, bara hintoto ane 
tapake dilanta mohowara apa au maroa 
hai mohowara mbuli apa au kadake. 

13 Ane ara tauna i olomi au maroa 
pekirinda hai au manoto lalunda, iti 
hangangaa rapatongawa i babehianda 
au maroa au mesuwu hangko i lalunda 
au mengkaiwoi moula apa au hintoto i 
tauna au manoto lalunda. 

14 Agayana ane ara i lalumi au 
mahina i rangami hai au mampeinao 

mopaiyoru watami haduduami, ineekau 
mampemahile hai inee nipehangu 
ikamumi tauna au manoto lalumi. Lawi 
babehia iti mosisala hai paturo au tou. 

15 Kanoto lalu au nodo, bara hangko i 
Pue Ala, agayana hangko i ada dunia au 
kadake, hangko i peundeana lalunta hai 
hangko i seta! 

16| awi ane arahe tauna au mahina 
hai au mohaoki pea apa au raunde 
haduduanda, batena ina ara pobungka- 
bungka hai mampopengaa babehia au 
kadake. 

17 Agayana tauna au molambihe kanoto 
lalu hangko i Pue Ala, node babehianda: 
malelaha lalunda, raunde mohintuwu 
hai ranganda, maalusu poantinda, 
moulahe peundeanda ranganda hai paka 
motulungihe tauna. Maroa babehianda, 
barahe mampopontani tauna hai 
poantinda moula kabulana lalunda. 

18 Tauna au mohaoki pohintuwu, 
babehianda moula mpuu peundeana Pue 
Ala. 

4 1 Halalu, moaparikau pane 
mobungka-bungka hai 
mombehahanai? Iti mewali lawi 

moulakau peundeami au kadake au 
mombeala liliu i lalumi. 

2 Apa au niunde, bara nihumba. 

Ido hai mepapatekau. Mahinakau i 
poanuna rangami, agayana apa au 
nipokaelu iti, bara nihumba. Mewali, 
mombehahanai hai mobungka-bungka 
peakau. Katouana, bara nihumba au 
nihaoki, lawi bara niperapi i Pue Ala. 

3 Kehapiri niperapi, bara ina nilambi, 
lawi bara maroa tunggaiami. Lawi apa au 
niperapi iti, nipeinao nipake mopabukei 
pea peundeana lalumi haduduami. 

4Halalu, bara hintoto ane mopalehike 
Amputa hai moulake babehia au kadake 
i dunia ide. Niisa mpuu halalu, ane 
mampeulaike babehia au kadake i dunia 
ide, batena mewalike iwalina Pue Ala. 
Hambela mani kuuli: hema au mounde 
babehia au kadake i dunia ide, iami 
iwalina Pue Ala! 

> Inee nipehangu bara ara tunggaiana 
au teuki i lalu Sura Malelaha node: i 
watanta ide, Pue Ala moweike inaonta, 
hai inaonta iti mampeinao mobabehi apa 
au kadake. 

6 Agayana melumbu petulungina Pue 
Ala au Naweike hangko i kabulana 

laluNa pane kamahinana lalunta. Ido 
hai ara au teuki i lalu Sura Malelaha 
node: "Pue Ala moewa tauna au 
mampemahilehe, agayana tauna au 
mengkaiwoi, Natulungihe anti kabulana 
laluNa." 

7Ido hai kuweikau lolita: 
mengkorumokau i Pue Ala. Niewa 
mpuu Datu Tokadake, hai ia ina meloho 
hangko irikamu. 

8Hangangaa nihungkuki Pue Ala, bona 
la wori ina hungku irikamu. Ane ara 
dosami, iti hangangaa nipangaku hai 
nikabaha. Ane morompenga lalumi, 
hangangaa nipamalelaha lalumi. 

9 Moteriamokau anti kamadosami. 
Hangangaa nipenosoi babehiami au 
kadake. Ane niisa kaarana dosami, 
bara maroa ane nipokatana, hangangaa 
nipenosoi hangko i kamasusana lalumi, 

10 hai mengkaiwoikau i lindona Pue. 
Ane nodo, Ia ina mopakahilekau. 

11 Halalu, ineekau mombekakabosai. 
Ane ara hadua tauna au mokakabosai 
rangana ba mosasalai halaluna, lempona 
mokakabosai hai mosalai wori Aturana 
Pue Ala. Tauna au mokakabosai halaluna, 
bara moula Aturana Pue. Anti babehiana 


YAKOBUS 4.12-16 16 


au sala iti, ia peisa rapandiri nodo 
hadua topobotusi au mampohuda-hudaa 
Aturana Pue Ala. 

12 Katouana ara hadua pea au hintoto 
mowei atura i manusia hai au mewali 
topobotusi, iami Pue Ala. Ara kuasaNa 
mohukuke ba mokabahake hangko i 
huku dosanta. Mewali hema irikamu au 
bai mokakabosai rangami? 

13 1demi paturongku irikamu au 
mampemahile hai au manguli node: "Alo 
ide ba kahalo, ina meangkangkai lao 
i hambua kota. Ina maidangkai inditi 
hampare kamahaena mobalu-balu alana 
molambingkai rasi au ngkaya." 

14 Katouana bara niisa apa au ina 
mewali kahalo! Noumba katuwomi? 
Katuwomi nodo pea rambu, sangka pea 
raita, hai roo indo, matanta! 

15 Katouana hangangaa niuli node: "Ane 
napokana Pue, ina tuwongkai hai ina 
kibabehi nodo hai node." 

16 Agayana bara nodo 
polololitami. Mampemahilekau hai 
mengkaiwongkokau. Ope-ope babehiami 
au nodo, masala mpuu. 

17 Mewali, hema au moisa mobabehi 
apa au maroa agayana bara nababehi, 
tauna iti batena madosa. 

5 1Idemi paturongku i tauna au 
pebuku. Aginami moteriakau, lawi 
ina narumpakau kapari. 

2Matantami peawami. Hampimi 
natatami alimpepi. 

3 Bulawa hai salakami tagarami. 
Tagarana iti mopakanoto kamasalami 
mampopobundu kapebukumi. Ido hai 
ina rahuku mpuukau. Ikamu ina mewali 
nodo tauna au naande api. Morampukau 
anu-anu i dunia, agayana barapi mahae 
ina hawe kahopoa dunia ide! 

4Tauna au mobago i bondemi, 
barahe nibayari saronda. Nipehadingi 
peraroanda! Topobago au mepare i 
bondemi, mekakaehe merapi tulungi, 
hai pekakaenda nahadimi Pue Ala au 
makuasa. 

>I dunia ide, tuwokau nodo tuana. 
Mohaoki peakau kamatanami. Ikamu 
nodo binata au mopakarudu watanda 
haduduanda duuna hawe temponda 
rasambale! 

6 Arahe tauna au manoto au barakau 
moewa. Agayana nauri nodo, nisalai hai 
nipapatehe. 

7Idomi halalu, hai hangangaa 
sabarakau duuna Pue hawe hule. 
Nipeita noumba kasabaranda topobonde 
mampegia powuana tuda-tudanda. 
Sabarahe mampegia uda i temponda 
mantuda hawe i powuana. 

8Nodo wori ikamu, hangangaa 
sabarakau. Hangangaa nipatetida lalumi, 
lawi barapi mahae ina hawe mpuu 
Amputa. 

9 Halalu, ineekau mohume-hume hai 
mombesasalai, bona datikau narumpa 
pehuku. Lawi ara hadua topobotusi au i 
lindo baba, barapi mahae ina hawe! 

10 Halalungku ope-ope! Nikatuinaomi 
nabi hangkoya au moanti Ngkorana Pue. 
Sabarahe hai mantahahe mantodiha 
kapari. Aginami tapeulai kasabaranda. 

11 Lawi hema pae au tauli morasi? Au 
morasi iami tauna au mantaha i lalu 
kapari. Niisa mpuu tuntukana Ayubi au 
mantaha mpuu i lalu kapari. Hai niisa 
i kahopoana, ia nawati Pue Ala. Lawi 
maroa laluna Pue Ala, hai maahi mpuu. 

12 Halalungku ope-ope! Hangko i 
ope-ope paturongku, idemi au paraluu 
mpuu: ineekau mosumpa mokabelai 
langi ba dunia ba apa pea au ntanina. 
Ane tunggaiami manguli io, hangangaa 
niuli "To." Ane tunggaiami manguli bara, 
hangangaa niuli "Bara," bona datikau 
narumpa pehuku. 

13 Ane ara i olomi au molambi kapari, 
agina mekakae. Ane ara au matana, 
agina monani motoya Pue Ala. 

14 Ane ara au mahai, agina nikakio 
tadulakonda to Sarani, bona tadulako 
itihe peisa mampekakaengaa hai 
morirohi watana hai lana wongi i lalu 
hangana Pue. 

15 Ane mekakaehe hangko i 
pepoinalainda, hangangaa maoha 
tomahai iti. Pue Ala ina mopakaoha 
watana, hai ane ara dosana, hangangaa 
ina Naampungi wori. 

161do hai hangangaa mopangakukau 
salami i hangka rangami, hai 
mombepekakaengaakau bona 
maohakau. Pemoso mpuu pekakaenda 
tauna au manoto babehianda. 

17 Nikatuinao tuntukana nabi Elia 
hangkoya. Nabi Elia iti, tauna biasa nodo 

wori ikita. la mekakae hangko i laluna 
mpuu bona dati keuda. Bara mpuu keuda 
i lalu talu parena hai ini wulana. 

18 Roo indo, ia mekakae mbuli alana 
langi mopaara uda, hai mowuami 
tuda-tuda. 

19 Halalungku ope-ope! Ane ara i olomi 
hadua au morara ntani hangko i paturo 
au tou, hai ara wori hadua au monini 
mesule i Pue, 

20 nikatuinaomi lolitangku ide: hema 
au moanti hule hadua tauna au madosa 
hangko i babehiana au masala, iami 
tauna au maroa laluna, lawi anti 
petulungina, rangana iti nahorema 
hangko i kapate, hai dosana au ngkaya 
teampungi. 


1 Petrus 


1 Sura ide hangko iriko, Peturu, 

surona Yesu Kerisitu. Sura 
ide kupakatu irikamu halalungku au 
napileimokau Pue Ala, hai au mahawukau 
i propinsi Pontus, Galatia, Kapadokia, 
Asia hai Bitinia, hai au maidakau nodo 
topolilo i olonda tauna au barahe moisa 
Pue Ala. 

2Ikamu napilei Pue Ala Umanta 
lawi nodomi tunggaiaNa hangko i 
nguru-nguruna. la mopileikau, hai anti 
pobagona Inao Malelaha, mewalimokau 
kiraNa, bona mengkorukau i Yesu 
Kerisitu hai Napamalelahakau hai 
waheNa. Ngkaya tabea! Kuharunga Pue 
Ala ina moweikau ngkaya pewati hai roa 
ngkatuwo. 

3 Motoyamoke Pue Ala, Umana Amputa 
Yesu Kerisitu! Anti kamahilena ahiNa, 
Naweimoke katuwo au wou, hai katuwo 
au wou iti tahumba hangko i katuwona 
hule Yesu Kerisitu. Ido hai maroho 
peharunganta. 

4Taharunga kaina molambita pewati 
au napasilolonga Pue Ala | ope-ope 
anaNa. Pewati iti bara peisa marugi 
ba mewali kadake ba tebali, lawi 
Napasilolongaamoke i suruga. 

> Hai anti pepoinalaimi, Pue Ala 
mamperuruikau hai kuasana hangko i 
ope-ope dake bona molambikau katuwo 
maroa au ina Naweikau i alo kahopoana. 

6I1do hai hangangaa matana liliukau. 
Ide-ide masusa lalumi lawi ara ngkaya 
pakana kapari au morumpakau. Agayana 
nauri nodo, hangangaa nipamatana 
lalumi, lawi kaparimi iti hampalai pea. 

7 Narumpakau kapari bona ane 
mantahakau ina tongawa mpuu 
kamarohona pepoinalaimi. Ane bulawa 
rawoli i api, tongawa taisa ba bulawa 
ba bara. Agayana melumbu kamasulina 
pepoinalaimi pane bulawa, lawi bulawa 
bara mantaha duuna kamahae-haea. 
Bulawa hangangaa raparesa i lalu api. 
Nodo wori pepoinalaimi hangangaa 
raparesa i tempomi narumpa kapari. 
Mewali ane maroho mpuu pepoinalaimi, 
ikamu ina ratoya, rabila hai rapakahile i 
kahaweNa hule Yesu Kerisitu i dunia. 

8Hangkoya, bara niita Yesu Kerisitu. 
Agayana nauri nodo, nipokakayami. Hai 
ide-ide, bara mani niita Yesu, agayana 
nauri nodo, nipoinalaimi. Ido hai matana 
lalumi, hai rumihi kamatanami iti, 
melumbu pane apa au peisa rapololita. 

9 Matanamokau, lawi nihumbami 
wuana pepoinalaimi, iami tanoanami au 
Nahorema hangko i huku dosami. 

10 KaNahoremami iti rapahawe ami 
nabi-nabi hangkoya. Mopahawe mpuuhe 
noumba Pue Ala motudungia ahiNa 
irikamu hai mohoremakau hangko i 
huku dosami. Anti peninina Inaona 
Kerisitu au ara i lalunda, Pue Ala 
mampopaisaahe noumba karumihina 
kapari au hangangaa morumpa watana 
Kerisitu, hai Napahawea worihe noumba 
kamahilena tuwoNa ane liu kapari iti. 
Agayana nabi-nabi hangkoya, barahe 
moisa noumba ope-ope iti ina mewali. 
Ido hai raparesa ntepuu, lawi rapeinao 
moisa kaimpirana hawe hai noumba 
pewalina. 

(110) 

12 Hai Pue Ala mampopaisaahe nabi- 
nabi hangkoya kadanda mopahawe 
bambari kana i watanda haduduanda. 

Ikamuri au ratunggai. Hai ide-ide, 

apa au rapahawe nabi-nabi hangkoya, 
rapahawemi i kanoto-notoana irikamu, 
lawi aramohe tauna au mopahaweakau 
Ngkora Marasa hai kuasana Inao 
Malelaha au hangko i Pue Ala. Mogalori 
malaeka, mampeinao worihe moisa kana 
i katuwo maroa au nihumba iti. 

13 Mewali, halalu, anti kamarohona 
peharungami, ido hai kuuliangaakau: 
nipakanoto lalumi, nirempeki peundeana 
lalumi au kadake, hai nipakaroho 
peharungami i pewati au ina raweikau 
ane hawe hule Yesu Kerisitu. 

14 Napoanamokau Pue Ala, ido hai 
hangangaa nipeulai hawaNa. Ineekau 
moula peundeami haduduami nodo 
hangkoya i tempomi mani tuwo i lalu 
kakaindiana. 

15 Hangangaa malelahakau i hinangka 
babehiami, lawi nakakiomokau Pue 
Ala au malelaha tuwoNa. lami au 
mokakiokau bona niula babehiaNa. 

le | awi ara teuki hangkoya i lalu 
Ngkorana Pue Ala au manguli: 
"Hangangaa malelaha tuwomi, lawi Iko 
ide malelahaNa." 

17 Halalu, i dunia ide nodokau topolilo. 
Hai ane mekakaekau i Pue Ala, niuli 
kalana Umami. Ido hai hangangaa 
mengkorukau i Pue Ala tangami mani 
maida i dunia ide. Lawi Pue Ala au 
nipouma, iami Tadulakomi au mobotusi 
kara-karanda ope-ope tauna moula 
babehianda. la bara mampopontani 
tauna. 

18 Mengkorukau i Pue Ala, lawi 
niisa noumba popobayarina Pue Ala 
au mokabahakau hangko i tuwomi 
hangkoya au bara mobundu. Tuwomi 
iti iami sosorami hangko i toiyorumi. 
Agayana Pue Ala mokabahamokau 
hangko i tuwomi au hangkoya iti, hai 
pobayariNa bara anu-anu au bara 
mantaha duuna kamahae-haea nodo 
bulawa ba salaka, 

19 agayana au meliu kamasulina, 
lami wahena Kerisitu. Kerisitu iti nodo 
hambaa ana dimba au bara ara hakina 
ba kamakurana. lami au rasambale 
mewali pahuruna watami. 

20 Hangko damani dunia rapopewali, 
Yesumi au napakanoto Pue Ala mewali 
Topehompo. Ide-ide i tempo kahopoa 
dunia, Ia hawemi bona mohuru dosami. 

21 Anti kahaweNa, ido hai mepoinalaikau 
i Pue Ala. Pue Ala mopatuwo hule hangko 
i kapate hai mowei katuwo mahile Iria, 
alana mepoinalaikau hai meharungakau 
| Pue Ala. 

221de-ide, mampeulaikau paturo 
au tou duuna malelaha tuwomi 
bona mampokaahikau halalumi 
hampepepoinalai i katou-touana. Ido hai 
kuweikau lolita bona mombepokaahikau 
hadua hai hadua hangko i lalumi mpuu. 

23 Lawi molambimokau katuwo au 
wou, hai katuwo au wou iti bara 
hangko i manusia au ina mate. Katuwo 
iti naweikau Pue Ala au bara ara 
kahopoana. Molambikau katuwo au wou 
lawi mepoinalaimokau i Ngkorana Pue 
Ala au tuwo hai au bara mokahopoa. 

24 Ara teuki i lalu Sura Malelaha au 
manguli: "Katuwona manusia nodo hehi, 
kamakarana manusia nodo bunga hehi. 
Hehi batena mewali malau, hai bungana 
ina maoru, 

25 3gayana Ngkorana Pue Ala ina 
mantaha duuna kamahae-haea." 
4Ngkorana Pue Ala iti, iami Ngkora 
Marasa au rapahaweamokau. 





A# Yes 40:6-8 

2 1 Mewali, halalu, anti kamolambimi 
katuwo au wou, hangangaa nikabaha 
hinangkana babehiami au kadake hai 
ope-ope lolita au mepakanawo. Ineekau 
mengka-mengka, ineekau mahina, 
ineekau mopapakoi rangami. 

2 Nodo hadua analei au hangko mesupa 
mampeinao mentomi irinana, ikamu 
wori hangangaa mampeinao mohaoki 
paandena tanoanami, iami Ngkorana Pue 
Ala. Hangangaa nipailalu Ngkorana Pue 
bona kamaroho-rohoa hai kamanoto- 
notoa lalumi alana molambikau katuwo 
au wou. 

3Inee nikabaha peulami i Ngkorana Pue 
Ala, lawi tongawami kamaroana laluNa 
irikamu. 

4 Pue Yesu peisa rapandiri nodo hambua 
watu au tuwo. Watu iti ratende tauna, 
lawi rauli bara mobundu. Agayana i 
peitana Pue Ala, watu itiri au mobundu 
mpuu, hai Pue Ala mopilei watu iti mewali 
watu pohudaa sou. Hai ikamu, halalu au 
mepoinalai i Pue Yesu, maimokau i Pue 

> bona Napopewalikau nodo watu au 
tuwo au rapake moaro sou penombaa 
i Pue Ala. Napopewali worikau nodo 
tadulako menomba au malelaha. 

Nodo tadulako menomba mohuhu 
popenombanda i Pue Ala, ikamu wori 
hangangaa mohuhu katuwomi i Pue 
Ala. Itimi au mewali popenombami Iria, 
hai popenombami batena mopakatana 
laluna Pue Ala anti kanatanga-tangainta 
Yesu Kerisitu. 

61 lalu Sura Malelaha hangkoya, Datu 
Topehompo rapandiri nodo hambua watu 
pohudaa sou. Nauli Pue Ala: "Peita! 
Kupileimi hambua watu au masuli, 
Kuwoli i Bulu Sion, Kupopewali watu 
pohudaa sou. Hema-hema au mepoinalai 
Iria, peharunganda ina tepabukei." P 

7 Datu Topehompo rapandiri nodo watu 
au masuli holona irikamu au mepoinalai 
Iria. Agayana tauna au bara mepoinalai 
Iria batena rahuku, alana tepabukei apa 
au teuki i lalu Sura Malelaha hangkoya 
au manguli: "Watu au ratende topoaro 
sou, watu itimi au mewali pohudaa sou." 
“Hai 

8 "Watu iti au mewali katehubeanda, 
hai moantihe manawo." #Tehubehe, 
lawi barahe mampoinalai Ngkorana 





b# Yes 28:16  “# Mazm 118:22 
d# Yes 8:14-15 

Pue Ala. Iti mewali moula apa au 
napakanotoamohe Pue Ala. 

9 Agayana ikamu, halalu, napileimokau 
Pue Ala au mampopewalikau 
nodo tadulako menomba au 
mampopolumaohe bago penomba 
i Datunta. Napatanikau mewali kiraNa 
hai taunaNa au malelaha. Pue Ala 
mopileikau hai mokakiokau hangko i 
kakaindiana mesua i lalu kamabaaNa au 
merae ntepuu bona nipahawe babehiaNa 
au maroa i ope-ope tauna. 

10 Hangkoya, barakau taunaNa, 
agayana ide-ide mewalimokau taunaNa. 
Hangkoya, barakau moisa ahiNa, 
agayana ide-ide niisami ahiNa irikamu. 

11 Halalu au kupokaahi! Ikita i lalu 
dunia ide, nodoke torare ba topolilo, 
lawi maidake i olonda tauna au barahe 
mepoinalai i Pue Ala. Ido hai kuweikau 
lolita: ineekau moula peundeana lalumi 
au kadake, lawi peundeana lalumi au 
kadake iti moewa tunggaiami mengkoru 
| Pue Ala. 

12 Arahe tauna au bara moisa Pue Ala 
au mopakoikau hai mosalaikau. Ido hai 
hangangaa nipamaroa-roa babehiami, 
bona kamaroana babehiami ina tongawa 

irihira. Kahopoana, ihira ina mopangaku 
kamaroana babehiami, alana motoyahe 
Pue Ala i alo kahaweNa. 

13 Mengkorukau i ope-ope topoparenta 
au napakanoto manusia, lawi nodomi 
peundeana Pue Ala. Mengkorukau i datu 
mahile, lawi iami au i wongko. 

14 Mengkorukau i gubernur, lawi iami au 
natudu datu mohuku tauna au kadake 
babehianda hai motoya tauna au maroa 
babehianda. 

15 Hangangaa nibabehi nodo, lawi 
itimi peundeana Pue bona hangko i 
kamaroana babehiami, tauna au bara 
moisa Pue barapohe bai mosalaikau. 

16 Katouana, ikita to Sarani, barapoke 
napohawi dosa. Lempona, barapi 
hangangaa tapeulai peundeana lalunta 
au kadake, lawi Pue Ala mokabahamoke 
hangko i kuasa dosa. Tekabahamoke, 
agayana inee niporara mobabehi au 
kadake. Agina moulakau peundeana Pue 
Ala, lawi hawiNa mpuukau. 

17 Niadaihe ope-ope tauna. Nipokaahi 
halalumi hampepepoinalai, nipengkorui 
Pue Ala, hai nibila datumi. 

18 Ikamu au hawi tuwomi, nipengkorui 
hai nibila ampumi. Ane maroa ampumi 

hai maalusu babehianda, nipengkoruihe. 
Kehapiri maseke ampumi, hangangaa 
nipengkoruihe. 

19 Ane arakau au rapopeahi-ahi 
ampumi kehapiri bara ara salami, agina 
mantahakau mohalea kapari iti anti 
pokatuinaomi peundeana Pue Ala. Ane 
nibabehi nodo, ina nawatikau Pue Ala. 

20Ba ina natoyakau Pue Ala ane 
mantahakau mohalea kapari au nihumba 
anti kamasalami? Bara. Agayana ane 
molambikau kapari anti babehiami au 
maroa hai mantahakau mohalea kapari 
iti, batena napokatanakau Pue Ala. 

21 Idomi pongkana pane nakakiokau Pue 
Ala, bona maroa babehiami kehapirikau 
rapopeahi-ahi. Lawi Kerisitu mohalea 
kapari anti kaikamuna, hai Ia mewali 
pandiri irikamu bona nipeulai poantiNa. 

221a bara hambela mobabehi dosa ba 
modongko. 

23 Nauri rakakabosai, bara mehurungi. 
Nauri rapopeahi-ahi, bara mepopalanga. 
la mopaisare pea tuwoNa i Pue Ala, 
Topobotusi au manoto. 

24 Yesu mohalea huku dosanta i wataNa 
haduduaNa i karapapateNa i kau 
mombehape, bona tekabahake hangko 

| kamakuasana dosa hai tuwoke moula 
peundeana Pue Ala. KapateNa iti moanti 
katuwo maroa irikita. 

25 Hangkoya nodokau dimba au puha. 
Agayana ide-ide mesulekau i hadua 
Toporewu au mokadipura inaomi. 

1 Nodo wori ikamu towawine, 

hangangaa mengkorukau i 
tobalilomi, bona ane arahe tobalilomi 
au bara mepoinalai i Ngkorana Pue 
Ala, babehiami iti ina mobaliki lalunda 
duunda mepoinalai. Barahe paraluu 
niuliangaa ba apa-apa, 

2lawi ane moitahe babehiami au 
malelaha hai pengkorumi, iti au ina 
moantihe mepoinalai i Pue. 

3 Ane mampeinaokau mewali towawine 
au makara, inee nihaoki kamakara au 
i raoa pea, nodo mobubungai weluami 
ba mopamakara watami hai bulawa hai 
hampi au masuli holona. 

4Pongkana kamakarami mesupa 
hangko i lalumi. Hangangaa maalusu 
babehiami hai lolitami. Itimi kamakara 
au bara ara katebaliana. Iti au masuli 
holona i peitana Pue Ala. 

3 Lawi nodo wori poantinda towawine 
hangkoya au malelaha hai au 

meharungahe i Pue Ala. Towawine iti 
mewalihe makara lawi mengkoruhe i 
tobalilonda. 

6 Pandirina, Sara moula hawana 
Burahima tobalilona, hai Burahima 
iti nauli ampuna. Hai ikamu halalu, 
peisakau rauli anana Sara asala nipeulai 
babehiana au maroa hai barakau langa i 
apa pea. 

7 Nodo wori ikamu tobalilo, hangangaa 
mohintuwukau hai towawinemi, hai 
hangangaa nipekiri noumba rarami 
motulungihe, lawi kamarohonda bara 
nodo kamarohomi. Agayana nauri nodo, 
towawinemi batena himbela hai ikamu 
i peitana Pue Ala, lawi Pue Ala mowei 
worihe katuwo au bara mokahopoa 
himbela hai ikamu. Ido hai hangangaa 
nibilahe moula apa au hintoto. Lawi ane 
barakau mohintuwu hai towawinemi, ina 
tehomboki pekakaemi. 

8Kahopoana, ikamu ope-ope 
hangangaa mohintuwukau, 
hangangaa hampepekirikau, 
hangangaa mombepokaahikau 
nodo topohalalu. Hangangaa maroa 
lalumi hai mengkaiwoikau. 

9 Ane ara tauna au mobabehi dake 
irikamu, inee nihurungi kakadakena. Ane 
rakakabosaikau, ineehe nikakabosai. 
Agina babehianda au kadake iti 
nihurungi hai pekakae au mamperapiahe 
pewati hangko i Pue Ala. Lawi Pue 
Ala mokakiokau mewali taunaNa bona 
molambikau pewati hangko Iria. 

10] lalu Sura Malelaha teuki node: 
"Hema au mohaoki katana hai roa 
ngkatuwo, ia hangangaa mokampai 
polololitana, bona dati mekakabosai ba 
mepodongkoa. 

11 Ia hangangaa mokabaha babehiana 
au kadake hai nababehi apa au maroa. 
Hangangaa napari-pari mohintuwu hai 
rangana. 

12 Lawi Pue Ala mokampaihe ope-ope 
tauna au moula peundeaNa, hai Ia 
mampehadingi pekakaenda. Agayana 
Pue Ala moewa ope-ope tauna au kadake 
babehianda." € 

13 Hema pae au ina mobabehi dake 
irikamu ane nibabehi liliu babehia au 
maroa? 

14 Agayana ane rapana molambikau 
kapari hangko i babehiami au manoto, 

morasi peakau! Mewali, ane arahe 
tauna au mampopalangakau, ineehe 
nipokalanga hai inee karao inaomi. 

15 Agina nipaisare katuwomi i Kerisitu, 
hai nipangaku kalana pea Ampumi. 
Nipasilolonga amimi pehanami i tauna 
au mekune irikamu kana i peharungami 
i Pue Ala. Agayana ane nihanaihe, 
hangangaa nipamaalusu lolitami hangko 
i lalumi au mengkaiwoi. 

19 Hai inee nibabehi sala, bona ane 
arahe tauna au mopapakoi babehiami au 
maroa i peitana Kerisitu, ina maeahe. 

17 Ane peundeana Pue Ala bona 
molambike kapari, agintami molambi 
kapari anti babehianta au maroa pane 
molambike kapari anti babehianta au 
kadake. 

18 Lawi ara wori hadua au molambi 
kapari, iami Kerisitu. la hambela pea 
mokira wataNa rapapate bona mohalea 
dosa manusia. la au bara ara salaNa 
mopahuruke au masala, bona moantike i 
Pue Ala. la rapapate, agayana rapatuwo 
hule anti kuasana Inao Malelaha. 

19 Hai anti kuasana Inao Malelaha, Ia 
laomi mopahawe bambari hangko i Pue 
Ala i tanoananda tomate au ratarunggu. 

20Thira iti ratarunggu anti 
pesapuakanda i Pue Ala hangkoya 
i tempona mani tuwo Noho. Tongawami 
kasabarana Pue Ala, lawi Ia mampegia 
katebalikina lalunda tangana Noho 
mobabehi duanga mahile. Agayana 
kahopoana, Pue Ala mogero dunia hai 
owai. Ualu peahe tauna au mesua i lalu 
duanga mahile hai au Nahorema hangko 
i kapate. 

21 KaNahoremanda hangko i owai au 
molaboa dunia peisa rapopandiri ada 
periu to Sarani ide-ide, lawi ada iti 
moanti katuwo maroa irikamu. Agayana 
ane tababehi ada iti, bara peake mobahoi 
watanta. Ara tunggaiata au melumbu 
hangko iti. Ada iti taimba pamperapita 
i Pue Ala bona Nabahoi lalunta hangko 
i dosa. Hai anti katuwona hule Yesu 
Kerisitu, Nabahoi mpuumoke hangko i 
dosanta. 

22 Hai karoona rapatuwo hule, Yesu 
mengkaoremi lao i suruga, hai mohuda 
tanda i koanana Pue Ala. Ope-ope 
malaeka hai au makuasa hai au 
moparenta, ope-opehe rapopengkoru 
Iria. 

4 1 Mewali, Kerisitu molambi mpuu 
kapari tangana mani tuwo i dunia 
ide. Ido hai ikamu wori hangangaa 
mopakaroho lalumi bona masilolongakau 
mohalea kapari nodo Ia. Lawi hema 

au mohalea kapari au nodo, barapi ina 
mobabehi liliu dosa. 

2Mewali, i lalu katuwomi i dunia 
ide, inee nipeulai peundeana lalumi 
au kadake. Hangangaa moulakau 
peundeana Pue Ala. 

3 Lawi mahae gaga nibabehi nodo au 
rababehi tauna au bara moisa Pue. I 
tempo iti, bara maroa tuwomi, moulakau 
peundeana lalumi au kadake, maenukau 
duuna malangu-langukau, mosusa 
liliukau, masilakakau, hai menombakau i 
anitu au bara hintoto rapenombai. 

4 Agayana ide-ide, tingkaramohe 
rangami au hangkoya lawi barapohe 
niporangai mobabehi hinangka babehia 
au kadake. Ido hai rakakabosaimokau. 

> Agayana hambela tempo tauna iti 
hangangaa mohanai Pue Ala kana i 
babehianda au kadake. Lawi Pue Ala 
ina mampohuda-hudaa kara-karanda 
ope-ope tauna, maroa au tuwo mani ba 
au mate. 

6īdo hai Ngkora Marasa rabambaria 
worihe tauna au mate, bona karoonda 
molambi kapate nodo manusia, molambi 
worihe katuwo maroa moula peundeana 
Pue Ala. 

7Halalu, kahopoa dunia ide ina hawe 
hai ope-ope ihina ina matanta. Ido 
hai hangangaa mainga-ingakau hai 
nipakanoto lalumi, bona peisakau 
mekakae. 

8 Au melumbu hangko i hinangkana, 
iami pombepokaahimi hadua hai hadua. 
Hangangaa mombepokaahikau hangko 
i lalumi mpuu, lawi ane nibabehi nodo, 
hangangaa nibuku wori moampungi 
salanda rangami. 

?Hangangaa matana lalumi 
mombesondaki, hai ineekau mohume- 
hume ane ara toraremi. 

10Ikita ope-ope molambi kapande au 
montani-ntani moula apa au naweike 
Pue Ala. Hangangaa tapake kapande iti 
bona motulungike ranganta. Hangangaa 
tapopolumao maroa bago au naweike 
Pue Ala hangko i kabulana laluNa. 

11 Hema au motuntu, hangangaa 
mopahawe apa au natarima hangko i 
Pue Ala. Hema au motulungi rangana, 


1 PETRUS 4.12-15 19 


hangangaa motulungihe hangko i karoho 
au nalambi hangko i Pue Ala. Hangangaa 
nibabehi nodo, bona i hinangkana 

au mewali, Pue Ala rapomahile i lalu 
hangana Yesu Kerisitu, lawi Ia au 
makuasa hai au hintoto rapomahile 
duuna kamahae-haea! Amin. 

12 Halalu au kupokaahi! Inee 
nipotingkara kapari au morumpakau. 
Kapari iti peisa rapandiri nodo api, 
lawi napake Pue Ala mampetandaka 
kamarohona pepoinalaimi. Agayana inee 
nipehangu kapari au morumpakav iti 
melumbu hangko i apa au biasana. 

13 Aginari nipokatana, lawi 
molambimokau kirami i lalu kapari 
au morumpa Kerisitu. Ido hai halalu, ane 
hawe tempona Kerisitu mopatongawa 
peawana tuwoNa i ope-ope tauna, ina 
matana mpuukau. 

14 Morasikau, halalu, ane 
rakakabosaikau anti peulami i Kerisitu, 
lawi Inao Malelaha au meawa au hangko 
i Pue Ala maida liliu i lalumi. 

15 Agayana inee mpuukau ara hadua i 
olomi au molambi kapari lawi mepapate 
ba manangka ba mobabehi au kadake 
ba mampesuaki liliu urusianda rangana. 

16 Agayana ane rapopeahi-ahikau anti 
katoSaranimi, inee nipokaea. Niuli 
ngkaya kamaroana i Pue Ala lawi ikamu 
au rauli topeulana Kerisitu. 

17 Hawemi tempona Pue Ala ina 
mampohuda-hudaa kara-karanda ope- 
ope tauna. Hai ikita au Napoana, batena 
iyoruke Napohuda-hudaa kara-karanta. 
Mewali ane kara-karanta au iyoru 
Napohuda-hudaa, manoto ina melumbu 
pehukuNa i tauna au barahe mepoinalai 
i Ngkora Marasa au hangko Iria. 

181] lalu Sura Malelaha teuki node: 
"Mogalori tauna au manoto babehianda, 
hangangaa mantodihahe kapari, hangko 
molambirihe katuwo maroa. Apa mani 
tauna au kadake hai au bara mengkoru i 
Pue Ala!" 

191do hai, halalu, ane arakau au 
molambi kapari moula peundeana 
Pue Ala, nipaisare katuwomi i Pue 
Ala au mampopewali hinangkana, hai 
hangangaa nibabehi liliu babehia au 
maroa. Hai Pue Ala ina mopabukei 
ope-ope dandiNa irikita. 

1 Ara wori pamperapiku irikamu au 
5 mewali tadulako agama. Kuukiakau 
ide lawi iko wori motadulakoi to Sarani, 

hai kusabikimi kapari au morumpa 
Kerisitu hangkoya. Hai ane hawe 
Kerisitu i lalu peawana tuwoNa au 

ina rapatongawa i ope-ope tauna, ina 
molambi worina kirangku i lalu peawana 
tuwoNa iti. 

2Kuperapi bona nikadipura maroa 
halalumi hampepepoinalai i Pue Ala au 
ara i olomi. Lawi ihira iti nodo dimba au 
napoinalaiakau Pue Ala mamporewuhe. 
Niporewuhe hangko i kamaluluna lalumi 
moula peundeana Pue Ala, inee nipobago 
iti nodokau au rapasimbukua. Tulungihe 
hangko i kabulana lalumi. Ineekau 
mohahaoki pea saromi. 

3Ineehe nipohawaa tauna au 
rapoinalaiakau nodo hadua topoparenta 
mampohawaa taunana. Aginami ikamu 
mewali pandiri irihira 

“bona ane hawe Toporewunta au 
mahile tuwoNa, ina Naweikau hambua 
songko datu au mengkila-ngkila liliu hai 
au bara mokahopoa. 

> Nodo wori ikamu au mangura mani, 
hangangaa mengkorukau i tosae. 
Ope-opekau hangangaa mengkaiwoi hai 
mombetulungi. Lawi: "Pue Ala moewahe 

tauna au mampemahile, agayana 
Natulungihe tauna au mengkaiwoi." f 
51do hai halalu, mengkaiwoimokau, hai 
mengkorukau i Pue Ala au makuasa, 
bona Napaiwongkokau ane hawe 
tempona. 

7 Nipaisare ope-ope kalangami Iria, lawi 
la au mokadipurakau. 

8Hangangaa masilolongakau hai 
mainga-ingakau! Lawi Datu Tokadake au 
mewali iwalimi molulumao nodo hambaa 
singa au mohahaoki paandena. Hangko 
pelolonato, melangaki. 

?Hangangaa niewa mpuu hangko i 
pepoinalaimi au maroho. Lawi niisa: 
halalumi hampepepoinalai i humalele 
dunia molambi worihe kapari nodo au 
nihumba. 

10 Hai ane liu kapari au hampalai iti, 
Pue Ala ina mopahandai apa au makura 
irikamu. Lempona, Ia ina mopakaroho 
pepoinalaimi, mopakanoto tuwomi hai 
mopatetida lalumi. Lawi Pue Ala iami 
pongkana ope-ope ahi. Ia mokakiokau 
mewali anaNa, bona anti pohintuwumi 
hai Kerisitu, ina molambikau kirami i lalu 
kamahilena tuwoNa au bara mokahopoa. 





f4 Ams 3:34 

11 Tetoyami Pue Ala lawi Ia au makuasa 
duuna kamahae-haea. Amin! 

1? Surangku au sosoe ide kuuki 
hai petulungina Silwanus, halalunta 
hampepepoinalai i Pue Yesu, hai kuisa 
ia ina mantaha liliu i lalu pepoinalaina. 
Inona kupahaweakau i kanoto-notoana 
noumba ahina Pue Ala irikita bona 
maroho lalumi. Hangangoaa tetida liliukau 
i ahiNa iti. 

13Tabea hangko i halalumi 
hampepepoinalai au ara inde i 
kota Babilon au napilei worihe Pue Ala 
nodo ikamu. Anangku Markus, mopakatu 
wori tabeana. 

14 Mombetabe-tabemokau hadua hai 
hadua hangko i kamahilena ahimi i 
hangka to Saranimi. Kuperapi i Pue 
Ala bona ikamu ope-ope Nawei roa 
ngkatuwo anti pohintuwumi hai Kerisitu. 


2 Petrus 


t Sura ide au hangko iriko, Simo 
Peturu, hawina hai surona Yesu 
Kerisitu, kupakatu irikamu halalu 
au barakau to Yahudi au mepoinalai 
i Yesu Kerisitu. Yesu Kerisitu iami 
Pue Ala au mohoremake hangko i 
huku dosanta. Anti babehiaNa au 
manoto, Napopewalimokau taunaNa au 
mepoinalai Iria, nodo wori ikami. 

2 Ngkaya tabea! Mekakaena i Pue Ala 
bona tetambai pewati hai roa ngkatuwo 
au Naweikau, lawi niisami Pue Ala hai 
Yesu Amputa. 

3 Mahile mpuu kuasana Pue Ala. Hangko 
i kuasaNa, Naweimoke hinangka au 
taparaluu bona maroa katuwonta hai 
maroho peulanta Iria. Naweimoke 
ope-ope iti, lawi moisamoke Pue Ala au 
mokakioke mewali anaNa anti peawana 
tuwoNa hai kamaroana laluNa. 

4Hangko i peawana tuwoNa hai 
kamaroana laluNa, Naweimoke dandiNa 
au maroa ntepuu. TunggaiaNa moweikau 
dandiNa iti, bona moulakau poantina Pue 

Ala hai bona datikau moula peundeana 
lalumi au kadake au mopakarugi tauna 
au bara moisa Pue Ala. 

> Nodomi kamaroana Pue Ala irikamu 
halalu. Ido hai hangangaa nipari-pari 
motambai pepoinalaimi hai babehiami 
au maroa. Hai babehiami au maroa iti, 
nitambai wori hai kanoto lalu. 

6 Kanoto lalu iti hangangaa nitambai liliu 
duuna nibuku morempeki peundeana 
lalumi, mantahakau i lalu kasusa, 
mengkorukau i Pue Ala, 

7hai mampokaahikau halalumi 
hampepepoinalai. Hai kamaahimi iti 
hangangaa nitambai mbuli duuna 
nipokaahi ope-ope tauna. 

8 Ane nitambai liliu babehiami au nodo, 
ina mobundu mpuu katuwomi, lawi 
niisami Amputa Yesu Kerisitu hai maroho 
peulami Iria. 

9 Agayana tauna au bara mobabehi 
nodo, nodohe tobilo ba tauna au 
bara maroa petotokinda. Bara karao 
pampekirinda lawi barahe mokatuinao 
noumba kaNabahoinda hangko i 
dosanda. 

10 Mewali halalu, Napileimokau Pue Ala 
hai Nakakiomokau mewali taunaNa. 

Ido hai hangangaa nipari-pari moula 
Pue Ala, bona tongawa kaNapileimi 

hai kaNakakiomi. Lawi ane nitambai 
pepoinalaimi hai babehia au kuuli inona, 
batena barakau ina manawo, 

il hai i alo au ina mai, Pue Ala ina 
mobungkahiakau baba suruga, hai ina 
Nadokokau mesua i lalu poparentana 
Amputa Yesu Kerisitu au mohoremake 
hangko i huku dosanta. PoparentaNa iti 
bara ara kahopoana. 

12 Mewali halalu, nauri niisa ope-ope 
ide, hai nauri maroho peulami i paturo 
au tou, agayana barana ina mokabaha 
mampopaingaakau paturo ide. 

13 Lawi kuisami barapi mahae ina hawe 
alongku, nodo au nauliangaana Amputa 
Yesu Kerisitu. Mewali, tangangku mani 
tuwo, hangangaa kupopaingaa liliukau 
ope-ope ide. 

(1:13) 

151do hai kupari-pari mopaturokau 
bona ane matena deade, ina nikatuinao 
liliu ope-ope paturongku ide. 

16 Kipaturoakau kamahilena kuasana 
Amputa Yesu Kerisitu hai kaina haweNa 
hule i dunia. Au kipaturoakau ide, 
bara lolita au rababehi pea. Kiisa apa 

au kipaturoakau, lawi kisabiki mata 
peawana tuwona Yesu. 

17 Lawi hangkoya ikami ara hihimbela 
hai la i wongko bulu i tempona 
napopeawa hai nabila Pue Ala UmaNa au 
mahile tuwoNa. I tempo iti, nauli Pue 
Ala: "Ta idemi AnaNgku au Kupokakaya 
hai Kupokatana." 

18 Ikami au mohadi wotuNa au hangko i 
suruga i tempoki ara hihimbela hai Yesu 
i wongko bulu au malelaha. 

19 Mewali, anti kakiitana ope-ope iti, 
ido hai maroho mpuu pepoinalaingki 
i lolitanda nabi-nabi hangkoya. 
Hangangaa nipailalu lolitanda nabi-nabi, 
lawi lolitanda iti nodo hulo au mewangka 
i lalu kakaindiana. Lolitanda nabi iti 
hangangaa nipailalu liliu duuna Pue Yesu 
hawe hule i dunia ide. Kahawena hule 
Yesu peisa rapandiri nodo pesupana alo 
ba nodo Betue i Mata Alo au mewangka i 
lalumi. 

20 Agayana, ara au hangangaa 
nikatuinao mpuu: bara ara hadua tauna 
au peisa mopakanoto lempona Ngkorana 
Pue Ala moula peundeana haduduana. 

21 Lawi Ngkorana Pue au rapahawe 
nabi-nabi hangkoya bara moula 

peundeana manusia. Nabi iti mohowara 
Ngkorana Pue Ala anti peninina Inao 
Malelaha. 

1 Agayana hangkoya arahe nabi 
au mepakanawo i olonda tauna au 

meula i Pue Ala. Nodo wori ide-ide, 
batena arahe i olomi guru agama au 
mepakanawo. Mopahawehe paturo au 
bara tou au mopakanawo tauna, hai 
mosapuakahe Amputa au mohompo 
dosanda. Anti pesapuakanda iti, 
mopakanawohe watanda haduduanda. 
Barapi mahae, ina molambihe pehuku. 

2 Agayana kehapiri nodo, bosa tauna ina 
moulahe babehianda au masala, alanda 
tauna ntanina ina mopakoi paturona 
Yesu au tou. 

3 Guru au mepakanawo iti mohaoki 
peahe doi, hai anti poantinda, ihira 

ina mopahaweakau lolita au rababehi 
haduduanda, bona molambihe rasi 
hangko irikamu. Agayana ara pehuku au 
mahaemi napasilolongaahe Pue Ala, hai 
karahukunda iti ina holiga mewali. 
4Mogalorihe malaeka au madosa 
hangkoya, barahe nakabaha Pue Ala 
hangko i karahukunda. Malaeka iti 
batenda Natende i lalu naraka hai 

Nataha i lalu kalolu tampo au makaindi 
duuna hawe alo pobotusi. 

> Nodo wori manusia au kadake 
hangkoya, barahe nakabaha Pue Ala 
hangko i karahukunda. Dunia au 
hangkoya Nagero hai owai, alana 
matehe ope-ope tauna au mesapuaka. 
Batena pea nabi Noho hai pitu tinana au 
Natulungi au barahe mate, lawi Noho iti 
mopahawe lolitana Pue Ala | ope-ope 
tauna bona mopakanotoahe rara moula 
peundeaNa. 

6 Nodo wori Pue Ala mohuku ampu 
boea Sodomo hai Gumora hangkoya lawi 
masalahe. Boeanda Nagero hai api, bona 
kaNahukuna kota iti mewali pandiri i 
tauna au barahe mengkoru Iria. 

7 Agayana ara hadua tauna au rahanga 
Lot au natulungi Pue Ala. Lot iti 
Napopesuwu hampai hangko i kota 
Sodomo, lawi iami tauna au manoto 
laluna. I tempona Lot maida i kota iti, 
masusa mpuu laluna moita babehianda 
ampu boea au kadake hai au bara 
manoto. 

81 tempo iti, karao mpuu inaona, lawi 
ia tauna au manoto, agayana alo-alona 
naita hai nahadi babehianda au kadake. 

93 Mewali, hangko i ope-ope pandiri au 
kupahawe inona, tongawami kuasana 
Pue Ala motulungi tauna au menomba 
Iria datihe napakanawo pekelo. Hai 
tongawa wori kuasaNa mohuku ope-ope 
tauna au kadake au Nataha duuna hawe 
alo pobotusi. 

10 Mantimi mpuu pehukuNa Pue Ala 
i tauna au raoaka moula peundeana 
lalunda au kadake hai au mopakoi 
kuasaNa. Ane guru agama au 
mepakanawo iti, baihe mampemahile, 
hai barahe langa mopakoi apa au merae 
i suruga. 

11 Mogalorihe malaeka au melumbu 
kamakuasanda hangko i guru iti, barahe 
bai mopapakoi ba mosalai apa au merae 
iti i lindona Pue Ala. 

12 Guru au mepakanawo iti, bara 
manoto pekirinda. Mopakoihe apa au 
makuasa hai au bara raisa. Babehianda 
nodo pea binata au bara ara pekirinda. 
Ihira nodo binata maila au rapoanaka 
bona rapakala hai rapapatehe. Nodo 
karapapatenda binata, ihira ina nahuku 
Pue Ala anti babehianda au kadake. 

13 Ina narumpahe pehuku au hintoto 
hai babehianda. Babehianda tauna 

iti mepakaea mpuu. Mogalori i pualo, 
raunde mobabehi dake moula peundeana 
lalunda haduduanda. Ane maandehe 
hihimbela hai ikamu i posusami, 
mehiorohe moula peundeana lalunda. 
Ido hai ikxamu wori rakakabosai tauna 
ntanina. 

14 Ane mototokihe towawine, liliu 
rapokaelu, lawi raunde peami mobabehi 
sala. Barahe baha mobabehi dosa. Ane 
ara tauna au malede pepoinalainda, 
raopahe hai rapakanawo. Tauna au 
mepakanawo iti, mampokaelu liliuhe 
anuna ranganda. Hararahe. 

15 Mehupemohe hangko i rara au tou, 
hai moulahe rara au kadake. Moulahe 
rara au naporarai Bileam anana Beor 
hangkoya, lawi Bileam mohaoki doi au 
nahumba hangko i babehiana au kadake. 

16 Bileam iti iami nabina Pue Ala, hai Pue 
Ala mowei kuasa i kalidena bona nabuku 
mololita nodo manusia. Anti babehiana 
Bileam au sala, kalide iti mokambaroa, 
alana barapi mewali tunggaiana au ntuli. 

17 Ane guru au mepakanawo iti, 
napasilolongaamohe Pue Ala paidaa 
au meruu kamakaindina. Ihira peisa 
rapandiri nodo tibubu au bangi, hai nodo 

gawu au nawui himburu mahile agayana 
bara mopaara uda. 

18 Mampemahilehe mololita kana i ope- 
ope babehianda, agayana lolitanda iti 
bara mobundu. Anti lolitanda au motoya 
pea babehianda au moula peundeana 
lalunda au kadake, mopakanawohe 
tauna au hangko mopalehihe ranganda 
au kadake babehianda. 

19 Rauli guru iti: "Ane nipeulai 
paturongki, ina tekabahakau hangko 
i atura, hai peisa mpuukau mobabehi 
apa peundeami." Mole ihirari au tuwo 
nodo hawi, lawi nakuasaihe peundeana 
lalunda au kadake, hai hema au nakuasai 
peundeana laluna, iami au napohawi 
peundeana laluna iti. 

20 Meahi-ahi mpuuhe tauna iti. Nguru- 
nguruna moisahe Amputa Yesu Kerisitu 
duuna tekabahahe hangko i babehia 
au kadake i dunia ide, agayana roo 
indo mesule hulehe i babehianda au 
kadake duuna moulahe babehia iti. 
Kahopoana rumihi kamaruginda hangko 
i nguru-nguruna. 

21 Aginami barahe moisa rara au tou, 
pane moisahe rara au tou agayana 

barahe moula hawana Pue Ala au 
rapahaweamohe. 

22 Ara ngkora pandiri au manguli node: 
"Dike maande hule bolana, hai boe au 
radoi lao mentumba hule i reta." Lolita 
ide mokanai tauna iti inona, lawi tauna iti 
mesule hulehe i babehianda au kadake 
au rapalehimi hangkoya. 

3 t Halalungku au kupokaahi! Idemi 

surangku au karombelana irikamu. I 
lalu surangku au rorombua ide, kuhuweki 
lalumi hai kupopaingaakau paturo au tou 
bona malelaha pekirimi. 

?Tunggaiaku bona nikatuinao apa au 
rapahawe nabi au malelaha hangkoya, 
hai bona nikatuinao wori hawana Amputa 
Pue Yesu au mohoremamoke hangko i 
huku dosanta. HawaNa iti nihadi hangko 
irikami suroNa. 

3 Ara au hangangaa nikatuinao mpuu: i 
alo-alo au ina mai i kahopoa dunia, ina 
hawehe tauna au nakuasai peundeana 
lalunda au kadake. Tauna iti ina 
mokakabosaikau, 

#rauli: "Yesu modandi kaina hawena 
hule. Agayana iumbami? Bara kipoinalai, 
lawi matemohe toiyorunta hangkoya hai 
mepongka hangko i pewaliana dunia 

duuna ide-ide, bara ara katebaliana 
dunia ide." 

> Tauna au mololita nodo, raoaka 
motuko pekirinda. Bara raunde 
mokatuinao noumba Pue Ala 
mampopewali langi hai dunia hangkoya 
hangko i lolitaNa. Dunia ide Napopewali 
hangko i owai, hai tampo au bangi i 
dunia ide mesuwu hangko i owai. 

6 Hai owai napake wori Pue Ala mogero 
dunia ide. 

Langi hai dunia au ara ide-ide 
nakadipura Pue Ala hai lolitaNa duuna 
i alo pobotusi. I tempo iti, langi hai 
dunia ide ina Nagero Pue Ala hai api, hai 
ope-ope tauna au bara mengkoru Iria 
ina Nahuku. 

8 Arahe tauna au manguli: "Mahae gaga 
kahawena hule Pue Yesu." Agayana, 
ikamu halalungku au kupokaahi, 
hampaka ide inee mpuu naliu inaomi: i 
lalu peitana Pue, hasabu parena himbela 
pea hai hangalo, hai hangalo himbela 
pea hai hasabu parena. Pue bara 
mokaweweangi popabukeina dandiNa. 
Anti kasabaraNa irikamu, ido hai bara 
mani hawe ide-ide. Bara naunde Pue ane 
ara hadua tauna au rahuku. PeundeaNa 


2 PETRUS 3.9-14 12 


bona ope-ope tauna menoso hangko i 
dosanda. 

9 (3:8) 

10 Agayana batena ina hawe mpuu 
Pue! Hai i kahaweNa iti, ina tingkara 
mpuuhe tauna, nodo i kahawena hadua 
topanangka. I alo iti, ina rahadi hambua 
pomoni au melangaki, hai i tempo iti 
pea, ina magero langi. Hinangkana 
au ara ina naande api, hai dunia ide 
hihimbela hai ihina ina pumpu. 

11 Mewali, halalu, ane nodo kamagerona 
hinangkana au ara, noumbamoke 
ikita ide? Hangangaa tapamalelaha 
babehianta hai mengkoruke i Pue Ala. 

12 Lawi ikita ide mampegiake alo 
pobotusina Pue Ala. Agina tapamaroa- 
roa peulanta i Pue Ala bona holiga hawe 
Alo iti. I alo iti, langi ina naande api, 
hai hinangkana au ara ina magonu anti 
kamamuna. 

13 Agayana ikita mampegia apa au 
nadandiake Pue Ala, iami langi au wou 
hai dunia au wou, au rapaidai tauna au 
manoto. 

14 Mewali halalu au kupokaahi, tangami 
mampegia alo iti, nipari-pari meula i 
Pue, bona maroa pohintuwumi hai Ia, hai 

bona dati ara kamasalami ba kamaeami 
ane hawekavu i lindona Pue Ala. 

15 Hangangaa takatuinao apa 
tunggaiana kasabarana Pue. Ope-ope 
tauna naweihe Pue Ala katepaka bona 
tekabahahe hangko i huku dosanda. 
Paturo ide naukia worikau hadua 
halalunta au tapokaahi iami Paulu. Hai 
apa au nauki Paulu i lalu surana moula 
kanoto lalu au nawei Pue iria. 

191] lalu ope-ope surana teuki paturo 
nodo au kupahaweakau inona, agayana 
ara paturona Paulu au mapari raisa. 
Hai paturo iti ragoli-goli pea tauna au 
bara manoto pekirinda hai au bara 
maroho pepoinalainda. Nodo wori, 
tauna iti mogoli-golihe ihi Sura Malelaha 
au ntanina. Hangko i babehianda, 
molambihe pehukuna Pue Ala. 

17 Agayana ikamu, halalu au 
kupokaahi, niisato ope-ope iti. 

Mewali, mainga-ingakau i guru agama 
au mepakanawohe, datikau raanti i lalu 
kamasalanda duuna manawokau hangko 
i peangkami au maroho. 

18 Hangko i kabulana laluna Amputa 
Yesu Kerisitu hai kanoto lalu au 
Naweikau, hangangaa nipakaroho 

peulami Iria au mohoremake hangko 
i huku dosanta. Tatoyami mepongka 
ide-ide duuna kamahae-haea. Amin. 


1 Yohanes 


1 1 Thi sura ide mampololita Ngkora au 
mopaara katuwo. Ngkora iti, arami 
hangko i nguru-nguruna, kihadimi, kiita 
matami, kisabikimi hai kipetobomi. 

2 Au mopaara katuwo iti hawemi 

i dunia ide, hai kiitami. Ido hai 
kipakanotoamokau kahemaNa. Kisabiki 
kalana au mopaara katuwo maroa au 
bara mokahopoa. la au ara hihimbela hai 
Pue Ala Umanta, hai au hawemi irikami. 

3 Apa au kiita hai kihadimi, iti au 
kipahaweakau, bona mohintuwukau 
hihimbela hai ikami i lalu pohintuwuta 
hai Pue Ala Umanta hai Yesu Kerisitu 
AnaNa. 

4Kiukiakau ide, bona rumihi 
kamatananta. 

> Idemi bambari au kihadi hangko i 
Yesu hai au kipahaweakau: Pue Ala iami 
pewangka. Iria bara ara kamakaindina. 
6 Ane tauli mohintuwuke hai Pue 
Ala, agayana katouana tuwoke i lalu 
kamakaindina, modongkomoke hai 
barake mampeulai paturo au tou. 

7 Ane tuwoke i lalu kamabaana, 
nodo Pue Ala ara i lalu kamabaana, 
mohintuwuke hadua hai hadua, hai Pue 
Ala mobahoimoke hangko i ope-ope 
dosanta anti wahena Yesu AnaNa au 
rapapate mewali pahuruna watanta. 

8 Ane tauli bara ara dosanta, 
modongkomoke hai bara tapailalu paturo 
au tou. 

9 Ane tapangaku dosanta, Pue 
Ala mopabukei dandiNa irikita, hai 
Nababehiake apa au manoto: Ia 
moampungi hinangkana dosanta, hai 
Nabahoi lalunta hangko i hinangka au 
kadake. 

10 Ane tauli barake madosa, 
mampopodongkomoke Pue Ala, 
hai bara tapailalu NgkoraNa. 

2 1 Anangku, ido hai kuuki ide, bona 

ineekau mobabehi dosa. Agayana 
ane ara au mobabehi dosa, ara hadua 
au mewali topetanga-tangainta i lindona 
Pue Ala Umanta, iami Yesu Kerisitu au 
manoto. 

2 Hai Iami au mate mewali pahuruna 
watanta bona Pue Ala moampungi 
dosanta. Hai bara pea dosanta au 

Nahuru, agayana dosanda wori tauna i 
humalele dunia. 

3 Ane tapeulai hawana Pue Ala, iti au 
mopakanoto mpuu kataisana Pue Ala. 

4Tauna au manguli: "Kuisami Pue Ala," 
agayana barahe mampeulai hawaNa, 
modongkomohe hai barahe mopailalu 
paturo au tou. 

> Tauna au moula lolitana Pue Ala, ihira 
au tou-tou mampokaahi Pue Ala. Iti au 
mopatongawa pohintuwuta hai Pue Ala. 

5Hema-hema au manguli mohintuwuhe 
hai Pue Ala, babehianda hangangaa 
nodo babehiana Kerisitu. 

7Halalu au kupokaahi, hawa au 
kuukiakau ide, bara hawa au wou. Hawa 
ide, mahaemi rapahawe irikamu hangko 
i nguru-nguruna. Hawa ide iami bambari 
au mahae nihadi au mopaturokau bona 
mombepokaahikau hadua hai hadua. 

8 Agayana nauri nodo, batena 
kuukiakau hawa ide nodo hawa au wou, 
lawi tongawami katouna hawa ide i lalu 
katuwona Yesu hai i lalu katuwomi. Lawi 
kamakaindi ina tuna, hai kamabaa au 
tou mepongka mewangka. 

?Tauna au mouli tuwohe i lalu 
kamabaana, agayana mokahihihe 

halalunda, batena tuwo manihe i lalu 
kakaindiana. 

10 Tauna au mampokaahi halalunda, 
tuwohe i lalu kamabaana, hai bara ara 
au mopakanawohe. 

11 Tauna au mokahihi halalunda, batena 
tuwo manihe i kakaindiana hai bara raisa 
jumba kalaoanda, lawi kakaindiana iti 
mopabilohe. 

1? Anangku, kuukiakau sura ide, lawi 
teampungimi dosami anti kaPue Yesuna. 

13 Jma-uma, kuukiakau sura ide, 
lawi niisami Hadua au ara hangko i 
nguru-nguruna. Ope-ope anantomoane 
hai anantowawine, kuukiakau sura ide, 
lawi ninangimi Datu Tokadake. 

14 Kuuki irikamu anangku, lawi niisami 
Umanta. Kuuki irikamu uma-uma, lawi 
niisami Hadua au ara hangko i nguru- 
nguruna. Kuuki irikamu anantomoane 
hai anantowawine, lawi marohomi 
pepoinalaimi, nipailalu liliu Ngkorana Pue 
Ala, hai ninangimi Datu Tokadake. 

15Ineekau mampomahile apa au ara 
i dunia ide. Hema au mampomahile 
anu-anu dunia ide, barahe mampokaahi 
Pue Ala Umanta. 

le Lawi ope-ope au ara i lalu dunia 
ide, iami peundeana lalunta au kadake, 
apa au taita hai tapokaelu, hai apa au 
mopaara pampemahilenta: ope-ope iti 
bara hangko i Umanta, batena hangko i 
dunia. 

17 Hai dunia ide ina magero hihimbela 
hai hinangka ihina au naunde manusia. 
Agayana tauna au moula peundeana Pue 
Ala batena tuwo duuna kamahae-haea. 

18 Anangku, barapi mahae ina hawe 
kahopoa dunia. Hai ina hawe hadua 
au rauli Iwalina Kerisitu, nodo au paka 
rapaturoakau. Hai ide-ide hawemohe 
bosa tauna au mampoiwali Kerisitu. 
Ido hai tongawa mpuu kaina hawena 
kahopoa dunia. 

19 Iwalina Kerisitu iti ara i olonta 
hangkoya, agayana katouana barahe 
ranganta. Ido hai padumohe mopatani 
hangko irikita. Ane rapana tou- 
tou ranganta mpuuhe, ketuwo 
liliuhe hihimbela hai ikita. Agayana 
megaakimohe hangko irikita, ido hai 
manoto kadanda mpuu huba hadua au 
hihimbela hai ikita. 

20 Agayana ikamu halalu, nitarimami 
Inao Malelaha au hangko i Kerisitu. Ido 
hai pane niisami ope-ope paturo au tou. 

21 Mewali, tunggaiaku moukiakau sura 
ide bara anti kadana niisa paturo au tou. 
Kuukiakau sura ide, lawi niisami paturo 
au tou, hai niisa worimi kadana ara 
paturo au bara tou au hangko i Pue Ala 
au manoto. 

22 Hema au modongko? Au modongkohe 
lami tauna au mosapuaka kaYesuna Datu 
Topehompo. Ihirami iwalina Kerisitu, lawi 
mosapuakahe Pue Ala Umanta hai Yesu 
AnaNa. 

23 Tauna au mosapuaka Anana Pue 
Ala, bara ara pohintuwunda hai Pue Ala 
Umanta. Tauna au mopangaku kaYesuna 
Anana Pue Ala, mohintuwu worihe hai 
Pue Ala Umanta. 

24 Mewali, halalu, bambari au nihadi 
hangko i nguru-nguruna, iti au 
hangangaa nipailalu liliu. Ane nipailalu 
liliu bambari iti, ina mohintuwukau hai 
Pue Ala Umanta hai Yesu AnaNa. 

25 Hai idemi dandiNa irikita: katuwo 
maroa au bara mokahopoa. 

26 Kuukiakau sura ide kana i tauna au 
mampeinao mopakanawokau. 

27 Agayana halalu, nitarimami Inao 
Malelaha au hangko i Kerisitu, hai 
Inao iti ara liliu i lalumi. Barapokau 
paraluu rapaguru tauna ntanina, lawi 
Inao Malelaha iti au mopagurukau 
i hinangkana. Manotomi ope-ope 
paturoNa, bara dongko. Mewali, 
mohintuwu liliumokau hai Kerisitu moula 
apa au Napaturoakau. 

28 Kaliliuana anangku, hangangaa 
mohintuwu liliuke hai Kerisitu, 
bona ane hawe hule deade, baike 
mampombelindoa, hai barapoke maea 
Nakahawei. 

29 Niisa mpuu, halalu, Kerisitu mobabehi 
liliu peundeana Pue Ala. Ido hai niisa 
wori: ope-ope tauna au mobabehi liliu 
peundeana Pue Ala, napoanahe Pue Ala. 
3 1 Mahile mpuu ahina Pue Ala Umanta 

irikita, ido hai Naimbamoke anaNa, 
hai ikita tou-tou AnaNa mpuuke Pue Ala. 
Tauna au bara mepoinalai i Yesu bara 
moisa kaikitana anana Pue Ala, lawi 
barahe moisa Pue Ala. 

2Halalu au kupokaahi! Ide-ide, 
ananamoke Pue Ala. Bara mani taisa 
noumba kamaroana katuwonta i alo au 
ina mai, lawi bara manike rapopaisaa. 

Agayana au taisa: ane hawe hule 
Kerisitu, ikita ina mewali nodo la, lawi 
ina moita mpuuke noumba lenggeNa au 
katou-touana. 

3 Hai ope-ope tauna au meharunga nodo 
i Kerisitu ina mopakaraohe hinangka 
dosa hangko i watanda bona malelaha 
tuwonda nodo kamalelahana Kerisitu. 

40pe-ope tauna au mobabehi dosa 
moliungihe hawana Pue Ala. Lawi au 
rauli dosa iami poliunginta hawana Pue 
Ala. 

> Hai niisa mpuu halalu, tunggaiana 
Yesu hawe i dunia ide bona mai moingihi 
dosa manusia. Agayana la haduduaNa, 
bara ara dosaNa. 

5Mewali, ope-ope tauna au mohintuwu 
hai la, barapohe mobabehi liliu dosa. 
Ope-ope tauna au mobabehi liliu dosa, 
bara mpuuhe huba hambela moita ba 
moisa Yesu. 

7 Anangku, inee mpuuhe nipogiangaa 
tauna mopakanawokau. Tauna au 
mobabehi peundeana Pue Ala, ihira au 
manoto nodo kamanotona Yesu. 

8Tauna au mobabehi liliu dosa, 
napoanahe Datu Tokadake. Lawi Datu 
Tokadake iami au madosa hangko i 

nguru-nguruna. Idemi tunggaiana Anana 
Pue Ala hawe i dunia, bona mogero 
bagona Datu Tokadake. 

9 Ope-ope tauna au napoana Pue Ala, 
barapohe mobabehi liliu dosa, lawi 
poantina Pue Ala ara liliu i lalunda. 
Barapohe mobabehi liliu dosa, lawi 
napoanamohe Pue Ala. 

101demi au mopatongawa kahemana 
au napoana Pue Ala hai kahemana au 
napoana Datu Tokadake: ope-ope tauna 
au bara mobabehi apa au manoto, 
barahe napoana Pue Ala. Nodo wori, 
ope-ope tauna au bara mampokaahi 
halalunda, bara worihe napoana Pue Ala. 

111demi bambari au nihadi hangko 
i nguru-nguruna: hangangaa 
mombepokaahike hadua hai hadua. 

121neeke mampeulai babehiana 
Kai hangkoya. Kai iti napoana Datu 
Tokadake, alana mopapate adina. 
Moapari pane ia mopapate adina? Lawi 
kadake babehiana, moleri manoto 
babehiana adina. 

13 Mewali halalu, ineekau tingkara 
ane tauna au bara mepoinalai i Yesu 
mokahihikau. 


1 YOHANES 3.14-19 10 


14 Ane tapokaahi halalunta, taisa 
katekabahanta hangko i kapate hai 
molambike katuwo maroa au bara 
mokahopoa. Tauna au bara mampokaahi 
halalunda, bara manihe tekabaha 
hangko i kapate. 

15 Hema au mokahihi halaluna, ia nodo 
topepapate. Hai niisa mpuu halalu: bara 
ara topepapate au molambi katuwo 
maroa au bara mokahopoa. 

161de au mopatongawaake apa au rauli 
ahi: Yesu mohuhumi tuwoNa bona ikita 
molambi katuwo maroa. Mewali, ikita 
wori hangangaa mohuhu tuwonta bona 
motulungi halalunta. 

17 pandirina, ara hadua tauna au 
maroa tuwona. la moita halaluna au 
meahi-ahi tuwona. Noumba ane tauna 
iti mampokabohiri apa au naparaluu 
halaluna? Ane nodo, bara ara ahina Pue 
Ala i laluna tauna iti. 

18 Anangku, inee peake maahi i 
lolitanta. Hangangaa tapatongawa 
kamaahinta i babehianta, lawi itimi ahi 
au tou. 

19 Ane mampokaahike halalunta, 
manoto taisa kaikitana anana Pue Ala, 
alana tinda lalunta mohungkuki Ia. 

20 Ane bara tinda lalunta anti kataisana 
salanta, ineeke langa, lawi naisa Pue 
Ala ope-ope tuwonta, hai ahiNa irikita 
melumbu hangko i lalunta au mosalaike. 

21 Mewali, halalu au kupokaahi, ane 
barapoke nasalai lalunta, baimoke 
mohungkuki Pue Ala, 

22 hai apa au taperapi Iria batena 
Naweike, lawi mampeulaike hawaNa hai 
mobabehike apa au mopamatana laluNa. 

23 Tdemi hawaNa irikita: hangangaa 
mepoinalaike i Yesu Kerisitu Anana, hai 
hangangaa mombepokaahike hadua hai 
hadua. Iti au napaturoake Pue Yesu. 

24 Tauna au moula hawana Pue 
Ala, mohintuwu liliuhe hai la, hai la 
mohintuwu hai ihira. Iti taisa, lawi Pue 
Ala moweike InaoNa. 

4 1 Halalu au kupokaahi! Inee mpuuhe 

nipoinalai ope-ope tauna au mouli 
kaarana Inaona Pue Ala irihira. Nipeita 
maroahe hampai, ba tou-tou mpuuhe 
hangko i Pue Ala ba bara. Lawi iumba 
pea, arahe nabi au mepawuli. 

2Ide au mopakanotoake hema au 
nakuasai Inaona Pue Ala: ope-ope 
tauna au mopangaku kaYesuna Datu 

Topehompo au mewali manusia, tauna iti 
napoanamohe Pue Ala. 

3 Ope-ope tauna au bara mopangaku 
Yesu, barahe napoana Pue Ala. Tauna 
iti nakuasaihe inao au hangko i Iwalina 
Kerisitu. Nihadimi paturo au manguli 
kaina hawena Iwalina Kerisitu, hai 
ide-ide arami i lalu dunia. 

4 Agayana ikamu anangku, 
napoanamokau Pue Ala, hai ninangimohe 
nabi au mepawuli iti, lawi melumbu 
kuasaNa Inao au ara i lalumi hangko 
i inao au ara i lalunda, lawi barahe 
mepoinalai i Pue. 

> Nabi au mepawuli iti, hangko i dunia 
au kadake ide. Ido hai paturonda 
mesupa wori hangko i dunia au kadake. 
Hai tauna au barahe mepoinalai i Pue, 
ihira au mampehadingi hai mampeulai 
paturonda. 

6 Agayana ikita halalu, napoanamoke 
Pue Ala. Hai tauna au moisa Pue Ala, 
ihira au mampehadingi hai mampeulai 
paturongki. Tauna au barahe napoana 
Pue Ala, barahe mampeulai paturongki. 
Iti au mopakanotoake kahemana au 
nakuasai Inaona Pue Ala au mopahawe 

paturo au tou hai kahemana au nakuasai 
inao au mepawuli. 

7 Halalu au kupokaahil! 
Mombepokaahimoke hadua hai 
hadua, lawi ahi mepongka hangko i Pue 
Ala. Ope-ope tauna au mampokaahi 
ranganda, ihira au napoana Pue Ala hai 
au moisa Pue Ala. 

8Tauna au barahe mampokaahi 
ranganda, bara manihe moisa Pue Ala, 
lawi Pue Ala iami ahi. 

9 Hai idemi rarana Pue Ala mopatongawa 
ahiNa irikita: AnaNa au HaduduaNa 
Natudu mai i dunia, bona ikita molambi 
katuwo hangko Iria. 

101demi au rauli ahi: bara ikita au 
nguru-nguruna mampokaahi Pue Ala, 
agayana Pue Alari au nguru-nguruna 
mampokaahike, alana motudu mai 
AnaNa mewali pahuruna watanta bona 
teampungi dosanta. 

11 Halalu au kupokaahi, nodomi 
kamahilena ahina Pue Ala irikita! Ido hai 
hangangaa mombepokaahi worike hadua 
hai hadua. 

12 Bara mani ara hadua au moita 
Pue Ala. Agayana nauri nodo, ane 
mombepokaahike hadua hai hadua, 

Pue Ala mohintuwu liliu hai ikita, hai 
tetambai ahiNa i lalu katuwonta duuna 
barapi ara kamakurana. 

13 Mohintuwumoke hai Pue Ala, hai Pue 
Ala mohintuwu hai ikita. Iti taisa lawi 
Naweike InaoNa au malelaha. 

14Ikami au mewali suroNa, kiitami 
Anana Pue Ala, hai kisabikimi kalana au 
natudu mai Pue Ala Umanta mewali Datu 
Topehorema i tauna i dunia. 

15 Hema au mopangaku kaYesuna 
Anana Pue Ala, Pue Ala mohintuwu hai 
ia, hai ia mohintuwu hai Pue Ala. 

191do hai taisa hai tapoinalai ahina Pue 
Ala irikita. Pue Ala iami ahi. Mewali, 
hema au mampokaahi liliu halaluna, iami 
au mohintuwu hai Pue Ala, hai Pue Ala 
mohintuwu hai ia. 

17 Ane mampokaahike halalunta 
moula peundeana Pue Ala, barake 
langa mampombelindoa Pue Ala i alo 
pobotusi kahopoa dunia. Ina baike 
mampombelindoa Pue Ala, lawi apa au 
kibabehi i lalu dunia ide moula apa au 
nababehi Kerisitu. 

18 Ane taisa mpuu ahina Pue Ala irikita 
hai tapokaahi halalunta, barapoke langa 
i Pue Ala. Anti ahina Pue Ala au bara ara 

kamakurana, ido hai barapoke langa. 
Ane tapokalanga mani kaina nahukunta 
Pue Ala, lempona, bara manike moisa 
ahiNa irikita. 

19 Ikita mampokaahi Pue Ala hai 
halalunta, lawi Pue Ala au nguru- 
nguruna mampokaahike. 

20 Hema au manguli: "Kupokaahi 
Pue Ala," agayana mokahihi halaluna, 
modongkomi. Lawi ane ia bara 
mampokaahi halaluna au naita, apa 
mani Pue Ala au bara naita. 

21 Mewali, idemi hawana Kerisitu 
irikita: hema au mampokaahi Pue Ala, 
hangangaa mampokaahi wori halaluna. 
5 1 Ope-ope tauna au mampoinalai 

kaYesuna Datu Topehompo, ihira 
au napoana Pue Ala. Hai hema au 
mampokaahi Pue Ala Umanta, batena 
mampokaahi wori ope-ope tauna au 
napoana Pue Ala. 

2 Ane tapokaahi Pue Ala hai tapeulai 
hawaNa, lempona mampokaahi worike 
tauna au napoanahe Pue Ala. 

3 Lawi ane tapokaahi Pue Ala, lempona 
mampeulaike hawaNa. Hai hawaNa iti, 
bara mapari tapeulai. 

4Lawi ope-ope tauna au napoana Pue 
Ala monangihe hinangkana au kadake i 
dunia ide. Anti pepoinalainta, monangike 
hinangkana au kadake. 

> Hema au monangi hinangkana au 
kadake i dunia ide? Batena pea tauna au 
mampoinalai kaYesuna Anana Pue Ala. 

6 Yesu Kerisitu jami Anana Pue Ala 
au mai i dunia. lami au rariu hai au 
rapapate. Mewali, kamaiNa i dunia ide, 
bara pea rariu, agayana rapapate wori. 
Hai Inao Malelaha mopakanoto kaYesuna 
Anana Pue Ala, hai apa au nauli Inao 
Malelaha iti, batena mpuu tou. 

7 Mewali, ara talu pakana au 
mopakanotoake kaYesuna Anana Pue 
Ala: Inao Malelaha, owai au rariua hai 
waheNa Yesu i kapateNa. Au talu pakana 
iti himbela tunggaiana: mopakanotoake 
kalana AnaNa Pue Ala. 

8 (5:7) 

9 Mewali ane tapoinalai sabinda tauna, 
apa mani sabina Pue Ala. Lawi Pue Ala 
mosabiki AnaNa haduduaNa. 

10 Tauna au mepoinalai i Anana Pue Ala 
moisahe i lalunda katouna sabina Pue 
Ala. Hema-hema au bara mampoinalai 
Pue Ala, mampopodongkomohe Pue Ala, 

lawi barahe mampoinalai sabina Pue Ala 
au mampololita kana i AnaNa. 

11 Tdemi sabina Pue Ala: Ia moweike 
katuwo maroa au bara mokahopoa, hai 
katuwo iti talambi anti pohintuwuta hai 
AnaNa. 

12 Hema-hema au mohintuwu hai 
AnaNa, molambihe katuwo maroa. 
Hema-hema au bara mohintuwu hai 
Anana Pue Ala, barahe molambi katuwo 
maroa. 

13 Sura ide kuuki irikamu au mepoinalai 
| Anana Pue Ala bona niisa mpuu 
kamolambimimi katuwo maroa au bara 
mokahopoa. 

14 Hangangaa baike mekakae i Pue Ala, 
lawi taisa kaina Nahadina pamperapita, 
asala pamperapita moula peundeaNa. 

15 Hai ane taisa kaNahadina 
pamperapita, taisa wori kamolambita 
apa au taperqapi Iria. 

16 Ane niita hadua halalumi au 
mobabehi dosa au bara moanti i kapate, 
hangangaa nipekakaengaa woya bona 
Pue Ala mowei katuwo. Au kutunggai 
ide iami tauna au mobabehihe dosa au 
barahe moanti i kapate. Agayana ara 
wori dosa au moanti tauna i kapate, hai 

barakau kutudu mampekakaengaahe au 
mobabehi dosa iti. 

17 Ope-ope babehia au kadake, batena 
dosa. Agayana ara dosa au barake 
moanti mate. 

18 Au taisa: ope-ope tauna au napoana 
Pue Ala, barahe mobabehi liliu dosa, 
lawi nakampaihe Anana Pue Ala, ido hai 
barahe peisa napopoapa Datu Tokadake. 

19 Au taisa: ikita ide napoanamoke Pue 
Ala, hai ope-ope dunia ide nakuasai Datu 
Tokadake. 

20 Au taisa: hawemi Anana Pue Ala 
i dunia, hai la au moweike kanoto 
lalu bona moisake Pue Ala au tou. 
Mohintuwumoke hai Pue Ala au tou 
anti pohintuwuta hai Yesu Kerisitu 
AnaNa. lami Pue Ala au tou. Hangko 
Iria tahumbami katuwo maroa au bara 
mokahopoa. 

21 Anangku, menomba peamokau i Pue 
Ala, ineemokau menomba i apa pea au 
ara i dunia ide. 


2 Yohanes 


1 Sura ide au hangko iriko Tosaenda 

to Sarani, kupakatu irio, ina au 
napileiko Pue Ala, hai i ope-opehe anamu 
au kupokaahi mpuu. Bara iko pea au 
mampokaahikau, agayana ope-ope 
worihe tauna au moisa paturo au tou 
mampokaahikau. 

2 Kipokaahikau lawi mampoinalaike 
paturo au tou, hai paturo au tou iti 
takingki duuna kamahae-haea. 

3Pue Ala Umanta hai Yesu Kerisitu 
AnaNa mowatike hangko i kabulana 
laluNa, motudungiake ahiNa, hai 
moweike roa ngkatuwo. Ope-ope iti 
Nawei irikita au mepoinalai i paturo au 
tou hai au maahi lalunta. 

4Matana mpuu lalungku lawi 
kupohidupaamohe bahangkia anamu 
inde, hai babehianda moula paturo 
au tou, nodo au nahawaake Pue Ala 
Umanta. 

3Mewali, kuperapi irio, ina, bona 
mombepokaahike hadua hai hadua. Au 
kuuki ide, bara hawa au wou. Hawa 

ide iami hawa au tahadimi hangko i 
nguru-nguruna. 

5Idemi au rauli ahi: mampeulaike 
hawana Pue Ala. Hai ide hawaNa 
au nihadi hangko i nguru-nguruna: 
hangangaa mombepokaahike. 

71 humalele dunia ara bosa topeakalangi 
au moanti paturo au mepawuli. Barahe 
mampoinalai kaYesuna Datu Topehompo 
au mewali manusia. Tauna au nodo, 
topodongkohe hai iwalinahe Kerisitu. 

8 1do hai hangangaa mainga-ingakau, 
lawi ane nikabaha pepoinalaimi i Pue 
Yesu, bara ara bunduna pobagongki 
moanti Ngkora Marasa irikamu. 
Hangangaa mepoinalai liliukau i Pue, 
bona i alo pobotusi kahopoa dunia 
ina nihumba hinangka hurungina 
pepoinalaimi. 

3 Ope-ope tauna au morara ntani 
hangko i paturo au tou hai barahe 
moula paturona Kerisitu, tauna iti 
barahe mohintuwu hai Pue Ala. Tauna au 
moula liliu paturona Kerisitu, ihirami au 
mohintuwu hai Pue Ala Umanta hai Yesu 
AnaNa. 

10 Mewali, ane ara guru agama au hawe 
i boeami au moanti paturo au mosisala 

hai paturo ide, ineehe nidoko hai ineehe 
nitarima i lalu soumi. 

11| awi hema pea au modokohe, 
motulungi worihe i lalu pobagonda au 
kadake iti. 

12 Ngkaya mani au kupeinao 
kupahaweakau, agayana bara kuunde 
mouki ope-ope i lalu sura ide. Lawi 
tunggaiaku ina laokau kusondaki, hai 
ope-ope iti ina kupahaweakau, bona 
rumihi kamatananta. 

13 Ngkaya tabea hangko i ope-ope 
anana halalumu au inde au napilei Pue 
Ala. 


3 Yohanes 


1 Sura ide au hangko iriko, Tosaenda 
to Sarani, kupakatu irio Gayu, 

rangangku au kupokaahi mpuu. 
2Halalungku! Mekakaena bona maroa- 
roako hai bona molambiko roa ngkatuwo 
i hinangkana au nubabehi. Kuisami 
kamaroana tanoanamu, hai kuperapi 
bona maroa-roa wori watamu. 

3Matana mpuu lalungku, lawi arahe 
bahangkia halalunta hampepepoinalai 
au hawe inde moanti bambari kana irio, 
rauli: mepoinalai liliuko i paturo au tou, 
hai babehiamu moula wori paturo iti. 
4Melumbu mpuu kamatanangku ane 
kuhadi bambari au manguli anangku 
moula liliu paturo au tou. 

> Halalungku! Matanana lawi motulungi 
liliuko halalunta au mehupe i boeamu. 
Mogalori tauna au bara mani nuisa, 
nutulungi worihe. 

6 Arahe au mai inde mopahawe 

kana i ahimu i ope-ope halalunta 
hampepepoinalai. Mewali, kuharunga 
ina nupopeangka maroahe moula rara 

au mopakatana laluna Pue Ala, bona 
peisahe mopaliliu polumaonda. 

7 Lawi halalunta iti, mampopolumaohe 
bagona Pue Yesu. Hai barahe molambi 
apa-apa hangko i tauna au bara 
mepoinalai i Pue. 

8Mewali, hintoto mpuu ane tatulungihe, 
lawi ane tababehi nodo, lempona 
mobago sambelake i lalu pobagonda 
moanti bambari au tou. 

9 Ara hambua surangku au kupakatuahe 
ope-ope halalunta hampepepoinalai 
inditi. Agayana Diotrepes bara 
mopailalu lolitangki, lawi au naisa pea, 
mampemahile. 

10 Mewali, ane hawena deade, ina 
kupakanotoako babehiana au kadake. 
la mosalai liliungkai agayana bara tou 
pesalaina. Hai bara iti pea au nababehi. 
Ane halalunta au moanti Ngkora 
Marasa mehupehe i boeami, barahe 
natarima, hai nakonto worihe tauna 
au mounde motarima. Hai hema-hema 
au mounde motarima topoanti Ngkora, 
napopelohohe hangko i jumaa. 

11 Halalungku! Ineeko mampeulai apa 
au kadake. Nupeulaimi apa au maroa. 
Tauna au mobabehi roa, napoanahe 

Pue Ala. Tauna au mobabehi dake, bara 
manihe moisa Pue Ala. 

12 Ane Demetrius, ia ratoya ope-ope 
tauna. Hai hintoto mpuu ratoya, lawi 
babehiana moula paturo au tou. Kitoya 
wori, hai nuisa katouna petoyangki. 

13Ngkaya mani au kupeinao 
kupahaweako, agayana bara kuunde 
mouki ope-ope i lalu sura ide. 

14 Lawi kuharunga barapi mahae ina 
mohidupa mbulike, bona ara katepakanta 
mololita sambela. (1-15) Mekakaena 
bona molambiko roa ngkatuwo. Ngkaya 
tabea hangko i ope-ope himadamu 
inde. Nupahawea wongkoya tabeangku i 
ope-ope rangangku au arahe inditi. 


Yudas 


1 Sura ide hangko iriko Yudasi, 
hawina Yesu Kerisitu hai halaluna 
Yakobu. Kupakatu sura ide irikamu halalu 

au nakakio Pue Ala Umanta mewali 
taunaNa. Pue Ala mampokaahikau, hai 
Yesu Kerisitu ina mokampai liliukau 
duuna i kahaweNa hule. 

2 Kuperapi bona tetambai kamaahina 
hai pewatina Pue Ala irikamu hai bona 
Naweikau roa ngkatuwo. 

3Halalu au kupokaahi! Nguru- 
nguruna kekuukiakau sura ide bona 
kupahaweakau kana i katuwo maroa 
au tahumba sambela hangko i Pue 
Ala. Agayana ide-ide, tediimi lalungku 
mobaliki tunggaiaku au nguru-nguruna. 
Ide-ide kuukiakau sura ide bona 
nipakaroho pepoinalaimi i paturo au 
tou hai bona niewa liliuhe tauna au 
moanti paturo au masala. Lawi Pue Ala 
mopahawe paturo au tou irikita ope-ope 
au mewali kiraNa bona iti au tapoinalai, 
hai paturo iti bara peisa rabaliki. 

4 Kuuli ope-ope ide lawi arahe guru 
agama au mesua i olomi au moanti 
paturo au masala. Rauli tauna iti, 
kaihirana halalunta hampepepoinalai, 
agayana katouana barahe mengkoru 
i Pue Ala. Rauli tauna iti, peisa 
mpuuke mopabukei peundeana 
lalunta au kadake, lawi maahi laluna 
Pue Ala. Kadake mpuu paturonda 
iti, lawi mobalikihe paturo au tou 
kana i kabulana laluna Pue Ala, hai 
mosapuakahe Datunta hai Amputa, 
lami Yesu Kerisitu. Ia pea au hintoto 
tapengkorui. Guru au mepakanawohe iti, 
ina rahuku, lawi hangkoya ara mpuuhe 
nabi au mampololita kana i pehukunda 
au napakanotoahe Pue Ala. 

> Mewali, halalu, katouana niisa mpuu 
ope-ope au kuuliangaakau ide. Agayana 
nauri nodo, kupeinao kupopaingaakau 
noumba pehukuna Pue Ala i tauna au 
kadake babehianda. Hangkoya Pue Ala 
mokabaha to Yahudi au bosa hangko i 
tampo Masiri. Agayana roo indo, arahe 
au bara mepoinalai Iria. Mewali tauna iti 
Napapatehe i pada wungi. 

SNikatuinao wori malaeka au maida i 
suruga hangkoya. Hantangahe moliungi 

tampana kuasanda, hai mopalehihe 
paidaanda. Malaeka iti nahiluhe Pue Ala 
hai rante au bara ara kamabotuna, hai 
Natahahe i lalu paidaa au makaindi, 
hai ina Nataha liliuhe duuna hawe 
tempona hinangkana kara-karanda 
Napohuda-hudaa i alo pobotusi au 
mewulungai. 

7 Nikatuinao wori kota Sodomo hai 
Gumora hangkoya hai boea ntanina au 
hungku. Ampu boea iti mobabehihe 
nodo au rababehi malaeka au kupololita 
inona. Mebualosihe, mobabehihe sala hai 
ngkaya babehianda au merikai, duuna 
boeanda rahuwe. Pehukuna Pue Ala i to 
Sodomo hai to Gumora iti mewali pandiri 
i ope-ope tauna, hai peisa rapandiri 
nodo api naraka au bara ara kahopoana 
au mohuku ope-ope tauna au kadake 
babehianda. 

8Mewali, nauri nodo pehukuna Pue Ala 
hangkoya i tauna au kadake babehianda, 
batena kadake liliu pea babehianda tauna 
au mepakanawo ide-ide. Topangipi-ngipi 
itihe, tedii lalunda i paturo au masala, 
ido hai mopakedai peahe watanda hai 
babehianda au kadake. Mosapuakahe 

kuasana Pue Ala, hai mopakoihe ope-ope 
au makuasa i suruga. 

9Mogalori Mikael au motadulakoi 
ope-ope malaeka, bara bai mopakoi 
Datu Tokadake. I kapatena nabi Musa, 
mombehahanaihe kana i watana Musa 
ba hema au ina mangala. Mikael 
bara bai mopapakoi Datu Tokadake 
hangko i kuasana haduduana, agayana 
nauliangaa pea: "Pue haduduaNa ina 
mampokarumpuko!" 

10 Agayana guru au mepakanawo iti, 
mopapakoihe au makuasa au bara raisa. 
Au raisa pea, babehia au nodo binata au 
bara ara pekirinda. Hai anti babehianda 
au nodo, ido hai ina molambihe pehuku. 

11 Marugihe! Moula peahe rara au 
naporarai Kai hangkoya. Mampeulaihe 
babehiana Bileam, lawi naurihe moisa 
kamasalana babehianda, batena iti au 
rababehi liliu, lawi mohaoki peahe doi. 
Moewahe Pue Ala nodo Kora hangkoya, 
hai batena ina nahuku mate worihe Pue 
Ala nodo Kora. 

121 pogulu-guluami, guru au 
mepakanawo iti maandehe hihimbela 
hai ikamu nodo rangami, agayana 
mepakaea mpuu babehianda. Ane 

moguluhe hihimbela hai ikamu, mehioro 
mpuuhe hai mampekiri peahe watanda. 
Ihira nodo gawu au nawui himburu 
agayana bara mopaara uda. Ihira nodo 
kau au bara maroa: ane hawe tempona 
mowua, bara ara wuana. Ido hai rawuka 
peami alana bangi. 

13 Ihira nodo balumba tahi au moanti 
ngkaya pupu, lawi tongawa babehianda 
au mepakaea pea. Ihira nodo betue au 
bara manoto polumaona. Rauli, moantihe 
kamabaa, agayana mepakanawo peahe! 
Pue Ala mopasilolongaahe paidaa au 
meruu kamakaindina. Ina maidahe inditi 
duuna kamahae-haea. 

14 Ara lolitana Heno hangkoya au 
mampololita pehukuna Pue Ala i guru 
au mepakanawohe i tempo ide. Heno 
iti iami pemuleana Adama kapituna 
lapina. Nauli node: "Tou-tou Pue ina mai 
hihimbela hai malaekaNa au malelaha 
au bahangkia sabuna kabosanda. 

15]a ina mai mampohuda-hudaa 
kara-karanda ope-ope tauna, hai la ina 
mohuku ope-ope tauna au mosapuaka 
kuasaNa anti babehianda au kadake. 
Ope-ope tauna au bara mengkoru Iria 

ina Nahuku, hai ope-ope lolitanda au 
mopapakoi la ina Nahurungiahe." 

16 Guru au mepakanawo iti mohume- 
hume liliuhe hai mekakabosaihe. 

Moula peahe peundeana lalunda au 
kadake. Anti ope-ope babehianda, 
mampemahilehe, hai moore-orehe 
ranganda lawi mampeinaohe mangala 
lalunda bona mohumbahe rasi. 

17 Agayana ikamu halalungku au 
kupokaahi, hangangaa nikatuinao apa 
au rauli surona Amputa Yesu Kerisitu 
hangkoya. 

18 Au paka rauliangaakau iami: i alo-alo 
au ina hawe hangko damani alo pobotusi 
kahopoa dunia, arahe tauna au ina 
mampopowadi-wadi pepoinalainta. 
Moula peahe peundeana lalunda au 
kadake, hai barahe mengkoru i Pue Ala. 

19 Tauna au nodo mopaarahe posisisala 
i ranganda. Barahe nakuasai Inao 
Malelaha, nakuasai peari peundeana 
lalunda. 

20 Agayana ikamu halalungku au 
kupokaahi! Hangangaa mombepakaroho 
mpolalukau bona maroho pepoinalaimi, 
lawi paturo au tapoinalai ide malelaha 

mpuu. Mekakae liliukau moula peninina 
Inao Malelaha. 

21 Pue Ala mampokaahikau. Mewali, 
nipamaroa-roa mpuu babehiami bona 
tuwo liliukau i lalu ahiNa iti. Hai 
mampegiakau pewati au ina naweike 
Amputa Yesu Kerisitu i kahaweNa hule. 
Au ina Naweike iami katuwo maroa au 
bara mokahopoa. 

22 Ane arahe tauna au bata-bata mani 
pepoinalainda, nipokaahi wohiraya. 

23 Ane arahe au mehupe hangko i 
pepoinalainda, ninini hulehe bona 
molambihe katuwo maroa. Ane nibabehi 
nodo, ihira ina tehorema hangko i 
pehuku nodo tauna au rahore hangko 
i api. Agayana ara worihe tauna au 
rumihi kamadosanda, au moula peahe 
peundeana lalunda au kadake. Nipokaahi 
wohiraya, agayana maroa-roakau bona 
datikau teanti-anti i lalu dosanda. 
Nipokaahihe tauna au madosa, agayana 
nikahihi dosanda. Dosanda iti niimba 
nodo hampi au kedai. 

24Toyami Pue Ala lawi Ia au makuasa 
mokampaikau bona datikau manawo, 
hai Ia ina mokadipura liliukau duuna 
meangkakau i lindoNa i lalu peawaNa 

hai barapi ara kamasalami hai matana 
lalumi. 

25 Pue Ala, au bara ara kasimbelana, Ia 
au mohoremake hangko i huku dosanta 
anti kanapahurunta Yesu Kerisitu 
Amputa. Tapakahile hangaNa lawi la 
pea au meawa, au mahile tuwoNa, 
au makuasa hai au merae, mepongka 
hangkoya, duuna ide-ide, hai duuna 
kamahae-haea. Amin! 


Wahyu 


1 1 Thi sura ide mopahawe apa au 
natudungia Yesu Kerisitu. Pue Ala 
motudu Yesu Kerisitu mopahawe irikita 
hawiNa apa au ina holiga mewali. Yesu 
motudu malaekaNa lao motudungia 
ope-ope iti iriko Yohane, hawiNa. 

2Ikomi au mouki hinangka au kuita iti, 
bona kupahaweakau Ngkorana Pue Ala 
hai apa au natudungiana Yesu Kerisitu. 

3 Morasihe tauna au mobasa lolita ide, 
hai morasi worihe au mampehadingi 
hai mampeulai apa au teuki i lalu sura 
ide, lawi barapi mahae ope-ope ide 
hangangaa mewali. 

4Sura ide au hangko iriko, Yohane, 
kupakatuahe to Sarani au maida i pitu 
mbuana kota au i propinsi Asia. Pue Ala 
ina mowatikau i sukana kabulana laluNa 
hai ina Naweikau roa ngkatuwo. Pewati 
ide nilambi hangko i Pue Ala au ara 
nguru-nguruna, hai au ara ide-ide, hai 
au ara duuna kamahae-haea. Hai pewati 
ide nilambi hangko i Inaona Pue Ala au 
pitu au ara i lindo pohudaana Pue Ala, 

"hai hangko i Yesu Kerisitu au nguru- 
nguruna tuwo hule hangko i kapate. 
Yesu Kerisitu iami Sabi au manguli 
liliu apa au tou, hai iami Tadulako au 
moparentai ope-ope datu i dunia. Yesu 
mampokakayake, hai Ia mokira wataNa 
rapapate bona Nakabahake hangko i 
huku dosanta, 

Shai Napopewalike taunaNa i lalu 
poparentaNa. Napopewalimoke tadulako 
menomba au mampopolumao bago 
penomba i Pue Ala, UmaNa. Yesu 
Kerisitumi au mahile tuwoNa hai au 
makuasa duuna kamahae-haea. Amin! 

7Peita! Ora mai i lalu gawu! Ope-ope 
tauna ina moita la, hawe-hawe i tauna 
au motambuku hangkoya. Hai ope-ope 
tauna i dunia ina moteriahi. Nodo 
mpuumi! Amin! 

8 Nauli Pue Ala: "Ikomi ide Alpa hai 
Omega. Ikomi au nguru-nguruna hai 
au kahopoana. AraNa hangko i nguru- 
nguruna, araNa ide-ide, hai batena ara 
liliuNa duuna kamahae-haea. Melumbu 
kuasaNgku hangko i ope-opena." 

9 Iko ide Yohane, halalumi i lalu hangana 
Yesu. Himbela karapopeahi-ahinta anti 
peulanta i Yesu, hai himbela katalambina 

kiranta i lalu poparentana Pue Ala, hai 
himbela wori kamantahata mohalea 
pepopeahi-ahi iti. Ane iko ide, ratendena 
i lewuto au rahanga Patmos lawi 
mopahawena Ngkorana Pue Ala hai 
mosabikina kaYesuna au kupenombai. 

101 Alona Pue nakuasaina Inao 
Malelaha, hai kuhadimi wotu tauna i 
taleungku. Rumihi mpuu wotu iti, nodo 
pomoni tatamburu. 

11 Nauliangaana node: "Apa au nuita, 
nuukimi i sura hai nupakatuahe to Sarani 
au maida i kota au pitu ide: Epesu, 
Smirna, Pergamus, Tiatira, Sardis, 
Filadelfia hai Laodikia." 

1? Membalilina i taleungku bona kuita 
hema au mololita iriko, hai kuita 
pambolia hulo au pitu mbuana au 
rababehi hangko i bulawa. 

131 olo pambolia hulo iti, kuita hadua 
tauna au lenggeNa nodo Ana Manusia. 
Kamandoena hampiNa hawe i bitiNa hai 
pondaNa nawewehi hai pampou bulawa. 

14WaaNa hai weluaNa bula meningki 
nodo kakawu. MataNa mewangka nodo 
rore api. 

1> BitiNa mengkila-ngkila nodo suasa au 
hangko rahowu i lalu rore api. WotuNa 
nodo rumuku au mogumuru. 

16 Taye koanaNa mokingki pitu oguna 
betue, hai hangko i ngangaNa mesuwu 
hamata piho au mataru au momata 
mpontimali. LindoNa mewangka nodo 
pewangka alo. 

17 KakuitaNa, liliuna madungka 
tepalumba i bitiNa, nodona tauna au 
mate. Hangko inditi, Ia moona taye 
koanaNa i watangku hai Nauliangaana: 
"Ineeko langa. Ikomi ide au pepongkana 
hai au kahopoana. 

18 Ikomi au tuwo. MateNa hangkoya, 
agayana tuwo huleNa, hai ina tuwo 
liliuNa. Iko au mokingki pegili baba 
kapatea hai baba paidaa tomate. 

19 Mewali, nuukimi apa au nuita inona, 
apa au mewali i tempo ide, hai apa au 
ina mewali. 

20 Ane pitu oguna betue au nuita i taye 
koanaNgku hai pambolia hulo bulawa au 
pitu mbuana, bara mani nuisa lempona. 
Mewali, ina Kupakanotoako: betue 
au pitu oguna, lempona malaeka au 
mokadipura to Sarani au maida i kota au 
pitu mbuana. Hai pambolia hulo au pitu 

mbuana, lempona to Sarani i kota au 
pitu mbuana." 

2 1 Nauliangaana Yesu: "Nuukimi lolita 

ide hawe i malaeka au mokadipura to 

Sarani i kota Epesu. Idemi lolitana Pue 
Yesu au mokingki betue au pitu oguna 
i taye koanaNa hai au molumao i olo 
pambolia hulo bulawa au pitu mbuana. 

2Nauli: Kuisa apa au nibabehi. 
Madotakau i lalu bagoNgku, hai 
mantahakau ane rapopeahi-ahikau anti 
pepoinalaimi Iriko. Kuisa kanikahihinda 
babehianda tauna au kadake. Arahe au 
mouli kaihirana suroNgku, agayana bara 
tou. Niisa podongkonda, lawi bara maroa 
babehianda. 

3 Mantahakau i lalu kapari anti 
pepoinalaimi Iriko, hai bara malede 
lalumi meula Iriko. 

4 Agayana ara au Kusalaiakau: 
barapoNa nipokaahi nodo pepokaahimi 
au nguru-nguruna. 

> Ido hai Kuuliangaakau: nipehadingi! 
Manawokau i lalu dosa. Mewali, 
menosomokau! Nibabehimide apa au 
nibabehi nguru-nguruna. Lawi ane bara 
nibabehi nodo, i kamaiNgku deade, 

ina Kuingihi pambolia hulomi hangko i 
paidaana. 

6 Agayana ara wori babehiami au 
maroa, lawi bara niunde babehianda 
tauna au mampeulai paturona Nikolaus, 
au Kukahihi wori. 

7 Hemakau au motalinga, nipehadingi 
mpuu apa au nauli Inao Malelaha i to 
Sarani i boea-boeana. Hema au menangi, 
Kupaliu mpuu maande wuangkau katuwo 
i Bonde Paradesi i suruga." 

8Roo indo, nauli mbulimi Pue Yesu 
iriko: "Nuukimi lolita ide hawe i malaeka 
au mokadipura to Sarani i kota Smirna: 
Idemi lolitana Pue Yesu, au nguru- 
nguruna hai au kahopoana, au mate 
agayana tuwo hule. 

3 Nauli: Kuisa kapari au morumpakau, 
hai Kuisa kameahi-ahimi, agayana 
katouana pebukukau i lalu pepoinalaimi. 
Kuisa noumba karakakabosaimi tauna 
au manguli katoYahudinda. Agayana 
katouana, i lalunda barahe to Yahudi: 
topegurunarihe Datu Tokadake. 

l0 Bona niisa: Datu Tokadake ina 
motarunggukau hantanga, hai ina 
nakelo-kelokau bona mousulikau hangko 
i pepoinalaimi. Ina rapopeahi-ahikau 

hampulo alona kamahaena. Agayana 
inee nipokalanga pepopeahi-ahi 

iti. Hangangaa mantahakau i lalu 
pepoinalaimi kehapirikau rapapate. Ane 
nodo nibabehi, ina Kuweikau katuwo 
maroa au bara mokahopoa, hurungina 
hangko i penangiami. 

11 Hemakau au motalinga, nipehadingi 
mpuu apa au nauli Inao Malelaha i 
to Sarani i boea-boeana. Hema au 
menangi, bara mpuuhe ina molambi 
pehuku i lalu naraka au rahanga kapate 
karombelana." 

12 Roo indo, nauli mbuli Pue Yesu iriko: 
"Nuukimi lolita ide hawe i malaeka au 
mokadipura to Sarani i kota Pergamus: 
Idemi lolitana Pue Yesu au mopake piho 
au momata mpontimali. 

13 Nauli: Kuisa iumba paidaami. 
Maidakau i kota pohudaana Datu 
Tokadake. Agayana nipangaku 
liliu mpuuNa. I karapapatena sabiNgku 
Antipa, bara nisapuaka kanipoinalaiNgku. 
Antipa iti iami sabiNgku au mopangaku 
liliuNa duuna rapapate i boeami au 
nakuasai Datu Tokadake. 

14 Agayana ara bahangkia pakana au 
Kusalaiakau, lawi arakau hantanga au 

mampeulai paturona Bileam. Hangkoya 
Bileam iti mopaguru Balak noumba rara 
mopakanawo to Isaraeli bona madosahe. 
Nawawahamohe maande paande au 
rapopenomba i anitu, hai nawawahahe 
mobabehi sala. 

15 Nodo wori, arakau hantanga au 
mampeulai paturonda topeguruna 
Nikolau. 

161do hai Kuuliangaakau, 
menosomokau hangko i dosami iti! 

Ane bara, ina laoNa mampombealaahe 
tauna iti hai piho au mesupa hangko i 
ngangaNgku. 

17 Hemakau au motalinga, nipehadingi 
mpuu apa au nauli Inao Malelaha i 
to Sarani i boea-boeana. Hema au 
menangi, ina Kupaliuhe maande manna 
au tewuni. Ina Kuwei worihe hambua 
watu au bula. I watu iti teuki hanga au 
wou, au bara raisa tauna ntanina. Au 
moisa, batena pea au modoko watu iti." 

18 Nauli mbuli Pue Yesu iriko: "Nuukimi 
lolita ide hawe i malaeka au mokadipura 
to Sarani i kota Tiatira: Idemi lolitana 
Anana Pue Ala, mataNa mewangka nodo 
rore api, hai bitiNa mengkila-ngkila nodo 
suasa au hangko raahaa. 

19 Nauli: Kuisa apa au nibabehi. 

Kuisa ahimi hai pepoinalaimi Iriko. 
Maroa pampopolumaomi bagoNgku. 
Mantahakau i lalu kapari. Meliu 
karumihina pobagomi Iriko ide- 
ide hangko i pobagomi i tempomi 
nguru-nguruna mepoinalai Iriko. 

20 Agayana ara mani au Kusalaiakau. 
Lawi ara hadua towawine au rahanga 
Isebel, au mouli kaiana hadua nabi, 
hai nipogiangaa pea mopaguru tauna 
au mepoinalai Iriko. Towawine iti 
mopaturohe bona mobabehihe au 
merikai, hai moandehe paande au 
rapopenomba i anitu. Bosa hawiNgku 
napakanawo hai paturona iti. 

21 Kuweimi katepaka iria bona menoso 
hangko i dosana, agayana ia bara mau 
mokabaha babehiana au masala. 

22 Mewali, ina Kupoparumpaa haki 
bona napaturua. Batena mantodiha 
mpuu i paturuana hihimbela hai rangana 
hampombebualosina. Ane tauna iti 
barahe mokabaha peulanda i babehiana, 
ina rumihi mpuu pantodihanda. 

23 Au meula iria ina Kupapate. Hangko 
iti, ina tongawa i ope-ope to Sarani 
kaIkona au moparesa pekiri manusia hai 

lalu manusia. Ina Kuhurungi ope-ope 
babehiami. 

24 Agayana arakau hantanga i Tiatira au 
bara mampeulai paturo au kadake iti, hai 
bara niunde mampegurui paturo au rauli 
pangisana seta au tewuniangi. Mewali 
Kuuliangaakau, barapi ina Kutambai 
haleami hai parenta ntanina. 

25 Nipeulai liliu apa au niisa alaNgku 
hawe. 

29 Hema au menangi, hai mobabehi 
peundeaKu duuna i kahopoana, ina 
Kuweihe kuasa himbela hai kuasa au 
Kudoko wori hangko i UmaNgku. Ina 
Kuweihe kuasa moparentai manusia i 
humalele dunia. Kamarohona kuasaNgku 
au Kuweihe iti nodo kamarohona lai besi. 
Hai kuasa iti, ina Kupakarugi ope-ope 
iwalinda nodo kori tampo au rapengka. 

27(2:26) 

28 Hai ina Kuweihe betue tanda i 
pembetoa alo. 

29 Hemakau au motalinga, nipehadingi 
mpuu apa au nauli Inao Malelaha i to 
Sarani i boea-boeana." 

3 1 Nauli mbuli Pue Yesu iriko: 
"Nuukimi lolita ide hawe i malaeka 
au mokadipura to Sarani i kota Sardis: 

Idemi lolitana Pue Yesu au mokingki 
Inaona Pue Ala au pitu hai betue au pitu 
oguna. Nauli: Kuisa apa au nibabehi. 
Moula lolitana rangami, maroa mpuu 
katuwomi. Katouana, mate pepoinalaimi! 

2Pearomide! Nipakaroho pepoinalaimi 
au ara mani hangko damanikau mate 
ope-ope, lawi apa au nibabehi Kuita 
ope-ope, hai bara mani ara au moleogu i 
peitana Pue Ala UmaNgku. 

3Tdo hai Kuuliangaakau: hangangaa 
nikatuinao paturo au nihadi hai au 
nitarima hangkoya. Peulaimide apa au 
rapaturoakau iti, hai menosomokau 
hangko i dosami. Mainga-ingamokau, 
lawi ane barakau liliu mearo, ina haweNa 
mampohidupaakau. Hai kahaweNgku iti 
nodo kahawena topanangka, lawi bara 
niisa kaimpirana. 

4 Agayana ara bahangkia tauna i olomi 
| Sardis au mokadipura hampinda bona 
dati napakedai dosa. Ihira ina molumao 
hihimbela hai Iko, mebadu hai hampi 
au bula meningki, lawi ihira au hintoto 
Kuporanga. 

> Hema au menangi, ina Kubadui worihe 
hai hampi au bula. Hanganda bara 
Kugewo hangko i lalu Sura Ngkatuwo, 

sura poukia hanganda tauna au molambi 
katuwo maroa au bara mokahopoa. 

Hai i lindona UmaNgku hai malaekaNa, 
Kupangaku kaihirana taunaNgku. 
5Hemakau au motalinga, nipehadingi 
mpuu apa au nauli Inao Malelaha i to 

Sarani i boea-boeana." 

7 Nauli mbuli Pue Yesu iriko: "Nuukimi 
lolita ide hawe i malaeka au mokadipura 
to Sarani i kota Filadelfia: Idemi lolitana 
Pue Yesu au malelaha hai au manoto. 
lami au mokingki pegili baba i kadatuana 
Daudi. Ane la au mobungkahi baba, bara 
ara au peisa motuko. Ane Ia au motuko 
baba, bara ara au peisa mobungkahi. 

8 Nauli: Kuisa apa au nibabehi. 

Peita, Kubungkahiakau baba au bara 
peisa ratuko, lawi nauri haodi pearai 
kamarohomi, nipeulai lolitaNgku hai bara 
mpuu nisapuaka kanipoinalaiNgku. 

9 Arahe tauna au mouli kaihiranda 
to Yahudi, agayana dongkonda 
pea. I lalunda, barahe to Yahudi; 
topegurunarihe Datu Tokadake. Tauna 
iti, ina Kuanti mai irikamu. Ina 
molingkuduhe i lindomi, rauliangaakau: 
'Pue Yesu mampokaahi mpuukau!' 

10 Anti kanipeulaina hawaNgku au 
manguli hangangaa mantahakau, ido 
hai ina Kupeparaikau hangko i kapari au 
ina morumpa humalele dunia. Ope-ope 
tauna au maida i dunia i tempo kapari iti 
ina rapetandaka. 

11Barapi mahae ina haweNa! 
Hangangaa nikingki maroho-roho paturo 
au niisa, bona Pue Ala moweikau songko 
datu anti penangimi. Inee mpuu nidoko 
tauna au mopakanawokawu, alana bara 
nilambi parasee iti. 

1? Hema au menangi, ina maidahe 
i suruga duuna kamahae-haea. Ina 
kupopewalihe nodo arii i Souna Pue Ala 
au indora. I watanda ina Kuuki hangana 
Pue Ala UmaNgku hai hangana kotana 
Pue Ala. Kota iti iami Yerusale au wou au 
mendaulu mai hangko i suruga hangko i 
Pue Ala UmaNgku. Nodo wori ina Kuuki i 
watanda hangaNgku au wou. 

13 Hemakau au motalinga, nipehadingi 
mpuu apa au nauli Inao Malelaha i to 
Sarani i boea-boeana." 

14 Nauli mbuli Pue Yesu iriko: "Nuukimi 
lolita ide hawe i malaeka au mokadipura 
to Sarani i kota Laodikia: Idemi lolitana 
Pue Yesu, au rahanga 'Amin.' lami Sabi 

au mopahawe liliu apa au tou. lami 
Pesupaana ope-ope au napopewali Pue 
Ala. 

15 Nauli: Kuisa apa au nibabehi. Barakau 
malahe, bara worikau mamu. Aginakau 
malahe ba mamu. 

16 Agayana mamualo peakau, barakau 
mamu hai bara worikau malahe. Ido 
hai ina Kuhoparakakau hangko i lalu 
ngangaNgku. 

17 Niuli pebukukau, handa katuwomi, 
hai barapi ara kamakurami. Agayana, 
bara niisa kanoumbami! Rumihi 
tempuu kameahi-ahimi! I lalu 
pepoinalaimi, meahi-ahikau, bilokau, hai 
mengkabelakau. 

18 Ido hai Kuweikau lolita ide: niholomi 
Iriko bulawa au rapamalelaha hai api, 
bona pebuku mpuukau. Niholo wori Iriko 
hampi au bula bona mebadukau hai 
tetabungi kamaeami. Hai niholo wori 
Iriko pakuli nipoporirohi matami bona 
meitakau. 

19 Ope-ope tauna au Kupokaahi, 
Kukonto hai Kukambaroa bona moulahe 
paturoNgku. Ido hai Kuuli, nibaliki 
lalumi, hai nipenosoimide kamamualomi! 

20 Nipehadingi! Iko ide, meangkaNa i 
baba, hai Kutidongko baba iti. Ane ara au 
mohadi wotuNgku hai nabungkahiaNa, 
Iko ina mesua i laluna, hai maida 
hihimbela hai ia. Iko ina maandeNa 
hihimbela hai ia, hai ia wori ina maande 
hihimbela hai Iko. 

21 Hema au menangi, ina Kupopohuda 
sambela hai Iko i pohudaa kadatuaNgku, 
lawi menangi woriNa, hai mohudaNa 
moparenta hihimbela hai UmaNgku i 
pohudaa kadatuaNa au masuku. 

22 Hemakau au motalinga, nipehadingi 
mpuu apa au nauli Inao Malelaha i to 
Sarani i boea-boeana." 

Aa iti, ara mbuli au 
rapetudungiana. Kuitami baba 
au tebungkahi i suruga, hai kuhadimi 

hambua wotu au mololita nguru- 
nguruna iriko. Pomonina nodo 
tatamburu. Nauliangaana: "Maimoko! 
Ina kutudungiako apa au hangangaa 
mewali i alo au ina mai." 

21 tempo iti wori, nakuasaimona 
Inaona Pue Ala, hai Naantina lao i 
suruga. Hawena indora, kuita hambua 
pohudaa datu, hai ara Hadua au mohuda 
i pohudaa iti. 

3 [enggeNa mengkila-ngkila nodo 
paramata au rauli watu yaspis hai watu 
sardis. Ara mporagia au motoleliki 
pohudaa datu iti, nodo watu samrud 
lenggena. 

4 Au motoleliki pohudaa iti, iami 
rompulo hai iba pohudaa ntanina. 
Pohudaa iti rapohudai rompulo hai iba 
totosae au mehampi bula hai mesongko 
bulawa. 

?Hangko i pohudaa datu iti, 
mombehangkemi kila, hai gumpata 
moperere. I lindona pohudaa iti, ara pitu 
mbuana hulo au rore. Hulo iti, lempona 
Inaona Pue Ala au pitu. 

6 Ara wori i lindona pohudaa iti, lanta au 
nodo tahi kamaembana, lenggena malino 
mpuu nodo kaca ba watu au meninto. 
Pohudaa au masuku iti, natoleliki iba 
pinatuwo. Ngkaya mpuu matanda. 
Humalele watanda nakaarai mata, 
maroa i lindonda maroa i taleunda. 

7Pinatuwo au kaisa nodo singa 
lenggena. Karombaana nodo japi balilo. 
Lindona pinatuwo au katalu nodo 
lindo manusia. Kaibana raita nodo 
tadasingkaya i tempona membaro. 

8 Pinatuwo au iba iti mokapi ini mbuana, 
hai humalele watanda momata. Mogalori 
i woi kapinda, momata wori. Barahe 
mengkangkaroo mohowara petoyanda. 
Maroa mabaa ba kaindi, rauli liliu: 
"Malelaha! Malelaha! Malelaha! Pue 
Ala iami au mahile kuasaNa hangko i 
ope-opena, la au ara nguru-nguruna, 
au ara ide-ide, hai au ara duuna 
kamahae-haea!" 

9 Pinatuwo itihe manguli ngkaya 
kamaroana, mobila hai mopakahile 
hangana Hadua au mohuda i pohudaa 
datu hai au tuwo duuna kamahae-haea. 
I popahawenda petoyanda, 

10 totosae au rompulo hai iba 
molingkuduhe motumpa i lindona Hadua 
au mohuda i pohudaa datu hai au tuwo 
duuna kamahae-haea. Menombamohe 
Iria, hai songkonda rahuhu Iria i lindona 
pohudaaNa nodo tanda pebilanda. Roo 
indo, rauli: 

11 "Ampuki, Pue Ala! Oyomi au hintoto 
ratoya hai rabila. Oyo pea au makuasa! 
Lawi Oyo au mampopewali hinangkana. 
Anti peundeaMu, Nupopewali hai 
Nupatuwo hinangkana au ara." 

1 Hangko indo, kuita mbuli, ara sura 

au tewilolo i taye koanana Hadua au 
mohuda i pohudaa datu. Sura iti buke uki 
mpontimali, rawilolo, hai rapekatandai 
hai pitu mbuana pene bona dati peisa 
rabungkahi. 

2 Kuita ara hadua malaeka au maroho 
au mololita masisimbuku, nauli: "Hema 
au hintoto mobungkahi sura ide? Hema 
au hintoto mobungkahi penena bona 
sura ide peisa rabasa?" 

3 Bara mpuu ralambi hadua au peisa 
mobungkahi sura iti hai mobasa ihina. 
Mogalo i suruga ba i dunia ba i lapi 
tampo, bara ara hadua au nabuku. 

4Moteriana anti kawiorangku, lawi 
bara ara hadua au ralambi au hintoto 
mobungkahi sura iti hai mampeita ihina. 

> Roo indo, ara hadua hangko i totosae 
au rompulo hai iba au mouliangaana: 
"Ineeko moteria. Lawi ara mpuu au 
menangi! Hangana: Singa, pemuleana 
Yahuda, pemuleana Datu Daudi! la 
au peisa mobungkahi penena hai 
mobungkahi sura iti." 

5Roo indo, kuita i olo pohudaa datu 
hai pinatuwo au iba hai totosae iti, 
meangkami hambaa Ana Dimba. I 

wataNa, kuita lari pesambaleaNa. 
TanduNa pitu mbuana, hai pitu mbuana 
wori mataNa. MataNa au pitu iti, lempona 
Inaona Pue Ala au pitu au Natudu lao i 
humalele dunia. 

7 Ana Dimba iti molumao mangala sura 
iti hangko i taye koanana Hadua au 
mohuda i pohudaa datu. 

8KaNaalana sura iti, pinatuwo 
hai totosae au rompulo hai iba 
molingkudumohe motumpa i lindona 
Ana Dimba. Ope-opehe mokingki dunde 
hai mangko bulawa au buke hai anu-anu 
mawongi au rauli dupa. Dupa iti, 
lempona pekakaenda taunana Pue Ala. 

9 Monani-nanimohe hambua nani au 
wou, rauli: "Oyomi au hintoto mangala 
sura iti hai mobungkahi penena lawi 
rapapatemoKo, Hai waheMu au hangko 
i kapateMu, Nupopohompomohe tauna 
i humalele dunia, i ope-ope kadatua, i 
ope-ope pemulea hai i hinangkana basa. 
Nuholomohe hai Nuhuhuhe i Pue Ala. 

10 Nupopewalihe datu hai tadulako 
menomba au mampopolumao bago 
penomba i Amputa Pue Ala. Ina 
moparentahe nodo datu i wongko 
dunia." 

11 Roo indo, kuitami hai kuhadi wotunda 
malaeka au bosa, i sabuna hai i jutana 
kabosanda. Meangkahe motoleliki 
pohudaa datu hai pinatuwo hai totosae 
iti. 

12 Monanimohe masisimbuku, rauli: 
"Ana Dimba au rasambale, hintoto mpuu 
tabila, tatoya, tapakahile hangaNa, 
tapahawe kamarohoNa, tapolinga 
peawaNa, takatuinao kamapandeNa, hai 
tabambari kamakuasaNa!" 

13 Hangko indo, kuhadi worimi ope-ope 
au tuwo i suruga, i dunia, i lapi tampo hai 
i lalu tahi, ope-ope au tuwo monanimohe 
node: "Hadua au mohuda i pohudaa datu 
hai Ana Dimba, tatoya, tabila, tapakahile 
peawaNda hai tapahawe kuasaNda 
duuna kamahae-haea!" 

14Rahanai pinatuwo au iba iti: "Amin!" 
hai totosae iti motumpamohe menomba. 
6 1 Roo indo, kuitami Ana Dimba 

mobungkahi pene au kaisa hangko 
i pitu mbuana iti. Kuhadi hambaa 
hangko i pinatuwo au iba iti mekakio 
masisimbuku nodo pomoni gumpata, 
nauli: "Maimoko!" 

2 Unga pea, kuita hambaa dara au 
bula. Hai au mesawi i dara iti mokingki 

pana, hai rawei hambua songko, 
tanda penangina. Ia laomi nodo hadua 
topenangi au lao monangi iwalina. 

3 Roo indo, Ana Dimba iti mobungkahi 
pene au karombuana, hai kuhadi 
pinatuwo au karombaana manguli: 
"Maimoko!" 

4Hawe mbulimi dara au hambaana. 
Dara iti malei ntepuu. Hai au mesawi 
i dara iti, rawei kuasa mogero 
pohintuwunda tauna i dunia alana 
mombepapatehe tauna i humalele dunia. 
Rawei wori hamata piho au mahile. 

3 Ana Dimba mobungkahi mbuli pene 
au katalu, hai kuhadimi pinatuwo au 
kataluna manguli: "Maimoko!" Kuita 
mbulimi hambaa dara. Dara iti maeta. 
Au mesawi i dara iti mokingki hambua 
popetimba. 

6 Pesupana dara au maeta iti, ara 
kuhadi nodo tauna au mololita i olonda 
pinatuwo au iba au manguli: "Saro 
hangalo handa pea rapopeholo pare 
bae hakilo, ba gogoa talu pea kilo. 
Agayana inee nupakarugi lana saitun hai 
anggoro." 

7 Roo iti, Ana Dimba mobungkahimi 
pene au kaiba, hai kuhadi pinatuwo au 
kaibana manguli: "Maimoko!" 

8 Kuita hambaa dara au buga. Hangana 
tauna au mesawi i dara iti jami "Kapate," 
hai au meusu i bokona rahanga "Paidaa 
Tomate." Au rodua iti rawei kuasa 
mopapate hangkira iba hangko i 
ope-ope tauna. Arahe au rapapate i lalu 
pombeala, arahe au mate marimi, arahe 
au mate narumpa haki au melelehi, hai 
arahe au rapapate binata au maseke. 

9 Roo indo, kuita wori Ana Dimba iti 
mobungkahi pene au kalima. Kuita i woi 
meja penombaa, arahe tanoana tauna 
au rapapate lawi mopahawehe Ngkorana 
Pue Ala hai mopangaku liliuhe kaYesuna 
Ampunda. 

10 Mongangahe masisimbuku, rauli: 

"O Pue au makuasa, Pue au malelaha 
hai manoto! Hangkia mani kamahaena, 
hangko Nuhukurihe tauna au kadake au 
maida i dunia? Kiperapi bona Nuhurungi 
babehianda au mopapatengkai." 

11 Ope-opehe rawei badu au bula 
hahantau. Hai Pue Ala mouliangaahe: 
"Nipegia hampai, lawi ara mani 
rangami au hampopobago hai halalumi 

hampepepoinalai au ina rapapatehe 
nodo ikamu. Ane handami kabosami 
au rapapate, hangko Kuhurungirihe 
iwalimi." 

12 Roo indo, kuita Ana Dimba iti 
mobungkahi pene au kaini. Unga pea 
kelinu mahile, alo mewali maeta nodo 
buri, hai wula mewali malei nodo wahe. 

13 Betue iumba-umba pea manawo 
hangko i langi toa i dunia, nodo 
kanawonda wuangkau ane nawui 
himburu kebuu. 

14 Langi, unga pea tewilolo nodo ale, 
hai ope-ope bulu hai ope-ope lewuto i 
tahi, telimbanga hangko i paidaanda. 

15I tempo iti, datu-datu i dunia, tuana, 
tadulako pombeala, topebuku, tauna au 
makuasa hai ope-ope tauna ntanina, 
hawe-hawe i tauna biasa hai hawi, 
mentabungimohe ope-ope i lalu lia ba i 
kala watu. 

16 Hai mongangamohe mouliangaa 
bulu: "Ee Bulu, nutabungimongkai! 

Ee watu, nulolingimongkai, bona 
tewuningkai hangko i peitana Hadua 
au mohuda i pohudaa datu datingkai 
narumpa karumpuna Ana Dimba au ina 
mai!" 


WAHYU 6.17-7.4 24 


17 Lawi hawemi alo au mewulungai. 
Mewali i tempo iti, Pue Ala hai Ana Dimba 
ina mampetudungiahe karumpuNda, 
hai bara ara hadua tauna au nabuku 
meangka i lindoNda. 

7 1 Hangko indo, kuitahe iba malaeka 
au meangka i iba huno dunia. 
Malaeka iti molambihe kuasa hangko 
i Pue Ala bona mopakarugi dunia hai 
pepopeahi-ahi, maroa i tahi maroa i lore. 
Motahahe pewuina himburu hangko i iba 
huno dunia dati ara himburu au mewui 
i tahi hai i lore hai i wana. Hai kuita 
hadua malaeka hawe tanda i pembetoa 
alo moanti popemere au hangko i Pue 
Ala au tuwo. Malaeka iti mololitami 
masisimbuku mouliangaahe malaeka au 
iba inona, nauli: 

2(7:1) 

3 "Inee hampai nipakarugi tahi, lorena 
hai wana, ane bara mani kiwoli tanda 
i wingkenda hawina Pue Ala Amputa, 
datihe narumpa rugi iti." 

“Hai ara au mouliangaana kabosanda 
au rapekatandai: hangatu iba pulona hai 
iba sabuna. Au rapekatandai iti, hangko 
i hampulo hai rontina to Isaraeli. 

> Hangko i hantina-hantina, hampulo 
hai rosabu au rapekatandai. Hangko i 
pemuleana Yahuda, hampulo hai rosabu 
au rapekatandai. Nodo wori hangko i 
pemuleana Rube, pemuleana Gadi, 

5pemuleana Aser, pemuleana Natali, 
pemuleana Manase, 

7pemuleana Simeo, pemuleana Lewi, 
pemuleana Isakar, 

8pemuleana Sebulo, pemuleana 
Yusupu, hai hangko i pemuleana Benami. 
I hantina-hantina iti, hampulo hai rosabu 
au rapekatandai. 

3Roo indo, kuita mbuli manusia au 
bosa ntepuu, barapi peisa raimba 
kabosanda. Ihira iti, hangko i humalele 
dunia, hangko i ope-ope kadatua, 
ope-ope pemulea hai hinangkana basa. 
Meangkahe i lindona pohudaa datu haii 
lindona Ana Dimba. Mebaduhe hampi au 
bula, hai mokingkihe tawe handutu au 
raweweraka liliu nodo tanda pebilanda. 

10 Mongangamohe masisimbuku, rauli: 
"Toyami Amputa Pue Ala au mohuda i 
pohudaa kadatuaNa! Toyami Ana Dimba! 
Lawi Ia au mohoremake hangko i huku 
dosanta, hai moweike katuwo maroa." 

11 pphudaa datu hai totosae au 
rompulo hai iba hihimbela hai pinatuwo 
au iba ratoleliki ope-ope malaeka. 
Motumpamohe ope-ope i lindo pohudaa 
iti, hai menombahe i Pue Ala, 

12 rauli: "Amin! Tatoyami Amputa Pue 
Ala, Tapomahile hangaNa, Tapahawe 
kamapandeNa, Tauli ngkaya kamaroana 
Iria, Tabila, Tabambari kamarohoNa, 
Takatuinao kamakuasaNa, duuna 
kamahae-haea! Amin." 

13 Roo indo, hadua hangko i totosae 
iti mekune iriko, nauli: "Ane tauna au 
mebadu bula iti, ba nuisa kahemanda? 
Ba nuisa hangko iumbahe?" 

14 Kuhanai: "Barahe kuisa. Uliangaana." 
Nauliangaana: "Ihira iti, tauna au roohe 
mamporarai au rauli Tempo Pepopeahi- 
ahi au Rumihi Ntepuu. Hampinda rabahoi 
hai wahena Ana Dimba bona mewalihe 
bula. 

15 Ido hai meangkahe i lindo pohudaana 
Pue Ala, hai menombahe alo-alona hai 
wengi-wengina i lalu Souna Pue Ala. Hai 
Pue Ala au mohuda i pohudaa kadatuaNa 
ina mokampaihe. 

19Barapohe marimi, barapohe 
mangkadou, hai barapohe nasimbaki alo 
au makere, 

17 lawi Ana Dimba au mohuda i pohudaa 
datu mamporewuhe. Naninihe lao i 
owai au mopaara katuwo. Hai Pue Ala 
moumpahi owai matanda au molelea 
hangko i matanda." 

1 Kanabungkahina Ana Dimba pene 
au kapituna, unga pea mandii i 
suruga kira-kira hantanga jaa. 

2 Kuita pitu malaeka au meangka i 
lindona Pue Ala. Malaeka au pitu iti rawei 
pitu tatamburu. 

3 Hangko inditi, hawemi hadua malaeka 
ntanina au meangka i meja pointua 
dupa. Malaeka iti moanti hambua tabo 
pointua dupa au rababehi hangko i 
bulawa, hai dupa kangkaya rawei bona 
nahuwe hihimbela hai pekakaenda 
ope-ope taunana Pue Ala. Dupa iti 
nahuwe i wongko meja pointua dupa 
au rababehi hangko i bulawa au ara i 
lindona pohudaana Pue Ala. 

41 kanahuwena dupa iti, mengkaoremi 
rambuna i lindona Pue Ala hihimbela hai 
pekakaenda taunana Pue Ala. 

> Roo indo, malaeka iti mangalami tabo 
pointua dupa, napabuke hai api hangko 
i meja pointua dupa, hai naweduka lao 
i dunia. Hangko indo, kegumpatami, 
kekilami, hai kelinumi. 

6Malaeka au pitu iti inona, hadua-hadua 
mokingki tatamburunda au ina ratawue. 

7 Malaeka au nguru-nguruna 
motawuemi tatamburuna, hai unga pea 
ara uda au mowua hangko i langi. Nodo 
wori, api mogalo hai wahe toami i dunia. 
Hangkira talu hangko i dunia tehuwemi 
hawe-hawe i hangkira talu pandulu hai 
ope-ope hehi au malewau. 

8Malaeka karoduana motawuemi 
tatamburuna, hai kuita au nodo 
hambua bulu mahile au keapi. Bulu iti 
rawedukami i lalu tahi alana hangkira 
talu hangko i owai tahi mobali mewali 
wahe, 

?hai mate hangkira talu hangko i 
ope-ope au tuwo i lalu tahi, hai tiri 
hangkira talu hangko i ope-ope kapala 
au ara i wongko tahi. 

10 Malaeka au katalu motawuemi 
tatamburuna, hai unga pea manawo 
hangko i langi hambua betue mahile au 

rore nodo hulo. Betue iti monawongi 
hangkira talu hangko i ulu owai hai owai. 

11 Hangana betue iti, iami Mapai. 
Hangkira talu hangko i ope-ope owai 
mewali mapai, hai bosa tauna mate lawi 
moenuhe owai au mapai iti. 

1? Malaeka au kaiba motawuemi 
tatamburuna, hai unga pea ara au 
motabungi hangkira talu hangko i 
alo, wula hai betue, alana hangkira 
talu hangko i pewangkanda barapi 
mewangka. Mewali, ane pualo, hangkira 
talu hangko i pewangkana alo bara 
mewangka nodo biasa. Nodo wori 
ane kaindi, hangkira talu hangko i 
pewangkanda wula hai betue bara 
mewangka nodo biasa. 

13 Hangko inditi kuita, ara hambaa 
tadasingkaya au membaro i raoa. 
Kuhadimi tadasi iti momoni 
masisimbuku, nauli: "Meahi-ahi! 
Meahi-ahi! Ina meahi-ahihe tauna au 
maida i dunia, lawi ane talu malaeka au 
kahopoana motawue tatamburunda, ara 
mani talu pakana pepopeahi-ahi au ina 
morumpahe." 

1 Roo indo, malaeka au kalima 
motawue worimi tatamburuna, 

hai unga pea kuita hambua betue au 
manawo hangko i langi toa i dunia. Betue 
iti rawei pegili au mobungkahi baba kabe 
ngkapate au bara tehoka kakaladuna. 

2Betue iti mobungkahi mpuumi baba 
kabe ngkapate. Kanabungkahina, 
mengkaoremi rambu au moramuku, 
nodo rambu au mesupa hangko i tinewo 
au rahuwe. Alo hai raoa mewali makaindi 
nabalungkuhi rambu au hangko i kabe 
ngkapate. 

3 Hangko i lalu rambu iti, mesuwumohe 
kakomba au mendaulu i dunia. Kakomba 
iti raweihe popehoi au mepapate, nodo 
pehoina alipaa. 

4Kakomba iti, barahe rapaliu 
mopakarugi hehi ba kau ba tuda-tuda. 
Au peisa pea rapakarugi, tauna au bara 
ara pekatandaina Pue Ala i wingkenda. 

> Agayana bara worihe rapaliu 
mopapate manusia. Batena pea rapaliu 
mampopeahi-ahihe i lalu lima wulana. 
Kamahaina pehoinda kakomba iti nodo 
kamahaina pehoi alipaa. 

61 lalu lima wulana iti, manusia mohaoki 
rara bona matehe, agayana barahe peisa 
mate. Rapeinao mate, agayana bara 
worihe mate. 

7 Lenggenda kakomba iti nodo lengge 
dara au rapesawii surodado lao 
mombeala. I waanda ara au nodo songko 
bulawa. Lindonda nodo lindo manusia. 

8 Wulunda nodo welua towawine, 
ngihinda nodo ngihi singa. 

9 Pondanda nabalungkuhi ruke au nodo 
badu besi. Pomoni kapinda nodo pomoni 
hangguruma kereta au radii dara lao 
mombeala. 

10Ikunda hai pehoinda nodo iku hai 
pehoi alipaa. I ikunda iti, ara kuasa 
mampopeahi-ahihe manusia i lalu lima 
wulana. 

11 Ara datunda au moparentaihe. 
Datunda iti, iami malaeka au mokampai 
kabe ngkapate. Hangana i lalu basa 
Yahudi, iami Abadon. I lalu basa Yunani, 
Apolion. Lempona, Topegero. 

12 | jumi pepopeahi-ahi au nguru- 
nguruna. Agayana ara mani rompaka 
pepopeahi-ahi au ina meusu. 

13 Roo iti, malaeka au kaini motawuemi 
tatamburuna. Kuhadi hambua wotu 
hangko i iba huno meja pointua dupa au 
rababehi hangko i bulawa au i lindona 
Pue Ala. 

14 Nauli wotu iti i malaeka au kaini: 
"Nukabahamohe malaeka au iba au 
tehilu i owai Eprat." 

15 Nakabaha mpuumohe. Malaeka au 
iba iti rapasilolonga ami bona i pare, i 
wula, i alo hai i jaa au rapakanotoahe, 
peisahe mopapate hangkira talu hangko 
i ope-ope tauna. 

16 Surodado topodara au meula irihira, 
rongatu juta kabosanda. Iti kuisa, lawi 
ara au mouliangaana kabosanda. 

171 lalu pampetudungiaNa iriko, kuitahe 
surodado iti hai dara au rapesawii. 
Surodado iti, ope-opehe mebadu besi. 
Badunda malei nodo api, maeta-eta nodo 
rambu, hai mabada ntepuu nodo watu 
belerang. Waa daranda nodo waa singa, 
hai hangko i lalu nganganda mesupa api, 
rambu hai watu belerang. 

18 Hangkira talu hangko i manusia 
rapapatemi hai talu pakana pepopeahi- 
ahi ide: api, rambu hai watu belerang au 
mesupa hangko i nganganda dara iti. 

19 Kamakuasanda dara iti ara i 
nganganda hai ikunda. I ikunda, ara au 
nodo waa ile au metilo. Ikunda iti rapake 
mampopeahi-ahi manusia. 

20 Agayana pentarana manusia au bara 
rapapate i pepopeahi-ahi iti, batena 
barahe menoso hangko i babehianda 
au kadake. Barahe mau mampenosoi 
pepapatenda, pedotinda, babehianda 
au sala hai panangkanda. Bara worihe 
mokabaha penombanda i seta hai i 
lengge anitu au rababehi hai tayenda 
haduduanda. Lengge iti rababehi hangko 
i bulawa, salaka, tambaga ba hangko 
i kau. Lengge au rababehi iti, barahe 
meita, barahe mehadi, bara worihe 
molumao. 

21(9:20) 

1 O 1 Roo indo, kuita hadua malaeka 

au maroho mendaulu hangko i 
suruga. Malaeka iti nabalungkuhi gawu, 
hai waana natoleliki mporagia. Lindona 
mewangka nodo alo, bitina nodo arii au 
keapi. 

2Biti koanana mepangka i tahi, hai biti 
kabeona mepangka i lore. I tayena ara 
hambua sura koi au tebungkahi. 

3 Mongangami malaeka iti nodo pegoa 
singa. Roo monganga, gumpata au pitu 
mbuana momoni masisimbuku, mololita 
nodo manusia. 

4Karoonda gumpata iti mololita, ina 
kuuki lolitanda, agayana unga pea 
kuhadi hambua wotu hangko i suruga 
au mouliangaana: "Inee nuuki iti! 
Hangangaa nuwuni apa au rauli gumpata 
au pitu inona." 

>Roo iti, malaeka au kuita inona, au 
mepangka i tahi hai i lore, moangkami 
taye koanana i langi, hai 

5mosumpa i lalu hangana Pue Ala 
au tuwo duuna kamahae-haea, au 
mampopewali langi, dunia, tahi hai 
ope-ope ihina. I posumpana, nauli 
node: "Ane malaeka au kapitu motawue 
tatamburuna, i tempo iti Pue Ala ina 
mampopewali tunggaiaNa au mahae 
tewuniangi moula apa au Nauli hangkoya 
i nabi-nabi au moanti NgkoraNa. Ina 
rapaholiga tempona." 

7 (10:6) 

8 Roo indo, wotu au kuhadi hangko i 
suruga inona mouliangaa mbulina, nauli: 
"Laomoko mangala sura au tebungkahi 
au ara i tayena malaeka au mepangka i 
tahi hai i lore!" 

9 Lao mpuumona i malaeka iti, hai 
kuuliangaa: "Weina sura au koi iti." 
Nauliangaana: "Alamide hai Nuandemi. 

Ane i lalu taimu, nuhadi mapai. Agayana 
ane i ngangamu, momi nodo tinaha." 

10 Kuala mpuumi sura iti hangko i tayena 
malaeka hai kuande. I ngangangku, 
minana momi mpuu nodo tinaha, 
agayana i lalu taingku mapai. 

11 Roo indo, nauliangaana: "Hangangaa 
nupahawe mbuli lolitana Pue Ala. 
Hangangaa nupahawe kana i datu-datu 
hai tauna hangko i ngkaya kadatua, 
ngkaya pemulea hai ngkaya pakana 
basa." 

1 1 1 Hangko indo, raweina hambua 

lai au rapake nodo popehoka, 
hai Pue Ala mouliangaana: "Laomoko 
mohoka Souna Pue Ala hai meja pointua 
dupa. Nuimba hangkia kabosanda tauna 
au menomba inditi. 

2 Agayana inee Nuhoka tabangaa au 
ara i raoa Souna Pue Ala. Lawi tabangaa 
iti, Kupasilolongaahe tauna au bara to 
Yahudi. Ihira au ina moihe-iheki kota au 
malelaha i lalu iba pulona hai rombula. 

31 tempo iti, ina Kutudu rodua sabiNgku 
lao moanti NgkoraKu. SabiNgku au rodua 
iti, hampinda maeta, nodo au rapake 
tauna au masusa lalunda, hai moantihe 

NgkoraKu i lalu hasabu rongatu hai ini 
pulona alona." 

4Sabi au rodua iti, rapandiri nodo 
rompoa kau saitun hai roogu pambolia 
hulo au meangka i lindona Pue Ala, 
Ampuna humalele dunia. 

> Makuasahe mampopesupa api hangko 
i lalu nganganda mopapate ba hema pea 
au mampeinao mobabehi dake irihira. 
Ido hai liliu mate ope-ope iwalinda au 
maihe moewa. 

6 Ara kuasanda motabungi langi 
bona dati toa uda tanganda mopahawe 
Ngkorana Pue. Makuasa worihe i ope-ope 
owai. Owai peisa rapopewali wahe. Ara 
wori kuasanda mopakasusa dunia hai 
mampopengaa pepopeahi-ahi, moula 
peundeanda. 

7 Ane hopomi bagonda moanti Ngkorana 
Pue, ina hawe hambaa binata au kadake 
au moewahe. la ina monangihe hai 
mopapatehe. (Binata au kadake iti iami 
binata au ina mesuwu hangko i kabe 
ngkapate au bara tehoka kakaladuna.) 

8 Karoonda sabi au rodua iti rapapate, 
watanda rapogiangaa teduli i tanga rara 
kota au mahile. (Kota au mahile iti, iami 
kota karapakuana Ampunda au rapandiri 

nodo kota Sodomo hai tampo Masiri 
hangkoya, lawi kadake mpuuhe ampu 
boea iti.) 

9 Arahe tauna hangko i humalele dunia, 
hangko i ope-ope kadatua, ope-ope 
pemulea hai hinangkana basa au moita 
watanda au teduli iti i tanga rara. I lalu 
talu alona hantanga, rapalikangaahe 
nodo lawi bara rakira ratawu. 

10 Tauna kadake au maida i dunia 
ina mampokatana kapatenda sabi 
au rodua iti. Ina mosusahe hai 
mombeparaseengihe, lawi matehe nabi 
au rodua iti au mampopeahi-ahihe 
hangkoya. 

11 Agayana liumi talu alona hantanga, 
hawemi inao hangko i Pue Ala au 
mopatuwohe. Inao iti mesua i lalu 
watanda sabi au rodua iti, alana tuwo 
hulehe, mearohe hai meangkahe. 
Hangko indo, langamohe ope-ope tauna 
au moita apa au mewali. 

12 Roo indo, rahadimi hambua 
wotu hangko i suruga au mololita 
masisimbuku, mokakiohe au rodua iti, 
Nauli: "Mengkaoremokau mai!" Teore 
mpuumohe lao i suruga nabalungkuhi 

gawu, hai pengkaorenda iti rasabiki 
ope-ope iwalinda. 

13 Tempo ido, unga pea kelinu mahile. 
Hangkira hampulo hangko i kota iti 
magero, hai anti linu iti, pitu sabuna 
tauna mate. Langa mpuumohe tauna 
ntanina, rauli: "Mahile mpuu kuasana 
Pue Ala au i suruga!" 

14 Mewali, liumi pepopeahi-ahi au 
karompakana. Agayana ara mani 
hampaka pepopeahi-ahi au ina meusu. 

15 Malaeka au kapituna motawuemi 
tatamburuna. Hai arahe au monganga- 
nganga i lalu suruga. Rumihi 
ponganganda, rauli: "Ide-ide, ope- 
ope kadatua i dunia mewali poparentana 
Amputa Pue Ala hai poparentana 
Datu Topehompo au Napileimi bona 
moparenta duuna kamahae-haea." 

16 Ane totosae au rompulo hai iba 
au mohudahe i pohudaanda i lindona 
Pue Ala, molingkudumohe motumpa 
menomba Iria, 

17 rauli: "Pue Ala, melumbu kamahilena 
kuasaMu hangko i ope-opena. AraKo 
nguru-nguruna hai araKo ide-ide. Kiuli 
ngkaya kamaroana Irio, Pue, anti 

kamakuasaMu au mahile mpuu, lawi 
mepongkamoKo moparenta. 

18 Ope-ope tauna au barahe meula 
Irio, mohihomohe moewaKo. Agayana 
hawemi tempona Nupopesupaahe 
karumpuMu. Hawemi tempona Nubotusi 
kara-karanda tauna au mate. Hawemi 
tempona Nuhurungi babehianda taunaMu 
au maroa: i nabi au moanti NgkoraMu, i 
tauna au meula Irio, hai i ope-ope tauna 
au mobilaKo, maroa au mahile tuwonda 
ba au koi tuwonda. Hawemi tempona 
Nuhuku tauna au mopakarugi dunia ide." 

19 Hangko indo, tebungkahimi baba 
Souna Pue Ala i suruga, hai i lalu SouNa 
raita Peti Pambolia Podandina Pue 
Ala. Mobini mpuumi kila, mopereremi 
gumpata, kelinu, hai toami wua uda au 
mahile. 

1 2 t Roo indo, kuita ilangi hambua 

tanda au mewulungai: ara hadua 
towawine au mampembalungkui alo hai 
au meangka i wongko wula. I waana ara 
songko au rababehi hangko i hampulo 
hai roogu betue. 

2 Towawine iti tangana mantimi. Ia 
monganga-ngangami anti kamaparina 
lawi ina moana. 

3 Ara mani hambua tanda au raita i 
suruga. Ara hambaa naga au malei. Naga 
iti, mahile ntepuu, mowaa pitu mbuana 
hai motandu hampulo. I ope-ope waana 
ara songko datu. 

4Naga iti mowentokami ikuna, nadii 
hangkira talu hangko i betue i langi hai 
natendehe i wongko dunia. Meangkami i 
lindona towawine au ina moana iti, bona 
naame Anana au ina mesupa. 

> Moana mpuumi towawine iti, hadua 
tobalilo. Anangkoi iti, lami au ina 
moparentai humalele dunia hai rohoNa 
au nodo kamarohona lai besi. Hai i 
tempona Anangkoi iti ina naame naga, 
la raalami hai raanti lao i Pue Ala, bona 
moparenta sambela hai Ia i lalu suruga. 

6 Roo indo, towawine iti melangkami 
lao i pada wungi, hai maida i paidaa 
au napasilolongaa Pue Ala. I paidaa iti, 
rakadipura i lalu hasabu rongatu hai ini 
pulona alona kamahaena. 

7 Hangko inditi, kuita pombeala au 
mahile i suruga. Tadulako malaeka au 
rahanga Mikael hai hangka malaekana 
moewa naga iti. Hai naga iti radurei wori 
malaekana. 

8 Agayana naga iti hai surodadona, 
ranangihe. la hai malaekana barapi 
rapaliu maida i suruga. 

9 Mewali, naga au mahile iti, ratendemi 
hangko i suruga hawe i dunia hihimbela 
hai malaekana. lami ile au sae, au 
rahanga Datu Tokadake hai Datu Seta. 
la au mopakanawo tauna au maida i 
humalele dunia. 

10 Roo iti, kuhadi hambua wotu i 
suruga au mololita masisimbuku, 
nauli: "Hawemi tempona Amputa Pue 
Ala mowei katuwo maroa i taunaNa, 
mampopaita kuasaNa, hai mepongka 
moparenta nodo Datu. Hawemi tempona 
Datu Topehompo au Napilei Pue Ala 
ina mopatongawa kamakuasaNa. Lawi 
Datu Tokadake rapopelohomi hangko i 
suruga; iami au mosalai liliuhe halalunta 
hampepepoinalai i lindona Amputa Pue 
Ala. 

11 Halalunta au hampepepoinalai iti 
monangimi Datu Tokadake. Menangihe 
hai kuasa wahena Ana Dimba au mate 
mohoremahe hangko i huku dosanda. 
Menangihe lawi mopangaku liliuhe kaAna 
Dimbana Ampunda. Menangihe lawi 
kehapirihe rapopeahi-ahi ba rapapate, 

batena barahe mousuli hangko i 
pepoinalainda. 

121do hai matanamokau, ikamu au 
maida i suruga. Agayana meahi-ahikau, 
ikamu au maida i humalele dunia, lawi 
Datu Tokadake mendaulumi lao irikamu. 
Rumihi kamasodona, lawi naisa tempona 
barapi mahae." 

13 Naisami naga iti karatendenami i 
dunia, ia mowulai towawine au moana 
Anangkoi tobalilo iti. 

14 Agayana towawine iti rawei rombua 
kapi au mahile, nodo kapi tadasingkaya. 
Ido hai membaromi lao i pada wungi i 
paidaa au rapasilolongaa, dati napoapa 
naga iti. Inditi, ia rakadipura i lalu talu 
parena hantanga. 

15 Hangko indo, naga iti mohoparami 
owai au ngkaya hangko i ngangana 
mototoi towawine, bona maili. 

16 Agayana dunia motulungi towawine 
iti: unga pea tebungkahi nganga dunia 
moame owai au nahopara naga iti. 

17 Masodo ntepuu naga i towawine iti. 
Ido hai laomi mampombealaa pemuleana 
towawine iti au mampeulai hawana 
Pue Ala hai au mopangaku kaYesuna 
Ampunda. 

13 1(12-18) Naga iti meangka i 
wiwi ntahi. (13-1) Roo indo, kuita 
hambaa binata au mesuwu hangko i 
tahi. Tanduna hampulo mbuana, hai 
waana pitu oguna. I ope-ope tanduna, 
ara songko datu, hai i ope-ope waana, 
teuki hanga-hanga pekakabosai i Pue 
Ala. 

2? Binata au kuita iti, lenggena nodo 
lengge binata macan tutul, agayana 
bitina nodo biti berua hai humena nodo 
hume singa. Hai naga mowei binata au 
kadake iti poparentana, kamarohona hai 
kuasana au mahile ntepuu. 

3I hambua waana au pitu iti, kuita ara 
nodo bela au ina napomate, agayana 
maoha. Tauna i humalele dunia, tingkara 
mpuuhe moita binata au kadake iti, ido 
hai meulamohe iria. 

4Menombamohe i naga, lawi ia au 
mowei kuasa i binata au kadake. Hai 
menomba worimohe i binata iti, rauli: 
"Mahile mpuu kuasana binata! Hema au 
himbela kamakuasana? Hema au peisa 
moewa ia?" 

> Binata au kadake iti rapalikangaa 
mohowara lolita au mengkaiwongko hai 
au mopakoi Pue Ala. Rapogiangaa wori 

moparenta hai mobabehi peundeana i 
lalu iba pulona hai rombula kamahaena. 

Ta mopahimbela kuasana hai Pue 
Ala, hai mopakoi Pue Ala hai paidaaNa i 
suruga hai ope-ope au maida i suruga. 

7Ta rapaliu wori mampombealaahe 
taunana Pue Ala hai monangijihe. Hai ia 
rapogiangaa mokuasai tauna i humalele 
dunia, hangko i ope-ope kadatua, 
ope-ope pemulea hai hinangkana basa. 

8 Ope-ope tauna au maida i dunia 
menomba iria. Au bara menomba iria, 
batena pea tauna au teuki hanganda 
i lalu Sura Ngkatuwo hangko damani 
dunia rapopewali. Sura Ngkatuwo iti, 
iami surana Ana Dimba au rasambale. 
I lalu sura iti, teuki hanganda tauna 
au molambi katuwo maroa au bara 
mokahopoa. 

9 Mewali, hemakau au motalinga, 
nipehadingi mpuu lolita ide: 

10 Tauna au tepakanoto karatawaninda, 
batenda ina ratawani. Tauna au 
tepakanoto karapapatenda hai piho, 
batenda ina rapapate hai piho. Ido hai 
taunana Pue Ala hangangaa mantaha 
i lalu kapari hai hangangaa maroho 
pepoinalainda. 

11 Roo iti, kuita mbulimi hambaa binata 
ntanina au hawe hangko i lore. Ara 
rombua tanduna nodo tandu ana dimba, 
agayana wotuna nodo wotu naga. 

12 Hai ope-ope kuasa hangko i binata 
au hawe nguru-nguruna, napopolumao 
binata karombaana iti. Binata au 
karombaana iti mopasimbuku ope-ope 
tauna au maida i dunia bona menombahe 
i binata au nguru-nguruna, au rumihi 
mahaiana agayana maohami. 

13 Binata au karombaana iti mobabehi 
ngkaya tanda kuasa. I lindonda tauna 
bosa, napaarami api au hawe i dunia 
hangko i langi. 

14 Tanda kuasa iti, nababehi hangko 
i kuasana binata au nguru-nguruna. 
Hai kuasana iti, napakanawomohe 
tauna au maida i dunia. Natudumohe 
mampopearo hambua lengge nodo tanda 
pebilanda i binata au nguru-nguruna. 
Binata au nguru-nguruna iti iami binata 
au rabata hai piho agayana tuwo hule. 

15 | engge au rababehi iti, himbela hai 
lengge binata au nguru-nguruna. Binata 
au karombaana rawei kuasa mowei inao 
i lengge binata iti alana peisa mololita. 

Hema pea au bara menomba i lengge 
binata iti batena rapapate. 

16 Qpe-ope tauna natudu bona 
motarimahe tanda binata au nguru- 
nguruna. Tanda iti hangangaa rawoli i 
taye koananda ba i wingkenda. Mewali, 
ope-ope tauna, maroa au mahile 
tuwonda ba au koi tuwonda, au pebuku 
ba au meahi-ahi tuwonda, au hawi 
ba au bara hawi tuwonda, ope-opehe 
napari-pari bona modoko tanda binata 
iti. 

17 Bara ara hadua tauna au peisa 
meholo ba mobalu-balu ane bara ara 
tanda iti i tayena ba i wingkena. Tanda 
binata iti, iami hangana binata au 
nguru-nguruna ba angka au lempona 
hangana. 

18 Hangangaa taperapi kanoto lalu 
hangko i Pue Ala bona taisa lempona 
lolita ide. Hema au mapande, peisahe 
moimba hai moisa lempona angka binata 
iti. Lawi angka iti, iami hangana hadua 
tauna. Hai angka iti iami ini atuna ini 
pulona hai ini. 

14 1 Roo indo, kuita Ana Dimba 

meangka i wongko Bulu Sion 
hihimbela hai topeulaNa au hangatu iba 


WAHYU 14.2-4 47 


pulona hai iba sabuna. I wingkenda, 
teuki hangana Ana Dimba hai hangana 
UmaNa. 

2 Ara kuhadi pomoni au mahile hangko 
i suruga, nodo powoo owai au mahile, 
hai karumihina nodo pomoni gumpata. 
Pomoni au kuhadi iti, nodo wori pomoni 
dunde au rakalea tauna. 

3Monanimohe hampaka nani au 
wou i lindo pohudaana Pue Ala hai i 
lindonda pinatuwo au iba hai totosae 
au motolelikihe pohudaa kadatua iti. 
Naninda bara peisa rapegurui tauna 
ntanina, batena pea au hangatu iba 
pulona hai iba sabuna iti au moisa. I 
olonda tauna i dunia, ihira au Nahorema, 
lawi dosanda nahuru Ana Dimba. 

4Malelaha katuwonda hai barahe 
hambela hampapaturua hai towawine. 
Iumba kalaoana Ana Dimba, indo wori 
kalaoanda. Ihira au Napahuru Ana 
Dimba hangko i olonda ope-ope tauna 
i dunia. Nodo tauna mohuhu wua au 
nguru-nguruna hangko i tuda-tudanda 
i Pue Ala, ihira wori rahuhu nodo 
popenomba au nguru-nguruna i Pue Ala 
hai i Ana Dimba. 

> Barahe modongko, hai bara wori ara 
kanawoanda. 

6 Hai kuita mbuli hadua malaeka 
ntanina au membaro i laerawa. Malaeka 
iti moanti Ngkora Marasa au bara ara 
katebaliana duuna kamahae-haea. 
Ngkora Marasa iti nabambari i manusia 
au maida i dunia, i ope-ope kadatua, 
ope-ope pemulea hai hinangkana basa. 

7Malaeka iti mekakio masisimbuku, 
nauli: "Mengkorumokau i Pue Ala hai 
nitoyami peawana tuwoNa. Lawi hawemi 
tempo pehukuaNa. Menombamokav i 
Pue Ala au mampopewali langi, dunia, 
tahi hai ope-ope ulu owai." 

8 Hangko inditi, ara wori malaeka 
karoduana au meula i malaeka au 
nguru-nguruna, nauli: "Mageromil! 
Mageromi kota Babeli au mahile ntepuu! 
To Babeli iti, mowawahahe tauna i 
humalele dunia moenu apa au melangui. 
Lempona, to Babeli mowawaha tauna 
ntanina bona mampeulai babehianda au 
bara hintoto." 

3 Roo indo, malaeka au katalu meula 
wori i malaeka au rodua, hai mololitami 
masisimbuku, nauli: "Hema-hema 
au menomba i binata au kadake hai 

lenggena binata iti, hai hema-hema au 
modoko tanda binata iti i wingkenda ba i 
tayenda, 

10 tauna iti ina napaenuhe Pue Ala hai 
paenu au mapai, au pemoso mpuu. 
Lempona, Pue Ala ina mokarumpui 
ntepuuhe, bara ara kamaluluna laluNa 
irihira. Tauna iti ina rapopeahi-ahihe i 
lalu api au mahile. Malaeka au malelaha 
hihimbela hai Ana Dimba au i suruga ina 
mampetiro karapopeahi-ahinda iti. 

11 Rambu hangko i api au mampopeahi- 
ahihe ina mengkaore liliu duuna 
kamahae-haea. Maroa mabaa ba kaindi, 
tauna iti ina rapopeahi-ahi liliuhe, lawi 
menombahe i binata au kadake hai i 
lenggena, hai modokohe tanda hangana 
binata iti." 

12 Idomi hai taunana Pue Ala hangangaa 
mantahahe i lalu kapari, mampeulai 
liliuhe hawana Pue Ala, hai mepoinalai 
liliuhe i Yesu. 

13 Roo iti, kuhadi mbulimi hambua 
wotu hangko i suruga au manguli: 
"Ukimi ide: mepongka ide-ide, morasihe 
topepoinalai i Yesu au mate." Nahanai 
Inao Malelaha: "Tou mpuu! Lawi tauna 
iti, batenda ina mengkaroo hangko i 

pobagonda, hai batenda ina molambi 
wuana pobagonda." 

14 Hangko indo, kuitami gawu au bula. 
Hai i wongko gawu iti, mohudami hadua 
tauna, lenggeNa nodo Ana Manusia. I 
waaNa ara songko bulawa, hai i tayeNa, 
mokingki hamata kandao au mataru. 

15 Roo indo, ara hadua malaeka 
ntanina au hawe hangko i Souna 
Pue Ala. Ia mokakio masisimbuku i 
tauna au mohuda i wongko gawu iti, 
nauli: "Nutewokami kandaoMu hai 
meparemoKo! Lawi hawemi tempona 
mepare, mangkami ihi dunia." 

16 Hangko inditi, tauna au mohuda i 
wongko gawu iti motewoka mpuumi 
kandaoNa, hai Napeparemi ihi dunia. 

17 Roo indo, kuitami malaeka ntanina 
au mesuwu hangko i Souna Pue Ala au 
i suruga. Nakingki worimi kandao au 
mataru. 

18 Hai hawe worimi hadua malaeka 
au ntanina, iami au mokampai api i 
meja penombaa. Malaeka iti mokakio 
masisimbuku i malaeka au mokingki 
kandau au mataru, nauli: "Nutewokami 
kandaomu hai nupudukimi wua anggoro 
au i dunia, lawi mangkami wuana." 

19 Malaeka iti motewokami kandaona, 
mopuduki wua anggoro hangko i 
patoana, hai natende i lalu popiengaa 
anggoro au mahile. Popiengaa anggoro 
iti, lempona karumpuna Pue Ala au 
mokarumpui tauna au kadake. 

20 Mewali, wua anggoro iti raupi i raoa 
kota, hai hangko i popiengaa iti, moilimi 
wahe nodo poilina owai au mahile. 
Kakaraona poiliana kira-kira talu atuna 
kilo. Hai ane ara dara au moweta wahe 
iti, kakaladuna hawe i humena. 

1 5 1 Roo indo, kuita mbulimi i langi 

hambua tanda au mahile hai 
au mewulungai: pitu malaeka hai pitu 
pakana pepopeahi-ahi au kahopoana. 
Ane hopomi pepopeahi-ahi ide, ina ope 
karumpuna Pue Ala i tauna i dunia. 

2? Hai kuita ara au nodo tahi 
kamaembana, lenggena nodo kaca 
mogalo api. Hai i wiwi ntahi au nodo kaca 
iti, kuita bosa tauna meangka. Tauna 
itihe au monangi binata kadake, lawi 
barahe menomba iria, barahe menomba 
i lenggena binata iti, hai barahe modoko 
angka binata iti au lempona hangana. 
Tauna au menangi iti, meangkahe i wiwi 

ntahi au nodo kaca, hai mokingkihe 
dunde au naweihe Pue Ala. 

3 Monanimohe, mamponani nanina nabi 
Musa, hawina Pue Ala hangkoya, hai nani 
pebilanda i Ana Dimba. Nodemi naninda: 
"O Pue Ala, mahile hai maroa ntepuu 
babehiaMu, Melumbu kuasaMu hangko 
i hinangkana! Ope-ope au Nubabehi, 
batena manoto hai tou. Oyomi datunda 
ope-ope tauna i dunia. 

4Pue, hema pae au bara meula 
Irio? Hema pae au bara mopangaku 
kamasukuna tuwoMu? Lawi Oyo pea 
au malelaha. Ope-ope tauna batena 
menomba Irio, Lawi tongawami katouna 
pobotusiMu i hinangkana." 

> Roo iti, kuita tebungkahimi Souna Pue 
Ala au i suruga, au rahanga Bambaru 
Penombaa i Pue Ala. 

5Hai pitu malaeka au moanti pitu 
pakana pepopeahi-ahi mesuwumohe 
hangko i Souna Pue Ala. Hampinda 
rababehi hangko i bana au bula meningki 
hai au mengkila-ngkila. Pondanda 
rawewehi koloro bulawa. 

71 pesuwunda malaeka iti, hambaa 
hangko i pinatuwo au iba moweimohe 
pitu mbuana pambolia hangko i bulawa 

au moihi karumpuna Pue Ala au tuwo 
duuna kamahae-haea. 

81 tempo iti wori, Souna Pue Ala i 
suruga unga pea buke rambu au mesupa 
hangko i peawana Pue Ala hai hangko 
i kuasaNa. Bara ara hadua au peisa 
mesua i lalu, ane bara mani hopo pitu 
pakana pepopeahi-ahi au raanti malaeka 
au pitu. 

1 6 1 Kuhadi mbulimi hambua wotu 

au mololita masisimbuku hangko 
i lalu Souna Pue Ala i malaeka au 
pitu, nauli: "Laomokau nibumbuha ihi 
pambolia karumpuna Pue Ala i wongko 
dunia!" 

2Lao mpuumi malaeka au nguru- 
nguruna mobumbuha ihi pamboliana 
i dunia. Unga pea mesupa bihu au 
meringkui i tauna au ara tanda binata 
au kadake hai i tauna au menomba i 
lenggena. Mahai ntepuuhe tauna au 
narumpa bihu iti. 

3 Malaeka karoduana mobumbuhami ihi 
pamboliana i tahi. Owai tahi iti mewali 
nodo wahe tomate, alana mate ope-ope 
au tuwo i lalu tahi. 

4Malaeka au katalu mobumbuhami ihi 
pamboliana i ope-ope owai hai i ope-ope 

ulu owai, alana ope-ope owai iti mewali 
wahe. 

> Roo indo, kuhadi hadua malaeka au 
makuasa i owai iti au manguli: "Pue 
Ala au malelaha, au ara ami hangko i 
nguru-nguruna, hai au ara ide-ide. Tou 
mpuu pehukuMu ide, 

5|awi tauna au i dunia mopapatehe 
taunaMu au bosa: wahenda nabiMu 
rabumbuha. Ido hai Nubalimi owai i 
dunia mewali wahe, hai Nupaenuahe 
topepapate iti. Hintoto mpuu pehukuMu 
irihira!" 

7 Roo indo, kuhadi hambua wotu 
hangko i meja penombaa au manguli: 
"O Pue Ala, batena tou hai manoto 
pehukuMu. Melumbu kuasaMu hangko i 
hinangkana!" 

8Hangko indo, malaeka au kaiba 
mobumbuhami ihi pamboliana i alo, hai 
alo rawei kuasa mohuwe manusia hai 
pewangkana au makere. 

9 Tehuwehe tauna hangko i kamapanana 
alo au makere mpuu, pane mopakoimohe 
Pue Ala, lawi Ia au makuasa i pepopeahi- 
ahi iti. Barahe menoso hangko i dosanda, 
hai barahe mopangaku kamahilena 
tuwona Pue Ala. 

10 Malaeka au kalima mobumbuhami 
ihi pamboliana i pohudaa kadatuana 
binata au kadake iti. I humalele 
kadatuana, unga pea makaindi, 
hai tauna mokekimohe dilanda anti 
kamantodihanda. 

11 Hangko inditi, mopakoimohe Pue Ala 
au i suruga anti kamahainda hai bihu 
iti. Agayana barahe menoso hangko i 
babehianda au kadake. 

12 Roo indo, malaeka au kaini 
mobumbuhami ihi pamboliana i owai 
mahile au rahanga owai Eprat. Matimi 
owal iti, alana ara rara au peisa 
rapoliungi datu hangko i tanda pembetoa 
alo i temponda mai mombeala. 

13 Hai kuita hadua seta au kadake 
ntepuu mesupa hangko i ngangana 
naga. Au hadua wori mesupa hangko 
i ngangana binata au kadake, hai au 
hadua wori mesupa hangko i ngangana 
nabi au mepawuli. Seta au talu iti 
nodo seo lenggenda, hai makuasahe 
mobabehi tanda kuasa. Laomohe seta 
au talu iti mokakiohe datu hangko i 
humalele dunia. Rakakiohe mogulu hai 
mombeala i alo pobotusi kahopoa dunia. 

I tempo iti, Pue Ala au makuasa ina 
monangi ope-ope iwaliNa i dunia. 

14 (16:13) 

15 Nauli Pue Yesu: "Nipehadingi! Unga 
pea ina haweNa, nodo kahawena 
topanangka. Morasihe tauna au mainga- 
inga hai au moanti liliu hampinda. Ane 
haweNa deade, barahe ina molumao 
mengkabela hai barahe ina maea, lawi 
masilolongahe Kukahawei." 

16 Mewali, datu-datu hai surodadonda 
hangko i humalele dunia mogulumohe 
i paidaa au rahanga i lalu basa Yahudi: 
Harmagedon. 

17 Roo indo, malaeka au kapituna 
mobumbuhami ihi pamboliana i laerawa. 
Hai kuhadi hambua wotu au mololita 
hangko i pohudaana Pue Ala i lalu Souna 
Pue Ala i suruga, Nauli masisimbuku: 
"Hopomi!" 

18 Hangko inditi, kegumpatami, 
kekilami, hai kelinumi. Mepongka i 
pewaliana manusia i dunia duuna 
ide-ide, bara mani ara linu au nodo 
kakebuuna. 

19 Kota au rahanga Babeli mabikami 
mewali talu gaana, hai mageromi 
boea-boea i humalele dunia. Pue Ala 

mohurungi dosanda ampu boea Babeli 
au mahile. Napaenumohe hai paenu 
karumpuNa: Nakarumpui ntepuuhe hai 
bara ara kamaluluna laluNa irihira. 

20 Unga pea matanta ope-ope lewuto i 
tahi, hai barapi ara bulu. 

21 Wua uda au nodo watu kamahilena, 
manawo hangko i langi monawongi 
manusia. Ane hambua, kira-kira lima 
pulona kilo kamantimina. Ido hai tauna 
mopakoimohe Pue Ala, lawi rumihi mpuu 
karapopeahi-ahinda iti. 

1 7 1 Roo indo, hadua hangko i 

malaeka au pitu au mokingki pitu 
pambolia iti mai iriko, nauliangaana: 
"Maiko, ina kutudungiaako karahukuna 
towawine au kadake ntepuu babehiana, 
au mohuda i owai au ngkaya. 

2Datu-datu i dunia mobabehi sala 

hihimbela hai ia, hai ope-ope tauna au 
maida i dunia napaenuhe hai paenuna 
au melangui, lempona: ia mowawahahe 
mampeulai babehiana au bara hintoto." 

3 Nakuasaina Inao Malelaha, hai 
malaeka iti moantina lao i pada wungi. 
Inditi kuita hadua towawine au mesawi 
i hambaa binata. Binata au napesawii 
iti, malei ntepuu, hai i humalele watana 

teuki lolita pekakabosai i Pue Ala, waana 
pitu hai tanduna hampulo mbuana. 

4Baduna towawine iti malei maleleintoro 
hai raparewai bulawa hai mutiara hai 
paramata au masuli holona. Ia mokingki 
hambua mangko bulawa au buke hai 
paenu au meringkui. Paenu iti, lempona 
babehiana au mepakaea hai au bara 
hintoto. 

>I wingkena, teuki hanga au tewuniangi 
lempona. Node ukina: "Kota Babeli 
au Mahile, inana ope-ope tauna au 
kadake babehianda hai pesupaana 
mampopengaa babehia au bara hintoto i 
dunia." 

6 Kuita towawine iti, malangumi moenu 
wahena taunana Pue Ala. Lempona, 
ia mopapatehe tauna au mopangaku 
kaYesuna Ampunda. Tingkara mpuuna 
moita towawine iti. 

7 Hangko inditi, malaeka au moantina 
mouliangaana: "Moapa hai tingkarako? 
Bara pae nuisa lempona towawine iti 
hai binata au napesawii? Mewali, ina 
kupakanotoako lempona. Binata iti, 
mowaa pitu hai motandu hampulo 
mbuana. 

8Hangkoya tuwo, ide-ide barapi ara, 
agayana ina mesuwu hule hangko i kabe 
ngkapate au bara tehoka kakaladuna. 
Hai roo indo, ina rahuku mate. Tauna au 
maida i dunia au bara teuki hanganda 
i lalu Sura Ngkatuwo hangko damani 
dunia rapopewali, ina tingkarahe moita 
binata iti. Lawi hangkoya tuwo, ide-ide 
barapi ara, agayana hambela tempo ina 
hawe hule. 

9 Hangangaa tapepekiri maroa bona 
taisa lempona lolita ide. Waa binata 
au pitu iti, lempona pitu oguna bulu, 
pohudaana towawine iti. Hai waa au pitu 
iti, lempona wori datu au pitu. 

10 | ima hangko i datu iti, manawomohe. 
Hadua tangana mani moparenta. Hai 
hadua bara mani mepongka moparenta. 
Ane hawe deade, ia ina moparenta 
agayana sangka pea. 

11 Hadua hangko i datu au pitu inona 
ina mai mbuli bona moparenta, iami 
binata au tuwo hangkoya hai au barapi 
ara ide-ide. la ina mai mbuli mewali datu 
kaualuna. Agayana kahopoana datu iti 
batena rahuku duuna kamahae-haea. 

12 Tandu au hampulo au nuita inona, 
lempona hampulo datu au bara mani 

mepongka moparenta. Datu au hampulo 
iti ina raweihe tempo moparenta 
hihimbela hai binata iti, agayana 
poparentanda hajaa pea kamahaena. 

13 Datu au hampulo iti, hampepekirihe 
motulungi binata au kadake. Ope-ope 
kamarohonda hai kamakuasanda ina 
rawei i binata au kadake. 

141na mobungkahe mampombealaa 
Ana Dimba. Agayana Ana Dimba ina 
monangihe, lawi iami Pue hangko i 
ope-ope pue hai Datu hangko i ope-ope 
datu. Ana Dimba iti ina raporangai 
taunaNa au Nakakio hai au Napilei, hai 
au meula liliuhe Iria." 

15 Nauli mbuli malaeka iti iriko: "Owai 
au nuita inona, au napohudai towawine 
iti, lempona tauna au hangko i humalele 
dunia, tauna hangko i ope-ope kadatua 
hai hinangkana basa. 

16 Ane hawe tempona, binata hai datu 
au hampulo iti ina mokahihi towawine 
au kadake babehiana. Towawine iti ina 
rahaka hai rapopengkabela. Ontona ina 
raande, hai au da raande ina rahuwe. 

17 Hai apa au rababehi iti, batenami 
tunggaiana Pue Ala. Lawi Pue Ala 
mampopokale lalunda datu iti bona 

mampopolumaohe tunggaiaNa. Ido hai 
datu iti, hampepekirihe mowei kuasa 
poparentanda i binata, bona tepabukei 
mpuu apa au napahawe Pue Ala. 

18 Mewali, towawine au kadake 
babehiana au nuita iti, lempona kota au 
mahile au moparentai ope-ope datu i 
dunia." 

18 1 Karoona malaeka iti mololita 

nodo, kuita mbulimi malaeka au 

haduana mendaulu hangko i suruga. 
Mahile kuasana, hai anti pewangkana, 
humalele dunia mewali mabaa. 

2Mongangami ia masisimbuku, nauli: 
"Magero! Mageromi Babeli, kota au 
mahile! Mepongka ide-ide, kota ide ina 
rapaidai seta, tokadake, hai hinangka 
tadasi au rapalia hai rakahihi. 

3 Mageromi kota Babeli, lawi to Babeli 
mowawaha tauna i humalele dunia bona 
maenu paenu au melangui. Lempona, 
mowawahahe tauna mampeulai 
babehianda au kadake. Ope-ope datu 
i dunia mampeulaihe babehianda 
au kadake iti. Hai topobalu-balu i 
dunia mewalihe tauna au pebuku anti 
kamampobalunda parewa au masuli au 
raunde to Babeli." 

4Roo indo, kuhadi mbulimi hambua 
wotu hangko i suruga au manguli: 
"TaunaNgkukau! Melohomokau hangko 
i kota ide. Inee nipeulai dosanda ampu 
boea ide, datikau nalelehi pepopeahi-ahi 
au morumpahe. 

Lawi ngkaya mpuu dosanda, 
mombetitiwongkomi hawe i langi. Hai 
Pue Ala ina mohurungi ope-ope dosanda. 

6 Kota ide, rumihi kakadakena i tauna 
ntanina. Ido hai Kuuli, Nubabehi i kota 
ide nodo au nababehi i tauna ntanina. 
Nuhurungi rombela hangko i ope-ope 
babehiana au kadake. Nupaara i kota ide 
pepopeahi-ahi au rombela karumihina 
hangko i pepopeahi-ahi au nababehiaahe 
tauna ntanina. 

7 To Babeli iti peisa rapandiri nodo 
hadua towawine au mampoperae watana 
hai mobabehi apa pea peundeana. 
Kuperapi bona Nupopeahi-ahihe hai 
Nupamaparihe, lawi mampemahilehe, 
rauli: 'Iko ide datu towawine. Barana 
tobemba, barana ina molambi kapari. 

8 Anti kanodona pekirinda, i lalu 
hangalo pea kota Babeli ina narumpa 
pepopeahi-ahi ide: kapate, kapari hai 
rimi. Hai kota ide ina tehuwe. Lawi 

au mohuku kota ide, iami Pue Ala au 
makuasa." 

9 Datu-datu i dunia mampeulaihe 
pebualosinda to Babeli au kadake 
hai mobabehi peahe peundeana 
watanda. Ane datu iti moitahe rambu au 
mengkaore hangko i api pohuwea kota 
Babeli, ina moteriahihe kamagerona. 

10 Mototoki ngkaraohe lawi langahe ina 
nalelehi pepopeahi-ahi au morumpa kota 
iti. Ina rauli: "Meahi-ahi! Meahi-ahimi 
kota Babeli au mahile hai maroho! I lalu 
hajaa pea, rapatuna anti pehukuna Pue 
Ala." 

11 Ane topobalu-balu i dunia, ina 
masusa lalunda moteriahi kamagerona 
Babeli, lawi barapohe ara au meholo 
balu-balunda. 

12 Balu-balunda iti, ngkaya pakana. Ara 
bulawa, salaka, paramata, hai mutiara. 
Ara hampi maluha au rababehi hangko 
i bana au masuli hai bana au malei 
maleleintoro. Ara anu-anu au rababehi 
hangko i kau au mawongi, anu-anu au 
rababehi hangko i gading, hai anu-anu 
ntanina au rababehi hangko i kau au 
masuli, ba hangko i tambaga, besi ba 
watu pualam. 

13 Ara kau kanino hai rampa-rampa 
ntanina. Ara anu-anu au mawongi nodo 
dupa, mur hai kemenyan. Ara anggoro, 
lana, tapu roti hai pare. Ara japi, dimba, 
dara, roda, hai tauna au rapohawi. 
Ope-ope balu-balunda hawe-hawe wori 
i manusia, rapobalu i to Babeli iti. 
Agayana anti kamagerona kota Babeli, 
barapohe ara au meholo. 

141do hai topobalu-balu moteriahihe 
ampu boea Babeli, rauli: "Ope-ope au 
niunde barapi ara. Ope-ope anu-anu 
mawongi au niunde, ope-ope au nipake 
mampoperae watami, matanta ope-ope." 

15 Topobalu-balu iti mewalihe tauna 
au pebuku lawi mampobaluhe ope-ope 
anu-anunda i to Babeli. Agayana i tempo 
iti, ina metotoki ngkarao peahe, lawi 
langahe ina nalelehi pepopeahi-ahi 
au morumpa kota iti. Moteteriahe hai 
masusa lalunda, 

16 rauli: "Meahi-ahi! Meahi-ahi kota au 
mahile! Hangkoya to Babeli mopake 
hampi au maluha, au bula hai au malei 
maleleintoro. Moparewahe hai bulawa, 
paramata hai mutiara. 

17 Agayana i lalu hajaa, unga pea 
matanta peawanda au ngkaya iti!" 


WAHYU 18.18-21 65 


Ope-ope tauna au mohaokihe katuwonda 
i tahi, maroa au moanti kapala tahi, 
maroa topobago i kapala hai ope-ope 
tauna au mampesawii kapala, meangka 
ngkaraohe 

18 mampeita rambu au mengkaore 
hangko i api au moande kota iti. Ina 
meraroahe, rauli: "Marugi mpuu kota au 
mahile! Bara ara pahuruna!" 

19 Ina mohawukahe awu i waanda tanda 
kamasusana lalunda. Ina moteriahe 
hai mongangahe, rauli: "Meahi-ahi! 
Meahi-ahi mpuu kota au mahile iti! Anti 
peawanda to Babeli, ido hai ikita ope-ope 
au mobago i kapala tahi mewali tauna 
au pebuku. Agayana peita: i lalu hajaa 
pea, tunami!" 

20Hangangaa matanakau, ikamu 
au maida i suruga. Nipokatanami 
kamagerona! Hangangaa matanakau, 
ikamu taunana Pue Ala, suro-suroNa hai 
nabi-nabiNa! Lawi Pue Ala mohukuhe to 
Babeli, Nahurungi babehianda au kadake 
irikamu. 

21 Roo indo, hadua malaeka au maroho 
moangkami hambua watu au meliu 
kamahilena hangko i riso, hai naweduka i 
lalu tahi, nauli: "Nodo watu ide raweduka 

i lalu tahi hai barapi ina ralambi hule, 
nodo wori kota Babeli au mahile ina 
rapatuna hambela, hai barapi ina raaro 
hule. 

22 Matanta mpuu ope-ope peawana 
hai kamakarana. Topodunde, toponani, 
topotulali hai topotawue tatamburu, 
barapohe ralambi i kota iti. Topoaro sou 
hai topokarahi barapohe ara. Pomonina 
pombaua barapi rahadi. 

23 Barapi ara au mopatuwo hulo. 
Barapi ara posusa petauna. Ane 
topobalu-balu i Babeli, mahile hanganda 
i dunia. Pedotinda to Babeli rapake 
mopakanawohe ope-ope tauna i dunia. 

24To Babeli masala i popapatenda 
ope-ope nabi hai taunana Pue Ala. Hai 
masala worihe i popapatenda ope-ope 
tauna au rapapate i lalu dunia." 

19 1 Roo indo, ara au kuhadi nodo 

ponganga-nganganda tauna au 
bosa i suruga. Monganga-ngangamohe, 
rauli: "Haleluya! Tetoyami Pue Ala! Lawi 
la au moweike katuwo maroa. la au 
mahile tuwoNa hai au makuasa. 

2Tatoyami, lawi pobotusiNa manoto 

hai tou. Nahukumi towawine au kadake 
ntepuu babehiana, au mopakadake 

dunia ide hai pebualosina. Nahukumi 
lawi masala anti kamopapatenda hawina 
Pue Ala." 

3 Monganga worimohe tauna au bosa, 
rauli: "Haleluya! Rambu hangko i api au 
moande kota iti mengkaore liliu duuna 
kamahae-haea." 

4Hangko inditi, pinatuwo au iba 
hai totosae au rompulo hai iba, 
molingkudumohe ope-ope motumpa i 
lindo pohudaana Pue Ala, hai menomba 
Iria, rauli: "Amin! Haleluya!" 

> Roo ido, kuhadi hambua wotu au 
mololita hungku i pohudaa kadatua iti, 
nauli: "Toyami Pue Ala Amputa, ikamu 
ope-ope au mewali hawiNa! Nitoyami, 
ikamu au mengkoru Iria, maroa au koi 
tuwomi ba au mahile tuwomi!" 

6 Roo indo, kuhadi wori ponganganda 
tauna au bosa. Ponganganda iti nodo 
powoo owai au mahile, hai nodo pomoni 
gumpata. Kuhadihe manguli: "Haleluya! 
Lawi Amputa Pue Ala moparentami! 
Melumbu kuasaNa hangko i hinangkana. 

7 Maimoke monani i katana-tana, 
motoyake peawana tuwoNa. Lawi 
hawemi alo karataunana Ana Dimba. 
Toratauna au towawine masilolongami. 

8 Ta rawei hampi au maluha, au bula 
meningki hai au mengkila-ngkila." 
Lempona hampina toratauna towawine 
iti lami babehianda taunana Pue Ala au 
maroa. 

9 Hangko indo, malaeka iti 
mouliangaana: "Ukimi node: morasihe 
tauna au rakakio lao i posusa petauna 
Ana Dimba." Hai nauli mbuli: "Idemi 
lolitana Pue Ala, hai batena tou." 

10 Molingkudumona motumpa i lindona 
malaeka iti bona menombana iria, 
agayana nauliangaana: "Inee! Ineena 
nupenombai. Batena Pue Ala au hintoto 
nupenombai. Lawi iko ide, hawinana Pue 
Ala nodo wori oyo hai ope-ope halalumu 
au mopangaku kaYesuna Ampunda. Lawi 
tunggaiana ope-ope lolitangku ide bona 
mosabiki kaYesuna Datu Topehompo." 

11 Roo indo, kuita suruga tebungkahi, 
hai kuita hambaa dara au bula. Au 
mampesawii dara iti, hangaNa "Au Tetida 
hai Manoto." Manoto pobotusiNa, hai ane 
mombeala, mombeala i kanoto-notoana. 

1? MataNa mewangka nodo api au rore 
ntepuu, hai i waaNa ara ngkaya songko 
datu. I wataNa teuki hangaNa, agayana 
batena Ia au moisa lempona hanga iti. 

13 HampiNa teeme i lalu wahe. HangaNa 
lami "Ngkorana Pue Ala." 

14Bosa surodado hangko i suruga au 
meula i bokoNa, mampesawii worihe 
dara au bula. Hampinda, bana au 
maluha, bula hai au bara kedai. 

15 Hangko i lalu ngangaNa, mesuwumi 
hamata piho au mataru. Hai pihoNa 
iti, la monangimohe ope-ope tauna 
i dunia. Roo indo, Naparentaihe i 
kamaroho-rohoNa au nodo kamarohona 
lai besi. la au moupi wua anggoro i lalu 
popiengaa anggoro. Popiengaa anggoro 
iti lami karumpuna Pue Ala au makuasa. 

161 baduNa hai i paaNa teuki hanga 
ide: "Datu hangko i ope-ope datu, Pue 
hangko i ope-ope pue." 

17 Roo indo, kuitami hadua malaeka 
au meangka i wongko alo. Malaeka iti 
mokakiomohe masisimbuku ope-ope 
tadasi au membaro-mbaro i laerawa, 
nauli: "Maimokau i posusa mahile au 
napaara Pue Ala. 

18 Maimokau maande ontonda datu hai 
tadulako, ontonda surodado au keate, 
ontonda dara hai ontonda topesawi 
i dara. Maimokau maande ontona 
manusia, maroa au mahile ba au koi 

tuwonda, maroa au hawi tuwonda ba au 
bara wori hawi." 

19 Roo iti, kuitami binata au kadake, 
hai datu-datu i dunia hai ope-ope 
surodadonda, mogulumohe bona 
mampombealaahe Topesawi i dara au 
bula hihimbela hai surodadoNa. 

20 Agayana binata au kadake iti 
rahakari, nodo wori nabi au mepawuli 
iti. Au rodua iti, ratendemohe i lalu tahi 
api au rore ntepuu hai au moawaa. Nabi 
au mepawuli iti, iami au mobabehi tanda 
kuasa hai kuasana binata au kadake. 
Anti tanda kuasa iti, ia mopakanawohe 
tauna au modoko tanda binata hai au 
menomba i lenggena. 

21 Mewali, Topesawi i dara au bula 
mopapate ope-ope surodadona binata, 
Nabatahe hai pihoNa au mesuwu hangko 
i ngangaNa. Hai roo indo, hawe mpuuhe 
tadasi. Tadasi iti, maandehe ontonda 
tauna au rapapate duunda mabuhu. 
20 1 Roo indo, kuitami hadua 

malaeka mendaulu hangko i 
suruga. la moanti hambua rante au 
mahile, hai naanti wori pegili baba kabe 
ngkapate au bara tehoka kakaladuna. 

2Malaeka iti mohakami naga; iami 
ile au sae au rahanga Datu Tokadake 
hai Datu Seta. Roo indo, nahilumi hai 
rante, hai natende i lalu kabe ngkapate 
au bara tehoka kakaladuna. Babana 
nagilimi hai napene dati rabungkahi i lalu 
hasabu parena kamahaena. Mewali, Datu 
Tokadake iti bara peisa mopakanawo 
manusia i lalu hasabu parena. Ane liu 
tempo iti, hangangaa rakabaha sangka. 

3 (20:2) 

“Roo indo, kuita bahangkia pohudaa 
au rapohudai tauna au rawei kuasa 
mobotusi kara-karanda tauna. Kuita wori 
tanoananda tauna au raboho tambolonda 
anti popangakunda kaYesuna Ampunda 
hai popahawenda Ngkorana Pue Ala. 
Tauna iti, barahe hambela menomba i 
binata au kadake ba lengge binata iti, 
hai bara worihe motarima tanda binata 
i wingkenda ba i tayenda. Ido hai tuwo 
hulehe hai moparentahe hihimbela hai 
Kerisitu i lalu hasabu parena. 

> Itimi pearonda tomate au nguru- 
nguruna. Agayana tauna ntanina au 
mate, barahe hampai rapatuwo hulei 
lalu hasabu parena iti. 

6Morasihe hai malelahahe tauna au 
rapatuwo hule i pearonda tomate au 
nguru-nguruna. Bara mpuuhe ina rahuku 
i lalu naraka. Pehuku i lalu naraka 
lami au rahanga kapate karombelana. 
Tauna au rapatuwo hule i pearonda au 
nguru-nguruna ina mewali tadulako 
menomba i Pue Ala hai i Kerisitu. Ina 
moparentahe hihimbela hai Kerisitu i lalu 
hasabu parena. 

7 Ane liu hasabu parena iti, Datu 
Tokadake ina rakabaha hangko i 
karatarungguana, 

Shai ia ina lao mopakanawo tauna 
i humalele dunia, au rapandiri nodo 
Gog hai Magog. Datu Tokadake iti 
mogulumohe bona naantihe lao 
mombeala. Kabosanda nodo kangkayana 
wungi i wiwi ntahi. 

9 Laomohe i humalele tampo, pane 
moguluhe bona motoleliki kota au 
napokaahi Pue Ala au rapaidai taunaNa. 
Agayana unga pea mendauluri api 
hangko i langi mopakarugihe. 

10 Roo nodo, Datu Tokadake au 
mopakanawo tauna iti, ratende i lalu 
tahi api au rore ntepuu hai au moawaa. 
Tahi api iti iami karatendeanda binata au 

kadake hai nabi au mepawuli hangkoya. 
Inditi, rapopeahi-ahi liliune duuna 
kamahae-haea. 

11 Roo indo, kuitami hambua pohudaa 
au bula hai au mahile, hai kuita wori 
Hadua au mohuda i wongko pohudaa iti. 
Anti kamakuasaNa, langi hai dunia unga 
pea matanta, barapi ara. 

12 Hai kuitahe tauna au mate, maroa au 
koi ba au mahile tuwonda, meangkahe i 
lindo pohudaa iti. Tauna au mate maliso 
i tahi hai ope-ope tauna au ara i paidaa 
tomate, meangkamohe ope-ope i lindo 
pohudaa iti. Hai sura-sura rabungkahimi. 
I lalu sura-sura iti, teuki babehianda 
tomate iti. Mewali, ope-ope tomate 
ina rahuku hintoto hai apa au teuki i 
lalu sura-sura iti, karahukunda moula 
babehianda. Hai rabungkahi worimi sura 
au hambuana, hangana Sura Ngkatuwo. 

13 (20:12) 

14 Ope-ope tauna au bara teuki 
hanganda i lalu Sura Ngkatuwo ratende i 
lalu tahi api. Roo indo, barapi ara kapate, 
barapi ara paidaa tomate, lawi ope-ope 
tauna au bara teuki hanganda i lalu Sura 
Ngkatuwo batenda ratende i lalu tahi 

api. Pehuku iti iami au rahanga kapate 
karombelana. 

15 (20:14) 

2 1 1t Roo indo, kuitami langi hai 

dunia au wou. Langi hai dunia au 
nguru-nguruna matanta, hai tahi barapi 
ara. 

2 Hai kuitami kota au malelaha, au 
rahanga Yerusale au wou. Kota iti 
mendaulu mai hangko i Pue Ala i suruga. 
Meawa mpuu kota iti, nodo hadua 
towawine au rabadui makara lawi ina 
hawe toratauna tobalilo. 

3 Hai kuhadi hambua wotu hangko i 
pohudaana Pue Ala i suruga au manguli 
masisimbuku: "Ide-ide paidaana Pue 
Ala ara hihimbela hai manusia. Pue Ala 
ina maida hihimbela hai ihira, hai ihira 
mewali taunaNa. la haduduaNa ina 
mamporangaihe hai mewali Ampunda. 

“la ina moumpahi ope-ope owai mata 
au molelea hangko i matanda. Barapi ara 
au mate, barapi ara au masusa laluna 
ba au moteria, barapi ara au mahai. 
Ope-ope au hangkoya iti, liumi." 

>Roo indo, nauli Hadua au mohuda i 
pohudaa datu: "Ide-ide ina Kupawou 

hinangkana. Nuukimi lolitaNgku ide, lawi 
batena tou hai ina tepabukei mpuu." 
5Hangko indo, Nauliangaa mbulina: 
"Hopomi! Iko ide, Alpa hai Omega. Iko 
au Nguru-nguruna hai au Kahopoana. 
Iko au Pepongkana hai au Kaopeana. 
I tauna au mangkadou, Kuweihe owai 
hangko i ulu owai au mopaara katuwo 
maroa au bara mokahopoa. Owai iti 
Kuwei mberohe, bara paraluu raholo. 

7 Hema au monangi Datu Tokadake, 
molambihe ope-ope iti. Iko ina mewali 
Ampunda hai ihira ina mewali anaNgku. 

8 Agayana tauna au langahe meula 
Iriko, tauna au barahe mepoinalai 
Iriko, tauna au kadake babehianda, 
topepapate, topobabehi sala, topedoti, 
topenomba i anitu, hai topodongko, 
batenda rahuku ope-ope i lalu tahi api 
au rore ntepuu hai au moawaa. Iti au 
rahanga kapate karombelana." 

?Roo indo, maimi hadua hangko i 
malaeka au pitu au mokingki pambolia 
au buke hai pitu pakana pepopeahi-ahi au 
kahopoana. Malaeka iti mouliangaana: 
"Maimoko, kutudungiako towawine au 
ina napotambia Ana Dimba." 

10 Nakuasaina Inao Malelaha, pane 
malaeka iti moantina lao i wowo bulu 
au mahile hai mapangka. Hangko 
inditi, natudungiana Yerusale, kota au 
malelaha. Kuita kota iti mendaulu mai 
hangko i Pue Ala i suruga, 

11 mewangka anti peawana Pue Ala. 
Mengkila-ngkila nodo paramata au 
masuli hai nodo watu yaspis. Malino 
nodo watu au meninto. 

1? Boea iti natoleliki bente au mapangka 
hai maroho. I bente iti, ara hampulo 
hai rombua babaka. Hambua-hambua 
babaka nakampai hadua malaeka. Hai 
i babaka-babaka iti, teuki hanganda 
hampulo hai rodua anana Isaraeli 
hangkoya, au mampemuleakahe 
hampulo hai rontina to Yahudi. 

13 Bente iti, iba sulapana, hai hasulapa- 
hasulapa talu mbuana babaka: talu 
tanda i pembetoa alo, talu tanda i utara, 
talu tanda i selatan, hai talu tanda i 
katampua alo. 

14Bente kota iti raaro i wongko watu 
au hampulo hai rombua, hai i watu iti, 
teuki hanganda surona Ana Dimba au 
hampulo hai rodua. 

15 Malaeka au mololita iriko iti, mokingki 
hambua lai popehoka au rababehi 
hangko i bulawa. Boea iti nahoka, nodo 
wori bentena hai babakana. 

16 Boea iti iba sulapana. Kangkalangana 
hai kapekana himbela. Malaeka iti 
moonami tayena i kota iti mohoka hai lai 
popehokana: kangkalangana hampulo 
hai rosabu stadia ba kira-kira rosabu 
hai iba atuna kilo. Kapekanana hai 
kapangkana himbela hai kangkalangana. 

17 Bente kota iti nahoka wori: kapekana 
hangatu iba pulona hai iba hiuna ba 
kira-kira ini pulona mete. Popehoka 
au napake malaeka iti himbela hai 
popehoka au napake manusia. 

18 Bente iti rababehi hangko i watu au 
masuli, hangana watu yaspis. Boea iti 
rababehi hangko i bulawa ntepuu au 
mengkila hai meninto nodo kaca. 

19] watu bente iti, rawoli hampulo 
hai rompaka watu au makara hai au 
montani-ntani. Au nguru-nguruna iami 
watu au meninto hai maalusu, hangana 
watu yaspis. Au karombuana iami watu 
au meninto hai malewau ntepuu nodo 
tahi au lene, hangana watu nilam. Au 
katalu iami watu au bula hai meninto, 

hangana watu mirah. Au kaiba iami watu 
au meninto hai malewau nodo tawe, 
hangana watu samrud. 

20 Au kalima iami watu au loba bula hai 
malei maleleintoro, hangana watu unam. 
Au kaini iami watu au malei maeta-eta, 
hangana watu sardis. Au kapitu iami 
watu au mengkini hai mabada nodo 
bulawa, hangana watu ratna cempaka. 
Au kaualu jami watu au malewau nodo 
tulu tadasi timboko, hangana watu beryl. 
Au kahahio iami watu au mabada ntepuu 
au meninto, hangana watu krisolit. 

Au kahampulo iami watu au malewau 
nodo loka au bara mani mangka, 
hangana watu krisopras. Au kahampulo 
hai isa iami watu au malewau nodo 
langi, hangana watu lasuardi. Hai au 
kahampulona hai rombua iami watu au 
meninto hai malei maleleintoro, hangana 
watu kecubung. 

21Babaka au hampulo hai rombua 
iti, ope-ope rababehi hangko i watu 
au maluha nodo tulu manu, hangana 
mutiara. Ogu-oguna babaka rababehi 
hangko i hambua mutiara au mahile. 
Rara i kota iti rababehi hangko i bulawa 

ntepuu au mengkila-ngkila nodo kaca au 
meninto. 

22 Bara ara sou penombaa au kuita i lalu 
kota iti, lawi humalele kota iti raimba 
sou penombaa i Pue Ala au melumbu 
kuasaNa hangko i hinangkana, hai i Ana 
Dimba. 

23 Boea iti bara paraluu nasimbaki 
alo ba wula, lawi pewangkana Pue Ala 
mopamabaa kota iti, hai Ana Dimba 
mewali nodo hulo kota. 

24 Ope-ope tauna i dunia molumao i 
lalu kamabaana, hai datu-datu i dunia 
moanti peawanda mesua i lalu kota iti. 

25 Baba bente kota iti ina tebungkahi 
liliu alo-alona, hai bara ina ratuko, lawi 
kaindi barapi ara. 

26 Anti pebilanda, ope-ope tauna ina 
moantihe peawanda mesua i lalu kota iti. 
27 Agayana apa au merikai bara mpuu 

peisa mesua i lalu. Mewali, tauna 

au mobabehi dake ba au modongko, 

barahe peisa mesua. Au peisa mesua, 
batena pea tauna au teuki hanganda 

i lalu Surana Ana Dimba, sura poukia 
hanganda tauna au molambi katuwo 

maroa au bara mokahopoa. 

22 1 Malaeka iti motudungia worina 
hambua owai au malino. Owaina, 
au nodo watu meninto, mopaara katuwo. 
Uluna mesuwu hangko i pohudaa au 
rapohudai Pue Ala hai Ana Dimba, 

“hai moili lao i olo rara i tanga kota 
iti. I mpotimali wiwi owai iti, ara kau 
au rahanga Kau Ngkatuwo. Kau iti 
mowua hampulo hai rombela i lalu 
hampare, wula-wulana mowua. Tawena 
rapopopakuli bona mopakaoha tauna i 
humalele dunia. 

31 lalu kota iti barapi ara au rapoharara. 
Pohudaanda Pue Ala hai Ana Dimba ara i 
lalu kota iti. Hai hawiNa ina menombahe 
Iria 

“hai ina moitahe lindoNa. Hangana Pue 
Ala teuki i wingkenda. 

> Barapi ara kaindi, hai ampu boea 
iti barahe paraluu hulo ba pesimbaki 
alo, lawi Pue Ala au mowangkahihe. 
la ina moparentaihe nodo datu duuna 
kamahae-haea. 

6 Roo indo, malaeka iti mouliangaana: 
"Ope-ope lolita ide batena tou hai ina 
tepabukei. Pue Ala au mowei InaoNa 
i ope-ope nabiNa, lami au motudu 

malaekaNa mai mampopaisaahe hawiNa 
apa au hangangaa holiga mewali." 

7 Nauli Pue Yesu: "Barapi mahae ina 
haweNa! Morasihe tauna au mampeulai 
paturo au teuki i lalu sura ide." 

8 Iko ide Yohane, kuhadi hai kuita 
ope-ope au natudungiana malaeka 
iti. Kakuhadina hai kakuitana iti, 
molingkudumona motumpa i lindona, 
menomba iria. 

9 Agayana nakontona, nauli: "Inee! 
Ineeko menomba iriko! Menomba peako 
i Pue Ala. Lawi iko hawina wori Pue Ala, 
himbela hai oyo hai hangka nabimu hai 
ope-ope tauna au mampeulai apa au 
teuki i lalu sura ide." 

10 Hai nauliangaa mbulina: "Inee 
nuwuniangi apa au teuki i lalu sura ide, 
barapi mahae ina mewali haha. 

11 Tauna au kadake, pogiangaamohe 
mobabehi au kadake. Tauna au madosa, 
pogiangaamohe madosa. Tauna au 
manoto, pogiangaamohe mobabehi 
au manoto. Tauna au malelaha, 
pogiangaamohe mobabehi au malelaha." 

12 Nauli Pue Yesu: "Barapi mahae ina 
haweNa, hai ina Kuhurungi babehianda 

ope-ope tauna hintoto hai apa au 
rababehi. 

131ko ide Alpa hai Omega. Iko au 
Nguru-nguruna hai au Kahopoana. Ikomi 
Pepongkana hai Kaopeana. 

14 Morasihe tauna au mobahoi hampinda 
duuna maitu, lawi ihira au ina rapaliu 
maande wua Kau Ngkatuwo. Ihira au 
peisa mesua i lalu kota iti moliu i babaka. 

15 Agayana tauna au kadake, topedoti, 
topobabehi sala, topepapate, topenomba 
i anitu, topodongko, hai tauna au 
mampokatana podongkonda, barahe 
rapaliu mesua i lalu kota iti. 

16 Ikomi Yesu au motudu malaekaNgku 
mopahawe paturoNgku ide irikamu au 
meula Iriko. Iko ide pemuleanana Datu 
Daudi. Ikomi Betue tanda i pembetoa alo 
au mewangka mpuu." 

17 Inao Malelaha hai towawine au 
napotambia Ana Dimba manguli: 
"Maimokau!" Ope-ope tauna au 
mohadi lolita ide, hangangaa manguli: 
"Maimokau!" Hema au mangkadou, 
maimokau! Ane niunde, maimokau 
maenu owai au mopaara katuwo. Bara 
paraluu niholo! 

181 ope-ope tauna au mampehadingi 
apa au teuki i lalu sura ide, kuuli: ane 
ara tauna au motambai ba apa-apa i 
sura ide, Pue Ala ina motambai wori 
pehukuNa i tauna iti: ina molambihe 
pepopeahi-ahi au teuki i lalu sura ide. 

19 Hai ane ara tauna au mopamakura 
ba apa-apa hangko i sura ide, Pue Ala 
ina mopamakura wori kirana: barapohe 
peisa maande wua Kau Ngkatuwo, 
hai barahe peisa mesua i lalu kota au 
malelaha, nodo au teuki i lalu sura ide. 

20 Yesu mosabiki ope-ope lolita ide, hai 
Nauli: "Tou mpuu. Barapi mahae ina 
haweNa." Amin! MaimoKo, Pue Yesu! 

21 Mekakaena bona Pue Yesu mowati 
ope-ope taunana Pue Ala hangko i 
kabulana laluNa. Amin. 

